
Notă introductivă 


Conţinutul şi structura manualului 


Acest manual a fost conceput şi elaborat ca un instrument didactic pentru pregătirea 
studenţilor de la Facultatea de Comunicare şi Relaţii Publice, fiind destinat, în primul rând, 
studenților de la învățământul la distanță, care se află în situaţia de a-şi asuma pe cont 
propriu formarea lor intelectuală. El este util însă şi pentru studenţii de la cursul universitar 
de zi. 

Manualul a fost revăzut în întregime, în decursul anului 2007, pentru a-i conferi un format 
didactic nou, în acord cu exigenţele şi standardele specifice ale cursurilor pentru învăţământ 
la distanță, şi pentru a-l aduce la zi în privinţa bibliografiei şi a noilor perspective de 
interpetare, acolo unde era cazul. Astfel, în formula actuală, manualul diferă faţă de varianta 
publicată în 2002 (la editura Comunicare.ro). 

În elaborarea acestui manual am pornit de la necesitatea de a oferi studenților, într-o formă 
relativ sistematică, informaţii şi cunoştinţe referitoare la momentele semnificative parcurse 
de cultura română modernă. Manualul abordează curentele de idei, temele majore şi operele 
unor personalități de referință, în succesiunea lor istorică şi în strânsă legătură cu mişcările 
culturale şi intelectuale din spaţiul european. 

Manualul are drept ax problematic tema modernizării şi a racordării spațiului cultural 
românesc la cel european în ultimele trei secole. Am încercat astfel să reconstitui etapele 
evoluţiei noastre spre modernitate, schițând, în date elementare, contextul istoric al 
proceselor culturale, pentru a putea înţelege problematica specifică şi solicitările complexe, 
de ordin social şi politic, la care au trebuit să răspundă intelectualii şi agenții creatori din 
mediul românesc. Am prezentat, apoi, în mod analitic, ideile-forță ce au orientat societatea 
românească în evoluţia ei spre modernitate, personalitățile creatoare şi operele lor 
reprezentative, cele care dau substanţă identităţii noastre spirituale. 

O temă importantă a cursului este cea referitoare la identitatea culturală şi la imaginea 
românilor, având în vedere agenda problematică actuală a societății româneşti, în contextul 
integrării noastre în Uniunea Europeană. Astfel, din perspectiva prezentului, anumite idei, 
probleme şi dezbateri din trecut dobândesc semnficaţii noi, adesea surpinzătoare. În limitele 
impuse de structura unui manual didactic, am pus în evidenţă rezonanţele actuale ale unor 
confruntări din gândirea filosofică şi socială în privinţa căilor şi a modelelor de evoluţie spre 
modernitate, subliniind, totodată, continuitatea subterană şi organicitatea acestei evoluţii. 
Destinația didactică a lucrării a impus anumite constrângeri tematice şi o selecție a 
problemelor abordate. Evoluţia domeniului artistic şi a literaturii nu este aprofundată (cu 
unele excepţii). Studierea bibliografiei recomandate poate suplini aceste lacune. În locul 
unor comentarii secunde, am preferat să aduc în prim plan discursul unor autori 
reprezentativi şi textele critice prin care cultura română se autointerpretează. Aceasta este 
rațiunea pentru care am reprodus multe citate din lucrările autorilor abordați. Am ţinut cont 
şi de faptul că studenţii de la ID au posibilităţi limitate de a ajunge la unele texte de bază ale 
culturii române. 

Cursul este conceput ca un ghid care să-i orienteze pe studenţi în lectura unor texte 
fundamentale ale culturii române. Pentru completarea informațiilor, studenţii sunt îndemnați 
să apeleze la dicționare, studii monografice şi lucrări de sinteză. Este utilă şi lectura unor 
articole din presa culturală, ce avansează interpretări critice asupra unor personalități. Dar 


nici un comentariu, oricât de savant şi de interesant, nu poate suplini, în privinţa virtuţilor 
formative şi a beneficiului intelectual, lectura textelor recomandate. 


Obiective didactice 


În anii din urmă, în mediile intelectuale şi academice româneşti, dar şi în agenda tematică a 
sistemului mediatic, a crescut interesul pentru valorile culturale care ne reprezintă în context 
european. Consider că studenții trebuie să fie la curent cu această frământare a spiritului românesc, 
să dispună de un sistem de orientare şi de interpretare, într-un moment în care ei întâlnesc frecvent 
în mass media puncte de vedere divergente despre anumite personalități sau teme controversate, 
despre modul în care ne-am raportat în decursul epocii moderne la „Europa“ şi despre identitatea 
noastră culturală în actualul context european. Aşadar, rezumând, principalele obiective ale acestui 
curs ar fi următoarele: 

e O cunoaştere mai aprofundată a unor momente şi personalități reprezentative, a unor curente 
de idei şi sisteme de gândire din cultura română modernă, pentru a recupera conţinutul 
autentic al unor opere şi semnificația lor în contextul epocii în care s-au afirmat, eliminând 
interpretările deformatoare, unde este cazul. 

e O lectură nouă, eliberată de restricții ideologice, a unor opere fundamentale ale culturii 
române, o lectură directă a textelor şi o analiză aplicată a lor. Cursul urmăreşte să-i pună pe 
studenţi în contact direct cu aceste texte, să-i încurajeze să le citească efectiv, stimulând 
gândirea personală şi deprinderile de analiză critică. [Din aceste motive am selectat 
numeroase texte pe care le propun spre analiză.] 

e Formarea unei imagini adecvate, lucide şi critice, a studenţilor asupra identităţii noastre 
naționale, printr-o dublă raportare a operelor şi a personalităților din cultura română: la 
contextul socio-istoric intern şi la contextul cultural european. 

e Construirea unui set de criterii metodologice, pentru a servi ca instrument analitic în acest 
examen comparativ, pentru a orienta corect judecăţile de valoare asupra unor personalități şi 
mişcării spirituale din cuprinsul culturii române. 

e  Familiarizarea studenților cu temele problematice ale culturii române actuale, cu „dosarele“ 
ei controversate şi cu pozițiile divergente care se exprimă în această „ceartă a interpre- 
tărilor“, ce are loc astăzi în mediile intelectuale şi în sfera publicisticii. 


Domenii, teme, personalități şi opere 


Având în vedere scopul său didactic, cursul de față nu poate fi decât unul selectiv, prezentând 
sintetic anumite perioade, opere şi personalități de referinţă ale culturii române moderne. Nu putem 
parcurge analitic toate operele importante. Am reținut pentru analiză operele cele mai 
semnificative, personalităţile care au rezumat problematica unei epoci şi au exprimat o direcție de 
gândire. Vom urmări, aşadar, curente de idei, mişcări spirituale şi politice, sisteme elaborate de 
gândire, opere şi autori de referință pentru spiritualitatea românească, creatori de anvergură afirmați 
pe plan naţional şi universal, teme şi probleme abordate de autori români, multe dintre ele având 
relevanță şi pentru gândirea actuală. 

Domenii abordate. Am focalizat cursul asupra gândirii filosofice, sociale şi politice, întrucât în 
aceste domenii o naţiune îşi elaborează conştiinţa de sine şi îşi interpretează, în mod raţional şi 
critic, trecutul, prezentul şi perspectivele istorice de dezvoltare. Am investigat şi domeniul 
literaturii şi al artelor, în general, dar numai ca expresii ale unor tendinţe şi orientări culturale mai 
largi. Manualul nu este o istorie a literaturii române (deşi literatura are un statut priviliegiat, de 
excelență, în cultura romană, iar evoluția ei exprimă, neindoielnic, anumite schimbări de 


mentalitate şi de paradigmă culturală), ci o istorie a culturii romane moderne. Este important ca 
studenţii să conştientizeze această distincţie. Poezia, romanul, teatrul, muzica şi artele plastice 
exprimă, în modalităţi simbolice, o viziunea asupra lumii, un mod de interpreta sensul vieții umane. 
Artele au o semnificaţie şi o importanță deosbită pentru identitatea națională. Ele sunt, în acelaşi 
timp, forme de expresie ale sufletului unui popor, dar şi ale condiției umane, în ipostazelle ii inăşi. 
ena . nsunt importante asigurând formularea şi conceptualizarea problemelor, căutarea soluţiilor şi 
proiectarea viitorului. Disciplinele umaniste (istorie, filosofie, sociologie, filosofia culturii, gândire 
politică etc.) reprezintă, alături de ştiinţă, nivelul teoretic, elaborat şi sistematizat, al culturii 
spirituale, planul în care o societate îşi elaborează modele de raportare la lume şi la condiţia umană, 
idealurile de organizare socială şi politică. 

În măsura în care a fost posibil am făcut referiri şi la realizările din plan ştiinţific, la mişcările 
artistice şi la evoluţia stilurilor literare, la dezbaterile din publicistică, pentru a completa tabloul 
unei epoci. Am avut în vedere şi faptul că, adeseori, gândirea românească nu este prezentă suficient 
în planurile de învăţământ, nu i se acordă locul cuvenit în sistemul de educație. Vom urmări, deci, 
evoluția ideilor filosofice, ştiinţifice, politice şi sociale, parțial şi a celor care privesc zona creației 
artistice şi literare, exemplificând epocile şi perioadele prin câteva personalităţi reprezentative. 

Teme şi idei-forță. Am urmărit ideile-forţă şi temele majore care au structurat evoluţia acestei 
culturi, în legătură cu schimbările intelectuale pe care le-a înregistrat şi cultura europeană, în 
ansamblul ei. În cazul mişcărilor umaniste, luministe şi paşoptiste am insistat pe tensiunile dintre 
tradiție şi noile orizonturi raționaliste, precum şi pe tema „redeşteptării“ naționale; în cazul 
secolului al XIX-lea, accentul a căzut asupra unor teme precum modernizarea, specificul naţional, 
raporturile dintre cultura română şi cea occidentală, teoria formelor fără fond etc. Perioada 
interbelică redeschide aceste „dosare“, dar pe un alt plan, în care modernizarea şi recuperarea 
tradițiilor, tendințele sincronizatoare şi ortodoxismul, democraţia şi concepțiile autoritariste se 
confruntă angajând noi fundamente teoretice şi un dispozitiv mai larg de referințe, care merge de la 
istoria religiilor la sociologie şi filosofia culturii, de la antropologie la estetică, de la psihologia 
colectivă la geopolitică. 

Personalități creatoare. Istoria unei culturi naționale are în centrul ei personalitățile creatoare, 
cele care îi dau substanță, care exprimă o epocă şi o direcţie de gândire, un stil sau o mişcare 
spirituală. Este cazul lui Cantemir, Heliade-Rădulescu, Maiorescu, Eminescu, lorga, Blaga, Nae 
Ionescu sau Noica, spirite care şi-au pus amprenta asupra epocii lor. Perioada interbelică este 
abordată, de exemplu, în diversitatea orientărilor sale spirituale, semnalând contribuţiile originale 
prin care s-au afirmat personalitățile de vârf, de la Iorga şi Pârvan la Rădulescu-Motru şi Blaga, de 
la Lovinescu la Gusti, fără a-i uita pe Nichifor Crainic, Mihai Ralea, Tudor Vianu sau Mircea 
Eliade. De numele fiecăruia dintre cei menţionaţi (la care se adaugă şi alții) este legată o contribuţie 
ştiinţifică, o performanţă culturală sau o anumită mişcare spirituală. Sondajele analitice în operele 
semnificative, precum şi abordările monografice ale unor autori au rostul de a sintetiza ideile şi 
orientările dominante ale unei perioade. 

Opere. Unul dintre obiectivele acestui curs este acela de a-i stimula pe studenți să citească (sau 
să recitească) operele de referinţă ale culturii române. Am indicat în fişa autorilor şi în bibliografie 
operele cele mai importante, iar în măsura posibilităților am selectat, pentru anexe, unele texte 
caracteristice pentru poziția unui autor. 


„Istoria este cea dintâi carte a unei naţii. Intr-însa ea îşi vede trecutul, prezentul şi viitorul“. 
Nicolae Bălcescu 


„Cultura e puterea cea mai tare de pe pământ şi e o cetate nouă a unităţii naționale“. 
Simeon Bărnuţiu 


„Civilizația adevărată a unui popor nu consistă în adoptarea cu deridicata de legi, forme, 
instituţii, etichete, haine străine. Ea consistă în dezvoltarea naturală, organică a propriilor puteri, 
a propriilor facultăţi ale sale. Nu există o civilizație umană generală, accesibilă tuturor oamenilor 
în acelaşi grad şi în acelaşi chip, ci fiecare popor îşi are civilizația sa proprie, deşi în ea intră o 
mulțime de elemente comune şi altor popoare“. 

Mihai Eminescu 


„Ce drum va apuca matricea stilistică românească e greu de întrezărit. Dar câteodată o 
simplă constatare poate să țină loc de profeție: noi nu ne găsim nici în apus, şi nici la soare-răsare. 
Noi suntem unde suntem: cu toți vecinii noştri împreună — pe un pământ de cumpănă“. 

Lucian Blaga 


„Fiecare popor reprezintă o valoare unică în lume“. 
D.D. Roşca 


„Numai în cuvintele limbii tale se întâmplă să-ți aminteşti de lucruri pe care nu le-ai învățat 
niciodată“. 
Constantin Noica 


„Culturile sunt egale din punct de vedere al vocației lor. Mijloacele de care dispun le fac 
inegale“. 
Mircea Malița 


I. Cultura ca expresie a identității naționale. Principii şi 
criterii de interpretare a culturii române moderne 


1. Cultură şi identitate naţională 


Cultura ca patrimoniu de valori şi ca expresie a identității naţionale 


În orice epocă istorică, societăţile întreţin un dialog critic şi comprehensiv cu trecutul, cu 
valorile, creațiile şi practicile anterioare, acumulate şi sedimentate în ceea ce numim tradiţie 
culturală. Modul în care este cunoscut, înțeles şi asumat trecutul condiționează în mod profund 
creația culturală a prezentului şi proiecţiile unei comunități naționale în viitor. Orice popor îşi 
traduce experienţa sa istorică într-o suită de creații culturale, care devin componente obiective ale 
vieţii sale. Este vorba de opere şi valori cristalizate în limbă şi în toate formele de creaţie simbolică, 
în artă, religie, ştiinţă, filosofie, în gândirea socială şi politică, opere care, alături de realizările 
materiale şi tehnice, în ordine civilizațională, exprimă identitatea naţiunilor care le-a produs, 
vocaţia lor creatoare. 

Cultura este o componentă structurală în viaţa naţiunilor, dar şi o expresie a sufletului şi a 
spiritualității lor. Având o dimensiune existenţială complexă, în care funcțiile simbolice se 
împletesc cu cele practice, culturile reprezintă elementul central al identităţilor naționale, nucleul 
sau pivotul lor spiritual. Culturile codifică şi tezaurizează, în limbaje simbolice, experienţa istorică 
diversă a popoarelor, modelează comportamentele practice, modurile de viaţă şi atitudinile 
fundamentale față de lume şi viață. Culturile au concomitent aspecte instrinsec universale şi 
specifice. De aceea, în spațiul creaţiei culturale se întruchipează în forme atât de expresive raportul 
complex dintre unitate şi diversitate, raport constitutiv al condiţiei umane. Istoricul Fernand 
Braudel, autor al unor lucrări impresionante de investigaţie şi analiză asupra epocii moderne, 
aprecia că termenul de cultură trebuie scris concomitent la singular şi la plural. Pentru că, deşi sunt 
legate organic de condiţii particulare, culturile au în mod intrinsec o vocaţie universală, anume 
aceea de a exprima în forme simbolice exemplare condiţia umană, dar în formele ei concrete, dintr- 
un anumit timp şi loc. Aspiraţia spre universalizare e înscrisă în „programul“ oricărei culturi 
naționale. „Fiecare nație de pe lume e îndreptăţită să spere că va fi sortită să exprime de la locul ei 
terestru adevăruri universale“, spunea G. Călinescu. 

Departe de a se dezvolta în izolare, culturile naţionale moderne au interacționat permanent şi 
au pus în mişcare un mecanism fecund al interdependenţelor, ce a devenit astăzi global prin noile 
mijloace de comunicare. Din această interdependență şi comunicare interculturală au rezultat 
marile creaţii ştiinţifice, filosofice şi artistice ale lumii moderne, precum şi infăptuirile tehnice 
care ne-au modificat viața. Dar, contribuţia popoarelor şi apoi a națiunilor europene la 
construcția lumii moderne, în toată complexitatea sa, este, inevitabil, diferită, “dintr-o mie de 
motive”, ca să-l cităm pe Mihai Ralea. Culturile sunt diferite întrucât popoarele au trăit şi s-au 


! G. Călinescu, Sensul clasicismului, în vol. Principii de estetică, Bucureşti, Editura pentru Literatură, 1968, 
p. 367. 

dezvoltat în condiţii istorice, sociale şi geografice diferite, având interese şi valori, moduri de 
viață şi instituții diferite. O istorie a culturilor va trebui să consemneze aceste diferențe şi să le 
explice. 

În lumea contemporană, marcată de procesul de globalizare, naţiunile îşi preţuiesc creaţiile 
lor reprezentative, personalitățile şi valorile în care se recunosc, cele care formează substanța 
identităţii lor durabile şi care reprezintă contribuția lor la patrimoniul cultural al umanității. 
Aceste valori şi modele culturale sunt transmise din generaţie în generație, prin mecanismele 
socializării şi educației, fiind, de asemenea, promovate sistematic şi mediatizate, pentru a le face 
cunoscute şi recunoscute în lume. Identitatea culturală a naţiunilor este certificatul lor de 
existență, prin care îşi legitimează locul în istoria universală. Naţiunile dezvoltate, cu o puternică 
conştiinţă de sine, îşi apreciază creaţiile culturale ca un patrimonial naţional, care este protejat şi 
promovat, întrucât văd în aceste opere o mărturie tangibilă şi simbolică a trecerii lor prin istoriei, 
un indicator al vocației lor creatoare. Cum vom arăta, interesul națiunilor pentru identitatea lor 
culturală şi pentru imaginea acesteia a fost relansat, în mod paradoxal, chiar de procesul de 
globalizare. 

În decursul istoriei sale moderne, națiunea română a produs un ansamblu de valori şi de creaţii 
spirituale care îi conferă identitate şi un loc distinct în civilizația europeană. Aceste valori 
alcătuiesc, în unitatea şi diversitatea lor, moştenirea noastră culturală. Ne sprijinim, fără să ştim, pe 
această tradiție culturală națională, pe acest tezaur de cugetare şi simţire, pe care uneori îl mitizăm 
declarativ, fără a-l cunoaşte temeinic, dar pe care cel mai adesea îl neglijăm şi îl rispim în mod 
inexplicabil. În ceasul istoric al integrării europene, societatea românească se confruntă cu o 
problema fundamentală, anume aceea de a-şi redefini identitatea culturală în termenii actualități, 
participând competitiv la noile fluxuri ale creaţiei ştiinţifice şi artistice, dar şi printr-un examen 
critic asupra patrimoniului său istoric, pentru a discerne valorile care o definesc şi a le promova în 
circuitele comunicaționale europene, operație absolut necesară pentru ne reconstrui imaginea de 
țară în opinia publică internaţională. Transformările structurale care au urmat revoluției 
anticomuniste din 1989, precum şi opțiunea societății româneşti pentru integrare în structurile 
europene şi euro-atlantice implică şi o reconstrucţie a conştiinţei de sine a culturii române. 
Apartenența României la aceste structuri are şi o importantă dimensiune culturală, nu doar una 
economică şi politică. Sub presiunea acestor schimbări de sistem social şi de repoziţionare 
geopolitică, societatea românească parcurge astăzi un proces firesc de autoevaluare şi de racordare 
la tendinţele culturale contemporane, de reinterpretare a creațiilor sale culturale şi a tablei sale de 
valori, precum şi a unor evenimente şi personalități din istoria națională. 

În perioada postcomunistă, relaţia cu trecutul imediat a fost, în mod inevitabil, intens 
problematizată. Necesarele “revizuiri” şi reinterpretări critice au fost contaminate adesea de 
angajamente şi partizanate politice. Evident, raportarea la trecut ridică numeroase probeme 
sensibile şi dureroase. Dar, pentru ca interpretările şi judecăţile noastre să fie adecvate, raţionale şi 
corecte, este absolut necesar să cunoaştem temeinic acest patrimoniu. În acest punct, întrebările vin 
în cascadă. Îşi cunosc românii patrimoniul lor cultural? Cu ce imagine asupra culturii lor operează 
atunci se referă la ei înşişi, la identitatea lor, şi atunci când, inevitabil, sunt puşi în situaţia curentă 
de a-şi evalua comparativ datele identitare cu cele ale altor popoare? Cum se percep şi se 
poziţionează ei în lumea actuală? Au creat românii ceva durabil în ordine spirituală? Au ei vreo 
“contribuție” ce merită să figureze într-un catalog al performanţelor universale? Au propus ei 
omenirii vreo idee, vreo invenţie tehnică sau vreo soluție teoretică originală? Ori au făcut umbră 
pământului degeaba, limitându-se în orizontul îngust al supraviețuirii? 

Sunt interogaţii ce revin cu o anume insistență în mediul românesc, acum, când atâția 
apostoli improvizaţi şi interesaţi ai globalizării, de la noi sau de aiurea, somează națiunile să-şi 
scrie necrologul, pentru că ele n-ar mai avea viitor în proiectele lor nebuloase. Dar în aceste 
interogaţii se exprimă şi nevoia lăuntrică a culturii române de a-şi redefini conştiinţa de sine, de 
a-şi face un bilanţ al aventurii spirituale pe care a parcurs-o în decursul existenţei sale. Din aceste 
interogaţii derivă şi problema pe care o abordează acest curs: În ce măsură cunoaştem acest 
patrimoniu, ce criterii şi repere putem utiliza, din pespectiva prezentului, pentru a interpreta în chip 

adecvat semnificaţia unor opere şi creaţii din trecutul recent sau mai îndepărat? Avem un program 
naţional, sistematic şi coerent, în această privință? În ce măsură integrarea în comunitatea 
europeană modifică sau redimensionează problema identității şi a imaginii noastre? Ştim să ne 
promovăm valorile autentic naţionale şi să ne construim imaginea de ţară pe temeiul acestora? 


Reinterpretarea culturii naţionale şi necesitatea spiritului critic 


Trecutul este întotdeauna judecat din perspectiva prezentului şi este preluat selectiv. Dacă 
înțelegem semnificațiile acestui principiu, verificat şi confirmat de experienţa istorică, precum şi 
împlicaţiile sale în sfera culturii, putem înţelege în termeni mai adecvaţi şi necesitatea spiritului 
critic în analiza şi reevaluarea tradiției noastre culturale. Reevaluarea trecutului trebuie facută dintr- 
o perspectivă lucidă şi comprehensivă, specifică epocii noastre. Spiritul critic, teoretizat de 
numeroşi gânditori români, după cum vom arăta, nu trebuie văzut ca o respingere sau devalorizare 
a creaţiilor din trecut, ci, în primul rand, ca o operație de analiză raţională şi de înţelegere a lor, 
pentru a le putea determina valoarea şi semnificaţia prin situarea lor în contextul istoric şi social în 
care au apărut. Pentru a preveni confuzia valorilor şi a asigura metabolismul firesc al unei societăți, 
spiritul critic este necesar atât în evaluarea trecutului, cât şi a fenomenului cultural din prezent, 
grav afectat de industriile divertismentului, de invazia culturii de consum şi a prostului gust, semne 
ce denotă şi o atrofiere a spritului critic. De aceea, îndemnul lui Maiorescu are nebănuite rezonanțe 
actuale: “Critica, fie şi amară, numai să fie dreaptă, este un element neapărat al susținerii şi 
propăşirii noastre“? 

Spiritul critic înseamnă până la urmă capacitatea unei societăți, a agenților săi culturali şi a 
instituțiilor sale de a discerne între valoare şi nonvaloare, între valoarea autentică şi impostură, 
aşadar, exigenţă, rigoare şi judecată motivată rațional în aprecierea creaţiilor din trecut sau din 
prezent. Fiind un factor vital pentru sănătatea climatului public, spritul critic trebuie să prezideze şi 
raportarea noastră comprehensivă şi echilibrată la patrimoniul cultural, ferindu-ne atât de 
atitudinile apologetice şi naţionaliste, de elogiere necritică a trecutului, cât şi de cele negativiste şi 
nihiliste, care, într-o viziune hipercriticistă, devalorizează tradițiile naţionale sau le resping în bloc, 
considerând că românii nu au creat nimic semnificativ în plan cultural, iar contribuția lor la cultura 
europeană este una minoră. În noul context istoric şi geopolitic în care este plasată România, ca o 
componentă a ansamblului european, modul în care ne raportăm la patrimoniul nostru cultural, 
modul în care ne definim identitatea culturală şi modul în care ne apreciem contribuţia noastră la 
cultura europeană reprezintă probleme de fond. Nu este întâmplător faptul că aceaste teme au 
generat în ultima vreme confruntări de idei şi dezbateri aprinse în spaţiul public şi mediatic. 

Această raportare implică în mod necesar o reinterpretare a creațiilor din trecut şi un examen 
critic al lor, pentru a discerne valorile autentice, fundamentale, şi a reconfigura ierarhiile şi tabla de 
valori a culturii române, unde este cazul. În aceeeaşi măsură este important să punem în evidență 
trăsăturile sale predominante, elementele viabile, interferențele şi sincronizările cu orientările 
culturale europene, liniile de continuitate istorică, dar şi rupturile, discontinuitățile, desincronizările 
şi decalajele. O întrebare de neocolit priveşte şi semnificaţia actuală a unor creații din trecut, pentru 
a vedea în ce măsură anumite modele culturale mai sunt “funcționale” pentru noi în lumea de azi. 
Spiritul românesc, nemulţumit de el însuşi, s-a aflat adeseori într-o relaţie problematică, deloc 
confortabilă, cu acumulările sale anterioare, cu universal cultural tradițional, astfel că periodic 
ierarhiile valorice au fost răsturnate, începând cu paşoptiştii, care doreau să scoată spaţiul românesc 
din sfera de influenţă orientală şi să-l racordeze la cea europeană, continând cu junimiştii care 
denunță “formele fără fond” şi luptă pentru o europenizare substanţială, nu de fațadă, şi apoi cu 
generaţiile interbelice, obsedate de tema raportului dintre identitatea națională şi integrarea culturii 
noastre în spațiul european. 


x, Maiorescu, Direcția nouă în poezia şi proza română, în vol. Opere, I, Bucureşti, Editura Minerva, 1978, 
p. 213. 

Desigur, societăţile fac totdeauna o selecţie critică asupra tradiţiei lor, preiau anumite valori şi 
modele comportamentale, care au rezonanță actuală, pe când altele sunt trecute în uitare sau sunt 
“conservate” pentru semnificaţia lor istorică. În consecinţă, istoria unei culturi naţionale este o 
continuă reinterpretare de sine, o reconstrucție a tradițiilor sale simbolice prin operele prezentului, 
o rescriere a temelor sale majore în funcţie de contextele interne şi externe pe care le parcurge. 
Aşadar, reexaminarea trecutul îşi are sursa şi motivaţia în necesitatea interioară a culturii române de 
a-şi reinterpreta tradiția spirituală şi unele episoade din evoluţia sa modernă în raport cu noul 
context istoric, ce a impus perspective de interpretare şi criterii de apreciere diferite faţă de cele 
care operau (în plan axiologic) în perioada interbelică şi faţă de cele (preponderent şi restrictiv 
ideologice) din perioada regimului comunist. Acest proces nu este scutit de tensiuni şi de 
neînțelegeri, de dispute ideologice şi politice. Asistăm la dezbateri aprinse asupra modului în care 
ar trebui să ne raportăm astăzi la personalităţile şi valorile naţionale, în contextul necesarei 
integrării europene şi al globalizării, fenomene care, paradoxal, au redeschis pretutindeni interesul 
pentru chestiunea identităților naţionale. În același timp, cultura română își redescoperă potenţialul 
creativ, dar şi decalajele şi handicapul istoric, printr-un necesar şi benefic examen comparativ față 
de noile tendinţe ale culturii contemporane. Ca şi în alte epoci, ea îşi redefineşte identitatea şi îşi 
reevaluează tradiția în raport cu spiritul timpului. 

Rostul acestui curs este şi acela de a-i introduce pe studenți în climatul acestor dezbateri 
culturale ce au loc astăzi, la noi şi aiurea. Ce semnificaţie are astăzi cultura națională? Cum ne 
„integrăm“ în Europa, păstrându-ne identitatea culturală sau renunțând la ea, ca la un bagaj jenant, 
inutil, depăşit? Nu putem ocoli unele întrebări tranşante: cum se raportează tânăra generație la 
valorile, tradiţiile şi operele ce alcătuiesc cultura naţională? În ce măsură o cunoaşte şi în ce măsură 
se mai recunoaşte în ea? Sau se delimitează şi se ruşinează de ea? Mai este interesată societatea 
românească actuală — aflată sub presiunea atâtor urgente de altă natură, dar hotărâtă să-şi croiască 
un nou destin în orizontul civilizației europene — de propriul ei trecut cultural sau doreşte să-l uite? 
Ne mai pot spune ceva relevant pentru drama actualități Cantemir, Bălcescu, Bărnuţiu, Maiorescu, 
Eminescu, Iorga, Drăghicescu, Lovinescu, Blaga, Nae Ionescu, Mircea Vulcănescu, Tudor Vianu, 
Emil Cioran, Mircea Eliade, Noica sau Călinescu? Ceva care să ne ajute să ne cunoaştem mai bine 
pe noi înşine, să ne pregătească spiritual pentru „(re)integrare” demnă în Europa şi pentru a 
înfrunta sfidările secolului XXI? 

Numeroase date istorice, de interes major, au devenit disponibile abia în ultimul timp. 
Cunoaşterea lor implică, în mod inevitabil, şi o revizuire a semnificației pe care o aveam asupra 
unor evenimente istorice, o corectare firească a erorilor sau a deformărilor produse de ideologia 
comunistă. În ultimii ani asistăm la o amplă operaţie de restabilire a adevărului istoric, la punerea 
în circulație a unor documente importante, inaccesibile până acum, documente ce aruncă o nouă 
lumină asupra unor personalități ale vieţii politice. O operaţie similară are loc şi în perimetrul 
culturii naţionale. O serie de autori, unii de primă mărime valorică, nu au fost publicați în anii 
regimului comunist, nu au fost accesibili marelui public, astfel că asupra lor persistă multe 
neînțelegeri. Alți autori, care au fost parţial recuperați şi introduşi în sistemul educativ, au fost 
interpretaţi într-o manieră deformatoare sau îngropaţi sub etichete ideologice. După cum există şi 
cazuri în care autori mediocri au fost supradimensionaţi ca însemnătate în manualele de ieri, tot din 
considerente politice. 

Aşadar, apare evidentă necesitatea de a reinterpreta istoria culturii naționale având în vedere 
noua bază documentară de care dispunem şi noile perspective deschise de apartenența României la 
Uniunea Europeană. Cunoaşterea şi evaluarea, dintr-o perspectivă actuală, a patrimoniului care ne 
defineşte spiritual, este o acțiune de interes național. Este un patrimoniu făurit în cele „optsprezece 
veacuri de trude, suferinţe şi lucrare a poporului român asupra lui însuşi“, după fericita expresie a 
lui Bălcescu. El cuprinde idei şi creaţii care ne-au modelat istoria, formula sufletească, structura 
etnopsihologică, modul de viaţă, organizarea politică şi socială în diferite epoci. Am considerat că, 
pentru formarea unei reprezentări mai adecvate cu privire la evoluția spiritualității româneşti în 
ultimele două secole, este utilă o privire retrospectivă — pentru a întocmi cel puțin o hartă de 
orientare — asupra momentelor semnificative şi asupra operelor fundamentale ale culturii noastre. 

În alcătuirea cursului am pornit de la constarea că imaginea pe care o are un tânăr asupra 
culturii române este adesea deficitară sub raportul informaţiei, fragmentară şi discontinuă în 
privinţa articulației dintre epoci, stiluri şi personalități, ca să nu mai vorbim de confuzia ce persistă 
în privința semnificației pe care o au unii creatorii români în plan universal. Disciplinele istorice 
studiate în liceu oferă informaţii disparate despre domeniile de creaţie, domenii care, integrate 
funcțional, formează unitatea culturii naționale şi dezvăluie identitatea acestei culturi în context 
european şi mondial. O reconstituire a epocilor, în succesiunea lor, şi o lectură nouă a operelor de 
referință sunt necesare pentru completarea acestei imagini. 

Aşadar, tabloul valoric al culturii române trebuie refăcut, în multe componente ale sale, 
reconsiderând, în funcție de noile date pe care le deținem, contribuţia unor personalități la 
dezvoltarea vieţii ştiinţifice, artistice şi filosofice din epoca modernă, mai ales din perioada 
interbelică. Această reinterpretare a istoriei culturii române a generat numeroase controverse şi 
confruntări de idei, care se desfăşoară în mediile intelectuale şi politice, în paginile ziarelor, pe 
ecranele televizoarelor şi în publicaţiile de specialitate. Adeseori în „istoriile“ unor domenii 
culturale (ale ştiinţei, literaturii, artei, filosofiei sau gândirii politice) sau în dicționare, enciclopedii 
ori sinteze teoretice şi-au găsit loc distorsiuni şi falsificări dictate de interese politice conjuncturale. 
Istoria este una dintre disciplinele cele mai vulnerabile la virusul manipulării politice.” Din această 
împrejurare decurge responsabilitatea oricărui discurs asupra trecutului, într-o vreme în care 
„realitatea“ acestui trecut este reconstruită în diverse versiuni şi perspective. 


Traditie şi inovaţie în evoluţia culturii 


Tensiunea dintre tradiţie şi inovaţie este un mecanism interior de evoluţie pentru toate 
culturile. Istoria culturii înregistrează adeseori mutații, răsturnări de perspective, fie ca urmare a 
unor schimbări sociale, politice sau geopolitice majore, fie ca urmare a unor descoperi epocale, a 
apariției unor creatori de geniu şi a unor agenți care revoluționează paradigmele culturale, 
sistemele simbolice, formele de expresie. Dar toate aceste schimbări se integrează într-un lanţ 
evolutiv, astfel că în spatele lor se pot identifica anumite continuităţi. Societăţile se dezvoltă pe 
suportul unor achiziții anterioare de ordin cultural şi civilizaţional. Prezentul unei societăți îşi are 
rădăcinile în trecut, iar viitorul ei este precondiționat de această relaţie critică, de modul în care îşi 
asumă şi îşi interpretează istoria sa culturală. Structurile politice şi economice se pot schimba, după 
cum vedem, sub presiunea anumitor conjuncturi, pe când structurile culturale, interiorizate în 
mentalul colectiv al unui popor, au o inerție şi o forță de rezistență considerabilă la schimbare. 

Tradiţia nu se identifică mecanic cu trecutul, ci este vorba de o selecţie axiologică pe care 
prezentul o face în corpul acestei moşteniri, aplicând criterii particulare. Valorile culturale, cele 
care sintetizează o epocă şi un mod de înţelegere a lumii, dobândesc, prin forța lor ideatică şi 
expresivă, un caracter de permanență, devenind repere pentru conştiinţa unei societăţi. Ele sunt 
mereu reinterpretate, din noi perspective, fiind astfel aduse în circuitul viu al culturii. Cultura 
tezaurizează şi acumulează valorile, reține ceea ce este durabil în ordine spirituală, transmite peste 
epoci operele care „înving timpul“, care rămân actuale prin semnificaţiile lor, care nu şi-au 
consumat mesajul în contextul în care au apărut. Este cazul marilor creatori, care sunt permanent 
„contemporanii noştri“, întrucât exprimă ceva esenţial din condiția umană, fie că este vorba de 
Homer sau Shakespeare, de Eminescu sau Blaga. „Sufletul unui scriitor mare este sinteza 

? La Congresul Mondial de Istorie, desfăşurat între 6-12 august 2000, la Oslo, „manipularea istoriei“ în scopuri 
politice a fost una dintre temele centrale puse în discuţie. Cu acest prilej s-a subliniat responsabilitatea ştiinţifică şi 
morală ce revine istoricilor în acțiunea de restabilire a adevărului şi de demistificare a diverselor forme de 
manipulare a opiniei publice, de la cele care falsifică datele istorice reale la cele care promovează „interpretări“ 
partizane şi interesate. 

sufletească a unui popor la un moment dar“, spunea Camil Petrescu. Această funcţie sintetică şi 
expresivă a culturii ne îndeamnă să analizăm operele din cuprinsul culturii naţionale pentru a ne 
înțelege mai bine pe noi înşine. 

În acest sens, tradiția reprezintă partea activă a moştenirii culturale, ceea ce rămâne viu din 
trecutul cultural, elementele care acţionează modelator asupra prezentului. Tudor Vianu a definit 
într-un mod expresiv tradiția: „Scurt spus, tradiția este influența muncii culturale anterioare 
asupra celei prezente“. Tradiţia este „condensată“ în opere şi acţionează modelator prin instituţii 
de învăţământ şi de tezaurizare, prin formele educaţiei şi prin mecanismele memoriei sociale. 
Raportul tradiție/inovaţie este mereu problematizat, reprezentând tensiunea esențială a mediului 
cultural. Tradiţia reprezintă un univers specific de valori materiale şi spirituale, de valori 
instrumentale şi simbolice, un „echipament cultural“ pe care națiunea română l-a amplificat mereu, 
preluând idei şi formule şi din experiența altor culturi şi civilizaţii, cu care a venit în contact, 
patrimoniu pe care societatea românească l-a transmis, cu sincope şi desfigurări, de la o generaţie la 
alta, asigurând identitatea noastră spirituală în orizontul lumii moderne. Este vorba de „memoria“ 
istorică a poporului nostru, de memoria interioară, afectivă şi psihologică, precum şi de cea 
materializată în creaţia artistică, ştiinţifică şi filosofică, în gândirea politică şi socială, în toate 
formele care au exprimat modul nostru de a gândi şi simți, modul nostru de a ne raporta la istorie şi 
la alte culturi. 

Unele opere, care s-au „uzat“ cu timpul, s-au istoricizat, dar au avut eficienţă în epoca lor, sunt 
trecute în fondul „pasiv“ al culturii; altele rămân vii şi active permanent, prin exemplaritatea lor. 
Acestea sunt valorile de performanţă, de mare densitate axiologică şi semantică, “opere deschise”, 
care solicită şi permit noi interpretări. Fiecare epocă cu adevărat nouă proiectează asupra trecutului 
o altă perspectivă şi descoperă în el sensuri noi. Astfel, unii creatori pot fi redescoperiți şi 
revalorizați din perspective inedite. Este şi cazul lui Caragiale, autor despre care unii critici 
(precum Eugen Lovinescu) au susținut că îşi va pierde semnificația, mizând pe faptul că societatea 
românească va depăşi năravurile politice satirizate în opera sa. Dar iată, această operă îşi află atâtea 
rezonanţe şi în lumea contemporană românească. 

În raportarea la tradiţie, în cultura română s-au confruntat două poziţii opuse: tradiționalismul 
şi modernismul, autohtonismul şi europenismul. Tradiţionalismul reprezintă o supraevaluare a 
culturii anterioare şi o devalorizare a prezentului. Atitudinea de elogiere necritică a trecutului se 
conjugă adesea cu refuzul inovației şi al noilor formele de gândire şi de expresie. La polul opus se 
află atitudinile antitradiționaliste, moderniste, care se afirmă uneori prin negarea în bloc a tradiţiei 
sau devalorizarea sa, prin glorificarea „noutății“ şi a avangardei, prin experimentalism şi poziții 
nihiliste. Aceste viziuni şi atitudini opuse s-au confruntat violent în publicistică şi în spațiul 
academic, alimentând polemici răsunătoare, pe care le vom prezenta în cursul nostru. Aceste 
confruntări sunt fireşti, iar vitalitatea unei culturi este probată şi de tensiunea acestor poziții 
antinomice. Este firesc ca, într-o privire retrospectivă, să includem în cultura română deopotrivă 
ambele poziţii şi operele în care ele s-au obiectivat, înfățişând cu obiectivitate motivațiile teoretice, 
sociologice, axiologice sau conjuncturale pe care s-au sprijinit. 


Identitatea culturală în contextul integrării europene 


Lumea contemporană trăieşte cu intensitate raportul problematic dintre globalizare şi identitate 
culturală. Procesul globalizării, în care sunt angajate astăzi toate statele, zonele, regiunile şi 
națiunile, a relansat nu numai competiția economică dintre acestea, pentru resurse şi pieţe, ci a creat 
ŞI o rețea comunicaţională globală, prin sistemul mediatic. S-a creat astfel o arenă globală, în care 
se confruntă idei, modele culturale şi diferite practici simbolice. Culturile, ca şi societățile, 


4 Camil Petrescu, Suflet naţional, în vol. Aesthesis carpato-dunărean, antologie de Florin Mihăilescu, 
Bucureşti, Editura Minerva, 1981, p. 167. 
` Tudor Vianu, Filosofia culturii, în Opere, vol. 8, Editura Minerva, 1979, p. 245. 

economiile şi statele, au întrat într-o competiţie globală. Logica integrării, ce acționează astăzi la 
diverse niveluri regionale, inclusiv la cel global, pe temeiul performanţelor instrumentale din sfera 
civilizației, va reuşi, oare, să învingă logica diferenţierii, ce îşi are suportul în mecanismul simbolic 
diferențiat şi identitar al culturilor? 

Răspunsurile se înscriu într-o gamă extrem de variată de atitudini politice şi de viziuni 
filosofice şi culturale. Integrarea europeană este văzută adesea în opoziție cu interesul pentru 
valorile naționale, apreciindu-se că acestea nu ar mai avea importanţă şi semnificaţie în epoca 
globalizării, când referința la naţional ar fi anacronică şi ar trebui depăşită. Teoreticienii 
postmodernității anticipează că intrăm într-o epoca nouă, ce are ca substrat civilizația 
postindustrială şi societatea informațională, iar în plan spiritual va fi dominată de noile mijloace de 
comunicare şi de „cultura media“, o cultură a imaginii şi a consumului de masă. Tendința 
dominantă ar fi spre o cultură fragmentară, mozaicată, amalgamată, pluralistă, ce încurajează 
diversitatea modurilor de viață şi a stilurilor, în acord cu principiul şi canonul multiculturalismului, 
dar fără criterii şi ierarhii valorice. 

În perimetrul ştiinţelor sociale şi antropologice se prefigurează însă un alt tip de răspuns la 
aceste intrebări teoretice. Construind o piaţă unică a bunurilor şi a informaţiilor, globalizarea 
postmodernă a revitalizat într-un mod surprinzător forțele aparent adormite ale identității. Integrarea 
europeană, chiar dacă statele-naţiuni vor fi articulate într-o structură federativă paneuropeană, nu va 
duce la anularea culturilor locale şi naționale. Contextul globalizării este cel care a stimulat renaş- 
terea spiritului național, chiar în spaţiul societăţilor dezvoltate, mai interesate ca oricând să-şi pro- 
moveze valorile proprii, să-şi gestioneze patrimoniul cultural specific, nicidecum să-l uite sau să-l 
abandoneze. Dreptul la diferență şi la identitate e revendicat ca un drept fundamental. 

Globalizarea şi integrarea europeană constituie noul cadru în care se defăşoară raporturile dintre 
culturi, un cadru ce stimulează comunicarea interculturală şi obligă culturile să dialogheze şi să-şi 
redefinească identitatea în alți termeni decât în secolul al XIX-lea. Dar aceste procese nu pot anula 
diversitatea tradițiilor, a modurilor de viaţă şi a formelor de creaţie culturală, nici decalajele vizibile 
în ordine economică dintre societăți. Istoria contemporană, cu schimbările ei de anvergură şi cu 
procesele ei atât de contradictorii, nu poate suprima raportul antropologic, constitutiv al condiției 
umane şi al culturii, acela dintre unitate şi diversitate. Nici Europa integrată, la diverite niveluri 
(economic, monetar, juridic, administrativ, intituţional şi politic), nu va anula diferențele şi 
identitățile sale culturale interioare. De altfel, în “Constituția europeană” se menționează că Uniunea 
Europeană va proteja şi încuraja diversitatea culturală şi lingvistică a naţiunilor europene, că va 
milita pentru conservarea patrimoniului cultural european, în varietatea sa istorică, etnică şi 
naţională.” Aceasta poziţie de principiu se exprimă şi în deviza Uniunii Europene: “unitate în 
diversitate”. Dar, în mod firesc, integrarea obligă culturile naționale să se redefinească într-o lume 
ce a devenit globală şi policentrică, o lume în care specificitatea lor a devenit “o funcţie a relațiilor 
dintre ele”, nu o consecinţă a izolării lor, după cum spunea Claude Levi-Strauss. Acelaşi antropolog 
a formulat şi un avertisment pentru ideologii grăbiţi să celebreze succesul globalizării şi să consem- 
neze moartea culturilor naţionale: „Diversitatea culturilor umane se află înapoia noastră, în jurul 
nostru şi în fața noastră“. 

Problema diversităţii culturale a dobândit relevanță în ultimii ani, când a fost tot mai 
frecvent pus în discuţie raportul dintre “Europa economică şi politică”, integrată la diverse 
paliere, şi “Europa culturală”, profund diferențiată interior, în ordine lingvistică, mentală, 
simbolică şi spirituală. Dacă integrarea a avansat considerabil sub raport economic şi chiar 
politic, nu acelaşi lucru se poate spune despre dimenisunea culturală a integrării europene. Deşi 
se reclamă mereu de la un sistem comun de valori politice, Uniunea Europeană se confruntă cu o 
problemă mai profundă, de ordin antropologic şi istoric, ce angajează diferenţele de substrat 
cultural şi mental. Cum poate amomiza valorile ce conferă identitate distinctă naţiunilor 


6 Tratatul de instituire a unei Constituţii pentru Europa, Editat de Institutul European din România, Ediţia a 
II-a revăzută şi adăugită, iunie 2005, p. 17. 
7 Claude Levi-Strauss, Rasă şi istorie, în vol. Rasismul în faţa ştiinţei, Bucureşti, Editura Politică, 1982, p.46. 

constitutive ale Europei? Aceste probleme, “uitate” inițial în proiectul european sau puse în 
surdină, revin acum în forţă. Întrebarea este dacă integrarea europeană va produce, cu timpul, o 
“identitate culturală europeană”, de natură transnaţională? Şi în ce raporturi se va afla această 
identitate culturală de nivel integrator cu identitățile naţionale? Identitatea europeană va fi o 
adiționare sau o “integrare” a identităților naţionale particulare sau va fi una emergentă şi 


supranaţională? 


Nucelul creator al culturilor rămâne unul specific şi identitar, chiar în mediul globalizărilor 
actuale. Însă, toate culturile naţionale sunt amenințate grav de pericolul uniformizării, reprezentat 
de industria atât de profitabilă a divertismentului mdiatic, de cultura de consum („fără frontiere“) şi 
de „meniul“ standard al televiziunilor, ce oferă pretutindeni un „bulion“ pseudocultural. Culturile 
naționale nu-şi pierd identitatea, ci rămân ancorate în cadre sociale diferite, iar nucleul lor creator 
se manifestă în forme specifice, alimentate subteran de matricea stilistică distinctă, de structurile 
interioare ale tradiţiilor, de mentalități şi atitudini particulare faţă de lume şi viață. 


În perioada postcomunistă, problema identității naționale şi a raporturilor noastre culturale cu 
lumea europeană a cunoscut un nou episod, mai dramatic parcă, întrucât e vorba de a depăşi 
handicapul atâtor decenii de izolare. Examenul comparativ a avut drept rezultat primar faptul că ne- 
am redescoperit decalajul istoric față de societăție occidentale dezvoltate, ne-am redescoperit 
„golurile istorice şi psihologice“, cum spunea Cioran în perioada intrerbelică. Starea economică 
precară, insuccesele reformei şi atâtea anomalii ale tranziției postcomuniste au alimentat 
sentimentul de frustrare şi complexul de inferioritate. În aceste condiţii, reacția cea mai frecventă a 
fost nu aceea de autoglorificare naționalistă (direcție valorificată demagogic de unele cercuri 
politice şi publicistice), ci o recădere masivă într-o atitudine fatalistă, întreținută de un elan 
hipercriticist, ce a favorizat percepția identității noastre în termeni preponderent negativi. Prin 
reformele şi standardele impuse de Uniunea Europeană, integrarea a devenit astfel prilejul unui 
examen sever, ce pune cultura română în situaţia de a-şi redeschide dosarul identității sale, în 
termeni mai radicali, şi de a găsi răspunsuri la noile sfidări ale istoriei. 


Problema integrării europene are un autentic fond dramatic pentru români, pe care teoreticienii 
de azi nu-l pot ignora. Modul în care ne raportăm la trecut, la personalitățile politice şi la creațiile 
noastre culturale, precum şi problematica legată de integrarea europeană s-au aflat în centrul 
confruntărilor de idei din perioada postcomunistă, angajând poziții ideologice şi politice dintre cele 
mai diverse. Sunt teme ce au aprins spiritele, au antagonizat adeseori grupurile culturale şi spaţiul 
mediatic de la noi. Raportul dintre identitate şi integrare va rămâne un dosar problematic, deschis şi 
disputat în mediile intelectuale româneşti. Cultura românească va fi obiectul unor dispute şi 
interpretări divergente. Să reținem doar că identitățile naționale şi cele ale grupurilor etnice, au 
elemente durabile, de permanenţă istorică, dar nu sunt structuri îngheţate, ci configurații aflate în 
devenire, odată cu evoluţia componentelor morfologice ale societăților. Identitatea este un concept 
pertinent, cu planuri multiple de semnificaţie, ce trebuie protejat de abordările substanțialiste şi 
tradiționaliste, care îl fac atât de vulnerabil sub raport teoretic. 


Cultura naţională şi imaginea de tară 


Trăim într-o lume a imaginilor create de sistemul mediatic, sistem ce are puterea miraculosă de 
a defini situațiile noastre existenţiale şi agenda dezbaterilor publice. Cum am amintit, în noul 
context istoric şi geopolitic, marcat de procesele de globalizare şi de integrare regională, interesul 
națiunilor pentru cultura lor specifică, pentru imaginea lor în lume, pentru strategiile de marketing 
cultural, este pretutindeni în creştere. În competiția pentru imagine, care se desfăşoară astăzi în 
aceasta arenă globală, promovarea valorilor culturale, pentru a le face cunoscute şi recunoscute pe 
plan internaţional, are un rol extrem de important. În acest domeniu, noi, românii, am fost şi suntem 
deficitari. 

Imaginea pe care o avem astăzi despre o ţară se datorează în bună măsură presei scrise şi 
presei audio-vizuale. Presa este cea care “construieşte” treptat imaginea unei ţări prin ştirile şi 
informaţiile pe care le difuzează despre evenimentele politice şi sociale curente, prin reportaje, 
filme documentare sau emisiuni televizate referitoare la istoria şi cultura respectivei ţări. 
Imaginea unei țări e construită, în final, din mesajele care circule despre ea prin aceste rețele 
comunicaționale. Imaginea unei ţări se formează treptat, printr-un flux de informaţii şi mesaje, de 
mare diversitate, elaborate şi transmise de sistemul mediatic, din aglutinarea cărora rezultă o 
reprezentare ce are tendinţa de a se standardiza. 

Deficitul de informaţii despre România în mediile occidentale, persistența unor prejudecăţi 
şi reprezentări stereotipizate ("ţara lui Dracula"), precum şi asocierea ţării noastre cu un cortegiu 
de maladii ale tranziției, au produs în opinia publică din statele occidentale o imagine 
preponderent negativă a României. Ea este extrem de greu de dislocat şi de redimensionat în 
condiţiile în care nu există un program consecvent şi profesionist de refacere a acestei imagini, 
prin acțiuni susținute de factorii guvernamentali şi de organismele societăţii civile, de mediile 
intelectuale şi culturale, de aparatul diplomaţiei şi de organizaţiile diasporei româneşti. 

O imagine consistentă şi durabilă a unei țări se formează pe baza cunoaşterii valorilor sale 
culturale, de aceea este importantă difuzarea şi promovarea acestora în spaţiul mediatic. Din 
păcate, România nu este cunoscută prin potenţialul ei cultural, ci prin relatări ce privesc realități 
negative precum "copiii străzii”, ravagiile maladiei SIDA, situaţia copiilor cu handicap, 
amploarea fenomenului de corupție etc. Imaginea României în lume este un element care joacă 
un rol cu adevărat strategic în mediul comunicării generalizate de astăzi. Este un factor ce 
orientează deciziile oamenilor politici şi ale oamenilor de afaceri străini față de ţara noastră. În 
lumea de azi contează şi capitalul cultural şi simbolic, care devine o componentă a capitalului 
economic şi politic. Românii trebuie să înveţe că există şi o “piaţă a bunurilor simbolice” (Pierre 
Bourdieu), nu doar a celor materiale. Reprezentările cu care operează opinia publică din ţările 
dezvoltate despre România se formează pe baza a ceea ce află lumea despre noi, deci trebuie să 
ne facem vizibile valorile, creaţiile de performanţă. O creaţie valoroasă nu se impune de la sine, 
în mod spontan, ci numai dacă este promovată pentru a întra în circuitul comunicațional mondial. 
Şi în acest domeniu, sistemul mediatic are un rol fundamental. Identitatea naţională este un 
construct istoric şi imagologic, deopotrivă, în care contează atât creația efectivă de valori 
competive, cât şi promovarea şi impunerea acestora în circuitele comunicaționale globale. 

Imaginea unei țări în mediul internaţional are consecinţe în plan economic şi politic, dar este 
important pe ce temei se formează acestă imagine. Dimensiunea culturală a acestei imagini nu 
trebuie neglijată. Cum interpretăm şi apreciem astăzi culturile diferitelor popoare, contribuţia lor la 
dezvoltarea unor domenii? Evident, criteriul axiologic ar trebui să fie cel decisiv. Acest criteriu ne 
spune că funcția reprezentativă a unei opere sub raport universal şi național este direct legată de 
nivelul ei de realizare valorică. El ar trebui să opereze ca un factor selectiv, care să discearnă între 
valorile autentice şi originale şi cele fără însemnătate, repetitive sau mimetice. Dar nu este singurul 
criteriu. În judecăţile noastre şi în politicile culturale intervin şi criterii, ce ţin de aspecte istorice, 
conjuncturale, politice şi comunicaţionale (gradul de răspândire a unor opera, de recunoaştere şi de 
mediatizare, modul în care sunt promovate şi impuse valorile unui popor în actualele circuite 
comunicaţionale). În patrimoniul universal al umanității ar trebui să fie cuprinse, în mod teoretic, 
creaţiile de performanță ale popoarelor, din diferite domenii. Ele ar trebui să aibă în primul rând 
şansa de a se universaliza în mod real, adică să fie cunoscute şi apreciate ca valori şi în alte medii 
decât în cele care au apărut şi le-au prezidat geneza istorică. Dar, în lumea actuală a comunicării 
generalizate, mai intervine un alt factor important, anume promovarea şi mediatizarea valorilor. 
Mulţi creatori români, din sfera ştiinţifică sau artistică, nu s-au bucurat de o recunoaştere 
internațională a operei lor, iar câțiva dintre aceştea au pierdut şi competiţia pentru Premul Nobel, 
pentru că nu au beneficiat de o promovare pe măsura creației lor. 

3. Criterii privind interpretarea şi evaluarea culturii naţionale 


Scrierea unei istorii a culturii naționale ridică numeroase dificultăți de documentare, tehnice şi 
metodologice, dar şi de viziune şi de perspectivă critică. Pentru a nu fi supusă arbitrariului şi 
subiectivismului, o istorie de acest tip trebuie călăuzită de un set de criterii şi principii, formulate 
explicit, care să ne ferească de erori de apreciere şi să ne permită reconstruirea unei imagini 
corecte. Aceste condiţii şi criterii pot fi grupate în trei categorii: 

e Criterii ce privesc cunoaşterea operelor şi respectarea adevărului istoric. 
e Criterii ce privesc analiza conținutului şi interpretarea semnificației operelor. 
e Criterii ce privesc evaluarea, aprecierea şi judecăţile de valoare. 

Cunoaştere, interpretare, evaluare — acestea ar fi treptele fireşti ale procesului de raportare la 
patrimoniul nostru istoric şi cultural. La aceste trepte ar trebui să adugăm şi promovarea valorilor 
naționale. Fiecare dintre aceste momente cuprinde o serie de exigenţe specifice. 


Respectarea adevărului istoric şi cunoaşterea operelor 


e Publicarea integrală a operelor. Este o condiţie elementară pentru restituirea moştenirii 
noastre culturale, pentru cunoaşterea şi introducerea operelor literare, filosofice, sociologice 
şi politice în dezbaterea culturală de azi. Puţini autori români beneficiază de ediții integrale, 
întocmite cu rigoare ştiinţifică, cu un aparat critic adecvat. Unii autori importanți au fost 
reeditați doar în ultimii ani, în perioada postcomunistă, fiind încă insuficient asimilați de 
mediile intelectuale şi practic necunoscuți marelui public. Pentru mulți dintre ei se aşteaptă 
ediții critice complete şi lucrări de sinteză interpretativă. Dezbateri intense s-au purtat în anii 
tranziției şi cu privire la conservarea şi protejarea patrimoniului artistic naţional, numeroşi 
observatori acuzând autoritățile de proasta gestiune a monumentelor arhitectonice, în condițiile 
în care nu a fost adoptată o nouă lege a patrimoniului cultural. Şi nu este vorba doar de o 
conservare muzeală a trecutului (importantă şi ea), ci de o recuperare a operelor şi a 
semnificaţiilor pe care le vehiculează, de o reintroducere a lor în circuitul viu al culturii de azi. 
Ediţiile critice din operele scriitorilor şi ale gânditorilor români sunt instrumente fundamentale 
pentru restituirea tradiţiei către noile generaţii.“ Statul, prin administraţia culturală, are un rol 
major în sprijinirea acestor proiecte editoriale de interes naţional. Inexistenţa unor programe 
coerente în acest domeniu, slăbiciunea instituțiilor şi prevalența intereselor comerciale au 
alimentat opinia că asistăm la un abandon al tradiției culturale, că valorile şi personalitățile care 
ne definesc şi ne legitimează identitatea sunt cunoscute superficial şi sunt prezente doar 
sporadic în metabolismul culturii actuale. 

e Cunoaşterea integrală a operei unui autor. Este o condiţie importantă, mai ales că mulți 
autori au fost publicaţi fragmentar, din considerente politice, astfel că imaginea noastră 
asupra lor este adesea incompletă sau chiar deformată. O judecată adecvată poate rezulta 
numai în urma unei priviri integrale asupra unui autor sau curent de idei, analizând contextul 
lor istoric, influenţele pe care le-au absorbit, coeficientul lor de originalitate şi ecoul pe care 
l-au avut într-o anumită perioadă. O cunoaştere fragmentară, incompletă, poate duce la 
aprecieri eronate, întrucât creația unor autori are fațete diverse, adesea contradictorii, 
cunoscând schimbări de accent sau de perspectivă de la o operă la alta. Pe baza unor analize 
superficiale sau datorită unor interpretări dirijate ideologic, multe personalități ale culturii 


8 Un proiect ce merită a fi semnalat priveşte seria de lucrări apărute în colecția Cărţi fundamentale ale culturii 
române, proiect în care au fost implicate diverse instituții editoriale. Menţionăm, de asemenea, colecția Ethnos a 
Editurii Albatros, care a reeditat în ultimii ani numeroase opere de referinţă ale culturii române moderne. 

române au fost victime ale unor aprecieri simplificatoare, în care complexitatea operei era 

sacrificată de dragul unor etichete rezumative, cel mai adesea negative. 

e Respectarea adevărului istoric. Este o condiţie primordială pentru orice demers de ordin 
istoric. O istorie culturală ce ascunde sau deformează adevărul cu privire la 
conţinutul/sensul unei operei sau la atitudinile avute în epocă de un autor sau altul nu este 
credibilă. Am avut istorii care puneau pe seama unor autori „contribuţii majore“ acolo unde 
ele nu existau sau care treceau sub tăcere astfel de contribuţii acolo unde ele existau efectiv. 
Informaţiile despre opere, despre autori şi despre activitatea lor (mai ales despre cea 
politică) trebuie să fie riguros exacte, să fie probate prin documente explicite, iar sensul unor 
opere sau al unor atitudini intelectuale să nu fie răstălmăcit sau deformat. 

Aceste trei condiţii sunt fundamentale pentru operația de restituire şi de punere în valoare a 
tradiției naționale. O apreciere complexă şi nuanțată a unei opere trebuie să se întemeieze pe o 
cunoaştere temeinică a conținutului ei, pe interpretarea corectă a semnificației pe care a avut-o în 
epocă şi pe evaluarea efectelor sale spirituale în organismul culturii româneşti. 

Istoriografia culturală şi dificultățile ei specifice. Elaborarea unei istorii a culturii române se 
confruntă cu numeroase dificultăți: inexistența unor ediţii critice complete şi a marilor sinteze pe 
domenii (dicţionare, enciclopedii, tratate etc.), proasta gestionare a materialelor documentare 
(aflate în custodia unor instituții diverse) şi absența unei baze naționale de date, care să 
sistematizeze şi să sintetizeze acest fond documentar. După opinia lui Adrian Marino, cultura 
română nu dispune încă de instrumentele de lucru necesare pentru a se cunoaşte şi prezenta pe sine, 
nu are enciclopedii, manuale, tratate de istorie, dicționare pe domenii, mari sinteze etc., fără de care 
nu se poate construi durabil în plan cultural. Cultura română este încă în prea mare măsură o 
cultură „foiletonistică“, o cultură a „fragmentului“, nu a sintezei, dominată de o mentalitate 
„publicistică, actualistă, improvizată“, o cultură superficială, de comentariu eseistic, deficitară şi 
sub raportul difuzării profesioniste în străinătate. Aceste carenţe nu pot fi învinse decât printr-o 
perspectivă critică lucidă şi prin adoptarea altui mod de raportare la propria istorie (fără complexe), 
prin promovarea altui tip de cultură: o „solidă, specializată, riguroasă, sistematizată, 
profesionalizată“ o cultură orientată de mari proiecte şi susţinută de o severă disciplină 
intelectuală. 


Criterii ce privesc analiza şi interpretarea operelor 


În cazul disciplinei noastre, analiza şi interpretarea sunt operaţii intelectuale solidare, ce 
privesc explicitarea conţinutului unei opere şi înțelegerea semnificației sale culturale. Luând drept 
reper operele ce ţin de sfera gândirii filosofice, sociale şi politice (cu posibile extensiuni şi asupra 
celor din sfera artistică), putem delimita cîteva etape obligatorii pe care ar trebui să le parcurgă 
operaţia de analiză şi interpretare. 

e Descrierea operei şi prezentarea conţinutului ei ideatic. Informaţiile de ordin istoric şi 
biografic sunt absolut necesare pentru o situare cronologică şi contextuală. Ideile, tezele şi 
poziţiile ce formează substanţa unei opere trebuie rezumate corect şi explicate în articulația 
lor logică. Oricât de sintetic ar fi, rezumatul unei opere (filosofice, politice, literare sau de 
altă natură) trebuie să reţină ideile majore, atitudinile spirituale caracteristice şi punctele de 
vedere originale, dacă există. Citarea unui paragraf sau a unei afirmaţii aparținând unui autor 
trebuie să fie riguros exactă, cu indicarea completă a sursei din care a fost extras textul 
respectiv. 

e Analiza şi explicarea conţinutului. Este una dintre cele mai importante operaţii ale celui care 
face istoria ideilor. El trebuie să pătrundă în articulația intimă a operei, să urmeze cu 
fidelitate argumentaţia folosită de autor, pentru a nu deforma modul său de gândire, 


? Adrian Marino, Politică şi cultură. Pentru o nouă cultură română, laşi, Editura Polirom, 1996, pp 208-219. 

motivațiile sau obiectivele pe care le-a urmărit sau sensul unor enunțuri, prin scoaterea lor 
din contextul operei. Rostul acestui moment al analizei este de a degaja ideile majore ale 
unei opere şi de a le raporta atât la tradiția domeniului, cât şi la contextele spirituale 
contemporane. 

Interpretarea operei în funcție de contextele ei genetice, de cadrul spiritual şi de momentul 
cultural în care a apărut. Semnificaţia ideilor şi a soluţiilor propuse trebuie degajată prin 
raportarea lor la contextul intern de geneză, la problematica epocii, la mişcarea ideilor 
europene, dar şi la la influenţele şi corespondenţele ce se pot stabili între operă şi noile 
contexte culturale în care este receptată. 

Situarea operelor/autorilor în contextul istoric şi social. Este cea mai importantă cerință a 
unei interpretări corecte. Ea derivă din principiul istorismului, care ne impune să raportăm 
istoria culturală (opere, personalități, curente) la istoria socială, politică, economică şi la 
evoluţia mentalităților. Trebuie să vedem cum se reflectă în operă „spiritul timpului“ şi ce 
răspunsuri dă ea la provocările specifice ale vremii. Raportarea la epocă, la contextul 
cutural, la problemele sociale este decisivă. De exemplu, nu putem cere unui autor din 
perioada paşoptistă să formuleze sau să rezolve probleme teoretice/estetice de natura celor 
care vor deveni caracteristice pentru un gânditor din perioada interbelică. A proiecta 
retrospectiv o structură culturală ulterioară (cu anumite probleme, idei, stiluri, nivel de 
elaborare etc.) asupra unor autori fixaţi obiectiv în cadre culturale anterioare poate fi un 
procedeu hermeneutic util, dar el conţine şi riscul de a deforma sensul unui moment istoric. 
Autonomia sferelor culturale. Este principiul introdus de Maiorescu, care ne cere să 
analizăm şi să interpretăm fiecare operă în funcţie de criteriile specifice ale domeniului său: 
în literatură este prioritar (nu exclusiv) criteriul estetic, în ştiinţă criteriile specifice acestui 
domeniu, în politică alte criterii ş.a.m.d. Să nu amestecăm domeniile, criteriile şi judecăţile. 
Un autor poate fi apreciat superlativ într-un domeniu şi poate fi mediocru sau nesemnificativ 
în altul. 


Criterii privind evaluarea şi judecățile de valoare 


Este aspectul cel mai controversat pe care trebuie să-l rezolve o istorie a culturii naționale. Ea 


trebuie să stabilească ierarhii valorice, oricât de relative, să măsoare contribuțiile şi performanţele 
diferiților autori, să întocmească un catalog cu personalităţi şi opere fundamentale, să propună o 
tablă a valorilor naționale. Cum apreciem operele şi autorii, ce criterii trebuie să avem în vedere? 
Drama istoriilor culturale este cuprinsă în întrebarea: ce a fost important în istoria unui domeniu 
cultural mai este important şi azi? 


Tensiunile dintre criteriile istorice şi cele ale actualităţii, dintre trecut şi prezent, sunt extrem de 


problematice. Întrebarea capitală este: idei, opere şi autori care au dominat spiritul public într-o 
anumită epocă ne mai pot spune ceva semnificativ azi? Ce demers este mai potrivit pentru 
înțelegerea unei opere, ce contează mai mult: 


Raportarea operei la contextul cultural intern sau la contextul cultural european, la cadrul 
național sau la cel universal? 


Impactul ei asupra mediului cultural autohton sau recunoaşterea ei internațioanală? 
Importanţa istorică a unei opere sau semnificația ei actuală? 

Valoarea în sine sau notorietatea? 

Criteriile axiologice specifice sau cele adiacente (comerciale, morale, politice)? 

La aceste întrebări, ce exprimă dilemele unei istorii a culturii naționale, nu există răspunsuri 


univoce şi tranşante. Condiţiile şi reperele de care ar trebui să ţinem cont ar fi următoarele: 


Prioritatea criteriilor axiologice. Operele trebuie apreciate, primordial, în funcţie de 
valoarea lor reală, stabilită prin examenul critic şi comparativ. In fiecare domeniu 
funcționează criterii specifice de validare şi de omologare a performanţelor. Este deci 

important să apreciem contribuția autorilor în funcție de valoarea specifică a operei lor. 

Disocierea valorilor culturale ne ajută să aplicăm criterii axiologice adecvate fiecărui 

domeniu. 

e Limite privind utilizarea unor criterii ideologice şi politice. Aplicarea abuzivă a criteriilor 
politice a făcut ravagii în cultura română în perioada dogmatismului stalinist. Interpretarea şi 
aprecierea autorilor printr-o grilă exclusiv politică limitează orizontul cercetării, duce la 
excluderi şi la reprimarea unor valori, denaturează sensul studiilor de istorie culturală. 
Principiul maiorescian al disocierii valorilor culturale, al specificității domeniilor, precum şi 
acela al „naționalismului în marginile adevărului“, ne avertizează asupra pericolului de a 
transforma criteriile politice, conjuncturale şi subiective în criterii de interpretare şi de 
apreciere a creaţiilor culturale. Această disociere nu înseamnă a pierde din vedere faptul că 
există continuități şi înrudiri între substanța unei gândiri filosofice şi atitudinile politice pe 
care le inspiră sau le sprijină. Criteriile politice şi ideologice sunt la locul lor când le 
aplicăm elaborărilor teoretice şi doctrinare din sfera politică şi socială, dar şi în aceste cazuri 
nu putem pierde din vedere că valoarea acestor opere nu este decisă de angajarea politică a 
autorului, ci trebuie să avem în vedere soliditatea teoretică, fondul problematic, nivelul de 
elaborare şi orginalitatea unei doctrine, precum şi consecințele practice ale aplicării ei. 
Comentariu: Scurt spus, deviza pe care ar trebui să o urmeze istoria culturii ar putea fi 

următoarea: politica exclude, cultura include. Politica înseamnă aici atitudine şi angajare directă în 
susținerea unor valori, opțiuni şi soluţii, cu excluderea altora (concurente sau adverse, mai ales 
când este vorba de politica unui partid). Pe când cultura naţională include toate realizările valorice, 
din toate domeniile, indiferent de conotațiile politice posibile ale acestor valori. Dar e vorba de 
valori, nu de nonvalori, de opere împlinite, confirmate, omologate şi recunoscute prin criterii 
axiologie specifice domeniilor de creație. Politica militantă, prin vectorul ei atitudinal intrinsec, 
duce la disjuncția valorilor, cultura, prin criteriul ei axiologic integrator, presupune conjuncția 
valorilor. Criteriile politice departajează orizontal operele — cele actuale sau cele aparținând 
trecutului — în funcție de un ideal social şi politic particular; criteriile de natură culturală 
ierarhizează vertical operele în funcție de gradul lor de realizare valorică. 

Desigur, între cele două planuri nu există frontiere absolute, dar distincția lor este necesară. 
Biografia politică a autorilor sau atitudinile lor ideologice, într-o anumită conjunctură istorică, nu 
trebuie să ne împiedice de a recunoaşte şi aprecia valoarea operei lor, în cazul în care această 
valoare poate fi probată prin criterii specifice. Autori care în epoca lor s-au aflat pe poziții politice 
adverse şi s-au confruntat (ori s-au calominat!) permanent în scrisul lor, în presă, în spaţiul public 
(uneori şi în Parlament), stau astăzi pe acelaşi raft al bibliotecii noastre, sunt integrați organic în 
blocul istoric al culturii române şi sunt considerați deopotrivă drept exponenți ai acestei culturi. 
Timpul resoarbe divergențele politice din trecut în favoarea integrării operelor în convergențe 
culturale actuale. Paradoxul istoricităţii şi al acestui raport complex dintre politică şi cultură rezidă 
şi în faptul că o serie de autori sunt aşezaţi astăzi pe acelaşi plan valoric, sub raportul creației lor 
culturale, în pofida varietății tipologice şi stilistice a operei lor, precum şi în pofida ideilor şi 
opțiunilor politice divergente pe care le-au exprimat în opera sau în acțiunea lor. Istoria culturală 
atenuează asperităţile şi pozițiile ireconciliabile dintr-o epocă trecută, integrează în viziuni 
complementare perspective ce adesea erau disjunctive la timpul lor. 

Noi trebuie să reconstituim evoluţia culturii române în întregul ei, fără partizanate politice, 
astfel ca în imaginea acestei culturi să poată sta laolaltă Bălcescu şi Heliade Rădulescu, Maiorescu 
şi Hasdeu, Eminescu şi Macedonski, C-tin Stere şi Gherea, Iorga şi Lovinescu, Motru şi Gusti, 
Blaga şi Nae Ionescu, D.D.Roşca şi Nichifor Crainic, Zeletin şi D. Stăniloae, Rebreanu şi Camil 
Petrescu, Mircea Eliade şi Lucrețiu Pătrăşcanu, Cioran şi Vianu etc. Bogăția unei culturi nu constă 
în a cânta pe o singură coardă, ci în a utiliza întregul registru al gamei muzicale, registru susceptibil 
de combinaţii potenţial infinite. Milităm pentru un echilibru al judecăților, pentru abordări 
nuanţate şi lucide, pentru respingerea poziţiilor extreme, apologetice sau negativiste în aprecierea 
autorilor. Este important să nu adăugăm la exclusivismele trecutului şi exclusivismele prezentului. 
Când analizăm o operă trebuie să dezvăluim mai întâi logica internă a ei, motivațiile şi 

argumentaţia autorului, iar aprecierea noastră să nu fie tulburată de convingerile politice, pe care 
trebuie să le „punem în paranteze“, pe cât posibil. Suntem adepții unei lecturi oneste şi ai unei 
interpretări critice a istoriei noastre, după principiul sine ira et studio, fără exaltări şi negativisme 
radicale. Trebuie să ne ferim de o lectură politică retrospectivă a culturii române, ce operează în 
spaţiul valorilor doar cu repere şi criterii politice, introducând segregări şi falii artificiale, acolo 
unde personalități creatoare şi actori culturali, cu viziuni şi stiluri diferite, au creat opere durabile, 
care ne exprimă identitatea spirituală şi ne legitimează în universalitate. 


În situaţia în care anumiţi scriitori, sociologi şi filosofi nu au avut atitudini democratice sau 
liberale în timpul lor, acest fapt nu le scade valoarea literară sau teoretică, dacă aceasta poate fi 
probată prin criterii specifice domeniului în care s-au afirmat. Există, inevitabil, solidarități, 
corespondențe şi paralelisme între diverse sfere ale culturii, între literatură şi ideologie, între 
gândirea teoretică şi anumite doctrine politice. Dezvăluirea acestor implicaţii este utilă şi perfect 
legitimă, dar ea cere o bază documentară solidă, o interpretare complexă şi o abordare critică de alt 
nivel, exigenţe ce nu pot fi satisfăcute în cadrul unui manual universitar. Pericolul de care trebuie să 
ne ferim este acela de a transfera criteriile politice în câmpul creaţiei culturale, al literaturii şi al 
gândirii filosofice, aşa cum a procedat în chip abuziv dogmatismul stalinist. 


e Semnificaţia actuală a operei. Este un criteriu important pentru a stabili statutul unei opere, 
forța ei de a rezista în timp, capacitatea ei de a intra în rezonanţă cu anumite teme ale actua- 
lităţii. Criteriul „actualităţii“ porneşte de la întrebarea: ce semnificaţie sau ce mesaj ne mai 
transmit aceste opere astăzi? Valorile nu trăiesc în absolut, ci în relativul istoriei. Aşadar, şi 
criteriile de apreciere sunt relative la contextele culturale şi istorice. Cum apreciem 
gânditorii români şi opera lor din perspectiva de azi? Adesea, posteritatea este un judecător 
şi drept şi nedrept. Trecerea timpului nu lucrează la fel în cazul tuturor operelor. În mod 
firesc, prezentul face o selecție valorică în corpul tradiției, reactualizează anumite valori, le 
trece în umbră pe altele. 


Comentariu: Fiecare cultură îşi reinterpretează mereu tradiția proprie şi relaţiile cu alte culturi, 
selectând din fondul său istoric acele valori, opere şi personalități care nu şi-au epuizat mesajul 
spiritual în contextul în care au apărut, ci continuă să modeleze spiritul contemporanilor, să fie vii 
şi active în câmpul actualităţii. În receptarea şi aprecierea acestor opere intervin inevitabil 
percepțiile şi orientările spirituale actuale, uneori chiar divizările politice ale prezentului. Cultura 
de azi moşteneşte nu doar conținuturile pozitive ale trecutului (sau cele pe care noi le apreciem 
drept „pozitive“ şi valoroase), ci şi contradicţiile şi controversele care au marcat spiritualitatea 
românească în anumite epoci. Exponenții spiritului românesc ne-au lăsat opera lor, care reprezintă 
un patrimoniu de forme, idei, atitudini şi mesaje. Generaţia actuală poate aprecia sau respinge 
anumite opere sau mesaje, dar după ce ele sunt cunoscute în substanţa lor. Până la un punct este 
firesc să receptăm şi să judecăm operele trecutului în funcție de preferințele şi de valorile 
prezentului, dar trebuie să avem conşțiinţa faptului că şi valorile şi criteriile noastre sunt relative. 


e Relația operei cu organismul culturii naționale. Există opere/autori care au avut o influență 
considerabilă în câmpul culturii naţionale (de ex., Maiorescu, Iorga, Nae Ionescu, Gusti, 
Noica), care au exercitat influenţe masive, au făcut „şcoală“, au generat atitudini, ecouri, 
replici etc., şi alte opere care, deşi valoroase, au avut un câmp limitat de acţiune. E un 
criteriu care ne cere să apreciem operele şi după importanța pe care au avut-o în epocă, după 
forța lor de iradiere, precum şi după relevanţa lor pentru identitatea noastră națională. 


e Semnificația operei în plan universal. Din raportarea operei la contextul european şi 
internațional (influenţe, confluenţe) putem fixa valoarea ei în raport cu întreprinderi 
similare, putem deduce în ce măsură o operă sau un autor au adus contribuţii originale într-o 
disciplină, dacă au lansat idei, teorii sau construcții simbolice care îmbogăţesc radical un 
domeniu sau care au o semnificaţie pe plan universal. În această analiză este important să 
distingem între „universalitatea axiologică“ (ce poate rămâne doar „potenţială“) a unei opere 

şi „universalitatea ei reală, istorică şi comunicaţională“, ultima conferită de gradul de 


recunoaştere, de sfera ei de circulaţie, de ecoul sau influenţa ei în alte medii culturale. 

Comentariu: Operele şi personalitățile culturii române sunt adesea subevaluate, fie dintr-o 
cunoaştere insuficientă, fie datorită unei analize comparative ce pierde din vedere necesitatea de a 
le raporta, mai întâi, la contextul intern. Când operele româneşti sunt puse față în față cu opere 
similare din culturile occidentale, din acelaşi interval temporal (operaţie absolut necesară), ele pot 
părea adesea lipsite de originalitate sau simple imitaţii/derivaţii ale celor occidentale. Semnificația 
acestor opere se dezvăluie însă prin raportarea lor necesară şi la problematica specifică a societăţii 
româneşti, societate ce şi-a construit modernitatea într-un anumit context geopolitic. Fără a ţine 
seama de caracteristicile mediului românesc şi ale zonei central şi sud-est europene riscăm să nu 
înțelegem contribuţia unor autori români la evoluția ideilor şi a formelor culturale, nici 
originalitatea operei lor. Creatorii români au exprimat, inevitabil, realitatea românească, astfel încât 
creațiile sau concepțiile lor, neîndoielnic supuse unor varii influențe, nu pot fi înțelese fără acest 
referențial. Nici un popor nu-şi elaborează modelele culturale şi sistemele de gândire doar pentru a 
da replici la sisteme de aiurea, ci pentru a se înțelege pe sine, pentru a-şi exprima mesajul original. 
Aşadar, concomitent cu raportarea ei la evoluția ideilor şi a formelor occidentale, cultura 
românească trebuie raportată, primordial, la morfologia şi evoluția societăţii româneşti. 

„Conflictul interpretărilor“. Cultura română modernă a evoluat, ca şi alte culturi europene, 
într-un mediu intern tensionat şi adesea conflictual, în care s-au confruntat idei, stiluri, programe 
culturale, estetice şi ideologice, viziuni istorice şi politice, proiecte educaționale şi atitudini 
spirituale. O cultură naţională evoluează prin rescrierea continuă a temelor ei majore, prin 
interpretarea nesfârşită a trecutului ei, prin refacerea conştiinţei de sine pe alte paliere. Din a doua 
jumătate a secolului al XIX-lea, odată cu afirmarea spiritului critic, cultura română a fost dominată 
de ceea ce un filosof francez (Paul Ricoeur) a numit „conflictul interpretărilor“. Disciplinele 
istorice sunt cele mai afectate de presiunea contextuală a momentului şi de interferenţe politice. 
Însuşi Herodot, părintele istoriei, a fost acuzat că simpatizează cu perşii, cu „barbarii“ şi duşmanii 
elenilor. În toate timpurile şi conjuncturile, istoria a fost folosită ca instrument politic, deşi istoricii 
de meserie au încercat să-şi protejeze domeniu. 

De obicei, trecutul este reconstituit în aşa fel încât să legitimeze o anumită forță şi direcție din 
câmpul actualităţii. Pentru că, aşa este omeneşte, faptele din trecut sunt interpretate şi în funcţie de 
consecinţele lor actuale în viaţa oamenilor şi a societăţilor. De aceea, adeseori, istoria faptelor şi a 
cauzelor este rescrisă continuu din perspectiva nouă pe care o dă istoria efectelor. Cea din urmă 
modifică sensurile celei dintâi. Avem, adică, istorii ce pornesc din prezent spre trecut. Şi, de 
asemenea, istorii ce proiectează în trecut confruntările actuale. Această situaţie este vizibilă uneori 
şi în imaginile construite asupra unor personalități sau momente ale culturii române moderne. lată 
mărturisirea unui autor român despre jocul dintre obiectivitate şi subiectivitate: 

„Pe de altă parte, obiectivitatea nu trebuie să însemne neutralitate, şi o interpretare 
politică deschisă, asumat partizană, nu trebuie automat exclusă din ştiinţă. În ce mă 
priveşte, am încercat mereu să evit proiectarea în perioada interbelică a unor categorii şi 
criterii care ni se par nouă, la sfârşitul acestui secol, de la sine înţelese. O asemenea 
proiecție ar fi, pe de o parte, de două ori anistorică — ea ar presupune ignorarea 
caracterului limitat al «adevărurilor» interbelice cât şi al celor de astăzi —, iar pe de altă 
parte ar însemna o plecăciune în faţa unei «political correctness» care, deşi conjunctural 
poate fi justificabilă — unele discriminări pozitive par uneori necesare —, este similară 
structural celei comuniste“. 

Aşadar, o istorie a culturii româneşti şi a operelor ce dau substanţă tradiţiei noastre presupune, 
inevitabil, şi o perspectivă axiologică din care sunt interpretate şi apreciate aceste opere, presupune 
accente şi judecăți de valoare, în funcție de semnificația lor pentru actualitate. Dacă aceste 


10 Vezi sensul distincţiei de mai sus în: Grigore Georgiu, Națiune, cultură, identitate, Bucureşti, Editura 
Diogene, 1997, pp. 410-433. 
'! Sorin Alexandrescu, Paradoxul român, Bucureşti, Editura Univers, 1998, pp 9-10. 

perspective axiologice sunt colorate politic, atunci despre aceleaşi personalități sau opere se vor 
construi interpretări şi imagini diferite. Adeseori, conflictele politice actuale se regăsesc şi în 
conflictul interpretărilor date unor momente şi opere culturale. Pe suportul aceloraşi fapte se 
construiesc interpretări politice divergente. Sunt „puncte de vedere“ diferite, în funcție de sistemul 
politic de referință în care este fixat „observatorul“, istoricul sau criticul. Astfel, dintr-un punct de 
vedere ideologic, precum cel practicat de dogmatismul stalinist din anii '50, Eminescu, Maiorescu, 
Brâncuşi, Blaga sau Goga erau apreciați ca „reacționari“, conservatori, „autori burghezi“ şi, în 
consecință, au fost interzişi de cenzură şi scoşi din circuitul public multă vreme. 

Având în vedere multitudinea de criterii cu care trebuie să operăm, precum şi perspectivele 
divergente pe care le întâlnim şi azi asupra unor momente şi opere culturale româneşti, ne putem 
întreba: este oare posibilă o istorie a culturii române moderne care să respecte principiul formulat 
de Tacitus, anume acela de a scrie istoria „sine ira et studio“ (fără mânie şi fără părtinire)? Este o 
exigență superlativă pentru orice fel de istorie, indiferent dacă ea priveşte evoluția instituţiilor 
politice, a economiei sau a culturii unui popor. Obiectivitatea este o aspirație, un punct de reper, un 
ideal. În reconstituirile istorice, de orice fel, există doar grade relative de obiectivitate, în funcţie de 
o serie de condiţii, începând de la cele de ordin tehnic, de la baza documentară (surse, informații, 
documente accesibile etc.), de la selecția tematică şi până la tipul de abordare şi la perspectiva 
axiologică pe care le adoptăm în operația de reconstrucţie a culturii naționale. Formele prin care 
contextul actual îşi exercită presiunea sa „inefabilă“ este un factor cuprins şi el în aceste condiţii. În 
sfârşit, contează şi viziunea personală, de care răspunde doar autorul. 

După revoluția anticomunistă din 1989, când restricțiile ideologiei comuniste au dispărut şi s-a 
instituit un climat democratic, de dezbatere liberă şi critică, multe evenimente şi procese din 
evoluția noastră modernă au fost reconsiderate, pentru a fi puse în lumina adevărului istoric. 
Accesul istoricilor la arhive şi publicarea unor documente, multă vreme ascunse opiniei publice, au 
produs revizuiri semnificative asupra unor evenimente majore. O operație similară trebuie 
întreprinsă şi în ceea ce priveşte cultura românească, pentru a se corecta aprecierile eronate, care s- 
au consolidat în timp, asupra unor personalități din diverse domenii, personalităţi care au fost 
supuse unor interdicții absurde sau a căror operă a fost interpretată în chip deformat. După cum 
vom vedea, şi în această perioadă se desfăşoară un acut conflict al interpretărilor. Despre acelaşi 
autor sau operă putem consemna puncte de vedere divergente, judecăţi de valoare opuse. Dar, într- 
un mediu democratic, pluralist, diversitatea punctelor de vedere este firească, benefică şi 
stimulativă, condiția fiind aceea de a respecta adevărul istoric şi criteriile de ordin axiologice, 
diferențiate, de a nu interpreta creațiile culturale dintr-o perspectivă politică îngustă şi partizană. 

În aceste condiţii, o istorie a culturii române moderne înseamnă, implicit, o încercare de a 
recupera identitatea autentică a acestei culturi, o identitate reprimată în prima fază a regimului 
comunist, interpretată în chip contradictoriu şi adesea deformant, din rațiuni politice şi 
propagandistice, în ultima fază a acestui regim, pentru a fi apoi supusă unor noi deformări şi 
interpretări partizane, în perioada postcomunistă, când, la prejudecățile şi malpercepțiile anterioare, 
s-au adăugat forme noi, subtile şi insesizabile, de agresiune psihologică şi informaţională, forme şi 
tehnici de manipulare la care intelectualitatea română, în cea mai mare parte a ei, nu era şi nu este 
pregătită să reacționaze. Numai o restituire a adevărului istoric, detaşată de presiuni politice, va 
putea reface imaginea completă a culturii române moderne şi a conexiunilor ei organice cu mersul 
ideilor europene. Distanţa care ne separă de autori precum Cantemir, Bălcescu, Eminescu sau Iorga 
ar trebui să ne îndemne la o abordare senină, fără prejudecăţi, a operei şi a acțiunii lor culturale. 

II 
Epoci şi structuri culturale premoderne în spatiul 
românesc. Mişcarea umanistă şi formarea conştiinţei 
naționale. De la Neagoe Basarab la Dimitrie Cantemir 


1. Epoci şi structuri culturale premoderne în spațiul românesc 


Procese culturale în etnogeneza românilor 


Specificitatea evoluţiei noastre istorice se manifestă şi în succesiunea marilor epoci de cultură 
şi a curentelor de idei. Când fixăm momentul trecerii culturii române spre modernitate? Şi ce se 
află, ca suport cultural, înaintea epocii noastre moderne? Etnogeneza românilor şi continuitatea lor 
pe teritoriul vechii Dacii sunt şi azi cele mai controversate probleme. Ce s-a întâmplat cu poporul 
român în lunga şi nebuloasa perioadă a „mileniului întunecat“ reprezintă şi azi, în multe privinţe, o 
„enigmă“ pentru istoriografia noastră. Totuşi, ne putem referi la viziunile unor istorici şi exegeți 
care au construit intrepretări documentate şi credibile asupra lumii premoderne din care s-a născut 
cultura română modernă. 

Putem vorbi de preliminarii autohtone la cultura română modernă? Care sunt acestea? Pe 
suportul culturii medievale româneşti, în decursul secolelor XVII-XVIII s-au construit formele de 
expresie culturală şi instituţiile pregătitoare ale modernităţii. În acest interval, ce acoperă perioada 
umanismului şi a luminismului românesc, putem localiza începuturile literaturii naționale, ale 
istoriografiei şi ale gândirii istorice, dezvoltarea tipăriturilor şi a şcolilor, apariția unor cărturari cu 
un vast orizont intelectual, elaborarea unor sinteze stilistice în arhitectură (epoca lui Brâncoveanu), 
codificări juridice şi reforme instituționale, inițiative ce vor fi preluate şi dezvoltate de 
reprezentanţii Şcolii Ardelene şi de generaţia de întemeietori ai culturii române moderne din prima 
jumătate a secolului al XIX-lea. 

Începând cu epoca Renaşterii, spaţiul românesc a avut contacte tot mai frecvente cu mediile 
spirituale occidentale, zonă din care s-au exercitat influențe modelatoare asupra elitelor politice şi 
intelectuale româneşti în zorii epocii moderne. Cultura română modernă s-a constituit paralel cu 
procesul de modernizare treptată a societăţii, sub aspect instituțional, politic şi economic, de 
închegare lăuntrică a organismului național, odată cu racordarea tot mai intensă a mediului 
românesc la fluxul ideilor luministe. Începutul secolului al XIX-lea aduce un nou suflu 
emancipator, în plan național, social şi cultural, astfel că agenți creatori au asimilat modele şi idei 
din spațiul occidental, le-au adaptat la condiţiile locale, preluând (şi prelucrând) totodată şi 
elemente din fondul cultural tradițional. Pentru a identifica aceste surse interne şi externe, ce s-au 
conjugat în epoca de geneză a modernităţii, avem nevoie de o scurtă privire retrospectivă asupra 
principalelor tipuri şi epoci de cultură ce s-au succedat în spațiul românesc, epoci ce au alcătuit, 
prin acumulările lor de veacuri, filoanele unei tradiții spirituale şi ale identităţii pe care 
modernitatea le-a preluat ori le-a modificat, în orice caz le-a redimensionat şi îmbogăţit radical, le-a 

integrat într-o altă configuraţie. 

I. Cultura geto-dacică este o primă sinteză autohtonă de ordin istoric, având un pronunțat 
caracter diferențiator în lumea antică. Numeroase documente şi izvoare susțin teza că ea s-a 
cristalizat în primul mileniu precreştin, în forme care-i conferă identitate față de spaţiul culturii 
greceşti şi romane. Această cultură, edificată pe un fond tracic, preia şi sintetizează forme culturale 
arhaice şi preistorice din acest spaţiu de interferență (cultura Cucuteni, Gumelnița, Hamangia — de 
la care ne-au rămas mărturii precum „Gânditorul“”), la care se adaugă firesc influenţe constante sau 
intermitente venind din mediul grecesc, celtic, germanic şi roman. Despre această cultură avem 
referințe bogate ale istoricilor antici (Herodot, Strabon, Dio Cassius etc.), care descriu modul de 
viaţă, mitologia, religia şi concepţia despre lume a dacilor. 

Elementul diferențiator, consemnat de toate izvoarele istorice, este acela că lumea geto-dacică 
şi cultura pe care a dezvoltat-o aveau preponderent un caracter rural, spre deosebire de cultura 
greacă, născută în mediul urban, între zidurile polisului, locul de geneză al raționalismului şi al 
gândirii critice. Cele mai multe analize şi interpretări moderne asupra acestei culturii privesc natura 
credințelor şi a ideilor religioase ale geto-dacilor. În această privinţă, B.P.Hasdeu,” Vasile Pârvan”? 
şi Mircea Eliade!“ au formulat ipoteze explicative de amplă rezonanţă în gândirea românească. Le 
vom aborda la capitolele dedicate acestor autori. Menţionăm doar că Pârvan a elaborat, în lucrarea 
sa Getica (1926), o teorie controversată cu privire la excelența spirituală a geto-dacilor, cărora le 
atribuia o înaltă concepţie morală şi o viziune religioasă „henoteistă“ (credinţa într-un zeu suprem), 
depăşind concepţia politeistă a grecilor şi a popoarelor din Jur, viziune care ar fi pregătit terenul 
pentru acceptarea creştinismului monoteist. Intervenind în problema „tracismului“, intens 
dezbătută în perioada interbelică, Blaga apreciază că dacii aveau o religie politeistă, ca toate 
popoarele indo-europene, aflate pe un stadiu de dezvoltare similar. 

II. Cultura daco-romană, din perioada romană şi postromană, este sinteza care a prezidat 
formarea poporul român ca entitate etnică şi cultural-lingvistică distinctă. Colonizarea masivă a 
Daciei (considerată atunci un fel de „El Dorado“, prin bogăţiile sale) cu elemente romane sau 
latinofone, convieţuirea strânsă dintre daci şi romani sub aspect economic, religios, comercial şi 
cotidian, impunerea noilor forme administrative şi juridice, prezenţa continuă a armatei romane şi a 
funcționarilor imperiali în posturi-cheie, împământenirea veteranilor, organizarea vieții urbane şi a 
şcolilor, răspândirea credințelor, a obiceiurilor şi a simbolurilor romane, toate acestea au avut ca 
rezultat transformarea radicală a modului de viaţă al dacilor, adoptarea în decursul câtorva generații 
a tiparelor culturale şi de civilizaţie ale cuceritorilor romani, tipare ce exercitau şi o atracție asupra 
elementului autohton. 

Pe lângă aspectele economice care au determinat „romanizarea“ Daciei (introducerea unor noi 
tehnici de producţie în agricultură şi în exploatarea resurselor naturale, adoptarea sistemului roman 


'2 B, P. Hasdeu, Istoria critică a românilor, Bucureşti, Editura Minerva, 1984. 

15 Vasile Pârvan, Getica, O protoistorie a Daciei, Bucureşti, Editura Meridiane, 1982. 

+ Mircea Eliade, De la Zalmoxis la Genghis-Han, Bucureşti, Editura Ştiinţifică şi Enciclopedică, 1980. 

15 Vasile Pârvan, op. cit, pp 81-100. Din datele istorice de care dispunea, Pârvan construieşte un portret 
elogios al geților, pe care-i distinge radical de tracii din sud. „Literatura antică ne-a păstrat un şir întreg de 
mărturii foarte onorabile pentru acest popor. Înainte de toate, credinţa lor în nemurirea sufletului, care îi desparte 
de toți ceilalți thraci şi de greci...Apoi, o orânduire şi cumințenie a vieţii lor sociale şi politice...ei se arată ca un 
popor sedentar şi liniştit... în sfirşit, iubirea conştientă şi chibzuită de patrie, alăturea cu vitejia tenace şi solidar- 
disciplinată...îi ridică mai presus de toţi ceilalți barbari, fie ei thraci din sud, germani din nord ori celți din vest“ 
(pp. 99-100). Pârvan consideră că această imagine este cea autentică, bazată pe documente antice primare, în 
dezacord cu imaginea pe care au reconstituit-o unii istorici moderni, precum Roesler şi Tomaschek. „Roesler şi 
Tomaschek s-au simţit obligaţi să prelungească înapoi până la geți antipatia ce o simțeau față de valahii 
contemporani, urmaşi ai acelora. Şi de aceea, trecând uşor peste, ori respingând mărturiile favorabile, ei au 
adunat toate glumele proaste ale comediei antice, toate obiceiurile barbare şi sălbatice general thrace - dar nu 
documentat şi getice - şi le-au pus la contribuţie, spre a crea un tip specific de primitiv: violent, hoţ, beţiv, afemeiat 
şi polygam, fanfaron, leneş, vagabond, scandalagiu şi prădalnic, gata de a vărsa sângele lui şi al altuia numai din 
pură sălbăticie“. În contrast cu această imagine, Pârvan îi caracterizează pe geţi ca „un popor de țărani, așezați, 
Statornici, supuşi şi cu frică de Zeul lor“, înzestrați „cu bun simț şi mereu întorcându-se la străvechea lor credință 
optimistă în zei şi în oameni“. 

de construcție şi a monedei imperiale, schimbarea veşmintelor şi ceremoniilor sociale etc.), a avut 
loc o „romanizare esenţială“, anume adoptarea limbii, a culturii, credințelor şi obiceiurilor romane. 
Este „romanizarea lingvistică şi spirituală, cea care este durabilă şi prin care specificul vechii 
Daciei s-a modificat definitiv“. Concluzia este că în urma unui proces îndelungat de simbioză 
geto-daco-romană, începută înainte de cucerirea efectivă a Daciei de către Traian, se formează în 
spaţiul carpato-dunărean o întinsă populație romanizată, care va rezista în secolele următoare 
elementelor migratoare, înainte de toate goților, hunilor, avarilor şi apoi slavilor. 

„Dacă în restul Romaniei orientale, romanitatea a fost în cele din urmă sortită 
dispariţiei, în fosta Dacia traiană, romanii şi dacii romanizați s-au menţinut, reuşind să se 
cristalizeze într-o nouă realitate: poporul român“. 

În perioada de etnogeneză a românilor, după retragerea administraţiei romane din nordul 
Dunării, perioadă despre care avem puţine informaţii istorice, legăturile dintre romanitatea 
răsăriteană şi cea apuseană au fost menținute, iar mărturiile vii ale acestei sinteze daco-romane s-au 
păstrat în veacurile următoare în limbă, obiceiuri, organizare politică şi juridică, mitologie, 
construcții epocii romane etc. 

III. Răspândirea creştinismului. Încă din primele secole ale mileniului întâi are loc 
răspândirea creştinismului în spațiul daco-roman, element fundamental care va intra, alături de 
moştenirea romană, în configurația spirituală a poporului român. Afirmația că suntem printre cele 
dintâi popoare creştinate în acest spațiu”? are în vedere faptul că perioada de formare a poporului 
nostru coincide cu epoca de extindere a creştinismului în zona carpato-dunăreană şi în imperiul 
roman. 

„Spre deosebire de alte popoare vecine, în istoria cărora este consemnată o dată 
precisă a creştinării lor oficiale, noi am primit Creştinismul pe parcursul unei perioade de 
timp, însumând primele secole ale erei creştine, proces ce a avut loc atât prin convertiri 
individuale, cât şi prin lucrare misionară, săvârşindu-se paralel cu procesul entogenezei 
poporului român“? 

Creştinarea timpurie a comunitățiilor daco-romane este confirmată de cercetările istorice, mai 
vechi şi mai noi, care au relevat faptul că Apostolii Andrei, Filip şi Pavel au întreprins călătorii 
misionare în acest spațiu, iar Apostolul Andrei, fratele lui Petru, a răspândit creştinismul în Dacia 
Pontică. Este un fapt cert că în primele cinci secole ale erei creştine, noua religie avea în spațiul 
dobrogean, dar şi pe ambele maluri ale Dunării de jos, instituții consolidate, iar episcopii de aici au 
participat la vestitele Sinoade ecumenice (precum cel din 325) şi la marile confruntări teologice din 
„perioada de aur“ a patristicii. 

Creştinismul a devenit religie recunoscută oficial de Imperiul roman în anul 313, sub 
Constantin cel Mare, la circa 40 de ani după retragerea armatei şi a administraţiei romane din 
Dacia. Constantin recucereşte o parte importantă din teritoriul de la nord de Dunăre, reconstruind 
unele cetăți din zonă. „Valul lui Traian“ (cunoscut şi sub denumirea de „Brazda lui Novac“), ce 
străbate Oltenia şi Muntenia — ridicat cu scopul de a apăra „limes“-ul nordic, posesiunile romane 
din stânga Dunării — este considerat de unii istorici ca aparţinând acestei epoci. Schimburile 


'* loan-Aurel Pop, Românii şi România, Bucureşti, Editura Fundaţiei Culturale Române, 1998, p. 32. 

17 Adolf Armbruster, Romanitatea românilor. Istoria unei idei, Bucureşti, Editura Enciclopedică, 1993, p. 17. 

15 Acest lucru a fost apreciat de Papa loan Paul al II-lea în vizita pe care a efectuat-o în România, în mai 
1999, când a afirmat că este bucuros să păşească pe pământul românesc, întrucât „națiunea română s-a născut în 
acelaşi timp cu evanghelizarea sa“; prin vizita sa, a mai spus suveranul pontif, a dorit „să aducă un omagiu 
poporului român şi rădăcinilor sale creştine care coboară, după tradiţie, la opera de evanghelizare a Apostolului 
Andrei, fratele lui Simon Petru“. Faptul că poporul român a primit învăţătura creştină chiar din momentul naşterii 
sale ca popor este confirmat de o serie de documente arheologice şi scrise. Izvoarele antice (Eusebiu de Cezareea, 
Istoria bis, III, 1), dar şi tradiţia nescrisă consemnează faptul că „în Macedonia, în Thracia şi în ținuturile de la 
Dunăre“, „în Scythia“, în Moesia superioară, în Dobrogea de azi, învăţătura creştină a fost răspândită de Apostolul 
Andrei, fratele Apostolului Petru, cel care a întemeiat Biserica din Roma, al cărui urmaş spiritual este chiar Papa 
Ioan Paul al II-lea. 

19 Nestor Vornicescu, Primele scrieri patristice în literatura noastră, sec. IV-XVI, Craiova, Editura Mitropoliei 
Olteniei, 1984, p. 27. 

economice şi culturale între nordul şi sudul Dunării continuă intens şi în secolele următoare, fapt 
atestat de documentele istorice şi mai ales de circulația literaturii creştine în zonă, literatură scrisă 
în limba latină. 

Cea dintâi scriere patristică de pe teritoriul țării noastre, scriere care s-a păstrat, este 
„Pătimirea Sfântului Sava «Gotul»“, datată în jurul anilor 373-374. Ea este cunoscută sub 
denumire de „Scrisoarea Bisericii din Goţia către Biserica din Capadochia“, fiind adresată 
Sfântului Vasile cel Mare, arhiepiscop al Cezareei din Capadochia, unul dintre cei mai mari teologi 
ai timpului. Textul are o semnificaţie istorică deosebită. În această lucrare este relatat sfârşitul 
tragic al misionarulul Sava, martirizat prin suplicii şi înecare în râul Buzău, în anul 372, în vremea 
persecuției regelui got Athanaric împotriva creştinilor. Evenimentul s-a petrecut în perioada când 
goții (vizigoții), stabiliți temporar la nordul Dunării (între 332 şi 376), adoptă creştinismului, sub 
influența populației locale şi a unor misionari. Dar fenomenul întâmpină rezistențe, iar cel care a 
tradus Biblia în limba gotică, Wulfila (sau Ulfilas), considerat „apostol“ sau episcop al goților, 
având sediul localizat în zona Buzău, este persecutat şi el de regele Athanaric şi se refugiază în 
imperiul roman. Sub presiunea hunilor, la 376, goții se retrag în sudul Dunării şi îngroapă în satul 
Pietroasele tezaurul cunoscut sub numele de „Cloşca cu puii de aur“, tezaur care va fi descoperit 
abia în secolul al XIX-lea, în anul 1837. 

lată, aşadar, că spațiul daco-roman este integrat în noua mişcare spirituală, astfel că 
începuturile gândirii creştine îşi află aici o ancoră solidă, fapt atestat de existenţa şi activitatea unor 
scriitori şi gânditori creştini de prim rang,” care au elaborat lucrări fundamentale de dogmatică şi 
au contribuit în chip definitoriu la organizarea bisericii creştine în veacurile respective. Astfel, 
Tomisul, Histria şi alte localități din zona Dunării de Jos erau centre importante ale creştinismului 
în primele veacuri. Istoria literaturii patristice menționează mai mulți episcopi tomitani, printre care 
Teotim I (episcop al Tomisului la 392, cunoscător şi apărător al lui Origen şi loan Gură de Aur), 
care au intervenit în disputele teologice ale vremii, respingând ereziile. În acest spaţiu sunt 
menționați şi Laurenţiu de Novae şi Niceta de Remesiana (născut în jurul anului 340 e.n.), scriitori 
importanţi de limbă latină. Alături de ei, „şcoala de Tomis“ cuprinde şi trei mari personalități care 
au avut o contribuție esențială în mediul spiritual al epocii: loan Cassian, Dionisie Exiguul, 
Leontius Byzantinus. 

Ioan Cassian, născut în Dobrogea (pe la 360 e.n.), este cel care, pe lângă o bogată activitate 
misionară şi intelectuală, cu lucrări de doctrină creştină şi de respingere a ereziilor din epocă, a 
întemeiat viața monahală pe aceste locuri, dar şi în sudul Galiei, în zona Marsiliei, pe la anul 420. 
S-a stins din viaţă în jurul anului 435.” 

Un alt nume ce a intrat în istoria lumii creştine este Dionisie Exiguul („Smeritul“, numit şi „cel 
Mic“), născut şi el în Dobrogea şi mort la Roma (apr. 555).” Opera „dobrogeanului“ Dionisie 
Exiguul este apreciată de specialişti drept una esențială pentru impunerea viziunii creştine asupra 
lumii. El este cel care a tradus din greacă în latină numeroase scrieri ale Sfinților Părinți şi cel care 
a sistematizat cronologia creştină, întocmind, în 525, primul calendar creştin, pe când se afla la 
Roma, unde a fost apreciat în chip deosebit pentru erudiția sa. Alt nume important este Leontius 
Byzantinus (+ apr. 544), creator al metodei scolastice, preluată de mediile creştine occidentale. Este 
important de observat că loan Casssian şi Dionisie Exiguul, ca şi alți gânditori şi scriitori creştini 
din spaţiul tomitan şi dunărean, au fost agenți de legătură între creştinismul răsăritean şi apusean. 
Existenţa structurilor de viață creştină şi circulaţia intensă a literaturii patristice în spaţiul 
dunăreano-pontic furnizează argumente istorice solide pentru a susține ideea vechimii 


Informaţiile despre aceşti scriitori sunt preluate din Nestor Vornicescu, op. cit., pp 33-98. 

?l Pentru prima dată, moaştele sale au fost aduse în România, la Iaşi, în octombrie 2002. 

? Unii cercetători îl identifică pe Dionisie Exiguul cu faimosul scriitor şi teolog creştin Dionisie Areopagitul 
(numit şi Pseudo Dionisie Areopagitul), cel care a avut o influență profundă asupra gândirii creştine, îndeosebi 
asupra lui Maxim Mărturisitorul (+ 662), Toma d'Aquino (+ 1274), Dante (+ 1321). Vezi dezbaterea acestei ipoteze 
la Mihai Diaconescu, Istoria literaturii dacoromane, Bucureşti, Editura Alcor Edimpex, 1999; vezi şi studiul lui 
Gheorghe Drăgulin, Contribuţii fundamentale la realizarea profilului spiritual-creştin al poporului român, în 
„Cotidianul“, 26 februarie 2000, p. 9. 

creştinismului în mediul de formare a poporului român, precum şi teza privind permanența şi 
continuitatea populației daco-romane în acest spațiu. 


Românii Şi „sigiliul Romei“ 


După teza lui Nicolae Iorga, zona răsăriteană a Europei a fost romanizată încă înainte de 
cucerirea ei militară, prin penetrația lentă spre răsărit a „elementului popular“ (ţărani, păstori, 
negustori etc.),” la început în sudul Dunării, apoi în nordul Dunării, încă din secolele III-II i.e.n. 
Cucerirea militară a Daciei de către Traian este un eveniment politic precedat de un îndelung 
proces de romanizare, în care factorii economici şi culturali-lingvistici au acţionat temeinic, 
subteran şi nespectaculos, netezind acțiunea militară a Romei, prin care aceste teritorii au fost 
incluse în hotarele imperiului. Acest fenomen de adâncime s-a petrecut fără a fi „pomenit în izvoare 
care se ocupau numai de evenimente politice“ şi el explică caracterul atât de unitar al limbii 
române. S-a constituit astfel (alături de „Romania“ apuseană, „din care s-au desfăcut naţiile 
franceză, italiană, spaniolă şi portugheză“), o „Romanie orientală“, ce reprezintă sinteza dintre 
factorul autohton şi cel roman, „Romanie“ din care se vor desprinde popoarele balcanice, dar 
numai românii vor păstra în forme consistente de viaţă moştenirea acestei „romanităţi orientale“, 
adică „sigiliul Romei“, care a fost impus acestor spaţii şi popoare. Când vor rămâne în afara limes- 
ului imperial, aceste formațiuni vor continua să-şi păstreze limba şi elemente de civilizaţie 
consolidate de cîteva secole, precum şi conştiinţa apartenenței lor la tiparul roman, inclusiv în 
mediul imperiului bizantin de mai târziu. De aceea, pentru a lămuri geneza poporului român, care 
reprezintă romanitatea orientală, este necesară o lămurire asupra „vieţii şi activității întregului 
element roman în Răsăritul european“. 

Cuvintele „torna, torna, fratre“, pronunţate de un soldat din armata bizantină în anul 587, au 
fost apreciate de unii istorici (printre care Constantin C. Giurescu) drept o primă consemnare a 
limbii române. Cronicarul bizantin Theophanes Confessor relatează (în lucrarea Cronografia, scrisă 
în jurul anului 800), următorul eveniment excepţional: în anul 587, în cursul unei lupte cu avarii, un 
soldat din armata generalului Commentiolus — armată care mărşăluia pe un drum de munte în 
urmărirea inamicului — a strigat, „în limba sa părintească“, unui camarad al său, spunându-i să se 
întoarcă pentru a-şi ridica desaga căzută de pe cal. Expresia „torna, torna, fratre“ a fost auzită şi de 
alți soldaţi şi a fost interpretată drept un ordin de retragere. În consecinţă, întregul regiment s-a 
retras, provocând confuzie, astfel că bătălia a fost pierdută.” Istoricii au dedus din relatarea 
evenimentului că soldații armatei bizantine (ce vorbeau curent într-o limbă de origine romanică) au 
înțeles sensul expresiei de mai sus, ceea ce înseamnă că cei mai mulţi dintre ei vorbeau efectiv o 
limbă romanică. Dar numai poporul român a păstrat şi a dezvoltat în acest spațiu o limbă romanică. 

Poporul român s-a definit pe sine mereu prin termenul de „român“, amintind de originea sa 
romanică. Primele elemente ale creştinismului au pătruns pe filieră latină, cum am arătat, cu mult 
înainte de contactul cu popoarele slave, dovadă şi terminologia religioasă de origine latină (altar, 
botez, biserică, cer, credinţă, creştin, cruce, cuget, cuvânt, domn, duminică, Dumnezeu, înger, paşti, 
păcat, rugă, scriptură ş.a.). În limba română, rugăciunea creştină fundamentală este fixată în 
cuvinte de origine latină: „Tatăl nostru care eşti în ceruri/Sfințească-se numele tău/Vină împărăția 
ta/Facă-se voia ta/Pâinea noastră cea de toate zilele/Dă-ne-o nouă astăzi...“ Tot astfel trebuie să 
reținem faptul că românii sunt menționați ca entitate etnică mai întâi în izvoarele bizantine, sub 
numele de „romani“ sau de „urmaşi ai coloniştilor romani“ aduşi de Traian în Dacia. O asemenea 


% Nicolae Iorga, Istoria Românilor, Volumul I, Partea a Il-a, Sigiliul Romei, Bucureşti, Editura Ştiinţifică şi 
Enciclopedică, 1988, pp 16-22. 

* Ibidem, p. 18. 

25 Acelaşi eveniment a fost relatat cu un secol înainte şi de cronicarul bizantin Theophylactos Simokattes, care 
aprecia că expresia „torna“ sau „retorna“, deşi era formulată în „limba ţării“, nu era un îndemn la retragere din fața 
avarilor. 

mențiune apare într-un text al împăratului Constantin al VII-lea Profirogenetul (912-959), text în 
care se spune că „ei se numesc romani şi acest nume l-au păstrat până astăzi“. Acest fapt 
„confirmă adevărul că românii nu s-au numit pe ei înşişi altfel decât după numele cetății-mamă 
(Roma). 

În izvoarele medievale străine, poporul român apare menţionat sub numele de „vlahi“, termen 
întâlnit prima dată la 980 într-un text al împăratului bizantin Vasile al II-lea, iar după anul 1.000 
mențiunile referitoare la romanitatea poporului român devin foarte frecvente în documentele 
epocii.” Termenul „vlah“ îşi are originea în limba germană, în termenul „walh“, prin care germanii 
denumeau populaţiile romanizate, cele din vecinătatea lor sudică. Apoi termenul a fost preluat de 
lumea slavă, începând cu secolul al X-lea, fiind aplicat de bulgari şi de slavi şi popoarelor neslave 
de limbă romanică. Pentru celți, germani, slavi, greci şi unguri „vlah înseamnă, aşadar, un străin, 
un neslav de limbă romanică“. Distincția etnică este esențială. Acest termen cunoaşte apoi diferite 
variante, „vlah la bizantini...şi la slavii meridionali, voloh la slavii de răsărit, valachus în lumea 
latino-catolică apuseană, blach la unguri, unde se transformă repede în olah, Bloch la saşii 
transilvăneni etc.“ În orice variantă, termenul denumeşte un popor de origine romanică, diferit de 
popoarele slave, fapt care atestă caracterul romanic al românilor în conştiinţa popoarelor vecine. 

„Sigiliul Romei“, cum spunea lorga, va rămâne imprimat în configurația spiritualității şi a 
culturii româneşti, în limbă, în terminologia religioasă şi juridică, precum şi în modul de organizare 
socială şi politică a primelor formațiunii prestatale medievale. După retragerea administrației 
romane, comunităţile locale ţărăneşti s-au organizat în obşti săteşti, iar gruparea mai multor obşti 
săteşti (din aceeaşi regiune) a dat naştere cu timpul la „ări“ (Ţara Hațegului, a Loviştei, a 
Făgăraşului, a Lăpuşului etc.). Aceste forme de organizare administrativă şi teritorial-politică au 
fost numite de Iorga “Romanii populare”. În documentele medievale, aceste structuri prestatale 
erau numite şi “Vlahii”, adică “Ţări ale românilor”, existente atât la nord, cât şi la sudul Dunării. 
Aceste “Romanii populare”, moşteniri ale organizării romane, au fost structuri cu un rol decisiv în 
conservarea istorică a populației româneşti şi în rezistența ei tenace în față de năvălirile barbare. 
“Romaniile populare” ar reprezenta, aşadar, structurile de tranziție “de la sat la stat” în spaţiul 
românesc. O lungă perioadă, formațiunile feudale prestatele şi apoi cele statale româneşti, ca şi alte 
state de aceeaşi factură, s-au condus după norme juridice nescrise, cristalizate în obiceiuri şi 
practici tradiţionale, cunoscute sub denumirea de constituţii cutumiare. În limba română vorbită s-a 
păstrat sensul politic al cuvântului latinesc „terra“, fapt ce explică utilizarea termenilor de „Țară“ 
(pentru statele feudale româneşti), „Legea Țării“ (pentru regulile de organizare), „țăran“ (om al 
locului, locuitor al satelor, în sens generic, indiferent de starea materială) sau, ulterior, acela de 
„boieri de țară“. Terminologia juridică originară, de sorginte latină, a supraviețuit formelor impuse 
de limba slavonă în Evul Mediu. 

După cum se ştie, Şcoala Ardeleană a supralicitat rolul elementului latin în limba şi în 
etnogeneza românilor. Dar componenta dacică este şi ea vizibilă, iar unii exegeți ai fenomenului 
românesc au încercat să o reconstituie. Hasdeu a fost cel care a relansat la noi problema 
substratului dacic, tot ca răspuns la teoriile care negau caracterul autohton al românilor şi 
continuitatea lor în vatra dacică. Aceste teorii, cunoscute sub numele de teorii „imigraționiste“, 
reluate de Robert Roesler (în lucrarea „Romanische Studien“, din 1871), susțin că dacii au fost 
exterminați, că întreaga populație din nordul Dunării ar fi părăsit Dacia odată cu retragerea 
administraţiei şi a armatei romane, astfel că teza despre romanizarea lor, despre originea latină a 
românilor şi despre continuitatea lor istorică pe acest terioriu nu s-ar putea susține. Ungurii, la 
sosirea lor în spațiul panonic, ar fi găsit la răsărit o „terra deserta“, pe care au ocupat-o, iar românii 
ar fi imigrat în spaţiul Transilvaniei în secolele XII-XIII. Hasdeu face o demonstrație prodigioasă 
pentru a arăta că substratul dacic, ca element etnic şi cultural autohton, a supraviețuit codificat în 


% Ibidem, p. 26. 
* Adolf Armbuster, op. cit., p. 18. 
* Ibidem, pp. 19-26. 

limbă, obiceiuri, mitologie, tradiţii, moduri de viaţă etc.” Vasile Pârvan, în lucrarea sa 
fundamentală Getica, din 1926, va reconstitui cu instrumentele ştiinţifice ale vremii sale storia 
Daciei preromane, şi va susține şi el teza persistenței elementului autohton, fără a nega însă 
predominanța ideii romane. 

Lucian Blaga, în 1921, publică un scurt studiu intitulat „Revolta fondului nostru nelatin“, în 
care arată că fizonomia spirituală a poporului român, evident de structură fundamental romanică, 
este mai bogată, întrucât cuprinde şi filoane dacice, autohtone, răsăritene, nelatine adică. Această 
sinteză spirituală nu poate fi redusă doar la moştenirea latină şi la componenta raționalismului 
apusean. Teza sa este că românii trăiesc pe un „pământ de cumpănă“ şi au produs o cultură în care 
se întâlnesc şi fuzionează elemente occidentale şi răsăritene. Aceste fundamente etno-culturale şi 
condițiile istorice în care a evoluat poporul român, suportând o serie de influenţe exercitate de 
mediul bizantin şi slav, au furnizat argumente pentru ideea că în spiritualitatea românească putem 
descoperi o sinteză Occident/Orient, poziţie care va fi reluată de Mircea Eliade. Acest punct de 
vedere afirmă că putem vorbi de o deschidere a culturii româneşti spre ambele orizonturi, că 
vocaţia poporului român este una de sinteză şi de comunicare între marile blocuri de civilizație, noi 
fiind o ţară şi o cultură „de frontieră“, aşa cum ne-am format ca popor situat pe „limesul“ răsăritean 
al Imperiului roman." 


Cultura populară românească 


Cultura populară românească, de factură tradițională, reprezintă un element de permanenţă, 
un fundal pentru toate elaborările culturale ce definesc existenţa poporului român. Ea nu poate fi 
înțeleasă ca o fază sau un stadiu de evoluţie, ci ca o structură perenă, de substrat, pentru toate 
epocile culturale, până în actualitate. Cultura populară este o sinteză în care s-au contopit forme 
spirituale şi materiale acumulate în decursul existenţei bimilenare a poporului român, astfel încât ea 
reprezintă matca identității noastre, suportul vitalității şi al dăinuirii noastre, precum şi izvorul 
(tematic şi stilistic) al multor creații emblematice ale artei moderne româneşti. Cultura populară 
cuprinde în principal structuri valorice elaborate în cadrul civilizaţiei rurale, dar în care au intrat, 
prin colaborarea şi alchimia veacurilor, şi elemente din stratul culturii „culte“, oficiale, elemente 
care au „decăzut“ din condiția lor inițială şi s-au integrat treptat în mediul civilizaţiei rurale. 
Cultura populară este o „enciclopedie a traiului zilnic“ al ţăranului român, cum spunea Hasdeu. 
Această cultură, „de tip minor“, după tipologia lui Blaga, se cristalizează în structuri durabile încă 
din perioada de formare a poporului român, se consolidează în decursul Evului Mediu şi reprezintă 
un fundament şi un rezervor de potențialități pentru evoluţia culturii române moderne. 

Cultura populară are o structură complexă, ce nu poate fi redusă la creaţiile strict folclorice 
(poezie, legende, basme, muzică, descântece etc.). Ea se formează, spune Blaga, în zona mitului şi 
a concepției tradiționale, creştine şi necreştine, fiind o cultură de o vitalitate extraordinară, de o 
bogăție artistică şi filosofică pe care exegeţii moderni nu istovesc să o cerceteze şi să o interpreteze 
în fel şi chip. Ea conţine mituri, legende, proverbe, forme ale artei plastice, icoane, elemente de 
arhitectură populară, iconografie, ornamentică, dansuri, muzică, obiceuri, norme morale şi juridice, 
practici cotidiene şi religioase, comportamente intens ritualizate şi codificate. În toate acestea este 


? Ideea va fi reluată de Nicolae Densuşanu - care serie o lucrare monumentală în 1913, Dacia preistorică (vezi 
ediția publicată de Editura Meridiane, 1986) - pentru a demonstra că spaţiul nord-dunărean al Daciei era un ţinut 
mitic şi fabulos, de unde au migrat spre sud triburile care vor întemeia civilizația Eladei (ionienii, aheii, dorienii), 
ducând cu ei elemente mitologice („titanii“) şi eroii civilizatori de tip Orfeu, Apolo, numit şi „hiperboreanul““. 

* În prelungirea acestei idei, unii analişti politici susțin că România este şi în condiţiile contemoprane o „fară 
de frontieră“, situată între Occident şi Răsărit. Geopoliticienii o numesc „zona gri“, zonă în care se întâlnesc 
numeroase modele culturale şi spirituale, creştine şi necreştine (ortodoxia, catolicismul, protestantismul şi islamul, 
pragmatismul occidental şi fatalismul asiatic etc.), dar şi influenţe geopolitice diverse. După teoria politologului 
american Samuel Huntington, România ar fi o „fară sfâşiată“ sub aspectul tendinţelor ei culturale. Iată cum unele 
teme ce privesc etnogeneza românilor sunt traduse azi în ecuaţii geopolitice. 

sedimentată o viziune asupra lumii, o concepție asupra vieții şi morţii, o „metafizică“, spunea 
Blaga. “Mioriţa“, „Meşterul Manole“, „Tinerețe fără bătrânețe şi viaţă fără de moarte“ şi alte creații 
populare vor fi interpretate drept paradigme ale concepției româneşti asupra lumii şi a destinului 
uman. lată un conspect al acestei viziuni şi înțelepciuni populare: 

„O întreagă experiență de viață populară, istorică, se află concentrată în proverbe, în 
maxime, devenite bun de circulaţie la îndemâna oricui. Ele oglindesc în chipul cel mai 
adecvat şi mai expresiv firea românului. Românul ştie că trebuie să se scoale de dimineaţă 
ca să ajungă departe, dar că numai toamna se numără bobocii. Ce-i în mână nu-i minciună 
şi de aceea e mai bine să nu dai vrabia din mână pe cioara din par. Un proverb care poate 
fi aflat şi în opera lui Plaut spune că întotdeauna cămaşa este mai aproape decât toga, 
ajunsă pentru împrejurare suman. În consecinţă, trebuie să chibzuieşti bine alegerea 
prietenior, să ştii că sângele apă nu se face, că aşchia nu sare departe de trunchi, că aşa 
cum este turcul aşa este şi pistolul. Buturuga mică răstoarnă carul mare şi din coadă de 
câine nu se poate face sită de mătase. După nebuni nu trebuie să te iei, pentru că un nebun 
aruncă o piatră în fântână şi apoi zece deştepţi nu sunt în stare s-o scoată afară. Însă 
împrejurările pot fi uneori de o asemenea natură, încât e de ajuns o măciucă la un car de 
oale. Un pic de scepticism nu strică, la pomul lăudat să nu te duci niciodată cu sacul, căci 
lauda de sine nu miroase a bine. Trebuie să mai ştii că numai cu o floare nu se face 
primăvară şi că sătulul nu crede ălui flămând. Dacă nu bagi bine de seamă pe unde mergi 
şi ce faci, se poate să cazi din lac în puț, ori să ai parte de soarta şoarecelui care după ce 
vede că nu încape în bortă îşi mai atârnă o tinichea de coadă. Chelului nu-i lipseşte decât 
tichia de mărgăritar. Deşi, după părerea cam exagerată a lui Creangă, românului îi este 
greu până se apucă de o treabă, el mai ştie că trebuie să măsori de o sută de ori până să tai 
o dată şi că înțelepciunea de la urmă este întotdeauna cea mai bună. Nu trebuie să te 
grăbeşti, căci graba strică treaba. Totuşi fierul se cere bătut cât e cald. În fine, apa trece, 
dar pietrele rămân... Zicerile şi proverbele sunt, de fapt, strâns legate de structura limbii, 
un fel de metafore cumva mai complicate şi totodată simplificate, prin excelență plastice, 
expresive în modul cel mai direct, nişte instrumente de comunicare rapidă a observaţiilor 
morale, degajând filozofia detaşării faţă de obiect, garanție a unei judecăţi drepte“. 

Cultura populară este o structură de „durată lungă“, un document relevant al unităţii culturale a 
neamului românesc, un suport al conştiinţei de sine. În acest tip de cultură s-a revelat pentru prima 
dată „matricea stilistică“ a poporului român, afirmă Blaga. Gânditorul ce a elogiat satul românesc a 
elaborat şi o diagramă istorică a poporului român, lansând teza „retragerii din istorie“ şi a 
„boicotului istoriei“ (o „retragere“ din cultura de tip major în cea de tip minor, în perioade în care 
factori istorici excepționali împiedicau afirmarea în forme majore şi impuneau, ca o stategie de 
supraviețuire, retragerea în formele culturii săteşti — precum a fost perioada de dinaintea secolului 
al XIII-lea sau perioada fanariotă). Semnificația acestei teze va fi lămurită la capitolul dedicat 
concepției filosofice şi istorice a lui Blaga. 


2. Cultura medievală românească 


Aspecte istorice 


Cultura medievală românească este o nouă sinteză culturală autohtonă, elaborată în condițiile 
constituirii şi afirmării viguroase a statelor feudale româneşti, începând din secolul al XIII-lea. Ea 
preia elemente autohtone ale culturii populare şi structurile cristalizate în primul mileniu creştin pe 
fondul tradiţiei romanizate şi biziantine din zona centrală şi sud-est europeană, la care se adaugă 


31 Ion Rotaru, Literatura română veche, Bucureşti 1981, Editura Didactică şi Pedagogică, p.15. 

treptat influenţe tot mai consistente venite din spațiul occidental, influenţe purtătoare de idei şi 
forme expresive de esenţă renascentistă, umanistă, catolică, protestantă şi apoi luministă. Ea s-a 
dezvoltat inițial sub influența preponderentă a mediului de cultură bizantin şi a instituțiilor 
religioase de factură slavonă, eliberându-se din formele osificate şi stagnante ale acestora pe 
măsură ce limba slavonă a fost înlocuită cu limba română în viața religioasă, în actele liturgice şi în 
comunicarea instituțională (după anul 1600), proces favorizat în chip decisiv de multiplicarea 
textelor religioase traduse şi tipărite în limba română, de expansiunea traducerilor din literatura 
hagiografică şi a „cărților populare“, de receptivitatea elitei politice şi culturale la noile orizonturi 
culturale ce prefigurau lumea modernă. 

În linii mari, cultura medievală românească, preluând elemente constituite anterior în spaţiul 
carpato-danubiano-pontic, acoperă intervalul dintre secolele XIV-XVII. Pentru o delimitare 
cronologică, putem spune că ea se întinde între 7300 şi 1700, cu prelungiri şi în secolul fanariot, 
până la începutul secolului al XIX-lea. Momentele sale de apogeu sunt legate de numele unor 
personalități istorice: Mircea cel Bătrân, Alexandru cel Bun, Stefan cel Mare, Neagoe Basarab, 
Petru Rareş, Mihai Viteazul, Matei Basarab, Vasile Lupu, Constantin Brâncoveanu, Dimitrie 
Cantemir. Aceştia au fost şi mari ctitori de aşezăminte politice, religioase şi culturale, care fac parte 
din patrimoniul istoric al poporului roman. Înfăptuirile lor în plan cultural au reprezentat premise şi 
temeiuri pentru procesul de tranziție spre modernitate. 

După 1600, anul de referinţă al Unirii înfăptuite de Mihai Viteazul, cultura română parcurge un 
proces de racordare rapidă la noul spirit al Europei, un proces de instituționalizare a 
învățământului, o diversificare a formelor de expresie, mai ales în domeniul istoriografiei şi al 
literaturii, dar şi în cel al formelor arhitecturale şi al iconografiei, astfel încât, la 1700, odată cu 
strălucita epoca de sinteză culturală lui Brâncoveanu şi Cantemir, existau premise consistente 
pentru trecerea spre modernitate, dacă nu ar fi intervenit ruptura veacului fanariot. 


Contexte geopolitice şi caracteristici ale culturii medievale româneşti 


Construcția statelor feudale româneşti a avut anumite particularități, care se răsfrâng şi asupra 
tipului de cultură dezvoltat în aria românească în veacurile de mijloc. Moştenirea latinităţii 
răsăritene, structurile şi instituțiile de origine romană nu s-au pierdut în acest interval. Formațiunile 
prestatale şi apoi statale se vor închega pe suportul tradițional al civilizației rurale şi ca urmare a 
procesului îndelungat de unificare a obştilor săteşti. Aceste formațiuni se vor numi inițial „ţări“, iar 
normele juridice care au prezidat organizarea acestor state s-au numit, în ansamblul lor, „Legea 
Țării“, ulterior „Obiceiul Ţării“ sau al „pământului“ (după unele traduceri în slavonă). Termenul de 
„Legea Ţării“ era folosit şi de către cancelariile domneşti, iar în unele documente ale epocii 
medievale dreptul nostru cutumiar este denumit ‚Jus Valachicum“ sau „Lex Olachorum“, pentru a 
marca obiceiurile juridice specifice ale poporului român. Odată cu apariția primelor codificări 
scrise, în secolele XVI şi XVII, termenul de „lege“ s-a aplicat normelor scrise, iar termenul de 
„obicei“ a rămas să desemneze normele nescrise. 

Cultura mediavală românească s-a dezvoltat într-un cadru geopolitic şi civilizațional specific, 
care i-a determinat şi anumite caracteristici. Perioadele de afirmare şi consacrare a statelor feudale 
româneşti coincid cu perioadele lor de afirmare culturală. Menţionăm câteva dintre aceste 
particularități şi caracteristici. 

e Contexte geopolitice. Statele feudale româneşti s-au născut şi au evoluat sub ameninţarea unor forțe 
din jur extrem de puternice. Afirmarea lor viguroasă în perioada 1360-1600 a avut o excepțională 
însemnătate pentru aria sud-est europeană şi pentru Europa. Statele române au fost o stavilă în calea 
expansiunii otomane, ca şi alte state şi popoare din jur. Condiţiile geopolitice au fost de aşa natură 
încât românii au trebuit să-şi consume energiile într-o luptă îndelungată pentru a-şi apăra fiinţa 
națională, fapt care a întârziat dezvoltarea lor socială şi culturală. 

e Influența bizantină e un element definitoriu al culturii medievale româneşti. De la constituirea lor 
politică, Ţările Române au evoluat în cadrul sud-est european dominat de structurile şi formele 


38 


Prof. univ. dr. Grigore Georgiu 


culturii bizantine. Cultura bizantină este o unitate spirituală integratoare pentru toate culturile din 
această arie până la jumătatea secolului al XV-lea. Cultura bizantină a avut alte structuri interioare, 
alte forme de expresie şi instituţii decât cultura medievală din spaţiul occidental. Ţările Române n-au 
fost la periferia culturii bizantine, ci într-o permanentă legătură cu instituţiile şi tiparele ei spirituale. 
După căderea Constantinopolului (1453) şi prăbuşirea popoarelor din Peninsula Balcanică sub 
ocupaţia turcească, Ţările Române şi-au păstrat autonomia internă şi au devenit un centru cultural 
regional. Ele au preluat moştenirea culturală bizantină. E fenomenul numit de Iorga „Bizanţ după 
Bizanţ“. 

Limba salvonă. Rolul pe care l-a avut în Occident latina medievală a fost îndeplinit în Răsărit de 
limba slavonă, care devenit limba oficială a bisericii ortodoxe (din sec. al XI-lea) şi a cancelariei 
domneşti, limba culturii scrise, a culturii „savante“. În ceea ce priveşte mentalităţile şi tipurile de 
gândire predominate în aria românească trebuie să ţinem cont de specificul structurilor religioase 
bizantine şi ortodoxe, dar şi de structurile consistente ale culturii populare, de forţa tradițiilor locale. 
Curente spirituale în mediul ortodox. În mediul bizantin, continuator al gândirii patristice şi al unor 
forme specifice de viaţă religioasă, s-au dezvoltat două orientări spirituale, una mistică şi una 
moderat raţionalistă (neoaristotelică). Orientarea accentuat mistică, numită isihasm (hesyhasm, de la 
gr. hesychaia — stare de meditaţie interioară şi de contemplaţie religioasă, de asceză şi de concentrare 
lăuntrică, de linişte şi tăcere), era practicată în mănăstiri, mai ales la cele de la Muntele Atos. Această 
orientare a fost teoretizată de Grigore Palamas în secolul al XIV-lea. Alături de ea, există şi o 
orientare moderat raționalistă, asemănătoare cu scolastica occidentală. Această tendință încerca să 
interpreteze teme religioase cu ajutorul raţiunii, preluând conceptele filosofiei antice prin filtrul 
numeroaselor interpretări creştine ale Sfinților Părinţi. Această tendinţă îşi are sursa în opera lui loan 
Damaschin (cca 675-749). Sub veşmânt religios erau discutate categorii şi probleme filosofice 
majore: substanță, ființă, cauză, natură, suflet şi trup, rațiune şi voinţă etc. 

Umanismul creştin. În spaţiul românesc au circulat, în manuscrise şi în copii făcute în mănăstiri, 
scrierile celor mai iluştrii reprezentanţi ai patristicii şi ai ortodoxiei — Vasile cel Mare, Grigore de 
Nyssa, Grigore de Nazianz, zis şi Teologul, loan Gură de Aur (loan Hrisostomul), loan Damaschin, 
Grigore Palamas ş.a. Ideile lor, care exprimă un umanism creştin, au fost active în mediile religioase 
româneşti medievale (dovadă prezenţa unor fragmente în opera lui Neagoe Basarab) şi reprezintă un 
element de continuitate cu tradițiile gândirii antice. Pe suportul filosofiei greceşti clasice, părinții 
ortodoxiei dezvoltă şi ideea de inspiraţie stoică despre „rațiunea conducătoare“. Tratatul atribuit lui 
Josephus Flavius (38-93), Despre rațiunea dominantă, a fost tradus din greceşte în limba română de 
Nicolae Milescu (1670) şi a fost introdus şi în cuprinsul Bibliei de la Bucureşti (1688). Este prima 
traducere a unui text filosofic în limba română. Prin această tradiţie bizantină, cultura română (cum 
vedem la Neagoe, Cantemir şi la alţii) a păstrat legătura cu gândirea filosofică din Antichitatea 
greco-romană. Biserica a tolerat această prezenţă a studiilor clasice, astfel că putem vorbi, pentru 
mediile religioase, de o continuitate de idei, de o sinteză între creştinism şi anumite elemente din 
gândirea Antichității, de un „raţionalism ortodox“. De aceea, în spaţiul bizantin nu avem o 
„Renaştere“ propriu-zisă. Dar şi pentru că situațiile economice şi sociale din această zonă nu erau 
pregătite pentru a dezvolta o concepție individualistă şi laică asupra omului şi a statului. 

Influențe culturale apusene. La aceste elemente ale culturii medievale locale se adaugă numeroase 
influenţe culturale apusene din epoca Renaşterii şi a Reformei religioase (vizibile în arhictectură, 
iconografie, veşmintele princiare, protocolul de la curţile domneşti etc.), dovadă că avem şi 
răspunsuri româneşti la aceste influenţe, odată cu introducerea tiparului şi cu apariţia unor elemente 
noi în arhitectură şi iconografie etc. În acest sens, trebuie menţionate și traducerile din literatura 
religioasă şi cultă a timpului (din slavonă, greacă şi latină), precum şi contactele culturale cu lumea 
apuseană. 

Fondul cultural popular şi tradițional va fi activ în toată această perioadă, deşi mai puţin vizibil în 
stratul culturii de curte, oficiale. Ca şi în Occident, unde latina va ceda cu timpul în faţa „limbilor 
vulgare“, ce vor deveni limbi naţionale moderne, şi în spațiul răsăritean Evul Mediu prezintă această 
dualitate culturală: o cultură religioasă şi de cancelarie, scrisă în limba slavonă, şi o cultură populară, 
nescrisă, cu formele ei tradiționale. Acestea sunt două straturi paralele ale culturii medievale, ce 
coexistă în aceeaşi societate, cu influenţe reciproce, fireşti, fiind, totuşi, structuri separate şi cu 
dinamici diferite. Limba slavonă domină şi în mediul religios românesc până în secolul al XVI-lea, 
după care, pe măsură ce se înfăptuiesc traduceri şi tipărituri ale cărților religioase în limba română, 


Istoria culturii române moderne 39 


xec 


slavona devine o „limbă moartă 
şi în actele de cancelarie. 

e Unitatea culturii medievale româneşti reprezintă un alt element caracteristic, probat prin faptul că 
principalele momente ale evoluției sale (apariția tiparului, înlăturarea slavonismului şi introducerea 
limbii române în serviciul religios şi în actele oficiale, cât şi unitatea acestei limbi, a tradiţiilor 
istorice, a instituţiilor religioase şi a formelor de creație, a arhitecturii şi a iconografiei, afirmarea 
gândirii umaniste etc.) s-au desfăşurat simultan pe întreg teritoriul locuit de români, peste frontierele 
statelor feudale. Supravieţuirea şi evoluţia poporului român, ca un bloc etnic şi lingvistic unitar, nu 
se pot explica decât prin suportul acestei unități de viaţă culturală. „Unitatea culturii româneşti peste 
granițele statelor feudale este faptul principal, nu numai al istoriei culturii româneşti, dar chiar al 
istoriei românilor în general“. Afirmația aparţine lui PP.Panaitescu, un istoric ce a studiat în 
profunzime condiţiile formării culturii medievale româneşti, susținând cu documente de necontestat 
anterioritatea formelor autohtone de organizare socială şi de expresie culturală față de unele 
imprumuturi mai recente, precum şi continuitatea în timp a culturii române. „Împotriva teoriilor cu 
substrat politic, care aduc pe români în Evul Mediu din sudul Dunării sub forma unei emigraţii de 
păstori, şi iarăşi împotriva teoriei unor filologi care văd pe românii medievali ca pe un popor trăitor 
numai în munţi şi în codri, coborând târziu în şesurile locuite de slavi, de unguri şi de saşi, afirmăm 
anterioritatea culturii româneşti şi continuitatea ei peste tot pământul românesc“. 

e Ideile filosofice, politice, morale şi religioase ale timpului le găsim în: 

e Literatura religioasă, foarte bogată, cea dogmatică şi cea de popularizare. 

e Programele mişcărilor sociale şi ale răscoalelor ţărăneşti (Bobâlna — 1437, Gh.Doja — 1514, Răscoala 
lui Horea — 1784). 

e  Erezii şi mişcări religioase (arianismul, bogomilismul, husitismul, care au avut o influență redusă în 
spațiul românesc), influenţa catolică este mai puternică în Moldova şi Transilvania, la fel ca şi cea 
protestantă începând cu secolul al XVI-lea. 

e Cărțile de înțelepciune şi cărţile populare, primele alcătuite de scriitorii patristici şi de călugări (în 
secolele VIII-IX şi mai târziu), în care erau adunate maxime, pilde, povestiri cu tâlc moral şi practic, 
culegeri de texte din scrierile religioase (Albina, Dioptra). Aceste florilegii cuprindeau şi fragmente 
din autori necreştini. Treptat, apar lucrări destinate laicilor, în care predomină materialul literar antic 
(prelucrat) şi tematica profană (ex.: Floarea darurilor, traducerea cărţii Fiore di virtu, alcătuită de un 
autor italian în secolul al XIII-lea şi tradusă în româneşte în secolul al XV-lea, dar circulaţia ei este 
mai intensă în secolul al XVII-lea şi după tipărirea ei la 1700 de către Antim Ivireanu. Cărţile 
populare au avut o mare circulaţie pe teritoriul Ţărilor Române (Sandipa, Alicsăndria etc); 


„ fiind înlocuită treptat cu limba română atât în serviciul religios, cât 


Interpretări privind evoluția culturii mediavale româneşti 


La sfârşitul secolului al XIV-lea şi pe tot parcursul secolului al XV-lea, de la Basarab la 
Mircea cel Bătrân şi Vlad Ţepeş, de la Bogdan la Alexandru cel Bun şi Ştefan cel Mare, statele 
româneşti se află într-o „exuberantă creştere“, aprecia Lucian Blaga. Instituţiile politice şi 
religioase, statul şi biserica, funcționează acum ca „un acoperământ prielnic substanţei ocrotite“, 
iar latenţele creatoare ale românilor „izbucnesc cu rară vânjoşie, înflorind pe un podiş de 
remarcabilă continuitate ascendentă, şi luând chipul celei mai autentice «istorii» ce se poate 
imagina“. 

Momentul de apogeu al culturii medievale româneşti îl reprezintă epoca lui Ştefan cel Mare. 
Vorbind de „opera de zmeu şi de arhanghel“ a domnitorului român, acelaşi Blaga susținea că avem 
de a face cu o sinteză culturală excepţională, orientată spre închegarea unui „cosmos românesc“, de 
uimitoare înfăptuiri politice şi spirituale. Este o perioadă în care mediul românesc se află la 
intersecția culturii bizantine cu ecourile şi influenţele renascentiste şi apusene. Deşi acestea din 
urmă sunt intermitente şi lipsite de refief evenimențial, ele au acționat în mod profund şi durabil 


32 PP Panaitescu, Introducere la istoria culturii româneşti, Bucureşti, Editura Minerva, 2000, p. 4. 
3 Lucian Blaga, Trilogia culturii, Bucureşti, Editura pentru Literatură Universală, 1969, p.230. Vezi întreg 
capitolul Evoluție şi involuţie, din lucrarea Spațiul mioritic, din Trilogia culturii, ed. cit., pp 225-239. 

asupra spaţiului cultural românesc, aspect vizibil în arhitectură, iconografie, traduceri, în legăturile 
politice şi diplomatice, precum şi în temele ce au dominat controversele religioase. Epoca lui 
Ştefan cel Mare, apreciată azi din perspectiva „duratei lungi“, ne relevă o surprinzătoare sinteză 
dintre mediul (stilul) bizantin şi cel gotic, dintre Răsărit şi Apus, sinteză ce are ca substrat matricea 
spirituală şi stilistică locală, atât de bogată în strategii ale conjuncției, astfel că Blaga exclamă: 
„iată, cu adevărat, o substanţă şi forme «istorice»!“, iată „mica noastră veşnicie revelată în timp“. 
„Nici o altă epocă sau moment din trecutul nostru nu ne dăruie un aşa de intens prilej 
de a simţi aroma măreției, până la care ar fi putut creşte istoria românească. Dar în faza ei 
cea mai hotărâtoare istoria noastră n-a avut norocul, nu să se facă în pace, căci istoria nu 
se face în pace, dar norocul să fie cruţată de evenimente debordante şi să nu fie oarecum 
Consecinţă a acestor „factori absolut copleşitori“, care țin de expansiunea uriaşei maşinării 
militare a imperiului otoman, românii — care izbutesc, chiar şi în această conjunctură, să 
înfăptuiască pentru o clipă visul Unirii, prin „faptele epice“ ale lui Mihai Viteazul — au fost 
constrânşi la o strategie militară şi politică defensivă, care nu le va permite, pentru aproape două 
veacuri (1600-1800), decât o „cvasiistorie““. Chiar şi în aceste condiţii negative sub raport politic, 
mişcarea umanistă se afirmă cu vigoare în secolul al XVII-lea, când putem consemna realizările de 
excepţie ale epocii lui Matei Basarb şi Vasile Lupu. Românii îşi edifică, în prelungirea culturii 
populare şi sub impulsul influențelor apusene, un strat major de cultură, cu o limbă literară 
expresivă şi cu alte înfăptuiri remarcabile, ce ating în epoca lui Constantin Brâncoveanu „un 
maximum“ posibil, în condiţiile date. Secolul al XVII-lea, cu marii cronicari şi învățații care îşi 
asumă programul de traduceri şi de scrieri în limba română, reprezintă placa turnantă a ieşirii din 
tiparele medievale şi de racordare la spiritul nou, raționalist, care va deschide porțile modernităţii. 


3. Opera lui Neagoe Basarab — o sinteză a culturii medievale 
româneşti 


Neagoe Basarab (1482-1521), domn al Ţării Româneşti între 1512-1521, ctitor al Bisericii 
Curtea de Argeş, este o personalitate de sinteză a epocii sale. El este autorul unei opere 
monumentale, ce rezumă cultura spirituală medievală şi prefigurează teme ce deschid orizonturi 
spre concepția umanistă şi spre modernitate. Neagoe Basarab este o figură renascentistă în toate 
dimensiunile sale. Este semnificativ faptul că Neagoe îşi definitivează opera chiar în perioada de 
geneză a reformei protestante în Apus (1519-1521). 


Caracterul lucrării lui Neagoe Basarab 


Lucrarea numită Învățăturile lui Neagoe Basarab către fiul său Theodosie a fost scrisă în 
limba slavonă (manuscrisul ce s-a păstrat este incomplet) şi tradusă (integral) în româneşte în 
secolul al XVII-lea (probabil de Udrişte Năsturel). Azi dispunem de o nouă traducere, completă, 
datorată lui Gheoghe Mihăilă, şi de o ediţie ştiinţifică, datorată istoricului Dan Zamfirescu." Cel 
din urmă a purtat o adevărată bătălie istoriografică în jurul anului 1970 pentru a demonstra că 
această operă aparține culturii româneşti. Unii exegeţi greci şi bulgari au avansat teza că Neagoe ar 
fi copiat doar unele manuscrise greceşti şi slavone, contestând paternitatea domnitorului muntean. 


%4 Învățăturile lui Neagoe Basarab către fiul său Theodosie, Transcriere, traducere în limba română şi studiu 
introductiv de G. Mihăilă. Cu o prefață de Dan Zamfirescu, Bucureşti, Editura „Roza Vânturilor“, 1996. O primă 
ediţie ştiinţifică a fost publicată la Editura Minerva în 1971, cu studiu introductiv şi note de Dan Zamfirescu şi G. 
Mihăilă. 

Dan Zamfirescu a restabilit adevărul prin probe filologice şi stilistice, prin argumente istorice şi 
culturale. 

Opera monumentală a lui Neagoe este una de filosofie, de etică şi de filosofie politică, o operă 
cu finalitate pedagogică şi morală. Este o sinteză a ideilor care circulau în cultura română atunci şi 
o sinteză a culturii ortodoxe a timpului, o sinteză a culturii epocii. Este un compendiu de cultură 
populară, religioasă şi cărturărească. Hasdeu spune că Neagoe este „un Marc Aureliu al Ţării 
Româneşti, principe artist şi filosof“. Marc Aureliu (121-180, e.n.), împărat şi filosof care se înscrie 
în curentul larg al gândirii antice numit stoicism, a susținut idei care se regăsesc şi în textul 
„Învăţăturilor“, pe diferite filiere. A trăi conform raţiunii, a-ţi stăpâni afectele şi pasiunile, a fi 
înțelept în decizii, a privi viața cu demnitate sunt precepte morale şi pentru Neagoe. 

Istoricul PP. Panaitescu l-a comparat pe Neagoe cu Machiavelli, spunând că avem de a face cu 
„opera unui Machiavelli român şi răsăritean“. Pentru a-l încadra în epocă, amintim că în anul 1513 
Machiavelli a scris faimoasa lui operă Principele (publicată însă abia în 1532), în 1516 Erasmus 
din Rotterdam publică Institutio Principis Cristiani, an în care Thomas Morus a scris Utopia. 
Scopul operei lui Machiavelli era acelaşi ca şi la Neagoe: să recomande „reguli care să-i 
călăuzeazscă pe principi în guvernarea lor“. Ei se aseamănă şi prin ideea statului centralizat, care 
să țină în frâu tendinţele de fărâmiţare ale nobilimii feudale, legate de „domenii“ sau de regiuni. 
Neagoe insistă pe ideea că unitatea ţării este o condiţie pentru forța ei de a se apăra. Dincolo de 
unele asemănări, însă, opera lui Neagoe şi cea a lui Machiavelli diferă substanţial în privinţa 
concepţiei politice asupra statului. Fără îndoială, diferenţele de context social şi de cadru cultural 
îşi spun cuvântul. Opera lui Neagoe era înrădăcinată în tradiția bizantină răsăriteană, unde are 
numeroase antecedente şi modele, pe câtă vreme Machiavelli sintetiza o experiență politică diferită, 
în care tendința de laicizare a statului şi opoziția dintre instituţiile politice şi cele religioase erau 
destul de avansate. 

Lucrarea lui Neagoe cuprinde sfaturi şi îndemnuri pentru formarea intelectuală, morală şi 
politică a unui principe luminat şi a unui om ideal în mentalitatea epocii. Lucrarea pare o 
compilație, o sinteză a unor lungi fragmente din cărțile sfinte, din scrierile sfinților părinți ai 
bisericii, din diverşi comentatori, dar prin montajul lor şi prin comentariile autobiografice care îi 
aparțin, autorul îşi expune concepţia proprie asupra realităților politice, concepție pe care, pentru a- 
i conferi legitimitate şi autoritate, o pune pe seama viziunii creştine, a textelor sacre, a celor 
consacrate de tradiție. Noţiunea de originalitate din perioada modernă nu se aplică textelor 
medievale. Atunci, fiecare autor relua ideile consemnate în fondul tradițional, relua tradiția şi o 
rescria, până la un punct, introducând cu prudenţă o reinterpretere a ei. Tradiţia era suverană, 
autorii îndrăznind foarte puţin să iasă din cadrele mentale ale epocii, cu o nuanţă, cu o idee abia 
prefigurată sau cu un punct de vedere nou. 


O nouă viziune asupra omului 


Imaginea omului în opera lui Neagoe Basarab este o sinteză a tradiției medievale şi a noii ere 
moderne care se deschide. Cele mai importante virtuţi pe care omul trebuie să le cultive în relaţiile 
sociale sunt: înțelepciunea, judecata rațională, stăpânirea de sine, comportamentul moderat, viața 
cumpătată, potrivit rațiunii, modestia şi demnitatea, dreapta măsură, pacea socială (căreia îi 
aduce un adevărat elogiu). Observăm că este vorba de valori care au fost mereu prețuite în cultura 
română şi în mentalitatea noastră. Opera lui Neagoe este o codificare a unei experiențe istorice din 
care rezultă aceste virtuţi. Este o orientare valorică în care tradiția (înţelepciunea, respectul 
cutumelor şi al credinţei, ethosul solidarității etc.) şi modernitatea (comportament rațional, 
moderație, promovarea în funcţii publice a celor competenți, diplomaţia bazată pe calcul rațional, 
potrivit balanței dintre avantaje şi riscuri) se completează şi se conjugă armonios. Avem un set de 
valori general umane, distilate de experienţa de viaţă, recomandate unui popor care le-a întruchipat 
în devenirea sa istorică. În acelaşi orizont al unui umanism nou se înscriu şi consideraţiile sale 

asupra relațiilor sociale, asupra psihologiei umane, asupra relațiilor politice dintre domn şi supuşi. 

Neagoe exprimă un proces destul de avansat de /aicizare a cugetării, prin faptul că încearcă să 
interpreteze faptele istorice nu numai prin precepte religioase, ci şi prin experiență şi rațiune. Este 
lucrarea unui om complex, care a parcurs o vastă experiență de viață şi a asimilat tradiția 
cărturărească a timpului. Încrederea în om şi în puterea lui de a cunoaşte şi stăpâni experienţa ni-l 
arată pe Neagoe racordat la fluxul ideilor renascentiste. Lumea, creată de D-zeu, este totuşi o lume 
a omului, căci, zice autorul: „toate făpturile câte sunt sub cer şi lucrările lui D-zeu, toate sunt 
tocmite şi rânduite în treaba şi în slujba neamului omenesc: soarele, luna, stelele, văzduhul, vântul, 
ploile, pământul şi marea şi toate câte-s într-însa“. 

Omul este dotat cu un element nou față de imaginea tradițională, cu minte, cu rațiune, cu 
„socoteală“, dar şi cu „libertate de alegere“ între bine şi rău. Această calitate a fost pusă mereu în 
discuție în gândirea medievală. Neagoe are evident o poziție antropocentrică, specifică Renaşterii, 
deoarece omul este văzut ca un stăpân al lumii sale, „împărat şi biruitor“ peste toate câte sunt în 
lume. Omul, situat în vârful piramidei naturale, este o ființă eminentă, înzestrată cu putere de 
cunoaştere — pe care are datoria de a o folosi în toate împrejurările vieții — şi cu voință de acțiune, 
care-l duce la lucrare, la fiinţare. Altă dată notează lapidar: „Și dacă vom vrea noi, vom fi“, 
afirmaţie care sugerează ideea că starea omului depinde de el însuşi. 

Om al timpului său, Neagoe are o concepție dualistă, omul fiind văzut ca o sinteză a două 
emisfere, alcătuit din trup şi suflet, entităţi care se afă în tensiune; trupul, fiind inferior, trebuie să se 
supună sufletului, adică minţii. Această tensiune prefigurează lucrarea lui Cantemir, „Divanul, sau 
gâlceava înțeleptului cu lumea sau giudețul sufletului cu trupul“. Sufletul este înțeles ca minte, 
socoteală, înțelepciune, precum în tradiția raționalistă. Trupul trage spre cele lumești, iar sufletul 
spre cele cereşti. Fără a respinge lumea, „omul trebuie să calce cu dreptu şi cu trupul şi cu capul“, 
„ca nu cumva să ne lunecăm în lucrurile cele trupeşti şi lumeşti şi putrede şi trecătoare“. Lumea, 
ca şi la Cantemir, mai târziu, înseamnă pofte trupeşti, pasiuni, afecte care trebuie ţinute în frâu de 
forţa ordonatoare a minţii, a raţiunii. Legea morală este un principiu inerent al sufletului, dar 
conduitele practice ale omului sunt adesea dictate de instincte şi nu se supun voinţei raționale. 
Neagoe pledează pentru cumpătare, nu pentru asceză, spunând că „Dumnezeu n-are alt lăcaş mai 
drag decât trupul omului“, care trebuie să fie curat. Într-o perspectivă stoică moderată, el 
condamnă egoismul, lăcomia, desfrâul şi lipsa de măsură la mâncare şi băutură, dar nu condamnă 
bucuriile vieţii, când sunt dublate de o atitudine rațională şi cumpătată. 

Un element ale noului orizont cultural în care se plasează Neagoe ne este dezvăluit de elogiul 
rațiunii. Neagoe, ca şi alţi gânditori contemporani, care vor deschide epoca modernă, face un 
elogiu al rațiunii, al puterii de cunoaştere a omului. Mintea judecă ce este util şi binefăcător, ea îl 
conduce pe om în labirintul vieţii. Ideea de judecată, de cântărire a celor de folos, de deliberare 
proprie, de chibzuinţă, este esențială. „Dumnezeu ne-a dat minte ca să judecăm noi înşine cele 
bune“ — idee fundamentală pentru noua configurație mentală a epocii. Judecata autonomă este o 
condiție importantă a funcţiei politice, întrucât „cel ce va să fie domn, acela trebuie să aibă minte 
foarte multă“. Raționalismul inaugural al Renaşterii are în opera lui Neagoe o expresie elocventă: 
„Mintea este avuţie şi comoară netrecătoare, care nu se chelmieşte niciodată“. 


Concepția politică şi etică 


Neagoe Basarab are o concepție bine articulată cu privire la misiunea politică şi etică a 
statului şi a domniei. În spiritul vremii sale, Neagoe militează pentru centralizarea statului şi 
pentru restrângerea privilegiilor boiereşti. În ceea ce priveşte calitățile politice ale domnitorului, 
Neagoe operează cu o imagine ideală a monarhiei autocratice, în care accentul este pus pe originea 
divină a puterii domneşti, dar şi pe ideea de justiţie şi de omenie în conduita pe care şeful statului 
trebuie să o aibă în raport cu supușii. Domnul țării trebuie să iubească adevărul şi dreptatea, să fie 
viteaz şi ascuțit la minte, să fie modest, nu să se ţină semeţ, să fie senin, generos şi darnic, aceste 

calități fiind un secret al succesului, pentru a se face temut şi iubit în acelaşi timp. Neagoe invocă 
exemplul lui Alexandru Macedon, în contrast cu atitudinile autocratice ale lui Cezar sau Cirus cel 
Mare. Trei calități sunt recomandate, pe baza exemplului oferit de Alexandru Macedon: cuvântul 
adevărat şi stătător, judecata dreaptă şi dărnicia faţă de supuşi. 

Preluând din tradiţia creştină numeroase recomandări (şi exemple) cu valoare politică şi 
morală, autorul îl îndeamnă pe viitorul domn să nu fie trufaş, ci să asculte sfaturile celor din jur, să 
le ceară să se pronunțe asupra unor treburi publice, dar, spune sfătuitorul, „tu, fătul meu, să taci, să 
nu zici nimic înaintea lor“, iar după sfat, „chibzuieşte şi tu cu mintea ta“ ce este bine din ce au spus 
boierii sau dregătorii. Un paragraf asemănător există şi în lucrarea lui Machiavelli (cap. XXIII). El 
recomandă prudenţă şi stăpânire de sine la oamenii cu răspundere politică. Domnul nu trebuie să 
arate nici bucurie, nici întristare sau mânie, ci să asculte totul „cu socotință şi cu luare aminte“, 
indiferent dacă cele spuse sunt bune sau rele. Apoi, continuă Neagoe, „tu toate le ţine în mintea ta 
şi nimic dentr-însele să nu uiţi... şi nimeni să nu te ştie“ ce gândeşti (tema gândului ascuns în 
politică, secretul gândirii ţinut „în adâncul şi în ascunsul inimii“ — precum Lăpuşneanu). Domnul 
nu trebuie să reacționeze sub impulsul momentului, deoarece „cuvântul iaste ca vântul, deacă iase 
din gură nici într-un chip nu-l mai poți opri şi, măcar de te-ai căi şi ziua şi noaptea, nimic nu vei 
folosi“. Aceeaşi prudenţă în exprimare şi comunicare o recomanda şi Machiavelli (cap. XVIII). 
Este o prefigurare a unor teme moderne, privind valoarea cuvântului şi a atitudinii în comunicarea 
politică. 

Domnul trebuie să fie un bun psiholog, să înțeleagă oamenii, să înțeleagă interesul care-i mână 
pe semeni în acţiuni, setea lor de câştig şi de avuţie. Dar domnul trebuie să fie condus de dorinţa de 
dreptate şi de interesul privind bunăstarea țării. Administrarea chibzuită a avuţiei țării trebuie să fie 
dublată de interesul pentru menţinerea păcii sociale şi pentru câştigarea unui sprijin extern. Neagoe 
consideră că veniturile trebuie împărțite în următoarea ordine de priorități: slujitorii, oştirea, 
poporul care produce prin truda sa bogățiile țării, apoi mănăstirile şi biserica. 

Apărarea ţării este îndatorirea supremă a domnului. Şi în opţiunea pentru această 
responsabilitate supremă vedem un ecou al experienţei istorice a poporului român, care s-a 
confruntat de la începuturile sale ca entitate etnică şi statală cu ameninţări externe absolut 
copleşitoare. În faimosul capitol al VIII-lea („Pentru solii şi pentru războaie“), Neagoe expune o 
întreagă strategie politică, diplomatică şi militară pentru apărarea țării. În cazul unui conflict armat 
de neevitat („să nu iubiți răsmerițele şi războaiele“), Neagoe recomandă, cu metodă, o strategie în 
trepte. El recomandă mai întâi tratative, negocieri şi atitudini diplomatice pentru a evita 
confruntarea (dacă vrăjmaşii „sunt cu putere mai mare decât voi“), iar dacă acestea nu au rezultat, 
atunci se impune mobilizarea oștirii şi a poporului, organizarea lor riguroasă. În cazul unei 
înfrângeri, el recomandă rezistența şi retragerea în locuri de siguranță, din ţară, formulând un 
principiu cu valoare de referință pentru români: să „nu ieşiţi afară din țara voastră“ cu oști! 

Aşadar, Neagoe elaborează modelul unui domn luminat şi înţelept, al unui principe condus de 
o etică înaltă a comunităţii şi de valorile epocii, un principe cu idealuri renascentiste, de armonie şi 
pace socială. Domnia, instituția politică supremă, are legitimitate divină, nu este dependentă de 
interesele boierilor sau de voinţa lor conjuncturală. El vrea să confere independență domniei față de 
boierime. În istoria românească a existat un permanent conflict între Domn, autoritatea centrală a 
statului, şi boieri, grupaţi în partide şi fracțiuni care se concurau în ceea ce priveşte influenţa asupra 
puterii şi a deciziilor. Sub aspect politic este de reținut că Neagoe recomandă acordarea funcțiilor în 
stat (dregătoriile) după un principiu modern, anume după valoarea personală a indivizilor, nu după 
avere şi rang social. În felul acesta el atacă titlurile nobiliare bazate pe avere şi poziţie socială, fără 
corespondent în virtuțile personale. El formulează cu toată claritatea principiul „omul potrivit la 
locul potrivit“: În răsplătirea slujitorilor el recomandă principiul „fiecăruia după lucrul său“, 
„fieştecare după cum îi va fi slujba, aşa să-i fie şi darul şi cinstea“. 

Semnificația operei lui Neagoe Basarab 


Lucrarea lui Neagoe este apreciată de Constantin Noica drept „intiia mare carte a culturii 
româneşti“. Ea are valenţe literare şi expresive deosebite, reluând numeroase motive din literatura 
antică, din cea populară, din basme şi din imaginarul colectiv medieval. Neagoe exprimă cadrul 
mental şi ideologic al vremii sale. El ilustrează o concepţie ce nu iese din cadrele religioase şi 
medievale, dar prevesteşte un nou orizont al gândirii sociale şi politice, deschizând calea 
umanismului renascentist în cultura română. Această deschidere este elocventă prin câteva 
dominante ale concepției sale: 


e elogiul adus ființei umane şi capacităţii sale de cunoaştere, definirea omului prin credinţă şi 
rațiune, rațiune văzută ca un instrument de orientare în viață şi în conduita practică; 

e sublinierea rolului pe care îl au interesele ca mobil al acțiunilor umane şi ca motivație a unor 
atitudini politice; 

e considerarea meritului personal drept criteriu de apreciere şi promovare socială, independent 
de privilegii feudale, de rang sau de preferinţe subiective; 

e formularea pricipiului etic şi politic al „omului potrivit la locul potrivit“; 

e formularea unor principii fundamentale ale politicii externe româneşti: pacea şi buna 
înțelegere, apărarea țării, refuzul de a angaja războaie în afara ţării. 


4. Periodizarea procesului de tranziție spre modernitate 


După 1600 — un reper cronologic ales şi pentru semnificația istorică a Unirii realizate de Mihai 
Viteazul — spațiul românesc parcurge două secole de tranziţie spre modernitate, tranziţie ce va 
atinge un prag istoric odată cu mişcarea de la 1821. Este o perioadă în care elementele vechi 
(prezente mai ales în structurile politice, economice şi sociale) interferează cu cele noi (reperabile 
mai ales în stratul culturii „savante“, al unor iniţiative ale culturii majore); acestea din urmă, cele 
mai multe acumulate în secolul al XVII-lea, deschid orizonturi spre modernitate în planul gândirii 
sociale şi al manifestărilor culturale. În această perioadă de tranziţie, cultura română a fost 
dominată de două mari curente spirituale: mişcarea umanistă şi cea luministă. 

Pentru a avea o reprezentare cronologică a acestei schimbări a paradigmelor culturale 
propunem următoarele repere: 

e 1521 — Este anul în care Neagoe Basarab îşi încheie opera sa monumentală. Poate fi 
considerat punctul de apogeu al culturii medievale româneşti, reper ce coincide cu primul 
text în limba română care ni s-a păstrat (Scrisoarea lui Neacşu către judele Braşovului). 

e Din acest punct începe, convențional vorbind, „epoca umanismului românesc“, cuprinsă 
între 1550-1700 (datele sunt strict orientative — un punct de reper ar putea fi apariția la 
Sibiu, în 1544, a primului text tipărit în limba română, Catehismul românesc, de Filip 
Moldoveanu, precum şi tipăriturile româneşti realizate de Coresi la Braşov, începând din 
1560). Între anii 1640 — 1691 (luând ca repere anul în care Matei Basarab tipărea Pravila de 
la Govora, primul text tipărit în limba română în Țara Românească, şi anul morții lui Miron 
Costin), mişcarea umanistă înregistrează o dezvoltare calitativă, fortificând conştiinţa 
identităţii naţionale şi conştiinţa critică a culturii române. Este epoca lui Matei Basarab şi 
Vasile Lupu, epoca de întemeiere a istoriografiei şi a literaturii române vechi. Numele 
emblematice sunt mitropoliţii Varlaam, Simion Ştefan şi Dosoftei, umaniştii Udrişte 
Năsturel şi Milescu Spătaru, cronicarii Ureche, Costin şi fraţii Greceanu. Nivelul atins de 
această epocă este ilustrat, printre altele, de “Biblia de la Bucureşti” (1688) sub raportul 
limbii literare, iar sub raport arhitectural de Palatul Cotroceni — ambele inițiative aparținând 
domnitorului Şerban Cantacuzino. 


Istoria culturii române moderne 45 


1700 — După două secole de la opera lui Neagoe, cultura română are o cu totul altă 
configuraţie spirituală, rezultat al unei evoluţii spectaculoase. Suntem acum în epoca de 
renaştere culturală din timpul domniei lui Constantin Brâncoveanu (1688-1714), epoca 
Stolnicului Constantin Cantacuzino şi a lui Dimitrie Cantemir, cărturari, erudiți şi 
intelectuali de formație nouă. Concomitent, în Transilvania ia naştere biserica greco- 
catolică, act prin care un număr restrâns de preoți români şi de credincioşi acceptă „unirea“ 
religioasă cu biserica Romei. Deşi va genera disensiuni în plan confesional, acest act va 
avea consecințe majore în plan cultural, politic şi naţional. 

1723 — Este anul în care moare Dimitrie Cantemir, personalitate copleşitoare a epocii 
noastre de tranziţie spre modernitate. Într-un interval de două secole (1521-1723, luând ca 
reper opera lui Neagoe Basarab şi moartea lui Dimitrie Cantemir), cultura română parcurge 
o bună parte din fazele tranziței spre modernitate. Ea este dominată acum de tensiunea dintre 
medieval şi modern, dintre credință şi rațiune. Prin opera sa complexă, Cantemir reprezintă 
o sinteză a umanismului românesc, dar şi o deschidere spre orizonturile luministe şi 
moderne. 

“Epoca Luminilor“ în cultura română acoperă intervalul dintre 1750-1821. Ea este marcată 
de programul național al Şcolii Ardelene (avându-l ca întemeietor pe loan Inochentie Micu- 
Klein), precum şi de inițiativele reformatoare, de modernizare politică şi culturală, din 
perioada domniilor fanariote în Moldova şi Țara Românească. La 1754 se înființează şcolile 
româneşti de la Blaj, care vor fi un focar al Şcolii Ardelene şi al spiritului naţional modern. 
1821 — După un secol de la epoca de strălucire a lui Brâncoveanu şi Dimitre Cantemir, după 
ce acțiunea spirituală şi națională a Şcolii Ardelene a produs o substanţială schimbare în 
mentalitatea elitei culturale şi politice, după ce în veacul fanariot s-au consumat o serie de 
inițiative reformatoare (cu efecte multiplicate în plan cultural, dar cu efecte minore în plan 
social), cultura română se angazeajă energic la începutul secolului al XIX-lea pe un traseu 
consecvent al modernizării şi al sincronizării sale cu spiritul Europei moderne. 


Epoca modernă — luând ca prag istoric mişcarea de la 1821 — poate fi periodizată, la rândul ei, 


în cinci mari perioade: 


1821-1859. Este epoca raționalismului luminist, a liberalismului şi a romantismului 
revoluționar, epoca ce racordează masiv şi sistematic spaţiul cultural românesc la cel 
apusean. Paşoptismul este o mişcare revoluţionară şi culturală amplă, de inspirație liberală şi 
occidentală, care va pregăti Unirea Principatelor. Este perioada numită şi a „culturii eroice“, 
epocă de mari proiecte culturale şi inițiative politice. Procesul cultural major constă acum în 
racordarea elitei intelectuale la spiritul occidental şi în „alunecarea înceată a moravurilor“, 
dinspre paradigma răsăriteană spre cea occidentală. Este epoca marilor intemeietori ai 
culturii române moderne, epoca lui Gheorghe Lazăr, Gh. Asachi, Heliade Rădulescu, 
George Barițiu, Mihail Kogălniceanu ş.a. Programul național şi cultural va fi continuat şi 
amplificat de generația paşoptistă, de generația care va înfăptui Unirea Principatelor, punând 
bazele instituționale şi culturale ale statului român modern. În acest interval, cultura română, 
racordată la mişcările spirituale din lumea occidentală, face un salt istoric, trecând de la 
viziunea tradițională răsăriteană la paradigma raționalistă apuseană. Literatura, artele, 
ştiinţele, gândirea filosofică, istorică şi sociologică se consolidează în formule moderne şi se 
racordează la evoluţia stilurilor şi a modurilor de gândire europene. Această transformare 
spirituală coincide cu trecerea spațiului geopolitic românesc din sfera de influență 
răsăriteană în sfera de influență a lumii occidentale, fapt care favorizează constituirea 
statului naţional unitar, prin Unirea din 1859, şi dobândirea deplinei Independenţe de stat în 
1877. 


ii George Călinescu, Istoria literaturii române, Compendiu, Bucureşti, Editura pentru Literatură, 1968, p. 38. 

e 1859-1920. Este perioada de modernizare şi consolidare a statului român unitar şi a culturii 
române de expresie modernă. Înfăpuirea idealului de unitate naţională absoarbe toate 
energiile culturale şi politice, pînă la apoteoza din 1918. Asimilarea masivă a ideilor şi a 
formelor culturale occidentale, opțiunea pentru modernizare şi integrare în structurile 
europene se conjugă cu interesul pentru redescoperirea fondului autohton şi cu afirmarea 
spiritului critic. Forțele culturale s-au angajat concomitent pe mai multe fronturi: construcția 
unei culturi originale şi de performanţă, sub asistența spiritului critic; militantism politic în 
favoarea unor reforme sociale, culturale şi economice; angajament total în realizarea 
idealului de unitate naţională. 1918 este anul în care s-a înfăptuit Marea Unire, punctul de 
apogeu al epocii noastre moderne, superlativul existenţei istorice a românilor. 

e 1920-1940. Performanţele culturii române din perioda interbelică vor confirma potențialul 
creator al spiritului românesc şi vocaţia sa europeană. Perioada interbelică este cea mai 
densă şi mai bogată în realizări de ordin cultural, perioadă în care spiritualitatea românească 
cunoaşte o afirmare maximă a potențialului ei creator şi expresiv, cu numeroase izbânzi de 
valoare universală. În consecință, vom acorda acestei perioade şi personalităţilor ei 
reprezentative un loc predominant în ansamblul cursului nostru. 

e 1947-1989. Este interval ce acoperă perioada comunistă. După o primă fază „proletcultistă“, 
de reprimare şi desfigurare a identității noastre culturale (până în jurul anului 1964), 
urmează o fază în care filoanele istorice ale culturii naţionale sunt recuperate, deşi selectiv şi 
fragmentar, iar creația artistică şi alte domenii ale culturii ating cote valorice remarcabile, 
chiar în condiţiile unei cenzuri ideologice severe. Cultura devine — implicit prin valoarea 
operelor sau explicit prin gesturile unor intelectuali — un teritoriu al „rezistenţei“ spirituale 
la aberațiile regimului comunist. 

e 1990-2007. Este perioada postcomunistă, de reconstrucţie şi reevaluare a culturii române în 
noul context al integrării europene. Societatea şi cultura intră într-o perioadă de tranziție, în 
care confuzia valorilor şi a politicilor de reformă au ca rezultat o criză prelungită, de sistem. 
Reforma instituțiilor şi schimbarea atitudinilor generează o tensiune specifică în mediile 
intelectuale şi în opinia publică. Atitudinile diferite faţă de cultura din perioada comunistă şi 
problema raportului dintre procesul de integrare europeană şi identitatea națională (mereu 
supusă reevaluării), reprezintă temele majore ale disputelor culturale. Integrarea României 
în Uniunea Europeană, începând cu 2007, închide un ciclu istoric şi deschide altul. 


5. Mişcarea umanistă — cadrul de afirmare a conştiinţei naţionale 


Umanismul a fost curentul de gândire ce a dominat epoca Renaşterii (în secolele XIV-XVI), 
având expresii strălucite în plan cultural larg, în câmpul creației artistice şi al concepțiilor filosofice 
şi ştiinţifice. Într-un sens istoric şi filosofic, prin umanism se înţelege o mișcare spirituală amplă, 
care s-a extins în toată Europa occidentală, o mişcare ce pune în centrul preocupărilor sale omul şi 
condiția umană. Este o orientare ce glorifică puterea de cunoaştere şi de creaţie a omului, 
capacitatea sa de autoperfecționare culturală şi morală. Sensul inițial al mişcării rezidă în 
„redescoperirea antichităţii“ greco-romane şi în refuzul scolasticii medievale occidentale. Este o 
epocă de mare efervescenţă spirituală, în care descoperirile ştiinţifice şi tehnice din spațiul 
societăților occidentale sunt acompaniate de descoperiile geografice, de inovațiile stilistice şi de 
viziune în plan artistic, de schimbări de mentalitate şi de atitudine în plan social şi economic. 

Toate acestea lărgesc cadrele mentale ale epocii, pun bazele unei noi imagini asupra 
universului şi a omului. În centrul acestei revoluții culturale stă o nouă concepție asupra omului, 
diferită de cea dominantă în perioada medievală. Este viziunea antropocentrică, prin care omul este 
consacrat în condiția de valoare supremă pentru om, iar scopul său este desăvârşirea spirituală şi 
realizarea fericirii în viaţa practică. Interesul pentru om ca individ se leagă de apariţia noilor forţe 

economice şi sociale, burghezia, care impune treptat o viziune laică şi pragmatică despre om. Ea 
are interes pentru cunoaşterea naturii, pentru cunoştinţe verificate şi aplicabile practic, care să 
schimbe realitățile şi modul de viață al oamenilor. Are loc o schimbare a mentalităților şi a 
concepției asupra lumii, cu accent pe viața practică, pe munca productivă, pe competență şi acțiune. 
În țările germanice, această nouă concepție va intra în conflict cu rigorile şi dogmele catolice, fapt 
care va declanşa Reforma lui Luther şi afirmarea unui nou etos religios şi a unor noi conduite 
economice, pe care Max Weber le va interpreta ca suporturi ale „spiritului capitalist“. 

Această nouă viziune asupra lumii este exprimată în filosofie şi în ştiinţele naturii de Fr. 
Bacon, Copernic, Giordano Bruno, Galileo Galilei, Kepler. Ei pregătesc o nouă viziune ştiinţifică 
asupra lumii, impun treptat o altă paradigmă globală, cea a raționalismului clasic. În sfera gândirii 
umaniste se afirmă Pico de la Mirandola, Tomaso Campanela, Thomas Morus, Montaigne, 
Erasmus, iar în arta plastică are loc efectiv o revoluţie estetică prin inovațiile introduse de Durer, 
Michelangelo, Rafael, Leonardo da Vinci şi alţii. Trecerea spre epoca modernă este făcută în 
literatură de Dante, Petrarca, Rabelais, Boccacio, Calderon de la Barca, Shakespeare, Cervantes. 

Spiritul Renaşterii apusene se extinde treptat în toată Europa, inclusiv în spațiul românesc. 
Umanismul redescoperă cultura antică, natura şi bucuriile vieţii, omul şi viaţa practică, raţiunea şi 
libertatea de cugetare. Deşi nu avea o bază socială urbană, precum în tările apusene, noul spirit al 
umanismului pătrunde în mediile româneşti mai târziu (în combinație cu ideile şi formele 
clasicismului european), fiind ilustrat de o pleiadă de cărturari şi întemeietori ai noilor aşezăminte 
culturale. Ei deschid un nou orizont cultural şi politic, construiesc o mentalitate ce prefaţează 
modernitatea. 


Particularități ale umanismului românesc 


Mişcarea umanistă are la noi anumite particularități, întrucât contextul cultural şi condițiile 
sociale erau diferite faţă de cele din ţările apusene. În primul rând e de remarcat faptul că 
umanismul se afirmă în spațiul românesc cu o relativă întârziere (punctul de apogeu îl reprezintă 
secolul al XVII-lea), deşi fluxul unor influenţe occidentale poate fi detectat încă din vremea lui 
Ştefan cel Mare (preluarea unor elemente arhitecturale, în simbioză cu cele bizantine şi autohtone, 
modificări în iconografie, vestimentaţie, decoraţii etc.). În al doilea rând, ideile umaniste au pătruns 
în mediul românesc odată cu intensificarea contactelor comerciale, politice şi culturale cu ţările 
occidentale, contacte ce au fost mijlocite fie de agenți individuali (este cazul lui Petru Cercel sau 
Milescu Spătaru), fie de un interes politic major al domnitorilor români (interesaţi în formarea unei 
coaliții antiotomane, cu participarea puterilor occidentale). Pe lângă contactele strânse cu mediul 
cultural polonez, dominat de spiritul catolic (Grigore Ureche şi Miron Costin), mişcarea umanistă 
este favorizată la noi şi de expansiunea estică a curentelor protestante (în mediile româneşti vor 
lucra Sommerus şi Honterus, de ex.). Totodată, reprezentanţii umanismului românesc fac parte din 
pătura nobilimii, a boierilor şi a clerului, la care se adaugă cărturari de larg orizont (Udrişte 
Năsturel, Milescu Spătaru etc.) dar baza orăşenească a mişcării era limitată. Trăsătura 
fundamentală a umanismului românesc constă în redescoperirea rădăcinilor noastre istorice şi în 
afirmarea originii latine a limbii şi a poporului român. Particularităţile umanismului românesc 
derivă şi din următoarele elemente caracteristice ale mediului cultural românesc: 

— Ortodoxia nu a exercitat un control spiritual foarte sever şi nu a avut o instituţie de cenzură 
de tipul Inchiziției catolice. Fiind o religie mai tolerantă, ea nu a stârnit nici reacții frontale de 
respingere precum în Occident. Catolicismul a cunoscut astfel de mişcări, precum Reforma lui 
Luther (1520) şi războaie religioase. Ortodoxia nu a cunoscut nici o mişcare de reformă radicală de 
asemenea amploare. 

— Instituţiile religioase au reprezentat în mediul românesc un puternic punct de sprijin pentru 
înfiinţarea şcolilor şi a altor forme ale vieţii culturale: tipărituri, cărți, traduceri, scrieri, formarea 
limbii literare etc. Ele au sprijinit lupta antiotomană şi au adăpostit inițiativele culturale. Este cazul 

marilor figuri ale bisericii ortodoxe, care sunt totodată şi mari figuri ale culturii naționale: 
mitropoliţii Vaarlam, Petru Movilă, Dosoftei. De aceea, exponenţii umanismului românesc, deşi s- 
au emancipat de sub tutela gândirii religioase, nu s-au detaşat cu totul de religie şi nu au intrat într- 
un conflict deschis cu ea. Au căutat o împăcare între credinţă şi rațiune, între puterea religioasă şi 
cea seculară. 

Idei şi trăsături dominante. Umaniştii au procedat la laicizarea gândirii şi au dezvoltat o 
distincție între cunoaşterea dobândită prin cercetarea faptelor cu ajutorul raţiunii şi convingerile 
izvorâte din credință. Umaniştii au deschis noi orizonturi culturale, s-au opus autorităţii absolute a 
biserici şi au fisurat astfel blocul dogmelor religioase, au promovat imagini diferite faţă de cele ale 
bisericii asupra omului şi a istoriei, sau au propus imagini raționale despre lume alături de cele 
religioase. Umaniştii români se caracterizează prin: 

e prețuirea acordată omului şi creațiilor sale; 

e elogiu adus cunoaşterii, culturii, educaţiei, învăţăturii; 

e interes pentru viața morală şi practică; 

e interes pentru cunoaşterea şi interpretarea rațională a naturii şi a istoriei; 

e interes pentru problemele sociale, istorice şi politice; 

e  suntcei dintâi care afirmă răspicat originea latină a poporului român şi a limbii sale. 

Tensiunea dintre credință şi rațiune, dintre divin şi lumesc, dintre religios şi laic, dintre 
biserică şi puterea politică nu a luat la noi forme radicale, dar a existat şi ea a avut efecte asupra 
conştiinţei filosofice a timpului. Ideile directoare ale umanismului european au dobândit un alt 
înțeles în spaţiul românesc, având în vedere că prin Bizanţ ortodoxia nu a întrerupt legătura cu 
fondul cultural al Antichității. Umaniştii din lumea occidentală descoperă natura şi omul, descoperă 
rațiunea şi libera cugetare. În mediul spiritual ortodox nu a existat un conflict puternic între rațiune 
şi credință, ca în Apus. De aceea, dogmele religioase puteau fi interpretate într-un sens mai lax, 
rațional, umanist. Poziţia umaniştilor români este una moderată, încercând o împăcare cu religia, o 
cale de echilibru între rațiune şi credință. 

Reprezentanții umanismului românesc trebuie apreciați în acest cadru. O particularitate a 
gândirii româneşti rezidă în faptul că s-a desprins târziu din blocul sincretic al culturii medievale, 
unde făcea corp comun cu reflecția morală, religioasă şi politică. Fixată în planul eternității ființei 
(Neagoe Basarab), cum spune Noica, gândirea românească trece la un stadiu de criză (prin 
Cantemir), când îşi conştientizează necesitatea schimbării, necesitatea „de a ieşi în istorie“. 

Umanismul se manifestă în Ţările Române prin activitatea cronicarilor şi a cărturarilor care 
introduc tiparul, fac traduceri din textele religioase şi înlocuiesc limba slavonă cu cea românească 
în biserică şi în instituţiile politice. Ei intemeiază istoriografia națională şi racordează spaţiul 
românesc la mişcările spirituale din lumea occidentală. O importanță deosebită în această direcția 
a avut contactul mediilor româneşti, în decursul secolului al XVI-lea, cu agenții Reformei (luterani 
şi calvini), agenți care au stimulat traducerile şi tipăriturile în limba naţională, precum şi 
organizarea învățământului în limba română. 


Introducerea tiparului şi evoluția scrisului românesc 


De la începutul secolului al XVI-lea ni s-au păstrat primele texte în limba română. În aceeaşi perioadă 
s-a introdus şi tiparul în mediul românesc. În Evul Mediu, textele religioase, în limba slavonă, erau copiate 
în mănăstiri şi aveau o circulaţie restrânsă. Manuscrisele în slavonă, copiate în mănăstiriile din Moldova (de 
ex., mănăstirile de la Humor, Putna sau Neamţ; la ultima a lucrat vestitul artist caligraf Gavril Uric) şi 
Muntenia (la Tismana), cele mai multe din secolele XV şi XVI, reprezintă adevărate opere de artă caligrafică 
şi miniaturistică, păstrate azi în muzee. Limba slavonă era cunoscută doar de cărturari şi de ierarhii bisericii, 
fiind, pentru păturile de jos ale societăţii, efectiv o „limbă moartă“. Ea a fost utilizată ca limbă de cult şi ca 
limbă a cancelariilor domneşti, până spre anul 1600, când a fost treptat înlocuită cu limba română. Textele, 
chiar cele româneşti, au păstrat însă alfabetul chirilic, până spre mijlocul secolului al XIX-lea, când s-a 

introdus alfabetul latin. În Transilvania însă, sub influenţa Şcolii Ardelene, alfabetul latin a fost utilizat de 

cărturarii români încă din secolul al XVIII-lea. 

Inventarea tiparului, de către Gutemberg, la 1440, a produs, după cum se ştie, o adevărată revoluţie în 
plan cultural, care a antrenat schimbări de esenţă şi în viaţa socială. Introducerea tiparului în spaţiul 
românesc, la începutul secolului al XVI-lea, a avut o importanță crucială pentru cultura românească. În 
timpul domniei lui Radu cel Mare (1495-1508), călugărul Macarie a întemeiat la Mănăstirea Dealul, de lângă 
Târgovişte, prima tiparniță din spaţiul românesc, cu litere aduse de la Veneţia. În 1508, Macarie tipărea un 
Liturghier în slavonă, prima carte imprimată pe teritoriul românesc. În 1512, acelaşi meşter scoate un 
Evanghelier, tot în slavonă, carte ce este apreciată, având în vedere mijloacele tehnice ale timpului, drept o 
capodoperă a artei tipografice. Alte centre ale tiparului sunt semnalate în acelaşi veac la Braşov şi Sibiu, 
unde apar şi primele cărţi în limba română. 

Astfel, treptat, limba română ia locul limbii slavone, sub influenţa tot mai puternică pe care o exercită 
mediile occidentale asupra spaţiului românesc, în primul rând prin spiritul Reformei religioase, care se 
extinde, pe diverse căi, spre răsărit. Tiparul devine astfel un mijloc de răspândire a culturii scrise româneşti. 
Este perioada din care datează câteva documente fundamentale pentru evoluţia culturii române: 

e De la 1521 ni s-a păstrat primul text scris în limba română: Scrisoarea lui Neacşu din Câmpulung 
către Hans Benkner, judele Braşovului — descoperită de Nicolae Iorga, la începutul secolului XX, în 
arhivele Braşovului. Lingviştii au stabilit că textul scris de Neacşu se bazează pe limba română 
vorbită, iar cuvintele din fondul latin reprezintă peste 92 la sută — încă o dovadă a latinității limbii 
noastre. 

e În 1544, la Sibiu, Filip Moldoveanu tipăreşte Catehismul românesc; este prima carte tipărită în limba 
română (dar care nu s-a păstrat). 

e În 1557, Diaconul Coresi îşi începe activitatea tipografică la Braşov, unde va tipări, până în 1583, 17 
cărți în limba română sau cu text paralel slavon şi român. Se remarcă Tetraevangheliarul tipărit în 
româneşte în 1560, şi Evanghelia cu învățătură (1581), prin care a contribuit la unificarea limbajului 
religios şi la crearea limbii literare. 

e În 1559, la şcoala din Scheii Braşovului se introduce învățământul în limba română. 

e Din 1560 avem cel mai vechi manuscris românesc datat, “Apostolul”, o traducere a popii Bratu din 
Braşov, cu text alternativ, slavon şi românesc. 

e În 1582 se tipăreşte lucrarea fundamentală Palia de la Orăştie, prima traducere în limba română a 
Vechiului Testament. Tipărită sub coordonarea lui Mihail Toderaş, episcop al Ardealului, această 
carte se răspândește în tot spaţiul românesc şi stimulează preocupările pentru introducerea limbii 
române în biserică. Îngrijitorul lucrării vorbeşte explicit de necesitatea de a avea în „limba 
românească“ textul Bibliei, aşa cum îl au şi alte neamuri, adresându-se cititorilor în dese rânduri cu 
formula „frați români“. 

e Tot din secolul al XVI-lea datează şi cele mai vechi texte manuscrise în limba română, care cuprind 
traduceri din slavonă în româneşte ale unor texte religioase sau din literatura hagiografică: Codicele 
Voroneţian, Psaltirea Scheiană, Psaltirea Voroneţiană, Psaltirea Hurmuzaki. Specialiştii au fixat 
perioada în care au fost elaborate aceste manuscrise — secolul XVI —, dar nu au căzut de acord asupra 
datei precise la care au fost executate. Întrucât aceste lucrări sunt caracterizate de fenomenul numit 
„rotacism“ (n intervocalic se transformă în r), ele au fost localizate în zona Transilvaniei de nord sau 
a Maramureşului. Tot din Maramureş provine şi un alt manuscris, Codicele de la leud, considerat de 
unii specialişti ca fiind primul text scris în limba română, datat cu două veacuri înainte, anume la 
1391-1392. 

e La 1580, un copist necunoscut începe să adune într-un singur manuscris toate lucrările traduse în 
româneşte în secolul al XVI-lea. Opera sa va fi continuată, în timpul lui Mihai Viteazul, până la 1620 
de popa Grigore din Măhaci (Transilvania); va rezulta, astfel, lucrarea Codex Sturdzanus. 

Toate aceste scrieri dovedesc faptul că limba română ia treptat locul celei slavone ca limbă a culturii 
scrise şi a bisericii. Ulterior, în secolul al XVII-lea, mişcarea umanistă se va consolida, mai ales în epoca de 
strălucită afirmare culturală a lui Matei Basarab (1632-1654) şi a lui Vasile Lupu (1634-1653), când are loc 
şi un început de modernizare a instituţiilor politice şi culturale. 


3% Vezi ipotezele asupra acestui manuscris în: Ion Rotaru, Literatura română veche, Bucureşti, Editura 
Didactică şi Pedagogică, 1981, pp 61-62. 

Învățământ, cărţi religioase şi coduri de legi 


În primele decenii după anul 1000 este menţionată pe teritoriul românesc o primă şcoală latină la Cenad 
(jud. Arad). În 1495 funcţiona o şcoală la Scheii Braşovului, iar în 1544 umanistul Honterus organizează la 
Braşov un gimnaziu săsesc. În 1559, la şcoala din Scheii Braşovului se introduce învățământul în limba 
română. loanes Sommerus înfiinţează în 1562 un colegiu latin la Cotnari. Secolul al XVII-lea înseamnă şi o 
dezvoltare a învățământului. Se înființează şcoala latină şi greacă de la Târgovişte (1646), şcoala superioară, 
în latină, greacă şi slavonă, de la biserica Trei Ierarhi, din Iaşi (1640), iar spre sfârşitul secolului se 
înfiinţează Academia Domnească de la Sfântul Sava, din Bucureşti (1694). 

Pe măsură ce procesul de centralizare a statelor feudale româneşti a avansat, după secolul al XV-lea, 
alături de „legea țării“, ca izvor de drept, a apărut şi dreptul scris, sub forma unor „pravile“ bisericeşti şi 
domneşti. Primele codificări juridice scrise de pe teritoriul românesc apar în secolele XVI şi XVII, pe baza 
unor izvoare bizantine, fiind redactate inițial în limba slavonă. O serie de principii juridice, politice şi etice 
sunt cuprinse în savanta lucrare Învățăturile lui Neagoe Basarab către fiul său Teodosie, scrisă în 1521. 

e În limba română, cele dintâi documente scrise cu caracter juridic sunt Pravila aleasă, scrisă în 1632 
în Moldova, şi Pravila cea mică (de la Govora), tradusă de Mihail Moxa din limba slavă, edictată şi 
tipărită din porunca lui Matei Basarab, la 1640. Este cea dintâi carte în limba română tipărită în Ţara 
Românească. Aceste codificări au avut circulaţie în toate cele trei țări româneşti. 

e În 1646 s-a tipărit în Moldova, la Iaşi, cel dintâi cod de legi în limba română, sub denumirea de 
Cartea românească de învăţătură de la pravilele împărăteşti şi de la alte giudeţe, lucrare întocmită de 
logofătul Eustratie, din ordinul domnitorului Vasile Lupu. 

e În 1652 s-a tipărit în Ţara Românească, la Târgovişte, din porunca lui Matei Basarab, codul numit 
Îndreptarea legii (care va purta denumirea de Pravila cea mare), lucrare elaborată de călugărul Daniil 
Panonianul (care a ajuns apoi Mitropolit al Ardealului). 

Aceste acte de natură juridică au un conţinut asemănător şi se referă, cu precădere, la dreptul de 
proprietate asupra pământului, la domeniul dreptului civil şi penal, precum şi la formele de organizare 
judecătorească. Pentru a completa imaginea epocii, trebuie menționată şi opera teologică a lui Petru Movilă, 
Mărturisire ortodoxă, redactată inițial în latină, în 1640, apoi şi în slavonă şi polonă, tradusă în româneşte în 
1691 de frații Greceanu. Tiparul a fost introdus în Moldova cu sprijinul lui Petru Movilă, mitropolit al 
Kievului. În 1642, sinodul de la laşi, prezidat de mitropolitul Varlaam, discută şi adoptă documentul lui 
Movilă, iar hotărârea sinodului este cea dintâi tipăritură din Moldova. 

În 1648 apare la Alba Iulia, prin grija mitropolitului Simion Ştefan, prima traducere integrală în 
româneşte a Noului Testament. În „Predoslovia“ cărţii, Simion Ştefan se arată perfect conştient de 
necesitatea de a elabora şi utiliza o limbă literară unificată, care să fie înțeleasă de toţi românii. Este 
semnificativ faptul că mitropolitul Ardealului a apelat şi la cărturarii din Ţara Românească pentru a realiza 
tălmăcirea textelor sacre în limba română. Precum Varlaam, contemporanul său din Moldova, Simion Ștefan 
exprimă nivelul înalt de cristalizare a conştiinţei naţionale din epoca sa, militând pentru ideea unității de 
neam şi de limbă, cu argumente ce anticipează gândirea modernă. 

În „Predoslovia“ citată mai sus, Simion Ştefan se arată preocupat chiar de unificarea terminologică a 
textelor româneşti, care apăreau în Transilvania, Moldova şi Muntenia, prilej cu care enunță şi faimoasa lui 
teză privind circulaţia cuvintelor: „Bine ştim că cuvintele trebuie să fie ca banii, că banii aceia sunt buni 
care îmblă în toate ţările; aşa şi cuvintele, acelea sunt bune carele le înțeleg toti“. Unificarea limbii scrise, a 
terminologiei religioase şi a celei utilizate în istoriografie, reprezintă un pas hotărâtor spre formarea 
conştiinţei de sine moderne a poporului român. 

În această mişcare de construcţie a conştiinţei naţionale nu poate fi uitată Psaltirea în versuri, operă a 
mitropolitului Dosoftei (1673). Alături de Miron Costin, Dosoftei (aromân de origine) este un întemeietor al 
poeziei române şi un creator al limbajului poetic românesc. El este cel care, după Varlaam, a oficializat 
utilizarea limbii române în bisericile Moldovei. Deşi avem de a face cu o traducere, opera lui Dosoftei este o 
creație poetică de înalt nivel artistic, în care prozodia de inspiraţie folclorică se îmbină cu savante construcții 
imagistice, aşa cum vedem în echivalenţele româneşti pe care Dosoftei le dă în „Psaltirea“ sa Psalmului 136: 


La apa Vavilonului, Prin Sion şi pentru ţară, 
Jelind de ţara Domnului, Aducându-ne aminte, 

Acolo şezum şi plânsăm Plângeam cu lacrămi ferbinte. 
La voroavă ce ne strânsăm, Și bucine ferecate 


Şi cu inema amară, Lăsam prin sălcii aninate. 

Scrisul românesc înregistrează aşadar în secolul XVII realizări de performanță. Este perioada unor 
traduceri importante din literatura religioasă şi laică, traduceri făcute de umanişti precum Udrişte Năsturel, 
Milescu Spătaru şi frații Greceanu, la care se adaugă lucrările mitropolitului Varlaam, cronicile ample scrise 
Grigore Ureche (1647) şi Miron Costin (1675). 

Acest secol de mari înfăptuiri culturale este încununat cu tipărirea Bibliei de la Bucureşti din 1688, din 
inițiativa domnului Şerban Cantacuzino şi prin contribuția mai multor învățați, din tot spațiul românesc, 
printre care fraţii Şerban şi Radu Greceanu, care au avut la îndemână textele maramureşene, ardelene, 
coresiene, muntene şi cele moldave, precum şi traducerea înfăptuită de Milescu Spătaru. Această carte a avut 
cea mai largă răspândire în tot spațiul românesc, contribuind la unificarea limbii şi la consolidarea unității 
culturale. La sfârşitul secolului al XVII-lea şi începutul celui următor, Moldova şi Țara Românească se aflau 
pe o treaptă culturală ce îmbina organic tradiția medievală cu tendințe ce anunțau un nou orizont. O 
elocventă confirmare a acestei realități o constituie strălucita sinteză culturală şi artistică realizată în epoca 
lui Constantin Brâncoveanu, în Ţara Românească. În acelaşi timp, în Moldova se afirmă personalitatea lui 
Dimitrie Cantemir. Alături de aceşti ctitori se află Stolnicul Constantin Cantacuzino, Antim Ivireanu (cu 
lucrarea sa Didahiile), Nicolae Costin, Axinte Uricarul şi Ion Neculce. În Moldova şi Muntenia se 
instaurează — în 1711 şi, respectiv, 1716, — domniile fanariote, prin care evoluţia organică a culturii române 
este întreruptă. 


Reprezentanți ai umanismului românesc 


Nicolaus Olahus (1493 -1568). Născut la Sibiu, dintr-o familie ce se înrudea cu Iancu de Hunedoara şi 
cu domnii Țării Româneşti, Nicolae Olahus (Valahul sau Românul) este primul umanist român, care s-a 
afirmat totodată ca un cărturar de notorietate europeană prin solida sa formaţie intelectuală şi prin vastul 
său orizont cultural. Bogata sa operă literară şi istorică, scrisă în latină, l-a consacrat în cercurile umaniştilor 
din epocă. Trăind multă vreme în țările apusene, ca secretar al reginei Ungariei (exilată la Bruxelles, după 
înfrângerea armatei ungare la Mohach, în 1526), Olahus cunoştea bine cultura occidentală, având şi o bogată 
corespondență cu Erasmus de Rotterdam, care-l preţuia ca pe unul dintre cei mai învăţaţi oameni ai timpului. 
Prin calitățile sale deosebite a obţinut poziţii înalte în ierarhia politică a regatului Ungariei: consilier regal, 
episcop, cancelar, arhiepiscop de Stregoniu, regent al Ungariei. 

Olahus a fost un spirit renascentist, afirmându-se ca scriitor, teolog, istoric şi geograf. Deşi a fost un 
înalt ierarh al bisericii catolice, el a explicat fenomenele istorice prin cauze naturale şi prin acţiunea 
oamenilor, a criticat abuzurile nobilimii şi a militat pentru ameliorarea soartei iobagilor. Interesat de 
realitățile sociale şi politice, elaborează o operă vastă, cu accente umaniste apăsate. Alături de corespondența 
variată şi de scrierile teologice, principala sa lucrare este Hungaria et Atila (1536), la care se adaugă alte 
scrieri istorico-geografice (precum Chronicum). Olahus este şi un scriitor valoros în tiparele stilistice ale 
timpului, autor de elegii şi satire, în spirit clasic. Deşi nu a fost integrat direct în mediul cultural românesc, 
Olahus este important pentru ideile pe care le-a susţinut cu privire la poporul român. Este cel dintâi autor 
care afirmă în mod explicit şi argumentat originea latină a poporului român şi a limbii române, precum şi 
continuitatea şi unitatea românilor din Transilvania, Moldova şi Muntenia. Să reținem că aceste teze erau 
susținute într-o lucrare scrisă în 1536. Astfel, prin scrierile sale erudite, aceste date esenţiale au devenit 
cunoscute în mediile apusene. lată un text edificator, din lucrarea sa „Hungaria“: 

„Moldovenii au aceeaşi limbă, aceleaşi obiceiuri şi aceeaşi religie ca şi muntenii; se deosebesc 
puțin doar la îmbrăcăminte. Ei se ţin mai de neam şi mai harnici (mai viteji — magis strenuos) decât 
muntenii. Caii lor sunt neîntrecuţi. De mai multe ori s-au lepădat de regele Ungariei, adesea au 
purtat războaie cu regele Poloniei. Se spune că pot să strângă o oaste de patruzeci de mii de oameni 
şi mai mult. Limba lor şi a celorlalți valahi a fost odinioară romană, ca unii care sunt colonii 
romane, în vremea noastră se deosebeşte foarte mult de aceea (romană), dar multe din vorbele lor 
pot fi înțelese de latini. (...) 

Valahii sunt încredinţaţi [traduntur] că sunt colonii romane. Dovada acestui lucru este faptul 
că au multe în comun [communia] cu limba romană şi se găsesc în acest loc multe monede ale 
acestui popor, fără îndoială indicii puternice ale vechimii stăpânirii romane pe aici“ 

Iohannes Honterus (1498-1549). Umanist sas, din Braşov, savant şi erudit el epocii, cu o bogată 
activitate ştiinţifică şi pedagogică. Îşi face studiile la Viena, Cracovia, Basel. Este un promotor al noilor 

concepții ştiinţifice ale timpului, un susţinător al teoriei heliocentrice copernicane, pe care o cunoaşte din 
perioada studiilor făcute la Cracovia, unde publică, în 1530, o importantă lucrare ştiinţifică, Rudimenta 
Cosmographica (Elemente de cosmografie), pe care o va tipări apoi şi la Braşov, într-o versiune versificată, 
precum şi la Ziirich. Lucrarea lui Copernic, în care este expusă noua concepție asupra universului, va fi 
publicată în 1541, dar această concepţie era deja cunoscută şi discutată de învățații timpului. Lucrarea lui 
Honterus a fost retipărită de multe ori, fiind utilizată în epocă drept manual de geografie şi astronomie. 

Reîntors la Braşov în 1533, Honterus a întemeiat un liceu evanghelic la Braşov, o tipografie şi o 
bibliotecă, în care a adunat numeroase cărți şi manuscrise, din tot spaţiul românesc, unele recuperate din 
vestita bibliotecă a lui Matei Corvin de la Buda (lucrări risipite de turci după cucerirea Ungariei la 1526). În 
tipografia sa de la Braşov a publicat manuale didactice, lucrări de gramatică latină şi greacă, culegeri din 
operele filosofilor antici (Platon, Aristotel, Cicero, Seneca). A publicat şi „Pandectele lui Iustinian“ (tratat de 
drept civil). În lucrările sale a susţinut unitatea limbii române şi a poporului român. 

Ioannes Sommerus (1542-1574). Umanist şi scriitor important, născut în Saxonia, Sommerus a venit în 
Moldova ca secretar al lui Despot-Vodă, sub protecția căruia înfiinţează Şcoala latină de la Cotnari, care a 
funcționat doar câteva luni. După căderea lui Despot-Vodă, Sommerus se refugiază la Braşov, fiind profesor 
şi director la şcoala înființată de Honterus. Ulterior, va fi profesor la Bistriţa şi la Cluj. A murit la 32 de ani, 
doborât de ciumă. Sommerus a făcut parte din cercurile unitarienilor, aripă radicală a reformaţilor. A scris 
câteva tratate teologice, în care a făcut o critică profundă a catolicismului de pe poziţiile reformei lutherane, 
pe care a răspândit-o şi în spațiul românesc. Ca poet, a scris elegii în limba latină, dobândind o faimă 
europeană. Tot în latină a scris şi lucrarea Viaţa lui lacob-Despotul, voievodul moldovenilor, ce constituie un 
valoros izvor de informaţii istorice. 

Petru Cercel (7-1589), frate al lui Mihai Viteazul, domn al Țării Româneşti pentru puţin timp (1583- 
1585), cu o existenţă aventuroasă după pierderea domniei, când se refugiază în Franţa (obținând sprijinul lui 
Henric al III-lea) şi în Italia (căutând sprijinul Papei). Scrie versuri în limbă italiană şi este apreciat ca un 
„principe al Renaşterii“, într-o lucrare scrisă de Stefano Guazzo şi publicată la Veneţia în 1586. A 
impresionat mediile occidentale prin cultura şi talentul său, prin cunoştinţele sale variate şi prin limbile pe 
care le ştia, precum și prin manierele sale alese. În 1589 „candidează“ iar pentru domnia Țării Româneşti, pe 
care o pierde (din motive de „peşcheş“) în favoarea lui Mihnea Turcitul, cel care va unelti curând şi 
asasinarea lui Petru Cercel. 

Mihail Moxa (de la mănăstirea Bistriţa din Oltenia) este considerat primul cronicar în limba română, 
încă din vremea lui Mihai Viteazul. Lucrarea sa Cronograful (la care a lucrat mulți ani, până în 1620) era 
concepută ca o istorie universală, compilată după cronica bizantină a lui Constantin Manasses, utilizând şi 
surse bulgare, greceşti şi sârbeşti. Lucrarea lui Moxa a fost publicată de Hasdeu în Cuvente den bătrâni, în 
1878. Relatarea de către Moxa a bătăliei de la Rovine şi Nicopole va fi un izvor de inspirație pentru 
Eminescu în „Scrisoarea a Ill-a“. 

Udrişte Năsturel (1596-1659) este un umanist cu o întinsă cultură clasică. Cumnat al lui Matei Basarab, 
domnitorul Ţării Româneşti, Năsturel este cel care a organizat şi a condus mişcarea culturală din epocă. A 
tradus şi a tipărit multe cărți de factură religioasă, istorică şi literară. A tradus din latină în slavonă şi a tipărit 
(în 1647) lucrarea lui Thomas Kempis /mitatio Christi (operă de mare răspândire în Europa, cuprinzând 
epistole, dialoguri, rugăciuni şi cântece), iar din slavonă în româneşte a tradus romanul hagiografic Varlaam 
şi Ioasaf (1649), versiune creştină a vieţii lui Budha. A scris şi versuri „la stema ţării“, în slavoneşte. 

Mitropolitul Varlaam (?-1657) este cea mai impunătoare personalitate culturală din perioada domniei 
lui Vasile Lupu în Moldova, alături de Grigore Ureche. Lucrarea sa epocală, Carte românească de 
învăţătură (cunoscută şi sub numele de Cazania lui Varlaam), tipărită la Iaşi în 1643, cuprinde predici şi 
texte religioase scrise într-o limbă de o expresivitate deosebită. Cartea va fi un izvor de inspirație pentru 
mulți scriitori moderni. Destinată către „toată seminția românească pretutindere ce se află“, lucrarea lui 
Varlaam va circula în tot spațiul românesc, contribuind la unificarea limbii şi a spiritului românesc. Versurile 
omagiale pe care Varlaam le scrie la stema țării sunt primele versuri culte în româneşte, dintre care cităm 
această analogie clasică dintre frământările sufleteşti şi zbuciumul mării: „Valuri multe ridică furtuna pre 
mare/mai vârtos gândul omului întru lucru ce are/Nu atâta grija şi frica începutului/Cit grija şi primejdia 
sfârşitului“. Spirit practic şi energic, Varlaam scrie şi tipăreşte la Târgovişte, în 1645, sprijinit şi de Udrişte 
Năsturel, lucrarea Răspuns împotriva Catihismului calvinesc, pentru a stăvili propaganda făcută de 
protestanți (luterani şi calvinişti) în mediul românesc transilvan. 

Dintre umaniştii saşi şi maghiari din Transilvania se cuvin menţionaţi în chip deosebit pentru activitatea 
lor culturală şi didactică: Martin Opitz, profesor la Alba Iulia între 1621-1622, autor al poemului Zlatna, în 
care descrie limba şi obiceiurile poporului român; Apaczai Csere Janos (1625-1659), profesor la Alba Iulia 

şi la Cluj, cărturar de factură larg umanistă, autor al unei „Enciclopedii maghiare“ şi al unei lucrări intitulate 
„Mica logică maghiară“. 

Grigore Ureche (1590-1647). Este primul mare cronicar român, un deschizător de drumuri, care scrie o 
istorie a Moldovei în limba română. Ureche se bazează pe o lungă tradiţie istoriografică, pe cronicile oficiale 
anonime, scrise în slavonă, încă din vremea lui Ştefan cel Mare, apoi pe cronicile călugărilor Macarie, 
Eftimie şi Azarie, pe care le foloseşte ca documente istorice şi ca sursă de inspiraţie. Ureche face însă un salt 
în maniera de a consemna şi descrie evenimentele prin efortul de a le sistematiza şi de a le explica printr-o 
abordare logică. Letopisețul său este un prim monument al scrisului românesc şi al istoriografiei noastre. El 
inagurează de fapt istoriografia națională, istoria fiind văzută de el ca o disciplină fundamentală, ca 
„magistra vitae“. 

Grigore Ureche este pentru cultura română prototipul „cronicarului“, cel care fixează evenimentele şi le 
descrie în termeni lapidari, de observaţie directă, într-o scriitură expresivă, ce impresionează prin forța 
portretistică şi prin precizia detaliilor. Portretul psiihologic şi politic pe care Urecehe îl face lui Ştefan cel 
Mare este unul exemplar, esenţializat, ce ne aminteşte de retorica şi de modelul scriierilor antice. Ureche este 
şi cel care a susținut convingător originea romană şi unitatea poporului român, precum şi latinitatea limbii 
române. Formula lui după care „de la Râm ne tragem“ va face carieră în istoria românească. Ureche 
sesizează situația geopolitică nefericită a Moldovei, afirmând că trecem mereu prin „cumplite vremi“, că ţara 
este aşezată „în calea tuturor răutăților“. 

„Ajişderea şi limba noastră din multe limbi ieste adunată şi ne este amestecat graiul nostru cu 
al vecinilor de prinprejuri, măcară că de la Rim ne tragem şi cu ale lor cuvinte ni-s amestecate. 
Cum se spune şi la predoslovia letopiseţului celui moldovenesc venind şi discălicând, din limbile lor 
s-au amestecat a noastră: de la rimleni, cele ce zicem latină, pâine, ei zic panis, carne ei zic caro, 
găina ei zic galena, muierea, mulier, fămeia, femina, părinte, pater, al nostru, noster, şi altele multe 
din limba latinească, că de ne-am socoti pre amăruntul toate cuvintele le-am înţelege. (...) 

(...) În țara Ardealului nu locuiesc numai unguri, ce şi saşi peste samă de mulți şi români peste 
tot locul, de mai multu-i ţara lăţită de români decât de unguri. (...) Rumânii, câți se află lăcuitori la 
Tara Ungurească şi la Ardeal şi la Maramoroşu, de la un loc sunt cu moldovenii şi toţi de la Rim să 
trag. 

Teste ţara Ardealului plină de toată hrana câtă trebuieşte vieţii omeneşti, că pâine peste samă 
rodeşte multă, de niminiea nu o cumpără, ci tuturora prisoseşte, vin pretutinderea, nimărui nu-i 
lipseşte, miere multă şi bună, de care fac mied, aşa de bun aa 
Miron Costin (1633-1691). Este un cărturar cu vederi largi, pregătit în universitățile latine din Polonia 

(a urmat Colegiul Iezuit din Bar), unde a asimilat o vastă cultură umanistă şi clasică. El formulează clar 
necesitatea unei culturii naționale, nu doar în planul istoriografiei, ci şi în plan educativ şi literar. Are o 
reprezentare nouă cu privire la însemnătatea istoriei şi a literaturii, ca expresii ale conştiinţei naționale. 
Scriitor la nivelul timpului său, Costin a creat primul poem filosofic în limba română, intitulat Viața lumii 
(1672). Este îndemnat să scrie văzând neştiința românilor despre istoria lor, ca şi Ureche. 

Dintr-o perpsectivă istorică amplă, dar şi cu un acut simţ critic asupra prezentului, Miron Costin aduce 
un elogiu epocii de stabilitate şi de construcție culturală a lui Vasile Lupu, subliniind, printre altele, 
semnificația şi valoarea artistică a bisercicilor Trei Ierarhi şi Golia din laşi, edificii-simbol pentru o perioadă 
pe care el o apreciază în termeni superlativi: „Că de au fost cândva vremi fericite acestor părți de lume, 
atuncea u fost“. După această epocă, spune cronicarul-filosof, ţara a mers „din scădere în scădere“, iar din a 
doua jumătate a secolului al XVII-lea „cumplite vremi s-au început de atuncea“ perioadă grea, când „omul 
e supt vremi“, codificând astfel noile amenințări ce planau asupra spațiului românesc. 

Conştient de însemnătatea culturii scrise şi de răspunderea scriitorului („Fu voi da seamă de ale mele 
câte scriu“), Costin duce mai departe letopiseţul lui Ureche, combate „basnele“ unor „scriitori străini“, 
imaginile false răspândite de aceştia despre originea poporului român, subliniind în mod apăsat unitatea 
limbii pe întreg teritoriul locuit de români. Inaugurează astfel cercetarea critică a izvoarelor, fiind conştient 
de importanţa pe care o are imaginea identitară promovată prin scrierile epocii. Urmărind textul predosloviei 
la lucrarea De neamul moldovenilor ne dăm seama de programul cultural pe care-l preconiza Costin şi de 
inaltul sentiment de răspundere naţională pe care-l avea. 

„Începutul ţărilor acestora şi a neamului moldovenesc şi muntenesc şi câţi sunt şi în țările 
ungureşti cu acest nume, români şi până astăzi, de unde sunt şi de ce seminţie, de când şi cum au 
descălecat aceste părți de pământ, a scrie multă vreme la cumpănă au Stătut sufletul nostru. Să 

înceapă osteneala aceasta, după atâta veci de la descălecatul ţărilor cel dintâi de Traian, împăratul 
Rîmului, cu câteva sute de ani peste mie trecute, să sparie gândul. A lăsa iarăşi nescris, cu mare 
ocară înfundat neamul acesta de o seamă de scriitori, ieste inimii durere. Biruit-au gândul să mă 
apuc de această trudă, să scot lumii la vedere felul neamului (subl.ns.), din ce izvor şi seminţie sunt 
lăcuitorii ţării noastre, Moldovei şi Țării Munteneşti şi românii din ţările ungurești, cum s-au 
pomenit mai Sus, că toți un neam şi odată descălicaţi sunt, de unde sunt veniți strămoşii lor pre 
aceste locuri, supt ce nume au fost întâi la descălecatul lor şi de când s-au deosebit şi au luat 
numele cest de acum, moldovean şi muntean, în ce parte de lume ieste Moldova, hotarele ei păn- 
unde au fost întâi, ce limbă ţin şi pân-acum, cine au lăcuit mai înainte de noi pe acest pământ şi 
supt ce nume, scot la ştirea tuturor cari vor să ştie neamul ţărilor acestora. 

Dzice-va neştene: prea târziu ieste; după sutele de ani, cum să vor putea şti poveştile 
adevărate, de atâtea veacuri? Răspunz: lăsat-au puternicul Dumnezeu iscusită oglindă minţii 
omeneşti, scrisoarea, dintre care, dacă va nevoi omul, cele trecute cu multe veacuri va putea şti şi 
oblici. (...) De aceste basne să dea seama ei şi de această ocară. Nici ieste şagă a scrie ocară 
veşnică unui neam, că scrisoarea ieste un lucru veşnic. Când ocărărsc într-o zi pe cineva, ieste greu 
a răbda; dară în veci? Eu voi da seama de ale mele, câte scriu.(...). Puternicul Dumnezeu, cinstite, 
iubite cetitorule, să-ți dăruiască, după aceste cumplite vremi anilor noştri, cândva şi mai slobode 
veacuri, întru care, pe lângă alte trebi, să aibi vreme şi cu cetitul cărților a face iscusită zăbavă, că 
nu ieste alta şi mai frumoasă şi mai de folos în toată viaţa omului zăbava decăt cetitul cărţilor. (...). 
Aşa şi neamul acesta, de carele scriem, al ţărilor acestora, numele vechiu şi mai drept este de 
român, adică râmlean, de la Roma. (...). Măcară dară că şi la istorii şi la graiul streinilor şi în-de- 
sine cu vreme, cu veacuri, cu primenele au şi dobândesc şi alte numere, iară acela carile ieste vechi 
nume Stă întemeiat şi înrădăcinat: rumân. Cum vedem că, măcară că ne răspundem acum 
moldoveni, iară nu întrebăm: «ştii moldoveneşte?», ci «ştii româneşte?» * 
Versuri din poemul Viaţa lumii: 


A lumii cânt cu jale cumplită viiaţa, A le opri nu poate. Trec toate prăvălite 
Cu griji şi primejdii, cum ieste şi aţa Lucrurile lumii şi mai mult cumplite. 
Prea supțire şi-n scurtă vreme trăitoare Și ca apa în cursul său cum nu să opreşte, 
O, lume hicleană, lume înșelătoare. Aşa cursul al lumii nu să conteneşte. 

Trec zilele ca umbra, ca umbra de vară; Fum şi umbră sînt toate, visuri şi părere. 
Cele ce trec nu mai vin, nici să-ntorc iară. Ce nu petrece lumea şi-n ce nu-i cădere? 
Trece veacul desfrinat, trec ani cu roată, Spuma mării şi nor supt cer trecători. 
Fug vremile ca umbra şi nici o poartă Ce e în lume să nu aibă nume muritor? 


Nicolae Milescu Spătaru (1636-1708) este unul dintre cei mai mari învăţaţi români ai timpului său, un 
erudit şi umanist de faimă europeană. A avut o viaţă plină de experienţe inedite, a călătorit în Occident şi în 
Orient, fapt care i-a prilejuit un contact direct cu ideile şi mişcările spirituale ale timpului şi i-a deschis 
orizontul cultural. A studiat la Academia grecească a Patriarhiei din Constantinopol, capitală în care a fost şi 
reprezentant diplomatic al domnitorilor moldoveni. Milescu a realizat o primă traducere integrală a Bibliei 
în româneşte, pe baza textului grecesc din ediţia tipărită la Frankfurt în 1597, traducere pe care i-a 
încredinţat-o lui Şerban Cantacuzino şi care va fi utilizată de fraţii Greceanu pentru desăvârşirea acestei 
lucrări şi tipărirea ei în 1688, cunoscută sub numele de Biblia de la Bucureşti. În această traducere, Milescu a 
intercalat şi un text atribuit lui Josphus Flavius, Despre rațiunea dominantă (Despre singurul țiitorul gând), 
text nerecunoscut de biserică, dar prețuit de Erasmus din Rotterdam. 

Milescu Spătarul a călătorit în țările occidentale, la Berlin, Stockholm şi la Paris, ajungând şi la curtea 
Regelui Ludovic al XIV-lea. În 1669 publică la Paris o lucrare de teologie creştină, scrisă în latină. După 
multe peripeții, în 1671 ajunge la Moscova, unde va îndeplini diverse funcții în aparatul de stat, precum şi 
misiuni diplomatice, cea mai importantă fiind conducerea soliei ţarului Rusiei în China (1675-1678). 
Experienţa acestei călătorii este consemnată în lucrările sale geografice şi etnografice, scrise în limba rusă, 
grupate sub titlurile Jurnal de călătorie în China şi Descrierea Chinei, în care descrie cu un acut spirit de 
observaţie ţinuturile, fauna, flora, apele, clima, resursele naturale, oamenii, obiceiurile şi practicile 
economice, precum şi protocolul de la curtea împăratului chinez. Opera sa de sinolog va fi prețuită ulterior 
de savanții occidentali ca un bogat izvor de informaţii. 


“ Miron Costin, Opere, vol. II, Bucureşti, Editura pentru literatură, 1965, pp. 9-13, 44-45. 

Stolnicul Constantin Cantacuzino (1650-1716). Este o personalitate impunătoare a culturii române, un 
mare erudit, uimindu-şi contemporanii prin vastitatea cunoştinţelor sale. Studiile şi le-a făcut la Padova, 
călătorind mult în Europa şi asimilând ideile epocii. A fost „eminenţa cenuşie“ a epocii brâncovenești, 
inițiator al multor reforme culturale, posesor şi al unei faimoase biblioteci. Pe lângă fondul de idei al 
cronicarilor, la el distingem preocupări teoretice, de filosofie a istoriei. Astfel, el elaborează o teorie a 
evoluției istorice, afirmând că formele sociale trec prin trei faze — apariţie, apogeu şi decădere. Extinde 
această idee, făcând din ea o lege generală de evoluţie a întregii realități, ceea ce dovedeşte că el opera cu un 
concept nou în mentalitatea epocii, conceptul de evoluţie, înțeles ca schimbare, nestatornicie a lucrurilor. De 
asemenea, el opera cu un alt concept important, fără a-i găsi echivalent românesc, acela de civilizaţie, pe care 
o înțelegea ca învățătură, educaţie, conduită rațională, ştiinţă asupra naturii şi ştiinţă de carte. El pune în 
antiteză educaţia cu „barbaria“, vorbind de felul de a fi al „varavarului“, dominat de instincte, fără să 
respecte regulile şi „legile“. Susţine şi teza egalității naturale a oamenilor, fiind astfel şi un precursor al 
ideilor iluministe. 

A scris o savantă şi bine informată /storie a Țării Româneşti, pe baza cercetării critice a izvoarelor 
istorice, şi a întocmit o hartă a acestei ţări, tipărită la Padova în 1700. Ideea unităţii naționale dobândeşte la 
el, ca şi la Miron Costin şi Dimitrie Cantemir, un relief deosebit, fapt relevant pentru nivelul pe care-l 
atinsese conştiinţa naţională în pragul intrării românilor în epoca modernă. 

„Iară noi într-alt chip de ai noştri şi de toţi câți sunt rumâni, ținem şi credem, adeverindu-ne 
din mai aleşii şi mai adevăriţii bătrâni istorici şi de alţii mai încoace, că valahii, cum le zic ei, iar 
noi, rumânii, suntem adevăraţi romani şi aleşi romani în credinţă şi în bărbăţie, din care Ulpie 
Traian i-au aşezat aici în urma lui Decheval, dupre ce de tot l-au supus şi l-au pierdut; (...) Însă 
rumânii înțeleg nu numai ceştia de aci, ci şi din Ardeal, care încă şi mai neaoşi sunt, şi moldovenii 
şi toţi câţi şi într-altă parte să află şi au această limbă, măcară fie şi cevaşi osebită în nişte cuvinte 
din amestecarea altor limbi, cum s-au zis mai sus, iară tot unii sunt. Ce dară pe aceşti, cum zic, tot 
romani îi ținem, că toţi aceştia dintr-o fântână au izvorât şi cură.(...). Aşa dară şi în cele politice 
pricepem şi cunoaştem că nu-s stătătoare nici unele; ci şi avuţii se pierd, şi domnii să strică, şi 
împărăţii se mută şi să strămută,; şi toate ca acestea, unii pierzând, alții găsind, de la unii fugind, la 
alții nemerind, orbul noroc, cum îi zic şi-l zugrăvesc. Şi iară una stricându-se şi pierind, alta 
făcându-se şi crescând, precum cetim şi semnele aievea, vedem toate şi cunoaştem de când este 
lumea câte domnii şi crăii, câte monarhii au fost, care din mici începături şi necunoscute, la câtă 
mărire şi putere au venit şi apoi dintr-atăta de mari, la câtă micşorare şi la câtă surpare şi stingere 
au sosit, cât unele nici nu mai ştiu şi nici să mai pomenesc. (...) Însă este a se mai şti că toate 
lucrurile câte sunt în lume au şi aceste trei stepene dupre ce să fac, adicăte urcarea, starea şi 
pogorârea, au cum le zic alții adaugerea, starea şi plecarea “*! 


Ion Neculce (1672-1745). Continuă cronica lui Ureche şi Costin, în Letopisețul Țării Moldovei. Scriitor 
înzestrat cu darul povestirii şi cu un deosebit simț al limbii, Neculce adaugă la cronica sa şi O samă de 
cuvinte, ce conţine 42 de legende populare, referitoare la istoria ţării. Scrierea sa are o valoare literară 
incontesabilă, utilizând cu măiestrie formele expresive ale limbii române, mai ales limba vie a poporului, din 
care a preluat numeroase sintagme, zicale, proverbe, legende şi observaţii de viaţă. Lucrarea sa a constituit 
un izvor de inspirație pentru mulți scriitori români moderni. 


Semnificaţia mişcării umaniste în cultura română 


Cronicarii şi personalitățile de vârf ale culturii române din veacul al XVII-lea au realizat un 
salt spre modernitate, o sinteză între umanismul popular şi umanismul renascentist. Contribuţia lor 
este esențială pentru formarea conştiinţei naţionale şi introducerea unor noi forme de expresie 
culturală. Au susținut, cu instrumentele vremii lor, ideea originii romane şi a unității poporului 
român, latinitatea limbii noastre, necesitatea dezvoltării noastre în acord cu ideile veacului şi cu 
datele noastre etnopsihologice. Ei descoperă, pe diverse filiere, ideile şi orientările culturii 
occidentale. Este mediul spiritual în care s-a format conştiinţa de sine a poporului român. Au tradus 
cărți religioase, dar şi de altă factură, contribuind substanţial la formarea limbii literare. 


4l Istoria Țării Româneşti, apud, Antologia... pp 60-61. 

G. Călinescu a proiectat o viziune nouă asupra culturii române din secolele XVI-XVIII, 
afirmând că această cultură poate fi asemuită cu un bloc de marmură în care „stau încă nenăscuţi 
Eminescu şi Creangă, Caragiale şi Sadoveanu “. Umanismul militant, prețuirea acordată învăţăturii 
şi ştiinţei se completează cu ideea națională, cu imperativul unității lingvistice şi spirituale, precum 
şi cu permanenta tendință de sincronizare cu orientările majore ale culturii europene. Din examenul 
acestei perioade culturale putem vedea care era nivelul de elaborare a conştiinţei naționale, care era 
proiecția autoidentitară a românilor, adică modul în care se văd ei înşişi, în literatura populară sau 
cultă, dar şi în lucrările de reflecţie politică, morală sau filosofică. Prin toate actele şi operele 
culturale din aceste secole, națiunea română şi-a dobândit conştiinţa de sine, conştiinţa identităţii 
sale istorice şi spirituale. Zicându-şi „români“, românii au păstrat nu numai amintirea imperiului, ci 
şi a Romei, ca centru spiritual de care aparțineau, deosebindu-se de alții, de grupurile recent venite 
în spaţiul lor. 

Românii dobândesc în secolele XVI-XVII o conştiinţă accentuată a identității lor, dar, în afară 
de ideea originii romane (ca origine comună şi sursă nobilă de legitimare), intelectualii de elită ai 
acestei perioade (cronicarii şi Cantermir) construiesc şi o conştiinţă critică, apăsat negativă, 
insistând asupra lucrurilor care ne „lipsesc“ (mesajul lor era: „nu avem istorii, precum au alte 
popoare din jur“, românii trăiesc „risipiţi“ în cele trei ţării, „nu avem şcoli“, nu avem „învăţătură“, 
„Ştiinţe şi arte frumoase“ etc.). La toţi întâlnim o lamentaţie istorică pentru situaţia de „decădere“ în 
care se afla poporului român. Această durere ia forma fatalismului istoric, asociată cu ideea 
vremelniciei, a trecerii timpului şi a nestatorniciei lucrurilor. 


Lupta cu „basnele“ şi consolidarea conştiinţei naționale 


Contribuţia fundamentală a cărturarilor ce aparțin mişcării umaniste româneşti consta în faptul 
că, prin activitatea lor variată (în plan istorigrafic, literar, religios, instituțional şi educativ), au pus 
bazele conştiinţei noastre naționale moderne, au formulat şi codificat unele problemele şi teme 
capitale privind identitatea românilor şi orientarea lor geopolitică europeană. Problema imaginii 
românilor, a modului în care sunt prezentaţi în scrierile epocii, reprezintă o temă fumdamentală 
pentru ei. Este o mărturie a faptului că au conştientizat importanţa acestei imaginii pentru destinul 
modern al românilor şi au purtat o adevărată bătălie pentru restabilirea adevărului istoric în privința 
originii şi a identității româneşti, batălie ce a fost continuată de intelectualii din secolul XIX şi 
XX.” Din textele pe care ni le-au lăsat vedem că românii s-au denumit pe ei înşişi “români”, 
păstrând amintirea locului de origine, prin care îşi legitimează şi acum identitatea. Această 
conştiinţă națională se exprimă şi prin reacția la deformările pe care le-a suferit imaginea românilor 
în textele epocii. 

Imaginea românilor devine o problemă pentru intelectualii epocii umaniste în momentul în 
care ea este deformată şi prezentată în termeni negative din interese politice. Când cronica lui 
Grigore Ureche a fost alterată de Simion Dascălul, acest fapt a provocat o reacție extrem de 
viguroasă la Miron Costin şi la alţii. Este lupta cu „basnele“, cu imaginile deformate construite de 
istoricii vremii. Conform acestui „adaus“, introdus de Simion Dascălul, după o cronică maghiară, 
românii s-ar trage dintr-un grup de „tâlhari“ din temniţele Romei, dați în subordinea craiului 
unguresc, care, cu ajutorul lor, îi scoate pe tătari din Ardeal. După acest eveniment, craiul unguresc 
îi aşază pe români în Maramureş, de unde ei vor întemeia apoi Moldova. 

Semnificaţia negativă a acestui insert istoriografic nu a scăpat cărturarilor umanişti. Când au 
apărut românii în Ardeal, potrivit acestei legende? În sec. al XIII-lea, odată cu invazia tătarilor, şi 
sunt prezentaţi ca nişte „răufăcători“. Este o proiecție identitară negativă asupra românilor, care va 
fi exploatată masiv de istoriografia maghiară. Este „basna“ cu care se luptă istoriografia română 


4 HDS 7 R E 5 3 S, a ENAS SA A 

? O reconstituire a acestei batălii imagologice, cu o bază documentară amplă şi aplicată, se află în cartea lui 

Mihai Ungheanu, Românii şi „tâlharii Romei ”.Război religios — răazboi de imagine?, Bucureşti, Editura Phoebus, 
2005. 

modernă, începând cu Miron Costin, Cantemir şi întreaga Şcoală Ardeleană.” Cronicarii vor intra 
într-o campanie de recucerire a adevărului istoric şi de reabilitare a imaginii românilor, bătălie ce 
va continua multă vreme în cultura română. 

Mulţi exponenți ai culturii române moderne se vor angaja în respingerea „basnelor“ care ne-au 
desfigurat imaginea, cu scopuri defăimătoare. De aici preocupările intense privind identitatea, de 
aici obsesia de a afirma valorile autentice prin care trebuie cunoscuți românii în alte spaţii culturale. 
Cantemir pune la bătaie pentru a combate „basnele“ imensa lui ştiinţă de carte, acumulată din spații 
culturale vaste, precum şi prestigiul său de savant, recunoscut de cercurile occidentale. Cantemir 
sintetizează acumulările umaniştilor cronicari şi transmite învăţaţilor ardeleni această moştenire de 
idei şi teme. Autorul Hronicului vechimii romano-moldo-vlahilor foloseşte o mai bogată 
argumentație teoretică şi istorică, desfăşurată la alt nivel decât predecesorii săi. Cantemir, exemplu 
absolut, era un cărturar de cel mai înalt nivel, sincronizat cu dispozitivul intelectual al Europei 
culte. Cantemir reia tema identitară şi, lărgind sfera referințelor, intră în polemică directă cu toți 
falsificatorii de istorie şi de imagine (slavi, unguri, germani etc.), identificând şi motivația 
geopolitică a acestora. El scrie în româneşte, pentru ai săi, dar şi în limba latină, pentru elita 
intelectuală a Europei. 

Deşi la începutul secolului al XVIII-lea istoria noastră este marcată de atâtea fracturi şi 
evenimente tragice (decapitarea lui Brâncoveanu şi blocarea „renaşterii“ culturale a epocii sale, 
destinul lui Cantemir, instaurarea fanarioților, dezbinarea religioasă din Transilvania etc.), cultura 
română reuşeşte să-şi asigure continuitatea temelor sale majore, deşi cu eforturi mereu reluate şi 
adesea într-un climat neprielnic construcţiei culturale durabile. 


6. Dimitrie Cantemir (1673-1723) 


Inorogul la „răscruce de vremuri“ 


Autor al unei opere extraordinare, elaborată în doar 50 de ani de viață, Dimitre Cantemir 
deschide seria personalităților enciclopedice în cultura română. Poliglot, istoric, scriitor, orientalist, 
filosof, om politic, Cantemir este unul dintre cei mai mari învățați ai neamului românesc, 
bucurându-se încă din timpul vieţii de o faimă neobişnuită în mediile răsăritene şi în cele apusene. 

Cantemir a avut o viața tumultuoasă, agitată şi plină de riscuri, fiind implicat în diverse 
combinaţii şi rivalități politice ale vremii. Într-un studiu inspirat, Blaga consideră că viaţa şi figura 
spirituală a principelui moldav pot fi puse sub simbolul atât de straniu al „unicornului“ 
(inorogului), „ființă pe jumătate reală, pe jumătate de poveste şi legendă“. În reprezentarea lui 
Blaga, viaţa lui Cantemir e „o viaţă trăită la răscruce de vremuri, şi rezumă, prin profilul ei abrupt, 
prin peripețiile ce o înalță şi o sfâşie, un ansamblu de situaţii dintre cele mai dramatice ale istorie 
noastre“. EL a primit o educaţie aleasă şi a asimilat o vastă ştiinţă de carte, cunoscând, în 
perioadele lungi trăite în afara țării sale, oameni, locuri şi idei dintre cele mai diferite, care i-au 
deschis orizontul spiritual. A trăit mulți ani la Constantinopol, în calitate de capuchehaie 
(ambasador al domnitorului Moldovei), studiind intens la Academia Patriarhiei Ortodoxe, unde a 


8 Pentru semnificaţiile acestei bătălii istoriografice, vezi studiul lui Mihai Ungheanu, De la «românii tâlhari» 
la «Deşteaptă-te române», în vol. Memorie socială şi identitate națională, Bucureşti, Editura INI, 1998, pp 47-80. 
Studiul lui Mihai Ungheanu este o inedită (şi singulară până acum) analiză imagologică a raporturilor dintre 
autoproiecţia identitară a românilor şi lunga serie de „basne“ şi deformări prin care românii au fost codificați 
negativ, începând din perioada cronicarilor până în secolul al XIX-lea. 

4 Lucian Blaga, Dimitrie Cantemir, în vol. Lucian Blaga, Izvoade; Eseuri, conferințe, articole, Bucureşti, 
Editura Minerva, 1972, p. 143. 

intrat în contact cu învățații timpului şi cu ambasadorii țărilor occidentale. Se integrează în elita 
culturală atât de diversă a capitalei imperiale, unde studiază limbile antice şi orientale, filosofia, 
literatura şi noile curente din gândirea ştiinţifică.“ Preocupările sale sunt însă extrem de diverse; 
printre altele, el studiază muzica turcească şi orientală, devine un compozitor şi interpret de faimă 
în Țarigrad. Atât de bine ştia „zice din tambură“ încât „il chemau agii la ospețele lor turceşti“, după 
cum notează Neculce şi Nicolae Costin. Această experienţă îl îndeamnă să scrie şi un tratat de 
muzică turcească (Cartea ştiinţei muzicii după felul literelor), primul de acest fel, inventând şi un 
sistem original de notație muzică. 

Pentru scurt timp obține scaunul de domn al Moldovei, între 1710-1711, când încearcă să 
obţină independenţa țării faţă de Poartă. După pierderea bătăliei de la Stănilești,“ îl urmează pe 
țarul Petru cel Mare în Rusia, unde primeşte demnități de prim rang (consilier intim al ţarului, o 
întinsă moşie lângă Moscova). Cantemir îşi reia activitatea ştiinţifică şi dobândeşte prin lucrările 
sale un renume european. Recunoscut şi apreciat ca savant, a fost ales membru al Academiei de 
Ştiinţe din Berlin (1714). Însoţindu-l pe Petru I într-o campanie militară în Persia, în 1722, se 
îmbolnăveşte şi revine la moşia sa de la Dumitrovka, lângă Moscova, unde se stinge din viață 
înainte de a împlini 50 de ani. Fiul său, Antioh Cantemir, va deveni primul poet al literaturii ruse. 
Rămăşițele pământeşi ale lui Dimitrie Cantemir au fost aduse în ţară în 1935 şi au fost îngropate la 
Biserica Trei-lerarhi din laşi. 

Pentru a-l situa pe Cantemir în epoca sa „învolburată“, Blaga ne aminteşte, în studiul citat, că 
principele moldav a fost contemporan cu epoca de strălucire a lui Ludovic al XIV-lea, cu regele 
Carol al XII, ce a dus la apogeu expansiunea Suediei, cu țarul Petru cel Mare, reformatorul 
imperiului rus, cel cu care „începe europenizarea conştientă a Rusiei. Este o epocă în care multe 
state europene ajung într-o stare de „agregare lichidă“, o epocă a „competiţiilor teritoriale“ şi a 
ambițiilor absolutiste. Scurta domnie a lui Cantemir s-a soldat cu un rezultat dramatic: instaurarea 
domniilor fanariote în Moldova. Având în vedere răsturnările de situație pe care le-a parcurs prințul 
moldav şi faptul că mai mult de jumătate din scurta lui viață a trăit pe meleaguri străine, fără a avea 
răgaz, linişte şi condiţii de adâncire a cercetărilor, este de mirare, spune Blaga, cum de a reuşit 
Cantemir să ne lase o operă literară, filosofică, istorică şi ştiinţifică atât de bogată. 

Mai mult, în pofida anilor petrecuţi în străinătate şi a culturii cosmopolite pe care a asimilat-o, 
el şi-a păstrat sufletul românesc, astfel încât, şi atunci când scrie pentru străini despre geografia, 
istoria şi obiceiurile neamului său, el o face „cu inima strânsă şi cu gândul înlăcrimat de a mai fi şi 
în acest chip de folos țării sale“. Însă, cum vom vedea, prinţul Cantemir nu abdică, nici în această 
întreprindere cu atâtea implicaţii afective şi naționale, de la „norma obiectivităţii“, normă ştiinţifică 
pe care, printre primii teoreticieni, o pune în cumpănă explicită cu atitudinea de susţinere a ideii 
naționale. Având în vedere aceste atitudini şi deschideri spirituale, pe care le ilustrează opera sa, 
Blaga conchide că, în condițiile ce i-au fost hărăzite, personalitatea lui Dimitrie Cantemir „rămâne 
o apariție aproape improbabilă“. 

„Despre opera literară, filosofică, ştiinţifică, muzicologică, a lui Dimitrie Cantemir se 
poate susține fără nici o exagerare că echivalează cu aceea a unei întregi societăţi literare 

şi ştiinţifice. O sută cinzeci de ani înainte de întemeierea Academiei Române, Dimitrie 


4 Legăturile strânse pe care Cantemir le avea cu trimişii țărilor occidentale la Constantinopol explică şi 
interesul său pentru anumite doctrine esoterice şi iniţiatice ale timpului. După unele informaţii vagi, este posibil ca 
Dimitrie Cantemir să fi fost coopatat „într-un ordin spiritual secret, cel al rosicrucianilor care-și aveau fără 
îndoială masoneria lor“. Nu este exclus ca apartenenţa sa la ordinul de Rosa-Cruce să fi contat atunci cînd a fost 
ales membru al Academiei din Berlin. Vezi , Lucian Blaga, studiul cit. p. 160. 

46 În faţa turcilor învingători, ţarul l-a adăpostit în tabăra sa pe Cantemir. În timpul tratativelor de pace, turcii 
au cerut cu insistenţă să le fie predat prinţul Cantemir, pentru a-l judeca pentru „trădare“. Deşi se afla într-o situație 
defavorabilă, Petru cel Mare a refuzat categoric, afirmând: „Mai bine cedez turcilor toată țara mea până la Kursk, 
decât să predau pe prinţul care a jertfit toată vrednicia sa pentru mine; ceea ce se predă prin arme, prin arme se şi 
înapoiază, dar călcarea cuvântului dat nu se mai poate îndrepta“. 

Cantemir prefigurează, prin opera şi activitatea sa, această academie, constituindu-se 

oarecum în întâiul ei reprezentant simbolic“. 

Sub raport spiritual, lumea occidentală se află sub pecetea barocului, caracterizată printr-o 
„viziune dinamică despre lume şi viață“, o epocă „a pasiunilor larg deslănţuite, a perspectivelor 
vaste“, tendinţă ce afectează şi lumea statică şi încremenită a bizantinismului. În viziunea lui Blaga, 
Cantemir, prin contradicţiile vieţii şi ale operei sale, exprimă tocmai această situația istorică de 
tranziție. Trăitor în zona răsăriteană, cu imobilismul ei tradițional, Cantemir ar fi un exponent 
spiritual al acestui bizantinism tulburat şi „mişcat“ de viziunea dinamică a barocului occidental. 
Căutările spirituale, îndrăznelile politice, spiritul de aventură şi ideile noi pe care le formulează, 
precum şi eforturile sale de a ieşi din cadrele tradiţionale ale gândirii certifică această tensiune pusă 
pe seama lui Cantemir. 

El reprezintă momentul de apogeu al mişcării noastre umaniste, un gânditor „luminat“, 
interesat de noile curente şi idei raționaliste, un deschizător de drumuri pentru epoca modernă. 
Cantemir este o personalitate de tip renascentist, cu preocupări intelectuale vaste, un cărturar de 
factură enciclopedică, o personalitate de sinteză a culturii române în pragul trecerii spre 
modernitate. El inaugurează un stil monumental în cultura română, ce poate fi recunoscut apoi în 
activitatea lui Heliade Rădulescu, Hasdeu, Iorga şi Mircea Eliade. Opera sa cuprinde scrieri de 
factură filosofică, literară, morală, istorică şi etnologică. 


Opera lui Cantemir — lucrări, teme şi idei 


Divanul sau gălceava înțeleptului cu lumea sau giudețul sufletului cu trupul este prima operă 
cu conținut filosofic şi etic scrisă în româneşte şi tipărită la laşi în 1698. Ea a fost tradusă în 
greceşte de [eremia Cacavela, profesorul de filosofie al lui Cantemir. Este un eseu filosofic, sub 
formă de dialog şi dezbatere, pe o temă curentă în epocă, aceea a conflictului dintre materie şi 
spirit, dintre trup şi suflet. Influențat de tradiția moralei creştine şi stoice, dar şi de curentele 
umaniste şi raţionaliste ale epocii sale, Cantemir problematizează tema şi pune în scenă, apelând la 
argumente livreşti, dar şi la cele oferite de experienţă, controversa clasică dintre rațiune şi pasiune, 
dintre idealul vieţii spirituale şi ispitele lumeşti. Ideea creştină a cumpătării şi a înţelepciunii este 
contrapusă concepţiei laic-hedoniste, cu argumente pro şi contra, într-o dezbatere dialectică. 
Deşertăciunea vieţii consumate în plăceri este pusă în cumpănă cu un înalt ideal spiritual şi moral. 
Soluţia pe care o întrevede autorul este împăcarea sufletului cu trupul, a înțelepciunii cu lumea. 
Divanul inaugurează meditaţia filosofică în limba română, dincolo de disputele strict religioase, 
prezente la Varlaam sau Milescu-Spătaru, iar efortul lui Cantemir de a găsi sau de a elabora o 
terminologie filosofică în limba română este demn de a fi apreciat. Cartea lui Cantemir a fost tra- 
dusă în arabă în 1705 şi s-a bucurat de o circulaţie intensă în lumea orientală, fiind foarte prețuită. 

Sacrosanctae scientiae indepingibilis imago (1700) — Imaginea de nezugrăvit a ştiinţei sacre. 
Este o lucrare de metafizică, sub influența gânditorilor creştini şi a celor antici, precum şi a lui Jan 
Baptist Van Helmont, un teozof şi medic flamand (1577-1644), autor care sintetiza tendinţele 
contradictorii ale epocii, amestecând teologia cu ştiinţele naturii. Sub aceste influențe, Cantemir 
abordează problema cunoaşterii şi problema liberului arbitru, din perspectiva metafizicii ortodoxe, 
fundamentate de gânditorii patristici. Lumea este creația divinității, începând cu două elemente: 
apa, care dă naştere materiei terestre, prin fermenţi şi prin arhei, particule ce definesc speciile, şi 
aerul, din care sunt făcute corpurile cereşti. După crearea naturii, divinitatea nu mai intervine, decât 
incidental, în fenomenele naturale, care se desfăşoară apoi după o „ordine“ proprie. „Ştiinţa sacră“, 
singura autentică, nu se întemeiază nici pe rațiune, nici pe simţuri, ci pe revelație divină, fiind 
cunoaşterea originară, înainte de păcatul originar. „Rațiunea sensitivă“ (raţiunea discursivă) şi 
logica sunt forme limitate de cunoaştere. Aristotelismul este respins aici de pe pozițiile filosofiei 


“7 Lucian Blaga, op. cit., p. 161. 

creştine, dar în lucrările ulterioare Cantemir îşi va schimba atitudinea, disociind clar între ordinea 
divină şi cea naturală. 

Semnificativ pentru noua orientare spirituală a lui Cantemir este conceptul de „ordine a 
naturii“, elaborat într-o viziune riguros deterministă, în care toate fenomenele naturale (inclusiv 
cele întâmplătoare) se produc conform unor cauze imanente (din care lipsesc cauzele finale, acestea 
fiind aplicabile numai activităţii umane). Lucrurile naturale parcurg, precum ființele biologice, o 
evoluţie ciclică, un cerc al naşterii, al creşterii şi al pieirii, lege pe care Cantemir o va extinde în 
alte lucrări şi asupra istoriei universale. 

Micul compendiu de logică (1701). Este o lucrare scrisă în latină, sub formă de manual, un 
compediu inspirat de surse antice şi apusene. Lucrarea exprimă punctul de trecere al lui Cantemir 
spre o concepție raționalistă, neoaristotelică, recunoscând valoarea raţiunii şi a experienţei ca surse 
autentice ale cunoaşterii. Logica este calea ce decurge din „lumina naturală a rațiunii“, calea prin 
care omul poate cunoaşte lumea. Logica este numită acum „o comoară a disciplinelor minţii lăsată 
de antichitate“, iar Aristotel, părintele logicii, este numit acum „Filosoful“. În prefaţă la Istoria 
ieroglifică, Cantemir anunţă intenția sa de a traduce Logica în româneşte, dar nu a mai ajuns să 
realizeze acest proiect. 

Istoria ieroglifică (1705). Este capodopera literară a lui Cantemir, primul roman scris în limba 
română, cu o construcție savantă, barocă, având o complexitate imagistică neobişnuită, ce merge de 
la observația realistă, directă, la portretul psihologic, satiric şi caricatural, până la mari viziuni 
cosmice şi apocaliptice. În cadrul unei cunoscute convenţii artistice, autorul înfăţişează sub formă 
alegorică lupta dintre ţara patrupedelor (Moldova, țara Leului), țara păsărilor (Muntenia, ţara 
Vulturului) şi ţara peştilor (Imperiul Otoman). Pornită din intenția autorului de a travesti materia 
istorică şi uneltirile politice la care a fost martor în lumea fabuloasă a animalelor, lucrarea lui 
Cantemir devine o operă de ficțiune, ce se susține prin „invenția verbală extraordinară“ 
(G.Călinescu), prin complexitatea compoziţiei şi a intrigii, prin expresivitatea detaliilor şi a 
portretelor, prin forța stilistică a unui poet ce îşi creează simultan universul imagistic, viziunea 
filosofică şi limbajul literar, bazându-se pe o tradiție națională ce număra puține antecedente 
(cronicarii, cu Miron Costin în frunte, Dosoftei şi Varlaam, Biblia de la Bucureşti din 1688). 

Trimiterile la conflictele politice ale timpului, mijlocite de simboluri animaliere şi de aluzii 
străvezii, ne permit să identificăm personaje contemporane autorului şi să recunoaştem în lupta 
dintre Inorog şi Corb, dincolo de cifrul metaforelor, conflictul dintre Cantemir şi Brâncoveanu. Sub 
regimul convenției literare ce asimilează fauna subumană cu lumea umană, agitată de instincte şi 
interese meschine, Cantemir realizează un foarte expresiv pamflet politic, satirizând conduita 
duplicitară şi lăcomia „animalelor mari“ (familia cantemireştilor s-a aflat permanent în conflict 
politic cu marea boierime), intrigile, răutatea şi perfidia oamenilor, vrajba politică, aroganța 
domnilor şi rapacitatea agenților otomani. Imperiul Otoman este înfăţişat în Istoria ieroglifică drept 
„cetate a lăcomie“, perspectivă critică ce anticipează atitudinea viitorului domn al Moldovei. 

Cartea cuprinde şi pagini de meditație morală şi filosofică asupra condiției umane, într-un ton 
reflexiv şi adesea liric-elegiac. Operă a unui scriitor cultivat, cu înzestrări literare deosebite, Istoria 
ieroglifică este şi o transfigurare a experienţei de viaţă a autorului. Într-o perspectivă laică şi liberă 
de canoane, filosofia scolastică — pe care a încercat să o sistematizeze în Sacrosanctae... — este aici 
parodiată şi respinsă. Cantemir se înfăţişează pe sine sub figura fabuloasă a Inorogului, personaj 
meditativ, melancolic şi însingurat pe înălțimea munţilor, natură superioară ce nu-şi află locul în 
lumea de jos a mediocrităţii şi a decăderii morale, unde este atras de jocurile „cameleonului“. 

După cum au observat numeroşi exegeți, Cantemir anticipează aici tema romantică a geniului 
neînțeles, redimensionată la altă scară artistică în Luceafărul lui Eminescu. Lucrarea lui Cantemir 
este străbătută de unda unei sensibilităţii preromantice, cu motivul dominant al unei lumi aflate în 
declin. Prin țesătura limbajul parabolic şi a imaginilor arborescente răzbat accentele unui lirism 
meditativ — ce îşi află echivalenţe expresive şi în muzicalitatea interioară a textului —, precum şi 
numeroase elemente folclorice şi viziuni ale naturii sălbatice, articulate într-o structură dramatică şi 
simfonică, pe diverse registre de simbolizare, în care amărăciunea reflecţiei critice şi viziunea 
escatologică se revarsă în fraze ce amintesc adesea de versetele biblice. Prin acest fond de 

sensibilitate nouă, Cantemir prefigurează o serie de teme şi motive care vor fi dezvoltate de 

mişcarea romantică. Aceste elemente anticipatoare, născute în zorile istorismului modern, din 
meditaţia filosofică asupra schimbării şi a decăderii lumilor, sunt sintetizate astfel de Edgar Papu: 
„Semnalăm, printre altele, caricatura şi pamfletul romantic în locul ironiei clasice, 
sentimentul naturii şi viziunea cosmică, indiciile fantasticului modern, melancolia şi 
însingurarea omului superior, titanismul prăbuşirilor de lumi, marea decepție cuprinsă într- 
un anticipat Weltschmerz, trăirea istoriei, revelate spiritului omenesc într-un moment de 
declin, bogăția elementului folcloric, factorul sugestiv, precum şi acea muzicalitate bazată 

pe sensibilitatea unui poet care era şi compozitor “. i 

Istoria ieroglifică este una dintre cărțile fundamentale ale culturii române, o operă de o 
originalitate incontestabilă, frapantă prin nivelul înalt de expresivitate literară şi prin orizontul nou 
al viziunii, în raport cu tradiția autohtonă, dar şi cu experiențele artistice europene ale timpului. Ea 
exprimă personalitatea complexă a lui Cantemir, în care se îmbină vocaţia şi înzestrarea de excepție 
a scriitorului, viziunea amplă a istoricului şi reflecția critică a filosofului şi a omului politic. 
Monument al culturii române în epoca de trecere spre modernitate, Istoria ieroglifică este totodată 
şi un document ce atestă nivelul înalt pe care l-a atins limba literară şi cultura română în pragul 
„Epocii Luminilor“. 

Historia incrementorum atque decrementorum Aulae Othomanicae este lucrarea istorică 
fundamentală a lui Cantemir, scrisă între anii 1714-1716. A fost tipărită în engleză în 1735, în 
franceză în 1743, în germană în 1745. Istoria creşterii şi descreşterii Imperiului Otoman a fost 
multă vreme principala sursă de informare a Occidentului asupra istoriei turceşti şi a lumii 
orientale, făcând din Cantemir un autor de renume european. Înainte de Giambattisto Vico (cu 
lucrarea sa Principii ale filosofiei istoriei, din 1725) şi de Montesquieu (Considerații privind 
cauzele măririi romanilor şi a decăderii lor, din 1734), Cantemir enunţă, încă din titlu, ideea 
evoluției ciclice a imperiilor şi a formelor politice. Cantemir face saltul de la consemnarea faptelor, 
în stilul cronicarilor, la o istorie explicativă, scrisă în spirit modern (metodă critică de comparare a 
izvoarelor, analiza tuturor componentelor societăţii — viaţă politică, instituţii militare, religioase şi 
administrative, credințe sociale, mentalități, cultură, ocupaţii sociale etc.). În prefața lucrării sale 
Istoria lui Carol al XII-lea, Voltaire menţionează elogios opera lui Cantemir, ca una ce relatează cu 
obiectivitate faptele istorice, în contrast cu o seamă de istorici care au răspândit tot felul de poveşti 
şi închipuiri interesate despre lumea împărăției turceşti. „Consultați adevăratele anale turceşti, 
adunate de prințul Cantemir, şi veţi vedea cât de ridicole sunt toate aceste minciuni“ — spunea 
Voltaire. 

Monarhiarum physica examinatio (1714) este o valoroasă schiță de filosofie a istoriei, în care 
Cantemir se exprimă ca un adept al noilor viziuni raționaliste şi deterministe, explicând fenomenele 
istorice prin „ordinea naturală şi rațională“. 

Descriptio Moldaviae (1716) este o capodoperă a literaturii noastre istorice şi politice, o 
lucrare complexă de geografie, etnologie şi de sociologie politică, am putea spune azi. Scrisă în 
limba latină, lucrarea este destinată mediilor intelectuale occidentale, cu scopul de a le informa cu 
privire la istoria, limba şi situația poporului român, aspecte despre care, cum spune învățatul 
Cantemir, „nimeni sau numai puțini străini au o imagine adevărată“. 

Hronicul vechimii a romano-moldo-vlahilor, lucrarea scrisă între anii 1717-1723, reprezintă 
versiunea românească, făcută de Cantemir, a unei alte lucrări, concepute de autor în latină, Historia 
Moldo-Vlachica, tot la solicitarea Academiei din Berlin. Nu s-a păstrat decât versiunea românească 
a acestei lucrări, realizată de Cantemir în ultimii ani ai vieţii sale, considerând că „păcat va fi de 
lucrurile noastre deciia înainte mai mult străinii decât ai noştri să ştie“, după cum spune în 
introducere. 

Deşi neterminată, Hronicul este cea mai erudită lucrare a lui Cantemir, în care autorul a avut 
ambiția de a elabora o istorie completă a românilor, din toate provinciile, de la cucerirea romană 
până în zilele sale. Distincția dintre teologie şi ştiinţă ia aici o formă radicală. Istoria este domeniul 


48 Edgar Papu, Din clasicii noştri, Bucureşti, Editura Eminescu, 1977, p. 48. 

cercetării raționale şi critice, nu al credinței şi al dogmelor. Pe teren religios, în buna tradiţie a lui 
loan Damaschin, Cantemir consideră că adevărurile revelate ale dogmei se sprijină pe credinţă, iar 
rațiunea are doar rolul de a explica înţelesul dogmei şi de a critica abaterile de sensul ei primar. Dar 
istoria se bazează pe „dovezi“ şi argumente raționale, probate prin documente, izvoare şi fapte. 
Despărțirea cercetării raționale de scolastică, a ştiinţei de teologie îl ajută pe Cantemir să formuleze 
în deplină libertate criteriile unei autentice analize istorice, prin care anticipează principiile 
metodologiei critice în istoriografie. El stabileşte şi unele „canoane“ şi reguli pe care trebuie să le 
respecte istoricul, reguli ce şochează prin modernitatea lor (izvoarele contemporane faptelor 
cercetate sunt mai importante decât cele ulterioare; consemnările străine sunt relevante pentru 
modul în care sunt privite din afară faptele unui popor; „tăcerea“ izvoarelor scrise despre un fapt 
sau un popor nu adevereşte nici existența, nici neexistența acelui fapt; toate documentele trebuie 
cercetate critic, comparate şi interpretate cu bunăcredinţă). Lucrarea, elaborată pe baza unui vast 
material informativ (Cantemir se referă la peste 150 de izvoare latine, greceşti, bizantine, slavone, 
polone, la numeroase inscripții şi vestigii arheologice), susține originea romanică a poporului 
român şi a limbii sale, continuitatea sa pe teritoriul vechii Dacii, cu argumentele pe care autorul le 
avea la dispoziţie. Într-o manieră comparativă, modernă, Cantemir plasează istoria românilor într- 
un context universal, nu local. 

Sistema religiei mahomedane este o altă lucrare de erudiție a lui Cantemir, scrisă inițial în 
latină (între 1718-1719), tradusă apoi în rusă şi tipărită la Petersburg în 1722. Deşi este un apărător 
fervent al credinţei ortodoxe şi un adversar al Imperiului Otoman, el descrie comprehensiv şi 
apreciativ cultura popoarelor musulmane, pe care o cunoştea din experienţa sa de viaţă, elogiind 
arta, literatura, muzica şi codul moral al acestor popoare. 


Concepția filosofică a lui Cantemir 


Prin natura problemelor abordate, prin bogăția informațiilor şi a referințelor culturale, prin 
amplitudinea analizelor filosofice şi prin receptivitatea arătată noilor idei, opera lui Cantemir se 
integrează mişcărilor spirituale reformatoare din vremea sa. În spaţiul românesc, el este un 
precursor în disciplinele istorice, în literatură, filosofia istoriei, etnografie, orientalistică. Dacă în 
Sacrosancte, lucrare de tinereţe, Cantemir îşi permite puţine abateri şi îndrăzneli față de tradiția 
patristică şi învățătura ortodoxă oficială, în lucrările istorice de maturitate el este mai aproape de 
noile reprezentări şi viziuni asupra omului, ce se deschideau în gândirea occidentală. Există, spune 
Blaga, o discrepanţă între „subtilitățile de ultim rafinament“ ale lui Cantemir atunci când abordează 
chestiuni filosofice fundamentale şi aprecierile nesigure, de o anumită „naivitate“, când încearcă să 
explice fenomenele naturale. În zona de substrat a gândirii lui Cantemir se confruntă „naturalismul 
calitativ, de orientare mistică, şi naturalismul de orientare matematică-experimentală“, ultimul 
afirmat în spațiul occidental de Galilei, Descartes, Newton. Conflictul între cele două viziuni nu era 
încă hotărât la 1700, când multe reminiscențe metafizice subzistau în gândirea lui Newton şi 
Leibniz, iar filosofii romantici germani, un Schelling, de pildă, îşi ridicau şi peste o sută de ani 
marile lor construcții speculative pe temeiul acestui naturalism mistic. 

Datorită mediului intelectual în care a trăit, Cantemir nu avea cum să asimileze „noua ştiinţă“ 
a naturii, cu metodele ei matematizate şi cu apelul la experienţă, deşi avea unele cunoştinţe vagi 
asupra ei. Dar, perspectiva filosofică raționalistă din ultimele sale lucrări ne arată că el se îndrepta 
spre o asemenea viziune, care începuse să domine „spiritul timpului“. Astfel încât, concluzia 
formulată de Blaga, după examenul făcut operei lui Cantemir, ni se pare pertinentă. În complexul 
stratificat al gândirii sale, cu trasee variate şi cu disponibilitatea sa de a cuprinde enciclopedic sfera 
cunoaşterii, putem descoperi, aşadar, „patrimoniul de aur al spiritului bizantin, oareşicare balast 
medieval fără îndoială, dar şi atâtea gânduri ce devansează uneori chiar «luminismul»“ * 


” Ibidem, p. 150. 

Sintetizând temele predilecte ale gândirii sale şi soluțiile pe care le-a avansat, putem ajunge la 
câteva trăsături dominante ale viziunii sale filosofice. 

1. Raționalismul moderat, împăcarea dintre rațiune şi credinţă. Este tema cea mai frecventă în 
opera lui Cantemir, expresie a vremii sale „de răscruce“. În Sacrosancte respinge teoria 
neoaristotelică a dublului adevăr, susținută în epocă de Teofil Coridaleu, dezvoltând o amplă teorie 
privitoare la limitele cunoaşterii umane, a cunoaşterii întemeiate pe simţuri şi pe metodele strict 
raționale. Apoi, sub influența gânditorilor arabi Averoes şi Avicena, acceptă teoria dublului adevăr 
şi părăseşte ideea unei ştiinţe sacre unitare. Cantemir este un gânditor contradictoriu, dar are ca 
dominante, mai ales în ultimele lucrări, spiritul raționalist şi preluarea filoanelor neoaristotelice ale 
filosofiei bizantine. 

2. Dualismul ontologic şi enoseologic. Cantemir vrea să împace domeniile, în spiritul 
raționalismului ortodox, fără a respinge dogmele religioase prin examen rațional. El consideră că 
putem vorbi de dovă tipuri de existență, de două forme de cunoaştere, de două abordări ale lumii 
şi de două tipuri de determinisme. El separă domeniile: Dumnezeu/natură, teologie/filosofie, 
religie/ştiințe ale naturii. Această nouă viziune apare limpede în /storia ieroglifică, în 
Monarchiarum şi în alte lucrări. 

e În ştiinţă şi filosofie avem o cunoaştere prin simţuri şi o cunoaştere rațională a faptelor 
naturale, acest tip de cunoaştere fiind bazat pe experienţă şi pe demonstraţia rațională. 

e În metafizică şi teologie avem de a face cu credinţe, cu o cunoaştere prin revelaţie. Dogmele 
nu sunt accesibile rațiunii umane, care poate doar explicita aproximativ înțelesurile lor. 
Cantemir nu merge până la ideea de a susține autonomia şi suveranitatea raţiunii, de a o opune 

frontal credinţei. El se situează pe poziția unui raționalism moderat, în care rațiunea şi credinţa, 

divinitatea şi lumea coexistă în chip armonios. 

Texte din Istoria ieroglifică: 

„Că precum toată ştiinţa din povaţa simţirilor să află, toată lumea ştie, căci nu orbul, 
ce cel cu ochi giudecă de văpsele, şi cel cu urechi, iară nu cel surd, alege frumuseţea şi 
dulceaţa viersului. (...) 

Căci experienţia şi ispita (încercarea) lucrului mai adevărată poate fi decăt toată 
socoteala minţii, şi argumenturile arătării de faţă mai tari sunt decât toate chitelele 
(chibzuielile) (...) 

Că unde pravila în silă şi în tărie, iară nu în bună socoteală şi dreptate să sprijineşte, 
acolo nici o ascultare a supuşilor trebuitoare nu ieste. (...) 

Că sfatul carile poate da săracul învăţat şi înţelept toți împărații nebuni şi neispitiți 
nu-l pot nemeri. Că ştiinţa înţelepciunii nu în scaunele trufaşe şi înalte, ce în capetele 
plecate şi învăţate lăcuieşte. (...) 

Căci semnul înțelepciunii ieste ca din cele vădzute sau audzite cele nevădzute şi 
neaudzite a adulmăca, şi viitoarele din cele trecute a giudeca. (...) 

Că des şi de multe ori la muritori să vede puternicul nebun în fruntea sfaturilor, iară 
săracul înțelept denafara pragurilor. (...) 

Că din fire cele supt lună aşe s-au orânduit, ca unele după altele să urmeze, şi când 
unele mor, altele să învie şi simpathia şi antipathia dintr-insele să nu lipsască (...) 


Deschideri spre rationalism şi modernitate 


Concepţia lui Cantemir cunoaşte o evoluție spre raționalism şi determinism, încă din lucrarea 
sa de logică, din 1701, tendinţă ce se va accentua în lucrările ulterioare. Această orientare este 
vizibilă încă din Istoria ieroglifică, dar noua perspectivă filosofică este formulată în operele scrise 
după 1714, anul elaborării lucrării Monarhiarum physica examinatio, un studiu de filosofie a 
istoriei, care defineşte sintetic poziția de principiu a lui Cantemir în cele mai controversate 
probleme spirituale ale timpului. Manuscrisul lucrării a fost descoperit abia în 1950. Interpretarea 
naturală a monarhiilor este o lucrare de filosofie politică proiectată pe fundalul unei filosofii a 

istoriei. El este conştient de necesitatea de a elabora istoria ca disciplină sub semnul obiectivității 
ştiinţifice. Mai mult, afirmă rostul istoriei ca formă de cunoaştere a trecutului şi ca factor modelator 
al conştiinţei naționale. 

Cantemir nu se detaşează radical de viziunea creaționistă, dar construieşte paralel o viziune 
deterministă şi raționalistă asupra naturii şi societății. Alături de determinismul divin, avem un 
determinism natural pentru cele lumeşti. Lumea este guvernată de legi, lucrurile derivate din 
acțiunea acestor legi, spre deosebire de cele întâmplătoare, pot fi prevăzute şi explicate. Autorul 
elaborează teze şi „legi“ ale evoluţiei universale, precum este teza „creşterii şi descreşterii“, prin 
care interpretează istoria imperiului otoman şi istoria Moldovei. Gândirea sa evoluează de la 
interpretările teologice spre abordările deterministe, spre neoaristotelism şi raţionalism. 

Găsim în acest text o atitudine critică față de organizarea politică a timpului său. Criteriile 
sociale şi istorice sunt amestecate cu percepții şi interese subiective. Cantemir elaborează teoria 
unei evoluţii ciclice a fenomenelor naturale, deci şi a celor istorice, care trec prin trei stadii, de la 
apariție la apogeu şi la descreştere. Cunoaşterea începuturilor este esențială şi din ea se pot 
cunoaşte, prin deducție rațională, stadiile următoare. 

Cele trei trepte universale apar şi în filosofia antică, la Platon şi la Polybios, apoi, în epoca 
modernă, la Vico şi la Stolnicul Cantacuzino, cu cele „trei stepene“. Treptele evoluţiei se înscriu 
într-o mişcare în cerc, iar ciclurile de dezvoltare au şi o expresie geografică, parcurgând un traseu 
de la răsărit la sud, apoi spre vest, pentru a se împlini în monarhia nordică a lui Petru cel Mare. 
Ideea valoroasă este aceea că monarhiile sunt fenomene istorice naturale, deci pot fi cunoscute pe 
cale rațională. Ele au o mişcare sub forma unei roți, în succesiunea poziţiei mondiale a monarhilor, 
urmând acum ridicarea celei de nord. Schema medievală după care ar exista patru monarhii 
universale este interpretată „rațional“ de Cantemir, potrivit „filosofiei fizice“, aplicând istoriei 
categoriile naturfilosofiei. Toată teoria are o finalitatea politică: lipsa de legitimitate ontologică şi 
naturală a Imperiului Otoman care trebuie eliminat. 

Cantemir elaborează o viziune deterministă asupra istoriei. În lucrările sale de istorie găsim 
două idei ce ni-l arată pe Cantemir racordat la concepţiile filosofice ale epocii: ideea unei ordini 
necesare a naturii şi ideea că această ordine este raţională şi inteligibilă pentru rațiunea umană. 
Poziţia teoretică a lui Cantemir este compatibilă cu noua concepție raționalistă şi deterministă, 
elaborată sub influenţa noilor ştiinţe ale naturii. Natural şi rațional sunt termeni sinonimi în textul 
lui Cantemir. Pecetea raționalismului modern este evidentă. Pentru Cantemir, ca şi pentru 
teoreticienii noului model ştiinţific, D-zeu şi natura sunt două realităţi ontologice diferite, care 
solicită două forme de cunoaştere. Poziţia sa este apropiată de concepțiile deiste: Dumnezeu 
creează natura, dar apoi natura se conduce după legile ei proprii. Ataşat încă de viziunea 
tradițională, Cantemir vorbeşte de „ordinea prevăzătoare a naturii“, de „ideea“, de „planul 
naturii“, teză de nuanţă finalistă, dar el insistă asupra ideii de ordine şi de „lege a naturii“, vorbind 
de o „ordine naturală neîntreruptă“, pe care natura nu o încalcă niciodată. 

Această ordine legică este şi una logică, rațională; fenomenele naturale nu pot depăşi cadrul 
acestei ordini legice. Dacă în această desfăşurarea istorică apar fenomene întâmplătoare, ele trebuie 
privite ca monstruozităţi, accidente, abateri, ca fenomene care „încalcă“ legea şi ordinea naturii. În 
această situaţie se află „groaznicul imperiu al otomanilor“, de care „legea naturii se înfioară“, fiind 
un „avorton“, un monstru istoric, fără legitimitate ontologică şi istorică. 


Descrierea Moldovei — o sinteză istorică, etnologică şi politică 


Lucrarea Descriptio Moldaviae a fost scrisă de Cantemir în 1716, la cererea Academiei din 
Berlin, care l-a ales ca membru al ei în semn de preţuire pentru vastele sale cunoştinţe. Scrisă în 
latină, lucrarea este tradusă în germană abia în 1769. Prima traducere în româneşte apare în 1825, 
făcută de Vasile Vârnav, apoi, în 1872, apare o nouă traducere a lui Alexandru Papiu Ilarian şi Iosif 
Hodoş. Alte traduceri, din secolul XX, aparțin lui Petre Pandrea şi Gh. Guţu. Lucrarea era menită 

să furnizeze lumii occidentale informaţii despre români şi despre Moldova. Cantemir realizează o 
imagine globală şi extrem de documentată asupra Moldovei, explicând evoluţia acestui stat printr-o 
multitudine de factori sociali, istorici, politici, religioşi, culturali etc. 

În Descrierea Moldovei el realizează, cu mijloacele ştiinţifice de care dispunea, o adevărată 
„monografie“ sociologică, politică şi etnografică a Moldovei şi a stării sociale în care se afla 
poporul român la 1700. El procedează ca un antropolog modern, care îşi asumă sarcina de a face o 
radiografie totală a unei societăţi, îmbinând observația participativă şi detaşarea critică. Este o 
„anchetă“ istorică, sociologică, etnologică şi politică foarte cuprinzătoare, ce conţine „rubrici“ 
semnificative: structuri politice, organizare instituțională, administrativă şi militară, protocolul 
diplomatic, situaţia geopolitică a ţării, conduite sociale, grupuri şi interese economice, credințe şi 
viziuni populare, mentalități şi atitudini (cu exemplificări şi observaţii extrem de percutante), 
organizarea bisericii, obiceiuri, ceremonii sociale etc. 

Descrierea Moldovei este cea mai completă prezentare a structurilor medievale din spațiul 
românesc, o lucrare de sociologie politică, am spune azi, în care autorul corelează politicul cu alte 
domenii ale socialului. Lucrarea este şi una de critică socială, de angajare personală în scopuri înalt 
pedagogice, atitudine prin care Cantemir apare drept un reformator social. Cartea cuprinde trei 
părți: 

1. Partea geografică se referă la cucerirea Daciei de către romani şi la geneza românilor ca 
popor, apoi la întemeierea Moldovei ca stat, la aşezarea ei geografică (vecini, hotare), oferind 
numeroase date despre relief, ape, floră, faună, resurse şi bogății, oraşe etc. Imaginea Moldovei este 
aceea a unui ţinut binecuvântat de Dumnezeu cu toate darurile şi frumusețile naturii. Cantemir 
întocmeşte şi o primă hartă a Moldovei. 

2. Partea politică tratează organizarea politică, juridică şi administrativă, alegerea domnului şi 
puterea sa, relaţiile cu boierimea, starea socială, organizarea militară, ducerea războiului, legile ţării 
şi instanţele judecătoreşti, veniturile Moldovei şi tributul către Poartă, protocolul de la curțile 
domneşti, la înscăunarea domnului, diverse obiceiuri populare. 

3. Partea a treia se referă la credinţa religioasă şi la organizarea bisericii, la limbă, scriere şi 
starea învățământului. După ce explică împrejurările istorice în care s-a răspândit creştinismul în 
spaţiul Daciei şi motivele pentru care, în urma schismei religioase, românii au rămas ataşaţi de 
„credința cea adevărată“, ortodoxă, adoptând ierarhia instituţională a acestei biserici, Cantemir 
menționează şi prezenţa bisericii catolice în spațiul românesc, precum şi tensiunile sporadice dintre 
cele două bisericii, subliniind implicaţiile lor culturale şi politice. 

Utilizînd un amplu set de argumente istorice, lingvistice şi etnografice, Cantemir susține teza 
privind latinitatea limbii române, originea romană a poporului român şi continuitatea sa istorică pe 
tot teritoriul vechii Dacii. El afirmă că înainte de Concilul de la Florenţa (1439), moldovenii 
„foloseau litere latineşti, după pilda tuturor celorlalte neamuri al căror grai se trage din cel 
roman“. După versiunea lui Cantemir, datorită reacției puternice a centrului ortodox de la 
Constantinopol, un mitropolit al Moldovei, „cu numele Theoctist — diacon al lui Marcu din Efes, 
bulgar de neam, ca să stârpească aluatul papiştaşilor din biserica moldovenească şi să taie celor 
tineri prilejul de a citi vicleşugurile papistaşilor — l-a sfătuit pe Alexandru cel Bun să izgonească 
din țară nu numai pe oamenii de altă lege, ci şi literele latineşti şi să pună în locul lor pe cele 
slavoneşti. Cu această râvnă prea mare şi nepotrivită, el a ajuns ctitorul cel dintâi al barbariei în 
care este împotmolită astăzi Moldova“. După cum rezultă din această severă apreciere, Cantemir, 
deşi este un susținător al ortodoxiei, deplânge faptul că românii s-au rupt de tradiția latină în 
privința scrisului şi a „învățăturii“, punând starea jalnică a țării pe seama limbii slavone care a fost 
impusă clerului şi culturii oficiale. 

lată-l pe Cantemir promotor al latinismului, adept al întoarcerii la grafia latină şi la sursele 
implicite ale culturii de factură latină, program pe care-l va urma Şcoala Ardeleană. De aceea, el 
menționează, ca un semn de „luminare“, traducerea cărților religioase în româneşte, precum şi 
faptul că în şcolile înființate de Vasile Lupu (la Trei Ierarhi) şi de Şerban Cantacuzino lecţiile erau 


` Dimitrie Cantemir, Descrierea Moldovei, trad. de Petre Pandrea, Bucureşti, Editura Minerva, 1981, p. 257. 

predate nu numai în slavonă, ci şi în limbile greacă şi latină. Temele specifice luminismului sunt 
prezente în textul lui Cantemir, uneori putând fi reperate şi la nivelul expresiei şi al termenilor 
utilizați, precum este şi antiteza barbarie/luminare (=ştiință, învățătură). Astfel, un alt semn că 
Moldova „a început să se trezească şi să vină iarăşi cu încetul la lumină din adâncul întuneric al 
barbariei ce se întinsese asupra țării! („barbarie“ echivalentă cu perioada de dominație a culturii 
slavone, după cum rezultă din text) constă în faptul că, „în veacul din urmă“ (secolul al XVII-lea, 
deci), la şcolile din Polonia au ajuns „și câțiva moldoveni să înveţe limba latină şi alte ştiinţe“, iar 
„în această treabă vrednică de laudă unul Miron (Costin) le-a luat înainte pilda sa“, ajungând 
astfel „cel mai bun cronicar pe care l-au avut moldovenii“ (subl. ns.). 

Descrierea Moldovei este o lucrare în care se îmbină magistral două calități ale autorului: 
spiritul ştiinţific şi înzestrarea literară. Scrisă într-un stil sobru şi neutru, ce ține la relatarea 
nealterată a faptelor, în maniera tratatelor academice, lucrarea cuprinde şi numeroase pasaje de o 
certă valoare artistică, prin forța evocării istorice, a observaţiei sociale şi a detaliului expresiv. De 
multe ori autorul alternează descrierea realităților cu invocarea unor elemente mitice şi fabuloase, 
preluate din fondul de credinţe populare. 

Apreciată de istoricul P. P. Panaitescu drept „cea dintâi scriere ştiinţifică a unui român“, 
lucrarea lui Cantemir îşi impune valoarea ştiinţifică nu numai prin bogăția de informaţii istorice, 
geografice şi politice, dar şi prin faptul că este primul studiu de etnografie şi etnopsihologie aplicat 
asupra poporului român. Cantemir înfăţişează într-un mod foarte expresiv credinţele înrădăcinate 
în tradiția populară, obiceiurile şi practicile artistice, precum şi obiceiuri de nuntă şi înmormântare, 
alte date etnografice de un interes deosebit. El face astfel un inventar extrem de sugestiv al culturii 
populare, descriind un material etnografic foarte divers. El consemnează legende, tradiţii din 
vechime, proverbe, oraţii de nuntă, descrie sărbătorile tradiționale, folclorul muzical, dansul 
popular, hora şi căluşarii, obiceiuri calendaristice (drăgaica), credințe şi superstiții (paparudele, 
ursitoarele, zânele, zburătorul etc.), diverse practici magice (descântecul, farmecul etc.). Lucrarea 
lui Cantemir este construită pe două antiteze, ce vor reveni adesea şi sub pana altor teoreticieni ce 
au interpretat fenomenul românesc: 

e bogăția şi frumusețea naturii în constrast cu situaţia economică şi politică deplorabilă; 
e trecutul exemplar şi prezentul decăzut. 

Tema dominantă a cărții este tocmai starea „jalnică“ a Moldovei, dovedind acuta conştiinţă 
critică şi nefericită a autorului. Țara a fost subjugată cu totul de Imperiul Otoman şi adusă la ruină 
economică. Turcii, în nepotolita lor lăcomie, au „ruinat“ ţara, „au pustiit“ vechile cetăţi, au secătuit 
resursele şi vistieria țării. Imaginea Moldovei din timpul lui Cantemir dobândeşte relief prin 
contrast cu epoca de glorie a lui Ștefan cel Mare: ţara era odinioară puternică şi temută, dar a 
„decăzut“ în ultimele două secole în toate privinţele. Marea boierime, divizată şi ea în „partide“ 
rivale, obligată să obțină „bunăvoința“ Porții pentru un domnitor acceptat de ea, a înăsprit mereu 
„jugul“ dărilor „pe pielea sărmanilor moldoveni“. În aceste condiţii, țăranii moldoveni au ajuns 
„cei mai nenorociți țărani din lume“, iar „lipsa şi sărăcia cresc din zi în zi“. Cantemir vede în 
decăderea situației economice a ţăranilor un semn al decăderii țării. Operând cu date pe care le 
cunoştea direct, Cantemir spune că de la 1500 la 1700 tributul către Poartă a crescut de la 4. 000 de 
galbeni la 65. 000 de taleri împărăteşti, în timp ce veniturile țării au scăzut catastrofal. „Moldova a 
căzut într-o sărăcie şi ticăloşie aşa de mare încât abia se mai scoate a şasea parte din veniturile de 
odinioară.“ 

Stăpânirea turcească apare în culori apocaliptice. În consecință, numai redobândirea 
independenţei faţă de Poarta Otomană poate scoate ţara din această situație. Cantemir vrea să 
justifice necesitatea de a scoate ţara din această groaznică robie, dorind să creeze un curent de 
simpatie pentru Moldova în cercurile occidentale, cu scopul de a obține sprijin în lupta 
antiotomană. Tabloul regresiunii sociale şi economice este completat de Cantemir cu elemente 
privind decăderea militară, politică şi adminstrativă a țării. Corupţia şi nepotismul subminează 
eficiența administraţiei. Funcţionarii superiori îşi obțin posturile „prin mijlocirea rudelor“, fără a se 

ține seama de merit, astfel că dregătoriile sunt ocupate de „oameni plini de trufie, semeți, 
îndărătnici şi care nu numai că nu se pricep cum să se descurce în trebile ţării, dar le lipsesc şi 
năravurile bune“. Dar cauza cea mai importantă a decăderii ţării rezidă în necurmatele lupte interne 
(dintre marea boierime şi domn) şi în obiceiul de a cumpăra tronul prin daruri şi peşcheşuri uriaşe 
de către boieri. 

Din această scriere se pot deduce şi câteva elemente caracteristice pentru gândirea politică a 
lui Cantemir. El critică tirania şi cultivă imaginea domnului „luminat“. Este adeptul unui stat 
centralizat, sub sceptrul domnitorului, pentru a da eficiență administraţiei şi luptei antiotomane. 
Cantemir militează pentru înlăturarea dominației otomane, pentru scoaterea domniei de sub sfera 
de interese a marii boierimi, pentru instaurarea unui stat autoritar şi centralizat, sub forma unei 
monarhii ereditare. Pentru el, monarhia era singura formă legitimă de guvernământ, iar biserica 
trebuie şi ea subordonată față de stat. Convingerea sa este că Moldova poate reveni la epoca de 
glorie de altădată, la trecutul exemplar, din vremea Muşatinilor, dacă se înlătură jugul otoman, dacă 
se limitează puterea boierilor şi se creează un stat autoritar şi centralizat sub puterea unui monarh 
luminat. Moldova Muşatinilor are imaginea unui stat ideal. În spatele crezului său politic se află 
teoria sa despre istorie. Această teorie, dar şi unele considerații geopolitice îl vor împinge spre 
aventura de la Stănileşti. La fel se explică şi speranțele pe care el şi le pune în misiunea 
„salvatoare“ a noului ţar, privind dezrobirea popoarelor creştine de sub jugul turcesc. 

Ideea de monarhie ereditară centralizată, antiboierească, este susținută cu raționamentul că 
Moldova a fost puternică atunci când a avut o monarhie autoritară şi ereditară, iar boierii au fost cei 
care au produs anarhie şi instabilitate. Putem constata o filiaţie cu unele idei din Învățăturile lui 
Neagoe. Cantemir avea şi un interes personal pentru a impune această succesiune familiei sale. Dar 
nu dorea o domnie tiranică, ci una bazată pe dreptate şi legi. Amestecul străinilor în treburile 
interne poate fi stopat de asemenea prin întărirea statului pe plan intern. Marea boierime a încercat 
mereu să concureze puterea domnului, apelând la Poartă pentru influență. Astfel, domnitorii slabi şi 
fără autoritate, cu interesele lor înguste, manevrați de grupurile de interese ale boierilor, au dus ţara 
în robie. 


Imaginea românilor în opera lui Cantemir 


Viziunea lui Cantemir asupra românilor este formulată explicit în cele două lucrări 
fundamentale în care abordează tema identităţii lor istorice şi tema profilului lor etno-psihologic. 
Hronicul şi Descrierea Moldovei sunt lucrări de referință în acest sens. Caracterul latin al limbii şi 
originea romană a poporului român sunt teme pe care Cantemir le-a consacrat definitiv în 
conştiinţa românească. El preia şi amplifică ideile cronicarilor, le refundamentează teoretic şi 
istoric; acest fond de idei şi atitudini va alimenta, peste o jumătate de veac, elanurile Şcolii 
Ardelene, grupare ce va converti acest fond ideatic într-un program politic şi cultural al luptei 
pentru drepturi naţionale. Cantemir este puntea de legătură între epoci şi catalizatorul noilor 
codificări ale ideii naţionale. 

Cantemir deschide seria cercetărilor teoretice şi aplicative dedicate specificului național. 
Capitolul care a stârnit interpretări controversate în rândurile istoricilor şi analiştilor este capitolul 
al 17-lea: „Despre năravurile moldovenilor“. Cantemir face aici schiţa unui profilul spiritual al 
poporului român, combinând mai multe planuri de referință. Iată textul, din Descriptio Moladviae, 
ce codifică drama spiritului românesc, într-o formulare esenţializată: 

«În vreme ce încercăm să descriem năravurile moldovenilor (lucru despre care nimeni 
sau numai puțini Străini au o imagine adevărată), dragostea ce avem pentru patria noastră 
ne îndeamnă pe de o parte să lăudăm neamul din care ne-am născut şi să înfățişăm [pozitiv] 
pe locuitorii țării din care ne tragem, iar pe de altă parte, dragostea de adevăr ne împiedică, 
într-aceeaşi măsură, să lăudăm ceea ce ar fi, după dreptate, de osândit. Le va fi lor mai 
folositor dacă le vom artăta limpede în față cusururile care-i sluţesc, decât dacă i-am înşela 

cu linguşiri blajine şi cu dezvinovăţiri dibace, încât să creadă că în asemenea lucruri ei se 

conduc după dreptate, în vreme ce lumea mai luminată, văzându-le, le osândeşte» (subl. ns.) 

Cantemir era conştient — rezultă clar din text — de importanţa pe care o avea imaginea 
poporului român în mediile externe. Mai mult, era conştient de tensiunea dintre subiectivitate 
(«dragostea de neam») şi obiectivitate («dragostea de adevăr») în disciplinele sociale, istorice şi 
umane. E o temă ce străbate gândirea modernă şi este reproblematizată azi cu un plus de dramatism 
în cultura postmodernă. Caracterizările lui Cantemir sunt sumare, dar dense şi expresive, cu grija 
de a alterna luminile şi umbrele, de a respecta adevărul şi de a nu se îndepărta de dovezile empirice. 
El semnalează, ca atribute pozitive — pe lângă „credința cea adevărată“ (cea „dreaptă”) şi 
„ospeţia““ —, caracterul deschis şi omenia țăranilor, în pofida sărăciei lor. De asemenea, toleranța şi 
lipsa fanatismului religios. Dar, în ansamblu, autorul face mai degrabă un portret negativ al 
moldovenilor (portret ce poate fi extins, cu nuanţe, asupra întregului popor român), fapt ce i-a 
contrariat pe mulți comentatori. Astfel, el afirmă tranşant că în afară de „credința cea adevărată şi 
de ospeţie nu găsim prea lesne ceva ce am putea lăuda“. În continuare el stabileşte un adevărat 
catalog al „năravurilor rele“, care ar ţine de „firea lor“, formulând, într-un elan criticist, multe 
acuze grave cu privire la felul de fi al moldovenilor. Astfel, paradoxal, el consideră că trăsătura lor 
fundamentală este lipsa de măsură. Amintind de dregătorii care îşi însuşesc „banii ţării“ şi uneltesc 
împotriva domnului, Cantemir vorbeşte de „cugetul cel nestatornic al moldovenilor“. Revine 
mereu la „firea lor cea nestatornică“, pe care o ilustrează din perspective multiple. 

Moldovenii nu sunt constanți nici în modul de ducere a războiului; sunt viteji la început, apoi 
se înmoaie, iar „dacă le merge bine, sunt semeți, dacă le merge rău, îşi pierd cumpătul'“; totul li se 
pare uşor, la început, dar dacă întâlnesc un obstacol „se zăpăcesc şi nu ştiu ce să facă, se căiesc 
pentru răul făcut, însă prea târziu“; „cu cei învinşi se poartă când blânzi, când cruzi“; „uită uşor 
duşmăniile“, dar nici prietenia nu o ţin mult; sunt „cutezători, semeţi şi foarte puşi pe gâlceavă“, 
însă „se liniştesc lesne şi se împacă iarăşi cu potrivnicul“; sunt petrecăreţi, iubesc băutura, însă 
„nu-i sunt plecaţi peste măsură“, nu au obicei să facă petreceri în fiecare zi, însă când le fac 
durează până dimineaţa; iubesc viaţa, dar, fiind fatalişti, şi-o dăruiesc cu uşurinţă. „Nu sunt iubitori 
de învățătură“, „chiar şi numele meşteşugurilor cele frumoase şi ale ştiinţelor nu le sunt 
cunoscute“. 

lată sentințe grele. Este un tablou negativ, îngroşat, apăsat, iar autorul pare nemulțumit de 
„firea neamului“, pare pus pe gâlceavă. Toate aceste caracterizări sunt în dezacord cu „clasicismul 
de natură structurală“ ce ar caracteriza profilul psihologic românesc după alți autori. Care este 
semnificaţia acestei atitudini atât de critice a lui Cantemir? Unele interpretări au pus viziunea 
critică a lui Cantemir pe seama unei atitudini subiective a autorului, care ar fi fost nemulțumit de 
moldoveni că nu l-au rechemat pe tron sau că nu l-au sprijinit în proiectele sale politice (monarhie 
ereditară, centralizare, lupta antiotomană etc.). E greu de crezut însă că imaginea pe care o 
construieşte Cantemir despre români la 1716 îşi poate avea explicația doar în pornirile sale 
subiectve, de lider frustrat şi neînțeles de popor. 


Intrepretarea lui Noica privind conflictul dintre „etern şi istoric“ la 
Cantemir 


O interpretare originală, de ordin istoric şi filosofic, privind semnificaţia operei şi a poziţiei lui 
Cantemir formulează Contantin Noica. El apreciază că autorul lucrării Descriptio Moldaviae este o 
expresie exemplară a unui moment de criză a conştiinţei româneşti în procesul de tranziție spre 
modernitate. Cantemir era conştient de diferențele de paradigmă şi de model cultural dintre 
Occident şi Orient. Dorința lui arzătoare era să scoată poporul român din sfera de influență 
bizantină, salvonă şi otomană şi să-l conexeze la mediul cultural occidental, acolo unde îşi are 
originile uitate. Noica apreciază că viziunea critică a lui Cantemir vine din conştientizarea acestei 
situaţii geopolitice şi culturale paradoxale a românilor. Aşa s-ar explica faptul că el proiectează 

asupra românilor sistemul occidental de valori. De aceea, critica lui era „şi dreaptă şi 
nedreaptă“? Perspectiva din care el se raportează la români este „lumea mai luminată“, aşa cum 
afirmă explicit. Or, această „lume mai luminată“ era lumea occidentală, nu cea răsăriteană. 
Cantemir este perfect conştient de contradicția în care se află, prins între „dragostea de patrie“ şi 
„dragostea de adevăr“, temă modernă a ştiinţelor sociale, în care subiectivitatea şi perspectiva 
axiologică sunt greu de evitat. Din această perspectivă, el constată „lipsa de învățătură “, 
comportamentul instabil, excesele, lipsa de măsură, cerând, în schimb, conduite raționale, 
temeinicie, perseverenţă, acord între vorbe şi fapte etc. 

Pentru a fixa semnificația momentului Cantemir în evoluţia culturii române avem nevoie de 
câteva repere majore, proiectate pe ecranul istoriei de durată lungă. Neagoe Basarab moare la 1521; 
peste 200 de ani, în 1723, moare Dimitrie Cantemir, alt vârf al culturii române. Şi peste alte două 
veacuri, la 1918, se va înfăptui Marea Unire. Constantin Noica apreciază că personalitatea care 
rezumă noua spiritualitate românească, după momentul Marii Uniri, este Lucian Blaga. În 1919, 
Blaga îşi publică volumul de poezii Poemele luminii şi volumul de cugetări Pietre pentru templul 
meu. Blaga e aici doar un simbol, evocând pleiada de creatori ce semnifică noua vârstă a culturii 
române. Aşadar, după patru secole de la lucrarea lui Neagoe Basarab şi după două secole de la 
Hronicul lui Cantemir, cultura română depăşise faza tranziției spre modernitate şi se afirma 
competitiv în spaţiul european în toate registrele semnificative ale creaţiei: artă, ştiinţă, filosofie, 
gândire economică şi socială etc. 

Neagoe, Cantemir, Blaga — aceste trei personalităţi copleşitoare, apărute la un interval de două 
secole, pot fi luate ca repere pentru a interpreta diagrama istorică a culturii române, afirmă 
Constantin Noica. Păstrând ideea lui Noica, putem să-l înlocuim pe Blaga cu Iorga sau cu Gusti, 
dar semnificația comparaţiei rămâne aceeaşi. Prin aceste figuri cultura română se interpretează pe 
sine, se examinează critic şi îşi trasează liniile directoare. Neagoe este o conştiinţă românească 
împăcată cu sine, cu lumea, cu istoria, spune Noica. El exprimă un moment relativ fericit al culturii 
române. El simte o mişcare nouă în lume (suflul renascentist), dar contradicția dintre „etern“ şi 
„Istoric“ nu este încă dezvoltată. Peste două veacuri, însă, Cantemir se află în altă poziție faţă de 
lumea românească. El exprimă conştiinţa critică a românilor, o conştiinţă ce a intrat în stare de 
alarmă, în momentul în care societatea românească se afla în fața unor noi provocări istorice: 
trecerea de la cultura tradițională şi religioasă la cultura de factură modernă. Cantemir exprimă 
acest conflict acut dintre „etern şi istoric“, după Noica, dintre lumea veche şi cea modernă. În el 
convieţuiesc în tensiune cele două lumi şi cele două blocuri de civilizaţie, răsăritean şi occidental. 
Dorinţa care-l animă pe Cantemir este ca poporul român să facă „istorie“, să iasă din „eternitatea“ 
şi imobilismul bizantin în „istoria mare“, tumultuoasă, constructivă. Reperele sale erau Ludovic al 
XIV-lea, Carol al XII şi mai ales Petru cel Mare, reformatorul. 

Peste alte două veacuri, după ce românii şi-au construit modernitatea şi statul unitar, Blaga — 
„personalitatea noastră filosofică cea mai bogată“ — reuşeşte o performanţă filosofică pe plan 
major, prin creația sa „personalizată“ şi „conceptuală“, la nivelul culturii de tip modern. Dar, 
paradoxal, el încearcă să recupereze în plan ideatic sensurile codificate simbolic în fondul popular, 
să construiască în planul culturii majore o teorie asupra celei minore. El “face elogiul a tot ce e 
impersonal, anonim, anistoric“, laudă satul, ţăranul, orizontul mitic al culturii minore, cultură care 
se deosebeşte ca structură de cea modernă, majoră. Mai mult, am putea continua sugestia lui Noica, 
amintind faptul că autorul Eonului dogmatic interpretează filosofic descoperirile fizicii cuantice 
prin intermediul unor categorii extrase din tradiția gândirii patristice bizantine. Astfel, Blaga este 
expresia unei reîntoarceri a culturii române spre sine, după aventura în lumea modernității. 
Generaţia de creatori din perioada interbelică va reproblematiza identitatea românească, raportând- 
o la noile exigențe ale modernităţii. 

Revenind la Cantemir, este important să semnalăm că el este perceput în lumea răsăriteană 
drept occidental ca formație spirituală, deşi este specialist în probleme orientale. Trăind în lumea 
răsăriteană, ortodoxă şi musulmană, la Constantinopol, la Moscova sau Petersburg, e/ nu scrie nici 


* Constantin Noica, Pagini despre sufletul românesc, Bucureşti, Editura Humanitas, 1993, pp 46-72. 


70 Prof. univ. dr. Grigore Georgiu 


în slavonă, nici în greacă, ci scrie în limba latină, care era limba savantă a Occidentului. Vocaţia 
de sinteză a culturii române se exprimă plenar prin Cantemir. Peste două veacuri şi jumătate, în alte 
contexte istorice, Mircea Eliade va reedita paradigma Cantemir, dar într-o formulă contrapunctică. 
Între destinele celor doi există similitudini relevante. Cantemir a trăit şi a învățat multă vreme în 
exil, a murit departe de locurile natale, în Răsărit, dar a scris în latină pentru occidentali, instruindu- 
i în temele orientale. Eliade a învăţat şi el enorm, supunându-se unui program draconic, a asimilat 
gândirea Orientului, prin călătorii inițiatice, a trăit şi el drama exilului, fiind recunoscut apoi ca 
„savant“ de mediile ştiinţifice occidentale. A trăit şi a scris aproape o jumătate de veac în exil. A 
scris mai ales despre lumea orientală, încercând să disloce reprezentările occidentalocentriste şi să 
reabiliteze culturile arhaice, premoderne şi cele nonoccidentale. Nu acelaşi lucru l-a încercat şi 
Cantemir? Alte puncte comune sunt: interesul, simpatia şi comprehensiunea față de credinţele şi 
tradițiile populare din zona românească, enciclopedismul, viziunea integratoare, demersul 
comparativ implicit, umanismul intrinsec al demersului ştiinţific. 

Noica explică paradoxul în care se află Cantemir prin unghiul nou de abordare pe care-l 
asimilase autorul Descrierii Moldovei. Din perspectiva orizontului săi istoric şi cultural atât de vast, 
Cantemir conştientizează decalajul de cultură (şi de anvergură a faptelor istorice) dintre Moldova şi 
țările cu un destin major. Această evaluare comparativă funcționează implicit în textul lui Cantemir. 
El face o critică aspră poporului român din perspectiva unor categorii etice şi istorice occidentale, 
care nu erau proprii lumii răsăritene. Ceea ce critică el este chiar „firea“ neamului, fatalismul 
oriental, complicitatea cu răul, lipsa activismului perseverent şi competent, metodic, constant. 
Mesajul său pare a fi acela că românii au nevoie de o reformă interioară, de o schimbare a 
mentalităților, am zice azi, de un nou etos, pentru a se înscrie în „spiritul vremii“. El 
conştientizează faptul că intrarea în modernitate a românilor are un obstacol în plus față de cele 
exprimate de cronicari. 

Paul Anghel pune atitudinea critică a lui Cantemir în continuitate cu poziţia cronicarilor, 
dominați tot de o conştiinţă critică, din care rezultă „un tablou global de negații“, sentimentul că 
istoria noastră este „un cumul de tragedii” 3: Astfel, cărturarii români din secolul al XVII-lea 
inventariază cauzele decăderii, provocările şi obstacolele pe care românii trebuie să le învingă: 

e Ureche: poziţia geopolitică ne este potrivnică (ţara este „aşezată în calea tuturor răutăților“); 

e Costin: trăim sub „vremuri cumplite“, conjunctura (ordinea temporală) ne este defavorabilă, 
tema că „omul este sub vremi“; 

e  Stolnicul Cantacuzino: istoria ne este potrivnică; 

e Cantemir: de vină pare a fi structura morală şi psihologică („firea“ neamului), care este 
nepregătită pentru istoria majoră. 

Şcoala Ardeleană va insista şi ea pe faptul că nu avem învățământ, instituții de educaţie, istorii 
ale neamului, o limbă dezvoltată pentru gândirea modernă, nu avem comportament ofensiv, 
afirmativ, nu suntem adaptaţi pentru competiţia culturală şi istoriografică, pentru lumea ştiinţifică 
ce se anunţă etc. Deci, Cantemir este punctul critic al conştiinţei româneşti în zorii epocii moderne. 
El şi alții rezumă ce nu avem: cunoaşterea temeinică a istoriei naţionale, limbă consolidată în 
scrieri, ştiinţă, învățătură, instituții moderne şi stabile, psihologie ofensivă, literatură, filosofie, 
teatru, presă etc. Sunt „goluri istorice“, va spune mai târziu Cioran, deficiențe majore, lipsuri care 
ne întârzie intrarea în modernitate. Umaniştii şi reprezentanţii Şcolii Ardelene îşi vor asuma sarcina 
de a umple aceste goluri. Programul lor — cuprinzând preocupări vaste, creaţii temerare, traduceri, 
conexiuni cu ideile Apusului, dezvoltarea învățământului etc. — a pregătit intrarea în modernitate şi 
a fost preluat de figurile culturii eroice româneşti din secolul al XIX-lea. 


5 Paul Anghel, Noua arhivă sentimentală, Bucureşti, Editura Eminescu, 1975, pp. 10-30. 


II 
Tranziţia spre modernitate. Epoca Luminilor şi Şcoala 
Ardeleană. Programe de modernizare în prima jumătate 
a secolului al XIX-lea. Mişcarea paşoptistă 


1. Cadrul istoric al tranziției spre modernitate 


Epoca Luminilor în cultura română 


Luminismul (sau iluminismul) este o amplă mişcare de idei, afirmată în țările apusene în 
decursul secolului al XVIII-lea, mişcare ce consacră triumful raționalismului modern şi noua 
perspectivă ştiinţifică asupra lumii. Într-un plan mai general, Secolul Luminilor promovează ideea 
emancipării („luminării“) omului prin cultură şi prin cunoaştere, credința în progresul social, 
încrederea omului în puterea sa de a stăpâni natura şi de a-şi organiza existenţa potrivit unor norme 
raționale. Deviza sub care erau puse toate aceste valori şi atitudini era îndemnul „/uminează-te şi 
vei putea“. Epoca Luminilor se afirmă printr-o atitudine critică față de religie, tradiții şi superstiții, 
față de „barbaria“ şi „întunericul“ Evului Mediu. Adevărată zeitate a epocii, Rațiunea este consi- 
derată o instanţă autonomă şi universală de cunoaştere, dar şi un reper ultim de apreciere a tuturor 
valorilor. Încrezători în progresul moral şi rațional al umanităţii, gânditorii din această epocă ope- 
rează frecvent cu o serie de opoziții, ce vor intra în patrimoniul modernității, precum cele dintre om 
şi natură, rațiune şi sensibilitate, civilizaţie şi barbarie, progres şi stagnare, libertate şi servitute etc. 

În planul gândirii sociale, luminismul revalorizează ideea de libertate şi de organizare raţională 
a societăţii, elaborează teoria „dreptului natural“ (în opoziţie cu „dreptul istoric“ şi cel divin, 
perspective ce dominau în feudalism), precum şi teoria „contractului social“, doctrine ce explicau 
geneza şi funcționarea statului prin asocierea voluntară, liberă şi raţională a indivizilor, mecanism 
menit să asigure trecerea de la starea naturală la cea socială, să concilieze libertatea individuală şi 
„voinţa generală“. „Declaraţia universală a drepturilor omului şi cetățeanului“ din 1789 este o 
sinteză a noilor idei şi abordări cu privire la om şi societate. Aceste idei şi tendinţe spirituale şi-au 
găsit expresia în literatura epocii, în gândirea filosofică şi politică, în întreaga mişcare culturală. 
Astfel, în Anglia, Daniel Defoe şi Jonathan Swift realizează, prin scrieri de factură parabolică, o 
satiră acidă la adresa societății şi a prejudecăţilor din timpul lor, iar Thomas Hobbes, John Locke, 
David Hume şi Isaac Newton, gânditori de talie universală, redimensionează atât paradigma 
cunoaşterii, cât şi modelul dezirabil de organizare socială şi politică. O funcţie culturală şi politică 
asemănătoare va îndeplini în Franţa gruparea „enciclopediştilor““, o generație ilustră, cuprinzând 
nume precum Voltaire, Diderot, d'Alambert, Montesquieu, J.J. Rousseau — gânditori care, la 
mijlocul secolului al XVIII-lea, vor fundamenta doctrina contractului social, a dreptului natural şi 
teoria modernă a sistemului democratic. În Germania, epoca luminilor este ilustrată de gânditori 
precum Herder, Lessing, Goethe sau Kant, ultimul fiind o expresie sintetică a raționalismului 
modern. Aceste idei, atitudini şi stări de spirit, apărute pe fundalul unor profunde schimbări politice 
şi sociale, se vor răspândi în toată Europa, înainte şi după derularea revoluţiei din 1789 din Franţa. 

În Ţările Române, mişcarea luministă atinge apogeul la răscrucea secolelor XVIII-XIX, 
reprezentând un vehicul intelectual şi cultural al tranziţiei spre modernitate. În spaţiul românesc, 
centrul de greutate al curentului luminist este situat inițial în Transilvania, unde se articulează în 
programul Şcolii Ardelene, iar apoi, spre sfârşitul secolului al XVIII-lea, dobândeşte o pondere 
semnificativă şi în Moldova şi Ţara Românească, pe măsură ce se intensifică acțiunile de înlăturare 
a regimului fanariot. În linii mari, din punct de vedere cronologic, luminismul acoperă la noi 
perioada 1750-1840. Luminismul intră, alături de romantismul revoluţionar, în aliajul intelectual şi 
ideologic ce va pregăti mişcarea paşoptistă. 

O mențiune specială se cuvine făcută cu privire la revitalizarea spiritului naţional pe fundalul 
mişcării luministe din Ţările Române. Este profund semnificativ faptul că, în spaţiul românesc şi 
sud-est european, luminismul se combină organic cu ideea naţională, pe care o redimensionează şi 
o stimulează în plan cultural şi politic. În toate culturile estice, programul „Luminilor“ face efectiv 
corp comun cu tema redeşteptării naţionale. În ţările din „centrul“ sistemului european, fenomenul 
național, deşi se împlineşte sub aspect politic, fiind codificat juridic şi formal, nu are componenta 
dramatică, nici sensul de „redeşteptare“ istorică pe care-l cunoaşte în Europa de sud-est. Doar în 
Germania şi Italia, în întârziere şi ele în ceea ce priveşte unificarea naţională, ideea naţională va 
avea o pondere mai mare. Situaţia Şcolii Ardelene şi a întregului luminism românesc ilustrează 
această idee, anume sudura dintre programul luminilor şi programul redeşteptării naționale. 

De aceea, gândirea şi acțiunea intelectualilor români este dominată de două teme conjugate în 
această perioadă: 

e răspândirea culturii raționaliste moderne şi schimbarea mentalităților; 

e  redeşteptarea conştiinţei naționale prin emancipare culturală şi politică. 

La noi, luminismul nu a însemnat ruperea unei continuităţi, ca în Apus, ci dezvoltarea fondului 
de idei sedimentat prin acțiunea umaniştilor şi a cărturarilor înaintați. Paradoxal este faptul că, pe 
câtă vreme în Apus luminismul este o mişcare de respingere a trecutului feudal, obscurantist, al 
Evului Mediu „barbar“, la noi luminismul s-a caracterizat tocmai prin atenţia acordată cercetării 
trecutului şi a recuperării sale istoriografice. 

Contextul istoric şi evenimentele politcice majore sunt importante pentru a înțelege semnificaţia temelor 
pe care le vor aborda reprezentanţii luminismului românesc: 

e La 1691 Transilvania devine Principat autonom în Imperiul Habsburgic. 

e 1698-1701: În Transilvania se înființează biserica greco-catolică, biserica „unită“ cu biserica Romei. 

e  Lal7ll şi 1716 se instaurează domniile fanariote în Moldova şi Țara Românească. 

e 1728-1744: Acţiunea energică a episcopului unit Inochentie Micu-Klein, întemeietorul Școlii 
Ardelene, are drept consecinţe: elaborarea programului de emancipare națională şi socială, inființarea 
învățământului în limba română, cărți şi traduceri, contactul cu şcolile şi ideile Apusului. 

e 1759-1761: Răscoala lui Sofronie în Transilvania, ca o reacţie de apărare a românilor față de 
prigoana declanşată împotriva ortodoxismului; generalul austriac Bucow dărâmă cu tunurile 
bisericile ortodoxe din Transilvania. 

e 1774: Prin Pacea de la Kuciuc-Kainargi este confirmat statutul de autonomie pentru Moldova şi Țara 

Românească, precum şi libertatea comerțului — moment ce exprimă creşterea influenţei ruşeşti în 

detrimentul celei otomane. 

1775: Anexarea Bucovinei de către austrieci şi uciderea domnitorului Grigore Ghica. 

1784: Răscoala lui Horea, Cloşca şi Crişan. 

1785: Reformele lui Iosif al II-lea, desfiinţarea iobăgiei în Transilvania. 

1791: “Supllex Libellus Valachorum”, document istoric fundamental al conştiinţei naţionale, 

elaborat de reprezentanții Şcolii Ardelene. 

e 1818: „Descălecatul“ lui Gheorghe Lazăr la Bucureşti şi înfiinţarea şcolii româneşti de la Sf. Sava, 
şcoală dezvoltată de Heliade Rădulescu şi de alți cărturari. 

e 1821: Răscoala/revoluţia lui Tudor Vladimirescu, piatră de hotar pentru în tranziția spre modernitate; 
proiecte de constituţie şi de reforme politice. 

e 1826: Dinicu Golescu publică lucrarea “Însemnare a călătoriei mele”. 

e 1828: Pacea dela Adrianopole: desființarea monopolului turcesc asupra comerțului din Principatele 
Române. Exportul de produse agricole spre țările occidentale, în special spre Anglia, atrage spațiul 
românesc în sfera de interese a puterilor occidentale. 

e 1829: Apar primele ziare româneşti: “Curierul românesc” la Bucureşti şi “Albina romanească” la 
laşi. 

e 1831/1832: “Regulamentele Organice” instituie primele forme ale unui regim parlamentar modern 
(Adunarea obştească, separarea puterilior in stat) . 

e 1840: Kogălniceanu elaborează programul de reconstrucţie culturală, afirmat prin revista „Dacia 
literară“. 

e 1848: Mişcările revoluţionare democratice în spațiul românesc, programe de modernizare politică, 
socială şi culturală. Înfiinţarea instituţiilor culturale moderne (literatură, teatrul, arte plastice, muzică, 
şcoli profesionale) 

e 1859: Unirea Principatelor şi intemeierea statului român modern sub domnia lui Alexandru Ioan 
Cuza; programul de modernizare instituţională 
Schimbările politice antrenate de aceste evenimente, precum şi procesele de ordin social şi cultural au 

dus la destrămarea treptată a structurilor de tip feudal şi la deschiderea societăţii româneşti spre modernizare. 

Înscrierera consecventă a spaţiului românesc în tranziția spre modernitate are loc în prima jumătate a 

secolului al XIX-lea, când, pe suportul unor elemente culturale anterioare, influența occidentală devine 

precumpănitoare atât în sfera spirituală, cât şi în mediile politice. În acelaşi timp, schimburile economice cu 
țările apusene se intensifică după 1829. Astfel încât, ca urmare a acestei intrări a spaţiului românesc în sfera 
de influență a culturii apusene, şi mai ales prin acţiunea politică şi culturală amplă a generaţiei paşoptiste, are 
loc „schimbarea axei de evoluţie istorică a poporului român “, dinspre Orient spre Occident, după formula 
inspirată a lui Eugen Lovinescu. Direcția imprimată de mişcarea paşoptistă se va adânci şi va fi susținută de 
procesele de modernizare care urmează. 

Ideile luminismului european pătrund ăn spațiul românesc prin: 

e învățații greci şi francezi care-i însoțesc pe fanarioți în Principate; 

e extinderea legăturilor comerciale cu țările apusene, după 1774; 

e cercurile militare ruseşti şi austriece, tot mai prezente în mediul românesc ca urmare a unor 
evenimente politice; 

e asimilarea ideilor raţionaliste de către exponenţii Şcolii Ardelene prin studii efectuate în mediul 
apusean; 

e amplificarea legăturilor culturale şi diplomatice, călătorii ale unor boieri şi tineri în capitalele 
occidentale, efectuarea unor traduceri din literatura vremii, circulația cărților, formarea unor 
biblioteci; 

e studii efectuate de intelectualii români în universităţile occidentale. 


Şcoala Ardeleană. Contextul istoric şi programul naţional 


Ideile luministe au întâlnit în spațiul românesc condiţii politice şi sociale diferite în cele trei 
Principate. În Transilvania este vorba de noua condiţie a Principatului preluat sub autoritatea 
regimului absolutist al Curţii de la Viena, iar în Moldova şi Țara Românească de regimul fanariot 
(ale cărui caracteristici le vom prezenta mai jos). La hotarul dintre lumea tradițională şi cea 
modernă, corifeii Şcolii Ardelene au preluat ideile luministe europene (mai ales pe filieră germană) 
şi au luptat pentru impunerea noilor abordări raţionaliste asupra lumii. Pentru a înţelege sensul 
activităţii lor şi pozițiile teoretice pe care s-au situat trebuie să ne raportăm la contextul politic, 
social şi național din Transilvania la începutul secolului al XVIII-lea. 

Transilvania, organizată iniţial ca provincie autonomă, sub formă de voievodat — care este o veche 
formă de organizare românească, întâlnită în toate Ţările Române — avea în frunte un Voievod, cu 
prerogative supreme în plan administrativ, militar şi judecătoresc. El era limitat în puterea sa de 
„congregaţiile generale“, care erau adunări reprezentative de „stări“, cu atribuţii judiciare, la care participau 
nobilimea locală şi păturile înstărite. La lucrările acestor adunări au participat şi reprezentanții românilor, 
până la răscoala din 1437, când nobilii unguri, saşi şi secui au încheiat (la Căpâlna) pactul cunoscut sub 
denumirea „Unio Trium Nationum “, act în urma căruia românii, deşi formau majoritatea populaţiei, au fost 

excluşi de la viaţa politică. După o nouă încercare a ţăranilor iobagi de a-şi recuceri unele drepturi 
economice, prin răscoala lui Gh. Doja (1514), nobilimea ungară a legiferat, prin Tripartitumul lui Werboczi, 
„legarea de glie“ a iobagilor, cea mai cruntă robie pentru cei care reprezentau „talpa ţării“, români în 
majoritate covârşitoare. Catastrofa statului ungar de la Mohacs, din 1526, cînd armatele nobilimii maghiare 
nu au beneficiat de aportul țăranilor, este rezultatul acestei legiferări, prin ca s-a impus țăranilor „cel mai 
neomenos tratament cunoscut în istoria continentului nostru.“ * 

În perioada 1541-1688, Transilvania s-a aflat sub suzeranitate otomană, fiind organizată ca principat 
autonom, având o situație asemănătoare cu Moldova şi Tara Românească. Transilvania avea în frunte un 
Principe, care dispunea de un consiliu intim, iar „adunarea stărilor“ era Dieta Transilvaniei, cu activitate 
permanentă, cuprinzând între 150-200 de membri, formată din reprezentanţii nobilimii, ai oraşelor, ai 
comitatelor şi ai scaunelor, precum şi din marii dregători. Românii, constrânşi la condiţia de iobagi, numiţi în 
acte oficale „plebs valahica“ (plebea valahă), nu aveau reprezentanţi în structurile politice şi administrative, 
fiind considerați „tolerați“, numai „pentru binele public“, adică împovăraţi de obligații, dar fără nici un fel de 
drepturi. Oprimarea românilor era de natură socială şi națională. În aceeaşi situaţie se afla şi biserica 
ortodoxă a românilor, considerată o biserică „tolerată“. 

Reforma religoasă, iniţiată de Martin Luther (1483-1546) şi Jean Calvin (1509-1564), se extinde în 
decursul secolelor XVI şi XVII în toată Europa, ca o reacție motivată la mercantilismul şi decăderea morală 
a clerului catolic, dar şi faţă de tendinţele hegemonice ale Vaticanului sub raport politic. Ca şi alte zone din 
Europa, Transilvania a fost teatrul unor semnificative tensiuni religioase, prin care noile culte protestante au 
câştigat teren în faţa catolicismului. În această perioadă, Transilvania a devenit, sub raport religios, o zonă de 
expansiune a cultelor protestante, la care au aderat masiv ungurii, saşii şi secuii. Printr-o decizie din 1571, 
Dieta Transilvaniei (formată din reprezentanți ai celor trei „națiuni“ privilegiate: maghiari, saşi, secui) a 
consacrat ca religii „recepte“, recunoscute oficial, doar religiile romano-catolică, evanghelico-luterană, 
calvinistă-reformată şi unitariană. Astfel, biserica ortodoxă, care cuprindea mai mulţi credincioşi decât cele 
patru biserici recunoscute la un loc, era exclusă de la viaţa publică, suportând numeroase persecuții din 
partea autorităților şi a principilor calvini, care au încercat, fără succes, să-i atragă pe români la 
protestantism. 

Românii din Transilvania, cu toate că nu au refuzat anumite sugestii şi imbolduri venite din cercurile 
protestantismului (traducerea şi tipărirea cărților religioase, introducerea limbii române în biserică etc.), au 
reuşit să reziste acestei ofensive de calvinizare, fiind sprijiniți de domnitorii şi biserica din Ţara Românească 
şi Moldova. Deşi asupra lor s-au exercitat multe presiuni, condiţionări şi acte de persecuție, românii au rămas 
în „credinţa şi legea lor“, văzând în aceste încercări de convertire religioasă o tentativă de deznaționalizare 
a lor. Protestanţii au înlocuit limba latină cu cea maghiară în exercitarea serviciului religios, astfel încât 
calvinizarea românilor însemna implicit maghiarizarea lor. Fapt este că românii care au acceptat această 
convertire (cei din păturile mai înstărite) au fost maghiarizați, pierzându-şi cu timpul identitatea etnică de 
români. 

În faţa încercărilor de a li se restrânge drepturile — după cum rezultă şi din sistematizările juridice 
numite „Codicele lui Werboczi“ (Tripartitum, elaborat la 1514), apoi „„Approbatae Constitutiones“ (1653) şi 
„Compilatae Constitutiones“ (1669) — românii din Transilvania şi-au apărat cu străşnicie vechile obiceiuri 
juridice şi credinţa religioasă (în fața ofensivei declanşate de reformați), iar lupta lor pentru drepturi de ordin 
social şi național a fost dusă ulterior de fruntaşii Şcolii Ardelene, revendicările lor fiind sintetizate în Supplex 
Libellus Valachorum (1791). 

După 1690, Transilvania a fost integrată, ca principat autonom, în Imperiul Habsburgic, care era angajat 
într-o politică de expansiune spre est, în detrimentul Imperiului Otoman, care pierdea teritorii şi influență. 
Aproape două sute de ani, spațiul românesc (cele trei Principate) va fi disputat între cele trei imperii, otoman, 
habsburgic şi țarist, printr-un şir de războaie (ce fac parte din capitolul „chestiunea orientală“), cu diverse 
perioade de ocupaţie militară şi de statut politic incert. Efectele cumulate ale acestei situaţii geopolitice se 
regăsesc în blocarea dezvoltării economice şi culturale, în jefuirea resurselor interne de către regimurile 
fanariote, în menținerea populației româneşti în condiţii de robie economică şi de excludere politică în 
Transilvania. 

Geneza şi evoluția Şcolii Ardelene este legată de un eveniment important petrecut la sfârşitul 
secolului al XVII-lea şi la începutul celui următor: dezbinarea religioasă a românilor prin apariția 
bisericii greco-catolice („unite“). Consecințele ample ale acestui fenomen în istoria naţională şi 
evaluările contradictorii de care a beneficiat din partea a numeroşi istorici, gânditori şi exegeți, din 


5% Corneliu Albu, Pe urmele lui Ion Inocenţiu Micu-Klein, Bucureşti, Editura Sport-Turism, 1983, p. 29. 

epoca modernă până astăzi, ne îndeamnă la o reconstituire a contextului de geneză, pentru a 
dispune de elemente care să ne ajute la o interpretare adecvată, ferită de partizanate grăbite. 

Cucerind Transilvania, Imperiul Habsburgic a întâlnit un mediu ostil sub raport religios şi 
spiritual, un mediu în care elita economică, politică şi religioasă a maghiarilor, saşilor şi secuilor 
era deja integrată curentelor protestante, cu deosebire celor calviniste. În consecință, autorităţile 
imperiale au declanşat ofensiva de recatolicizare a Transilvaniei, pentru a contracara ponderea 
cultelor protestante şi focarele de rezistență faţă de politica Vienei, recunoscută ca un bastion al 
catolicismului. Pentru această acţiune strategică, autoritățile de la Viena şi-au îndreptat atenţia spre 
populația majoritară, formată din români ortodocşi. Convertirea la catolicism a unor fruntaşi ai 
clerului ortodox şi a unei părți a românilor din Transilvania s-a făcut în mai multe etape, generând 
tensiuni şi frământări complexe, ducând la învrăjbiri şi chiar la conflicte locale. Aplicând un plan 
bine elaborat de cardinalul Leopold Kollonich, duşman al calvinilor, plan în care alternau 
promisiunile şi amenințările, iezuiţii şi oficialitățile austriece au reuşit să convingă mai întâi pe 
mitropolitul Teofil (1697), apoi pe noul mitropolit Atanasie Anghel (1698) — care a fost urmat de un 
număr de 38 de protopopi români — să accepte „uniația“, adică unirea cu biserica Romei, în 
schimbul unor avantaje ce priveau condiția materială a clerului unit (să nu mai plătească dări, să nu 
mai fie consideraţi „toleraţi“, să aibă un statut echivalent cu preoții catolici etc.).” 

Aceste avantaje — deloc neglijabile având în vedere condiţia de „iobagi“ în care se aflau preoții 
ortodocşi, umilințele şi persecuțiile pe care le-au suportat din partea autorităţilor caliviniste ale 
Principatului — au fost stipulate în prima diplomă privind „uniaţia“, emisă de împăratul Leopold I, 
în 1699. Unirea religioasă era condiţionată de acceptarea unor puncte ale dogmei catolice,“ 
stabilite la Conciliul de la Florenţa, din 1439, dar noua biserică „unită“ a obţinut dreptul de a păstra 
riturile, slujba, calendarul şi toate obiceiurile din tradiția bisericii ortodoxe, elemente înrădăcinate 
în conştiinţa populaţiei româneşti. 

Capii noii biserici unite au cerut — încă de la sinodul din 1697 — ca şi ţăranii români (,,mirenii“) 
care acceptă uniația să beneficieze de acest nou statut, să aibă drepturi egale cu toţi ceilalți locuitori 
al Principatului, să nu mai fie consideraţi „toleraţi“. Dieta Transilvaniei, dominată de reprezentanții 
celor trei „naţiuni recepte“, în principal de nobilimea maghiară, s-a opus acestei solicitări, întrucât 
astfel românii ar fi fost scutiţi de dări şi de iobăgie. Întrucât proiectul „unirii“ religioase a avut 
totuşi un slab ecou în rândurile populaţiei româneşti şi era pe punctul de a fi compromis, Curtea de 
la Viena (interesată de o catolicizare în masă) a supralicitat oferta socială, introducâd în cea de a 
doua diplomă leopoldină, din 19 martie 1701, un nou articol (nr. 3), care prevedea următoarele: 

„Chiar şi ţăranii, după ce trec la unire, să fie consideraţi ca indigeni, ca ceilalți fii ai 
patriei, iar nu numai toleraţi, ca până aici.” 

Acest articol a stârnit opoziția vehementă a nobilimii maghiare, interesate de menţinerea 
românilor în starea de iobăgie. Prin acest articol — care nu a fost aplicat niciodată — se deschidea 
posibilitatea ca românii să obțină drepturi politice şi economice echivalente cu cele de care se 
bucurau membrii celor trei „națiuni“ privilegiate. Românii au solicitat mereu aplicarea acestui 
articol, dar „domni de pământ“ au respins categoric această solicitare, sub motiv că aplicarea lui ar 
fi „distrus vechile legi ale ţării“, aşa cum susţinea o hotărâre a Dietei. Într-adevăr, ar fi fost distrus 


* Gestul mitropolitului Atanasie Anghel (fiul unui preot ortodox din satul Ciugud, de lângă Alba Iulia) a fost 
întâmpinat cu reacții puternice de dezaprobare din partea românilor ortodocşi, preoţi şi mireni, statornici în credința 
lor. Conducătorii bisericilor ortodoxe din Moldova şi Ţara Românească, din Constantinopol şi din Ierusalim l-au 
anatemizat şi excomunicat, numindu-l „Satansaie“, „vânzător de credință şi noul Iuda“. Domnitorul Constantin 
Brâncoveanu, care îi acordase înainte sprijin material, stolnicul Constantin Cantacuzino şi alte personalităţi ale 
timpului au dezavuat actul de „trădare“ al lui Atanasie Anghel, ce fusese şcolit de Antim Ivireanu, hirotonisit la 
Bucureşti şi trimis în Transilvania tocmai pentru a apăra ortodoxia de ispitele uniației. 

* Unirea religioasă era condiţionată de acceptarea a patru puncte ale dogmei catolice: recunoaşterea papei 
drept cap al bisericii, existenţa purgatoriului, folosirea pâinii nedospite (azima) în actul împărtăşaniei şi acceptarea 
tezei că Sfântul Duh purcede simultan de la Tatăl şi de la Isus Cristos, nu doar de la Tatăl, precum susțineau 
ortodocşii (problema „Filioque“). 

` Apud, Cornelui Albu, op. cit. p. 55-56. În aceeaşi diplomă se prevede la art. 8: „Să se deschidă şcoli pentru 
români în Alba lulia, Haţeg şi Făgăraş“. Vezi textul complet al diplomei la pp. 251-253. 

sistemul de servituți feudale sub care trăiau românii. De aceea, a doua diplomă imperială privind 
uniația, favorabilă românilor, a fost publicată de Dietă în mare taină, după care a fost complet 
uitată, iar când fruntaşii românilor au cerut aplicarea ei, autoritățile Principatului, dar şi cele 
imperiale, au răspuns că ea s-a pierdut sau nu au recunoscut valabilitatea ei. 

Articolul 3 al acestei diplome din 1701 a constituit temeiul juridic al revedicărilor sociale şi 
politice inițiate apoi de fruntaşii bisericii unite româneşti. Ei au transformat problema unirii 
religioase într-o problemă cu semnificație politică şi au inițiat acțiuni viguroase pentru ameliorarea 
condiției economice a românilor şi pentru redobândirea statutului de „națiune“ egală în drepturi. 


Programul lui lon Inocenţiu Micu-Klein 


După trei decenii de frământări şi derute,"€ la conducerea bisericii unite este ales Jon Micu, cel 
care va deveni un erou al românilor, o figură legendară a luptei naționale. El este întemeietorul 
Şcolii Ardelene, cunoscut sub numele de Jon Inochentie Micu-Klein (sau Ion Inocențiu Micu- 
Klein), care a trăit între anii 1692-1768. Fiu al unor țărani din satul Sadu, de lângă Sibiu, Ion 
Micu” a studiat la colegiile iezuiţilor din Sibiu, Cluj şi Târnavia (localitate din Slovacia), unde se 
mutase sediul ariepiscopiei romano-catolice din Ungaria. În anii de studii a descoperit, cu un 
sentiment de mândrie, că românul Nicolae Olahus fusese aici arhiepiscop cu două secole înainte. În 
1728, la 36 de ani, Micu este ales episcop al bisericii greco-catolice din Transilvania (confirmat din 
1732), biserică pe care o va conduce până în 1751. În această calitate, primeşte titlul de consiler 
imperial, rangul de baron (1733) şi un loc în Dieta Transilvaniei. Astfel, Inocenţiu Micu-Klein 
devine primul român care are dreptul de a participa la lucrările Dietei. 

Inocenţiu Micu-Klein este inițiatiorul unui adevărat program politic şi cultural de redeşteptare 
a conştiinţei naţionale a românilor. El compara soarta românilor din Transilvania cu „robia 
egipteană“ a evreilor, simțindu-se chemat, precum un Moise, să conducă opera de emancipare a 
națiunii sale. Programul său depăşeşte cadrul strict religios, angajându-se explicit în lupta pentru 
redobândirea drepturilor românilor pe planul politic, economic, social şi cultural. El a iniţiat acţiuni 
extrem de viguroase în acest sens, folosind toate mijloacele pe care i le conferea noul său statut de 
episcop unit. În numeroase memorii şi „suplexuri“ adresate Curţii de la Viena şi Dietei din 
Transilvania el a cerut consecvent aplicarea articolului 3 din cea de a doua diplomă imperială 
privind uniația. Obiectivul lui strategic era recunoaşterea „de jure“ şi „de facto“ a drepturilor 
politice, economice şi civice ale românilor din Transilvania. El a cerut ca românii să fie 
„recunoscuţi“ ca a patra națiune, cu drepturi egale în Principat, admiterea românilor în structurile 
politice, în şcoli şi administraţie, dreptul lor la învățătură în limba română etc. Era nefiresc ca cei 
mai numeroşi locuitori ai Principatului, argumenta el, să nu aibă drepturi şi să fie menţinuţi în 
condiția umilitoare de „tolerați““, cerând desființarea sistemului de privilegii feudale (de care 


58 Între 1703-1711 s-a desfăşurat războiul „curuților“, declanşat de Francisc Rakoczi II împotriva Austriei, care 
a avut şi o componentă religioasă. Biserica unită, greco-catolică, din Transilvania a fost condusă de episcopul 
Atanasie Anghel până în 1713, apoi, din 1715 până în 1727, de loan Georgiu-Patachi, episcop romano-catolic de 
Făgăraş, român cu studii teologice la Roma (originar din satul Strâmbu, comuna Chiuieşti, jud. Cluj). În zelul lui de 
a servi interesele altora, a încercat să lărgească uniația prin mijloace violente. Dezlănţuind o prigoană împotriva 
ortodoxiei, el nu a reuşit decât să îndârjească opoziţia românilor față de uniaţie. Episcopul Ioan Georgiu-Patachi a 
decedat subit la 46 de ani, în 1727. Sinodul din 1728 îl alege episcop al bisericii unite pe Ion Micu. Începe o nouă 
epocă. 

” Biografii susțin că Ion Micu nu a putut să vorbescă până la vârsta de 15-16 ani. Graiul i-a revenit într-o 
împrejurare stranie, în timpul unei furtuni, când flăcăul mut, aflându-se în pădure cu o echipă de tăietori de lemne, i- 
a avertizat pe ţapinari printr-un strigăt că „s-a rupt crepla“. În acelaşi an (17079), însoţindu-l pe tatăl său la Sibiu, 
pentru a vinde un car de lemne, Ion Micu a întâlnit în târg un călugăr iezuit, care, impresionat de înfăţişarea şi de 
inteligenţa tânărului, i-a propus să-l urmeze pentru a se instrui la o şcoală a ordinului iezuit. Tatăl său s-a opus, dar 
tânărul, întrezărindu-şi destinul, i-a spus: „Tată, eu mă duc“. De atunci n-a mai revenit niciodată în satul natal, 
dedicându-şi viaţa misiunii spirituale pe care şi-a asumat-o, în folosul neamului său oropsit. Apud, Corneliu Albu, 
Pe urmele lui Ion Inocenţiu Micu-Klein, Bucureşti, Editrua Sport- Turism, 1983. 

beneficiau doar nobilii unguri, saşi şi secui). 

Inocenţiu Micu-Klein a folosit unirea cu biserica Romei ca instrument politic, revendicând 
drepturi naționale şi sociale pentru toți românii, care se aflau de secole în condiţia de „tolerați“, 
deşi erau cei mai numeroşi locuitori ai Principatului. „Uniaţia“ românilor a fost întâmpinată cu 
ostilitate de nobilimea maghiară, întrucât pe temeiul ei românii urmau să primească o serie de 
drepturi politice, sociale şi culturale. „Actul unirii s-a consumat, pe de o parte, spre satisfacție lui 
Domus austrica, pe de altă parte, spre decepția națiunilor pivilegiate, care îşi făcursră din 
crezurile lor protestante tot atâtea contraforturi ale intereselor şi puterii lor“.“ Micu-Klein îşi 
susține revendicările cu argumente istorice şi cu argumente noi, din doctrina dreptului natural: 

e vechimea şi continuitatea românilor, originea lor romană, nobilă, garanţie a drepturilor ce li 
se cuvin asupra pământului Transilvaniei; 

e românii sunt cei mai numeroşi locuitori ai Transilvaniei, deci este nedrept ca ei să fie cu 
totul lipsiţi de drepturi; 

e românii sunt cei care susțin prin munca lor, prin dările şi taxele pe care le plătesc edificiul 
statului, astfel că sunt îndreptățiți să beneficieze de aceleaşi drepturi (politice, economice, 
culturale etc.) ca şi „naţiunile“ considerate recepte. 

Aşadar, Inocențiu Micu-Klein invocă dreptul istoric, dar şi dreptul natural, ultimul fiind baza 
teoretică a sistemului modern de guvernare. În virtutea acestor date, noul episcop cere ca românii 
să aibă reprezentanţi în structurile politice şi administrative ale Principatului, să nu mai fie 
socotiți „tolerați“, să se înlăture „ocara“ şi stigmatul de „plebe“, să fie consideraţi „națiune“, cu 
drepturi egale, în acord cu doctrina dreptului natural şi cu stările de fapt din Transilvania. Textele 
petițiilor sale sunt elocvente. Românii, spunea el, suportă sarcinile şi obligațiile cele mai mari, 
„atât în ceea ce priveşte impozitele, cât şi în ceea ce priveşte salariile domnilor oficiali din 
provincie“; drept urmare, de ce să nu fi ei puşi pe aceeaşi „treaptă“ cu celelalte „naţiuni“ şi în ceea 
ce priveşte drepturile politice, economice şi culturale, „când însăşi legea naturală prescrie că cel 
ce poartă sarcina trebuie să-i simtă şi folosul («qui sentit onus, sentit et commodum»)" 

După cum vedem, de la revendicările religioase, în favoarea bisericii unite, Inocenţiu Micu a 
trecut la revendicări explicit politice, radicale, de natură naţională, vizând recunoaşterea românilor 
ca a patra naţiune în Stat, cu drepturi egale în raport cu „națiunile“ privilegiate. A formulat, de 
asemenea, revendicări economice foarte precise, care puneau în discuţie întregul sistem feudal de 
privilegii prin care nobilimea maghiară şi-a consolidat în timp poziția dominantă, menținându-i pe 
români în condiţia de supuşi, de „iobagi“, de sclavi. Astfel, el a cerut reducerea zilelor de robotă ale 
iobagilor români, repunerea lor în aceeaşi condiţie ca şi iobagii unguri şi secui, restituirea 
pământurilor ce au aparținut românilor şi care au fost ocupate de „domnii de pământ“, dreptul 
românilor de a practica meserii în oraşe şi de a fi admişi în „breaslele meseriașilor“, asigurarea 
unor condiții pentru ca fiii iobagilor români să urmeze şcoli etc. Toate vizau ridicarea românilor din 
situația umilitoare de „plebe“, de populaţie „tolerată“, la condiția de naţiune cu drepturi 
recunoscute şi respectate. 

„Acestă naţiune vrednică de plâns, care trebuie să îndure o sclavie mai grea decât a jidovilor 
care suspinau în Egipt“, trebuie să aibă reprezentanți în Dietă şi în guvern, care să o apere 
„împotriva tuturor abuzurilor“. 

„Deci, dacă această naţiune română prestează de două ori mai mult decât toate 
celelalte naţiuni, iar la plătirea salariilor încă concurge (contribuie) cu mai mult, atunci 
pentru ce să nu fie echitabil ca pentru banii ei să poată avea un apărător în guvern“. 
lată cum gândea şi se exprima „în numele națiunii române“, nu al preoților uniţi, fiul unor 

țărani români, ajuns la demnitatea de episcop, baron şi consilier imperial, care a reuşit să deschidă 

multe porți la Curtea de la Viena, dar a întâmpinat o opoziție categorică din partea nobilimii feudale 


© Lucian Blaga, Gândirea românească în Transilvania în secolul al XVIII-lea, Bucureşti, Editura Ştiinţifică, 
1966, p. 40. 

él Toate citatele din memoriile lui Inocenţiu Micu-Klein sunt preluate din cartea lui Corneliu Albu, pp 137- 
145. 

din Transilvania. Prin militantismul ardent în favoarea unor drepturi sociale şi politice, prin 
importanţa pe care o acordă şcolii şi învăţăturii, ca instrumente de „luminare“ a poporului (el a pus 
bazele şcolilor de la Blaj), prin convertirea unor revendicări de natură religoasă în revendicări de 
natură politică şi culturală, episcopul Micu-Klein este o personalitate ce anunță şi deschide 
mişcarea luministă în spațiul românesc. El este un profet al viitorului, nu un apărător al trecutului. 
El a mers până acolo încât a cerut ca românii să aibă reprezentanți în structurile politice ale 
Transilvaniei, iar dacă nu se acceptă „ca să intre preoții uniți în Dietă“, atunci trebuie lăsaţi „să 
intre acolo români mireni de rit grecesc“. Este clar că programul lui Micu-Klein nu era unul 
religios, ci unul politic, social şi naţional modern. 


De la „plebs valahica“ la „natio valahica“ 


Acţiunea sa a avut un mare răsunet. A înaintat numeroase petiții (supplex-uri) Curţii de la 
Viena şi către Dieta Transilvaniei, cerând respectarea întocmai a drepturilor promise prin cea de a 
doua diplomă leopodină, din 1701. Nobilii unguri i-au cerut lui Micu să nu folosească în petiţiile 
sale termenul de „natio valahica“ şi să revină la termenul tradițional de „plebs valahica“, ceea ce 
episcopul a refuzat. Era în joc chiar esența programului său politic. Inocenţiu Micu-Klein nu 
concepea uniaţia fără recunoaşterea românilor, a tuturor românilor, după cum se vede din texte, în 
condiția de „natio“. A ameninţat că va anula unirea religioasă cu biserica Romei dacă nu se 
recunosc aceste drepturi pentru români. Reacția nobilimii maghiare a fost extrem de violentă la 
solicitările argumentate ale episcopului. Într-una din şedinţele Dietei, în urma unui schimb de 
replici, nobilii unguri l-au apostrofat cu ură şi huduit, după care — văzând că dârzul episcop nu 
cedează cu solicitările sale în favoarea românilor — au mers până acolo încât au încercat efectiv să-l 
arunce în stradă pe una din ferestrele clădirii. 

Membrii Dietei respingeau chiar şi îndemnurile mai favorabile ale Vienei, repetând mereu în 
hotărârile lor că românii „nicidecum nu pot constitui a patra naţiune distinctă de cele trei naţiuni 
vechi recepte“, avertizând-o într-un memoriu chiar pe împărăteasa Maria Tereza ca nu cumva să fie 
ştirbite privilegiile naţiunilor recepte, iar „fărănimea românilor nicidecum să nu fie numărată între 
naţiuni, ca nu cumva, prin o astfel de împrejurare, să se prefacă în pulbere meritele ce şi le-au 
câştigat naţiunile privilegiate pentru țară şi tron“. 

lată de ce „staturile“ (reprezentanții celor trei „naţiuni“ privilegiate) nu voiau să accepte ca 
episcopul Micu-Klein să vorbească „în numele națiunii române“, pentru că, precizau membrii 
Dietei în răspunsurile lor, dacă s-ar recunoaşte existenţa şi drepturile cuvenite naţiunii române, care 
avea o pondere demografică ce întrecea numărul celor trei naţiuni „recepte“ la un loc, atunci „s-ar 
nărui legile fundamentale ale ţării“. Într-adevăr, „vlădica“ Inocenţiu Micu-Klein a declanşat o 
luptă titanică, pe care a dus-o timp de două decenii de unul singur, cu o energie ieșită din comun. 
Pe bună dreptate, Lucian Blaga îl aprecia pe Micu-Klein drept pe „cel mai de seamă om politic pe 
care l-a dat neamul românesc din această țară transilvană“.“ Abia după două sute de ani de 
eforturi, suplicii şi bătălii politice, în care s-au ilustrat atâţia urmaşi ai clarvăzătorului episcop 
Micu-Klein, românii şi alte popoare oprimate din zonă au reuşit să „năruiască“, în 1918, acel 
edificiu monstruos în care erau reduşi la condiția de sclavi. Nu e de mirare că, la solicitările 
insistente ale episcopului, ce vorbea în numele „națiunii române“, Dieta Transilvaniei, dominată de 
nobili unguri, a înaintat Curţii de la Viena, în 1736, următorul răspuns: 

„EI cere lucruri pe care nimeni nu le-a mai cerut niciodată de la străbunii noştri şi nu 
le va putea cere nici de la urmaşii noştri; cere aceea ce derogă, în gradul cel mai mare, 


€ Tată un fragment dintr-un dialog a lui Micu-Klein cu unii membri ai Dietei: -“Românii sunt nişte pribegi!“; - 
Micu-Klein: -“Nu pot fi altfel, deoarece sunt împilați până la sânge!“; -“Sunt leneşi!“;, -“Leneşi? Dar numai 
românii vă lucră ocnele, băile de fier şi de aur, iar unor li se trage şi pielea de pe ei!“; -“Clerul şi poporul român nu 
sunt uniţi din inimă“; - „Despre cele ce sunt ascunse în inima omului nu e nimeni în drept a judeca“. 

& Lucian Blaga, Jzvoade, Bucureşti, Editura Minerva, 1972, p. 218. 

privilegiilor şi scutinţelor celor mai vechi, dobândite de la regi şi principi...cere, în fine, 
aceea ce clerului şi plebei valahe, după firea lor prea bine cunoscută, nu li se cuvin 
nicodată. La aceste cereri nemaiauzite şi foarte importante, nouă staturilor, care am venit 
în această dietă, nu ne este iertat (permis) a răspunde, nefiind noi deloc autorizaţi şi 
pregătiți a ne declara într-o chestiune atât de însemnată şi neașteptată, căci trebuie să ne 
Sfătuim, cu ai noştri acasă, mai înainte de a da valahilor drepturile noastre câştigate cu 
sângele strămoşilor noştri 04 

Într-adevăr, termenii acestui răspuns vorbesc de la sine despre stupoarea pe care au produs-o 
solicitările episcopului român în cercurile dominante, despre radicalitatea programului național 
inițiat de Inocențiu Micu-Klein. Revendicările sale au fost sprijinite parțial de împăratul Carol al 
VI-lea, dar soluțiile practice preconizate erau blocate de Dietă, prin diverse amânări, refuzuri şi 
hărțuieli la care a fost supus. După moartea acestui împărat, în 1740, tronul este preluat de Maria 
Tereza, ce va duce o politică favorabilă nobilimii maghiare, cea care a respins categoric 
revendicările episcopului român şi dorea înlăturarea acestuia. Un ultim memoriu (intitulat Supplex 
Libellus) a fost înaintat împărătesei în 1743, în care Micu reia, pe un ton mai apăsat şi mai radical, 
toate doleanţele românilor din Transilvania.“ După ce şi acest memoriu a fost respins, în 
revendicările sale esenţiale, Micu-Klein a înțeles că autoritățile imperiale şi cele din Principat 
lucrează în cârdăşie pentru a-i menţine pe români în „iobăgie veşnică“, dar nu a încetat lupta pentru 
redobândirea demnităţii naţionale. În iunie 1744, el convoacă un sinod extraordinar, la care 
participă preoți uniți şi ortodocşi, nobili şi țărani români, exponenți ai tuturor categoriilor sociale 
ale poporului român din Transilvaia, dobândind astfel semnificaţia unei adunări reprezentative 
naționale. Iată cum apreciază Blaga acest eveniment: 

„Alcătuirea sinodului, cu totul senzaţională pentru acele timpuri, dovedeşte că 

Inochentie Clain îşi lărgise acum considerabil platforma luptei sale, atât în sens naţional, 

Cât şi în sens social. (...). Rezistenţa ce o întâlnea l-a împins spre radicalizare. De astă dată 

el îşi lărgeşte revendiările sociale şi în numele iobagilor, care participă realmente la sinod, 

iar conceptul său de naţiune nu-i cuprinde numai pe uniţi, ci şi pe ortodocşi “$$ 

La acest faimos sinod, Micu-Klein „a folosit metoda amenințării cu desfacerea uniaţiei“ dacă 
nu sunt satisfăcute revendicările sociale şi politice ale românilor, întrucât el concepea uniația nu ca 
o convertire spirituală (s-a opus, prin diverse manevre, procedurilor violente de convertire a 
românilor la uniaţie, ca şi tendinţelor de catolicizare a bisericii unite, susținând autonomia ei față de 
instanța papală şi dreptul de a-şi păstra ritualurile şi tradițiile răsăritene), ci ca un „contract“ între 
părţi, condiţionat de îndeplinirea obligaţiilor reciproce.“ Împotriva lui s-au coalizat treptat 
autoritățile catolice, calviniste şi luterane din Principat, cercurile influente ale iezuiţilor, dar şi 
Curtea de la Viena, toate dorind anihilarea vajnicului episcop, ce devenise un „pericol“ pentru 
ordinea anacronică pe care o apărau aceste forțe. Trebuie să precizăm că Micu-Klein devenise între 


S Corneliu Albu, op. cit., pp. 9-10. 

* Memoriul lui Micu din 1743, după ce a fost examinat punct cu punct de o comisie aulică transilvană, a fost 
retrimis comisiei aulice imperiale şi suveranei, care au emis un document prin care erau acceptate doar câteva dintre 
revendicări, cele privind clerul unit, aşa cum erau prevăzute în prima diplomă leopoldină, cea din 16 februarie 1699, 
dar au respins toate solicitările ce vizau obținerea unor drepturi sociale, economice şi politice pentru ţăranii 
români, uniți şi neuniţi, drepturi care ar fi permis recunoaşterea românilor ca naţiune egală în drepturi, obiectivul 
fundamental al lui Micu. Aceste drepturi erau solicitate de Micu în baza celei de a doua diplome leopoldine, din 19 
martie 1701. Argumentele formale invocate de autorităţi au fost acelea că „originalul acestei diplome“ s-a pierdut 
sau că, dacă această diplomă ar fi fost totuşi publicată, ea nu putea fi aplicată întrucât era în contradicţie cu 
„vechile“ norme constituţionale ale Transilvaniei, care prevedeau că românii sunt doar „tolerați“, deci nu pot 
beneficia de drepturi egale cu „naţiunile“ recepte. Înainte de a lua iarăşi calea Vienei, Micu a convocat la 6 iunie 
1744 un mare sinod, în care s-a dezbătut chiar oportunitatea de a denunța uniaţia dacă nu sunt recunoscute 
drepturile cerute. Una dintre întrebările puse sinodului a fost: „Dacă toate cele ce s-au făgăduit românilor uniți nu 
s-ar dobândi, mai voiesc ei oare să fină unirea, ori se lapădă de ea?“. 

Lucian Blaga, Gândirea românească în Transilvania în secolul al XVIII-lea, ed. cit., pp 48-49. 

S Dumitru Stăniloae, Uniatismul din Transilvania. Încercare de dezmembrare a poporului român, Bucureşti, 
Tipografia Institutului Biblic şi de Misiune Ortodoxă, 1973, pp 50-70. 

timp o personalitate apreciată şi foarte populară în toate mediile româneşti, solidarizate cu 
acțiunea sa, un simbol al luptei naţionale, un personaj codificat deja ca erou naţional în creaţiile 
folclorice ale vremii. 

Hărţuit de autoritățile din Transilvania, văzând că toate aceste forțe uneltesc pentru a-l 
îndepărta din scaunul episcopal, ceea ce însemna pierderea unui important instrument al acţiunii 
sale politice, înțelegând că promisiunile făcute uniaţilor de autorităţile imperiale au fost numai o 
amăgire, Micu-Klein a plecat la Roma, în 1744, cu speranța că în cetatea „lui Petru şi Pavel“ va 
găsi sprijin eficient pentru cauza dreaptă a poporului ce îşi are obârşia în „Roma lui Traian“. Dar 
sprijinul moral al papei Benedict al XIV-lea nu a putut înfrânge opoziţia înverşunată a Curţii de la 
Viena, care a reuşit, prin diverse manevre, să-l forțeze pe Micu-Klein să abdice din scaunul 
episcopal, în 1751. A trăit la Roma, sărac, bolnav şi însingurat, până la sfârşitul vieții, în 1768, cu 
dorul neistovit de locurile natale. Într-o epistolă adresată urmaşilor săi la conducerea bisericii unite, 
Inocenţiu Micu-Klein scria din cetatea eternă: „Nu poți învia din morți decât din pământul 
patriei“ Blaga, cel care a sesizat înțelesul profund al acestei afirmaţii, susţine că ea rezumă 
crezul spiritual şi naţional al episcopului care a îndrăznit, primul, să ceară imperativ pentru neamul 
său drepturi pe care nimeni nu mai cutezase înaintea lui să le formuleze. Este o formulă prin care 
Micu-Klein consacră sinteza dintre ideea creştină şi ideea națională. Rămăşiţele pământeşti ale 
acestui luptător pentru cauza naţională au fost aduse de la Roma la Blaj abia în 1997. 

Micu-Klein a dat semnalul luptei pentru drepturile românilor, pentru ridicarea conştiinţei de 
neam la nivelul conştiinţei naţionale moderne. Întemeind o nouă direcţie a luptei naţionale, 
Inocenţiu Micu-Klein este şi cel care face legătura cu opera umaniştilor (cunoştea bine lucrările lui 
Nicolae Olahus) şi a cărturarilor din Moldova şi Ţara Românească. Într-o călătorie la Viena, în anii 
1734-1735, „vlădica“ Inocenţiu-Micu descoperă întâmplător la un negustor din Petersburg o copie 
a lucrării lui Dimitrie Cantemir Hronicul vechimii româno-moldo-vlahilor. A cumpărat îndată 
această lucrare, ce va deveni o sursă de inspiraţie pentru corifeii Şcolii Ardelene. 


Şcoala Ardeleană — reprezentanți, opere, idei 


Acesta este aşadar contextul politic, social şi religios în care a apărut Şcoala Ardeleană. 
Programul naţional inaugurat de Inocenţiu Micu-Klein a fost continuat, pe o scară mai largă, de alți 
fruntaşi ai bisericii unite (Petru Pavel Aaron, Gherontie Cotorea, Grigore Maier, loan Bob) şi ai 
bisericii ortodoxe (Vasile Moga, apoi de Andrei Şaguna), dar mai ales de strălucita pleiadă de 
intelectuali care formează Şcoala Ardelenă: Samuil Micu, Gheorghe Şincai, Petru Maior, loan 
Budai-Deleanu ş.a. 

Şcoala Ardeleană s-a constituit ca o amplă mişcare ideologică, culturală şi politică, având drept 
țintă strategică recunoaşterea drepturilor naţionale ale românilor din Transilvania. Ea este expresia 
cea mai relevantă a luminismului românesc, curent care îmbracă forme şi aspecte specifice în 
spaţiul românesc. Învățământul, cultura şi ideile raţionaliste erau privite ca un instrument 
indispensabil pentru fortificarea conştiinţei naționale şi a noii mentalități. Exponenţii acestei 
mişcări culturale şi politice erau animați de un spirit reformator moderat, fiind încrezători în 
reformismul luminat, promovat de împăratul Iosif al II-lea. Această convingere i-a împiedicat să 
înțeleagă semnificația antifeudală şi radicală a Răscoalei lui Horea, care cerea desființarea iobăgiei, 
printre altele. Iniţiată de episcopul unit Inochentie Micu-Klein, Școala Ardeleană a fost o mişcare 
relativ unitară, în privinţa obiectivelor culturale şi politice, dar în interiorul ei putem deosebi, în 
funcție de mijloacele tactice preconizate, o orientare moderată, reprezentată de Samuil Micu, Petru 
Maior, Piuariu Molnar şi, parţial, Gh. Şincai, şi o alta, radicală, reprezentată de loan Budai-Deleanu 
şi Paul lorgovici. 

Documentul fundamental al Şcolii Ardelene este Supplex Libellus Valachorum, din 1791, o 


s Cf. Lucian Blaga, /zvoade, ed. cit, p. 218-220. 

sinteză a argumentelor invocate de aceşti intelectuali în favoarea recunoaşterii drepturilor naționale 
ale românilor din Transilvania. Înaintat Curţii de la Viena şi tipărit la Cluj în 1791, acest document 
şi monument al conştiinţei naţionale a fost elaborat şi semnat de Gh. Şincai, Samuil Micu, loan 
Piuariu-Molnar, losef Mehesi, loan Para, Ignatie Darabant, precum şi de conducătorii celor două 
biserici româneşti, loan Bob şi Gherasim Adamovici. Ca şi Inocenţiu Micu-Klein, redactorii 
Supplex-ului urmăreau atât schimbarea statutului social şi politic al românilor din Transilvania, cât 
ŞI o reabilitare a imaginii publice a naţiunii române, imagine grav afectată de termenii în care era 
înfăţişată populaţia românească din Principat atât în documentele oficiale, cât şi în scrierile unor 
istorici ai timpului. De aceea, în Supplex, e cuprinsă şi această revendicare: 
„Numirile odioase şi pline de ocară: toleraţi, admişi, nesocotiți între alte stări...să fie 
cu totul îndepărtate... şi națiunea valahă, renăscută, să fie repusă în toate drepturile... “ 

După ce Supplex Libellus Valachorum a fost respins de împăratul Leopold al II-lea şi de Dieta 
Transilvaniei, corifeii Şcolii Ardelene se radicalizează, iar activitatea lor dobândeşte un caracter 
militant, antifeudal, puternic reformist şi democratic. Ei lucrează intens pentru formarea unei 
literaturi ştiinţifice şi filosofice pe înțelesul poporului, traduc cărți sau le adaptează, înfiinţează sute 
de şcoli, răspândesc cultura raționalistă a timpului, resping falsurile istoriografiei maghiare, luptă 
pentru demnitatea românilor şi pentru recunoaşterea drepturilor lor politice şi culturale. În 
domeniul lingvisticii, Şcoala Ardeleană ne-a lăsat două lucrări capitale: 

e Elementa lingue daco-romanae sive valachicae, lucrare elaborată de Samuil Micu şi 

Gheorghe Şincai, publicată în 1780 
e Lexiconul de la Buda (Lexiconul românesc-latinesc-nemţesc), început de Samuil Micu, 

continuat de Petru Maior şi alţii, publicat în 1825. 

Autorii susțin ideea originii latine a limbii române şi propun scrierea etimologică, eliminând 
elementele nelatine din limbă. Petru Maior enunţă ipoteza că limba română se trage din latina 
populară, din latina vorbită, nu din cea clasică, scrisă. Toţi latiniştii militează pentru introducerea 
alfabetului latin în scriere şi pentru eliminarea cuvintelor de origine nelatină (în special a celor de 
origine slavă) din limba română. 


Samuil Micu (1745-1806) 


Nepot al lui Inocenţiu Micu-Klein, Samuil Micu este cel care elaborează fundamentele 
filosofice ale mişcării spirituale a Şcolii Ardelene. Având studii temeinice de teologie şi filosofie la 
Viena, Samuil Micu a fost influenţat masiv de luminismul german şi a contribuit la asimilarea 
noilor idei raţionaliste în gândirea românească. A tradus un manual al lui Baumeister, Elemente de 
filosofie, manual ce preia ideile kantiene, sub influenţa lui Christian Wolff. Trăsătura dominantă a 
gândirii lui Micu este raționalismul. El a elaborat o terminologie filosofică în limba română, a dat o 
explicaţie raţională evenimentelor istorice. A tradus lucrări religioase, precum şi opere ale unor 
autori antici. 

Opera sa fundamentală este Istoria şi lucrările şi întâmplările românilor (1805), care a fost 
publicată integral abia în anul 1995. El continuă şi îmbogăţeşte argumentația cronicarilor şi pe cea 
a lui D. Cantemir. Teza pe care o lansează Micu este aceea că dacii au fost exterminați în războaie, 
iar românii sunt descendenţi direcţi ai romanilor. A respins cu argumente complexe teoria „vidului 
istoric“, teorie prin care unii istorici susțineau că Dacia ar fi fost abandonată de populaţia autohtonă 
odată cu retragerea aureliană, astfel că triburile maghiare ar fi găsit un spațiu „gol“ la sosirea lor în 
Transilvania. Invocând şi argumente din teoria dreptului natural, Micu subliniază apăsat originea 
nobilă a poporului român, susținând că vechimea şi continuitatea românilor în spaţiul autohton, 
ponderea demografică şi contribuţia lor în istoria Transilvaniei legitimează lupta românilor pentru 
recunoaşterea lor ca naţiune egală în drepturi cu cele trei naţiuni „recepte“. 

Alte lucrări: Logica, publicată la Buda, în 1799; Legile firei, ithica şi politica, publicată la 
Sibiu, în 1800. Au rămas în manuscris lucrările: Învățătura metafizicii (1787/1790), descoperită 

târziu, ca şi alte lucrări: Etica sau învățătura obiceiurilor; Învățătura politicească, scrise la Viena, 

între 1781-1787. 

Logica este o introducere în studiul filosofiei, pe baza lucrărilor lui Christian Wolff şi 
Baumeister. Autorul se referă la trei feluri de cunoştinţe: cunoştinţe istorice, cunoştinţe ale faptelor 
(obținute pe cale senzorială) şi cunoştinţele filosofice (de ordin raţional, referitoare la cauze, 
„pricini“). „Filosofia nu este alta fără numai... obişnuirea de a cerca şi a cunoaşte destule pricini 
ale lucrărilor“. Cunoaşterea rațională, logică, este completată de cea empirică. Viziunea lui Micu 
este o îmbinare a empirismului şi raționalismului din epocă. 

Micu împarte filosofia în două părți: 

e Filosofia teoretică, ce vizează adevărurile abstracte, la rândul ei împărțită în filosofie 
naturală (sau fizica) şi metafizică (ontologia, cosmologia, psihologia şi teologia naturală sau 
rațională). 

e Filosofia practică, ce cuprinde ideile cu valoare normativă, care călăuzesc oamenii în 
acțiunea practică spre câştigarea fericirii. Ea este alcătuită din filosofia practică generală, 
dreptul firii (natural), etica şi politica. Precursor al gândirii politice româneşti, Micu 
defineşte astfel politica: „Înţelepciunea care învaţă cum se cade a stăpâni şi ocârmui 
cetatea“. 

Micu este un creator de limbaj filosofic în limba română. În textele sale apar o serie de termeni 
precum metafizica, ființa, firea, insul, rațiune, adevăr, lege, experienţă, cunoştinţă, ş.a., având un 
înțeles filosofic precis definit. Ideea este „inchipuirea (imaginea) care poate fi mai luminată sau 
mai întunecată în minte a vreunui lucru“. Genul şi specia sunt la el „feliurile şi spițele“. Adevărul 
logic este „cuviința şi întocmirea gândurilor noastre cu lucrul însuşi“. Experienţa este „sperienţă“, 
iar demonstraţia este „arătare“ — două căi de a ajunge la adevăr, la cunoştinţe certe, „țapene“. 
Ontologia porneşte de la „ins“, de la lucrurile individuale spre cele generale. Principiile sunt 
„începuturile“, iar „începutul zicerii împotrivă“ este principiul contradicției, „începutul pricinii 
destule“ este principiul raţiunii suficiente al lui Leibniz. Alte echivalenţe: pricină=cauză, 
mutare=schimbare, stâmpărare=moderaţie, spație=spaţiu. 

Învățătura metafizicii este o prelucrare personală a cărţii lui Baumeister, discipol al lui Wolff. 
Subliniază mereu puterea naturală a rațiunii de a căuta şi de a obține adevărul. Ideile epocii se 
regăsesc la Micu: amestec de raționalism şi empirism, interes pentru cunoaşterea probată prin 
experienţă, critica moderată a scolasticii. „Toată cunoştinţa omenească vine de la simțuri“ — spune 
el, adoptând noile perspective ştiinţifice ale vremii sale. Metafizica rămâne însă un domeniu 
rezervat al gândirii raționale, ce cuprinde „multe şi încurcate întrebări“, fiind „învățătura aceia cu 
care închipuirile preste tot de obşte să tâlcuiesc“. 

Texte din Învățătura metafizicii (1806): 

„Măcar că sunt unii carii judecă cum că pre cei mai tineri nu să cade a-i lăsa să înveţe 
metafisica, pentru că multe şi încurcate întrebări cuprinde care mai bine este a nu le şti 
decât a le şti, însă eu judec că nu trebuie a opri pre cei mai tineri de la desfătarea 
metafisicii, cu atâta, cu cât mai mult foloseşte să ajungă ei, ca să poată ales gândi, care 
lucru a-l dobândi, foarte mult ajută această învăţătură a metafisicii, după ce acum s-au 
curăţit de multe încurcături ale sholasticilor. (...) 

Toată cunoştinţa omenească vine de la simţuri, iar tot ce prindem cu simţurile, aceia 
să ține de lucrurile cele singuratice, care în multe chipuri îmbrăcate şi învăluite au cu 
locul, au cu vremea, au cu fața, au într-alt chip osebite, să pun înaintea noastră, despre 
care mai pre larg am grăit în „Loghică “.(...) În fieştecare lucru nu numai insul trebuie a-l 
socoti, ci şi întru acesta trebue să ne ostenim, ca să luăm aminte la firea şi la fiinţa 
lucrului, şi aşa să cunoaştem ce este lucrul. Iară fiinţa fieştecărui lucru este aceia, prin 
care orice lucru este numai acela, şi nu altul. Adecă fiinţa este aceia, prin care lucrul din 
toate alte lucruri se poate cunoaşte şi să osibeşte. (...) 

Speriința ne învaţă pre noi cum că trupurile care le vedem noi în lumea acesta, unele 
pier altele răsar, după zi să face noapte şi după noapte Zi, şi nici Soarele, nici stelele nu 
rămân pururea întru acelaşi stat. Luminat dară este, cum că întru această lume sunt 

lucruri, care urmează unele după altele. (...) Ce zicem noi cuvânt, grecii zic logos, latinii 
ratio zic, aşa dară aici prin cuvânt nu sunet trebuie să înţălegi, ci judecata cea adevărată a 
minţii, care-ţi arată şi ce învaţă pentru ce şi cum Să cuvintezi “. 

Texte din Logica (1799): 

„Două căi sunt, ca să putem şti ceva, că cu bună samă e adevărat, adecă: speriinţă şi 
arătare. 

Despre speriință aceasta se cade a le însemna: 

a) cum că toată simţirea, sau priceaperea şi cunoştinţa noastră, au este din lăuntru, au 
din afară. (...) 

Prin speriință cunoaştem numai cele singuratice, adecă cele ce cu simţirile le prindem. 
(...) 

Până acum am zis de speriință, să zicem ceva şi de arătare. Arătarea zicem, că este 
împletirea şi legătura cea cu bun rând a cuvântărilor. În arătare nu se spun altele, fără 
numai cele ce sunt adevărate, adecă: arătarea este adeverirea spunerii, sau a lucrului, ce 
să zice, cu temeiuri adevărate şi fără îndoială. (...) 

Dreptul firei tâlcuieşte legile şi învaţă ce trebuie omul să facă sau să nu facă. lară 
etica arată model şi calea cum trebuie a asculta de legile firei. Pentru aceia, bine au zis 
unii cum că dreptul firei este teoria eticii. (...) 

Texte din Scurtă cunoştinţă a istoriei românilor (1796): 

„Socotind cu mintea mea zisa aceia a filosofului aceluia, carele au zis că urât lucru 
este elinului să nu ştie elineşte, adevărat şi rumânului să poată zice că urât lucru este 
rumânului să nu ştie istoria neamului său, că vedem cum toate neamurile au scris lucrurile 
mai marilor săi şi se cuvine aceasta omului carele are minte, că istoria este dascălul 
tuturor lucrurilor (...) că ea nu numai cu cuvinte, ci şi cu pilde adeverează cele ce învaţă. 

Acel lucru cugetându-l, eu am socotit, că acum întâi încai pre scurt să dau oarece 
cunoştinţă a neamului meu cel rumânesc, carele până acum nici atâta cunoştinţă de 
neamul său nu are. Poate că se vor afla unii cu simţire tocmai dobitocească, de vor 
defăima această osteneală a mea, zicând: ce foloseşte omului să ştie cele ce au fost; unii ca 
aceştia sunt tocmai dobitoace, că numai dobitoacele nu ştiu lucrurile mai marilor săi. (...) 
Deci, tu, o cuvântătoriule rumâne, primeşte această puțintică, dar cu multă osteneală şi 
priveghere adunată istorie a neamului tău, şi au tu te nevoieşte, au de nu poți tu, îndeamnă 
şi ajută pre alții, carii pot, ca mai pre lung şi mai pre larg, lucrurile rumâneşti să le scrie, 
şi la tot neamul cunoscute să le facă, ca cei buni să se laude întru neamurile neamurilor, 
iar cei răi şi cei nevrednici să se ruşineze şi să înceapă a lăpăda simţirea cea dobitocească, 
şi a fi oamenii rumâni, adică desăvârşit, că mult este a fi născut rumân “. 


Gheorghe Şincai (1754-1816) 


Gheorghe Şincai este unul dintre cei mai activi şi mai productivi reprezentanți ai Şcolii 
Ardelene. El a asimilat o bogată cultură clasică, teoretică şi istorică, studiind la celebrul Colegiu 
„De Propaganda Fide“ din Roma, colegiul superior al Vaticanului. Lucrarea sa fundamentală este 
Hronica românilor şi a mai multor neamuri, definitivată în 1811. Este o vastă sinteză documentară 
asupra formării şi continuității istorice a poporului român în vatra vechii Dacii. Autorul critică 
istoriile care denigrează poporul român, istorii care „trag jarul“ pe spuza unor teze politice, 
împotriva adevărului istoric, lansând „poveşti desfundate“, spunea el. Ca şi Micu şi Maior, el vrea 
să restabilească adevărul despre români, să reabiliteze imaginea lor de popor latin, vechi şi nobil, 
să înlăture imaginea falsă produsă de scrierile unor istorici unguri, austrieci şi germani. În planul 
gândirii sociale, Şincai este adeptul unor reforme care să amelioreze în primul rând soarta ţăranilor, 
să-i scoată din condiţia umilitoare de şerbie şi iobăgie. 

Deschis la noile idei ale timpului, Şincai dovedeşte un interes deosebit pentru ştiinţele naturii 

şi pentru spiritul raționalist modern. Crezul luminist şi raționalist al autorului este ilustrat de 
lucrarea Învățătură firească spre surparea superstiţiei norodului, publicată la 1800. Titlul cărţii este 
semnificativ. „Învățătură firească“ înseamnă aici cunoaştere naturală, bazată pe studierea „firii“ (a 
naturii), iar „superstițiile norodului“ reprezintă prejudecățile şi explicaţiile supranaturale acumulate 
în mentalitatea oamenilor. Programul cultural luminist este elocvent exprimat prin această opoziție. 
Autorul se străduie să demonstreze că fenomenele au o explicaţie cauzală, naturală, „firească“, iar 
explicațiile fanteziste şi mitice, prin apel la factori supranaturali, trebuie eliminate din conştiinţa 
oamenilor. Cartea lui Şincai dă o imagine a ştiinţelor naturii în ofensivă cu obscurantismul 
medieval. 

Deşi avea studii teologice la Roma şi era integrat bisericii unite, Şincai a devenit un aspru 
critic al clerului, s-a îndepărtat de biserică şi a criticat în termeni duri „unirea“ religioasă cu 
biserica Romei. El evaluează acest act dintr-o perspectivă naţională, nu religioasă. La un secol de la 
înfăptuirea unirii religioase, Şincai face bilanţul avantajelor şi al dezavantajelor, arătând că unirea 
„numai popilor a folosit“, dar şi ungurilor catolici care i-au putut număra astfel şi pe românii uniţi 
în contul lor. Românii au fost înşelaţi în aşteptările lor, astfel că „uniaţia“ a avut drept rezultat nu 
obținerea unor drepturi, aşa cum sperau românii, ci doar învrăjbirea lor, strategie urmărită de cei 
care doreau să-i dezbine şi să-i poată menţine în condiţii umilitoare. 

O atitudine asemănătoare vor avea şi alți exegeţi lucizi ai fenomenului românesc. Pentru o 
judecată nuanțată şi detaşată de orice angajamente partizane, să menţionăm că Simion Bărnuţiu, în 
faimosul discurs de la Blaj, din 2/14 mai 1848, a denunţat „uniaţia“ ca o strategie prin care românii 
au fost învrăjbiți, ca o capcană în care românii au căzut, fiind de bună credință. Mai târziu, istoricul 
Alexandru Papiu Ilarian, reconstituind filmul evenimentelor şi efectele lor cumulate, ajunge la 
concluzii asemănătoare cu cele ale lui Şincai. Să menționăm că Şincai, Bărnuţiu şi Papiu Ilarian 
proveneau din familii şi din medii spirituale ce aparțineau bisericii unite. Şincai a fost un 
întemeietor, un erou al culturii române; el a înființat peste 300 de şcoli româneşti în Transilvania. A 
fost persecutat şi a murit în mizerie, purtând în traistă Hronica sa prin satele româneşti. 


Petru Maior (1761-1821) 


Petru Maior este un istoric de formație modernă, un cercetător pasionat şi un dascăl de vocaţie, 
având studii teologice la Roma şi studii de ştiinţe juridice la Viena. Pe planul gândirii sociale, 
Maior are o poziţie reformist-moderată, este încrezător în iosefinism; în istoriografie şi lingvistică a 
enunțat teze îndrăzneţe, susținute de o documentație amplă, cu privire la originea poporului român 
şi la caracterul latin al limbii române. Lucrarea fundamentală a lui Maior este /sforia pentru 
începuturile românilor în Dachia, publicată în 1812. Demonstrația sa istorică avea o finalitate 
ştiinţifică (respingerea tezelor ce negau originea latină şi continuitatea românilor) şi una politică 
(repunerea românilor în drepturi egale cu celelalte naţiuni din Transilvania). O altă lucrare 
monumentală a sa este Istoria bisericii românilor, tipărită parțial în 1813, dar nedifuzată. Este 
publicată integral abia în 1995. Personalitate puternică, aflată în conflict cu autoritățile politice ale 
Principatului, dar şi cu cele ecleziastice, Maior a avut o contribuție majoră în combaterea tezelor 
care deformau adevărul istoric despre formarea poporului român, angajându-se într-o confruntare 
deschisă cu unii istorici maghiari şi germani — Fr. Joseph Sulzer, I.C.Eder, Bolla Marton, I. Chr. 
Engel. Aceşti istorici sunt cei care susțineau că triburile ungare, la pătrunderea lor în Transilvania, 
ar fi găsit o „terra deserta“ (un pământ nelocuit), iar românii ar fi imigrat în acest spațiu abia în 
decursul secolelor XII-XIII. 

Maior constată că „fără nici o dovadă“ aceşti „scriitori străini“ inventează şi difuzează istorii 
fanteziste (,„născociri“”) despre poporul român, „ba de la o bucată de vreme, pre cum măgariu pre 
măgariu scarpină, aşa unii de la alții împrumutând defăimările, fără de nici o cercare a adevărului, 
de iznov le dau la stampă (la tipar); şi cu cât românii mai adânc tac, nemica răspunzând nedrepților 
defăimători, cu atâta şi mai vârtos se împulpă pre români a-i micşora, şi cu volnicie a-i batjocori“. 

După cum rezultă din acest text, Maior este preocupat de imaginea românilor în opera 
scriitorilor străini, fiind conştient de însemnătatea acestei imagini în epoca scrisului, când 
„defăimările““ circulă de la un autor la altul şi se impun în stratul culturii savante, răspândindu-se 
apoi şi în cercuri mai largi. Înţelegând forţa acestor etichete şi stereotipii negative, Maior 
avertizează că acest deficit de imagine poate avea consecințe politice durabile, dacă românii „tac“ 
şi nu răspund „nedrepţilor defăimători“, care urmăresc „a-i micşora“ şi „a-i batjocori“, adică a le 
crea o imagine defavorabilă în reprezentarea pe care şi-o formează despre ei lumea civilizată (sau 
opinia publică, am zice azi). Se subînțelege că românii nu mai trebuie să „tacă“ în privinţa acestor 
agresiuni istoriografice şi informaţionale. Dar, pentru ca românii să poată „răspunde“ credibil 
acestor „defăimări“, ei trebuie să dispună de o intelectualitate capabilă să „cerceteze adevărul“, să 
impună „dovezile“ istorice, să câştige credibilitate în disputele ştiinţifice, dar şi în confruntările 
politice ale momentului. Putem conchide că Maior, spirit modern şi lucid, era conştient de efectele 
manipulatorii pe care le urmăreau autoritățile Transilvaniei şi Curtea de la Viena. Petru Maior este 
cel care a formulat teza că limba română s-a format din latina vorbită (vulgară), nu din cea scrisă 
(clasică). Este şi el un adept al purismului şi a susţinut necesitatea de a elimina elementele nelatine 
din limbă. 


lon Budai-Deleanu (1760-1820) 


Personalitate complexă, scriitor, istoric şi gânditor social-politic de factură luministă, cu studii 
de filosofie, teologie şi drept la Viena, unde are prilejul să cunoască literatura europeană şi noile 
doctrine politice şi juridice ale timpului. Sub influența gândirii lui Montesquieu, Rousseau şi 
Voltaire, precum şi a ideilor lansate de Revoluţia Franceză, Budai-Deleanu are o atitudine 
ideologică mai radicală, depăşind reformismul moderat al colegilor săi de generaţie. Intrând în 
conflict cu autoritățile din Transilvania, se refugiază în Polonia, la Lvov, unde ocupă diverse funcții 
în administraţie. 

Budai-Deleanu are un loc proeminent în cultura noastră, prin capodopera sa literară, 
Tiganiada, prima epopee scrisă în limba română, o lucrare de amplă construcţie, un poem 
etnologic, cu semnificaţie politică. Valoarea literară deosebită a operei constă în forța autorului de a 
înfățişa tipuri umane şi tablouri sociale, precum şi în alternanţa stilurilor şi în vivacitatea expresiei. 
Deşi a fost scrisă la începutul secolul al XIX-lea, lucrarea lui Budai- Deleanu a fost tipărită întâia 
oară abia la 1875-1877. 

Ca şi lucrarea lui Cantemir, Istoria ieroglifică, Tiganiada este o alegorie savantă cu scop 
satiric şi educativ, în care perspectiva neoclasică asupra caracterelor umane şi cea dinamica a 
barocului coexistă, pe fundalul unor puternice influențe şi contaminări ce ţin de spiritul romantic al 
timpului. Autorul pune în discuţie condiția socială a unei minorități etnice şi sociale, a țiganilor, şi 
proiectează asupra ei o viziune caricaturală şi ironică, prezentând-o ca pe o comunitate gregară şi 
inconsistentă, incapabilă să se organizeze. În registrul simbolic al unei ficțiuni literare, cu o 
desfăşurare dramatică, Budai-Deleanu dă expresie confruntării dintre principalele idei politice ale 
vremii, întruchipate de personajele din prim-plan (Slobozan, Baroreu şi Janalău). Dezbaterea 
diverselor soluţii de organizare politică este transfigurată în situații conflictuale vii şi convingătoare 
sub raport literar, iar opțiunile autorului pentru o republică democratică rezultă cu evidență din 
mesajul întregii opere. 

În temele privitoare la natura limbii române, Budai-Deleanu are o poziție mai nuanţată, 
acceptând (în lucrarea Temeiurile gramaticii româneşti) că limba română, construită pe fondul 
latin, a suferit o serie de influenţe (slave, maghiare, greceşti etc.). În viziunea lui Budai-Deleanu, 
lupta pentru obiective sociale se îmbină cu lupta pentru idealuri naționale, iar prin înfăptuirea 
acestora — spune autorul în Lexiconul românesc-nemţesc — neamul românesc, ca „o nație de frunte“, 
„nu doreşte alta decât numai ca prin o mai mare cultură să se poată apropia de celelalte neamuri 
politicite ale Europei“. 


86 Prof. univ. dr. Grigore Georgiu 


Alți reprezentanți 


Ioan Piuariu-Molnar (1749-1825), medic de seamă, cărturar erudit şi militant pentru drepturile 
românilor, este originar din Sadu, satul lui Inocenţiu Micu-Klein. Se afirmă ca un oculist de 
prestigiu, profesor la Academia de medicină din Cluj. Piuariu-Molnar a avut o poziție politică mai 
moderată, dar şi-a radicalizat atitudinea după ce autorităţile au respins memoriul Supplex Libellus 
Valachorum, la redactarea căruia a contribuit şi el. A încercat să scoată primul ziar în limba română, 
la 1790, intitulat „Foaie românească pentru economie“, dar n-a obţinut aprobare. Preocupările sale 
cuprind un registru larg. A tradus lucrări de istorie şi de ştiinţele naturii, a publicat un dicționar 
român-german, la Viena, în 1788, a scris un manual intitulat Retorică, adică învățătura şi 
întocmirea frumoaselor cuvântări, a scris şi lucrări cu scop practic şi de popularizare a 
cunoştinţelor ştiinţifice („Economia stupilor“ etc.). 

Împreună cu Radu Tempea (gramatician), Aron Budai (frate cu Ion Budai-Deleanu), cu 
episcopul Gherasim Adamovici şi alți cărturari ai vremii înfiinţează „Societatea filosoficească a 
neamului românesc în mare principatu Ardealului“. Proiectează şi o publicaţie a acestei organizații 
enciclopedice, publicaţie numită „Vestiri filosoficeşti şi moraliceşti“, care trebuia să se adreseze 
tuturor provinciilor româneşti. Publicația nu a mai apărut, fiind interzisă de autorităţi, dar autorii au 
scris o „Înştiinţare“, din care reiese că era dedicată „luminării neamului românesc“ prin „ştiinţa 
folositoare“. 

Paul lorgovici (1764-1808), bănăţean de origine, dintr-un sat de lângă Timişoara, studiază 
dreptul şi filosofia la Viena şi Roma. Îşi definitivează studiile la Paris, chiar în anii frământaţi ai 
Revoluţiei Franceze, fiind influențat de pozițiile radicale şi de ideile democratice ale timpului. Paul 
lorgovici este autorul unui manual sistematic de gramatică românească, Observaţii de limbă 
românească, publicat în 1799. El se distanțează de curentul latinist şi consideră că limba trebuie 
privită în conexiune cu experiența diversă a celor care o vorbesc. Cuvintele sunt „ca nişte semne a 
perceputului minții“, adică nişte semne legate de conţinutul reprezentărilor mintale, iar învăţarea 
limbii în cursul experienţei directe şi în procesul educativ duce simultan la creşterea fondului 
lingvistic şi, implicit, la asimilarea unui conținut cognitiv tot mai complex, idee preluată din noile 
curente lingvistice moderne (Rousseau, Condilliac etc.). 

Moştenirea Şcolii Ardelene este continuată în secolul al XIX-lea de o pleiadă strălucită de 
istorici, filosofi, economişti, lingvişti şi scriitori ardeleni: Gheorghe Lazăr, George Barițiu, Simeon 
Bărnuţiu, Timotei Cipariu, August Treboniu Laurian, loan Maiorescu, Ion Codru-Drăguşanu, Iosif 
Vulcan, Dionisie Pop Marțian, Alexandru Papiu Iliarian ş.a. 


Lecţia Şcolii Ardelene în interpretarea lui Lucian Blaga 


„Latiniştii erau chinuiţi de cugetul foarte lucid că trebuiau în răstimpul unei vieți să 
ridice un popor, rămas cu secole în urmă, la înălțimea unui «veac prea luminat». Ei se simt 
chemați să împlinească năvalnic, ca la începuturi de lume, pornind de la nimic, ceea ce 

cc 


istoria neglijase vreme de o mie de ani “. 
Lucian Blaga 


Tranziția culturii române spre modernitate nu poate fi înțeleasă fără o justă apreciere a operei 
complexe a Şcolii Ardelene şi a consecinţelor ei politice şi spirituale, răsfrânte treptat în tot spaţiul 
românesc. Acţiunea energică a lui Inocențiu Micu-Klein — care reuşeşte să transforme un proiect 
religios conjunctural într-unul cu obiective strategice, naționale şi istorice —, truda cărturărească şi 
filosofică a lui Samuil Micu, pasiunea istoriografică, atitudinea socială reformatoare şi izbânzile 
practice ale lui Gheorghe Şincai, dispoziția polemică şi teoriile îndrăzneţe ale lui Petru Maior fac 
parte din patrimoniul culturii române moderne. Acţiunea lor a fost hotărâtoare pe mai multe 
planuri. 

Unirea religioasă a unei părți a preoţilor şi a populației româneşti cu Biserica Romei a dat o 

nouă direcție mişcării intelectuale a românilor, care au folosit baza legală a unirii religioase 
(diplomele leopoldine) pentru a formula revendicări de ordin politic, cultural şi economic. Un 
argument privind caracterul antifeudal şi modern al acţiunii întreprinse de reprezentanții Şcolii 
Ardelene constă şi în faptul că ei operează cu un concept modern de națiune, bazat pe etnicitate, 
limbă, origine comună, obiceiuri şi alte determinări de acest tip. În Evul Mediu, în sistemul 
„stărilor“, națiunea cuprindea pe cei care aveau anumite drepturi şi privilegii economice şi politice. 
Autorii Supplex-ului de la 1791 au preluat ideile apusene şi le-au dat forță politică, revendicând 
recunoaşterea „națiunii române“ din Principat ca naţiune cu aceleaşi drepturi ca şi celelalte națiuni. 
După cum am văzut, nici Inocenţiu Micu-Klein nu identifica națiunea cu grupurile care se bucurau 
de privilegii economice şi politice, nici cu apartenenţa religioasă. El ajunsese să vorbească în 
petiţiile sale de românii din Transilvania ca despre o comunitate etnică unitară şi distinctă, ca 
despre o „entitate națională distinctă, indiferent de afilierea lor religioasă“. Această concepție 
avansată despre națiune, ca unitate etnică şi culturală, explică şi caracterul modern al acţiunilor 
sale, care depăşeşc cadrul religios şi angajează explicit aspecte de ordin social, politic şi cultural. 

În viziunea exponenţilor Şcolii Ardelene, comunitatea națională nu se mai confunda cu cea 
religioasă, nici cu sistemul stărilor privilegiate, ci, perfect conştienţi de unitatea de neam a 
românilor din spaţiul vechii Dacii, ei utilizau „o nouă ideea despre națiune“, un concept modern de 
națiune, după cum subliniază şi istoricul american Keith Hitchins. Ei gândeau în „termenii 
«națiunii», adică ai unei instituţii care dădea sens şi orizont“ evoluţiei istorice a comunităţii lor. 
Prin scrierile lor istorice şi lingvistice, marcate de anumite erori, învățații Școlii Ardelene încercau 
„să lege Roma lui Traian cu Roma lui Petru şi Pavel“ şi să impună recunoaşterea românilor în 
statutul lor de naţiune, statut legitimat de o istorie “nobilă” şi de caracterul european al limbii şi al 
culturii lor. Redescoperirea originii latine a poporului roman şi reafirmarea legăturilor sale cu 
“Roma” actuală (catolică şi modernă) se va articula într-o teorie coerentă, ce preconiza o 
îngemănare a tradiției rurale şi a culturii ortodoxe răsăritene cu spiritul dinamic al Europei urbane, 
deci o reconciliere între Răsărit şi Apus, de la care exponenții mişcării ardelene aşteptau o nouă 
“renaştere” pentru români. 

Reprezentanţii Şcolii Ardelene au fost animați de un profund spirit reformator, modern, de 
credința în progres şi în forţa culturii de a schimba mentalitățile şi comportamentele sociale. Aceste 
idei au avut o importanţă deosebită pentru formarea conştiinţei naționale a românilor. Din păcate, 
operele învăţaţilor ardeleni nu au beneficiat de o difuzarea pe tot spaţiul românesc, pe măsura 
valorii lor. 7 În aceeaşi situaţie s-a aflat şi lucrarea lui Budai-Deleanu, Ţiganiada, care a fost tipărită 
abia după o jumătate de secol de la momentul elaborării ei. Decalajul dintre creaţie şi receptare este 
semnificativ pentru destinul nefericit al unor cărți fundamentale ale culturii române şi pentru modul 
(neglijent, condamnabil, neprofesionist?) în care românii şi-au gestionat patrimoniul spiritual 
național. Pe bună dreptate, loan Chindriş, cel care a îngrijit editarea lucrărilor lui Micu şi Maior, 
trage un semnal de alarmă: „Pentru orice popor, neglijarea unui patrimoniu cum este opera Şcolii 
Ardelene ar constitui un punct de ruşine“. Neglijență nu numai „ruşinoasă“, ci şi „primejdioasă“, 
având în vedere că cele două lucrări privesc în mod expres realitățile istorice ale Transilvaniei, 
realități deformate sistematic de istoriografia ungară din interese prea bine cunoscute. Trebuie să 
consemnăm şi această undă meditativă a lui loan Chindriş, care se întreabă „cum ar fi fost debutul 
vieţii moderne a românilor dacă întreaga operă istorică a Şcolii Ardelene ar fi văzut lumina zilei la 
vremea sa?“. Soarta celor două lucrări defineşte destul de exact condiția culturii române. Multe 


Keith Hitchins, Românii, 1774-1866, Bucureşti, Editura Humanitas, 1996, p. 251. 

7 Ibidem, p. 253. 

7! Ibidem, p. 254. 

fa Astfel, două cărți aparținând acestor învățați au fost publicate integral abia în 1995 (de Editura „Viitorul 
Românesc“). Este vorba de monumentala operă a lui Samuil Micu, „Istoria românilor“ (rămasă în manuscris 
aproape două sute de ani, lucrare întitulată atât de expresiv de autor: „Istoria şi lucrurile şi întâmplările românilor“) 
şi de sinteza lui Petru Maior, „Istoria bisericii românilor“ (tipărită parțial în 1813, dar nedifuzată în epocă din 
pricini variate). Sunt două lucrări fundamentale pentru conştiinţa românească, scrise la începutul secolului al XIX- 
lea şi care, iată, ajung în mâna cititorului român la sfârşitul secolului XX. 

dintre valorile ei de căpentenie n-au beneficiat de o circulaţie firească nici în spațiul intern, decum 
în cel internațional. 

Complexitatea acţiunii culturale şi politice a Şcolii Ardelene, efectele ei imediate, dar şi cele 
care au dat roade pe termen mediu şi lung în istoria naţiunii române, ne îndeamnă să susţinem că 
avem de a face cu o primă strategie ofensivă şi relativ sistematică de reabilitare şi promovare a 
imaginii de sine a românilor, ca entitate naţională globală, aflată în pragul modernităţii. 
Obiectivul cel mai important al Şcolii Ardelene a fost recunoaşterea statutului de națiune pentru 
români, cu drepturi egale în Transilvania, şi, implicit, sprijinirea reformelor sociale care să 
amelioreze condiția economică şi culturală a românilor. Ei şi-au concentrat acţiunea culturală 
pentru restabilirea adevărului istoric şi pentru respingerea imaginii false pe care a răspândit-o 
despre noi istoriografia ungară, dar nu numai ea. Este evident că avem de a face şi cu una dintre 
cele mai complexe confruntări imagologice din spațiul românesc. Pe urmele lui Cantemir, care 
sublinia importanța deosebită pe care „ceilalți“ (în special „lumea mai luminată“, cum spunea el, 
adică ţările occidentale) o au despre „noi“, exponenții Școlii Ardelene au acordat un rol capital 
indicatorilor de imagine în strategia lor politică şi culturală. Pentru reabilitarea imaginii de 
ansamblu a românilor, ca entitate națională cu un loc distinct în tabloul european, ei au purces la 
reinterpretarea rolului pe care românii l-au avut şi îl au — sub raport istoric, cultural, militar, 
demografic şi economic în acest spaţiu geopolitic —, subliniind totodată şi semnificația aspectului 
geopolitic al „renaşterii“ naționale în care sunt angajați românii din cele trei Principate. Pentru a 
susține aceste idei, învățații Transilvaniei au invocat originea romană (nobilă) a poporului din 
Carpați şi a limbii sale, ponderea lor demografică, importanţa lor economică şi socială. 

E limpede că oficialitățile maghiare ale Transilvaniei de la 1800, dar şi exponenţii culturii 
maghiare de mai târziu, au înţeles miza lucrărilor lui Micu, Şincai şi Maior mai bine decât noi. Au 
înțeles ce semnificație şi forță poate avea imaginea unui popor (construită inițial pe datele 
trecutului) în confruntările politice curente şi au acordat acestui război informaţional o însemnătate 
strategică. Astfel, literatura şi istoriografia maghiară au pus în circulaţie, cu perseverență, mitologia 
lor despre o Transilvanie pe care triburile maghiare ar fi cucerit-o fără să întâlnească nici urmă de 
populație românească! Această „teorie imigraționistă“, pe care au combătut-o convingător 
reprezentanții Şcolii Ardelene, cu datele şi informaţiile istorice pe care le deţineau acum două sute 
de ani, a fost reluată de Robert Roesler în lucrarea Romanische Studien, publicată la Viena, în 1871. 
Deşi este în contradicție flagrantă cu datele acumulate de cercetarea istorică obiectivă, date ce au 
devenit dovezi incontestabile privind continuitatea românilor pe teritoriul vechii Dacii, totuşi, 
istoriografia maghiară oficială continuă şi azi să susțină această teză aberantă, formulată în 
condițiile politice ale secolului al XVIII-lea, când autoritățile maghiare aveau un evident interes 
politic şi economic ca să-i „prezinte“ pe români în condiția umilitoare de „toleraţi“, de „iobagi“ şi 
de populaţie „inferioară“, care nu are dreptul de a aspira la condiţia de „naţiune“. Putem spune că 
acest uimitor dispozitiv intelectual care se cheamă Şcoala Ardeleană şi-a făcut datoria ştiinţifică şi 
morală, în condițiile în care a lucrat. Reprezentanții ei şi-au consumat energiile pentru a dovedi 
netemeinicia acestor teze, pentru a demonstra, cu documente, continuitatea românilor şi drepturile 
lor legitime în spaţiul în care s-au format ca popor. 

Blaga susţinea că exponenţii Şcolii Ardelene, „în ciuda rătăcirilor“ şi a erorilor ce le aparţin, 
„sunt mai actuali ca oricând“, precizând că sunt „actuali prin substanța lor dacă nu prin 
manifestările lor“. Mai are vreo semnificaţie actuală bătălia pentru adevăr dusă de Şcoala 
Ardeleană acum două sute de ani? Mai avem nevoie azi de o nouă Școală Ardeleană? Întrebările 
par deplasate şi retorice, dar trebuie să constatăm că falsurile „clasice“ ale istoriografiei ungare au 
fost redimensionate în fel şi chip în timpuri recente, fiind şi azi un instrument de manipulare a 
opiniei publice internaţionale. Teza oficială a istoriografiei maghiare nu a fost abandonată, dovadă 
că ea a fost reluată şi în masiva lucrare Istoria Transilvaniei, publicată de Academia Republicii 
Populare Ungare, în 1987. Un compendiu al acestei lucrări a fost tradus prompt în limbi de 
circulație universală, iar teza imigraţionistă a fost preluată de dicționare, enciclopedii, tratate de 
istorie, atlasuri de geopolitică şi alte lucrări politice şi istorice din lumea întreagă. Replicile 
formulate la începutul secolului al XIX-lea de Micu, Şincai şi Maior, apoi de alți istorici români 

(Xenopol, Hasdeu, Iorga, C-tin C. Giurescu etc.) nu au răzbătut decât sporadic în mediile ştiinţifice 
occidentale, unde teza istoriografiei maghiare — promovată sistematic în ultimele două veacuri, 
beneficiind şi de un masiv suport logistic şi propagandistic — pare a fi acceptată, dovadă că 
„versiunea“ ei cu privire la istoria Transilvaniei, cu falsurile şi „născocirile“ ei (cum spunea Petru 
Maior) este astăzi acreditată, vai, în atâtea dicționare, atlasuri geopolitice şi tratate de istorie aflate 
în bibliotecile mari ale lumii.” 

Fără îndoială, problema originii, a „vechimii“ şi a anteriorităţii unui popor sau altul pe 
teritoriul unui stat naţional de azi nu mai are azi aceeaşi semnificaţie politică precum în urmă cu 
două sute de ani. Totuşi, bătălia istoriografică pentru impunerea adevărului istoric e şi azi una 
strategică. Acţiunea culturală întreprinsă de Micu, Şincai şi Maior reprezintă un factor decisiv 
pentru formarea conştiinţei de sine a poporului român, dar şi un capitol important al procesului de 
modernizare şi de integrare a spiritului românesc în lumea europeană. Dacă cineva ar fi interesat să 
reconstituie un episod din faimoasa „ciocnire a civilizațiilor“ — pentru a ilustra teza lui Samuel 
Huntington — ar găsi în confruntările religioase din secolul al XVIII-lea şi în cărțile corifeilor Şcolii 
Ardelene argumente relevante. Dar ar descoperi şi faptul că sub veşmântul confruntărilor religioase 
ŞI „civilizaționale“ se ascund foarte precise interese geopolitice. 

Corifeii Şcolii Ardelene s-au bătut eroic pentru a impune adevărul istoric, dând o pildă de 
acțiune ştiinţifică şi naţională, dar, în confruntările la care au participat, în focul polemicilor, au 
alunecat adeseori în eroare şi au lansat şi unele idei discutabile. Printre acestea se numără teza 
originii pur romane a poporului român (construită de Samuil Micu pe ideea că dacii au fost 
exterminați în războaiele cu romanii, iar poporul român descinde exclusiv din elementul roman) şi 
teza latinistă (împărtăşită de mai toţi exponenţii Şcolii Ardelene), după care limba română este 
moştenitoarea directă a latinei, iar elementele nelatine, „barbare“, adăugate ulterior, trebuie 
eliminate din configurația limbii actuale, pentru a reveni la forma ei „originară“, aplicând 
principiile etimologismul. 

O interpretare interesantă a acestor excese şi erori ale Şcolii Ardelene ne oferă Lucian Blaga 
într-un studiu din 1943.'* Blaga a publicat în 1921 un mic studiu orientat explicit împotriva tezei 
latiniste a Şcolii Ardelene, studiu intitulat Revolta fondului nostru nelatin, în care propunea 
revalorizarea fondului dacic şi răsăritean, pentru a reechilibra tendința dominantă de a supralicita 
componenta occidentală, raționalistă, din configurația noastră etnică şi spirituală. Dar, într-un 
context cultural şi geopolitic complet schimbat, în care pe scena gândirii europene se făcea 
apologia forţei brute şi a impulsurilor iraţionaliste, Blaga intervine pentru a reabilita orientare 
raționalistă şi pro-occidentală a Şcolii Ardelene. Blaga arată că trebuie să prețuim la justa lor 
dimensiune strădaniile celor care, animați de credința în forța modelatoare a „învățăturii“ şi de 
„pasiunea cărții“, au scris lucrări în cele mai variate domenii: cărți teologice, cărți bisericeşti, cărți 
de istorie, de lingvistică, de filosofie a naturii, de logică, de matematică, dicţionare, manuale 
variate, de la gramatică şi ortografie la „cultivarea stupilor“, au tradus Biblia, au întocmit cărți de 
rugăciuni în româneşte etc. Oameni ai spiritului, dar şi ai faptei, ei voiau să ridice poporul la 
înălțimea „veacului luminat“, ideal pentru care au trăit într-o stare de zbucium permanent, 
înfruntând obstacole şi hărțuieli din partea autorităților, mulți dintre ei fiind „siliți să cutreere, 
singuri, cu săptămânile, ținuturi şi ţări, cu desagii în spate, să treacă ape şi munţi“ pentru a-şi 
procura documente, pentru a obţine dreptul de a-şi publica operele, la Cluj, la Viena sau la Buda. 

„Ce-i mâna, ce-i întărea, ce-i întărâta? Numai credinţa singură. O credinţă cum nu se 
mai găseşte decât în Faptele apostolilor. Cărţile erau pentru ei cărămizi pentru zidirea 
lumii, şi ei se simțeau chemaţi să pună umărul la zidirea lumii româneşti, care rămăsese în 


73 În 1996, Ungaria a celebrat 1100 de ani de la sosirea triburilor ungare în câmpia panonică, iar în anul 2000 a 
celebrat un mileniu de la întemeierea regatului ungar. A fost prilejul unei noi ofensive mediatice pentru forțele ce nu vor 
să se „reconcilieze“ cu adevărul istoric şi cu realităţile actuale, deplângând pe toate căile „nedreptatea Trianonului“. 
Răspunsul nostru este anemic sau chiar inexistent în acest război informaţional. Nu avem azi o „Şcoală Ardeleană“! 

7t Lucian Blaga, Școala Ardeleană-latinistă, studiu publicat în „Vremea“, 28 noiembrie 1943, reprodus în 
Lucian Blaga, Izvoade, Bucureşti, Editura Minerva, 1972, pp. 169-181. 

urmă, în timp ce săptămâna lumii celeilalte era în plină duminică sau într-un veac prea 

luminat“. 

Această credinţă în puterea cărților şi a învăţăturii de a lumina conştiinţele o întâlnim şi la 
urmaşii Şcolii Ardelene, mulți dintre ei trecând munţii în Moldova şi Țara Românească, unde au 
continuat această acțiune misionară şi au confirmat că Transilvania este „provincia pedagogică“ a 
neamului românesc. Exemplificările pot începe cu Gheorghe Lazăr, pentru a continua cu Florian 
Aaron, A.T.Laurian, Eftimie Murgu, loan Maiorescu, Simeon Bărnuţiu, Alexandru Papiu Ilarian, 
Dionisie Pop Martian, fără a-i uita pe Ion Codru-Drăguşanu sau pe legendarul Badea Cârţan. 

Pentru a explica erorile istorice şi lingvistice ale Şcolii Ardelene, Blaga formulează o ipoteză 
nouă. Titu Maiorescu, cel care a combătut latinismul târziu şi etimologismul lui Cipariu şi Laurian, 
dar şi teoriile juridice ale lui Bărnuţiu, până ce sistemul de scriere propus de mentorul „Junimii“ 
(sistem bazat pe principii fonetice şi logice) a avut câştig de cauză, este şi cel care a dat o sentință 
grea asupra Şcolii Ardelene. El a susținut că reprezentanţii Şcolii Ardelene ar fi deformat adeseori 
adevărul ştiinţific (în problema originii românilor sau a limbii române) din raţiuni politice 
conjuncturale, pentru a apăra interesul naţional. Sentința lui Maiorescu a orientat multă vreme grila 
de interpretare prin care elita intelectuală românească a receptat şi apreciat ideile lansate de Micu, 
Şincai sau Maior. Dar, pe această temă, alți istorici şi gânditori s-au pronunțat mai nuanţat, 
subliniind importanţa pe care a avut-o şcoala Ardeleană în cultura română, reabilitând imaginea ei 
globală. Astfel, Hasdeu punea redeşteptarea națională pe seama acestei mişcări, care a reamintit 
românilor adevărul — e drept, într-un mod patetic şi revelatoriu — că „sunt fii ai Romei“. Învăţaţii 
ardeleni, susținea Hasdeu, „au exagerat un adevăr“, pe când adversarii lor au „exagerat o 
exagerațiune“, adică un neadevăr. 

Blaga schimbă unghiul de interpretare. El aplică teoria sa privind matricea stilistică şi constată 
că „erorile“ Şcolii Ardelene au o semnificație mai adâncă, ce ține de spiritul „constructiv“ al 
românilor ardeleni. E drept că programul politic al lui Micu şi Maior se baza pe teza că românii au 
o origine nobilă şi că sunt perfect îndreptățiți sub raport social şi economic de a se bucura de 
aceleaşi drepturi politice ca şi alte grupuri etnice din Transivania, preamărind adeseori virtuțile de 
odinioară ale neamului românesc, în contrast cu situația umilitoare în care se află azi. Dincolo de 
această motivaţie se află însă o dispoziție spirituală organică. Erorile reprezentanților Şcolii 
Ardelene „s-au produs prin devierea, de la menirea lor firească, a unor excepţionale aptitudini“, 
anume a vocației lor constructive, care ar fi dat roade în filosofie şi metafizică. Acest spirit 
constructiv a fost însă „deviat prin împrejurări şi necesități istorice spre o problematică prea 
strâmtă“, aceea a limbii. Elanul speculativ şi constructiv îi îndeamnă pe latinişti „să întrezărească — 
prin transparența limbii româneşti — protipul latin sau «orghinalul», cu ziceau ei“. 

Ei se raportează deci la problema limbii dintr-o perspectivă „constructivă“, rațională, nu 
organică. Sturm und Drang-ul german şi romantismul de pretutindeni militau pentru o „îmbogăţire“ 
a limbii şi a registrului ei expresiv, dar latiniştii noştri vor o reformă radicală, structurală, prin care 
să apară la suprafață prototipul latin, substanța originară, eclipsată de numeroase adausuri istorice, 
dar prezentă în străfundul cuvântului românesc. Această tendinţă de a reconstrui nucleul originar al 
limbii depăşeşte filologicul şi capătă alte înţelesuri. Atitudinea lor se aseamănă mai puţin cu alte 
încercări similare de înnoire lingvistică, dar se află în rezonanță cu unele întreprinderi teoretice 
similare din alte domenii. „Latinişti se găsesc în căutarea fenomenului originar al limbii româneşti 


7 Ibidem, p. 174. Elogiul pe care Blaga îl aduce Şcolii Ardelene merită reținut: „Nu s-a subliniat niciodată în 
deajuns incendiul lăuntric al acelor oameni, aşa zişi de carte, acea pasiune, crescută şi mai mult prin stăpânire de 
sine, acel foc lipsit de orice izbucnire isterică proprie temperamentelor exhibiţioniste, acea căldură ce străbate 
molcom şi-n adânc, hrănind şi susținând truda de-o viaţă a unor sfinți muritori, aşezaţi sub porunca unei supreme 
chemări. Latiniştii erau chinuiți de cugetul foarte lucid că trebuiau în răstimpul unei vieți să ridice un popor, rămas 
cu secole în urmă, la înălțimea unui «veac prea luminat». Ei se simt chemaţi să împlinească năvalnic, ca la 
începuturi de lume, pornind de la nimic, ceea ce istoria neglijase vreme de o mie de ani. Ei aveau conştiinţa că pun 
pârzhia ca să înalțe un masiv de munţi, cufundat în tenebre, la nivelul unui veac prea luminat. O întreagă 
împărăție a spiritului trebuia clădită, la repezeală, ca să se răscumpere secole pierdute. «Cartea» şi «învăţătura» 
erau pentru ei mijloacele unei mutaţiuni istorice, ce trebuia grăbită şi stimulată pe toate căile“. Ibidem, p. 172. 

76 Ibidem, p. 170. 

întocmai cum, spre a da un foarte ilustru exemplu, un Goethe s-a străduit spre «fenomenele 
originare» în diverse domenii al ştiinţelor naturale“. 

Blaga caută afinități de structură spirituală, de înclinații şi tendinţe, nu echivalenţe. El susține 
că latiniştii erau spirite „adânci“ şi „constructive“, iar domeniul de aplicare cel mai potrivit pentru 
ei ar fi fost filosofia, construcțiile metafizice. Urgenţele mediului cultural îi îndeamnă să îşi aplice 
forţa constructivă în lingvistică, nu în plan speculaţiei filosofice, pentru care erau dotați. 

„Momentul istoric în care au apărut latiniştii, stările culturale de la noi, golul spiritual 

în care ei s-au ivit, au îndrumat aptitudinile lor fireşti spre o problemă aprinsă de 
împrejurări, dar relativ îngustă pentru asemenea daruri. Complexul de inferioritate de care 
suferea poporul românesc cerea o compensație imediată: puteau latiniştii să facă altceva 
decât au făcut? Poporului românesc îi trebuia un disc solar, din care să emane o mândrie 
binefăcătoare şi o conştiinţă mai înălțată. Acest disc solar putea fi «fenomenul orginar»: 
prototipul latin al cuvântului românesc“. 

Ipoteza lui Petru Maior este semnificativă pentru această înclinație filosofică şi „constructivă“ 
a latiniştilor. Maior susține că limba latină vorbită este suportul latinei savante, scrise, dar şi al 
limbilor neolatine, derivate. Latina vorbită era una comună întregii populații a peninsulei italice şi 
apoi a imperiului, dar în Italia, de ex., această limbă s-a alterat mult în cursul veacurilor, pe când în 
Dacia Traiană şi apoi în spațiul românesc această latină „comună“ nu a fost atât de mult 
schimonosită prin influenţa unor limbi „varvare“. Astfel, limba română este mai apropiată de limba 
latină „comună“ (vorbită) decât italiana; mai mult, dacă purificăm limba română de vocabularul 
„barbar“, ea ne apare foarte asemănătoare acelui prototip vorbit al limbii latine, din care a derivat 
prin „construcție“ şi latina savantă, scrisă. Blaga constată că, spre deosebire de cronicarii 
moldoveni, înzestrați cu bun-simţ şi cu o viziune organică, latiniştii abordează analitic şi logic 
problema limbii „cu o aparatură ce descompune lumina albă în culorile curcubeului“, într-un 
mod ce aminteşte de procedeele ştiinţelor moderne şi ale filosofiei critice. Astfel, ei se decid chiar 
la o „răsturnare copernicană“. Blaga consemnează: „Petru Maior nu ezită să tragă concluzia, 
anapoda desigur, dar vrednică de-un neînfricat dialectician: «De vom vrea a grăi oblu, limba 
românească e mama limbei celei latineşti»“."$ 

„Inversiunea“ lui Petru Maior, în fapt o „eroare“ de ordin paradigmatic, ce punea în paranteze 
datele realităţii, „este expresia cea mai lapidară a aventurii latiniste“, dar şi o ilustrare a spiritului 
filosofic şi speculativ ce-i insuflețea pe învățații Transilvaniei. Blaga aseamănă atitudinea 
latiniştilor cu cea a lui Kant, care înfăptuise o „răsturnare copernicană“ prin teză că gândirea îşi 
impune legile sale naturii. În consecință, pentru latinişti şi limba trebuie croită după normele 
raționale. Purismul latinist şi etimologismul sunt derivate ale acestei atitudini filosofice. Demersul 
latiniştilor era adesea „în răspăr“ cu bunul-simţ, cu evoluția firească a limbii, cu datele situaţiei 
sociale şi chiar cu datele biografiei lor personale. Astfel, Şincai, şcolit în mediu catolic şi unit, 
critică vehement „uniația“; Maior, protopop unit de Reghin, punea în discuţie şi lua în răspăr teza 
catolică a infailibilităţii papei. „Uimitoare, vânjoasă, sănătoasă figură!“ — conchide Blaga. 

În acelaşi fel au procedat şi exponenții târzii ai latinismului, un Cipariu sau Laurian, care au 
clădit „sistematic“ teoria latinistă, călăuziți de principii raționale şi de „indemnuri apriorice“, 
încercând să modifice datele experienţei şi ale realității (lingvistice, culturale, sociale etc.) după 
fantasmele şi imperativele teoriei lor lingvistice. Adică să modifice „starea de fapt“ după modelul 
reprezentat de „starea de drept“, model extras de ei printr-o analiză logică şi istorică. Aron 
Pumnul, dascălul lui Eminescu, era şi el însufleţit de elanuri de „românizare“ a limbii, de tentative 
de a adapta cuvintele noi la prototipul latin. Plasându-l pe Aron Pumnul în galeria spiritelor 
congenere Şcolii Ardelene, Blaga formulează şi o idee care e des citată: „Aron Pumnul era şi el 
ardelean, iar «ardelean» înseamnă a duce un gând până la capăt.” Adică a căuta temeiul, 


7 Ibidem, pp. 177-178. 
78 Ibidem, p. 179. 
? Ibidem, p. 181. 

fundamentul şi esenţa lucrurilor.“ Nu avem aici o trăsătură distinctivă a spiritului filosofic? 

Interpretarea lui Lucian Blaga poate fi luată ca un reper pentru a lumina semnificația Şcolii 
Ardelene în tranziția culturii române spre modernitate. Fără îndoială, aceşti cărturari ispitiți „să-şi 
ducă gândul până la capăt“ (în adevărurile, dar şi în erorile lor) au realizat un salt al conştiinţei 
naţionale, au creat un mediu cultural nou şi complex, din care au răsărit atâtea inițiative ce au 
propulsat gândirea şi cultura românească pe traiectoria modernităţii. 


Luminism şi modernizare culturală în veacul fanariot 


Pe câtă vreme în Transilvania ideile luministe sunt promovate de intelectuali proveniți din 
păturile înstărite ale țărănimii române, în Moldova şi în Țara Românească agenţii acestor idei, pe 
lîngă inițiativele domnitorilor fanarioți, se recrutează din rândurile clerului luminat şi din categoria 
boierilor cu vederi reformatoare. Spre sfârşitul veacului al XVIII-lea, boierii luminaţi invocă tot 
mai frecvent în petițiile lor către marile puteri (inclusiv către Napoleon) ideea de autonomie a 
Principatelor, prevedere cuprinsă explicit în vechile „capitulații“ (tratate) ce reglementau 
raporturile de suzeranitate dintre Împeriul Otoman şi aceste Principate. Contactele cu mediile şi 
ideile apusene se multiplică, apar oameni luminaţi, inclusiv din rândurile clericilor, care fac 
traduceri din literatura occidentală, scriu şi tipăresc cărți în care militează pentru aplicarea unor 
reforme sociale şi politice. Personalităţi de asemenea factură sunt Veniamin Costache (în Moldova), 
Chesarie de Râmnic, Naum Râmniceanu, Grigorie Râmniceanu (care traduce, în 1826, Logica lui 
loan Damaschin), alături de care se afirmă o serie de cărturari şi istorici precum Dionisie 
Eclesiarhul, Dionisie Fotino sau Daniil Philipide (ultimul fiind şi autorul unei lucrări cu titlul 
„Geografia României”). 

Unii dintre domnitorii fanarioți, mai ales Mavrocordaţii, au continuat „renaşterea brânco- 
venească“ în plan cultural şi artistic. Domnitorii din Principate, ei înşişi principi luminați, precum 
Nicolae Mavrocordat şi Constantin Mavrocordat, introduc o serie de reforme sociale, iar Alexandru 
Ipsilante (1776) şi Grigore Ghica (în Moldova, 1766) sprijină dezvoltarea culturală, încurajează 
învățământul, dar în limba greacă. Treptat, boieri luminaţi au intrat în conflict cu domnii fanarioți, 
interesaţi doar de jaful ţării în folos propriu, şi organizează lupta pentru reinstaurarea domniilor 
autohtone. 

Asupra regimul fanariot au fost aplicate interpretări contradictorii de către istoricii români, 
cele mai frecvente aprecieri fiind cele care au văzut în structurile sale politice şi sociale un blocaj al 
drumului spre modernitate a spațiului românesc. Regimul fanariot a fost criticat virulent şi de 
contemporanii acestuia (Zilot Românul, Dionisie Eclesiarhul, Naum Râmniceanu), iar mai apoi 
gânditorii paşoptişti, Eminescu, junimiştii, Hasdeu, Xenopol şi alții au stigmatizat fanariotismul ca 
o nenorocire națională, ca o maladie ce a lăsat urme adânci în organismul social. Modernizarea era 
concepută ca o antiteză globală şi radicală față de structurile veacului fanariot, nicidecum ca o 
prelungire sau reformare a acestor structuri. O atitudine mai nuanțată a pornit de la studiile lui 
Nicolae Iorga, care a reabilitat inițiativele reformatoare ale unor domni fanarioți şi conexiunea 
acestora cu ideile luministe din Apus. Unele cercetări mai recente au încercat să asocieze perioada 
fanariotă cu trecerea spre epoca modernă, subliniind semnificația unor reforme şi o anume 
deschidere spirituală spre ideile luministe. 

Dar examenul aplicat fizionomiei de ansambu a societății româneşti din epoca fanariotă nu 
confirmă existența unor condiţii favorabile, mai ales în plan economic şi social, care să asigure 
demarajul spre modernitate, cu toate că unele iniţiative culturale pot fi invocate cu temei pentru a 


50 În tot ce au întreprins latinişti este orizont şi măreție. Pricina căderilor o vedem în primul rând într-o 
eroare de aplicaţie. Aptitudinile lor constructive erau prea accentuate pentru o problematică periferică, ce li s-a 
prezentat datorită contingenţelor istorice. Problematica atacată de ei a trebuit să îndure deformări fiindcă era prea 
puțin încăpătoare pentru energiile fabuloase puse în mişcare. Un duh filosofic de esență rară fusese deviat spre 
istoriografie şi filologie“, Op. cit., p. 181. 

susţine conexiunea cu ideile şi stările de spirit moderne.*! Dar acestea sunt aspecte izolate, acţiuni 
sporadice, legate de numele unor personalități luminate sau al unor grupuri restrânse, care n-au 
reuşit să creeze un amplu curent de idei în favoarea schimbărilor de factură modernă. Reformele 
sociale iniţiate de unii domni fanarioți, proiectate în spiritul „luminilor“, nu au putut fi aplicate 
datorită condiţiilor economice şi politice, iar efecte lor au fost limitate. Fanarioții „au apreciat 
valorile culturii, dar n-au făcut operă culturală temeinică“, iar schimbările s-au restrâns uneori la 
rafinamentul de la curțile domneşti, la gustul pentru lux şi noi forme de distracție. 

„Fanarioţii au rămas prea puternic atașați tiparelor trecutului. Ei nici nu puteau să 
depăşească modelele constantinopolitane, chiar dacă ar fi vrut. Papucii, anteriul, işlicul şi 
sofalele moi erau însemnele care dominau epoca. Razele ideilor noi nu puteau să destrame 
țesuturile vechii societăți “5? 

De aceea, şi fenomenul cultural din Moldova şi Țara Românească, sprijinit de intențiile 
generoase ale unor intelectuali luminați, precum cei din familia literară întemeiată de lenăchiță 
Văcărescu, de unii dascăli şi boieri receptivi la ideile luminismului şi ale revoluţiei franceze, „arată 
însă mult mai palid decât cel din Transilvania“ în primul rând datorită învăţământului în limba 
greacă, rupturii dintre sat şi oraş, precum şi imobilismului social al regimului. 

„Epoca nu a închegat nici o intelectualitate cu funcţie socială sau națională; 
precaritatea sistemului de învățământ, nesprijinit de limba naţională, lipsa cererii pentru 
funcţii care presupuneau o pregătire intelectuală diversificată, împănarea birocraţiei cu 
elemente întâmplătoare pe bază de protecție, nepotisme şi loialitate personală au 
împiedicat formarea unei intelectalități propriu-zise “.5* 

În concluzie, regimul fanariot, deşi a „captat“ unele ecouri ale noilor fluxuri înnoitoare, „în 
comportamente exterioare, în preocupări intelectuale“ sau în inițiera unor „mici programe 
reformatoare“, a izolat Pincipatele de trendul modernizării autentice şi substanţiale. Elementele 
intelectuale, culturale şi cele economice şi materiale care ar prefigura o nouă formă de viață istorică 
sunt puţine şi inconsistente. De aceea, „trecerea spre epoca modernă se situează dincolo de veacul 
fanariot“ Acest bilanţ negativ al veacului fanariot, care a funcţionat ca un blocaj şi un „corset“ al 
trecerii spre modernitate, explică de ce ieşirea societății din acest angrenaj a fost posibilă numai 
printr-o acțiune de amploarea revoluției lui Tudor Vladimirescu. Această revoluție reprezintă atât 
punctul de ruptură cu epoca fanariotă, cât şi startul întârziat, dar atât de radical, spre modernitate. 
Tranziţia propriu-zisă a societății şi a culturii româneşti spre modernitate se va petrece, în toată 
amploarea ei, în prima jumătate a secolului al XIX-lea. 

Totuşi, germenii unor schimbări de factură modernă apar în perioada fanariotă, spre sfârşitul 
secolului al XVIII-lea. Schimbările politice din statele occidentale, frământările sociale şi 
ideologice, doctrina dreptului natural şi ideea guvernării democratice au exercitat o influență 
puternică asupra țărilor din centrul şi estul Europei, inclusiv asupra Țărilor Române, unde aceste 
idei întâlneau şi necesităţi proprii de dezvoltare politică şi economică. În aria românească, 
proiectele de reorganizare politică au fost dezvoltate iniţial de mica boierime şi de cea mijlocie, de 
burghezia în formare, de o serie de cărturari luminaţi, adepți ai reformelor sociale şi politice (Naum 
Râmniceanu, Ioniță Tăutu, Zilot Românul ş.a.). Aceşti noi agenți sociali şi culturali au redefinit 
tradițiile politice şi cutuma constituțională a Divanurilor Domneşti din epoca feudală, pentru a 
proiecta regimul politic al Principatelor în orizontul structurilor moderne. 

Ideile luminismului au stimulat, aşadar, programul de emancipare socială şi naţională a 


5! Vezi radiografia profundă făcută regimului fanariot de Damian Hurezeanu, Civilizaţia română modernă, 
Bucureşti, Editura Institutului de Teorie Socială, 2000, pp. 9-38. „Veacul fanariot indică puţine elemente care ne-ar 
permite să-l integrăm epocii moderne, să-l înscriem în orizontul modernizării. Fanarioţii n-au fost un factor 
integrator şi nu aveau cum să spargă zidul separator de marile fluxuri înnoitoare vest-europene din secolul al 
XVIII-lea şi de la începutul secolului al XIX-lea“. 

* Ibidem, p. 35. 

5 Ibidem, p. 31. 

* Ibidem, p. 35-36. 

35 Ibidem, p. 39. 

românilor. O serie de învățați şi cugetători din Principate au răspândit aceste idei ale 
raționalismului occidental, au tradus lucrări ale lui Voltaire, Locke, Fenelon, Kant sau ale unor 
discipoli ai acestora. O contribuţie importantă au avut-o şi profesorii care predau în şcolile de la 
Bucureşti şi laşi, profesorii particulari angajaţi de boieri, profesori greci sau francezi, şi care 
aduceau cu ei ideile din Europa luminilor. Scriitorii şi intelectualii epocii se exprimă în concepte 
noi, moderne, cum ar fi progres, binele public, raționalitate, schimbare socială, educaţie, 
dezvoltare, democraţie, cultură, civilizaţie etc. Pentru noii cărturari, ştiinţa dobândeşte o valoare 
socială şi educativă, iar cercetarea ştiinţifică a istoriei naționale este asumată ca o datorie. 
Activitatea culturală se diversifică şi se instituționalizează, apar proiecte de reformă socială şi 
politică, se consolidează ideea de literatură naţională, bazată pe cunoaşterea tradițiilor şi a 
folclorului. Ca un corolar, se impune ideea unității naţionale şi a luptei pentru eliberare națională şi 
socială. 7răsătura specifică a luminismului românesc este legătura strânsă dintre ideea 
emancipării culturale şi ideea naţională. 

O personalitatea de relief a epocii este /enăchiță Văcărescu (1740-1797), poet expresiv, în 
canoanele neoclasice, şef de şcoală literară, cel care a lăsat urmaşilor săi faimosul „Testament“: 
„Urmaşilor mei Văcăreşti/Las vouă moştenire/Creşterea limbii româneşti/Şi-a patriei cinstire“. El 
scrie şi o gramatică a limbii române — Observaţii sau băgări de seamă asupra regulilor şi 
orânduielilor gramaticii rumâneşti (1787), carte importantă pentru formarea noilor intelectuali şi 
pentru limba literară. Are un rol important în mişcarea ideilor din epocă, fiind cooptat şi în 
„Societatea filosoficească a neamului românesc“ din Transilvania. Treptat, la începutul secolului al 
XIX-lea, odată cu lansarea unor proiecte reformatoare de ordin politic şi educațional, se schimbă 
orizontul intelectual şi formația ştiinţifică a cărturarilor, deschişi acum spre ideile ce veneau din 
spațiul occidental. 


2. Mişcarea paşoptistă 


Proiecte de modernizare politică la începutul secolului al XIX-lea 


La începutul secolului al XIX-lea se conturează în spaţiul românesc şi ideea unui regim parlamentar, 
bazat pe principiul reprezentării tuturor categoriilor sociale. Această inițiativă, de mare semnificaţie pentru 
trecerea la modernitate, exprimă noul spirit reformator format sub influența mişcărilor luministe şi a ideilor 
promovate de revoluțiile burgheze din Europa Occidentală. Preocupările de codificare modernă şi de 
introducere a unor norme care să fundamenteze o organizare democratică a statului se multiplică la începutul 
secolului al XIX-lea în Ţările Române, iar mişcarea lui Tudor Vladimirescu este o dovadă că noile idei 
politice, aspiraţiile de dreptate socială şi națională domină spiritul timpului. 

Tendinţele reformatoare se exprimă şi în documentele cu semnificaţie constituţională şi juridică ale 
vremii, prin care se formulează noile principii de organizare politică şi se introduc reglementări mai precise 
pentru instituțiile administrative. O ilustrare a acestei tendinţe, sincronizată cu spiritul „luminilor“, este şi 
„Constituția“ lui Constantin Mavrocordat, din 1741 — publicată în „Mercure de France“ — care privea 
organizarea structurilor politice, administrative şi juridice ale statului, introducând, totodată, şi o serie de 
reforme economice şi sociale. În aceeaşi serie se înscriu şi alte documente, precum „Pravilniceasca Condică“ 
din Țara Românească, scrisă din porunca lui Alexandru Ipsilanti în 1780, „Codul Callimahi“ (Codica civilă a 
Moldovei), elaborat în 1813 şi intrat în vigoare la 1817, „„Legiuirea Caragea“ din 1818 — toate aducând 
elemente noi de drept şi de organizare modernă a instituţiilor statului. 

La sfârşitul secolului al XVIII-lea şi începutul secolului al XIX-lea, noile idei privind guvernarea 
democratică şi reorganizarea „Adunărilor de stări“ au fost transpuse în statele româneşti în numeroase 
„proiecte de constituții“. Ele prevedeau instituirea unor adunări reprezentative lărgite, care să cuprindă 
reprezentanţi aleşi din toate categoriile sociale înstărite. Aceste adunări, ce urmau să preia atribuţiile 

vechiului „Sfat al Ţării“, erau învestite cu dreptul de a legifera, fiind independente în acţiunea lor de puterea 
executivă. Este important să menţionăm că, în planul organizării politice a statului, mişcarea revoluționară de 
la 1821 urmărea să introducă un regim de monarhie constituţională, bazat pe principii democratice moderne, 
în care Domnul, ales de „Adunarea norodului“, trebuia să respecte Constituţia şi autonomia altor instituţii ale 
statului. Aceste principii sunt cuprinse şi în principalele documente ale mişcării inițiate de Tudor 
Vladimirescu: „Proclamaţia de la Padeș“, „Cererile norodului românesc “ şi „Proclamaţia de la Bucureşti“. 
Iniţiatorul mişcării chema toate stările sociale să formeze „Adunarea norodului“, care să lucreze pentru 
„binele de obşte“. Deşi nu au putut fi aplicate, aceste proiecte şi intenții mărturisesc influența ideilor 
democratice, care vor fi dezvoltate de mişcările paşoptiste din Țările Române şi se vor regăsi în „Proclamația 
de la Islaz“ şi în istoricul Discurs al lui Simeon Bărnuţiu de la Blaj. 

Cel mai cunoscut şi mai avansat proiect de Constituţie, surprinzător de modem şi de bine elaborat, este 
cel întocmit la 13 septembrie 1822, cunoscut sub denumirea de „Constituţia Cărvunarilor “. Operă a 
boierilor reformatori din Moldova, avându-l în frunte pe Joniță Tăutul, proiectul a fost înaintat Porții 
Otomane ca document pentru reorganizarea internă a ţării, sub denumirea de „Cererile cele mai însemnătoare 
ce se fac din partea obştei Moldovei“. Întemeiat pe principiul modern privind dreptul naţiunii de a se 
guverna prin ea însăşi, proiectul cuprindea dispoziţii referitoare la prerogativele Domnitorului, la ierarhia 
organelor judecătoreşti, precum şi norme referitoare la organizarea unei AdunăriiLegiuitoare, cu bază de 
reprezentare largă, numită „Adunarea Sfatului Obştesc“. Exprimând un deziderat fundamental al mişcării de 
la 1821, autorii proiectului solicitau ca Domnul, şeful statului, să nu mai fie numit de o putere străină, ci să 
fie un domn „pământean“, ales de Adunarea obştească, instituție reprezentativă care urma să cuprindă, pe 
lângă capii bisericii, „toată obştea boierilor, de la logofăt mare până la şătrar“. 

Pe lângă marile principii de libertate şi egalitate politică şi socială, proiectul prevedea ca „puterea 
ocârmuirii şi a împlinirii [puterea executivă] să fie în singura mână a domnilor, iar puterea hotărârei [puterea 
legislativă] să fie pururea în mâna domnului împreună cu Sfatul obştesc“. Era limpede exprimat astfel 
principiul separaţiei puterilor în stat. Acest proiect, care exprima o serie de cerinţe vitale ale momentului 
istoric, preia în cele 77 de articole ale sale o parte importantă din drepturile incluse în „Declaraţia drepturilor 
omului şi ale cetățeanului“ din 1789, precum egalitatea în faţa legilor, respectul proprietăţii, libertatea muncii 
şi a comerțului, libertatea învățământului, inviolabilitatea domiciliului etc. 

Elaborat sub influenţa ideologiilor de factură revoluţionară şi liberală, proiectul de Constituţie din 1822 
este şi o expresie a puternicelor tendinţe reformatoare ce se manifestau în mediul social românesc. Proiectul 
dezvoltă tradițiile politice ale țărilor române, conferind o funcție mai importantă „Sfatului Obştesc“, 
împuternicit să adopte legile şi să participe la luarea deciziilor majore pentru ţară. Puterea legislativă era 
exercitată împreună de Domn şi de Adunarea reprezentativă numită Sfatul Obştesc. Această instituție era 
menită să reglementeze prin norme general obligatorii o sferă foarte largă de relații sociale, iar Domnitorul 
beneficia doar de un drept de veto care însă putea fi infirmat de Sfatul Obştesc. 

Acest proiect de Constituţie nu a putut fi adoptat datorită faptului că atât Poarta Otomană, cât şi Rusia 
au respins prevederile sale democratice şi profund reformatoare, unele preluate din patrimoniul gândirii 
politice liberale. Cu toate că acest proiect nu a putut fi aplicat, unele prevederi ale sale au fost preluate de 
domnitorul Ioniță Sturza şi aplicate o vreme cu toată împotrivirea marilor boieri şi a consulului rusesc. Acest 
fapt a pregătit terenul pentru reformele politice viitoare. Astfel, Moldova a fost printre cele dintâi state 
europene ocârmuite o perioadă scurtă după norme constituționale moderne la începutul secolului al XIX-lea. 

Numărul mare de astfel de proiecte de constituţie ne arată că societatea românească se afla într-o 
căutare intensă a unor căi de modernizare şi de adoptare a regimului democratic şi parlamentar. Toate 
aceste proiecte urmăreau limitarea puterii absolute a domnitorilor impuşi de Poarta Otomană şi înlocuirea 
acestui sistem cu unul reprezentativ, prin care să se exprime voinţa națională. Era o expresie a luptei pentru 
obținerea unui statut de autonomie reală a Principatelor, aflate atunci sub suzeranitatea Turciei şi sub 
protectoratul Rusiei. 


Întemeietori şi animatori culturali. Gheorghe Lazăr 


Noul spirit reformator al epocii de tranziţie este vizibil în acțiunea unor întemeietori şi 
animatori culturali, care au fundat şcoli, instituţii culturale, ziare, asociaţii literare, teatrale şi 
literare în prima jumătate a secolului al XIX-lea. În galeria acestor intemeietori trebuie menţionaţi 
Gheorghe Lazăr, Gheorghe Asachi, Dinicu Golescu, Ion Heliade Rădulescu, Mihail Kogălniceanu, 

George Barițiu ş.a. Şcolile româneşti de la Blaj au fost deschise în 1754 şi au avut un rol major în 
formarea intelectualității ardelene. Reprezentanții Şcolii Ardelene a fost educați într-un spirit 
modern, având şi prilejul de a studia în universitățile occidentale. Contactul cu ideile 
raționalismului occidental şi cu noua gândire ştiinţifică le-a orientat şi acțiunea politică, mulți 
dintre ei dovedind şi un fecund spirit practic, de întemeietori şi organizatori de instituţii culturale. 

lată o mărturie a lui Bălcescu în acest sens, din lucrarea sa Mersul revoluției în istoria 
românilor (scrisă în 1850): 

„Sentimentul naţional, ce se slăbise cu totul în veacul al XVIII-lea prin prigonire [în 
perioada regimurilor fanariote], se hrăneşte şi câştigă puteri nouă; şi când răul ajunge la 
culme, când poporul despuiat cu totul nu mai are ce să mai dea, când misia fanarioților de 
zdrobire a rânduielilor vechi s-a împlinit, atunci un nou atlet, ce de veacuri se părea 
adormit, se deşteaptă şi se arată în arenă. Poporul se scoală mare, puternic şi îngrozitor şi 
mătură țara de fanarioți. 

Această deşteptare a poporului fu pregătită în parte de acea lucrare înţelegătoare, ce 
ieşi din munții învățatei Transilvanii, azil vecinic al naționalității române. Căci în acea 
vreme. fraţii noştri de peste Carpaţi, având a se emancipa de supt domnirea unei 
aristocrații mult mai nesuferită, fiindcă era de neam strein, călcau cu paşi iuți în calea 
progresului prin lucrările învăţaţilor lor şi prin instrucție, [invocând] acel drept legitim al 
popoarelor chinuite “. 

Din inima Transilvaniei, „azil vecinic al naționalității române“, cum spune Bălcescu, descinde 
în Bucureşti, în anul 1818, un cărturar de formaţie nouă, modernă, un om din “munţii învăţatei 
Transilvanii”, un întemeietor de şcoală românească modernă: Gheorghe Lazăr (1779-1823). S-a 
născut în Avrig, un sat de lângă Sibiu. Format în spiritul Şcoli Ardelene, cu studii temeinice la 
Viena, el vine în Muntenia şi înființează prima şcoală românească din Bucureşti, de la Sfântul Sava. 
A murit la 44 de ani, dar a înfăptuit o operă culturală de o importanţă decisivă pentru modernizarea 
învățământului românesc. Lazăr avea o formație ştiinţifică şi filosofică solidă, dobândită în timpul 
studiilor de la Viena. Specialitatea sa era aceea de inginer hotarnic. Fiu spiritual al Şcolii Ardelene, 
Lazăr îşi asumă cu gravitate o misiune de ordin istoric, fiind însuflețit de idealul național şi de 
dorința de a contribui la „propăşirea“ şi înălţarea românilor prin cultură. Animat de o viziune 
modernă şi democratică, inițiind învățământul ştiinţific şi umanist în limba română, el produce 
efectiv o breșă, o ruptură, o revoluţie spirituală în mediul social şi cultural fanariot din Bucureşti. În 
spiritul „luminilor“, el acordă educației un rol primordial în renaşterea națională, considerând că 
românii trebuie să ia „pildă de la celelate popoare luminate“, să iasă din „besna“ neştiinţei şi, 
cunoscându-şi istoria, să se ridice iarăşi la „treapta cea pierdută a cinstei strămoşeşti“. 
Redeşteptarea nu poate veni decât prin studiul „ştiinţelor folositoare“, prin educație şi prin 
respectarea muncii celor ce „asudă din revărsatul zorilor dimineţii până târziu în noapte“. 

La şcoala pe care a înfiinţat-o a predat în limba română matematica, geografia, istoria şi 
ştiinţele naturii, dar şi cursuri de filozofie modernă, în spiritul ideilor kantiene. Din scrierile sale s- 
au păstrat doar câteva discursuri şi manuale. Cursul de filosofie şi cel de Logică şi metafizică, 
ambele traduse (ori întocmite) după Kant, s-au pierdut. Şcoala lui Lazăr a fost un focar al noului 
spirit modern, unde s-a format viitoarea generație paşoptistă. Elevii săi, Heliade Rădulescu, 
Eufrosin Poteca, Petrache Poenaru ş.a., au continuat opera începută de luminatul dascăl ardelean. 
Prin tot ceea ce a făcut, prin pasiunea ardentă pentru cauza redeşteptării naţionale şi prin vocaţia sa 
de întemeietor, Gheorghe Lazăr este considerat, pe bună dreptate, un mare pedagog național, un 
vizionar şi un strateg al culturii române moderne. 

Întemeietor şi reformator în plan cultural, Lazăr l-a sprijinit pe Tudor Vladimirescu în acţiunea 
sa politică. Pentru a înţelege semnificaţia acţiunii culturale a lui Lazăr şi atmosfera spirituală pe 
care a găsit-o în Bucureşti, în momentul descinderii sale, la chemarea unor boieri luminaţi, 
reproducem mărturia unui elev şi urmaş a acestui întemeietor, Petrache Poenaru (1799-1875), el 
însuşi un organizator energic al învățământului românesc pe baze moderne. Poenaru şi-a făcut 
studiile la Viena şi Paris, având diploma de inginer geograf. El este şi inventatorul stiloului. 


A. . 


Mărturia sa datează din 1871 şi îl consideră pe Lazăr drept inițiatorul unei „noi epoci“ în istoria 

românilor. 

„În epocile de amorţire a naţiunilor apar evenimente care ca raza din cer luminează 
popoarelor ochii minţii în deşteptarea conştiinţei de sine şi le conduc pasul pe calea 
progresului în dezvoltarea simțului naţional. 

Un eveniment de această natură din cele mai memorabile avem a semnala în istoria 
patriei noastre înființarea şcoalei marelui dascăl şi înfocat patriot Georgiu Lazăr, care a 
deschis românilor cartea ştiinţei şi prețuire de limbă şi naționalitatea lor. (...) 

Această şcoală se deschise fără altă ceremonie sau paradă decât în prezența a câtorva 
curioşi, care veniseră să audă ce le putea spune din filosofie noul dascăl în limba română, 
căci nu le venea a crede că s-ar putea da în româneşte învățături de vreo ştiinţă înaltă 
(sublin. ns.). (...). 

Aşa, cu magia inspirațiunii sale totdeauna vie şi înfocată, Lazăr făcea să pătrundă 
vorbirea sa în rerunchii ascultătorilor, încântați că auzea vibrând sunetele limbei materne, 
cu cele mai profunde expresiuni în diferite cunoştinţe ştiinţifice şi filosofice. 

Din zi în zi şcoala lui Lazăr prindea rădăcine. Școlarii se îndulciseră a urma fără 
precurmare prelecţiunile ce le făcea învățatul filosof şi după ce se preparară cu 
învățăturile preliminarie în gramatica, geografia, aritmetica şi desenul, înaintarea 
succesivă la studiile speciale de filosofie şi de matematică, cu aplicațiunea acestei din urmă 
la ridicarea de planuri topografice şi la diferite construcțiuni mechanice. (...). 

De atunci românul, deschizând ochii minţii sale, veni în cunoştinţa de sine, rivaliza de 
întrecere în cultura facultăților cu care natura l-a dotat şi se făcu demn de a memora cu 
gloria numele lui Georgiu Lazăr şi Tudor Vladimirescu, în suvenirea desmormântării 
limbei naţionale şi a descoperirii drepturilor noastre strămoşeşti “. 

Să menţionăm că, la un secol de la „dJesmormântarea limbii naţionale şi a descoperirii 
drepturilor noastre strămoşeşti“, la un secol de la întemeierea şcolii lui Lazăr în limba română, 
națiunea română şi-a realizat idealul ei secular, Unirea cea Mare dim 1918. A fost un secol de 
uriaşe transformări, în care românii au parcus drumul modernizării, prin eforturi şi sacrificii, 
încercând să ardă etapele evoluţiei şi să recupereze decalaje de secole. 

Gheorghe Lazăr e un model pentru spiritul care-i anima pe toţi aceşti intemeietorii din prima 
jumătate a veacului al XIX-lea. În Moldova avem un alt întemeietor, pe Gheorghe Asachi (1788- 
1869), format la universităţile din Roma şi Viena. Întemeietor al şcolii româneşti din Moldova, 
Asachi este şi un scriitor neoclasic, un mare animator cultural. Ca şi Lazăr, Asachi face operă de 
pionierat, întemeiază învățământul național modern în Moldova, fiind, totodată, şi inițiatorul 
mişcării teatrale de la Iaşi (1816). 

Apariţia presei în limba română se datorează, de asemenea, acestei generaţii de intemeietori. În 
1829, Asachi înființează la Iaşi ziarul Albina românească. În acelaşi an, 1829, Jon Heliade 
Rădulescu, un strălucit elev şi urmaş al lui Gheorghe Lazăr, înființează la Bucureşti Curierul 
românesc. În Transilvania, George Barițiu înfiinţează în 1838 Gazeta de Transilvania, cu 
suplimentul ei literar, numit Foaie pentru minte, inimă şi literatură. În 1840, Kogălniceanu 
infiinţează la laşi revista Dacia literară, un punct de reper pentru noul program de reconstrucţie 
culturală. Aceste publicaţii (şi altele) au jucat un rol important în formarea noului spirit reformist şi 
în redeşteptarea conştiinţei naţionale. 

Alături de aceştia, se cuvine să-i menţionăm şi pe: Eufrosin Poteca, cu studii la Paris, profesor 
de filosofie la Bucureşti; Petrache Poenaru, organizator al învățământului din Muntenia; Eftimie 
Murgu, profesor de filosofie la Iaşi şi la Bucureşti; Teodor Diamant, adept al socialismului utopic 
al lui Charles Fourier; Jon Ghica (primul care ţine un curs de economie politică la Iaşi), precum şi 
pe scriitorii care preced şi anunţă generaţia paşoptistă (Costache Conachi, Iancu Văcărescu, Vasile 
Cârlova, Anton Pann, C. Negruzzi, Gr. Alexandrescu etc.). 


5 Petrache Poenaru transcrie numele lui Gheorghe Lazăr în varianta sa latinizată (Georgiu), variantă pe care, 
probabil, chiar dascălul ardelean o folosea pentru se recomada în mediile bucureştene, în conformitate cu tradiţia 
latinizantă a Şcolii Ardelene (Gheorghe devine adesea Georgiu; Gheorghe Şincai semna uneori Georgius Şincai). 

O personalitate ce nu poate lipsi din galeria acestor întemeietori este şi Dinicu Golescu (1777- 
1830). În 1826 publică lucrarea Însemnare a călătoriei mele, în urma unei călătorii în ţările 
apusene, carte în care constată decalajul nostru față de Occident şi propune asimilarea ideilor şi 
întemeierea unor aşezăminte culturale de factură modernă, pentru a putea avansa pe calea 
civilizaţiei. Este un spirit reformator, un critic al stărilor sociale, al clerului şi al marilor boieri, 
considerând că pasul dintâi pentru a progresa trebuie făcut în domeniu educaţiei şi în plan social, 
prin reforme inspirate de exemplul statelor dezvoltate, pentru a ajunge la o organizare socială care 
să vizeze bunăstarea generală. Luminatul boier are un comportament tipic luminist, este animat de 
proiecte reformatoare, sprijină mişcarea culturală a vremii. Faptul că a conştientizat în mod foarte 
acut şi expresiv decalajul nostru faţă de lumea occidentală i-a determinat pe unii istorici ai culturii 
române moderne să vorbească de „complexul Dinicu Golescu“, un complex de inferioritate ce s-ar 
regăsi la mulți intelectuali români în relație cu civilizația occidentală. 

În prima jumătate a secolului al XIX-lea, luminismul raţionalist se combină la noi cu 
tendinţele romantice şi se transformă dintr-o mişcare de idei într-un program de reconstrucţie 
culturală şi politică. Apar în această perioadă o serie de asociaţii ştiinţifice, artistice, literare, 
culturale; are loc o acţiune largă de popularizare şi răspândire a cunoştinţelor ştiinţifice; se dezvoltă 
învățământul românesc, apar primele publicații periodice şi reviste ştiinţifice. Se pun bazele 
mişcării teatrale româneşti şi ale literaturii moderne. 


Schimbări politice, intelectuale şi ideologice 


În a doua jumătate a secolului al XVIII-lea şi în primele decenii ale secolului al XIX-lea are 
loc o profundă schimbare intelectuală în spațiul românesc, pe măsură ce s-a amplificat contactul cu 
ideile apusene, iar elita religioasă, politică şi culturală nutrea aspirații înscrise în orizontul 
modernităţii. Într-un climat intelectual extrem de divers, în care se întâlneau adepții tradiţiei şi cei 
ai inovației culturale, învățații români au fost receptivi la noile curente de idei, astfel că „două idei 
au dat gândirii lor direcţie şi coeziune: națiunea şi Europa“. Viaţa intelectuală a Principatelor 
Române avea o dinamică proprie, pe o tradiție locală, care ne ajută să vedem şi diferenţele specifice 
ale procesului de modernizare din acest spaţiu. Încrederea în rațiune şi educaţie este dublată şi aici 
de o atitudine critică faţă instituţiile existente. Contactul cu lumea occidentală a adus conştiinţa 
faptului că românii sunt înapoiaţi sub raport cultural, economic şi de civilizație. Conflictul cu 
biserica şi cu dogmele religioase este însă aproape absent. Chiar şi clericii suferă o metamorfoză 
spirituală, şi multe capete ale bisericii devin figuri reformatoare, precum Chesarie de Râmnic, Leon 
Gheuca şi Veniamin Costache. 

În prima jumătate a secolului al XIX-lea s-au produs în spaţiul românesc schimbări 
fundamentale, orientate de o viziune liberală, împărtăşită, cu nuanţe, de aproape toți reformatorii şi 
revoluționarii români, în primul rand de agenţii politici ai revoluției din 1821 şi, apoi, într-un cadrul 
mai larg şi mai articulat doctrinar, de generația revoluționarilor de la 1848. Principiile generale ale 
liberalismului au fost aplicate realităţilor locale.“ Prin consecințele lor, aceste schimbări pot fi 
apreciate ca fiind de natură revoluționară. Putem grupa aceste schimbări, care vor traversa 
momentul revoluţionar paşoptist, în trei categorii: o revoluție ideologică (şi pe plan cultural), una 
politică şi una economică. Prima este o revoluție culturală ce a modificat mentalităţile, concepțiile 
politice şi filosofice, făcând trecerea de la gândirea religioasă la cea raționalistă, modernă. 
Revoluţia politică, începută cu instaurarea domniilor pământene după mişcarea din 1821, a dus 
treptat la formarea structurilor moderne ale statului naţional. Revoluția economică s-a înfăptuit 

printr-o tranziţie lentă de la structurile feudale la cele capitaliste, începând cu intrarea Principatelor 

în relaţii comerciale cu Apusul şi cu treptata consolidare a noilor relaţii economice în plan intern. 

Totodată, a avut loc şi o schimbare a statutului geopolitic al spațiului românesc, care a ieşit treptat de 
sub autoritatea şi dominația imperiilor răsăritene şi a intrat în sfera de influență a puterilor occidentale (vezi 
războiul Crimeii şi Conferinţa de la Paris — 1856). 

Toţi gânditorii epocii aderă acum la un set de convingeri şi de idei: 

e Poporul român, de origine romanică, este un popor unitar, în pofida faptului că trăieşte în state 
diferite, unitatea sa fiind probată prin unitatea limbii şi a culturii, prin unitatea obiceiurilor şi prin 
intensele legături economice care i-au sudat spiritual şi lingvistic pe români, în decursul veacurilor; 
de aceea, înfăptuirea unității politice a românilor reprezintă un imperativ şi o direcţie firească a 
evoluţiei istorice; motivul refacerii „vechii Dacii“ va domina acțiunea politică şi imaginarul 
generaţiei paşoptiste. 

e Poporul român, ajuns la nivelul de conştiinţă naţională modernă, trebuie să înfăptuiască o suită de 
reforme sau revoluţii interne pentru a se moderniza şi a-şi dobândi locul pe care-l merită în plan 
european; pe plan politic, aceste reforme aveau menirea de a democratiza structurile statului, de a 
introduce principiile noi de organizare a instituțiilor. 

e În plan economic, imperativele constau în desființarea iobăgiei, împroprietărirea ţăranilor, 
încurajarea industriei, formarea infrastructurilor moderne de transport şi comunicaţie etc. 

e Instrumentul fundamental al acestor reforme îşi are punctul de sprijin în plan cultural (curente de 
idei, creaţie literară, instituţii de învățământ, presă etc.), dar şi în plan politic; convingerea generaţiei 
paşoptiste a devenit aceea că aceste reforme nu pot fi înfăptuite decât printr-o schimbare de regim 
politic. Schimbările culturale trebuie să pregătească mişcarea politică: luminarea prin cultură şi 
învățământ pentru ca poporul să devină conştient de drepturile sale şi să devină capabil pentru a 
înfăptui reforme moderne. Aşadar, emanciparea culturală este văzută ca o condiție a emancipării 
politice şi economice. 

e Decisive pentru întemeierea noii culturi şi pentru formarea noilor mentalități sunt cercetarea istoriei, 
studierea limbii, cercetarea tradițiilor şi a culturii populare, analiza condiţiilor particulare, de ordin 
politic şi social, în care evoluează poporul român. 

Această problematică originală s-a reflectat şi în planul gândirii politice şi istorice, în sistemele de idei 
pe care le-au edificat gânditorii români. Evoluția gândirii şi a instituțiilor politice, în prima jumătate a 
secolului al XIX-lea, exprimă această tendință de democratizare şi de adaptare a principiilor liberale la 
condiţiile interne. După interpretarea lui Nicolae Bălcescu, statul feudal românesc s-a transformat din faza sa 
iniţială de „stat domnesc sau absolut“ în stat „boieresc sau aristocratic“, apoi în „stat fanariot“, care acoperă 
„un veac de apăsare şi jefiire, de corupție şi degradaţie, de slăbiciune şi apunere a naționalității“. În prima 
jumătate a secolului al XIX-lea, odată cu introducerea în cele două Principate a „Regulamentelor organice“, 
statul se metamorfozează într-un stat „ciocoiesc sau birocratic“, iar sarcina revoluţiei paşoptiste ar fi aceea 
de „a-l face românesc sau democratic“. 

Deşi într-o formă incompletă, „Regulamentele organice“ (introduse în anii 1831/1832) au prefigurat 
totuşi instituţii asemănătoare cu cele ale unui regim parlamentar, inaugurând sistemul modem de 
reprezentare şi de aplicare a principiului fundamental al separaţiei puterilor. Aceste Regulamente — care 
aveau un conţinut foarte asemănător — sunt cele dintâi legiferări scrise de natură explicit constituțională prin 
care se introduc în cele două Principate Româneşti adunări reprezentative moderne, alese pe bază de 
sufragiu cenzitar. Totodată, Regulamentele organice au consacrat pentru prima oară la noi în mod explicit 
separaţia puterilor în stat. lată cum aprecia Bălcescu rolul Regulamentului organic: 

„Regulamentul [organic], cu toate relele sale, aduse însă oarecare principii folositoare şi se 
făcu un instrument de progres. El recunoscu în drept principiul libertății comerciale, despărțirea 
puterilor judecătoreşti, administrative şi legiuitoare şi introduse regimul parlamentar. “ 

„Adunarea Obştească Obişnuită“ avea atribuţii legislative, „Adunarea Obştească Extraordinară“ avea 
misiunea de a alege domnitorul (un singur domn a fost ales prin această procedură, Gheorghe Bibescu, în 
1842). Atribuţiile administrative erau conferite unui „Sfat administrativ“. Adunările obşteşti au dobândit cu 
timpul caracterul unui parlament autentic, în care s-au confruntat diferite poziţii şi interese. Pe lângă marea 
boierime, care domina aceste instituţii, boierimea mică şi mijlocie şi-a afirmat şi ea interesele, fiind mai 
ataşată de exponenţii stării a treia sau ai gândirii liberale. Adunările au reuşit să modernizeze legislaţia 
internă în unele domenii administrative, economice, culturale şi sociale, în acord cu tendinţele şi ideile 
novatoare ale epocii. În aceste adunări legiuitoare s-au conturat cele două curente, cel conservator şi cel 

liberal, ultimul manifestându-se ca o forță contestatară, ce a introdus în dezbatere numeroase iniţiative de 
democratizare a societăţii româneşti, precum şi proiecte de unificare naţională. 

Astfel, în Adunarea Obştească din Țara Românească s-a constituit o opoziţie puternică a unui grup de 
deputați faţă de tendința Rusiei de a încălca autonomia internă a ţării. Circa 20 de deputați au format în anii 
1835-1839 o grupare de opoziţie, cunoscută sub denumirea de „Partida naţională“, condusă de Ion 
Câmpineanu, grupare ce a susținut cu tărie dreptul țării de a-şi organiza viaţa internă în mod autonom, 
conform tratatelor şi stipulaţiilor internaţionale. 

Aceşti deputaţi au elaborat în 1838 un proiect de „Constituţie“ şi un proiect de unificare a Principatelor 
— proiect pe care l-au adresat şi diplomaților străini —, documente prin care cereau unificarea Moldovei şi a 
Țării Româneşti într-un stat unitar şi independent („Regat al Daciei“), stat organizat pe baze democratice, cu 
separarea clară a puterilor, în care Adunarea naţională să fie un for de largă reprezentare. 


Idei şi programe de modernizare în viziunea revoluţionarilor paşoptişti 


Sub raportul concepției filosofice, întreaga generaţie paşoptistă continuă fondul de idei al 
epocii luminilor, conjugând în forme originale acest patrimoniu cu tendințele liberale ale 
romantismului revoluţionar şi ale raționalismului critic. Stilurile, tendințele şi curentele spirituale 
interferează la noi, se suprapun şi se combină în forme originale. Astfel, luminismul, raționalismul 
critic, romantismul revoluţionar şi evoluționismul pozitivist alcătuiesc în spațiul românesc un bloc 
cultural cu tendinţe contradictorii, un bloc având în nucleul său ideea naţională şi ideea liberală. 

Momentul revoluționar 1848, pe lângă revendicările economice şi sociale cărora le dă 
expresie, este unul de răscruce pentru afirmarea ideilor de libertate şi reformă politică, având ca 
obiectiv major tocmai introducerea unui regim constituțional şi democratic modern, bazat pe 
principiul suveranităţii poporului, al separării puterilor în stat şi al alegerii libere a corpului 
legiuitor. Revoluţionarii au respins Regulamentele organice şi au redefinit locul parlamentului în 
structura politică a statului. Potrivit documentelor programatice ale revoluţiei de la 1848, forul 
legislativ, care trebuia să fie ales prin vot universal, egal şi direct, urma să fie o instituţie cu 
adevărat reprezentativă, în care să fie prezenți reprezentanți ai „tuturor stărilor societății“. 

Generaţia paşoptistă este una dintre cele mai fecunde grupări politice şi culturale din istoria 
românilor, cu o importanţă capitală în procesul de tranziție spre modernitate. Oameni ai ideilor, dar 
şi ai faptei, paşoptiştii au creat şi au luptat pe toate fronturile modernizării, cu rezultate inegale, 
fund animați însă mereu de o credință sinceră în progres şi în viitorul neamului românesc. 
Principala realizare politică a acestei generații, care a pus în discuţie în mod radical vechiul regim 
şi a promovat reforme sociale, este înfăptuirea Unirii din 1859, pentru care paşoptiştii au acţionat 
cu eficiență şi cu o însufleţire fără egal, într-un moment de cumpănă al destinului naţional. 

În plan cultural, paşoptiştii au pus bazele învățământului modern, ale literaturii şi artelor 
moderne (teatru, muzică, arte plastice etc.), reuşind să îmbine imperativul de a asimila noile formule 
stilistice moderne cu tendința de a recupera fondul tradițional de gândire, literatura populară, istoria 
puţin cunoscută a veacurilor dinainte. La mijlocul veacului al XIX-lea, ca urmare a unor acumulări 
culturale anterioare, națiunea română îşi exprima interesele şi identitatea printr-o elită intelectuală şi 
politică de factură modernă, europeană, elită alcătuită din spirite extrem de variate ca pregătire şi 
extracție socială, dar care erau unite în credința că au de îndeplinit o misiune istorică. 

Aceste elite, promotoare ale reformelor, au reprezentat atunci o masă critică favorabilă 
schimbării de sistem, reuşind să orienteze treptat societatea românească spre obiectivele sale 
naționale şi spre imperativele modernizării. La mijlocul veacului al XIX-lea, în spațiul cultural şi 
politic românesc s-au întâlnit numeroase personalități, unele de prim rang, altele rang secund, crea- 
tori în diverse registre culturale: istorici, lingvişti, poeţi, prozatori, dramaturgi, culegători de folclor, 
pictori, muzicieni, filosofi, sociologi, oameni politici, jurişti, profesori, jurnalişti etc., astfel încât lista 
celor care au participat la redimensionarea culturii române în intervalul 1840-1860 este impre- 
sionantă: Ion Heliade Rădulescu, Gh. Asachi, Kogălniceanu, Bălcescu, Ion Ghica, Eftimie Murgu, 
Eufrosin Poteca, Petrache Poenaru, C. Negruzzi, Ion Ionescu de la Brad, Dimitrie Bolintineanu, 

Anton Pann, Gr. Alexandrescu, Alecu Russo, Cezar Bolliac, C. Negri, Vasile Alecsandri, Matei 
Millo, C. A. Rosetti, Ion Brătianu, Simion Bărnuţiu, Avram Iancu, George Barițiu, Timotei Cipariu, 
August Treboniu Laurian, Alexandru Papiu Ilarian, Andrei Mureşanu, Andrei Şaguna, Stephan 
Ludwig Roth, Bolyai Janos (unul dintre creatorii geometriei neeuclidiene), lon Codru-Drăguşanu, 
Aron Pumnul, Nicolae Kreţulescu, Eudoxiu Hurmuzachi, Alexandru Hâjdeu şi mulți alții. 

În „Principiile noastre pentru reformarea patriei“, revoluționarii moldoveni îşi exprimau năzuinţa ca 
noile structuri politice să prevadă abolirea privilegiilor şi alegerea unei adunări legislative care să exprime 
interesele întregului popor. De asemenea, în „Proiect de Constituţie pentru Moldova“, redactat de Mihail 
Kogălniceanu, se prevedea ca puterea legislativă, încredinţată unei Adunări obşteşti, să fie cu adevărat 
independentă față de cea executivă, iar componenţa ei să reflecte toate straturile societăţii (boierimea, clerul, 
corporaţiile, industriaşii, comerțul, slujbaşii statului, militarii, profesiile libere şi țărănimea, fiecare comună 
având dreptul de a alege doi reprezentanţi ai săi). Proiectul realist şi moderat al lui Kogălniceanu prevedea ca 
reprezentarea să se facă pe colegii electorale, având în vedere că un regim bazat pe o reprezentare masivă a 
păturilor populare ar fi întâmpinat rezistenţa marii boierimi şi a puterilor străine. 

Este semnificativă şi prevederea care stipula că membrii Adunării obşteşti erau inviolabili, ei neputând 
fi „pârâţi, opriți sau judecaţi“ pentru opiniile exprimate în cadrul adunării. Adunarea legislativă era învestită 
cu puteri deosebite, cum ar fi dreptul de a alege pe şeful statului, pe capii bisericii, de a adopta bugetul, 
tarifele vamale şi nivelul impozitelor, de a orienta dezvoltarea agriculturii, a industriei şi comerţului, de a 
stabili politica în domeniul apărării, al învățământului şi al sănătăţii, având şi menirea de a reforma codurile 
civil, comercial şi penal. 

În cunoscuta Proclamaţie de la Islaz, documentul revoluţionarilor din Ţara Românească, apreciat şi el 
drept un act constituțional, se prevedea în mod expres la art. 4: „Adunarea generală compusă din 
reprezentanți ai tuturor stărilor societății“. Constituirea acestei adunări legislative trebuia să fie făcută prin 
„alegerea largă, liberă şi dreaptă unde tot românul are dreptul de a fi chemat şi anume numai capacitatea, 
puritatea, virtuțile şi încrederea publică să-i dea dreptul de a fi ales“. Reprezentarea în forul legislativ nu 
mai era condiționată de avere sau de alte privilegii de clasă. 

Proclamând aceste principii politice moderne de guvernare democratică, revoluționarii au trecut chiar 
la acţiuni concrete de aplicare a lor, organizând în luna august 1848 alegeri pentru o Adunare generală 
extraordinară, care să îndeplinească rolul de Adunare Naţională constituantă, în care să fie reprezentate 
„toate interesele sau meseriile naţiei“. Ea avea misiunea de a elabora o Constituţie, actul fundamental al 
regimului democratic. Acelaşi program prevedea responsabilitatea miniştrilor şi a funcționarilor publici în 
fața Adunării legislative, care avea astfel drept de control asupra executivului şi a administraţiei. Convocarea 
alegerilor a întârziat datorită evenimentelor interne şi a diversității de poziţii asupra modului de alegere a 
acestei Adunări naţionale care trebuia să adopte „legile fundamentale ale organizării ţării“ şi să rezolve 
spinoasa problemă agrară. După înfrângerea revoluției, idealurile democratice privind organizarea 
instituţiilor politice pe suportul principiului suveranității populare şi al votului universal, au fost reactivate în 
noile condiții ale luptei pentru formarea statului naţional unitar. 

În Transilvania şi în celelalte provincii româneşti aflate sub stăpânire habsburgică, revoluţia paşoptistă 
a reprezentat un moment excepțional în planul luptei pentru emancipare naţională, pe lângă idealurile sociale 
şi politice pe care le-a afirmat răspicat. Românii din aceste zone erau vital interesați în modernizarea 
structurilor politice, în afirmarea principiilor democratice ale guvernării reprezentative, întrucât în vechile 
structuri feudale, de tipul adunărilor de stări (Dieta), populaţia majoritar românească nu putea fi reprezentată, 
datorită cunoscutelor principii şi practici discriminatorii la care era supusă. Invocând principiile moderne ale 
dreptului natural, ale libertăţii persoanei şi suveranităţii poporului, adunarea de la Blaj din 3-5 mai 1848 
cerea imperios, prin vocea tribunului Simeon Bărnuţiu, recunoaşterea românilor ca „națiune de sine 
stătătoare în Transilvania, pe temeiul libertăţii egale“. În consecință, adunarea solicita drepturi politice 
depline pentru națiunea română din Transilvania, alături de celelalte grupuri naţionale care până atunci 
deţinuseră privilegii politice şi economice. 

Adunarea de la Blaj revendica, în numele acestor principii democratice, afirmate în spaţiul european, ca 
„națiunea română să-şi aibă reprezentanţii ei în Dieta ţării“ proporţional cu ponderea ei numerică în 
ansamblul locuitorilor. Acelaşi principiu urma să fie aplicat în toate sferele vieţii publice, în administraţie, 
justiţie, învățământ etc. Românii erau interesați de desființarea sistemului feudal de reprezentare, de care 
beneficiau câteva grupuri restrânse etnic şi social. Dacă aceste principii s-ar fi aplicat consecvent, ele ar fi 
subminat din temelii privilegiile „națiunilor politice“ şi ar fi schimbat configuraţia instituţiilor politice din 
Transilvania, fapt care explică reacţia violentă a elementelor conservatoare ale nobilimii maghiare față de 
programul democratic al hotărârilor de la Blaj. Adunarea de la Blaj a prevăzut convocarea unei adunări 

constituante, cu o componență în funcție de proporția numerică a grupurilor naționale din Transilvania. 
Întrucât aceste idei privind alegerea unor instituţii politice pe cale democratică nu s-au putut concretiza, 
românii au organizat mari reuniuni populare, cu caracter plebiscitar, care au adoptat hotărâri decisive, ce 
aveau legitimitate populară. Caracterul reprezentativ este afirmat şi în modul în care Adunarea de la Blaj s-a 
autodenumit: „Adunarea generală naţională a naţiunii române din Transilvania“. 

Toate aceste acţiuni şi proiecte demonstrează că ideea guvernării democratice, prin intermediul unor 
adunări reprezentative, prin care să se exprime voinţa poporului, era solid ancorată la mijlocul secolului al 
XIX-lea în spaţiul românesc. Deşi înfrântă, revoluţia de la 1848 a promovat programe moderne de 
organizare politică, a încercat să lărgească baza socială şi compoziţia Adunărilor legislative şi să dezvolte 
atribuţiile lor. Ideea unităţii naţionale — considerată de Kogălniceanu „cheia bolții fără de care s-ar prăbuşi 
întreg edificiul naţional“ — străbate toate proiectele revoluționarilor paşoptişti, pregătind astfel conştiinţa 
politică a românilor pentru înfăptuirea acestui ideal de veacuri, în strânsă legătură cu promovarea unui regim 
reprezentativ şi democratic. 

Prin Convenţia de la Balta Liman, din aprilie 1849, Turcia, ca putere suzerană, şi Rusia, ca putere 
protectoare, au hotărât să desființeze cele două Adunări Obşteşti din Moldova şi Țara Românească, adunări 
care funcționau pe baza Regulamentelor organice, înlocuindu-le cu „Consilii sau Divanuri ad-hoc“, care însă 
nu mai aveau atribuţii legiuitoare, ci doar un rol consultativ. Adunările obşteşti, cu tot caracterul lor electoral 
limitat, au permis dezvoltarea în sânul lor a unei opoziții faţă de structurile anchilozante, îngrădind efectiv 
tendințele absolutiste şi abuzurile domnitorilor. Întrucât deveniseră instrumente prin care se afirmau 
atitudinile liberale şi democratice, forțele conservatoare interne şi puterile străine au decis lichidarea acestor 
corpuri legiuitoare şi înlocuirea lor cu structuri artificiale, cu divanuri formate numai din „boierii cei mai 
notabili şi mai demni de încredere, asemenea şi din câţiva membri din înaltul cler“. 

Statutul internaţional al Principatelor Române se schimbă însă odată cu înfrângerea Rusiei în războiul 
Crimeii (1853-1856) şi cu reorganizarea raporturilor de forță dintre Turcia, Rusia şi puterile europene. 
Slăbirea influenţei ruseşti în spațiul românesc a creat condiţii favorabile pentru înfăptuirea Unirii Princi- 
patelor şi pentru reorganizarea structurii lor politice pe baze moderne. În noile condiţii, soarta Principatelor a 
fost decisă prin jocul raporturilor de forțe dintre Rusia şi Turcia, pe de o parte, şi puterile occidentale, pe de 
altă parte, ultimele fiind interesate, şi din considerente comerciale şi economice, să restrângă sfera de 
influenţă a celor două imperii orientale şi să-şi întărească poziţia geopolitică în sud-estul Europei. 


3. Mihail Kogălniceanu (1817-1891) 


Kogălniceanu este o personalitate emblematică a istoriei româneşti din secolul al XIX-lea. El 
s-a ilustrat ca om politic, scriitor, istoric şi gânditor de prim rang, având o contribuție decisivă în 
momentele cruciale pe care le-a parcurs societatea românească în secolul XIX. Este unul dintre 
ctitorii statului român modern, fără îndoială unul dintre cele mai lucide şi clarvăzătoare spirite pe 
care le-a avut neamul românesc. 

După studii făcute la Berlin se întoarce în Moldova, unde se angajează într-o intensă activitate 
culturală şi ştiinţifică, înfiinţează revistele Dacia literară (1840), Arhiva românească (1841-1845), 
Propăşirea (1844), Steaua Dunării (1855-1860). În 1843 Kogălniceanu inaugurează primul curs de 
istorie națională la Academia Mihăileană din Iaşi (cuvântul introductiv a fost publicat de autor sub 
titlul: Cuvânt pentru deschiderea cursului de istorie naţională). Pentru concepția lui socială şi 
istorică sunt relevante şi alte scrieri, precum introducerea din 1841 la revista Arhiva românească, 
prefața din 1852 la Letopisețele Țării Moldovei, studiile Despre civilizaţie (1845), Sclavie, 
vecinătate şi boieresc (1855), dar mai ales Dorinţele partidei naţionale din Moldova (din 1848) în 
care propune un amplu program de reforme politice şi sociale. 

Concepția istorică şi socială 


Kogălniceanu inaugurează, alături de Bălcescu, un nou mod de a concepe şi de a scrie istoria, 
mutând accentul de pe evenimentele de ordin politic asupra fenomenelor economice şi sociale. El 
acorda istoriei ca ştiinţă o înaltă valoare morală şi culturală, apreciind că „istoria este singurul 
oracol care ne poate spune viitorul“, întrucât fără cunoaşterea trecutului, fără restituirea 
documentelor care codifică faptele strămoşilor nu este posibilă fortificarea conştiinţei de sine a 
poporului român şi nici stabilirea unei direcţii de evoluţie adecvate pentru construcția unei culturii 
româneşti moderne şi originale. lată un pasaj elocvent din „introducerea“ sa la Arhiva românească: 

„Să ne ținem de obiceiurile strămoşeşti atât cât nu sunt împotriva dreptei cugetări, să 
ne ținem de limba, de istoria noastră, cum se ține un om în primejdie de a se îneca de 
prăjina ce se aruncă spre scăpare. Istoria românească mai ales să ne fie cartea de 
căpetenie şi să ne fie paladiul naţionalităţi noastre. Într-însa vom învăţa ce am făcut şi ce 
mai avem să facem, printr-insa vom prevedea viitorul, printr-însa vom fi români, căci 
istoria este măsura sau metrul prin care se poate şti dacă un popor propăşeşte sau dacă se 
înapoiază. Intrebaţi dar istoria şi veţi şti ce suntem, de unde venim şi unde mergem....dar 
istoria noastră unde este, cine o ştie, cine o citeşte, cine-şi bate capul într-o epocă aşa de 
materială, aşa de egoistă, să gândească la istorie, la nație, la viitor? 

Istoria noastră este în tradiţiile poporului, în movilele nenumărate ce împestrițează 
întinsele noastre câmpii, în mănăstririle ce cuvioşii şi vitejii noştri domni au zidit în adu- 
cerea aminte a biruinţelor câştigate, în hrisoave şi în urice şi, în sfârşit, în cronicele Grece- 
nilor, Popeştilor, Urecheştilor, Costineştilor şi a atâtor bărbaţi cari într-o mână ţineau 
sabia spre apărarea patriei şi într-alta condeiul spre a scrie măreţele lor fapte. (subl.ns.). 
Aşadar, Kogălniceanu caută în istorie argumente pentru drepturile românilor, răspunsuri la 

marile întrebări legate de existența şi dăinuirea poporului român, răspunsuri la problemele 
prezentului, subliniind virtuțile educative ale acestei discipline. Publicând cronicile din secolele 
trecute, Kogălniceanu face o operă de arheologie spirituală, cu scopul de a furniza argumente 
pentru asumarea de către generaţia sa a acțiunilor de reformă şi de modernizare. Pentru 
Kogălniceanu, trecutul nu poate fi privit doar ca o eroare istorică, întrucât el cuprinde şi principii 
care pot fi adaptate la noile cerinţe ale dezvoltării. 

Kogălniceanu este printre cei dintâi gânditori români moderni care elaborează o viziune 
critică asupra istoriei, în spiritul obiectivității ştiinţifice. El îmbină patosul naţional cu spiritul 
critic, ştiinţific. După ce subliniază că sentimentul apartenenţei etnice are o dimensiune universală, 
fiind un dat antropologic, confirmat şi de faptul că epoca modernă a favorizat integrarea indivizilor 
şi a grupurile sociale în comunități naţionale, interesate să-şi consolideze identitatea politică şi 
culturală, Kogălniceanu arată că reconstituirea ştiinţifică a trecutului şi înțelegerea semnificației pe 
care au avut-o faptele înaintaşilor pot contribui la cimentarea unității sociale şi naționale, la 
fortificarea conştiinţei de sine a unei națiuni. 

„Inima mi se bate când aud rostind numele lui Alexandru cel Bun, a lui Ştefan cel 
Mare, a lui Mihai Viteazul; da, domnilor mei! Și nu nu mă ruşinez a vă zice că aceşti 
bărbaţi pentru mine sunt mai mult decât Alexandru cel Mare, decât Hanibal, decât Cezar; 
aceştia sunt eroii lumei, în loc că cei dintâi sunt eroii patriei mele. Pentru mine, bătălia de 
la Războieni are mai mare interes decit lupta de la Termopile şi izbânzile de la Rahova şi 
de la Călugăreni îmi par mai strălucite decât acelea de la Maraton şi Salamina, pentru că 
sunt ciştigate de către români! Chiar locurile patriei mele îmi par mai plăcute, mai 
frumoase decât locurile cele mai clasice. Suceava şi Târgovişte sunt pentru mine mai mult 
decât Sparta şi Atena! “. 

Acest puternic sentiment național, care se manifesta cu pregnanţă în tot spaţiul Europei, era 
pus de Kogălniceanu în conexiune cu programul de reforme politice şi economice, program menit 
să ducă la modernizarea societăţilor şi la consolidarea civilizaţiei moderne. Dar, în acelaşi cuvântul 
introductiv la cursul de istorie națională, Kogălniceanu se dovedeşte un spirit lucid, pragmatic şi 
modern, chiar în mediul euforic şi exaltat al paşoptismului, amendând excesele şi atitudinile 
necritice. 

„În mine veţi găsi un român, însă niciodată până acolo ca să contribuiez la sporirea 
romanomaniei, adică mania de a ne numi romani, o patimă care domneşte astăzi mai ales 
în Transilvania şi la unii din scriitorii din Valahia... Această manie s-a întins până acolo 
încât unii îşi însuşesc chiar faptele şi istoria bătrânilor romani, de la Romulus şi până la 
Romulus-Augustul.... Să ne ferim, domnilor mei, de această manie care trage asupra 
noastră râsul străinilor. În poziția noastră de faţă, cea dintâi datorie, cea dintâi însuşire 
trebuie să fie modestia; altmintrelea, am putea merita aceea ce zice dl. Eliad că numai 
naţiile bancrute vorbesc necontenit de strămoşii lor, bunăoară ca şi eveheniştii (nobilii- 
n.ns.) scăpătaţi. Să ne scoborâm din Ercul, dacă vom fi mişei, lumea tot de mişei ne va 
ținea; şi, dimpotrivă, dacă, izgonind demoralizația şi neunirea obştească care ne darmă 
spre peire, (dacă) ne vom sili cu pas mai sigur a ne îndrepa pe calea frăţiei, a 
patriotismului, a unei civilizații sănătoase şi nu superficiale cum o avem, atunci vom fi 
respectaţi de Europa, chiar dacă ne-am trage din hoardele lui Gengis-Han. Aşadară, 
domnilor mei, eu nu vă voi ascunde că legile, că obiceiurile, că limba, că începutul nostru 
se trag din romani, istoria de mult a vădit aceste adevăruri; dară încă o dată vă mai spun: 
sunt departe de a măguli o manie ridiculă, vorbindu-vă de faptele romanilor ca fiind ale 
noastre, ci voi face ceva mai folositor; mă voi sili a vă îndemna că, dacă vroiţi să fiți 
cunoscuţi de adevăraţi fii ai romanilor, apoi să faceţi şi d-voastră ceva care să se poată 
sămălui (asemăna-n.ns.) cu isprăvile poporului de lume dominator “. 
lată-l pe Kogălniceanu detaşându-se net de exaltările nepotrivite demersului ştiinţific, de 
atitudinile care „trag asupra noastră râsul străinilor“; spiritul naţional, în ofensivă atunci în toate 
mediile europene, trebuie supravegheat permanent de spiritul critic, spune Kogălniceanu. Nu vom 
obține „respectul“ Europei moderne, ne spune autorul, dacă ne vom mulţumi să trâmbițăm 
ostentativ originea noastră latină, fără a confirma prin faptele de azi această „origine nobilă“. 

Identitatea naţională nu este o substanță absolută, în această viziune, ci depinde de manifestările 

concrete ale poporului, de actualizările ei istorice; mai mult, ne putem dovedi modernitatea 

construind o „civilizație sănătoasă“, nu una „superficială“, distincţie ce apare pentru prima oară 

limpede la Kogălniceanu, înainte de a dobândi o semnificaţie deosebită în teoriile junimiştilor. 
Crezul lui Kogălniceanu era acela că trecutul unui popor, prin valorile sale permanente, e cea 

mai sigură garanţie a dezvoltării sale. Istoria are o mişcare ascendentă, după opinia lui, iar scopul 

pe care-l urmăreşte este asigurarea dreptăţii şi a egalităţii sociale, valori care definesc noua etapă a 

civilizației. Noțiunea de civilizaţie e folosită de Kogălniceanu pentru a exprima progresul ştiinţific, 

economic şi social, având ca sens fundamental ideea de dezrobire, de „emancipare“. Om al 
veacului, influenţat de curentele dominante ale gândirii moderne, Kogălniceanu pune evoluția 
civilizației în legătură cu două categorii de factori: 

e factori ştiinţifici, care se referă la „izbânzile artei, ştiinţei şi industriei“, prin care omul supune 
natura trebuinţele sale; 

e factori politici, ce se referă la „relațiile oamenilor între ei, a individului cu societatea, a socie- 
tății cu individul“, la câştigarea unor drepturi politice, civice şi sociale de către indivizi şi 
popoare. 

Aşadar, precizează autorul, civilizația înseamnă, în esență, „emancipare“ spirituală, economică 

şi politică: emanciparea omului față de constrângerile naturale, prin dezvoltarea ştiinţei, a artei şi a 

industriei, prin progres economic, fapt care exprimă stăpânirea omului asupra naturii, dar civilizația 

presupune şi „emancipaţia politică“, eliberarea omului de relațiile de subordonare, de sclavie şi 
barbarie, în plan social şi politic. În concepţia sa, structurile feudale erau anacronice şi reprezentau 
un factor de blocaj al societății româneşti; ele trebuiau modificate, prin reforme profunde, atât în 
plan politic, cât şi economic, pentru a deschide calea modernizării şi a progresului social. După 
opinia sa, „Regulamentele organice“ ne-au tăiat relațiile cu trecutul, fără a ne întemeia prezentul pe 
baze mai sigure. O naţiune modernă este alcătuită din cetăţeni liberi şi egali în drepturi; ea nu poate 
exista atât vreme cât drepturile politice şi economice revin doar unui grup restrâns de privilegiați, 
iar masa de milioane de oameni, care alcătuiesc „talpa ţării“, sunt „dezbrăcaţi de toate drepturile, 
de toată buna stare materială şi intelectuală şi supuşi numai dărilor şi greutăților țării“. În 

strălucitele sale discursuri parlamentare, din perioada dezbaterilor asupra reformei agrare (în anii 
1860-1864), reformă la care s-au împotrivit grupurile conservatoare, Kogălniceanu va invoca în 
favoarea împroprietăririi țăranilor argumente istorice, economice şi sociale, dar şi argumente de 
ordin politic, subliniind faptul că elitele privilegiate, ce se reduc în România la „câteva mii de 
boieri“, nu pot alcătui „o națiune“ modernă, întrucât conceptul de națiune se bazează pe forța celor 
mulţi, pe „suveranitatea poporului“, idee fundamentală a epocii moderne. Încă din 1848, în 
Dorinţele partidei naţionale din Moldova, Kogălniceanu scria: 

„Puterea şi fericirea unui stat se află în puterea şi fericirea mulțimii, adică a naţiei. O 
nație însă care numără numai trei mii de oameni, înzestrați cu drepturi şi averi, singurii 
adevăraţi cetățeni, nu merită acest nume“. 

Potrivit lui, progresul nu presupune cu necesitate revoluția. El se poate realiza şi pe cale 
paşnică, prin reforme treptate, deci pe cale evolutivă, organică. Poziţia lui ideologică în perioada 
revoluției este una democrat-burgheză moderată, iar după aceea, în a doua jumătate a secolului al 
XIX-lea, Kogălniceanu va deveni un exponent remarcabil al aripii moderate a liberalismului 
românesc. 


„Dacia Literară” şi programul specificului național 


Programul revistei Dacia literară (din care au apărut doar trei numere) a avut un puternic ecou 
în epocă şi a devenit un moment de referință pentru întreaga dezvoltare a culturii române moderne. 
Pentru epoca sa, Kogălniceanu a îndeplinit rolul unui îndrumător cultural, în sens larg (comparabil 
cu rolul exercitat de Maiorescu după 1866), fiind un strateg al acţiunii culturale, primul exponent al 
spiritului critic şi primul teoretician modern al specificului naţional în cultura română. El 
introduce de la început criteriul valoric în aprecierea operelor şi criteriul unităţii naţionale a 
culturii, precizând că revista va publica „producțiile româneşti fie din orice parte a Daciei, numai 
să fie bune“. În faţa unei producţii literare abundente, dar inegale, într-o cultură ce abia a păşit pe 
calea modernizării, Kogălniceanu conştientizează necesitatea spiritului critic, nepărtinitor, care să 
cerceteze toate creaţiile şi „ca într-un ciur să le vânture, lăudând cele bune şi aruncând în noianul 
uitării pe cele rele“. Criteriul estetic este clar disociat de cel politic sau moral, prin afirmația că 
lucrările literare vor fi judecate printr-o critică imparțială şi constructivă („vom critica cartea, iar 
nu persoana“). 

Sesizând orientarea multor scriitori ai epocii de a prelua masiv şi necritic teme şi stiluri din 
cultura occidentală, Kogălniceanu va condamna „mania imitației“ şi va proclama ideea că 
„traducțiunile nu fac o literatură“. 

„Darul imitaţiei s-a făcut la noi o manie primejdioasă, pentru că omoară în noi duhul 
naţional....Mai în toate zilele ies de sub teasc cărţi în limba românească. Dar ce folos! Că 
sunt numai traducții din alte limbi, şi încă şi acele de-ar fi bune! Traducţiile însă nu fac o 
literatură... Noi vom prigoni pe cât vom putea această manie ucigătoare a gustului 
original, însuşirea cea mai prețioasă a unei literaturi. 

Deşi necesare, aceste influenţe trebuie adaptate fondului local, întrucât o cultură națională nu 
se poate edifica decât prin transfigurarea experienţei istorice specifice a poporului român şi prin 
crearea unei arte originale, în tipare moderne. Kogălniceanu a formulat în chip exemplar ideea că 
literatura românească poate dobândi originalitate şi expresie modernă valorificând simbolic datele 
istoriei, virtuțile limbii populare, folclorul, fondul tematic autohton etc. 

„Istoria noastră are destule fapte eroice, frumoasele noastre ţări sunt destul de mari, 
obiceiurile noastre sunt destul de pitoreşti şi de poetice pentru ca să putem găsi şi la noi 
sujeturi de scris, fără să avem pentru aceasta trebuinţă să ne împrumutăm la alte naţii “. 

În primul număr al Daciei literare este publicată capodopera lui Costache Negruzzi — nuvela 
Alexandru Lăpuşneanul — care valida sub raport artistic programul revistei. Kogălniceanu 
întemeiază un adevărat program de construcție a culturii naționale, insistând asupra originalității 
sale şi asupra spiritului critic care trebuie să filtreze influenţele şi împrumuturile din alte culturi. El 

are o înţelegere complexă asupra raportului dintre tradiţie şi inovaţie şi este printre cei dintâi care 
fac o distincţie clară între o „civilizaţie sănătoasă“, autentică şi una falsă, rezultată din imitaţia 
servilă şi lipsită de spirit critic. Fără a respinge contactele culturale, Kogălniceanu cerea o literatură 
care să exprime, spunea el, „duhul național“, individualitatea poporului nostru. 

Poziţia lui a fost apreciată adeseori ca fiind una tradiționalistă şi conservatoare, apreciere 
exagerată, ce nu ţine seama de contextul epocii. După opinia lui George Călinescu, Kogălniceanu a 
fost cel mai puţin teatral şi cel mai constructiv spirit din generaţia paşoptistă. Darul său de 
căpetenie a fost acela de a fi avut spirit critic atunci cînd lumea nu-l avea, spunea Călinescu, 
considerând că în cazul lui Kogălniceanu omul politic a fost mai spectaculos decât opera scrisă. 
Această apreciere nu scade cu nimic valoarea operei culturale, dar pune în lumină contribuția 
excepțională a lui Kogălniceanu în momente decisive ale istoriei noastre: elaborarea programului 
revoluționarilor din Moldova la 1848; participarea la înfăptuirea Unirii din 1859 şi la programul de 
reforme din vremea lui Cuza; contribuţia sa în varii domenii la consolidarea statului român modern, 
inclusiv la cucerirea Independenţei de stat în 1877. În toate aceste momente, Kogălniceanu a fost 
un cap limpede al epocii, un strateg al acțiunii politice şi diplomatice, deopotrivă un vizionar şi un 
om al faptei, deosebit de eficient. 


4. Nicolae Bălcescu (1819-1852) 


Bălcescu este una dintre cele mai luminoase personalităţi ale istoriei naționale, afirmându-se 
într-o viaţă scurtă şi zbuciumată ca istoric şi gânditor politic, ca un militant ardent pentru reforme 
sociale şi pentru ideea naţională, fiind unul dintre conducătorii revoluţiei de la 1848. În cadrul 
generației paşoptiste, Bălcescu se distinge prin profunzimea studiilor sale istorice şi sociologice, 
prin anvergura şi clarviziunea gândirii sale politice, prin expresivitatea literară a textelor sale. 
Alături de Avram Iancu, Bălcescu a avut poziţiile cele mai radicale în cadrul ideologiei paşoptiste. 

e Studiază istoria şi filosofia la Sfântul Sava, şcoală înființată de Gheorghe Lazăr. În 1840 
participă la o conspirație împotriva regimului şi este întemnițat 2 ani. 

e În 1843 înfiinţează societatea secretă „Frăția“, de tip francmasonic, împreună cu alți fruntaşi 
ai vremii. În 1844 înfiinţează revista Magazin istoric pentru Dacia (împreună cu August 
Treboniu Laurian), unde publică studii de istorie şi de filosofie socială. 

e În 1846 se află la Paris, unde urmăreşte cursurile de filosofie a istoriei ale lui Edgar Quinet 
şi Jules Michelet. Este influenţat de gândirea şi operele lui Cesare Cantu şi de filosofia 
politică a lui Giuseppe Mazzini. 

e În februarie 1848 ia parte la revoluţia din Franţa, după care se întoarce în ţară şi are o 
contribuție hotărâtoare la pregătirea şi desfăşurarea revoluţiei române, insistând asupra unor 
obiective precum: împroprietărirea ţăranilor, crearea armatei naționale, organizarea 
aparatului de stat etc. 

e Conduce în Guvernul Provizoriu un grup de comisari ai revoluţiei, răspunzând şi de editarea 
materialelor de propagandă. 

e După înfrângerea revoluţiei din Țara Românească merge în Transilvania, unde încearcă să 
mijlocească o înţelegere între revoluționarii români şi cei maghiari, purtând negocieri cu 
Avram lancu şi Lajos Kosuth. Este impresionat de hotărârea românilor ardeleni de a-şi apăra 
drepturile naţionale până la sacrificiu suprem (impresii exprimate în conferința ținută la 
Paris în 1851: Mişcarea românilor din Ardeal la 1848). 

e În următorii ani trăieşte în exil, la Paris, unde scoate, în 1850, revista România viitoare (în 
care publică lucrarea sa Mersul revoluţiei în istoria românilor, precum şi o „precuvântare“ la 
Cântarea României, alături de o traducere parțială a scrierii Cântarea României), participă la 

organizarea emigrației şi scrie o serie de studii istorice şi economice. Moare la Palermo, în 

1852. 

Opera lui Bălcescu nu este foarte întinsă, dar este foarte densă şi bogată în idei. El exprimă o 
poziție democrat-revoluţionară în cadrul curentelor ideologice care s-au confruntat în perioada 
Revoluţiei. Principalele lucrări: Puterea armată şi arta militară de la întemeierea Principatului 
Valahiei până acum (1844); Despre starea socială a muncitorilor plugari din Principatele Române 
în deosebite timpuri (1846); Drepturile românilor către Înalta Poartă (1848); Mersul revoluţiei în 
istoria românilor (1850); Question économique des Principautes Danubiennes (publicată la Paris, 
1850); Românii supt Mihai Voievod-Viteazul (1852). 


Progresul social se realizează prin acțiunea oamenilor 


Bălcescu elaborează o teorie contradictorie asupra societăţii, o teorie în care elementele 
raționaliste se îmbină cu cele spiritualiste. El consideră că societatea umană se află într-o continuă 
dezvoltare, după „legea necesară a progresului“. Omenirea, spune el, se află pe „calea nemărginită 
a unei dezvoltări progresive“, dezvoltare care ascultă de „legile fixe“ ale progresului. Dumnezeu a 
dat fiecărui popor o anumită „misie“ în istorie. Fiecare națiune participă după natura şi geniul ei 
propriu la realizarea progresului şi din această diversitate a naţiunilor rezultă un progres general al 
omenirii. Evoluţia socială are un anumit sens şi un anumit scop. Scopul este fixat de Dumnezeu şi 
constă în realizarea dreptăţii sociale şi a frăției între oameni. Progresul spre acest scop se realizează 
prin acțiunea umană. 

Deşi terminologia folosită de Bălcescu este de nuanţă spiritualistă, conţinutul concepției sale 
este raționalist şi foarte valoros. Pentru a da mai multă autoritate ideilor sale şi fiind influenţat de 
curentele de idei din epocă, de romantismul istoric şi de raționalismul luminist, Bălcescu pune pe 
seama divinității legile dezvoltării sociale. Astfel, spune el, creştinismul a instaurat o nouă cale a 
progresului, care constă în dominarea naturii de către om, în dezvoltarea cunoaşterii şi a acțiunii 
umane, în perfecţionarea continuă a societății sub raport moral şi economic. Istoria ar trebui să 
realizeze peste tot triumful binelui asupra răului, a spiritului asupra naturii, a dreptății şi frăției 
asupra nedreptăţii şi a constrângeri, a libertăţii asupra necesităţii oarbe. Ideile de „dreptate şi 
frăţie“ sunt înscrise pe stindardul revoluţiei de la 1848 şi ele revin obsedant la Bălcescu, întrucât el 
le considera scopuri majore ale omenirii, pe care trebuie să le înfăptuiască toate popoarele angajate 
pe calea progresului. Realizarea dreptăţii sociale, a justiţiei sociale şi a armoniei între oameni şi 
națiuni — iată misiunea omenirii pe Pământ. Realizarea acestor deziderate ar reprezenta şi o cale 
spre desăvârşire (spre mântuire) a omenirii. E de remarcat că „mântuirea“ aceasta nu se realizează 
la Bălcescu prin abandonarea vieții şi a istoriei, ci în plan istoric real. Iar conţinutul ideilor de 
dreptate şi frăție nu este unul abstract, ci unul concret-istoric. 

Divinitatea supraveghează lumea umană, dar nu intervine direct în istorie. Potrivit lui 
Bălcescu, în istorie acționează popoarele, oamenii, grupurile sociale, indivizii, iar progresul este un 
rezultat practic al acţiunii umane. Astfel, omul apare drept făuritorul propriului său destin. Ideea 
este valoroasă şi depăşeşte orizontul concepțiilor spiritualiste tradiționale. Omul este făuritorul 
civilizaţiei prin puterea sa cugetătoare şi prin acțiunea sa practică. Înfăptuirea legilor divine — 
dreptate şi frăție — nu este apanajul unor slujitori ai lui Dumnezeu (Biserica sau clerul), ci stă în 
puterea tuturor oamenilor şi a fiecăruia în parte. Spiritualismul religios e la Bălcescu numai un 
punct de plecare. Poziţia sa raţionalistă e vizibilă şi în ideea că „omul nu e un instrument orb al 
fatalităţii“, ci e dotat cu voinţă, cu libertatea de alegere, de a acţiona concret în istorie într-un sens 
sau altul. Totul depinde de această alegere şi de această acțiune în care se angajează popoarele. 
Substanţa vieții istorice este alcătuită din lupta popoarelor pentru eliberarea lor de tiranie, pentru 
realizarea dreptăţii sociale şi a frăţiei. 

În raportul dintre elite şi societate, Bălcescu consideră că subiectul istoriei este poporul, nu 
demnitarii sau personalitățile, care trebuie să îşi adecveze acţiunea în funcție de nevoile şi 

interesele popoarelor. Aprecierea lui Mihai Viteazul este făcută din această perspectivă. Progresul 
nu este o evoluţie lineară, ci cuprinde şi momente de stagnare, ce sunt necesar depăşite. Principiul 
istorismului străbate întreaga operă a lui Bălcescu. 


Istoria socială, o nouă viziune despre istorie 


„Istoria e cea dintâi carte a unei naţii. Într-însa ea îşi vede trecutul, prezentul şi viitorul. O nație 
fără istorie este un popor încă barbar, şi vai de acel popor care şi-a pierdut religia suvenirilor“.? 
Iată crezul marelui istoric şi revoluţionar. Bălcescu este, alături de Kogălniceanu, cel dintâi istoric 
de tip modern din spațiul culturii române, care a cercetat cu pasiune trecutul poporului român şi a 
elaborat printre primii un nou mod de a scrie storia. El aplică o metodă critică, prin care face un 
examen al izvoarelor, pentru a stabili validitatea lor, încercând să explice, prin legăturile dintre 
factorii obiectivi şi acțiunile umane, evoluția societăţii, trecerea de la o epocă la alta. El explică 
devenirea istorică prin jocul factorilor obiectivi şi subiectivi, folosind concepte şi perspective 
ştiinţifice noi, specifice gândirii sociale din prima jumătate a secolului al XIX-lea. 

Bălcescu se detaşează critic de viziunea anterioară asupra istoriei, care se rezuma la o simplă 
înregistrare a domnitorilor, a faptelor politice, la biografia stăpânitorilor. În concepția lui, istoria, ca 
disciplină ştiinţifică, ar trebui să cuprindă toate domeniile şi toate faptele semnificative care dau 
substanță unei societăți, insistând asupra aspectelor economice, a relaţiilor de producţie, a 
structurilor sociale şi de clasă, a obiceiurilor, instituțiilor şi a modului de viaţă. El aspiră la o 
istorie completă a vieţii sociale, făcând conexiuni între fenomenele economice şi cele politice, între 
cele materiale şi spirituale, între cele necesare şi întâmplătoare. În lucrarea „Puterea armată şi arta 
militară de la întemeierea Principatului Valahiei până acum“ (1844), Bălcescu afirmă că „o istorie 
adevărat naţională ne lipseşte“ pentru că cei care au scris istoria ne-au dat doar „biografia 
stăpânitorilor“: „Nimeni nu ne-a reprodus cu acuratețe instituţiile sociale, ideile, simțămintele, 
obiceiurile, comerțul şi cultura intelectuală a vremurilor trecute“. lată dar care ar fi obiectivele 
unei istorii sociale. Este printre primii istorici care se interesează de viaţa economică a poporului, 
şi în acest fel el anticipează unele teze ale gândirii istorice şi sociologice moderne. 

Astfel, el operează curent cu ideea modernă de clasă socială şi susține în mod explicit teza că 
situația țărănimii şi a altor clase îşi are cauza în „instituțiile ce cârmuiesc proprietatea“. Adică, 
după opinia lui, grupurile şi clasele sociale sunt generate de natura relațiilor de proprietate. 
Urmărind geneza marii proprietăți funciare în Țările Române, el stabileşte câteva particularități. 
Marea proprietate nu este un dat al istoriei noastre, ci ea are o geneză istorică, iar factorul care a 
generat-o este „munca de clacă“. După colonizarea Daciei şi părăsirea ei de către administraţia 
romană, populaţia şi-a avut proprietatea ei asupra pământului, dar treptat a fost deposedată, prin 
„uzurpare“, de către stăpânitorii militari inițiali, de către boieri, de adminsitraţia politică şi de către 
Domnitor. Prin „daniile“ efectuate de Domnitor către căpeteniile militare sau către cler (mânăstiri), 
proprietatea comună („ager publicus“), care exista alături de proprietatea privată, a trecut treptat în 
stăpânirea unei caste privilegiate care era scutită de impozite. 

Astfel, s-a constituit treptat clasa marilor proprietari de pământ — boierii — care, pentru a-şi 
lucra pământul, au angajat forța de muncă a țăranilor liberi. Aceştia, fiind „nevoiţi“ să participe la 
diferite războaie de apărare şi fiind copleşiți de dări către stat, de impozite, au ajuns să fie 
„obligaţi“ să muncească pe terenurile boierilor prin constrângere politică şi economică. S-a 
introdus, astfel, în Ţările Române „sistemul de clacă “, adică obligaţia ţăranilor liberi de a presta o 
muncă pe moşiile boierilor. 

În felul acesta, în decursul veacurilor, făranii au sărăcit, iar boierii s-au îmbogăţit. Treptat, 
țăranii au fost transformați în iobagi, lipsiţi de pământ şi obligați să muncească pe pământurile 
boierilor. Pământurile lor au intrat în proprietatea boierilor. Bălcescu spune că dreptul de 

proprietate al țăranilor a fost „uzurpat“ printr-o seamă de mecanisme de exploatare. Cauzele care 

au dus la degradarea economică a ţăranilor sunt, după Bălcescu, trei: 

e „interesul“ țăranilor de a-şi vinde pământul către boieri pentru a fi scutiți de dări; 

e „nevoia“ în care au căzut țăranii de-a lungul vremii, fiind nevoiţi să se împrumute la boieri, 
pentru a fi apoi obligați să-şi vândă pământul către aceştia; 

e „sila“ (violența, constrângerea) prin care boierii i-au obligat pe țărani să-şi înstrăineze 
pământurile. 

Prin aceste „spoliații succesive“ s-a constituit marea proprietate în Ţările Române. 

„Astfel, se stinse egalitatea străbună de drepturi şi de stări în ţările noastre şi se formă 
acea monstruozitate socială în care o ţară întreagă să robească la câţiva indivizi “°° 

Aşadar, din această schemă de evoluţie a raporturilor economice rezultă că marea proprietate 
derivă din sistemul de clacă, sau, cum spune Bălcescu, „robia fu o consecință necesară a 
sistemului de clacă“. Aşa se explică faptul că Mihai Viteazul a fost obligat de boieri să dea o lege 
prin care îi lega pe ţărani de glie. În felul acesta, sistemul feudal s-a statornicit definitiv după 1600, 
iar revoluţia de la 1848 ar avea ca sarcină fundamentală de a-l înlătura. 

De atunci încoace (1600), ţara se află într-o decădere continuă pentru că e împărțită în două 
categorii sociale duşmane. De atunci țăranii luptă pentru dobândirea drepturilor de care fuseseră 
deposedați. Sub domnia fanarioților şi în prima jumătate a secolului al XIX-lea, situaţia ţăranilor 
s-a înrăutățit continuu, astfel încât, în prima jumătate a secolului al XIX-lea, numărul zilelor de 
clacă era în Țara Românească de 56 de zile lucrătoare, iar în Moldova de 34 de zile. La asuprirea 
fanarioților şi a administraţiei corupte se adaugă acum asuprirea adusă de o nouă categorie, aceea 
a ciocoilor: „O clasă de birocraţi, numiţi de popor ciocoi, fără ilustrație şi rădăcină în ţară, 
corupți şi degradați, se ridică pe lângă fanarioți în locul pierduţilor boieri“. 

În consecință, dezvoltarea socială presupunea cu necesitate împroprietărirea țăranilor, iar 
Bălcescu va spune că articolul 13 din Proclamaţia de la Islaz, articol ce prevedea această 
împroprietărire, cuprinde esența revoluţiei de la 1848. Aşadar, Bălcescu este interesat să arate 
motivația istorică internă a revoluţiei, obiectivele sale economice şi sociale. Demonstrația amplă a 
tezelor sale sociale şi istorice se găseşte în lucrarea Question économique des Principautes 
danubiennes, publicată la Paris, în 1850. Lucrarea a fost elaborată ca un memoriu adresat Porții 
Otomane, pentru a explica rațiunile economice ale reformelor propuse de mişcarea revoluționară de 
la 1848. Un conspect inițial al acestei lucrări (rămas multă vreme în manuscris) poartă titlul 
Reforma socială la români. Lucrarea publicată în franceză, considerată de specialişti ca cea mai 
elaborată operă a lui Bălcescu, a avut un ecou considerabil în epocă, atât pe plan intern (soluţiile lui 
Bălcescu au fost mereu amintite în dezbaterile ce proiectau reforma agrară), cât şi pe plan 
internațional, fiind prima analiză socială temeinică, ştiinţifică şi amplu documentată cu privire la 
evoluția istorică a raporturilor economice din Ţările Române. Istoricul Jules Michelet, în opera sa 
Les légendes democratiques du Nord, din 1854, o aprecia în termeni superlativi, scriind că 
Bălcescu era „un erudit de primă mână şi totuşi un spirit practic foarte aplicat, foarte luminos. A 
fost marele istoric al ţării sale şi fără nici o îndoială unul dintre conducătorii ei cei mai înţelepţi. 
Nu cunosc nimic mai bun asupra subiectului, nimic mai instructiv. 

Ideile lui Bălcescu au fost preluate (uneori fără indicarea sursei) de mulți gânditori cu orientări 
reformiste din epocă (lon Ghica, A.G.Golescu, Al.Odobescu), iar Kogălniceanu l-a citat în mod 
explicit pe Bălcescu în discursurile sale din 1857 în fața Adunării ad-hoc, pentru a-şi argumenta 
poziţiile sale în chestiunea țărănească. Un publicist francez, de notorietate în epocă, Elias Regnault, 
în lucrare sa Histoire politique et sociale des Principautes danubiennes, din 1855, utilizează masiv 
lucrarea lui Băcescu, reproducând pasaje întregi din ea, rezumând sau parafrazând altele. Iar 
informațiile şi analizele reproduse în lucrarea lui Elias Regnault au fost utilizate de Karl Marx în 
studiile sale economice (inclusiv în Capitalul), pentru a ilustra teza că supramunca (instituită prin 
sistemul de clacă) este o formă de exploatare a ţăranului de către moşier, atunci când ultimul este 

antrenat obiectiv în mecanismul nou al economiei de piaţă.” 


Unitatea națională, țelul suprem al revoluţiei românilor 


După concepţia lui Bălcescu, sarcina revoluției ar fi aceea de a ridica poporul exploatat la 
condiţia de agent politic predominant, de proprietar şi om liber sub raport economic, şi de națiune 
unită şi independentă. Dobândirea acestor drepturi nu se realizează decât prin revoluție socială. 
Bălcescu elaborează o teorie complexă asupra revoluției, în care face distincții interesante între 
revoluție şi complot, între cauzele interne şi externe, între factorii obiectivi şi subiectivi. Pentru el, 
revoluția este un moment necesar al dezvoltării, un instrument al progresului. El insistă asupra 
caracterului necesar al revoluţiei, considerând că reformele economice şi sociale, precum şi 
drepturile politice trebuie „smulse“ cu forța din mâna asupritorilor care nu le cedează de bună voie. 
El va recunoaşte faptul că revoluţia paşoptistă a avut un caracter limitat sub raport social. 

„Revoluţia de la 1848 a fost o revoluţie pentru popor, iar nu o revoluţie făcută de 
popor. Ea fu făcută de orăşeni şi de junimea luminată “.” 

Revoluţia are nevoie de un sprijin social, de o mobilizare a maselor, dar pentru a se realiza 
acest lucru este nevoie de luminarea poporului, operă care ar trebui înfăptuită de elitele intelectuale 
şi politice pentru ca poporul să devină conştient de drepturile sale şi capabil să le înfăptuiască. 
După contactul cu realităţile din Transilvania, Bălcescu accentuează tot mai mult asupra necesității 
de a înfăptui, alături de „libertatea din lăuntru“ (libertatea politică, socială, economică etc.) şi 
„libertatea din afară, libertatea de supt domnia străină“. Aceasta va fi sarcina revoluţiei viitoare, 
care va fi o „revoluție naţională“, prin care românii trebuie să-şi obțină „unitatea şi libertatea 
națională“. Mai mult, convins de faptul că intervenţia imperiilor vecine a zădărnicit înfăptuirea 
obiectivelor sociale ale revoluției, convins, de asemenea, că în anumite situații, precum arată 
experienţa mişcării românilor din Transilvania, obiectivele sociale şi cele naționale interferează 
profund, că fără respectarea libertății naționale celelalte libertăți îşi pierd conţinutul, Bălcescu va 
sublinia tot mai apăsat în ultimele scrieri dimensiunea națională a revoluției. 

Scrisoarea lui Avram Iancu din 15 iulie 1849 (când Bălcescu se afla în Transilvania), adresată 
fruntaşilor revoluţiei maghiare, arată că românii sunt pătrunşi de principiile libertăţii ce însufleţesc 
întreaga Europă, dar pretind ca aceste principii să fie „garantate pe temeiul existenţei naţiunilor“, şi 
solicită recunoaşterea naționalității române ca temei al unei înțelegeri durabile dintre cele două 
națiuni, între care „niciodată armele nu pot hotări*, precizează Iancu.” Garantarea acestui 
principiul al „existenței naţionale“, evocat de Iancu, va deveni şi pentru Bălcescu o condiție a 
înfăptuirii altor obiective. Astfel, în Mersul revoluției în istoria românilor el afirmă, în spiritul 
revoluţionarilor români din Transilvania, că „libertatea din lăuntru“ este condiţionată de obținerea 
libertăţii naţionale („libertatea din lăuntru, care e peste putință a o dobândi fără libertatea din 
afară“). Astfel, Bălcescu vede trecerea societăţii româneşti spre modernitate printr-o suită de 
revoluții, legate între ele precum verigile unui lanţ al evoluției: 


” Informaţii asupra lucrării lui Bălcescu se găsesc în ediţia N. Bălcescu, Opere, vol. II, Scrieri istorice, 
politice şi economice, 1848-1852, pp. 220-229. 

” Trecutul şi prezentul, articol în „Junimea română“, nr.1, 1851 

” Nerecunoaşterea de către revoluționarii maghiari acestui principiu al „existenţei naţionale“ şi implicit a 
drepturilor naţionale ale românilor a dus la confruntările sângeroase din 1848 din Transilvania, în care au pierit, 
pentru a apăra tocmai acest principiu şi dreptul națiunii române la existenţă liberă, cum cerea Iancu, peste 40 000 de 
români. Să menţionăm că luminatul intelectual sas Stephan Ludwig Roth, care a luat poziţie critică față de pretenţia 
oficialităților de a decreta limba maghiară ca limbă oficială a Principatului, cerând, dimpotrivă, recunoaşterea limbii 
române ca limbă oficială, întrucât aparţine celei mai numeroase populaţii a Transilvaniei, a fost executat la Cluj, în 
primăvara anului 1849, prin procedura „tribunalelor de sânge“, instituite de revoluționarii maghiari pentru a-i 
pedepsi pe „trădători“. Mulţi fruntaşi ai românilor au fost executaţi după această procedură. Acesta este contextul în 
care Bălcescu soseşte în Transilvania şi negociază o înțelegere între revoluționarii români şi maghiari. 

„Revoluția română de la 1848 n-a fost un fenomen neregulat, efemer, fără trecut şi 
viitor, fără altă cauză decât voința întâmplătoare a unei minorități sau mişcarea generală 
europeană. Revoluția generală fu ocazia, iar nu cauza revoluției române. Cauza ei se perde 
în zilele veacurilor. 

Uneltitorii ei sunt 18 veacuri de trude, suferințe şi lucrare a poporului român asupra 
lui însuşi. Ea fu o fază, o evoluție istorică naturală, neapărată, prevăzută a acelei mişcări 
providențiale care tărăşte pe naţia română împreună cu toată omenirea pe calea 
nemărginită a unei dezvoltări progresive, regulate, către ţinta prea înaltă ce Dumnezeu ne 
ascunde şi unde el ne aşteaptă. (...). Revoluția viitoare nu se mai poate mărgini a voi ca 
românii să fie liberi, egali, proprietari de pământ şi de capital şi frați asociați la fapta unui 
progres comun. Ea nu se va mărgini a cere libertatea din lăuntru, care e peste putinţă a o 
dobândi fără libertatea din afară, libertatea de supt domnia străină, ci va cere unitatea şi 
libertatea naţională. Deviza ei va fi: Dreptate, Frăţie, Unitate. Ea va fi o revoluție 
naţională. Aceasta este calea ce va lua revoluţia română în viitor (...). 

Bărbăţie şi credinţă, fraţi români. Dumnezeu în ceriu şi omenirea pe pământ muncesc 
pentru noi! “^ 


5. lon Heliade Rădulescu (1802-1872) 


Este o personalitate complexă şi contradictorie, un ctitor al culturii române moderne, care s-a 
ilustrat ca istoric, scriitor, gânditor, teoretician al literaturii, erudit şi om politic. Heliade este omul 
exemplar al „culturii eroice“ româneşti de la mijlocul veacului al XIX-lea. El face parte din 
categoria personalităților enciclopedice, precum Cantemir, uimind prin vastitatea preocupărilor şi 
prin multitudinea domeniilor de creație. Elev al lui Gheorghe Lazăr, continuă opera culturală a 
acestuia, întemeiază şcoli, ziare, edituri şi tipografii, elaborează proiectul unei „biblioteci 
universale“ care ar fi trebuit să cuprindă traducerea operelor fundamentale ale culturii europene. 

În 1827, Heliade fundează împreună cu Dinicu Golescu „Societatea literară“, ce se va 
transforma în 1833 în „Societatea filarmonică“, având un rol major în geneza mişcării teatrale 
româneşti. În 1828 publică Gramatica sa. În 1829 scoate primul ziar din Ţara Românească, 
Curierul românesc. Inegal în creaţia sa literară, oscilant ca atitudine politică, neinspirat în 
proiectele sale lingvistice, Heliade a fost un mare animator cultural, lansând deviza „Scrieți băieți, 
numai Scrieţi“, îndemn ce viza umplerea golurilor din cultura românească, într-un moment în care 
aceasta îşi căuta noi făgaşuri de dezvoltare. 

Lucrarea sa fundamentală, de natură filosofică şi politică, este Echilibrul între antiteze (1859- 
1869). Autorul face o sinteză a gândirii filosofice moderne, situându-se pe o poziţie de mijloc între 
empirismul englez şi raționalismul german, între concepția luministă şi cea romantică, între un 
conservatorism moderat şi un liberalism moderat. Poziţia sa ideologică este definită în formula 
„Urăsc tirania, dar mi-e teamă de anarhie“. El glorifică progresul, în sens iluminist, larg 
umanitarist, dar justifică şi necesitatea de a conserva formele sociale viabile. El se distinge prin 
această moderație de revoluționarii radicali de la 1848, opunându-se unor reforme radicale, 
precum desființarea rangurilor boiereşti sau împroprietărirea țăranilor. Poziţia sa şovăielnică, 
oscilantă, exprimă deopotrivă interesele micii boierimi, aflate pe cale de îmburghezire, dar şi 
interesele marii proprietăți. 

Heliade este un precursor al teoriei sincronismului, considerând că progresul se propagă de la 
țările dezvoltate spre cele întârziate istoric. „Lumea păşeşte spre unire“ — în sensul că toate 
popoarele vor înainta pe calea civilizaţiei moderne, iar progresul se va difuza precum un lichid în 


” Mersul revoluţiei în istoria românilor, în N. Bălcescu, Opere, vol. II, Scrieri istorice, politice şi economice, 
1848-1852, pp. 107-113. 

vasele comunicante, armonizând societățile. 

Teoria lui asupra istoriei are un substrat filosofic general, cu postulatul că Binele îl constituie 
„echilibrul antitezelor“, iar Răul — ruperea acestui echilibru. Potrivit lui, lumea are o structură 
dualistă, pentru descrierea căreia trebuie să folosim concepte polare. Spiritul este un principiu activ, 
iar materia este un principiu pasiv. Universul este alcătuit din unirea celor două elemente opuse. 
Heliade consideră că între aspectele contrarii ale lumii se stabileşte un echilibru, o armonie, o 
„nuntă“, nu o luptă. Este vorba, deci, de un dualism ontologic, apropiat de idealismul obiectiv. 
Tendinţa lui este de a concilia materialismul cu idealismul, precum şi diversele abordări filosofice 
şi sociale, fapt care are drept rezultat o concepție eclectică. Toate dualitățile din natură, societate şi 
gândire sunt puse de Heliade în armonie (timpul şi spaţiul, progresul şi conservarea, guvernul şi 
poporul, dreptul şi datoria, libertatea şi autoritatea etc.). 

Starea ideală este cea de echilibru între aceste antiteze. Dacă unul dintre termeni îl domină pe 
altul, atunci avem de-a face cu o „dualitate monstruoasă“. Din unirea termenilor activi şi pasivi 
rezultă al treilea termen, de sinteză. Această triadă a dezvoltării, el o găseşte peste tot, folosindu-se, 
uneori, şi de anumite metafore prin care exprimă aceste raporturi. Astfel, unirea dintre mire şi 
mireasă dă naştere familiei, unirea dintre guvern şi popor dă naştere statului, unirea dintre spirit şi 
materie dă naştere universului etc. Heliade face un efort uriaş de sistematizare şi cuprindere a 
problematicii filosofice în acest sistem „trinitarist“. 

Această schemă se aseamănă cu dialectica lui Hegel, dar la gânditorul german este vorba de un 
principiu unitar (ideea absolută, ce se autodezvoltă prin dualităţi care ulterior se vor stinge în 
sinteza finală). Dar, spre deosebire de Hegel, el este interesat să păstreze aceste contradicții în 
raporturile lor echilibrate. De aceea, el nu acceptă antagonismele sociale, care i se par distructive. 
După el, progresul şi conservarea tradiţiilor trebuie să se afle în echilibru. El delimitează anumite 
„epoci organice“, în care acest echilibru se realizează, de „epocile critice“ în care acest echilibru nu 
funcționează. 

Influențat fiind de Proudhon, el este şi adeptul unui socialism utopic, considerând că societatea 
viitorului va fi caracterizată de o armonie între clase, între popor şi guvernanţi. Pe suportul viziunii 
creştine, el elaborează un „socialism evanghelic“, orientându-se după principiul care spune că 
„reformele sociale trebuie să ducă la obţinerea unor foloase generale, fără vătămarea nimănui“. 
Aici se vede tendinţa lui de a împăca contrariile. Biserica ar trebui, după el, să devină stăpânitoarea 
tuturor mijloacelor de producţie, inclusiv a pământului. Apoi, aceste bunuri ar trebui să fie 
transferate în proprietatea statului, care ar avea sarcina să le administreze în folosul binelui public. 
Toţi cetăţenii ar deveni, astfel, funcţionari sau angajaţi ai statului, asigurându-li-se prosperitatea. 
Repartiția bunurilor ar trebui să se facă după capacitatea şi munca fiecăruia. După cum se vede, 
influența socialismului utopic francez e foarte puternică la Heliade. 

Heliade Rădulescu a elaborat şi o teorie cu privire la raportul dintre boieri şi ciocoi. Boierii 
reprezentau pentru el vechii proprietari de pământ, proprietarii de drept, boierimea de neam, 
autohtonă. Ciocoii reprezentau o clasă intermediară între boieri şi ţărani, o clasă care s-a ridicat în 
secolele XVIII şi XIX, prin corupție, parvenitism, o clasă fără merite, care s-a îmbogățit prin 
administrarea pământurilor boierilor, pentru ca, treptat, prin mijloace necinstite, să deposedeze pe 
vechii proprietari de drept pentru a le lua locul. Portretul ciocoilor este negativ, asemeni celui din 
romanul lui Nicolae Filimon, Ciocoii vechi şi noi. În viziunea sa, ciocoii sunt o clasă de parveniţi, 
uneori alogeni, oameni fără scrupule morale, ridicați prin coruperea administraţiei. Heliade 
militează pentru o selecție valorică autentică, criticând aceste practici, dar teoria lui are şi un 
substrat conservator, prin idealizarea boierimii de neam. 

6. Simion Bărnuţiu (1808-1864) 


În pleiada de revoluționari şi intelectuali români din Transilvania (Avram Iancu, August Tre- 
boniu Laurian, Alexandru Papiu Ilarian, Andrei Şaguna, George Barițiu, Timotei Cipariu, Andrei 
Mureşan, loan Maiorescu ş.a.), Simion Bărnuţiu are un loc aparte. El a fost unul dintre cei mai pro- 
funzi gânditori ai generației paşoptiste, om politic lucid şi clarvăzător, teoretician strălucit al 
drepturilor naționale ale românilor din Transilvania. După înfrângerea mişcării naționale a 
românilor din Transilvania, Bărnuţiu a plecat în Moldova, la Iaşi, unde a fost profesor de filosofie 
şi de drept. El a fost primul rector al Universităţii din laşi, universitate înființată de A. I. Cuza în 
1860. 

Concepţia lui filosofică, politică şi juridică, influenţată de Kant şi de teoreticienii dreptului 
natural, s-a format în confruntarea directă a teoreticianului Bărnuţiu cu realitățile politice din Tran- 
silvania. După opinia lui, existenţa obiectivă a lumii sensibile este o existență de-sine-stătătoare, 
detaşându-se astfel de ideile kantiene. Natura se explică prin ea însăşi, fără apel la elemente 
supranaturale. Bărnuţiu subliniază necesitatea experienţei în cunoaştere şi critică idealismul pentru 
ideea autonomiei sufletului. El optează pentru convergenţa dintre empirism şi raționalism. În 
filosofia socială, Bărnuţiu este un continuator al Şcolii Ardelene. Jdeea de bază care revine în 
textele sale este ideea libertăţii şi a unităţii naționale. Opera sa capitală rămâne „Discursul“ rostit 
în Catedrala din Blaj la 14 mai 1848. În acest text el consideră, pe urmele lui Rousseau, că omul 
este liber de la natură, dar a căzut ulterior în servitute, printr-un contract social nedrept. 
Recunoaştem aici ideile dreptului natural şi ale concepțiilor iluministe. Bărnuţiu foloseşte teoria 
contractului social pentru a apăra ideea de libertate individuală şi naţională. 

Statul, ca rezultat al contractului social, trebuie să conserve şi să apere libertatea şi „drepturile 
naturale“ ale omului. El enunţă un principiu al acestui drept natural: „Drept e tot ceea ce nu 
contrazice libertatea oamenilor“. Filosofia dreptului are ca obiect de a arăta cum e posibilă 
libertatea tuturor în cadrul statului. Libertatea revine în mod egal la toți indivizii. Pe temeiul acestei 
idei, Bărnuţiu îşi înalță doctrina sa politică, care are ca scop de a legitima dreptul popoarelor la 
autodeterminare politică, dreptul naţiunilor la existență liberă şi, în consecință, dreptul naţiunii 
române din Transilvania de a-şi decide singură soarta. 

Afirmațiile lui vizează unitatea dintre libertatea individuală şi cea naţională: „Libertatea fără 
naționalitate nu se poate înţelege la nici un popor de pe pământ“; „Libertatea cea adevărată a 
oricărei națiuni nu poate fi decât libertatea națională“. Principiul naţional conferă naţiunii 
personalitate juridică, iar secolul al XIX-lea este secolul eliberării popoarelor. lată un fragment din 
faimosul Discurs ţinut de Bărnuţiu în catedrala din Blaj în 14 mai 1848: 

„Dacă e nimicită libertatea poporului fără naţionalitate, e nimicită, totodată, şi 
cultura şi fericirea aceluia, fiindcă fără de libertate nu e cu putință cultura; deci, 
observațiunea aceasta singură ar ajunge ca să vedem unde ne duce uniunea [adică unirea 
Transilvaniei cu Ungaria, aşa cum au proclamat revoluționarii maghiari, fără a ţine cont 
de opțiunea populației majoritare din principat], periclitând naționalitatea; ci, fiindcă 
cultura fiecărui popor astăzi e măsura fericirii şi a singurității lui doară mai mult decât a 
fost oricând, să cercetăm mai de aproape legătura culturii şi a libertăţii naţionale... pentru 
că cultura e puterea cea mai tare de pe pământ şi e o cetate nouă a unității naţionale, 
națiunea întreagă trebuie să-şi împreune puterile întru ridicarea acestor aşezământe şi să 
facă negoț comun din cultură, de vrea să se bucure de fructele ei ca de un bun comun; însă 
cum se va putea apuca națiunea de acest negoț comun fără de limba naţională? “ 

„Drept aceea, dacă îşi vrea cultura oarecare națiune, să se unească, ce e drept, însă 
nu cu altă naţiune, care vrea să-i ieie naționalitatea dimpreună cu cultura care o are, ci să 
se unească mai întâi cu sine însăşi ca să se apuce de cultura națională cu puteri 
unite “.,, Aşa este, fără de naţionalitate nu e libertate, nici lumină nicăieri... naționalitatea e 
libertatea noastră cea din urmă şi limanul salutei noastre viitoare; numai libertatea 
aceasta n-a răpit-o până acum nici un barbar de la români, după ce le-au luat toate “. 

„Căutaţi la această mulțime de români, care strigă în numele a toată națiunea: să nu 
ne ducem la masa libertăţii ungureşti, căci bucatele ei toate sunt înveninate; să nu ne 
vindem fara şi limba, căci pierzându-se odată, nu se mai poate câştiga; uniţi-vă cu poporul 
toți, preoți, nobili, cetăţeni, ostaşi, învăţaţi, şi vă consultaţi cu un cuget asupra mijloacelor 
reinvierii naţionale, pentru că toți sunteți fii ai aceleiaşi mame şi cauza este comună; ţineţi 
cu poporul toți ca să nu rătăciţi, pentru că poporul nu se abate de la natură, nici nu-l trag 
străinii aşa de uşor în partea lor, cum îi trag pe unii din celelalte clase, care urlă împreună 
cu lupii şi sfâşie pe popor dimpreună cu aceştia; nu vă abateţi de la cauza națională de 
frica luptei; cugetați că alte popoare s-au luptat cente de ani pentru libertate“. 


IV 
Orientări culturale în a doua jumătate a secolului 
al XIX-lea. Junimismul. Teoria „formelor fără fond“ 
la T. Maiorescu şi M. Eminescu 


În a doua jumătate a secolului al XIX-lea, societatea românească a intrat într-un proces de 
modernizare rapidă pe toate planurile, iar cultura română a cunoscut o dezvoltare impresionantă, ce 
s-a concretizat în multe realizări de performanţă. Este epoca marilor clasici ai literaturii române, 
epoca în care formele de creaţie se diferențiază mai pregnant, iar operele autorilor români 
dobândesc treptat o certă originalitate stilistică şi națională (în arta plastică, în teatru şi în muzică, 
în arhitectură şi urbanistică etc.). Este şi epoca în care se modernizează învățământul, în care are 
loc o diversificare a presei; este epoca în care se afirmă, în diverse sfere de activitate socială, 
numeroşi specialişti de prim rang (în economie, medicină, construcții, ştiinţele naturii etc.) este 
epoca în care apar, pe fundalul unui climat spiritual efervescent, şi o serie de gânditori originali, 
care au asimilat temeinic curentele de idei occidentale şi elaborează acum sisteme de gândire în 
prelungirea acestora sau în replică față de teoriile occidentale. 

Este o perioadă fructuoasă pentru creația literară şi filosofică, pentru disciplinele sociale, 
istorice şi umane, o perioadă de înălţare a culturii române la standardele valorice ale modernității. 
Grupurile politice şi intelectuale, deşi propuneau acţiuni şi ritmuri diferite de înfăptuire a 
reformelor, se întâlneau în ceea ce priveşte proiectul global al modernizării şi al integrării în 
Europa. 


1. Seria schimbărilor politice şi economice 


O caracterizare globală a epocii trebuie să menționeze faptul că, după revoluţia paşoptistă, societatea 
românească parcurge o perioadă de tranziție accelerată de la vechiul regim la unul de factură modernă, 
democratică, tranziție ce are drept puncte nodale formarea statului român unitar, modernizarea structurilor 
politice şi dobândirea independenţei de stat. În acelaşi timp, este o perioadă de schimbări structurale în 
organismul societății româneşti şi, totodată, de racordare a României la spaţiul civilizației occidentale. 
Ritmul accelerat în care se derulează la noi episoadele modernizării generează însă şi o serie de contradicții 
şi dificultăţi specifice. 


Epoca lui Cuza 


Cele mai spectaculoase transformări sunt cele din plan politic şi instituțional, care se concretizează în 
reforme legislative şi administrative, în formarea unor structuri politice moderne, structuri democratice şi 
constituționale asemănătoare cu cele din statele dezvoltate europene. Unirea Principatelor a fost precedată de 
o amplă dezbatere politică şi culturală, ce s-a finalizat cu hotărârile celor două „Divanuri ad-hoc“ din toamna 
anului 1857. Aceste Divanuri ad-hoc, la care au participat pentru prima dată şi reprezentanţi ai țărănimii, au 
hotărât Unirea Principatelor într-un Singur stat, sub numele de România, cu un principe dintr-o familie 

domnitoare străină, precum şi introducerea unui regim constituțional şi parlamentar. Pe baza acestor 
hotărâri ale celor două Divanuri ad-hoc — ce aveau caracterul de adunări constituante, întrucât erau alcătuite 
din reprezentanţi aleşi ai poporului — s-a semnat Convenţia de la Paris, în 7/19 august 1858, care reprezintă 
de fapt noul cadru constituțional pentru reorganizarea Principatelor, pe baza căruia s-a înfăptuit şi Unirea 
lor în 1859. Convenţia de la Paris nu prevedea o unire efectivă a Principatelor. Ea stipula că fiecare Principat 
va avea câte un Domn, un Guvern şi o Adunare Electivă separate. Prin dubla alegere a lui Alexandru loan 
Cuza, la 5 şi, respectiv, 24 ianuarie 1859, de către Adunările elective de la Iaşi şi Bucureşti, poporul român a 
realizat astfel, în fapt, Unirea Principatelor Române, consacrând astfel formarea statului român modem 
unitar. Înfăptuirea unei uniri politico-administrative efective necesita formarea unui singur guvern şi a unui 
singur Parlament. După îndelungate negocieri cu puterile garante, Cuza a obţinut, la sfârşitul anului 1861, 
consimțământul acestora şi al Turciei de a forma un singur guvern naţional şi de a contopi cele două Adunări 
Elective într-o singură Adunare Legiuitoare. Într-o proclamaţie către țară, din 11 decembrie 1861, Cuza 
afirma că „Unirea este îndeplinită“ şi toate forţele naţiunii sunt cuprinse într-o „singură Românie“. 

Pentru a-şi putea impune programul de reforme, Cuza dizolvă forul legislativ la 2 mai 1864 şi reuşeşte 
să obțină, prin plebiscit, acordul populaţiei pentru faimoasa lege agrară, pentru o nouă lege electorală, mai 
permisivă, şi pentru documentul numit Statut dezvoltător al Convenţiei de la Paris din 7/19 august 1858, 
prin care se introduce sistemul parlamentar bicameral în România, odată cu înființarea Senatului. Pe baza 
acestui document, apreciat ca fiind prima Constituţie a României, acceptată şi de puterile garante, domnitorul 
Cuza a obţinut o recunoaştere internațională a deplinei autonomii a ţării în treburile sale interne şi a iniţiat o 
modernizare profundă a sistemului legislativ şi instituțional. 

În perioada 1864-1866, domnitorul Unirii a înfăptuit marile reforme politice şi economice, a modernizat 
legislaţia, pe toate planurile, urmărind consolidarea sistemului instituţional şi reorganizarea administrativă a 
țării, înzestrarea ţării cu norme juridice şi instituţii democratice, similare statelor europene dezvoltate. Astfel, 
au fost adoptate Legea instrucţiunii publice, Codul penal şi Codul de procedură penală, Codul civil şi Codul 
de procedură civilă, Legea pentru organizarea judecătorească, Legea pentru organizarea puterii armate, 
Legea pentru instituirea consiliului permanent al instrucţiunii publice, numeroase alte legi, decrete-legi şi 
reglementări ce priveau organizarea gărzii civile, introducerea sistemului metric de măsuri şi greutăţi, 
înființarea Camerelor de Comerţ, a Casei de Depuneri şi Consemnaţiuni, proclamarea autocefaliei Bisericii 
Ortodoxe Române, exproprierea pentru cauză de utilitate publică şi multe altele. Reconstituind semnificaţia 
epocii, Eminescu va spune că în perioada lui Cuza s-a plămădit „întregul aparat al unei depline suveranități 
interne şi externe“ a statului român, realizând astfel baza naţională a dezvoltării capitaliste. 


Viaţa politică între 1866-1918 


După abdicarea domnitorului A.I. Cuza, la 11 februarie 1866, şi aducerea pe tron a Principelui Carol I, 
s-a elaborat o nouă Constituţie, adoptată la 1 iulie 1866. Noua lege fundamentală era întemeiată pe principii 
democratice şi liberale, în consonanță cu tendinţele progresiste şi curentele de idei dominante în epocă, fiind 
inspirată în multe privinţe de Constituţia belgiană din 1831, considerată una dintre cele mai înaintate ale 
timpului respectiv. Constituţia din 1866 a consacrat unitatea statală înfăptuită sub Cuza, precizând şi faptul 
că statul român va purta denumirea de „România“. Era important, de asemenea, că ea nu făcea nici o 
referință la suzeranitatea Imperiului Otoman asupra țării. Acest aşezământ fundamental a constituit un 
puternic instrument juridic pentru introducerea reformelor democratice şi pentru sprijinirea proceselor de 
modernizare economică şi socială. Constituţia a statornicit regimul parlamentar în România, bazat pe 
principiul separaţiei puterilor în stat şi pe limitarea prerogativelor şefului statului, pe responsabilitatea 
miniştrilor în faţa Parlamentului. 

Constituţia din 1866, care a fost modificată, în sens democratic, în 1879, 1881 (când România a devenit 
Regat) şi în 1884. Senatul şi Camera Deputaţilor au fost dominate, până la sfârşitul primului război mondial, 
de cele două mari partide ale vremii (sau de fracțiuni ale acestora): Partidul Naţional Liberal şi Partidul 
Conservator. În virtutea dreptului de a dizolva Camerele, de a numi şi revoca pe miniştri, Regele a asigurat 
echilibrul sistemului politic prin practica „rotativei guvernamentale“ între cele două partide. Având în vedere 
acest mecanism al „rotativei guvernamentale“, în epocă circula o afirmaţie a lui PP.Carp, care susținea că „în 
România nu sunt guverne parlamentare, ci parlamente guvernamentale“, astfel încât, acelaşi fruntaş 
junimist obişnuia să spună: „Daţi-mi guvernul şi vă dau parlamentul“. Regimul de monarhie constituţională, 
aşa cum a fost instituit prin Constituţia din 1866, cu toate limitele sale, derivate mai ales din votul cenzitar, a 

consolidat treptat mecanismele vieţii democratice şi a propulsat România într-un ciclu al modernizării rapide, 
integrând-o în structurile europene ale vremii. 

România a fost însă marcată de discrepanța dintre noile instituţii democratice şi stările de fapt (dintre 
„țara legală“ şi „ţara reală“), aceeasta fiind una dintre cele mai controversate probleme în gândirea politică şi 
socială a timpului. Teoria „formelor fără fond“, dezvoltată de Maiorescu şi Eminescu, preluată apoi de alte 
curente de gândire, exprimă nu doar perspectiva critică conservatoare asupra noilor aşezăminte juridice şi 
instituționale, ci şi o situație reală, vizibilă pentru orice observator obiectiv. Această problematică este 
reluată şi de curentele politice şi culturale la începutul secolului XX. Militantismul democratic al curentului 
poporanist, adept al votului universal, noua viziune şi direcție promovate de Partidul Naţional Liberal, 
enunțate în programul din septembrie 1913, vor înfrânge până la urmă opoziția conservatorilor şi vor reuşi să 
determine modificarea radicală a Constituţiei, în iunie 1917 (sub presiunea războiului), pentru a permite 
înfăptuirea unei noi reforme agrare, renunţarea la votul cenzitar şi adoptarea votului universal. Marea Unire 
s-a înfăptuit sub auspiciile acestor reforme politice şi economice, care vor deschide un nou ciclu istoric. 


Problematica economică şi reflexul ei cultural 


În plan economic avem de-a face cu transformări în sensul modernizării şi al introducerii raporturilor 
capitaliste, care vor trăi multă vreme în simbioză cu elemente ale relaţiilor feudale. În structura economică a 
țării, bulversată de reforme incoerente şi de o serie de fenomene specifice capitalismului sălbatic, marea 
proprietate funciară avea încă o pondere covârşitoare. Reforma agrară din 1864 a reprezentat un mare act 
politic şi economic, fără a lichida în totalitate raporturile economice de natură feudală. Împroprietărirea 
țăranilor prin această reformă, înfăptuită de guvernarea Cuza-Kogălniceanu, nu a reuşit să rezolve decât 
parțial spinoasa problemă agrară a României. Cei mai mulți țărani care au primit pământ, eliberaţi în mod 
formal de servituțile de tip feudal, nu au reuşit să-şi consolideze o situaţie economică independentă, datorită 
unui complex de condiții specifice, dar mai ales datorită prevederilor extrem de restrictive din faimoasa lege 
a „tocmelilor agricole“, adoptată îndată după abdicarea silită a lui Cuza. 

Gherea a numit acest sistem economic „neviobăgist“. Timp de o jumătate de secol, până la reforma 
agrară din anii 1919-1921, „chestiunea agrară“ se va afla în centrul gândirii sociale şi al dezbaterilor politice 
din România. Schimbarea acestui sistem politic restrictiv, bazat pe votul cenzitar, şi a regimului economic 
„hibrid“, „neoiobăgist“, se va realiza, în urma unor ample confruntări politice, abia după primul război 
mondial. Fenomenul cel mai caracteristic rezidă în faptul că România a intrat în relaţiii comerciale de tip 
capitalist cu Apusul dezvoltat, dar nu-şi obținea produsele destinate exportului printr-o producţie de tip 
capitalist, industrial, ci printr-o economie preponderent agrară, necompetitivă. România vindea produse 
agricole şi materii prime, importând produse de consum, mai puţin utilaje. De aceea, capitalismul s-a afirmat 
în spaţiul românesc, în intervalul 1830-1880, mai mult sub forma capitalului de camătă şi a capitalului 
comercial, factori care au ruinat efectiv forța economică a vechii boierimi, dar nu au produs, în compensație, 
o clasă de mijloc consistentă, adică o burghezie națională capabilă să preia sarcinile economice şi politice ale 
modernizării. Aceasta este concluzia analizelor istorice întreprinse de Ştefan Zeletin.” Fără o bază 
industrială dezvoltată, neavând ce oferi la export decât produse agricole, România şi-a deschis piețele faţă de 
capitalul străin, fapt care a avut drept rezultat o stagnare şi o adâncire a decalajului față de economiile 
apusene, o inevitabilă subordonare economică a ţării. 

Sociologul Ilie Bădescu a consacrat o perspectivă interpretativă ce se bazează pe distincția dintre 
capitalismul autocentrat şi constructiv, dezvoltat în metropola occidentală, şi capitalismul parazitar şi 
excentrat, apărut în mediul societăţilor periferiale, precum era şi aria românească.” Spaţiul românesc, blocat 
în drumul său firesc spre modernitate de sincopa fanariotă, a reuşit să iasă în prima jumătate a secolului al 
XIX-lea din suburbia Imperiului Otoman, dar a intrat treptat în a doua jumătate a secolului în suburbia 
metropolei capitaliste apusene. Aşa cum spunea Lovinescu, axul vieții noastre istorice s-a schimbat radical 
dinspre Răsărit spre Apus, au fost adoptate structuri politice de factură modernă, democratică, dar structurile 
economice erau mult rămase în urmă, astfel că, în relaţiile comerciale şi economice cu ţările occidentale, 
România se afla într-o condiţie de periferialitate. Spre acest tip de capitalism parazitar, care ne transforma în 


E Ştefan Zeletin, Burghezia romînă. Originea şi rolul ei istoric, Bucureşti, Editura Humanitas, 1991, p. 87. 

piață de desfacere a capitalului occidental şi în surse de materii prime, ne împingea conjuncția cu totul 
particulară a unor factori interni şi externi. 

Mai întâi e de remarcat faptul că România se afla şi în această perioadă în zona de acţiune a celor trei 
imperii. E de remarcat, totodată, că sarcina dezvoltării sociale interfera organic cu sarcini de ordin naţional. 
Condiţia interimperială favoriza acest tip de capitalism subdezvoltat, generând, totodată, o serie de fenomene 
negative în plan economic, social şi cultural. Faţă de această situaţie se declanşează reacția culturii critice 
româneşti, care dă expresie tendinței de scoatere a României din situaţia de subordonare economică şi a 
necesității de a construi o cultură modernă originală. Zeletin apreciază aceste curente de idei ca fiind 
„reacționare“, dar ele au avut un rol crucial în epocă, întrucât au conştientizat fenomenul de periferializare 
economică şi au contribuit la căutarea unor soluţii orientate spre o modernizare autentică. Independenţa 
politică, obținută în 1877, avea nevoie de un suport economic corespunzător. Această necesitate este 
formulată în perfectă conştiinţă de cauză de Eminescu atunci când afirmă că „Libertatea adevărată şi 
neatârnarea economică sunt două noţiuni identice“. În consecinţă, contrar tezei lui Ştefan Zeletin, aceste 
curente — şi în primul rând Junimismul — au avut un sens constructiv, care nu poate fi înțeles fără a raporta 
poziţiile lor doctrinare la condiţiile economice ale României, față de care ele sunt un răspuns teoretic şi 
cultural. Elita intelectuală a epocii a conştientizat faptul că imperativul momentului îl reprezenta formarea 
culturii române moderne, a unei culturi naţionale originale, care să legitimeze existenţa statului român şi 
puterea de creaţie a poporului nostru. Aşadar, în a doua jumătate a secolului al XIX-lea, poporul român se 
afla în faţa unei provocări istorice noi, la care trebuiau găsite răspunsuri adecvate. Un răspuns politic a fost 
dat de generația unionistă, de epoca lui Cuza, şi de efortul de racordare instituțională la structurile 
democratice ale Europei Occidentale. Răspunsul economic era mai dificil, având în vedere înapoierea în care 
se afla țara. Răspunsul cultural a fost, însă, excepţional. 

Cultura românească e dominată acum de două tendinţe complementare: tendința de asimilare a ideilor 
şi a modelelor culturale apusene şi tendinţa de a crea în orizontul specificului naţional. Această epocă se 
caracterizează prin năzuința de a recupera întârzierea istorică, de a arde etapele dezvoltării, de a crea o 
cultură competitivă pe plan european. Cum demonstrează Mircea Eliade, în epocă se manifesta un patos 
deosebit al creaţiei, de factură renascentistă, o adevărată demiurgie culturală, ce a dus la sincronizarea vieţii 
noastre spirituale cu marile tendinţe ale culturii occidentale. Această ecuaţie internă a culturii române a fost 
dezechilibrată uneori, datorită unor poziţii excesive, într-o direcţie sau alta, dar a evoluat spre un echilibru 
matur, care a propulsat societatea şi spiritualitatea noastră spre modernitate. Acum este perioada în care se 
fixează matricea problematică a culturii române moderne, matrice pe care o vom întâlni, reluată, la toți marii 
noştri gânditori şi creatori. 


2. Instituționalizarea vieţii culturale 


Instituții şi asociații culturale 


În această perioadă se formează suprastructura politică şi culturală a statului român modern. 
Viaţa spirituală şi mecanismele educaţiei se reaşază în tipare moderne. Învățământul, presa, 
biserica, administraţia, armata, diplomaţia, cultura în toate componentele ei, intră într-un proces de 
instituționalizare modernă, ies din starea informală şi trec într-una normativă şi codificată. Astfel, 
în această perioadă are loc făurirea unei structuri instituționale moderne în plan cultural şi un 
proces accelerat de modernizare a învățământului. 

În această perioadă a domniei lui Cuza se înființează universităţile de la laşi (1860) şi 
Bucureşti (1864), precum şi o serie de instituții ştiinţifice şi culturale cu o importanță majoră: 
Societatea română de ştiinţe (1862), Societatea de ştiinţe naturale (1865), Ateneul Român (1865), 
Academia Română (1866). Totodată, se modernizează şi se diversifică presa şi producția 
editorială. lar în spaţiul românesc aflat sub dominație străină (Transilvania, Bucovina, Basarabia) 
se întemeiază numeroase asociații, societăți culturale, aşezăminte şi instituţii care vor avea un rol 
fundamental în lupta pentru unitatea naţională, cum a fost, de exemplu, societatea ASTRA, 
întemeiată la Sibiu în 1861. 


Istoria culturii române moderne 119 


Acest vector de reorganizare instituțională a culturii române înregistrează un moment relevant 
în 1866, când se pun bazele Academiei Române. Această instituţie apare după o lungă perioadă de 
gestație şi tatonări, pentru noul aşezământ militând o serie de cărturari precum: I. H. Rădulescu, G. 
Barițiu, Aron Pumnul, loan Maiorescu, V.A. Urechia, Aug. Treboniu Laurian, G. Sion, ş.a. Pregătită 
în acest interval de efervescenţă instituțională, Academia Română cumulează proiectele mesianice 
ale generaţiei paşoptiste şi deschide orizontul unei vieți spirituale cu un punct central de gravitație. 
Printr-un decret al Locotenenţei Domnești din 1 aprilie 1866 se înfiinţează „Societatea Literară“, cu 
un număr de 21 de membri, selectați din toate provinciile româneşti: 4 din Tara Românească, câte 3 
din Moldova, Transilvania şi Basarabia, câte doi din Maramureş, Bucovina, Banat şi Macedonia. 
Aceşti exponenţi ai culturii româneşti nu s-au putut întruni decât în august 1867, la Bucureşti, într- 
o atmosferă de îngrijorare, dar şi de intens patriotism. Era anul în care se perfectase dualismul 
Austro-Ungar, fapt resimțit dureros de românii din acest imperiu, întrucât vor fi supuşi unei 
sistematice politici de deznaționalizare. Prima şedinţă a Academiei s-a ţinut sub semnul ideii de 
unitate culturală a românilor de pretutindeni, ca o replică la opresiunea naţională la care erau 
supuse provinciile româneşti din exteriorul statului român de atunci. 

Dar anul 1866 este flancat şi de alte evenimente decisive. Este anul în care Eminescu 
debutează la Familia şi începe să cutreiere spaţiul românesc, într-o călătorie cu valenţe inițiatice. 
De câţiva ani, pe scena culturii se afirmau noi protagonişti, cum ar fi Odobescu şi Hasdeu, ultimul, 
furtunos şi excentric, cu ambiţii nemăsurate, dar şi cu înzestrări ieşite din comun, va încerca să 
acopere toate registrele creației şi ale gândirii. 

La laşi, în anii 1863-64, s-a înființat societatea „Junimea“, expresie a unei noi stări de spirit şi 
a unui nou program cultural. Când avea loc prima întrunire a „Societăţii Literare“ (august 1867), 
care îşi modifică numele chiar atunci, la propunerea lui Barițiu, în „Societatea Academică 
Română“ (abia în 1879 va primi denumirea de Academia Română), pozițiile de principiu ale 
„Junimii“ erau deja exprimate (revista Convorbiri literare apăruse la 1 martie 1867). 

Momentul fondator al Academiei se înscrie între aceste repere, care fac mai vizibilă 
confruntarea care se deschide între generații, programe şi mentalități culturale. Noii agenți 
culturali, fără a fi grupaţi compact într-un front ideologic, cu excepţia celor de la Junimea, aduc cu 
ei un alt mod de înțelegere a culturii şi a raportului dintre cultură şi societate, o altă strategie a 
tranziţiei spre modernitate, operează deci cu o altă paradigmă globală, care va deveni dominantă 
în următoarele decenii. Filiaţii se pot descoperi, dar conflictul dintre noile forțe culturale — cu noua 
lor viziune şi strategie asupra modernizării — şi generația paşoptistă era deja viu la 1866. Iată câteva 
planuri în care acest conflict devine vizibil. 


Învățământul şi viaţa ştiinţifică 


Evoluţia învățământului este legată de numele întemeietorilor Gheorghe Asachi şi Gheorghe 
Lazăr. Primul deschide la Iaşi, în 1814, la Academia Domnească, un curs de ingineri botanici, în 
timp ce, peste câţiva ani, în 1818, la Bucureşti, după cum am văzut, Gheorghe Lazăr întemeiază 
învățământul în limba română. 

O altă iniţiativă aparține boierului luminat Dinicu Golescu — autorul lucrării Însemnare a 
călătoriei mele (1826) — care a înfiinţat, în 1827, pe moşia sa de la Goleşti, o şcoală pentru săteni, 
unde îi aduce ca profesori pe transilvăneanul Florian Aaron şi pe Ion Heliade Rădulescu. Întors 
dintr-o călătorie prin țările din Apus, Dinicu Golescu se arată uimit de constrastul dintre progresele 
civilizației occidentale şi starea de înapoiere a țării sale, conştientizând astfel decalajul istoric în 
care ne aflam (Expresia acestei atitudini va fi numită complexul Dinicu Golescu, un complex de 
inferioritate a românilor față de lumea occidentală). Cuprins de un elan reformator, Dinicu Golescu 
militează pentru dezvoltarea învățământului şi pentru schimbări sociale, astfel că, împreună cu 
Heliade Rădulescu înființează în 1826 „Societatea literară“, având ca program sprijinirea 
iniţiativelor culturale. 

Acelaşi neobosit Heliade Rădulescu va publica, în 1827, la Sibiu, lucrarea Gramatica 
românească, cu o vădită intenţie didactică, în care propune ortografia fonetică în locul celei 
etimologice. La Blaj, în 1841, Timotei Cipariu, un filolog de mare erudiție, adept al 
etimologismului, publică Extract de ortografie cu litere latine. 

În anii 1833 (în Țara Românească) şi 1835 (în Moldova) apar primele legiferări privind 
învățământul, care era organizat în patru cicluri, de la cel elementar până la cel de nivel universitar 
şi de specialitate. Un rol important în evoluţia spre forme moderne de educație a jucat Academia 
Mihăileană, înfiinţată la Iaşi, în 1835, ca instituţie de învățământ superior, cuprinzând discipline 
precum istorie, drept, arhitectură, chimie, matematică. La această instituţie, în 1843, Kogălniceanu 
va rosti faimosul său Cuvânt de deschidere al celui dintâi curs de istorie naţională, iar lon Ghica 
inaugurează aici, în acelaşi an, primul curs de economie politică. Personalități ale învățământului 
sunt şi Eftimie Murgu (profesor de filosofie), Petrache Poenaru, loan Maiorescu, Simeon Bărnuţiu, 
Timotei Cipariu, mai târziu Carol Davila. Învăţământul se diversifică, astfel că putem consemna 
întemeierea unor şcoli şi institute de profil: 

e în 1841, la Iaşi, Şcoala de arte şi meserii, prin care se pun bazele învățământului artistic şi 
politehnic; 

e în 1850 -— Conservatorul de muzică, la București; 

e în 1852, la Bucureşti, Şcoala de agricultură, transformată în 1869, de către economistul 
P.S.Aurelian, în Şcoala centrală de agricultură şi silvicultură, la Herăstrău (devenită, de-a lungul 
anilor, Institutul agronomic); 

e în 1857, la Bucureşti, Şcoala națională de medicină şi chirurgie (devenită Institutul de medicină 
şi farmacie); 

e în 1860 şi 1864 — universităţile de la Iaşi şi Bucureşti; 

e în 1860, la Iaşi — Conservatorul de muzică; 

e în 1864 — Şcoala națională de punți, şosele, mine şi arhitectură, transformată în 1867 în Şcoala 
națională de poduri şi şosele (nucleul viitoarei Şcolii politehnice din Bucureşti); 

e în 1864 — Şoala de Belle-Arte din Bucureşti. 

Întreaga rețea de învăţământ este reorganizată în timpul domniei lui Cuza, odată cu Legea 
instrucţiunii publice (1864), care prevedea obligativitatea şi gratuitatea învățământului elementar 
de patru clase. Învăţământul va cunoaşte o schimbare majoră la sfârşitul secolului al XIX-lea, odată 
cu legile şi reformele iniţiate de Petre Poni şi Spiru Haret. 

Literatura ştiinţifică înregistrează şi ea începuturi notabile. Astfel, în 1843, Nicolae 
Kretzulescu începe publicarea, în mai multe volume, a unui Manual de anatomie descriptivă. În 
1844, Bălcescu publică studiul său despre Puterea armată şi arta militară de la întemeierea 
Principatului Valahiei până acum, iar în 1845, împreună cu August Treboniu Laurian, scoate 
Magazin istoric pentru Dacia, revistă în care publică studii şi documente de istorie națională. 
Dionisie Fotino scria, încă pe la 1818, Istoria vechii Dacii, cea numită acum Transilvania, Valahia 
şi Moldova, expresie a conştiinţei unităţii naționale. Tot în 1845, la Iaşi, Kogălniceanu publică în 
trei volume Letopisețele Țării Moldovei. 

Este o epocă a întemeietorilor şi în plan ştiinţific, de asimilare a descoperirilor ştiinţifice 
moderne şi de formare a terminologiei ştiinţifice, în diverse domenii, o epocă în care apar primele 
manuale româneşti de fizică, matematică, biologie, chimie, tehnică etc., prin contribuţiile unor 
autori precum C. Vîrnav, Şt. Micle, Teodor Stamati (fondator al unui laborator de fizică în 1840, 
autor al unui Dicționăraş de cuvinte tehnice). Interesul pentru ştiinţele pozitive creşte, apar 
biblioteci şcolare şi de specialitate, se modernizează tipografiile, se introduc multe invenții, maşina 
cu aburi, telegraful electric (1853) şi generatorul electric (1882). Pentru prima oară în Europa se 
introduce la Bucureşti iluminatul public cu petrol lampant (1857) şi cu energie electrică la 
Timişoara (1884). În 1867, România participă la expoziţia universală de la Paris. 

Ion Ionescu de la Brad (1818-1891), spirit ştiinţific modern, economist şi agronom, după 
experiența pe care o are ca membru în comisia de împroprietărire, stabilită de guvernul provizoriu 
în timpul revoluției paşoptiste, inițiază o serie de cercetări de factură monografică şi publică, în 
1850, studiul Excursion agricole dans la plaine de la Dobroudija. Îşi va continua cercetările, 


Istoria culturii române moderne 121 


publicând alte lucrări de aceeaşi factură, care îl fac un precursor al şcolii monografice în sociologie. 

După momentul paşoptist, marcat de operele lui Bălcescu, Kogălniceanu şi Bărnuţiu, în 
cultura română apare o nouă generaţie de istorici, lingviști, folclorişti, scriitori, economişti şi 
specialişti în diverse domenii, care vor ridica şi nivelul învăţământului. În a doua jumătate a 
secolului al XIX-lea se înființează numeroase societăți care sprijină şi organizează activitatea 
ştiinţifică, instituții universitare de specialitate, laboratoare şi staţiuni experimentale, publicații 
ştiinţifice de prestigiu. Alături de intelectualii grupați în societatea „Junimea“, se afirmă numeroase 
personalităţi care vor consacra pe plan național disciplinele ştiinţifice moderne: în istoriografie 
(Bogdan Petriceicu Hasdeu, Alexandru Papiu Ilarian, Al. Odobescu, Gr. Tocilescu, A.D.Xenopol, 
apoi Dimitrie Onciu, Iorga şi Pârvan), în economie (Dionisie Pop Marțian, P.S.Aurelian, Xenopol), 
în filologie (Cipariu, Laurian, Hasdeu, Al. Philipide, Ovid Densuşianu), în ştiinţele naturii (Gr. 
Cobălcescu, Gr. Ştefănescu, Emanoil Bacaloglu, Dimitrie Brândză — întemeietorul Grădinii 
botanice din Bucureşti, Nicolae Teclu, Spiru Haret, Petre Poni, Emil Racoviţă), în medicină (Carol 
Davila, Nicolae Kalinderu, Victor Babeş, G. Marinescu, loan Cantacuzino), în folcloristică şi 
etnografie (C. Dem. Teodorescu, Teodor Burada, Petre Ispirescu, Lazăr Şăineanu, Teodor Pamfile, 
Simion Florea Marian, Arthur Gorovei, Niculiţă Voronca etc.). 

O premieră ştiinţifică şi tehnică de prestigiu aparține inginerului Andrei Saligny, care 
întrebuințează pentru prima dată în lume betonul armat în construcţii şi realizează podul de la 
Cernavodă (1890-1895), cel mai lung la acea vreme, peste 4 km, operă în care aplică de asemenea 
soluții tehnice noi. În sfârşit, la începutul secolului XX, putem consemna performanţele românești 
în domeniul aeronauticii, prin Traian Vuia, Aurel Vlaicu şi Henri Coandă (1886-1972), ultimul 
fiind cel care a conceput şi construit primul avion cu reacție din lume, în 1910, iar în 1934 a 
descoperit efectul care-i poartă numele, cu numeroase aplicaţii tehnice. 


3. De la paşoptism la junimism 


De la epoca fondatorilor titanici la epoca specialiştilor 


Conjunctura pe care o avem în vedere este aceea a trecerii de la paşoptism la junimism, în 
perioada 1859-1866. Este intervalul în care se modifică nu numai structurile politice, dar şi 
strategia globală a modernizării. Acest fapt este vizibil în atitudinile elitei culturale şi politice față 
de sarcinile istorice ale momentului. Din acţiunea concertată a paşoptiştilor, ce duce la Unirea 
Principatelor, rezultă însă şi o juxtapunere de planuri şi de obiective, o coexistență de stiluri, 
curente de gândire, ideologii, metodologii, directive estetice şi politice, imposibil de repartizat pe o 
scară a succesiunilor, precum în Occident. Ele se actualizează aproape concomitent, în funcție de 
obiective şi direcţii de acțiune, într-o perioadă aglomerată, de câteva decenii, 1821-1859: luminism, 
raționalism, romantism, neoclasicism, umanism, realism, liberalism, idealism social, mesianism 
utopic şi național, providenţialism, evoluționism, istorism, pozitivism etc. 

De aici rezultă fitanismul personalităţilor care trebuiau să răspundă la solicitări divergente, să 
umple „golurile“ culturii române. E o sforțare titanică a spiritului românesc de a nu pierde cursa 
modernităţii, de a se sincroniza cu ritmul lumii europene. Mircea Eliade sintetizează paradigma 
specifică a acestei „culturi eroice“, care reactualiza modelul Cantemir (el însuşi apărut la capătul 
unui secol de cultură eroică, secolul al XVII-lea, după care va urma desincronizarea produsă de 
secolul fanariot). lată imaginea acestei culturi care a scos societatea românească din interregnul 
fanariot, a repus-o pe linia de plutire a unei dezvoltări moderne şi a racordat-o la structurile 
europene: 

„Aceleaşi preocupări variate şi contradictorii; aceeaşi sete de a străbate cât mai multe 
din geografiile spirituale ale lumii; aceeaşi activitate multilaterală, uneori grăbită, alteori 
improvizată, izvorâtă însă întotdeauna din dorința de a sili cultura românească să sară cât 

mai multe etape, înălțând-o pe «plan mondial», dovedind puterea de creație a geniului 
românesc (...). Câţiva oameni trebuiau să facă atunci tot, şi să facă repede. Dar ce voință 
înspăimântătoare de creaţie! Se poate spune că anii 1821—1880 au fost singura jumătate de 
secol de megalomanie română, când noi ne credeam centru atenţiei universale. Ceea ce 
caracterizează întreagă această epocă este setea de monumental, de grandios; (...) gestul 
spiritual dominant al secolului XIX românesc este un gest al Renaşterii: creaţii pe mari 
modele, planuri gigantice, conştiinţa demnității umane, mesianism românesc. «Dumnezeu 
era cu noi» “. 

Recunoaştem în acest portret pe întemeietorii cu spirit „mesianic“ şi deopotrivă „pozitiv“: 
Gheorghe Lazăr şi Tudor Vladimirescu, pe Gh. Asachi I. H. Rădulescu, George Barițiu, 
Kogălniceanu, Bălcescu, Alecsandri, Alecu Russo, Bărnuţiu, Timotei Cipariu, Aug. Tr. Laurian, Al. 
Hasdeu, Iosif Vulcan ş.a. La această serie de personalități întemeietoare putem adăuga şi pe cei care 
inaugurează deja seria „specialiştilor“, precum Ion Ionescu de la Brad (care inițiază sociologia 
monografică încă de la 1848), Ion Ghica sau Dionisie Pop Marțian (în gândirea economică). 

Multe dintre personalitățile exemplare ale „culturii eroice“ (I. H. Rădulescu, George Barițiu, 
Timotei Cipariu, Aug. Tr. Laurian, Al. Hasdeu, Iosif Vulcan etc.) sunt tocmai figurile care vor 
domina Societatea Academică la înfiinţare (1866-1867). Înainte de a ieşi din arenă, vechea 
generaţie „se achită“ de o datorie pe care şi-o asumase: aceea de a pune la edificiul culturii române 
moderne nu numai pietrele de temelie, ci şi piatra din capul unghiului, însufleţind, încă o dată, 
ideea unităţii naţionale prin întemeierea Academiei, instituție cu funcţie de centralitate a culturii 
româneşti moderne. Academia Română, ca să rămânem la acelaşi exemplu, a reprezentat un simbol 
al unităţii naţionale. Într-un discurs pronunţat în 1916, într-un alt moment de cumpănă şi de 
incandescență pentru destinul unității naţionale, Delavrancea susținea că, întrucât Academia a 
adunat de la început „sub aceeaşi cupolă“ reprezentanți ai spiritului românesc din întreaga arie 
locuită de români, el a văzut în ea, timp de o jumătate de veac, „imaginea virtuală a României 
Mari“, „simbolul premergător“ al unităţii politice. E limpede că la noi unitatea culturală a fost un 
ferment al unităţii politice, un simbol premergător al ei. 

Deşi titanismul, enciclopedismul şi profetismul național sunt caracteristici dominante ale 
întregului secol al XIX-lea, totuşi, odată ce unda paşoptismului mesianic se stinge treptat, după 
1860 asistăm la o diminuare a acestui tip de personalitate intelectuală în favoarea „specialiştilor“ ce 
se afirmă într-un câmp restrâns al culturii, explorându-l în adâncime. Apar economişti de profesie, 
istorici specializați în raport cu anumite teme şi epoci, savanți ce explorează un domeniu particular 
al ştiinţelor naturale, scriitori care se specializează într-un gen anumit (proză, poezie, dramaturgie 
etc.) şi care nu mai au veleități de oameni politici. Formula de personalitate titanică se prelungeşte 
(vezi Hasdeu şi Eminescu), dar nu mai e dominantă. Necesităţile interioare ale culturii române 
impuneau acum o disociere a sferelor de activitate, a valorilor şi a sferelor culturale, idee 
promovată şi de Maiorescu, care a transformat-o într-un instrument eficace al faimoasei sale acțiuni 
critice. 


De la „cultura eroică“ la „cultura critică“ 


Dacă punem faţă în faţă cele două epoci — care se despart destul de semnificativ în intervalul 
1859-1866 — putem folosi distincția dintre „cultura eroică“ şi „cultura critică“, distincție propusă 
de sociologul Ilie Bădescu, pentru a marca diferențele de paradigmă dintre ele, dar şi 
continuităţile.”% Să reținem distincţiile cele mai expresive. „Cultura eroică“ domină perioada 
cuprinsă între 1821 şi 1866. Ea este ilustrată de o generație de întemeietori (de instituţii, 


aşezăminte culturale, societăţi, şcoli, presă, reviste, tipografii, biblioteci etc.); sunt oameni 


” Mircea Eliade, Introducere, la B.P.Hasdeu, Scrieri literare, morale şi politice (1937), citat după: Mircea 
Eliade, Despre Eminescu şi Hasdeu, laşi, Editura Junimea, 1987, pp. 59-61. 
” Ilie Bădescu, op. cit., pp. 115-250. 

polivalenti, „făuritori de proiecte“, care au deschis şantiere vaste, au inițiat perspective noi, au 
aşezat pietre de hotar, au defrişat linii de evoluție, au absorbit principalele teme şi idei din orizontul 
european, au racordat şi sincronizat cultura românească la spiritul timpului, animați de un patos 
luciferic al creaţiei, pentru a recupera decalajul istoric față de Apus, acumulat în secolul fanariot, 
pentru a „arde etapele“ evoluției, pentru „a înălța“ neamul la condiția de naţiune europeană. 

Această generaţie de întemeietori se raporta, spune Eliade, la mari modele culturale (Biblia, 
Homer, Cervantes, Shakespeare, Rafael etc.) şi era însufleţită de „un sincer sentiment de colabo- 
rare, de solidarizare în creaţie; oricine era chemat şi erau toți aleşi («scrieţi băieţi!»), pentru că 
întreg poporul românesc este un popor ales (românul e viteaz, e bun, e «poet»)“. Spiritul critic, 
dincolo de funcția lui organică, prezentă în orice formă de creaţie, aşa cum îl concepea Kogălni- 
ceanu, nu devenise încă un program, ca la Maiorescu, program care, pe lângă funcţia sa de salu- 
britate şi de disociere a valorilor de nonvalori, a avut ca efect şi inhibarea unor inițiative creatoare. 

„Şi ce nu putea face românul în prima jumătate a secolului XIX? Putea face un Stat (şi 

l-a făcut), putea să facă reforme sociale care «să înmărmurească Europa», putea să facă o 

nouă limbă românească. «Maimuţăreală a Europei», s-a spus mai tirziu. Cred că e o 

judecată pripită; oamenii noştri voiau să întreacă Europa, ei se simțeau «zorii unei noi 

umanităţi», începeau o «nouă istorie». 

Această atitudine „mesianică“, „profetică“, dominată de „voinţa de creaţie“ istorică, pe care 
Eliade o elogiază ca ferment al modernizării, va fi înlocuită treptat, după epoca întemeietoare a lui 
Cuza, de atitudinea critică, în care tema raţionalizării instrumentale a evoluției spre modernitate şi 
tema organicității sociale şi istorice a acestei evoluţii („tensiunea dintre idealuri sociale şi realități 
naţionale“!% vor deveni componente ale unei ecuaţii contradictorii, ecuaţie codificată în teoria 
formelor fără fond. 

„Cultura critică“ va fi reprezentată de noua generaţie de intelectuali, pe care Maiorescu o 
numeşte explicit „direcția nouă “ în cultura română, caracterizată în principal prin spiritul critic şi 
prin dorinţa de a realiza o modernizare de fond, de a înălța calitativ nivelul culturii române, de a o 
introduce într-o relație competitivă cu Europa. Fără a abandona ideea-pivot a unităţii naționale, 
„direcția nouă“ înțelege să o slujească acum cu alte mijloace. 

Cultura noastră cunoaşte acum un proces de autonomizare a valorilor, o infuzie masivă de 
pozitivism, de spirit analitic şi critic. Maiorescu cere mereu „adevăr“, adică studiul faptelor, 
aplecare spre ştiinţele empirice, confruntare cu experiența, competență, temeinicie, adecvarea 
criteriilor la specificul domeniului în cauză etc. El însuşi va trece, după 1880, de la planul general 
al criticii sociale, ce privea „formele“ ca o structură-cadru aflată în dezacord cu „fondul“, de la 
„critica judecătorească“, de principii, văzută de el ca o „sinteză generală în atac“, la o critică 
aplicată, specializată în raport cu obiectul ei, la o critică aplicată operelor individuale, din diverse 
sfere de activitate spirituală. 

Stilul profetic, ce opera cu marile simboluri naționale, confuzia criteriilor, enciclopedismul 
haotic şi lipsit de aplicaţie sunt respinse cu vehemență. „Valoarea oricărui ideal atârnă de partea 
lui cea realizabilă“, afirma Maiorescu. Marile idealuri paşoptiste îşi pierd forța de impact şi de 
galvanizare a conştiințelor. Se cere acum, cu insistenţă, instrumentalizarea lor, operaţionalizarea lor 
practică. În locul marilor idealuri „utopice“ se impune o orientare realistă şi mai pragmatică. 
Antiteza lui Eminescu în „Epigonii“ între generația titanică (,„sfânte firi vizionare“, cei care 
„convorbeau cu idealuri“) şi generaţia contemporană lui, în care se includea (,simțiri reci, harfe 
zdrobite“ etc.), antiteză „foarte exagerată“, zicea Maiorescu, surprinde, totuşi, o semnificativă 
schimbare a mentalităților. 


” Mircea Eliade, Profetism românesc, vol. 2, Bucureşti, Editura „Roza vânturilor“, 1990, p. 168. 
1% Jon Ungureanu, Idealuri sociale şi realităţi naționale, Bucureşti, Editura Ştiinţifică şi Enciclopedică, 1988. 

4. Junimismul. Titu Maiorescu (1840-1917) 


Întemeierea „Junimii” şi activitatea lui Titu Maiorescu 


Junimismul este la noi cea mai amplă mişcare culturală şi ideologică în a doua jumătate al 
secolului al XIX-lea. Societatea „Junimea“ ia naştere la laşi, în 1863, fiind întemeiată de T. 
Maiorescu, PP.Carp, Vasile Pogor, Iacob Negruzzi, Theodor Rosetti. Junimea desfăşoară o amplă 
activitate culturală, înființează o editură, o tipografie, o revistă de mare prestigiu, Convorbiri 
Literare — 1867. Ea a funcţionat, totodată, ca un faimos cenaclu literar, în care s-au afirmat cei mai 
prestigioşi scriitori ai timpului, cenaclu în care s-au dezbătut diverse probleme teoretice ale artei, 
dar şi probleme referitoare la modernizarea societății româneşti. Junimea şi-a difuzat ideile printr-o 
serie de „prelecțiuni populare“ pe care membrii marcanţi ai societăţii le-au susținut mulți ani. 
Junimismul a fost influenţat de evoluționismul englez şi de şcoala istorică germană. Junimismul 
este conştiinţa critică a identității naționale şi un program de reconstrucție a identității culturale în 
coordonate moderne. 

Întemeietorul acestei societăţi şi creatorul doctrinei junimiste este Titu Maiorescu (1840- 
1917), o personalitate reprezentativă a culturii române în a doua jumătate a secolului al XIX-lea. El 
este considerat pe bună dreptate un ctitor al culturii române moderne, un strateg al modernizării 
noastre culturale, un spirit clarvăzător şi un director de conştiinţă pentru multe generaţii de 
intelectuali români. El a impus spiritul critic în mediul cultural şi politic românesc, fiind apreciat ca 
reprezentantul tipic al „culturii critice“ româneşti, creatorul faimoasei teorii a „formelor fără fond“, 
teorie care a avut o carieră de excepţie în cultura română modernă. 

Maiorescu s-a format în mediul spiritual germanic, făcând studii strălucite la Viena, Berlin şi 
Paris. În 1859, la Giessen, în Germania, şi-a susținut doctoratul în filozofie, cu o temă referitoare la 
noţiunea de „Relaţie“, lucrare pe care a şi publicat-o în limba germană. În 1860 îşi publică o altă 
lucrare de tinereţe, intitulată Consideraţii filozofice. În aceste lucrări, Maiorescu se arată preocupat 
de logică, de antropologie şi teoria cunoaşterii, fiind influenţat de Kant, Herbart, Hegel, 
Schopenhauer şi Feuerbach, precum şi de gânditorii evoluțonişti. Ca poziţie filosofică el oscilează 
între materialism şi idealism, între empirisim şi raționalism, acceptând, de ex., ideea kantiană a 
formelor apriorice ale cunoaşterii umane, fără a împărtăşi însă ideea limitelor cunoaşterii, derivată 
din sistemul kantian. Dimpotrivă, sub influenţa tezelor evoluționiste şi a gândirii lui Feuerbach, el 
susține ideea progresului istoric al cunoaşterii şi a emancipării progresive a omului de sub 
dominaţia concepțiilor religioase, subliniind totodată rolul social al ştiinţei şi al gândirii filosofice. 

Maiorescu are o contribuţie hotărâtoare la modernizarea învăţământului filosofic în România. 
El a făcut un salt uriaş față de predecesori, ridicând la nivel european standardul învățământului 
filosofic, atât în privința conţinutului teoretic, cât şi în privința stilului didactic pe care l-a impus. 
La Universitatea din Bucureşti a predat două cursuri importante, „Logica“ şi „Istoria filosofiei 
moderne“, care au avut un mare impact asupra studenţilor. Deşi n-a elaborat un sistem original de 
gândire, el a furnizat studenţilor modelele consacrate ale gândirii moderne, a militat pentru 
asimilarea ideilor şi a metodologiei ştiinţifice. 

Concepţia estetică. Totodată, Maiorescu este primul nostru estetician modern şi primul critic 
literar modern (activitatea sa în acest domeniu este îndeobşte cunoscută). Teza pe care se sprijină 
este de sorginte hegeliană: arta este o „manifestare sensibilă a ideii“, pe câtă vreme ştiinţa şi 
filosofia ne furnizează adevărul în forme conceptuale şi abstracte. Arta, ca activitate autonomă a 
spiritului, provocă o „emoție impersonală“, prin care sufletul individual, eul practic şi empiric se 
ridică la nivelul contemplaţiei dezinteresate. Teoria sa despre artă, cu nuanțe formaliste, va genera o 
ripostă din perspectiva teoriilor sociologice şi psihologice ale artei. 

Teoria formelor fără fond. Fundamentul ei teoretic 


Programul său de reconstrucție a culturii române moderne are ca suport o filosofie a culturii, în 
care fuzionează elemente raționaliste, evoluționiste şi istoricist-organiciste. O încercare de a 
sistematiza concepţia sa asupra culturii poate reține următoarele trei idei ca fiind centrale: 

e Autonomia valorilor — principiul prin care, pe urmele lui Kant, el formulează cerința ca 
fiecare domeniu al culturii să fie apreciat potrivit unor criterii specifice. Disocierea sferelor 
culturale va fi un principiu al acţiunii sale critice. El porneşte de la constatarea că în cultura 
română domină o confuzie a valorilor, dând ca exemplu exagerările Şcolii Ardelene în 
privinţa latinităţii limbii, exagerări care ţin de considerente politice şi patriotice. Pornind de 
la principiul kantian al autonomiei valorilor, el delimitează sfera esteticului de câmpul 
valorilor morale, utilitare şi politice, impunând pentru prima dată aceste distincții în cultura 
română. Utilizând acest principiu al disocierii valorilor culturale, Maiorescu a declanşat o 
amplă acţiune critică, ce a dus treptat la asanarea mediului cultural şi social, la impunerea 
criteriilor valorice în orice tip de activitate şi de creaţie. Acţiunea sa critică a avut un rol 
decisiv în orientarea spiritului public şi în impunera criteriilor estetice ca norme de apreciere 
a producţiilor artistice. Maiorescu este şi un deschizător de drumuri în gândirea estetică 
românească, fiind cel dintâi critic care susține explicit principiul autonomiei esteticului şi 
supremaţia criteriului estetic în aprecierea operelor literare. 

e A doua idee priveşte unitatea dintre cultură şi societate. După el, cultura este o 
componentă a vieții sociale, o „expresie a puterii vitale“ a unei națiuni; cultura este 
dependentă de structurile mentale şi economice, este legată de realitatea socială concretă, 
fiind rezultatul puterii creatoare a poporului. În consecință, cultura este alcătuită din forme 
care au o dimensiune universală (ştiinţă, artă etc.), dar care sunt determinate de 
„fundamentul dinlăuntru“ al unei societăţi, fiind o expresie a condițiilor istorice şi a modului 
de viaţă dintr-o societate. 

e A treia idee priveşte unitatea dintre fond şi formă în cultură şi în dezvoltarea socială. 
Prin noţiunea de „fond“ el înţelege sistemul activităților materiale şi sociale, conținutul pe 
care trebuie să-l aibă o activitate specifică, dar şi zestrea culturală a unui popor, mentalitățile 
şi structura psihologiei colective, tradițiile şi patrimoniul spiritual, toate asimilate şi 
exprimate prin comportamente practice. Prin noţiunea de „formă“ înțelege structurile 
instituționale, politice şi juridice ale societăţii, sistemul de învățământ, instituţiile culturale 
care organizează energiile creatoare şi asigură difuzarea şi circulaţia valorilor în societate. 
Teza fundamentală a lui Maiorescu este aceea că o „evoluţie organică“ a unei societăți 
presupune dezvoltarea de la fond spre forme, păstrarea unui acord funcțional între fond şi 
forme. 

În studiul său fundamental „În contra direcţiei de astăzi în cultura română“ (1868), Maiorescu 
descoperă o contradicție între fond şi forme în societatea românească. El consideră că pe un fond 
social şi cultural nedezvoltat, mişcarea paşoptistă şi apoi grupările liberale au altoit forme 
instituționale moderne, imitate din ţările occidentale, forme care nu reprezintă singure un progres 
real, ci unul aparent, de fațadă, deoarece aceste forme nu au un fond corespunzător la noi, adică nu 
sunt susținute de o activitate corespunzătoare cu cerințele pe care aceste forme moderne le impun. 
În consecinţă, el consideră că este necesară o armonizare a celor două componente nu prin 
desființarea formelor occidentale odată ce au fost introduse, ci prin dezvoltarea fondului şi prin 
adaptarea formelor la cerinţele şi trebuinţele naţionale. 

În felul acesta, Maiorescu lansează faimoasa teorie a formelor fără fond care va deveni cadrul 
teoretic de interpretare a evoluţiei societății româneşti moderne. Maiorescu este adeptul unei 
dezvoltări organice, lente, treptate, a unei dezvoltări de la fond spre forme. Programul său şi al 
Junimismului în general era de natură moderat conservatoare. Să menționăm doar o afirmație prin 
care Maiorescu rezumă acest program în „voința de a pune fundamentul adevărat acolo unde se 
află astăzi numai pretenţii iluzorii. 

Dezvoltarea firească a fondului ar fi cerut timp. Însă tocmai timpul istoric ne lipseşte nouă, 
românilor. „Timpul dezvoltării ne este luat şi tema cea mare este de a-l înlocui prin îndoită 
energie“, proclamă Maiorescu, sesizând accelerația istoriei moderne şi decalajul nostru față de 
metropola occidentală. De aceea, ne trebuie o gestiune chibzuită a energiilor naționale, ne trebuie 
clarviziune, temeinicie şi eficienţă în cultură, în economie, în politică, în administraţie, în tot ceea 
ce facem, spunea Maiorescu. Angajaţi în cursa unei dezvoltări accelerate şi confruntaţi în 
permanenţă cu „teroarea istoriei“ (cum va spune Eliade), românii „au pierdut dreptul de a comite 
greşeli nepedepsite“. lată idei de o copleșitoare actualitate pentru noi, deşi au fost formulate acum o 
sută şi ceva de ani. Meritul epocal al criticii lui Maiorescu este acela de a fi impus un climat de 
exigență, un standard foarte înalt în fața creatorilor, pentru a stimula construcția unei culturi 
naţionale originale şi competitive, de nivel european. 


De la mitul formelor la spiritul critic 


Intrarea în arenă a grupului junimist coincide aşadar cu o reformulare a conştiinţei de sine a 
culturii române, cu o nouă strategie de construcție a modernităţii şi cu un nou mod de a aborda 
integrarea noastră în structurile europene ale timpului. E vorba de o „reacţie“ față de modelul de 
dezvoltare adoptat de paşoptişti şi de grupurile liberale. Junimiştii vor critica modul în care a avut 
loc modernizarea societăţii şi a culturii române, prin imitația formelor, fără a restructura fondul 
social, cultural şi mental. 

„Direcţia veche a bărbaţilor noştri publici este mai mult îndreptată spre formele dina- 
fară; direcţia nouă şi jună caută mai întâi de toate fundamentul dinlăuntru şi, unde nu-l are 

şi până când încă nu-l are, disprețuiește forma dinafară ca neadevărată şi nedemnă “."! 

Ei nu se opun modernizării, ci modernizării formale, fără corespondent în fondul societăţii. De 
aici teoria „formelor fără fond“. Nu trebuie pierdută din vedere nici motivaţia politică a acestei 
reacții, dar, în ceea ce priveşte planul cultural, ea a fost salutară. Criticismul junimist, declanşat de 
Maiorescu în termeni generali, dar şi cu aplicaţii particulare, va fi extins ulterior de Eminescu la 
întregul orizont al societății româneşti, cu un plus de fundamentare sociologică, istorică şi 
economică. Obiectul generic al acestei critici îl constituie „formele fără fond“, formulă magică 
prin care mentorul Junimii rezumă diagnoza lui socială şi anunţă un program nou de construcție a 
modernităţii sub asistența obligatorie a spiritului critic. 

Formula a avut o forță de şoc extraordinară asupra contemporanilor şi a generat una dintre cele 
mai rodnice şi mai aprinse confruntări de idei din cultura română modernă. Cu darul lui inegalabil 
de a găsi formule memorabile şi concise, care au dobândit „forma perenă a inscripției sau a textului 
de lege“ (Vianu), beneficiind de antecedentele criticiste ale lui Kogălniceanu, C. Negruzzi, A. 
Russo, Alecsandri şi alții — după cum a demonstrat G. Ibrăileanu, ceea ce înseamnă că spiritul critic 
n-a lipsit nici în epoca „fondatorilor şi a mesianicilor“* —, Maiorescu are privilegiul de a fi 
conceptualizat, la un nivel teoretic de performanță, contradicția fundamentală a societăţii 
româneşti de atunci şi, de fapt, a întregii perioade de tranziție a ariei româneşti spre modernitate. 

Teoria „formelor fără fond“ are o valabilitate mai largă, fiind aplicabilă tuturor societăților 
„întârziate“, periferiale, aflate în condiția de „dezvoltare dependentă“, societăți aflate în tranziție 
spre un model realizat deja în societăţile dezvoltate. Seria „culturii critice“ va domina spiritul 
public până la primul război mondial, fiind o cultură de reacție faţă de conduitele imitative şi față 
de tendința capitalului occidental de a împinge România într-o formulă de capitalism periferial. 
Acest tip de cultură se construieşte în mediul noului context ştiinţific, dominat de canonul 
pozitivist, care impunea recursul la fapte, la cunoaşterea realitățiilor sociale şi la refuzul 
construcțiilor speculative despre societate. Dar analiza „faptelor“ şi investigarea realităților 
concrete duc la cunoaşterea istoriilor particulare şi diferențiate pe care le-au parcurs popoarele, deci 

a caracteristicilor şi a diferențelor locale, implicit naționale, infirmând ipotezele şi teoriile care 
explicau devenirea societăților prin aceleaşi categorii de factori şi mecanisme, pretins universale. 


„Direcţia nouă” în căutarea acordului dintre formă şi fond 


Cultura critică românească descoperă şi teoretizează diversitatea procesului istoric de trecere 
spre modernitate, proces universal, pe de o parte, dar care are efecte diferite în societățile 
contemporane, în funcție de o serie de factori istorici, economici şi culturali. Tema centrală a 
culturii române moderne a fost tocmai sinteza dintre fondul autohton şi imperativul sincronizării cu 
spiritul timpului, cu formele culturii occidentale, care s-au impus hegemonic în ultimele trei secole. 
Iată sinteza acestor elemente în viziunea lui Maiorescu: 

„Noua direcție, în deosebire de cea veche şi căzută, se caracterizează prin simțământ 
natural, prin adevăr, prin înțelegerea ideilor ce omenirea întreagă le datoreşte civilizaţiei 
apusene şi totodată prin păstrarea şi chiar accentuarea elementului naţional “1? 

Revenind la axul nostru cronologic, anul 1866, trebuie să observăm că Maiorescu îşi 
cristalizează teoria tocmai în acest an, când publică lucrarea „Despre scrierea limbii române “. 
Intemeierea Academiei avea drept ţel major şi imediat, după cum ne spun documentele epocii, 
codificarea limbii, elaborarea unei gramatici şi unificarea ortografiei, problemă fierbinte atunci, 
generată de schimbarea alfabetului chirilic cu cel latin. Maiorescu foloseşte prilejul pentru a 
deschide seria atacurilor în contra vechii „direcţii“ a culturii române, combătând „rătăcirile“ 
„anteluptătorilor““ paşoptişti, etimologismul lui Cipariu, Laurian şi capriciile lingvistice ale lui 
Heliade Rădulescu. Dar aceştia sunt tocmai stâlpii Academiei! Conflictul dintre direcția nouă şi 
gruparea academică este total pe terenul limbii. El se va extinde rapid pe toată suprafața câmpului 
problematic al culturii române. Deşi va fi numit în iulie 1867 ca membru al Academiei, Maiorescu 
va demisiona datorită faptului că se afla în dezacord de principii cu linia etimologismului şi va 
reveni abia în 1879, când proiectul lui de scriere, din anul 1866, va fi acceptat de Academie. 

Conflictul e simptomatic. Pentru Maiorescu scrierea este o formă, iar vorbirea curentă (cea 
populară) este fondul. Orice formă care nu are un corelativ de fond este o „fantasmagorie“, un 
„neadevăr“. Relaţia normală presupune ca forma să fie pusă în acord cu fondul, nu invers. Aici e 
miezul teoriei organice a evoluţiei, care va face o carieră glorioasă în cultura română. Împotriva 
etimologismului, el porneşte de la principiul fonetic, dar pe care îl limitează invocând principiul 
logic şi rațional, astfel încât unitatea dintre limbă şi gândire, dintre gramatică şi logică va deveni o 
teză ce o regăsim în toate studiile sale. Este una dintre cele mai moderne idei din concepția lui 
Maiorescu, prin care el se deschide spre teoriile limbajului din secolul XX. 

Maiorescu apreciază că limba este un produs istoric natural, iar elementul ei definitoriu, viu, 
este „vorbirea“ poporului, utilizarea concretă a ei în viața comunității; cuvintele trebuie considerate 
nu ca semne ale lucrurilor, ci ca semne ale ideilor noastre despre lucruri. Această teză va forma 
osatura originală a tratatului său de „Logică“, din 1876, în care natura simbolică a limbii şi relația 
de semnificare, pe traseul lucruri-idee-cuvânt, revin ca principii cardinale: „Limba este focul în 
care reprezentările obiectelor îşi mistuie aproape toată materialitatea lor şi nu lasă decât ideea 
abstractă şi generală“. De la cazul limbii, Maiorescu se ridică la cel al activităţii intelectuale, al 
disciplinelor ştiinţifice, al formelor de creaţie, al structurilor politice şi sociale. Convingerea că 
forma singură, oricare ar fi ea, împrumutată sau improvizată, eventual născocită pe cale raţională, 
ar reprezenta un progres autentic, e o „rătăcire a judecății“, un „pericol“ grav, o iluzie ce ne-ar 
risipi puținele energii creatoare în „lucrări de prisos“. lar o formă fără fond era chiar Societatea 
Academică Română, pe care o apreciază în termeni exclusiv negativi şi fără nici o indulgență 
pentru condițiile de fapt în care ne găseam: „Înainte chiar de a avea o umbră măcar de activitate 
ştiinţifică originală (fond, adică — s.n.) am făcut Societatea Academică Română (forma)...şi am 

falsificat ideea academiei“. 


E limpede, pentru Maiorescu şi Academia intra în registrul acelor forme fără fond, apreciate 
drept „producții moarte, pretenţii fără fundament, Stafii fără trup, iluzii fără adevăr“, deoarece nu 
avea fond, adică o activitate ştiinţifică „originală“, căci, am văzut, opera lui Heliade Rădulescu, 
Aron Pumnul, Cipariu, Laurian, Barițiu şi alții nu corespundea standardului cultural cu care opera 
Maiorescu. Ei erau directori de conştiinţă națională, enciclopedişti, profeţi ai neamului, dar nu 
savanți, nu specialişti în sensul modern, pe care-l utiliza Maiorescu. Noua direcţie luptă împotriva 
europenizării formale şi propune una de fond. Mitul formelor salvatoare căzuse. Acum se cerea 
competență de tip european, temeinicie, profesionalism, căci „zidirea naționalității române nu se 
poate așeza pe un fundament în mijlocul căruia zace neadevărul“!*, iar „patriotismul nu putea fi 
identic cu imperfecțiunea “.% Tată liniile unui nou program de reconstrucţie culturală, în care 
criteriul axiologic devine predominant. 


De la istorismul revoluționar la istorismul organic 


Paşoptiştii au folosit principiul istorismului pentru a legitima schimbarea revoluționară a 
societăţii. În discursul lor erau active câteva componente eterogene: raționalismul luminist, 
liberalismul democratic şi universalist, exaltarea romantică a schimbării, utopismul umanitarist şi 
„evanghelic“ etc. Substratul în care se contopeau aceste proiecții ideologice era ideea evoluției 
monolineare a omenirii. Puţini exponenți ai generației „eroice“ au reuşit să iasă de sub hegemonia 
acestei paradigme (Kogălniceanu, Bărnuţiu, parţial Bălcescu). 

În partea a doua a veacului, istorismul suferă la gânditorii români o schimbare de accent foarte 
vizibilă. Ei devin interesați de particularitatea societăţii româneşti şi abandonează treptat schemele 
universaliste de evoluţie. Xenopol, de exemplu, va contabiliza factorii diferențiatori ai culturii 
naționale şi va refuza să introducă procesul istoric în carcasa abstractă a „legilor generale“, 
avansând ideea că istoria nu este o „ştiinţă de legi“, ci o „ştiinţă a faptelor de succesiune“, a 
faptelor individuale, care se integrerază în „serii istorice“ diferențiate. Hasdeu va construi o 
hermeneutică extrem de complexă, antievoluționistă şi antipozitivistă, pentru a putea releva 
individualitatea poporului român şi pentru a interpreta sensul existențial şi istoric al unor forme 
culturale ce alcătuiesc substanţa unei comunități etnice (limbă, folclor, mituri, simboluri, obiceiuri, 
instituții, ocupații, credințe etc.). El e atras irezistibil de faptul unic, singular, irepetabil, 
diferențiator, imposibil de a fi dedus din ecuația unor factori generali. „Fiecare virgulă în istoria 
umanității are un profund înţeles“, spunea el. 

La fel, Eminescu va folosi principiul istorismului pentru a sublinia diferența morfologică a 
societății româneşti față de societățile de tip occidental tocmai ca rezultat cumulativ al unei istorii 
diferențiate, care ne-a desincronizat în mod negativ, mai ales după 1700, de cursul civilizației 
occidentale, cu excepţia Şcolii Ardelene. Eminescu deplânge această desincronizare, nu o aplaudă, 
cum au apreciat mulți exegeți superficiali ai gândirii sale. Această diferență morfologică, acumulată 
într-o istorie specifică, explică de ce formele civilizației apusene, transpuse în mediul românesc, au 
aici rezultate negative şi contrazic aşteptările teoreticienilor liberali. 

Făcând analize comparative, mai ales sub raport economic, între stările de lucruri din țările 
apusene şi cele din țara noastră, sub pana lui Eminescu răsar foarte frecvent afirmații de genul: 
„Din păcate, cu totul altfel stau lucrurile la noi“. Decalajele istorice dintre societăţi şi culturi încep 
să fie explicate prin diferenţele de structură şi de morfologie, nu prin diferenţele de „faze“, stadii 
sau de ritm ale evoluţiei. „Nu există o civilizație umană generală — spunea Eminescu —, accesibilă 
tuturor oamenilor în acelaşi grad şi în acelaşi chip, ci fiecare popor îşi are civilizaţia sa proprie, 
deşi în ea intră o mulțime de elemente comune şi altor popoare“. Diferențele de civilizație, ce pot fi 

observate acum, în epoca modernă, vin din istoriile diferenţiate ale popoarelor europene, din 
împrejurările diferite în care au trăit şi evoluat. Eminescu rezumă un punct de vedere care devenise 
dominant în mediile intelectuale şi ştiinţifice europene: societatea este un organism, cu legi naturale 
de evoluție, cu raporturi interioare de strânsă corespondență între componentele sale. Textele pe 
care le vom reproduce la capitolul dedicat lui Eminescu sunt edificatoare pentru această viziune. 

Istorismul organic introduce, aşadar, un nou operator conceptual: ideea de diferenţă, de 
originalitate, cu aplicaţie la întregul orizont social (substrat economic, mentalități, instituţii, cultură, 
sistem politic). Schimbarea de paradigmă e vizibilă chiar şi la Maiorescu, dominat încă de ideea 
unor norme kantiene, universale şi clasice, în funcţie de care ar trebui să judecăm valorile din 
diferite sfere ale culturii. Dar, spune el, „noua direcție“ se caracterizează şi prin „păstrarea şi chiar 
accentuarea elementului naţional“, element cu funcţie diferenţiatoare, punct de sprijin arhimedic 
pentru construcția identităţii şi a originalității culturale. Apare acum un nou mod de raportare a 
culturii române la cea occidentală. Integrarea autentică presupune, alături de procesul benefic de 
asimilare, şi răspunsul prin creație originală, singurul competitiv şi durabil. Această deplasare de 
paradigmă în gândirea românească — chiar într-o perioadă când evoluționsimul monolinear domina 
spaţiul gîndirii occidentale — spre istorismul organic este reperabilă şi în modul nou de a aborda 
problema limbii. Iată încă un citat din ctitorul „noii direcții“, Maiorescu: 

„Limba este o fiinţă organică şi nu o figură geometrică. Ea cere forma şi dezvoltarea 
liberă a copacului natural şi nu primeşte subjugarea pedantă, precum încerca Ludovic al 
XVI-lea la merişorii de pe terasa din Versailles, ciuntiţi în piramide regulate şi urâte“ 

În acest text e concentrată „in nuce“ schimbarea de optică istorică, sociologică şi culturologică 
din epoca pe care o discutăm. Raționalismul luminist, încrezător în funcția normativă şi 
modelatoare a rațiunii, liberalismul universalist şi nivelator, paradigma evoluției monolineare, toate 
aceste componente ale paradigmei clasice sunt puse în discuţie şi depăşite în favoarea unei 
concepţii istoricist-organice, interesate de originalitatea societăților şi a culturilor, şi nu de 
adecvarea lor la un model unic de evoluţie. În textul lui Maiorescu răsună ecouri ce vin din teoriile 
despre limbă ale lui Herder şi Humboldt. Paşoptiştii erau, în general, formaţi în tiparele de gândire 
franceze. Agenţii „noii direcții“ erau formați şi marcați de spiritul culturii germanice, fiind receptivi 
deopotrivă la ideea liberalismului modern şi la spiritul conservativ din mediul intelectual englez. 
Distanţa paradigmatică dintre cele două epoci se adânceşte, aşadar, tocmai în intervalul 1860-1870. 


Texte din studiile lui Maiorescu 


Pentru a înţelege articulaţia internă a teoriei „formelor fără fond“ şi sensul acţiunii critice a lui 
Maiorescu, reproducem câteva pasaje din studiul „În contra direcţiei de astăzi în cultra română“ 
(1868) şi din studiul „Direcția nouă în poezia şi proza română“ (1872). 

„ Cufundată până la începutul secolului XIX în barbaria orientală, societatea română, 
pe la 1820, începu a se trezi din letargia ei, apucată poate de-abia atunci de mişcarea 
contagioasă prin care ideile Revoluţiunii franceze au străbătut până în extremitățile 
geografice ale Europei. Atrasă de lumină, junimea noastră întreprinse acea emigrare 
extraordinară spre fintinele ştiinţei din Franţa şi Germania, care până astăzi a mers tot 
crescând şi care a dat mai ales României libere o parte din lustrul societăţilor străine. Din 
nenorocire, numai lustrul dinafară! Căci nepregătiți precum erau şi sunt tinerii noştri, 
uimiţi de fenomenele măreţe ale culturei moderne, ei se pătrunseră numai de efecte, dar nu 
pătrunseră până la cauze, văzură numai formele de deasupra ale civilizaţiunii, dar nu 
întrevăzuseră fundamentele istorice mai adânci, care au produs cu necesitate acele forme 
şi fără a căror preexistenţă ele nici nu ar fi putut exista. Şi astfel, mărginiți într-o 
superficialitate fatală, cu mintea şi cu inima aprinse de un foc prea uşor, tinerii români se 

întorceau şi se întorc în patria lor cu hotărârea de a imita şi a reproduce aparențele 
culturei apusene, cu încrederea că în modul cel mai grăbit vor şi realiza îndată literatura, 
ştiinţa, arta frumoasă şi, mai întâi de toate, libertatea într-un stat modern. Și aşa de des s- 
au repețit aceste iluzii juvenile, încât au produs acum o adevărată atmosferă intelectuală în 
societatea română, o direcție puternică, ce apucă cu tărie egală pe cei tineri şi pe cei 
bătrâni, pe cei care se duc spre a învăţa şi pe cei care s-au întors spre a aplica învăţătura 
lor“. 

„Și primejdioasă în astă privință nu e atât lipsa de fundament în sine, cât este lipsa de 
orice simţire a necesității acestui fundament în public, este suficiența cu care oamenii 
noştri cred şi sunt crezuţi că au făcut o faptă atunci când au produs sau tradus numai o 
formă goală a străinilor. Această rătăcire totală a judecății este fenomenul cel mai 
însemnat în situațiunea noastră intelectuală, un fenomen aşa de grav, încât ne pare că este 
datoria fiecărei inteligențe oneste de a-l studia, de a-l urmări de la prima sa arătare în 
cultura română şi de a-l denunța pretutindenea spiritelor mai june, pentru ca acestea să 
înțeleagă şi să primească sarcina de a-l combate şi nimici fără nici o cruțare, dacă nu vor 
să fie înşişi nimiciţi sub greutatea lui “. 

„În aparenţă, după statistica formelor dinafară, românii posed astăzi aproape 
întreaga civilizare occidentală. Avem politică şi ştiinţă, avem jurnale şi academii, avem 
şcoli şi literatură, avem muzee, conservatorii, avem teatru, avem chiar o constituțiune. Dar 
în realitate toate acestea sunt producțiuni moarte, pretenţii fără fundament, stafii fără trup, 
iluzii fără adevăr, şi astfel cultura claselor mai înalte ale românilor este nulă şi fără 
valoare şi abisul ce ne desparte de poporul de jos devine din zi în zi mai adânc. Singura 
clasă reală la noi este ţăranul român, şi realitatea lui este suferința, sub care suspină de 
fantasmagoriile claselor superioare. Căci din sudoarea lui zilnică se scot mijloacele 
materiale pentru susținerea edificiului fictiv, ce-l numim cultură română, şi cu obolul cel 
din urmă îl silim să ne plătească pictorii şi muzicanții noştri, academicii şi atenianii din 
Bucureşti, premiele literare şi ştiinţifice de pretutindenea, şi din recunoştinţă cel puţin nu-i 
producem nici o singură lucrare care să-i înalțe inima şi să-l facă să uite pentru un moment 
mizeria de toate zilele. 

Ca să mai trăim în modul aceste este cu neputinţă. Plângerea poporului de jos şi 
ridicolul plebei de sus au ajuns la culme. Pe de altă parte, prin înlesnirea comunicărilor, 
vine acum însăş cultura occidentală la noi, fiindcă noi nu am ştiut să mergem înaintea ei. 
Sub a ei lumină biruitoare va deveni manifest tot artificiul şi toată caricatura 
«civilizațiunii» noastre, şi formele deşerte cu care ne-am îngâmfat până acum îşi vor 
răzbuna atrăgând cu lăcomie fondul solid din inima străină “. 

„Căci fără cultură [modernă — nota ns.] poate încă trăi un popor cu nădejdea că la 
momentul firesc al dezvoltării sale se va ivi şi această formă binefăcătoare a vieţei 
omeneşti; dar cu o cultură falsă nu poate trăi un popor, şi dacă stăruieşte în acea, atunci 
dă un exemplu mai mult pentru vechea lege a Istoriei: că în lupta între civilizarea 
adevărată şi între o naţiune rezistentă se nimiceşte națiunea, dar niciodată adevărul“. 

„A explica această deosebire (dintre direcţia veche şi cea nouă — nota ns.) ne-a părut o 
temă foarte însemnată. Căci poziția morală în care se află poporul român este poate unică 
în istorie, cât pentru greutatea ei şi cere cu atât mai multă luare-aminte asupra mişcării lui 
literare, ca una ce este oglinda acelei poziții. 

Îndată ce în apropierea unui popor se află o cultură mai înaltă, ea înriureşte cu 
necesitate asupra lui. Căci unul din semnele înălțimei culturei este tocmai de a părăsi 
cercul mărginit al intereselor mai individuale şi, fără a pierde elementul naţional, de a 
descoperi totuşi şi de a formula idei pentru omenirea întreagă. Aflarea şi realizarea lor a 
fost de multe ori rezultatul experienţelor celor mai dureroase; dar jertfa o dată adusă, ele 

se revarsă acum asupra omenirii şi o cheamă a se împărtăşi de binefacerea lor 
îmbelşugată. La această chemare nu te poți împotrivi: a se uni în principiile de cultură este 
soarta neapărată a fiecărui popor european. Întrebarea este numai dacă o poate face ca un 
soț de asemenea, sau ca un rob supus; dacă o poate face scăpându-şi şi întărindu-şi 
neatârnarea naţională sau plecându-se sub puterea străină. Şi această întrebare se 
dezleagă numai prin energia vieţei intelectuale şi economice a poporului, prin bunavoinţă 
şi iuțeala de a înțelege şi de a-şi asimila cultura în activitatea potrivită “. 

„Timpul dezvoltării ne este luat, şi tema cea mare este de a-l înlocui prin îndoită 
energie. Tot ce este astăzi formă goală în mişcarea noastră publică trebuie prefăcut într-o 
realitate simțită, şi fiindcă am introdus un grad prea înalt din viața dinafară a statelor 
europene, trebuie să înălțăm poporul nostru din toate puterile până la înţelegerea acelui 
grad şi a unei organizări politice potrivită cu el“. 

„Nu e cu putință ca un popor să se bucure de formele dinafară ale unei culturi mai 
înalte şi să urmeze totodată înlăuntru apucăturilor barbariei. Şi fiindcă a da înapoi e cu 
neputinţă, nouă nu ne rămâne pentru existenţa noastră naţională altă alternativă decât de 
a cere de la clasele noastre culte atâta conştiinţă câtă trebuie să o aibă şi atâta ştiinţă câtă 
o pot avea. (...) Românii, anticipând formele unei culturi prea înalte, au pierdut dreptul de 
a comite greşeli nepedepsite şi, depărtați din starea mai normală a dezvoltărilor treptate, 
pentru noi etatea de aur a patriarhalismului literar şi ştiinţific a dispărut. Critica, fie şi 
amară, numai Să fie dreaptă, este un element neapărat al susţinerii şi propăşirii noastre, şi 
cu orce jertfe şi în mijlocul a orcâtor ruine trebuie împlântat semnul adevărului! ° 

„Puterile unui popor, fie morale, fie materiale, au în orice moment dat o cantitate 
mărginită. Averea naţională a românilor are astăzi o cifră fixă, energia lor intelectuală se 
află asemenea într-o câtime fixată. Nu te poți juca nepedepsit cu această sumă a puterilor, 
cu capitalul întreprinderii de cultură într-un popor. Timpul, averea, tăria morală şi 
agerimea intelectuală ce le întrebuinţezi pentru o lucrare de prisos, necum pentru o lucrare 
greşită, sunt în veci pierdute pentru lucrarea cea trebuincioasă şi cea adevărată. 
Amândouă nu pot merge lângolaltă, tocmai fiindcă izvorul puterilor unei națiuni nu este 
nesecat, ci este din fire mărginit. Dacă dar îţi lipsesc o mie de şcolari silitori şi modeşti, de 
industriali şi meseriaşi naţionali, de poeţi şi prozatori mai buni, de oameni de ştiinţă 
adevăraţi, cauza este că mărginitele puteri de care dispune poporul tău pentru aceasta sunt 
consumate de profesori ignoranţi, de funcționari netrebnici, de academici, secretari, 
membri onorifici, asociaţi în cultură, jurnalişti, ateneişti, conservatorişti, poetastri, 
spânzurători de pânze la «expoziţia artiştilor în viaţă», şi celelalte, şi celelalte. 

Ai un singur bloc de marmură: dacă îl întrebuinţezi pentru o figură caricată, de unde 


TION SA i > ce 109 
să mai poți sculpta o Minervă “. 


5. Mihai Eminescu (1850-1889) 


Creator al unei opere monumentale, poet naţional şi universal, Eminescu este o personalitate 
emblematică a spiritualității româneşti. Numeroşi exegeți şi interpreți ai operei sale literare, 
publicistice şi filosofice au văzut în Eminescu sinteza modernă a spiritului național, fiind numit de 
Călinescu „poetul nepereche“, de Constantin Noica „omul deplin al culturii române“, iar de 
Nicolae Iorga „expresia integrală a sufletului românesc“. Indiferent de adecvarea acestor formule, 
indiferent de atitudinile uneori divergente care s-au exprimat de-a lungul vremii cu privire la opera 
sa, un lucru este cert: Eminescu are un loc central în cultura română, el este un pivot al 


1% 7. Maiorescu, Direcţia nouă în poezia şi proza română, în vol. Opere, 1, Bucureşti, Editura Minerva, 1978, 
pp. 211-213. 

1% 7. Maioerescu, Prefață la ediția de Critice din 1874, text reprodus după: T. Maiorescu, Opere, I, Bucureşti, 
Editura Minerva, 1978, p. 4. 

spiritualității naționale. 

Contestată sau privită în chip apologetic, opera poetică şi teoretică a lui Eminescu nu scade, ci 
creşte în semnificație cu vremea, dovadă faptul că este supusă mereu unor noi interpretări, din 
diverse unghiuri de abordare. Cele mai profunde şi mai originale interpretări aparţin lui Iorga, G. 
Călinescu, Eliade, Negoiţescu, Edgar Papu, Noica şi Lucian Blaga, ultimul vorbind chiar de o „Idee 
Eminescu“ în cultura română. Călinescu semnala pericolul ca abordările apologetice să degenereze 
în caricatură şi să blocheze spiritul critic. Mitizat sau contestat, nimeni nu poate pune în discuţie 
însă această centralitate a operei eminesciene pentru cultura română. 


Personalitatea lui Eminescu 


În activitatea sa publicistică, de o dimensiune fără egal în epocă, Eminescu s-a dovedit un 
gânditor profund, cu un orizont cultural impresionant, ce nu poate fi comparat, după opinia lui 
Mircea Eliade, decât cu orizontul intelectual al lui Hasdeu. În sistemul său de gândire, Eminescu 
utilizează cunoştinţe solide de economie politică, sociologie, politologie, filosofia culturii, 
lingvistică şi ştiinţele naturii. Pentru a reconstitui personalitatea şi gândirea lui Eminescu, de multe 
ori deformate în decursul unui veac de cercetări aplicate şi de interpretări divergente asupra operei 
sale, este oportun să recurgem la imaginea pe care i-o construieşte Maiorescu, cel care îl cunoştea 
ca nimeni altul. Astfel, încercând să definească personalitatea lui Eminescu, criticul care l-a impus 
reține ca element caracteristic tocmai capacitatea sa intelectuală deosebită, forța, modernitatea şi 
amplitudinea gândirii sale, numindu-l „rege al cugetării“, care şi-a trăit viaţa aspirând să cunoască 
întregul patrimoniu al culturii umane. 

„Ceea ce caracterizează mai întâi de toate personalitatea lui Eminescu este o aşa de 
covârșitoare inteligenţă, ajutată de o memorie căreia nimic din cele ce-şi întipărise 
vreodată nu-i mai scăpa...., încât lumea în care trăia el după firea lui şi fără nici o silă era 
aproape exclusiv lumea ideilor generale, ce şi le însuşise şi le avea pururea la 
îndemână “1! 

Această sete de cunoaştere, orientată deopotrivă spre cultura universală şi spre cea națională, îl 
defineşte în mod fundamental, Maiorescu afirmând că era „omul cel mai silitor, veşnic cetind, 
meditând, scriind. Anticipând parcă acuzele nedrepte de naționalism, Maiorescu susținea că 
Eminescu sintetizează tendinţele contradictorii şi complementare ale epocii sale, anume aspiraţia 
de a asimila temele şi ideile culturii europene — în ceea ce are ea caracteristic „în artă, în ştiinţă, în 
filosofie“ — şi exprimarea spiritului național în forme moderne: 

„Amândouă condiţiile le realizează poezia lui Eminescu în limitele în care le poate 
realiza o poezie lirică; de aceea Eminescu face epocă în mişcarea noastră literară “. 

În ceea ce priveşte sistemul de gândire al poetului, Maiorescu este impresionat tocmai de 
„înălțimea de vederi ce apare în toate articolele sale“, de faptul că în activitatea sa publicistică de 
la Timpul „a biciuit fraziologia neadevărată“ şi a formulat „sinteza unei direcţii istorice 
naţionale“. Este cea dintâi recunoaştere a faptului că Eminescu a codificat, în ansamblul operei 
sale, o „direcţie“ a spiritualității naţionale, un vector al evoluţiei moderne a societăţii româneşti. În 
mod paradoxal, contemporanii lui Eminescu nu erau atât frapați de imaginația sa poetică 
debordantă, de forța simbolică a construcţiilor sale literare, cât de profunzimea analizelor sale 
economice şi sociologice, de pertinența observaţiilor şi a judecăților sale politice. Ca urmare a 
activităţii sale publicistice, între anii 1880-1883 Eminescu devenise un reper pentru orientarea 
spiritului public. Constrastând cu etichetele puse în circulație de cei care vor vedea în el un 
„romantic întârziat“, un paseist şi un nostalgic al vremurilor trecute, Maiorescu îl înfăţişează ca pe 
un intelectual modern, sincronizat cu ideile şi curentele de gândire din spaţiul european. 


110 T, Maiorescu, Eminescu şi poeziile lui, în volumul De la T. Maiorescu la G. Călinescu, vol. I, Bucureşti, 
Editura Eminescu, 1971, p. 55. 


Istoria culturii române moderne 133 


„Eminescu este un om al timpului modern, cultura lui individuală stă la nivelul 
culturei europene de astăzi. Cu neobosita lui stăruință de a ceti, de a studia, de a cunoaşte, 
el îşi înzestra fără preget memoria cu operele însemnate din literatura antică şi modernă. 
Cunoscător al filosofiei, în special a lui Platon, Kant şi Schopenhauer, şi nu mai puțin al 
credințelor religioase, mai ales al celei creştine şi budaiste, admirator al ,„Vedelor “, 
pasionat pentru operele poetice din toate timpurile, posedând ştiinţa celor publicate până 
astăzi din istoria şi limba română, el afla în comoara ideilor astfel culese materialul 
concret de unde să-şi formeze înalta abstracțiune, care, în poeziile lui, ne deschide aşa de 
des orizontul fără margini al gândirii omeneşti“. 

Intuind forța modelatoare a geniului său, amploarea influenţei sale asupra culturii române, 
Maiorescu conchide în finalul studiului său „Eminescu şi poeziile lui“, din 1889: 

„Pe cât se poate omeneşte prevedea, literatura poetică română va începe secolul al 
20-lea sub auspiciile geniului lui, şi forma limbei naţionale, care şi-a găsit în poetul 
Eminescu cea mai frumoasă înfăptuire până astăzi, va fi punctul de plecare pentru toată 
dezvoltarea viitoare a vestmântului cugetării româneşti“ 

G. Călinescu, cel care a reconstituit cu atâta forță evocatoare biografia poetului şi a analizat 
prima oară întregul univers al creaţiei sale (poezie, proză, publicistică, gândire filosofică şi socială), 
a dezvăluit complexitatea şi orizontul personalităţii lui Eminescu, proiectându-i imaginea peste 
generaţii, în cuvinte ce amintesc de versetele biblice: 

„Astfel se stinse în al optulea lustru de viață cel mai mare poet pe care l-a ivit şi-l va 
ivi vreodată, poate, pământul românesc. Ape vor seca în albie, şi peste locul îngropării sale 
va răsări pădure sau cetate, şi câte o stea va vesteji pe cer în depărtări, până când acest 
pământ să-şi strângă toate sevele şi să le ridice în țeava subţire a altui crin de tăria 
parfumurilor sale. “ 


Gândirea filosofică, socială şi politică 
„Munca este legea lumii moderne“ 


Teme fundamentale ale gândirii filosofice se regăsesc peste tot în opera sa, în poezie, în proză 
şi în scrierile sale social-politice. El intenţiona să elaboreze un sistem propriu de gândire, fiind 
influenţat de Kant (din care a şi tradus o parte din Critica rațiunii pure), Schopenhauer, Hegel, de 
filosofii romantici germani şi de gândirea indiană. Domeniul cel mai fecund şi mai controversat în 
care s-a afirmat gândirea eminesciană este filosofia socială. Mai profund decât junimiştii şi decât 
Maiorescu, Eminescu elaborează o teorie sociologică originală prin care interpretează realitățile 
specifice ale României odată cu intrarea ei în epoca modernității şi în orbita de influență a 
capitalului occidental. 

O cheie hermeneutică pentru a înţelege sistemul de gândire al lui Eminescu ne este furnizată 
tot de Maiorescu. În „Direcţia nouă...“, criticul îl declară „poet în toată puterea cuvântului“, deşi 
încă „aşa de puţin format“, dar surprinde şi câteva trăsături definitorii la Eminescu, pe lângă 
„farmecul limbajului (semnul celor aleşi)“: „Cu totul osebit în felul său, om al timpului modern, 
deocamdată blazat în cuget, iubitor de antiteze cam exagerate, reflexiv mai peste marginile 
iertate...* 115 

Reţinem observația: „iubitor de antiteze cam exagerate“ (care poate fi aplicată şi lui 
Maiorescu însuşi în prima fază a activităţii sale, când mizează atât de mult pe antiteza dintre 
„direcţia veche“ şi „direcţia nouă“). Într-adevăr, la Eminescu găsim numeroase dualităţi antitetice: 
antiteza dintre trecut şi prezent în „Epigonii“ şi în „Scrisoarea a III-a“; dintre natura generală a lui 


1! Ibidem, p. 59. 
112 Jbidem, p. 68. 
113 T, Maiorescu, Direcția nouă..., în Critice, I, ed. cit., p. 160. 

Hyperion şi condiția umană individuală, cu „cercul ei strâmt“, dominat de „noroc“, în 
„Luceafărul“. Alte antiteze: între concepția sa istorică şi organică despre stat şi concepţiile 
raționaliste şi liberaliste; între „clasele pozitive“ şi „păturile superpuse“; între fond şi forme, între 
țara legală şi ţara reală (coane vechi şi icoane nouă), între politic şi economic, între stările de 
lucruri de la noi şi cele din ţările occidentale (paralele economice). În bună măsură, concepția lui 
socială şi politică constă în explicarea acestor antiteze, pe care le găseşte peste tot în realitățile 
societății româneşti din timpul său. 

Concepţia lui Eminescu despre societate şi stat este de factură istoricist-organicistă, la 
antipodul concepțiilor liberaliste şi raționalist-abstracte. După opinia lui, statul şi societatea se 
dezvoltă după „legi naturale“, care nu se supun voinţei subiective. Statul nu este rezultatul unui 
„contract social“, ci rezultatul unor determinări obiective, orice societate fiind întemeiată pe 
elementele de fond (munca, activitatea economică, clasele pozitive, creaţia culturală autentică, 
tradiție, limbă etc.), iar structurile formale (stat, organizaţii, instituţii, legi, partide etc.) trebuie să-şi 
aibă un corespondent în cele de fond. Raporturile dintre substanța economică şi structurile politice 
sunt asemănătoare cu raportul aristotelic dintre materie şi formă, de unde accentul atât de apăsat 
asupra elementelor de fond. „Materia vieții de stat e munca, scopul muncii bunul trai, averea, deci 
acestea sunt esenţiale“. Temeiul vieţii sociale rezidă la Eminescu în activitatea economică a 
„claselor productive“ („pozitive“) şi în creația originală a unei societăţi determinate. „Temeiul unui 
stat e munca, şi nu legile“, după cum şi „bogăția unui popor stă, nici în bani, ci iarăşi în 
muncă“. Din această perspectivă, el critică teoriile contractualiste şi individualismul liberalist, 
opunându-le o concepţie istorică, precum şi principiul statului național. 

„«Românul» [ziar de orientare liberală] şi liberalii în genere îşi închipuiesc că statul e 
rezultatul unui contract sinalagmatic, a unei convențiuni stabilite între cetăţenii lui. Noi 
credem, din contră, că el e un product al naturii, că, asemenea unui copac din pădure, îşi 
are fazele sale de dezvoltare, asemenea oricărui organism îşi are evoluţiunea sa “. 1! 

În orizontul acestei viziuni, Eminescu denunță modernizarea formală a societăţii româneşti şi 
militează pentru una autentică, bazată pe sinteza dintre trecut, prezent şi viitor. În relaţiile 
economice externe recomandă protecţionismul economic pentru a favoriza dezvoltarea industriei 
româneşti. Textele eminesciene sunt mai elocvente decât orice comentariu pentru a înţelege 
concepția sa. 

„În adevăr, orice stat are nevoie de o seamă de condiţii indispensabile pentru ca să 
poată exista de pe o zi pe alta. La statele cu un trecut istoric sau care şi-au avut în curs de 
sute de ani obiceiurile lor juridice şi administrative lucrul merge de la sine. Moravurile fără 
legi pot totul, legea fără moravuri aproape nimic. E un adevăr acesta, atât de general, 
aplicabil tuturor formațiunilor de stat, încât se va vedea că statele în care există şi mai 
multă justiție şi mai multă libertate cetățenească sunt acelea unde obiceiul vechi, datina, ține 
loc legilor scrise, unde acea datină nici nu a fost codificată vreodată“. 

Formula engleză de evoluție şi modernizare este elogiată, pentru că în acest caz „garanția 
duratei şi a dezvoltării unui stat cu instituţiile lui cu tot e împăcarea formelor tradiţionale de 
existență cu cuprinsul lor nou, cu dezvoltarea nouă“.!"” Iată un alt text în care Eminescu îşi prezintă 
concepţia sa asupra societății şi a statului: 

„Sociologia nu este până acum o ştiinţă, dar ea se întemeiază pe un axiom care e 
comun tuturor cunoştinţelor omeneşti, că adică întâmplările concrete din viaţa unui popor 
sunt supuse unor legi fixe, care lucrează în mod hotărât şi inevitabil. Scriitori care în 
privirea ideilor lor politice sunt foarte înaintați au renunţat totuşi de-a mai crede că statul şi 
societatea sunt lucruri convenţionale, răsărite din libera învoială reciprocă dintre cetăţeni; 
nimeni afară de potaia de gazetari ignoranți nu mai poate susține că libertatea votului, 


114 Mihai Eminescu, Opere, vol. X, Bucureşti, Editura Academiei RSR, 1989, p. 25. 

"15 M. Eminescu, Opere, vol. XII, Bucureşti, Editura Academiei RSR, 1985, p. p. 161-162. 
116 Jbidem, p. 181. 

17 Tbidem, p. 181. 

întrunirile şi parlamentele sunt temelia unui stat... Temelia liberalismului adevărat este o 
clasă de mijloc care produce ceva, care, punând mâna pe o bucată de piatră îi dă o valoare 
înzecită şi însutită de cum o avea, care face din marmură Statuie, din in pânzitură fină, din 
fier maşini, din lână postavuri. Este clasa noastră de mijloc în aceste condiții? Poate ea 
vorbi de interesele ei? Clasa noastră de mijloc consistă din dascăli şi din ceva mai rău, din 


N IL) 
avocați “. 


Raportul dintre politic şi economic 


În analizele sale economice şi sociologice, Eminescu nu era „poet“, ci proceda riguros 
ştiinţific, invocând la tot pasul concepte şi analize din arsenalul marilor economişti ai timpului. O 
lectură atentă şi aplicată a publicisticii sale ne obligă să ne schimbăm radical imaginea pe care ne-a 
transmis-o o anumită tradiție interpretativă, care vedea în Eminescu un spirit „romantic“, detaşat de 
realități, „plutind“ în lumea imaginației şi a utopiilor poetice. Există şi un „nou Eminescu“, aşa cum 
spunea lorga, un Eminescu angajat organic în confruntările politice şi ideologice ale timpului său, 
un Eminescu implicat fiinţial în susținerea ideii naționale, un Eminescu ce analizează competent şi 
profund starea socială şi economică a României, un Eminescu ce studia în nopţile de nesomn 
tratatele de economie politică ale savanților occidentali pentru a fi la curent cu noile teorii şi 
metodologii de analiză asupra fenomenelor economice (de ex., asupra balanței comerciale şi 
financiare, asupra raportului dintre agricultură şi industrie etc.). Printr-un efort deosebit, el acumula 
permanent informații şi idei pe care le utiliza apoi în analizele şi interpretările sale aplicate 
societăţii româneşti. Eminescu era la curent cu noile teorii economice occidentale, dovadă fiind şi 
faptul că inserează în cuprinsul articolelor sale numeroase paragrafe din opera unor autori 
occidentali, paragrafe pe care le traduce şi le utilizează ca argumente în demonstrațiile sale. 

Relaţia dintre politic şi economic este abordată constant de Eminescu din perspectiva corelației 
dintre formă şi fond. „Civilizația statului“ (structurile politice) trebuie să fie în acord cu structurile 
economice. lată textele prin care Eminescu ne introduce în miezul chestiunii. 

„Calitățile morale ale unui popor atârnă — abstrăgând de climă şi de rasă — de starea 

sa economică. [....]. Deci condiţia civilizaţiei statului este civilizația economică. A 

introduce formele unei civilizaţii străine fără ca să existe corelativul ei economic e curată 

muncă zadarnică“? 

„Formele“ sunt, în limbajul epocii lui Eminescu, instituțiile sistemului politic de factură 
modernă, care au fost preluate necritic şi nu au fost adecvate realității româneşti. Ele au fost 
generate „organic“ mai întâi în țările dezvoltate occidentale, de unde s-au răspândit apoi treptat 
spre ţările înapoiate, aflate la periferia sistemului occidental de civilizaţie, fără a întâlni aici un 
conținut economic şi sociologic corespunzător. lar „corelativul economic“ al acestor forme politice, 
corelativ pe care ar trebui să-l aibă şi în aceste ţări, înclusiv în România, înseamnă în rezumat „o 
clasă de mijloc“ înstărită şi cultivată, spune Eminescu, un sistem industrial consolidat, articulat pe 
o exploatare agricolă intensivă, nu extensivă, o „diversificare a formelor de muncă“, deci o 
diviziune a muncii specifică societăţilor moderne (nu reducerea ţării doar la „salahorie agricolă“ 
cum se întâmplă în România), un tip de capitalism care să articuleze în forme eficiente capitalul şi 
munca, să producă valoare adăugată peste nivelul de consum, să producă bunăstare, nu sărăcie, să 
favorizeze acumularea internă a profitului, nu scurgerea lui peste graniţă. Într-un cuvânt „corelatul 
economic“ necesar al democraţiei moderne înseamnă structurile autentic capitaliste ale economiei 
de piață. Iată o altă formulare a lui Eminescu, mai explicită: 


118 Mihai Eminescu, Icoane vechi şi icoane nouă, în Opere, vol. X, Bucureşti, Editura Academiei RSR, 1989, 

„De când e lumea nu s-a văzut ca un popor să stea politiceşte sus, iar economiceşte 
jos; amândouă ordinele de lucruri stau într-o legătură strânsă: civilizaţia economică este 
muma celei politice“! 

Corelaţia dintre politic şi economic este o cheie pentru a înțelege concepția lui Eminescu. El 
invoca atît de frecvent această „strânsă legătură“ dintre cele două componente întrucât capacitatea 
de dezvoltare a unei societăți depinde tocmai de congruența elementelor sale, de interacțiunea 
funcțională dintre sferele vieţii sociale, de raporturile de implicație reciprocă, de organicitatea 
întregului social. Or, societatea românească era atunci una dizarmonică, în care politicul şi 
economicul nu erau sincronizate. 

Utilizarea termenilor de „civilizație economică“ şi a celui implicat de „civilizaţie politică“ 
denotă intenția lui Eminescu de a sublinia organicitatea internă a celor două emisfere ale sistemului 
social, dar şi organicitatea raporturilor dintre ele, din care trebuie să rezulte caracterul integrat şi 
funcțional al totalității sociale. Pentru Eminescu, aşa cum rezultă din textele sale, „civilizație 
economică“ înseamnă simultan un anumit nivelul tehnic al economiei şi al diviziunii muncii, un 
mod de producție asociat unui mod de consum, un ansamblu de deprinderi şi de aptitudini 
productive care se află în corelație cu nivelul trebuinţelor, un anumit raport determinat între cei 
care dețin proprietatea şi cei care produc efectiv, toate aceste elemente exprimând capacitatea unei 
societăți de a valorifica eficient resursele naturale, capitalul existent şi potențialul productiv al 
membrilor societății. „Civilizaţia economică“ este un concept sintetic pentru a defini algoritmul 
raporturilor dintre aceste elemente, după cum „civilizație politică“ înseamnă structuri de putere, 
instituții publice, mecanisme de legitimare şi de accedere la putere, credinţe, valori, ideologii, 
doctrine, partide, atitudini şi comportamente ale actorilor din această sferă. 

Iluzia liberalistă pe care o combătea Eminescu era aceea că un popor ar putea „să stea 
politiceşte sus, iar economiceşte jos“, ca şi când cele două niveluri ale realităţii sociale („ordinele 
de lucruri“) ar putea fi separate în evoluţia lor. Se vede limpede de ce era Eminescu în dezacord cu 
orientarea liberală şi cu modul în care s-a desfăşurat tranziția României spre lumea modernă. 

Înţelegem acum din ce fond ideatic venea opoziţia noilor agenţi culturali faţă de „epoca 
formelor goale“, o epocă în care, spunea Eminescu, domina un „raţionalism strălucitor, dar şi foarte 
superficial“, epocă în care „raționamente străine, răsărite din alte stări de lucruri, înlocuiau 
exercițiul propriei judecăţi“. În plan strict teoretic, „exerciţiul propriei judecăţi“ ar fi o procedură 
care ar fi adecvată fondului, iar „raţionamentele străine“ devin aici forme de gândire împrumutate 
necritic. Aceste forme au adecvaţie şi raționalitate în contextul „stărilor de lucruri“ care le-au 
generat „acolo“ (în spaţiul occidental) în mod firesc, dar care nu se „potrivesc“ cu „stările de 
lucruri“ din spaţiul românesc, deci cu „fondul“ acestei societăţi, inadecvare care este responsabilă 
de producerea unor efecte care sunt apreciate drept „anormale“ din perspectiva teoriei născute pe 
suportul experienţei din societăţile occidentale. 

Adept al realismului politic, Eminescu refuză viziunile utopice şi se pronunță pentru o „etică a 
răspunderii“ şi a adecvării practice a politicului: „Orice practică politică nu poate lucra decât cu 
elementele care-i sunt date, iar nu cu cele pe care şi le închipuieşte a le avea“. Alături de 
exponenţii Junimii, el considera că „evoluţia organică“, normală, presupune o trecere graduală de la 
fond spre forme, aşa cum au decurs lucrurile în țările occidentale. 

„Introducând legile cele mai frumoase şi mai perfecte într-o ţară cu care nu se 
potrivesc, duci societatea de râpă, oricât de curat ţi-ar fi cugetul şi de bună inima“! 

Dar România, ca ţară înapoiată, vor explica mai târziu Gherea, Zeletin şi Lovinescu, a pierdut 
şansa unei astfel de evoluţii organice, fiind obligată să facă o schimbare neorganică, precipitată, de 
tip revoluţionar, sub presiunea influențelor externe. 

Analizele lui Eminescu, indiferent de problemele pe care le abordează, pun mereu în corelație 
structurile formale (instituţii, legi, conduita agenților politici şi deciziile lor) cu aspectele de fond 
ale societăţii, cu structurile economice şi sociale. În prima fază, analiza sa investighează şi descrie 

faptele, pe baza cărora formulează un diagnostic asupra unei situaţii sociale, iar în faza a doua 
explică această situație corelând formele cu fondul, arătând adică ce implicaţii au avut sau vor avea 
deciziile politice asupra vieţii sociale, ce consecinţe vor declanşa în elementele de fond al societății, 
pe termen scurt, mediu sau lung. 

Aceste implicații şi corelaţii funcționale sunt puse mereu în discuție de Eminescu, invocând o 
serie de principii din ştiinţele sociale, economice sau politice, principii pe care le confruntă cu 
datele şi tendințele realităţii sociale, pentru a testa adecvarea sau inadecvarea lor la condițiile 
societății româneşti. Indiferent de problema pe care o abordează, Eminescu procedează la o 
reducere a ei la datele esențiale, coborând analiza din plan formal în plan de profunzime. El acordă 
prioritate reformei economice faţă de reformele politice, fondului, nu formelor. Pentru a putea 
acționa eficient asupra societății, structurile politice trebuie să fie ancorate în datele concrete ale 
respectivei societăţii, iar această cerință o aplică în primul rând partidelor, considerând că 
„grupurile politice ar trebui să aibă drept corelat grupuri economice, şi în cea mai mare parte nu 
le au“. Anomaliile tranziției noastre sunt puse de el pe seama faptului că agentul liberal a 
supralicitat schimbările de ordin politic şi formal, întârziind schimbările de fond. Aşa s-a ajuns la 
„epoca formelor goale“ şi la o morfologie socială aberantă. Împotriva imitaţiei necritice şi a 
aceastei maniere de a promova reformele, Eminescu formulează un alt principiu al modernizării 
autentice, dar tot într-o formă negativă: 

„Lucrul la care aspiră toţi este de a se folosi numai de avantajele civilizației străine, 
nu însă de a introduce în țară condițiile de cultură sub care asemenea rezultate să se 
producă de la sine“. 1? 

„A introduce în ţară condițiile de cultură“ care să genereze de la sine, adică în chip organic, nu 
prin imitație, performanţele civilizației de tip modern, iată formula autentică a dezvoltării. 
Modificarea fondului este mai importantă decât schimbarea formelor. Împotriva unui determinism 
politic şi ideologic al liberalilor, Eminescu pare a susține un determinism economic, de fond, 
întrucât afirmă explicit că „civilizaţia economică este muma celei politice“. În societăţile care se 
dezvoltă organic (precum cele occidentale), civilizația economică este un mediu de geneză, un 
cadru al structurilor politice, pe când în societățile înapoiate avem de-a face cu un dezacord 
dramatic al celor două serii de realități. După cum se vede, Eminescu acordă o semnificaţie majoră 
suportului economic al vieţii naționale. Importanţa structurilor economice, ca temelie a 
organismului național, a fost formulată axiomatic de Eminescu: 

„Libertatea adevărată şi neatârnarea economică sunt două noțiuni identice. Şi când 
vorbim de neatârnarea economică înțelegem eliberarea continuă, prin cultură şi prin 
împroprietărire, a clasei celei mai numeroase şi esclusiv productive, a clasei țăranilor“. 
Alte concepte şi teze sociologice eminesciene vor lămuri şi mai clar semnificaţia ideilor sale 

despre stat. Eminescu introduce concepte, teorii şi perspective noi pentru a analiza situația 
României şi contradicţiile apărute în tranziția ei spre modernitate. Ne vom referi la cele mai 
importante teze şi idei enunțate şi susținute de Eminescu. 


Teoria păturii superpuse 


Eminescu a elaborat una dintre cele mai consistente teorii cu privire la structura socială a 
societăților înapoiate şi la circulația elitelor politice. Diagnoza socială a lui Eminescu începe cu 
această teorie a păturii superpuse. El constată o „anomalie“ a societății româneşti faţă de cele 
occidentale. Construcția statului român modern a dus la o birocratizare excesivă, la apariția unui 
aparat administrativ supradimensionat, ocupat de o pătură de „proletari ai condeiului“, de 
funcționari parazitari ai statului, care trebuie întreținuți din munca țărănimii, singura clasă care 
„produce“ efectiv ceva în condiţiile vremii, deci singura clasă „pozitivă“. O definiție, dintre multe 


122 Opere, vol. XIII, p. 201. 
1% Opere, vol. X, p.301. 


138 Prof. univ. dr. Grigore Georgiu 


altele, este aceasta: 

„ [...] o clasă cu totul improductivă, care n-a-nvăţat nimic, n-a muncit nimic, şi n-a 
avut nimic şi care-a ajuns stăpână pe cei care au învăţat, pe cei care au, pe cei ce muncesc. 
Exploatatorii boieri? Dar întreg partidul roşu nu este decât o companie de exploatare“. 
Altă imagine a acestei pături superpuse: 

„[...] o clasă de oameni fără ştiinţă, fără merit, care tocmai pentru că n-au nici una 
nici alta s-au constituit într-o societate de exploatare pentru care toate mijloacele de-a veni 
la putere sau de a se menţine sunt bune “1% 

Această „masă flotantă“ de funcţionari şi „bugetofagi“ reprezintă o suprastructură parazitară ce 
facilitează o nouă formă de exploatare a poporului. Pătrunderea capitalului occidental în spaţiul 
românesc a dus la ruinarea clasei de mijloc şi la înlocuirea ei cu această „pătură superpusă“, a cărei 
caracteristică esenţială, sub raport economic, este „absoluta ei improductivitate“. Definirea acestei 
pături superpuse se află şi în textele pe care le reproducem în continuare. În consecință, între 
păturile de jos şi cele de sus apare o prăpastie, un loc ce a fost umplut de această pătură de 
„intermediari“, care trăiesc prin parazitarea bugetului, iar drama socială a României este tocmai 
absenţa unei clase de mijloc productive, care ar fi putut constitui baza unei modernizări autentice. 


Teoria compensației sociale 


În continuarea acestei teorii, el formulează şi teoria compensaţiei sociale, după care fiecare 
clasă şi categorie socială trebuie să-şi îndeplinească funcția ei socială specifică. Principiul de la 
care pleacă Eminescu este acela că „munca este legea lumii moderne, care nu are loc pentru 
leneşi“. Elitele politice şi culturale trebuie să asigure administrarea raţională a țării, să organizeze 
producția economică şi creația culturală. Or, tocmai aceste funcții nu sunt îndeplinite de clase 
superioare, care au devenit clase parazitare şi prădalnice. În societăţile apusene, constată Eminescu, 
există „o compensare pentru suferințele poporului de jos“ (arte, ştiinţe, administraţie eficientă etc.), 
dar la noi, această organizaţie „care costă prea scump şi nu produce nimic“, nu compensează prin 
rezultatele ei munca productivă a celor de jos. 

În acest raport denaturat găseşte Eminescu sursa „sărăciei“ care s-a extins în vremea sa: 

„Chestiunea socială, adâncă şi dureroasă (...) e dacă s-au înmulțit numărul 
producătorilor şi puterea lor de producţiune. Acestea nu s-au înmulţit. Din contră, asupra 
aceluiaşi număr de producători, s-a aşezat o nouă pătură foarte mare de consumatori, pe 
cât de exigenţi pe atât de corupți. Acesta e marele secret al sărăciei: înmulțirea unor clase 
de consumatori care nu compensează prin nimic munca producătorilor care-i susține “. 

„Dar care e originea comună a acestor rele? Declasarea, zicem noi, înmulţirea peste 
măsură a oamenilor ce trăiesc din munca aceleiaşi sume de producători. În alte ţări, 
clasele superioare compensează prin munca lor intelectuală munca materială a celor de 
Jos... Înaintarea pe scara societății române nu este dar datorită meritului, ştiinţei, 
activității; ci un leneş ignorant care învârteşte surupuri patriotice ajunge prin intrigă şi 
neadevăr oriunde pofteşte“. 1% 

Raporturile dintre muncă şi drepturi politice sunt văzute în corelație firească. „Când munca 
unei clase într-un popor nu mai echivalează drepturile de care ea se bucură, atunci acea clasă e 
coruptă“. Eminescu a vorbit în termeni foarte clari de „selecția socială negativă“, care operează în 
societatea românească, tocmai prin blocarea valorilor autentice, prin inversarea raporturilor dintre 
competenţă şi promovare socială. „Nimic nu este mai periculos pentru conştiinţa unui popor decât 
priveliştea corupției, a nulităţii recompensate, decât ridicarea în sus a demeritului. 

Raportul dintre nevoi şi aptitudini în evoluţia socială 


Pornind de la teoria compensaţiei sociale a muncii, Eminescu stabileşte şi un raport funcțional 
între trebuinţele diverse ale unui popor şi aptitudinile sale economice şi intelectuale. El constată că, 
deşi au sporit trebuințele şi aspiraţiile claselor „superpuse“, nu au sporit şi nu s-au diversificat 
capacitățile productive ale țării. Eminescu a făcut din raporturile trebuințe/mijloace, 
nevoi/aptitudini, aspiraţii/posibilități, consum/producție o cheie pentru înţelegerea fenomenelor 
negative din vremea lui. „Cînd o societate contractează necesități nouă, ca a noastră, ea trebuie să 
contracteze totodată şi aptitudini noi“, avertiza el într-o formulă sintetică. Înălţarea bruscă a 
trebuinţelor şi a aspirațiilor se afla într-o sensibilă discrepanţă cu puterea de producție a țării. 

Problema modernizării constă într-o dezvoltare corelativă a aptitudinilor, capacităţilor şi 
mijloacelor practice pe care le presupun aceste cerințe noi. Căci — ne aminteşte încă o dată 
Eminescu — atunci cînd se înmulțesc trebuinţele „din senin“ la păturile înalte ale unei societăți 
aflate sub influenţa inevitabilă a civilizațiilor mai dezvoltate, fără ca societatea respectivă să 
dobîndească ea însăşi capacitatea de a le satisface printr-o activitate proprie, aşadar, „făr-o sporire 
paralelă a aptitudinilor economice şi intelectuale“, apare maladia numită de el „semibarbarie“ sau 
„pseudocivilizație“. Indivizii vor dori intens să beneficieze de bunuri şi servicii pe care nici 
societatea, nici ei, în perimetrul vieții particulare, nu le pot produce, fie din lipsă de mijloace, 
capitaluri şi alte condiţii obiective, fie pentru că deprinderile lor productive şi calităţile de care 
dispun sînt insuficiente pentru a susţine cerinţele prezentului. „Înmulțindu-se trebuinţele, trebuiesc 
înmulțite izvoarele producţiunii şi nu samsarlâcul“ 

Problema de fond e, deci, aceea de a modifica datele interioare ale factorului uman, în aşa fel 
încît ele să fie un suport pentru noile sale aspirații. Important este ca discrepanţa să nu depăşească 
punctul critic, iar „revoluţia nevoilor“ să fie dublată treptat de o schimbare majoră a deprinderilor 
productive şi a mentalităților, deprinderi care se exprimă nu numai în operele mari ale culturii, ci şi 
în manifestările cotidiene ale vieții. Eminescu identifică astfel una dintre cauzele profunde ale 
situaţiei critice a României: dezechilibrul grav dintre nevoile de consum ale păturii superpuse şi 
puterea economică a ţării, „înmulțirea cu asupră de măsură atât a clasei consumatoare, cât şi a 
necesităţilor ei“, „făr-o sporire paralelă a aptitudinilor economice şi intelectuale“. 

Cînd aspirațiile nu au o acoperire în mijloacele proprii, atunci grupurile privilegiate tind să şi 
le satisfacă pe seama bunurilor oferite de civilizațiile mai dezvoltate. Eminescu îl citează pe 
„genialul List, un economist german, cu afirmația acestuia că pentru a stăpîni sau a distruge un 
popor mai slab dezvoltat ar trebui să-i vinzi mărfurile nu mai ieftin, ci să i le oferi gratis. În felul 
acesta aptitudinile productive şi calitățile sale umane vor degenera cu timpul, obişnuindu-se de a 
nu-şi produce singur bunurile şi valorile care să-i satisfacă aspirațiile stârnite de o civilizaţie 
străină, cu un standard de viață mai ridicat. 

Critica lui Eminescu avea în vedere maniera în care liberalismul a produs o modernizare 
formală, prin capitalul comercial şi cămătăresc ce favoriza menţinerea țării în condiţia de hinterland 
agrarian al țărilor dezvoltate, şi dependența economică de metropola apuseană. Eminescu observă 
decalajul dintre capacităţile de producție ale ţării (ale țărănimii, de fapt) şi nevoile de consum ale 
clasei superpuse. Trebuinţele păturii superpuse s-au amplificat, devenind trebuințe moderne, „chiar 
ultramoderne“, spune Eminescu, specifice pentru „un stat industrial“, pe când noi am rămas în 
stadiul de ţară agricolă, astfel că şi organizarea statului, cu o administrație supradimensionată, costă 
enorm şi toată această cheltuială se sprijină pe puterea limitată de producţie a țărănimii, care a 
rămas aceeaşi. 

Această situaţie paradoxală este numită de Eminescu „pseudocivilizație“, pe care o defineşte 
ca fiind „această înmulțire a trebuințelor făr-o sporire paralelă a aptitudinilor economice şi 
intelectuale“, punând-o pe seama manierei în care grupurile politice dirigente au aplicat reformele 
în epocă. Acestea fiind adevăruri evidente, spune Eminescu, verificabile empiric, statistic, „de puțin 

interes e de-a ne da porecla de reacționari sau legitimişti“. “ Eminescu a exprimat problematica 


epocii sale, dar a reuşit să se detaşeze de angajamentele politice partizane din epocă, ancorându-şi 
concepția sa în ideea naţională. 

„Şi noi suntem liberali în marginile pe care ni le permite armonia intereselor 
naţionale şi existenţa statului naţional român ca individualitate deosebită; şi noi suntem 
democrați întrucât ajung a se exprima şi a stăpâni interesele demosului român. Ceea ce nu 
admitem e ca în socoteala ființei noastre naţionale şi a intereselor deosebitelor ei clase 
libertatea să fie o libertate de exploatare şi democrația să fie domnia unei populații flotante 
şi improductive prin sufragiul stors de la aceste clase în contra a chiar intereselor lor bine 
înțelese. [...]. 

Rațiunea de stat ne pare superioară tuturor ambițiilor nejustificate şi întregului bagaj 
de fraze cosmopolite cu care publicul nostru este amețit de douăzeci şi mai bine de ani 
încoace. Ceea ce voim deci e ca naţia să fie redată ei însăşi, ca clasele ei productive, 
grupurile ei de interese adevărate şi generale să contribuie la formarea voinţei țării, adică 
a legilor ei, nu însă populaţia flotantă de postulanţi şi advocaţi de-a doua şi a treia mână, 
cu refetele lor, pretins infailibile, de fericiri făgăduite şi ne-mplinite. Voința legală şi 
sinceră a ţării, o voință nestoarsă şi neindusă în eroare, iar nu instinctele vânătorilor de 

funcţii să determine mersul statului. 


Sociologia periferiei şi a evoluției dependente 


Eminescu este printre cei dintâi sociologi care semnalează apariția unui tip de „capitalism 
prădalnic“, neproductiv, speculativ în România, spre deosebire de capitalismul „autocentrat“ şi 
constructiv din Occident." Această distincţie are o importanță capitală pentru înţelegerea 
concepției eminesciene asupra evoluţiei moderne a societății româneşti. Sub presiunea realităților 
sociale, economice şi geopolitice pe care le analiza, Eminescu reuşeşte să se detaşeze de 
concepţiile evoluționiste monolineare, care erau dominante atunci în gândirea europeană, ajungând 
la ideea distincției dintre „evoluţia specifică“ şi „evoluția generală“, idee care va fi reformulată în 
cadrul viziunilor neoevoluţioniste contemporane. "°! Încadrarea în curentul neoevoluționist a multor 
gânditori românii care au utilizat, în maniere diferite, teoria junimistă a formelor fără fond drept 
cadru de interpretare a procesului social (teorie formulată de Maiorescu, dezvoltată de Eminescu și 
de o lungă serie de gânditori precum Stere, Ibrăileanu, Motru, Gherea, Zeletin, Lovinescu ş.a.), are 
în vedere tocmai această distincție. 

„Teoria formelor fără fond atrage atenţia, în al doilea rând, asupra diferenţei dintre 
evoluția generală (pe direcția formelor apusene, introduse prin împrumut) şi evoluţia 
specifică (pe direcția fondului, nefolosit). Între cele două se iveşte o contradicţie şi aceasta 
este chestiunea crucială a modernizării țărilor întârziate. “12 
Această distincție se află în nucleul teoriile neoevoluționiste americane, teorii dezvoltate după 

al doilea război mondial în SUA de o serie de antropologi şi sociologi, printre care Leslie White, 
J.H. Steward, E. Service, M. Sahlins. Neoevoluţionismul renunță la ideea unei evoluţii unice şi 
formulează paradigma unei evoluții multilineare, considerând că macroevoluția umanității se 
realizează prin intermediul diverselor evoluţii specifice al societăţilor concrete, evoluţii diferenţiate 
în funcție de conjuncturi istorice, ecologice, economice şi geopolitice. 


1% Vol. XIII, p. 202. 

1% Vol. XI, pp. 52-53. 

150 Această teză a fost formulată de Ilie Bădescu în lucrarea sa Sincronism european şi cultură critică 
românească, Bucureşti, Editura Ştiinţifică şi Enciclopedică, 1984. 

BI Vezi, Ilie Bădescu, Dan Dungaciu, Radu Baltasiu, Istoria sociologiei. Teorii contemporane, Bucureşti, 
Editura Eminescu, 1996, p. 144. 

132 Ibidem, p. 150. 

'5 Ibidem, 132-147. 

Eminescu remarca tocmai contrastul dintre procesele şi tendințele din societatea românească şi 
cele din Apus, dintre efectele capitalismului modern la noi şi cele din societățile occidentale. El 
utiliza numeroase exemple şi din alte epoci şi arii istorice (Anglia, Germania, ţările scandinave, 
Japonia) pentru a fundamenta ideea diversității procesului istoric, proces totdeauna dependent de o 
serie de condiţii particulare, pe care Eminescu le inventariază sistematic pentru cazul României. De 
aceea, distincția dintre tipul de capitalism care s-a impus în spaţiul societăţilor occidentale 
dezvoltate şi fenomenele specifice din spaţiul românesc şi răsăritean are o relevanţă teoretică 
deosebită în toate analizele eminesciene. Este distincția care-l duce la interpretări similare celor 
care au fost consacrate de teoriile raportului centru/periferie. Fără a utiliza aceste concepte, 
Eminescu îşi plasează analizele în acest cadru de interpretare. 

Deşi societăţile întârziate, cum era România, făceau eforturi majore pentru a se înscrie în 
modelul de dezvoltare de tip occidental, ele nu reuşeau să preia decât aspectele formale (ideologice 
şi instituționale) ale acestui model, aspecte care intrau în contradicţie cu fondul lor economic şi 
istoric, instaurându-se astfel o ruptură, un dezacord, un decalaj între componentele organismului lor 
social. Analizând societatea românească din timpul său, Eminescu observă că ea este împinsă, în 
plan economic mai ales, spre un alt tip de evoluţie, diferit de cel occidental, observă că influența 
occidentală asupra unei societăţi înapoiate nu duce automat la reproducerea pozitivă a modelului 
occidental în interiorul celei înapoiate. El constată că tocmai sub presiunea acestui nou raport 
inevitabil cu sistemul economic occidental în societatea noastră au apărut condiții neprielnice unei 
dezvoltări normale, au apărut factori, agenți şi instituţii care favorizează involuția economică şi 
„patologiile“ sociale. În loc să fie stimulate acele forțe şi condiţii care să ducă la diversificarea 
producției şi la creşterea în eficiență a muncii, în societatea românească s-au înmulţit trebuinţele 
artificiale şi a apărut un „exces morfologic de forme“, situaţii care nu duc automat la dezvoltare, ci 
pot bloca dezvoltarea specifică normală, producând anomalii şi maladii specifice periferiei. 
Evoluţia de la forme la fond „nu este garantată“ ca evoluție pozitivă, întrucât formele politice noi 
nu funcționează adecvat în noul mediu social în care au fost introduse, se degradează ele însele şi 
pot deveni factori care „blochează «potenţialul evoluționar» în loc să-l stimuleze“.!5* Această 
conjuncție dintre factorii interni şi externi are drept consecință reducerea noastră, ca ţară, la 
condiţia subalternă de „salahorie agricolă“ într-o lume industrializată. În studiul său din 1881, 
intitulat Patologia societății noastre, Eminescu descrie câteva dintre efectele acestei situaţii: 

„Dintr-un principiu tutelar, principiul egalității înaintea legii, s-a făcut o armă de 
război între clase; toate condiţiunile sociale s-au surpat şi s-au amestecat într-un fel de 
promiscuitate; tradițiunile ţării s-au uitat cu totul, o clasă nouă guvernantă s-a ridicat, fără 
tradițiuni şi fără autoritate, încât țara cea mare, temeiul şi baza naţionalităţii noastre, nu-şi 
găseşte conştiinţa raporturilor politice cu cei care o guvernă. [...]. Un stat unde funcțiunile 
publice se exploatează de-o gloată de oameni care nu produc nimic, ci numai consumă 

resursele bugetare se condamnă singur a fi neputincios şi sterp “1% 

Relaţiile de schimb economic dintre România şi țările occidentale sunt mereu în defavoarea 
țării noastre datorită faptului că noi suntem doar furnizori de materii prime şi o piață de desfacere 
pentru produsele industriale occidentale. În felul acesta, o politică a liberului schimb duce în mod 
firesc la subordonarea economică a României, la dependenţa ei economică de Apus. De aceea, 
Eminescu va recomanda o politică protecţionistă şi o dezvoltare treptată a industriei pentru a face 
față concurenței în lumea modernă. 

Toate fenomenele caracteristice pe care le constată în cuprinsul societății româneşti — existența 
formelor fără fond, forme de care profită păturile superpuse („bugetofagii“”), selecția socială 
negativă (promovarea „demeritului““), alterarea raporturilor fireşti de compensație între clasele 
dirigente şi „clasele pozitive“ (producătoare), dezechilibrul între trebuințe şi aptitudini, între 
consum şi producţie, între politic şi economic, între aparatul administrativ (central şi local) 
supradimensionat şi capacitatea productivă limitată a ţării (discrepanţă care „împovărează“ enorm 


134 Ibidem, p. 144. 
'55 M. Eminescu, ediția citată, vol. XII, pp. 15-17. 

tocmai țărănimea), între excesul de forme (instituţii, organizaţii, legi etc.) şi deficitul de muncă 
pozitivă (cea care sub raport economic creează valoare adăugată), între „etichete“ şi realități, între 
partide şi „corelativul lor economic“ — toate acestea sunt „anomalii“, sunt rezultatul unei evoluţii 
structural „diferite“, în sens negativ, faţă de modul în care au decurs lucrurile în societățile apusene 
dezvoltate. Analizând aceste probleme, Eminescu descrie, de fapt, realităţile tipice ale unei societăți 
din periferia sistemului capitalist apusean, realități care apar ca efecte cumulate ale noilor raporturi 
dintre ţările dezvoltate (industrializate) şi țările întârziate (agrare). 

Spre deosebire de pericolul unei „cotropiri politice“ şi militare, oricând posibilă din „nord- 
estul Europei“, din partea Rusiei, Eminescu vorbeşte explicit de pericolul unei „cotropiri 
economice“ a României, pericol ce vine acum dinspre Apus. Noua strategie a subordonării nu mai 
este acum „militară“, ci economică şi ideocratică. Această strategie, aplicată României, are drept 
rezultat faptul că ne transformă într-un popor redus la „salahorie agricolă“. lată un text edificator, în 
care Eminescu formulează teze geopolitice pe care le regăsim sub diverse etichete şi azi. 

„Două serii de idei sunt chemate a agita adânc opinia publică din țară: 1) organizarea 
muncii agricole; 2) crearea şi apărarea muncii industriale; amândouă de o valoare egală, 
chemate a asigura existenţa națională a statului nostru în contra primejdiilor politice ce 
pot veni din nord-vestul Europei, a cotropirii economice ce poate veni din Apus. 

Iată idei vredince de-a agita pe români, dar vrednice şi de-a-i uni, pentru a căuta 
soluțiunea cea mai practică şi mai patriotică totodată. Degeaba foaia guvernamentală 
încearcă a ne face pe noi românii mai răi decât suntem; în fundul inimei, de câte ori e 
vorba de interesele ţării, ne putem uni, adesea chiar şi roşi cu albi şi albi cu roşi. [...]. Dar 
ceea ce am cerut era o compensație pentru aceste foloase; munca intelectuală, studiul 
serios al trebuințelor ţării, punerea în armonie a marilor interese agricole, crearea muncii 
industriale. [...]. 

Raporturile sunt în adâncul lor nesănătoase, între popor şi clasele dirigente s-au 
interpus o întreagă rasă sterilă de mijlocitori, care ruinează şi pe unii şi pe alții, înzestrată 
cu toate instinctele rapace ale lipsei de patrie şi ale lipsei de tradiții. [...]. 

Această stare dinlăuntru nu poate ținea înainte, căci afară de neajunsul ei în sine, mai 
cuprinde mari primejdii politice. 

Prin ea se agravează primejdiile de dinafară, care rămân necontenit atârnate asupră- 
ne. Să nu vorbim de curentul de cotropire politică din partea slavilor, de care suntem 
împresurați din toate părțile; acesta e cunoscut îndeajuns şi viu în conştiinţa oricui. Un 
altul, de cotropire economică, vine dinspre Apus, de care putem vorbi mai liberi, pentru că 
el nu ne poate strivi decât numai cu complicitatea ignoranței şi a inepției noastre, pe când, 
întâmpinându-l cu puteri organizate, el ar fi mai mult binefăcător decăt stricăcios. Acest 
curent cată să-l caracterizăm asemenea, căci, dacă cel dintâi devine periculos din cauza 
slăbiciunei noastre, al doilea contribuie a ne slăbi şi mai mult şi a face din poporul nostru 
un popor inept, incapabil decât de salahorie agricolă. 

Nu mai e azi îndoială asupra țintei a o seamă de politicieni germani de a preface 
Orientul într-un teren de colonizare şi a abate spre el superfluența de populaţiune care 
merge azi să alimenteze puterea de producere a Statelor Unite. [...]. 

Înghesuiţi între două influenţe egal de puternice şi egal de primejdioase, reazemul 
nostru nu poate fi decât în țară, în întărirea ei, în dezvoltarea aptitudinilor ei “$ 
Este de-a dreptul straniu faptul că numeroşi analişti ai gândirii eminesciene au încadrat teoriile 

sale în categoria doctrinelor „agrariene“ şi „anti-industrialiste“, pe câtă vreme în textele sale 
programatice Eminescu susținea că numai depăşirea condiției de ţară agrară ne oferă o şansă pentru 
a ieşi din situația economică subordonată şi periferială. După opinia lui Eminescu, dezvoltarea unei 
industrii naționale, prin măsuri protecționiste, este singura strategie prin care România poate ține 
piept capitalului străin. Comparaţiile sale permanente între agricultură şi industrie, între munca 
agrară şi cea industrială, între mecanismele şi circuitele economice diferite ale lor, între nivelurile 
lor diferite de productivitate (pentru care apelează şi la date statistice elocvente), ne arată clar că 


15 Vol. XIII, pp. 34-35. 

Eminescu era lămurit cu privire la superioritatea economică a industriei faţă de agricultură în epoca 
modernă. lată ce spune Eminescu în această privință: 

„Axiomul cum că am fi o ţară esclusiv agricolă şi condamnată de a rămânea agricolă s- 

a învechit în vederea tuturor. Nu e nimenea în fară — afară doar de dl. Boerescu şi de câțiva 

liber-schimbişti plătiți cu lefi din buget ca să învețe pe popor cum să se ruineze la sigur — 

care să nu se fi convins că importanța producțiunii industriale nu consistă în scumpetea sau 
ieftinătatea articolelor, ci în partea ei educativă. Un popor se creşte prin industrie proprie. 

Toate calităţile lui, toate predispoziţiile de gust, de arte, toate resorturile lui intelectuale şi 

morale se pun în mişcare prin munca industrială, el îşi deprinde mâinile la o sumă de 

lucrări ce pân-atunci i-erau necunoscute şi toate deprinderile acestea sunt aptitudini nouă, 
talente nouă, activități nouă, a căror sumă constituie puterea colectivă a poporului. 

Liberul schimb absolut e atât de periculos pentru calitățile unui popor, le tâmpeşte atât 
de mult pe toate încât genialul List poate spune cu drept cuvânt: cel mai mare rău ce ne-ar 
putea face duşmanul e ca să ne dea marfa lui nu ieftin, ci gratis. Toate puterile şi toate 
instinctele naţionale ar amorţi şi ar degenera; o nație de matufi pe care cineva ar răsturna-o 
c-o lovitură de picior. În dar de ne-ar da toate bunurile, acest dar ar fi ca peşcheşul 
frânghiei de mătasă pe care Sultanul îl trimitea demnitarilor Porții de cari voia să se 
curețe“? 

Aşadar, tocmai industrializarea este direcția de evoluție pe care Eminescu o recomandă 
României atunci când arată că în noile raporturi comerciale o țară ce se limitează la producția sa 
agricolă „pierde“ sistematic. Dar industria națională nu se poate construi decât printr-o politică 
comercială protecționistă, principiu pe care Eminescu îl va repeta ani de zile, principiu susținut 
chiar de un lider al mişcării liberale din acea vreme, de economistul Petre P. Aurelian. Eminescu nu 
este deloc adeptul teoriilor agrariene, după care România ar fi trebuit să rămânem „nație agricolă“, 
subliniind mereu superioritatea ţărilor industrializate față de cele agricole: 

„O nație care produce grâu poate trăi foarte bine, nu zicem ba, dar niciodată nu va 
putea să-şi îngăduie luxul naţiilor industriale înaintate. Neaparat că nu trebuie să 
rămânem popor agricol, ci trebuie să devenim şi noi nație industrială, măcar pentru 
trebuințele noastre“? 

Constatând că închegarea unei clase de mijloc — bresle, corporații, atreprenori, negustori etc. — 
a fost torpilată de concurența capitalului străin, Eminescu se întreabă: 

„De vom întreba ce s-au făcut acele mii de braţe care mişcau acum 25 de ani într-un 
mod folositor şi onorabil pentru ele şi pentru țară, şcoala de la Manchester ne va răspunde 
că a avut loc o deplasare a muncii, că ele se ocupă azi cu altceva. Cu altceva? Cu nimic nu 
se ocupă, căci orice-ar produce veştejeşte sub suflarea concurenței străine. Trebuințele 
noastre au devenit altele, tot ce poporul şi clasele superioare poartă pe ele e introdus din 


ay l So ; a T39 
străinătate, suntem reduşi la munca agricolă, la salahorie de câmp “. 


Progresul social ca sinteză 


Adept al evoluţiei istorice, Eminescu subliniază mereu cât de importantă este „continuitatea în 
dezvoltare“, pentru a nu provoca rupturi istorice, fracturi şi sincope tragice, pentru că progresul este 
acumulare de rezultate pozitive. Eminescu priveşte progresul social ca o sinteză între tradiție şi 
inovaţie, între conservare şi înnoire. Adept al concepției istoricist-organiciste, el va milita pentru o 
evoluţie lentă, treptată, modernizarea fiind un rezultat al schimbării fondului în cuprinsul unor 
forme care trebuie să aibă continuitate. Pentru Eminescu, modelul unei astfel de evoluţii era Anglia. 
Textele sale sunt elocvente. 


157 Vol. XIII, p. 110. 
138 Opere, vol. X, p. 21. 
13 Opere, vol. XII, p. 178. 

„Cine zice «progres» nu-l poate admite decât cu legile lui naturale, cu continuitatea 
lui treptată. A îmbătrâni în mod artificial pe un copil, a răsădi plante fără rădăcină pentru 
a avea grădina gata în două ceasuri, nu e progres, ci devastare... Adevăratul progres nu se 
poate opera decât conservând pe de o parte, adăugând pe de alta; o vie legătură între 
prezent şi viitor, nu însă o serie de sărituri fără orânduială 1“ 

„Mediul social şi economic în care un popor trăieşte nu trebuie schimbat peste noapte, 
ci încet, pentru ca oamenii să aibă timpul necesar să se adapteze condițiunilor nouă. Dacă 
reforme şi schimbări vin peste noapte ca la noi, cu aruncarea în apă a oricărei tradiții, se 
ajunge unde am ajuns noi. Calitățile din trecut devin insuficiente pentru a susține 
exigenţele prezentului, bilanţul puterilor risipite întrece pururea pe al celor puse în loc “1” 

„ Cine-şi închipuieşte a progresa prin salturi, nu face alta decăt a da înapoi. “ 

„Nici pentru țara noastră n-am gândit vreodată de a propune un sistem care să învieze 
veacul al XVII-lea, epoca lui Matei Basarab. Cu toate acestea, oricine va voi să definească 
marele mister al existenţei va vedea că el consistă în împrospătarea continuă a fondului şi 
păstrarea formelor. Forme vechi, dar spirit pururi nouă. Astfel, vedem că Anglia, care stă 
în toate în fruntea civilizației, păstrează şi astăzi formele sale istorice, pururea 
împrospătate de spiritul modern, de munca modernă“? 

De aceea, spre deosebire de alte state occidentale care „se cutremură“ de mişcările sociale ale 
epocii, Anglia, fixată în tradițiile sale, rezistă la convulsiile epocii, chiar dacă acolo sunt „organele 
Internaționalei roşii, trăieşte Marx, generalisimul partidului“. În trecerea spre modernitate, 
societatea românească a fost abătută de la calea ei normală, consideră Eminescu, iar toate 
anomaliile pe care le descrie sunt sintetizate în ceea ce numeşte stadiul de „semibarbarie“, „o stare 
de degradare, de regres“, „coruperea unui popor primitiv prin viciile unei civilizaţii străine“. 
Societatea nu se poate schimba prin voinţa liberă a membrilor ei, ci numai respectând „legile“ ei 
naturale. Răspunzând unor acuze care îl plasau încă de atunci în sfera „reacţiunii“, Eminescu îşi va 
explica atitudinea. 

„Nu Suntem noi aceia care să ne jucăm de-a reacţiunea, să ne bazăm în argumentarea 
noastră pe dogmele dreptului divin, pe ficțiuni istorice, pe umbra cugetată a unor stări de 
lucruri anterioare. Fii ai secolului al nouăsprezecelea, nu ne simțim îndreptățiți în 
cercetările noastre decât de două lucruri: a cita fapte exacte şi a le da o formulă 
generală “1% 


Naţional şi universal în cultură 


Personalitate de sinteză a culturii române moderne, Eminescu avea o concepție modernă, „la 
nivelul timpului său“, cum spune Maiorescu, asupra raportului dintre naţional şi universal. În ceea 
ce priveşte literatura, el considera că, dincolo de influenţele fireşti pe care le suferă, literatura este o 
expresie a spiritului unui popor, dar şi o componentă majoră a spiritului acelui popor, a culturii 
naționale. Caracterul naţional al culturii române este dat în primul rând de unitatea limbii noastre, 
întrucât limba este „măsurariul civilizației unui popor“, un indicator al unităţii naționale a 
românilor, afirmând că „o unitate atât de pronunțată a limbii dovedeşte o unitate de origine 
etnică“. 

În timpurile moderne, naționalitatea nu mai este asociată cu religia, ci în principal cu limba şi 
cu patrimoniul cultural. Observațiile lui Eminescu despre limbă sunt extrem de pătrunzătoare: 
„Limba noastră nu este nouă, ci din contră veche şi staționară“. „Nu noi suntem stăpânii limbii, ci 
limba e stăpâna noastră“ — afirmație ce intră în rezonanță cu unele teorii contemporane. Civilizația 


1% Opere, vol. XI, pp. 17-18. 

1% Opere, vol. XII, p. p.159-160. 

adevărată izvorăşte întotdeauna din „rădăcini proprii“, nu din imitaţia mecanică a unor elemente 
străine. Cultura este un element constitutiv al progresului, o dimensiune care însoţeşte şi amplifică 
dimensiunea materială, civilizatorie a societății. 

„E matematic sigur cu toate acestea că tot ce se face, fără o dezvoltare paralelă a 
culturii, în zadar se face, că orice progres real se operează nu în afară, ci înlăuntrul 
oamenilor “1% 

„Niciodată fraza culturii nu este echivalentă cu munca reală a inteligenței, niciodată 
fraza libertăţii ne e echivalentă cu libertatea adevărată“. 

„Nu există nici libertate, nici cultură, fără muncă. Cine crede că prin profesarea unei 
serii de fraze a înlocuit munca, deci libertatea şi cultura, acela se prenumeră fără s-o ştie 
între paraziţii societății omeneşti, între aceia care trăiesc pe pământ spre blestemul, ruina 
şi demoralizarea poporului lor “.1* 

Autoafirmarea istorică a națiunii este, în fond, un proces cultural, în aceeaşi măsură în care 
este unul economic şi social-politic. Cultura este concomitent o expresie a naţiunii şi un factor 
constitutiv al existenţei sale istorice. Valorile culturale exprimă un cadru social, dar se integrează în 
substanţa vieţii practice a comunităților naționale, unde alcătuiesc strategii de asimilare a realului şi 
de ordonare a experienţei. 

Identitatea națională este un fenomen complex de acumulare istorică, fapt care l-a făcut pe 
Eminescu să afirme că autodeterminarea politică a naţiunii române şi dobândirea independenţei de 
stat sunt rezultatul cumulativ al veacurilor de existență specifică, „suma vieţii noastre istorice“. 
Pe trunchiul unei tradiţii istorice active s-a operat unificarea economică, teritorială şi politică, 
sudarea mentalităților şi a vieţii spirituale, formarea interesului naţional şi a voinţei de a-l înfăptui, 
consolidarea fizionomiei morale şi spirituale a naţiunii. 

Eminescu avea o reprezentare complexă asupra dimensiunii axiologice a relației dintre unitate 
şi diversitate în cultură. El a criticat afişarea exterioară, ostentativă şi demagogică a unui specific 
redus adesea la elemente etnografice sau la conţinuturi brute, netransfigurate, la formule 
declarative, fără acoperire valorică în substanța operei. Relația dintre naţional şi universal este 
mijlocită la Eminescu de criterii axiologice formulate în mod explicit. Rezumând concepția lui 
Maiorescu despre aceeaşi problemă — în formula: „naționalitatea în marginile adevărului“ (am 
putea traduce: în marginile valorii) —, Eminescu identifica şi condiționa specificitatea de însemnele 
valorice autentice (în funcție de domeniile structurale ale culturii): 

„Ceea ce-i neadevărat nu devine adevărat prin împrejurarea că-i naţional, ceea ce-i 
urât nu devine frumos prin aceea că-i naţional: ceea ce-i rău nu devine bun prin aceea că-i 
național“. 

Culturile intră într-o dependență mutuală, iar împrumuturile şi schimbul de idei, valori şi stiluri 
sunt procese fireşti în epoca modernă. Eminescu apreciază că universalul şi specificul nu se opun, 
ci se întrepătrund în favoarea creației autentice. Fiecare cultură exprimă o anumită viziune 
originală asupra condiției umane, iar analogia cu spectrul solar este adeseori folosită de poet pentru 
a sugera că discontinuităţile dintre culturi se integrează în continuum-ul macroculturii. Eminescu a 
socotit că metafora unităţii şi a diversităţii poate deveni mai convingătoare dacă asemănăm 
umanitatea cu „o prismă cu mii de culori, un curcubeu cu mii de nuanţe“: 

„Naţiunile nu sunt decât nuanțele prismatice ale Omenirii şi deosebirea dintre ele e 
atât de naturală, atât de explicabilă cum putem explica din împrejurări asemenea diferenţa 


dintre individ şi individ“. 


144 Ibidem. 

145 Opere, vol. XI, pp. 18-19. 

'% M.Eminescu, Despre cultură şi artă, laşi, Editura Junimea, 1970, pp..92-93. 

'* M. Eminescu, Geniu pustiu, în Opere, vol.VII, Bucureşti, Editura Academiei RSR, 1977, p.180. 

Eminescu — jurnalist complet 


Datorită eforturilor conjugate ale lui Perpessicius, Al. Oprea, Dumitru Vatamaniuc, Petru 
Creţia ş.a., Academia Română, întemeiată în anul în care debuta Eminescu, a reuşit să finalizeze, în 
urmă cu un deceniu, proiectul editorial de restituire integrală a scrisului eminescian (cu excepția 
manuscriselor). Având în față imaginea completă a geniului său, desfăşurată precum o hartă a 
creaţiei sale, generaţia actuală va fi în măsură să reconstituie ecuaţia „fenomenului Eminescu“ în 
toate datele ei semnificative. De peste un veac, moştenirea spirituală a „poetului nepereche“ este 
investigată din multiple unghiuri de analiză, iar strălucirea personalităţii sale creatoare sporeşte în 
intensitate, dobândind înţelesuri, adâncimi şi reliefuri nebănuite, odată cu restituirea celui mai 
controversat teritoriu al scrisului eminescian: gândirea social-politică exprimată prin intermediul 
activităţii jurnalistice. 

Descinderea editorilor în acest teritoriu, la începutul secolului XX, a dat multora un sentiment 
similar cu cel încercat de exploratorii unui continent necunoscut. La începutul secolului, când au 
apărut primele culegeri din articolele eminesciene, Iorga, intuind semnificaţia faptului, afirma că, în 
conştiinţa românească, se înalță imaginea unui „nou Eminescu“. lar Perpessicius, întemeietorul 
ediției integrale, compara „expediția“ cercetătorilor în Atlantida manuscriselor şi a publicisticii 
eminesciene cu cea a egiptologilor în Valea Regilor. Reluând „zidul părăsit şi neisprăvit“, pentru a 
cărui înălțare Perpessicius şi apoi Al. Oprea au girat cu propria lor ființă, un grup de cercetători şi 
editori de la Muzeul Literaturii Române au desăvârşit proiectul ediției integrale. Este o biruință 
culturală ce trebuie consacrată cu superlativul actelor decisive în ordinea conştiinţei naționale. 
Editându-se publicistica poetului, avem privilegiu de a putea aşeza în orizontul unei judecăţi lucide 
sensul autentic al unei creații care de o sută de ani este activă în chiar miezul organic al 
spiritualității române. 

În intervalul în care a condus, ca redactor-şef, cotidianul Timpul — din februarie 1880 până în 
decembrie 1881 — Eminescu dă proba unui adevărat tur de forță, impunându-se ca unul dintre cei 
mai mari ziarişti ai vremii. Sunt anii hotărâtori atât pentru creaţia sa literară (apar acum celebrele 
„Scrisori“), cât şi pentru cristalizarea teoretică a doctrinei sale sociologice. 

Eminescu ni se înfăţişează ca un jurnalist complet, prezent în toate fazele de elaborare a 
ziarului, competent în sensul modern al termenului, având în stăpânire un vast orizont cultural care 
i-a permis să se exprime în formele cele mai diverse ale publicisticii. Dublat de o conştiinţă 
profesională şi morală pe măsura înzestrării sale artistice, el nu a privit niciodată jurnalistica drept 
un accident al vieţii sale, ci a învestit-o cu o funcție sacerdotală. De o sinceritate totală față de 
cititori, Eminescu se identifica ființial cu ideile pe care le susţinea, fidelitatea față de fapte şi 
respectul față de cuvântul scris fiind cele dintâi exigenţe care-i orientau activitatea jurnalistică. 
Vorbind mereu în numele „claselor pozitive“, producătoare, convins că „munca este legea 
civilizației moderne“, Eminescu ilustrează ca nimeni altul ideea intelectualului care-şi asumă 
destinul neamului, care se identifică până la incandescenţă cu suferinţele şi aspiraţiile lui. 

Ceea ce impresionează într-un mod hotărât spiritul cititorului de azi este radiografia aproape 
completă a societății româneşti de acum o sută de ani, aşa cum este ea codificată în țesătura 
expresivă a publicisticii eminesciene. Două probleme nevralgice devin „principii“ ale jurnalisticii 
sale: problema țărănească şi consolidarea economică a independenţei naționale. În registrul atât de 
bogat al acestor teme, Eminescu îşi va orienta toate acţiunile sale publicistice. Şi gama acestora 
este de o diversitate uimitoare. Eminescu elaborează la Timpul editoriale de orientare politică, 
foiletoane în care comentează fapte cotidiene, studii cu un apăsat caracter teoretic, de factură 
economică, ştiinţifică, istorică şi sociologică, scrie cronici literare şi dramatice, semnalează în note 
restrânse manifestări, evenimente culturale şi politice, comentează avizat balanța comercială a țării, 
bugetul şi politica financiară, se angajează în discuţia publică a unui proiect de reformă a 
învățământului întocmit de Vasile Conta, informează asupra dezbaterilor din parlament, se exprimă 
competent faţă de unele proiecte de legi, traduce din presa străină comentarii referitoare la situația 
de atunci a României, denunță critic tendinţa capitalismului apusean de a transforma România într- 

o colonie economică. Eminescu este prezent în cele mai fierbinți confruntări culturale şi politice ale 
momentului. În toate aceste ipostaze, Eminescu ne apare ca un seismograf al realităţilor sociale. 
Pagina sa, înnobilată de lacrima geniului, cutremurată de fiorul unei mânii sublime pe care i-o 
declanşa spectacolul politicianismului din epocă, rămâne şi azi o oglindă a convingerii sale 
statornice în destinul poporului român. 

Eminescu este cel care a consacrat la noi jurnalistica de idei. În epocă, alături îi stă doar 
Hasdeu, ziarist prodigios şi militant, precursor care folosea articolul de ziar pentru a-şi face 
cunoscute teoriile sale lingvistice şi istorice, după cum vor proceda, în alte timpuri, lorga, Nae 
Ionescu sau Mircea Eliade, pentru care publicistica va deveni o formă de acțiune spirituală asupra 
spiritului public, o modalitate eficientă de a impune un sistem de gândire, o direcţie culturală, un 
mod de interpretare a lumii şi a istoriei. Orice fapt cotidian era integrat de Eminescu în rețeaua unor 
idei generale, dobândind astfel semnificaţii care pornesc din teoremele sale sociologice. Unda unei 
sensibilităţi ulcerate de scăderile momentului se exprimă în tonul de o gravitate biblică a unor texte 
ale sale şi străbate la suprafaţa textului în expresii de o forță inegalabilă. Eminescu îşi are locul său 
unic în antologia jurnalisticii româneşti. 


Semnificația gândirii lui Eminescu 


Analizând o societate în tranziţie, intrată în orbita capitalismului apusean, Eminescu a descifrat 
faptul esențial că prin intrarea României în rețeaua interdependenţelor moderne, inevitabile, ea este 
împinsă spre o poziție periferială sub raport economic. Eminescu descoperă în „paradoxurile“ 
societății româneşti rezultatul unei evoluţii anormale, o serie de procese negative, pe care le explică 
prin analize istorice şi sociologice, descoperind în noile raporturi geopolitice în care am intrat o 
relație camuflată de exploatare economică a țării noastre de către capitalul apusean, atâta vreme cât 
vom rămâne o „țară agricolă“. El a explicat în mod elocvent, prin exemple, dar şi la nivel teoretic, 
faptul că o ţară agricolă, cu producția ei „uniformă“, cu o slabă „valoare adăugată“, este obligată de 
logica vieții economice să intre în relații de schimb cu țările industrializate, iar în această relație 
„naţia agricolă totdeauna pierde“. El a conştientizat şi a denunţat critic acest proces de 
subordonare economică, pericol care ne reducea la statutul de piață de desfacere a produselor 
străine şi de sursă de materii prime. Acesta este fenomenul istoric de referință la care exegeții 
contemporani raportează teoriile sociologice ale lui Eminescu. 

Interpretat adesea printr-o grilă politică liberală, apreciat drept un „paseist“, „nostalgic al unor 
vremuri depăşite““, care face o „critică romantică a capitalismului“ sau ca fiind exponentul cel mai 
caracteristic al „reacţiunii“ (E. Lovinescu), Eminescu se dezvăluie însă ca „un sociolog în toată 
puterea cuvântului“, pentru specialiştii de azi în sociologie. Noile interpretări ale concepției sale, 
datorate în principal sociologilor Ilie Bădescu!“ şi Ion Ungureanu'“, dar şi altora, pun într-o altă 
lumină semnificaţia teoriilor eminesciene cu privire la păturile superpuse şi la compensaţia socială. 
Ion Ungureanu apreciază că Eminescu este „sociolog în toată puterea cuvântului“, iar concepția sa 
are ca bază „o teorie sociologică originală“, elaborată prin analiza realităţii sociale din vremea sa şi 
prin analiza istorică a societății româneşti, teorie ce a părut unor exegeți doar „ideologie“ 
conservatoare. 

„Privită însă în contextul european al vremii, ea este o teorie vizionară. Originalitatea 
sociologiei lui Eminescu constă în identificarea şi explicarea mecanismelor 
supradeterminării economice a societății prin intermediul unei structuri politice constituite 
artificial şi impusă din exterior, prin forță armată, inițial, şi apoi prin forța capitalului 
internațional. Sociologia lui reprezintă, din acest punct de vedere, o decodificare şi o 


1% Opere, vol. X, p. 31. 

14 Ilie Bădescu, Sincronism european şi cultură critică românească, Bucureşti, Editura Ştiinţifică şi 
Enciclopedică, 1984; Sociologia eminesciană, Galaţi, Editura Porto-Franco, 1994. 

150 Jon Ungureanu, Idealuri sociale şi realităţi naționale, Bucureşti, Editura Ştiinţifică şi Enciclopedică, 1988. 

desvrăjire în sens weberian a tipului de raționalitate instituit prin atragerea în circuitul 

economic capitalist a unei societăți cu o economie slab dezvoltată, cu structuri sociale 

caracterizate prin iraționalitate, care blochează astfel, în cele din urmă, autoreproducerea 
structurilor istorice naţionale, amenințând ființa naţională însăşi a popoarelor“! 

Analizând cu pătrundere realitățile sociale din vremea sa, Eminescu a elaborat una dintre cele 
mai profunde teorii sociologice asupra tranziției spre modernitate. Înainte de-a o îngropa sub 
etichete ideologice, cum s-a mai întâmplat, avem obligaţia de-a o cunoaşte în litera şi spiritul ei. În 
textele eminesciene sunt formulate sfidările şi dilemele evoluţiei moderne a României. Departe de a 
fi o doctrină a „restauraţiei“, sociologia eminesciană s-a constituit, consideră Ilie Bădescu, ca 
opoziție la tendința de periferializare, cu toate consecinţele sale istorice. Deci nu e vorba de o 
opoziţie la tendința de modernizare, ci la o formulă negativă de modernizare. Bădescu descoperă în 
substratul economic de la noi tendințele antinomice ale capitalismului (una orientată spre 
autocentrare, iar a doua, predominantă, spre periferializare sau, după o expresie consacrată, spre 
„dezvoltarea subdezvoltării“”). 

Teoria sociologică a lui Eminescu, afirmă Ilie Bădescu, priveşte consecinţele negative ale 
capitalismului parazitar în aria românească şi prin tezele sale inaugurează o „sociologie a 
imperiului“ şi o „sociologie a periferiei“, ca replică la sociologiile dominante ale metropolei 
apusene.!*? În miezul concepţiei lui Eminescu se află teoria „compensației muncii“ — care este 
apreciată de Bădescu drept „o alternativă la ideologia burghezo-liberală a egalitarismului 
indivizilor şi claselor“! — teorie care integrează atât teoria păturii superpuse, cât şi teoria „statului 
demagogic“ şi a selecției sociale negative. Aceste teorii au devenit un element structural al 
conştiinţei de sine critice a naţiunii române în momentul istoric respectiv. 

Din această perspectivă se relevă sensul autentic al gândirii lui Eminescu, caracterul economic 
şi sociologic al analizelor întreprinse de el, originalitatea teoretică a demersului său şi profunzimea 
observaţiilor pe care le-a făcut asupra realităților naționale. Având mereu în față tabloul anomaliilor 
sociale şi imperativul istoric al consolidării economice a independenței, principiul muncii 
productive ca fundament al civilizaţiei, Eminescu a denunțat, ca nimeni altul în epocă, efectele 
capitalismului periferial în aria românească. Cu forța sa unică de pătrundere în semnificaţia unor 
procese caracteristice ale societăţii româneşti de atunci, el analiza efectele negative ale 
suprastructurilor parazitare, conduitele prădalnice ale păturilor superpuse, pături eterogene şi 
devenite „clientelare“, politicianismul şi selecția socială negativă. 

În toate aceste analize, în care nu era condus de prejudecăţi rasiste sau antisemite, Eminescu 
nu ieşea „din poziţiile sale economice“, după cum a demonstrat şi G. Călinescu. De asemenea, 
acuzația după care viziunea lui Eminescu ar fi romantic-paseisă, atât de des auzită, este lipsită de 
temei. O citire atentă a textelor sale lămureşte definitiv chestiunea. Evocând epoci glorioase din 
trecutul nostru, Eminescu indica simbolic modelul unei societăţi organice, o societate capabilă să 
desfăşoare o istorie de linie majoră, căuta, adică, un punct de sprijin paradigmatic pentru acțiunea 
sa critică, dar nu propunea nicidecum restaurarea în fapt a unor stări revolute. 

Pusă în corelaţii substanțiale cu fenomenele sociale care au prilejuit-o şi cu spaţiul istoric în 
care şi-a exercitat funcția activă, modelatoare, gândirea eminesciană dobândeşte o semnificație 
nouă, surprinzătoare pentru unii, dar profund coerentă şi departe de etichetele deformatoare care 1- 
au fost ataşate timp de un secol. Eminescu este personalitatea rezumativă a culturii critice, el a 
surprins fenomenul de periferializare economică a României, a caracterizat cu pătrundere 
mecanismele sale şi a formulat în datele ei esențiale o matrice problematică ale cărei orizonturi se 
răsfrâng până în zilele noastre. 

Această cultură critică a creat un cadru mental de protecţie pentru dezvoltarea autocentrată şi a 
sprijinit actele decisive ale poporului în soluționarea unor sarcini istorice. Ideile culturii critice au 
avut un efect social considerabil asupra spiritului public şi asupra clasei politice, dovadă este faptul 
că ele au fost asimilate treptat chiar de partidul liberal, unde erau împărtăşite şi de Petre S. Aurelian 


'5! Ton Ungureanu, op. cit., p. 102. 
15 Vezi, Ilie Bădescu, Sociologia eminesciană, pp.103-114. 
153 Ibidem, p. 124. 

şi alţii. Astfel, liberalii au adoptat doctrina „prin noi înşine“, ceea ce însemna protecționism vamal 
pentru a încuraja şi sprijinii dezvoltarea industriei naționale şi întărirea capitalului autohton pentru 
a putea face față concurenţei cu cel străin. 

Desigur, în aliajul complex al culturii critice au intrat, în proporții variabile de la un autor la 
altul, şi teme, idei, poziţii care au consonanță cu unele doctrine conservatoare. Această cultură are 
evident limite istorice. Dar a scoate în relief aceste elemente subsidiare în mod exclusiv, aşa cum s- 
a procedat uneori, înseamnă a judeca respectiva cultură critică doar prin punctele de minimă 
rezistență şi a estompa ideea ei dominantă: consolidarea economică şi culturală a unității şi 
independenţei politice a poporului român. Trebuie să reținem că, treptat, mediul liberal de la noi a 
asimilat multe din teoremele „culturii critice“, partidul Brătienilor adoptând formula „prin noi 
înşine“, ceea ce semnifica, în condiţiile epocii, în prima parte a secolului XX, o conştientizare a 
necesității de a dezvolta şi proteja capitalul autohton ca factor de dezvoltare internă şi strategie de 
rezistență faţă de concurenţa cu cel extern. 

Actualitatea ideilor eminesciene. După cum vedem, temele gândirii eminesciene sunt de o 
actualitate surprinzătoare. Similitudinile dintre contradicţiile epocii sale şi fenomenele sociale de 
azi sunt revelatoare. Şi atunci România ieşea de sub tutela unui imperiu oriental şi se îndrepta spre 
Europa occidentală. Trecea printr-o perioadă de interregn, cu organisme hibride, printr-o „epocă a 
formelor goale“, cu structuri amestecate şi reforme promovate de sus în jos, fatal neorganice, care 
erau sursa unor anomalii pe care Eminescu le-a surprins în cele mai expresive formule şi concepte. 
Suma capacităţilor productive s-a redus, intermediarii s-au multiplicat, necesităţile de consum s-au 
amplificat, iar balanţa eficienţei este negativă. 

Tranziția actuală are, cu nuanțările de rigoare, aceeaşi tensiune caracteristică. Chiar discuţiile 
teoretice de specialitate (corelaţia democrație/economie de piață, ţara legală/țara reală, terapie de 
şoc/tranziţie graduală) reiau o serie de probleme fixate de terminologia eminesciană. În ceea ce 
priveşte relația dintre democraţie şi economie de piaţă, ea a fost mult discutată în ultimul timp, 
pentru a stabili care din aceste realități, dincolo de sudura lor funcțională, are rol modelator şi 
cauzal. Ei bine, iată teorema eminesciană: „De când e lumea nu s-a văzut ca un popor să stea 
politiceşte sus iar economiceşte jos; amândouă ordinele de lucruri stau într-o legătură strânsă: 
civilizația economică e muma celei politice“. 

Ecuația politic/economic e şi azi cheia tranziţiei. Din suprapunerea celor două exigenţe, adesea 
contradictorii, derivă o serie de anomalii, confuzii, blocaje etc. pe care le trăim azi. Maladiile 
tranziției de acum un secol, descrise de Eminescu, îşi găsesc analogii şocante în noile realități. 
Suntem în faţa unei provocări istorice de neocolit: trebuie să introducem concomitent sistemul 
democratic şi economia de piață. Una dintre problemele de fond ale României este că ea şi-a 
schimbat radical sistemul politic fără a obține efecte corespunzătoare în plan economic. Sistemul 
democratic, odată instaurat, nu a produs performanţele aşteptate în planul vieții economice. 

V 
Evolutia vieții culturale în secolul al XIX-lea 
(instituții, curente, personalități). Orientări 
în gândirea socială şi filosofică (evoluționism, 
pozitivism, conservatorism, liberalism). 
Conceptia filosofică a lui Vasile Conta 


1. Evoluția fenomenului artistic în secolul XIX: institutii, curente, 
personalități 


Prima jumătate a secolului al XIX-lea poate fi caracterizată ca o epocă a întemeietorilor şi a 
organizatorilor de instituţii culturale moderne. Este perioada în care societatea şi cultura 
românească asimilează intens modele şi idei din patrimoniul modern, se fac traduceri din 
literaturile occidentale, se întemeiază instituțiile de presă, se multiplică rapid publicațiile ştiinţifice 
şi tipografiile, iau naştere sau se dezvoltă instituţiile de învățământ artistic, apar organizații şi 
asociaţii culturale, teatrale, muzicale şi de arte plastice. Este perioada în care literatura face un salt 
calitativ spre forme moderne de expresie (în poezie, nuvelă, roman, dramaturgie), îşi extinde aria 
tematică, registrul stilistic şi limbajul, alimentându-se concomitent din tradiția folclorică şi din 
influenţa exercitată de modelele literare occidentale. 


Literatura şi presa 


În 1829, cei doi întemeietori, Asachi şi Heliade Rădulescu scot la Iaşi şi Bucureşti primele 
periodice româneşti, Albina românească şi, respectiv, Curierul românesc. În 1837, cele două gazete 
scot câte un supliment literar, Aluta românească şi, respectiv, Curierul de ambele sexe. 

După începuturile poeziei, reprezentate de poeții Văcăreşti (lenăchiţă, Alecu şi Nicolae), care 
valorifică sugestii din lirica populară şi din cântecul de lume, de Iancu Văcărescu, poet mai 
elaborat şi mai savant, de Costache Conachi, poet al amorului, şi de Budai-Deleanu (cu epopeea sa 
rămasă necunoscută trei sferturi de veac), toți „clasici întârziați“, cum îi numeşte Călinescu, în 
contextul mişcării romantice, de redescoperire a trecutului, Vasile Cârlova publică în 1830 poeziile 
Ruinurile Târgoviștei şi Marşul oștirii române, urmat de Grigore Alexandrescu, spirit în care se 
întâlnesc influențe neoclasice şi accente romantice, cu volumul său din 1832, în care figurează 
Umbra lui Mircea la Cozia. Are loc o schimbare a limbajului literar, o intensificare a asimilării 
stilurilor europene, diversificarea temelor şi a genurilor abordate, o profesionalizare a scrisului, ca 
şi o instituţionalizare a vieţii artistice. 

Prin opera de mare amplitudine a lui Heliade Rădulescu, poezia capătă elanuri romantice, 
metafizice şi cosmogonice, sub influența lui Lamartine şi Victor Hugo, iar capodopera sa, 

În 1847, Anton Pann publică la Bucureşti faimoasa lui lucrare Proverburi sau Povestea vorbei, 
operă de interferenţă între folclor şi literatură cultă, cu ingrediente masive de proverbe şi zicători, 
cu finalităţi didactice şi etice, dar de mare forţă expresivă şi tehnică a versificației. Calităţi care se 

etalează şi în lucrarea Spitalul amorului. 

Un scriitor viguros, modern în expresie şi romantic în atitudini, este Costache Negruzzi (1808- 
1868), creator al nuvelei istorice la noi, autorul capodoperei Alexandru Lăpuşneanu, un expresiv 
tablou de epocă, făcut din profunde observaţii psihologice şi sociologice, cu personaje bine 
conturate. Odată cu Dimitrie Bolintineanu, C. Negruzzi, Cezar Boliac, Alecu Russo şi Vasile 
Alecsandri, toți afirmaţi la mijlocul secolului al XIX-lea, cu importante contribuţii în fixarea şi 
rafinarea limbii literare, literatura română face un salt spectaculos spre modernitate, prin deschidere 
tematică, varietate stilistică şi conştiinţă estetică profesionalizată. Aceşti scriitori, dar şi alţii, se 
preocupă cu pasiune de folclor şi cultură populară (iniţiază culegerile sistematice de folclor — 
Poezii poporale, culegere întocmită de V. Alecsandri în 1852), tendință care le va orienta 
activitatea, pregătind astfel marea epocă a clasicilor, din a doua jumătate a secolului. 

Scriitori de factură modernă ai fazei de tranziţie spre modernitate, dar şi deschizători de 
drumuri sunt Nicolae Filomon (1819-1865), cu romanul său de referință, Ciocoii vechi şi noi, G. 
Baronzi, B.P. Hasdeu, cu nuvelistica şi publicistica sa (de opera sa istorică ne vom ocupa separat) şi 
Alexandru Odobescu (1834-1895), autor şi el de nuvele istorice, Doamna Chiajna şi Mihnea-vodă 
cel Rău, de scrieri istorice şi eseuri de mare rafinament (Pseudo-kinegheticos), de lucrări ştiinţifice 
(Tezaurul de la Pietroasa). 

Să menţionăm şi pe Ion Ghica (1816-1897), economist de pătrunzătoare analiză, prozator cu 
un registru bogat, creator de tipuri umane, calități vizibile şi în vasta sa corespondenţă cu oamenii 
timpului. Ion Codru Drăguşanu (1818-1884), „spirit aventuros“, zice Călinescu, autor al unui jurnal 
de călătorie prin ţările europene, Peregrinul transilvan, este un scriitor înzestrat cu simț de 
observaţie socială, dar cu un limbaj latinizant. Alţi scriitori ce întregesc galeria acestei epocii atât 
de colorate şi contradictorii prin amestecul de stiluri şi ideologii sunt loan Catină, autorul Marşului 
revoluționar de la 1848, Andrei Mureşanu, creatorul imnului Un răsunet, devenit Deşteaptă-te, 
române, Costache Negri, C.D.Aricescu, istoric al mişcărilor de la 1821 şi 1848, Gr. Lăcusteanu, 
memorialist al epocii. 

Presa va susţine inițiativele literare şi dramatice, va contribui la formarea unei conştiinţe 
artistice moderne. În 1838, George Barițiu înființează la Braşov Gazeta de Transilvania (care a 
apărut neîntrerupt până în 1946), având şi ea un supliment literar Foaie pentru minte, inimă şi 
literatură, publicaţii care au avut un mare rol în viața spirituală şi în susținerea mişcării naționale. 
Publicaţia literară cu cel mai amplu ecou în epocă a fost Dacia literară, apărută în 1840, sub 
conducerea lui Kogălniceanu, care a imprimat ideilor susținute un aspect de program cultural, 
elaborat sub deviza originalității naţionale a literaturii, dar şi sub cea a unității spirituale a 
românilor, angajându-se să publice „producții româneşti, fie din oricare parte a Daciei, numai să 
fie bune“, țelul fiind acela ca „românii să aibă o limbă şi o literatură comună pentru toți“. 

În toate provinciile româneşti aflate sub stăpânirea habsburgilor, Transilvania, Bucovina şi 
Banat, intelectualitatea românească a luptat pentru dreptul de folosire a limbii române şi pentru 
emanciparea instituțională a românilor ortodocşi de sub tutela mitropoliei de la Carlowitz, acţiune 
dusă, printre alții, de prelaţii Vasile Moga şi Andrei Şaguna, precum şi de Samuil Vulcan şi Moise 
Nicoară. Față de politica de maghiarizare impusă de oficialități în Transilvania, mai ales după 1841 
(când Dieta de la Cluj a impus prin lege limba maghiară ca limbă oficială), intelectualii români au 
protestat energic, cum a făcut-o Simion Bărnuţiu (prin cunoscutul studiu O tocmeală de ruşine şi o 
lege nedreaptă), precum şi umanistul sas Stephan Ludwig Roth, care declara: „Nu văd nevoia de a 
impune o limbă oficială a ţării. Căci noi avem deja o limbă a ţării. Nu este nici limba germană, 
nici cea maghiară, ci limba română “. În contextul cunoscut, mişcarea revoluţionară a românilor 
din Transilvania s-a declanşat pentru apărarea drepturilor naționale, nerecunoscute de revoluționarii 
unguri. 

În perioada revoluţiei, presa a jucat un rol important, cele mai cunoscute publicaţii revoluţio- 
nare fiind Pruncul român, condus de C.A. Rosetti, şi Poporul suveran, sub conducerea lui 
Bălcescu, unde acesta publică studiul său Drepturile românilor către Înalta Poartă. Tradițiile 
publicisticii literare vor fi preluate de România literară, apărută la laşi, în 1855 sub direcția lui V. 
Alecsandri. Noua publicație continuă tradițiile revistelor Propăşirea şi Dacia literară, având ca 

obiectiv promovarea literaturii originale şi a scrierilor ştiinţifice, precum şi afirmarea spiritului 
critic. Deşi revista nu a apărut decât un an, la ea colaborează cei mai valoroşi scriitori ai momen- 
tului: D. Bolintineanu, Gr. Alexandrescu, G. Sion, C. Negruzzi, A.l.Odobescu, Alecu Russo (care 
publică aici Cântarea României), M. Kogălniceanu, Vasile Alecsandri, Ion Ionescu de la Brad ş.a. 

Ulterior, în epoca lui Cuza şi până la sfârşitul secolului, jurnalismul trece în faza sa propriu-zis 
modernă, publicațiile literare şi ştiinţifice se diversifică, se profesionalizează, fiind susținute prin 
studii şi articole de condeie de primă mână, precum Hasdeu, Odobescu, Maiorescu, Iacob 
Negruzzi, Iosif Vulcan, iar apoi de marii scriitori ai timpului, Mihai Eminescu, Ion Luca Caragiale, 
Ion Slavici, autori care dau strălucire epocii clasice a literaturii române. 

Epoca marilor clasici este marcată, în plan literar, de trecerea de la romantism la realism. 
Spiritul Junimii se impune treptat, în presă şi în literatură, separând valorile de mediocrități, prin 
introducerea criteriilor estetice în stabilirea ierarhiilor de valori. Abordarea romantică a unor teme o 
întâlnim încă la Hasdeu şi Eminescu, până la poezia lui Vlahuţă şi la dramaturgia lui Delavrancea, 
dar scriitura de factură realistă devine predominantă la creatori precum Filimon, Slavici, Creangă, 
Caragiale, Duiliu Zamfirescu. În opoziţie cu Junimea şi cu spiritul promovat de revista Convorbiri 
literare, poetul Alexandru Macedonski (1854-1920) înființează cenaclul literar şi revista 
Literatorul (1880), prin care promovează orientarea simbolistă. Modernismul de orientare 
simbolistă va fi continuat prin activitatea lui Ovidiu Densuşeanu, mentorul revistei Viața nouă 
(1905), adversă a orientării tradiționaliste de la Sămănătorul. 

Orientarea care se afla sub semnul redescoperirii trecutului românesc se manifestă în diverse 
planuri (literatură, istorie, etnologie, filologie, arheologie, artă plastică etc.). Căutarea şi definirea 
identităţii naționale în planul creației culturale nu au dus la refuzul influențelor şi al formelor de 
expresie novatoare. Confruntările de opinii referitoare la direcţiile estetice erau fireşti în contextul 
unei culturii care voia să-şi afirme personalitatea în spațiul european. Unele mişcări tradiționaliste, 
de contrapondere la tendințele de imitație sau de autonomie estetică, au apărut ca o reacție la 
decalajele dintre satul tradițional şi oraşul aflat în proces de occidentalizare. Răspunsul la 
predominarea modelelor occidentale în stilul de viaţă al claselor superioare l-a constituit apelul la 
istorie şi tradiție, revalorizarea satului ca păstrător al specificităţii. Idealizarea vieții ţărăneşti avea 
rostul de a însufleți ideea naţională şi de a reconfirma încrederea în formele specifice ale civilizaţiei 
tradiționale româneşti. La începutul secolului XX, tendinţele modernizatoare au stat în echilibru cu 
cele tradiționale, pregătind sinteza culturală realizată în perioada interbelică, anunţată de pe acum 
de sculptura lui Brâncuşi şi muzica lui Enescu. 


Evoluția teatrului şi a dramaturgiei naționale 


Până la începutul secolului al XIX-lea, teatrul s-a manifestat sub forma unor spectacole de 
divertisment, jucate în curțile boiereşti, sau sub formă de teatru folcloric, cu ocazia unor sărbători 
religioase. Primul spectacol de teatru a fost organizat de Gheorghe Asachi la Iaşi, în 1816 (cu piesa 
Mirtil şi Chloe). În Bucureşti, primul spectacol a avut loc în 1819. După aceste începuturi, mişcarea 
teatrală a evoluat rapid si constant, fiind impulsionată de şcolile apărute în cadrul „Societății 
filarmonice“ din Bucureşti (1833) şi a „Conservatorului filarmonic-dramatic“ din Iaşi (1836), 
având ca program sprijinirea teatrului şi a dramaturgiei originale româneşti. 

În 1846 se construieşte Teatrul Naţional din Bucureşti, care va deveni, din 1885, printre 
primele instituţii culturale din lume cu iluminat electric. Spre mijlocul secolului XIX, interesul 
publicului pentru teatru a dus la o prezență aproape continuă a trupelor străine în amândouă 
capitalele, la înfiinţarea unor trupe profesioniste şi la permanentizarea spectacolelor în limba 
română. În perioada paşoptistă, teatrul joacă un rol major ca tribună a ideilor de unitate naţională şi 
reformă socială, precum şi ca mijloc de educaţie artistică şi civică. 

Mişcarea teatrală se dezvoltă concomitent cu afirmarea dramaturgiei originale, domeniu în 
care Vasile Alecsandri ocupă un loc important. În 1840, el debutează în teatru cu piesa Farmazonul 

din Hârlău. Vasile Alecsandri este un întemeietor al dramaturgiei naționale, iar după 1850 va scrie 
şi va oferi scenei româneşti piesele din ciclul Coana Chiriţa, comediile de moravuri Iorgu de la 
Sadagura, laşii în carnaval, drama istorică Despot-Vodă. Piesa Chiriţa în laşi sau două fete şi-o 
neneacă a fost jucată, după 1850, atât la Iaşi, cât şi în Bucureşti. 

În 1864, învățământul teatral se profesionalizează şi se modernizează prin înființarea 
conservatoarelor de artă dramatică din laşi şi Bucureşti. După piesa lui Hasdeu, Răzvan şi Vidra, 
dramaturgia românească atinge un moment de apogeu prin I.L.Caragiale, clasicul scenei româneşti, 
cu piesele scrise şi jucate după 1880, O noapte furtunoasă, O scrisoare pierdută şi D'ale 
carnavalului. Eugen Ionescu, reputatul creator al teatrului absurdului, spunea: „Datorită valorii 
comediilor sale de moravuri şi caractere, din nefericire scrise într-o limbă care nu este de 
circulație mondială, Ion Luca Caragiale este poate cel mai mare dintre dramaturgii necunoscuţi“. 
În aceeaşi serie a clasicilor intră şi Al. Davila, cu piesa Vlaicu Vodă, şi Barbu Şt. Delavrancea, cu 
ciclul său de drame istorice. 

Un rol de prim ordin l-au avut actorii şi animatorii mişcării teatrale din epocă, printre care 
trebuie menționați Costache Caragiale, Matei Millo şi Mihail Pascaly (din trupa acestuia a făcut 
parte şi Eminescu o vreme). Ei au colindat cu trupele lor întreg spaţiul românesc, contribuind la 
întărirea legăturilor culturale dintre provinciile româneşti şi la cimentarea sentimentului de unitate 
națională. 


Artele plastice şi arhitectura 


La începutul secolului al XIX-lea putem consemna apariția preocupărilor pentru forme 
moderne de pictură, pictura de şevalet, în ulei, cu o viziune neoclasică, desprinsă de tradiția picturii 
bisericeşti. După epoca primilor portretişti (Al. Chladek) şi a picturii cu subiecte istorice (C. 
Lecca), pictorii afirmaţi la mijlocul secolului al XIX-lea aduc elemente înnoitoare şi un suflu 
romantic-revoluționar, cu o tematică patriotică, aspecte vizibile în tablourile lui I. Negulici, Barbu 
Iscovescu, C-tin Rosenthal (autor al cunoscutului tablou România revoluționară), Carol Popp de 
Szathmary, Gh. Tatarescu (1820-1894) şi Theodor Aman (1831-1891), ultimii doi, reprezentanți ai 
academismului, fiind şi întemeietori ai învățământului artistic la noi. 

La mijlocul veacului, figura cea mai reprezentativă a plasticii româneşti este Theodor Aman, 
cu o operă importantă şi diversă ca gen, cu reuşite în portretistică şi în pictura cu tematică istorică 
(celebrul tablou „Solii turci aduc daruri lui Mihai Viteazul din partea sultanului Mehmed al II- 
lea“). El are merite deosebite şi în plan organizatoric, fiind principalul inițiator al înființării Şcolii 
de Arte Frumoase din Bucuresti (1864), al cărei director a fost până la moarte. În a doua jumătate a 
secolului al XIX-lea se afirmă o nouă generație de artişti plastici, din rândurile căreia se detaşează 
prin originalitate şi forță de creaţie Nicolae Grigorescu şi Ion Andreescu, formaţi în mediul picturii 
impresioniste al Şcolii de la Barbizon (lângă Paris). 

Nicolae Grigorescu (1838-1907), personalitate artistică de prim rang, a trecut de la pictura 
academistă, de atelier, în timpul studiilor de la Paris, şi a optat pentru metoda „plein-air“, impusă de 
noua viziune a realismului şi a impresionismului. Cu o înzestrare de excepție, beneficiar al unei 
tehnici noi, Grigorescu este creatorul peisagisticii moderne româneşti, fiind cel dintâi artist de la 
noi care a pictat ceea ce a simțit în faţa spectacolului naturii. Tematica tablourilor sale e inspirată 
îndeosebi din natură şi din viaţa satului, realități filtrate de o sensibilitate vibrantă, cu o puternică 
undă de lirism. Cu o paletă deschisă şi luminoasă, tablourile sale — îndeosebi cele care înfățisează 
scene din viaţa rustică (Car cu boi trecând un vad, Biserica din sat), personaje din universul 
țărănesc (Păstorița, Tărancă torcând, Țărancă cu maramă) — degajă o atmosferă de adâncă 
meditaţie şi viziune optimistă, stenică, faţa de viaţă. Grigorescu a devenit un adevărat rapsod al 
pământului românesc, fiind apreciat ca un artist original, cu un puternic caracter specific național. 
În arta portretului, el a deschis un capitol nou, dovedindu-se un fin observator de caractere şi un 
virtuos al penelului (Portret de evreu, Pe gânduri). Martor ocular pe câmpul de luptă, în timpul 


154 Prof. univ. dr. Grigore Georgiu 


Războiului de independenţă, Grigorescu a imortalizat pe pânză o galerie de portrete ale soldaţilor şi 
scene de mare dramatism (Atacul de la Smârdan). 

Ion Andreescu (1850-1882), pictor de mare forță, a creat într-o viaţă scurtă o operă care face 
din el un artist de referință. Pictura sa, fundamental diferită ca viziune de cea a lui Grigorescu, are 
un caracter profund, sobru, grav şi meditativ. 

La începutul secolului XX, personalitatea de sinteză a picturii româneşti este Ștefan Luchian 
(1868-1916), unul dintre cei mai originali pictori români, cu existență dramatică şi o operă 
valoroasă, cu un profund caracter uman. Excepţional colorist, autentic deschizător de drumuri în 
pictura românească, Luchian a dat o nouă şi intensă strălucire culorii, prin cunoscutele sale tablouri 
cu flori, de o extraordinară prospețime şi vitalitate (Crizanteme, Anemone, Flori). 

Prin Grigorescu, Andreescu şi Luchian, pictura românească dobândeşte originalitate şi o 
dimensiune cu adevărat modernă, în conexiune cu experințele estetice europene. Cele trei mari 
personalități artistice reprezintă în acelaşi timp trei tipuri de recepție şi sensibilitate. Portretele de 
țărănci ale lui Grigorescu, pline de efuziune şi ținută demnă, sunt remarcabile, vocația lui 
Andreescu pentru peisaje respiră un aer de sobrietate şi meditaţie, iar Luchian adaugă o intensitate 
tragică la delicateţea şi grația florilor sale, care i-au adus un mare renume. 

Sculptura este reprezentată în veacul al XIX-lea de Karl Storck şi de loan Georgescu, artişti de 
formaţie clasică, şi de Ştefan lonescu-Valbudea, de sensibilitate romantică. 

Arhitectura este legată în secolul al XIX-lea de procesul de urbanizare, de modernizarea 
oraşelor şi de avântul luat de construcţiile civile. După 1830 se construiesc edificii reprezentative în 
stilul romantic neogotic, precum Palatul Şuţu (azi Muzeul de istorie al municipiului Bucureşti) şi 
Casa Librecht (azi Casa Universitarilor). Arhitectura este dominată de o combinaţie de elemente 
neoclasice, romantice şi neorenascentiste, cu influențe occidentale eclectice, situaţie faţă de care 
apar în a doua jumătate a secolului reacții naționale, tendinţe care utilizează în mare măsură 
elemente şi forme ale arhitecturii vechi, autohtone. Oraşele românesti iau înfățişări contrastante, cu 
diferenţe acute între somptuoasele clădiri din centru şi suburbiile aproape rurale, în timp ce satele, 
cu excepția unor vile şi conace boiereşti, îşi păstrează aspectul tradițional. Spre sfârşitul secolului 
se pun bazele unui stil național, cu preluări creatoare din arhitectura tradițională, mai ales din cea a 
epocii brâncovenești. 

Ion Mincu (1852-1912) a fost întemeietorul acestui curent şi fondatorul şcolii române de 
arhitectură. Lucrările lui, Casa Lahovary sau Şcoala centrală de fete din Bucureşti, sunt printre 
realizările acestei mişcări. Totuşi, predominantă rămâne încă tendinţa de a construi case şi clădiri 
administrative în spiritul ecleticismului francez (Palatul Justiţiei, Poşta centrală) sau rococo 
(actuala Casa a oamenilor de ştiintă sau Palatul Cantacuzino din Bucureşti), capitala României 
fund supranumită „Micul Paris“. 


Instituţii muzicale 


Muzica românească evoluează în cadrul formelor tradiţionale, pe suportul tradiției populare şi 
al muzicii religioase, de tip bizantin. O primă culegere de melodii şi jocuri populare este 
consemnată în Codex Caioni, întocmit de lon Căianu, în secolul al XVI-lea. Formele muzicale 
moderne, vocale şi instrumentale, sunt adoptate în secolul al XIX-lea, când apar primele compoziții 
axate pe prelucrarea melosului popular şi are loc un proces de desprindere din fondul tradițional 
religios şi de adaptare la stilurile moderne. 

O primă iniţiativă de organizare este consemnată în 1833, când se înfiinţează la Bucureşti 
„Societatea filarmonică“, grupând personalități precum Ion Câmpineanu, Costache Aristia, Ion 
Heliade Rădulescu, care îmbină lupta politică pentru reforme şi unitate națională cu cea pe teren 
cultural, sprijinind literatura dramatică şi instituţiile muzicale. La 1830 Anton Pann publică la 
Braşov culegerea intitulată Versuri muziceşti. 

În 1835 se deschide învățământul muzical, de către loan Andrei Wachmann, iar în 1851 se 

înființează la Bucureşti Conservatorul de muzică, sub conducerea aceluiaşi compozitor şi animator. 
În 1846, Franz Liszt susţine un concert la Bucureşti. Conservatorul de muzică de la laşi se 
înființează la 1860, având ca director pe Francisc Serafim Caudella. O importantă contribuţie 
organizatorică are şi compozitorul Alexandru Flechtenmacher, autorul unor compoziții mai 
elaborate, cel care a compus primele vodeviluri şi operete româneşti (Baba-Hârca, pe text de Matei 
Millo), cuplete pentru piesele lui Alecsandri, uvertura naţională Moldova, la 1847, precum şi 
muzica imnului Hora Unirii. 

În a doua jumătate a secolului al XIX-lea se formează o şcoală muzicală românească, sub 
influenţa romantismului şi a bogatelor filoane folclorice. Începuturile muzicii naţionale moderne 
sunt legate de numele unor compozitori înzestrați precum: Ciprian Porumbescu (1853-1883), autor 
al vestitei Balade, al operei Crai-Nou şi al unor piese corale, precum Trei culori, Pe-al nostru 
steag; Eduard Caudella (opera de inspirație istorică Petru Rareş); Francisc Serafim Caudella şi 
loan Andrei Wachmann, care predau cursuri de muzică la Iaşi şi Bucureşti. 

Datorită stăruinţelor lui E. Wachmann, în 1868 ia naşterea o societate filarmonică, având 
orchestră permanentă. La 1885, G. Stephănescu înființează trupa „Operei Române“. Muzica corală, 
de inspiraţie folclorică, îi are ca reprezentanți pe compozitorii Gavril Muzicescu, G. Dima, lon Vidu 
şi Iacob Mureşianu, culegători de folclor muzical în acelaşi timp. Aceşti precursori au pus bazele 
mişcării muzicale naţionale, astfel că pe suportul creaţiei lor se va putea afirma cu strălucire, la 
începutul secolului XX, geniul creator al lui George Enescu, prin care mesajul spiritului românesc 
va ajunge în plan universal. 


2. Orientări teoretice şi politice 


Evoluţionism, pozitivism, istorism 


În a doua jumătate a secolului trecut, gândirea filosofică se afirmă ca o componentă majoră a 
culturii românești, alături de creaţia literară (care atinge performanţe pe drept cuvânt „clasice““). În 
mişcarea filosofică şi social-politică se afirmă personalități reprezentative precum: Titu Maiorescu, 
Vasile Conta, M. Eminescu, B.P. Hasdeu, A.D. Xenopol, P.S. Aurelian, C.D. Gherea. Gândirea 
filosofică receptează în forme specifice imperativele sociale şi naționale, le conceptualizează şi le 
prelungeşte până în forma unor reflecţii generale asupra cunoaşterii, dezvoltării sociale, sensului 
vieţii umane, determinismului istoric etc. 

Are loc o treptată autonomizare a câmpului de creaţie filosofică, se manifestă o tendință de 
specializare a reflecției filosofice în contextul unei tot mai accentuate diferențieri interne a formelor 
culturale. Tot în această perioadă se fixează limbajul filosofic modern, conceptualizat, fapt care se 
află în directă legătură cu nivelul atins de limba literară şi cu dezvoltarea învățământului ştiinţific şi 
filosofic universitar. Disciplinele filosofice predate în învățământul superior (logică, istoria 
filosofiei, etică, estetică, psihologie, metafizică) de către Titu Maiorescu, C. Dumitrescu-laşi, C. 
Leonardescu, sau disciplinele istorice, cele privind filologia comparată, etnologia, folcloristica şi 
teoria istoriei, ilustrate de către Hasdeu, Al. Odobescu şi Xenopol, vor ridica nivelul general de 
instrucție filosofică şi vor pregăti generaţia viitoare de gânditori. 

În legătură cu problematica gândirii filosofice şi sociale din a doua jumătate a secolului trecut 
şi cu orientările şi preocupările predominante ale unor personalități putem menționa câteva trăsături 
de ansamblu. Gândirea filosofică se dezvoltă acum într-o strânsă legătură cu noua imagine 
ştiinţifică a epocii. Dezvoltarea ştiinţelor naturii solicită din partea gânditorilor o interpretare de 
natură filosofică, o generalizare a noilor date ale cunoaşterii. Ca urmare a mişcării ştiinţifice din 
țara noastră, a interesului pentru abordarea teoretică a unor probleme ale ştiinţei, se constituie un 
amplu curent de idei de orientare pozitivist-naturalistă, reprezentat de o serie de oameni de ştiinţă, 

printre care menționăm pe Emil Bacalogu, Gr. Ştefănescu, Gr. Cobălcescu, Victor Babeş, Şt. C. 
Michăilescu. 

Aceştia impun un spirit ştiinţific şi raționalist în mişcarea de idei, combat concepțiile 
religioase din perspectiva pozitivismului şi a evoluţionismului, popularizează noile descoperiri 
ştiinţifice, în principal teoria evoluționistă, subliniind, totodată, valoarea socială a cunoaşterii 
ştiinţifice. Orientarea evoluționistă şi pozitivistă devine dominantă în atmosfera spirituală a 
timpului, influențând masiv o serie de gânditori români. 

Evoluţionismul devine acum paradigma dominantă în ştiinţele naturii şi se extinde treptat şi în 
abordarea fenomenelor sociale şi istorice, în antropologie şi lingvistică, fiind preluată de o serie de 
gânditori români ai vremii. Ideea sa centrală, în plan sociologic, este aceea că în devenirea lor 
istorică toate societăţile trec printr-un număr determinat de „stadii“, de „faze“, care pot fi ilustrate 
prin schimbările ce privesc cunoaşterea umană, formele de organizare socială şi politică, modurile 
de viaţă şi reprezentările asupra lumii. 

Pozitivismul a fost definit de Auguste Comte ca o nouă epocă în evoluţia umanităţii. De la 
viziunea religioasă, specifică epocii medievale, cultura europeană a trecut la faza marilor 
construcții metafizice, speculative, pentru ca dezvoltarea ştiinţei moderne, o ştiinţă experimentală şi 
rațională, să ducă la instaurarea unui „spirit pozitiv“, adică la cunoaşterea faptelor reale, la analiza 
experienţei directe. Rostul ştiinţei este de a analiza experienţa şi de a degaja aspectele generale din 
masa informă a existenţei concrete, şi de a formula legile generale cu privire la un domeniu anumit. 
Orientările pozitiviste au subliniat valoarea socială a ştiinţei, capacitatea ei de a fi un factor al 
dezvoltării sociale. Pozitivismul a încercat să fundamenteze şi disciplinele socio-umane şi istorice 
pe modelul ştiinţelor naturii. 

Evoluționismul şi pozitivismul reprezintă noul fundament ştiinţific al viziunilor istoriste, care 
se vor regăsi în abordările multor gînditori români din secolul al XIX-lea. Am arătat că trecerea de 
la paşoptism spre junimism înseamnă şi trecerea de la istorismul revoluționar spre istorismul 
organic. Interesul pentru interpretarea societăţii şi a culturii dintr-o perspectivă istorică este 
predominant la exponenţii gândirii româneşti, aşa cum era predominant în toată cultura teoretică 
europeană. Dar, cum am văzut, gânditorii români vor reuşi să depăşească treptat viziunile 
evoluționiste clasice şi istorismul monolinear, pentru a sublinia caracterul divers şi multilinear al 
evoluţiei sociale şi culturale. Această nouă viziune se va accentua la sfârşitul secolului al XIX-lea şi 
începutul celui următor în cultura română. 

Alte curente de idei care influenţează mediul intelectual românesc sunt neokantianismul, 
orientare ce susține distincția dintre ştiinţele spiritului şi ştiinţele naturii (idee care influenţează 
concepția unor gânditori precum Xenopol şi lorga) şi marxismul, care se răspândeşte şi la noi spre 
sfârşitul secolulului trecut, prin curentul cultural de la revista Contemporanul şi prin contribuția 
unor intelectuali aparținând gândirii socialiste. 

În a doua jumătate al secolului al XIX-lea, cultura românească era o cultură modernă, 
consolidată şi diversificată interior în curente de idei, racordate la mişcarea culturală europeană. 
România era o ţară în curs de modernizare rapidă, confruntată cu o serie de dificultăţi sociale şi 
economice. Cultura critică, dezvoltată de junimişti, a conştientizat aceste dificultăți şi a teoretizat 
mai ales discrepanţa dintre formele instituţionale moderne şi fondul economico-social înapoiat. În 
spațiul culturii române se intersectau diferite curente de idei ale vremii. 

Personalitățile exemplare ale epocii, oamenii „culturii eroice“ paşoptiste îşi continuă 
activitatea şi după momentul revoluţionar, contribuind la întemeierea noilor instituții moderne şi 
democratice ale statului român. O particularitate a epocii rezidă în faptul că personalitățile culturale 
majore sunt şi personalitățile politice majore, astfel că putem afirma că cei care au construit cultura 
română modernă au construit şi statul român modern. Cultura are un rol funcțional în societate. Nu 
e doar o expresie a unei societăți, ci un factor constitutiv al ei, o sursă energetică a schimbării şi 
dezvoltării sociale. Acest dublu statut al culturii e foarte bine ilustrat de mişcarea junimistă, mişcare 
culturală şi ideologică prin care se exprimă ceea ce s-a numit cultura critică românească. Ea a 
încercat să facă operă de salubritate culturală, degajând terenul de false valori şi instituind criterii 
autentice pentru diverse domenii ale creaţiei. 


Istoria culturii române moderne 157 


Liberalism şi conservatorism 


În plan politic, epoca este dominată de două mari orientări ideologice: liberalismul şi 
conservatorismul. Liberalismul a fost curentul dominant de gândire al forțelor politice şi culturale 
care au iniţiat reformele structurale în societatea românească pe tot parcursul secolului al XIX-lea, 
începând cu 1821. În plan politic, sub influența puternică a ideilor revoluţiei franceze, agenții 
liberalismului românesc au militat, la începutul secolului XIX, pentru introducerea domniilor 
pământene, pentru alegerea domnului şi instaurarea unui regim parlamentar, bazat pe principiul 
reprezentării tuturor categoriilor sociale şi pe separarea puterilor în stat. 

Acest obiectiv s-a conturat în spaţiul românesc la începutul secolului al XIX-lea, ca urmare a 
unor evoluții economice şi culturale interne, dar şi sub influența puternică a mişcărilor luministe şi 
a ideilor liberale promovate de revoluțiile burgheze din Europa Occidentală. În prima fază, luptând 
împotriva vechiului regim, liberalismul a fost un program antifeudal, acţionând subversiv şi 
revoluționar. Procesul de transformare a vechilor Adunări de stări în adunări reprezentative 
moderne a parcurs mai multe etape, până când, odată cu înfăptuirea Unirii din 1859, s-au introdus 
principalele instituţii democratice moderne. 

Confruntarea dintre liberalism şi conservatorism s-a desfăşurat pe tot parcursul secolului al 
XIX-lea, ea fiind mai puternică în perioada revoluției paşoptiste, în perioada Unirii din 1859 şi a 
domniei lui Cuza. După acest moment, liberalismul a devenit un program de modernizare globală. 
Organizându-se politic şi doctrinar, după 1875, liberalismul a stârnit reacția mai mult sau mai puţin 
organizată a forțelor conservatoare. În 1875 se constituie Partidul Naţional Liberal, având în frunte 
pe Ion C. Brătianu, C.A. Rossetti, Kogălniceanu, Ion Ghica. Doctrina politică şi economică este 
fundamentată pe principiile clasice — libertate individuală, regim reprezentativ, separarea puterilor 
în stat, statul ca arbitru al intereselor sociale, libera concurență etc. —, fiind adaptată la condiţiile 
societății noastre, mai ales în viziunea unor economişti precum Dionisie Pop Marțian şi P.S. 
Aurelian. Elita liberală va aduna în jurul ei personalităţi de relief ale culturii române, printre care 
menţionăm: M. Kogălniceanu, Petre P. Aurelian, Vasile Conta, A.D. Xenopol, Spiru Haret, V.A. 
Urechia, Petre Poni. 

Ca expresie a unei noi filosofii politice, consolidate în unele state occidentale încă din secolul 
al XVIII-lea, şi ca expresie a forțelor reformatoare, apoi burgheze, din spațiul românesc, 
liberalismul devine o atitudine culturală şi ideologică difuză, un fundal pe care evoluează agenții 
politici şi culturali, înainte de a se cristaliza într-o structură de partid bine definită. Operând în 
mediul românesc, liberalismul împrumută inevitabil culoare locală, fără a abdica de la principiile 
libertăţii individuale şi de la programul democraţiei parlamentare. El este obligat să conjuge aceste 
principii cu datele sociale româneşti, să preia sarcinile sociale şi naționale, dobândind caracteristici 
specifice. Astfel, exponenţii gândirii şi ai politicii liberale de la noi, beneficiind şi de contraforța 
unui conservatorism adeseori constructiv, cum a fost cel al junimiştilor, s-au ilustrat prin spirit 
pragmatic şi echilibru în alegerea căilor de modernizare. 

Ei au menținut deschisă atât componenta doctrinară, cât şi cea aplicativă, adaptându-se din 
mers la fluctuațiile şi necesitățile unei societăţi pentru care modernizarea însemna concomitent 
înfăptuirea unor profunde reforme sociale, realizarea imperativelor naționale şi recunoaşterea 
internațională a țării. De aceea, liberalismul a fost „absorbit în ideea de patrie“ şi a „învăluit însăşi 
ideea națională“, după cum spune Eugen Lovinescu, biograf şi apologet al liberalismului românesc. 

Conservatorismul a reprezentat inițial un curent care s-a opus reformelor politice de factură 
modernă şi democratică, el exprimând interesele marii proprietăți funciare. Exponenții 
conservatorismului s-au pronunţat împotriva reformei agrare din timpul domniei lui Cuza, iar 
ulterior au condamnat tendinţele de liberalizare politică, susținute de burghezie. În plan politic, 
Junimismul este o versiune moderată a conservatorismului, acceptând dezvoltarea lentă, treptată şi 
militând pentru consolidarea proprietăţii, pentru stabilitatea instituțiilor, pentru o bună 
administraţie, pentru păstrarea tradițiilor şi a individualității naționale, pentru dezvoltarea culturală 
ca pârghie a progresului social. Grupurile conservatoare s-au unificat ca partid în 1880. Exponenţii 
mişcării conservatoare sunt PP.Carp, Barbu Catargiu, Manolache Costache Epureranu, Lascăr 

Catargiu, T. Maiorescu, Grigore Cantacuzino, iar spre sfârşitul secolului al XIX-lea s-au afirmat noi 
lideri: Tache Ionescu, Alexandru Marghiloman, Nicolae Filipescu. 


3. Concepţia filosofică a lui Vasile Conta (1845-1882) 


Vasile Conta este creatorul primului sistem filosofic original în gândirea românească modernă. 
Opera sa apare pe fundalul consolidării vieţii ştiinţifice din România şi ilustrează tendinţa de 
profesionalizare şi specializare a gândirii filozofice româneşti, de racordare a ei la mişcările 
spirituale europene. Într-un timp foarte scurt (a murit la 37 de ani!) a elaborat o operă teoretică de 
performanţă, care îl situează în galeria celor mai profunzi gânditori români. 

În perioada studiilor liceale de la Iaşi este atras de preocupări literare şi artistice (pentru care 
avea o certă vocaţie, fiind un om interiorizat şi meditativ), pe care le abandonează apoi pentru a-şi 
continua pregătirea (cu ajutorul unei burse) la universitățile din Anvers şi Bruxelles, unde studiază 
concomitent economia şi ştiinţele juridice, obținând în 1872 titlul de doctor în drept al Universităţii 
din Bruxelles. Întors în ţară, ocupă prin concurs catedra de drept civil la Universitatea din Iaşi şi se 
impune rapid în mediul cultural al epocii ca un spirit multilateral, ca profesor strălucit, gânditor de 
mare suprafață şi om politic de orientare liberală şi reformatoare. Participă o vreme la şedinţele şi 
dezbaterile de la societatea Junimea (studiile sale filosofice apar în revista Convorbiri literare), dar 
convingerile sale politice şi filosofice îl distanțează de junimism şi îl apropie de liberalism. În 1879 
este ales deputat din partea unei fracțiuni liberale ieşene (remarcându-se prin discursurile 
pronunțate împotriva modificării art. 7 din Constituţie), iar în 1880 este numit ministru al 
instrucţiunii publice, calitate în care a elaborat şi a înaintat spre dezbatere un foarte ambițios şi 
modern proiect de reformă a învățământului, care a fost însă respins. 

Conta a publicat în timpul vieţii trei lucrări: Teoria fatalismului (1876); Teoria ondulaţiunii 
universale (1877); Introducere în metafizică (1879), care au apărut şi în limba franceză, la edituri 
din Bruxelles şi Paris. Alte două lucrări, neterminate, au apărut postum, mai întâi în limba franceză: 
Întâiele principii care alcămiesc lumea (1888); Bazele metafizicii (1890). 


O concepţie materialistă şi deterministă 


Conta îşi întemeiază sistemul său filosofic în orizontul ştiinţelor naturii din vremea sa, fiind 
profund marcat de viziunea evoluționistă care domina cultura europeană a timpului. Vom reține 
numai cîteva dintre ideile ce alcătuiesc edificiul sistemului său de gândire. Conta elaborează o 
ontologie materialistă, orientându-se după ceea ce este nou în ştiinţa vremii sale, având, totodată, o 
atitudine critică față de teoriile filosofice spiritualiste. Astfel, afirmă răspicat ideea materialității 
lumii: 

„Ín lume, pe cât putem noi ştii, nu există decât materie care se mişcă şi se metamor- 
fozează până la infinit în spaţiu şi timp, ascultând în toate mişcările şi metamorfozele sale 
de legi fatale.” 

Este interesant de observat că el extrage argumentul materialității lumii din experiența practică. 
„Când eul meu îşi manifestă activitatea sa prin voinţă, întâlneşte o rezistență care provine de la 
altceva sau de la altcineva decât de la dânsul... Lumea exterioară deci există“. Definiţia 
materiei nu depăşeşte, într-adevăr, limitele cunoscute ale substanțialismului. Materia, consideră el, 
este „numirea ce s-a dat obiectelor care lovesc simțurile“. Dar poziția avansată a lui Conta se 

exprimă în concepția sa asupra legăturii indestructibile dintre materie, mişcare, spațiu şi timp. 
„Științele experimentale tind din ce în ce mai mult a dovedi că nu există spaţiu cu totul deşert 
(lipsit) de materie.“ 

Această ipoteză va fi confirmată de teoriile din fizica relativistă şi cuantică. „Materia, spațiul 
şi timpul încep a constitui o adevărată trinitate materialistă“ — spunea el, fapt care va fi, de 
asemenea, dovedit de teoria relativităţii. Conta are o viziune modernă şi dialectică privind unitatea 
lumii şi diversitatea ei calitativă. El afirmă explicit că, deşi lumea este materială şi unitară, ea „nu-i 
uniformă şi omogenă, ci are calități diferite“. Totodată, el intuieşte şi faptul că teza indivizibilității 
atomului nu poate fi susținută, afirmând că „însuşirile lumii exterioare se subimpart la infinit“, iar 
ştiinţa va descoperi „veşnic noi însuşiri“ ale lumii. 

O contribuție deosebită a avut Conta la explicarea materialistă a fenomenelor psihice. El a 
încercat să arate baza materială a psihicului, folosindu-se de datele fizicii şi ale neurofiziologiei, 
pentru a explica mecanismul proceselor psihice. Astfel, el a arătat că psihicul este legat de o 
anumită formă de organizare a materiei, că este o funcţie a creierului, criticând, deopotrivă, 
idealismul şi materialismul vulgar. „Sufletul nu este o secrețiune, ci o funcțiune, şi tocmai pentru 
aceea el este nematerial.“!% Aici, Conta atinge o problemă cardinală a filosofiei şi este important 
faptul că el vede că psihicul uman este un fenomen ce ia naştere din relația dintre om şi mediu. 

Baza funcțională a psihicului o găseşte în actul reflex, afirmând că „fenomenul transformării 
impresiunii venite din afară în impulsiuni interne se numeşte acțiune reflexă“. Pentru a explica 
procesul de cunoaştere, Conta consideră că acesta parcurge două trepte, o treaptă numită a 
„întipăriturilor de gradul I“ prin care organele de simţ receptează impresiile venite de la obiectele 
sensibile, iar aceste impresii sunt transmise creierului, unde se petrece această primă „întipărire“, 
numită senzaţie. În faza a doua, gândirea prelucrează aceste date senzoriale producând o 
„întipărire“ de gradul al doilea, constând în reprezentări şi concepte. Conta sesizează că senzația 
este un fenomen de natură energetică şi informaţională. 

„Senzațiunea reprezintă ceva vag şi imaterial, care în limba materialistă s-ar putea 

numi o formă determinată a forţei care emană de la o formă corespondentă a materiei “17 

Conta are o viziune modernă asupra modului în care evoluează cunoaşterea umană, disociind 
cunoaşterea comună de cea ştiinţifică. Cunoaşterea este mereu condiționată de factori naturali, 
psihologici şi sociali, astfel că toate adevărurile sunt relative, iar ideea de adevăr absolut exprimă 
doar o aspirație, o tendinţă inerentă a spiritului uman. Pentru Conta, ca şi pentru toţi exponenții 
pozitivismului, cunoaşterea ştiinţifică reprezintă baza modernizării sociale şi a raţionalizării vieții 
umane, factorul decisiv al progresului istoric. 

Ideea determinismului universal este o teză centrală la Conta, fiind considerată fundamentul 
ştiinţei moderne. El combate, deopotrivă, voluntarismul subiectivist şi fatalismul religios. Totuşi, 
determinismul său nu depăşeşte decât arareori determinismul mecanicist. Conform postulatului 
dominant al gândirii evoluționiste din secolul al XIX-lea, care explică superiorul prin inferior, el 
transferă şi asupra societății determinismul natural, geografic, deşi în unele analize concrete, cum 
ar fi cele care privesc crizele economice, el intuieşte complexitatea determinismului social şi 
specificul legilor sociale ca legi statistice. 

Prin legi fatale Conta înţelege legi obiective, legi ale naturii. Toate fenomenele — fizice, 
biologice, psihice şi sociale — sunt guvernate de „legi fixe“, „fatale“, „naturale“, care nu pot fi 
influențate de voinţa omului. Într-o lume complet guvernată de legi nu este loc pentru liberul- 
arbitru, pentru libertatea umană. Ca urmare, Conta respinge voluntarismul indeterminist, dar şi 
„fatalismul religios“, care se sprijină pe ideea de predeterminare, afirmând că „nu există nimic din 
tot ceea ce s-a numit voință liberă omenească sau dumnezeiască“. În spatele fenomenelor sociale, 
aparent întâmplătoare, precum sunt crizele economice, se ascund tot raporturi constante şi cauzale. 
În ultimele lucrări (care au fost publicate după moartea sa), Conta sesizează complexitatea 
determinismului social şi importanţa acțiunii umane, vorbeşte de forme diferite de mişcare şi de 

specificitatea legilor sociologice (faţă de cele psihice, biologice şi fizice), depăşind poziția rigidă 
din Teoria fatalismului. 

Concepţia lui Conta este o sinteză filosofică originală realizată pe baza generalizării critice a 
datelor ştiinţifice din timpul său. Astfel, Conta elaborează o teorie complexă cu privire la evoluția 
Universului şi a lumii umane, numită „teoria ondulației universale“, construcție teoretică originală 
în contextul cultural al epocii. El a stabilit două legi universale ale mişcării: legea ondulațiunii 
universale, care este o lege a evoluţiei, şi legea asimilației, prin care înţelege de fapt interacțiunea 
universală. El susține caracterul infinit al materiei şi al mişcării, afirmând că izvorul mişcării se află 
în materia însăşi. Totodată, afirmă explicit ideea conexiunii universale şi a interacțiunii dintre 
componentele Universului. 

„Științele pozitive ne învaţă că toate forțele Universului, de la cele care însuflețesc un 
animal, până la cele care pun în mişcare stelele cele mai îndepărtate, sunt în contact unele 
cu altele. Toate se modifică şi se înrâuresc reciproc... Nu există şi nici n-a putut vreodată 
să existe o forţă cu totul neatârnată şi lăsată în voia lucrării sale proprii “15 
Mişcarea şi devenirea rezultă din lupta forțelor contrarii care se manifestă în toate formele şi 

sistemele materiale ce nu au ajuns la un echilibru, adică în sistemele în care contrariile sunt 
asimetrice. Modelul acestei lupte este cel mecanic şi biologic, dar acest fapt nu scade valoarea tezei 
susținute de Conta. El a făcut şi o clasificare a formelor de mişcare, bazându-se pe datele ştiinţifice 
ale timpului său, subliniind diversitatea lumii şi specificul mişcării sociale. În ceea ce priveşte 
mişcarea, el a stabilit două momente ale ei: lupta forțelor (care este universală) şi echilibrul 
fortelor (care este relativ). Lupta forţelor este responsabilă pentru transformarea materiei şi a 
diferitelor sale forme de existență. După opinia lui, un echilibru absolut nu există, toate formele de 
echilibru fiind relative şi particulare. Orice echilibru particular este cuprins şi subordonat unui 
sistem de contrarii supraordonat. În orice formă de echilibru lucrează „lupte secundare“ care duc la 
depăşirea acestui echilibru. 

Conta stabileşte două tipuri fundamentale ale mişcării: forme evolutive şi forme neevolutive. 
Formele evolutive sunt cele în care s-a stabilit un echilibru între forțe, iar luptele secundare 
transformă treptat acest echilibru şi îi imprimă un proces de schimbare evolutivă. Formele 
evolutive se înfăţişează, spune Conta, asemeni unor unde care parcurg o fază de creştere, ajung la 
un apogeu, după care intră într-o fază de descreştere. Metafora undei, ca formă a evoluţiei, este 
preluată de Conta din biologie. În momentul de apogeu al unei unde, ia naştere o altă undă, care 
continuă unda din care s-a născut. Unda este, deci, o treaptă a evoluţiei. Undele se înlănţuie, se 
nasc unele din altele, se însumează pînă la unda Universului. El extinde, astfel, principiul evoluţiei 
biologice la scara întregului Univers. 

Formele neevolutive sunt schimbările bruşte (erupția unui vulcan, revoluțiile sociale etc.), fără 
de care „natura întreagă ar fi oarecum moartă“. Formele neevolutive sunt cuprinse în cele 
evolutive ca momente ale acestora. 

Conta a încercat să aplice teoria ondulației şi la interpretarea fenomenelor sociale. Sub 
influența masivă a lui Herbert Spencer, el îşi construieşte tezele explicative pe baza analogiei dintre 
societate şi organismele biologice. Legile, funcțiile şi mecanismele ce operează în evoluţia 
biologică sunt extinse şi asupra societăţii. Limitele determinismului său rigid şi mecanicist sunt 
vizibile în concepția despre societate ca produs al mediului natural. Societatea este o asociaţie de 
indivizi aşa cum individul este o asociaţie de celule. Societatea este o parte a lumii naturale şi este 
determinată de influenţele factorilor naturali. El insistă foarte mult asupra modului în care mediul 
geografic determină anumite caracteristici ale naţiunilor şi ale societății. Naţiunile sunt un produs al 
mediului natural, care determină în mare măsură şi organizarea socială, instituţiile, gândirea şi 
reprezentările oamenilor. 

Concepţia asupra religiei 


Fiu al epocii sale, Conta preia viziunile pozitiviste şi evoluționiste asupra religiei, care 
dominau în mediul ştiinţific european, dar încearcă să le sistematizeze într-o schemă universală a 
evoluției intelectuale a omenirii. Abordând această temă, el face numeroase observaţii pertinente şi 
avansează ipoteze interesante cu privire la geneza şi evoluţia religiei. Potrivit lui Herbert Spencer, 
ştiinţa şi religia coexistă, fiind două forme culturale paralele, care au obiecte de referință diferite. 
Ştiinţa se referă la ceea ce este cognoscibil, iar religia la ceea ce este incognoscibil. Conta 
consideră, însă, că ştiinţa şi religia sunt etape distincte în evoluția intelectuală a umanității. 

Geneza religiei este fixată de Conta în procesul psihic de proiecţie animistă şi 
antropomorfizantă a subiectului uman asupra lumii. Treptat, oamenii şi-au format ideea de suflet ca 
o realitate independentă de corp, ca o entitate distinctă, care se desprinde de trup în timpul 
somnului. Această dedublare a ființei umane are drept consecinţă o dedublare a lumii într-o zonă a 
experienţei cotidiene, profane şi într-o zonă a experienței sacre. Rădăcina religiei se află în 
atitudinea antropomorfizantă a omului primitiv. Sentimentul religios este o expresie a instinctului 
de conservare şi este generat de sentimentul de teamă pe care-l trăieşte omul în fața forțelor 
copleşitoare ale universului, forţe ce i se înfăţişează ca aparținând „necunoscutului“ sau forțe 
despre care are o reprezentare vagă, aparținând „cunoscutului“. 

Pornind de la aceste teze, Conta consideră că religia parcurge mai multe faze, care pot fi 
delimitate în funcție de progresele cunoaşterii şi ale experienţei umane, de evoluţia puterii de 
abstractizare şi de generalizare a minții umane. Fazele prin care trec credințele şi ideile religioase 
sunt pentru Conta faze ale evoluţiei umanității şi ale cunoaşterii. De asemenea, o contribuție 
valoroasă a lui Conta constă în analiza raportului dintre diferitele forme de organizare a societăților 
şi predominanţa unor credinţe sau structura panteonului religios. Prin analize istorice profunde, 
autorul arată cum diferenţierile sociale şi ierarhiile politice se reproduc în ierarhiile mitice şi 
religioase. El consideră că treptele de evoluție prin care au trecut popoarele pot fi grupate în şase 
stadii diferite. 

e  Fetişismul este o fază primitivă a religiei, în care oamenii identifică forțele ascunse ale 
Universului într-un obiect fizic concret, numit fetiş. Tot în această perioadă apare şi cultul 
morților, al strămoşilor. 

e  Idolatria reprezintă faza în care apare cultul eroilor, care treptat vor fi transformați în zei, în 
idoli, percepuți drept chipuri în care s-a întrupat sufletul unui mort zeificat. În această fază 
se întăreşte sentimentul de solidaritate socială, apar ceremoniile sociale, riturile şi jertfele 
închinate unor zei. 

e  Politeismul este faza în care zeii — pe măsură ce şi viaţa socială se diferenţiază în tipuri de 
activităţi — dobândesc diferite atribuţii specializate, în funcţie de domeniile activității umane 
(zeul războiului, zeiţa înţelepciunii etc.). 

e  Monoteismul este faza în care are loc trecerea de la o multitudine de zeități la un singur zeu 
atotputernic, plasat într-o zonă transcendentă, separată de lumea umană. 

e  Panteismul este faza în care, după ce zona sacralităţii a fost separată cu totul de lumea 
naturii, se proclamă unitatea acestora, iar divinitatea este considerată ca fiind prezentă peste 
tot în natură. Acum, Dumnezeu este pretutindeni prezent şi imanent lumii. Este faza în care 
se afla gândirea şi ştiinţa occidentală la începutul epocii moderne, atunci când postula 
existența unei substanţe unice. 

e  Materialismul ar fi faza ultimă în care Dumnezeu este expulzat şi din natură şi se consideră 
că aceasta există prin ea însăşi. Este faza ştiinţei moderne care se întemeiază pe experiență şi 
pe cunoaşterea pozitivă. 

Analizând religiozitatea în societățile moderne, Conta intuieşte complexitatea formelor de 
manifestare a religiei. Formele dezvoltate ale religiei păstrează înlăuntrul lor şi „rămăşiţe“ ale unor 
forme depăşite istoric. Religiile monoteiste, precum creştinismul, păstrează astfel reminiscenţe din 
epoca fetişismului (obiecte de cult, cruci etc.), din perioada politeismului (închinarea la diferiți 

sfinţi). Astfel, într-o societate modernă putem surprinde straturi diferite de religiozitate în funcţie 
de specificul ei cultural şi de evoluţia cunoaşterii. Ideea valoroasă a lui Conta este aceea că în orice 
religie există un fond de idei metafizice, idei care au o funcție explicativă şi normativă. 


Concepţia filosofică a lui Conta a avut o influență importantă în mediul intelectual românesc, 
autorul fiind apreciat pentru profunzimea analizelor sale teoretice, pentru bogăția observațiilor şi a 
problemelor abordate, pentru originalitatea unor ipoteze şi soluții. Astfel, M. Eminescu, într-un 
articol publicat în Curierul de laşi, remarcă vocația filosofică a lui Conta şi originalitatea viziunii 
sale: 

„D. Conta ca scriitor e din numărul acelor puţini care nu reproduc numai idei 
nerumegate din cărți străine, ci gândesc mai cu seamă singuri; apoi d-sa mai are talentul de 

a expune foarte clar materiile cele mai grele, fără ca prin această limpezime obiectul să 

piardă ceva din însemnătatea sa “. 

Abordând temele „cele mai grele“ ale gândirii filosofice, Conta a lăsat o operă impresionantă 
în cultura română, deşi destinul nu i-a acordat răgazul de a desăvârşi proiectul teoretic de anvergură 
pe care l-a început şi ale cărei dimensiuni le putem doar întrevedea din manuscrisele rămase. 
Trecând ca un meteor luminos prin atmosfera epocii, Vasile Conta rămâne un simbol al forței 
creatoare şi un reper al cugetării româneşti. De la Conta ne-au rămas numeroase cugetări şi 
însemnări, prin care surprinde, în formulări lapidare, înțelesul unor probleme filosofice, etice şi 
estetice, sensul unor experiențe de viață. lată cîteva dintre aceste cugetări. 


„A educa este mai greu decăt a studia, de aceea sunt puţini educatori în mulțimea de 
învățați. “ 

„Unui artist ca să parvină îi trebuie un singur protector — talentul. “ 

„Mediocrităţile sunt întocmai ca tăciunii, care scot fum mult, fără să încălzească şi 
fără să lumineze. “ 

„Răutatea întunecă spiritul întocmai ca norii lumina. “ 

„Cartea unde timpul îşi scrie părerile şi impresiile sale este istoria. Ea formează 
oglinda adevărului, împărțită în marile capitole care reprezintă viaţa unui popor: 
patriotismul, înțelepciunea, libertatea şi înfrățirea. Ca să pătrundem menirea acestei vieţi, 
trebuie să deprindem pe copiii noştri să cunoască mărețele pagini, scrise cu pana 
experienței şi a sacrificiilor, din deducerea cărora se va clădi cel mai mare monument al 
civilizației: altruismul. “ 

„O rază venită din soare nu poate fi niciodată murdărită de praful ce întâlneşte în 
drumul ei. Tot aşa o idee pornită dintr-o inteligență superioară nu poate fi acoperită de 
colbul nemerniciei omeneşti. “ 


VI 
Filosofia istoriei la B. P. Hasdeu, A. D. Xenopol, Nicolae 
lorga şi Vasile Pârvan 


1. Bogdan Petriceicu Hasdeu (1838-1907) 


Hasdeu — „un geniu universal“ 


Hasdeu face parte din familia spiritelor enciclopedice şi universale, a personalităților titanice 
ale culturii române, din seria inaugurată de Dimitrie Cantemir. Personalitate polivalentă, fascinantă 
şi contradictorie, creator original în variate domenii, savant ce impresionează prin erudiție, dar şi 
prin noutatea ipotezelor, scriitor înzestrat şi expresiv, unul dintre cei mai prolifici gazetari ai vremii, 
Hasdeu a fost un geniu universal, „românul cel mai învățat al secolului al XIX-lea“ — după 
aprecierea superlativă a lui Mircea Eliade. "°? 

Având în vedere vastitatea cunoştinţelor, pasiunea luciferică pentru cercetarea limbii şi a 
istoriei naționale, viziunea totalizatoare asupra vieții sociale şi a formelor de expresie simbolică, 
Eliade considera că Hasdeu este un deschizător de drumuri în cultura română modernă, un geniu ce 
nu are termen de comparație în epocă, în privinţa forței creatoare, decât în personalitatea 
emblematică a lui Eminescu. Între cei doi se pot găsi numeroase şi profunde elemente de 
convergență spirituală, afinități teoretice şi de viziune istorică. Temperament viforos şi agitat de 
impulsuri contradictorii, spirit iscoditor şi abisal, cu atitudini radicale şi adesea incoerente, dar cu 
înzestrări geniale, Hasdeu se află totuşi la antipodul spiritului clasic şi geometric întruchipat de 
Maiorescu. Polemicile sale cu Junimea şi cu mentorul ei stau mărturie pentru această distanță 
psihologică şi de strategie culturală, deşi, în ceea ce priveşte sensul profund al unor atitudini 
spirituale, Hasdeu se integrează în „direcția nouă“, fiind şi el interesat de a promova „naționalitatea 
în marginile adevărului“ şi de a contribui la edificarea unei culturi româneşti autentice şi 
competitive pe plan european. 

Hasdeu şi-a uimit contemporanii, dar şi biografii care i-au cercetat opera, prin erudiția sa 
„prăpăstioasă“ (unii exegeți afirmă că stăpânea 26 de limbi!), prin capacitatea de muncă ieşită din 
comun şi prin noutatea metodei aplicate în studiul limbii şi al istoriei. Între anii 1860 şi 1888 (anul 
morții fiicei sale Iulia), Hasdeu a fost pentru cultura română un adevărat „om-orchestră“, afirmând- 
se ca scriitor (poet, prozator, dramaturg), ca publicist redutabil şi ca istoric fără egal, ca lingvist, 
folclorist şi etnolog, precum şi ca filosof al istoriei şi al culturii. Hasdeu era efectiv în acei ani o 
„instituţie“ a culturii naţionale. G. Călinescu îl prezintă astfel: „Hasdeu a fost un geniu universal şi 
se poate afirma că a izbutit aproape peste tot“, iar în Etimologicum, opera vieţii sale, ce rămâne 
„ca literatură a imaginaţiunii ştiinţifice, ca un roman al senzaţiei investigative“, Hasdeu s-a 

dovedit „un Al. Dumas al istoriei şi un Edgar Poe al filologiei“. Proiectat pe un plan gigantic, 
asemenea unui templu oriental, Etimologicum Magnum Romaniae este o operă unică în cultura 
română, o adevărată enciclopedie a vieţii istorice a poporului român. A fost un publicist şi polemist 
de temut în epocă, editând numeroase reviste, dintre care cele mai cunoscute sunt cele de istorie: 
Arhiva istorică a României (1864), Columna lui Traian (1870-1883). 

Principalele sale lucrări sunt: Istoria critică a românilor (1873-1875); Cuvente den betrâni 
(1878-1881); Etimologicum Magnum Romaniae (1886-1898); Principii de filologie comparată 
(1875); Sic cogito (1900). 


Istoria ca disciplină integratoare 


Gândirea lui Hasdeu se caracterizează prin rigoarea demonstrațiilor şi a documentării istorice, 
dar şi prin îndrăzneala ipotezelor, prin forța interpretativă pe care o aplică asupra documentelor. 
Alături de erudiția sa, el se caracterizează prin pasiunea romantică pentru cunoaşterea totală a 
realității, prin nostalgia originilor, prin interesul pe care-l arată culturilor arhaice, încercând să 
reconstituie diversele forme istorice pornind de la fenomenul originar. „Cea mai sublimă forță — 
mărturisea Hasdeu — este de a citi în trecut şi în prezent prin puterea unei colosale imaginațiuni, 
care, bazându-se pe puține fragmente, reconstituite deodată un întreg grandios“. El are deci o 
viziune integratoare, venită pe o filieră romantică şi organicistă, potrivit căreia istoria are un 
nucleu, un prototip arhaic care se desfăşoară în manifestări diverse, între care istoricul poate 
descoperi analogii şi similitudini. Demersul său încearcă să reconstituie, printr-o hermeneutică 
totală, întregul din fragmente disparate. „Fiecare virgulă în istoria umanității are un profund 
înțeles“, spunea el. „„Două-trei cuvinte dintr-o limbă pot restaura o lungă şi obscură fază într-o 
istorie națională“ !® 

Concepția sa asupra istoriei şi-a denumit-o ,„pozitivism istoric“, întrucât pune un mare accent 
pe documentația istorică, pe recursul la izvoare şi pe „critica izvoarelor“. Este influențat de 
curentele spirituale şi de metodologiile vremii, dar este interesat să realizeze o sinteză originală a 
lor. Se înscrie în câmpul concepțiilor evoluționiste, pozitiviste şi romantice. 

Potrivit lui, istoria „trebuie să probeze materia prin experienţă, spiritul prin raționament, şi să 
probeze prin raționament şi experiment ceea ce este natural şi spiritual totodată“. Obiectivitatea se 
obține prin sinteza dintre experiență şi gândire. El se fereşte să se angajeze ferm pe opoziţie 
inspiritualistă sau materialistă, spunând că un pozitivist bazat pe istorie trebuie să fie naturalist, 
spiritualist şi deist. 

Activitatea lui Hasdeu cuprinde două perioade. Prima a fost numită perioada romantică (1860- 
1870), definită prin tendinţa de a idealiza trecutul istoric şi de a acorda personalităţilor un rol 
excepțional. „Istoricul este un uvrier şi un artist totodată“, spunea el, înțelegând istoria ca o 
reconstrucție în care documentaţia şi imaginaţia conlucrează fecund. Personalităţile istorice au 
capacitatea de a imprima evenimentelor o anumită direcţie de evoluție. Eroul rezumă legitatea 
istorică a unui moment, nu este supus ei (cazul Istoriei lui Ion Vodă cel Cumplit). 

A doua fază a gândirii sale este una critică şi se caracterizează prin tendința de a întemeia 
istoria ca ştiinţă explicativă după modelul ştiinţelor naturii. Insistă pe nevoia de documentaţie, 
rigoare, demonstraţie, stabilind şi un canon al metodologiei critice în cercetarea istorică. Ea 
cuprinde formularea unei viziuni integratoare asupra vieţii sociale. Toate fenomenele trebuie privite 
în conexiunea lor. Este vorba, totodată, de o perspectivă interdisciplinară prin care istoria trebuie 
legată de întregul corp al ştiinţelor naturii şi al ştiinţelor sociale. 

Hasdeu întemeiază deci o concepție integratoare asupra istoriei, considerând că această 
disciplină trebuie să cumuleze şi să rezume informația ştiinţifică particulară, reconstituind viața 
socială în ansamblul articulaţiilor sale. Istoria, spune el, este „partea cea mai supraordonată în 

clasificarea ştiinţelor“, întrucât ea îşi subordonează rezultatele cercetărilor particulare „sub raport 
teritorial, etnografic, dinastic, nobilitar (politic), ostăşesc, religios, juridic, economic, literar şi 
artistic“. Există, spune el, un „complex al ştiinţelor bio-sociologice“ care fundamentează istoria şi 
care se sprijină pe cunoaşterea textelor, a ştiinţelor naturii, a filologiei şi a economiei politice. 
Istoricul trebuie să verifice datele prin confruntarea cu documentele sincronice ale evenimentelor, 
să dețină o cunoaştere multilaterală a lor şi să nu deformeze „adevărul istoric“ din considerente 
politice sau patriotice. Iată decalogul principiilor pe care trebuie să le respecte istoricul: 

„1. Nu e permis istoricului a-şi întemeia aserțiunile decât numai pe date sincronice 
evenimentelor; 

2. Chiar o sorginte în înțelesul de mai sus nu e suficientă dacă e una, nesusținută 
printr-o serie de mai multe alte consideraţiuni; 

3. O mărturie mai nouă atunci numai capătă caracterul de fântână [de izvor istoric] 
dacă se poate demonstra că a fost foarte aproape de loc şi de timp, sau cel puţin avusese la 
dispozițiune nişte adevărate sorginți în virtutea cărora se pronunţă; 

4. Să nu se citeze niciodată ceea ce nu s-a citit, iar în caz de a fi împrumutată de aiuri 
vro citațiune să se pună modestul apud, fără de care nu se poate şti pe a cui 
responsabilitate se vorbeşte; 

5. Afară de fântâne, scuturate de orice dubiu, nu există nici o autoritate în istorie şi cu 
atât mai puțin nici o nefăilibilitate; 

6. O sorginte trebuie studiată în text şi-n context, cunoscându-se într-un mod filologic 
limba originalului; 

7. Nu este iertat a sacrifica eterna veritate trecătorului interes, fie acesta de orice 
natură, căci falsificându-se o singură verigă nu vom mai putea înţelege totalitatea catenei; 

8. Cineva se naşte transilvan, moldovean, muntean, basarabean etc., dar istoricul 
poate fi numai român prin Simțământ şi trebuie să fie numai om prin rațiune: 
provincialismul şi fanatismul ucid ştiinţa; 

9. Ceea ce-i comun naturii umane întregi, formând o nestrămutată lege universală, se 
aplică către toate cazurile concrete, suplinind chiar lipsa fântânilor propriu-zise; 

10. Istoria fiind partea cea mai supraordonată în clasificaţiunea pozitivistă a ştiinţelor, 
nu este nici o ramură a cunoştinţelor care să nu poată răspândi câteodată o vie lumină 
asupra unei cestiuni istorice Aula 


Raportul dintre natură şi istorie 


Problema fundamentală a concepţiei sale o constituie raportul dintre natură şi istorie. Istoria 
umană este o istorie naturală, după ideea lui Herder, dar ea are o raționalitate intrinsecă, o 
necesitate care o străbate şi o ordonează. Hasdeu concepe această relație în termenii interacțiunii. 
Natura acționează asupra istoriei, o condiţionează, o modelează într-o formă anumită. La rândul 
ei, istoria umană reacționează şi modifică natura. În concepţia sa, omul este o fiinţă activă care îşi 
organizează viața pornind de la datele naturale. Factorii naturali se împletesc cu cei sociali şi 
umani. Interacțiunea societate-natură este condiția permanentă a dezvoltării umane. Natura şi 
istoria acționează reciproc una asupra alteia şi astfel şi istoria poporului român este istoria 
reacțiunilor poporului român față de mediul său natural. 

„Nu numai natura stăpâneşte pe om, ci încă şi omul modifică natura, încât adesea e 
greu a decide în această perpetuă acțiune şi reacțiune dintre materie şi spirit, dacă un 
fenomen oarecare se datorește anume naturii sau anume omului, ci mai bine ambelor. “ 

Deci, evoluţia istorică se explică prin împletirea şi înlănţuirea factorilor naturali şi umani. În 
consecință, ştiinţele naturii şi ştiinţele sociale se află în relații de interdependenţă, aşa după cum 
societatea se află în legătură organică cu natura. 


16l Ibidem, pp.7-8. 

Hasdeu depăşeşte determinismul geografic prin ideea că acţiunea factorilor naturali este 
limitată şi prin rolul pe care-l acordă acţiunii umane în istorie. „Trebuie să vedem până la ce punct 
se poate subordona sau trebuie vrând-nevrând să se subordoneze un popor, în bine sau în rău, 
înrâuririi pământului.“ Natura este deci unul dintre factorii determinanți, dar nu singurul şi adesea 
nu cel mai important. Alături de natură intervin şi alți factori, precum instituțiile sociale, factorii 
demografici, acțiunea umană, personalităţile istorice şi providența. 

„A admite fără cercetare şi fără restricțiuni dictatura pământului, a trece peste ideea 
idiosincraziilor individuale şi de ginte, a uita principiul atavismului (tradiția), a nu 
recunoaşte providenţa, a nu lăsa omului liberul arbitru faţă cu natura şi divinitatea, este a 
nu înţelege istoria. “ 

După cum vedem, Hasdeu este interesat de o imagine complexă asupra factorilor istorici, 
respingând deopotrivă fatalismul geografic şi cel religios. În felul acesta, el se detașează de un 
determinism rigid şi mecanicist. Providența, consideră Hasdeu, este „o forță conducătoare 
omniprezentă, inexprimabilă, pe care omului nu-i este dat să o cunoască, dar pe care el nu poate 
să nu o recunoască“. După opinia lui, superioritatea unui popor față de alte popoare nu e un dat 
fatal, dar e determinată de o „selecție providențială“. Intervenţia divinității în istorie este 
incidentală şi nu determină nimic în mod direct. Omul este cel care realizează istoria în complexul 
de interacțiuni al factorilor menționați. Nu există popoare osândite la barbarie de către providență. 
Există numai „popoare leneşe“, în concepţia sa. Deşi, potrivit lui Hasdeu, unele popoare sunt mai 
bine înzestrate, providenţa este bună cu toţi. „Progresul e numai posibil, dar nu necesar“, spune el. 
Progresul e posibil prin condiţiile oferite de providenţă tuturor popoarelor, dar providența şi natura 
nu anulează liberul arbitru al omului, nu împiedică libertatea de acțiune a popoarelor. Concepţia sa 
este aici contradictorie, întrucât susține că progresul istoric este determinat până la urmă de 
acțiunea umană, dar în corelație cu forța providenței, pe care o invocă adesea în mod retoric. 
Personalitățile istorice sunt supuse necesității istorice şi ele trebuie să acționeze „după măsura 
timpului şi a locului“, după condițiile concrete în care se manifestă. 

Între mediul natural şi cel social se interpune elementul uman, numit adeseori „ginta“, neamul, 
factorul demografic, acţiunea umană, factori care se modifică de-a lungul istoriei şi care pot 
adeseori înfrânge rezistenţa şi influenţa mediului natural. După opinia lui, națiunile apar şi sunt 
modelate de factorii naturali dar şi de acțiunea lor concret-istorică. Națiunea presupune două 
elemente constitutive: pămîntul şi neamul, adică natura şi un factor uman (etnic) activ. Primul 
factor este un factor statornic cu o acţiune continuă asupra istoriei, un factor constant, pe câtă 
vreme cel de-al doilea factor este variabil istoric, în funcție de împrejurări. Națiunea este deci 
unitatea celor doi factori. „Unirea dintre pământ şi neam pe baza căreia se înalță o naţiune, e atit 
de strinsă încât pământul răsfrânge în toate ale sale imaginea neamului şi neamul răsfrânge în 
toate ale sale imaginea pământului.“ În ceea ce priveşte instituţiile sociale, Hasdeu respinge rolul 
hotărâtor acordat acestora de concepțiile luministe şi raționaliste. Şi el abordează situația socială 
prin intermediul raportului fond-formă: „viciul instituțiilor care sunt o oarbă imitaţiune din afară, 
capriciul individual al celor de la cârmă, poate mişeli (distruge, corupe) naţiunile cele mai bine 
înzestrate din punctul de vedere al pământului“. 


Elemente de filosofie a culturii 


Potrivit lui, cultura este legată de toate aspectele istoriei unui popor şi de toate componentele 
vieţii sociale. Cultura cuprinde un bogat instrumentar material, o serie de modele comportamentale 
şi de valori spirituale. El este interesat mai ales de fondul anonim al culturii, de creațiile populare, 
de cultura nescrisă, de elementele practice ale vieţii, de obiceiuri şi tradiții în care se exprimă 
totalitatea trăsăturilor istorice ale unui popor. Aceste creații au o valoare funcțională, practică, 
alcătuind „o enciclopedie haotică după care un observator filosofic poate judeca tot ce ştie şi tot ce 
crede o națiune“. 

El reabilitează elementele folclorice şi miturile, împotriva concepţiilor pozitiviste. Potrivit lui, 
mitul are o putere expresivă şi practică, întrucât „derivă dintr-o lege universală“. Mitul este deci o 
componentă universală a culturilor populare şi nu trebuie privit ca o istorie falsă. Mitul transfigu- 
rează o realitate şi are o putere modelatoare asupra comportamentelor umane prin faptul că exprimă 
atitudini exemplare, situații semnificative ale condiției umane. Această idee va fi preluată de 
Mircea Eliade, cel care va publica în 1937 o masivă culegere din opera lui Hasdeu, însoțind-o de un 
studiu introductiv în care subliniază valoarea şi fecunditatea perspectivei sale teoretice. 

O altă teză importantă a concepției sale priveşte ideea comunicării dintre culturi, a 
interferențelor multiple dintre ariile de civilizație. Principiul circulaţiei cuvintelor este prezent şi în 
cultură. Culturile nu sunt organisme închise, ci unități semnificative aflate în relații de influențare 
reciprocă. „Civilizaţiunea unui popor este întârziatul product al unui număr nedefinit de civilizații 
anterioare eterogene.“ El are o viziune modernă cu privire la straturile istorice suprapuse în 
organismul unei civilizații şi cu privire la circulaţia motivelor şi a temelor de la o civilizaţie la alta. 
Metoda sa constă în a descifra aceste multiple influenţe care s-au sedimentat în faptele de cultură. 
Aşadar, concepția asupra culturii este foarte originală şi avansată pentru vremea sa. El vede în 
cultură un fond de reprezentări, credinţe, mituri, simboluri, norme şi obiceiuri, obiectivate în creaţii 
spirituale, în instituții şi comportamente sociale prin care un popor îşi afirmă personalitatea sa. Este 
cel dintâi gânditor român care cercetează cultura populară potrivit unei complexe metodologii 
ştiinţifice, întemeind folcloristica şi etnologia românească la un nivel comparativ cu ştiinţa 
europeană. 

Hasdeu a insistat asupra corespondențelor şi analogiilor dintre diferitele niveluri ale existenţei, 
dintre diferitele forme ale culturii. Putem spune că, potrivit lui, imaginea întregului este reflectată 
în părți şi poate fi reconstituită din acestea. Metoda sa constă în a aplica asupra unui material 
istoric riguros determinat o interpretare îndrăzneață, dar adeseori abuzivă şi mitizantă. Exegeţii au 
sesizat această structură contradictorie a lui Hasdeu, acest amestec între rigoare ştiinţifică şi 
fabulație, care venea din dorinţa lui de a aborda toate problemele şi de a acoperi golurile culturii 
române. Călinescu afirmă că Hasdeu este un „geniu universal“, care are în el ceva din „haosul 
scitic“. Mircea Eliade susţine că, alături de Eminescu, Hasdeu este personalitatea cea mai înalt 
creatoare a culturii române din secolul al XIX-lea. 


Limba — temelia societății 


Confruntându-se cu puţinătatea izvoarelor istorice asupra unor faze din evoluția poporului 
român, Hasdeu a consultat limba ca un document fundamental. Limba, consideră el, este un 
material istoric de mare relevanță, întrucât ea are un profund caracter social. „Nimic mai social ca 
limba, nodul cel mai puternic, dacă nu chiar temelia societății“, spunea el. În consecinţă, 
lingvistica devine o ştiinţă socială fundamentală, apreciată de el drept „algebra ştiinţelor istorice“. 

Hasdeu a elaborat o concepţie surprinzător de modernă asupra limbii, pe care o priveşte ca un 
sistem, integrat sistemului social. Limba se află într-o strânsă legătură cu istoria societății, fiind „un 
tot armonios în care toate se află în corelațiune“. 

„Nemic mai social ca limba, nodul cel mai puternic, dacă nu chiar temelia societăţii. 

[...]. Limba unui popor se confundă şi se identifică cu naționalitatea lui, cu memoria 

părinţilor, cu leagănul, cu mama, de unde ea se şi numeşte «limbă maternă», expresiune 


ini sue 102 
sublimă “. 


Tot el disociază între planul sincronic şi cel diacronic de analiză a limbii, după cum are şi 
observaţii fundamentale cu privire la raportul dintre gândire şi limbaj. O contribuţie hotărâtoare a 
lui Hasdeu rezidă şi în reabilitarea substratului dacic al limbii române, substrat ocultat de 
perspectiva Şcolii Ardelene. 


'% B, P, Hasdeu, Cuvente den bătrâni, vol. III, Bucureşti, Editura Didactică şi Pedagogică, 1984, p. 8. 

„Primele încercări asupra graiului poporan al românilor, conduse într-un mod ceva 
mai sistematic, se datoresc unei pleiade de ardeleni: Şincai, Samuil Micu, Petru Maior, a 
căror mărime trebuie măsurată nu prin ceea ce ei au făcut, ci prin ceea ce voiau să facă: a 
deştepta naționalitatea română, a o deştepta cu orice preţ. «Sunteţi fii ai Romei! “, au strigat 
ei; şi românul, zguduit din somn, s-a pus pe gânduri. “5 
Ca lingvist şi filolog a stabilit metodologia ştiinţifică a acestor domenii, elaborând teorii şi legi 

care sunt valabile şi astăzi. Printre acestea putem menționa /egea circulației cuvintelor, prin care 
susține că valoarea unei forme lingvistice trebuie stabilită în funcție de circulaţia ei în limba vie. 
Această lege este inspirată din economia politică şi aminteşte de formula lui Simion Ştefan, după 
care „cuvintele sunt ca banii“, a căror valoare creşte proporţional cu viteza lor de circulaţie într-un 
mediu social. Potrivit acestei teorii, noi putem reconstitui structura unei limbi inventariind 
elementele care au cea mai mare frecvenţă în limba vie. Intervenind în disputa privind natura limbii 
române, el afirmă că direcția latinistă (ilustrată de Şcoala Ardeleană şi de Timotei Cipariu şi 
Aug.T.Laurian, în epocă) „exagerează un adevăr“, pe când direcția antilatinistă, ilustrată de A. 
Cihac, exagerează nu un adevăr, ci „exagerează o exagerațiune“. Hasdeu ţine cumpăna între aceste 
orientări opuse, fixând un nou cadru al lingvisticii şi al ştiinţelor umane. 

Împotriva lui Cihac, care se baza pe o statistică ce lua în considerare doar originea cuvintelor 
din limba română, ajungând la concluzia greşită că numai o cincime din cuvintele limbii române ar 
fi de origine latină, iar două cincimi de origine slavă, plus alte influenţe, Hasdeu arată că această 
statistică nu are nici o valoare, întrucât nu ne dezvăluie valoarea de circulaţie a acestor cuvinte. 
Pentru a demonstra falsitatea acestei teorie, Hasdeu a preluat din culegerea lui Teodor Burada o 
poezie populară din Dobrogea, zonă de interferenţă lingvistică, în care toate cuvintele erau latine. 

„Vara vine, iarna trece,/N-am cu cine mai petrece;/Și cu cine am avut, /Vai de mine, l- 
am pierdut!/L-a mâncat negru pământ,/La biserică-n mormânt. “ 

„Câte cuvinte, atâtea latinisme“, va exclama Hasdeu, ajungând la concluzia că „un calcul 
serios în linguistică, ca şi în economia politică, are în vedere nu unitatea brută, ci valoarea de 
circulațiune “, „valoarea cea utilă a fiecărui din acele elemente“. Hasdeu i-a adresat lui Cihac 
provocarea de a găsi măcar o strofă dintr-o poezie populară în care toate cuvintele să fie de origine 
slavă. 

„Precum în economia politică moneta este mijlocul universal al circulațiunii tuturor 
bunurilor, tot aşa şi în linguistică graiul este mijlocul universal al circulaţiunii ideilor şi 
impresiunilor “15 
Enunţând teoria circulaţiunii cuvintelor, Hasdeu spulberă teoria slavofilă lui A. Cihac, care 

ajunsese la concluzia absurdă că românii au împrumutat masiv cuvinte de la slavi, inclusiv cele din 
nomenclatorul creştin, ceea ce, spune Hasdeu, ne duce la concluzia că „românii nu vorbeau 
aproape nici o limbă, fiind un popor mut aproape opt secole“. 

„În linguistică marele principiu al circulaţiunii, uitat până aci aproape cu desăvârşire, 
s-ar putea privi ca piatra angulară a edificiului. Ceea ce se cheamă fizionomia unei limbi nu 
este altceva decât rezultatul circulaţiunii. Fizionomia totală a limbei se compune din 
fizionomiile sale parţiale: fonetică, tonică, morfologică, sintactică, lexică, ideologică 
rezultând fiecare dintr-o circulațiune deosebită, astfel că se poate întâmpla, bunăoară, ca 
fizionomia fonetică sau lexicală să nu fie de aceeaşi natură cu cea sintactică sau cu cea 
tonică, dar toate circulaţiunile speciale la un loc concurg într-o singură fizionomie 
generală. “* 

În acest fel, disociind între fondul pasiv şi fondul activ al limbii, Hasdeu a tranşat definitiv 
problema limbii române, arătând că ea este în structura ei fundamentală de origine latină, iar acest 
lucru se poate dovedi luând ca bază limba vie, limba vorbită de popor, deci principiul circulației 
cuvintelor în limba vie. 


'% Ibidem, p. 9. 
164 Jbidem, p. 70. 
16 Jbidem, pp. 78-79. 

„Dicţionarul unei limbi trebuie să fie pentru un popor o enciclopedie a traiului său 
întreg, trecut şi prezent. În limbă, o naţiune se priveşte pe sine însăşi într-o lungă galerie de 
portrete, din epocă în epocă. “ 

Deşi Şcoala Ardeleană a dezvoltat „o direcțiune unilaterală“ şi a ajuns la „exces“ latinist, ea 
are o importanță fundamentală, inclusiv prin urmările sale, producând „doi bărbați de-naintea 
cărora cată să se-nchine toți românii: Cipar şi Laurian“. Primul a supus unui examen critic vechile 
texte româneşti, iar Laurian „a presimțit...înainte de somități occidentale, două dintre pârghiile 
cele fundamentale ale  linguisticii contemporane  ne-ntrerupta continuitate dialectală şi 
reconstituirea prototipurilor“. "6$ 

Hasdeu a dezvoltat o teorie a dialectelor, ca bază de formare a limbilor naționale, arătând că 
lingvistica îşi găseşte „materialul brut“ nu în limba oficială, ci în „limba poporană“, cea vie, care se 
vorbeşte în „colibe“, nu în palate. El disociază clar între „limba in abstracto“ (privită ca „grai 
abstract“, „ca facultate nativă a omului în genere de a-şi manifesta sufletul prin voce“, deci în sens 
antropologic) şi „limba in concreto“, ca utilizare practică, ca vorbire „comună“, în „forma ei 
incultă““, nereglementată savant. Această distincție se va regăsi la Ferdinand de Saussure, dar cu un 
sens relativ schimbat: langage (limbaj, facultatea vorbirii), langue (limbă), parole (vorbire).'“ 

„Limba concretă“ poate fi privită ca „dialect“, în sens de dialect etnologic (două sau mai multe 
graiuri ce au o origine comună, urmând ca din interacţiunea lor să se formeze o limbă națională), 
dar şi în sens de dialect antropologic (limba utilizată de o comunitate umană determinată față de 
oricare altă limbă). 

„Întrucât «limba» e comună omenirii întregi, fiecare grai al unei colectivități de 
oameni este un dialect din acea limbă comună faţă cu toate celelalte graiuri ale tuturor 
celorlalte colectivități de oameni, oricât de eterogene ar fi între sine acele graiuri sau 
colectivități de oameni. “1% 

Lingvistul va disocia deci aceste aspecte, urmând să nu caute o „filiațiune națională“ între 
limbi îndepărtate, fără nici un contact istoric între ele, adică „acolo unde nu se află decât identitate 
de natură umană. Avem deci: 

e  primulnivel, limba ca dimensiune antropologică, inerentă naturii umane; 

e al doilea nivel, limbile determinate sau naționale, ca „dialecte antropologice“ sau variațiuni 
ale acestei trăsături general-umane; 

e al treilea nivel, „dialectele etnologice“, dialectele locale, ca variaţiuni ale unei limbi 
determinate sau ale unui grai comun, dialecte desprinse dintr-un trunchi comun. 

Hasdeu a insistat pe ideea continuității neîntrerupte a „dialectelor etnologice “, continuitate ce 
poate fi regăsită pe cel de al treilea nivel, întrucât aici avem de a face cu „limba vie“, cu „limba 
populară“, cu stratul primar al limbii, cel care asigură „traiul“ complet al unei comunități 
determinate. 

Hasdeu studiază şi mecanismele de interacţiune dintre dialectele locale, modul în care unele 
devin predominante şi bază de pornire pentru limba literară naţională, cu toată prudenţa unei 
proceduri ştiinţifice. 

„Orice mapă geografică dialectală implică rezerva fluctuațiunilor terminale: centrul 
fiecărui dialect e pronunţat, hotarele sunt echivoce. O rezervă şi mai importantă trebuie 
prevăzută în privinţa arborelui genealogic al dialectelor. “ 

O semnificaţie deosebită pentru disciplinele filologice o are distincţia dintre analiza sincronică 
şi diacronică a fenomenelor de limbă, distincţie pe care o consacră Hasdeu pe urma unor cercetări 
proprii şi a unor lingvişti ai vremii. 

„Pentru a înțelege într-un mod ştiinţific ceea ce este «dialectul etnologic», cată să 
răspundem la două chestiuni fundamentale: 

1. Care e raportul reciproc între două dialecte ale unui grup? 

2. Care este relaţiunea lor totală către punctul comun de plecare? 


1% B, P, Hasdeu, Cuvente den bătrâni, vol. III, Bucureşti, Editura Didactică şi Pedagogică, 1984, p. 9. 
1% Vezi Gh. Mihăilă, Note, la vol. menţionat, pp. 113-114. 
'% B P Hasdeu, op. cit., p.52. 

Cu alte cuvinte, dialectul etnologic ni se prezintă sub două puncturi de vedere esenţiale: 
punctul de vedere peritetic, când se compară graiurile sincronice unul altuia, şi punctul de 
vedere anatetic, când se compară perioadele succesive din ce în ce mai în sus ale fiecărui 
grai în parte faţă cu ale celorlalte graiuri “1% 

Aceaşi distincție operează şi când studiem „dialectele antropologice“, adică limbile naționale, 
supraordonate dialectelor etnologice. 

„Studiul peritetic compară elementele omogene aşa-zicând contemporane ale 
diverselor graiuri, de ex., noțiunea pluralului în toate familiile linguistice. Dar această 
noţiune, luată într-un moment dat, este necesarmente rezultatul unei evoluțiuni anterioare, 
mai lungi sau mai scurte, care se poate constata numai urcându-ne din treaptă în treaptă în 
fazele precedinți ale diverselor graiuri. Cu alte cuvinte, dialectul antropologic, ca şi cel 
etnologic, cată a fi urmărit nu numai prin periteză în spaţiu, pe unde este, dar şi prin 
anateză în timp, cum a devenit, căci limba, în orice clipă a existenţei sale, are o vârstă, la 
care a ajuns printr-un şir de vârste succesive “. d, 

Conjugarea analizei sincronice şi a celei diacronice (peritetice şi anatetice, în termenii utilizați 
de Hasdeu), circulația cuvintelor şi „ne-întrerupta continuitate dialectală“ sunt principii pe care 
autorul le-a aplicat în studierea limbii, mai ales în studierea limbii în „uzul comun“, care e „viața“ 


limbii, în dialectele comune, „pline de viață şi avute în tot felul de material“. 


Capitol suplimentar. Istorie şi limbă în gândirea românească 


În câmpul creaţiei culturale moderne, românii s-au ilustrat în câteva ramuri: istorie, lingvistică, filosofia 
culturii, folcloristică, gândire socială şi politică, literatură. Interesul pentru istorie şi pentru limbă are o 
semnificație deosebită în cultura română. Adevăratele axe ale vieţii noastre culturale vor fi însă gândirea 
istorică şi lingvistică. De ce? „Istoria e cea dintâi carte a unei naţii“, spunea Bălcescu, iar românii au 
meditat asupra istoriei dintr-un impuls organic, căutându-şi în istorie fundamentele existenței lor pentru a-şi 
descifra destinul şi sensul de evoluţie, cum spunea Kogălniceanu. 

Cât priveşte limba, ea este considerată temelia, reazemul, punctul de sprijin şi simbolul specificității 
naționale. Păstrarea limbii s-a identificat în multe veacuri cu păstrarea naționalității. Meditaţia asupra limbii 
era firesc să-i preocupe pe români. Istoria (incluzând tradiţia culturală, în toate aspectele sale) şi limba (cea 
vie, dar şi creaţiile pentru care ea este un suport primar) constituie dovezile supreme ale unității şi 
continuității poporului român, după cum reprezintă şi elementele constitutive ale identităţii naţionale. 
Reflecția asupra lor se impunea imperativ românilor, ameninţaţi în existenţa lor ca entitate distinctă. Pornind 
din aceste două sectoare ale cercului antropologic ce exprimă identitatea poporului român, se pot reface şi 
reconstitui toate celelalte determinaţii ale specificității noastre. Pe aceste două temelii au lucrat cronicarii şi 
umaniştii, apoi corifeii Şcolii Ardelene şi învățații veacului al XIX-lea. 

Aceste două teme majore ale cugetării româneşti aveau deja o tradiţie bogată la sfîrşitul secolului al 
XIX-lea. Lucrurile esenţiale fuseseră deja spuse cu privire la ele. Kogălniceanu afirmase că istoria „este 
singurul oracol care ne poate spune viitorul“, insistând asupra funcţiei morale a ei. Prin istorie, poporul 
se exprime în viitor. Cantemir şi alți învăţaţi au declanşat lupta pentru recucerirea adevărului în istorie şi 
limbă. Şcoala Ardeleană poate fi considerată o mişcare de amplă reconchistă a adevărului în istoriografia 
naţională. În alt context istoric, Bărnuţiu insistă asupra ideii că istoria ne demonstrează că libertatea nu poate 
fi decât naţională, că ea se identifică cu dreptul de a avea o cultură proprie. Împotriva celor care deformau 
imaginea istoriei româneşti, adevărurile trebuiau cucerite prin luptă, prin bătălii culturale, degajate de 
straturile de neadevăr, de „basnele“ cronicarilor şi ale istoricilor din ţările vecine. De aceea, adevărul istoric 
va constitui şi un suport al acțiunii politice. Construcţia politică a statului român modern trebuie făcută prin 
consultarea istoriei, care oferă paradigme pentru acțiunea politică. 

Limba este tezaurul valorilor naţionale, vor spune Bărnuţiu, Eminescu, Hasdeu, Xenopol şi toți 
gânditorii români angajați în această competiţie imagologică. Limba e expresia cugetării şi a simțirii 
deopotrivă şi „numai în limba sa omul îşi pricepe inima pe deplin“ (Eminescu). Tot Eminescu va afirma că 


'% Jbidem, p. 48. 
170 Ibidem, p. 53. 

limba noastră nu e una nouă ci, din contră, „veche şi staționară“, iar naționalitatea se confundă acum mai 
mult cu limba, pe când în alte vremuri ea se confunda cu religia. 

Gândirea românească modernă — din perimetrul filosofiei, sociologiei, politicii şi al artei — s-a construit 
pe aceste două discipline: istoria şi lingvistica. Istoria, nefiindu-le decât arareori favorabilă, iar limba 
neputându-li-se lua, ca un tezaur ce se ascundea în fiinţa lor, românii au meditat îndelung la aceste două 
realități primordiale şi îngemănate. Predominanţa istoriei şi a lingvisticii ca discipline ale gândirii româneşti 
e un fenomen cultural izbitor la noi. Putem spune că, neputându-şi face istoria aşa cum au vrut-o, românii au 
fost obligaţi să facă filosofia istoriei, recuperând în gândire ceea ce pierdeau în planul realităţii. În acest fel, 
putem înţelege şi afirmaţia lui Noica după care românii au vocaţie de „antrenori“, întrucât „au stat pe mal şi 
au văzut cum s-au înecat alţii“. 

Pornind de la principiul formulat de Eminescu după care „limba este măsurariul civilizației unui 
popor“, întrucât ea este legată de ansamblul manifestărilor sociale, fiind un fenomen social total, putem lua 
drept bază a investigaţiei şi a descrierii unei națiuni orice manifestare expresivă a culturii naționale. Din 
această perspectivă holografică, pentru care întregul se regăseşte transfigurat simbolic în fiecare din părțile 
sale constitutive, putem subscrie la afirmațiile cunoscute ale lui Hasdeu: 

„Două-trei cuvinte dintr-o limbă pot restaura o lungă (şi) obscură fază dintr-o istorie 
națională“; sau: „Ajunge câteodată o literă pentru a caracteriza o naţiune" (cazul literei I — eu — 
din limba engleză, sugerând caracterul insular şi înclinația spre individualizare a englezilor) “. 

„În orice limbă există o metafizică implicită“?, spune Blaga, în consens cu teoriile relativismului 
lingvistic şi mental, elaborate de E.Sapir şi B.L.Whorf. Aceste teorii invocă funcţia existenţială şi implicit 
holografică a limbii, capacitatea ei de a determina sensurile şi mecanismele gândirii colective, de a reţine 
caracteristicile şi „memoria“ celorlalți factori constitutivi ai vieții naționale. 

Aceeaşi funcție o putem atribui, în proporții variabile, evident, tuturor formelor de creaţie care reflectă 
simbolic totalitatea vieţii naţionale. Pornind de la această idee, Noica a încercat să reconstituie o viziune 
asupra lumii, specific românească, pe suportul prepoziţiei întru care ar avea virtutea de a reprezenta 
devenirea realităților umane într-un orizont ce presupune o „închidere ce se deschide“, precum şi 
mecanismul de „traducere a mediului extern în mediul intern”. 


2. Alexandru D. Xenopol (1847-1920) 


A.D. Xenopol este unul dintre cei mai mari istorici şi teoreticieni ai istoriei din cultura română, 
un savant care a reuşit să închege o primă sinteză completă asupra istoriei poporului român. 
Lucrări: Cultura naţională (studiu — 1868); Istoria românilor din Dacia Traiană (1880-1910) — 14 
volume; Istoria partidelor politice din România (1910); Principii fundamentale ale istoriei (1899 — 
în franceză); Teoria istoriei (1908 — în franceză). 

Remarcat de Titu Maiorescu în 1866, este trimis la studii la Berlin pe cheltuiala Junimii. Întors 
în ţară, se manifestă ca un strălucit membru al acestei societăți şi se afirmă ca un istoric de 
anvergură. Împotriva mentorului Junimii, Xenopol arată că progresul înfăptuit în ultima perioadă 
este unul real şi nu aparent şi se detaşează astfel de sensul criticii lui Maiorescu. După 1879 se 
detaşează de junimişti şi se înregimentează în orientarea liberală, devenind un adversar al Junimii. 

În studiul „Cultura naţională“ (1868), Xenopol cercetează raportul dintre sufletul unui popor 
(stările de spirit, inteligența, puterile cognitive, formele de creație) şi împrejurările sau mediul 
extern în care se formează, considerând că impresiile venite din lumea exterioară dau particularitate 
dispoziţiilor sufleteşti. Deşi era sub influența determinismului geografic, Xenopol vorbeşte de 
acțiunea transformatoare a omului asupra naturii, de capacitatea omului de a se smulge din 
determinismul natural. După opinia lui, ştiinţa nu are caracteristici naționale, la fel ca şi anumite 
activități economice. Dar specificitatea națională s-ar manifesta pregnant în limbă, tradiții, 
moravuri, literatură, arte. 


17! Bogdan Petriceicu Hasdeu, Istoria critică ... ed.cit, p.604 şi respectiv 436. 
17? Lucian Blaga, Elanul insulei, Cluj-Napoca, Editura Dacia, 1977, p.180. 
13 Constantin Noica, Scrisori despre logica lui Hermes, Buc., Editura Cartea Românească, 1986, pp. 69-74. 

Teoria istoriei 


Concepţia istorică a lui Xenopol se înscrie într-o perspectivă evoluționistă şi pozitivistă, 
specifică epocii. El consideră că lumea materială parcurge mai multe trepte evolutive, iar spiritul 
este o „înflorire“ a materiei organice, rezultatul ultim al dezvoltării sale. Respinge apriorismul 
kantian şi susține o poziție materialistă în problema obiectivității spațiului şi a timpului. „Fără 
această concepție fundamentală, istoria n-ar fi decât o uriaşă Jantasmagorie “. Bazat pe ştiinţele 
vremii, Xenopol dă o înţelegere rațională evoluției, explicând-o prin factori imanenţi. Evoluţia în 
istorie şi în natură nu este doar cantitativă, ci şi calitativă, adică, spune el, „dezvoltarea a fost 
întotdeauna o perfecţionare“. „Cunoaşterea provine din experiență; bogăția ei este direct 
proporțională cu amplitudinea şi profiinzimea cercetării“. În confruntarea cu idealismul kantian, 
Xenopol susține caracterul obiectiv al legilor naturii. „Legile care cârmuiesc fenomenele nu sunt 
produsul spiritului nostru“. Această poziţie va fi afirmată şi în confruntarea cu poziţiile 
neokantienilor, care considerau că ştiinţa stabileşte doar nişte relații între noţiuni, fiind o creaţie a 
spiritului prin care este organizată experiența. Xenopol precizează că ştiinţa se constituie ca o 
relaţie între noțiuni şi fenomenele reale. El manifestă încredere în cunoaştere şi în capacitatea 
ştiinţei de a contribui la dezvoltarea socială. 

Xenopol elaborează o teorie originală a istoriei. El se ocupă de statutul epistemologic al 
istoriei. Ideea centrală a concepţiei sale constă în distincţia dintre faptele de repetiție şi faptele de 
succesiune. 

e Faptele de repetiție nu se modifică esenţial în spaţiu şi timp, iar elementele asemănătoare 
prevalează asupra celor diferite. Aceste fapte de repetiție se manifestă atât în natură, cât şi în 
societate. În ele predomină elementele de generalitate, constanță, stabilitate relativă. 

e Faptele de succesiune, însă, se modifică calitativ în timp, iar elementele diferenţiale sunt 
decisive în cadrul lor. În consecință, ele sunt fenomene unice, individuale, care nu se 
reproduc identic niciodată. Faptele de succesiune sunt deci fenomene istorice, care se 
manifestă atât în natură, cât şi în societate. 

Xenopol consideră că această distincție este esențială pentru a disocia ştiinţele teoretice, care 
se ocupă de faptele de repetiție (fenomene fizice, mecanice, chimice, astronomice, succesiunea 
anotimpurilor, iar în spaţiul social — fenomenele economice, Juridice, legile logicii şi ale 
fenomenelor psihologice), de ştiinţele istorice, care cercetează faptele de succesiune. Aceste două 
caracteristici sunt trăsături structurale şi complementare ale lumii, iar istoricitatea este o 
dimensiune ontologică pe care o cercetează disciplinele istorice. Criteriul distincției sale este 
raportul fenomenelor respective faţă de spaţiu şi timp. 

Xenopol refuză punctul de vedere al neokantienilor, care considerau că în natură avem de-a 
face cu o cauzalitate mecanică, iar în istorie cu fenomene irepetabile. Distincția lui nu reproduce 
distincția dintre natură şi istorie. Deşi radicalizează distincția dintre cele două categorii de fapte, el 
vede şi legătura dintre ele, afirmând că faptele de repetiţie se transformă treptat în fapte de 
succesiune. Pe această distincție ontologică, el propune o nouă clasificare a ştiinţelor, după natura 
relaţiei dintre fenomenele pe care le studiază. 

e Ştiinţele teoretice se subîmpart în ştiinţe ale materiei şi ale spiritului (matematica, logica, 
economia politică, dreptul). 

e Ştiinţele istorice se subîmpart şi ele în ştiinţe ale materiei (geologia, paleontologia, teoria 
evoluţiei) şi ale spiritului (istoria cu toate ramurile sale, întregul complex al ştiinţelor care 
cercetează viața socială). 

Deci, obiectul cunoaşterii ştiinţifice prezintă o dualitate ontologică: coexistența şi succesiunea, 
care solicită o perspectivă sincronică şi diacronică. Istoria devine deci un mod de a concepe 
lumea. Problema pe care o formulează Xenopol este următoarea: poate exista o ştiinţă a 
fenomenelor individuale şi irepetabile? Ce temei logic şi epistemologic are o atare ştiinţă? Deci, 
poate fi istoria o ştiinţă? Pentru a răspunde la aceste întrebări, Xenopol elaborează un studiu serios, 
temeinic şi aplicat asupra conceptelor de cauzalitate şi legitate, urmărind modul de manifestare a 

lor în cele două domenii ale realităţii. Xenopol precizează că „obiectele înseşi prezintă cele două 
moduri de a fi, şi nu spiritul nostru introduce în ele aceste două calităţi“. 

Istoria va cerceta, deci, faptele individuale, care nu pot fi formulate sub formă de legi. 
Pozitivismul a abandonat ideea de cauzalitate pentru a privilegia conceptul de lege. Xenopol 
susține că în faptele de repetiție cauzalitatea se manifestă în mod diferit faţă de fenomenele de 
succesiune. El are o reprezentare complexă asupra cauzalității, considerând că relația cauzală 
cuprinde „forța“ sau „puterea“ care acționează genetic în anumite împrejurări sau condiţii. În 
fenomenele de repetiție, împrejurările sunt relativ asemănătoare şi, deci, cauza acționează la fel, iar 
relaţia cauzală poate fi formulată sub formă de lege. În fenomenele de succesiune, împrejurările 
diferă şi, deci, şi efectul relaţiei cauzale va fi diferit. Ca atare, aici relația cauzală nu poate fi 
formulată sub formă de lege. Când ştiinţa descoperă cauza fenomenelor, ea o poate formula sub 
formă de lege. Exemple: legea gravitaţiei, legea căderii corpurilor etc. 

Cauzalitatea are o importanță decisivă în succesiunea fenomenelor istorice, dar ea produce 
efecte specifice, singulare şi, ca atare, întrucât condițiile nu sunt repetabile, ci totdeauna 
schimbătoare, vom avea de-a face cu fenomene individuale În consecință, cauzalitatea înlănţuie 
aceste fenomene genetic şi le înscrie într-o anumită serie. 


Ideea de serie istorică 


Conceptul de serie istorică îi va servi lui Xenopol pentru a înlocui conceptul de lege în 
fenomenele istorice. Cauzalitatea în succesiune se transmite de la un fenomen la altul şi noi putem 
cerceta această înlănţuire din verigă în verigă. Această cauzalitate succesivă este singurul element 
de legătură pe firul succesiunii fenomenelor. Aceasta este ideea fundamentală a lui Xenopol prin 
care el încearcă să împace caracterul ştiinţific al istoriei cu natura obiectului pe care îl cercetează. 
Xenopol nu neagă existenţa generalităţii în istorie, dar consideră că aceasta nu are constanță, 
stabilitate. Istoria umană individualizează faptele şi mai mult față de evoluţia biologică. Chiar dacă 
putem vorbi de legi sociale, ele exprimă doar direcția generală de evoluție, dar nu modul de 
producere al faptelor. În istorie, deci, nu se pot face previziuni decât în mod cu totul aproximativ. 
Seria decupează un grup de fenomene care au o cauză comună. Seria reprezintă, deci, „cadrele 
obşteşti“, generale ale succesiunii. Explicația cauzală este vitală pentru istorie, şi aici Xenopol 
vorbeşte chiar de superioritatea istoriei față de ştiinţele teoretice. 

Aceste serii reprezintă „generalul“ în istorie, de un fel deosebit. Coordonarea acestor serii care 
traversază epocile ar putea duce la o schemă care să întemeieze ştiinţa istoriei. O epocă este 
traversată de câteva serii mari, care îşi au originea în factori economici, politici şi culturali. Astfel, 
domnia lui Cuza ar fi caracterizată, potrivit lui Xenopol, de următoarele serii istorice: seria 
redeşteptării naționale, care începe la 1821 şi traversează diferite momente importante ale 
secolului; seria interferențelor dintre civilizația noastră şi cea apuseană; seria emancipării noastre 
de sub dominația străină; în sfârşit, seria decăderii oraşului laşi ca centru politic şi ascensiunea 
Bucureştiului în această funcție. 

După cum vedem, seria istorică reprezintă un aspect major al vieţii sociale, care este urmărit în 
manifestările sale diverse, potrivit tendinței pe care evoluează. Seriile îndeplinesc, deci, un rol 
ordonator în istorie, un rol sistematizator. Aceste serii, întrucât exprimă anumite tendinţe imanente 
ale epocii, sunt foarte apropiate de ideea legilor cu caracter tendențial, statistic. 

Pentru ştiinţele istorice, Xenopol revendica în mod explicit o altă structură logică decât cea 
care stăpânea ştiinţele teoretice. El vorbea de o logică a „inferenței“!"?, care să nu dizolve 
individualitatea fenomenelor istorice în generalitatea „uniformizatoare“ (şi „mută“) a legilor 
formulate de „ştiinţa clasică“. În acelaşi timp cu Dilthey, el cerea întemeierea unei logici în care 
individualul, specificul, diversul, irepetabilul, „cazul“ etc., să fie recunoscute ca stări sau 


174 A.D. Xenopol, Scrieri sociale şi filosofice, Bucureşti, Editura Ştiinţifică, 1967, p.231. 

manifestări cu greutate ontologică în structura realului şi în viaţa societăților umane, iar sub raport 
epistemologic să fie considerate şi ele ca obiect legitim al cunoaşterii ştiinţifice. Una din tezele- 
pivot ale raționalismului clasic, conform căreia nu există ştiinţă decât despre universal, singularul 
nefiind obiect al ştiinţei, este atacată frontal de Xenopol. Modelul explicației prin subsumare, prin 
„deducerea“ faptelor din lege, a particularului din general, a efectului din cauză, a ulteriorului din 
anterior, culminând cu ideea unei „deducţii universale a naturii“, cum spunea D.D.Roşca, şi-a arătat 
limitele inerente şi inadecvarea de principiu atunci când a fost aplicat socialului, realităților 
culturale, produselor care exprimă şi subiectivitatea autorului lor. „Ştiinţele hermeneutice“ s-au 
constituit în confruntare explicită cu acest model explicativ”. Gândirea românească are contribuţii 
relevante la edificarea noii paradigme a cunoaşterii menite să „reabiliteze“ termenii „recesivi“ din 
dualităţile clasice. Împotriva tendinţelor de a elabora o gramatică apriorică a istoriei, exponenţii cei 
mai autentici ai gândirii româneşti s-au angajat în „reabilitarea individului“ şi a altor categorii care- 
i sunt asociate, ocolind totodată soluțiile nominaliste. 


Seria istorică şi factorii istorici 


Teoria lui Xenopol se completează cu o teorie asupra factorilor istorici. Xenopol este interesat 
să salveze ideea determinismului în istorie, dar îl fundamentează pe specificitatea faptelor istorice. 
Teoria lui se cristalizează la intersecția a două tendințe culturale. Pozitivismul era înclinat să aplice 
în istorie principiile metodologice ale ştiinţelor naturii, strămutând legile naturii (mai ales cele 
biologice) în viața socială. Aceasta este schema evoluţionismului, care este tentat să explice 
superiorul prin inferior. În acelaşi timp, neokantienii sunt interesaţi de a sublinia specificitatea 
faptelor sociale şi umane şi de a le distinge de cele naturale. 

Pentru Xenopol, determinismul istoric este rezultatul înlănțuirii unor factori diverşi („puteri“) 
în împrejurări concrete, variabile. Astfel, în istorie el disociază două mari categorii de factori: 
factori statornici şi factori dinamici, la care se adaugă cei auxiliari. 

e Factorii statornici sunt: rasa (înțeleasă nu în sens biologist, ci culturologic), mediul natural — 
aceştia reprezentând cadrele obşteşti, generale ale dezvoltării; 

e Factorii dinamici sunt factori de natură spirituală, factori hotărâtori, un fel de mobil 
energetic al dezvoltării; ei sunt determinaţi de interesele umane, de necesitatea adaptării şi 
transformării naturii. Inteligența, factorii spirituali, hotărâtori, după el, apar ca termeni 
mijlocitori între interese şi acțiuni. 

e Factorii auxiliari reprezintă elementele de suprastructură, mediul intelectual, personalitățile 
istorice, inclusiv întâmplarea. 

Din această enumerare rezultă că istoria este o combinație între factorii statornici (mediul şi 
rasa), puterile (forţele, acțiunea umană dirijată de anumite idei) şi împrejurările (condiţiile 
economice, sociale, culturale, politic etc.). Prin ideea de serie istorică, Xenopol vrea să dea o formă 
logică istoriei, să găsească o structură coerentă pentru explicarea faptelor istorice. Este partea cea 
mai originală a gândirii sale. Evenimentele individuale, pentru a deveni inteligibile, trebuie să fie 
într-o structură supraordonată, integratoare, care este tocmai seria istorică. În felul acesta, când 
descoperă relațiile cauzale dintre fenomenele individuale şi ajunge să le grupeze în serii istorice, 
istoria devine din descriptivă, explicativă. 

Xenopol consideră că, şi atunci când putem vorbi de anumite legi ale evoluției, rezultatul 
acțiunii lor e întotdeauna individual, producând fenomene specifice, concret determinate. De 
exemplu, selecția naturală, adaptabilitatea, legile producției de mărfuri, ale cererii şi ofertei, deşi 
surprind elemente de generalitate, efectele lor sunt totdeauna individuale şi diferite, după contextul 
natural sau social în care se produc. El face o comparaţie între noțiunea de lege din ştiinţele 
teoretice şi noțiunea de serie din ştiinţele istorice. Pe câtă vreme legea subordonează faptele 
individuale, seria integrează faptele individuale. 


175 Manfred Riedel, Comprehensiune sau explicare?, Cluj-Napoca, Editura Dacia, 1989, pp.29-30. 

Noţiunea de serie îndeplineşte aceeaşi funcție logică şi explicativă ca şi noțiunea de lege. 
Seria este gândită ca un întreg care este alcătuit din părți. În fenomenele istorice, timpul are o 
acţiune modificatoare, pe câtă vreme în faptele de coexistență timpul nu acționează. Seria poate fi 
generală în privinţa formei (şi a spațiului), dar este individuală în raport cu timpul. Având în vedere 
aceste caracteristici ale ştiinţelor istorice, el consideră că istoria ar trebui să se întemeieze pe alte 
operaţii logice decât ştiinţele teoretice. Conceptul de inferenţă este propus de el ca temei logic al 
istoriei. Nici inducția, nici deducția nu sunt adecvate istoriei. Inferenţa ar fi legătura care face 
trecerea de la un fenomen individual la altul, tot individual. 


3. Nicolae lorga (1871 — 1940) 


Personalitate copleşitoare a culturii române şi universale, unul dintre marii istorici ai lumii, cu 
o operă imensă, creator polivalent, intrând şi el în linia pe care Eliade o numea a personalităților de 
factură enciclopedică şi titanică. Timp de o jumătate de veac a marcat învățământul românesc şi 
presa culturală, fiind un mare dascăl național, cu o influență fără egal asupra studenților, a 
tineretului şi a opiniei publice. 

Jorga s-a născut la Botoşani, unde urmeaza şcoala primară şi gimnaziul. Termină Liceul 
National din laşi, după care reuşeşte într-un singur an de studii (1888-1889) să absolve 
Universitatea din laşi, uimindu-şi profesorii prin memoria sa fenomenală, prin forța de muncă şi 
prin vastitatea cunoştinţelor. La un an după ce s-au stins Eminescu şi Creangă, lorga pleacă la 
Paris, unde se consacră studiilor istorice, studii continuate la Berlin şi Leipzig, unde îşi susține 
doctoratul, în 1893, sub îndrumarea faimosului istoricului Karl Lamprecht. Tânărul savant câştigă, 
în 1894, prin concurs, catedra de istorie de la Universitatea din Bucureşti, afirmându-se totodată în 
publicistica vremii cu studii în care abordează teme variate ale istoriei naţionale şi cu articole 
privitoare la fenomenul artistic. La 23 de ani este ales membru corespondent al Academiei, iar în 
1911 este ales membru titular al Academiei. 

Din 1903 până în 1906 a condus revista Sămănătorul, iar în 1906 a înfiinţat ziarul său Neamul 
românesc, care a apărut neîntrerupt până la moartea sa, în 1940. A înființat Universitatea populară 
de la Vălenii de Munte; a înfiinţat Institutul de studii sud-est europene (1913). Prin întreaga sa 
operă şi activitate, desfăşurată în plan cultural şi politic, Iorga s-a impus ca un militant ardent 
pentru realizarea idealului național. A fost un om politic de prim plan în epocă; în 1910 a înființat 
partidul național-democrat; a ocupat funcția de prim-ministru între 1931-1932; a avut o poziţie net 
antifascistă, fiind ucis în mod bestial de legionari la 27 noiembrie 1940. 

Iorga este o figură emblematică a culturii române. Opera sa este impresionantă ca dimensiune 
şi arie tematică. (Unii exegeţi cifrează opera sa la circa 16 000 de titluri, dintre care 1 000 de 
volume, 10 000 de articole, 5 000 de recenzii şi studii). S-a calculat că a scris aproximativ câte un 
articol pe zi. Este considerat un Homer al istoriei, care a scris drama umanității, a visat la viitorul 
ei, a lucrat la edificarea unei conştiinţe critice a lumii contemporane. Iată câteva titluri: Geschichte 
des romanischen Volkes im Rahmen seiner Staatsbildungen, 2 vol (1902); Generalităţi cu privire la 
studiul istoriei (191 1-prima ediţie); Istoria literaturii româneşti în secolul al XVIII-lea — 1688-1821 
(2 vol.-1901); Istoria literaturii româneşti în veacul al XIX-lea de la 1821 înainte (3 vol.- 1907- 
1909); Istoria literaturii româneşti contemporane (2 vol.-1934); Istoria literaturilor romanice în 
dezvoltarea şi legăturile lor (3 vol.); Istoria lui Mihai Viteazul; Istoria armatei româneşti (2 vol.); 
Istoria comerțului românesc (2 vol.); Essai de synthèse de l’histoire de l’ Humanité (4 vol. — 1926- 
192948); Evoluţia ideii de libertate (1928); Istoria vieţii bizantine (3 vol —1934); La place des 
Roumains dans l’histoire universelle (3 vol. — 1935); Istoria românilor (10 vol. — 1936-1939). 

Iorga a publicat numeroase izvoare şi documente istorice, a elaborat monografii şi sinteze de 
referință, a îngrijit numeroase colecţii de documente. El şi-a uimit contemporanii prin 
personalitatea sa proteică, prin vastitatea preocupărilor şi a orizontului intelectual. A abordat toate 

domeniile istoriei şi a scris multe sinteze monumentale privind istoria literaturii române şi istoria 
literaturilor romanice, istoria politică şi economică, istoria comerțului, istoria mentalităților etc. 
Este o operă fatal inegală. Avea o memorie fenomenală şi toate lucrările sale sunt saturate de o 
documentaţie neobişnuită, care mergea adeseori până la epuizarea unui fenomen studiat. 

Iorga era un spirit integral, despre care acelaşi Călinescu spunea: „lorga ține piept ca specialist 
total unei sumedenii de specialişti unilaterali“; iar Nicolae Bagdasar considera că „lorga a pregătit 
prin opera sa unitatea politică a poporului român. 


Concepţia asupra istoriei 


Deşi nu a elaborat o teorie sistematică asupra istoriei, în opera sa, pe lângă unele consideraţii 
generale de metodologie şi de viziune, se află în mod implicit şi o filosofie a istoriei. Iată câteva 
idei dominante: 

1. Raționalismul şi umanismul, sinteza dintre obiectivitate şi subiectivitate. Un suflu etic şi 
umanist străbate toate lucrările sale. Istoricul participă subiectiv la reconstrucția unei epoci trecute, 
proiectând asupra obiectului cercetat experiența sa umană directă, structura comună a sufletului 
omenesc, care o are în el. Prin această unitate de substanță a vieții omeneşti, pe care o evocă 
adeseori, lorga spune că putem reconstitui evenimentele trecute, pasiunile care i-au animat pe 
actorii sociali şi politici din alte timpuri. 

2. Explicaţie şi comprehensiune. lorga refuză formula rece şi distantă a pozitivismului, 
spunând că istoria se compune din 20 la sută documentare şi 80 la sută interpretare. lorga are un 
sentiment dramatic al vieţii şi opera sa este o sinteză între rigoare științifică şi imaginaţie 
evocatoare, între cunoaştere şi trăire. Istoria foloseşte deopotrivă explicația şi comprehensiunea, 
două abordări care sunt complementare. A subliniat mereu finalitatea morală şi practică a istoriei, 
rostul ei educativ şi formativ: acela de a-i aduce omului în lumină ereditatea sa culturală şi istorică, 
aventura devenirii sale. Istoria este o „magistra vitae“, pentru care adevărul este valoarea supremă, 
dar sarcinile sale teoretice trebuie privite în unitate cu alte finalități şi valori (etice, formative, 
estetice). 

3. Viziunea integratoare asupra istoriei şi a vieții. În centrul acestei viziuni se află ideea de 
unitate fundamentală a istoriei umane. „Istoria este un tot“, e un întreg, un organism armonios, va 
repeta el. El are o viziune organicistă, nu biologistă. Conceptul său integrator este cel de viață, 
privită ca totalitate a manifestărilor umane, ca izvor al tuturor faptelor. Subiectul istoriei 
universale sunt popoarele, nu indivizii, chiar excepționali. Personalităţile sunt o expresie a maselor 
sau a unor curente dominante într-o epocă. „Popoarele sunt râuri; nu undele, nu valurile ne 
interesează, ci râul însuşi “, spune Iorga. Istoria politică se întrepătrunde cu istoria culturală. Istoria 
națională trebuie integrată în cea universală, care, ea însăşi, ca sinteză a numeroase istorii 
particulare care interferează, are o unitate dată de substanţa vieţii umane. Într-o lucrare pe care nu a 
terminat-o, intitulată Materiale pentru o istoriologie umană, Iorga dorea să scrie o epopee a 
omenirii, ca pe o scenă enormă în care personajele se schimbă, dar situaţiile se repetă. 

4. Metodologia istoriei. Reconstrucţia adevărului istoric este posibilă prin respectarea a patru 
cerințe metodologice: 

e a. Documentaţia completă asupra obiectului tratat; stabilirea faptelor prin izvoare autentice, 
folosind monumente şi documente ale unei epoci: izvoare scrise, elemente ale culturii mate- 
riale, ale artei (veşminte, podoabe, statui, vase, unelte etc.). Metoda este similară celei folo- 
site de şcoala Analelor din Franţa. Iorga vedea în artă un document al mentalități unei 
epoci. 

e b. Critica acestor izvoare, selectarea lor după gradul de relevanţă şi credibilitate. 

e c. Organizarea faptelor într-un tot organic, într-o sinteză interpretativă, ierarhizarea şi ordo- 
narea lor în funcție de valoarea datelor, pentru a reţine ceea ce este caracteristic. Această ope- 
rație se face prin raportarea faptelor la permanenţele istorice, prin prisma valorilor umane. 

e d. Stilul, forma de exprimare, puterea de evocare. Aici intervine fantezia reproductivă a 
istoricului, forța sa de a da viaţă paginii de istorie. Adevărul dobândit nu este absolut, ci 
veşnic interpretabil, întrucât poate fi adâncit. Istoricul trebuie să aibă o înzestrare de artist 
care să-l ajute să refacă unitatea organică a realității sociale. Iorga pune mare accent pe forța 
divinatorie a istoriei, pe capacitatea sa de a da viaţă documentului, de a-l însufleți printr-un 
patos deosebit. 


Teoria permanențelor istorice 


Ideea de evoluţie este cardinală la Iorga. El nu cade în relativism şi subiectivism istoric, ci este 
adeptul unui istorism raţional. Iorga a avut o aversiune de constantă față de filosofia ca speculație 
abstractă, întrucât reprezintă doar „coaja uscată a înțelepciunii“. Doar filosofia ca interpretare a 
faptelor din perspectiva valorilor umane fundamentale are justificare. 

Istoria este o ştiinţă autonomă, dar filosofia istoriei pune istoria în corelaţie cu alte discipline. 
Pentru a nu cădea în empirism şi factologie, lorga caută în istorie o serie de factori statornici care 
acționează şi la care trebuie să raportăm evenimentele. Aşa elaborează teoria permanenţelor 
istorice. 

Pentru a fundamenta istoria ca ştiinţă, Iorga foloseşte acelaşi traseu explicativ precum 
profesorul său Xenopol. Istoria se ocupă de fapte concrete, de concretul istoric, de faptul integral, 
ireductibil la o schemă abstractă. Fapt istoric este orice manifestare expresivă a vieţii umane. 
Caracterul esenţial al faptului istoric este dat de unicitatea şi irepetabilitatea sa. Faptul istoric este 
produsul unor oameni concreți şi a unor conjuncturi particulare, care nu se repetă întocmai. Deci, 
istoria nu poate stabili legi, ca ştiinţele naturii. Pe istoric nu-l interesează legea fenomenului, ci 
fenomenul ca atare în concreteţea lui. De ce? Pentru că istoria este o țesătură complicată de fapte 
între care nu putem descoperi raporturi statornice şi generale. Este o reacţie faţă de naturalism şi 
pozitivism, faţă de concepțiile care au extins şi asupra vieții sociale conceptele din ştiinţele naturii, 
căutând legități peste tot. 

Dacă istoria nu poate stabili relații legice între fenomene, ea are menirea de a stabili filiațiunea 
spațio-temporală a faptelor, conexiunea dintre ele, pentru a reproduce imaginea completă a unei 
epoci. Deci faptele trebuie grupate în funcţie de anumite criterii. Corelaţiile dintre fapte sunt 
necesare, dar ele nu au aspect legic. „Pentru ca faptele să fie istorie, trebuie ca sistemul să 
intervină“, dar prin sistem Iorga înţelege un lanț de conexiuni între fapte. 

Într-un text din 1926 afirmă, aparent contrazicându-se: „Evenimentele istorice nu sunt decât 
foarte rareori noi; dacă le privim mai puțin superficial, vedem că ele se repetă“. Deci, dacă ne păs- 
trăm la stratul evenimențial, ele par noi; dacă le raportăm la substanţa vieții şi la structurile de 
adâncime ale istoriei, atunci găsim similitudini şi paralelisme între epoci, personalități şi fapte 
istorice. 

„Eu am spus că faptele istorice se deosebesc, fiecare dintre ele având originalitatea 
sa. Tocmai în acest lucru stă farmecul spectacolului omenirii. [...]. Trebuie să judeci pe 
cineva pe măsura unităţii lui, căci faptele sunt nouă doar în amănunte. [....]. Pe de altă 
parte, sunt linii generale de evoluție. Amănuntele sunt nouă, tipurile rămân. Istoricul 
trebuie să păstreze tipul, adăugându-i ceea ce-i lipseşte “1” 

Deşi neagă determinismul de tip pozitivist, el spune că dacă vom cobori în straturile de 
adâncime ale evenimentelor, unde găsim elemente de unitate ale vieții umane, atunci putem găsi 
nişte factori permanenţi care influenţează mersul istoriei şi putem stabili nişte constante istorice. 
Permanenţțele sunt deci factorii stabili ai istoriei (factori statornici în schema lui Xenopol), care 
imprimă evenimentelor nişte linii generale de evoluție. A surprinde aceste permanente înseamnă a 
merge de la efect la cauză în istorie. Principalele aspecte de permanență sau factori cu acţiune 
permanentă sunt: 


17 Nicolae Iorga, Generalităţi cu privire la studiile istorice, laşi, Editura Polirom, 1999, pp. 178-179. 

e Pământul (mediul cosmic). 

e Rasa (nu în sens biologist, ci în sens istoric şi etnic- culturologic). 

e Ideile — curentele de idei sociale, principiile şi idealurile acțiunilor sociale, tradiţiile, 
structura psihologiei colective, datele sufleteşti, mentalitățile şi instituțiile. 

Raportând faptele la aceşti factori permanenți, istoricul poate stabili valoarea, funcția lor 
explicativă, semnificaţia lor în raport cu efectele şi consecinţele pe care le provoacă. Iorga explică 
istoria prin factori imanenți ei, prin factori reali, nu apelează la factori transcendenți sau strict 
subiectivi, deşi acordă un rol foarte mare factorilor spirituali, ideilor în istorie. 


Idei şi ipoteze ce poartă pecetea lui lorga 


a. Teoria privind constituirea „Romaniei orientale“, prin penetraţia lentă spre răsărit a 
„elementului popular“ (ţărani, păstori, negustori etc.) din spaţiul romanic occidental, la început în 
sudul Dunării, apoi în nordul Dunării, încă din secolele I-II î.e.n. Cucerirea militară a Daciei de 
către Traian este un eveniment politic ce vine în urma unui îndelung proces de romanizare a 
spațiului răsăritean (dintre Marea Adriatică şi Marea Neagră), în care factorii economici şi 
culturali-lingvistici au acţionat temeinic, subteran şi nespectaculos, deşi această romanizare înainte 
de cucerirea militară nu a fost decât arareori „pomenită în izvoare care se ocupau numai de 
evenimente politice“.!" Iorga reconfigurează ecuaţia romanizării, acordând un rol important 
factorilor economici şi sociali, care au pregătit şi au netezit acțiunea militară a Romei, prin care 
aceste teritorii au fost incluse în hotarele imperiului. S-a constituit astfel, „Romania orientală“, ce 
reprezintă sinteza dintre factorul autohton şi cel roman. Avem astfel alături de „Romania“ 
apuseană, „din care s-au desfăcut naţiile franceză, italiană, spaniolo şi portugheză, o «Romanie» a 
Răsăritului, adică un teritoriu locuit de latini de origine sau de adopțiune, nesupus dominaţiei 
barbare a regilor germanici sau turanieni, [care] a durat secole întregi în răsărit, unde urmele-i 
trăiesc încă“. Această ipoteză a fost susținută şi argumentată şi de Vasile Pârvan, fapt recunoscut 
de Iorga, pe aceeaşi pagină. 

Treptat, „Sigiliul Romei“ s-a impus acestor spații şi popoare. Când vor rămâne în afara limes- 
ului imperial, aceste formațiuni vor continua să-şi păstreze limba şi elemente de civilizaţie 
consolidate de cîteva secole, precum şi conştiinţa apartenenţei lor la tiparul roman, inclusiv în 
mediul imperiului bizantin de mai târziu. Elementul autohton — trac, ilir, macedonean, dacic etc. — 
reprezintă baza etnică a sintezei reprezentate de Romania orientală, din care se vor desprinde mai 
târziu toate ramificaţiile etnogenetice balcanice. De aceea, pentru a lămuri geneza poporului român, 
care reprezintă romanitatea orientală, este necesară o lămurire asupra „vieții şi activității întregului 
element roman în Răsăritul european“, „e necesar a se cerceta orice se petrece pe acest vast câmp 
de mişcare şi dăinuire a unor popoare felurite. Urmele de azi nu trebuie să înșele: supt bulgar stă 
de foarte multe ori tracul, supt sârb adeseori romanul, supt muntenegrean albanezul iliric, supt 
grec elemente umane care n-au a face deloc cu sângele elenic. Limba a dat o conştiinţă 
deosebitelor grupe, care poartă în unele cazuri numele cuceritorului, dar fondul e comun“. 

După ce Imperiul roman este constrâns să-şi „retragă“ stăpânirea şi administrația, precum în 
nordul Dunării, aceste structuri economice şi culturale se reorganizează, la nord şi la sud de 
Dunăre, pe suportul obştilor tărăneşti şi a modelelor tradiționale de viaţă, în „Romanii populare “, 
pentru a rezista năvălitorilor. Aceste nuclee, ce vor fi principalul factor de continuitate şi de 
rezistență în fața năvălitorilor, în tot spatiul răsăritean, se vor unifica ulterior, pe plan regional, în 
formaţiuni prestatale, numite „ţări“ (Ţara Hațegului, Țara Crişurilor, Țara Maramureşului, Țara 
Bârsei etc.), pentru ca în secolele IX şi X să se unifice în formaţiuni de tip feudal, precum erau 


177 Nicolae Iorga, Istoria Românilor, volumul I, partea a Il-a, Sigiliul Romei, Bucureşti, Editura Ştiinţifică şi 

unitățile conduse de Glad, Gelu şi Menumorut. Pe suportul acestor „ţări“ se vor întemeia cele trei 
formațiuni statale româneşti cunoscute. Aflate în permanentă luptă cu invadatorii externi în acest 
spațiu românesc, Romaniile populare sunt comunități ţărăneşti, ce reprezintă izvorul organic al 
statelor româneşti. 

b. Având în vedere acest scenariu istoric, românii s-au orientat de la început spre o direcție 
statală de tip naţional, nu imperial. Statele din jur, dimpotrivă, s-au constituit după o formulă 
imperială împrumutată: bulgarii au vrut să se substituie imperiului bizantin şi au creat țaratul 
bulgar, un „imperiu de substituție“; ungurii au trecut direct dintr-o stare de organizare tribală într- 
una imperială, iar după anul 1054, după Marea Schismă, au primit misiunea apostolică de a se 
extinde spre răsărit şi a-i readuce la catolicism pe „schismatici“, adică populația ortodoxă 
românească din zonă. Era deci o expansiune de tip imperial, care a continuat câteva secole. La fel 
s-au petrecut lucrurile şi cu alte popoare din jur, cu polonezii, cu ruşii, cu turcii. Popor sedentar, 
organizat în societăți cu bază țărănească, românii au fost adeseori dezarmaţi în fața acestor „imperii 
de pradă“, care erau doar formaţiuni militarizate şi care se rostogoleau dinspre răsărit spre apus, de 
la popoarele migratoare (goți, avari, huni, cumani, mongoli, tătari etc.), până la imperiile otoman şi 
cel rus. Aşadar, românii au urmat direcţia naţionala şi s-au confruntat o mie de ani cu tendinţele 
imperiale din zonă, fie că veneau de la turci, de la ruşi, sau de la unguri şi austrieci. 

c. Un alt concept introdus de Iorga este cel de „Bizanț după Bizanţ“, sintagmă prin care 
desemna faptul că, după dispariția imperiului bizantin, Țările Române au preluat tradițiile culturale 
şi religioase ale acestuia şi le-au dezvoltat în diverse sinteze culturale. Țările Române au devenit un 
centru cultural al ortodoxiei, un punct de iradiere spirituală. 

d. Între anii 1938-1940 a ţinut un curs intitulat Dezvoltarea imperialismului contemporan, în 
care a arătat pericolul pe care-l reprezintă pentru pacea continentului noile tendinţe expansioniste şi 
anexioniste ale politicii duse de Germania hitleristă şi Uniunea Sovietică. Iorga consideră că la 
originea „noului imperialism“, agresiv şi barbar, se află transformările produse în capitalismul 
secolului al XIX-lea, „concepția materialistă“ a istoriei, darwinismul social, teoriile privind 
inegalitatea rasială a popoarelor, viziunile biologiste şi iraționaliste, apologia violenţei şi a forței 
brute. Împotriva acestei noi barbarii, Iorga reafirmă ideea statului naţional, dreptul popoarelor la o 
viață liberă, precum şi principiul colaborării dintre ele, pe temeiul unui etos profund umanist şi al 
credinţei „pe care ne-o arată experienţa secolelor, a mileniilor, că pe brutalitate şi pe nedreptate nu 

se poate crea nimic statornic“. 


4. Vasile Pârvan (1882-1927) 


Vasile Pârvan este unul dintre cei mai străluciți istorici români, un gânditor profund şi original, 
un mare pedagog național, cu o influență majoră asupra mediilor intelectuale din primele decenii 
ale secolului XX. A studiat în Germania, unde s-a specializat în istoria antică. Întors în ţară în 1909, 
el şi-a dedicat viaţa activității ştiinţifice, devenind în scurt timp o personalitate de referință a 
culturii române. El s-a impus meteoric prin originalitatea ipotezelor interpretative şi a viziunii sale 
istorice, prin rezultatele cercetărilor sale arheologice, dar şi prin rigoarea metodei şi prin puterea de 
muncă inegalabilă. S-a stins din viață la 45 de ani, în plină forță creatoare, lăsând în urmă o operă 
de o însemnătate capitală pentru cultura română, prin care a deschis noi trasee ale cercetării 
istorice, oferind şi pilda unei vieți exemplare sub raport moral şi ştiinţific. Opere importante: 
Contribuţii epigrafice la istoria creştinismului daco-roman (1911); Idei şi forme istorice (1920); 
Memoriale (1923); Începuturile vieţii romane la gurile Dunării (1923); Getica (1926); Dacia. 
Civilizaţiile străvechi din regiunile carpato-danubiene (1928) 

Pârvan a fost un organizator şi un catalizator al vieţii ştiinţifice, a publicat numeroase sinteze şi 

rapoarte arheologice în reviste străine, precum şi o valoroasă monografie despre Marc Aureliu, 
Împăratul roman şi filosoful stoic, fiind influenţat de concepţia acestuia. Pârvan a întemeiat Școala 
Română din Roma (care va deveni Academia di Romania) ca o şcoală pentru pregătirea istoricilor 
şi a arheologilor. El are contribuţii de prim ordin în formarea noii şcoli arheologice din România. A 
organizat numeroase şantiere arheologice, cel mai important fiind cel de la Histria, străveche 
colonie milesiană, scoțând la lumină un vast material documentar, de o importanță excepțională, 
printre care peste 150 de inscripţii greceşti şi latine, reconstituind ansamblul primei aşezări urbane 
de pe teritoriul românesc, cu o viaţă ce a durat continuu peste o mie de ani.!%! 

Ca profesor de istorie antică la Universitatea din Bucureşti, s-a impus prin erudiție şi prin 
metoda sa riguroasă de cercetare, prin originalitatea interpretărilor şi prin forța evocatoare a 
expunerilor sale. În discursul ţinut cu ocazia alegerii sale ca membru activ al Academiei Române 
(1913) şi-a mărturisit crezul său filosofic şi istoric: 

„Știința pe care am cercetat-o şi am iubit-o cu patimă mi-a dat o concepție gravă, aş 
putea zice tragică, despre viaţă[...]. M-am deprins a vedea doar două lucruri vrednice de 
străduințele şi de iubirea noastră: cultul pios al amintirii lăsate în resturi şi ruine, cultul 
entuziast al geniului omenesc, continuu învins şi continuu din nou biruitor “ 


Devenire cosmică şi istorie umană 


Gândirea sa filosofică este influenţată de filosofia stoică şi de orientările spiritualiste şi 
vitaliste de la începutul secolului XX. Călinescu sublinia faptul că Pârvan reprezintă un „director 
de conştiinţe“, având o concepţie eroică asupra vieţii. Pârvan era o pildă de hărnicie şi de abnegaţie 
spirituală, insuflând tineretului o idee înaltă cu privire la rostul muncii ştiinţifice. Acelaşi Călinescu 
afirma că „Pârvan avea o minte normală într-un suflet eroic“, afirmându-se printr-un cult al 
trecutului şi al eroilor, încercând să întărească „sentimentul consolator al permanenței într-o lume a 
morții“. Sensul activităţii sale culturale era acela de a forma conştiințele naţionale pentru înălțarea 
noastră spirituală. 

Concepţia sa asupra istoriei se află sub influenţa raționalismului evoluționist şi a concepțiilor 
energetiste şi vitaliste. După opinia lui, viața cosmică este o energie în devenire, iar spiritul este 
consubstanțial acestei energii cosmice, fiind factorul ei activ. Toate formele de existență sunt o 
manifestare a acestei energii cosmice. În cursul evoluţiei, spiritul se află în luptă permanentă cu 
materia, care este dominată de inerție şi pasivitate. Spiritul este dinamic, este energia care 
propulsează devenirea. Această energie cosmică, după ce se manifestă în lumea anorganică (unde 
îmbracă forme specifice, precum lumină, electricitate, gravitație etc.), apoi în cea lumea organică, 
ajunge să se întruchipeze în existența umană, manifestându-se prin viaţa psihică şi prin devenirea 
popoarelor în istorie. 

Aşadar, viaţa socială este o ipostază a acestei deveniri cosmice. Istoria ca disciplină ştiinţifică 
trebuie să plaseze fenomenele în timp, în devenirea universală, iar apoi să le raporteze la factorii 
specifici ai istoriei umane. Istoria umană este deci o parte a totalității cosmice. Dar istoria este şi 
expresia unei atitudini a omului faţă de realitate, alături de atitudinea etică, religioasă, filozofică şi 
estetică. Obiectele realității au existenţă obiectivă şi neutră şi numai atitudinea noastră faţă de ele le 
conferă un anumit aspect uman. Potrivit lui Pârvan deci, perspectiva în care ne situăm creează 
obiectul cercetării istorice. 

Fără a ajunge la o poziţie subiectivistă, prin această afirmaţie, Pârvan se detaşează de realismul 
naiv, care confundă obiectul cunoaşterii cu obiectul real. „Istoricul nu se află în fața unui fapt 
istoric, ci în fața unui fapt cosmic. El îl transformă în fapt istoric prin atitudinea sa creatoare“, 
adică îl raportează la nişte sisteme de referință naturale şi umane. Există deci un determinism 
cosmic al faptelor umane pe care istoricul trebuie să îl descopere. Viața cosmică este o devenire 

ritmică, iar factorul propulsor al acestui ritm este spiritul. Respingând soluţia platonică, Pârvan 
optează pentru ideea consubstanțialității dintre spirit şi energia cosmică. 

„De unde vin atunci aceste realități care sunt ideile? Noi am spune că ideile nu sunt 
decât forme active ale spiritului universal, vibrând şi în noi ca în întregul Cosmos, ca 
energie specifică lumii organice, în care, energia unică, general-cosmică, devine suflet, în 
vreme ce în lumea anorganică ea e lumină, căldură, electricitate şi gravitație. “ 

În istorie, această energie cosmică, propulsată de factorii spirituali, ia forma devenirii 
popoarelor, a culturilor, a creației materiale şi spirituale. Această solidaritate sau identificare a 
istoriei umane cu devenirea cosmică este specifică lui Pârvan. Pentru descrierea şi explicarea 
acestei deveniri istorice, Pârvan introduce conceptele de ritm istoric şi de vibraţie, de formă şi 
conţinut, aparent şi real, factori şi valori. 


Factori istorici şi valori istorice 


Factorii istorici care acționează în devenirea popoarelor sunt factori cosmici, geografici, 
antropologici şi materiali, precum şi factori spirituali care au rol determinant. Interacțiunea sau 
acțiunea sinergică a acestor factori determină apariţia faptelor istorice, care trebuie raportate la trei 
niveluri de manifestare: 

e la spațiul terestru (cultura materială, care exprimă raportul dintre om şi natură); 
e la spațiul uman (cultura spirituală, care exprimă forța creatoare a omului); 
e  şila spațiul cosmic (ca totalitate a devenirii universale). 

Istoria umană se concretizează în valori istorice care exprimă atitudinile, idealurile şi ideile 
care orientează activitatea umană. El disociază astfel trei tipuri de valori: 
e valori biologice şi utilitare (care alcătuiesc cultura materială); 

e valori vitale (ce alcătuiesc cultura etnografică, populară); 
e şi valori raționale (ce dau conţinut culturii înalte, specializate). 

Cultura este manifestarea activă a omului în mediul cosmic. Rolul predominant îl au valorile 
raționale (sistemele de idei filosofice, ştiinţifice şi religioase, principiile morale şi politice, 
reprezentările artistice), valori care produc „marea cultură“, care este dinamică şi orientează 
devenirea popoarelor. Valorile raționale sunt valori-forță, fiind creaţia geniilor şi a eroilor. Ele sunt 
rezultatul spiritualizării treptate a vieții umane, întruchipându-se în forme abstracte, simbolice, 
constructive. Primele două categorii de valori exprimă nivelul culturii etnografice, care este o 
cultură conservatoare, statică, o cultură cu scop biologic şi utilitar, închisă în structuri arhetipale. Ea 
este produsul creator al maselor anonime, este cultura tradițională, universală prin fundamentul ei 
şi diferențiată după specificul popoarelor. Este substratul comun al culturilor creatoare, spirituale. 
Aceste două etaje ale culturii sunt produsul a două stări de suflet care nu trebuie confundate. 
Cultura raţională e dezvoltată prin idei creatoare ale indivizilor solitari, a geniilor creatoare. Pârvan 
avea cultul personalităților creatoare. Cultura rațională nu este o prelungire a celei etnografice, ci 
e un stadiu calitativ nou. 

Categoria de ritm este utilizată de Pârvan pentru a exprima anumite modalități ale devenirii. 
Ritmul istoriei umane este o expresie a ritmului cosmic, dar el se exprimă în forme specifice, 
întrucât există un ritm al creației umane care se exprimă mai ales în personalităţile istorice. Masele 
sunt amorfe, pasive şi vegetative. Personalitățile istorice sunt cele care, prin ideile lor, propulsează 
istoria şi îi imprimă un anumit tempou. Ideile sunt în ele însele forță vibratorie, energie ritmică. 
După intensitatea şi profunzimea acestei vibrații putem descoperi în istorie un ritm pasiv (mişcările 
lente, schimbările treptate ale maselor, care suportă reverberațiile mişcărilor istorice) şi un ritm 
activ, care exprimă acțiunea personalităților istorice, acțiunea spiritului creator, acțiunea ideilor care 
reformează şi revoluționează stările istorice. 

Aceste două ritmuri ale schimbării pot avea şi trei accente psihologice, Pârvan deosebind un 
ritm sentimental, unul voluntar şi unul raţional. Aceste ritmuri şi accente pot fi regăsite cu 

preponderență la anumite popoare, în funcție de caracteristicile istoriei lor. Ritmul pasiv este 
preponderent sentimental şi voluntar (cristalizat în culturile etnografice), iar ritmul activ este 
preponderent rațional. Ritmul creator este susținut, spune Pârvan, de „impulsiuni transcendente şi 
infinite“. Aceste impulsiuni apar ca acțiuni conştiente, ca finalități şi valori, care sunt atât imanente 
istoriei, cât şi transcendente ei. În ritmul istoric activ există permanent o tensiune între real şi ideal, 
între ceea ce este şi ceea ce trebuie să fie. Pârvan mai disociază între un ritm de creştere cantitativ, 
extensiv, vital, colectiv şi civilizatoriu şi un ritm de creştere spirituală, calitativ, intensiv, creator, 
personalizat şi cultural. Ritmurile spirituale exprimă marile curente de idei, marile stiluri istorice 
(budismul, creştinismul, clasicismul grec, spiritul juridic roman etc.). 

În om coexistă două impulsuri eterne, la care omul răspunde prin creaţia sa: amenințarea 
morţii, care determină ideile conservator-vitale, utilitare, ritmul repetitiv, fără originalitate, şi 
bucuria vieţii, care determină ideile originale, ritmul novator, creator, angajarea dezinteresată în 
cunoaştere şi pe plan moral. În cultura umană se manifestă o tendinţă de coeziune şi continuitate şi 
o tendință spre diferențiere, amândouă având expresii în structura însăşi a Universului. La nivel 
istoric, cultura umană e o sinteză a acestor tendinţe contradictorii, o sinteză între tendinţa spre 
unitate şi diferenţiere spirituală, între tradiţie şi inovaţie. 


Revalorizarea fondului autohton 


În lucrarea sa fundamentală Getica, Pârvan revalorizează fondul daco-getic al poporului 
român, fiind o lucrare de sinteză asupra protoistoriei Daciei din mileniul I î.e.n. EI subliniază rolul 
substratului autohton în etnogeneza românilor şi afirmă că geții aveau o concepție religioasă 
„henoteistă“, apropiată de o viziune monoteistă, superioară, sub raport spiritual, față de alte 
popoare ale Antichității. După opinia lui, tracii din nordul Dunării se disting fundamental de cei din 
sud. Geţii se aseamănă mai degrabă cu popoarele nordice ca structură mentală şi spirituală. Pârvan 
a subliniat influența celtică asupra culturii dacice. Această superioritate spirituală se exprimă în 
concepția lor asupra vieții şi a morţii, în credinţele lor religioase şi morale. 

Religia getică ar fi una de înaltă spiritualitate, caracterizată prin credinţa într-un singur zeu al 
cerului, un zeu uranic, nu chtonian. De asemenea, geții credeau în nemurirea sufletului, în 
permanenţa vieţii spirituale după moarte, iar reforma spirituală înfăptuită de Deceneu i-a orientat 
spre asceză şi puritate spirituală. Aceste teze formulate de Pârvan au stârnit o puternică mişcare de 
adeziune, dar şi una de respingere în epocă. Unii au văzut în teza despre spiritualismul înalt al 
geților un punct de sprijin pentru orientarea mistică din epocă, ajungând să atribuie poporului 
român un misticism congenital (credinţa în nemurire, extazul morţii, fatalismul şi ascetismul 
religios, contemplativitatea românului). 

Pârvan considera că tezele sale sunt provizorii şi vor trebui revăzute odată cu progresul 
cercetărilor, odată ce documentaţia istorică va dezvălui aspecte noi. Dar unii discipoli ai lui Pârvan 
au exagerat aceste teze, disociindu-le de contextul istoric în care le plasase Pârvan. Aşa cum spunea 
Lucian Blaga, scoțându-l pe Pârvan de sub acuzații nedrepte: „Erorile unui maestru ies la iveală 
uluitor mărite, mai ales în munca discipolilor“. Şerban Cioculescu a respins, într-un articol din 
1941, ceea ce el numea „tracomania“, un fenomen mistic ce ar avea drept scop să reducă 
semnificația componentei latine din structura noastră. Criticul a arătat că aceste idei au servit 
multora pentru exaltare naționalistă şi pentru justificarea unor acte politice negative, deşi 
recunoştea că Pârvan nu a asociat teza sa nici unui ideal politic. 

De fapt, revalorizarea fondului autohton a început în istoriografia noastră odată cu Hasdeu şi 
putem consemna, de asemenea, şi articolul lui Lucian Blaga, din 1921, intitulat „Revolta fondului 
nostru nelatin“. Blaga arăta că, dintr-o perspectivă unilaterală, unii susțin latinitatea exclusivă a 
poporului român. El cerea să recunoaştem că fondul nostru etnic este mult mai bogat şi nu se 
reduce la claritatea, limpezimea şi armonia spiritului latin. Trebuie să ne revendicăm şi 
„zăcămintele ancestrale“, cele tracice şi răsăritene, care uneori izbucnesc pentru a sfâşia simetria şi 

armonia latină a spiritului nostru. Să nu-i tratăm pe geto-daci ca pe „nişte rude sărace“. Era o 
revoltă a unui spirit ardelean împotriva exceselor Şcolii Ardelene (Blaga scria atunci piesa 
Zamolxe). În anii 1940-1941, iar apoi în 1943, Blaga se va discocia de tezele lui Pârvan şi parțial 
chiar de articolul său din 1921. Blaga considera că Pârvan şi-a proiectat propria structură 
sufletească în structura spirituală a strămoşilor noştri, că a dat o interpretare unilaterală faptelor 
istorice, exagerând şi generalizând pe suportul unor date insuficiente. 

Blaga respinge mai ales teza referitoare la monoteismul şi spiritualismul religios al geților. El 
apelează la examenul comparat al mitologiilor şi arată că toate mitologiile indo-europene sunt 
politeiste şi antropomorfizante. Deci, geții, care aveau o poziție centrală în raport cu alte popoare 
ariene, nu puteau face excepție. Aici, Blaga are o poziţie echilibrată, considerând că poporul român 
păstrază pecetea dublă a elementelor fuzionate în etnogeneză, poziţie care era şi a lui Pârvan, dar 
care a fost interpretată eronat, exagerîndu-se anumite formulări ale lui Pârvan. Meritul cărţii lui 
Pârvan este acela că a reconstituit un mileniu din istoria preromană şi a deschis o problemă 
fundamentală a istoriografiei româneşti. 

Reconstituind şi scoțând din uitare istoria geto-dacică, Pârvan nu devaloriza componenta latină 
a poporului român, ci o va integra într-un proces mai amplu de occidentalizare a populațiilor 
răsăritene, început cu mult înainte de cucerirea militară a lui Traian. 

„Ideea-mamă a întregii culturi româneşti e ideea romană. Cultura noastră naţională, 
creatoare, spre deosebire de străvechea civilizaţie vegetativă etnografică, daco-romană, 
populară, începe odată cu descoperirea Romei. [...]. Noi am descoperit-o simultan, pe căi 
diferite, dar cu efecte fulgerător-creatoare identice, în toate cele trei țări româneşti ale 
Daciei — deplin — abia în secolul al XVII-lea. “ 

Descoperirea ideii romane a reprezentat factorul capital al formării conştiinţei naţionale, sursa 
energetică şi spirituală care ne-a propulsat în orizontul modernităţii, tiparul în care ne-am regăsit 
identitatea europeană şi individualitatea culturală, dimensiuni complementare probate de o 
existenţă neîntreruptă în vatra de etnogeneză, unde spiritul roman şi fondul dacic s-au contopit într- 
o sinteză durabilă. 

VII 


Personalități, orientări culturale şi mişcări ideologice la 
începutul secolului XX 


1. Contextul istoric. Probleme sociale şi curente de idei 


La începutul secolului XX, societatea românească ajunsese la un punct critic al evoluţiei sale, 
în care reformele economice, sociale şi politice deveneau imperative pentru a ameliora situația 
țărănimii şi a păturilor defavorizate, pentru a democratiza structurile politice şi a stimula energiile 
creatoare în plan cultural. Curentele de idei care se confruntă acum au în vedere natura acestor 
reforme, prioritățile şi modalităţile în care ar trebui înfăptuite, direcţia de evoluție pe care ar trebui 
să se înscrie România. 

Orientările literare şi artistice, tendinţele gândirii sociologice şi politice, precum şi temele 
reflecției filosofice au acum o puternică determinare socială, suportă o presiune deosebită din 
partea contextului istoric. Ele par să-şi piardă autonomia şi distanța față de problematică acută a 
epocii; devin cutia de rezonanță a societății, expresia frământărilor ei. Preocupările abstracte, 
îndepărtate de tumultul realităţii, se estompează în favoarea problematicii sociale, care invadează 
câmpul cultural şi politic. 

Pe fondul confruntărilor dintre liberalism şi conservatorism, care domină spațiul politic 
instituțional, se afirmă acum trei curente majore de gândire, evident cu rădăcini în problematica 
socială şi în fondul de idei de la sfârşitul secolului al XIX. Aceste curente, care stăpânesc mediul 
cultural românesc în primele două decenii ale secolului XX, sunt social-democrația, sămănă- 
torismul şi poporanismul. 

e  Social-democraţia (sau mişcarea socialistă) apare în România la sfârşitul secolul al XIX-lea, 
ca o doctrină promovată la început de anumite cercuri intelectuale, sub influența curentul 
socialist occidental, având pivotul teoretic în concepția marxistă; această doctrină militează 
pentru organizarea politică a proletariatului, în vederea unei proiectate revoluţii socialiste. 

e  Sămănătorismul este un amplu curent cultural de revalorizare a tradiţiilor şi de fortificare a 
conştiinţei naţionale, într-un moment în care ruptura dintre elita politică şi țărănime atinsese 
cote alarmante; promotorii sămănătorisului, ataşaţi unei viziuni tradiționaliste, puneau un 
accent deosebit pe recuperarea trecutului istoric şi a fondului popular, considerând că aceste 
surse vor revigora cultura națională şi îi vor conferi o funcţie socială activă, şi în primul rând 
aceea de a reface solidaritatea națională. 

e  Poporanismul este o doctrină sociologică şi politică de factură democratică şi reformatoare, 
o doctrină ce respinge marxismul şi social-democraţia, considerându-le fără adecvare la 
contextul naţional; poporaniştii se detaşează ferm de atitudinile conservatoare în plan politic 

şi cultural, apropiindu-se de poziţiile liberale la începutul secolului XX, când au militat 
pentru introducerea votului universal şi pentru împroprietărirea ţăranilor, pentru reforme 
politice şi economice radicale. Inspirat de orientările neoevoluţioniste din ştiinţele sociale, 
poporanismul a propus o cale specifică de evoluţie economică pentru România, diferită de 
industrialismul de tip apusean. Tezele sale despre sistemul cooperatist în agricultură vor fi 
preluate de doctrina țărănistă din perioada interbelică. 

Aceste trei curente culturale şi ideologice sunt confruntate cu aceeaşi tematică socială (având 
ca nucleu problema agrară şi problema națională), dar abordările şi soluțiile propuse de ele diferă; 
ele sunt confruntate cu sfidarea de a găsi răspunsuri la următoarele întrebări: 

e Care sunt problemele specifice ale României, în comparaţie cu situaţia din țările occidentale, 
şi din ce perspectivă teoretică pot fi ele descrise şi definite mai adecvat? 

e Cum poate face față România concomitent la sarcinile modernizării sociale şi la imperativul 
de a-şi realiza idealul naţional? 

e În ce măsură sunt aplicabile realităților româneşti teoriile sociale şi programele politice din 
spațiul occidental (liberalismul, marxismul etc.), având în vedere că România este o 
societate cu o serie de probleme specifice? 

e Ce tip de evoluţie ar trebui să urmeze România pentru a se moderniza şi a se înscrie 
competitiv în orizontul european? 

Răspunsurile la acest set de întrebări diferențiază curentele filosofice, sociologice, politice şi 
culturale, curente care aveau în vedere, toate, aceleaşi probleme majore ale României. Problema 
țărănească are un relief deosebit datorită dimensiunii sale economice şi sociale, rezolvarea ei fiind 
o precondiţie a rezolvării altor probleme grave ale modernizării României. Problema națională, cu 
reverberații profunde, în contextul noilor raporturi geopolitice, privea imperativul desăvârşirii 
unității statale a românilor şi al fortificării conştiinţei naţionale în toate categoriile societății 
româneşti. Problema modelului de evoluţie economică devine acută datorită efectelor contradictorii 
pe care le-a produs aplicarea liberalismului clasic în aria românească, simultan cu pătrunderea 
capitalului străin. 

Problema culturii naţionale şi a specificului naţional era în directă legătură cu provocările 
interne şi geopolitice la care trebuia să răspundă România. Într-o conjunctură în care mediile elitei 
politice erau supuse unui proces de aculturaţie negativă, asociat cu atitudinile de devalorizare a cul- 
turii naționale, reacția fondului autohton şi a „intelectualilor organici“ era justificată. Consolidarea 
elementelor de originalitate ale culturii româneşti, în toate sferele ei, dar mai ales în cele care aveau 
o funcție formativă majoră — creația literară şi artistică, educaţia, presa, gândirea socială etc. —, era 
o problemă cardinală a momentul istoric. Fortificarea sentimentului național nu se putea face decât 
prin apelul la fondul autohton, la valorile şi la ideile care au conservat identitatea spirituală a popo- 
rului român de-a lungul veacurilor. Revalorizarea tradiției, ca atitudine culturală, era un imperativ 
al momentului, o strategie menită să canalizeze energiile spre înfăptuirea idealului de unitate 
națională. 

În faţa procesului de occidentalizare superficială (nu autentică) a claselor superpuse, reacţia 
unei părți a intelectualității viza „indigenizarea“ culturii şi a politicii economice, ca să folosim 
concepul lui S.Huntington. Argumentul absolut nou, intuit şi formulat încă de Eminescu în secolul 
al XIX-lea, era acela că modernizarea formală, de care beneficiază doar pătura superpusă, poate 
bloca modernizarea firească a fondului econonic şi cultural. Modernizarea este văzută acum ca un 
proiect cultural de reactivare a tradiţiilor şi de indigenizare (sămănătorismul) sau ca un proiect 
economic de valorificare a potențialului specific al țării, pe o formulă care să nu repete scenariul 
industrializării apusene, scenariu dezirabil, dar imposibil de reprodus în condițiile României 
(considera poporanismul). 

2. Sămănătorismul 

problematica societăţii româneşti de la începutul secolului XX, transformându-se într-un adevărat 
curent de idei, cu o forță de iradiere în întreg spaţiul românesc. Este mai degrabă un curent de idei, 
cu o compoziție complexă, decât o doctrină politică bine individualizată. El se manifestă 
concomitent pe întreaga suprafaţă a culturii române: în gândirea socială şi istorică, în literatură, artă 
plastică şi muzică, în etnografie, estetică, filosofia culturii şi în studiile de psihologie colectivă, în 
presă şi în alte forme de manifestare a spiritului public. 

În nucleul mişcării sămănătoriste se află ideea că educaţia şi cultura, în toate formele lor, 
atunci când exprimă organic sufletul unui popor, sunt o expresie şi un factor constitutiv al 
conştiinţei naționale, şi implicat un factor decisiv al dezvoltării societăţii. Sintetizând această idee 
care plutea în aer, Spiru Haret va iniția un vast program de factură luministă, menit să ridice nivelul 
cultural al satelor, să răspândească lumina ştiinţei şi să trezească energiile latente ale țărănimii; 
operaționalizarea acestui program avea ca finalitate crearea unei culturi care să exprime 
frământările poporului şi care să fie adresată poporului, pentru a-l influența benefic. Succesul 
curentului, care a canalizat mişcarea literară şi de idei în primul deceniul al secolului XX (la 
concurență cu doctrina înrudită poporanistă), rezidă şi în faptul că a beneficiat de o personalitate 
precum cea a lui Nicolae Iorga, care se impune acum în conştiinţa publică şi domină ecranul epocii 
prin activitatea sa prodigioasă: dascăl ce umplea amfiteatrele şi-i însufleţea pe studenţi prin forța cu 
care reconstituia şi evoca trecutul neamului; îndrumător cultural cu autoritate; istoric de o erudiție 
neobişnuită; critic literar şi polemist redutabil; militant ardent pentru unitatea naţională, conducător 
de publicaţii. 

Două mari probleme ale societăţii româneşti stau în fundalul care a generat acest curent: 
problema țărănească şi problema naţională. Sămănătorismul a încercat să definească specificul 
societății româneşti şi să propună un program de evoluție a României. Deşi a fost inițial un 
program literar şi cultural, el şi-a extins aria de referință în plan ideologic şi politic, dominând 
atmosfera spirituală a epocii. 


Geneza curentului 


Această orientare îşi are geneza într-un interes tot mai profund manifestat de unii scriitori de la 
sfârşitul secolului al XIX-lea pentru soarta țărănimii, interes ce anunța o mişcare de idei mai 
articulată. Curentul este anticipat în unele publicaţii apărute înainte de 1900, precum Tribuna 
(apărută la Sibiu, în 1884, sub conducerea lui loan Slavici), Viața (scoasă la Bucureşti, în 1893, de 
Vlahuţă), dar mai ales de revista „Vatra“ (scoasă la Bucureşti, în 1894 de Slavici, Coşbuc şi 
Caragiale). Direcţia pe care o promovează aceste publicații poate fi rezumată prin apelul la tradiția 
istorică, la cultura populară şi la viaţa satului, interes pentru soarta țărănimii şi pentru fortificarea 
conştiinţei naționale. 

În acest climat publicistic şi spiritual apare la Bucureşti, la 2 decembrie 1901, revista 
Semănătorul (care, din septembrie 1902, îşi ortografiază titlul Sămănătorul, formă sub care se va 
consacra). Revista apare din inițiativa lui Spiru Haret, savant şi om politic cu un rol excepțional în 
modernizarea învățământului românesc, promotor al unui amplu program de educație naţională şi 
de ridicare a satelor prin cultură. Numele revistei are o conotaţie simbolică pentru strategia pe care 
mizează curentul: el sugerează misiunea cărturarului (a scriitorului, a artistului, a dascălului sau a 
preotului, într-un cuvânt a intelectualului) de a „semăna“ credinţe şi idei în sufletul poporului, de a 
„cultiva“ ogor spiritualității naționale. 

În primul an, revista este condusă de Coşbuc şi Vlahuţă, iar din 1902 până în 1905 de Ilarie 
Chendi şi St. O. Iosif. Conducerea revistei este preluată în 1905 de Nicolae Iorga — cel care, prin 

articolele scrise încă din 1903, cînd a devenit colaborator permanent, a formulat programul cultural 
şi teoretic al sămănătorismului. Iorga demisionează de la conducerea revistei în oct. 1906, pentru 
că, în acelaşi an, înființase ziarul Neamul românesc (care va apărea până în 1940), publicație în 
care istoricul nostru — recunoscut ca director de conştiinţă națională şi afirmat ca om politic — îşi va 
exprima concepţia sa naţională şi democratică. Până în 1908, revista este condusă de Şt. O. Iosif, 
Mihail Sadoveanu, Ion Scurtu, D. Anghel şi C. Sandu-Aldea. În ultimii doi ani de existență, între 
1908 şi 1910, revista trece sub conducerea lui Aurel C. Popovici, care îi imprimă o direcție 
accentuat conservatoare şi antidemocratică. 

Perioada de apogeu a revistei şi a curentului se situează între 1903-1906, când Iorga dă 
fizionomia curentului prin articolele sale. Revista a reuşit să grupeze în jurul ei — în calitate de 
redactori, colaboratori sau sprijinitori — pe cele mai importante personalități ale momentului 
(Coşbuc, Sadoveanu, Goga, Şt. O. Iosif, Ilarie Chendi, Ion Scurtu, C. Sandu Aldea, Ion 
Agârbiceanu, Al Brătescu-Voineşti, Elena Farago, Emil Gârleanu, George Murnu, Slavici, ş.a.152) 
Lista scriitorilor, a intelectualilor care s-au afiliat curentului este impresionantă, după cum şi ecoul 
ei a fost deosebit. Curentul este sprijinit şi de alte reviste, precum Luceafărul, care apărea la 
Budapesta sub conducerea lui Goga şi Octavian Tăslăoanu, de revista Ramuri de la Craiova ş.a. 
Ideile sămănătorismului au avut un ecou puternic în mediile culturale şi politice, dar şi în cercurile 
mai largi al populaţiei. 

Sămănătorismul a fost considerat un curent tradiționalist, fiind contestat de grupările culturale 
angajate în susţinerea noilor formule literare şi sitilistice; cele mai importante publicații care se 
opun viziunii sămănătoriste sunt Viaţa nouă, scoasă de Ovid Densuşianu în 1905, Curentul nou, 
condus de H. Sanielevici, şi mai ales Viaţa românească, apărută în 1906, la Iaşi, sub direcția lui 
Constantin Stere şi Garabet Ibrăileanu. 


Tradliţie şi ideal naţional 


În plan teoretic şi ca atitudine culturală fundamentală, sămănătorismul poate fi pus în legătură 
cu programul naţional formulat de Kogălniceanu în Dacia literară (1840), cu pozițiile exprimate de 
mişcarea junimistă şi cu întregul filon al culturii critice româneşti. El se individualizează printr-o 
critică vehementă a clasei politice şi a culturii oficiale, a tendinţelor imitative ce dominau mediile 
intelectuale. Importanța acordată fondului spiritual tradițional şi rural, ca sursă de reactivare a 
sentimentului național, se explică prin contextul epocii, prin gravitatea „chestiunii agrare“ (care a 
irupt în mişcarea din 1907), ca şi prin conduita unei bune părți a clasei politice şi a păturilor 
superpuse, înstrăinate de popor şi de cultura sa. Desigur, sămănătorismul intră în sfera concepţiilor 
tradiționaliste şi agrariene, dar sursele, temele şi atitudinile sale îşi găsesc explicaţia în mediul 
cultural românesc şi în problematica acută şi critică a societăţii româneşti din epocă. El este o 
replică şi un răspuns cultural la aceste condiţii şi frământări ale momentului; de aceea, a-l privi 
doar ca produs şi expresie a unei ideologii (o „critică neoromantică şi agrariană a capitalismului, 
deşi are analogii fireşti cu această tendință general-europeană), înseamnă a pierde din vedere 
înrădăcinarea sa în datele locale. 

Să nu uităm că sămănătorismul apare pe fundalul unor puternice confruntări sociale, fiind 
generat tocmai de ruptura dintre țărănime şi păturile superpuse, dintre sat şi oraş, de confruntarea 
dintre tendința naţională în plan cultural şi tendința imitativă, de preluare a influențelor occidentale 
fără spirit critic, într-o modalitate epigonică. Într-un articol programatic, Vlahuţă anunță direcţia 
revistei Sămănătorul, care urma să cuprindă: „icoane din trecut, întâmplări vitejeşti, isprăvi de 
acelea care-ţi înalță sufletul, scene din viața de la ţară, pilde şi învățături sănătoase“, teme sub care 
se înscrie debutul literar al lui Sadoveanu, precum şi o bună parte din creaţia lui George Coşbuc, 
Ion Agârbiceanu, St.O. Iosif, C. Sandu-Aldea, Octavian Goga ş.a. „Icoane din trecut“, menite să 


15 A se obeserva lotul masiv al scriitorilor din Transilvania, afiliați curentului: Coşbuc, Slavici, Goga, 
Agârbiceanu, Şt.O.Iosif, Ilarie Chendi, O.Tăslăoanu, A.C.Popovici ş.a. 

„înalțe sufletul“ şi spiritul naţional, cuprinde şi trilogia dramatică a lui Barbu Ştefănescu- 
Delavrancea („Apus de Soare“ — 1909, „Viforul“ — 1910, „Luceafărul“ — 1910), în care figura 
impunătoare a voievodului Ştefan cel Mare era menită să transmită un mesaj plin de însuflețire 
contemporanilor, în atmosfera începutului de secol, pentru a pregăti parcă spiritele pentru 
înfăptuirea idealului naţional. 

Sămănătorismul a fost redus uneori la o notă dominantă, anume idealizarea trecutului şi lumii 
patriarhale a satului; dar există la scriitorii care au ilustrat curentul şi o literatură ce înfăţişează 
drama satului şi a ţăranului, o literatură ce exprimă „pătimirea“ şi suferinţa, „jalea“ unei lumi 
zdrobite de apăsare şi mizerie. Cu toate îngustimile sale estetice şi cu accentele apăsat etice şi 
tradiționaliste (nu a agreat noile direcții literare, precum simbolismul), sămănătorismul a fost cadrul 
de abordare a unor acute anomalii sociale şi a pregătit atmosfera marii literaturi de după război. 
Sămănătorismul a fost astfel o expresie a unei necesităţi culturale resimţite de o mare parte a 
intelectualității, ataşată profund de idealul naţional, şi care a conştientizat faptul că acest ideal, în 
dimensiunea sa politică şi socială, nu poate fi realizat decât prin construcția unei solide culturi 
naționale, care să exercite un rol social activ, modelator şi catalitic. Programul sămănătorist pare a 
fi o aplicare a tezei eminesciene după care o literatură naţională, capabilă să modeleze configurația 
spirituală a unui popor, trebuie să fie ea însăşi determinată de „spiritul acelui popor, întemeiată 
adică pe baza largă a geniului său naţional. 

„Baza largă a geniului naţional“ este o expresie relevantă ce trimite la fondul anonim şi 
popular al culturii româneşti, la fundamentele ei istorice, spre deosebire de „baza îngustă“ şi 
recentă a culturii de import, o cultură „de salon“ francofil, de comentariu imitativ, fără aderenţă şi 
funcționalitate socială decât în mediile păturii superpuse. 

În plan teoretic şi sociologic, sămănătorismul derivă din evoluționismul organic al Junimii, din 
teza unei evoluții lente, treptate, care refuză ideea de revoluţie socială. Denunţarea prezentului este 
însoţită de elogiul trecutului, iar civilizația modernă, cu formele ei împrumutate, este opusă culturii 
ca produs sufletesc legat de fondul autentic al poporului. Politica culturală ar trebui, deci, să 
pornească de la configurația spirituală a poporului, aşa cum este ea codificată în tradiţii. Această 
cultură păstrată în tradiţii ar trebui să modeleze şi formele noi ale civilizaţiei, lucru care nu s-a 
întâmplat. 


lorga şi teoria evoluţiei organice a societății româneşti 


Doctrina sămănătoristă poate fi sintetizată în câteva idei majore, care revin în textele lui lorga. 
Potrivit lui Iorga, devenirea istorică a unei națiuni trebuie să fie expresia unei creşteri organice în 
care prefacerile sociale se înscriu în cadrul unor achiziţii istorice sedimentate lent şi codificate în 
structurile tradiționale. Orice ieşire bruscă din matricea acestor structuri organice produce anomalii 
şi conflicte dramatice. Istoria modernă a României ar oferi tocmai spectacolul unei atari întreruperi 
a continuității istorice prin mişcări revoluţionare, care au dezechilibrat organismul social. Secolul al 
XIX-lea este responsabil la noi, prin revoluțiile sale, de această ruptură. Ca atare, Iorga va face 
istoricul acestei evoluţii neorganice, care a generat structurile României moderne şi îi va arăta cu 
insistență anomaliile. Ideea de schimbare revoluționară, sub influenţa Revoluţiei franceze, este 
respinsă, întrucât, consideră Iorga, revoluțiile întrerup evoluţia organică a societăţii, încercând să 
restructureze societatea pe baze abstracte, raționale (teoria contractualistă) şi principii cosmopolite 
şi universaliste. Simpatia lui lorga merge spre revoluţia americană, care ar avea caracter național şi 
nu ar fi produs rupturi față de structurile tradiționale. 

Din această perspectivă, lorga are o viziune critică asupra revoluției paşoptiste, care ar fi 
propus reforme politice fără a le adapta la fondul național. Poziţia lui lorga este aceea că aceste 
transformări erau necesare, dar ele nu au fost făcute pe cale organică, ci prin import, în mod abuziv 
şi arbitrar, şi impuse de sus în jos. El recunoaşte necesitatea istorică a modernizării, dar deplânge 
modul în care a fost făcută. lorga împărtăşea convingerea că modernizarea se poate face pe o cale 


Istoria culturii române moderne 189 


organică. Teoria junimistă a formelor fără fond este reactualizată şi i se oferă un fundament so- 
ciologic şi istoric mai amplu. Aşadar, discrepanta dintre formele politice şi suprastructurale, pe de o 
parte, şi fondul istoric, social şi cultural (mizeria economică a ţărănimii, lipsa de instrucție şi de cul- 
tură), pe de altă parte, este factorul care produce convulsii sociale şi maladiile societăţii româneşti. 


Ruptura dintre „clasele dirigente” şi țărănime 


Clasele dirigente, cum le spune el, sunt legate de formele civilizatorii burgheze şi sunt 
suprapuse compoziţiei sociale a României. Elitele politice, de la boierimea ce a trădat interesele 
naționale în favoarea celor de clasă, până la noile pături burgheze, urbane, avide de profit material, 
s-au îndepărtat de popor şi s-au constituit în grupuri parazitare, strict consumatoare, fără să 
compenseze prin nimic munca productivă a claselor de jos. Este ideea care revine obsedant în 
textele lui Iorga, preluată din gândirea politică a lui Eminescu. În consecință, anomaliile pe care le 
sesiza lorga în societatea românească ar fi determinate de întreruperea evoluţiei organice şi de 
înstrăinarea treptată a elitelor politice faţă de popor. 

TȚărănimea este cea care păstrează caracterele naționale, dar nu se poate exprima nici cultural, 
nici politic. Păturile superpuse, de extracție burgheză, sunt un rezultat al procesului de 
„desnaționalizare“ şi de expropriere a boierimii tradiționale de către ciocoi şi arendaşi. Aceste 
pături şi clase au o cultură de împrumut, cosmopolită, nelegată organic de realitățile şi de tradiţiile 
româneşti. Cum a apărut această polaritate dramatică în morfologia societății româneşti? Iorga ia ca 
sistem de referință pentru teoria sa secolele XV şi XVI, când, spune el, exista un bloc istoric unitar 
al claselor şi grupurilor sociale, animate de acelaşi ideal naţional, mai presus de diferenţierile de 
clasă. Atunci, solidaritatea naţională funcţiona efectiv. Dar sub presiunea unor factori economici şi 
politici, interni şi externi, această solidaritate se dizolvă în secolele următoare, astfel încât, încă din 
vremea lui Mihai Viteazul, „poporul românesc era tăiat în două clase dușmane“: „boierimea 
bogată“ şi „țărănimea noastră sărăcită“. 

Boierimea îşi consolidează privilegiile şi intensifică exploatarea țăranilor, ajungând să trădeze 
interesele naţionale pentru interesele de clasă. În veacul al XVII-lea, boierimea devenise „mai 
răpăreaţă“ iar ţăranul „mai nenorocit şi mai robiť‘, astfel că organismul românesc, dezbinat, n-a 
mai putut opune rezistenţă la stăpânirea turcilor şi la cea a grecilor, ajungând, „din vina noastră“ în 
„acea nenorocită situaţie de robie desăvârşită“ faţă de elementele străine. Boierimea se 
desnaționalizează, se înstrăinează de popor, iar, în epoca fanariotă, structurile politice nu mai 
reprezintă deloc interesele naţionale. În secolul al XIX-lea, această ruptură profundă dintre 
țărănime şi clasele conducătoare în stat se accentuează. Sub raport cultural, clasele dirigente s-au 
izolat într-un mediu de cultură străină, o cultură de suprafață; ele trăiesc într-o atmosferă de salon 
francofil şi disprețuiesc tradiţiile naţionale şi cultura țărănească. 


Programul cultural. Refacerea solidarității naţionale 


Sămănătorismul a fost un fenomen de reacţie şi de respingere a acestei situaţii, un răspuns la 
anomaliile constatate. Soluția pe care o propune Iorga ar fi deci restaurarea evoluției organice şi 
refacerea solidarităţii sociale şi naţionale. Refacerea acesteia este văzută de Iorga dincolo de 
interesele de clasă şi de partid. Raporturile de clasă apar, în optica sa, profund deformate datorită 
faptului că satul este văzut ca o realitate nediferențiată social, o realitate idealizată. Clasele 
superpuse sunt considerate un produs hibrid, neorganic al unei istorii revoluționare. Problemele 
sociale şi economice le interpretează prin filtrul celor culturale şi morale. 

Răspunsul lui lorga se articulează într-un program cultural, de restaurare a culturii naționale 
pe un fond autentic țărănesc. Sămănătorismul este astfel un curent militant, angajat în afirmarea 
acestui ideal naţional şi cultural. El insistă mereu asupra rolului social al culturii, dar al unei culturi 

autentice, formate prin recuperarea tradiției şi a valorilor sedimentate în lumea rurală. Iorga cerea 
României „o grabnică creştere culturală“, făurirea unei culturi care să fie o expresie a fondului 
autentic național. Finalitatea acestei culturi ar fi fortificarea conştiinţei naţionale şi refacerea 
solidarității sociale. 

Discrepanţele sociale sunt interpretate de Iorga ca discrepanțe culturale. Iorga face un adevărat 
studiu de patologie socială, arătând că atâta vreme cât clasele dirigente nu vor asimila cultura 
națională, nici acţiunea lor nu va fi eficientă. Iorga respingea cultura de consum a epocii, cultura de 
import, mai ales pentru efectele negative sub raport moral, nicdecum marea cultură occidentală, pe 
care o elogiază, fiind creată „cu multă silință, de popoare harnice“. El avea în vedere literatura 
„decadentă“ a epocii şi produsele de consum ce desfigurează formula sufletească a poporului, 
dizolvă sentimentul naţional, relativizează conştiinţa morală şi ocultează problemele grave ale 
societății româneşti. El face un rechizitoriu profund al mediului burghez de existenţă şi a spiritului 
mercantil, comercial care însoțea manifestările acestei civilizaţii. El nu respinge însă marea cultură 
occidentală, pe care o preţuia, ci cultura uşoară, de salon, care nu avea valenţe educative. Împotriva 
acestui mediu cultural nociv, Iorga va invoca mereu lumea țărănească, drept o paradigmă a 
structurilor organice, ca păstrătoare a fiinţei naţionale, de la care ar trebui să aşteptăm o 
renaştere culturală. 

Programul cultural al semănătorismului este cheia pentru înţelegerea acestui curent. Cultura ar 
fi un instrument al solidarității sociale şi naţionale. Problema țărănească este la el una culturală, nu 
atât una economică şi socială. Aceasta este principala limită a curentului. Sămănătorismul se 
prezintă ca un proiect de reformă culturală, care ar putea determina schimbări în plan economic şi 
politic. Faţă de orientarea poporanistă, lorga afirmă că nu prin reforme politice şi economice se va 
realiza progresul, ci prin înălțare culturală. 

„Ea („Viaţa românească“) aşteaptă de la activitatea politică o mai bună viaţă 
culturală, iar noi aşteptăm de la o mare cultură a românilor de toate treptele şi din toate 
țările (lorga viza românii care se aflau sub ocupaţie străină) cele mai mari bunuri “. 

Iorga are o mare încredere în cultură ca factor generator al schimbării, ca factor de regenerare 
națională. O nouă cultură va avea menirea să restaureze unitatea pierdută a societății româneşti, să 
producă o renaştere morală şi spirituală capabilă să depăşească rupturile şi conflictele sociale. De 
aceea, şcoala ar trebui să devină o adevărată biserică a neamului, cu rolul de a înălța țărănimea la 
cultură, de a o face conştientă de forța şi de menirea ei. Cultura ar avea rolul de coagulare a vieţii 
sociale, rolul de factor catalizator, care va restaura evoluția organică. lorga urmăreşte un program al 
specificului național în cultură, un program militant dar şi limitativ, prin care dorea să impună 
spiritul naţional în literatură şi artă, precum şi în structurile politice. Jorga acorda literaturii un rol 
mesianic, învestind-o cu capacitatea de a reforma conştiinţele şi de a fortifica energiile naţionale. 
El accentuează funcția socială şi formativă a literaturii, pe care o priveşte dintr-o perspectivă 
sociologică şi ideologică, mai puţin dintr-o perspectivă estetică. La el, arta este integrată unui 
program ideologic amplu. 

Sămănătorismul a fost o mişcare de amplu ecou în punctul de pornire, dar a devenit restrictivă 
şi normativă prin unele abordări unilaterale şi prin excesele unor exponenți ai săi, precum 
A.C.Cuza şi Aurel C. Popovici. 

Pentru a înţelege mai bine fundamentele concepţiei lui Iorga şi semnificaţia unor atitudini ale 
sale din epocă, reproducem câteva pasaje semnificative din articolul program scris de marele istoric 
în 1903 şi câteva pasaje din Conferinţa pe care a tinut-o în faţa studenţilor în 13 martie 1906. 


Texte din articolele lui Nicolae lorga 


„În România noastră liberă, în regat, avem trăsuri, plimbări, alergări, baluri, gazete, 
poeți simbolişti, societăţi şi cluburi pentru ceea ce se numeşte «politică» (şi e, am spus-o, 
război civil), avem reviste, foarte multe legi şi puşcării model. Le au şi alte popoare. Dar 
acelea mai au şi un ideal ultim, o ţintă mai îndepărtată. O avem noi? [...]. Unii 

propuseseră ca ţintă lărgirea libertăţilor publice până la desăvârşita anarhie a patimilor, 
intereselor şi a vanităţilor dezlănțuite în voie. Aţii se gândiră că se cuvine a realiza şi la noi 
ideile socialismului industrial contemporan, care îmbracă într-o doctrină aspiraţiile unei 
clase de muncitori nedreptăţiți, ai oraşelor şi ai minelor din pământ, pe care noi n-o 
avem.[...]. N-au lipsit nici aceia care au spus că menirea noastră e acum să facem bogăţie, 
bogăţie multă, americană, cartagineză, evreiască-modernă, babilonică, pentru ciocoii- 
boieri, pentru boieri-ciocoi şi pentru toate liftele flămânde de câştig ale lumii: «capitalurile 
străine“, vă rog. Ca idealişti, s-au înfrățit, în Sfârşit, oameni care credeau că pot prinde 
Ardealul [...] în vârful unui tricolor de paradă, în cursul unei plimbări zgomotoase pe 
strade pline de curioşi, ce ţipă şi ei pentru că nu înţeleg... 

Păreri greşite, momeli, mofturi şi fleacuri! 

Libertăţi avem destule: rămâne să le coborâm în moravuri. Socialismul trebuie înlocuit 
la noi printr-o politică de dreptate, de căință, de bună frăţie faţă de moşul şi badea din 
satul fără bogăţie şi fără cultură, care se înconvoaie supt povara trândăviei şi zădarnicei 
noastre fudulii. Munca străină nu înaintează neamurile, fie că se înfăţişează în literatură, 
ştiinţă, artă de export, fie că ea se aduce îngrămădită în semnul, în simbolul aurului ce 
sună. lar Ardealul nu se ia, nu se cucereşte, nu se anexează, ca insulele Filipine, o, tineri 
zgomotoşi cu steaguri copilăreşti; ci undeva, departe de tot, pluteşte în aerul de argint al 
idealului icoana întregului neam reîntregit, adus, adecă, în timpuri de lumină, acolo unde 
fusese în vremurile sălbăticiei fără stăpân! 

În această clipă n-avem nimic de cucerit, nimic de adaus: visătorii periculoși cari 
merg cu ochii închişi pe margenea zidurilor prăpăstuite, fermecaţi de lună, să nu fie luaţi 
de nimeni drept călăuzi. În mişcarea noastră politică e un timp de oprire care va ţinea 
poate multă vreme încă. Ce e de făcut aici, înăuntru, în Regat, rezultă din formele 
constituționale căpătate, şi nu poate fi un ideal, un laborum pentru o generație nouă. 

Ce avem de făcut înainte de toate e purificarea, întregirea, înaintarea, şi mai ales 
răspândirea culturii noastre. Avem în România un stat pentru toţi, şi o cultură pentru 
boierii şi parveniţii din funcții. Avem un stat naţional fără o cultură naţională, ci cu o 
spoială străină, franţuzească. Avem visul de unire naţională în aceeaşi formă politică, îl 
legănăm în vorbe, şi nu-l chemăm la noi prin fapte: hotarele mai sunt încă hotare pentru 
cultura noastră. Ne dorim uniţi la un loc, şi nu ne cunoaştem nicidecum. 

Aşa sunt lucrurile, şi nu mai pot dura aşa, fiindcă altfel tot ce avem se va risipi în vânt. 
Ne trebuie cultură tuturora, de sus până jos, dintr-un hotar al românimii până la altul, o 
cultură care să fie a noastră, cărți pe rândurile inspirate ale cărora să cadă deopotrivă 
lacrima înaltei, bogatei doamne, şi a sătencii, cărți smulse de mâni nerăbdătoare până 
unde răsună graiul acestui neam. Jos nemernica bâiguială străină din saloanele 
cosmopolite, pentru întreținerea cărora curg sudori de sânge pe lanurile muncite din greu, 
jos cărțuliile de simţire falşificată şi de conrupție, cu care Apusul otrăveşte feri 
nepricepute, jos maimuţăria nelegiuită! 

O nouă epocă de cultură trebuie să înceapă pentru noi. Trebuie, sau altfel vom muri! 
Și e păcat — căci rânduri lungi de strămoşi cinstiți ni stau în urmă şi n-avem dreptul să ni 
înstrăinăm copiii! Ha 

„Poporul, domnilor, se împarte fireşte în clase, clasele se împart în indivizi. Interesele 
indivizilor nu se împacă între ele, şi interesele claselor de multe ori se duşmănesc; însă mai 
presus de interesele indivizilor, mai presus de interesele claselor, trebuie să se ridice 
solidaritatea națională, sentimentul de unitate care să îmbrăţişeze o societate de la un 
capăt la altul. Acest sentiment asigură menținerea unui popor, acest sentiment permite 
afirmarea unui popor şi-i dă biruinţa în toate împrejurările. 


183 Nicolae Iorga, O nouă epocă de cultură, art. în Sămănătorul, 18 mai 1903, în vol. O luptă literară, vol. I, 
Bucureşti, Editura Minerva, 1979, pp. 8-10. 

De ce natură este acest sentiment de solidaritate naţională? Acest sentiment de 
solidaritate naţională nu se poate sprijini decât pe următoarele temelii, neclintite. 

Întăi: vorbirea limbii naţionale de toți aceia cari fac parte din acel popor, vorbirea cu 
aceeaşi iubire, cu aceeaşi curăţie, de la cel mai mare la cel mai mic, de la cel mai bogat la 
cel mai sărac. De la cel care stă în fruntea unui popor pănă la cel din urmă dintre supușii 
săi. Numai pe această bază se poate întemeia, în rândul întăi, acest sentiment de 
solidaritate naţională. 

În rândul al doilea, sentimentul de solidaritate naţională se sprijină pe conştiinţa 
aceleiaşi tradiţii istorice. Toată lumea trebuie să-şi amintească, nu din cărți, nu din lecțiuni 
ci, ca să zic aşa, din turnarea în sufletul său a trecutului, de faptele mari pe care întreg 
poporul le-a săvârşit în curs de mai multe veacuri. 

În al treilea rând, solidaritatea aceasta naţională, care nu are un caracter material — 
căci nu suntem laolaltă pentru că este pentru toți acelaşi regim vamal, aceeaşi adminis- 
trație, aceleaşi împrejurări de viaţă zi de zi, nu pentru aceasta, ci pentru că acelaşi suflet 
ne însufleţeşte pe toți — această solidaritate naţională se razimă pe cultivarea aceleiaşi 
literaturi, pe iubirea pentru aceeaşi poezie, pe cântarea aceleiaşi cântec, pe urmărirea 
aceloraşi isprăvi, pe îmbrăcarea în acelaşi veșmânt, de înaltă valoare şi frumuseţă, a vieții 
actuale şi a vieții trecute, ca şi a aspirațiilor de viitor ale poporului întreg. 

Numai pe această temelie se poate stabili solidaritatea sufletească şi numai prin 
solidaritatea sufletească care merge de la cel dintâi la cel din urmă, care îmbrățișează pe 
toți locuitorii teritoriului național, care cuprinde pe toți oamenii de acelaşi sânge, numai 
prin aceasta se poate asigura păstrarea tot înainte a unui popor.[...]. 

Mihai s-a dus, şi am căzut tot mai adânc în robia turcească. N-am ajuns în robia 
turcească pentru că eram mai răi decât odinioară; am căzut în această robie pentru că 
aveam mai puţine mijloace de a ne apăra, pentru că viaţa era mai slabă în noi şi, de câte 
ori viața slăbeşte într-un popor, de atâtea ori viaţa mai puternică a altui popor se aruncă 
asupra lui. Şi viața unui popor slăbeşte totdeauna în măsura lipsei de solidaritate a 
deosebitelor clase care-l alcătuiesc. 

Pentru că în secolul al XVII-lea boierimea era şi mai răpăreață decât odinioară, 
pentru că în secolul al XVII-lea boierimea aceasta se simțea încă mai puţin românească 
decât înainte, pentru că ţeranul era şi mai nenorocit, şi mai robit, şi mai întunecat, din 
această cauză am căzut noi în acea nenorocită situație de robie desăvârşită faţă de turci. 
Și, când au venit grecii, de ne-au stăpânit întrucâtva, cu boierimea lor, cu negustorii lor, cu 
cartea lor înaltă, cu clerul lor superior, nu a fost vina grecilor, ci a fost vina noastră. A fost 
vina noastră pentru că, printr-o dezvoltare greşită, printr-o dușmănie nenorocită între 
clasele care alcătuiau poporul român de atunci, el nu era destul de strâns laolaltă pentru a 
împiedica împlântarea, pătrunderea necontenită şi dominația rasei străine. Și, în felul 
acesta, prin sentimentele greşite ale boierimii, prin lipsa de sentimente a țeranului, coborât 
pănă la situaţia de dobitoc al ogorului, am fost supuşi în acelaşi timp de două robii: robia 
brutală a turcului şi robia şireată a grecului. În împrejurările acestea deci am plătit, timp 
de o sută douăzeci de ani, lipsa de solidaritate naţională. (...) 

Ei bine, acelaşi lucru se întâmplă şi cu popoarele: secolul al XIX-lea învie sau face să 
dispară neamuri. lar din secolul al XX-lea nu vor ieşi decât acele popoare care vor dovedi 
că se pot întineri, nu vor ieşi din secolul al XX-lea decât popoarele care vor dovedi că se 
pot supune condiţiilor nouă de existenţă. Nu vor trăi după acest secol decât popoarele 
voinice, popoarele înfloritoare, popoarele unite. Am apucat anul 1901 — să ne ferească 
Dumnezeu ca nepoții noştri să nu apuce niciodată anul care va începe veacul al XXI-lea 
sau să-l apuce supt acea stăpânire străină care este mai rea pentru un popor decât chiar 
distrugerea materială a tuturor acelora cari-l alcătuiesc, decât chiar moartea, om de om, a 
tuturor acelora cari formează împreună poporul — pentru că aceea este moartea trupului 
cu suflet mândru, pe când cealaltă este moartea sufletului în trupul coborât spre pământ! 

Dar pentru a ne reface, pentru a ne reiîntineri, pentru a ne pune laolaltă cu celelalte 
popoare, am simţit şi noi nevoia de a gusta cultura apuseană. 

Nu urăsc cultura apuseană. Şi nimeni n-o poate uri:este o cultură câştigată de multă 
vreme, cu multă silință, de popoare harnice, dar cultura aceasta trebuie luată de aceia cari 
n-au lucrat la alcătuirea ei potrivit nevoilor lor, şi nu mai mult şi nu altfel de cum sunt 
aceste nevoi particulare fiecărui neam. [...]. 

Și a mai venit, domnilor, încă o generaţie de tineri plecaţi în Apus. Aceştia nu se 
duceau, în atâtea cazuri, nici pentru carte, nici pentru idei liberale [spre deosebire de 
generația paşoptistă — n. ns./: se duceau pentru a străluci cu gheata franțuzească, pentru a 
străluci cu îmbrăcămintea şi cu pălăriuţa franţuzească [...]. 

Și astfel au trecut împrejurări însemnate pentru timpurile noastre, au trecut patruzeci 
de ani de linişte, o jumătate de veac de linişte şi, când va veni cineva — un istoric pe care 
nimeni să nu-l poată bănui de părtenire sau vehemenţă — când va veni cineva şi va întreba 
pe această generație: Ce ai făcut cu talantul pe care ţi l-a dat stăpânul tău? Ce ai făcut cu 
moştenirea pe care generaţii muncite şi viteze au lăsat-o timpurilor noastre? Ce ai făcut cu 
acei patruzeci de ani în care anumite popoare, cum este poporul bulgăresc, s-au ridicat din 
nimica şi se află în unele privinţi pe aceeaşi treaptă cu noi şi în anume privinți mai presus 
Chiar decât noi? Ei vor răspunde: în aceşti patruzeci de ani am vorbit şi cetit franțuzeşte, 
am exploatat țeranul, ne-am dus pe la Paris, ne-am întors batjocorindu-ni țara şi am murit 
având mândria că sântem mai puțin români decât alții. 

Aceasta este scara deznaţionalizării clasei noastre diriguitoare,; aceasta este 
povestirea pierderii unor ani preţioşi din viaţa noastră contimporană, aceasta este istoria 
scăderii unei clase conducătoare şi a îndepărtării unui popor de pe drumul firesc pe care-l 

3. Mişcarea socialistă. C-tin Dobrogeanu Gherea (1855-1920) 


Mişcarea socialistă se afirmă la sfârşitul secolului al XIX-lea şi în spațiul românesc, odată cu 
apariția la Iaşi a revistei Contemporanul (1881) şi a direcției sale culturale. Printre exponenți 
întâlnim pe C. Dobrogeanu Gherea, Ion Nădejde, Sofia Nădejde, Vasile G. Morțun, Ştefan Stâncă, 
Raicu lonescu-Rion, Panait Muşoiu. Exponenții curentului socialist de la noi traduc unele opere ale 
lui Marx şi Engels, răspândesc ideile marxismului, se confruntă cu doctrinele şi orientările epocii, 
desfăşoară o vie activitate publicistică şi ideologică. În 1893 ia ființă Partidul Social-Democrat al 
Muncitorilor din România, care se va destrăma spre 1899, când o bună parte dintre fruntașii săi 
intră în partidul liberal. Partidul social-democrat se va reface în primul deceniul al secolului al XX- 
lea, fără a juca însă un rol major în viața politică. 

Sub raport teoretic, o importanță deosebită are opera lui Constantin Dobrogeanu Gherea 
(1855-1920), critic şi teoretician literar, sociolog de formație marxistă. Susținător al ideii de ten- 
dință în artă, Gherea poartă o dispută interesantă cu Maiorescu pe această temă, publicând în 
revistele vremii o serie de studii critice privitoare la condiționarea socială a artei şi la efectele ei în 
plan ideologic. Gherea este autor al programului Ce vor socialiștii români? (1886) şi al unor studii 
şi lucrări de analiză socială, care l-au impus ca un teoretician remarcabil: Neoiobăgia (1910), 
Socialismul în ţările înapoiate (1911). 


Neoiobăgia — „un organism economico-social monstruos“ 
Problema fundamentală este pentru Gherea modul în care poate fi aplicat marxismul în țările 


15 Nicolae Iorga, Conferinţa din 13 martie 1906, în op. cit, pp 321-329. 

înapoiate. Analizele lui, ca şi cele ale lui Eminescu, Maiorescu, Iorga şi Stere, au scos la iveală 
faptul că trecerea societății româneşti spre capitalism se caracterizează prin puternice aspecte 
specifice față de societăţile apusene, prima dintre acestea fiind grava problemă agrară, 
nesoluționată, din care derivă o serie de anomalii şi stări paradoxale. Gherea se va confrunta cu 
aceste antinomii ale unei societăți înapoiate, unde problema agrară este fundamentală, cu realități 
care infirmă teoria marxistă. El se vede obligat să ajusteze teoria marxistă pentru a o face 
compatibilă cu realitățile. 

Lucrarea sa capitală este Neoiobăgia, ce reprezintă un răspuns teoretic la studiul fundamental 
al lui C-tin Stere Social-democratism sau poporanism?, publicat în revista Viaţa românească între 
1907-1908. Lucrarea lui Gherea este o analiză profundă, documentată sociologic, asupra realităților 
economice şi politice ale României moderne, analiză făcută din perspectiva gândirii marxiste. 
Scopul lucrării era acela de a demonstra că industrializarea este calea progresului nostru social, iar 
reformele necesare din agricultură vor duce la consolidarea proletariatului, odată ce industria se va 
dezvolta, legitimând astfel existența curentului socialist şi a unui partid social-democrat în 
România. 

Termenul de „neoiobăgie“ este inventat de Gherea pentru a exprima un sistem social şi 
economic „hibrid“, ce îmbină neajunsurile vechiului regim feudal cu neajunsurile celui capitalist, 
un sistem în care structura politico-instituțională a statului român era una modernă, burgheză, iar 
relațiile de producție erau încă, în bună măsură, de natură feudală. Cauza acestei contradicții rezidă 
în caracterul incomplet şi ambiguu al reformei agrare din 1864, care s-a făcut în „interesele 
trecătoare ale marilor proprietari de pământ“ şi a creat „un organism economico-social hibrid, 
absurd, monstruos, care nu era nici în folosul bine priceput al micii proprietăți, nici în al celei 
mari, ci în paguba amândurora“.!% Relaţiile de producţie iobăgiste au fost reintroduse de fapt 
(prin legea tocmelilor agricole), deşi fuseseră desființate de drept, astfel încât România a ajunsă să 
fie caracterizată de două structuri profund antagonice: „instituții politico-sociale burgheze şi relaţii 
de producţie semifeudale“. Gherea continuă: „Realitatea vieții sociale ştie să creeze monstruozități 
pe care fantezia cea mai bogată nu şi le-ar fi putut închipui. Şi, pe baza unei asemenea 
monstruozități trăim noi de o jumătate de veac“, pe baza unui organism economico-social 
„neviabil, incapabil de o dezvoltare ulterioară“. 

Ca şi studiul lui C-tin Stere (după cum vom vedea), şi lucrarea lui Gherea este o diagnoză 
excepțională a situației economice şi sociale din România la începutul secolului XX. Deşi se află 
pe poziţii ideologice opuse (cele două studii converg adesea în descrierea anomaliilor sociale, dar 
sunt divergente în privinţa soluţiilor) avem de a face cu două lucrări de referință ale gândirii sociale 
şi politice româneşti. Paradoxal, amândouă studiile îşi găsesc antecedente în analizele economice 
profunde ale lui Eminescu, care semnala inexistența condiţiilor favorabile la noi pentru formarea 
unei clase de mijloc „productive“, ce reprezintă baza unui stat modern şi autentic liberal, susținea 
poetul naţional. Tezele eminesciene se pot recunoaşte în diagnoza celor doi autori: înlocuirea clasei 
de mijloc cu o pătură superpusă, birocratică, parazitară, exploatarea țărănimii de către întreaga 
suprastructură instituțională burghezo-liberală, ce se sprijină numai pe munca ţăranului, singura 
„productivă“, în absenţa industriei naționale. Similitudinile de diagnoză socială, apropierile şi chiar 
interferenţele dintre analizele aplicate asupra stărilor de lucruri din România de exponenţii mişcării 
socialiste şi perspectiva critică eminesciană sunt semnalate de Garabet Ibrăileanu, cu toate 
deosebirile de principii şi de ideologie pe care Eminescu le-a subliniat, pentru a se distanţa explicit 
de ideile socialiste. lată o descrierea făcută de Gherea situației sociale a României în termeni ce 
amintesc de textele lui Eminescu (caracterul parazitar a structurilor birocratice, dezechilibrul dintre 
necesitățile în creştere ale păturii superpuse şi capacitățile productive limitate ale țării): 


185 Constantin Dobrogeanu Gherera, Neoiobăgia, în Opere complete, vol. 4, Bucureşti, Editura Politică, 1977, 
pp. 48. Gherea apreciază că împroprietărirea de la 1864 s-a făcut în „interesele trecătoare ale marilor proprietari de 
pământ“, dar aceste interese trebuie disociate de „marea proprietate rurală“, privită ca o „categorie economică“, 
având interese permanente. 

186 Jbidem, p. 61. 

„O producţie naţională mizerabilă: 50 de parale pe cap de om. Din această producție, 
care nu ajunge bine pentru cea mai simplă îndestulare materială a populaţiei, statul retrage 

a treia parte, făcând risipă şi creând o clasă birocrato-parazitară. Din restul de două treimi, 

o mare parte este iarăşi acaparată de o mică minoritate, care o risipeşte în consumare 

neproductivă, într-un lux nesocotit. Şi astfel se creeează tot mai mult şi mai mult necesități şi 

gusturi rafinate, dorințe fără frâu, a căror îndestulare devine tot mai puţin şi mai puțin 
posibilă. De aici nasc egoismul, arivismul, descurajarea morală şi toate acele semne ale 
decadenţei de parcă am fi un popor îmbătrânit“. 

Mai mult, Eminescu a sesizat că, în condiţiile în care statele agrare sunt atrase şi integrate 
inevitabil în relaţii comerciale cu statele industrializate occidentale, acestea din urmă dispun de 
mecanisme eficiente (adesea ocultate de analiza economică) prin care îşi asigură subordonarea 
economică sistematică a țărilor agricole. Pentru a explica acest mecanism de subordonare (cu 
efecte geopolitice evidente), Eminescu a utilizat teoriile economice consacrate ale vremii, dar a 
introdus şi o perspectivă comparativă originală, ajungând la concluzia că „valoarea adăugată“ şi 
„productivitatea muncii“ din industrie sunt net superioare față de cele din agricultură (articolele 
sale abundă în exemple menite să demonstreze această diferență de productivitate şi de calitate a 
muncii, în favoarea industriei, respingând teoriile consacrate şi dogmatizate ale lui Adam Smith şi 
David Ricardo). Ideea lui Eminescu va fi preluată în perioada interbelică de economistul Mihail 
Manoilescu, cel care va fundamenta teoria protecționismului şi strategia de industrializare a țărilor 
subdezvoltate. Astfel că, în articolele scrise în ultimii ani când s-a aflat la conducerea ziarului 
Timpul, în anii 1882-1883, Eminescu susține explicit necesitatea ca România să devină un stat 
industrial, „măcar pentru necesitățile noastre“. 

Revenind la teoria lui Gherea, este important să consemnăm că ea se cristalizează în contextul 
atât de frământat şi dramatic de la răscrucea secolelor XIX şi XX, în perioada posteminesciană, 
când se afirmă şi doctrina poporanistă, ca o alternativă atât la conservatorismul tradițional, cât şi 
la marxismul dogmatic. Într-o perspectivă analitică apropiată de spiritul junimist, Gherea considera 
că discrepanţa dintre „fara legală“ şi „țara reală“ este factorul major ce explică anomaliile 
structurale din societatea românească, dar, precizează el, acest antagonism intern reprezintă o fază 
inevitabilă, tranzitorie, ce trebuie depăşită prin reforme sociale şi prin industrializare. România se 
află în această situaţie datorită deficienţelor sale cronice în privința fondului social şi economic, 
deşi a adoptat structuri instituționale occidentale care o înscriu în trendul modernizării: 

„Noi n-avem acea bază materială largă pe care sunt aşezate instituţiile, moravurile, 

cultura Occidentului şi fără de care acestea, mai mult ori mai puţin, atârnă în aer. Noi n- 

avem acel imens utilaj industrial şi acea superbă industrie, acea minunată agricultură 

intensivă, acele enorme capitaluri fixate în fabrici, în ateliere, în agricultură. N-avem 
această înălțime de producție, această bază materială şi ăsta e un fapt principal. Cultura 
intelectuală se capătă ea prin învăţătură, numai mijloace să aibă omul; moravurile se 
schimbă mai greu, desigur, dar în condiţii prielnice schimbarea lor se face relativ destul de 
lesne; în Sfârşit, instituţii politico-sociale, mai ales când e să rămână pe hârtie, se pot 

introduce cât de uşor. Dar a căpăta această bază însăşi a instituţiilor, a moravurilor, a 

culturii occidentale, asta e greu, o, cât de greu! Pentru aceasta trebuie sacrificii, lupte, 

muncă grea, tenace, pentru aceasta trebuie generaţii ri 

Cum putem depăşi aceste anomalii, care ţin, toate, după Gherea, de regimul nostru economic 
neoiobăgist? Remediul constă în lărgirea bazei de producţie a ţării, în creşterea „productului nostru 
național“ prin reforme profunde, care să ducă la creşterea productivității muncii agricole, dar mai 
ales prin industrializare. Împotriva poporaniştilor, care demonstrau că România nu a reuşit să-şi 
creeze o mare industrie rentabilă şi nu există condiții pentru acest lucru nici în viitor, şi, în 
consecință, progresul nostru social ar fi legat de modernizarea agriculturii, Gherea apreciază că e 
greşit să vedem „viitorul țării la sate“, să rămânem o ţară agricolă, întrucât „o fară eminamente 


187 Ibidem, p. 355. 
188 Tbidem, pp 38-39. 

agricolă e o ţară eminamente săracă, înapoiată şi economiceşte şi culturaliceşte“. Adept al 
industrializării, Gherea susține că pentru a ajunge din urmă țările capitaliste occidentale „trebuie să 
ieşim în aceeaşi cale şi să mergem pe acelaşi drum larg de dezvoltare economică şi culturală pe 
care au mers ele“. 

El apreciază că țările înapoiate, deşi sunt marcate de specificități negative (precum sunt 
„resturile feudale“, regimul neoiobăgist şi discrepanţa dintre forme şi fond, în cazul nostru), totuşi, 
aceste specificități nu justifică alegerea unei căi diferite de evoluție istorică. Aceste ţări vor urma, 
spune Gherea, acelaşi scenariu de evoluție precum ţările capitaliste occidentale, scenariu la capătul 
căruia s-ar afla „societatea socialistă“, ideal amânat doar, dar care ar rezulta din logica procesului 
istoric, aşa cum a fost descrisă de marxism. În consecinţă, spune el, chiar dacă ar fi adevărat că 
„viitorul țării este la sat, este însă tot atât de adevărat că viitorul statului însuşi e la oraş şi în 
dezvoltarea industrială a ţării. Viitorul ţării întregi e în îndrumarea ei, ca stat şi organism social, 
către o organizaţie şi o stare asemănătoare cu a statelor occidentale şi, împreună cu acestea, către 


. . 1 A SA .. . „e x66 190 
o organizaţie socială mai înaltă în viitor — societatea socialistă“. 


Legea „interdependentței“ şi conditia de „dependență“ a țărilor înapoiate 


Această înapoiere a „bazei“ economice nu poate fi înlăturată decât prin introducerea 
instituțiilor „burghezo-liberale“, singurele care pot deschide calea progresului social. Gherea 
sintetizează problematica specifică a modernizării României — codificată principial şi teoretic de 
Maiorescu (prin formula magică a „formelor fără fond“), aprofundată analitic şi sociologic de 
Eminescu şi Stere — şi formulează câteva teze cu valoare teoretică deosebită. Astfel, Gherea 
formulează o faimoasă lege sociologică a „interdependenţei “ sau a „orbitării “: 

„Țările rămase în urmă intră în orbita ţărilor capitaliste înaintate, ele se mişcă în 
orbita acelor ţări şi întreaga lor viaţă, dezvoltare şi mişcare socială e determinată de viaţa 

şi mişcarea ţărilor înaintate, e determinată de epoca în care trăim, de epoca burghezo- 

capitalistă. Şi această determinare a vieţii şi mişcării sociale din ţările înapoiate prin cele 

înaintate le este însăşi condiţia necesară de viață “1” 

Acest proces are un caracter de „necesitate“ istorică, întrucât „epoca istorică capitalistă“ — în 
care trăiau la 1900 toate societățile atrase în fluxul capitalismului occidental, indiferent de stadiul 
lor de evoluţie internă — este definită în tendinţele ei generale de caracteristicile proprii societăților 
dezvoltate; această „epocă“ este un factor mai important decât „stadiile“ de evoluţie internă pe care 
le parcurge o societate anumită. 

Sub raport teoretic, e de observat că predominanţa procesului istoric global asupra procesului 
evoluționar intern al unei societăţi este o „lege“ pe care Gherea a formulat-o cu claritate analizând 
ce se întâmplă cu o societate întârziată atunci când intră „cu necesitate“ în relații economice cu 
„capitalismul apusean“. Apare aşadar un efect de „poziție“ geopolitică şi geoeconomică a ţărilor în 
funcție de zona în care sunt plasate şi de nivelul lor de dezvoltare. 

Gherea constată că, în procesul de apariție a capitalismului, în țările înapoiate raporturile dintre 
bază şi suprastructură apar răsturnate față de modul în care ele au fost descrise de teoria marxistă, 
pe temeiul experienţei din țările capitaliste occidentale. Conceptele marxiste de bază (infrastructura 
economică, raporturile sociale de producţie etc.) şi de suprastructură (structura politică şi 
instituţională etc.) sunt relativ echivalabile prin cele de fond şi forme (concepte consacrate de teoria 
junimistă). Gherea constată, ca şi junimiştii, discrepanţa dintre forme şi fond în societatea 
românească, dar explică altfel această discrepanţă şi propune alte soluţii de depăşire a ei. El arată 
importanţa acestor forme politice burgheze, cu scopul de a legitima un alt tip de modernizare, 
propriu societăților periferiale, în care formele anticipează fondul. 


19 Ibidem, p. 365. 
1% Ibidem, p. 362. 
1 Ibidem, p. 34. 

Consecința acestei situaţii este aceea că în periferia sistemului capitalist „evoluția este 
răsturnată“: în metropolă, dezvoltarea tehnologică şi economică graduală premerge şi induce, ca 
un factor motor, schimbări în plan suprastructural, politic şi cultural, pe când în periferie lucrurile 
se petrec exact invers.” În ţările înapoiate, principiile şi ideile liberaliste, structurile instituționale 
şi politice moderne apar înaintea bazei economice şi tehnologice a capitalismului. 

Împotriva poziţiilor conservatoare, Gherea justifică introducerea instituţiilor politice occi- 
dentale, chiar dacă ele nu îşi găsesc un suport economic în realitățile interne. 

„Pentru țările înapoiate, semicapitaliste, instituţiile liberale au o importanță deosebită, 

pe care n-au avut-o pentru ţările occidentale. Acolo (în ţările occidentale) capitalismul s-a 

dezvoltat sub instituţiile feudale şi în luptă cu ele. Când burghezia a învins şi a distrus 

feudalismul şi şi-a creat propriile ei instituţii, capitalismul era acum dezvoltat, iar instituţiile 
noi au contribuit numai la înflorirea lui ulterioară. Acolo deci, dacă putem să ne exprimăm 
astfel, instituţiile burghezo-liberale au mers în coada capitalismului; pe când în ţările 

înapoiate, semicapitaliste, ele merg în fruntea lui, deschizându-i şi curățindu-i drumul “1” 

Aici Gherea este nevoit să constate că teoria marxistă (elaborată pe baza experienţei din ţările 
occidentale) nu cuprinde o analiză istorică şi sociologică a unei situații de acest fel şi a unei evoluții 
sociale de acest tip. Marxismul pare invalidat astfel ca teorie universală a istoriei şi este silit să ia 
act de diversitatea procesului istoric. Gherea face acest lucru pe jumătate, sub presiunea câmpului 
teoretic al culturii române. El încearcă cu disperare să concilieze teoremele abstracte ale teoriei 
marxiste cu experiența istorică românească, codificată deja în teoria formelor fără fond şi a 
evoluției organice. Realităţile triumfă asupra teoriei. Răspunsul lui este exemplar pentru a releva 
prioritatea realităților faţă de teorie. 

Odată cu teoria lui Dobrogeanu-Gherea se petrece în cultura română şi o schimbare majoră a 
sensului în care era utilizată teoria formelor fără fond. Maiorescu, Eminescu, Iorga şi Motru 
apreciau că evoluția „răsturnată“, de la forme spre fond, este o „anomalie“, considerând că şi 
România ar fi putut să urmeze o cale „firească“ de evoluţie, de la fond spre forme moderne. Gherea 
transformă „excepția“ în „regulă“, în „lege“ pentru societăţile înapoiate: în societăţile înapoiate 
formele politice moderne apar înaintea elementelor economice de fond. Ceea ce Maiorescu şi 
Eminescu deplângeau, considerând că este o „anomalie“ sociologică şi istorică, devine la Gherea o 
„lege“ de evoluție a societăților din periferie, legitimând rolul creator al formelor fără fond, ca 
mecanisme de evoluţie pozitivă. Zeletin şi Livinescu vor prelua această nouă interpretare şi 
apreciere, pentru a demostra că evoluţia noastră nu putea fi decât una „revoluționară“, de la forme 
la fond, nu una „organică“, de la fond spre forme. 

O altă consecință a acestui model „răsturnat“ de evoluţie constă în faptul că schimbarea 
acestor societăți, fiind precipitată, prin „arderea etapelor“, antrenează o serie de dificultăți 
specifice, necunoscute societăților din centrul sistemului capitalist. Evoluţia de la forme la fond, 
care este o „excepţie“ de la modelul clasic (adică de la modelul occidental de evoluție), generează o 
serie de fenomene specifice periferiei, pe care teoriile metropolitate nu le pot interpreta adecvat 
pentru că nu le-au cercetat, nu au informaţii suficiente şi nu au instrumente analitice adecvate. 
Toate aceste idei vor reveni în a doua jumătate a secolului XX, când sociologia americană va 
cerceta procesele specifice din ţările coloniale şi va ajunge să formuleze teorii şi concluzii similare 
cu cele enunțate de gânditorii români.” 


1% Vezi analiza acestor idei în Ilie Bădescu, Radu Baltasiu, Dan Dungaciu, Istoria sociologiei, Bucureşti, 
Editura Eminescu, 1996, p.11. 
1% Constantin Dobrogeanu Gherera, Neoiobăgia, în Opere complete, vol. 4, Bucureşti, Editura Politică, 1977, 
p.39. 
1% Vezi Istoria sociologiei, ed. cit., pp. 132-169; 246-251. 

4. Poporanismul — doctrină politică şi program cultural 


Ne trebuie un program pentru popor, 
nu un popor pentru un program 
Constantin Stere 


Repere pentru definirea doctrinei poporaniste 


Poporanismul este o doctrină politică şi un curent cultural de o importanță deosebită pentru 
orientarea de ansamblu a gândirii româneşti în prima jumătate a secolului al XX-lea. El s-a afirmat 
la începutul secolului XX ca un curent profund democratic şi reformist, un curent complex, greu de 
încadrat în tipologiile consacrate. Este un curent cu o structură teoretică solidă, dar una atipică, 
imposibil de caracterizat printr-o formulă lapidară, fapt care i-a contrariat mereu pe exegeți. 
Poporanismul respinge cu argumente sociologice şi economice teza marxistă a revoluției sociale, 
dar, între poziţiile conservatoare şi cele liberaliste, el caută o soluție de mijloc pentru modernizarea 
României. Contrar aparenţelor, care vin din interesul pentru rezolvarea chestiunii ţărăneşti, 
gruparea poporanistă susține necesitatea introducerii noilor forme politice de factură democratică, 
preluate din ţările apusene (operaţie apreciată ca „o fatalitate istorică“1%), dar preconizează o 
evoluţie economică specifică a României, diferită de cea a țărilor industrializate occidentale. Cele 
mai multe neînţelegeri şi aprecieri negative adresate proporanismului, dintr-o perspectivă marxistă 
sau liberală, privesc această poziție ce conjugă atitudini pe care alţi teoreticieni ai vremii le puneau 
într-o relaţie antinomică. Conştient de această poziţie contradictorie, Stere afirmă: „Adevărul este 
că pentru cei deprinşi cu anume formule este greu să-mi potrivească o etichetă cunoscută“! 

Poporanismul este o sinteză a gândirii naționale la începutul veacului XX, o nouă versiune a 
culturii critice româneşti, un răspuns complex la problematica unei societăți aflate într-un punct 
critic al consolidării structurilor sale moderne. Pentru a individualiza doctrina poporanistă (ca o 
doctrină de centru) din conglomeratul curentelor culturale şi ideologice de la începutul secolul XX 
trebuie să o raportăm la orientările dominante din epocă: liberalism, conservatorism, social- 
democraţie. Obţinem astfel trei repere semnificative pentru a identifica, prin disociere analitică, 
elementele definitorii ale poporanismului. 

În plan politic, poporanismul a militat pentru introducerea unor reforme politice şi economice 
(votul universal, reforma agrară), iar în plan cultural pentru dezvoltarea unei literaturi realiste, cu 
un pronunțat caracter naţional, fără a respinge însă influențele occidentale, care sunt benefice 
atunci când sunt adaptate la specificul local, prin filtrul spiritului critic. Ideea că intelectualii au 
„misiunea“ de a lumina poporul şi de a-i reprezenta interesele în arena politică este chintesența 
doctrinei popraniste. Poporaniştii au militat consecvent şi eficient pentru înfăptuirea acestor 
reforme, atitudine ce îi situează în contextul epocii pe o poziţie radicală, depăşind atât orizontul 
îngust al politicilor conservatoare, cât şi pe cel nuanţat şi mai flexibil al unor proiecte liberale. Ei 
considerau că aceste reforme ar scoate țărănimea din condiția ei de clasă subordonată economic şi 
politic, ar plasa-o în prim-planul vieţii publice, transformând-o în factor modelator al sistemului 
politic şi al vieții de stat. Sistemul democratic bughez ar fi astfel completat cu o „democraţie 
rurală“, care ar reflecta compoziția socială a României. 

În plan economic, poporanismul se individualizează prin teza că România ar trebui să urmeze 
un proiect specific de evoluție economico-socială, o evoluție modernă, dar una axată pe coordonate 
agrare, nu industriale. Cum vom vedea, Constantin Stere, creatorul doctrinei poporaniste, pornea de 
la diagnoza că suntem o ţară înapoiată sub raport economic, cu o structură socială în care țărănimea 


195 G, Ibrăileanu, Perioade de tranziție, în „Viața românească“, nr. 4/1920, reprodus în G. Ibrăileanu, Opere, 
vol. 5, Ediţie critică de Ion Rotaru şi Al Piru, Bucureşti, Editura Minerva, 1977, p. 20. 

1% C, Stere, Democratismul şi d. Aurel C. Popovici, studiu publicat în „Viaţa românească“, nr. 6/1908, 
reprodus în C. Stere, Scrieri, Ediţie, studiu introductiv şi note de Z. Ornea, Editura Minerva, 1979, p. 575. 

reprezintă circa 90 la sută din populație, o ţară care a pierdut startul şi cursa industrializării, fiind 
într-o condiție subordonată economic față de țările industrializate şi capitaliste occidentale, ţări care 
au reuşit să acapareze şi să controleze pieţele mondiale. Date fiind aceste condiţii, exponenții 
poporanismului considerau că România nu mai are şanse de a-şi dezvolta o mare industrie, o 
industrie competitivă, astfel că ea ar trebui să-şi orienteze evoluția spre consolidarea proprietății 
mici şi mijlocii în agricultură (printr-o masivă împroprietărire a țăranilor), spre modernizarea 
producţiei agricole şi a lumii rurale, după modelul unor ţări apusene, precum Danemarca. Aceste 
celule economico-sociale, reprezentate de gospodăriile ţărăneşti mici şi mijlocii, urmau să fie 
cuprinse în reţeaua unui sistem cooperatist, sistem care avea menirea, în viziunea poporaniştilor, de 
a le proteja față de mecanismele spoliatoare ale capitalului financiar şi industrial, dar şi de a le 
asigura conexiunea comercială cu piaţa internă şi externă. 

Fără îndoială, în spațiul românesc modern, poporanismul se poate compara doar cu junimismul 
în ceea ce priveşte soliditatea construcţiei teoretice, profunzimea diagnozei sociale, impactul politic 
şi câmpul de influență în mediul cultural şi în spiritul public. Deşi noul curent preia multe teme şi 
abordări consacrate de junimism (de care se delimitează în plan politic), el le redefineşte, le înscrie 
într-un alt vector ideologic (apropiat de liberalism) şi le conferă un fundament sociologic şi 
economic mai amplu, astfel că poporanismul se afirmă ca o teorie globală asupra fenomenului 
românesc modern, devenind un sistem de referință (acceptat sau respins) pentru gândirea socială şi 
politică românească. 


Contextul social, politic şi cultural 


Înainte de a deveni o doctrină politică, articulată conceptual, cu funcţii explicative şi program 
explicit, poporanismul a fost o atitudine morală şi un element definitoriu pentru atmosfera 
intelectuală din societatea românească de la sfârşitul secolului al XIX-lea şi începutul secolului al 
XX-lea. Pe fondul unei acutizări a rupturii dintre elite şi masa țărănească, dintre formele capitaliste 
în ascensiune şi fondul economic tradițional, dintre structurile politice şi cele economice, dintre 
sarcinile presante ale modernizării sociale şi imperativele de ordin naţional, poporanismul se 
coagulează inițial ca un curent larg de idei, manifestat în literatură, publicistică şi politică, pentru a 
se constitui apoi, în primul deceniu al secolului XX, într-o doctrină politică distinctă, cu o solidă 
armătură sociologică şi teoretică. Identitatea sa doctrinară se va contura mai precis în urma 
confruntărilor purtate de exponenţii săi cu doctrina conservatoare, cu mişcarea social-democrată şi 
cu liberalismul. 

Poporanismul apare pe acest fundal social, când sistemul democratic modern, limitat în 
condiţiile epocii, se grefa pe o structură economică semifeudală, în care dezvoltarea industrială era 
încă nesemnificativă, iar baza de existență a societăţii şi a statului se reducea la produse agricole. 
Tărănimea era subordonată economic faţă de marii proprietari de pământ şi copleşită de poveri 
fiscale către stat. Clasa politică şi creația culturală erau racordate la ideile şi mişcările spirituale 
occidentale. În acelaşi timp, țărănimea era o clasă ce abia intra în ciclul modernizării culturale, iar 
drepturile sale politice şi sociale erau drastic limitate. „Chestiunea agrară“ a fost receptată cu tot 
dramatismul ei de o serie de intelectuali (scriitori, istorici, sociologi, economişti, etnologi, lingvişti) 
care şi-au asumat misiunea de a vorbi în numele țărănimii oprimate, categorie socială aflată într-o 
condiție mizeră, dar invocată adesea ca fiind temelia țării şi a ființei naţionale. 

În privinţa contextului cultural şi intelectual, trebuie să amintim că Maiorescu a formulat, încă 
din 1868, elementele care alcătuiesc ecuaţia modernizării României: problema reducerii decalajelor 
faţă de Occident, diferenţele noastre structurale faţă de lumea dezvoltată, maladia formelor fără 
fond în societățile întârziate şi „progresul aparent“ pe care îl realizează ele, chestiunea integrării 
europene şi a identității naționale pentru ţările din periferie, care trebuie „să ardă etapele“ evoluției 
printr-o „îndoită energie“ a poporului. De atunci şi până astăzi, gândirea socială românească 
dezbate la infinit aceste chestiuni, adică problema tranziției spre modernitate, pe diverse registre şi 
niveluri de abordare. 

Întreaga problematică a fost dezvoltată în plan sociologic de Eminescu, iar ulterior a fost 
preluată de Iorga, Motru, Gherea, Stere şi Ibrăileanu la începutul secolului XX. Stere atacă „nucleul 
dur“ al problematicii româneşti, anume aspectul economic al trecerii spre modernitate. Această 
problematică se regăseşte, cu modulaţiile de rigoare, la mulți gânditori români din primele două 
decenii ale secolului XX, dintre care trebuie menționați, alături de cei de mai sus, Spiru Haret, 
Aurel C. Popovici, Vasile Goldiş, Vasile Pârvan, Simion Mehedinţi, Dimitrie Gusti şi Dimitrie 
Drăghicescu. Ei au modelat spiritul public al timpului, au creat opinia publică a epocii. 

Toţi discută, în lucrări de substanță doctrinară şi sociologică, cu aplicaţie şi febrilitate, cu un 
sentiment acut al urgenţei istorice, căile de evoluție socială a României în noul context istoric. Fie 
că o acceptă, fie că o resping, toţi se raportează la paradigma junimistă şi eminesciană, la teoria 
evoluţiei organice a societății româneşti. Indiferent de atitudinile doctrinare şi de soluţiile 
preconizate de autori sau de curentele ideologice, această paradigmă devenise cadrul conceptual şi 
metodologic în care se purtau cele mai aprinse dezbateri de idei. Ele se vor amplifica în perioada 
interbelică, dobândind o nouă dimensiune prin lucrările lui Zeletin şi Lovinescu, Motru, Madgearu 
sau Manoilescu. 

La sfârşitul secolului al XIX-lea, spaţiul cultural românesc era dominat de conservatorism, 
Junimism şi liberalism, în plan politic, iar în planul creaţiei spirituale de o resurecţie a „curentului 
poporan *, definit printr-un interes sporit pentru literatura populară, pentru cercetarea folclorului şi 
a tradițiilor istorice. Ibrăileanu insistă asupra continuității dintre acest curent „poporan“ şi 
poporanismul ca doctrină politică. G. Călinescu susţine că după 1880 are loc în literatură o afirmare 
puternică a „ruralilor“ (el îşi intitulează capitolul Momentul 1880: Promoţia ruralilor. 
Naturalismul), grupare a scriitorilor care veneau din mediile ţărăneşti, mai ales ardelene şi 
bucovinene, impunând o directivă a spiritului național, directivă care „exercită asupra literaturii o 
înrâurire covârșitoare şi determină în parte o nouă stare de spirit“. Aceasta este starea de spirit 
care va purta numele de poporanism, iar sistemul de referință al curentului va fi „poporul“, satul, 
civilizaţia ţărănească, în conexiune cu aspectele politice şi economice ale „chestiunii ţărăneşti“, 
care era covârşitoare pentru tot spațiul românesc. 

„Ardelenii veneau dintr-o provincie care, întrucât privea pe români, n-avea decăt o 
singură clasă socială, aceea rurală. De la oier până la mitropolit toți au părinți şi rude la 
sate şi se înţelege că distanţele între indivizi sunt anulate de această cvasi-rudenie “1% 

După 1900, direcția naţională domină ecranul epocii, osândind „nevrozele, putreziciunea clasei 
orăşeneşti“, în favoarea literaturii „sănătoase, care nu putea fi decât cea rurală“. De aici va porni 
„noul mesianism“, cum notează Călinescu, tendinţă ce se afirmă prin revista Sămănătorul, iniţată de 
Vlahuţă şi Coşbuc în 1901, preluat apoi de Iorga, prin revista Luceafărul, apărută în 1902, la 
Budapesta, sub direcția lui Goga şi Octavian Tăslăoanu. Temele epocii erau: înstrăinarea clasei 
politice şi intelectuale de popor, ideea unei literaturi care să exprime dramele şi suferințele popo- 
rului, să-l lumineze. Programul cultural venea dintr-un filon al paşoptismului, dar şi din patrimoniul 
junimismului, în alianţă cu noile tendinţe care subliniau caracterul social al artei, finalitatea ei mode- 
latoare, sub raport moral şi naţional, în contrapondere cu teoria maioresciană a autonomiei artei. 


Afirmarea curentului. Personalitatea lui Constantin Stere (1865-1936) 


Doctrina politică a poporanismului îl are drept fondator şi exponent pe Constantin Stere (1865- 
1936),'* personalitate de relief a gândirii politice româneşti, om politic cu un destin dramatic după 


197 G. Călinescu, Istoria literaturii române de la origini până în prezent, Bucureşti, Fundaţia Regală pentru 
Literatură şi Artă, 1941, p. 447. 

1% Ibidem. 

1% Constantin Stere s-a născut în 1865 în satul Hodorişte, din ţinutul Soroca, din Basarabia, într-o familie de mici 
boiernaşi români, cu origine îndepărtată în ţinutul Botoşanilor, familie ce avea şi o mică proprietate în satul Cerepcău. 
Studiile şi le-a făcut la Chişinău şi Odessa. În 1884, datorită implicării sale în cercurile revoluționare narodniciste din 


Istoria culturii române moderne 201 


primul război mondial. Al doilea fondator şi exponent, deloc neglijabil ca personalitate de fundal, 
este Garabet Ibrăileanu (1871-1936), critic literar, autor al programului cultural. Alături de aceste 
personalități care au imprimat direcția politică a curentului şi fundamentarea sa teoretică, idei şi 
atitudini asemănătoare au exprimat o seamă de scriitori şi intelectuali ai vremii. 

Revista Viața românească apare la 1 martie 1906, la Iaşi, sub direcţia lui C. Stere şi Paul 
Bujor, având ca animator şi suflet al ei pe Ibrăileanu. Revista (care a apărut în intervalul 1906- 
1916, apoi între 1920-1940) s-a impus de la început prin ținută ştiinţifică şi caracter european ca 
format, având în cultura română o carieră de excepție. Este tribuna de afirmare a doctrinei politice 
poporaniste şi o revistă culturală de amplă deschidere spirituală, națională şi europeană, spre toate 
stilurile, formulele şi orientările. Programul specificului național este formulat în primul număr, 
subliniind ideea promovării „unei culturi naționale“, în descendență cu mai vechile publicații 
Convorbiri literare, Timpul, Tribuna, Evenimentul literar, Vatra, Sămănătorul, Luceafărul. În jurul 
revistei s-au grupat o serie de scriitori şi publicişti apropiați de spiritul democratic şi reformist al 
vremii: Mihail Sadoveanu, St. O. Iosif, O. Goga, Brătescu-Voineşti, D. Anghel, Gala Galaction, 
Jean Bart, D.D. Pătrăşcanu, Ion Agârbiceanu ş.a. 

Poporanismul s-a intersectat cu junimismul şi cu mişcarea socialistă, dar mai ales cu 
sămănătorismul, doctrină concurentă, ce se încheagă în acelaşi timp, având aceeaşi bază tematică, 
dar atitudini politice relativ diferite. Mulţi scriitori din epocă au participat simultan la geneza celor 
două curente, fără a le diferenția doctrinar, deşi temele şi motivele ce reveneau în mod obsedant 
erau abordate de pe poziţii relativ diferite. Diferenţele apar relevante în ceea ce priveşte soluţiile şi 
strategiile politice ale celor două curente de idei. O temă ce revine obsedant în paginile revistei, în 
articolele de direcție sau în literatura publicată aici, este ruptura între elitele politice şi intelectuale 
ŞI „cei mulți“, poporul de plugari şi de țărani. Dar, spre deosebire de alte publicații, care uneori 
idealizau viața rurală, fiind marcate de o viziune tradiționalistă apăsată, Viața românească 
manifestă o deschidere benefică spre ideea de modernizare a lumii rurale, astfel că G. Călinescu 
este îndreptăţit să constate că poporaniştii, sesizând „înapoierea“ neamului românesc faţă de 
civilizația europeană, preiau mesajul paşoptist şi junimist şi impun o nouă orientare, pentru care 
„problema capitală era prin urmare nu numai apropierea de popor, ci ridicarea lui, pornindu-se de 
la o viziune fără romantisme. Acest punct de program constitui «poporanismuly 2% 

Constantin Stere, cel care a articulat şi a impus această doctrină sociologică şi politică, a fost o 
personalitatea extrem de controversată în spațiul teoretic şi politic românesc din primele trei 
decenii ale secolului al XX-lea. Venind la Iaşi, în 1892, Stere intră treptat în relaţii strânse cu liderii 
mişcării socialiste (Ion Nădejde, Garabet Ibrăileanu, Raicu lonescu-Rion, Spiridon Popescu, V.G. 
Morţun, ş. a.), lansându-se impetuos în publicistica vremii. Primele elemente doctrinare sunt 


Basarabia, a fost închis la Odessa, apoi condamnat la exil în Siberia, unde a stat şapte ani. A folosit acest timp pentru 
lecturi intense din gândirea occidentală, formându-şi o solidă formaţie filosofică, sociologică şi economică. Eliberat în 
1892, Stere trece în acelaşi an în România, unde îşi continuă studiile de drept la Universitatea din Iaşi. Se lansează în 
publicistică şi are o mare influență în rândurile socialiștilor de la Iaşi, determinând un grup al acestora să părăsească în 
1899 PSDMR pentru a se înscrie în Partidul Naţional Liberal. Este ales deputat, pe listele liberale, în 1901, iar influența 
sa în cercurile apropiate lui Ionel Brătianu va fi considerabilă până la primul război mondial. În 1906 înființează revista 
Viaţa românească, împreună cu Paul Bujor şi Garabet Ibrăileanu, iar în martie 1907 este numit prefect de laşi pentru 
scurt timp. În perioada primului război mondial, Stere s-a împotrivit alianţei noastre cu Rusia, considerând că imperiul 
țarist este bastionul „reacţiunii universale“, iar idealurile naţionale ale românilor sunt periclitate printr-o asemenea 
alianță. Rămas în Bucureştiul ocupat de trupele germane, el va fi acuzat după război de colaboraționism şi trădare. Dar, 
în primăvara anului 1918, într-un context geopolitic schimbat, Stere se duce la Chişinău, unde va avea o contribuție 
esențială în hotărârea istorică pe care o ia Sfatul Ţării, aceea de Unire a Basarabiei cu România. Atitudinea echivocă din 
anii 1914-1917 i se va reproşa mereu şi va fi transformată într-un cap de acuzare după război. Personalitate de relief a 
epocii, Stere va contribui la cristalizarea Partidului Ţărănesc şi la fuziunea acestuia cu Partidul Naţional Român, în 
1926, dar, datorită unor tensiuni cu Iuliu Maniu şi cu alți lideri ai PNȚ, se va retrage din viața politică după 1932, 
publicând până la moartea sa, în 1936, un roman-fluviu, În preajma revoluţiei, o reconstituire a mediilor sociale şi 
politice prin care a trecut, dar şi a experiențelor sale dramatice. Vezi, loan Căpreanu, Eseul unei restituiri - C. Stere, 
Iaşi, Editura Junimea, 1988; Constantin Stere, Victoria unui înfrânt, Ediţie îngrijită şi bibliografie de Maria 
Teodorovici, Bucureşti, Editura Crater, 1997, cap. Breviar biobibliografic, pp. 11-17. 
2% G, Călinescu,. op. cit., p. 585. 

formulate de Stere în anii 1893-1894, în cadrul societăţii culturale a studenților ieşeni Datoria (care 
avea ca scop „răspândirea culturii generale în popor“) şi într-o serie de articolele (semnate cu 
pseudonimul C. Şărcăleanu”") publicate în presa vremii. Termenul de poporanism este utilizat de 
Stere în articolele scrise în ziarul ieşean Evenimentul, în vara anului 1893, în care milita pentru 
alianţa dintre socialişti şi liberali şi pentru o abordare a problemelor sociale din perspectiva 
idealului național.” La sfârşitul secolului al XIX-lea, el se apropie de grupările liberale 
reformatoare şi devine un influent om politic în preajma lui Ion I.C. Brătianu. Deşi nu era 
înregimentat în PSDMR (creat în 1893), Stere era considerat un gânditor integrat în mişcarea 
socialistă de atunci, având în vedere influența lui decisivă în cercurile socialiste ale vremii. El va 
pregăti, prin autoritatea intelectuală de care se bucura şi prin numeroase argumente teoretice şi 
ideologice, risipite în articolele sale, evenimentul politic din 1899, când un important grup de 
intelectuali abandonează partidul socialist şi se înregimentează în partidul liberal (eveniment 
codificat sub eticheta „trădarea generogilor‘“‘). 

Denumirea curentului este fixată mai clar de Stere într-un articol din 1894, în care condamnă 
estetismul şi susține ideea de tendință în artă, dezvoltând totodată şi teza datoriei artistului față de 
popor. Într-un articol programatic, precizând criteriile sociale şi etice care operează în aprecierea 
operelor de artă, Stere afirmă că direcția pe care o inaugurează vizează „iubirea sinceră pentru 
popor, apărarea intereselor sale, lucrarea cinstită spre a-l ridica la nivelul unui factor social şi 
cultural conştient şi neatârnat...lar dacă vă trebuie un cuvânt, o etichetă care să rezume tendințele 
noastre, noi vom înscrie pe steagul nostru un cuvânt nou, care însă de minune caracterizează 
chestiunea noastră: poporanismul“ 25 

Astfel, poporanismul trebuie abordat dintr-o dublă perspectivă: el este un curent cultural de 
interferență şi sinteză, dar şi o doctrină politică bine individualizată în România, în contextul 
primelor două decenii ale secolului XX. Această dublă natură a poporanismului — de program 
socio-cultural şi de doctrină politică — a asigurat simultan audiența socială a curentului şi influența 
sa majoră în spațiul politic al societății româneşti. Opţiunea politică a lui Stere, aparent 
conjuncturală, avea o fundamentare în teoremele sale sociologice şi politice. El aprecia că 
programul socialist maximalist (marxist „ortodox“ şi revoluţionar) este utopic şi periculos pentru 
România, considerând că el trebuie înlocuit cu un program realist de reforme democratice şi 
economice în favoarea țărănimii, program ce poate fi înfăptuit prin acțiunea partidului liberal. Stere 
va fi ales deputat al Partidului Liberal în 1901, iar discursurile sale parlamentare vor avea un 
puternic ecou. Stere nu şi-a abandonat programul revendicativ radical nici după ce a devenit un 
fruntaş liberal, reuşind să-şi amplifice, după apariţia revistei Viaţa românească, influenţa politică în 
sânul liberalilor — mai ales în gruparea tinerilor liberali care îl susțineau pe Ionel Brătianu — şi să 
determine asumarea de către aceştia a reformelor politice şi economice pentru care a militat cu o 
consecvență rar întîlnită în epocă. 

După multe aprecieri, formulate de istorici şi analişti, poporanismul exprima în plan politic 
cea mai radicală poziţie reformatoare până la declanşarea primului război mondial. Crezul 
profund democratic şi militantismul pentru înfăptuirea reformei politice şi a celei agrare îi conferă 
acest statut. Lider al filialei liberale din Iaşi (fiind numit şi prefect al judeţului în 1907, pentru o 
scurtă perioadă), Stere a avut o contribuţie importantă în orientarea liberalilor spre o politică de 
reforme politice şi economice, receptând interese şi opțiuni ce se manifestau cu tot mai mare 
intensitate în societatea românească. În sesiunea extraordinară a Parlamentului din anul 1914, Stere 
a fost unul dintre cei mai aprigi susținători ai măsurilor de revizuire a Constituţiei, operație menită 
să deschidă calea spre împroprietărirea țăranilor şi spre desființarea votului cenzitar. Aceste 


%1 Pseudonim construit după numele satului siberian Sarcalt, unde a trăit Stere o perioadă din exilul său, după 
cum presupune Z. Ornea. 
02 în 1897 Stere publică lucrarea Evoluția individualității şi noțiunea de persoană în drept, iar în 1901 devine 
profesor la catedra de drept constituţional la Universitatea din Iaşi, unde va fi şi rector între 1913-1916. 
23 Ce cerem de la artişti?“, publicat în 7 martie 1894, în Evenimentul literar. Sub pseudonimul C. 
Şercăleanu, Stere a publicat multe eseuri şi articole de direcţie teoretică şi ideologică în ultimul deceniu al secolului 
al XIX-lea. 

reforme vor fi aplicate abia după terminarea războiului, astfel că, după cum spune Ibrăileanu, odată 
cu realizarea idealului național, cu înfăptuirea reformei agrare şi cu introducerea votului universal, 
poporanismul militant şi-a îndeplinit misiunea politică şi poate ieşi din scenă, rămânând doar să 
apere aceste cuceriri şi să contribuie la modernizarea culturală a ţării. 

Stere a părăsit partidul liberal încă din timpul războiului, dar nu a renunţat la idealurile sale. În 
noul context, după război, el a contribuit la apariția Partidului Ţărănesc, a elaborat programul 
acestuia, susţinând o serie de reforme democratice şi sociale, în favoarea ţărănimii, colaborând 
intens cu Virgil Madgearu, animat şi el de o viziune asemănătoare asupra evoluţiei societății 
româneşti. Stere este unul dintre artizanii unificării Partidului Țărănesc cu Partidul Naţional 
Român, în 1926. În curând însă va intra în conflict cu unii lideri ai PNȚ, astfel că după 1930 se 
retrage din viața politică şi scrie un roman monumental, În preajma revoluţiei, în opt volume, o 
reconstituire literară a tumultuoasei sale vieţi şi a atmosferei sociale şi politice prin care a trecut. 

Stere a fost o personalitate centrală a vieții intelectuale şi politice timp de aproape 40 de ani, 
începând cu studiile scrise în anii 1893 şi până la moartea sa, în 1936. Intransigenţa morală şi 
doctrinară a lui Stere, caracterul său rectiliniu, nedispus la compromisuri, împrejurările 
schimbătoare şi zig-zagurile vieții politice fac din el un personaj tragic. Subliniind dramatismul 
vieții lui Constantin Stere, dar şi dimensiunea uriaşă a personalităţii sale — şi mai ales faptul că era 
„un sociolog unic în înţelegerea fenomenelor specifice româneşti“ — Mihai Ralea scria la moartea 
acestuia, în 1936, că a dispărut „una dintre cele mai formidabile personalităţi pe care le-a născut 
pământul românesc“. Din nefericire, analizele lui Stere, ideile şi argumentele invocate de el 
pentru a-şi susţine poziţiile nu sunt cunoscute decât superficial în cercurile intelectuale de la noi, iar 
publicul larg are o reprezentare foarte vagă despre ce a însemnat poporanismul în gândirea 
românească. Cenzura exercitată de regimul comunist a fost una „compactă şi tenace“, încercând să 
scoată opera lui Stere din memoria istorică a românilor, astfel că ne aflăm în fața unui „caz tipic 
pentru politica de reprimare a valorilor în cultura română postbelică“. 

Opera sa capitală — Social-democratism sau poporanism? — a rămas timp de 90 de ani între 
copertele revistei Viaţa românească, unde a apărut ca un ciclu de studii în anii 1907-1908, pe când 
cei care l-au contestat în epocă, C-tin Dobrogeanu Gherea, mai ales, au beneficiat de editări şi 
reeditări masive. Această operă monumentală a gândirii româneşti a fost pur şi simplu scoasă din 
circuitul viu al culturii, iar autorul ei era pomenit sau citat „doar pentru a fi pus la zid“, pentru a fi 
combătut şi etichetat negativ. Să menționăm că poporanismul este un curent reformist, democrat- 
burghez, radical în anumite revendicări, care s-a născut dintr-o confruntare teoretică frontală cu 
marxismul. Este un curent ce a dominat mediul spiritual românesc timp de aproape trei decenii 
(1893-1920), iar ideile sale de fond se vor prelungi şi vor intra în substanța unor doctrine afirmate 
în perioada interbelică (agrarianismul, doctrina țărănistă), exercitând totodată o influență 
considerabilă asupra altor orientări doctrinare (neolhberalismul, concepţiile democratice reformiste, 
antitotalitare şi antifasciste). Ralea subliniază performanța teoretică a lui Stere, rolul său catalitic în 
cultura română, afirmând că din gândirea sa politică „se adapă azi toate partidele“: 

„Timp de treizeci de ani, toate partidele au trăit din programul său. Cooperatism, 
țărănism,  constituționalism, contencios administrativ, agrarianism, libertăţi publice, 
expropriere, vot universal, în toate aceste reforme de idei a fost un precursor “25 
Cum se explică destinul singular al acestei personalități atât de impunătoare, autor ce a creat o 

doctrină şi o operă de o asemenea influenţă în epocă? Dincolo de adversităţile pe care a trebuit să le 
înfrunte Stere pentru pozițiile sale politice sau pentru opțiunile sale de politică externă, misterul 
acestei „uitări“ vinovate se dezleagă atunci când analizăm opera în cauză. Stere a contestat 
legitimitatea şi necesitatea unui partid socialist în România, a demonstrat că socialismul 
„revoluționar “ este o doctrină aflată în contradicție cu tendinţele fireşti ale dezvoltării sociale, că 


* Mihai Ralea, C. Stere, în Scrieri, vol. 5, Bucureşti, Editura Minerva, 1988, p. 321. 

205 Mihai Ungheanu, C. Stere, o valoare reprimată, prefaţă la vol. C. Stere, Social-democratism sau 
poporanism?, Galaţi, Editura Porto-Franco, 1996, pp. VII-VIII. 

206 Mihai Ralea, op.cit., p. 339. 

este o utopie periculoasă şi o „rătăcire“ a simțului de orientare istorică. Şi această demonstraţie 
teoretică era făcută la începutul secolului XX! În consecinţă, este de înţeles de ce a fost mereu 
combătut Stere, de ce punctele de vedere şi teoremele sale sociologice erau prezentate trunchiat şi 
deformate sistematic. Fiind o construcţie teoretică solidă şi originală, opera lui Stere reprezintă 
printre cele dintâi teorii antimarxiste şi respingeri argumentate ale utopiei comuniste din lume. 
Acest curent politic şi cultural amplu, îngropat decenii de-a rândul sub etichete ideologice, aşteaptă 
să fie reconsiderat în mod fundamental, pentru a-i restitui semnificația originară. Cultura 
românească de azi are obligaţia morală de a întreprinde o nouă lectură a curentului şi a operelor 
sale fundamentale, pentru a elabora o nouă interpretare şi evaluare asupra sa, în relaţie cu 
problematica epocii. 

Prin viziunea sa echilibrată între ideea națională şi spiritul democratic european, poporanismul 
a inspirat şi a reuşit să impună — datorită prestigiului intelectual al revistei Viața românească — 
diverse strategii culturale şi politice de modernizare a țării. Această publicaţie — aflată sub direcția 
lui Ibrăileanu până în 1933, când a fost preluată de Mihai Ralea — a reformulat în noul context 
interbelic problema-cheie a modernizării noastre: formele politice europene de factură democratică 
trebuie adaptate la specificul structurilor economice şi sociale ale României, discrepanţele dintre 
forme şi fond trebuie depăşite printr-un program de reforme politice şi economice, iar creația 
culturală originală trebuie supravegheată de spiritul critic, strategie menită să acomodeze cultura 
națională cu tendinţele europene şi universale. 


Principii filosofice şi sociologice 


Examenul istoric şi teoretic al doctrinei poporaniste ne conduce la ideea că aceasta s-a născut 
ca rezultat al confruntării dintre teoriile politice şi sociale occidentale şi realitățile răsăritene, 
inclusiv româneşti. Ideea-forță a acestei doctrine este teza că între societățile occidentale şi cele 
răsăritene există o diferență morfologică — ca efect cumulat al unor istorii specifice, regionale, cu 
evenimente şi evoluţii sociale specifice —, nu doar o diferență cronologică a etapelor pe care le 
presupune de procesul de modernizare. Astfel, o idee ce revine frecvent în textele lui Stere este 
aceea a diversității căilor de evoluţie şi de modernizare a societăților. Iată o formulare sintetică a 
principiului pe care se va sprijini Stere în toate argumentaţiile sale: 

„Calea spre progresul social, evoluția socială nu poate fi identică pentru toate ţările şi 
pentru toate popoarele rotundului pământesc. Aceasta e clar“. 

Examenul istoric şi teoretic al doctrinei poporaniste ne conduce la ideea că aceasta s-a născut 
ca rezultat al confruntării dintre teoriile politice şi sociale occidentale şi realitățile răsăritene, 
inclusiv româneşti. Ideea-forță a acestei doctrine rezidă în teza că între societățile occidentale şi 
cele răsăritene există o diferență morfologică — ca efect cumulat al unei istorii regionale, cu 
evenimente şi evoluţii sociale specifice — nu doar o diferență cronologică a etapelor parcurse de 
procesul de modernizare. 

Spre deosebire de societăţile occidentale, care sunt industrializate, alfabetizate, urbanizate, cu 
o clasă de mijloc puternică şi cu un sistem instituțional modern, într-un cuvânt sunt societăți 
capitaliste dezvoltate, unele state-naţiuni, altele imperii coloniale, societățile răsăritene — România 
fund un un exemplu tipic în multe privinţe — erau deficitare tocmai sub aceste aspecte de fond. Ele 
sunt societăţi predominant agricole, ţărăneşti, întârziate în ceea ce priveşte construcția modernităţii 
lor şi cu handicapuri majore, economice, tehnologice, instituționale etc. Pe această idee se va clădi 
sociologia poporanistă, care reprezintă şi un răspuns doctrinar original, din perspectiva unei 
problematici naționale şi regionale, la curentele politice ale epocii (liberalism, conservatorism, 
socialism, anarhism etc.), dar şi o alternativă de natură teoretică la paradigmele dominante ale 
gândirii sociale, economice şi istorice (marxism, evoluționismul uniliniar, industrialism). 


207 C, Stere, Social-democratism sau poporanism?, ed. cit, p. 76. 

Tinta noului curent era una politică imediată (reforma electorală şi reforma economică), dar şi 
una cu bătaie mai lungă, privind evoluția specifică a României sub raport economic. Poporaniştii 
porneau de la argumentul forte că în România, neexistând industrie şi proletariat, un partid socialist 
nu are rațiune de a fi, iar doctrina marxistă este o „plantă exotică“, cum s-a spus adeseori în epocă. 
Problema ţărănească este una specifică şi de o importanță capitală pentru România, dar o nouă 
reformă agrară şi aducerea țărănimii în prim-planul vieţii politice, prin democratizarea structurilor 
instituţionale, nu sunt obiective specifice ale unui partid socialist. În consecinţă, programul 
socialist trebuia să se convertească într-unul poporanist, iar ducerea la capăt a revoluției 
democrat-burgheze nu o putea realiza decât partidul liberal, singurul dispozitiv politic capabil să 
înfrângă rezistența conservatorilor. 

La 1900, teoreticienii şi forțele politice de la noi se aflau în fața dilemei: „industrializare 
rapidă şi proletarizare a ţărănilor“ versus „industrializare limitată şi consolidare a micii 
proprietăţi“ “Opţiunea pentru industrializare aparţinea liberalilor, dar şi socialiştilor ortodocşi, 
care aplicau scenariul economic şi social marxist. Opţiunea pentru a doua variantă de evoluţie 
revine poporaniştilor (Haret, Stere, Ibrăileanu şi grupul „generoşilor““), dar şi unor liberali şi 
conservatori moderați. Poporaniştii susțin consolidarea micii proprietăți ca o alternativă la 
industrializare. Poporaniştii luptă „în acelaşi timp contra oligarhiei şi a marxismului 
revoluționar“ şi sprijină „clasele de mijloc rurale şi urbane, notabilii locali în birocraţie şi în 
profesiunile liberale“, pentru a asigura stabilitatea socială, piaţa internă şi unitatea naţională. 

O idee fundamentală a lui Stere este aceea că țărănimea este suportul istoric şi sociologic al 
tuturor diferențierile sociale ce au avut lor de-a lungul istoriei, baza din care s-au desprins marii 
proprietari de latifundii, meşteşugarii, negustorii, intelectualii, comercianții, apoi burghezia şi 
grupurile financiare oligarhice, care controlează viaţa politică şi economică într-un stat modern. 
Toate aceste suprastructuri s-au dezvoltat pe suportul civilizației ţărăneşti, din care s-au desprins şi 
pe seama căreia s-au ridicat, inclusiv sistemul capitalist. Iar în țările înapoiate, precum România, 
industria, protejată vamal şi subvenționată de un stat „alimentat de contribuţiile ţărăneşti“, s-a ridi- 
cat tot prin exploatarea țărănimii, fiind „în realitate o excrescenţă parazitară pe corpul țărănimii“ 

Stere este printre puţinii teoreticieni care va face pasul decisiv al abandonării explicite a social- 
democraţiei, pentru a formula o alternativă istorică radical diferită. Acest lucru a fost posibil 
datorită faptului că, deşi era şi el marcat de ideile evoluționismului, face totuşi gestul temerar sub 
raport teoretic de a se desprinde explicit de paradigma evoluţionismului monolinear, care a dominat 
întregul secol al XIX-lea, pentru a inaugura o nouă viziune asupra evoluţiei sociale. Anume 
viziunea neoevoluţionistă, care înlocuieşte ideea evoluţiei unilineare cu ideea pluralităţii formelor 
de evoluție a societăţilor în funcție de istoria lor particulară, de morfologia lor socială şi de 
„condiţiile concrete“ care le definesc sub raport ontologic (economic, social, cultural, mental şi 
chiar geopolitic)?" 

Stere a respins soluţiile imitative în plan politic şi economic, a căutat cu înfrigurare o cale de 
dezvoltare a României la începutul secolului XX în funcţie de condiţiile ei specifice, ducând o 
răsunătoare dispută cu exponenții marxismului european şi cu cei români. Folosind cu aplicaţie 
argumente din opera întemeietorilor marxismului, Stere susţine că trebuie să operăm o distincție 
fundamentală între „baza pur abstractă a socialismului şi întruparea ei concretă într-un program 
politic şi într-un partid politic determinat“? Distincția este necesară pentru nu confunda teoria cu 
diversele ei aplicaţii, care trebuie obligatoriu să țină seama de condițiile din fiecare ţară, lucru 
recomandat chiar de teorie. Pentru a arăta lipsa de temei a aplicării teoriei socialiste la noi, Stere 
reproduce un text al lui Engels pe care îl foloseşte pentru a-i convinge pe social-democrații de la 
noi că se află în eroare: „Orice formaţiune economică trebuie să rezolve problemele ei proprii, ce 
se nasc în ea însăşi. Dacă cineva ar tinde să rezolve nişte probleme ce s-au născut într-o 


208 Sorin Alexandrescu, Privind înapoi, modernitatea, Bucureşti, Editura Univers, 1999, pp. 119-120. 

2% C, Stere, op. cit., p. 70. 

210 Cf. Ilie Bădescu, Radu Baltasiu, Dan Dungaciu, Istoria sociologiei, Bucureşti, Editura Eminescu, 1996, p.11. 

2! C, Stere, Social-democratism sau poporanism?, Ediţie şi prefaţă de Mihai Ungheanu, cu o postfață de Ilie 

formaţiune economică cu totul străină, aceasta ar constitui culmea absurdităţii“. 


Or, argumenta în mod convingător Stere, problemele specifice ale României erau altele, în 
substanța lor, decât cele ale societăţilor occidentale şi cele aflate pe agenda unui partid de tip 
socialist. În consecință, teoria care prevedea trecerea tuturor societăţilor, mai devreme sau mai 
târziu, spre modelul societății comuniste este o „utopie“, iar un partid social-democrat, într-o ţară 
ca România, este o „formă fără fond“. 


Confruntarea cu marxismul dogmatic şi cu cel revizionist 


Poporanismul a fost explicit o alternativă la teoria politică şi la sociologia marxistă. El se 
dezvoltă în mediul istoric dominat de preocuparea de a „revizui“ această teorie, dar poporanismul 
este — atât în fundamente şi concluzii teoretice, cât şi sub aspectul programelor de evoluţie 
preconizate — o teorie ce se opune marxismului, originar sau revizuit. Marxismul nu reprezenta o 
soluție nici pentru problema agrară din România, nici pentru problema noastră națională. Problema 
agrară a devenit, prin acumularea inegalităților sociale, o problemă cu un potențial exploziv pentru 
România. Problema naţională avea de asemenea, un caracter imperativ, după mişcarea 
memorandistă din Transilvania, din anii 1892-1894, care a avut un ecou puternic în România, 
stat care avea un Tratat secret cu Tripla Alianţă, fapt care explică atitudinea moderată a cercurilor 
oficiale de la noi față de politica de deznaționalizare dusă de guvernanţii de la Budapesta. 
Poporaniştii se înscriu în partidul liberal, pe care îl vedeau ca factorul politic capabil să ducă la 
capăt revoluția burghezo-democratică, nedesăvârşită după opinia lor. Stere dezvăluie cauza socială 
a răscoalei din 1907, respingând ideea că este inspirată de „instigatori“, militând pentru 
amnistierea celor arestați, pentru a trece cât mai curând peste „această pagină tristă a istoriei 
noastre“: „În rezumat, un popor veşnic flămând şi bolnav, flămând şi bolnav, cum nu este altul în 
Europa. Nu zăriți «cauzele» mişcării agrare? 

Mişcarea revizionistă din interiorul marxismului şi al social-democrației europene a fost 
generată de ciocnirea acestei doctrine cele două probleme cardinale: problema ţărănimii („chestia 
agrară“) şi problema națională. Sunt două probleme la care marxismul era opac sub raport teoretic 
şi ostil sub raport pragmatic. Stere a identificat exact vulnerabilitățile marxismului şi l-a atacat 
frontal în acest două componente. La aceste două registre se adaugă cel de al treilea element, 
anume caracterul totalitar al doctrinei socialiste, conținut în teză că numai proletariatul este clasa 
viitorului şi că celelalte clase (țărănimea, cu toate categoriile sale, mica burghezie, micii industriaşi, 
negustorii, meseriaşii etc.), fiind clase „reacționare“, trebuie să se „proletarizeze“ sau să dispară 
potrivit unei „evoluţiuni economice fatale“. 

Conform ortodoxiei marxiste, mulți exponenți ai mişcării socialiste de la noi devalorizau 
imperativul naţional (realizarea unității statale), contrapunându-l conjunctural cu importante 
revendicări de natură socială şi politică. Stere a răsturnat ordinea priorităților, afirmând că 
imperativele naționale sunt organic legate la noi de cele sociale, dacă acestea din urmă sunt corect 
interpretate. Era o reafirmare a ideii naționale în noul context politic şi geopolitc. Stere codifică şi 
în această privinţă diferenţa esențială dintre cele două emisfere ale Europei, aria occidentală şi cea 
răsăriteană. Dacă pentru „popoarele fericite“, din statele apusene, care şi-au realizat idealul unității 
naționale şi al căror stat nu se află sub o ameninţare perpetuă, state pentru care „dezvoltarea 
normală e asigurată“, pentru popoarele din răsăritul Europei chestiunea naţională are o „greutate 
deosebită“, ele fiind printre acele „neamuri urgisite de istorie“ care luptă încă pentru a-şi asigura o 
existență politică de sine stătătoare. 

Stere examinează faptele şi constată că „mica proprietate țărănească nu se supune legilor 
inexorabile“ ale concentrării crescânde a producţiei şi a proprietăţii, şi că „nu vrea să moară“. Stere 

arată, cu date statistice, că mica proprietate s-a extins în țările apusene, odată cu fenomenul 
descentralizării politice, iar proprietatea mare a scăzut ca pondere, pe măsură ce relațiile capitaliste 
s-au dezvoltat. Peste tot în Europa, Stere constată preponderența proprietății mici şi mijlocii, ca 
bază a noii dezvoltări capitaliste, în dezacord cu teza concentrării proprietății, susținute orbeşte de 
marxişti. Stere este îndreptăţit să consemneze că, în această privinţă, putem vorbi de „catastrofa 
suferită de doctrina social-democratică“ 7" Refăcând disputa lui Stere cu marxismul de la 1900, 
Ilie Bădescu afirmă: „Are dreptate Stere pe lungimea unui secol“ 2" 

Desigur, Stere utilizează din plin argumentele „revizioniştilor““ din tabăra social-democraţiei, 
precum Ed. Bernstein şi ulterior Kautsky, pentru a arăta falimentul evident al ortodoxiei marxiste, 
după ce timp de o jumătate de veac prognozase dispariția țărănimii „reacționare“ (mica gospodărire 
agricolă“). Ei sunt siliți să constate că prognozele trufaşe ale teoriei marxiste nu se confirmă. Stere 
demonstrează, cu date din economiile apusene, că în agricultură nu se petrece nici concentrarea 
capitalului, nici a proprietăţii, lucru pe care se văd siliți să-l accepte şi unii marxişti revizionişti, dar 
numai pentru a declara apoi că procesul de concentrare şi centralizare în agricultură, fiind şi el unul 
„fatal“, tot se va produce, dar mai târziu. Pentru ei, proprietatea funciară mică şi mijlocie aparține 
„formelor sociale primitive“ care produc, „aproape în afara societăţii, o clasă de barbari“, decre- 
tează Kautsky. "f Tot Kautsky propune „neutralizarea ţăranului“, pentru a nu deveni un obstacol în 
calea evoluției „fatale“ spre concentrarea capitalului şi socializarea producției. Aşadar, confruntată 
cu problema țărănimii, social-democrația europeană a ajuns în impas, după cum arată Stere: 

„Mai mult de cincizeci de ani hipnotizezi lumea cu o formulă magică, care ar deschide 
toate lăcăţile, mai mult de cinzeci de ani de poze marţiale şi disprețuitoare, de declaraţii 
mândre («social-democraţia nu va merge la ţărani, ci va aştepta să vie ei la dânsa, după 
proletarizarea fatală») — şi când «din interes de partid» te hotărăşti în sfârşit să mergi la 
canossa mojicilor... să constaţi că formula nu se aplică la agricultură (la majoritatea 
omenirii!), că agricultura nu poate «evolua» singură după regulă, că ea merge dintr-un 
«impas» în altul, că dă în gropi...Să afirmi că ţările pur agricole sunt condamnate la 
stagnațiune, că progresul social este peste putință pentru ele, fiindcă n-au de unde veni 
salvatorii, iar țăranii din celelalte ţări trebuie să rămână, cine ştie cât, în «impasul» lor, 
mizerabili, goi şi flămânzi, istoviți de munca excesivă, până la triumful definitiv al 
proletariatului industrial, care până atunci nu-i poate decât «neutraliza» prin măsuri, în 
esenţa lor, pur «burgheze! Poate fi un spectacol mai jalnic? “°” 

Iată, spune Stere, drama doctrinei marxiste, supărată pe istorie că nu-i respectă previziunile!’ 
Recunoscând ecoul gândirii marxiste în ţările occidentale, elogiind chiar forța ei teoretică şi 
impactul uriaş pe care l-a avut, Stere consideră că este o doctrină relativă în timp şi spaţiu, 
circumscrisă unei anume experienţe sociale, şi nu e „n drept să-şi revenidice exclusiv calificativul 
de ştiinţifică“, având în vedere „greşelile cuprinse în ea“. Aşadar, conchide Stere, în țările „în care 
producțiunea agricolă este covârşitoare“, iar cea industrială e nesemnificativă — şi fără o 
perspectivă de a deveni competitivă pe o piață mondială acaparată deja de capitalul din țările 
occidentale — „programul social-democratic e o imposibilitate şi un non-sens“? Lipsesc 
condițiile materiale — industrie dezvoltată; lipsesc condiţiile sociale — proletariat numeros şi 
organizat; lipsesc perspectivele dezvoltării acestor baze economice şi sociale: piețele externe sunt 
acaparate, iar aceste ţări sunt constrânse de forțele capitalismului mondializat să se restrângă doar 


214 Ibidem, p. 30. 

evoluția industrială, dar nu pentru evoluțiunea agrară“. W, Sombrat, Socialismus und sociale Bewegung im 

la o industrie mică, de prelucrare a resurselor naturale (industria petrolului, de ex.) sau la industria 
alimentară şi cea uşoară (textile, alcool etc.). 

Reacționând față de afirmaţiile lui Marx, după care doar proletariatul ar fi purtătorul ideii de 
progres istoric în perioada capitalismului, iar „toate celelalte clase formează o singură masă 
reacționară“ Stere revalorizează rolul economic şi social-politic al ţărănimii, al micii producţii 
şi al micii proprietăți agricole. Pentru marxism, capitalismul ar avea menirea de a ruina „mica 
proprietate funciară“ şi de a-i transforma pe țărani în proletari, pentru că țăranul ar fi un „sprijin“ al 
vechiului regim, un factor „conservator“, opus „progresului“. 

„Atitudinea hotărât ostilă“ a marxismului față de țărănime şi față de proprietatea privată nu 
putea fi acceptată de Stere. El arată că țărănimea este o „mare putere socială, şi mai ales 
electorală“! pe când „dogma ortodoxă“ a marxismului preconizează „dispariția fatală a 
proprietăţii ţărăneşti“ prin concentrare capitalistă. Engels, de ex., considera că făranul este 
condamnat la pieire, fiind „o supravieţuire a vechiului fel de producție“, „barbarul în mijlocul 
civilizaţiei“ 2 "Țăranul nu ar putea înţelege „dialectica istoriei“, considerau marxiştii, pentru că „il 
împiedică simţul lui de proprietate, prea înrădăcinat în el“. Fiind legat de proprietatea privată, pe 
baza căreia trăieşte, țăranul era, pentru marxişti, un element „reacționar“, care trebuia să dispară 
transformându-se în proletar, pentru a da dreptate teoriei marxiste! Aceeaşi atitudine o are 
marxismul şi față de meseriaş, care trăieşte din munca lui. Stere conchide: social-democrația se află 
aşadar în situația paradoxală „de a convinge pe țărani că trebuie să dispară“ 2” 

Social-democraţia din România nu a avut un program clar pentru agricultură, aplicând şi în 
acest sector aceleaşi concepte şi legități pe care le foloseau pentru a explica dinamica industriei. 
Chestiunea agrară nu poate fi subordonată altei probleme, ci este o problemă supraordonatoare 
pentru România, de care trebuie să țină seama „orice partid democratic“, întrucât de rezolvarea ei 
depinde şi rezolvarea altor probleme economice, sociale şi politice. După calculele lui Stere, la 


începutul secolului XX, țărănimea reprezenta peste 90 la sută din populaţia României.” 


Sistemul cooperației în agricultură şi problema industriei 


Stere afirmă că obiectivul său este de a dovedi „neaplicabilitatea doctrinei social-democratice 
în România, prin esenţa ei“. „Prin esenţa ei“, spune Stere, nu prin tezele ei marginale! Şi această 
demonstrație o va face invocând chiar principiile fundamentale ale social-democratismului. Este 
neaplicabilă în principal pentru că ea susține dispariția proprietății private, pe când evoluţia diferită 
a agriculturii față de industrie arată tocmai „persistența“- alături de marea proprietate funciară — a 
micii proprietăți ţărăneşti. 

Datele statistice pe care le foloseşte autorul îl duc la concluzia că ţările cu productivitate mare 
sunt țări unde predomină cultura mică şi mijlocie (Danemarca, Belgia, Olanda, Suedia, Franţa, 
Anglia)” Iar productivitatea acestei agriculturi mici şi mijlocii creşte. Ţărănimea nu este 
condamnată la stagnare şi există căi de modernizare şi de a face eficientă producția mică şi 

ţărăneşti. Muncitorii lucrează în circa 625 de fabrici, în care sunt ocupate circa 40.000 de persoane; multe dintre 
aceste fabrici erau doar ateliere meşteşugăreşti, cu sub 10 anagjaţi; numai 83 de întreprinderi au peste 100 de 
angajaţi, astfel că în „industria mare“ pot fi angajaţi circa 25 000 de lucrători salariați; după calculele lui Stere, 
aceasta este cifra la care s-ar reduce „proletariatul“ român, reprezentând mai puțin de unu la sută față de masa 
țărănimii, pe care Stere o estima la o cifră ce trece de 3 milioane şi jumătate, dacă înmulţim numărul capilor de 
familie cu cifra trei. - Vezi, Social-democratism sau poporanism?, ed. cit., pp. 46-47. 

“5 Ibidem, pp. 52-53. 

mijlocie, pentru a-i spori randamentul, la fel ca şi marea proprietate, ale cărei avantaje tehnice sunt 
exagerate de doctrinarii social-democrației, după modelul industriei. Şi circulația capitalului este 
mai lentă în agricultură. De aceste avantaje tehnice se poate folosi şi producția mică şi mijlocie. Nu 
o „parcelare excesivă“, care e inproductivă, ci formarea „asociaţiunilor agricole“, legarea acestor 
producători într-un sistem de cooperative care să asigure producția şi desfacerea, fără a atinge 
bazele proprietăţii. Este ideea cooperatistă a lui Stere. Este teza de suport a doctrinei economice a 
poporanismului. 

Stere utilizează masiv date statistice, privitoare la noile forme de asociere din agricultura 
țărilor occidentale, pentru a demonstra forța acestor „cooperative ţărăneşti“, care „păstrează mica 
proprietate țărănească“. Aici este cheia problemei şi secretul combaterii lui Stere de către 
exponențţii marxismului ortodox sau revizuit din România. Ideea că „proprietatea țărănească“ este 
viabilă şi productivă contravenea tezei marxiste despre concentrarea capitalului paralel cu 
„socializarea“ muncii, având drept corolar ideea transformării fatale a tuturor claselor productive în 
proletariat, pentru ca acesta, odată ce va câştiga puterea prin revoluție, să se elibereze pe sine şi 
întreaga societate, să desființeze clasele sociale. 

Social-democraţia marxistă se prezintă astfel ca o „mişcare escatologică“, 27 ce nutrea utopia 
dispariției fatale a tuturor claselor, națiunilor şi a formelor economice legate de proprietate, care ar 
forma elementele „reacționare“. Critica doctrinei poporaniste a fost un obiectiv propagandistic 
major al marxiştilor români întrucât demonstrația lui Stere punea în discuţie esenţa acestui model 
social şi politic, încurca prognozele teoriei marxiste şi îl vedea pe ţăran legat de proprietatea sa, 
refuzând să se proletarizeze. 

E drept că Stere supradimensiona rolul cooperaţiei şi viziunea lui din anii de dinaintea 
primului război mondial conţinea şi note utopice. Speranțele exagerate puse în sistemul 
cooperaţiilor ţărăneşti nu s-au confirmat nici în perioada interbelică. În fapt, Stere (şi ulterior 
doctrinarii ţărănişti) considerau că acest sistem al cooperaţiilor ţărăneşti ar putea ţine piept 
oligarhiei financiare, cu forța ei uriaşă, controlată de burghezia liberală. Proiectul poporanist era 
favorabil însă clasei de mijloc în agricultură, dovadă că atât Lenin, cât şi următorii lideri comunişti 
vor respinge ca „mic-burgheză“ ideea cooperaţiei. Interpretarea clasică a marxiştilor era aceea că 
poporaniştii ar propune scoaterea acestor „asociații agricole“ din circuitul capitalist, ca şi când ar fi 
un fel de „intermundium“ necapitalist. În felul acesta înfăţişează lucrurile şi Z. Ornea, exeget 
aplicat al poporanismului, dar dominat de schemele marxismului ortodox. Astfel, lucrările lui Z. 
Ornea abundă în aprecieri care plasează poporanismul „n sfera sociologiei (şi a filosofiei sociale) 
romantice“, „antiindustrialiste şi anticapitaliste“, apreciind că ar fi vorba de o „critică romantică a 
capitalismului“, „o critică sentimentală a capitalismului“, care hrănea „visul ocolirii unor legi 
totuşi fatale“ 2% 

Tocmai aceste „legi fatale“ în evoluția socială sunt puse în discuţie de Stere. Nu este vorba de 
„ocolirea capitalismului“ (întrucât  poporanismul apăra proprietatea privată, „esența“ 
capitalismului, nu-i aşa?), ci de ocolirea unui anumit tip de capitalism, nu de o alternativă la 
capitalism în general, ci de o alternativă la evoluţia preconizată de marxism (care vedea în 
„proletarizarea“ țăranilor o evoluție „fatală“”), precum şi la capitalismul de formulă occidentală, 
care transformă țările agricole înapoiate în hinterlanduri subordonate „capitalului metropolitan“, 
capital ce are în spate dispozitivul industrial şi bancar de acasă. Acest lucru rezultă din modul în 
care Stere analizează circuitul mondial al „capitalului vagabond“. Formele de cooperaţie din țările 
occidentale, pe care Stere le dădea ca model, nu erau necapitaliste, ci erau integrate economiei 
capitaliste; dar ele erau forme ce blocau „proletarizarea“ în masă a ţăranilor, adică „ocoleau“ nu 
capitalismul, ci „ocoleau“ o previziune a teoriei marxiste. lată o mărturie a lui Ibrăileanu: 

„În practică, prin acea «democraţie rurală», susținută de «Viaţa românească» şi 
teoretizată de d. Stere copios, noi am urmărit împroprietărirea individuală a poporului 


* Jbidem, p. 63. 
*7 Ilie Bădescu, p. 280. 
*% Z, Ornea, op. cit. pp. 212-253. 


210 Prof. univ. dr. Grigore Georgiu 


român, adică am cerut acea organizare socială care e cea mai mare — singura — piedică 
pusă în calea socialismului“ 

Vorbind de poporanism ca de „visul ocolirii capitalismului“, exegeţii marxişti de la noi (cei din 
perioada interbelică sau cei din anii regimului comunist) săvârşesc în acest punct o gravă eroare. 
Criticând poporanismul ca o doctrină „anticapitalistă“, ei o raportau la imaginea capitalismului din 
opera lui Marx, nu la datele reale (atât de diferite) ale capitalismului din prima jumătate a secolului 
XX. După cum au demonstrat chiar „revizioniştii“ în lucrările lor, capitalismul occidental a evitat 
„colapsul“ profețit de Marx întrucât a introdus reforme sociale oportune şi a găsit „soluţii“ 
alternative la problemele agriculturii, altele decât cele preconizate de Marx. Or, Stere era la curent 
atât cu transformările reale pe care le înregistrau societăților capitaliste occidentale, cât şi cu efortul 
marxiştilor „revizionişti“ de a adapta teoria la noile realități. 

Cu atât mai stranie este teza că am avea de a face cu o „critică romantică a capitalismului 
(formulă leninistă), din moment ce poporaniştii au militat pentru modernizarea reală a sistemului 
politic burghez şi au dezvăluit în analizele lor sociologice dramatismul vieţii ţărăneşti, condițiile 
insuportabile (nu idilice şi romantice!) în care trăiau ţăranii, ca şi anomaliile cronice ale unui sistem 
social pe care România îl moştenea de secole. De asemenea, nu există nici o probă documentară că 
poporanismul ar fi legat de proiectul conservator al perpetuării sau al unei „întoarceri la vechiul 
regim“, premodern, tradițional, medieval, aşa cum susțineau apologeţii liberalismului, Zeletin şi 
Lovinescu, din considerente ideologice sau de imagine, ce priveau confruntarea politică din 
perioada interbelică. 

ŞI în problema industriei, poziţiile lui Stere erau mai nuanțate decât le prezentau adversarii săi 
politici. Pentru Stere, destinul industriei româneşti era legat de modernizarea şi dezvoltarea 
agriculturii, de dezvoltarea pieţei interne. Nu este adevărat că Stere a respins posibilitatea şi 
necesitatea dezvoltării în România a oricărei industrii; el a arătat doar dificultățile pe care le 
întâmpină programele ce vizau dezvoltarea unei industrii româneşti după model occidental şi în 
maniera în care industria s-a dezvoltat în țările occidentale. "Țările occidentale s-au industrializat în 
anumite conjuncturi geopolitice, iar la sfârşitul secolului al XIX-lea, să nu uităm, Anglia, 
Germania, Franța, Spania, Olanda etc. erau mari puteri coloniale. De aceste condiţii „excepționale“ 
nu putea beneficia societatea românească. În ceea ce priveşte România, Stere afirmă explicit că 
industriile extractive, forestiere sau cele alimentare au viitor, întrucât dispun de materii prime 
interne şi de o piață internă de desfacere. 

Chestiunea fundamentală pe care o pune Stere este următoarea: Poate România să reproducă 
modelul de industrializare pe care l-au urmat țările occidentale? Dispune ea de întregul complex de 
condiţii favorabile în care s-au dezvoltat industriile occidentale? Dacă aceste condiţii lipsesc, nu 
este mai bine ca România să-şi încerce forțele pe o direcţie de evoluţie „diferită“ față de cea pe care 
a urmat-o capitalismul apusean? După ce marchează analitic şi extrem de documentat diferența 
structurală a societăţii româneşti faţă de societățile apusene, precum şi presiunea contextului istoric 
şi geopolitic nefavorabil industriei româneşti, Stere avansează soluţia „democraţiei rurale“ şi a 
dezvoltării agriculturii pe baze „cooperatiste“. Acest model era o alternativă de modernizare având 
ca pivot o articulație funcțională între sistemul cooperatist din agricultură şi sistemul industriilor 
adiacente, ultimul avîndu-şi atât sursa (baza de materii prime), cât şi finalitatea (comercială) în 
spaţiul pieţei interne. Pe măsură ce agricultura în curs de modernizare îşi va extinde cererea de 
maşini şi utilaje, industria va avea oportunităţi de a se dezvolta organic, pentru a acoperi această 
solicitare internă. Conexiunea dintre cele două sfere ale economiei naționale era văzută ca un motor 
al unei dezvoltări organice, fără a exclude cooperarea şi intervenția capitalului străin în această 
ecuaţie. 


229 G. Ibrăileanu, Poporanism, socialism, internaţionalism, în „Viaţa românească“, nr.4, 1925, în op. cit., p. 
183. 

Țările înapoiate — câmpul de acţiune al „capitalului vagabond“ 


Stere are o contribuție şi la analiza trasformărilor pe care le-au parcurs societățile capitaliste 
occidentale. În faimoasa dispută pe care o purta la începutul secolului XX cu varianta clasică şi 
revizuită a marxismului, Stere a introdus un concept sugestiv, anume cel de „capital vagabond“. 
„Soluţia marxistă“ şi-a dovedit falimentul istoric după un secol de suferințe şi utopii, iar soluția 
poporanistă, preluată în perioada interbelică de doctrina „țărănistă“, nu a putut fi aplicată, tot 
datorită mecanismului care controlează raporturile dintre ţările înaintate şi cele „înapoiate“, 
mecanism explicat atât de expresiv de Stere şi la care ne vom referi pentru a înţelege complexul 
problematic al unei țări din periferia care doreşte să se integreze în structurile lumii dezvoltate. 

Stere elaborează acum o teorie articulată asupra efectelor diferite pe care le are „generalizarea“ 
sau „globalizarea“ capitalismului. Efectele sunt diferite în țările dezvoltate față de cele slab 
dezvoltate. Mai mult, apar două tipuri fundamentale de capitalism, după cum rezultă din textele lui 
Stere. Astfel, în țările dezvoltate se înmulțesc capitaliştii, iar proletariatul îşi ridică nivelul de trai, 
pe când în ţările înapoiate, care sunt dominate de capitalul din ţările dezvoltate, creşte 
pauperizarea maselor. Acum, spune Stere, asistăm la o polarizare la scară mondială între ţări, iar 
diferenţa este uriaşă. Iată textul lui Stere: 

„Încă de acum şapte ani, în cuvântarea amintită mai sus, am arătat în Cameră că în 
țările civilizate ale Apusului s-a format un imens capital comercial şi capital de bancă, pe 
care l-am numit capital vagabond întrucât acest capital cutreeră lumea în căutarea unei 
plasări avantajoase şi întrucât câmpul lui de operaţiune îl constituie mai ales ţările 
înapoiate economiceşte. Am arătat atunci că în Anglia acest capital, efectiv plasat în 
străinătate, ajunsese în 1895 până la cifra fabuloasă de 53 de miliarde de franci, că 
Franța, Germania şi Statele Unite merg cu repeziciune pe aceeaşi cale; chiar mica Olandă 
a plasat atâtea împrumuturi în străinătate, încât — dacă şi-ar fi împărțit dobânzile ce 
încasează între toți cetățenii — ar fi putut realiza idealul lui Conu Leonida, al unui stat în 
care toţi cetățenii primesc leafă şi nu plătesc dări. Am arătat atunci că acest capital 
produce în ţările în care operează toate efectele întunecate ale capitalismului, fără 
compensaţia binefacerilor datorate lui în Apus, întrucât în ţările înapoiate el are de efect 
numai capitalizarea veniturilor, nicidecum a felului de producțiune (pe care e neputincios 
să-l organizeze acolo). Mulțumită acestui fapt, acolo se nasc toate fenomenele acumulării 
primitive, descrise cu atâta putere de K. Marx, dar fără să se nască, din cauza aceasta, o 
avuţie națională — care a fost o justificare istorică a acestei faze în Apus — ci capitalul va- 
gabond serveşte ca o imensă pompă care aspiră avuţia astfel acumulată peste graniță“. 

Aşa cum sesizau unii marxişti care propuneau „revizuirea“ marxismului la începutul secolului, 
precum Kautsky, numai „capitalul industrial“ constituie o forță de dezvoltare, pe când capitalul de 
bancă şi cel comercial „nu constituie forțe revoluționare“, nu dezvoltă adică societatea şi 
civilizația. Marxiştii semnalau un fapt pe care nu aveau cum să-l explice prin teoria lor: în țările 
dezvoltate numărul celor avuţi creşte mai repede decât populația luată în ansamblu, iar 
antagonismul social se atenuează. Fenomenul acesta se datora faptului că, prin investirea 
capitalului în periferie, acesta îşi sporea profitul, profit ce revenea în ţările dezvoltate occidentale. 

Mondializarea capitalismului a atenuat antagonismul social în metropolă, dar a amplificat 
polarizarea socială în periferie, precum şi antagonismul dintre periferie şi metropolă. Acest fapt, 
adică exportarea polarizării sociale din ţările dezvoltate în exterior, adică în „câmpul de operațiuni 
al capitalului vagabond“, a infirmat profeția marxistă cu privire la crizele periodice şi catastrofice 
ale capitalismului din țările apuseane. Confruntând tezele clasice cu realitatea, noua generație de 
marxişti a constatat că nici capitalismul nu se autodistruge, nici proletariatul nu devine capabil să-şi 
asume răsturnarea prin revoluţie a capitalismului. Partidele social-democrate trebuie să devină, în 
aceste condiții, cum spune Stere, partide de „reforme sociale şi democratice“, nu partide 
revoluționare. 


2 C, Stere, Social-democratism sau poporanism?, Galaţi, Editura Porto-Franco, 1996, pp. 116-117. 

Stere a sesizat faptul esenţial că s-a schimbat strategia şi direcția de evoluție a capitalului. 
Pentru a putea opera în afara spațiului naţional, capitalul industrial — singurul care, efectiv, 
„schimbă felul de producțiune“ şi duce la modernizarea societăţii şi modurilor de viață, prin 
înlănțuirea efectelor sale economice, sociale, culturale şi politice — se transformă, în ţările dezvol- 
tate, în „capital comercial şi de bancă, care operează în străinătate“, adică în ţările înapoiate. 
Astfel, Anglia, țara de referință a dezvoltării capitaliste, „din fabrica lumii, afirmă Kautsky, se 
transformă în lada ei de fier”! Stere este foarte receptiv la această idee pe care o preia pentru a o 
transforma într-un instrument de analiză a noului mecanism ce operează în relaţiile dintre ţările 
dezvoltate şi cele înapoiate. Stere a descifrat încă de la 1900 consecinţele uriaşe ale procesului de 
globalizare a capitalismului şi a economiilor, proces care s-a amplificat de-a lungul secolului XX. 

„Capitalul vagabond, capitalul străin din ţările înapoiate — nu este altul decât 
capitalul comercial şi de bancă — capitalul antirevoluţionar din ţara lui de origine. Acest 
capital, operând în ţări ce-i sunt subjugate economiceşte — în ţara lui întăreşte burghezia 
capitalistă, slăbeşte proletariatul, «sporeşte piedicile» progresului social .%? 

Afirmația că acest capital — întărindu-se prin profiturile acumulate din plasamente în periferie 
— „sporeşte piedicile“ progresului social în metropolă trebuie înţeleasă în sensul dat de marxişti 
acestui „progres“, adică sporeşte „piedicile“ în calea revoluţiei comuniste din țările dezvoltate, 
întrucât, cum s-a văzut, proletariatul din aceste ţări beneficiază şi el de aceste profituri, iar 
antagonismul social se reduce. 

Capitalul din țările dezvoltate, plasat în afară, amplifică în aceste ţări dezvoltate profitul 
deţinătorilor de capital şi le sporeşte suprafața socială, fapt care se răsfrânge pozitiv şi asupra 
proletariatului: capitalul vagabond, care operează în țări înapoiate economiceşte, „sporeşte imens 
bogăţia şi puterea socială a burgheziei capitaliste în ţara lui de origine“, dar ridică, totodată, şi 
nivelul de viaţă al proletariatului şi transformă segmente importante ale lui într-o „aristocrație 
muncitorească“, „mulțumită“, astfel că aceste categorii „proletare“ nu mai sunt interesate în 
răsturnarea pe cale revoluționară a capitalismului. Acesta este un sens al ideii că acest capital 
vagabond devine „antirevoluţionar“ în ţara lui de origine. (A se vedea teoria economistului 
american Galbraith despre societatea celor „satisfăcuţi“, care nu mai vor să schimbe sistemul.) 

Al doilea sens priveşte faptul că acest capital vagabond nu revoluţionează „modul de 
producție“ din periferiile unde acţionează, ci introduce doar în aceste țări înapoiate o formă de 
consum şi de exploatare de natură capitalistă, fără să introducă şi felul capitalist de producție (sub 
aspect tehnologic, productiv, managerial şi ca relație economică şi socială). Deci, în periferie, acest 
capital „capitalizează veniturile“, spune Stere, dar nu „capitalizează * producția, nu o 
modernizează. Procese de acest tip s-au petrecut de-a lungul întregului secol XX în aria țărilor 
periferice sau dependente şi, în pofida conştientizării decalajelor dintre cele două grupuri de ţări, 
decalajele s-au adâncit. La 1900, un teoretician român, C-tin Stere, plasat în punctul de observație 
al periferiei, a descifrat această tendinţă fundamentală a sistemului capitalist monidal. 

Capitalul străin acaparează doar piața din periferie, nu modernizează aici producția, 
capitalizează profiturile de aici şi le returnează în metropolă. Stere avea o reprezentare foarte clară 
cu privire la faptul că miza fundamentală pentru dezvoltarea de tip capitalist devenise acum 
„concurenţa“ pentru pieţe şi „cucerirea“ pieţelor externe. Fiind interesat prioritar de acestea, capi- 
talul vagabond, prin agenţii săi, nu a capitalizat în România, constată Stere, unităţile productive, nu 
a produs nici retehnologizare, nici o creştere a gradului de eficiență a muncii. Aşadar, efectele lui în 
periferie sunt ruinătoare, blocând evoluţia acestor societăţi spre un capitalism productiv, competitiv, 
organic, cu funcție civilizatorie. Acesta-i fenomenul original, specific periferiei, pe care Stere, pe 
urmele lui Eminescu, îl sesizează în modul de operare a capitalului apusean atunci când intră în 
relații comerciale, de schimb sau de „împrumut“, cu ţările din periferie. 

„Din nenorocire, tendinţa (capitalului din metropolă) de a se transforma în «ladă de 
fier» s-a născut tocmai din evoluția capitalistă şi Anglia numai a precedat şi în această 


3I Ibidem, p. 118. 
22 Ibidem, p. 122. 

privință pe celelalte ţări civilizate, cum le precedase şi altădată în dezvoltare industrială; 

Germania şi Statele Unite încep şi ele să creeze un capital vagabond imens — şi în măsura 

în care aceste ţări îşi vor întinde mai mult câmpul de operaţiune în ţările înapoiate, în 

aceeaşi măsură şi acolo «se vor ridica piedicile» revoluţiei sociale “7” 

Multe idei şi paradigme dezvoltate de gânditorii români acum o sută de ani îşi retrăiesc o 
actualitate uimitoare. lată-l pe Stere confirmat de evoluţiile economice, sociale şi politice ale 
secolului XX. Lucrarea lui, care a rămas timp de 90 de ani între coperţile revistei Viața 
românească, este practic necunoscută specialiştilor români şi, în general, conştiinţei româneşti. 
Întreaga lucrare are în miezul ei ideea diferenţelor morfologice (diferențe acumulate datorită unor 
evoluții istorice diferite) dintre ţările industrializate şi țările agricole, dintre țările avansate şi cele 
rămase în urmă, pe scurt, dintre centru şi periferie. Aceste diferenţe economice şi sociale implică, în 


mod evident, şi traiectorii diferite de evoluţie şi dezvoltare.” 


Garabet Ibrăileanu. Teoria „spiritului critic“ şi a specificului național 


Sub raport cultural, poporanismul s-a autodefinit, încă din faza de geneză doctrinară, ca o 
strategie specifică de modernizare a societății româneşti, instituind spiritul critic ca o instanță 
responsabilă de selecţia şi adaptarea modelelor occidentale la realitățile naţionale, ca un filtru care 
să „traducă“ imperativele istorice şi valorile europene în registrul condițiilor „locale“, naționale, să 
împace directiva specificului național şi exigenţele valorice ale accesului la universalitate prin 
creaţie de valori. 

În 1909, criticul şi teoreticianul literar Garabet Ibrăileanu a publicat lucrarea Spiritul critic în 
cultura românească, unde a adunat mai multe studii apărute până atunci în paginile Vieții 
româneşti. Ibrăileanu susţine că poporul român şi-a format cultura modernă sub influenţa de secole 
a culturii apusene, influenţe care devin vizibile încă din secolul al XV-lea şi care au continuat în 
veacurile următoare, sub raport religios, cultural, intelectual şi politic. Dar în veacul al XIX-lea, 
aceste influenţe, care au dus la adoptarea ideilor sociale şi a formelor apusene de cultură, au fost 
selectate şi supravegheate de „spiritului critic“, manifestat mai cu seamă în Moldova, prin 
Kogălniceanu, A. Russo, C. Negruzzi, V. Alecsandri. Înainte de acţiunea critică a Junimii (pornită şi 
ea tot din laşi), intelectualii menţionaţi au reprezentat o primă reacţie critică „salutară“, reacție care 
a făcut posibile selecția şi adaptarea influențelor la datele locale, determinând astfel formarea unei 
culturi naționale originale. 

Poporaniştii au impus o altă perspectivă de interpretare a unor teme junimiste; ei au susținut, 
de exemplu, rolul modernizator al formelor politice importate din Occident, forme care au stimulat 
tocmai recuperarea fondului național cultural; mai mult, au lansat teză că există o concomitența 
între creşterea influențelor occidentale „salutare“ şi deşteptarea conştiinţei naționale. Arătând că 
toate actele ce au prezidat modernizarea societății româneşti sunt legate de „introducerea culturii 
apusene în țările române“ şi de slăbirea influențelor orientale (mai întâi bizantino-slave, apoi turco- 
fanariote), Ibrăileanu făcea un elogiu ideilor liberale şi instituțiilor moderne (într-un mediu saturat 
de revitalizarea curentelor tradiţionaliste), postulând că, „orice ar zice conservatorii doctrinari, 
influenţa apuseană şi creşterea culturii româneşti naţionale sunt două fenomene concomitente“ 25 
În consecință, poporaniştii redefinesc temele modernizării şi le înscriu într-un alt vector ideologic, 
conferindu-le şi un fundament sociologic şi economic mai amplu. 

Ibrăileanu apreciază că influența apuseană, venită pe filieră poloneză, a rodit mai întâi în 


* Ibidem, p. 118. 

234 O comparaţie a tezei lui Stere cu analizele economiştilor actuali arată că, cel puţin în cazul României, până 
acum reformele postcomuniste au dus la capitalizarea profiturilor şi nu a producţiei, totul în favoarea capitalului 
speculativ, comercial şi de bancă, indiferent dacă el a fost manevrat de mafii autohtone sau transnaționale. 

235 G. Ibrăileanu, Spiritul critic în culturas românească. Note şi impresii, Bucureşti, Editura Minerva, 1984, 
p. 14. 

Moldova, în veacul al XVII-lea, fiind apoi acoperită în perioada fanariotă; în veacul al XVIII-lea, 
Transilvania preia ideea latinităţii şi pune fundamentul culturii româneşti moderne, ducând însă 
această ideea până la „limită“, concomitent cu transformarea ei într-o idee politică naţională, într-o 
„forță socială“ şi într-un „ferment de progres“; în Muntenia, pe filieră grecească şi franțuzească, 
apare noul spirit politic, revoluţionar, interesat de schimbarea aşezămintelor politice şi de 
înfăptuirea unităţii statale a românilor; în prima parte a secolului al XIX-lea, Moldova îşi reia 
funcția de avangardă culturală şi, față de tendinţa de imitație integrală din Muntenia ori față de 
exagerările latiniste din mediul transilvan, ea reacționează prin „spiritul critic“ şi prin resurecția 
„curentului poporan“, care făcea apel la limba vie, la tradițiile populare şi la nestematele creației 
folclorice, propunând-le drept modele pentru formele literare moderne. 

Ibrăileanu consideră că spiritul critic s-a manifestat mai evident în Moldova, unde exista o 
tradiție cărturărească puternică, precum şi o clasă de boiernaşi apropiaţi de țărănime, pe când în 
Muntenia forțele modernizării se sprijineau mai mult pe o clasă de mijloc în formare, nucleu al 
burgheziei; de aici ar deriva şi spiritul „revoluționar“ mai viu în Muntenia, spre deosebire de 
„reformismul““* moldovenesc, prudent şi tutelat de spirit critic. 

„Muntenia reprezintă, s-ar putea zice, voinţa şi sentimentul, pe când Moldova mai cu 
samă inteligența. Muntenia face o operă mai utilitară: ea îşi cheltuieşte energia în lupta 
pentru schimbarea ordinii sociale, caută să transplanteze din Apus forme nouă. Moldova 
face o operă mai de lux: ea caută să adapteze cultura apuseană la sufletul românesc, caută 
să adapteze la noi formele cugetării apusene. De aceea în Muntenia vom găsi o legiune de 
patruzecioptişti; în Moldova, o legiune de spirite critice şi de literatori “70 
Departe de a condamna aceste influenţe occidentale, aşa cum făceau conservatorii şi junimiştii, 

Ibrăileanu le justifică, detaşându-se de poziția maioresciană ce condamna importul „formelor“ 
apusene atâta vreme cât nu exista şi un fond corespunzător acestor forme moderne. Teoreticianul 
poporanismului considera că aceste împrumuturi au fost stimulative şi, supravegheate şi adaptate 
mediului românesc de spiritul critic, ele au dus la creşterea culturii române moderne, la 
sincronizarea ei cu formele occidentale. Lovinescu va prelua în mare măsură schema lui Ibrăileanu, 
cu care se întâlneşte şi în subaprecierea tradiției culturale româneşti de dinaintea secolului al XIX- 
lea. Cu diferenţa că Ibrăileanu aduce elogii „vechii şcoli critice“, pe când Lovinescu o condamnă şi 
o introduce la rubrica forţelor „reacționare“. 

Mihai Ralea, care va prelua în 1933 de la Ibrăileanu conducerea revistei Viața românească 
(împreună cu G. Călinescu, D.I Suchianu ş.a.), va cultiva şi el deopotrivă deschiderea europeană şi 
specificul naţional, specific înţeles într-o manieră critică, nu apologetică. Revista şi curentul pe 
care îl ilustra au respins convingător extremele câmpului politic, delimitându-se ferm de 
conservatori (chiar de junimişti) şi de socialişti, față de care au desfăşurat o strategie critică fără 
egal în epocă. În perioada interbelică, poporanismul îşi difuzează substanţa în mediile culturale şi 
politice, astfel că prelungiri ale doctrinei sale economice se regăsesc în curentele țărăniste, iar 
militantismul pentru reforme politice va alimenta atitudinile de apărare a valorilor şi principiilor 
democratice şi de respingere a orientărilor extremiste, de dreapta sau de stânga. 

Poporaniştii au susținut că arta, spre deosebire de ştiinţă, de structuri politice şi de unele 
elemente ale civilizaţiei, nu poate fi decât naţională, întrucât ea exprimă „sufletul unui popor“, idee 
pe care o va susţine cu o mai amplă documentaţie sociologică şi Mihai Ralea. Criteriul estetic este 
solidar la poporanişti cu cel naţional şi social. Arta este determinată de mediul social, de 
problemele sale acute, iar acestea privesc, în cazul României, „unitatea naţională“ şi rezolvarea 
„problemei ţărăneşti“, ultima fiind o problemă a „dreptăţii sociale“, care nu se poate rezolva prin 
utopii internaționaliste. 

Ibrăileanu va lămuri chestiunea specificului național privit ca o componentă estetică intrinsecă 
a operei de artă, nu ca un adaus exterior sau ca expresie a unui vector politic. 

„E vorba de originalitatea unei literaturi. Toţi marii scriitori sunt foarte naţionali. Pot 
fi Rabelais, Moliere şi Anatole France altceva decăt scriitori francezi? Pot fi Schakespeare, 


36 Ibidem, p. 17. 

Dickens şi Thomas Hardy altceva decât scriitori englezi? Pot fi Tolstoi şi Dostoievski 
altceva decât scriitori ruşi? Poate fi La Bruyere german? (întrebarea ultimă e alui Gide). 
Toţi scriitorii mari sunt specific naţionali — aceasta e axiomă. La noi (am spus-o, dar în 
zadar), toți scriitorii socotiți mari sunt tocmai cei socotiți şi mai naţionali sală 

Precizarea lui Ibrăileanu este esențială în plan teoretic. Nu scriitorii pe care o anumită orientare 
ideologică sau şcoală literară îi consideră „naționali“ sunt „mari“, ci invers, cei care sunt apreciaţi 
ca fiind „mari“ sub raport estetic (indiferent de tematică, formulă stilistică, şcoli literare etc.) sunt, 
ipso facto, naţionali. Între valoare şi caracter specific naţional e un raport de echivalență.”** 
Reprezentativitatea națională a unui scriitor derivă deci din performanţa estetică a operei sale, 
măsurată după criteriul axiologic intrinsec artei. Ibrăileanu a văzut exact lucrurile, fără a condiționa 
specificul național de un program estetic limitat, disociind şi el între etnic şi estetic; el va respinge, 
totodată, şi pozițiile susținute de adepții estetismului şi ai elitismului modernist, care, plasându-se 
în olimpul unei autonomii absolute a esteticului, negau orice semnificaţie socială şi națională a 
artei, considerând că tot ce e „specific național e ceva ruşinos*. 

Tema centrală pe care o reactualizează poporanismului, preluând filoanele problematice din 
epoca paşoptistă şi junimiste, priveşte raportul dintre identitatea naţională şi structurile europene. În 
perioada interbelică, această temă devine dominantă, dar, paradoxal, şi una difuză în spațiul 
cultural, exprimată prin interpretarea raţională şi moderată a specificului național — la antipodul 
abordărilor etnicist-tradiţionaliste şi rasiste — interpretare asociată fecund cu „spiritul veacului“, cu 
deschideri spirituale şi politice spre valorile europene şi universale. Subliniind mereu necesitatea 
raportării raţionale şi lucide la noi înşine, Ralea pune identitatea naţională în conexiune cu 
integrarea europeană. 

„Specific naţional fără conştiinţă şi fără rațiune nu e posibil. [...]. Specificitatea 
naţională e o operă de desprindere, de diferenţiere, iar percepția diferenţierii nu se poate 
obține decât prin rațiune. Începând a fi buni europeni, vom sfârşi prin a fi buni români. 
Concluzia? Românismul se învaţă prin europenism “.2* 

Integrarea europeană era apreciată drept o condiție pentru consolidarea identității naționale. 
Încă o dată, poporanismul, exprimat aici prin exponentul său din a doua generaţie, Mihai Ralea, 
preferă conjuncţia în locul disjuncției. 

Acest echilibru între identitatea națională (privită acum în expresiile ei de sinteză dintre 
fondul tradițional şi formele moderne) şi imperativul integrării europene, pe care poporaniştii din 
„a doua generaţie“ îl vedeau mijlocit de creaţia autentică, în diverse planuri — echilibru care punea 
în relaţie de solidaritate „caracterul specific național“ al creaţiei cu normele şi criteriile axiologice — 
este marca de identitate a poziţiilor exprimate consecvent de revista Viața românească, publicație 
ce a rămas o tribună a atitudinilor moderate şi a pozițiilor de convergenţă, într-un mediu cultural 
atât de agitat şi adeseori ispitit de „soluţii“ radicale, în varii domenii, de frisoane avanteardiste şi de 
fundamentalisme tradiționalist-ortodoxiste. 

Criteriul estetic este solidar la poporanişti cu cel naţional şi social. Arta este determinată de 
mediul social, de problemele sale acute, iar acestea privesc „unitatea naţională“ şi rezolvarea 
„problemei ţărăneşti“, ultima fiind o problemă a „dreptăţii sociale“, care nu se poate rezolva prin 
utopii internaționaliste, promovate de intelectuali care sunt „străini sufleteşte“ de mediul social 
specific României. 

Angajamentul lui Stere pentru înfăptuirea idealului de unitate națională şi pentru ideea de 
reformă politică şi socială l-a făcut pe G. Călinescu să-i numească pe poporanişti „democrați 
naționaliști“. Este o formulă sintetică pentru crezul poporanist: militantism pentru democratizare 
politică, modernizare şi europenizare, alături de tema identităţii naţionale. Revista Viața 


RG: Ibrăileanu, Ce e poporanismul?, în „Viața românească, nr.1/1925, în Opere vol. 5, p. 148. 

238 Acest raport de echivalență axiologică este prezent şi la alți critici şi teoreticieni, precum Maiorescu, 
Eminescu, G. Călinescu, Ovidiu Cotruş etc. Vezi, analiza acestui raport în: Grigore Georgiu, Națiune, cultură, 
identitate, Bucureşti, Editura Diogene, 1997, pp 422-427. 

2? Mihai Ralea, Fenomenul românesc, Ediţie, studiu introductiv şi note de Constantin Schifirneţ, Bucureşti, 
Editura Albatros, 1997, p. 152. 

românească a acumulat un capital simbolic considerabil până la război şi apoi a jucat un rol 
important între cele două războaie mondiale. Ea a reprezentat o instituţie a culturii române, un ghid 
al spiritului public, o voce respectată. Poporanismul este un curent global la începutul secolului, 
care adună tendințele majore ale spiritualității româneşti, o directivă a intelectualității, expresie a 
unei stări de spirit aflate la intersecția liberalismului politic şi a social-democraţiei, cu deschideri 
europene elocvente. 


5. Aurel C. Popovici (1863-1918) 


Militant pentru idealul național, se angajează în mişcarea memorandistă din Transilvania şi 
scrie, în 1894, lucrarea Principiul de naționalitate, în care demonstrează legitimitatea luptei 
naționale a românilor din Transilvania, considerând că epoca modernă duce, în chip necesar, la 
organizarea statelor pe principiul național. Refugiat în România, scoate ziarul România jună în 
1899 şi se afirmă în alte publicații cu poziții conservatoare şi antidemocratice. Din 1907 preia 
conducerea ziarului Sămănătorul, până în 1910. În 1908, în răspunsul pe care îl dă unui articol scris 
de Octavian Tăslăoanu din revista Luceafărul, articol intitulat „Două culturi“, în care autorul făcea 
o distincţie a tipurilor de cultură în funcţie de interesele claselor sociale, Popovici refuză această 
distincție de clasă, considerând că tensiunea caracteristică a societăţii româneşti este aceea dintre 
cultura tradițională țărănească şi cultura burgheză de import. Direcția sa de atac este una 
antiliberalistă şi antisocialistă. El consideră socialismul şi social-democraţia ca o forță distructivă în 
epoca modernă, ca o forță ostilă ideii naţionale. 

Viziunea sa este sintetizată în lucrarea din 1910 Naţionalism sau democrație; o critică a 
civilizației moderne. Popovici consideră că între cele două principii din titlul cărții sale ar exista o 
incompatibilitate structurală. Națiunea are, după opinia lui, un caracter primordial, fiind un factor 
esențial al vieții istorice. Democraţia, în înțelesul ei burghez, aşa cum s-a afirmat în epoca modernă, 
ar fi un principiu dizolvant al națiunii, un factor negativ, o iluzie modernă şi o rătăcire a civilizației 
burgheze. Cultura autentică este generată de coeziunea sufletească a națiunii şi nu poate fi 
împrumutată. El operează aici cu opoziţia dintre idealul național şi idealurile sociale. El critică 
democrația burgheză şi instituţiile ei ca fiind formale, ineficiente. Sincer în convingerile sale de 
dreapta, el va deveni adeptul unei concepţii elitiste sub raport politic, o concepție antidemocratică. 
După opinia lui, soarta naţiunii depinde de existenţa unei elite naţionale, alcătuită din personalități 
puternic înzestrate, care să orienteze direcţia de evoluţie a țării. 

El radicalizează antiteza cultură-civilizaţie, considerând că primul termen exprimă elementele 
spirituale interiorizate, iar cel de-al doilea formele exterioare ale vieţii. Civilizaţia ar fi dominată de 
utilitarism, de căutarea confortului material, de mercantilism, marcată de absenţa spiritualității. 
Democraţia ar fi şi ea un principiu al civilizaţiei occidentale, importat în România în decursul 
secolului al XIX-lea, principiu preluat de toate mişcările care se află la stânga liberalismului. 
Deficiența fundamentală a democrației, consideră Popovici, vine din faptul că, bazându-se pe 
număr, împiedică selecția valorilor autentice în societate. Democraţia, bazată pe mecanismul 
votului, duce la promovarea în fruntea societăţii a unor elemente lipsite de competenţă politică, a 
unor mediocrităţi. Social-democrația, promovând ideea egalitarismului social şi a uniformizării 
naţiunilor, ar reprezenta astfel negația naţiunii. În felul acesta, Aurel C. Popovici a reprezentat în 
epocă poziţiile unui conservatorism militant, cu puternice accente de dreapta. 

În 1906 publică, în limba germană, la Leipzig, o lucrare fundamentală de politologie intitulată 
Statele Unite ale Austriei Mari. El consideră că formele de stat trebuie organizate potrivit ordinii 
naționale a lumii. Studiul său conţine un proiect de reorganizare politică a Imperiului austro-ungar 
în vederea rezolvării problemei naţionale din această „închisoare a popoarelor“. Ideea lui Popovici 
privea federalizarea imperiului şi constituirea unor state naţionale în interiorul său, pe baza 
principiului autodeterminării. Într-un moment în care Popovici nu anticipa destrămarea completă a 

acestui imperiu, el considera că principiul federalizării şi al autodeterminării națiunilor ar putea fi o 
soluție pentru a salva existenţa națiunii române din Transilvania. Având relaţii în cercurile apropiate 
Curţii de la Viena, el a avansat acest proiect unor factori politici, dar declanşarea primului război 
mondial au împiedicat punerea în aplicare a proiectului său. În momentul în care s-a declanşat 
primul război mondial, el şi-a dat seama că soluția sa nu mai poate fi aplicată, şi-a schimbat poziția 
şi a revenit la ideea statelor naţionale independente. 


6. Vasile Goldiş (1862-1934) 


Mare luptător pentru unitatea românilor, Goldiş face parte din intelectualitatea de elită a 
Transilvaniei, fiind un teoretician remarcabil, cu o temeinică pregătire sociologică şi politică. Din 
1910 a condus ziarul Românul din Arad, care a fost purtătorul de cuvânt al mişcării naționale ce a 
dus la încununarea de la Alba Iulia. Goldiş este cel care a elaborat principalele teze şi documente 
pregătitoare ale Adunării de la Alba Iulia, cel care le-a conferit un conținut democratic, avansat. El 
este de fapt autorul Rezoluţiei adoptate de Marea Adunare Naţională, prin care se consacră unirea 
românilor într-un singur stat. Potrivit lui Goldiş, problema națională reprezintă „punctul arhimedic 
al societății moderne“. Sub influenţa unor gânditori austrieci, el dezvoltă teze importante de 
filozofie a istoriei, prin care consideră că dezvoltarea socială modernă este determinată de factori 
obiectivi şi subiectivi. Raportul om-natură se concretizează în cultura materială, raportul dintre 
indivizi se concretizează în cultura socială, iar raportul dintre om şi absolut se exprimă în cultura 
morală şi religioasă. Civilizaţia este un concept integrator ce cuprinde toate aceste aspecte. El 
consideră că există o unitate între cultură şi civilizaţie, iar progresul are un caracter contradictoriu. 
Studiind temeinic problema națională din cadrul Imperiului austro-ungar, el scrie lucrarea Despre 
problema naționalităților, publicată în limba maghiară în 1912, la Arad, cu speranţa că va convinge 
intelectualitatea maghiară să renunţe la politica ei antiromânească. 

Goldiş utilizează concepte şi idei din ştiinţele sociale moderne pentru a demonstra necesitatea 
reorganizării statelor pe principii naționale, respingând soluțiile federaliste promovate de 
reprezentanții marxismului austriac (Otto Bauer). El demonstrează că națiunea este generată de 
cauze economice şi sociale, de dezvoltarea socială de tip capitalist. Societatea de tip capitalist şi 
burghez presupune în mod necesar şi rezolvarea problemei naționale. Demonstrația lui Goldiş este 
surprinzătoare prin modernitatea ei şi, fapt remarcabil, se înscrie în curentul democratic al epocii. 
El refuză poziţiile şoviniste şi militează pentru conlucrarea dintre naționalități. Acest curent al 
democratizării trebuie să ducă la sinteza dintre ideea naţională şi ideea democratică şi să afirme 
dreptul la existență independentă pentru popoarele subjugate de Imperiul austro-ungar. 
Dezmembrarea acestui imperiu este aşadar un proces ireversibil, o necesitate istorică impusă de 
progresul civilizaţiei. Vasile Goldiş motivează filosofic şi istoric actul unirii prin ideea că civilizaţia 
modernă legitimează drepturile tuturor popoarelor la o viaţă națională liberă. lată un fragment 
revelator din discursul lui Vasile Goldiş de la Alba Iulia: 

„Zadarnică este lupta omenească împotriva adevărului şi a dreptății. Legea tainică a 
firii cu necesitate de fier îndrumă întâmplările omeneşti pe cărarea civilizaţiunii ce duce 
spre desăvârşire; omenirea instinctiv urmează aceste legi. Ea a ajuns la recunoaşterea 
necesităţii de a sintetiza libertatea individuală şi libertatea naţională (subl.ns.) într-o unire 
superioară a societății omeneşti. Sinteza aceasta este condiționată însă de desăvârşirea 
celor două libertăţi: individuală şi naţională. Dacă însă aproape în toate statele civilizate 
libertatea individuală este desăvârşită sau pe calea desăvârşirii, în unele dintre aceste state 
libertatea naţională este încătuşată.... Naţiunile trebuie să fie libere, ca astfel între ele 
egale în drepturi şi condițiuni să poată încheia acea mare unire a popoarelor, care va fi 
chemată să reprezinte o concepţie superioară pe scara civilizațiunii (subl. ns.) şi să 
sporească astfel fericirea omenească pe pământ “. 

Tipul de argumentaţie şi ideile strategice sunt aceleaşi, ca şi la Bărnuţiu, cu 70 de ani înainte. 
Figurile reprezentative ale generației care a înfăptuit Marea Unire credeau şi ele în „justiția 
istoriei“, în forța dreptăţii şi a idealului de dreptate, în forța dreptului care va învinge dreptul 
samavolnic al forței. Teorema ce străbate scrierile şi discursurile lui Goldiş este aceea că civilizația 
modernă a ajuns cu necesitate în faza în care ea face sinteza între ideea democratică şi ideea 
națională, contrar opiniei altui fruntaş al luptei naționale, Aurel C. Popovici, care considera că cele 
două principii sunt antagonice. 

Teoretician remarcabil, lucru dovedit de referințele pe care le întâlnim sub pana sa, dar şi un 
clarvăzător spirit practic, totodată, el a elaborat documentele Adunării de la Alba Iulia din această 
perspectivă filosofică umanistă şi raționalistă, conferindu-le un conținut democratic şi avansat, 
refuzând orice urmă de şovinism şi de naționalism revanşard. Dimpotrivă, aceste documente, 
elaborate în lumina unor principii ale epocii, cu deschidere spre viitor, vorbesc de necesitatea 
colaborării dintre naţiuni şi de posibile structuri de integrare regională şi europeană, de o Europă 
unită de principiile democratice şi ale bunei înțelegeri. Goldiş apreciază mereu că unirea românilor, 
pe lângă faptul că este un suprem act de voinţă a unui popor ajuns la conştiinţa drepturilor sale, este 
legitimată de cursul obiectiv al istoriei moderne, de convergenţa factorilor obiectivi şi subiectivi ce 
configurează civilizația modernă, concept integrator pe care-l va invoca inclusiv în discursul din 
cetatea Marii Uniri, spunând că „Civilizaţia ne-a eliberat“. În concepţia lui Goldiş, înfăptuirea 
unirii este o acțiune conformă cu idealurile şi exigenţele civilizației moderne, un act de dreptate 
istorică, în acord cu principiile enunțate de preşedintele american W. Willson. 

„Toate capetele luminate ale Apusului au mărturisit crezul lor; războiul acesta este 
războiul pentru liberarea naţiunilor, nu de dragul acestor națiuni, ci pentru interesul lumii, 
pentru interesul omenirii, care numai în chipul acesta e capabilă a păşi un pas înainte pe 
calea fericirii sale. Ideile aceastea le-a copt istoria. “ 

Ideea de fond a demonstraţiei sale este că civilizația modernă nu mai poate tolera subjugarea şi 
asuprirea naţională, aşa cum nu mai poate tolera servitutea feudală şi absenţa libertăţii politice şi 
civice pentru indivizi. lar ceea ce se întâmplă în imperiul bicefal, cu politica de maghiarizare 
forţată a românilor este un fenomen ce prelungeşte barbaria altor vremuri. De aceea, seria 
revoluțiilor burghezo-democratice cuprinde şi rezolvarea problemei naţionale, şi afirmarea 
dreptului la existență liberă al popoarelor subjugate de imperii şi structuri anacronice. Elita 
intelectuală ardelenească a crezut efectiv în valoarea operativă a ideii de dreptate. „Dreptatea este 
cu noi“, va repeta Vasile Goldiş. Desigur, apostolii ideii naționale nu au ignorat faptul că, pentru a 
se impune din împărăţia ideală în realitățile terestre, dreptatea are nevoie de tărie morală şi de forță, 
de organizare şi de luptă. Ceea ce românii au şi făcut, dar conştiinţa faptului că, apărându-şi 
dreptatea lor, lucrează concomitent (hegelian vorbind) şi în slujba ideii de Dreptate, ca valoare 
general-umană, promovată de civilizaţia modernă, le-a sporit forța morală. 


7. Dumitru Drăghicescu (1870-1945) 


Gânditor şi sociolog de prim rang, puțin cunoscut în mediile româneşti, Drăghicescu este 
autorul unei ample şi controversate lucrări de analiză a psihologiei româneşti, publicate în 1907. 
Lucrările de sociologie, publicate în franceză, i-au asigurat un loc important în tratatele de istorie a 
sociologiei pe plan internațional. După studii făcute la Paris, Drăghicescu îşi susține, în 1903, 
doctoratul în sociologie cu Emile Durkheim, cu tema Problema determinismului social. 
Determinismul biologic şi determinismul social. În 1904 publică, tot la Paris, lucrarea Rolul 
individului în determinismul social. Drăghicescu a elaborat o teorie socială originală, sub influența 
lui Durkheim şi Gabriel Tarde, prin care subliniază specificitatea determinismului social, complexi- 
tatea factorilor care determină evoluția unei societăți. El insistă asupra rolului pe care îl are „idealul 
creator“ (titlul unei lucrări publicate în 1914), considerând că scopurile şi idealurile reprezintă o 

forță motrice în dezvoltarea socială. Este adeptul procesului de democratizare prin care masele se 
pot exprima sub raport politic. Acordă însă un rol important personalităților în istorie. Datorită unor 
împrejurări nu reuşeşte să ocupe catedra de sociologie nici la Iaşi, nici la Bucureşti, astfel că va 
lucra multă vreme în diplomaţie, fiind un colaborator apropiat a lui Nicolae Titulescu. Intelectual 
angajat în lupta pentru înfăptuirea idealului naţional, Drăghicescu publică în 1918, la Paris, o 
lucrare intitulată Transilvania. Schiţă istorică, geografică, etnografică şi statistică, prefațată de 
filosoful francez Emile Boutroux, în care demonstrează vechimea şi continuitatea românilor în 
spaţiul Transilvaniei, şi implict legitimitatea Unirii din 1918. 

Lucrarea sa fundamentală a fost publicată în 1907 sub titlul Din psihologia poporului român. 
Este cea dintâi lucrare temeinică de analiză modernă, cu instrumentele sociologiei şi ale psihologiei 
colective, asupra profilului spiritual al poporului român. Este o lucrare de referință în domeniu, prin 
care Drăghicescu demonstrează că structura psihologiei colective este determinată de un ansamblu 
de factori, începând de la cei etnici, lingvistici şi geografici, până la factori de natură istorică ce 
cuprind aspectele sociale şi economice, natura instituțiilor politice, modul de viaţă şi factorii 
religioşi, morali şi spirituali. Este un deschizător de drumuri prin amplitudinea cercetării şi prin 
viziunea sa complexă asupra psihologiei poporului român. 

Drăghicescu întreprinde această analiză istorică şi sociologică din perspectiva noilor exigenţe 
la care trebuia să răspundă poporul român în procesul de modernizare. Toţi gânditorii care au 
dezvoltate, într-o forma sau alta, teorii critice asupra fenomenului românesc au luat în mod implicit 
sau explicit paradigma activistă occidentală ca termen de referintă pentru judecăţile lor. Din această 
perspectivă, ei au făcut un portret negativ al românilor. Carenţele vizibile din acest post de 
observaţie sunt adeseori foarte grave. Dumitru Drăghicescu a contabilizat şi el aceste trăsături 
negative şi le-a explicat prin factori sociali şi istorici. El rezumă portretul românilor în fomula: 
„rasă occidentală cu obiceiuri orientale“. 

Drăghicescu apreciază că împrejurările istorice au dezvoltat în sufletul nostru etnic mai mult 
defectele, lipsurile şi conduitele defensive, astfel că în tabloul psihologic al poporului român, aşa 
cum rezultă din cercetarea autorului, predomină o serie de caracteristici negative: pasivitatea; 
rezistența defensiva, resemnată; lipsa de organizare şi de energie ofensivă; abulia, maladie cronică 
a voinţei, lipsa continuității şi a perseverenţei în eforturile creatoare; distanţa dintre vorbe şi fapte, 
dezvoltarea inteligenţei defensive, lipsa de unitate a caracterului şi atrofierea sistemului volitiv, 
discursul autocritic zeflemitor şi lipsa de adâncime a sentimentului istoric şi religios etc.“ 
Condiţiile sociale şi istorice particulare sunt responsabile, în viziunea lui Drăghicescu, de această 
dezvoltare a elementelor negative ale sufletului românesc şi de inhibarea trăsăturilor pozitive, care 
au rămas în stare de potenţialitate. 

El analizează cu pătrundere împrejurările istorice care au favorizat hipertrofierea acestor 
trăsături negative şi au blocat afirmarea înzestrărilor pozitive ale românilor. Retrospectiva istorică 
şi analizele sociologice făcute de autor sunt remarcabile. Situaţiile geopolitice singulare (secole de 
luptă pentru a rezista în fața imperiilor), conflictele sociale interne (uzurparea domniilor, conflictul 
dintre domni şi boieri, dintre boieri şi ţărani etc.), instabilitatea instituțiilor şi desele schimbări de 
direcție culturală nu au favorizat o evoluție consecventă şi de linie majoră a societății şi nici 
coagularea unui tipar psihologic naţional bine precizat. Aceste împrejurări au corupt caracterul şi 
voința românilor, dar au dezvoltat inteligenţa şi imaginaţia, însă în forme nedisciplinate, haotice. 

Astfel încât, la 1900, poporul român i se prezintă lui Drăghicescu ca fiind lipsit de cutezanță, 
avânt, perseverenţă în acțiune, marcat de o modestie „cuminţită“, de o înţelepciune resemnată care 
este eficientă doar în ocolirea pericolelor nu şi în învingerea lor; de aici, prudenţa peste marginile 
îngăduite, calculul exagerat al urmărilor, răbdarea, timiditatea, paralizia civică. Pasivitatea ca 
trăsătură globală în relațiile existențiale sta alături cu protestul verbal, plângerile, spiritul satiric şi 
epigramatic, activismul de paradă sau cel consumatorist, al risipei, nu productiv şi întreprinzător, 
mai ales la păturile suprapuse, spiritul autocritic, amar — toate acestea fiind forme de manifestare 


* Dimitrie Drăghicescu, Din psichologia poporului român, Bucureşti, 1907 (Librăria Leon Alcalay), pp.443- 
541. 

care asigură răbufnirea unui imbold spre acțiune, dar care se consumă în plan verbal, nu faptic, din 
păcate. Atributul pasivităţii nu trebuie înţeles în sens absolut. Acţiunea este însă deseori 
supradeterminată de o prevedere negativă care o anulează din start sau este orientată de scopuri 
momentane, improvizate, lipsite de ordine, disciplină, metodă. Caracteristica fundamentală a 
activismului la noi ar constitui-o chipul său intermitent, sporadic, episodic, lipsa de program pe 
termen lung. Dibăcia, viclenia, istețimea sunt strategii pentru supravieţuire, dar nu calități capabile 
să susțină o activitate constructivă perseverentă, durabilă. 

Caracterul „nedesăvârşit“ geografic şi politic al fiinţei naționale (unitatea național-politică era 
încă un ideal la 1907), lipsa de stabilitate a structurilor politice, „geografia mişcătoare“ a 
frontierelor țării, destrămarea unității organice a vieţii istorice într-o anumită perioadă au zădărnicit 
continuitatea iniţiativelor creatoare şi ale efortului cultural, au împiedicat acumulările istorice şi au 
fragmentat acţiunile sociale. De aceea, „toate felurile de activitate românească, ştiinta, literatura, 
arta noastră, agricultura, industria şi comerțul poartă pecetea neisprăvitului“ > Şi, în sfârşit, 
chiar „când săvârşim ceva, niciodată nu desăvârşim nimic“ 22 Sentinţe grele, după cum vedem. 

Lipsa de energie, de activitate durabilă, de perseverenţă este reflexul unei îndelungate vieți 
subordonate. Condiţiile neprielnice au blocat afirmarea conduitelor constructive ale poporului, dar, 
considera autorul, tendințele noi din societatea românească vor deschide câmp de afirmare acestor 
conduite. Pe măsură ce reformele structurale, de ordin politic, economic şi cultural, pe care 
Drăghicescu le preconiza, vor prinde viaţă, în aceeaşi măsură viața neregulată, nestatornică, 
schimbătoare, care ne-a obligat la viclenie defensivă, va fi înlocuită cu un organism social 
consistent care va favoriza conduitele consecvente şi activiste. 

Desigur că portretul „în negativ“ al lui Drăghicescu cuprinde multe exagerări şi unilateralități. 
Pentru acest portret, Drăghicescu a fost adesori criticat. Dar trebuie să vedem şi fondul de adevăr 
profund pe care-l cuprinde cartea lui Drăghicescu. El indică destul de exact „golurile“ istorice şi 
psihologice ale românilor („goluri“ inventariate mai târziu şi de Cioran), pe care dezvoltarea 
viitoare a societăţii româneşti va trebui să le umple. În fond, portretul lui accentuează, cu un plus de 
patos şi dramatism, însuşirile negative pe care le punea pe seama poporului român Cantemir, cu 
200 de ani înainte, în Descriptio Moldaviae. Aceleaşi trăsături negative se regăsesc şi în portretul 
făcut de Drăghicescu, din dorința de a fortifica în mentalitatea poporului român o conştiinţă de sine 
critică, pe care el o considera o condiție prealabilă pentru efortul naţional de a depăşi aceste stări 
negative. 


8. Spiru Haret (1851-1912) 


Savant, sociolog şi om politic, Spiru Haret a lăsat o amprentă puternică asupra epocii sale. În 
1876 îşi susține doctoratul în matematică la Paris cu o teză numită Asupra invariabilității marilor 
axe ale orbitelor planetare. E de menţionat că este primul român care îşi susține doctoratul în 
matematică într-o capitală străină, cu o lucrare de mecanică cerească ce a fost apreciată în epocă. În 
1910, publică în limba franceză lucrarea Mecanica socială, de asemenea elogiată încă de la apariție 
pentru viziunea sa complexă asupra societății şi pentru valoarea metodologică deosebită. Ca 
ministru al instrucţiunii publice, în mai multe rânduri, a reorganizat, pe baze moderne, învățământul 
de toate gradele şi a iniţiat un program cultural amplu de răspândire a culturii la sate. Contribuţia sa 
în aceste domenii a fost hotărâtoare. Inspirat de principii liberale şi democratice, Spiru Haret a 
investit o nobilă pasiune în programele sale de culturalizare, de dezvoltare a învățământului şi a 
educației. El a subliniat funcția formativă a şcolii, rolul culturii în general pentru regenerarea 
națională şi morală a poporului român. 


1 Ibidem, p. 477. 
2# Ibidem, p. 485. 

În lucrarea Mecanica socială, autorul porneşte de la ideea că anumite fenomene sociale nu 
pot fi înţelese decât prin cuantificare matematică datorită „vagului în care plutesc“. Astfel, el 
consideră că metoda statistică poate fi aplicată cu succes în economie şi demografie, precum şi în 
alte domenii. Este printre primii savanţi care au afirmat valoarea aplicării instrumentului 
matematic la studierea fenomenelor sociale. El consideră că există un izomorfism între sistemele 
mecanice şi cele sociale, dar şi diferenţe notabile. Astfel, fenomenele sociale sunt determinate de 
un complex de factori care interacționează dinamic, iar evoluţia societăţii rezultă din țesătura 
acestor factori şi condiții. Totodată, în viaţa socială se manifestă unele legi obiective care nu se 
află în contradicție cu cele ale naturii, legi care sunt inteligibile prin metode şi demersuri 
ştiinţifice. Starea unei societăți este determinată de trei categorii fundamentale de factori: factori 
de natură economică; factori de natură intelectuală (starea învățământului, nivelul educației şi al 
cunoaşterii, personalităţile creatoare etc.); factori de natură morală (principii juridice şi morale, 
organizarea familiei, moravuri, mentalități etc.). Deci, potrivit lui Spiru Haret, caracterizarea 
unei societăți se poate face având în vedere starea ei economică, intelectuală şi morală, ca 
principali factori modelatori, la care se adaugă, evident, şi alți factori. Dezvoltarea socială 
trebuie să fie deci tridimensională, angajând cele trei categorii de factori aflați în interacțiune. 
Dezvoltarea armonioasă şi concomitentă a acestora duce la cristalizarea unei civilizaţii integrale. 

Fiind interesat de rolul pe care îl au factorii de natură intelectuală în dezvoltarea societăţii, 
Spiru Haret a formulat şi o lege sociologică privitoare la creşterea fondului intelectual al unei 
societăţi. „Fondul spiritual al unei societăţi creşte în proporție geometrică în raport cu timpul.“ El 
consideră că nivelul mediu de inteligență, dependent de experiența de cunoaştere, exprimă, sub 
raport cantitativ şi calitativ, caracterul şi potențialul unei societăți. Creşterea acestui fond intelectual 
reprezintă baza evoluției unei societăți, baza de apariţie a geniilor înlăuntrul unei societăți. Haret 
are în vedere o perioadă dată de timp, de circa 400 de ani. Cu cât acest nivel mediu de inteligență 
socială este mai ridicat, cu atât probabilitatea apariţiei geniilor şi a personalităților creatoare este 
mai mare. Acest fond poate fi amplificat, într-o dezvoltare armonioasă, în proporție geometrică, iar 
geniile, odată apărute, declanşează astfel un efect de multiplicare în plan social. El consideră că 
avem de-a face cu o lege de evoluţie a societăților moderne, în care inteligenţa a devenit o forță 
socială, o sursă a progresului, un factor de care depinde starea generală a unei societăți. Prin 
această idee, Spiru Haret a anticipat teoriile actuale, care dezvăluie importanța pe care o are 
cunoaşterea ca sursă a bogăției şi a dezvoltării. 


9. Alte personalităţi (C-tin Dumitrescu-laşi, C-tin Antoniade) 


Constantin Dumitrescu-laşi (1849-1923) a ilustrat învățământul filosofic şi umanist din 
România. Îşi susține doctoratul în filosofie la Leipzig în 1877 cu teza „Conceptul de frumos“. 
Profesor la Universitatea din Iaşi, iar din 1885 la cea din Bucureşti. Între anii 1898-1911 va ocupa 
funcția de rector al Universităţii din Bucureşti, unde a predat diverse discipline filosofice (istoria 
filosofiei, etica, estetica, sociologie, psihologie, pedagogie). Colaborator apropiat al lui Spiru Haret, 
C-tin Dumitrescu-laşi a contribuit la modernizarea învățământului universitar. 

Constantin Antoniade (1850-1954) este un filosof şi un eseist de mare pătrundere, care s-a 
afirmat prin câteva lucrări de substanță: /luziunea realistă. Încercare de critică filosofică (1902), 
Thomas Carlyle (1909), Filosofia lui Henri Bergson (1910), Imperialismul culturii germane 
(1917). În perioada interbelică va publica studii de referință despre Renaşterea italiană şi despre 
Machiavelli. În lucrarea /mperialismul culturii germane, Antoniade face o pătrunzătoare analiză 
istorică a unui tip de etnocentrism cultural, care se manifesta zgomotos în preajma primului război 


mondial. Dacă „orgoliul naţional este o trăsătură comună mai tuturor popoarelor“ exponenţii 


<“ 


pangermanismului au „sistematizat“ această atitudine într-o „doctrină“ rasistă şi imperialistă. 


28 Constantin Antoniade, Imperialismul culturii germane, în Constantin Antoniade, Opere, Bucureşti, Editura 
Eminescu, 1985, pp..347-374. 

Antoniade consideră că imperialismul politico-militar german este o dezvoltare ideologică a unor 
predispoziții şi trăsături ale „spiritului“ german (adâncime, tendinţa „de a merge până la fondul 
lucrurilor“, „trebuința de absolut“, lipsa de măsură, „exclusivismul“). Lipseşte din excepţionalul 
studiu al lui Antoniade o analiză a structurilor social-politice ale societăţii germane moderne şi a 


contextului internaţional care au făcut posibilă orientarea imperialistă a statului german. 


VIII 
Cultura românească în perioada interbelică. 
Aspecte generale. Evoluţii ale fenomenului artistic 


1. Teme, orientări şi confruntări de idei 


Temele modernizării 


Înfăptuirea României Mari, prin acte plebiscitare, de esență democratică, poate fi apreciată ca 
fiind „suma vieții noastre istorice“, aşa cum spunea Eminescu despre momentul în care România 
şi-a dobândit Independenţa de stat în 1877. Din perspectiva istoriei de durată lungă şi a situațiilor 
dramatice pe care le-a parcurs națiunea română în secolul XX, putem considera că Marea Unire din 
1918 rămâne superlativul existenței istorice româneşti, momentul de apogeu al unei diagrame 
istorice multiseculare. 

Înfăptuirea Marii Unirii va dinamiza şi evoluţia culturală. Iată cîteva repere. În 1919, Blaga îşi 
publică volumul de cugetări Pietre pentru templul meu şi Poemele luminii, începându-și cariera 
strălucită. Lovinescu inițiază mişcarea modernistă de la Sburătorul, Nae Ionescu îşi începe cariera 
didactică şi publicistică; în 1921, Dimitrie Gusti înființează Institutul Social Român, nucleul 
viitoarei Şcoli sociologice de la Bucureşti; Iorga era în plină maturitate creatoare; Rebreanu pune 
bazele romanului românesc modern. Constituţia din 1923 consacră principiile democratice de 
organizare a statului şi integrarea României Mari în fluxul civilizaţiei europene moderne. O 
strălucită pleiadă de creatori, din cele mai variate domenii, îşi asumă noi responsabilități spirituale 
şi dau strălucire culturii române prin operele lor. Enescu, Brâncuşi, Coandă sau exponenții 
avangardismului sunt integrați în viaţa artistică şi ştiinţifică europeană. Cultura română s-a instalat 
în vârsta ei efectiv modernă şi se afirma competitiv în toate registrele semnificative ale creației: 
artă, ştiinţă, filosofie, gândire economică şi socială etc.). Abia acum, va spune Mircea Eliade, 
creatorii români se eliberează de imperative politice şi conjuncturale, având şansa de a se concentra 
pe creația de ordin spiritual. 

Odată înfăptuit acest ideal național, societatea românească a fost pusă în faţa unor opțiuni 
strategice în ceea ce priveşte politicile economice şi sociale, reconstrucția relațiilor externe, pentru 
a garanta unitatea naţională, precum şi raporturile sale culturale cu Occidentul. Fiecare grupare 
culturală şi ideologică din epocă a încercat o reformulare a conştiinţei de sine a culturii române şi a 
propus o soluţie de dezvoltare pentru România. Curentele de idei şi personalitățile ce dau substanța 
culturii române din această perioadă au abordat, din unghiuri diferite, problematica-matrice a 
culturii române moderne: tranziția spre modernitate, problema decalajelor față de Occident, 
formula de evoluţie socială care ar fi potrivită cu specificul nostru naţional. Am parcurs până acum 
paşoptismul, junimismul, marxismul, poporanismul şi sămănătorismul. Confruntările dintre aceste 
curente au dat substanța dezbaterilor ideologice, culturale, politice şi filosofice. După înfăptuirea 

Marii Unirii, problematica aceasta este reluată şi întrebarea la care sunt solicitați să răspundă 
gânditorii şi curentele de idei este: „Pe ce cale evoluăm?“ 

În acest orizont problematic se reiau dezbaterile în jurul raporturilor dintre fond şi formă, 
dintre agrarianism şi industrialism, dintre autohtonism şi europenism, dintre politica „porţilor 
deschise“ (promovată de PNȚ) şi politica „prin noi înşine“, promovată de liberali. În plan teoretic, 
aceste polarități sociologice şi ideologice îşi au corespondentul într-o serie de teme şi polarități 
prezente în gândirea filosofică, precum raportul dintre cultură şi civilizaţie, dintre raționalism şi 
iraționalism, dintre civilizația tradițională şi civilizația modernă, dintre cultura națională şi cea 
universală. Acestea sunt polaritățile mari, temele şi problemele care s-s-au impus cu acuitate în 
gândirea românească şi la dezbaterea cărora au participat aproape toți gânditorii de marcă ai 
momentului. Dar, fapt caracteristic, în intervalul 1920-1940, disputele între aceste orientări polare 
capătă un caracter radical şi generalizat. 

Există un autentic fond dramatic al acestei probleme, adevărat câmp magnetic în interiorul 
căruia se dispun concentric sau radial teoriile asupra specificului nostru național. Teorii de amplă 
rezonanţă, elaborate de personalități de primă valoare, din unghiuri metodologice, filosofice şi 
ideologice diferite, şi-au conjugat eforturile analitice pentru a lămuri ecuaţia culturii române 
moderne. Judecăţile asupra personalităţilor reprezentative se aşază în albia unor sensuri şi 
interpretări conferite fenomenelor definitorii care au marcat evoluția României spre orizonturile 
modernităţii. Poziţiile teoretice au fost inevitabil supradeterminate de accente axiologice diferite, 
uneori polare. Bibliografia temei este, într-adevăr, covârşitoare, dar, cândva, ea va trebui 
reconstituită în datele ei majore, reținând punctele de vedere formulate în gândirea filosofică, 
social-politică, istorică, sociologică, economică sau în câmpul creației literar-artistice. Este o 
adevărată aventură intelectuală pe care trebuie să o parcurgem pentru a ne cunoaşte un moment 
esenţial din devenirea noastră istorică. 

Căutările privind căile de evoluţie şi determinarea specificului naţional erau generate de noua 
situaţie a țării de după război, de redefinirea structurilor politice, economice şi sociale, precum şi de 
mutațiile survenite în plan geopolitic. România era prinsă între tendințele expansioniste ale Uniunii 
Sovietice şi tendinţele revizioniste şi iredentiste, care se exprimau în Germania şi Ungaria. 


Dificultăţile sintezei 


În planul gândirii filosofice şi sociale întâlnim o diversitate de poziţii teoretico-filosofice, care 
dau bogăție acestei epoci. Fără îndoială, nu vom reuşi să construim decât o hartă foarte sumară a 
pozițiilor teoretice exprimate în perioada interbelică. De aceea, ne vom referi la confruntările de 
idei care au traversat epoca, la tensiunile culturale şi ideologice, încercând să combinăm trăsăturile 
globale cu câteva ilustrări particulare, panorama formelor mari de relief cu două-trei sondaje în 
conținutul unor opere semnificative. Acest lucru este foarte dificil. Dacă ne ocupăm de cadrele 
generale în care se derulează un conținut problematic particular, tot ce putem obţine este o hartă 
aeriană a unui relief complex, o geometrizare a unor teme, idei şi tendinţe dominante dintr-o epocă. 
O imagine sintetică asupra unei epoci atât de bogate şi contradictorii nu putem avea decât după ce 
parcurgem analitic operele, personalitățile şi curentele sale reprezentative. Aici, pentru a exprima 
dificultatea în care ne aflăm, este oportun să invocăm o idee formulată de istoricul Fustel de 
Coulanges, care spunea că „o oră de sinteză presupune câteva decenii de analiză“. 

ŞI totuşi, acceptând acest risc, propun o sistematizare a problemelor, nu o investigaţie verticală 
a unora dintre ele. Aşadar, din acest zbor de recunoaştere putem obține o imagine globală, cu 
aspirația de a trasa stereoscopic nervurile vieții spirituale româneşti aflate în faţa unei provocări 
istorice de anvergură. Deci, traseul pe care îl putem urma, după sugestiile unei cunoscute 
metodologii, este acela de a trece de la consemnarea unor evenimente, cu funcţie de reper 
cronologic, la interpretarea conjuncturii în care aceste evenimente se integrează, pentru a identifica 
apoi, într-un efort de sinteză, structurile de durată lungă ale culturii române moderne. 

De aceea, o privire din avion, care să vizualizeze doar cadrele şi trăsăturile generale ale epocii, 
fără a investiga conținuturile problematice atât de variate, implică o reducție severă a spectacolului 
istoric, dar şi riscul unor generalizări abuzive, care să anuleze personalitatea şi originalitatea 
gânditorilor. Adeseori, în istoriile noastre din perioada comunistă, sub constrângeri ideologice 
restrictive şi cu abordări interesate doar de etichete rezumative, gânditorii români erau 
înregimentaţi nediferenţiat în tiparul unor curente de gândire, fiind reduşi la ipostaza unui „de 
exemplu“ — cum spunea Noica — adică la ipostaza de „ilustrări“ ale acestor curente. În felul acesta, 
opoziția materialism/idealism funcţiona ca o schemă absolută. Dacă un gânditor era înregimentat în 
lotul idealismului, iar apoi era dovedit, prin două-trei citate rupte din contextul organic al operei, că 
are şi unele accente iraționaliste, urma evident că este conservator şi că exprimă o ideologie 
„burgheză“, deci retrogradă, şi era considerat reacționar. În felul acesta, respectivul gânditor era 
„terminat“, era „împachetat“ într-un ambalaj ideologic pe care se punea o etichetă negativă şi cu 
asta se încheia operaţia de „valorificare critică“, deşi i se puteau recunoaşte câteva „contribuţii“ 
teoretice parțiale. Era perioada în care studenții se expuneau unui risc, fiind pedepsiţi, dacă se afla 
că i-au citit pe Kant, Blaga sau Nichifor Cranic. 

Ar trebui să înţelegem, cum spunea Noica despre cărțile lui Hegel, că nu putem trece 
nepedepsiți prin viață şi prin istorie dacă nu (re)citim cărțile fundamentale ale culturii române. 
Astăzi avem obligația de a reconsidera şi epoca interbelică, de a reface scara de valori pe criterii 
specifice şi de a reconstitui imaginea completă a gândirii româneşti, fără partizanate politice sau 
exclusivisme păgubitoare. Din păcate, acestea nu au dispărut, chiar dacă poziţiile partizane se 
legitimează acum cu alte criterii şi perspective. Deci, trebuie să ne ferim atât de abordările globale, 
simplificatoare, cât şi de cele unilaterale, parțiale şi partizane. 


Trăsături dominante 


O sistematizare şi o geometrizare a temelor este foarte dificilă, datorită evoluţiei sinuoase a 
unor autori şi interferenţelor dintre curente şi orientări. Şi totuşi, acceptând acest risc, să încercăm o 
caracterizare a perioadei şi o minimă sistematizare a problemelor şi a curentelor. 

1. În comparaţie cu perioadele anterioare, gândirea filosofică şi socială este acum extrem de 
bogată şi variată. Avem poziţii raționaliste şi iraționaliste, obiectiviste şi subiectiviste, spiritualiste 
sau realiste, apropiate de ştiinţă sau contestând valoarea cunoaşterii ştiinţifice, intuiționiste, 
fenomenologice sau marxiste. S-au elaborat sisteme complexe de gândire filosofică şi sociologică. 
Fără a stabili ierarhii valorice, cele mai impunătoare par a fi sistemele elaborate de Blaga, Gusti şi 
C-tin Rădulescu-Motru. Operele monumentale de mai târziu ale lui Mircea Eliade, C. Noica sau 
Emil Cioran îşi au stratul de geneză tot în problematica discutată în perioada interbelică. 

2. Nivelul calitativ-valoric foarte ridicat al culturii române în ansamblu. În perioada dintre cele 
două războaie mondiale, cultura română îşi dă măsura capacităţii sale creatoare, fiind o epocă de 
performanță pentru gândirea românească, aşa cum a fost pentru creația noastră literară şi artistică. 
O pleiadă strălucită de gânditori şi creatori în diverse domenii ridică standardul cugetării 
româneşti la niveluri comparabile cu alte culturi europene. 

3. Gânditorii români abordează acum cu precădere domenii de vârf ale reflecției filosofice: 
probleme ale culturii şi civilizației, criza culturii şi criza valorilor, teme ale antropologiei şi ale 
condiţiei umane etc. Avem acum o cultură desfăşurată pe toate registrele creaţiei teoretice, ŞI — 
ceea ce este mai important, cu remarcabile contribuţii nu numai în domeniile clasice ale gândirii 
filosofice — metafizica, logica, teoria cunoaşterii — ci şi în noile domenii sau în domeniile de vârf 
ale gândirii filosofice. Să menţionez doar filosofia culturii, teoria valorilor, sociologia, psihologia 
şi estetica, antropologia socială şi culturală — domenii în care s-au afirmat, cu lucrări de referință, 
Tudor Vianu, Mihai Ralea, Petre Andrei, D.D.Roşca, Dimitrie Gusti, Mircea Vulcănescu, Mircea 
Florian, Eugeniu Speranţia. Cultura română în perioada interbelică are nu doar personalități 
excepţionale, ci şi o medie valorică foarte ridicată, dată de existenţa unor personalități şi realizări 

cu statut mediu ca valoare, dar foarte importante pentru metabolismul şi activitatea culturală. Să 
menţionăm şi nivelul învățământului filosofic, ilustrat de o serie de personalităţi de vocaţie, şi 
activitatea publicistică atât de vie şi frământată. 

4. Există o interferență puternică între elaborările teoretice şi pozițiile politice, astfel că 
gândirea filosofică are o puternică implicație şi coloratură politică. Handicapul nostru este că 
trebuie să raportăm mereu istoria ideilor filosofice la evoluția ideilor politice şi la istoria realităților 
politice. Interferenţa dintre filosofic şi politic este acum mai relevantă decât în alte epoci. Şi dacă 
ați dispune de o imagine clară asupra confruntărilor politice şi ideologice din epocă, tot ar trebui să 
prelungim considerațiile noastre în plan politic pentru că, un gânditor, discutând despre criza 
culturii, sugerează sau dă şi o formulă de evoluţie a culturii române, aşa cum o vede el. Aşa se face 
că procesul raționalismului filosofic, întreprins de unii exponenți ai spiritualismului şi ai 
iraționalismului, se desfăşoară paralel cu „procesul democraţiei“ burgheze şi al instituțiilor sale 
politice — parlamentarism, politicianism etc. 


Curente şi confruntări de idei 


O altă caraccteristică este dată de tensiunile ideologice şi culturale, de faptul că spațiul gândirii 
filosofice este străbătut de puternice confruntări de idei între tendinţe opuse, pe toate planurile, 
după cum vom vedea. O sistematizare a acestor curente şi personalități este greu de făcut. Dar, din 
necesități didactice, putem încerca o clarificare a tabloului. Pornind de aici, din perspectiva 
confruntărilor de idei care opun personalitățile, sunt posibile mai multe sistematizării didactice, pe 
diverse planuri. 

1. O axă a delimitărilor ar fi aceea dintre vechea generaţie şi noua generație afirmată în epocă. 
Vechea generație de gânditori era constituită din „maiorescieni“, precum C.R.Motru, PP.Negulescu, 
Mircea Florian, Simion Mehedinţi. lar noua generaţie, intrată în arenă în timpul sau după război, 
din tinerii de atunci Tudor Vianu, Mihai Ralea, Nae Ionescu, Mircea Eliade, Cioran, Noica, 
Vulcănescu, Nichifor Crainic. Maiorescienii sunt de obicei universitari şi raționalişti, aplecaţi spre 
ştiinţă, spre construcții sistematice, cu disciplina severă a gândirii, orientați spre progres şi 
democraţie. Tinerii intelectuali, cei mai mulţi, sunt eseişti, fragmentari, cultivă publicistica, 
gândirea liberă, fac procesul raționalismului şi sunt înclinați, un segment masiv al lor, spre 
spiritualism şi intuiționism, spre trăire şi viață, sondează pasiunile şi frământările psihologice, 
elanul vital, ispitiți politic de mişcări radicale şi fac o critică accentuată a democraţiei burgheze, 
unii dintre ei sunt aplecaţi spre ortodoxism şi spre fondul autohtonist. Din vechea generaţie, dar 
dintr-o şcoală de gândire opusă lui Maiorescu, mai sunt activi Pârvan şi Iorga, cu mari sinteze acum 
şi cu influență puternică în mediile studenţeşti, ca şi alții, precum Lovinescu, Ibrăileanu sau Stere. 

2. Altă axă de departajare ar fi aceea dintre raționalism şi iraționalism. Să nu uităm că şi pe 
plan european perioada interbelică este una de criză a liberalismului clasic, de criză a 
raționalismului clasic, de căutări şi reconstrucţii filosofice pe baze noi, aduse de psihanaliză, de 
filosofia limbajului, de lingvistică, de avântul antropologiei culturale, continuate şi după război. 
Gânditorii români au conştientizat această criză şi au participat la această reformă a raționalismului 
occidental, cu contribuții majore, mai puţin cunoscute din păcate, dar, în această atmosferă de 
căutări, există şi alunecări spre iraționalism şi poziţii tradiționalist-etniciste. 

Critica raționalismului clasic şi reconstrucțiile filosofice pe baze noi, din perspective 
hermeneutice, fenomenologice sau existențialiste, revalorizarea intuiției, făcută de Bergson, a 
experienţei, precum face Mircea Florian, a fondului afectiv-axiologic, ca la D.D.Roşca, a 
componentelor psihologice, ca M. Ralea, sau a perspectivei culturologice, ca la Vianu, sau critica 
pozitivismului şi a scientismului, ca la mai toți gânditorii români, sunt demersuri fireşti şi nu 
trebuie condamnate atâta vreme cât ele nu eşuează în iraționalism, în refuzul ştiinţei, în misticism 
sau fundamentalisme religioase şi etnocentriste. 

Orientarea dominantă este considerată cea raționalistă, militantă pentru valorile democrației şi 

ale umanismului. Aici intră lotul masiv al gânditorilor români: Motru, Negulescu, Ştefan Zeletin, 
Lovinescu, Dimitrie Gusti (şi cei mai mulți dintre cei grupaţi în Şcoala sociologică de la Bucureşti), 
D.D.Roşca, Mircea Florian, Ion Petrovici, Mihai Ralea, Petre Andrei, Virgil Madgearu, Tudor 
Vianu, Camil Petrescu etc. 

Orientarea raționalistă este diversă şi se manifestă inclusiv în mediile universitare şi 
academice, în revistele ştiinţifice, se exprimă şi în mediile literare şi publicistice. Elocvente sunt 
revistele conduse de Motru (Ideea europeană, Revista de psihologie şi Revista de filosofie) sau cea 
de Lovinescu, Sburătorul; revista Viaţa românească — cu vechii ei mentori C-tin Stere şi Garabet 
Ibrăileanu, la care se adaugă, cu acelaşi crez democratic, raționalist şi modern, tinerii intelectuali 
precum Mihai Ralea. Poporanismul, cu formula democraţiei rurale şi a dezvoltării agricole, este 
absorbit de doctrina țărănistă, reelaborată în contextul epocii, pe alt palier teoretic, de Virgil 
Madgearu şi de doctrinarii statului țărănesc. 

Avem acum un raționalism nou reformat, diferit de cel clasic, dogmatic şi formalist, detaşat de 
pozitivism, o încercare de a refundamenta raționalismul filosofic, interesat de o reconstrucție 
filosofică, proiect în care intră Mircea Florian, Mihai Ralea şi Tudor Vianu, cu contribuţii 
excepţionale în axiologie, teoria culturii şi antropologie, şi D.D. Roşca. 

Aceasta ar fi o linie raţionalistă, care se află în confruntare cu diverse linii şi grupări spirituale 
care exprimă criza raționalismului clasic şi contestă soluţiile teoretice şi derivațiile sale politice 
(regim democratic, parlamentarism, pluralism politic etc.). Alături de Blaga, Motru şi Negulescu, 
avem în această perioadă o constelație de gânditori, unii afiliați unor curente, alţii afirmaţi ca 
personalități independente, alți care s-au detaşat de curentele inițiale, unii care şi-au întrerupt 
destinul creator în anii războiului, alții care şi-au continuat activitatea sau şi-au completat opera în 
perioada comunismului. 

3. O altă confruntare de răsunet s-a desfăşurat între orientările tradiționaliste şi cele 
moderniste, ambele de mare diversitate. În prima categorie intră mişcarea ortodoxistă şi 
autohtonistă de la revista “Gândirea”, condusă de Nichifor Crainic, anumite cercuri culturale şi 
reviste, precum erau cele din jurul lui Nicolae Iorga), iar în a doua categorie orientarea literară 
susținută de E. Lovinescu la revista “Sburătorul”, precum şi diversele mişcări şi reviste 
avangardiste. În plan politic şi ideologic se confruntau orientările agrariene şi cele care militează 
pentru o formulă de evoluţie modernă de tip industrial şi occidental. 

Aceste departajări nu se suprapun. Un gânditor raționalist, în esenţă, precum C.R.Motru, este 
exponent al unor poziţii politice conservatoare, iar un “trăirist” zbuciumat şi un eseist strălucit din 
tânăra generație, precum Cioran, este violent antitradiționalist. 


2. Politici şi structuri culturale 


Reconstrucția sistemului de învățământ 


Întregirea statală a României reclama politici şi strategii menite să cimenteze unitatea de fond 
a societăţii româneşti, sub raport economic şi cultural. Pentru a forma o entitate funcțională, 
capabilă să intre într-o nouă etapă a modernizării, statul român trebuia să integreze realmente 
Transilvania, Bucovina şi Basarabia într-un organism cu structuri centralizate şi consolidate. Aceste 
provincii, intrate acum în componența statului român, veneau cu structuri administrative şi 
culturale eterogene, iar sub raport demografic ele cuprindeau, pe lângă populația românească, şi 
numeroase minorități etnice. Imperativul integrării naționale s-a realizat printr-un amplu program 
de unificare legislativă, instituțională, economică şi culturală, pe suportul noii Constituţii din 1923. 

Un element major al acestui program a fost unificarea sistemului de învățământ, atât sub 
raport instituţional, cât şi în privința conținutului educaţional. Treptat, legislaţia în domeniul 

educaţiei a dus la formarea unui sistem unificat de învăţământ şi la ridicarea nivelului general de 
cultură. Sistemul educaţional a fost redimensionat şi sprijinit masiv prin fonduri de la bugetul 
statului, iar învățământul primar a fost prelungit de la patru la şapte clase, astfel că, la sfârşitul 
perioadei interbelice, numărul ştiutorilor de carte reprezenta circa 80 la sută (nivel foarte ridicat 
comparativ cu multe state europene). 

Sub conducerea ministrului Constantin Angelescu (1922-1926), autorul unui program numit 
„ofensiva culturală“, sistemul de învățământ a fost reformat şi modernizat sub toate aspectele. 
Aceeaşi tendință de reformă a fost continuată şi de alți miniştri ai învăţământului, precum Dimitrie 
Gusti (1932-1934). Factorii politici au înțeles importanţa strategică a acestui program şi au sprijinit, 
prin investiţii consistente, dezvoltarea bazei materiale a învăţământului şi a reţelei sale 
instituționale. Astfel, din 1918 până în 1938, numărul şcolilor şi al elevilor a crescut de circa patru 
ori, iar al corpului didactic de peste cinci ori. Învățământul liceal din România, care îmbina nivelul 
teoretic cu cel practic (licee agricole, industriale, sanitare, şcoli de arte şi meserii etc.), era 
recunoscut ca unul dintre cele mai bine organizate pe plan european. 

Învăţământul superior s-a dezvoltat într-un mod exploziv; structurile sale anterioare s-s-au 
consolidat, paralel cu diversificarea gamei de specializări, pentru a acoperi necesitățile complexe al 
unei societăţi moderne. Pe lângă universităţile cunoscute, de la Bucureşti, Iaşi, Cluj, Cernăuţi şi 
Chişinău, au apărut institute politehnice, academii de profil comercial, industrial şi agronomic, de 
muzică şi artă dramatică, de arhitectură şi de arte plastice, precum şi Şcoala Superioară de Război 
din Bucureşti. Numărul de studenți a crescut de peste patru ori. Aceste instituții, care s-au afirmat 
prin standardul ridicat al procesului didactic şi valoarea corpului profesoral, au devenit centre 
culturale puternice, în care s-au format elitele economice, politice, intelectuale şi artistice ale 
perioadei, stimulând dezbaterile intelectuale şi activitatea de cercetare ştiinţifică. Personalităţile 
care domină acum spaţiul cultural au dat strălucire şi învățământului românesc, care a beneficiat de 
mari dascăli, precum Nicolae Iorga, Vasile Pârvan, Nae Ionescu, Dimitrie Gusti, Petre Andrei, 
Virgil Madgearu, Simion Mehedinţi, C-tin Rădulescu-Motru, lon Petrovici, PP.Negulescu, 
D.D.Roşca, Tudor Vianu, Mircea Florian, Anton Dumitriu, Nichifor Crainic, G. Călinescu, Dumitru 
Stăniloae, ş.a. În istoriografie şi în gândirea istorică se confruntă perspective ilustrate de Pârvan, 
Iorga, C-tin C. Giurăscu, Ion Nistor sau loan Lupaş, după cum în ştiinţele geografice şi etnologice 
avem poziţii datorate lui Simion Mehedinţi şi Gh. Vâlsan, toate cu extensii în planul sociologiei 
istorice şi al antropologiei culturale. 


Publicații şi orientări culturale 


O imagine asupra vieţii culturale din perioada interbelică nu poate face abstracție de 
dezvoltarea pe care au cunoscut-o publicaţiile, editurile, fundaţiile şi asociaţiile culturale. 

e  Editurile cele mai importante au fost Editura Fundațiilor Regale, Cartea Românească, Casa 
Şcoalelor, Scrisul Românesc. 

e Presa cotidiană şi cea culturală — cele mai importante publicaţii au fost Universul, Curentul, 
Adevărul, Cuvântul, Neamul românesc, Gândirea, Viaţa românească, Ideea europeană, 
Sburătorul, Revista de filosofie ş.a.; dintre agențiile de presă menţionăm agenția RADOR; în 
această perioadă apăreau în România peste 4 000 de periodice (unele efemere), existând 
publicaţii în toate capitalele de judeţ şi în oraşele importante. 

e Institutele de cercetare ştiinţifică — Institutul de studii sud-est europene, Institutul Social 
Român; o activitatea fructuoasă a avut şi Academia Română, care a organizat conferințe şi 
manifestări ştiinţifice, fiind cel mai înalt for cultural al ţării, o instanță de consacrare a 
valorilor. 

e Asociaţiile şi fundaţiile culturale — Societatea scriitorilor români, Asociaţia „Criterion“, 
precum şi instituţiile educaționale din mediul rural (căminele culturale). 

Viaţa culturală, extrem de bogată şi dinamică, se desfăşura în cadrul unor instituţii, publicaţii 


sau în jurul unor personalități deosebite. Astfel, putem identifica patru-cinci astfel de grupări active 
în plan cultural; 


Gruparea din jurul revistei “Viaţa românească” — condusă de Garabet Ibrăileanu până în 
1933, apoi de Mihai Ralea, alături de care s-au afirmat şi alți gânditori de orientare 
raționalistă şi democratică: Tudor Vianu, G. Călinescu, D.I Suchianu. 

Gruparea din jurul lui Eugen Lovinescu, a cenaclului şi a revistei “Sburătorul”, care a 
susţinut orientarea modernistă în literatură şi în planul criticii literare, disociind esteticul de 
etnic şi etic, de angajările politice, orientare în care se integrează Şerban Cioculescu, 
Vladimir Streinu, Pompiliu Constantinescu, Camil Petrescu, H. Papadat-Bengescu etc. 
Gruparea din jurul lui Nae Ionescu şi a ziarului “Cuvântul”, alcătuită din Mircea Eliade, 
Mircea Vulcănescu, C-tin Noica, Emil Cioran, toți angajați în edificarea unei „noi 
spiritualități“. 

Asociaţia „Criterion“, formată de „elevii“ lui Nae Ionescu, în anii 1932-1933, având în 
frunte pe Mircea Eliade, Mircea Vulcănescu, Petru Comarnescu, asociaţie de mare succes în 
epocă, prin conferințele publice pe care le inițiază. 

Gruparea de la revista „Gândirea“, sub direcția lui Nichifor Crainic, grupare ortodoxistă şi 
tradiționalistă (Vasile Băncilă, Dimitrie Stăniloae, Nicolae Roşu etc.), iar după 1938, cu 
accente naţionaliste şi etnocratice. 

Nicolae Iorga, prin publicația sa „Neamul românesc“ (ce apare fără întrerupere din 1906 
până în 1940), deşi nu a reuşit să mai coaguleze un curent amplu, promovează tot o orientare 
tradiționalistă, dar fără accente ortodoxiste; el se opune constant ideologiilor de extremă 
dreaptă, nazismului, şi celor de extremă stângă, comunismului. 

Gruparea din jurul lui Dimitrie Gusti şi a şcolii sale monografice, unificată de o nouă 
paradigmă a cercetării sociologice, elaborată în fundamentele ei teoretice de Gusti, Mircea 
Vulcănescu, H.H. Stahl, Traian Herseni, cuprinzând şi alte nume (Anton Golopenţia, C-tin 
Brăiloiu). Este o grupare orientată de o nouă metodologie a cercetării sociale, promotoare a 
unui reformism social, afirmată initial în jurul Institutului Social Român şi al Revistei pentru 
teorie şi reformă socială. 

Revista Fundațiilor Regale (care apare între 1934-1947) a exercitat o influență majoră 
asupra literaturii şi culturii române, reuşind să se situeze deasupra curentelor partizane şi să 
beneficieze de colaborarea celor mai de seamă scriitori, critici, istorici literari şi savanţi ai 
vremii. Ea promovează literatura de calitate şi spiritul critic, fără angajări ideologice, în 
prima fază; revista este condusă de un comitet de direcţie, având ca membri, printre alţii, pe 
Paul Zarifopol, Camil Petrescu, Dimitrie Gusti, C. Rădulescu-Motru, iar în perioada 
războiului pe D. Caracostea, care îi conferă o orientare de dreapta. Din 1944, revista este 
condusă de Camil Petrescu, care îi conferă iarăşi un caracter deschis. 

Radiodifuziunea. Un mare impact cultural şi social a avut în perioada interbelică radioul. 
Radiodifuziunea Română, care şi-a început activitatea în 1928, a jucat un rol important în 
viața culturală; pe lângă rolul său de mediu de informare modern şi rapid, radioul a fost şi un 
instrument prin care ideile şi opiniile marilor cărturari ai momentului au pătruns în cercuri 
tot mai largi ale populației, contribuind la întărirea unităţii spirituale a națiunii. Astfel, mulți 
intelectuali ai vremii (Nicolae Iorga, Mircea Eliade, G.M.Cantacuzino, Vasile Voiculescu 
ş.a.) au fost invitaţi să ţină „conferinţe radiofonice“, având astfel prilejul de a se adresa 
direct unui public foarte larg şi eterogen, pentru a-şi exprima opiniile asupra situaţiei 
sociale, precum şi asupra unor probleme culturale. De asemenea, un ecou deosebit au avut şi 
emisiunile de „teatrul radiofonic“, care au beneficiat de vocile celor mai prestigioşi actori ai 
vremii. Totodată, programele muzicale au avut o audienţă deosebită. 

3. Evoluții şi caracteristici ale fenomenului artistic 


Confruntări în câmpul literaturii şi al criticii 


Cultura română atinge acum un moment de apogeu al dezvoltării sale istorice, iar expresia cea 
mai concludentă a acestui stadiu este literatura, domeniu în care se avem opere de performanţă, 
orientări variate, de la tradiționalism la mişcări consistente de avangardă, o dezbatere vie cu privire 
la noile idei, stiluri şi practici artistice. În general, literatura şi critica literară au în această perioadă 
un sandard calitativ deosebit, fiind sincronizate cu mişcările literare din ţările occidentale. Câmpul 
literaturii, mai mult decât ale zone ale creației artistice, este dominat de confruntarea dintre 
tradiționalism şi modernism, care angajează perspective mai largi, vizând orientarea de ansamblu a 
societăţii şi a culturii româneşti. Dezbaterile priveau trecerea de la literatura de tip clasic la formule 
stilistice noi, ce codificau experiențe umane şi sociale diferite de cele ale universului tradițional. 
Era vorba de proza citadină şi de analiză psihologică, de o poezie ce asimilase diverse experienţe 
de limbaj ale avangardei, de un nou tip de critică literară, una de analiză stilistică şi de interpretare, 
acordând prioritate criteriului estetic şi originalității limbajului. 

Confruntarea era puternică în plan literar, întrucât noile mişcări moderniste şi de avangardă 
coexistau cu formule estetice tradiționale, ambele orientări având exponenţi străluciți. Diapazonul 
acestor stiluri merge de la proza de tip clasic a lui Rebreanu, Sadoveanu sau Cezar Petrescu la noile 
formule susținute de criticul E. Lovinescu, la “Sburătorul”, şi confirmate artistic de scrierile lui 
Camil Petrescu, Hortensia Papadat-Bengescu sau Anton Holban, până la proza analitică şi de 
sondare a abisalului, la cea fantastică şi la literatura „autenticității“ şi a experienţei (M.Blecher, Gib 
Mihăescu, Mircea Eliade) sau la proza de la rafinament a lui Mateiu Caragiale; de la poezia lui 
Goga, Al. Philipide, Aron Cotruş sau Crainic, la cea nouă scrisă de Blaga, Bacovia şi Arghezi, cu 
inovaţii de atitudine şi de stil, până la cea de factură ermetică a lui Ion Barbu. 

Avangarda românească este o mişcare complexă, cu realizări remarcabile în literatură şi în 
câmpul artelor plastice, racordată la spritul înnoitor al avangadei europene. Încă în timpul 
războiului, prin 1917-1918, Tristan Tzara (1896-1963), fondatorul dadaismului, a participat la 
mişcările avangardiste din Occident. Un loc aparte ocupă originalul prozator Urmuz, descoperit şi 
publicat de Arghezi în “Bilete de papagal”. Spaţiul literar românesc interbelic este şi locul unei 
importante manifestări a curentelor de avangardă. Revista Contimporanul (1922-1932), condusă de 
Jon Vinea (1895-1964), a dezvoltat modernismul până la avangardă. Alături de el, alţi scriitori 
legaţi de aceste curente şi de revistele de avangardă sunt Gherasim Luca (1913-1994) şi Ilarie 
Voronca (1903-1946), autori care s-au afirmat mai târziu în străinătate. Alţi scriitori care s-au 
afirmat în mediile avangardiste sunt Brunea-Fox şi Geo Bogza (1908-1993), care au revitalizat 
genul reportajului, poetul Gellu Naum, unul dintre cei mai valoroşi exponenţi ai suprarealismului, 
cu o operă impresionantă. 

Aceeaşi diversitate de orientări se manifestă şi în domeniul esteticii, al teoriei literare şi al 
criticii literare, unde întâlnim un evantai de abordări şi de formule metodologice, de la cele 
ilustrate de Mihai Dragomirescu sau Iorga, până la abordările noi, datorate lui Lovinescu, 
Călinescu, Şerban Cioculescu, Vladimir Streinu, Dimitrie Caracostea, Pompiliu Constantinescu, 
sau la elaborări de teorie estetică datorate lui Vianu, Ralea, Liviu Rusu ş.a. 


Arhitectura românească în secolul XX 


Arhitectura românească traversează la sfârşitul secolului al XIX-lea şi începutul celui următor 
o perioadă de căutări şi redefiniri stilistice, aflându-se între formulele eclectice, de influență 
apuseană, şi tendinţa de a elabora un stil naţional, pe suportul tradițiilor populare şi premoderne. 
Aceste viziuni Şi direcții contradictorii se vor confrunta şi în perioada interbelică. Totodată, acum 

apar şi în spaţiul românesc orientări avangardiste şi funcționaliste, promovate pe plan european, 
dar şi tendințe neoclasice. 

Tensiunea dintre tradiție şi inovație se manifestă în arhitectură în forme specifice. Maniera 
eclectică era dominantă la sfârşitul secolului al XIX-lea, în forme venite mai ales din spaţiul 
francez. Ea se exprimă în edificii precum Palatul Adunării Deputaţilor (azi Palatul Patriarhiei), 
proiectat şi executat de Dumitrie Maimarolu, precum şi în construcțiile girate de Ion D. Berindei 
(Palatul Cantacuzino din Bucureşti, Palatul Culturii din laşi). 

Direcţia naţională se va exprima prin creaţiile lui Jon Mincu (1852-1912) — creatorul unui stil 
arhitectonic numit neoromânesc. Mincu preia în formule moderne elemente arhitecturale din 
construcția bisericilor şi a conacelor din Evul Mediu. Cele mai semnificative construcții în stil 
neoromânesc, care aparțin lui Ion Mincu, sunt „Casa Lahovary“ (1886), „Casa Vernescu“ (1889), 
„Bufetul de la Şosea“ (azi restaurantul „Doina“, construit în 1892)), „Şcoala centrală de fete“ din 
Bucureşti (1894), Palatul Administrativ din Galaţi (1904), Banca Comercială din Craiova (1916). 

Pe traseul deschis de Ion Mincu s-au înscris o serie de arhitecți de valoare, interesaţi de 
consolidarea stilului neoromânesc, precum Grigore Cerchez (autorul clădirii Şcolii Superioare de 
Arhitectură din Bucureşti, azi Institutul de Arhitectură „Ion Mincu“) şi Nicolae Ghika-Budeşti 
(clădirea Muzeului de Artă Naţională, azi Muzeul Ţăranului Român, situat lângă Piaţa Victoriei). 

Petre Antonescu (1873-1965) este unul dintre cei mai productivi arhitecți români ai secolului 
XX, care a reuşit să îmbine elemente decorative şi soluţii ale arhitecturii tradiționale cu exigenţe 
funcționaliste moderne. Opera sa este impresionantă. El a construit (în 1910) Palatul Ministerului 
Lucrărilor Publice (azi Primăria municipiului Bucureşti), Palatul Facultăţii de Drept, Banca de 
Investiţii (fostă Marmorosch Blanck), Primăria din Craiova, Academia di Romania de la Roma, 
Arcul de Triumf din Bucureşti (1922, 1935-1936). 

Duiliu Marcu ilustrează la noi în perioada interbelică tendința funcționalistă, moderată însă, 
orientată spre rigoare geometrică şi spre o asceză a formelor, forme degajate de ornamente şi 
adaptate funcției. Aceste caracteristici sunt evidente în edificiile pe care le-a proiectat şi construit: 
Palatul din Piaţa Victoriei (sediul Guvernului), Academia Militară, Biblioteca Academiei Române, 
Teatrul şi Opera din Timişoara, Palatul C.F.R.. A restaurat hotelul Athene Palace. 

Orientarea modernă în arhitectură a fost ilustrată şi de genul de construcție numit „Block- 
hause“ (de unde derivă şi denumirea de bloc), orientare susținută şi de Horia Creangă (autor al 
Blocului Aro, cinematograful Patria), un adevărat fondator al noului spirit în arhitectură. Alte nume 
importante ale arhitecturii româneşti din perioada interbelică: Constantin Joja, Haralambie 
Georgescu, Octav Doicescu, G. Simota, G.M.Cantacuzino. O direcție nouă, integralistă, este 
reprezentată de Marcel Iancu, promotor al mişcărilor avangardiste europene în artele plastice. 

George Matei Cantacuzino (1899-1960) ocupă un loc aparte, fiind un artist complex, architect, 
pictor, critic şi istoric al artelor vizuale, dar şi unul dintre cei mai profunzi şi originali analişti şi 
comentatori ai arhitecturii româneşti. În anii '20 a restaurat Palatul Brâncovenesc de la Mogoşoaia. 
Între anii 1934-1935 a lucrat cu o echipă de arhitecți şi ingineri la un plan de sistematizare a 
capitalei. În perioada interbelică a proiectat şi construit câteva edificii în Bucureşti, care-l impun ca 
pe unul dintre cei mai valoroşi arhitecți: Banca de investiții (de pe str. Lipscani), ansamblul de la 
Eforie, Hotelul Rex din Mamaia, (împreună cu Vasile Arion), blocurile Kreţulescu din piața Amzei, 
şi cel din Dionisie Lupu, biserica Flămânda din Câmpulung-Muscel, casa de cură de la Olăneşti 
etc. În anii '50 efectuează lucrări de restaurare la unele ctitorii din nordul Moldovei, precum şi la 
pavilioanele de la Palatul Mitropoliei din Iaşi. 

Profesor de istoria şi teoria arhitecturii (între 1942-1948), numit de studenţii săi „un magician 
al cuvântului şi al desenului“, susţine mulţi ani cronica plastică în revista Viața românească. 
G.M.Cantacuzino este autor al unor studii fundamentale de istoria artei româneşti şi de teoria 
arhitecturii: Întroducere în studiul arhitecturii (1926), Palladio (1928), Arcade, firide şi lespezi 
(1932), Izvoare şi popasuri (1934), Pătrar de veghe (1938). 

Sculptura. Constantin Brâncuşi (1876-1957) 


Fără antecedente notabile, decât în formele sculpturii populare în lemn, sculptura de expresie 
modernă cunoaşte un moment de afirmare universală în prima jumătate a secolului XX prin opera 
lui Constantin Brâncuşi. Alături de geniul lui Brâncuşi, nume de prim rang ale sculpturii româneşti 
sunt Dimitrie Paciurea (1873-1932), autor al unor lucrări de mare forță expresivă, precum Gigantul 
(1905-1907), Sfinxul (1913), Zeul războiului (1916), seria de Himere, cu sugestii mitice şi 
suprarealiste, Cornel Medrea (1888-1964), autor a numeroase busturi, amplasate în toată ţara, Jon 
Jalea (numeroase monumente, reliefuri, busturi, statui — Decebal de la Deva; lucrarea sa 
reprezentativă fiind Arcaş odihnindu-se,), lon Irimescu, Oscar Han, lon Vlasiu (autor al 
monumentului de pe Câmpia Libertăţii de la Blaj, al ansamblului Horea, Cloşca şi Crişan din Cluj- 
Napoca), Romulus Ladea (monumentul Școala Ardeleană, din Cluj.Napoca), Constantin Baraschi, 
Irina Codreanu, Miliţa Pătraşcu, Gheorghe Anghel (autor al statuii Eminescu din faţa Ateneului 
Român), iar în a doua perioadă a secolului XX, Vida Gheza (autor al Monumentului de la Moisei), 
Constantin Lucaci (monumente Dialogul undelor, din curtea Televiziunii române, Fântâna 
cinetică, la Constanţa), Constantin Popovici (monumentul Bacovia, din Bacău, lucrarea 
Electrificarea, amplasată pe barajul Vidraru, pe Argeş), Gheorghe Apostu, Ovidiu Maitec, Horia 
Flămându, Marin Ştefănescu (autor al statuii ecvestre Ştefan cel Mare de la Podul Înalt, lângă 
Vaslui), Mircea Spătaru ş.a. Sculptura românească se integrează în perioada interbelică în mişcarea 
artistică europeană, asimilând noile formule ale artei abstracte şi anticlasice, fiind interesată şi de 
adecvarea ei la noile preocupări urbanistice. Astfel, sculptorii şi arhitecţii români proiectează mari 
ansambluri publice, închinate unor personalități sau evenimente istorice, realizează monumente 
amplasate în pieţe şi parcuri. 

Constantin Brâncuşi a revoluționat efectiv sculptura modernă prin abstractizare formală şi prin 
apelul la formele arhaice şi tradiţionale de reprezentare. După studiile făcute la Şcoala de arte 
frumoase din Bucureşti (timp în care se afirmă prin câteva lucrări în maniera epocii), Constantin 
Brâncuşi s-a stabilit la Paris în 1904, unde a cunoscut experiențele şi căutările plastice înnoitoare, 
lucrând o vreme şi în atelierul sculptorului Auguste Rodin. La Salonul de Toamnă de la Paris, în 
1906, expune Orgoliu (1905) şi Cap de băiat (1906), care au atras atenţia marelui sculptor francez 
Auguste Rodin, care i-a propus să lucreze în atelierul sau. Detaşându-se de formula clasică şi 
impresionistă a sculpturii, el se integrează spiritului novator al avangardei, dar într-un mod cu totul 
original, prin faptul că, pe lângă influenţele artei abstracte şi a cubismului, Brâncuşi preia şi 
prelucrează creator forme ale artei arhaice şi populare, orientându-se decis spre o simplificare şi 
geometrizare a formelor. În 1907 realizează lucrarea Sărutul (aflată acum în Muzeul de artă din 
Craiova), care marchează o piatră de hotar în creaţia sa. 

Astfel, Brâncuşi deschide un nou drum în sculptură, declanşează o adevărată revoluţie estetică, 
prin formele sale abstracte, ce nu mai urmăresc expresivitatea anatomică sau naturală a modelului, 
ci mizează pe forța de sugestie a unor elemente plastice reduse la esenţa lor geometrică sau 
arhetipală. Până în 1913, Brâncuşi realizează cîteva lucrări sau prime versiuni ale lor, care deschid 
un drum nou în sculptură: Cuminţenia pământului, Rugăciune, Sărutul (1907), Somnul (1908), 
Muza adormită (1909-1910), Pasărea măiastră (1910), Prometeu (1911), Domnişoara Pogany 
(1912). Aceste lucrări îl fac din ce în ce mai cunoscut şi în 1913 participă la o expoziție de artă 
modernă la New-York. Sesizând orientarea sa spre forme abstracte, cu sugestii din arta arhaică, un 
prieten al său, pictorul Henri Rousseau, îi spune, după lucrările realizate până în 1913: „Tu ai 
transformat anticul în modern. 

În perioada următoare a creaţiei sale, după 1916, Brâncuşi adânceşte procesul de epurare a 
formelor de aspecte figurative şi se concentrează spre surprinderea esențelor, printr-o asceză a 
formelor şi o tot mai accentuată dematerializare a limbajului sculptural: Primul strigăt (1917), Leda 
(1920), Începutul lumii (1924), precum şi lucrările care ilustrează motivul zborului şi al înălțării, 
motive care-l vor obseda permanent (seria „Păsări în văzduh“ şi motivul „Coloanelor fără 
sfârşit“). Arta sa dobândeşte un ecou extraordinar în SUA şi în mediile occidentale, fiind 

considerat un creator emblematic pentru noul spirit al artei moderne. La comanda unui maharajah 
din India, Yeswart Rao Holkar Bahadur, Brâncuşi proiectează şi face numeroase schiţe pentru un 
Templu al meditaţiei (1933), pe care nu ajunge să-l mai realizeze. 

În perioada 1937-1938, Brâncuşi realizează complexul de la Târgu Jiu, capodopera sa, 
ansamblu cunoscut, alcătuit din tripticul Masa tăcerii, Poarta sărutului şi Coloana fără sfârşit, 
conceput ca un monument închinat eroilor patriei căzuți în timpul primului război mondial. 
Reluarea dimensiunilor artei populare are loc acum într-un demers condus de un principiu apolinic, 
solar, al ordinii şi rațiunii simbolice, întregul complex fiind încadrat într-un spaţiu cu semnificații 
arhetipale, cu rol evocator. Iluminat de spiritul artei populare, de morala şi filosofia ei de viaţă, 
Brâncuşi este fascinat de zorii umanităţii, de momentele cruciale ale vieţii umane, naşterea, iubirea, 
creația, integrarea în cosmos. Fundamentul autohton al artei lui Brâncuşi l-a făcut pe criticul Giulio 
Carlo Argan să-l numească pe marele sculptor „genius loci al României“ 2* Printre cei dintâi 
intelectuali români care au surprins noutatea şi originalitatea lui Brâncuşi se numără Lucian Blaga. 
El îl integrează pe Brâncuşi în tendința nouă a spiritului modern, care, depăşind naturalismul, 
psihologismul, pozitivismul, individualismul şi impresionismul relativist, „incearcă să taie o cale 
spre absolut“, ceea ce se traduce şi prin căutarea „esenţelor“, prin „stilizare lăuntrică“, prin 
năzuința de „a crea anonim, a fi impersonal, colectiv“ 25 

„Sculptorul Brâncuşi a încercat să reducă la forme şi linii ultime o pasăre şi a creat o 
stranie divinitate a extazului. Acelaşi sculptor a cioplit şi a cizelat un ou, preocupat 
exclusiv de problema figurilor fundamentale, şi totuşi, depăşindu-se, el a întruchipat oul 
cosmic, ce aminteşte nu ştie ce teo- şi cosmo-gonie orfică “. 240 
Brâncuşi era pentru Blaga un artist reprezentativ pentru „noul stil“, animat de un elan abstract, 

antinaturalist şi constructivist, un artist profund național, totodată, care „reînnoieşte legătura cu 
fondul nostru sufletesc primitiv“. După Blaga, arta brâncuşiană îşi are rădăcini în spaţiul românesc 
şi în orientarea sa spre formele „elementare“, „stihiale“, contaminate parcă de natura geometrică a 
„schemelor cristalice“. 

„Asociaţia între Pasărea sfântă, de atâtea ori realizată în metal orbitor şi o veche 
catedrală se impune cu insistență, fără voie. Acelaşi extaz abstract se întruchipează în 
liniile prelungi ale imaculatei păsări, ca şi în spirituala înălțare a unei biserici. Ghicim o 
bărbătească tăgăduire a realităţii în acest extaz, care transfigurează gândurile şi vedeniile 
lui Brâncuşi şi ale altor sculptori contemporani “.2* 

Opera lui Brâncuşi a beneficat de numeroase exegeze, din cele mai diferite unghiuri de vedere, 
mai ales cu privire la semnificațiile filosofice şi mitice ale ansamblului de la Târgu Jiu. Dincolo de 
polivalenţa acestor semnificaţii, ele nu se relevă decât corelând simbolistica întregului ansamblu cu 
fondul ancestral al culturii populare româneşti, în special cu riturile de trecere (Poarta ca loc al 
„marii treceri“), precum şi cu cele două teme mari, tema nunţii şi cea a morții, teme îngemănate în 
Mioriţa şi în tradiţiile folclorice. Monument cu semnificații comemorative, complexul de la Târgu 
Jiu aminteşte prin semnificațiile sale încifrate de transfigurarea mioritică a morții în nuntă cosmică. 
La acelaşi câmp simbolic (al „marii treceri“) participă şi alte motive ale artei lui Brâncuşi: Pasărea 
măiastră, pasărea miraculoasă, „pasărea fără somn“ din basmele româneşti, ce dezleagă misterul 
drumului, plin de încercări inițiatice, pe care eroul trebuie să-l parcurgă spre maturitate şi dragoste, 
sau „pasărea-suflet“, simbolizând un vehicul al sufletului uman spre lumea de dincolo; Cocoşul, 
simbol al speranţei în reînnoirea eternă a vieții; Sărutul, în varianta sa de monument funerar, din 
cimitirul Montparnasse, evocând ideea de nuntă postumă, de continuitate a vieţii dincolo de 
moarte. 

După opinia unor exegeti,“% amplasarea componentelor şi integrarea lor în spaţiul local 


* Constantin Prut, Dicţionar de artă modernă, Bucureşti, Editura Albatros, 1982, p. 67. 

5 Lucian Blaga, Probleme estetice, studiu din 1924, în Opere, vol. 7, Bucureşti, Editura Minerva, 1980, pp. 
128-131. 

* Lucian Blaga, Elanul insulei, Cluj-Napoca, Editura Dacia, 1977, p. 59. 

*7 Lucian Blaga, Feţele unui veac (1926), în vol. cit., p. 198. 

*% Ton Pogorilovschi, Ansamblul sculptural de la Târgu-Jiu, laşi, Editura Junimea, 1976, p. 

exprima intenţia lui Brâncuşi de a conferi ansamblului (pe care l-a numit Calea sufletelor eroilor) o 
semnificație cosmică, de a reuni cele patru elemente fundamentale ale lumii: apa, Jiul ce curge în 
preajma parcului, pământul, reprezentat de Masa tăcerii şi de aleea din grădina publică, Calea 
Eroilor, focul iubirii, simbolizat de Poarta Sărutului, ca triumf al vieţii asupra morții, aerul, 
Coloana fără sfârşit, care exprimă înălţarea în văzduh, drumul către cer (evocând bradul de la 
capătâiul mortului nelumit, din tradiția populară). Mircea Eliade considera că sensul adânc al 
Coloanei fără sfârşit, care aminteşte simbolul arhaic „axis mundi“, este acela de a asigura 
comunicarea cu cerul, înlesnind astfel înălțarea la cer a sufletelor eroilor gorjeni care s-au jertfit 
pentru apărarea patriei. Replicând unui critic american, care nu sesiza motive româneşti în opera lui 
Brâncuşi, Mircea Eliade susține că, deşi a suferit în chip firesc influențele mediului parizian, arta 
lui Brâncuşi este solidară cu „universul formelor plastice şi cu mitologia populară românească, şi 
poartă uneori chiar nume româneşti (Măiastra, de exemplu). Cu alte cuvinte, «influenţele» au 
suscitat un fel de anamneză, care a condus în mod fatal la o autodescoperire.[...]. Poate că numai 
după ce a înţeles importanța anumitor creaţii moderne, Brâncuşi a redescoperit şi bogăţia artistică 

Pictura 


După momentul atât de strălucit reprezentat de Nicolae Grigorescu, Ion Andreescu şi Ştefan 
Luchian, întemeietori ai peisagisticii româneşti şi ai unei picturi cu profunde semnificații naționale 
şi umane, la începutul secolului XX şi în perioada interbelică se afirmă o pleiadă de pictori 
valoroşi, care se situează la nivelul căutărilor estetice din spaţiul european: Theodor Pallady, 
Gheorghe Petraşcu, Nicolae Tonitza, Ştefan Dimitrescu, Jean Steriadi, Francisc Șirato, Iosif Iser, 
Margareta Sterian, Nicolae Dărăscu, Ana şi Aurel Jiquidi, Nora Steriadi, Dumitru Ghiaţă, 
Alexandru Ciucurencu, Lucian Grigorescu, Henri Catargi, Aurel Ciupe, Catul Bogdan, Marcel 
Iancu, M.H. Maxy, Victor Brauner, Mattis-Teutsch, Camil Ressu, lon Țuculescu, Corneliu Baba. 

Numeroşi pictori români au participat la constituirea mişcărilor de avangardă din artele 
plastice, avansând idei, formule şi noi modalităţi de expresie. Un rol deosebit a avut gruparea din 
jurul revistei Contemporanul (apărută în 1924, sub direcţia poetului Ion Vinea), grupare ce a lărgit 
câmpul experienței artistice, a racordat pictura românească la noile mişcări stilistice şi a promovat 
ideea de integrare a artelor într-un limbaj complex. Artiştii legaţi de această grupare sunt Marcel 
Iancu, M.H.Maxy, Victor Brauner, Miliţa Petraşcu, Mattis-Teutsch, Corneliu Mihăilescu, Henri 
Catargi, Margareta Sterian, care au organizat între 1924-1936 mai multe expoziţii colective, în 
Bucureşti, la care au participat cu lucrări şi personalităţi ale avangardei europene, printre care Paul 
Klee, Hans Arp, Giorgio de Chirico. Elaborându-şi operele în cadrul mişcărilor postimpresioniste, 
pictorii români au asimilat noile experienţe formale şi au distilat noile curente plastice (cubism, 
expresionism, suprarealism etc.), dar şi-au croit un drum propriu şi au creat într-o manieră 
originală. Cei mai mulți dintre ei au reuşit o sinteză între reprezentarea de tip postimpresionist şi 
noile forme ale limbajului plastic. 

Astfel, Gh. Petrașcu se distinge printr-o compoziție riguroasă şi o imagine încărcată de 
materialitate, de concreteţea lumii vizibile, opunându-se tendinţelor de pulverizare a reprezentării. 
Theodor Pallady, trecut prin experienţele de la începutul secolului, revine la o compoziţie 
rațională, clasică, cu un geometrism discret, sugerând o lume a permanențelor, cu o sensibilitate 
exprimată în forme elaborate. Nicolae Tonitza este un colorist exuberant, care reține strălucirea 
aparenţelor şi a luminii, într-o atmosferă senină, cu unele accente expresioniste. 

Impunătoarea personalitate artistică a lui Cornelui Baba domină după 1940 pictura 
românească. El reuşeşte o formulă artistică originală, evitând stilurile concurente ale epocii prin 


** Apus, Ion Pogorilovschi, op. cit., p. 105. 

reîntoarcerea la valorile clasice ale picturii, la o imagine construită riguros, în spaţiul unui realism 
expresiv, sugerând o lume a stabilității şi a firescului vieții. Tema centrală a picturii sale este omul, 
în ipostazele tipice ale vieții şi în profunzimea sa meditativă. El redescoperă universul ţăranului, 
figura sa ca simbol al permanenței, pictând scene care sunt marcate de un ritual la vieţii, anulând în 
acelaşi timp orice reprezentare idilică. 

Ion Țuculescu este un pictor de o originalitate frapantă, depăşind cadrele convenționale printr- 
o reprezentare de o forţă coloristică şi vizionară deosebite. El regăseşte valenţele simbolice ale 
fondului arhaic popular, folosind într-un sens expresionist elementele naturii vegetale pentru a 
exprima freamătul interior al lucrurilor, drama metafizică la care participă întregul cosmos. Pictorul 
îşi construieşte un „alfabet simbolic propriu“, în care motivele centrale sunt ochii ce ne privesc 
din adâncul lucrurilor, ca şi când ar vrea să ne transmită un mesaj tainic şi evident totodată. 

În a doua perioadă a secolului XX, pictura românească este reprezentată de o pleiadă de 
personalități de prim rang valoric, dintre care menţionăm pe lon Pacea, lon Sălişteanu, Dan 
Hatmanu, Horia Bernea, Sabin Bălaşa, Ion Biţan, Pavel Codiţă, Viorel Mărginean, Constantin 
Baciu, Vasile Grigore, Constantin Piliuţă, Ion Niţă Nicodim, Ion Musceleanu, Mihai Olos, Mihai 
Bandac, Marin Gherasim, Georgeta Năpăruş, Ion Gheorghiu, Ştefan Câlţia ş.a. În domeniul criticii 
şi al teoriei artelor plastice se afirmă încă din perioada interbelică Petru Comarnescu, autor al unor 
studii fundamentale şi monografii asupra pictorilor români şi îndeosebi asupra operei lui C-tin 
Brâncuşi. Alături de el, menţionăm pe Ion Frunzetti, Victor Ieronim Stoichiţă, Modest Morariu, Gh. 
Achiţei, Gr. Arbore. 


Muzica 


Sub aspect muzical, secolul XX începe în România sub auspiciile geniului creator a lui George 
Enescu (1881-1955). Primele creaţii enesciene, Poema română şi cele două Rapsodii, sunt şi ele 
prelucrări superioare ale fondului muzical tradițional, dar reprezintă un salt în ordine estetică, 
impunându-se prin originalitatea compoziției, prin complexitatea orchestrării şi prin forța 
coloritului instrumental. Creaţia de maturitate îi aduce lui Enescu recunoaşterea universală prin 
Simfonia I şi a III, prin Sonata I pentru pian, Sonata a III-a pentru pian şi vioară, Suitele I-III pentru 
orchestră, Suita Impresii din copilărie pentru pian şi vioară, Simfonia de cameră, dar mai ales prin 
opera Oedip (1931), lucrarea monumentală care-i încununează creația. 

În perioada interbelică, muzica românească parcurge un proces de diversificare a formelor de 
expresie, de rafinare a limbajului şi racordare la stilurile şi şcolile europene de compoziţie. În 1920 
se înființează Societatea Compozitorilor Români, cu scopul de a stimula talentele şi a promova 
creaţiile originale. După o perioadă de căutări şi confruntări de formule, se constituie o şcoală 
națională de compoziţie, ilustrată de nume prestigioase. Mişcarea muzicală este legată şi de 
activitatea marilor dirijori precum George Georgescu, Ionel Perlea şi Sergiu Celibidache, ultimii 
doi afirmați pe plan universal după al doilea război mondial. Dintre compozitorii afirmaţi în 
perioada dintre războaie, care au dat strălucire muzicii româneşti, prin creaţii de certă originalitate 
şi expresivitate, alături de figura emblematică a lui George Enescu, menționăm pe Dumitrie Cuclin, 
inovator al simfonismului şi teoretician al esteticii muzicale, Mihail Jora (creator al baletului şi al 
liedului românesc modern), Paul Constantinescu (autor al unor lucrări complexe, precum oratoriile 
bizantine, opera O noapte furtunoasă, baletul Nuntă în Carpaţi), Sabin Drăgoi (cu opera Năpasta), 
Marțian Negrea (opera Marin Pescarul), Th. Rogalski, Zeno Vancea, Dinu Lipatti. Tradițiile 
muzicii corale sunt ilustrate de Ion Vidu, D.G.Kiriac şi Tiberiu Brediceanu. 

În sfera de preocupări a etnomuzicologiei, a folclorului muzical şi a esteticii muzicale se 
afirmă personalități complexe precum Teodor Burda, George Breazu, care organizează prima 
fonotecă de folclor, îmbogăţită şi de Constantin Brăiloiu. Muzica populară câştigă acum în 

profesionalism şi autenticitate prin interpreți de talia lui Grigoraş Dinicu, Maria Tănase şi loana 
Radu. Muzica uşoară dobândeşte şi ea originalitate prin compoziţiile lui Ion Vasilescu, Ionel 
Fernic, Claude Romano. Mulţi dintre aceşti exponenţi ai muzicii româneşti îşi continuă activitatea 
şi după al doilea război mondial, la care se adaugă o nouă generaţie de compozitori şi interpreți. 
Şcoala muzicală românească îşi consolidează prestigiul în a doua jumătate a secolului XX şi obține 
o binemeritată recunoaştere internaţională. 

Dintre compozitorii care au lărgit registrul stilistic şi modalităţile tehnice, înscriindu-se în 
noile direcții contemporane cu inovaţii majore în limbajul muzical, într-un peisaj componistic 
extrem de divers şi de bogat, menționăm doar câteva nume: Tiberiu Olah, Tudor Jarda, Pascal 
Bentoiu, Anatol Vieru, Ştefan Niculescu, Dumitru Capoianu, Aurel Stroe, Cornel Țăranu. Alături de 
această pleiadă de compozitori, s-au afirmat dirijori precum Iosif Conta, Mihai Brediceanu sau 
Cristian Mandeal, pianişti ca Dinu Lipatti, Valentin Gheorghiu, violonişti ca Ion Voicu, Stefan 
Ruha sau Silvia Marcovici, cântăreți de operă şi de operetă care au evoluat pe marile scenele lumii, 
ca Ştefănescu-Goangă, Zenaida Pally, Arta Florescu, Ion Dacian, Teodora Lucaciu, Nicolae Herlea, 
Ludovic Spiess, Dan Iordăchescu, Eugenia Moldovan, David Ohanesian. 

Muzicologia, folcloristica muzicală şi critica muzicală sunt ilustrate de V. Cosma, Emilia 
Comişel, Petre Brâncuş, Vasile Tomescu, Tr. Mârza, A. Hoffman ş.a. 


Teatrul, cinematografia şi artele spectacolului 


În perioada interbelică, mişcarea teatrală se afirmă în vechile centre Bucureşti, Timişoara şi 
Iaşi, la care se adaugă alte teatre din centre regionale, cum ar fi Cernăuţi, Cluj, Oradea, Brăila. La 
marii actori afirmați înainte de primul război mondial, precum Grigore Manolescu, Aristizza 
Romanescu, Petre Liciu, C.I. Nottara, se adaugă acum personalități ale scenei precum Lucia 
Sturdza Bulandra, Ion Manolescu, Zaharia Bârsan, Maria Filotti, George Vraca, Miluţă Gheorghiu, 
Aura Buzescu, George Calboreanu, iar ca regizori, Paul Gusty, Ion Sava, Victor Ion Popa, Ion 
Şahigian. Alături de teatrul dramatic şi de comedie, se dezvoltă cu succes opera, opereta, baletul şi 
teatrul de revistă, acesta din urmă beneficiind de prestaţia artistică a lui Constantin Tănase, un 
creator şi un actor inconfundabil, cupletist curajos, excelent organizator de trupă, artist de înalt 
spirit civic. 

Literatura dramatică se îmbogăţeşte prin creaţiile lui Mihail Sorbu, Lucian Blaga, Mihail 
Sebastian, Camil Petrescu, G. M. Zamfirescu, Tudor Muşatescu, Al. Kirițescu, G. Ciprian. Interesul 
pentru fenomenul teatral se exprimă şi prin faptul că o serie de teoreticieni abordează acum 
specificul estetic al teatrului, rolul său social şi educativ, natura reprezentării dramatice şi a 
limbajului scenic, abordări datorate lui Mihail Dragomirescu, Tudor Vianu, Camil Petrescu. 

Un aspect major al vieţii teatrale constă în apariţia unor companii teatrale particulare, care 
colindă ţara, susținând spectacole de succes, mai ales în zonele care au fost integrate Românei după 
1918, cu piese din dramaturgia universală clasică sau din cea națională. Astfel de trupe au fost cele 
conduse de soții Bulandra, Maria Ventura, lon Manolescu, Elvira Popescu, Mărioara Voiculescu, 
Dina Cocea, Mişu Fotino, Maria Filotti. 

În a doua parte a veacului XX, arta teatrală românească cunoaşte un moment de excepțională 
afirmare şi de prestigiu internaţional, printr-o generație de actori de o forță deosebită, dar şi prin 
şcoala națională de regie, care impune noi modalități ale limbajului scenic. Dintre actorii care au 
dat strălucire scenei româneşti, dar şi filmului, menţionăm doar câteva nume: Radu Beligan, G. 
Vasiliu-Birlic, Silvia Dumitrescu-Timică, Toma Caragiu, George Constantin, Octavian Cotescu, 
Amza Pellea, Constantin Codrescu, Marin Moraru, Dem. Rădulescu, George Motoi, Carmen 
Stănescu, Gheorghe Dinică, Irina Petrescu, Mircea Albulescu, Victor Rebengiuc, Ştefan Iordache, 
Florin Piersic, Virgil Ogăşanu. Dintre regizorii care au reformat limbajul scenic şi s-au impus 
(mulți dintre ei) şi pe plan mondial prin noutatea montărilor şi prin originalitate, menţionăm pe Sică 

Alexandrescu, Liviu Ciulei, David Esrig, Vlad Mugur, Radu Penciulescu, Lucian Pintilie, Horia 
Popescu, Cătălina Buzoianu, Silviu Purcărete, Ion Cojar, Andrei Şerban. 

Trupele româneşti, când au avut prilejul de a face turnee în străinătate, de a participa la marile 
festivaluri ale teatrului contemporan, au repurtat succese răsunătoare, fiind elogiate pentru ţinuta 
artistică, pentru expresivitate şi originalitate. Fără îndoilă, prin nivelul său calitativ, teatrul 
românesc s-a afirmat ca un fenomen complex şi competitiv în contextul culturii contemporane. 

Cinematografia îşi are începuturile la noi încă din 1896, când are loc prima proiecţie cu filme 
Lumiere, la Bucureşti. În prima fază, producţia românească se limitează la jurnale de actualități, 
documentare şi publicitate, difuzate în sălile de cinematograf înaintea filmelor. O prioritate 
mondială în domeniul filmului ştiinţific aparţine lui Gh. Marinescu, care înregistrează pe peliculă 
cazuri clinice. Primele producții ale filmului de ficţiune apar în 1911, când regizorul Gr. Brezeanu 
toarnă filmul istoric Cucerirea Independenţei. 

În perioada interbelică se înfiinţează câteva case de filme, dar producţia este modestă. În 1934 
se realizează primul film sonor în România, Bing-Bang, avându-i ca protagonişti pe doi mari 
comici ai scenei, Stroie şi Vasilache. În 1939, regizorul Puiu Vasilescu obţine un premiu la Veneţia 
pentru documentarul Tara Moților. Abia în 1943 putem consemna o realizare de vârf în filmul 
artistic, prin ecranizarea piesei O noapte furtunoasă, în regia lui Jean Georgescu. 

După al doilea război mondial, filmul documentar, ştiinţific şi de animaţie cunoaşte o perioadă 
de dezvoltare, sub aspect tehnic, dar şi expresiv. În filmul de animaţie se impune Ion Popescu 
Gopo, care obţine şi un important premiu la Cannes, în 1957. În filmul artistic putem consemna 
câteva realizări de prestigiu, care depăşesc canoanele epocii, cum ar fi Moara cu noroc (1956), în 
regia lui Victor Iliu, Pădurea spânzuraţilor (1964), în regia lui Liviu Ciulei (care obține în 1965 
premiul pentru regie la festivalul de la Cannes). Alte creații importante aparţin lui Lucian Pintilie 
(Duminică la ora 6, Reconstituirea), lui Mircea Veroiu şi Dan Piţa (Nunta de piatră, Fefeleaga, 
Filip cel bun), Malvina Urşianu (Întoarcerea lui Lăpuşneanu), Manole Marcus (Puterea şi 
adevărul), Mircea Daneliuc (Cursa); un gen intens cultivat a fost filmul de inspirație istorică, în 
care s-a ilustrat regiorul Sergiu Nicolaescu (Dacii, Mihai Viteazul, Cu mâinile curate), precum şi 
filmul de comedie, în care s-a afirmat regizorul Geo Saizescu (Un surâs în plină vară, Aventurile 
lui Păcală). În domeniul teoriei şi al criticii de film se impun D.I. Suchianu, Ecaterina Oproiu, 
Florian Potra. 

Televiziunea română a început să aibă programe permanente din deceniul al şaselea, cucerind 
publicul prin forța imaginilor directe, prin emisiunile informative şi prin cele de divertisment, 
devenind rapid un instrument eficient de difuzare a valorilor culturale, dar şi un instrument de 
propagandă a regimului comunist, aspect care s-a intensificat după 1971. 


4. Dezbateri privind raportul dintre tradiție şi modernitate 


Conştiința românească parcurge în perioada interbelică o criză de proporții. Mărturie stau 
căutările spirituale, radicalitatea conflictului dintre generaţii, în plan cultural, drama pe care o 
trăiesc conştiinţele lucide şi confruntările ideologice acute. România dobândeşte acum o conştiinţă 
frustrată, o conştiinţă de sine nefericită, este nemulțumită ontologic de istoria sa, vrea să iasă din 
„eternitatea“ tradiției în istorie, în istoria năvalnică, majoră, iar Cioran şi alţii îi cer dovezi de 
trezire din somnul istoric. 

Necesitatea unei modernizări pe formulă occidentală este intens susținută de Eugen Lovinescu 
şi de alți intelectuali, care apreciau că România nu are alte şanse decât de a imita şi asimila cultura 
țărilor dezvoltate, întrucât, spunea Lovinescu, noi nu avem o tradiţie consolidată în multiple forme 
ale culturii, şi, deci, nu are rost să facem apel la trecut, ci doar să ne îngrijim de sincronizarea 
noastră cu lumea occidentală prin importul de idei, forme şi modele culturale. Argumentaţia lui 
Lovinescu era consistentă, cum vom arăta, dar negarea tradiției naționale lua forme exagerate la el. 

Pentru a sublinia însă valoarea morală a acestui crez şi punctul de vedere de la care se legitima, iată 

un citat din lucrarea lui Lovinescu. 

„Ne iubim strămoşii, ne iubim însă şi strănepoții; nu suntem numai punctul ultim al 
unei linii de generaţii, ce se pierde în trecut, ci şi punctul de plecare al generaţiilor ce vor 
veni la lumină, nu suntem numai strănepoții încărcați de povara veacurilor, ci strămoşii 
virtuali ai strănepoților târzii; obligaţiile faţă de viitor depăşesc pe cele faţă de trecut“? 
Lovinescu punea în antiteză cele două obligaţii. În numele viitorului, trebuie să ne desprindem 

de trecut, care mai ales în plan cultural nu reprezintă ceva temeinic, după opinia criticului de la 

Sburătorul. Însă problema va fi reformulată în sensul că nu poţi construi viitorul cultural decât 

pornind de la o tradiţie, oricât de modestă, iar cele două „obligații“ nu sunt cu necesitate în antiteză, 

ci pot duce şi la sinteze. 

Aşadar, conflictul major din interiorul conştiinţei româneşti devine acum conflictul dintre 
tradiție şi modernitate, sau dintre „etern“ şi „istoric“, după cum l-a codificat Noica. Poate părea 
paradoxală procedura dominantă a acestei conştiinţe naționale, care îşi receptează, cu un sentiment 
al urgenţei, necesitatea de a se edifica în cadrele modernității, prin opere de respirație universală, 
deci urgenţa de a-şi construi structuri competitive în planul culturii majore, dar se decide să facă 
acest lucru prin investigarea şi analiza culturii minore, prin apelul la sursele autohtone premoderne. 
Să notăm câteva dintre inițiativele emblematice de acest fel, ca modalitate de răspuns creator la o 
actualitate resimțită în toată precaritatea ei, sub raport istoric şi de civilizaţie. 

e Pârvan redescoperă fondul autohton, getic, revalorizând un filon uitat sau depreciat în corpul 
tradiției şi al ființei româneşti. 

e Blaga radiografiază matricea noastră stilistică, relevată în cultura populară, vorbind de 
apriorismul ei stilistic (făcând, la alegerea sa ca membru al Academiei, „elogiul satului 
românesc“, care, în anumite momente, pentru a-şi asigura persistența, a avut puterea să 
„boicoteze“ istoria). 

e Gusti şi şcoala sa monografică cercetează satele, ca unități fundamentale pentru existența 
românească şi organizează „Muzeul satului“, cu însemnele sale etnografice, ca o 
demonstraţie a forței de dăinuire a cilivizației rurale. 

e Mircea Vulcănescu, interesat să rezume fenomenologic viziunea românească a existenţei, se 
adresează aceluiaşi fond popular, analizând „calapoadele de gând“ relevate în limba română, 
unde descoperă absenţa atitudinii pragmatice, o retragere a ființei româneşti din actual în 
posibil. 

e Mircea Eliade se îndreaptă, cu imensa lui ştiinţă de carte, tot spre fondul mitic, popular şi 
anonim al culturii, spre paradigmele arhaice, care pulsează, ca răspuns la „teroarea istoriei“, 
în mod subteran, în forme adesea disimulate, în structurile spiritualității noastre. 

e În sfârşit, Istoria monumentală a lui Călinescu, din 1941, apărută în ceasul în care se 
închideau coperţile unei epoci de maximă expansiune creatoare din existența românească, 
are în substratul ei demonstrativ tocmai ideea că modernitatea noastră se sprijină pe un 
bogat fond ancestral şi popular, că scriitorii români moderni sunt prefigurați şi „stau 
nedeslipiţi“ încă în blocul tradiţiei premoderne, că „noi nu suntem primitivi, ci bătrâni“, că 
„suntem nişte autohtoni de o impresionantă vechime“, că nu trebuie să avem complexe de 
inferioritate în fața unor forme culturale recente, întrucât „câteva secole de întârziere 
relativă nu pot anula folosul unei existențe imemoriale“. 

Enumerarea ar putea continua, amintind de rolul pe care Iorga îl acorda tradițiilor în evoluția 
noastră istorică, de analiza atât de percutantă şi savantă pe care Simion Mehedinţi o aplica 
structurilor durabile din cultura şi civilizația de tip popular, de aversiunea pe care Nae Ionescu o 
cultiva față de raționalismul formal şi față de pragmatismul mercantil din lumea occidentală, în 
contrast cu experiența mistică şi înălțimea spirituală din mediile ortodoxismului, de valoarea 
modelatoare pe care gândirismul o acorda creştinismului autohtonizat, codificat în tradițiile satului 


23l Eugen Lovinescu, Istoria civilizației române moderne, Bucureşti, Editura Minerva, 1997, p. 12. 

milenar, de proiectele politice ale „statului țărănesc“ şi ale unei modernității economice care ar 
valorifica potențialul agricol al țării. 

Ce sens au toate aceste inițiative teoretice şi politice, cum se explică faptul că noua generaţie 
de filosofi, de gânditori şi de creatori, după ce în prima fază se răzvrătesc publicistic împotriva 
tradiției culturale autohtone şi a exponenţilor ei, în faza a doua, a maturității lor culturale, 
redescoperă valenţele acestei tradiții, mergând cu investigația lor ştiinţifică şi spirituală în 
adâncimea tradiției naţionale, spre formele ei arhaice, preistorice, dincolo de vârsta medievală sau 
premodernă? Această strategie de „înaintare prin întoarcere“, de reconstrucție a identității 
româneşti în orizontul modernităţii prin revalorificarea unor sugestii stilistice şi a materialului 
expresiv din fondul tradiției autohtone, era deja ilustrată, în ordine artistică, prin performanţele lui 
Enescu şi Brâncuşi. Într-un fel asemănător procedează şi gândirea teoretică. Dar, rezolvarea estetică 
a tensiunii dintre tradiţie şi modernitate nu poate fi transferată şi în ordine practică şi istorică. Aici 
conflictul pare irezolvabil. Aici, spiritul românesc este somat să opteze. Noica va formula sintetic 
drama conştiinţei româneşti. 

„Dar tocmai aceasta ne nemulțumeşte azi: că am fost şi suntem, prin cea avem mai 
bun în noi, săteni. Noi nu mai vrem să fim sătenii eterni ai istoriei. Tensiunea aceasta — 
agravată nu numai prin faptul că suntem conştienţi de ea, dar şi prin convingerea că «a fi 
conştient» poate reprezenta un semn de sterilitate — alcătuieşte drama generaţiei mele. 
Economiceşte şi politiceşte, culturaliceşte ori spiritualiceşte, simțim că demult nu mai 
putem trăi într-o Românie patriarhală, sătească, anistorică. Nu ne mai mulţumeşte 
România eternă, vrem o Românie actuală. Aceasta este frământarea pe care vreau să o 
descriu pe plan de cultură“? 
lată termenii unui câmp problematic pe care neamul românesc, cu istoria sa plină de 

discontinuități şi fracturi, nu a reuşit să-l depăşească nici azi, în ceasul intrgrării sale europene. 


252 Constantin Noica, Pagini despre sufletul românesc, în vol. Constantin Noica, Istoricitate şi eternitate, ediţie 
îngrijită de Mircea Handoca, Editura Capricorn, 1989, p. 21. 

IX. 
Ştiinţă şi filosofie. 
Proiecte de reconstrucție a paradigmei raţionaliste 
moderne la gânditorii români din perioada interbelică 


1. Sistemul filosofic al lui C-tin Rădulescu-Motru (1868-1957) 


Gânditor polivalent, creator al unui sistem filosofic original, întemeietor al primului laborator 
de psihologie experimentală, autor al unei teorii asupra personalității umane, organizator al vieții 
ştiinţifice şi filosofice de la noi, C-tin Rădulescu-Motru este o figură dominantă a culturii române 
din secolul XX. Format sub influența lui Maiorescu, după studii făcute în Germania cu marele 
psiholog Wilhelm Wundt, în 1893 îşi susține lucrarea de doctorat cu tema Evoluția cauzalității 
naturale la Kant. Principalele lucrări: Cultura română şi politicianismul (1904); Ştiinţă şi energie 
(1907); Puterea sufletească (1908); Elemente de metafizică pe baza filozofiei kantiene (1912); 
Personalismul energetic (1927); Vocaţia — factor hotărâtor în cultura popoarelor (1932); Timp şi 
destin (1940); Românismul, catehismul unei noi spiritualități (1936); Etnicul românesc (1942). 

Motru a întemeiat Societatea de filosofie, precum şi Revista de filosofie (1923-1943). Este 
interesat de baza ştiinţifică a disciplinelor filosofice şi întemeiază un laborator de psihologie 
experimentală la Universitatea din Bucureşti. Sub raport politic, a fost un teoretician al 
conservatorismului, cu poziții constant antiliberale. În filosofia sa este influenţat în principal de 
Kant, Wundt, Ostwald. 


Conştiinţa ca rezultat al evoluției universale 


Sistemul său filosofic porneşte de la intenţia de a reformula raționalismul clasic kantian. 
Problema de fond a sistemului său constă în încercarea de a demonstra că o conştiinţă individuală, 
alcătuită din elemente empirice, poate ajunge să aibă sinteze cu caracter universal şi necesar. De 
aceea, el înlătură dualismul dintre conştiinţă şi realitate, presupunând existența unei realități ultime, 
de natură energetică, în care îşi au originea atât materia, cât şi spiritul. 

El a urmărit să furnizeze o soluție filosofică la problema unității ştiinţei, o soluție diferită de 
cea a lui Kant. Energetismul reprezintă punctul său de plecare. Energia reprezintă substratul 
dinamic al existenţei, atât a existenţei spirituale, cât şi a celei materiale. Din această perspectivă, 
antisubstanțialistă, el critică concepţia conştiinţei ca oglindă a realității, după cum va critica şi 
poziţiile spiritualiste. Pentru Motru, unitatea conştiinţei reale se sprijină pe ideea de evoluţie, nu pe 
structurile apriorice. Conştiinţa este relativă la stările sale reale şi se află în legătură cu substratul 
organic al personalității umane. 

El înlocuieşte conştiinţa generică din filosofia lui Kant cu conştiinţa individuală, integrată în 
lanţul condiționărilor materiale şi sociale. „La baza personalităţii este unitatea sufletească. La baza 

unității sufleteşti este unitatea organică materială, individualitatea“. După teoria lui Motru, 


conştiinţa este rezultatul sintetic al întregii evoluții a Universului. Pe parcursul evoluţiei are loc un 
proces de diferențiere, de adaptare şi individualizare, la capătul căruia apare personalitatea umană, 
ca sens al evoluției. În consecință, conştiinţa umană este implicită în totalitatea existenței pe care 
evoluţia o desfăşoară şi o individualizează. 

Conştiinţa, deci, este un rezultat „necesar“ al evoluţiei. Din această perspectivă, structura 
Universului poate fi descifrată pornind de la realitatea personalității umane. „Numai identificând în 
genere realitatea din conştiinţă cu realitatea din Univers, se poate găsi ştiinţei un fundament solid 
în unitatea conştiinţei“. 

„Conştiinţa este condiționată de existența Universului nu după un raport de simplă 
echivalentță mecanică, ci după un raport de finalitate, identic cu procesul de personalizare, 
şi dacă acest raport se dovedeşte exact, atunci anticipările conştiinţei se explică prin 
evoluția Universului întreg şi perspectiva kantiană devine inutilă“. 

Raportul dintre conştiinţă şi Univers este deci un raport de corelaţie, iar personalitatea este 
sinteza corelațiilor cu celelalte forme de energie. Motru îşi denumeşte concepția „personalism 
energetic“. 

„Personalismul energetic este un raționalism pus la punct cu progresul ştiinţei 
contemporane. În locul denumirii de raţionalism, el are denumirea de personalism pentru 
că personalitatea omenească este pentru dânsul realitatea cea mai generală... 
Personalismul energetic este, prin urmare, un realism fundat pe extensiunea legii energiei 
la întregul câmp al experienţei omeneşti, atât materiale cât şi sufleteşti. Personalitatea este 
energia în actul ei cel mai desăvârşit. 

Concepţia sa este deci una energetistă, personalistă şi determinist-teleologică. Motru insistă 
asupra faptului că anticipările, scopurile, funcția teleologică conferă conştiinţei o dimensiune 
specifică în cadrul Universului. Conştiinţa îndeplineşte şi funcția de instrument de adaptare la 
mediu, instrument care se perfecționează continuu pe măsură ce creşte complexitatea relațiilor sale 
cu lumea. Reacțiile omului faţă de mediu sunt elaborate de conştiinţă pentru fiecare caz în parte. 
Aceste reacţii nu sunt stereotipice, sunt variate, dar totuşi limitate. Se pot stabili anumite constante 
şi reacții tipice în funcție de situațiile pe care le întâlneşte conştiinţa. Conştiinţa este o „recapitulare 
sintetică a lungului şir de adaptări produse prin evoluţia organismului“. 

Conştiinţa se află în tensiune spre altceva, iar finalismul ce o caracterizează este extins de 
Motru asupra întregii realități datorită faptului că evoluția este universală. 

„Ca funcţie primitivă, conştiinţa este echivalentă cu posibilitatea evoluţiei. De aceea, 
din punctul acesta general, nu este nici o greşeală de a atribui conştiinţă fiecărei unități 
organice şi chiar fiecărui element material. Toate câte pot intra în ciclul unei evoluţii pot fi 
socotite ca având conştiinţă (potenţială) fiindcă simplul fapt al evoluţiei lor coincide cu 
existența conştiinţei “. 


Natură şi personalitate 


Motru consideră personalitatea ca un rezumat sintetic al evoluţiei şi ca o oglindă a lumii. 
Personalitatea nu este opusă naturii, ci este o continuare a naturii, întrucât continuă activitatea şi 
evoluţia energetică a acesteia. Capacitatea omului de a acţiona, de a munci, reprezintă rădăcina 
tuturor funcţiilor cu care e înzestrată personalitatea. Multă vreme, gândirea filosofică a conceput 
natura şi personalitatea umană în relații de opoziţie. Natura era caracterizată prin aspecte mecanice, 
prin cauzalitate externă, prin imobilismul substanței, pe câtă vreme personalitatea era caracterizată 
prin cauzalitate internă, finalitate, valoare etc. Dar, consideră Motru, ştiinţa a intrat într-o fază nouă, 
când natura este privită ca o realitate dinamică, aflată în evoluţie, în transformare orientată. Ca 


25 C, Rădulescu-Motru, Personalismul energetic şi alte scrieri, Bucureşti, Editura Eminescu, 1984, p. 550. 
Toate citatele din opera lui Motru sunt preluate după această ediţie. 


242 Prof. univ. dr. Grigore Georgiu 


urmare, şi personalitatea poate fi acum considerată ca o formă a energiei universale, ca o 
încununare a evoluţiei naturii. 

„Istoria Universului stă scrisă în formele vieţii. Cea mai înaltă corelaţie pe care 
evoluția o va putea produce vreodată, va fi a unei personalități perfect adaptate la unitatea 
Universului “. 

„Conştiinta omenească este dar o carte deschisă în care se poate citi evoluția 
realității, o carte în care însă nimeni n-are posibilitatea să scrie un rând mai mult peste 
cele scrise de această evoluție“. 

„În decursul evoluției sale, natura produce personalitatea sufletească aşa cum 
produce cristalizarea mineralelor şi cum produce ereditarea formelor organice “. 

Motru afirmă că, prin apariția omului, natura îşi realizează propria sa finalitate. Fără apariţia 
omului, natura ar fi suferit un hiatus, o ruptură. Omul este acum integrat în determinismul universal 
prin cadrul exterior al vieţii şi prin constituția sa intimă, bio-fiziologică. La Motru, evoluționismul 
serveşte ca suport teoretic pentru a argumenta ideea că omul este anticipat în structurile lumii 
organice. Natura, în variabilitatea ei infinită, cuprinde între posibilitățile ei şi personalitatea ca 
verigă necesară alături de alte forme. Personalitatea reprezintă cristalizarea şi stabilitatea unor 
aptitudini izvorâte din evoluția energetică a naturii, iar munca este o verigă în lanțul transformărilor 
universale. 

Fiind interesat să arate legătura dintre om şi mediul natural, precum şi dintre om şi mediul 
social, Motru introduce noțiunea de vocație, prin care înțelege ansamblul condițiilor care premerg 
şi determină personalitatea. Vocaţia este realizarea potenţialului energetic al popoarelor. 
Personalitatea individuală se află înscrisă virtual în structura personalității poporului. 
Personalizarea este un proces de totalizare infinită în care structurile vechi sunt cuprinse şi depăşite 
în cele noi, supraordonatoare. 


Structura personalității 


Motru are o abordare interdisciplinară a personalităţii umane. În plan social, el distinge între 
personalitate, ca rezultat al acţiunii libere, şi individualitate, ca rezultantă a obişnuinţelor, centrată 
pe funcții organice. Personalitatea are deci o structură complexă, tridimensională, o structură bio- 
psiho-socială: 

„Personalitatea este o îmbinare de factori sufleteşti (eul) care mijlocesc o activitate 
liberă după norme sociale şi ideale“. 

Personalitatea este şi rezultatul activităţii transformatoare, al activităţii instrumentale a omului, 
ca factor de diferenţiere, care produce aptitudini şi mecanisme de cunoaştere. Straturile 
personalității umane sunt, după el, componenta naturală, biologică, apoi cea psihologică (eul) şi 
componenta socială: personalitatea se formează pe suporturile sale biopsihologice, prin asimilarea 
valorilor culturale şi sociale, ajungând la conştiinţa de sine, cu funcția ei anticipatoare. Componenta 
biologică a omului este dependentă de evoluția mediului cosmic, iar componenta sufletească este 
dependentă de evoluţia culturii şi a societăţii. Între aceste straturi coexistente se manifestă 
permanent o relație de influențare reciprocă. Eul e un ferment accelerator pentru formarea 
personalităţii. Baza personalităţii este unitatea sufletească, care răsfrânge unitatea energiilor 
materiale. Viaţa există în forme individuale, diferenţiate, iar viaţa sufletească cuprinde şi ea o gamă 
de variaţiuni. Eul este voința, impulsul, forța, fermentul, nu tiparul personalității. Vectorul acestor 
forțe psihice este dat de personalitate şi se exprimă prin vocație. Vocaţia este expresia 
corespondenţei dintre eu şi personalitate. Dare e posibil ca indivizii să adopte o personalitate de 
împrumut prin influenţe culturale, în contrast cu suportul lor psihologic. 

Aşadar, personalitatea poate fi privită ca fenomen cosmic, o formă de manifestare a energiei 
universale, ca fenomen biologic, datorită structurii sale fiziologice, ca fenomen psihic, prin con- 
ştiinţă, şi ca fenomen social, prin activitatea sa creatoare. Motru întemeiază o viziune a personali- 
tății ca sinteză a evoluției, ca totalitate, în care integrează toate funcțiile existenţei umane. El face şi 

o distincţie interesantă între personalitatea individuală şi cea socială. Trăsătura caracteristică a 
conştiinţei umane este dată de capacitatea sa de a face anticipări prin care depăşeşte 
determinismul cauzal şi introduce astfel un determinism prin finalitate. 

Omul este o ființă deschisă care se depăşeşte pe sine prin anticipările conştiinţei intenționale. 
Dar forţa care îl va duce la depăşirea sa nu stă în om („voinţa de putere“), ci în evoluţia realității. 
Este o putere transumană, obiectivă, naturală. Omul este un tot constituit din corelaţii strict 
determinate de evoluţia Universului. 

„Realitatea, întrucât se concepe ca o energie care evoluează, îşi confundă evoluţia sa 
cu procesul de formare a personalității în care se rezumă toate corelaţiunile biologice: 
realitatea este un personalism energetic. În tradiția biblică, Dumnezeu l-a făcut pe om 
după chipul şi asemănarea sa; în ipoteza noastră, evoluţia îl face pe om după chipul şi 
asemănarea realităţii totale“. 


Personalitate şi vocaţie 


Motru face distincţia între personalitatea profesională, specializată în raport cu un anumit gen 
de muncă, şi personalitatea creatoare, care aparține omului de vocaţie, orientat spre inovaţie. Omul 
de vocaţie este orientat de valorile sociale şi găseşte în muncă întregirea lui ideală. În conştința sa, 
scopul muncii şi scopul existenței se identifică. Activitatea sa se caraterizează prin dezinteresare, 
originalitate. Omul de vocaţie „este instrumentul care ridică energia unui popor de la nivelul 
rădăcinilor cosmice, la nivelul culturii spirituale“. „Natura întrebuințează pe omul de vocaţie 
pentru a asigura crizalizarea unei culturi“. Vocaţia, fiind realizarea a ceea ce poporul are în el ca 
potenţial, nu se poate împrumuta şi nici înstrăina. „Personalitatea unui popor este structura 
energiilor sale psiho-fizice“. Vocaţiile sunt preformate în structura poporului ca urmare a istoriei 
sale. Ele sunt fructul mesianismului propriu fiecărui popor. „Vocaţiile sunt anticipate în memoria 
fiecărui popor, în care stă adunată o energie care aşteaptă să se reverse“. Rostul educaţiei este 
acela de a identifica vocațiile, de a le susține şi de a le dezvolta. 

În lucrarea „Timp şi destin“, Motru diferențiază cele două concepte, afirmând că destinul se 
trăieşte subiectiv, pe câtă vreme timpul se măsoară obiectiv. Destinul nu se confundă cu durata 
bergsoniană, căci aceasta este anonimă, iar destinul este personal. Destinul este explicat prin 
„constituția substanţială a personalităţii“. Destinul este o desfăşurare necesară a posibilităţilor 
cuprinse în această structură. Destinul „este matricea în care ia naştere intuiţia timpului“, fiind o 
formă de determinism organic. Destinul se poate şi făuri prin cunoaşterea posibilităților, prin 
educaţia popoarelor, prin orientarea lor spre ceea ce au ele sedimentate în structurile specifice. 
Destinul se manifestă şi azi în viaţa popoarelor dar are un rol ascuns. El nu poate fi prevăzut, ci 
doar finalitatea sa poate fi indicată. Vocaţia se referă la activitatea umană, la finalitatea umană, pe 
câtă vreme destinul se referă la finalitatea spirituală, transumană a istoriei. 

Ca doctrinar al conservatorismului, el a susţinut ca ideal politic ideea „statului țărănesc“. Deşi 
critică rasismul şi pozițiile xenofobe, el a încercat să fundamenteze filosofic naționalismul. Astfel, 
„românismul“ este considerat de el ca o expresie a fondului nostru naţional, ca o sinteză a tradiției 
şi inovației, ca o doctrină specifică care ne orientează spre valorile proprii. „Fiecare națiune aduce 
la lumină ceea ce stă în firea sa ca energie şi ca valoare“. Influențat de contextul politic al vremii, 
el compară „românismul“, ca direcție specifică a culturii noastre, cu „fascismul italian“, cu 
„rasismul german“ şi cu „sovietismul rus“, considerând că acestea sunt formule specifice pentru 
popoarele menţionate. 

Studiul său „Cultura română şi politicianismul“ (1904) a avut un mare ecou în epocă. Cultura 
autentică dă personalitate şi identitate popoarelor, pe câtă vreme cultura neautentică, pseudocultura, 
deformează această identitate. Trecerea de la „barbarie“ la cultura adevărată poate cuprinde uneori 
şi două stări intermediare. „Semicultura“ este cultura nedesăvârşită, care aparține omului neinstruit. 
„Pseudocultura“ este însă cultura falsă, produsă prin mimetism, şi care blochează evoluţia spre 

adevărata cultură. Unitatea de cultură derivă din unitatea sufletească a popoarelor şi reprezintă un 
indicator al societăţilor dezvoltate. În ceea ce priveşte distincția dintre cultură şi civilizaţie, el preia 
opoziţiile cunoscute din epocă, definind cultura prin suma dispozițiilor sufleteşti interioare, a 
deprinderilor spirituale, iar civilizația prin formele instituționale şi prin produsele utilitare. 


Semnificaţia ideii de personalitate energetică 


În filosofia lui C.R. Motru, ideea activismului e profund angajată în conceptele centrale în care 
operează şi în semnificaţia ei generală. Explicaţia filosofică dată conceptului de personalitate este o 
aplicare a acestei idei. Personalitatea umană este produsul suprem al naturii, „o formă a energiei 
universale“ care, în evoluția ei orientată finalist, organizează condițiile pentru cristalizarea unei 
structuri menite „să continue activitatea energetică a naturii’. 

Munca este o condiție fundamentală pentru apariția şi dezvoltarea personalității. Semnificația 
majoră a personalității energetice rezidă în faptul că ea adaptează mediul la nevoile sale prin muncă 
susținută şi competentă. Acest comportament este condiționat de funcționarea activă a structurilor 
raționale, de atitudinea practică față de condiții, de realizarea libertății. Cunoaştere, activitate 
creatoare, competență profesională adaptată unui tip de muncă, libertate pro-personalizare, iată 
concepte cu sensuri evident activiste. Motru nu izolează personalitatea umană de natură, ci, 
dimpotrivă, dezvăluie înrădăcinarea ei în energiile naturale. Conduita activistă a personalității 
depline se înscrie în prelungirea naturii, nu într-o opoziţie tragică. Este o semnificativă diferență 
față de multe concepţii moderne care se află mai degrabă la antipodul acestei idei a unității şi 
legăturii dintre om şi natură. 

Personalitatea energetică este tipul uman adecvat culturii ştiințifico-tehnice moderne, tipul 
profesionistului creator, de vocaţie, cu voinţa adaptată la noua tehnică a muncii. Un asemenea tip 
uman va deveni predominant în cultura contemporană şi el indică, în opinia lui Motru, linia unei 
puternice orientări de factură tehnocratică, deoarece „cultura viitoare a Europei va fi cultura unei 
elite profesionale“*”. Distincția dintre Orient şi Occident revine, în cuprinsul teoriei lui Motru, 
prilej pentru el de a elogia paradigma activistă modernă. Orientul ar fi produs o personalitate 
preponderent mistică, incapabilă să organizeze rațional experienţa, proiectându-se emoţional în 
natură, insuficient diferențiată interior, fundamental contemplativă. 

Culturile orientale nu au acordat valoare personalității umane individualizate şi active. Cu totul 
altfel stau lucrurile în culturile europene moderne în care personalitatea mistică este depăşită, se 
cristalizează personalitatea energetică organizată rațional, activă şi transformatoare în raport cu 
natura, diferențiată după caracterul specializat al activităţilor. Eliminarea treptată a personalităților 
de tip mistic şi anarhic şi generalizarea crescândă a celor energetice au propulsat societățile 
occidentale în avangarda civilizației umane. Este direcţia pe care o indică Motru şi pentru cultura 
română. 


2. D.D. Roşca (1895-1981) 


D.D. Roşca se înscrie în tradiția marilor cărturari ardeleni, cu vocaţie constructivă şi 
pedagogică, fiind un strălucit dascăl al multor generaţii la Universitatea din Cluj. Născut la Sălişte, 
lângă Sibiu, studiază la Braşov, apoi la seminarul teologic de la Sibiu, apoi la Viena, împreună cu 

Blaga, apoi la Paris, unde-şi susține licenţa în filosofie şi lucrarea de doctorat la Sorbona cu tema 

„Influența lui Hegel asupra lui Taine, teoretician al cunoaşterii şi al artei“, în 1928. Lucrarea este 

publicată în franceză, având un mare ecou în Franţa, datorită perspectivei noi pe care DDR (scriem 

astfel numele autorului pentru simplificare) o proiectează asupra lui Taine, considerat pozitivist, dar 

DDR a demonstrat că este masiv influențat de Hegel, dând astfel o nouă imagine asupra 

gânditorului francez. 

Totodată, D.D.R. fundamentează şi o metodă critică de cercetare a istoriei filosofiei, arătând 
filiația organică a ideilor şi a perspectivelor, elementele de originalitate, legăturile dintre curentele 
de idei, influenţele dintre ele, cu întinderi şi adâncimi diferite. Există un progres real al gândirii 
filosofice, o dezvoltare a cunoaşterii prin care omul raționalizează şi ia în stăpânire noi domenii ale 
realităţii, descoperă şi creează noi valori, simboluri, concepte şi forme de gândire. În continuarea 
acestei teorii şi metodologii critice, D.D.R. a scris apoi multe studii de istoria filosofiei şi a culturii 
(despre cultura greacă, despre filosofi ca Pascal, Descartes, Unamuno, neotomism), studii grupate 
în Puncte de sprijin — 1943, Linii şi figuri — 1944, multe reluate şi completate în lucrări precum 
Studii şi eseuri filosofice — 1970, Oameni şi climate — 1971. 

O altă dimensiune a contribuţiei sale în cultura noastră este traducerea unei părți masive a 
operei lui Hegel în româneşte. Această traducere este efectiv o operă de creaţie prin care a 
demonstrat forța expresivă a limbii române, capacitatea ei de a cuprinde şi exprima gândul filosofic 
al unui dintre cei mai profunzi şi mai dificili filosofi ai lumii. Peste 70 la sută dintre traducerile 
efectuate i se datorează lui (12 volume din 16 ale ediţiei germane). Prelegeri de istorie a filosofiei, 
Prelegeri de estetică, Ştiinţa logicii, Prelegeri de filosofie a religiei, Studii filosofice. A scris şi o 
lucrare, Însemnări despre Hegel — 1967 — o lucrare de exegeză profundă a gândirii hegeliene, în 
care explicitează conţinutul ei ca un cunoscător fără egal. 

Dar lucrarea fundamentală a lui D.D.R. este Existenţa tragică — 1934, subintitulată „încercare 
de sinteză filosofică“. Este o capodoperă a gândirii româneşti, o lucrare cuceritoare prin densitatea 
ideilor, prin expresivitatea şi profunzimea sa, prin stilul de o claritate şi limpezime clasice, prin 
bogăția problematică, prin deschiderea filosofică spre problemele lumii de azi. Ea trebuie nu doar 
citită, ci reluată mereu pentru deschiderile sale spirituale. 

El prefigurează multe motive ale existențialismului, care pluteau în atmosfera epocii, dar nu 
eşuează într-o doctrină a deznădejdii, ci profesează o lucidă şi reflexivă meditaţie asupra condiției 
umane. Poziţia exprimată de D.D.R. în această lucrare mi se pare că poate fi luată ca un sistem de 
referință pentru situaţia întregii gândiri româneşti din perioada interbelică. Ea este semnificativă 
pentru: 

e raționalismul deschis, nedogmatic, pentru critica de substanţă pe care o face raționalismului 
clasic şi pentru deschiderea filosofică spre noile câmpuri ale reflecției filosofice: problema 
iraționalității, problema sensului vieţii, problema omului, a valorilor etc.; 

e pentru deschiderea sa spre noile domenii ca axiologie, etică, estetică, filosofia culturii, 
antropologie şi politică; 

e pentru dubla întemeiere a filosofiei, pentru sinteza subiectiv-obiectiv, afectiv-raţional, 
experienţă şi teorie, axiologic şi cognitiv etc.; 

e pentru noul mod de a înţelege precaritatea şi măreţia condiției umane, pentru mesajul final, 
de o autentică vibrație morală, văzând în om o fiinţă care îşi depăşeşte condiţia prin creația 
de valori, ca răspuns la tragismul şi dificultățile vieții. 

Concepţia sa este efectiv o răspântie a filosofiei româneşti, ea sintetizează trasee diferite şi 
contradictorii, care vin fie dinspre raționalism, fie dinspre iraționalism, dinspre ştiinţă sau dinspre 
artă, ducând fie spre atitudini spectaculare sau eroice, spre pesimism sau optimism, tendinţe 
contradictorii pe care D.D.R. le integrează şi le ţine în conjuncţie. Alţii se vor angaja spre 
raționalismul scientist şi pozitivist (Negulescu), alții spre experienţe subiective şi angajări 
personale (Nae Ionescu sau Cioran). Existenţa tragică monitorizează pozițiile şi opțiunile 
semnificative ale gândirii româneşti, le cuprinde într-un tablou, din care autorul, după ce le 
înfăţişează, cu argumente şi contraargumente, îşi exprimă deschis propria opţiune raționalistă şi 

umanistă. D.D.R. elaborează o sinteză filosofică originală, integrând marile teme perene ale 
gândirii filosofice şi noile date ale cunoaşterii ştiinţifice şi ale experienţei socio-umane într-un 
moment de criză a valorilor. El organizează toate datele acestea într-o demonstrație logică pentru a 
susține şi motiva o atitudine filosofică, o viziune şi o proiecție asupra destinului uman. Să încercăm 
să refacem succint liniile mari ale demonstrației sale. 


Filosofia — formă de cunoaştere şi atitudine în faţa lumii 


Să începem cu precizările sale privind natura filosofiei ca domeniu al culturii şi al creaţiei 
umane. Filosofia este concomitent o formă specifică de cunoaştere şi o expresie a unei atitudini 
moral-estetice faţă de totalitatea existenţei; o încercare de a motiva cu argumente ce aparțin 
cunoaşterii pozitive şi ştiinţifice o atitudine filosofică, ce-şi are resortul ultim în stratul afectiv şi în 
proiecţiile axiologice al vieţii umane. Se vede imediat accentul antipozitivist al concepției sale. Ca 
formă de cunoaştere raţională, conceptuală, teoretică, filosofia sintetizează şi integrează într-un 
tablou de ansamblu datele cunoaşterii ştiinţifice, dar face simultan şi o interpretare critică a lor, 
stabileşte valoarea şi semnificația cunoştinţelor, presupune o viziune asupra lumii ca ansamblu 
structurat. Deci o primă specificare: filosofia se edifică pe suportul cunoaşterii ştiinţifice, nu se 
poate dispensa de ea, dar filosofia este altceva decât ştiinţa, prin vocaţia ei de sinteză şi de viziune 
teoretică amplă. 

Ca expresie a unei atitudini axiologice, filosofia îşi dezvăluie şi mai bine specificul. Ştiinţa 
aspiră spre obiectivitate, ea elimină orice proiecție subiectivă sau atitudinală a subiectului față de 
obiectul pe care-l investighează. Ea nu exprimă atitudinea subiectului cunoscător faţă de obiectul 
cercetat. Nu aşa stau lucrurile cu filosofia. Filosofia face o sinteză a cunoaşterii cu scopul de a 
motiva o atitudine morală, estetică, afectivă, subiectivă faţă de lume şi existența umană. Deci, 
filosofia răspunde unei alte nevoi profunde a omului decât ştiinţa: nevoia de a avea o imagine 
globală asupra existenţei şi de a lua o atitudine față de ea. Este nevoia de a da sens lumii şi vieţii 
umane, de a ierarhiza formele de existență, lucrurile, faptele umane, cunoştinţele, ideile, 
comportamentele etc. Filosofia ne arată nu numai ce este realitatea, ci şi cum ar trebui să fie din 
perspectiva unor idealuri umane. De a întemeia o etică a vieţii umane. 

Cunoaştere şi atitudine, filosofia conjugă spiritul de geometrie al cunoaşterii raţionale şi 
spiritul de finețe al intuiţiei şi al unui lirism profund. Deci, perspectiva valorizatoare este vitală 
pentru filosofie, este atributul ei decisiv. Dacă aşa stau lucrurile, atunci vom descoperi în toate 
marile sisteme filosofice o perspectivă axiologică, mascată sau afirmată explicit, pentru că filosofia 
izvorăşte dintr-un strat foarte adânc al sufletului omenesc, din stratul afectivității axiologice, din 
profunzimile conştiinţei umane, dar nu din nevoi de ordin biologic şi utilitar-pragmatic. Filosofia 
este o formă elaborată a conştiinţei de sine a omului, o formă prin care omul îşi problematizează 
existența, îşi pune întrebări ultime cu privire la sensul lumii şi la rostul vieții sale. Filosofia este 
deci expresia acestei „nelinişti metafizice“ pe care o trăieşte omul înţelegându-şi condiţia sa. Într- 
un admirabil comentariu pe această tema, D.D.R..opune conştiinţa filosofică vie şi problematizantă 
prostiei umane, dar nu prostiei ca ignoranță, ci prostiei care e „senină şi netulburată“ de întrebări, 
de îndoieli, prostiei care se instalează în „certitudini“ înainte de a parcurge sfera cunoaşterii şi a 
experienţei, prostiei care e perfect adaptate realităţii date şi intereselor înguste, care dă un sentiment 
de securitate interioară, dar nu este conştientă de limitele ei şi de insuficiența ei structurală. De 
aceea, D.D.R. reaminteşte mereu că filosofia este „o atitudine moral-estetică“ față de existenţă. 
Detectăm încă din acest plan două direcţii critice ale concepției sale. 

— Respingerea viziunilor neopozitiviste, care reduceau filosofia la o analiză a logicii ştiinţei şi a 
limbajului ştiinţific, refuzându-i dimensiunea axiologică şi problematica umană. Filosofia 
depăşeşte atât ştiinţa, cât şi experienţa dată (cognitivă şi socială), ea propune un sens, un rost, un 
ideal, o exigență valorică. Cunoaşterea nu poate rămâne la judecățile de existență, ea implică vital 
şi judecăți de valoare. 

— Respingerea viziunilor subiectiviste, iraționaliste şi mistice, care depreciau cunoaşterea 
ştiinţifică pozitivă şi înfăptuirile civilizaţiei tehnologice moderne. Subliniind mereu că filosofia nu 
se poate dispensa de cunoaşterea ştiinţifică şi de atitudinile motivate rațional, D.D.R. se delimita 
radical de valul filosofilor iraționaliste, care, în numele subiectivităţii, ancorau în misticism, 
teozofie şi fundamentalisme religioase. Adresele critice erau străvezii: gândirismul, ortodoxismul, 
poziţiile subiectiviste. Între idolatria ştiinţei şi apologia formelor non-, extra- sau supra-raţionale de 
cunoaştere, D.D.R. ţine cumpăna unei concepţii care nu uită să dea sensibilităţii şi rațiunii, 
cunoaşterii şi valorii ponderi care le echilibrează în existența umană. 


Mitul cunoaşterii integrale a existenței 


Pornind de la aceste premise, D.D.R. cercetează istoria gândirii europene şi descoperă că ea a 
fost animată de idealul cunoaşterii integrale a existenţei, un ideal care presupune că existența este 
rațională în esenţa ei şi în totalitatea manifestărilor ei. D.D.R. examinează acest acest ideal şi 
presupoziţiile sale ontologice, epistemologice şi morale, c.onsecinţele logice pe care le presupune 
şi expresiile ştiinţifice şi filosofice ale sale. Acest ideal opera cu ideea că existenţa are un principiu 
ultim din care derivă „logic“ toate elementele sale. Ce presupune acest ideal şi acest postulat pe 
plan ontologic şi metafizic: 

e  Postularea unui principiu prim, o substanță sau un element din care derivă toate formele de 
existență: apă, aer, atomi, idee absolută etc. Scopul cunoaşterii ar fi de a descoperi acest 
principiu şi înlănţuirea logică a derivaţiilor de la el la formele concrete de existență. În 
această serie intră marii filosofi greci, milesienii, presocraticii, Platon, Aristotel, Parmenide, 
Descartes, Spinoza, Leibniz, Hegel, Laplace, pozitivismul şi neopozitivismul, logicismul şi 
chiar unele doctrine religioase, ca neotomismul. 

e Acordul dintre structura logică a raţiunii umane şi structura lumii. Hegel este exemplul 
paradigmatic ale acestei viziuni superraționaliste: „Tot ceea ce este rațional este real şi tot 
ceea ce este real este rațional“. Hegel încununează seria raționalismului european, început 
cu filosofii greci, cu Parmenide, care spunea că „Este totuna a fi şi a gândi“, sau „a fi şi a fi 
gândit“. Gândit raţional, evident. Coincidenţa celor două sfere sau realităţi este presupoziția 
fundamentală a acestei orientări raționaliste. 


În consecință, suprafața raţionalităţii se suprapune exact peste cea a realităţii, iar raționalul 
devine un criteriu de legitimitate al existenţei. Corespondenţa celor două realități — rațiunea umană 
şi realitatea ontică — este totală în formele de cunoaştere ale spiritului absolut. Este în spiritul 
filosofiei hegeliene ideea că dacă te uiţi la lume rațional, şi lumea se uită la tine raţional sau îţi 
„înfăţişează“ doar faţa ei rațională. Celelalte zone sunt opace, invizibile, pentru că nu avem organ 
de receptare, de percepţie pentru ele. Acest tip de raţionalism duce la ideea că există o raționalitate 
instrinsecă a istoriei umane şi o „Justiție imanentă“ a lumii. 

— Pe plan epistemologie şi ştiinţific: Ideea posibilităţii cunoaşterii integrale şi absolute a lumii 
şi ideea determinismului universal: lumea poate fi dedusă logic şi rațional dintr-o substanță primă, 
indiferent de natura ei materială sau spirituală. Ştiinţa clasică, mai prudentă, iar filosofia mai 
înclinată spre construcții speculative, au lucrat după acest postulat al raționalității integrale, iar 
înfăptuirea sintezei totale a cunoaşterii este o „chestie de timp“. Acest ideal este considerat 
„principial“ posibil, chiar dacă nu este înfăptuit. Diversitatea are un statut ontologic secund şi poate 
fi derivată dintr-un principiu unitar, dintr-o lege unică. Acest lanţ deductiv, fără hiatusuri, exprimă 
transferul cauzal continuu. Deci, un optimism gnoseologic şi axiologic, completat de ideea de 
previziune asupra viitorului, care este conţinut potențial în trecut iar temporalitatea doar îl 
desfăşoară şi îl explicitează. Concluzia paradoxală pe care ar trebui să o formuleze această 
concepție este că „lumea nu are istorie“, pentru că este anulată ideea de evoluţie creatoare, de 
creație, care ar putea produce un element nou, care nu ar fi preexistent şi conținut potenţial în 

trecut. Existenţa îşi cuprinde în sine analitic toate ipostazele sale viitoare; deci dacă formulăm legea 
unică a existenței putem prevedea totul. Deci, postulatul implică: ideea determinismului universal 
şi absolut, ideea deductibilităţii logice a naturii, potrivit cauzalității analitice, şi abolirea ideii de 
evoluţie creatoare, de istorie. 

— Pe plan axiologic: Postulatul formulat pe plan teoretic „Existența este rațională“ implică o 
anumită poziţie pe plan axiologic: „Existenţa are sens“. Fiind cunoaştere şi atitudine în acelaşi 
timp, filosofia formulează acest postulat având în vedere legătura dintre teoretic şi axiologic. De 
aici semnificația practică şi morală a postulatului. Este implicată ideea acordului dintre om şi 
realitate, dintre subiect şi obiect, dintre rațiune şi structura lumii. Termenul de rațional are cel puţin 
trei sensuri: 

e unul ontologic şi metafizic = structura intrinsecă a lumii ar fi rațională, asemănătoare cu 
structura gândirii umane; 

e unul teoretic, epistemologic = ceea ce este inteligibil pentru mintea umană, ceea ce este 
cunoscut sau ceea ce are o structură logică; 

e unul axiologic, valorizator, apreciativ = ceea ce are sens, rost. tâlc este rezonabil, ceea ce 
este firesc în raport cu ordinea umană, rațională, ceea ce este în acord cu aspirațiile umane. 

La fel şi termenul de irațional, are sensuri onfologice (misterul lumii), epistemologice 
(neraționalizat sau neraţionalizabil) şi axiologice (fără sens, absurd). Deci termenul implică: 
dezacordul dintre gândire şi existență, impenetrabilitatea lumii, prin mijloace raţionale (doar supra- 
raționale sau infra-raționale, simbolice); existența unui rest neraţional, a unui mister insondabil, 
care ar fi esența lumii. D.D.R. confruntă acest postulat al raționalității integrale cu experiența 
cognitivă şi cu cea social-istorică a omului şi ajunge la concluzia că el nu se poate susține cu 
argumente logice, că nu se poate întemeia strict rațional şi cognitiv, că este nu un produs al rațiunii 
teoretice, ci al rațiunii practice, morale, axiologice, că există un substrat axiologic al acestui 
postulat. 

Argumente: Postulatul nu este un rezultat al experienţei cognitive, pentru că ar presupune o 
totalizare ilicită a experienţei, or, avem limite istorice ale cunoaşterii umane; cunoaşterea nu 
epuizează concretul dat, ontologic. Deşi rămâne în structura ei formală relativ identică, raţiunea îşi 
modifică istoric raporturile ei cu realitatea. Ea experimentează noi perspective şi metode de 
cunoaştere față de real, dar tot nu-l epuizează (noi forme, noi concepte, un progres al cunoaşterii). 
Rațiunea nu poate intra definitiv în posesia absolutului, dar îl asaltează din diverse unghiuri de atac. 
Descoperirea unor realități contradictorii în chiar structura existenței (Şcoala de la Copenhaga, 
Heisenberg, biologia), explicaţiile insuficiente date creaţiei, fenomenelor psihice şi sociale, iată 
realități care nu pot fi raționalizate, explicate în paradigma clasică. Aşadar, postulatul face o 
totalizare nepermisă a experienței 

Pe planul axiologic observăm un dezacord dintre progresul material şi cel spiritual, observăm 
că omul e şi autor al unor fapte neraționale, că nu există o justiție imanentă a lumii, că atâtea 
civilizaţii strălucite s-au prăbuşit în faţa forței brute, că există alcătuiri sociale nedrepte, iraționale 
etc. Toate demonstrează că nu există o Justiţie imanentă a universului sau a istoriei, ci doar justiția 
pe care omul o poate impune. Civilizaţii înfloritoare au pierit, faptul poate fi explicat dar nu poate fi 
justificat din perspectiva unei filosofii care afirmă că lumea e raţională. Ca atare, postulatul este un 
mit, mitul raționalității integrale a existenţei, şi trebuie să aibă un resort mai adânc, să fie întemeiat 
pe o proiecţie afectiv-valorizatoare. D.D.R. arată că el este de natură filosofică, fiind o atitudine 
care dă satisfacție unor dorințe secrete ale omului, şi decurge din nevoia omului de a proiecta 
asupra lumii propriile sale dorinţe şi valori, nevoia de considera că lumea are sens. Nevoia de sens 
e cea care îl împinge pe om să considere că şi lumea exterioară este rațională în alcătuirea sa, şi 
deci valorile pentru care luptă omul (dreptate, cunoaştere, libertate, binele, valorile morale etc.) şi- 
ar avea astfel suportul asigurat în chiar structura existenţei. Este întemeiat pe convingeri morale şi 
practice, care acordă supremație valorilor spirituale şi raționale şi garantează succesul acțiunilor 
noastre. 

Deci postulatul raționalităţii integrale este un mit care are un suport afectiv-emoţional, este 
expresia unei atitudini filosofice. Dar acest mit nu se confirmă confruntat cu experienţa. El e 

susținut doar de credința omului în capacitatea sa de cunoaştere şi de creaţie. Regăsim cele două 

dimensiuni ale filosofiei: atitudinea este factorul generator al perspectivei filosofice. Iar în viziunea 

filosofică se află în unitate postulatul teoretic cu cel axiologic. Dacă lumea ar fi rațională în 
totalitatea ei, atunci ea ar fi obiectiv structurată în aşa fel încât idealurile raționale ale omului să 
poată fi realizate fără suferinţe şi confruntări dramatice. Dar experienţa ne arată că omul dispune de 

o cunoaştere limitată (deci nu putem spune că existența este rațională în totalitatea ei pentru că nu 

am parcurs această totalitate), după cum istoria civilizației umane ne arată că ea nu este alcătuită 

doar din fapte raționale ale oamenilor, ci şi din fapte iraționale, absurde (războaie, violență, 
înjosirea demnității umane, succesul forţei brute în faţa valorilor spirituale etc.). 

Istoria umană este plină de întâmplări şi evenimente aleatorii, de decizii şi conduite 
imprevizibile, care au decis destinul unor colectivităţi, de situaţii care nu sunt doar expresia legilor 
generale, de agenți care au ales în funcție de anumite valori, nu de necesități istorice. Alte dovezi că 
lumea nu este rațională: indiferența naturii față de dorințele şi aspirațiile omului; cataclisme 
naturale, absurdităţi; lupta pentru existență este atroce în natură, animalele se mănâncă unele pe 
altele şi „nu se aud vaiete“ — spune Arghezi, citat de D.D.R.; pe această distrugere reciprocă se 
bazează echilibrul ecologic şi al speciilor; omul e singur în faţa acestor grozăvii ale naturii, corabia 
destinului său e nesigură. 

În acelaşi timp, cunoaşterea însăşi a dezvăluit atâtea aspecte iraționale sau zone încă 
necunoscute, insuficient explicate, cum ar fi viaţa psihică, creația umană, structura materiei, 
cunoaşterea descoperă mereu noi iraționale, iar o întreagă serie a gândirii filosofice — de la David 
Hume, Kant, Schopenhauer, Kierkegaard, Nietzsche, filosofia vieții şi filosofiile intuiționiste sau 
iraționaliste — a pus în dificultate ideea determinismului universal. Aceşti gânditori au postulat 
disjuncţia şi eterogenitatea dintre gândire şi realitate, afirmând că structura logică a gândirii umane 
nu are fundament real, că raporturile empirice sunt diferite de cele de necesitate logică dintre 
propoziţii şi cunoştinţe, pe care le putem postula în ordinea ideilor, mai ales în ceea ce priveşte 
relațiile de cauzalitate. 

Iată paşii demonstrației lui D.D.R., precum într-un silogism: 

e Gândirea europeană este animată de idealul cunoaşterii integrale şi de postulatul 
raționalității integrale a existenţei. 

e Experienţa cognitivă şi istorică nu confirmă acest postulat, nu ne îndreptățește la totalizări 
pornite din zone parțiale. 

e Rezultă că acest postulat are o componentă axiologică şi este un mit care derivă din rațiunea 
practică, dintr-o proiecție subiectivă a omului, ca orice construcţie filosofică ce are un 
substrat emoțional şi axiologic. 

Deci postulatul raționalităţii integrale nu se confirmă nici teoretic, nici în cadrul experienţei 
practice, nici în istorie, nici în existența umană. 


Existenţa este rațională şi iraţională 


Ca urmare, spune D.D.R., existența trebuie considerată ca fiind raţională şi iraţională, 
inteligibilă şi absurdă, cu sens şi fără sens în acelaşi timp. Aceasta este teza fundamentală a cărții 
lui D.D.R. Aceste dimensiuni contradictorii sunt constitutive ale existenţei. Frontiera dintre raţional 
şi irațional este variabilă în interiorul existenţei, este variabilă istoric şi conjunctural, instabilă, fără 
delimitări definitive; zone care au fost provizoriu raționalizate se vor dovedi la o cercetare mai 
aprofundată iraționale şi aşa mai departe. Aspecte iraționale pot să apară şi în zone raționalizate. Pe 
măsură ce se extinde cunoaşterea şi experiența practică se extinde şi zona raționalului; dar nu în 
sens liniar, ci sub forma unui arhipelag variabil. Existenţa este în devenire, este dinamică, este 
supusă schimbării; universul este neisprăvit şi etern provizoriu, se transformă, este un ghem încâlcit 
la infinit. 

Dar putem oare postula limite principiale ale cunoaşterii? Nu, aşa cum nu putem postula 
raționalitatea integrală a lumii, nu avem temei nici să postulăm existenţa unor iraționale definitive. 

Aventura omului rămâne deschisă. Poziţiile extreme — raționalism clasic/raționalism relativist şi 
subiectivist — sunt egal de lipsite de fundament teoretic, practic şi axiologic. 

„Existenţa, în măsura în care am putut-o până acum cunoaşte prin analiză rezemată 
pe experineţă, este parte rațională, parte iraţională; este rezonabilă şi absurdă. Experienţa 
autentică nu ne îndreptățeşte să afirmăm în mod exclusiv nici determinismul universal sau 
raționalitatea absolută, şi nici contingenţa sau iraționalitatea absolută a existenţei. În 
ambele cazuri am comite păcatul de a se lua partea drept tot“. 

Deci numai sinteza celor două teze filosofice fundamentale se susţine ca atitudine filosofică. 
Poziţia sa este să nu totalizăm experienţa nici într-un sens, nici într-altul. În locul disjuncției, 
D.D.R. preferă conjuncția. El vrea să depăşească atât raționalism dogmatic, cât şi iraționalism 
dogmatic, propunând un raționalism deschis, adică o paradigmă conjunctivă. 

„S-o acceptăm ca egal de reală sub ambele aspecte mari ale ei, să nu uităm nici un 
moment că e inteligibilă, dar şi neinteligibilă; că e rezonabilă, dar şi absurdă; cu sens, dar 
şi fără sens. Să recunoaştem că binele şi răul, valoarea şi nonvaloarea, spiritul şi natura 
oarbă...se combat cel mai adeseori cu sorți de izbândă de partea răului cel puţin egali 
celor ce se găsesc de partea binelui. Şi colaborează numai întâmplător “<. 

Existenţa umană probează că există atât acorduri, cât şi dezacorduri tragice între natură şi 
cultură, între civilizație şi cultură, progres material şi spiritual. Dacă omul conştientizează acest 
„antagonism tragic“, atunci propria sa existență va deveni un câmp de înfruntare între tendințe 
contradictorii, va trăi într-o permanentă tensiune sufletească, va trăi autentic, dar neconfortabil 
(D.D.R. îşi deschide cartea cu o Introducere la o filosofie neconfortabilă). 

„Nu există punct de vedere general asupra existenţei care, aplicat singur, s-o poată 
îmbrăţişa şi explica în toate aspectele ei. Nu există punct de vedere exclusiv care să nu fie 
cu necesitate exclusivist, adică să nu excludă anumite aspecte reale ale existenţei “. 

De aici decurge necesitatea unei viziuni relativiste şi deschise în filosofie şi viaţă. 


Neliniştea metafizică — sursă a creaţiei 


Acest tip de existență problematică va da naştere unei „nelinişti metafizice“, adică unei 
conştiinţe tragice sau unui sentiment tragic al vieții, de care vorbea Unamuno. Această conştiinţă 
produce în om „cea mai înaltă tensiune interioară din câte poate atinge omul. Dar această stare de 
nelinişte poate fi convertită în forță lăuntrică de creaţie, în acțiune constructivă, în resort afectiv al 
creației de valori, în imbold energetic puternic spre creație. Creaţia de valori şi cunoaşterea sunt 
răspunsurile pe care omul le dă acestei situaţii dramatice, valori care sunt tezaurizate în cultură şi 
care constituie singurul mijloc prin care omul îşi poate depăşi condiţia de ființă muritoare şi de 
ființă conştientă de această situație. Condiţia umană stă sub semnul acestei tensiuni spre creaţie. 
Avem aşadar mai multe atitudini filosofice (excluzând atitudinea de indiferenţă): 

e Cei care declară existenţa rațională în totalitatea şi în profunzimea ei — unde intră idealismul 
obiectiv şi religios, care presupun un principiu ultim inteligibil şi care asigură raționalitatea 
întregii existențe, în toate formele ei de manifestare — atitudine caracterizată printr-un 
optimism naiv sau reflectat, un ideal de cunoaştere integrală, chiar dacă realizarea lui este 
mereu amânată în postistorie. 

e Cei care declară existenţa iraţională în esența ei şi profesează un pesimism total, cei care 
declară lumea absurdă, viața umană fără sens, iar valorile umane doar iluzii binefăcătoare, 
precum Nietzsche (care spunea că grecii, descoperind fondul irațional al vieții, prin marea 
tragedie, au inventat arta pentru a putea supraviețui, aruncând un văl de frumuseţe peste o 
lume iraţională). Diversele variante de iraționalism şi de existenţialism ilustrează această 

ipostază, după cum şi experienţa artistică postbelică va ilustra prin teatrul absurdului şi prin 

alte curente această atitudine. 

e Atitudinea celor care acceptă că existenţa este rațională şi iraţională, cu sens şi fără sens, 
refuzând să totalizeze experienţa; este şi să accepte că existența este în totalitate rațională, 
cât şi în sensul de a declara că ea este în totalitate iraţională. Din acest fapt pot decurge două 
atitudini: fie o atitudine spectaculară, a înțeleptului contemplativ, fie la o atitudine eroică şi 
angajantă, de optimism lucid şi moderat, pentru care militează şi D.D.R. Este atitudinea prin 
care ne asumăm aceste contradicții şi luptăm pentru afirmarea valorilor umane într-o lume 
care nu ne garantează niciodată victorii definitive. 

Atitudinea specific umană este de a depăşi experienţa, precum în artă sau în angajările etice, 
prin proiecții valorice şi ideale, nu de a fi contemplativ şi pasiv. D.D.R. optează şi argumentează 
atitudinea eroică în faţa vieții: o atitudine lucidă, prin care omul, cunoscând antinomiile existenței 
şi caracterul problematic al vieții sale, se angajează responsabil în acțiune şi în creație majoră, îşi 
afirmă libertatea, caută să-şi depăşească neîmplinirile şi eşecurile. Nu libertatea pasivă, 
contemplativă a înţeleptului o propune el, nici simplu protest individualist, anarhic, teribilist. Nici 
deznădejdea, disperare goală, demobilizatoare. Omul este sortit creaţiei, el are o conştiinţă veşnic 
nemulțumită, ştie că victoriile şi eşecurile sale stau într-un echilibru instabil, că nimic nu este sigur 
şi că lupta pentru impunerea valorilor este sensul vieţii. Acest crez moral nu l-a părăsit pe D.D.R. 
niciodată. Este o concepție lucidă şi profund umanistă. 

Acesta ar fi un rezumat sau un schelet de idei al cărții. Dar valoarea şi frumuseţea cărții lui 
D.D.R. constă în argumentație, în exemple, în analizele extrem de profunde ale diferitelor 
concepţii, în pledoaria pentru o viaţă spirituală autentică, în imaginea complexității existenței 
umane, aspecte de care se poate bucura numai cel care citeşte această capodoperă a gândirii 
româneşti. 


Mitul utilului şi criza civilizației moderne 


D.D.R. dezvoltă şi o teorie critică asupra modernităţii, arătând antinomiile ei. El critică 
anumite tendinţe ale civilizației moderne, de tip capitalist, în capitolul „Natură şi civilizaţie“, din 
cartea sa de căpătâi, dar şi în eseul Mitul utilului, scris în anii războiului. lată câteva tendinţe care i 
se par „iraționale“, absurde, periculoase pentru condiția umană. 

a. Discrepanţa şi conflictul dintre progresul material şi cel spiritual. Inversarea raporturilor 
dintre mijloace şi scopuri. Progresul social nu se poate defini doar în termeni tehnici, economici, 
materiali, ci prin sinteză cu valorile spirituale, morale, estetice, afective, deci având în vedere 
întregul registru al umanului. Soluţie pe care o întâlnim şi la Vianu, care cerea o resolidarizare a 
valorilor umane. Tirania utilității şi a forţei brute sunt semnele unei decăderi, ale unei crize. 
Economia este un mijloc, dar a fost transformată în scop. Nu condamnă progresul material, ci arată 
că el trebuie pus în corelaţie cu cel spiritual şi uman. Dar între aceste două dimensiuni e adesea un 
dezacord tragic. Nu glorificarea sărăciei, ci unitatea dintre confortul material şi bogăţia interioară 
este idealul. Căci nu sărăcia produce genii, spune autorul, după cum afirmă unii cu cinism despre 
Eminescu (n-ar fi fost genial dacă nu s-ar fi luptat cu greutățile vieții!). Dacă lucrurile ar sta aşa, 
spune DDR, România ar trebui să fie plină de genii. Dimpotrivă, confortul material este necesar, 
dar să nu devină scop în sine. El intuieşte proporțiile alienării umane produse de goana după profit 
şi confort material, pericolul unui om fără spiritualitate, golit de preocupări şi trăiri spirituale, 
înecat în bunăstare, dar atrofiat spiritual, un om supus standardizării şi robotizării. Orientarea 
hegemonică spre profitul material ar putea duce la o nouă formă de barbarie. 

D.D.R. propune reabilitarea valorilor umaniste ale culturii, a dimensiunii interioare a omului. 
Omul trebuie să-şi depăşească sfera utilităţilor strict biologice şi să se afirme în planul creației, 
singura care-i certifică libertatea. Lumea omului este o lume încărcată de valori care se exprimă în 
atitudini axiologice, morale şi filosofice, un univers asupra căruia omul îşi proiectează deziderate şi 

idealuri. Lumea nu-i un paradis, omul nu are decât victorii parțiale, relative, dar nu încetează lupta, 
şi acesta-i sensul demnităţii sale. D.D.R. acordă o relativă autonomie vieţii spirituale față de cea 
materială în societate. Succesele intelectuale ale unei clase de elevi, spune autorul, nu depind 
neapărat de bunăstarea materială a părinţilor, de condițiile în care învaţă etc., ci de efortul depus de 
ei şi de calitatea dascălilor, de motivaţia de a învăţa. Dar împrejurările contează, iar orizontul 
spiritual depinde şi de lumea în care trăieşte omul, de nivelul ei material. 

b. Tendința de a comercializa toate valorile, de a le găsi echivalentul bănesc, inclusiv celor 
morale, de a le subordona logicii economiei de piață. El detecta această tendință de glorificare a 
progresului tehnic, a succesului material şi de subapreciere a valorilor spirituale, care sunt valori 
„gratuite“ (valori morale, estetice, spirituale), întrucât nu servesc direct unor funcții practice, 
materiale, biologice. Dar şi civilizațiile care s-au specializat prea mult în domeniul valorilor 
spirituale, gratuite, au pierdut aptitudinile pentru valorile ce au funcție utilitară şi au căzut pradă 
altor societăţi mai bine înzestrate în lupta pentru existență. Virtuţile par a trăi una în paguba alteia, 
de aceea e necesar un echilibru al lor. În Mitul utilului, autorul denunţă tirania utilității, apologia 
randamentului cu orice preţ, goana după profit şi succes material, care ne desfigurează, ne urâțeşte 
moral viața. Pericolul constă în „exteriorizarea vieții“ şi în atrofierea vieţii interioare, în umplerea 
ei cu preocupări şi lucruri de nimic, cu o cultură de consum, zicem azi, pierzând interesul pentru 
valorile spirituale autentice. 

Dacă este rațional să vorbim de prioritatea ontologică a lumii înconjurătoare față de spiritul 
uman şi de simultaneitatea (sau coexistența) enoseologică şi istorică a obiectului şi subiectului, în 
planul vieţii umane raporturile se răstoarnă şi este mai firesc să vorbim de prioritatea axiologică a 
omului față de lumea obiectualității, față de lucruri, şi de prevalența valorilor umane faţă de cele 
care țin de sfera mijloacelor materiale. D.D.R. înalță un adevărat imn puterii creatoare a omului, îşi 
manifestă încrederea în forța morală a omului şi în demnitatea sa. El avansează o soluţie 
constructivă în sensul profund al cuvântului. Omul, apărut undeva, într-un colţ al universului, «la o 
întorsătură neprevăzută a timpului fără capăt», a descoperit bucuria cunoaşterii şi jocul gratuit al 
artei. El îşi converteşte prin creaţie existenţa sa tragică în existenţă culturală, demnă, într-un destin 
presărat cu izbânzi şi eşecuri succesive. Este destinul unei ființe care năzuieşte spre adaptare şi 
echilibru, dar care se trezeşte mereu în conflict cu lumea, cu starea de lucruri din societate şi în 
conflict cu sine însuşi. Autorul îşi încheie cartea sa despre destinul tragic şi măreț al omului 
amintind încă o dată antinomiile vieţii. 

„Poate fantomă trecătoare într-un haos ostil, în tot cazul indiferent, omul a inventat 
înțelepciunea. Și, de atunci, încărcat de visuri grave, luptă să coboare cu trăinicie Împărăţia 
Cerurilor pe muşuroiul unde soarele lui Dumnezeu răsare peste cei buni şi peste cei răi, şi 
unde plouă peste cei drepți şi peste cei nedrepți ”. 


3. Petre P. Negulescu (1872-1951) 


Am prezentat concepțiile lui C. Rădulescu-Motru şi D.D. Roşca privind relaţia dintre filosofie 
şi ştiinţă. Dar şi alți gânditori români din perioada interbelică au avut contribuţii remarcabile la 
reconstrucția gândirii filosofice pe temeiul noilor date ale ştiinţei. Gândirea teoretică era în căutarea 
unei noi paradigme globale, iar cultura europeană se afla şi ea în fața unor antinomii fundamentale, 
cu expresii cunoscute şi în plan politic şi social. Gânditorii români exprimă această nelinişte şi 
căutare într-o epocă de răspântie, epocă din care, după cum ştim, istoria nu a găsit cel mai potrivite 
căi de ieşire. Cu regretul că ei nu îi pot trataţi analitic în această variantă restrânsă a cursului, am 
considerat că ar fi o nedreptate să nu îi menţionez, măcar fugitive, subliniind în câteva rânduri 
contribuțiile lor. 

P. P. Negulescu a fost un mare profesor de istoria filosofiei la Universitatea din Bucureşti, 
autor al unor studii ample, care l-au impus ca gânditor raționalist, cu vederi democratice. 

Negulescu îşi face studiile filosofice la Berlin şi Paris. Lucrări principale: Critica apriorismului şi 
empirismului (1892); Psihologia stilului (1892); Filozofia Renaşterii (1910-1914); Geneza 
formelor culturii (1934); Destinul omenirii (5 volume, 1938-1946, ultimul volum fiind publicat 
postum în 1971). Studiile de istorie a filosofiei au fost publicate postum: Problema cunoaşterii 
(1969), Problema ontologică (1972), Problema cosmologică (1977). 

Concepţia sa filosofică este predominant evoluționistă şi raționalistă. El întemeiază un 
materialism evoluționist, bazat pe noile descoperiri ale ştiinţei. Este interesat să fundamenteze o 
concepție ştiinţifică asupra lumii, considerând că filosofia are o funcţie sistematizatoare şi sintetică, 
fiind o generalizare critică a ştiinţei, „o analiză a primelor principii şi o sinteză a ultimelor 
rezultate ale ştiinţei în vederea explicării totale a Universului“. Negulescu apreciază că 
evoluționismul este singura teorie capabilă să explice unitatea lumii, întrucât poate argumenta că 
toate „formele anorganice, organice şi supraorganice“ (inclusiv conştiinţa umană) au derivat 
treptat dintr-o primordială materie cosmică, printr-o serie continuă de schimbări. Astfel, ştiinţa 
modernă, orientată de perspectiva evoluționistă şi de principiului determinismului, ar furniza şi 
gândirii filosofice temeiuri pentru o soluție la problema ontologică. Evoluţionismul ar confirma 
soluția ontologică monistă şi ar infirma concepțile dualiste, religioase şi spiritualiste. Consecvent 
cu această viziune, marcată însă de limite şi presupoziții mecaniciste, el a susținut cu tărie ideea 
unităţii materiale a lumii şi ideea conexiunii universale între formele de existență, combătând cu 
tenacitate concepțiile indeterministe şi finaliste. Natura nu este organizată în sens finalist, de aceea 
nu putem vorbi de o finalitate ultimă a naturii. A criticat, de asemenea, concepțiile iraționaliste, 
apărând valoarea ştiinţei, a raţiunii, împotriva pozițiilor care afirmau că adevărul nu poate fi obținut 
decât prin intuiție, credință sau sentiment. 

Cea mai profundă, originală şi interesantă lucrare a lui Negulescu este Geneza formelor 
culturii, în care autorul îşi propune să elaboreze o teorie generală a culturii şi să respingă 
concepțiile biologiste şi rasiste, de mare audiență în epocă. Ele susțineau că specificitatea 
culturilor naţionale îşi are sursa în diferenţele de ordin rasial şi biologic ale popoarelor. 
Împotriva acestor concepții, Negulescu a argumentant convingător faptul că specificul naţional şi 
cultural este întemeiat pe structurile psihologice şi pe factorii sociali, istorici şi morali.” El 
consideră că progresul uman este determinat de o constelație de factori, în care rolul hotărâtor 
revine factorilor psihologici şi intelectuali. Factorii funcționali ai vieţii psihice orientează şi 
actele de creaţie umană. Astfel, el consideră că afectivitatea îşi găseşte expresia în religie, iar 
imaginația în artă. Rațiunea şi discernământul critic prezidează geneza ştiinţei şi a filosofiei ca 
forme de cunoaştere rațională a lumii. Aceşti factori — afectivitatea, imaginaţia şi rațiunea critică — 
se află în corelaţie, fiecare dintre ei predomină însă în unele atitudini şi acțiuni ale omului, 
determinându-le specificul. Alături de aceşti trei factori, el consideră că există şi factori adiționali, 
secundari, cu rol diferenţiator, ce orientează creația umană, cum ar fi mediul fizic, mediul social, 
mediul cultural şi factorul etnic. Specificul naţional este determinat de viaţa în comun, de factori 
sociali, istorici şi psihologici, nu de factori biologici. Popoarele sunt capabile să-şi modifice 
echipamentul cultural, moravurile, arta, religia, mentalitățile, fără ca structura lor biologică să 
înregistreze schimbări corespunzătoare, fapt care arată că dinamica procesului cultural nu are o 
legătură cauzală cu această structură. 


4. Mircea Florian (1888-1960) 


Mircea Florian a fost un gânditor de factură raționalistă, cu o solidă pregătire teoretică şi 
culturală. Opera sa este un reper pentru nivelul înalt al gândirii filosofice româneşti din perioada 
interbelică. Studiază filosofia în Germania, unde îşi susţine teza de doctorat cu tema Conceptul de 
timp la Bergson“ (1914). Lucrări importante: Știință şi raționalism (1926), Cunoaştere şi existență 
(1939). Florian a tradus lucrările de logică ale lui Aristotel şi a scris numeroase studii despre 

filosofia antică şi modernă, fiind unul dintre cei mai remarcabili profesori de la Universitatea din 
Bucureşti. El este autorul unei lucrări monumentale, Recesivitatea ca structură a lumii (publicată 
postum în 1983), o sinteză personală a gândirii filosofice, o sistematizare a marilor teme ale culturii 
europene. 

El porneşte de la o critică a filosofiei tradiționale, considerând că aceasta a căutat continuu un 
fundament ultim al lumii, fie într-o realitate materială, exterioară conştiinţei, fie în datele interioare 
ale conştiinţei. Metafizica tradițională n-a reuşit să depăşească dualismele materie-conştiință, 
obiect-subiect. Pentru a găsi un punct de interferență şi de sinteză al acestor termeni, Mircea 
Florian avansează o concepţie pe care el o numeşte „raţionalism reformat“ sau „realism ontologic“. 
Potrivit lui, experienţa este o realitate sintetică în care se întâlnesc natura şi conştiinţa, obiectul şi 
subiectul şi ca atare trebuie considerată ca fiind fundamentul filosofiei. Filosofia va deveni astfel o 
„filosofie a datului“, adică o filosofie care porneşte de la experiență. Datul este o realitate în care 
are loc întâlnirea conştiinţei cu realitatea obiectivă. Datul cuprinde existenţa obiectivă şi cea 
subiectivă, realul şi cunoaşterea realului. Experienţa ar anula astfel dualitatea cunoscută, pentru că 
şi conştiinţa este o parte componentă a experienţei, este şi ea un tip de existență, o dimensiune a 
lumii. Filosofia se sprijină pe ştiinţă, dar este o disciplină autonomă. 

În lucrarea Recisivitatea ca structură a lumii, Florian construieşte o viziune filosofică generală 
asupra lumii, pornind de la conceptul de recesivitate pentru a exprima faptul că „existența este 
structurată în termeni antitetici sau polari, în care unul domină, stă înainte, iar celălalt este 
recesiv, vine din urmă, fără ca prin această poziție subalternă termenul recesiv să fie degradat“. 
Raportul dintre termenii opuşi este de subordonare relativă şi de dependență reciprocă. Florian 
afirmă că „termenul recesiv nu are o semnificație mai slabă“, deşi, ontologic, el este subordonat. 
Acest termen poate fi axiologic mai important decât factorul dominant pe plan ontologic. Florian a 
analizat numeroase dualități (recesivități) care alcătuiesc structura fundamentală a lumii: materie- 
spirit, multiplu-unu, individual-general, calitate-cantitate, materie-formă, schimbare-permanență, 
finit-infinit, obiect-subiect, determinism-libertate, individ-societate, diversitate-asemănare, parte- 
întreg, relativ-absolut. Termenii primi sunt cei dominanţi, iar termenii din al doilea rând sunt 
recesivi. „Recesivitatea este disimetria constitutivă a lumii“, spune Florian, iar unitatea lumii se 
bazează pe corelaţia dintre factorii polari aflaţi în raporturi de recesivitate.”” Ca şi alţi gânditori 
români de prim rang, Mircea Florian este necunoscut, nepublicat şi neasimilat în mişcarea ideilor 
din cultura română actuală. 


?58 Mircea Florian, Recesivitatea ca structură a lumii, vol. Il, Bucureşti, Editura Eminescu, 1987, p. 434. 


X. 
Sistemul filosofic al lui Lucian Blaga 


Autor al unei opere literare şi filosofice impunătoare, creator al unui sistem original de 
gândire, Lucian Blaga (1895-1961) este cea mai complexă şi fecundă personalitate a culturii 
române din perioada interbelică. Blaga şi-a definitivat studiile la Viena, unde a obținut şi titlul de 
doctor în filosofie (cu lucrarea Cultură şi cunoaştere), afirmându-se apoi cu eseuri şi studii de 
filosofia culturii publicate în revista Gândirea şi în alte reviste din ţară. Până în 1938 a lucrat în 
diplomaţie, fiind ataşat de presă, consul şi ambasador la Varşovia, Praga, Berna şi Lisabona. Din 
1938 este profesor de filosofia culturii la Cluj, până în 1947, când este scos din învățământ şi trecut 
pe un post de simplu bibliotecar, apoi de cercetător la filiala din Cluj a Academiei Române. Opera 
sa filosofică este grupată, conform testamentului său, în patru trilogii: Trilogia cunoaşterii, Trilogia 
culturii, Trilogia valorilor şi Trilogia cosmologică (studiile ce formează aceste trilogii au fost 
elaborate între 1931-1947, dar unele au fost publicate după moartea sa). 

Sistemul filosofic al lui Blaga porneşte de la impasul raționalismului clasic, evident la 
începutul secolului XX, odată cu noile descoperiri ştiinţifice din fizică şi din ştiinţele naturii în 
general. Proiectul său filosofic, în consonanţă cu noile orientări din artă şi din gândirea ştiinţifică, 
viza depăşirea paradigmei clasice, a raționalismului modern, pentru a propune o nouă teorie a 
cunoaşterii, numită de autor „raționalism ecstatic“, o nouă teorie a culturii, bazată pe ideea matricei 
stilistice, care îşi are sursele în structurile inconştientului colectiv, o nouă antropologie filosofică, 
bazată pe ideea destinului creator al omului, o nouă viziune metafizică, ce are drept concept central 
ideea de mister. 


Omul ca existență întru mister şi pentru revelare 


Concepţia lui Blaga porneşte de la analiza modului ontologic specific uman de existență. 
Blaga spune că problema fundamentală a oricărei viziuni metafizice este relația dintre om, lume şi 
transcendenţă (Marele Anonim, factorul central şi divin al existenţei, în sistemul lui). Misterul este 
conceptul central al filosofiei sale, cu înţelesul de obiect al cunoaşterii, privit ca strat de adâncime 
al existenţei. Blaga consideră că existența este diferențiată în cinci moduri ontologice 
fundamentale: anorganic, vegetal, animal, uman, divin. Ele se diferenţiază în funcţie de felul lor de 
a fi şi după orizontul în care există. 

Modul uman de existență se caracterizează prin faptul că participă concomitent la două feluri 
de a fi (şi la două orizonturi de existență). Primul este existența în orizontul imediat şi pentru 
autoconservare (care este comun animalelor şi omului); al doilea este existența în orizontul 
misterului şi pentru revelarea misterului, tip de existenţă care este specific numai omului. Trecerea 
de la primul mod de existenţă la cel de al doilea (deci, de la animal la uman) a avut loc printr-o 
mutație morfologică (biologică), dar şi printr-o mutație ontologică. Mutaţia biologică este 
rezultatul unor procese complexe ce se finalizează cu apariția creierului, a limbajului şi a uneltelor, 
ca urmare a unei „evoluţii orizontale“ ce are tendinţa de a duce la o specializare tot mai strictă şi la 
fixarea organismelor într-un mediu limitat. Alături de această mutație morfologică, avem de-a face 

în cazul omului şi cu o „mutație ontologică“, ca rezultat al unei „evoluţii verticale“, ce duce la 
apariția unui nivel de organizare mai complex şi la „dezmărginirea“ continuă a orizontului de 
existență. 

Omul deplin este omul care există concomitent în cele două moduri de existenţă şi în cele două 
orizonturi, dar specificul său ireductibil derivă din tendinţa sa necontenită de a revela misterul, prin 
cunoaştere şi prin creaţie („plăsmuire““). Întreaga gândire a lui Blaga este orientată spre 
determinarea modului specific uman de existență. Astfel, Blaga elaborează o antropologie sau o 
ontologie regională a umanului. 

Marele Anonim este centrul metafizic al existenţei, misterul suprem, având pe de o parte o 
funcţie creatoare, iar pe de alta una de a „bloca“ creaţia infinită. Marele Anonim emană din sine 
„diferenţialele divine“, nişte particule care, prin aglutinare, formează toate entităţile existenţei. În 
acelaşi timp, Marele Anonim limitează creaţia pentru a nu provoca o „descentralizare“ a existenței 
în ansamblul ei. Omul este definit prin tentativa sa permanentă de a revela misterul, adică de a 
dezvălui şi de a traduce lumea în limbaj uman. Dar Marele Anonim apără misterul lumii, 
introducând între om şi mistere o „cenzură transcendentă“, care împiedică revelarea absolută a lor. 

Cultura şi civilizația sunt conceptele ce exprimă cele două dimensiuni ale vieţii umane şi cele 
două moduri de existență. Modul uman de existență se caracterizează prin destinul creator de 
nedepăşit, prin creativitate, iar societatea este suportul obiectiv al acestui mod. De asemenea, omul 
este „o ființă istorică“, se caracterizează prin istoricitate, întrucât omul îşi desfăşoară creaţia în 
forme inedite, depăşind formulele stereotipice, specifice animalelor. 

„Omul singur a devenit fiinţă istorică, ceea ce înseamnă permanent istorică, adică o 
fiinţă care veşnic îşi depăşeşte creaţia, dar care niciodată nu-şi depăşeşte destinul creator“. 

Civilizația constă în organizarea lumii sensibile în acord cu nevoile umane de autoconservare 
şi de securitate materială. Ea are valoare instrumentală, asigură adaptarea la mediu şi satisfacerea 
nevoilor biologice. Cultura este un semn al umanului, este rezultatul creației umane, al revelării 
misterului. De aceea, cultura nu poate fi explicată doar prin criterii instrumentale, pragmatice, ca 
produsele civilizației. Ea trebuie judecată după criterii imanente ei, adică după intențiile ei 
revelatorii. 

Am introdus deja câteva concepte fundamentale prin care Blaga caracterizează omul: existență 
creatoare în orizontul misterului şi pentru revelarea misterului; cultura şi civilizația, stil şi matrice 
stilistică. Ele vor fi explicate pe măsură ce vom avansa în sistemul blagian de gândire. 


Cunoaştere şi mister 


Lucian Blaga a elaborat una dintre cele mai originale teorii asupra cunoaşterii în secolul XX. 
El priveşte cunoaşterea ca fiind o valoare umană fundamentală, un act de creaţie care se realizează 
prin ştiinţă, filosofie, artă, simboluri etc. Ca act specific de creație, cunoaşterea are o „funcție 
metaforică“ şi o funcție „stilistică“. Cele două atribute vor fi lămurite în continuare, dar este 
necesar să precizăm că funcția „revelatorie“ indică tentativa omului, niciodată abandonată, de a 
dezvălui şi tălmăci misterul lumii, iar cea stilistică presupune faptul că orice act de cunoaştere este 
încadrat în categorii stilistice, adică în categorii relative şi determinate. 

Blaga consideră că există două forme de cunoaştere, o „cunoaştere paradisiacă“ şi o 
„cunoaştere luciferică“. Aceste distincţii vizează o diferenţă de atitudine spirituală, de obiect, de 
proceduri metodologice şi de sens. Pentru a înţelege rostul acestei distincții este necesar să 
precizăm că misterul, ca obiect al cunoaşterii, are două aspecte, două feţe: un aspect fanic (care se 
arată omului în experienţă) şi un aspect criptic (care se ascunde). 

Cunoaşterea paradisiacă are ca obiect misterele latente şi constă în cercetarea datelor reale şi 
în formularea unor idei care se află în „analogie“ cu materialul concret, fanic. Este o cunoaştere 
fără tensiune problematică, împăcată cu realul, prin care spiritul uman acumulează o serie de 
atribute explicative aplicate concretului, realizând un progres linear, cumulativ. Ca sens şi 
metodologie, ea se bazează pe observaţia şi pe explicația neproblematică. 

Cunoaşterea luciferică operează asupra unor mistere deschise cărora le produce o „variaţie 
calitativă“, lansând idei ce se află în opoziţie (disanalogie) cu concretul. Teoria coperniciană este 
exemplul clasic al cunoaşterii luciferice. Această cunoaştere este definită de o tensiune 
problematică dintre spirit şi obiect, se bazează pe o observaţie dirijată, tinzând la o „explicație“ pe 
baza unei „construcții teoretice“ care face saltul din planul fanic în cel criptic pe baza unei idei 
(ipoteze, numite de Blaga „idee teorică“). Este vorba de o ipoteză teoretică pe care intelectul o 
elaborează pentru a dezvălui structura de adâncime a lumii. Este o cunoaştere constructivă, activă 
ce presupune un progres în adâncime, intensiv. 

Distincția dintre cele două forme ale cunoaşterii nu este identică cu distincția dintre 
cunoaşterea empirică şi cea teoretică, nici cu distincția dintre cunoaşterea intuitivă şi cea rațională, 
nici cea dintre cunoaşterea naivă şi cea elaborată. Blaga precizează că prin cunoaşterea paradisiacă 
trebuie să înțelegem cunoaşterea primară, normală, ce urmăreşte „determinarea“ obiectului, pe 
când cunoaşterea luciferică urmăreşte „deschiderea misterelor“, pătrunderea în aspectul criptic al 
lor şi revelarea acestuia. Cunoaşterea luciferică îmbracă trei forme: 

e  Plus-cunoaşterea, care constă în atenuarea misterului. De exemplu, Copernic a demonstrat 
că Pământul se mişcă în jurul Soarelui, în dezacord cu observația empirică ce se bazează pe 
iluzia că Soarele se mişcă în jurul Pământului. Misterul fenomenului a fost atenuat. 

e  Zero-cunoaşterea duce la permanentizarea misterului. Exemplul dat de Blaga este teza cu 
privire la apariția vieții organice din materie anorganică, ipoteză care a permanentizat 
misterul vieții fără a-i conferi o explicaţie satisfăcătoare. De asemenea, ideea lui Kant după 
care lucrul în sine se poate concepe, ca obiect al rațiunii pure, dar nu poate fi cunoscut în 
mod pozitiv, funcționând doar ca un concept negativ, gol de determinații. 

e  Minus-cunoaşterea este o formă excepțională de cunoaştere, ce nu constă în absenţa 
cunoaşterii, ci într-o cunoaştere paradoxală, ce duce la potenţarea misterului. Ea este 
conceptualizată într-o „antinomie transfigurată“, adică într-o soluție antilogică conceptual, 
într-o formulă ce exprimă ceva neinteligibil sub raport logic, formulă ce este echivalentul 
unui mister potenţat. Exemplele lui Blaga sunt culese mai ales din ştiinţa modernă. Astfel, 
afirmaţia lui W. Wundt, după care „întregul fenomenului psihic conţine mai mult decît suma 
elementelor sale“ este o astfel de formulă. Ea poate fi interpretată în psihologie în sensul că 
senzația unui acord muzical e mai mult decît suma senzaţiilor produse de sunetele care 
alcătuiesc acordul. Din fizica cuantică Blaga reţine dublul caracter al luminii, corpuscular şi 
ondulatoriu în acelaşi timp, ca exemplu de formulă paradoxală şi de antinomie transfigurată 
ce potenţează, amplifică misterul fenomenului. De asemenea, pe lângă exemplul cunoscut al 
numărului irațional (radical din minus 1), Blaga menţionează şi numerele transfinite ale lui 
Cantor, care reprezintă „o mărime din care se pot scădea alte mărimi fără ca ea să se 
împuțineze“. De asemenea, menționează şi ideea filosofică a lui Driech, după care entelehia, 
ca factor primar al vieții, ar fi aspaţială, dar se poate diviza rămânând totuşi întreagă, 
formulă paradoxală prin care un factor aspațial e postulat ca manifestându-se în spațiu. 

Deci, minus-cunoaşterea ajunge la teze antinomice afirmate pe acelaşi plan, la atribute opuse 
despre acelaşi obiect, fiind o sinteză antinomică între enunţuri contrarii ce se află în dezacord atât 
cu intelectul logic, cât şi cu intuiţia concretă. De fapt, Blaga afirmă că în minus-cunoaştere avem 
de-a face cu „intelectul ecstatic“, spre deosebire de „intelectul enstatic“ ce operează în plus- şi 
zero-cunoaştere. Este un intelect ce produce o formulă care nu este inteligibilă logic (este „meta- 
logică“) şi care nu poate fi nici intuită concret, dar e „postulată“, folosindu-se tot de termeni 
conceptuali (adică este intracategorială). Deci, va spune Blaga, antinomia transfigurată este 
metalogică, intracategorială şi în raport dublu negativ cu concretul şi cu intelectul. Ea nu poate fi 
soluţionată nici logic, nici concret, dar este totuşi formulabilă. Raționalismul clasic postula o 
soluţie logică pe plan ideal, iar Hegel postula o soluție concretă prin trecerea contrariilor într-o 
sinteză. 

Acest tip de cunoaştere aminteşte, prin structura ei, de formula dogmei creştine a trinităţii, 
după care divinitatea este postulată ca fiind o ființă unică în trei persoane. Avem de-a face, în toate 
aceste formule, cu o scindare a unor termeni între care există o solidaritate logică (ființă-persoană, 

scădere-împuţinare, aspaţial-nedivizibil, ondulaţie-corpuscul, întreg-sumă), fără a li se modifica 
conținutul. Sinteza dogmatică reprezintă conceptual un mister inaccesibil atât înțelegerii logice, cât 
şi intuiției concrete. Blaga consideră că există o analogie substanțială între structura dogmei 
creştine şi formulele paradoxale la care a ajuns cunoaşterea ştiinţifică contemporană. În consecință, 
transcendentul este neraţionalizabil, întrucât e contradictoriu în sine, dar e formulabil în antinomii 
transfigurate, ce fixează contradicția ca atare, nu o dizolvă. 

De aici, teza sa privind „inconvertibilitatea absolută a misterului“ (a iraționalului) şi teza 
conservării misterelor în Univers. Spre această concluzie l-au condus teoriile din fizica 
contemporană, teoria complementarităţii, principiul lui Heisenberg, teoria relativității privind 
constanţa vitezei luminii faţă de orice sistem de referinţă. „Eonul dogmatic“, lucrarea sa din 1931, 
avansează aşadar ideea unui nou tip de cunoaştere, o cunoaştere de excepție, prezentă mai ales în 
ştiinţă şi metafizică, prin care ni se dezvăluie în chip paradoxal misterul lumii, în timp ce acest 
mister se adânceşte. Spre deosebire de eleaţi, pentru care mişcarea nu poate fi înțeleasă logic, 
întrucât este contradictorie, producând antinomii, şi de Nicolaus Cusanus, pentru care în divinitate 
atributele contrarii coincid, dar divinitatea este acategorială, neputând fi determinată, Blaga optează 
pentru formula unui mister neraționalizabil în întregime, dar formulabil în formule paradoxale, care 
reprezintă un echivalent conceptual al misterului. 

Consecința acestor teze este aceea că orice cunoaştere umană este relativă, dar omul nu va 
înceta niciodată în încercarea sa de a revela misterul lumii. Există o „cenzură transcendentă“ ce 
împiedică revelarea absolută a misterelor. De aici, drama cunoaşterii umane, blestemul şi 
grandoarea omului ca ființă sortită creaţiei şi unei revelări relative şi aproximative a misterului. 


Despre semnificaţia cunoaşterii luciferice 


„Am învățat enorm de la Kant, dar tot aşa de mult de la Alexandrini şi de la Sfinţii 
Părinţi. Sistemul meu este o sinteză creatoare între aceste extreme “.** 


Pornind de la această mărturisire a autorului, suntem în drept să raportăm sistemul blagian la 
cele două puncte de referință: gândirea kantiană şi cea patristică. Unele elemente ale acestui 
sistem sunt construite de Blaga pornind de la afirmații sau idei care se regăsesc în scrierile 
patristice, pe care Blaga le citează. Raportarea la cadrul gândirii patristice devine relevant atunci 
când vrem să desluşim sensurile unor distincții din sistemul blagian, cum sunt distincţia dintre 
intelectul enstatic şi intelectul ecstatic, dintre cunoaşterea paradisiacă şi cea luciferică. După cum 
de tradiția patristică ţine şi distincţia dintre aspectul fanic şi cel criptic al unui mister, dintre o „faţă“ 
a realităţii care se arată şi una care se ascunde. 

„Dogma e metalogică, intracategorială şi în raport bivalent cu concretul...Formula 
dogmatică vrea determinarea unui mister conservând acestuia caracterul de mister în toată 
intensitatea sa“ ® 
Blaga nu părăseşte terenul raționalității nici când este interesat să reabiliteze „structura vădit 

nelogică a dogmei“, a dogmei creştine care a fost formulată ca un act de credință, în opoziție cu 
principiile intelectului. Blaga desprinde „dogma“ de conținutul său religios, de fondul credinței, 
năzuind, după spusele autorului, să facă „analiza ei structurală, formală, din punct de vedere pur 
intelectual” Astfel, Blaga vede în dogmă o structură specifică a gândirii umane, o „formulare 
intelectuală a unui ce metafizic“, formulare ce apare în procesul cunoaşterii în momentul în care 
spiritul uman întâlneşte structuri contradictorii ale realităţii, care nu pot fi codificate decât prin 
trecerea de la „intelectul enstatic“ (ce funcționează „în cadrul funcțiilor sale logice normale“) la 
„intelectul ecstatic“, intelect sau stare a raţiunii umane caracterizată prin faptul că „pentru a 


25 În Saeculum, nr.2, 1943, apud, Ştefan Afloroaiei, Cum este posibilă filosofia în Estul Europei, laşi, Editura 
Polirom, 1997, p. 107. 

*% Ibidem, p. 243. 

l Lucian Blaga, Trilogia cunoaşterii, în Opere, vol. 8, Bucureşti, Editura Minerva, 1983, p. 263. 

formula ceva cu ajutorul conceptelor ce-i stau la dispoziţie, trebuie să evadeze din sine, să se aşeze 
cu hotărâre în afară de sine, în nepotrivire ireconciliabilă cu funcţiile sale logice“. În această 
ipostază paradoxală, gândirea umană „sare din sine, din încheieturile sale funcționale, utilizând 
totuşi concepte intelectuale“ 2” 

Această modalitate de raportare la existență o găseşte Blaga prefigurată în tradiția gândirii 
patristice. Dogma se prezintă ca o „antinomie transfigurată“, care are o funcție anumită pe planul 
cunoaşterii, ea putând „să reprezinte şi echivalentul intelectual al unui mister. Acest lucru l-a ghicit 
mai întâi filosofia patristică în toată profunzimea sa şi acest lucru trebuie ridicat din nou în 
cunoştinţa filosofică a timpului“ 2% 

„Spiritul omenesc, pus în fața misterului metafizic, a crezut la un moment dat că ar fi 
îndreptăţit să-l formuleze, fără de a-l înțelege. Îndrăzneala depăşeşte orice altă 
îndrăzneală a gândirii omenești“ 

Aceasta este performanţa gândirii patristice. Distincția dintre „intelectul enstatic“ (care a 
produs sistemele filosofice raționaliste moderne) şi „intelectul ecstatic“ (cu procedurile sale 
paradoxale, recognoscibile în structura dogmei creştine, a altor formule din gândirea arhaică şi 
premodernă, precum şi din perimetrul ştiinţei contemporane) reprezintă — spune Blaga — o „axă“ a 
concepției sale. El introduce astfel ideea relativităţii cunoaşterii şi, concomitent, ideea unui 
pluralism metodologic (şi „stilistic““) prin care spiritul uman asaltează „misterul“ lumii. Există deci 
mai multe forme de înţelegere a lumii, de abordare şi de tălmăcire a ei, în funcție de situaţiile 
existențiale şi culturale în care se află subiectul determinat al cunoaşterii şi în funcție de natura 
obiectului supus investigației cognitive. Concepţia lui Blaga privind dependența structurilor 
cognitive, a viziunilor ştiinţifice şi a procedurilor metodologice de contextul spiritual şi stilistic al 
unei epoci îşi găseşte analogii frapante cu abordările postpozitiviste ale cunoaşterii, cu istoriile 
„sociale“ ale ştiinţei, cu teoriile relativiste şi cu viziunile postmoderne. 

Să mai consemnăm un alt aspect al gândirii lui Blaga prin care autorul Fonului dogmatic intră 
în rezonanță cu tendințele actuale. Blaga nu acordă factorului ultim al existenței un caracter de 
substanță, ci mai degrabă îi dă o reprezentare ce ar putea evoca „fondul anonim sau abisal al 
lumii“, apropiindu-se de viziunile elaborate de marile spirite ale gândirii patristice, după opinia 
unui exeget avizat.” De aceea, toate determinările pe care le aplică acestui factor metafizic sunt de 
ordin negativ (nu are nume sau nu are un singur nume, nu se oferă gândirii noastre pozitive, nu se 
poate determina logic, nu se poate dezvălui care e natura sa intimă, întrucât „se apără pe sine şi 
toate misterele derivând din el"). Este evidentă aici influenţa gândirii patristice care îşi reprezenta 
divinitatea ca un fond abisal şi netederminat, ceva mai presus de orice atribute, dincolo de fiinţă sau 
de esență. Acest factor metafizic nu mai are înţelesul de temei, substanţă sau esenţă, ca în tradiția 
occidentală. De fapt, cum remarca acelaşi exeget, gândirea românească a căutat mereu alternative 
la tradiția kantiană, prin Rădulescu-Motru, Blaga, Eliade ş.a. 

Adversar al „exclusivismului metodologic“ (ce caracterizează tocmai „dogmatismul“ în sens 
cultural şi ideologic), Blaga afirmă că antinomiuile transfigurate şi metodele „minus-cunoaşterii“ au 
revenit din nou în gândirea ştiinţifică contemporană pentru a surprinde unele aspecte paradoxale ale 
realităţii, dar „dogma“, „ca mod de gândire“, ca tip de abordare a realului „implică şi nu exclude 
celelalte metode enstatice“. Vorbind de „o metodă dogmatică“ şi de un „spirit dogmatic“, 
independente de conţinutul lor religios determinat, metodă şi spirit derivate dintr-o anume 
„atitudine spirituală“, Blaga consideră că există o serie de similitudini între epoca elenistică şi 
epoca noastră, asemănări care pot duce la „reactualizarea“ atitudinii spirituale care a generat 
formula dogmei creştine, astfel că reprezentanții gândirii patristice pot fi socotiți „descoperitorii 
unei metode“ şi „reprezentanții simbolici ai unei metafizici posibile în viitor“. Structura dogmei 
creştine este luată de Blaga numai ca „pretext“ şi exemplu pentru un „tip de cunoaştere“, care îşi 


*2 Ibidem, pp. 264-265. 

26 Jbidem, p. 224. 

* Ibidem, p. 224. 

265 Ştefan Afloroaiei, op. cit., pp. 118-126. 

află temele şi materialul în problematica epocii noastre. Acest tip de cunoaştere, ce foloseşte 
„elemente conceptuale sau mitice luate din conştiinţa epocii noastre“, este experimentat de 
fizica relativistă a lui Einstein şi de creatorii mecanicii cuantice (Niels Bohr, W. Heisenberg etc.). 
Blaga respinge ideea după care gândirea umană ar dispune de o singură metodă de cunoaştere, 
infailibilă şi incontestabilă, aşa cum a decretat raționalismul modern, mult prea încrezător în 
posibilitatea de a descoperi legi universale prin analiza teoretică şi matematică a experienţei. 
Detaşându-se în termeni clari de paradigma clasică a raționalismului occidental, Blaga îşi exprimă 
în schimb opțiunea pentru „o expansiune metodologică“ a ştiinţei şi a gândirii critice, fără 
„exclusivisme“ partizane, nici de ordin teoretic, nici de ordin cultural-ideologic. Ideea pe care 
Blaga o readuce frecvent în discuţie este aceea că epoca actuală se caracterizează printr-o 
diversificare a metodelor şi a procedeelor de cunoaştere, prin reabilitarea formelor simbolice de 
cunoaştere, situație în care intuiţia, dogma şi mitul stau alături de conceptul raţional şi de 
metodologiile experimentale. Această deschidere spirituală îl apropie pe Blaga de relativismul 
metodologic al unor gânditori contemporani şi de atitudinile specifice ale culturii postmoderne. 
„Nu ne vom feri de a gândi „rațional“, în concepte cu grijă elaborate, când e vorba de 
fapte care intră în tiparele preciziei fără echivoc. Nu ne vom feri de a gândi „mitic“, când 
străbatem zone mai ceţoase şi mai adânci. Nu ne vom feri de a gândi „ecstatic“, când 
antinomiile existenţei ni se impun cu o insistență de neocolit. Socotim chiar că a da 
rezultatelor posibile pe temeiuri ştiinţific-raţionale ceva din adâncimea proprie viziunii 
mitice, şi a da viziunii mitice ceva din precizia gândului ştiinţific, constituie o sarcină pe 
care trebuie să o luăm asupra noastră cu toată hotărârea... Această toleranță metodologică, 
cu concesii şi adaptări reciproce de procedee, „deschide largi perpective şi nebănuite 
Blaga consideră că modurile de raportare şi de înţelegere a lumii, în diversitatea lor, trebuie 
folosite în funcţie de natura obiectului supus cunoaşterii, dar ele pot fi folosite şi alternativ cu 
privire la acelaşi subiect. La Blaga şi la alți contemporani, metoda e înţeleasă atât ca practică a 
cunoaşterii, dar şi ca o formulă conceptuală, atât în ipostaza de atitudine, cât şi în aceea de logică a 
cercetării. În cultura românească s-a manifestat constant această dualitate între experienţa trăită şi 
metodologiile strict raționale, de cele mai multe ori însă gânditorii au conciliat reflecția metodică şi 
meditaţia subiectivă, conceptul şi simbolul.“ 


Cultura ca expresie a modului specific uman de existență 


Blaga a elaborat una dintre cele mai coerente şi mai interesante teorii asupra culturii. După 
opinia unor exegeţi ai operei sale, această teorie reprezintă componenta cea mai rezistentă a 
sistemului său. După cum am subliniat, Blaga construieşte o viziune metafizică amplă, centrată pe 
ideea că omul este sortit creației, că are un destin creator permanent. Omul trăieşte într-un mediu 
specific, creat de el însuşi, într-un univers simbolic care-l detaşează de natură. Cultura este astfel o 
„tălmăcire“ simbolică a lumii, o „lectură“ a existenţei, o interpretare a lumii, un mod de a „traduce“ 
experienţa în limbaje simbolice. Această idee, ce domină filosofia culturii şi antropologia culturală 
din secolul XX, are un relief teoretic excepțional în gândirea lui Lucian Blaga, autor pentru care 
cultura exprimă modul ontologic specific uman, mecanismul creator care l-a umanizat şi l-a condus 
pe om la actuala dezvoltare. 

„Prin cultură, existența se îmbogăţeşte cu cea mai profundă variantă a sa. Cultura 
este semnul vizibil, expresia, figura, trupul acestei variante. Cultura ţine deci mai strâns de 

definiția omului decât conformaţia sa fizică sau cel puțin tot aşa de strâns “. 


*% Lucian Blaga, op. cit., pp. 226-227 

* Ibidem, p. 448. 

268 Ştefan Afloroaiei, op. cit pp. 113-118. 

20 Lucian Blaga, Trilogia culturii, în Opere, vol.9, Bucureşti, Editura Minerva, 1985, p.443. 

În altă parte, Blaga afirmă că omul nu poate evada din sfera culturii fără a înceta să fie „om“: 
„Exodul din cultură ar duce la abolirea umanităţii ca regn“. 2 Existenţa umană este deci o 
existență culturală, cu tot ceea ce implică această condiţie. Analiza acestui „corp istoric“ şi social al 
omului ne poate oferi cheia pentru înţelegerea statutului ontologic al omului. Cultura are astfel o 
„semnificaţie metafizică“, fiind o dimensiune definitorie a omului sub raport antropologic şi istoric. 
Folosind acelaşi traseu demonstrativ, cu o documentaţie empirică mereu în expansiune, gândirea 
antropologică a căutat în spaţiul valorilor culturale manifestarea expresivă a „esenței“ omului. 
Aşadar, în sensul cel mai larg al termenului, cultura este nivelul de realitate pe care se desfăşoară 
aventura omului în cosmos. Ştim azi că pe acest nivel şi cu mijloacele pe care le oferă el, omul dă o 
formă lumii şi conferă sens existenţei sale. Fără a subaprecia constrângerile biologice şi naturale, 
afirmația că omul e în primul rând o ființă culturală e menită să preîntâmpine orice reducționism 
dispus să livreze destinul omului unei instanţe exterioare lui. Teza lui Blaga este deci intrinsec 
umanistă, căci, plasat în spaţiul culturii, omul apare ca fiind propria sa creație. 

Conceptele de creaţie şi de cultură au un loc central în concepția blagiană. Revelarea 
misterului are loc prin două forme: prin cunoaştere şi prin plăsmuire (creație). Cultura este 
rezultatul creaţiei umane, creaţie desfăşurată pe toate registrele existenţei şi ale raporturilor posibile 
dintre om şi lume. lată o definiţia a culturii în care Blaga subliniază elementele ei specifice, care 
alcătuiesc o structură unitară: 

„Creaţia de cultură este 1) un act creator 2) de intenţii revelatorii în raport cu 
transcendenţa sau cu misterul 3) utilizează imediatul ca material (metaforic) 4) depăşeşte 
imediatul prin stilizare 5) şi se distanțează de transcendenţă (de mister) prin frânele 

stilistice şi datorită metaforismului “. 


Cultură şi civilizație 


Aşadar, ideea fundamentală a concepției lui Blaga este aceea că omul este o ființă istorică şi 
culturală care trăieşe în câmpul unor valori create de el însuşi. Cultura exprimă deci modul specific 
uman de existenţă. Omul nu poate exista decât în şi prin intermediul culturii. Cultura este rezultatul 
creaţiei umane. Potrivit lui Blaga, omul cunoaşte două moduri fundamentale de existență: existenţa 
în orizontul imediat al lumii sensibile şi existența în orizontul misterului. Toate creațiile care îi 
asigură autoconservarea şi securitatea materială în interiorul acestui orizont concret alcătuiesc ceea 
ce se cheamă civilizație (tehnică, forme de producție şi de organizare politică, confort material, mod 
de viață etc.). Existenţa în orizontul misterului dă naştere culturii. Toate creaţiile prin care omul în- 
cearcă să dezvăluie misterul existenţei alcătuiesc cultura (ştiinţă, filosofie, artă, mitologie, religie 
etc.). 

„Cultura răspunde existenței umane întru mister şi revelare, iar civilizația răspunde 
existenţei întru autoconservare şi securitate. Între ele se cască deci o deosebire profundă 

de natură ontologică “7 

Creaţiile culturale au, spune Blaga, două caracteristici sau funcții fundamentale: 

e a) o funcție metaforică şi revelatoare, în sensul că prin ele omul încearcă să dezvăluie 
conținutul adânc al lumii, adică misterul ei; 

e  b)o pecete stilistică, adică o fizionomie particulară, un aspect specific, care le diferențiază 
de alte creaţii. 

Cultura are concomitent aspect revelatoriu (metaforic, simbolic) şi stilistic, pe când civilizația 
nu are caracter revelatoriu, dar poate avea caracter stilistic, unul derivat, ca reflex al culturii în 
planul înfăpuirilor practice, cu rost instrumental. Arta poate fi considerată un model al culturii, iar 


*% Lucian Blaga, Trilogia valorilor, în Opere, vol.10, Bucureşti, Editura Minerva, 1987, p.510. 
”! Trilogia culturii, ed. cit, pp. 459-460. 
** Ibidem, p. 402. 

tehnica un factor central al civilizaţiei. Forța metaforică a creaţiilor umane se manifestă cu maximă 
pregnanță în cazul artei, dar este absentă în cazul înfăptuirilor tehnice. La fel, stilul, cealaltă 
trăsătură distinctivă a culturii, are relevanță maximă în cazul artei, dar este palid ilustrat în cazul 
tehnicii, unde este o trăsătură accesorie şi neesențială. Aşadar, densitatea metaforică şi stilistică a 
creaţiilor umane este maximă în cazul artei şi scade de la artă la tehnică. Realizările strict utilitare, 
tehnice şi acţiunile cu scop imediat practic nu au funcții simbolice şi revelatorii, dar pe măsură ce 
ne ridicăm spre alte zone ale existenței umane — moduri de viață, practici şi ceremonii sociale, 
modele de comportament, alcătuiri sociale şi politice, sisteme juridice, obiceiuri şi stiluri de viaţă, 
principii morale, credințe şi idei religioase, idei şi teorii ştiinţifice, până la creațiile artistice — 
funcția revelatorie devine tot mai importantă în detrimentul funcției instrumentale. Pe măsură ce 
creşte în intensitate caracterul revelatoriu (metaforic şi simbolic) al creațiilor umane, de la tehnică 
la artă, creşte în intensitate şi caracterul lor stilistic, distinctiv, specific, particular. 

Blaga a codificat astfel în sistemul său filosofic o problemă capitală a antropologiei culturale. 
La un capăt al lanţului antropologic avem civilizația (tehnica este paradigma ei), iar la celălalt capăt 
avem cultura (arta este paradigma ei). Cei doi poli ai umanităţii — producţia şi creația, civilizația şi 
cultura — exprimă astfel cele două tendinţe structurale ale istoriei umane, unitatea şi diversitatea. 
Culturile sunt nucleul identităților, civilizația este terenul convergențelor. 

Concepţia lui Blaga este o construcție sistematică prin care autorul a vrut să interpreteze 
ansamblul existenței pornind de la condiția umană. 


Un concept strategic: matricea stilistică a culturilor 


Stilul este un aspect esenţial al creației. În cultură, spune Blaga, nu există „vid stilistic“. „Stilul 
e ca un jug în robia căruia trăim, dar pe care nu-l simțim decât arareori ca atare. Cine simte 
greutatea atmosferei sau mişcarea Pământului?” Descoperirea unităţii stilistice a culturilor, la 
începutul secolului XX, a fost o „faptă măreaţă“ a teoriei culturii, „o ideea grandioasă“, prin care s- 
a „pus o ordine în împărăţia norilor“, spune Blaga. El a întreprins analize strălucite ale diverselor 
culturi (cultura greacă, romană, renascentistă, modernă) şi a diverselor stiluri artistice moderne 
(romantism, realism, impresionism, expresionism etc.), arătând că ele formează blocuri culturale 
unitare, în care se regăsesc o serie de aspecte dominante. Cum se explică această „unitate stilistică“ 
a unor epoci, culturi sau mişcări artistice? Pentru a răspunde la această întrebare, Blaga apelează la 
ideea inconştientului colectiv. 

Ideea de stil este învestită de Blaga cu o funcţie definitorie în analiza culturii. Stilul înseamnă o 
creaţie în cadre specifice care sunt determinate de un ansamblu de factori inconştienţi, ce intervin 
în modelarea oricărei creaţii culturale. Stilul relevă totdeauna aspectele distinctive ale unei creaţii, 
fie că vorbim de stiluri „individuale“, fie că vorbim de stiluri „colective“. 

Omul nu poate crea în mod absolut, ci numai în mod relativ, adică într-un cadru stilistic 
determinat. Absolutul e astilistic, spune Blaga, sau suprastilistic, pe când animalele, în activitatea 
lor, sunt nestilistice. Numai omul are stil, fiind constrâns să releve misterul în forme specifice. 

„În istorie se consumă destinul dramatic al omului ca ființă paradoxală: are în ea 
impulsul cunoaşterii şi revelării absolute, dar e blocată în această tentativă de cenzura 
transcendentă şi de categoriile stilistice“. 

Factorii inconştienţi, care se imprimă oricărei creații culturale, alcătuiesc o matrice stilistică 
(în ultimele lucrări, Blaga înlocuieşte termenul de matrice cu cel de câmp stilistic, pentru a nu lăsa 
impresia că ar fi vorba de o „matrice“ monolitică, nerestructurabilă istoric). Matricea stilistică sau 
câmpul stilistic reprezintă o „prismă“ prin care comunitățile umane sau personalitățile creatoare 
percep lumea şi o interpretează. Stilurile ne oferă deci imagini diferite ale lumii, exprimând 
concomitent lumea, dar şi poziția noastră în cadrul ei. 


*% Ibidem, p. 70. 

Blaga preia conceptul de inconştient din psihanaliză, dar îl reelaborează pe alte coordonate, 
influenţat fiind de concepția lui C.G. Jung. Preluând şi o serie de sugestii din şcoala morfologică a 
culturii (Leo Forbenius, O. Spengler), Blaga consideră că cultura trebuie pusă în legătură cu o 
realitate psihică profundă, inconştientul colectiv (nu individual) ce are o structură cosmotică, 
alcătuită din tendinţe, accente, forme, funcții, orizonturi, atitudini, năzuinţe. 

Inconştientul colectiv are, după Blaga, „structuri spirituale specifice“, diferite contrapunctic de 
structurile conştiinţei, de cele utilizate de Kant şi de gânditori raționalişti pentru a elabora 
conceptele clasice de obiect, cauzalitate, existență, necesitate etc. Cercetarea acestor categorii 
subterane cade în competenţa unei „noologii abisale“. Discuţiile privind natura acestor factori 
inconştienți au pus filosofia lui Blaga în faţa unei probleme cardinale: sunt ei produşi ai societății, 
ai educaţiei, sau sunt factori spontani, inexplicabil? Blaga vorbeşte de o „spontaneitate“ a spiritului 
uman, dar lasă să se înțeleagă şi faptul că structurile inconştientului se cristalizează în decursul 
experienței istorice; el nu explică însă mecanismul prin care factorii istorici ajung să modeleze 
structurile inconştientului colectiv. Fără să ne îndepărtăm prea mult de sensul teoriei blagiene, 
putem considera că inconştientul colectiv este o interiorizare a mediului social şi istoric de 
existență, o interiorizare a condiţiilor exterioare în structuri mentale de profunzime. 

O cultură anumită ne dezvăluie o înrudire între formele sale de expresie, între teoriile 
ştiinţifice, concepțiile filosofice, creațiile artistice, atitudinile morale etc. Cum se explică această 
unitate stilistică a culturilor, se întreabă Blaga. El consideră că există în substratul unei culturi o 
anumită „matrice stilistică“, care asigură unitatea tuturor formelor sale de expresie. Această matrice 
stilistică este fixată în inconştientul colectiv al unui popor sau al unei epoci, şi din aceste structuri 
inconştiente ea se imprimă asupra creațiilor culturale ale poporului sau epocii respective. La aceste 
determinante colective ale stilului se adaugă firesc elemente care ţin de stilul individual, de 
personalitatea irepetabilă a fiecărui mare creator. 

Această matrice ar fi alcătuită dintr-un ansamblu integrat de factori inconştienți. Printre 
aceştia, Blaga menţionează şi analizează următorii factori dominanți. 

e 1. Orizonturile spaţiale şi temporale ale inconştientului, adică o anumită reprezentare spaţio- 
temporală şi o anumită atitudine faţă de spațiu şi timp. 

e 2. Accentul axiologic, aplicat acestor orizonturi, adică o anumită atitudine de adeziune sau 
respingere, de solidaritate sau desolidarizare faţă de lume. 

e 3, Un anumit sentiment al destinului, adică un anumit sens acordat vieţii umane, mişcării şi 
evoluţiei (anabasic şi catabasic). 

e 4. Năzuinţa formativă, tendinţa unor culturi sau creatori de a se orienta spre o valoare 
dominantă (valori individuale, tipice, stihiale etc.). 

Aceştia sunt factorii fundamentali ai matricei stilistice, dar există şi alți factori secundari. 
Aceşti factori sunt integrați într-o structură, au o organizare „cosmotică““; ei se cristalizează într-o 
unitate, formând o structură „de durată lungă“ a istoriei, rezistentă la schimbare, dar nu formează 
o structură îngheţată, ci una „elastică“, ce suferă transformări lente. Unele categorii ale matricei 
stilistice se pot schimba, în vreme ce altele pot rămâne stabile, formând astfel noi „aliaje“, noi 
configurații stilistice. Conceptul de matrice stilistică poate fi asemănat cu cel de „pattern“ din 
antropologia culturală, cu cel de „structură“ sau de „paradigmă“, des folosiți în disciplinele sociale 
şi umane în secolul XX. 

Lui Blaga i s-a reproşat faptul că acordă factorilor inconştienți un rol determinant, 
subapreciind însemnătatea factorilor sociali şi istorici. Merită precizat însă faptul că şi factorii 
stilistici inconştienţi sunt la Blaga factori spirituali, nu biologici. Blaga a criticat mereu concepţiile 
biologiste şi rasiste asupra culturii. Concepţia sa este una profund umanistă, în care omul este 
înzestrat cu un destin creator, iar toate culturile sunt expresii ale condiției umane, meritând deci să 
fie considerate valori specifice, de-sine-stătătoare. 

Matricea stilistică a culturii româneşti 


Cu acest aparat conceptual, pe care l-a rafinat de la o lucrare la alta, Blaga a determinat 
specificul culturii române, printr-un examen comparativ foarte larg. Analiza culturii române din 
perspectivă stilistică se află în lucrarea sa Spațiul mioritic (lucrare pe care studenţii trebuie neaparat 
să o citească). 

Caracterizând cultura românească, Blaga o pune sub semnul „spaţiului mioritic“, definit ca un 
orizont ondulat (deal-vale, deal-vale), în care omul îşi simte destinul ca o înaintare legănată. O altă 
caracteristică a culturii române ar fi determinată de viziunea ortodoxistă asupra divinității, viziune 
numită de Blaga „sofianică“ (de la numele bisericii Sf. Sofia din Constantinopol). În această 
viziune, divinitatea este văzută ca o putere ce coboară protector asupra lumii şi asupra omului 
(„transcendentul care coboară“), spre deosebire de viziunea catolică şi protestantă, în care 
divinitatea este transcendentă, situată dincolo de lume şi separată de lume. 

Cultura românească s-ar mai caracteriza printr-o puternică „dragoste de pitoresc“, adică prin 
gustul pentru frumos şi armonie, precum şi printr-un sentiment adânc de „solidaritate a omului cu 
natura şi cu firea“, cu elementele organice ale cosmosului. Matricea stilistică românească s-a 
exprimat în chip esențial în cultura populară, dar şi într-o serie de inițiative istorice şi creaţii de tip 
major (de ex., epoca lui Ştefan cel Mare, opera lui Eminescu, Brâncuşi etc.). Blaga face o analiză 
comparativă a sentimentului estetic în diverse medii europene, pentru a sublinia caracteristicile sale 
la români (cap. „Pitoresc şi revelație“), o analiză comparativă, de o pătrunzătoare subtilitate, a 
stilului specific al ornamenticii populare româneşti (cap. „Duh şi ornamentică“”). De asemenea, el 
dezvăluie semnificaţiile filosofice ale „dorului“, ca „ipostază românească a existenţei“. Din toate 
aceste analize se degajă un profil spiritual, o configurație anumită a psihologiei colective, o 
structură definitorie a matricei stilistice româneşti. 

Departe de a respinge influenţele culturale, Blaga le acceptă, arătând că istoria noastră „nu mai 
poate fi o succesiune de forme ingenue, din ea însăşi, partenogenetică, pură, nealterată“; el arată 
însă că influențele sunt totdeauna filtrate de matricea stilistică proprie, care „rămâne un puternic 
organ de asimilare a influențelor străine“. Întegrată în „rețeaua determinantelor europene“, cultura 
română modernă a suferit în chip firesc o serie de influențe, dintre care unele au fost „mode- 
latoare““, mai ales cele venite din spaţiul francez, iar altele „catalitice“, venite din spaţiul germanic. 
Cele două culturi — franceză şi germană — au structuri interioare, matrici stilistice şi orientări 
spirituale diferite, care se răsfrâng în chip diferit şi asupra culturilor pe care le influențează. Cultura 
franceză, structural clasică, se prezintă ca un „model“, care te îndeamnă să-l urmezi (care îți spune 
„fii cum Sunt eul“); cultura germană, structural romantică, nu se prezintă ca un model, ci ca o 
structură particulară, care te îndeamnă să-ţi regăseşti „propria fire“ (ea îţi spune:“fii tu însuți/“*). 

„Cultura franceză e ca un maestru, care cere să fie imitat; cultura germană e mai 
curând un dascăl, care te orientează spre tine însuţi “ 

Contactul fecund al lui Eminescu cu mediul germanic de cultură a avut o asemenea influență 
catalitică, spune Blaga; dincolo de elementele de suprafaţă al acestei influenţe, care nu sunt 
constitutive, Blaga arată că inducția catalitică l-a orientat pe Eminescu spre el însuşi, spre matricea 
stilistică românească, care s-a relevat plenar în opera sa. 

„În inconştientul lui Eminescu întrezărim prezenţa tuturor determinantelor stilistice pe 
care le-am descoperit în stratul duhului nostru popular, doar altfel dozate şi constelate, din 
pricina factorului personal “. 

Astfel, Blaga parcurge universul eminescian în care regăseşte „orizontul spațial ondulat“, 
simbolurile ondulării, ale „legănării“, un anume „melancolic sentiment al destinului, ritmat interior 
ca o alternanță de suişuri şi coborâşuri“; în Luceafărul se întrevede „ceva din reflexele aurii ale 
transcendenţei coborâtoare în lume“, iar în alte poeme se poate descifra identificarea subconştientă 
a poetului cu imaginea „tânărului Voievod“ şi cu lumea evocată de măreaţa epocă voivodală. 
Astfel, Eminescu, în laturile cele mai profunde ale operei sale, este o întruchipare a matricei noastre 


* Ibidem, p. 315. 

stilistice, astfel că Blaga se simte îndreptățit să afirme că „Există o «Idee Eminescu», iar aceasta s- 
a Zămislit sub zodii româneşti“. Eminescu e de un „românism sublimat, complex, creator“, iar în 
opera sa, matricea stilistică românească, cu apriorismul ei profund inconştient, s-a exprimat creator 
pe plan major. 

O ultimă observație. Pentru Blaga, identitatea culturală a poporului român este văzută ca un 
complex de „determinante spirituale“. 

„Dincolo şi mai presus de misterul sângelui, românismul e un patrimoniu stilistic, 
alcătuit în parte din determinante ce-i aparțin exclusiv, în parte dintr-un raport intim, de 
natură funcțională, şi de dozaj, al unor determinante care-l depăşesc “°” 

Aceste determinante, odată fixate, funcționează în raport cu noile creații ca un „apriorism 
stilistic“, care este însă nu unul general-uman, precum apriorismul kantian, ci unul „variabil de la o 
regiune la alta, de la un popor la altul“. Astfel, Blaga consideră că se poate vorbi de un „apriorism 
românesc“, precizând: „Să nu ne sperie termenul“. El nu înseamnă altceva decât „existența unor 
factori stilistici activi, care-şi pun pecetea neîndoielnică pe produsele geniului nostru etnic“. 
Această pecete specifică este mai pregnantă în cazul culturii populare, minore, dar Blaga este 
încrezător în puterea matricei stilistice româneşti de a se afirma şi în creaţii de tip major. 

„Ce drum va apuca matricea stilistică românească e greu de întrezărit. Dar câteodată 
o simplă constatare poate să ţină loc de profeție: noi nu ne găsim nici în apus, şi nici la 
soare-răsare. Noi suntem unde suntem: cu toți vecinii noştri împreună — pe un pământ de 
cumpănă 270 
În evaluarea culturii româneşti, Blaga îndeamnă la luciditate şi spirit critic, nicidecum la 

atitudini apologetice. El arată că „Dumnezeul bunului-simţ“ i-a ferit pe exponenţii culturii române 
moderne de „sumeţia, sau uitarea de sine, de a fi atribuit poporului român o misiune mesianică în 
lume“, considerând că ne putem îndeplini „rostul nostru sub acest petec de cer şi fără a îmbrăca 
matia mesianică“ (trimitere critică la diverse „„mesianisme“ din epocă). Din examenul culturii 
populare, Blaga trage concluzia că există o matrice stilistică românească, fapt care ne îndreptățește 
la „afirmaţiunea că avem un înalt potenţial cultural“. Încheierea capitolului merită citată în 
întregime: 

„Tot ce putem şti, fără temerea de a fi dezminţiţi, este că suntem purtătorii bogaţi ai 
unor excepționale posibilități. Tot ce putem crede, fără a săvârşi un atentat împotriva 
lucidităţii, este că ni s-a dat să luminăm cu floarea noastră de mâine un colț de pământ. Tot 
ce putem spera, fără a ne lăsa manevraţi de iluzii, este mândria unor iniţiative spirituale, 
istorice, care să sară, din când în când, ca o scânteie, şi deasupra creştetelor altor 

popoare. Restul e — ursită “. 


Diferențe stilistice în interiorul culturii europene 


Blaga consideră că matricea stilistică are o forță modelatoare extraordinară, aspect care este 
vizibil şi în faptul că o formă spirituală de vocație universală, precum creştinismul, s-a diferențiat în 
funcție de matricele stilistice locale pe care le-a întâlnit. Distincțiile stabilite de el între catolicism, 
protestantism şi ortodoxie sunt relevante pentru forța analitică a ideii de matrice stilistică. 
Creştinismul este o spiritualitate bipolară, spune Blaga, ce are un pol fixat în „transcendență“ şi alt 
pol în aspectele „concrete“, lumeşti. Faptul definitoriu al spiritualității creştine este „întruparea“ 
divinității în făptura umană, „întruparea“ Logosului divin în realități profane. Culturile europene şi 
ramurile creştinismului se diferenţiază şi în funcție de realitățile profane care sunt alese pentru a fi 
„echivalate în rang“ cu transcendența. 

Astfel, răspândirea creştinismului în mediul romanic a dus la cristalizarea catolicismului. 


*5 Ibidem, p. 327. 
"7 Jbidem, p. 330. 
27 Ibidem, p. 330-331. 

Întâlnind matricea stilistică romană, catolicismul a asimilat valorile divine cu ideea de stat şi cu 
toate categoriile etatizante. Biserica este aici considerată un stat al lui Dumnezeu pe Pământ, iar 
catolicismul a preferat întotdeauna valorile autorității, fiind animat de spiritul juridic roman, de 
disciplina religioasă, de voința de putere, de o atitudine activistă, de o năzuință universalistă şi de 
tendinţe imperialiste. 

Protestantismul s-a născut din întâlnirea spiritului creştin cu matricea popoarelor germanice, 
mediu în care categoria libertăţii individuale a fost asimilată cu absolutul. Viaţa religioasă 
protestantă este dominată de problematizare, de nelinişte interioară, precum şi de un acut sentiment 
al datoriei raționale. 

Ortodoxia a ales categoriile organice pentru a semnifica divinitatea (viaţa, pământul, firea). 
Din aceste diferențieri derivă apoi diferențieri fundamentale privind concepțiile despre biserică, 
despre naţiune şi stat, despre limbă, diferenţe de stil cultural şi de atitudine spirituală. 

Teoria lui Blaga are numeroase rezonanţe actuale. Diviziunile istorice, spirituale şi religioase 
ale Europei (diviziuni în interiorul unui tip de civilizaţie neîndoielnic unitar), ne pot da o idee 
despre paradigmele diferite ce operează în mediul european, paradigme ce modelează concepțiile 
despre om şi natură, despre libertate şi salvare, despre limbă, despre naţiune şi stat etc. Într-o 
analiză comparativă, de excepțională pătrundere, Blaga arăta că, pe câtă vreme apuseanul catolic 
sau protestant înclină să „confunde ideea de naţiune cu ideea de stat sau chiar să o derive din ideea 
de stat“, în aria românească şi, în general, în cea răsăriteană, națiunea este definită prin categoriile 
„organicului“, asociindu-se „ideea de naţiune cu aceea de neam “.2'5 Structurile politice 
mişcătoare, tranzitorii, variabile, de cele mai multe ori de tip imperial, care şi-au întins umbra 
dominatoare asupra acestui spațiu, erau resimţite de popoarele din zonă ca alcătuiri „neorganice“, 
împotriva cărora ele au declanşat o serie de revoluţii naţionale şi sociale. 

Ca atare, comunitatea de viaţă istorică, de limbă, de tradiții culturale, în esenţă, unitatea de 
viață spirituală, au îndeplinit în această arie un rol capital. Mecanismele simbolice prin care era 
reprezentată apartenența la realitățile istorice, supraindividuale şi „organice“ ale naţiunii, au fost 
extrem de vii şi eficace la popoarele răsăritene, care se pot mândri, spune Blaga, cu „un sentiment 
mult mai lămurit al etnicului“. Acest sentiment de solidaritate etnică opera cu eficiență pe deasupra 
sau pe dedesubtul decupajelor teritoriale vremelnice, impuse de raporturile geopolitice, de 
aranjamentele şi schimbările survenite în raporturile de forță dintre state, imperii sau provincii. 
(lată şi un posibil traseu explicativ pentru actuala dezintegrare a Estului). 

Observațiile lui Blaga sunt de o certă actualitate. Construit pe valori etatiste, pe categorii 
aferente autorităţii de stat, catolicismul a dizolvat națiunea în stat, supunând-o la un proces de 
integrare politică şi administrativă, care a permis apariţia unor structuri statale solide şi centralizate. 
Dacă este adevărat, după cum spune Blaga, că instituțiile catolicismului au favorizat centralizarea 
statului francez, este la fel de elocvent şi contraexemplul Italiei, unde alți factori, de natură istorică, 
economică şi locală, au întârziat unificarea statală. 

In schimb, protestantismul, cu pivotul său în categoriile libertății individuale, a favorizat nu 
numai desprinderea unor naţiuni de blocul catolic universalist şi sufocant, odată cu Reforma lui 
Luther, dar şi convingerea indivizilor că națiunea e obiectul unei libere opțiuni morale, al unui 
angajament voluntar al individului faţă de o „formă abstractă“ şi detaşată de viața concretă a 
individului, formă faţă de care el are, totuşi, un înalt sentiment al datoriei civice. Blaga sintetizează 
astfel diferențele, precizând că, în lumea protestantă, națiunea 

„nu este socotită ca un adevărat organism, cu o bază profund inconştientă, şi de o 

înfăţişare niciodată ostentativ afişată, ca în răsăritul ortodox, ci mai curând ca o 

colectivitate de libertăţi convergente, ca o entitate abstractă, cimentată prin acte de voință 

şi ca o expresie înaltă a datoriei “2 

Cu toate particularitățile parcurse de formarea statelor naționale în țările occidentale, este 
elocvent că, atât în spațiul catolic, cât şi în cel protestant, rolul decisiv l-au jucat factorii de ordin 


*%5 Ibidem, pp.212-214. 
* Ibidem, p. 214. 

politic, economic, instituțional, administrativ şi juridic. În aceste medii, statul premerge naţiunii 
moderne şi a modelat națiunea. Pe când în mediile răsăritene, unde imperiile medievale s-au 
prelungit până în epoca modernă, naţiunile s-au cimentat şi fortificat inițial sub aspect cultural (prin 
elemente „organice“: limbă, tradiţii, literatură etc.) şi au ajuns ulterior, prin eforturi de durată, să-şi 
constituie structuri politice de tipul statului naţional. 

Deci, rezumând aceste analize, putem spune că în cele mai multe țări occidentale națiunea are 
drept sistem privilegiat de referință identitatea politică, văzută ca un contract voluntar şi rațional 
între individ şi stat. În lumea răsăriteană, națiunea are drept prim sistem de referinţă identitatea 
culturală, ca formă de apartenenţă a individului la realităţi „organice“ (limbă, tradiții, forme 
culturale, istorice şi supraindividuale). Se impune, totuşi, o observație pentru a echilibra 
interpretările excesive ale acestor diferenţe. Ca şi în zona occidentală, cultura națională a fost în 
spaţiul estic un instrument de construcție a statului național. Dar, în mediul geopolitic al estului 
european putem vorbi de o predominanță a mijloacelor spirituale şi culturale față de factorii 
economici şi instituțional-administrativi. Acest fapt nu înseamnă că mişcările de emancipare 
națională, pornite inițial din perimetrul culturii, nu aveau ca ţinte politice explicite tocmai 
construcția statului național, ideal pe care, de exemplu, agenţii culturali şi politici din aria 
românească nu l-au pierdut din vedere nici o clipă. De fapt, după cum au demonstrat cercetările 
istorice, agenţii culturali şi politici nu numai că au lucrat convergent în spațiul românesc, dar au 
coincis multă vreme. De aceea, putem afirma că factorii culturali au avut un rol cauzal genetic, în 
sensul tare al termenului, în formarea națiunii române. Creatorii de cultură au preluat asupra lor şi 
sarcini explicit politice, iar unitatea culturală a anticipat, a pregătit şi a sprijinit cristalizarea 
ulterioară a unității politice. 

O actualizare a acestei probleme ne este oferită de politologul american Samuel Huntington, 
autor al unor studii fundamentale, dar controversate, privind importanța culturii şi în special a 
religiei pentru modelarea universului interior al unei națiuni şi pentru dinamica raporturilor 
geopolitice dintre civilizaţii. În acest caz ne interesează doar distincţia pe care el o face între 
„națiunile organice“ şi „naţiunile politice“. Huntington apreciază că toate națiunile europene sunt 
„națiuni organice“, edificate pe suporturi istorice, etnice, lingvistice şi culturale evidente, pe când 
Statele Unite, având un caracter singular, ar fi o „naţiune politică“, în care funcția de solidarizare 
este îndeplinită de factori de ordin politic, specifici democraţiei americane.” El consideră că 
americanii îşi regăsesc identitatea nu în aspecte de natură culturală, ci într-un ansamblu de principii 
şi valori politice, care alcătuiesc aşa-numitul „crez american“, definit de autor ca „un amalgam “, 
un complex de idei, valori, atitudini şi convingeri, cu un caracter difuz şi nesistematic, ansamblu de 
valori care este însă larg împărtăşit de toti membrii societătii. Aşadar, în cazul SUA, identitatea 
politică are o relevanţă mai mare decât cea culturală. 


Cultura minoră şi cultura majoră. Etnic şi national, tradițional şi modern 


Blaga a elaborat o teorie complexă cu privire la diferențele dintre cultura tradițională, 
populară, „minoră“ şi cultura de tip „istoric“, majoră. Noţiunea de istorie capătă aici un înţeles 
aparte, însemnând o desfăşurare consecventă a evoluției, care se întruchipează în creații de mare 
amplitudine, creații conştiente şi durabile. Cultura minoră şi cea majoră ar fi două straturi culturale, 
cu forme, mecanisme simbolice şi manifestări specifice, între care diferenţele sunt de structură, nu 
de valoare, dar între care există şi „treceri“, prelungiri. Aceste straturi pot fi găsite, de exemplu, în 
lumea antică greacă şi romană, în Evul Mediu şi chiar în societăţile moderne. În epoca modernă, 
culturile minore sunt culturile locale, de tip popular, folcloric, unele de o vitalitate extraordinară, 
altele anemiate şi sufocate sub avalanşa modernizărilor, supraviețuind doar ca „relicve“ în 
interiorul structurilor dominante ale culturilor majore, culturi de tip „modern“, produse ale vieții 

268 Prof. univ. dr. Grigore Georgiu 


urbane şi ale epocii industriale. 

Putem asimila distincția blagiană dintre cultura minoră şi cea majoră cu distincţia clasică a 
antropologiei occidentale dintre culturi orale şi culturi ale „scrisului“, sau cea dintre tradițional şi 
modern, dintre etnic şi național. La Blaga, în trecerea de la cultura populară la cea modernă nu este 
vorba de o pierdere a identităţii, ci de o reconstrucție a ei pe alte suporturi spirituale, economice, 
sociale şi politice. Nu specificitatea culturală se pierde în acest proces, ci forma istorică în care s-a 
întruchipat până acum. Ea nu se mai sprijină preponderent pe elementele folclorice, ca în faza 
anterioară, ci pe determinaţii noi, cucerite în febra edificării culturale şi politice a națiunii, pe 
configurația națională a valorilor morale, juridice, estetice, filosofice şi ştiinţifice. Identitatea 
națională este atributul culturilor moderne naţionale care dezvoltă un nucleu etnic, ridicându-l în 
planul creației majore, universale. Distincția dintre cultura etnică minoră şi cultura naţională majoră 
este expresia unor diferențe de structură între două faze istorice ale aceleiaşi culturi sau între două 
tipuri de structuri culturale concomitente. 

Într-un studiu din 1925, Blaga vorbeşte de raportul dintre „etnografie şi artă“, folosind primul 
termen pentru a desemna elemente de recuzită populară (teme, motive, forme de expresie, decor 
etc.) din structura unei opere, iar al doilea termen pentru a desemna formele moderne de artă, arta 
națională de expresie modernă. Blaga afirmă că utilizarea programatică a unor date exterioare ale 
etnografiei nu poate înlocui absenţa personalităţii creatoare şi, ca atare, „nu trebuie să ne îngăduim 
iluzia că prin aceasta se creează o artă naţională“. Blaga prefigurează aici ideea matricii 
stilistice care modelează, în mod inconştient, datele specifice ale creaţiei. De aceea, afirmă că 
„naționalitatea unei opere este o fatalitate“, „are o putere de destin“, se impune dincolo de intențiile 
conştiente ale creatorului, iar acesta din urmă nu poate scăpa din cercul unei spiritualități specifice. 
Dacă această „fatalitate““ e o axiomă pentru creație, a doua axiomă e următoarea: „naționalitatea 
unei opere nu trebuie căutată; ceea ce e profund etnic se înfăptuieşte de la sine“ 2%? Caracterul 
specific național al artei este definit printr-o idee care va dobândi ulterior o dezvoltare sistematică: 

„O operă de artă nu devine naţională prin faptul că adună, ca într-o căldare 
vrăjitorească, un cât mai mare număr de elemente etnografice. O operă de artă devine 
naţională prin ritmul lăuntric, prin felul cum tălmăceşte o realitate, prin adânca afirmare 
sau tăgăduire a unor valori de viaţă, prin instinctul care niciodată nu se dezminte pentru 
anumite forme, prin dragostea invincibilă faţă de un anumit fel de a fi şi prin ocolirea 
acestora“. 

lată un admirabil rezumat al notelor care dau specificitate autentică operei de artă. În felul în 
care Blaga vede raportul dintre fondul cultural etnic premodern şi cultura naţională de expresie 
modernă putem descoperi un model cu valoare generală pentru înţelegerea conexiunilor dintre cele 
două straturi, concomitente sau succesive, ale unei culturi. 

Articulate pe verticala istoriei, ele semnifică două moduri de a fi ale specificului cultural. 
Specificul etnic, atribut al culturii de tip tradițional, a avut eficiență şi funcționalitate istorică în 
contextul care l-a plămădit şi în care s-a manifestat. El asigură identitatea unei culturi pe acest nivel 
în „dialogul“ cu alte culturi de acelaşi tip. A compara însă performanțele unei culturi minore cu ale 
altei culturi de tip „major“ înseamnă a compara ceea ce nu se poate compara, căci cele două culturi 
sunt, de data asta, incomensurabile, incongruente, diferite ca structură, ca formă de existență. 

Teza paradoxală a specificității naționale obținute prin transfigurarea artistică a unui fond etnic 
şi cultural străin e menită să ilustreze independența relativă a „naționalului“ față de „etnic“. Teza 
ilustrează, totodată, dependenţa specificului naţional de „etnicitatea autentică“, de matricea 
culturală interiorizată şi activă în structura lăuntrică a creatorului. Două exemple edificatoare 
menționează Blaga. Mai întâi, cazul lui Bela Bartok: el prelucrează motive muzicale populare 
româneşti, dar creațiile „culte“ rezultate din această operaţie au un caracter național maghiar, nu 
românesc. Deşi fondul etnic al motivelor e românesc, mediul interior şi rezonanţa sufletească din 


*51 Lucian Blaga, Etnografie şi artă, în vol.: Zări şi etape, Editura pentru Literatură, Bucureşti, 1968, p.324. 
*2 Ibidem, pp..323. 
* Ibidem. 

muzica sa nu aparțin orizontului stilistic românesc. Specificul etnic nu se transmite, aşadar, automat 
şi nu se preface direct în specific național. Al doilea caz e cel al dramaturgului englez B.Shaw, care 
prelucrează un subiect din spaţiul francez („Ioana d'Arc“), dar îl supune matricii sale stilistice, 
obținând un produs artistic englez în datele sale ultime. Blaga mergea până acolo cu paradoxul, 
încât afirma: 

„O operă de artă poate să fie naţională chiar fără a cuprinde în zalele ei nici un 
singur element etnografic. Mai mult: O operă poate să fie românească — chiar dacă s-ar 
plămădi din elemente etnografice cu totul străine de poporul românesc“. ** 

Ceea ce ne interesează e fondul problemei: în trecerea de la minor la major, de la „etnic“ la 
„naţional“ are loc o reconstrucție a specificului în alt plan cultural. Prezenţa ca atare a fondului 
cultural etnic — elemente de recuzită etnografică etc. — în structura unei opere nu e suficientă pentru 
a obţine marca ei națională, deşi aceasta pare a fi calea cea mai uşoară şi uzitată. Nu trebuie însă să 
tragem concluzia că ar fi vorba de o discontinuitate totală între cele două planuri, ci doar de 
exigenţe, structuri şi funcții diferite. Învăţămintele pe care le putem trage sunt multe. Iată una dintre 
ele: nu putem proba specificul național al unei culturi doar prin creații folclorice şi prin date 
etnografice. 

Aşadar, specificul stilistic este un element structural pentru orice cultură şi pentru oricare fază 
istorică a ei. Cultura modernă se edifică pe un fundament etnic care-i asigură specificitatea, fără 
însă a i-o furniza direct. „Factorul etnic“ înseamnă şi la Blaga structura interioară a culturii, istorie 
specifică acumulată în tradiţii şi sisteme de atitudini faţă de lume, limbă şi monumentele ei literare, 
matricea stilistică etc. Acesta este şi sensul ideii după care universul culturii populare este 
depozitarul specificului național autentic, iar regenerarea şi înălțarea culturală a națiunii noastre 
trebuie aşteptată de la valorificarea acestui patrimoniu etnic. El este izvorul, garanția, fundamentul 
originalității noastre culturale. Termenii pe care i-am subliniat indică destul de limpede funcțiile 
culturii populare în raport cu noua cultură majoră. Izvorul nu este identic cu fluviul, fundamentul 
nu epuizează edificiul, garanția specificului nu e totuna cu specificul înfăptuit etc. Specificul 
național îşi are rădăcina în acest strat etnic al culturii, dar trunchiul şi coroana trebuie să-şi afle 
împlinirea în alt plan istoric şi în alt tip structural de cultură. 

Între cele două planuri ale culturii sunt şi punți de trecere, dar şi discontinuități frapante, 
rupturi de nivel, deosebiri ireductibile. Cultura populară demonstrează capacitatea creatoare de care 
dispunem, matricea specifică, virtualitatea ce-şi aşteaptă realizarea; dar cu ea nu avem actualitate 
în orizontul modernității. Structurile stilistice originale, relevate până acum cu precădere în plan 
minor, trebuie puse în exercițiul creației majore. Precizările lui Blaga sunt importante: 

„Cultura majoră nu repetă cultura minoră, ci o sublimează, nu o măreşte în chip 
mecanic şi virtuos, ci o monumentalizează, potrivit unor vii forme, accente, atitudini şi 
orizonturi lăuntrice. O cultură majoră nu se stârneşte prin imitarea programatică a culturii 
minore. Nu prin imitarea cu orice preţ a creaţiilor populare vom face saltul de atâtea ori 
încercat într-o cultură majoră. Apropiindu-ne de cultura populară, trebuie să ne însuflețim 
mai mult de elanul ei stilistic interior, viu şi activ, decât de întruchipări ca atare. Nu 
cultura minoră dă naştere culturii majore, ci amândouă sunt produse de una şi aceeaşi 
matrice stilistică “ 9 
Distincţiile au în textul citat un puternic relief. Blaga vorbeşte de un salt în trecerea de la 

minor la major, de o sublimare şi o monumentalizare a creaţiilor minore, nu de o imitare a lor. 
Înfăptuirile celor două tipuri ale culturii diferă în conţinuturi, forme şi funcțiuni, de aceea nu pot fi 
reluate din cultura minoră „întruchipările ei ca atare“, ci doar „elanul ei stilistic interior“ care 
trebuie să-şi găsească o întruchipare de alt tip. Şi în cultura majoră se exprimă cu pregnanță 
matricea stilistică, dar în forme care-i sunt proprii. 

Este semnificativ faptul că, atunci când caracterizează cultura minoră nu în sine (ca structură 
autonomă), ci în raport cu cea majoră, revin adesea sub pana gânditorului expresii de tipul: 


284 yp; 
Ibidem. 
*5 Lucian Blaga, Elogiul satului românesc, în vol: Izvoade, Editura Minerva, Bucureşti, 1972, p.48. 


270 Prof. univ. dr. Grigore Georgiu 


„potenţial stilistic“, „temelie“, „incomparabil şi inalienabil patrimoniu, care indică „posibilităţile 
felurite ale viitoarei noastre culturi majore“ etc. Aşadar, distincția dintre cele două straturi ale 
culturii poate fi exprimată în termenii raportului dintre virtual şi actual. Cultura populară este 
integrată în cea națională, este încapsulată în structurile ei interioare. 

Matricea stilistică este un concept de acelaşi ordin cu termenul competenţă din lingvistică, iar 
realizările culturale efective ţin de sfera performanţei. Dacă este adevărat că mulți scriitori 
moderni stau „îngropați“ şi nedezlipiţi în „blocul“ culturii române vechi, după cum afirmă 
Călinescu, desfăşurarea lor nu e doar un proces de explicitare „analitică“ a unei competenţei fixate 
o dată pentru totdeauna, ci un proces creator şi „sintetic“ de lărgire a ei. 


Diagrama istorică a lumii româneşti 


Trecerea de la minor spre major este şi problema capitală a istoriei moderne româneşti. Pentru 
a înţelege reprezentarea cu care operează Blaga trebuie să ne închipuim cele două tipuri de cultură 
ca două registre, două „portative“ pe care evoluează viața unui popor. Numai astfel putem înţelege 
sensul ideii lui Blaga că există în evoluţia românească momente şi secvenţe în care el vorbeşte de 
„retragerea din istorie“ sau de „boicotul istoriei“. E vorba de retragerea provizorie din cultura 
majoră în cea minoră, ca o strategie de supravieţuire. 

O primă precizare se impune cu privire la înțelesul termenului de „istorie“. În sensul uzual, 
istorie înseamnă „suma evenimentelor şi a prefacerilor“ ce au loc în viața unui popor sau a 
omenirii, dar, într-un sens filosofic mai elaborat, istorie înseamnă integrarea faptelor umane „într-o 
linie ritmică sau de vastă continuitate, într-o dinamică de anume anvergură“, într-o „amplă 
înlănțuire, care implică inițiative individuale, dar nu se explică prin ele“. În al doilea înţeles, 
istorie înseamnă istorie „majoră“, de linie evolutivă şi cu o logică interioară consecventă, cu 
realizări de tip „monumental“. 

Teoria lui Blaga cu privire la diagrama istorică a poporului român (cu momente de „retragere 
din istorie“) nu poate fi înțeleasă decât dacă păstrăm această distincție dintre cele două „niveluri“ 
sau „portative“ ale istoriei: minor şi major. Astfel, după retragerea aureliană din Dacia, cultura de 
tip major, urbană, nu mai avea condiții de a fi perpetuată, iar poporul abia format, prin sinteza 
daco-romană, a fost nevoit să se retragă „gasteropodic“ în cultura minoră, anonimă, sătească, 
„organică“, în perioada în care evenimentele şi împrejurările copleşitoare au blocat afirmarea sa pe 
planul istoriei majore. 

„Începuturile românismului coincid astfel cu o «retragere» din «istorie», şi din toate 
posibilitățile ei ritmice şi dialectice, într-o viaţă nu lipsită de cultură, nu despuiată de 
forme, dar anistorică. Pentru câteva veacuri viața pre-românească şi apoi românească a 
fost nevoită, sub presiunea evenimentelor ce se desfăşurau fulgerător pe drumurile şi în 
văzduhul Daciei, să renunţe la «istorie», să se retragă adică într-o existență organic- 
sufletească, oarecum atemporală “2 
Întrucât nu se mai putea desfăşura în „puternice centre de viaţă“, deci pe o linie majoră, ce 

presupune totdeauna „o populație de energii organizate“, fiinţa românească s-a retras din 
structurile de tip urban în cele săteşti, în „cochilia“ vieţii organice şi a culturii populare, „unde în 
veacurile de somn aveau să se înfiripe întâiele determinante ale matricei stilistice româneşti“. 
Această strategie a „retragerii“ în forme organice şi „diminutive“ ale vieții, ce nu permiteau 
înfăptuiri istorice de ordin major, a asigurat însă „supraviețuirea“ fibrei etnice a românismului. Un 
argument lingvistic, invocat cu toată precauţia de Blaga, este evoluția semantică a unor termeni din 
latină în română, precum sunt termenii latini pavimentum şi veterani, care au devenit în limba 
română pământ şi bătrâni. Termenii menționați au suferit o regresie de la nivel major la cel minor 


*% Lucian Blaga, Trilogia culturii, ed. cit, p. 297. Toate citatele care urmează sunt preluate din cap. Evoluție şi 
involuție, din lucrarea Spaţiul mioritic, care face parte din Trilogia culturii, ed. cit., pp. 296-311. 
287 Ibidem, p. 298. 

de civilizație, de la „stradă pavată“ la pământ, de la soldat cu experienţă la „bătrân“ care a fost 
împroprietărit, împământenit. De la ipostaza în care ei evocau „un fundal de civilizație de caracter 
major“, au ajuns în română în ipostaza de a evoca drept fundal „o viață de orizont organic şi 
anistoric“. 

E de observat că, în aceste consideraţii, Blaga pune totdeauna termenul de „istorie“ în 
ghilimele, pentru a marca faptul că-i acordă o semnificație specială. Fenomenul de care vorbeşte 
Blaga nu înseamnă dispariţie, nici retragerea „geografică“ a românilor din spaţiul lor de obârşie, ci 
o trecere pe un alt plan de viaţă, într-o existență în registrul minor; tocmai această pendulare este 
cea care a asigurat „continuitatea românismului“ în vatra sa de formare. Blaga susține că această 
„retragere“ a fost un răspuns „salvator“ la o provocare terifiantă a istoriei, la un fenomen pustiitor, 
ce a fost codificat de istorici prin termenul de năvăliri barbare asupra Europei. Putem stabili 
anumite similitudini între teoria blagiană a „retragerii din istorie“, ca strategie a supravieţuirii într-o 
conjunctură negativă, şi ideea lui Mircea Eliade privind mecanismele spirituale prin care culturile 
arhaice şi tradiţionale elaborează răspunsuri la „teroarea istoriei“. Astfel, fixată în „orizontul 
interior“ al cadrului său stilistic, populaţia autohtonă a persistat aproape o mie de ani într-o „atitu- 
dine instinctivă de autoapărare, care se poate numi boicot al istoriei“, refuzând să se lase „târâtă“ 
în „volbura“ unei istorii făcute de stăpânirile vremelnice, istorie „ce se făcea şi se desfăcea în 
protuberanţe inconsistente“, presimţind că o asemenea istorie „nu putea în nici un chip să fie a ei“. 
În condiţii atât de neprielnice, românii se retrag în viața organic-etnografică şi îşi apără cu 
tenacitate autonomia în „țările“ lor, oaze naturale de existență, având instinctul conservator şi 
„înţelepciunea“ de a nu se aventura „în acțiuni de largă desfăşurare, care i-ar fi ademenit epic în 
istorie“, dar care, în cazul unei înfrângeri, s-ar fi soldat cu dispariţia lor, „dacă nu fizică, cel puțin 
spirituală. 

De la „ţările“ locale, ca uniuni de obşti, românii ajung la cele regionale, astfel că voivodatele 
sau cnezatele româneşti se aflau în pragul de a-şi începe „istoria“ majoră, „pe temei de inițiativă 
proprie, plină de verzi făgăduinți“, la sfârşitul primului mileniul, când, odată cu sosirea ungurilor, 
românii sunt capabili de o rezistență organizată, dar insuficientă pentru a face față unui grup militar 
antrenat în operaţiuni de pradă şi jaf. Întinderea stăpânirii ungare asupra unei părţi a Transilvaniei 
„a Zădărnicit“ manifestarea potenţialului istoric al românilor, care nu va întârzia însă să se exprime 
cu vigoare începând cu secolul a XIII-lea, când românii, „cu fața hotărât îndreptată spre viitor“, 
„încep ceva nou“. Odată cu întemeierea statelor româneşti medievale are loc o „ieşire“ din registrul 
minor şi o „afirmare în istorie“, care va continua vertiginos, în perioadele de strălucire voivodală, 
până în secolul al XVII-lea, inclusiv. Acum, spune Blaga, asistăm la o transpunere din portativul 
minor în cel major, cum se întâmplă, de ex., cu semnificaţia cuvântului „fară“, care originar 
însemna „terra“ (pământ), evocând o „viață de tip organic“, pentru a dobândi cu timpul sensul 
politic de „ţară“, adică de „stat“, „ce implică o viață de tip major, istoric“. La sfârşitul secolului al 
XIV-lea şi pe tot parcursul secolului al XV-lea, de la Basarab la Mircea cel Bătrân şi Vlad Ţepeş, 
de la Bogdan la Alexandru cel Bun şi Ştefan cel Mare, statele româneşti se află într-o „exuberantă 
creştere“ ca „un acoperâmint prielnic substanţei ocrotite“, iar latenţele istorice ale românilor 
„izbucnesc cu rară vânjoşie, înflorind pe un podiş de remarcabilă continuitate ascendentă, şi luând 
Chipul celei mai autentice «istorii» ce se poate imagina“. 

Vorbind de „opera de zmeu şi de arhanghel“ a lui Ştefan cel Mare, care se afla pe drumul unui 
„cosmos românesc“, de uimitoarele înfăptuiri politice şi culturale, cu sinteza dintre bizantin şi 
gotic, adaptată la matca locală, Blaga exclamă: „iată, cu adevărat, o substanță şi forme 
«istorice»!“, iată „mica noastră veşnicie revelată în timp“. 

„Nici o altă epocă sau moment din trecutul nostru nu ne dăruie un aşa de intens prilej 
de a simți aroma măreției, până la care ar fi putut creşte istoria românească. Dar în faza ei 
cea mai hotărâtoare istoria noastră n-a avut norocul, nu să se facă în pace, căci istoria nu 
se face în pace, dar norocul să fie cruțată de evenimente debordante şi să nu fie oarecum 
fizic zădărnicită în posibilităţile ei prin intervenția unor factori absolut copleşitori “. 
Consecinţă a acestor „factori absolut copleşitori“, care ţin de expansiunea imperiului otoman, 

românii — care izbutesc, chiar şi în această conjunctură, să înfăptuiască pentru o clipă visul unirii, 


272 Prof. univ. dr. Grigore Georgiu 


prin „faptele epice“ ale lui Mihai Viteazul — au fost din nou blocaţi în afirmarea lor istorică, obligați 
iarăşi la o strategie defensivă, care nu le va permite, pentru câteva veacuri, decât o „cvasiistorie“, 
declanşând „un nou boicot al istoriei“, o nouă „retragere“, nu atât de radicală ca altădată. Este o 
reacție iarăşi salvatoare, spune Blaga, o atitudine de „noncooperare“ cu o istorie care se făcea cel 
mai adesea peste capetele românilor şi „impotriva lor“, de către cele trei imperii din jur, care-şi 
istovesc forțele în rivalități de dominație. Românii, retraşi pe jumătate în matricea lor organică, îşi 
dezvoltă o splendidă cultură populară şi îşi edifică paralel şi un strat major de cultură, cu o limbă 
literară expresivă şi cu alte înfăptuiri remarcabile, din epocile lui Vasile Lupu, Matei Basarab şi 
Constantin Brâncoveanu, reuşind „un maximum“ posibil, în condiţiile date. Această viaţă culturală 
de tip major, la care au lucrat cronicarii şi personalităţile cunoscute, până la „genialul Dimitrie 
Cantemir“, ne apare „ca o aluzie reconfortantă la ceea ce ar fi putut să fie o epocă de adevărată 
«istorie» românească“. Aşa precum vor reflecta mai târziu Vulcănescu sau Noica asupra 
modulaţiilor pe care le cunoaşte verbul „a fi“ în limba română, cu atât de specificul „n-a fost să 
fie“, Blaga nu-şi reprimă sentimentul amar şi regretul că „evoluția organică“ a istoriei şi a culturii 
româneşti a fost „prematur întreruptă“, „că totul trebuia să fie altfel decât s-a întîmplat să fie“. 

Deşi sub raport cultural românii receptează şi asimilează noile idei şi mişcări spirituale 
specifice vremurilor moderne, sub raport politic ei nu mai reuşesc decât acțiuni intermitente, în 
„parantezele deschise în cadrul istoriei «altora»“, acțiuni de „echilibristică“ politică, fapte ce 
poartă fie semnul „aventurii“ (cazul acţiunii lui Cantemir), fie pe cel al „haiduciei“ izolate. Odată 
cu instaurarea epocii fanariote, istoria de linie majoră, atât de promițătoare cândva sub raport 
politic şi cultural, se frânge radical, poporul român neavând altă cale decât de a se retragere iarăşi 
din „istorie“, din cultura de tip major în cea de tip minor, în vreme ce deasupra sa se înfăptuia o 
istorie negativă, în care imperiile rivale din zonă, dispunând de forțe militare copleşitoare, îşi 
disputau spaţiul românesc, peste voinţa şi puterile poporului român. 

În spaţiul transilvan, după ce sensul istoriei românești a fost „deviat“ sub stăpânirea maghiară, 
iar românul loan de Hunedoara, „splendidă personalitate“, a făcut, „în mare parte cu ostaşi români, 
istorie ungaroeuropeană“, iar Matei Corvin s-a angajat sub „steaguri“ străine de mediul etnic, țără- 
nimea românească din Ardeal şi-a continuat „instinctiv boicotul istoriei“, retrasă în viaţa de tip 
organic, supraviețuind în „cultura ei etnografică-religioasă“. Boicotul ţărănimii ardelene este mai 
„dârz“ şi mai „consecvent“ decât în celelalte provincii româneşti. Românii rezistă la ispita de a se 
lăsa „atraşi“ în noua „istorie“, ce li se înfățişa sub chipul Reformei religioase, acceptate de unguri şi 
saşi. 

„Dacă se dovedeşte undeva eclatant boicotul istoriei, ca atitudine şi reacțiune 
românească, este aici. Românii, deşi alcătuiau cea mai numeroasă şi cea mai jefuită de 
drepturi populaţie a Ardealului, rezistă tentației multiforme. Ei rămân complet în afară de 
reformaţiune. Saşii trec unanim, ungurii şi secuii în masă. Românii persistă în cochilia lor 
sătească, strămoşească, disprețuind chemarea ceasului lumii “. 

Românii şi-au apărat „din răsputeri“ legea strămoşească şi drepturile, atunci când amestecul 
străin le-a ameninţat matricea lor stilistică, „autonomia sărăciei lor“. Când o parte a românilor din 
Transilvania a acceptat Unirea religioasă cu Roma, acest fapt s-a petrecut sub auspiciile ideii 
naționale; românii uniți au solicitat imperativ, ca preț al compromisului spiritual, recunoaşterea 
statutului lor politic, ca cea mai veche şi mai numeroasă „naţiune“ a Principatului. Această „unire“, 
pe care au accepat-o din considerente geopolitice, nu le-a alterat însă „nici duhul religios, nici stilul 
cultural“. Din acest mediu a venit şi semnalul „deşteptării“ naţionale, de la Şcoala Ardeleană, care a 
preluat acum ideea naţională şi 1-a dat o formulare modernă, ofensivă, programatică, rezultat al 
contactului cu lumea apuseană. Secolul XIX debutează pentru români ca secol al „deşteptării 
naționale“, al ieşirii masive în „istorie“, prin evenimentele cunoscute, ieşire în istoria majoră, se 
înțelege, proces care continuă ritmic şi consecvent, pentru a culmina cu actul suprem de la Alba 
Iulia din 1918. Iată, aşadar, evoluția „onduliformă“ a poporului român, alternanța de coborâşuri şi 
ridicări (motivul deal-vale), care din planul geografiei trece în planul istoriei. 

Această teorie a lui Blaga trebuie înţeleasă în sensul ei autentic, pentru a nu fi deformată de 
interpretări interesate şi răuvoitoare. Poporul român, odată cu formarea sa prin sinteza daco- 

romană, a parcurs o diagramă istorică specifică, în care a pendulat, în funcție de împrejurări, între 
registrul minor şi major al istoriei, asigurându-şi astfel continuitatea fiinţei naţionale. După epoca 
voivodală a lui Ştefan cel Mare, „evoluţia organică“ a matricei stilitice româneşti pe plan major a 
fost blocată. Ca şi Eminescu, Blaga consideră că de atunci începe „criza“ poporului românesc; 
semnificația tragediei naţionale constă în faptul că, prin această întrerupre istorică, „se pierdea, în 
momentul cel mai hotărâtor, o dată pentru totdeauna, posibilitatea unei evoluţii organice şi fireşti a 
românismului“. 

Termenul de „evoluție organică“ nu revine întâmplător sub pana lui Blaga. Maiorescu şi 
Eminescu, după cum ştim, au deplâns faptul că România nu s-a putut moderniza printr-o „evoluţie 
organică“. Realitățile organice, de substrat, ale României, în speță, satul cu structurile sale, aveau 
nevoie de timp pentru a se transforma în sensul cerut de noile exigente moderne, de „necesitățile de 
stat şi de rețeaua complexă a interdependenţelor europene“. Presiunea noilor cadre istorice în care 
am intrat în decursul secolului al XIX-lea, când Europa occidentală avea alte instrumente tehnice şi 
alt ritm de evoluţie, precum şi încetineala transformărilor din fondul nostru social, „ne făcea cu 
neputinţă o evoluţie absolut firească“. În aceste condiţii, când ne-am cucerit independenţa prin 
virtuţi proprii, „dar şi prin jocul forțelor europene“: 

„Nu putem deci să ne menţinem şi să ne dezvoltăm ca stat decât integrându-ne în 

Europa şi acceptând de multe ori netrecute prin nici o strungă forme croite cu foarfeci 
străine. Satul românesc, păstrătorul matricei noastre stilistice, rămânea în urmă; el îşi lua 
un Sfânt şi iritant răgaz. Recunoaştem că nu se putea altfel. O evoluţie firească urmează 
şoapta unor pravili misterioase, ea nu se face la poruncă şi nici nu se poate accelera pe 
cale chimică. De altă parte nu era deloc recomandabil să nu acceptăm anumite forme de 
circulaţie europeană fără a ne expune din nou primejdiei descompunerii“. 

În consecință, încorporarea noastră în civilizaţia europeană, cu rezultate uneori „penibile“, 
împrumutul unor forme politice şi evoluția precipitată, cu acest decalaj dintre sat şi oraş, sunt 
aspecte negative inevitabile, consideră Blaga, aspecte care sunt însă „răscumpărate de avantajul 
fără pereche al libertăţii“. Deloc tradiționalist şi refractar la integrarea noastră în lumea europeană, 
aşa cum pe nedrept a fost interpretat deseori, Blaga are o poziție echilibrată şi lucidă, arătând că şi 
la alte popoare se poate constata o coincidenţă între „procesul de autoconstituire şi de imitație“: 
„Nu trebuie prin urmare să ne osândim cu cuvinte nedrepte, dar nu trebuie nici să prezentăm ca 
virtuți nişte simple neajunsuri“ 255 

Dar, evoluţia neorganică din epoca modernă a lăsat urme inevitabile. Mult invocata „ardere 
a etapelor“ în evoluţia socială îşi are reversul în faptul că dificultățile ocolite, nu învinse organic, 
revin la un moment dat în istoria unui popor. Într-unul dintre aforismele sale, Blaga ne aminteşte 
acest avertisment, ce are conotaţii speciale şi în actualitate: „Etapele arse în trecut devin tot 
atâtea dificultăţi în viitor“. Dar, apreciază Blaga, satul, rezervorul potenţialităţilor noastre 
istorice, se află în ofensivă şi el va umple încetul cu încetul cu substanță proprie „cadrele vieții 
noastre de nivel major“, atât sfera materială cât şi cea spirituală. Într-o însemnare făcută spre 
sfârşitul vieţii, Blaga reia ideea continuității, considerând că noile date istorice îi confirmă teoria: 

„Din momentul în care eu mi-am expus ideile cu privire la formarea poporului nostru 
până astăzi a trecut un sfert de veac. Învăţaţii noştri, istorici, lingviști, arheologi, au scos în 
răstimp la iveală o seamă de «fapte» care îmbogătesc cu noi argumente tezele mele. În 
perspectiva consideraţiilor mele de altădată — anume «fapte» pe cari adversari ai 

«continuității» noastre în Dacia le-au dat drept argumente împotriva continuității devin, din 

contră, argumente în favoarea continuității “. 


?88 Thidem, p. 312. 
* Lucian Blaga, Elanul insulei, Cluj-Napoca, Editura Dacia, 1977, p. 107. 
*% Ibidem, p. 183. 

Texte din lucrările lui Blaga 


Texte din Trilogia culturii, în Opere, vol. 9, Bucureşti, Editura Minerva, 1985, pp. 179-198. 

„Matricea stilistică, în afară de toate aceste considerente, ni se prezintă, sub un aspect 
general, care teoreticeşte poate fi divers şi rodnic speculat. Matricea stilistică e compusă 
dintr-o serie de determinante: 

I.Orizontul spaţial (infinitul, spațiul-boltă, planul, spaţiul mioritic, spațiul alveolar- 
succesiv etc.) 

2. Orizontul temporal (timpul-havuz, timpul-cascadă, timpul-fluviu). 

3.Accentul axiologic (afirmativ şi negativ). 

4.Anabasicul şi catabasicul (sau atitudinea neutră). 

5.Năzuinţa formativă (individualul, tipicul, stihialul). 

«Matricea stilistică» este ca un mănunchi de categorii, care se imprimă, din inconştient, 
tuturor creațiilor umane, şi chiar şi vieții întrucât ea poate fi modelată prin spirit. Matricea 
stilistică, în calitatea ei categorială, se întipăreşte, cu efecte modelatoare, operelor de artă, 
concepțiilor metafizice, doctrinelor şi viziunilor ştiinţifice, concepțiilor etice şi social, etc. 
Sub acest unghi trebuie să notăm că «lumea» noastră nu e modelată numai de categoriile 
conştiinţei, ci şi de un mănunchi de alte categorii, al căror cuib e inconştientul. Frontul 
creator uman în raport cu «lumea» nu e simplu, cum crede Kant şi toți care l-au urmat, ci 
multiplu, sau cel puţin dublu. «Lumea noastră» se înfruptă deci din spontaneitatea umană cu 
o intensitate exponențială “. 

„(...) ceea ce morfologii [culturii-n.ns.] interpretează ca sentiment spațial în funcţie de 
un anume peisaj, devine în teoria noastră „orizont spaţial“ autentic şi nediluat al 
«inconştientului». Inconştientul nu trebuie privit numai în înţeles de conştiinţă infinit 
scăzută, ci în sensul unei realități psiho-spirituale amplu structurate şi relativ sieşi 
suficiente. „Orizontul spațial“ al inconştientului, scos şi rupt din înlănțuirea condițiilor 
exterioare şi cristalizat ca atare, persistă în identitatea sa indiferent de variaţiunea 
peisajelor dinafară. Orizontul spațial al inconştientului, înzestrat cu o structură 
fundamentală şi orchestrat din accente sufleteşti, trebuie socotit ca un fel de cadru necesar 
şi neschimbăcios al spiritului nostru inconştient. Inconştientul se simte organic şi 
inseparabil unit cu orizontul spaţial, în care s-a fixat ca într-o cochilie; el nu se găseşte, 
numai într-o legătură, laxă şi labilă, de la subiect la obiect, cu acest spațiu, cum se găseşte 
conştiinţa faţă de peisaj. Supusă contingențelor celor mai capricioase, conştiinţa e dispusă 
să-şi trădeze în orice moment peisajul. Inconştientul nu trădează. Orizontul spațial al 
inconştientului e deci o realitate psiho-spirituală mai adâncă şi mai eficace decăt ar putea 
să fie vreodată un simplu sentiment. Pentru a ne putea explica unitatea stilistică a unei 
culturi, fenomen atât de impresionant, credem că nu putem recurge numai la peisaj, nici la 
sentimente în legătură fățişă cu peisajul. Adâncimea fenomenului necesită o explicaţie prin 
realităţi ascunse, de altă greutate. Or, un orizont spaţial al inconştientului poate fi cu 
adevărat o asemenea adâncă realitate. Orizontul spațial al inconştientului poate cu 
adevărat dobândi rolul de factor determinant pentru structura stilistică a unei culturi sau a 
unei Spiritualităţi, fie individuale, fie colective. Cum orizontului spațial al inconştientului îi 
atribuim o funcţie plastică şi determinantă, putem să-l numim şi ,„ spațiu-matrice “. 

(...) Acest orizont [specific culturii române-n.ns], neamintit cu cuvinte, se desprinde 
din linia interioară a doinei, din rezonanțele şi din proiecțiunile ei în afară, dar tot aşa şi 
din atmosfera şi din duhul baladelor noastre. Acest orizont, indefinit ondulat, se desprinde, 
însă, ceea ce e mult mai important, şi din sentimentul destinului, din acel sentiment care 
are un fel de supremație asupra sufletului individual, etnic sau supraetnic. Destinul aci nu e 
simțit nici ca o boltă apăsătoare până la disperare, nici ca un cerc din care nu e scăpare, 
dar destinul nu e nici înfruntat cu acea încredere nemărginită în propriile puteri şi 

în grija tutelară a unui destin cu indefinite dealuri şi văi, a unui destin care, simbolic 

vorbind, descinde din plai, culminează pe plai şi sfârşeşte pe plai. Sentimentul destinului, 
încuibat subteran în sufletul românesc, e parcă şi el structurat de orizontul spațial, înalt, şi 
indefinit ondulat. De fapt orizontul spaţial al inconştientului şi sentimentul destinului le 
socotim aspecte ale unui complex organic, sau elemente, care, din momentul nunţii lor, fac 
împreună un elastic, dar în fond inalterabil, cristal. (...) 

Sigur e că sufletul acesta, călător sub zodii dulci-amare, nu se lasă copleşit nici de un 
fatalism feroce, dar nici nu se afirmă cu feroce încredere faţă de puterile naturii sau ale 
sorții, în care el nu vede vrăşmaşi definitivi. De un fatalism pus sub surdină de-o parte, de- 
o încredere niciodată excesivă de altă parte, sufletul acesta este ceea ce trebuie să fie un 
suflet, care-şi simte drumul suind şi coborând, şi iarăşi suind şi iarăşi coborând, ca sub 
îndemnul şi-n ritmul unei eterne şi cosmice doine, de care i se pare că ascultă orice mers. 

(...) Casele în satele româneşti de la şes nu se alătură în front înlănţuit, dârz şi 
compact, ca verigele unei unităţi colective (a se vedea satele săseşti), ci se distanțează, fie 
prin simple goluri, fie prin intervalul verde al ogrăzilor şi al grădinilor, puse pe nişte silabe 
neaccentuate între case. Această distanţă, ce se mai păstrează, e parcă ultima rămăşiţă şi 
amintire a văii, care desparte dealurile cu aşezări ciobăneşti. Se marchează astfel şi pe şes 
intermitența văilor, ca parte integrantă a spaţiului indefinit ondulat. E aici un fenomen de 
transpunere, vrednic de-a fi reținut, şi izvorât dintr-o anume constituție sufletească“. 
Trilogia culturii, pp.210-215. 

„Categoriile preferate ale catolicismului sunt cele ale autorității sacral-etatiste: statul, 
ierarhia, disciplina, supunerea, militarea pentru credință. Categoriile preferate ale 
protestantismului sunt cele ale libertăţii: independența convingerilor, deliberarea, 
problematizarea, hotărârea, datoria, fidelitatea. Iar categoriile preferate ale ortodoxiei 
sunt cele ale organicului: viaţa, pământul, firea. Deosebirile acestea de bipolaritate, între 
spiritualitățile creştine, se manifestă cu o impresionantă evidență în modul cum 
comunităţile confesionale concep feluritele realități şi probleme implicate de viaţa 
religioasă şi spirituală. (...) 

Catolicismul, înțelegând biserica drept stat universal, a fost un mare creator de istorie, 
căreia a căutat să-i dea totdeauna o amploare monumentală. Faţă de acest rol funcțional 
al ideei despre biserică în spiritualitatea catolică, să remarcăm cum aceeaşi idee se 
deşertează aproape de orice conţinut la protestanți. „Biserica“, pentru evanghelici, este 
sau o simplă ficțiune, sau, ceea ce revine la acelaşi lucru, numai comunitatea adițională a 
indivizilor, asociaţi prin proprie hotărâre în unul şi acelaşi imens interes acordat libertăţii 
interioare. Dincolo de această sinteză aritmetică biserica nu reprezintă aproape nimic. 
Atmosfera protestantă este deci destinată să favorizeze mai ales inițiativa individuală, 
construcția pe cont propriu, creaţia originală a insului, pozițiile singularizate până la 
tragic. Mediul protestant e prielnic gândirii laice, ca şi creaţiilor de cultură laică. Aceasta 
în măsura că gândirea şi cultura laică se substituie absorbante, mai mult sau mai puţin, 
Chiar vieții religioase. Nu e mai puţin adevărat că acest fel de creaţii se realizează în 
mediul protestant cu profunda seriozitate a actelor religioase. Biserica e în protestantism 
un agent de adâncire etică-religioasă a vieții cotidiane, profesionale şi a vocației 
individuale. În ortodoxie biserica nu e nici stat autoritar, nici mănunchi de libertăţi 
convergente. Ortodoxia a cultivat, cât priveşte biserica, o concepție de natură prin 
excelență organică. Biserica e privită ca un „organism“, ca o „unitate a totului , în care e 
cuprins nu numai Omul, ci şi viața şi creatura vegetală. Pentru ortodocşi biserica nu e o 
simplă organizaţie în expansiune, ea are din capul locului un aspect cosmic. Individul 
participă la totalitatea bisericei ca membrul unui organism la viaţa şi aspectele întregului 
organism. (...) 

Menţinându-se, în principiu, necurmat pe lângă ideea despre biserică — „unitate a 
totului *, ortodoxia a manifestat încă din timpuri vechi o tot mai pronunţată silință de 
divizare practică după naţiuni. Această înspicare e în definitiv rezultatul aceleiaşi aderări 
supreme la tot ce e „organic“, trăsătură şi înclinare caracteristice popoarelor ortodoxe. În 

lumea ortodoxă, organicul serbează triumfuri. De notat e că duhul ortodoxiei defineşte 
națiunea după cel mai organic criteriu al ei, adică după „singe“ şi „grai“. În cadrul 
ortodox indivizii se simt firesc integrați în unitatea superioară şi mai complexă a 
„neamului“. Ideea de neam, în înţeles de „fapt organic“, s-a dezvoltat pe tărâm ortodox în 
desăvârşită neatârnare faţă de ideea de stat, cele mai adesea chiar împotriva ideei de stat. 
Spre ilustrare nu trebuie să trimitem mai departe decât la exemplul poporului românesc, 
care, păstrat sute de ani sub stele neprietenoase, şi-a presimțit unitatea organică de neam, 
peste barierele şi vămile a trei imperii. Prin contrast, situaţia aceasta clară, fără echivoc, 
ne îndeamnă să luăm seama la ezitările spiritualității catolice faţă de fenomenul 
„națiunii“. Spiritualitatea catolică desconsideră, sau tolerează cel mult, ideea şi realitatea 
naţiunii, sau o priveşte de la înălțime, ca un fapt care nu trebuie neapărat să fie, 
întâmplându-se uneori să o socotească chiar un grav neajuns. Catolicismul urmează sub 
acest unghi toate directivele unei internaţionale. Nu-i vom nega deci dreptul de a purta 
atributul sau steagul unei colori după modelul altor internaţionale, de universală 
circulaţie. Să se remarce cum catolicismul, întemeindu-se pe ideea de stat divin, trece 
sfidător peste hotare naturale şi organice cum e limba, rămânând impermeabil învelit până 
astăzi într-o limbă sacrală moartă. Să se mai remarce confuziile semnificative, ce se 
produc sub auspicii catolice între ideea de naţiune şi ideea de stat. Noi răsăritenii ne putem 
mândri în genere cu un sentiment mult mai lămurit al etnicului, decât apusenii, şi câteodată 
cu o idee mai limpede, şi în orice caz mai firească, despre naţiune, identificând ideea (de 
naţiune) cu aceea de neam. Apuseanul înclină, la fiecare pas, să confunde ideea de naţiune 
cu ideea de stat, sau chiar să o derive din ideea de stat. Confuziile rezultă în cele din urmă 
din inaderenţa la „fire“, din lipsa de simpatie faţă de tot ce e organic, atitudini proprii 
spiritului catolic. Din contră simpatia pronunţată, de un accent ca o caldă îmbrăţişare, faţă 
de categoriile organicului, a avut în răsărit ca urmare atât aspiraţia spre o biserică 
ecumenică în înţeles de unitate organică a totului, cît şi divizarea bisericii după națiuni, 
concepute tot ca un fel de organisme. Aderenţa la tot ce e organic, sub ale cărui vii şi 
suverane tipare se modelează în răsărit ideea de biserică şi ideea de neam, e verificată şi 
prin împrejurarea plină de tâlc şi profund naivă, că românul îşi numeşte credința simplu 
„lege românească“. Sinteza celor doi termeni, a cosmicului şi etnicului, îşi are puntea 
mijlocitoare în categoriile organicului. Protestanţii posedă desigur şi ei, sub un mod chiar 
foarte adânc, ideea de naţiune, dar semnificaţia acestei idei e în atmosfera protestantă 
întrucâtva altfel decât în răsărit şi cu totul alta decât la catolici. Protestanţii nu se simt aşa 
de organic solidari cu această realitate a neamului, a naţiunii, ei problematizează oarecum 
şi această idee, grație înclinărilor lor înnăscute. Protestanţii observă faţă de naţiune o 
atitudine ca şi cum solidarizarea cu ea ar fi rezultatul unei alegeri, a unei optări pe bază de 
hotărâre liberă şi individuală. Actul alegerii libere, o dată săvârşit, individul se integrează 
în națiune sub modul datoriei, căreia i se va supune cu tenace fidelitate şi până la jertfa de 
sine. Recunoaştem că această sumară caracterizare are o uşoară înfăţişare caricaturală. 
Nu ne simțim însă câtuşi de puțin vinovaţi pentru împrejurarea că psihologia protestantă se 
pretează la asemenea caricaturizări. Nu am putea, ce-i drept, cita vreo doctrină precisă în 
sensul arătat în propoziţiile de mai înainte, dar în atmosfera protestantă conştiinţa libertăţii 
predomină aşa de mult asupra oricărei realități, încât raportul formulat aici corespunde 
cum grano salis unei situaţii de fapt. În lumea protestantă integrarea insului în naţiune se 
îndeplineşte ca şi cum nu ar fi un fapt organic şi firesc, ci rezultatul unei deliberări, şi apoi 
un act solemn întemeiat şi susținut pe conştiinţa datoriei. Libertatea, problematizarea, 
hotărârea — sunt şi în cazul integrării insului în naţiune stări şi faze implicate. Națiunea, cu 
alte cuvinte, nu este socotită ca un adevărat organism, cu o bază profund inconștientă, şi de 
o înfăţişare niciodată ostentativ afişată, ca în răsăritul ortodox, ci mai curând ca o 
colectivitate de libertăţi convergente, ca o entitate abstractă, cimentată prin acte de voinţă şi 
ca o expresie înaltă a datoriei. [...]. 

Pentru catolicism, națiunea este aşadar o realitate în cazul cel mai bun tolerată, 
tolerată atâta timp cât ea nu pune piedici spiritului său organizator şi imperialist; altfel 
proscrisă sau pusă la index. Pentru protestantism, națiunea e obiectul unei optări morale, o 
formă abstractă, care circumscrie o convergență problematică a libertăţilor individuale. 
Pentru ortodoxism națiunea e un organism, şi ca atare afirmată cu accentul de care se 
bucură în atmosfera ortodoxă toate categoriile organicului “. 


XI 
Gândirea socială şi economică în perioada interbelică. 
Sistemul lui Dimitrie Gusti 


1. Sistemul sociologic al lui Dimitrie Gusti (1880-1955) 


Personalitatea ştiinţifică şi culturală a lui D. Gusti 


Dimitrie Gusti este o personalitate centrală a culturii române din perioada interbelică. 
Activitatea sa multilaterală şi extrem de fecundă îl plasează în ipostaza de adevărată instituţie 
culturală. Dimitrie Gusti este o personalitate ştiinţifică şi culturală complexă, creatorul unui sistem 
sociologic original, recunoscut pe plan mondial, dar şi un excelent organizator şi conducător de 
instituții culturale. 

După studii strălucite făcute în Germania şi după doctoratul luat în 1904 cu teza Egoismul şi 
altruismul (sub conducerea lui Wilhelm Wundt), Gusti va fi profesor de sociologie la Universitatea 
din laşi între anii 1910 şi 1922, după care va funcționa în aceeaşi calitate la Universitatea din 
Bucureşti. În 1918 înfiinţează la Iaşi, împreună cu Virgil Madgearu şi Vasile Pârvan, Asociația 
pentru Studiu şi reformă socială, care va deveni în 1921 Institutul Social Român, o instituţie de 
prestigiu a culturii române din perioada interbelică. Gusti va organiza în cadrul institutului o serie 
de conferințe şi dezbateri asupra problemelor politice şi sociale, cu participarea celor mai 
proeminente figuri ale timpului. Sub egida institutului au avut loc o serie de conferinţe cu privire la 
partidele politice, noua Constituţie din 1923, conferințe care vor fi grupate în culegeri de studii. În 
1919 înființează publicaţia Arhiva pentru ştiinţe şi reformă socială, o publicaţie ştiinţifică de 
prestigiu în perioada interbelică. 

Gusti este creatorul unui sistem sociologic original, dezvoltat într-o serie de studii şi cercetări, 
publicate în intervalul 1915-1945, dar este şi întemeietorul Şcolii sociologice de la Bucureşti, care 
a grupat o serie de personalități precum H.H. Stahl (unul dintre cei mai mari sociologi români, din 
opera căruia menţionăm: Tehnica monografiei sociologice (1934), Nerej, un village d'une region 
archaique (1939) şi lucrarea monumentală Contribuţii la studiul satelor devălmaşe din ţinutul 
Vrancei, 3 volume, 1958), Mircea Vulcănescu (principalul teoretician al Şcolii sociologice, cel care 
a elaborat fundamentele teoretice ale sistemului sociologic), Traian Herseni (autor al unor lucrări şi 
sinteze teoretice deosebite), Anton Golopenţia, Constantin Brăiloiu, Mihai Pop, Leon Topa, 
Pompiliu Caraion ş.a. 

Între 1932 şi 1933, Gusti a fost ministru al învăţământului, poziţie din care a înfăptuit o 
reformă a învățământului, urmărind legarea acestuia de nevoile reale ale economiei şi ale ţării. De 
numele lui Gusti şi al şcolii sale sociologice este legată şi întemeierea Muzeului Satului din 
Bucureşti, în 1936, conceput ca o oglindă a civilizaţiei tradiționale româneşti. Tot prin contribuţia 
masivă a Şcolii sociologice a lui Gusti a fost posibilă şi editarea monumentalei lucrări Enciclopedia 

României, publicată în 4 volume, între anii 1938 şi 1941, o lucrare de referință ce sintetizează date 
de ordin istoric, politic, sociologic şi economic asupra României, abordând, într-o concepție 
multidisciplinară, toate domeniile importante ale vieții sociale pentru a reconstitui imaginea 
României la momentul respectiv. Lucrarea abordează şi analizează sistemul politic şi juridic al 
statului român, structura administrativă, evoluția vieţii economice şi sociale, situația demografică, 
resursele naturale, principalele instituții şi domenii ale societății. Capitolul despre primul război 
mondial este scris de Mircea Vulcănescu. 


După 1944, Dimitrie Gusti a fost angajat în diverse proiecte şi activități diplomatice, iar în 
1948, într-o călătorie în Statele Unite, a propus crearea unui Institut Social al Naţiunilor, sub egida 
ONU, menit să cerceteze starea naţiunilor, raporturile dintre ele şi să elaboreze documentația 
necesară pentru buna funcționare a acestui organism. Proiectul său nu s-a înfăptuit atunci, dar, 
ulterior, s-au constituit astfel de organisme de cercetare. Principalele lucrări ale lui Gusti sunt: 
Sociologia războiului (1915) — o primă abordare a războiului cu instrumentele sociologiei; Studii 
de sociologice şi etică (1915); numeroase studii şi comunicări ştiinţifice publicate în perioada 
interbelică, pe care le va sintetiza în lucrarea Știința realităţii sociale (1941) — publicată în limba 
franceză. În 1935 înfiinţează revista de sociologie Sociologia militans. 


Ideile majore ale sistemului sociologic 


Sistemul sociologic al lui Gusti este unul integralist şi raționalist, iar şcoala sociologică pe care 
a înfiinţat-o este cunoscută şi sub numele de Şcoala monografică de la Bucureşti. Principalele idei 
care dau substanță concepţiei sale sunt următoarele: 


1. Obiectul sociologiei este realitatea socială privită ca întreg, ca totalitate structurată de 
factori, relaţii şi acțiuni. Realitatea socială este formată din „unităţi sociale“, din organizații sociale 
interconectate şi articulate pe diverse niveluri: familie, sat, oraş, şcoală, biserică, comunităţi, 
grupuri sociale, instituţii — fiecare dintre acestea având un caracter de sistem şi fiind integrate într-o 
unitate socială integratoare, națiunea. De fapt, Dimitrie Gusti este creatorul unei sociologii a 
națiunii, întrucât națiunea reprezintă în epoca modernă cea mai complexă şi funcțională unitate 
socială, o subdiviziune majoră a umanităţii. 


2. Esenţa societăţii este voinţa socială. Toate manifestările unităţilor sociale sunt expresii ale 
voinţei, „forme ale activității omeneşti“. Sub influenţa voluntarismului lui Wilhelm Wundt, Gusti 
operează cu acest concept destul de confuz definit, afirmând, pe de o parte, că voinţa socială ar fi 
expresia conştiinţei de sine a omului, iar, pe de altă parte, că ea este motivată de stări afective şi 
organizată de diferite structuri raţionale. În unele studii, Gusti consideră că voința socială este 
determinată de nevoi, este condiționată de necesitatea satisfacerii nevoilor umane. 


3. Realitatea socială, cristalizată în unităţi sociale, este condiţionată de patru cadre — care 
explică geneza faptelor sociale, condiţiile şi potențialitățile fenomenelor sociale: cadrul cosmic, 
cadrul biologic, cadrul psihic, cadrul istoric. Primele două cadre sunt cadre naturale, iar ultimele 
două sunt cadre sociale. Totodată, realitatea socială cuprinde patru categorii de manifestări, care 
exprimă valorile obiective ale societăţii, genurile de activități ce definesc viața socială în 
integralitatea ei: manifestări economice, manifestări spirituale, manifestări politice, manifestări 
juridice. Primele două sunt manifestări constitutive ale societăţii, ele formează substanţa vieții 
sociale. Ultimele două sunt manifestări regulative şi funcţionale pentru orice unitate socială. 


4. Pentru a exprima raporturile dintre cadre, dintre manifestări, precum şi dintre cadre şi 
manifestări, Gusti formulează legea paralelismului sociologic. Pentru a se distanța de concepţiile 
reducționiste şi unilaterale, ce considerau că una dintre aceste manifestări ar fi cauză a celorlalte 
(concepțiile spiritualiste sau cele materialiste, cum ar fi marxismul), Gusti afirmă că aceste 
activități sunt inseparabile dar şi ireductibile: 

„În realitate, părţile totului social se dezvoltă în acelaşi timp, nu succesiv, având între 
ele raporturi de interdependență, nu de subordonare, raport exprimat în Sistemul nostru de 
Legea sociologică a paralelismului social “. 

Refuzând o ierarhizare a manifestărilor, Gusti urmărea să salveze ideea de integralitate a vieții 
sociale, respingând orice viziune reducționistă, dar, în funcție de natura unităţii sociale supusă 
cercetării, nu va fi respinsă ideea de prioritate a unui anumit factor care are o influență majoră față 
de ceilalți. Asupra acestei legi a paralelismului social se vor purta numeroase dispute în cadrul 
Şcolii sociologice. 

5. Realitatea socială este dinamică, în orice stare a ei se cumulează efectele trecutului şi se pot 
întrevedea anumite tendințe şi perspective de evoluţie, pe care cercetarea sociologică le va 
identifica. El va elabora un sistem integrat de sociologie, etică şi politică, disociind obiectul de 
cercetare al acestora astfel: sociologia are ca obiect realitatea socială prezentă, cu scopul de a o 
descrie şi explica prin metoda cercetării monografice directe şi prin sintezele teoretice ulterioare 
acestor cercetări; etica cercetează realitatea socială în raport cu idealurile sociale, cu valorile şi 
scopurile acţiunii umane; politica cercetează mijloacele prin care societatea realizează valorile şi 
scopurile ce şi le propune. 

6. Gusti elaborează o concepție integralistă asupra societăţii şi o concepție interdisciplinară în 
ce priveşte cercetarea realităţii sociale. Sociologia trebuie să sintetizeze informațiile ştiinţifice 
diverse şi să recompună tabloul întregii societăți, să facă o diagnoză cu privire la starea naţiunii. 
Astfel, sociologia devine o ştiinţă a națiunii, privită în totalitatea manifestărilor sale. El 
argumentează unitatea dintre ştiinţă şi acțiune socială, considerând că cercetările sociologice au o 
valoare practică şi politică. Pe baza cunoaşterii pe care o formulează sociologia, națiunea capătă 
conştiinţă de sine şi îşi poate coordona eforturile pentru a declanşa acţiuni de reformă socială 
adecvate stărilor reale. Principiul unităţii dintre cunoaşterea socială şi acțiunea socială este 
fundamental la Gusti. 

7. Metoda de cercetare propusă de Gusti este metoda monografică. Ea presupune o cercetare 
multi- şi interdisciplinară a unităților sociale, o cercetare concretă, de teren, care să îmbrățişeze 
toate manifestările unei unităţi sociale. Această cercetare este menită să ofere „un instantaneu 
panoramic“ care să facă inventarul faptelor sociale, a stărilor de lucruri, asupra cărora se aplică 
apoi o interpretare şi o corelare rațională a lor. Obiectul monografiei sociale îl constituie unitățile 
sociale, la toate nivelurile societăţii, până la naţiune şi statul național ca unităţi integratoare. 
Această metodă, ce a avut un larg răsunet în epocă, depăşeşte sociologia speculativă, strict 
teoretică, de cabinet, fiind interesată să întemeieze teoria pe fapte, pe cercetarea lor concretă. Prin 
această metodologie, Gusti a adus o contribuție de seamă la dezvoltarea gândirii sociologice în 
secolul XX. 


Cercetarea monografică 


Convingerea lui Gusti era că sociologia poate avea o contribuţie substanțială la cunoaşterea 
societății dacă va renunţa la metodelel speculative şi va adopta metoda cercetării monografice de 
teren. „Sociologia va fi monografică sau nu va fi“, afirma el. În 1925, Gusti a declanşat un amplu 
program de cercetări sociologice asupra satelor româneşti, începând cu satul Goicea Mare, din 
județul Dolj, continuând apoi cu satele Nereju, Fundul Moldovei, Drăguşi, Şanţ ş.a. El a deplasat în 
aceste sate echipe interdisciplinare, alcătuite din sociologi, medici, geografi, jurişti, economişti, 
psihologi, etnografi etc. — care au cercetat toate manifestările semnificative din viaţa satului. Gusti 
considera că cercetarea naţiunii trebuie începută cu cercetarea satului, întrucât este unitatea socială 
fundamentală a poporului român. Programul său prevedea, însă, şi cercetarea oraşelor, a unităților 
economice şi a instituțiilor pentru a se ridica treptat la o imagine sintetică asupra naţiunii. 

Şcoala monografică s-a impus cu rezultate valoroase atât în ţară, cât şi peste hotare. Aceste 
cercetări erau orientate de o riguroasă metodologie ştiinţifică, definitivată pe măsură ce ele au 
avansat, metodologie ce cuprinde ca principii fundamentale descrierea obiectivă a realităţii, pe baza 

unor ipoteze, selectarea faptelor semnificative şi explicarea lor într-un cadru teoretic, luând în 
seamă a toți factorilor condiționali, abordarea multidisciplinară a unităților sociale, printr-o 
cercetare desfăşurată în echipe mixte. 


Sociologia națiunii 


Unitatea socială integratoare este la Gusti națiunea, astfel că sociologia devine, în încercarea ei 
de a explica o societate modernă, în întregul ei, o sociologie a națiunii. Elaborând un sistem 
complex de cercetare şi determinare a stării unei națiuni, incluzând şi conţinutul manifestărilor 
economice, sociologul Dimitrie Gusti acordă națiunii o semnificaţie amplă, dar cu un sens 
preponderent cultural: 

„Națiunea este singura unitate socială care îşi ajunge sieşi, în înțelesul că nu cere 

pentru deplina ei realizare o unitate socială mai cuprinzătoare, fiind în stare să-şi creeze o 

lume proprie de valori, să-şi stabilească un scop în sine şi să-şi afle mijloacele de 

înfăptuire, adică forța de organizare şi propăşire în propria ei alcătuire. Nici o altă unitate 
socială nu ocupă un loc asemănător în domeniul vieţii sociale “°” 

ŞI în teoria lui Gusti asupra naţiunii este vizibilă predominanţa criteriilor culturale față de cele 
politice sau economice. Naţiunile, cu relații multiple între ele, de cooperare sau concurență, ne 
spune Gusti, sunt componente ale umanităţii, umanitate ce trebuie privită „ca totalitate a naţiunilor, 
ca armonie a fiinţelor naţionale, specifice “, entităţi care, laolaltă, creează lumea civilizaţiei univer- 
sale. Întrucât îşi pot crea „o lume proprie de valori“, o lume ce dobândeşte consistenţă istorică şi 
expresie politică, națiunile îşi afirmă şi îşi recunosc identitatea prin culturile pe care le produc. 
„Lumea proprie de valori“ a culturii naționale este o componentă vitală a subiectului național şi o 
expresie sintetică prin intermediul căreia se afirmă personalitatea națiunilor în tabloul umanității. 

Ideea națională a funcționat simultan ca ideal politic şi strategie de construcție a modernității 
economice şi culturale în decursul ultimelor trei secole. Procesul de modernizare consolidează 
noile forme ale identităţii naţionale, prin acțiunea conjugată a agenților economici, politici şi 
culturali. În acest sens, primul război mondial este considerat de Dimitrie Gusti o piatră de hotar, 
pentru faptul că, în competiţie cu formula imperială, a impus ideea naţională ca un nou principiu de 
organizare a Europei: 

„Statul vechi, veşnic agresiv şi cuceritor, bazat, înlăuntru şi în afară, pe simpla putere 

brutală, a murit, iar statul nou, întemeiat pe o idee, pe ideea națională şi democratică, i-a 

luat locul“ ” 

În felul acesta, „victoria finală a principiului național“ are drept consecință teza că „statul 
trebuie să se supună națiunii“, iar frontierele politice să coincidă cu cele naționale. Statul național 
devine acum, spre deosebire de statele imperiale sau de cele federative, „personificarea politică şi 
juridică a naţiunii“. Aşa se explică faptul că, în urma păcii de la Versailles, „s-a născut o Europă 
nouă“, conchide Gusti, o Europă ce a dizolvat „antiteza dintre naţiune şi stat (...), creându-se 
sinteza: Stat naţional, o nouă idee politică “. 

Aşadar, Europa naţiunilor s-a născut pe măsură ce Europa imperiilor s-a destrămat. 


Semnificaţia Şcolii sociologice de la Bucureşti 


Gusti a fost o personalitate copleșitoare a epocii, care s-a afirmat ca om de ştiinţă, sociologic, 
teoretician, ca organizator al vieţii noastre ştiinţifice şi culturale, ca profesor şi îndrumător al unei 
întregi generaţii de sociologi, care, după 1965, vor reactiva sociologia ca disciplină ştiinţifică şi vor 


1 D Gusti, Ştiinţa națiunii, în Opere, vol.I, Bucureşti, Editura Academiei RSR, 1966, p.492. 
2? Dimitrie Gusti, Problema națiunii, în Opere, vol IV, Bucureşti, Editura Academiei RSR, 1970, pp. 10-11. 

reîntemeia învăţământul sociologic. Şcoala sa sociologică a impus un adevărat curent cultural, 
racordat la noul spirit al gândirii europene, a creat un întreg ansamblu de instituţii culturale, menit 
să organizeze cercetarea socială şi să valorifice practic rezultatele ei. Institutul Social Român era un 
for de cercetare ştiinţifică, organizat pe secțiuni pentru fiecare problemă majoră ce era supusă 
cercetării. 

Pentru a vedea caracterul interdisciplinar al viziunii sale, secțiunile cele mai importante ale 
Institutului erau: agrară, industrială, financiară, comercială, juridică, administrativă, politică, de 
igienă socială şi demografie, de teorie politică şi socială, de politică externă, de sociologie, precum 
şi o secțiune culturală. Institutul, ce a dobândit un mare prestigiu ştiinţific în țară şi peste hotare, era 
prevăzut cu o bibliotecă ce funcționa ca un centru de documentare modernă, organizând conferințe, 
dezbateri, simpozioane, în care se puneau în discuţie cele mai acute probleme ale timpului. 

Aşadar, avem de a face cu o adevărată şcoală de gândire socială, cu un fenomen amplu, cu 
reverberaţii în tot câmpul cultural al epocii şi cu realizari remarcabile, apreciate şi pe plan 
internațional. Gusti a elaborat un vast sistem sociologic, amplificat şi corectat pe măsură ce 
analizele de teren scoteau la iveală complexitatea realității sociale. El are în centrul său ideea 
abordării integratoare şi monografice a realităţii sociale, decupate în unităti sociale (sat, oraş, 
regiuni, unități de viaţa şi de producție, stat naţional), cu un nou aparat conceptual, cu distincția 
dintre cadre şi manifestări şi cu legea paralelismului sociologic dintre ele. 

Şcoala lui Gusti s-a lansat în proiecte extrem de ambiţioase, cu scopul de a realiza o cunoaştere 
pozitivă a realităților şi de a propune reforme inspirate de necesitatea de a moderniza aceste 
realităti, în primul rând cele din universul civilizației săteşti, care au format obiectul primelor 
cercetări monografice. Unii reprezentanți ai Şcolii gustiene, cu o concepție realistă şi ştiinţifică 
asupra societăţii, au intrat în dispută cu unii teoreticieni ai culturii, precum Blaga, sau cu orientarea 
ortodoxistă şi tradiționalistă de la revista Gândirea. H.H. Stahl reproşa lui Blaga şi gândiriştilor 
faptul că operau cu imaginea unui sat imaginar, mitic, scos din istorie. 

Deşi fundamental raționalistă şi ştiinţifică în demersurile sale, trebuie să ne reprezentăm 
această şcoală de gândire precum o constelatie, în care s-au manifestat personalităţi distincte, care 
au exprimat diverse orientări de gândire. Din convergenţa lor s-a născut o mişcare spirituală şi 
culturală de amploare, care a dus la performanţe ştiinţifice deosebite. 


2. Petre Andrei (1891-1940) 


O altă personalitate ce a ilustrat gândirea sociologică românească este Petre Andrei. 
Teoretician remarcabil în ştiinţele sociale, Andrei trebuie amintit şi pentru contribuţia sa 
deosebită în filosofia valorilor. A fost profesor de sociologie la Iaşi şi un om politic cu vederi 
democratice, adversar al curentelor de dreapta. În 1940 s-a sinucis sub ameninţarea legionarilor. 
Lucrările fundamentale: Filozofia valorii — scrisă în 1918, dar publicată postum abia în 1946; 
Sociologia generală — 1936. 

Concepţia sa este una raționalistă şi realistă, integralistă şi deterministă. Şi pentru el, societatea 
este un întreg ce trebuie cercetat din diverse perspective, o sinteză a unor factori materiali şi 
spirituali. El respinge naturalismul şi spiritualismul ca poziții unilaterale. Ideea fundamentală a 
sistemului său este aceea că societatea este expresia unor raporturi complexe între factori obiectivi 
şi subiectivi, care se influențează reciproc. Deşi este influenţat de concepția lui Gusti, el refuză 
legea paralelismului sociologic, considerând că între principalele manifestări ale societăţii ar exista 
raporturi condiționale şi cauzale. Unele manifestări ar avea un rol predominant, care nu trebuie însă 
exagerat. El acordă un rol important acţiunii umane, care este determinată simultan de factori 
obiectivi şi subiectivi. Încercând să elaboreze o concepție deterministă, el recunoaşte existenţa unor 
legi obiective ale dezvoltării sociale, acordând însă un rol important ideilor şi condițiilor 
spirituale, valorilor ce orientează acțiunea umană. 

O contribuție excepţională are Petre Andrei în teoria valorilor, fiind unul din întemeietorii 
acestei discipline în România. Potrivit lui, valoarea nu este un atribut numai al subiectului, nici un 

atribut ce ar aparține doar obiectului, ci este „o relație funcțională“ a subiectului cu obiectul. 
Subiectul şi obiectul reprezintă elemente constitutive ale valorii, ce apare ca un raport activ şi 
dinamic al acestora. El se delimitează de viziunile psihologiste, subiectiviste şi voluntariste, cât şi 
de cele autonomiste şi materialist-vulgare. Obiectele în care nu e înmagazinată munca umană nu 
reprezintă valori, iar proiecţiile strict subiective, fără a fi manifestate într-o activitate obiectivă, 
iarăşi nu sunt valori. Valorile se nasc atunci când o acțiune umană transformă un obiect determinat 
prin creație. Valorile sunt astfel o întrupare obiectivă a unor scopuri, produse ale activității 
creatoare, expresii ale trebuințelor sociale determinate, idealuri ce întrețin viaţa socială. 

Valorile au o funcție socială practică, ele intervin în experienţa socială şi în viața umană, 
având un rol funcțional în societate. Potrivit lui, omul are o conduită teleologică, în sensul că se 
conduce după anumite valori şi idealuri, îşi alege mijloacele în funcție de scopurile urmărite. El 
propune o analiză complexă a raporturilor dintre valori, norme şi mijloace. Scopul este 
omniprezent în viaţa umană, iar omul acționează în funcţie de sistemul de valori pe care-l 
împărtăşeşte. Atitudinea axiologică intervine permanent în viața umană, întrucât omul compară 
mereu realitatea, starea de fapt, cu un ideal spre care aspiră. În felul acesta, el face mereu judecăţi 
de valoare ce cuprind implicit o comparaţie între ceea ce este şi ceea ce ar trebui să fie. Valorile 
sunt cele care întemeiază personalitatea individuală, precum şi personalitatea socială. Valorile 
sociale tind să formeze personalități libere, integrate într-un complex de activități şi instituții 
sociale. 

Toate aceste idei au devenit locuri comune în axiologia contemporană, dar nu trebuie să uităm 
că ele au fost afirmate de Petre Andrei în lucrarea sa din 1918, ce poate fi considerată ca o abordare 
aproape completă a filosofiei valorilor. Este printre primii teoreticieni care elaborează o sociologie 
a valorilor, cercetând funcția socială a valorilor, modul în care activităţile sociale sunt orientate de 
anumite valori care îndeplinesc funcţia de scop şi de reglator al acţiunii. 


3. Virgil Madgearu (1887-1940) 


Virgil Madgearu a fost o personalitate de prim-plan a gândirii economice şi sociale din peri- 
oada interbelică, om de ştiinţă şi om politic, creator al unei teorii economice originale şi al unei 
şcoli de gândire economică şi sociologică. Oponent lucid al mişcărilor de extremă dreaptă şi al 
fascimului, Madgearu a fost asasinat de legionari la 27 noiembrie 1940, în aceeaşi zi în care a fost 
asasinat şi Nicolae Iorga. Avea numai 53 de ani, fiind în puterea forței sale creatoare. Opera sa este 
extrem de bogată, fiind un adevărat ctitor al ştiinţelor economice în țara noastră. După studii în 
Germania şi Anglia, în 1916 devine profesor la Academia de Inalte Studii Comerciale şi Industriale 
din Bucureşti, publicând o serie de studii privind dezvoltarea unor ramuri noi ale economiei 
româneşti. În anii 1918-1920, Madgearu participă alături Gusti şi Pârvan la înfiinţarea „Asociaţiei 
pentru studiul şi reformă socială“, la Iaşi, care va deveni, în 1921, „Institutul Social Român“, cu 
sediu la Bucureşti, o instituţie de prestigiu ce se va dedica studierii multidisciplinare a realității 
româneşti. 

Lucrarea sa fundamentală este Agrarianism, capitalism, imperialism. Contribuţii la studiul 
evoluției sociale româneşti, publicată în 1936, în care elaborează o sociologie economică a 
imperialismului şi a dezvoltării dependente. Marile puteri au trecut la o politică de imperialism 
economic agresiv, confruntându-se între ele pentru acapararea surselor de materii prime şi a 
piețelor de desfacere din zonele semiperiferice sau periferice, învecinate sau îndepărtate. 
Instrumentul fundamental al noului imperialism economic este „exportul de capitaluri“, exportul 
capitalului financiar, metodă mai agresivă față de imperialismul secolului al XIX-lea. Teza sa 
cardinală este că populaţia rurală de mici producători din centrul şi estul Europei, având ca suport 
mica gospodărie țărănească, nu s-a integrat sistemului de producţie capitalistă şi va avea, chiar 
după împroprietărire, o evoluţie divergentă în raport cu burghezia, care este ataşată de capitalul 
financiar şi cel industrial. Potrivit lui, nu există o lege unică de evoluţie a sistemelor economice şi 
sociale, ci o evoluţie diferențiată, determinată de un ansamblu de condiţii istorice specifice. 

El elaborează astfel „teoria economiei ţărăneşti“, subliniind diferenţa dintre sistemul 
economiei agrare şi sistemul economiei capitaliste (ultimul fiind dominant). El condamnă politica 
de sacrificare a agriculturii în fața intereselor unei „industrii de seră“. Cele două sisteme economice 
se află aşadar în opoziţie, iar „structura naţional-economică în care trăim se prezintă, într-o 
oarecare măsură, ca rezultantă a acestor două sisteme naţional-economice, care nu se 
suprapun“ 25 Madgearu dezvoltă teoria cooperației, pe urmele lui Stere, considerând că micile 
gospodării ţărăneşti trebuie să intre într-un sistem de asociere, de cooperaţie, pentru a-şi crea un 
sistem de protecţie față de mediul pieţei capitaliste. În altă lucrare de sinteză, Evoluţia economiei 
româneşti după războiul mondial (1940), Madgearu face o amplă radiografie a evoluției economiei 
româneşti, pe ramuri şi subramuri, cu dezvoltările şi regresele ei. Este una dintre lucrările de 
referință ale gândirii economie româneşti, o sinteză documentară şi de o deosebită rigoare 
ştiinţifică. 


4. Mihail Manoilescu (1891-1950) 


Mihail Manoilescu este unul dintre cei mai profunzi şi mai originali economişti din cultura 
română, comparabil — prin noutatea perspectivelor, prin valoarea analizelor şi prin ecoul 
internațional al tezelor sale — cu marii economişti ai secolului XX. Având o solidă cultură 
economică, istorică şi sociologică, Manoilescu a elaborat un sistem teoretic original de analiză a 
vieţii economice, prin care s-a impus pe plan mondial încă din anii interbelici. A fost un strălucit 
profesor de economie politică la Politehnica din Bucureşti, iar o parte a prelegerilor sale au fost 
publicate în volumul Încercări în filosofia ştiinţelor economice (1938). Lucrările sale se disting 
prin rigoare conceptuală, prin folosirea aparatului matematic de analiză şi prin unghiul de abordare 
cu totul nou. Ataşat inițial de curentul neoliberalist (susţine conferința Neoliberalismul în cadrul 
Institutului Social Român în 1923), Manoilescu s-a înscris, îndată după război, în Partidul 
Poporului (condus de generalul Averescu), apoi, intrând în conflict cu oligarhia partidului liberal, 
condus de Ionel Brătianu (partid care exercita, spune el, o adevăratră „teroare“ asupra spațiului 
politic românesc, prin „mafiile“ financiare), a trecut, în 1929, la PNȚ, fiind un sprijinitor al 
revenirii lui Carol al II-lea pe tron, atitudine pe care o va regreta ulterior. Dezamăgit de jocurile 
politicianiste, după 1930 el a devenit un adversar al liberalismului şi al sistemului democratic de 
partide, considerând că democrația liberală şi-a epuizat rolul istoric şi trebuie înlocuită cu un sistem 
elitist şi autoritarist de conducere. Însufleţit de aceste convingeri antiliberale şi antidemocratice, de 
dreapta, el elaborează doctrina corporatistă, ca sistem economic, social şi politic (a înființat Liga 
Naţională Corporatistă şi a teoretizat această doctrină în lucrarea Secolul corporatismului). Un 
episod dramatic din biografia sa este cel din 1940; datorită legăturilor şi simpatiilor pe care le 
cucerise prin prestigiul său intelectual în cercurile de dreapta din Italia şi Germania, a fost numit 
ministru de externe al României, calitate în care va fi obligat să semneze Dictatul de la Viena. A 
murit în închisoarea de la Sighet, în 1950. 

Lucrarea care l-a consacrat pe Manoilescu în mediile ştiinţifice internaţionale abordează 
temele nevralgice ale comerțului internațional şi a fost publicată în 1929, în limba franceză: 
Théorie du protectionnisme et de l'échange international.” În scurt timp, lucrarea a fost tradusă 
în engleză, italiană, portugheză şi germană, devenind o lucrare intens comentată în mediile 
ştiinţifice. Astfel, ea a avut un impact semnificativ şi recunoscut asupra gândirii economice a 
momentului, mai ales asupra economiştilor şi a sociologilor din spaţiul Americii Latine, care au 
elaborat după al doilea război mondial teoriile cunoscute privind raportul dintre metropolă şi 


*% Virgil Madgearu, Agrarianism, capitalism, imperialism. Contribuţii la studiul evoluţiei sociale româneşti, 
Bucureşti, Cluj-Napoca, Editura Dacia, 1999, p. 86. 

294 Mihail Manoilesco, Théorie du protectionnisme et de l'echange international, Paris, Giard, 1929. 
Traducerea românească a acestei lucrări apare abia în 1986, după ce ea devenise o lucrare de referinţă în literatura 
economică mondială. Vezi, Mihail Manoilescu, Forțele naționale productive şi comerțul exterior. Teoria 
protecționismului şi a schimbului internaţional, Bucureşti, Editura Ştiinţifică şi Enciclopedică, 1996. 

periferie şi teoriile dezvoltării dependente.25 Costin Murgescu apreciază că această lucrare este 
„prima străpungere românească în gândirea economică universală“, lucrare ce „a intrat 
definitiv în istoria doctrinelor economice moderne, fiind citată în studii de specialitate, cursuri 
universitare, tratate şi enciclopedii“ 2 iar Mihai Todosia, autorul unui studiu critic la ediția 
românească, arată că lucrarea lui Manoilescu a devenit un punct de referință pentru teoriile 
actuale, fiind trecută de un istoric ale gândirii economice, Andre Piettre, „în lista celor mai 
valoroase lucrări de economie care au apărut în istoria tuturor timpurilor“. 

Scurt spus, ideea centrală a cărţii este că sistemul economic mondial este bazat pe exploatarea 
statelor agrare de către cele industrializate, de unde rezultă firesc şi competiţia (economică, 
comercială, culturală, politică şi geopolitică) dintre metropola industrială şi periferia agrară. 
Instrumentul acestei dominaţii complexe este „schimbul inegal“ dintre produsele agricole şi cele 
industriale, atât în interiorul unei țării, cât şi în schimburile economice internaţionale, în raporturile 
dintre centrul industrial, reprezentat de statele dezvoltate, şi periferiile agricole, alcătuite din ţări 
înapoiate. În confruntarea sa cu teoriile clasice, Manoilescu aduce o serie de inovaţii teoretice, 
arătând că nu cantitatea muncii, ci şi calitatea muncii, capacitatea de a produce valoare adăugată, 
“ar trebui să fie unitatea de măsură pentru orice superioritate economică“."” Astfel, pentru 
Manoilescu, indicatorul fundamental devine productivitatea muncii. Manoilescu a demonstrat 
faptul că statele occidentale vindeau mărfuri create de un muncitor contra unor produse agricole 
create de zece lucrători din Europa de est. Influențat de teoria protecționistă a economistului 
german Friedrich List („genialul List“, cum îl numea Eminescu), autorul afirmă răspicat că teoriile 
liberale clasice ale lui Smith şi Ricardo asupra schimbului internațional „sunt false“, întrucât 
postulatele lor erau bazate pe idealizarea şi generalizarea condiţiilor specifice din țările industriale, 
fără a analiza şi condiţiile specifice din ţările agricole, înapoiate, care reprezentau majoritatea 
covârşitoare a lumii la începutul secolului al XIX-lea. 

În altă lucrare fundamentală, Rostul şi destinul burgheziei româneşti, publicată în 1943, 
Manoilescu analizează geneza capitalismului în România, dintr-un punct de vedere diferit de cel al 
lui Zeletin, de care se departe în numeroase idei şi concluzii. Analiza sa, în care abordează 
problemele cardinale ale tranziției României spre modernitate, este una dintre cele mai complexe şi 
mai profunde. Cartea sa este fără egal prin amploarea informației şi prin capacitatea de sinteză, 
îmbinând perspectiva economică şi socială cu cea istorică şi culturală. Din păcate nu putem insista 
asupra ideilor şi analizelor sale. În viziunea sa, burghezia este o clasă „milenară“, ce s-a asociat de- 
a lungul veacurilor cu sistemul capitalist, apoi cu liberalismul, dar, în viitor, ea se va orienta spre o 
organizare economică, socială şi politică de formulă “coorporatistă ”.” Împotriva doctrinelor 
poporaniste şi țărăniste, Manoilescu este un înfocat susţinător al industrialismului şi al intervenției 
statului pentru a stimula dezvoltarea industriei naționale, singura soluție care ar garanta afirmarea 
noastră competitivă şi apărarea intereselor naționale. Pentru a argumenta necesitatea 
industrializării, Manoilescu invocă mereu tezele economice ale lui Eminescu, singurul, spune el, 
care a văzut cu exactitate în epoca sa dezavantajele economice şi geopolitice ce rezultă din faptul 
că productivitatea noastră națională, bazată în proporție covârşitoare doar pe munca ţăranului, era 
extrem de scăzută în raport cu cea din statele industriale. Până la urmă, după cum recunoaşte 
Manoilescu însuşi, nucleul ideatic al faimoasei lui teorii despre „schimbul inegal“ care domină 


*% Lucrarea lui Manoilescu a fost cunoscută şi apreciată de economişti din Brazilia, Argentina, Chile etc., fiind 
valorificată de unii dintre aceştia în teoriile lor din deceniile 6 şi 7 ale secolului XX (Raul Prebisch, Celsio Furtado, 
Josue de Castro etc.). 

*% Costin Murgescu, Mersul ideilor economice la români, vol. I, Bucureşti, Editura Ştiinţifică şi 
Enciclopedică, 1987, p. 413. 

7 Mihai Todosia, Mihail Manoilescu despre problemele dezvoltării complexului economic naţional în 
perioada interbelică. Contribuţia acestuia în domeniul teoriei relațiilor economice internaționale, studiul critic la 
ediția românească a lucrării lui Mihail Manoilescu, Forțele naționale productive şi comerțul exterior. Teoria 
protecționismului şi a schimbului internațional, Bucureşti, Editura Ştiinţifică şi Enciclopedică, 1996, p. 23. 

*% Mihail Manoilescu, Forțele naționale productive şi comerțul exterior. Teoria protecționismului şi a 
schimbului internaţional, Bucureşti, Editura Ştiinţifică şi Enciclopedică, 1996, p.392. 

? Mihail Manoilescu, Rostul şi destinul burgheziei româneşti, Bucureşti, Editura Athena, 1997, p. 94. 

relația economică dintre metropolă şi periferie şi care explică „sclavia nevăzută a epocii noastre“, 
se regăseşte în scrierile lui Eminescu. 

„În România numai Eminescu, în articole de genială intuiţie, şi noi, în lucrări de 
precizie ştiinţifică, am insistat asupra nivelului extraordinar de scăzut al productivităţii 
naţionale “5% 

Adevărul este că poziţii asemănătoare cu cele susținute de Eminescu privind necesitatea unei 
politici protecționiste pentru dezvoltarea industriei naţionale se regăsesc şi în opera altor gânditori 
şi economişti români din secolul al XIX-lea (Kogălniceanu, Ion Ghica, Dionisie Pop Marțian, 
P.S.Aurelian — toţi de orientare lberală!). Dar Eminescu este cel care articulează aceste teze într-o 
amplă viziune economică şi geopolitică, având ca pivot rolul burgheziei industriale şi al unei 
autentice clase de mijloc. Eminescu denunţă, într-un mod explicit şi foarte expresiv, caracterul 
parazitar şi nefast al “păturii superpuse”, precum şi mecanismul endemic al corupției, care 
funcționează sub faţada sistemului politic democratic. Sintetizând într-o formulă metaforică 
evoluția noastră politică modernă, Manoilescu susține că burghezia s-a afirmat inițial în luptă cu 
boierimea, apoi cu „străinătatea“ (cu capitalul extern), acaparând treptat întreaga scenă politică şi 
economică, iar poporul a rămas un simplu spectator, „care de multe ori nici nu înțelegea ce piesă se 
Joacă“: 

„Un elev al nostru ne-a întrebat odată cum s-ar putea sintetiza evoluția noastră politică 
la începutul statului românesc modern. Răspunsul a fost simplu: străinătatea a creat 
ambianța favorabilă pentru o nouă economie şi un nou stat românesc. Boierimea a creat 
Statul. Statul a creat burghezia. lar burghezia, drept recunoştinţă, a mâncat pe boieri şi a 
confiscat Statul. Povestea burgheziei româneşti este povestea lui Dinu Păturică, extinsă de 
la individual la social“ 2” 

Teoria Manoilescu a fost apreciată şi recunoscută de gânditorii care au studiat după al doilea 
război mondial fenomenul de dependență economică. Iată una dintre aceste recunoașteri: 

„Brazilia are două mari datorii intelectuale față de România: în primul rând, 
Dadaismul, al cărui manifest propus de Tristan Tzara a inspirat Săptămâna de Artă 
Modernă de la Sao Paulo, din 1922 — adevăratul nostru act de independență culturală față 
de Portugalia; în al doilea rând, Argumentul Manoilescu, teoria economică a căeri 
expresie coagulată în volumul Teoria protecționismului şi a comerțului internațional a 
reprezentat baza ideologică a procesului de industrializare a Braziliei după 1932, şi a cărei 
vigoare teoretică şi practică este proiectată până în zilele noastre prin opera celui mai 
mare economist brazilian, Celso Furtado “2” 


*% Ibidem, p. 226. 
301 Jbidem, pp. 255-256. 
302 Jeronimo Moscardo, Ambasadorul Republicii Federative a Braziliei în România, Redobândirea unei 


identități neglijate: românizare şi brazilienizare, cuvânt înainte la lucrarea lui Gilberto Freyre, Stăpâni şi sclavi, 
Bucureşti, Editura Univers, 2000, p. 7. 

XII 
Confruntări de idei cu privire la evoluţia culturii 
române moderne. E. Lovinescu şi teoria 
sincronismului. Nichifor Crainic şi ortodoxismul 
gândirist. Concepţiile lui Nae lonescu şi Emil Cioran 


1. E. Lovinescu (1881-1943) şi teoria sincronismului 


După Marea Unire din 1918, cultura românească a fost confruntată cu o problematica relativ 
nouă, sintetizată în întrebarea: „Pe ce cale evoluăm?“. Este o întrebarea la care sunt solicitați să 
răspundă oamenii politei, dar şi creatorii şi gânditorii din epocă. Problemele privind dezvoltarea 
României în noul context european au generat dezbateri aprinse în mediile politice şi culturale din 
perioada interbelică. La această dezbatere au participat diferite personalități, publicaţii, exponenți ai 
unor curente de idei, care au abordat, din unghiuri diferite, problematica-matrice a culturii române 
moderne: tranziția spre modernitate. Este problema decalajelor față de Occident, formula de 
evoluție socială care ar fi potrivită cu specificul nostru național. Aceeaşi problematică extrem de 
complexă străbate paşoptismul, junimismul, sămănătorismul, curentul socialist şi poporanismul. 
Gânditorii din perioada interbelică vor dezvolta această problematică, subsumată raportului dintre 
tradiționalism şi modernism, iar confruntările se vor desfăşura concomitent în diverse planuri: 
politic, ideologic, filosofic şi cultural. 

Eugen Lovinescu este cunoscut ca unul dintre cei mai importanți critici şi teoreticieni literari 
care au marcat perioada interbelică. Dar el s-a afirmat şi ca sociolog şi istoric al civilizaţiei 
româneşti, printr-o lucrare de referință, care a stârnit un val de polemici şi controverse în epocă. 
Este vorba de lucrarea Istoria civilizației române moderne, publicată în trei volume, în anii 1924 şi 
1925. Alături de Eugen Lovinescu trebuie să-l menţionăm îndată pe sociologul neoliberalismului, 
Ștefan Zeletin (1882-1934). Aceşti teoreticieni, adepți ai modernizării şi ai liberalismului, reiau 
întreaga problematică a gândirii române moderne şi o sistematizează, faptic şi teoretic, în câteva 
categorii sociologice şi ideologice de relief, care s-au impus în dezbaterile timpului, cu reverberații 
până în zilele noastre. 


Legea sincronismului şi formarea civilizației române moderne 


Cartea lui Eugen Lovinescu redeschide întregul dosar al culturii române moderne şi avansează 
o teorie articulată asupra evoluţiei noastre sociale, cunoscută sub denumirea de teorie a 
sincronismului, în opoziție deschisă cu teoriile cunoscute ale evoluţiei organice, datorate mişcărilor 
junimiste, sămănătoriste, tradiționaliste şi poporaniste. 

Lectura acestei cărți este obligatorie pentru a cunoaşte tematica, amploarea şi semnificația 
confruntărilor ideologice şi culturale din perioada interbelică. Lovinescu dorea să demonstreze 
necesitatea sociologică a evoluţiei moderne a României spre formula de civilizație occidentală şi să 


legitimeze istoric acțiunile forțelor liberale, arătând lipsa de fundament a viziunilor tradiționaliste, 
caracterul lor „reacționar“. lată schema demonstraţiei sale, care are în substrat o teorie sociologică 
evoluționistă şi occidentalocentristă, un crez politic democratic şi liberal, precum şi o adresă critică 
virulent antitradiționalistă. 

În plan teoretic, Lovinescu se sprijină pe „legea imitaţiei“, formulată de sociologul francez 
Gabriel Tarde, conform căreia coeziunea unei societăți este dată de factori psihologici şi ideologici. 
Indivizii, grupurile sociale şi societățile care au un statut inferior pe scara dezvoltării (sub raport eco- 
nomic, politic, cultural etc.) imită valorile, atitudinile şi comportamentele grupurilor şi societăților 
dezvoltate. Odată ce au apărut iniţial într-un mediu dat de civilizaţie, în anumite zone ale geografiei 
umane (în Grecia antică, în Roma, în Bizanţ, în Florenţa renascentistă sau în mediul occidental 
modern), creațiile şi inovațiile din registrul spiritual sau din cel practic-instrumental al civilizației — 
o nouă credință religioasă, o descoperire ştiinţifică şi tehnică, o normă juridică, un tip de comporta- 
ment, o instituţie, o formă nouă de activitate şi de organizare practică descoperire, — se răspândesc 
în zone învecinate, se difuzează prin imitație şi contagiune pe spaţii tot mai largi, fiind preluate, 
adoptate şi localizate în funcție de caracteristicile mediului specific. Evoluţionismul monoliniar, de 
tip secol XIX, a postulat această idee: civilizația a apărut în câteva centre creatoare şi s-a difuzat 
apoi spre periferii. Teoriile difuzionismului cultural, cu o pondere importantă în mediul intelectual 
al începutului de secol XX, se regăsesc în mod explict în demonstrațiile lui Lovinescu, după care 
orice fapt de civilizaţie este produsul unei imitații psihologice între indivizi, societăți şi culturi. 

Imitația este un factor ce acţionează „de sus în jos“, în interiorul unei societăţi (de la elitele 
culturale şi politice spre clasele subordonate), şi de la centru spre periferie în raporturile dintre 
societăți diferite (de la cele dezvoltate spre cele înapoiate). De asemenea, în țările înapoiate, 
imitaţia parcurge traseul de la civilizație la cultură, începând, de obicei, cu preluarea unor elemente 
de conduită (modă vestimentară, protocol, etichete, atitudini) şi de organizare politică (idei, 
instituții, legi), pentru a se înrădăcina apoi în practici şi mentalități. Lovinescu susţine că între 
cultură şi civilizaţie există o relație reversibilă, formele preluate „simulează“ mai întâi fondul, apoi, 
integrate în experienţa socială, ajung să „stimuleze“ crearea forndului corespunzător. Elementele de 
civilizație, preluate ca elemente exterioare inițial, se interiorizează treptat, se traduc în mentalități şi 
în moduri de gândire. 

Pe acest temei, Lovinescu formulează legea sincronismului, potrivit căreia, în istoria modernă 
(în spaţiul european, mai întâi) putem descoperi o creştere a interdependenţelor dintre societăţi, o 
treptată solidarizare a lor în numele unor principii, valori şi instituţii. Aceste valori, instituții şi 
practici culturale se impun tuturor sub presiunea unui „spirit al timpului“, al unui „seculum“, 
concept pe care Lovinescu îl preia de la istoricul roman Tacit. Spiritul veacului este, după definiția 
lui Lovinescu, „o totalitate de condiţii materiale şi morale configuratoare ale vieţii popoarelor 
europene într-o epocă dată “3% Deci, ar fi vorba de climatul intelectual şi moral, de dominantele 
mediului social, de tendinţele şi valorile majore ale unui tip de civilizație. 

Spiritul veacului este aici un concept integrator, prin care trebuie să înțelegem un ansamblu de 
factori economici, sociali, politici şi spirituali care exercită o presiune asupra societăților şi le 
determină să evolueze pe anumite coordonate convergente. Spiritul veacului determină, în virtutea 
unei legi a interdepedenţelor crescânde, ca toate societățile moderne să fie cuprinse într-o rețea de 
influenţe reciproce din care nu se pot sustrage. 

Acest spirit al veacului este factorul care determină fenomenele de sincronizare crescândă 
între societățile moderne, ducând la o treptată omogenizare mentală şi culturală a lor, la o 
uniformizare a structurilor economice, politice şi culturale. Lovinescu face din sincronizare o 
legitate fatală, o necesitate sociologică care spulberă treptat împotrivirile şi specificităţile naționale. 
El preia astfel faimoasa lege a interdependențelor formulată de Gherea şi Ibrăileanu, conferindu-i o 
nouă interpretare şi extinsie teoretică. Societăţile întârziate sunt obligate de această lege să intre în 
„orbita“ celor dezvoltate, care dau tonul în spiritul timpului, şi să se dezvolte după scenariul lor. 
Apelând la teoria formelor fără fond, cu termenii ei conceptualizaţi deja de junimism, Lovinescu 

respinge categoric atitudinea conservatoare a junimiştilor, care au criticat mereu importul de 
forme occidentale înainte de existenţa unui fond corespunzător în societatea românească. 

În acest punct, concepţia lui Lovinescu se constituie într-o replică teoretică şi politică faţă de 
toate curentele tradiționaliste şi antiliberale. Lovinescu duce mai departe teoremele lui Gherea şi 
Zeletin, susținând că societăţile întârziate nu se mai pot dezvolta pe o cale de „evoluţie organică“, 
întrucât această cale nu mai este posibilă pentru ele, ci „pe o cale revoluționară“, ceea ce 
înseamnă, fapt esenţial, că aceste societăți sunt constrânse obiectiv să împrumute mai întâi formelor 
politice şi instituționale moderne, din societăţile dezvoltate, rămânând ca ulterior, treptat, aceste 
forme să stimuleze şi dezvoltarea fondului corespunzător modern (structuri economice şi culturale). 
Deci el va respinge mereu calea „evoluționară“, cerută de junimişti, în favoarea celei 
„revoluţionare“, înțelegând prin ea preluarea iniţială a formelor de la societățile dezvoltate şi 
stimularea fondului sub presiunea modelatoare a acestor forme. Societăţile întârziate, datorită 
decalajelor cronologice de dezvoltare, nu au altă şansă. 

Acest proces de imitație şi de difuzare a valorilor se petrece atât în interiorul societăților 
concrete, cât şi în plan istoric, între societăţi, ducând în mod fatal, obiectiv, la creşterea solidarității 
dintre societăți şi dintre culturi diferite. Corolarul acestui proces este treptata omogenizare a 
societăților cuprinse în acelaşi sistem de interdependenţe regionale şi mondiale. Ce rezultă din 
această teorie atunci când este aplicată procesului de formare a României moderne? Formarea şi 
dezvoltarea civilizației române moderne este un „caz“ tipic, paradigmatic, în care putem descoperi 
acțiunea acestei legi a sincronismului. Cum s-a desfăşurat acest proces? Care sunt etapele sale? 
Prin ce mijloace, prin ce forţe? 

Factorul decisiv a fost influența ideologiei liberale apusene, a ideilor lansate de Revoluţia 
franceză, preluate de întreaga mişcare liberală europeană şi, implicit, şi de forțele revoluţionare ale 
societăţii româneşti, de paşoptism şi de mişcarea liberală. Sub impactul acestei influenţe, societatea 
românească s-a modernizat rapid, şi-a construit instituţiile moderne şi s-a racordat la tendinţele 
civilizației de tip occidental, reformându-şi treptat şi structurile economice şi culturale, în acord cu 
aceste tendințe. 

Aşadar, în decursul secolului al XIX-lea, odată cu mişcarea paşoptistă, a avut loc o „schimbare 
a axei de orientare a poporului român dinspre Orient spre Occident“. Este procesul fundamental 
care va duce la construcția României moderne. Cauzalitatea externă s-a exercitat la început prin 
preluarea ideilor de factură liberală, apoi prin adoptarea instituțiilor politice de esență democratică 
şi prin aplicarea treptată a reformelor cerute de procesul de modernizare (adoptarea Constituţiei din 
1866, modernizarea instituţiilor politice şi culturale, reformele economice etc.). 


Tensiunea dintre forțele „revoluționare“ şi forțele „reacționare“ 


Revoluţia ideologică şi politică burgheză a precedat schimbările din plan economic; noile 
instituții au reprezentat cadrul în care s-au afirmat noile forțe sociale, care au dus la formarea 
burgheziei naționale. Formele preluate din civilizația apuseană îndeplinesc inițial o funcție de 
simulare, apoi una de stimulare a fondului. Evoluţia firească fiind imposibilă, rămânea ca soluţie 
sincronizarea cu Apusul, proces avantajat de sistemul de interdependenţe al lumii moderne. 
Lovinescu nu mai condamnă „formele fără fond“, ci le justifică dreptul la existență şi funcția 
modernizatoare. El descoperă o polarizare socială, politică şi ideologică în structurile societății 
româneşti moderne. Evoluţia spre modernitate a României a fost determinată de confruntarea dintre 
„forțele revoluționare“ şi cele „reacționare“. 

Forțele revoluționare sunt cele care au sprijinit procesul de asimilare a formelor civilizaţiei 
apusene, îndeplinind în acest fel o funcție modernizatoare. Agenţii sociali şi politici ai acestui 
vector sunt: paşoptismul, mişcarea liberală, bughezia română în formare, intelectualitatea care a 
fost ataşată de aceste valori politice democratice şi europene. Acest curent a fost mai puternic 
reprezentat în Țara Românească, iar zona sa de inspirație este preponderent franceză. 

Forţele reacționare sunt cele care au denunţat mereu „formele fără fond“, ca „imitații“, care s- 


au opus astfel acestui tip de modernizare, forțe tradiționaliste şi conservatoare, care au cerut mereu 
o „dezvoltare organică“ în numele specificităţii economice, sociale sau culturale: marea boierime 
iniţial, care voia să-şi conserve privilegiile, baza vechiului regim, apoi mişcările culturale precum 
junimismul, poporanismul, sămănătorismul, agrarianismul, tradiționaliştii şi toţi cei care au deplâns 
împrumutul formelor apusene şi au considerat că astfel cultura română este desfigurată şi îşi pierde 
specificitatea. 

Conservatorismul, mai puternic în spațiul Moldovei, se inspiră din evoluționismul german şi 
englez. Lovinescu constată că procesul social n-a fost urmat de un proces literar şi cultural 
corespondent, astfel că nu găsim în plan cultural un curent care să aibă caracter „revoluţionar“. 
Mişcările literare dominante, cu rezultate de excepție în planul creaţiei strict literare, se împotrivesc 
însă liberalismului, capitalismului, rânduielilor moderne. Eminescu, pentru pozițiile sale 
publicistice, era apreciat drept expresia cea mai caracteristică a acestei „reacțiuni“, expresia tipică a 
„sufletului noastru agrar“, creatorul unui „misticism naţional“ şi a unui „misticism țărănesc“, 
promotor al unui „tradiționalism reacționar““. 

Aşadar, exponenţii celor două categorii de forțe care s-au contrapus în evoluția modernă a țării 
sunt apreciaţi după atitudinea lor politică față de procesul de „occidentalizare“ realizat prin 
împrumutul formelor apusene. Pe când forțele revoluţionare susțineau că România nu are altă şansă 
de a se moderniza decât calea revoluţionară — deci prin împrumutul formelor apusene de civilizație 
şi adaptarea lor treptată la cerințele mediului românesc, pentru ca astfel fondul să fie „tras“ şi el 
spre evoluţie —, forțele reacționare invocau mereu diferenţele morfologice ale societății româneşti 
faţă de cele apusene şi, în numele „fundamentului dinlăuntru“, a specificului mental, cultural, 
spiritual, tradițional şi social, cereau o „evoluţie organică“, lentă, de la fond spre forme, precum s- 
au derulat lucrurile în Apus. 

Forţele „reacționare“ sunt cele care au creat „cultura critică“ pe plan social şi politic, adică o 
serie de curente culturale care au criticat modul de formare a României moderne. Acest „spirit critic“ 
s-a manifestat începând cu Mihail Kogălniceanu, prin programul „Daciei literare“, apoi prin 
Junimism (Maiorescu, Eminescu, Caragiale), prin Iorga, Motru şi Stere; întreaga direcţie pe care o 
are în vedere Lovinescu denunță, în esență, faptul că România modernă s-a constituit într-un mod 
„neorganic“, asimilând formele moderne apusene fără a produce modificări corespunzătoare în 
aspectele de fond ale societăţii: în structura economică, în structura socială, în structura culturală şi 
mentală. 

Concepţiile „organiciste“ susțineau că aceste transformări moderne erau necesare, dar 
considerau că ele se puteau face şi pe cale organică, adică pornind de la fond spre forme, nu 
invers, aşa cum s-au derulat lucrurile. Aici apele se despart categoric. Calea organică este o himeră, 
spune Lovinescu. Nu exista, pentru o societate întârziată ca România, decât calea „revoluţionară“, 
aşa cum au decurs lucrurile, adică „evoluţia inversă“, de la forme la fond, pornind de la elementele 
de civilizaţie, împrumutate inițial, la cele de ordin cultural. 

„Drumul de la cultură la civilizaţie nu e ireversibil; devenind condițiile vieții noastre, 
aceste bunuri materiale intră în deprinderi şi se prefac cu timpul, prin adaptare la unitatea 
noastră temperamentală, în valori sufleteşti; cu alte cuvinte, civilizaţia se transformă în 
cultură “5 
Exponenţii culturii critice vor pune toate anomaliile, contradicţiile şi dramele României pe 

seama acestei evoluţii „neorganice“, inclusiv subordonarea economică față de metropola apuseană, 
ceea ce era un fapt. Dar Lovinescu le răspunde că această cale era o fatalitate istorică, datorită 
interdependențelor lumii moderne. România modernă nu se putea constitui decât „neorganic“, 
datorită decalajului acumulat istoric față de Occident şi datorită legii sincronismului care 
acționează implacabil în condițiile moderne. Aşadar, la Lovinescu avem de a face cu anticipația 
ideologicului faţă de economic, a formelor politico-instituționale faţă de procesele economice. Unii 
exegeți au vorbit de apriorism ideologic sau de idealism istoric moderat la Lovinescu pentru că el 
investeşte ideologiile cu o forță determinativă exagerată. Lovinescu se delimitează de 

determinismul economic al marxistului Gherea şi de toţi cei care acordau economicului un rol 
fundamental în evoluția socială. Rezumând, în explicaţia lui Lovinescu avem: 
e prevalența factorilor externi faţă de cei interni, a contextului european față de mediul 
național intern; 
e prevalența ideologicului faţă de economic, anticipaţia formelor față de fond. 
Aceasta este, expusă în linii mari, viziunea lui Lovinescu asupra evoluției culturii şi a 
civilizației române moderne. 


Mutaţia valorilor estetice şi programul modernismului 


Din perspectiva sincronismului, toate formele culturale din periferie ar trebui să dobândească 
atribute noi, asemănătoare cu cele occidentale. Sincronizarea ar trebui să acţioneze în toate sferele 
vieţii sociale, de la instituții, ştiinţă, moravuri, până la artă. „Spiritul veacului“ ar acţiona modelator 
şi asupra creațiilor artistice, impunând schimbarea stilului şi a problematicii literaturii. În lucrarea 
Istoria literaturii române contemporane, (1926-1929, în patru volume) Lovinescu este şi autorul 
unei valoroase teorii privind ,,mutaţia valorilor estetice“. 

Disociind esteticul de etnic şi de etic, adică de angajările „heteronome“ artei, Lovinescu a fost 
un promotor al autonomiei esteticului. De aceea, tipul de literatură promovat de sămănătorism şi 
poporanism era considerat, cu unele excepții, ca fără valoare. Opera de artă trebuie judecată, 
primordial, în funcţie de realizarea ei artistică, nu de „tendința“ socială sau morală pe care o 
exprimă. Dar, o operă de artă este apreciată diferit în funcție de epoci, de „spiritul timpului“ în care 
are loc receptarea ei. Teoria privind „mutaţia valorilor estetice“ era menită şi ea să arate necesitatea 
modernizării câmpului literar, pentru a corespunde cu noul orizont de aşteptare al veacului, acţiune 
pe care Lovinescu a susținut-o consecvent în cadrul cenaclului şi revistei Sburătorul, promovând 
scriitorii care aveau o orientare modernă. 

Lovinescu aprecia că valorile estetice, concrescute pe suportul subiectivităţii umane, suferă o 
variaţie istorică şi individuală în funcție de spiritul timpului, care schimbă mentalitățile, percepțiile, 
gusturile, idealurile de artă, moravurile etc. Deşi îşi păstrează conţinutul, unele valori pot suferi o 
mutație funcțională în timp, în raport cu evoluția receptării (opera lui Caragiale, considera 
Lovinescu, va pierde din valoare pentru că vor dispărea moravurile pe care le-a satirizat). Ideea 
valoroasă a schimbării gustului artistic l-a dus însă şi la exagerarea acestui principiu al istorismului. 
Valorile care aparţin tradiţiei culturale, chiar cele clasice, antice greceşti sau cele din marile culturi 
europene, nu ar mai putea stârni interes, întrucât sensibilitatea, gustul artistic şi viziunea oamenilor 
s-au schimbat şi deci aceştia nu mai pot intra în rezonanță sufletească şi afectivă cu valori care sunt 
marcate de un alt „spirit al timpului“. Ca şi în cazul altor aprecieri asupra unor înfăptuiri culturale, 
el lega însă şi operele artistice prea strâns de „spiritul epocii“, subapreciind valoarea lor perenă, 
capacitatea de a-şi depăşi timpul în care au fost elaborate şi de a exprima în forme durabile aspecte 
ale condiției umane, dar şi dimensiuni ale unei matrici stilistice naţionale. 


2. Neoliberalismul lui Ştefan Zeletin (1882-1934) 


Lucrarea care l-a impus pe Ştefan Zeletin ca un sociolog de prim rang este Burghezia română. 
Originea şi rolul ei istoric, publicată în 1925. Zeletin susţine că introducerea noilor mecanisme ale 
economiei de mărfuri în Principate a dus la destrămarea vechiului regim şi a cerut cu necesitate o 
organizare politică democratică. Factorul economic ar fi fost cel care a determinat evoluția spre 
modernitate, nu cel ideologic. Primele părți ale lucrării au fost publicate de Zeletin în anii 1921- 
1923 în Revista de reformă socială, fiind deci cunoscute de Lovinescu. 


Zeletin privilegiază factorul economic, sincronizările de pe nivel economic, pe care le 
inventariază, începând cu pacea de la Adrianopole, 1829, trecând prin faza capitalului cămătăresc şi 
comercial, apoi financiar şi în sfârşit industrial. Pentru a trasa conturul geometric al problemei să 
reamintim „paradoxul sociologic“ al României moderne, aşa cum a fost el formulat de Ştefan 
Zeletin: 

„Evoluţia societăţii noastre moderne înfăţişează următoarea privelişte caracteristică: 
jos, un substrat economic care a păşit vertiginos înainte; sus, un factor spiritual care a 
rămas cu totul îndărăt; activitatea burgheziei a forțat cel dintâi factor mereu spre viitor, în 
vreme ce activitatea reacţiunii a ținut cu tenacitate pe cel din urmă în loc. Şi aşa, societatea 
noastră se alcătuieşte în prezent din două pături suprapuse, perfect dușmane: o structură 
economico-socială modernă şi un spirit public medieval, concretizat într-o serie de curente 
culturale reacționare “2” 

Absorbită fiind de viața practică, „burghezia română a suferit pe teren cultural o înfrângere 
desăvârşită“ — considera Zeletin. Ca urmare a acestui fapt, spațiul culturii române moderne ar fi 
fost luat în stăpânire de curentele de idei reacționare care au imprimat procesului de creație 
culturală o direcţie contrară sensului istoric modern. Acestea au criticat permanent procesele 
economice şi politice inițiate de burghezie şi, astfel, evoluţia noastră istorică ar fi fost sistematic 
sabotată de o cultură apreciată global de Zeletin ca reacționară. Reacţionare ar fi, deci, fără nici o 
distincție majoră, teoriile lui Maiorescu, Eminescu, Iorga, Motru şi Stere, aşadar junimismul, 
sămănătorismul, poporanismul, cu soluția lui agrariană, şi chiar mişcarea socialistă, pentru că şi ea 
a dezvoltat un discurs critic faţă de realitățile burgheze. Zeletin conchide: 

„Cultura noastră reacționară sau «critică» este tocmai răzvrătirea elementelor 
medievale ale sufletului nostru împotriva orânduirii burgheze, impusă de invazia 
capitalismului străin în viața noastră patriarhală “. 

Seria progresivă a fenomenelor economice de natură capitalistă s-ar fi constituit la noi fără să 
aibă colaborarea şi sprijinul curentelor culturale, ba chiar împotriva opoziției puternic organizate a 
culturii române, considera Zeletin. Zeletin spune că burghezia română, formată treptat pe temeiul 
noilor raporturi economice, şi-a îndeplinit misiunea istorică, aceea de a moderniza economia şi 
statul român. Dar, concentrată asupra sarcinilor economice şi politice, burghezia a pierdut bătălia 
pe teren cultural. Aşa se explică faptul că acest teren a fost acaparat de curentele reacționare de 
gândire, de „cultura reacționară“ (în sensul că a fost o „reacţie“ de răspuns şi de împotrivire a 
categoriilor sociale legate de vechile stări de lucruri), cultură care a criticat mereu acţiunea 
economică şi politică a burgheziei. Această „cultură critică“ este considerată „neştiințifică“, o 
construcție strict ideologică, fără valoare, cu funcția de a legitima doar atitudinile tradiționaliste. 

Treptat, burghezia se „naționalizează“ în sensul că exponențţii capitalului autohton, clasa 
burgheză, odată consolidată, încearcă să facă faţă concurenţei acerbe a capitalului străin şi de aici 
formula dezvoltării „Prin noi înşine“, lansată de partidul liberal în primele decenii ale secolului. 
Ideea naţională dobândeşte o relevantă dimensiune economică după înfăptuirea Marii Uniri. 

În lucrarea Neoliberalismul, publicată în 1927, Zeletin sesizează că liberalismul clasic se află 
în criză şi formulează soluţia „neoliberalismului“, curent nou ce caută să armonizeze mecanismele 
pieţei libere cu intervenţia moderată a statului în domeniu public (investiţii, sprijin al capitalului 
autohton, politici sociale de echilibru etc.). Lucruri cunoscute azi, dar cu semnificaţie în epocă, 
înainte de declanşarea crizei economice din anii 1929-1933. Zeletin a anticipat criza liberalismului 
clasic şi a susținut necesitatea de a-i reformula principiile şi de a-i schimba strategiile economice. 

3. Confruntări de idei în jurul acestor teorii 


Reacţii critice în epocă 


La Zeletin găsim un schematism doctrinar care, mai apoi, în proporții şi forme diferite, va fi 
transformat într-un adevărat model teoretic, prin care vor fi interpretate personalitățile şi curentele 
culturale româneşti. El a identificat seria evenimentelor economice, generate de pătrunderea 
capitalului străin, cu progresul, iar mişcarea culturală care a însoţit acest fenomen, cu reacţiunea, 
cu fondul tradiţional, „medieval“ — zice el — cu „sufletul nostru agrar“. Cultura română din a doua 
jumătate a secolului al XIX-lea încoace ar reprezenta un „ecou al trecutului“, o fantomă a unei 
„tradiţii de care ar trebui să ne ruşinăm-. 

Lovinescu şi Zeletin, deşi operează cu aceeaşi termeni, indiferent de relaţia în care-i pun, 
săvârşesc o răsturnate de perspectivă axiologică: dacă junimiştii şi conservatorii au deplâns 
importul de forme, idei şi instituții de inspiraţie occidentală, ei dau acestui proces un sens pozitiv, 
mai mult, í] legitimează punându-l sub protecția unei legități istorice, a sincronismului vieții 
europene moderne. Aceste teze sunt cel mai direct şi mai argumentat atac la adresa diverselor 
forme ale tradiționalismului. 

Lucrarea lui Lovinescu este elaborată din perspectiva liberalismului politic, perspectivă 
vizibilă pe tot parcursul ei. Cu tot suportul faptic invocat şi cu argumentația strânsă, teza lui 
Lovinescu conține abordări unilaterale şi aprecieri exagerate, pe care oponenții săi nu au întârziat 
să le critice. Evident că lucrarea lui Lovinescu a stârnit un val de polemici şi contestaţii. 

Garabet Ibrăileanu, exponent al poporanismului, i-a reproşat lui Lovinescu că a „plagiat“ teza 
sincronizării (din lucrarea sa Spiritul critic în cultura românească, din 1909, precum şi din lucrările 
lui C.D.Gherea), după cum i-a reproşat că nu ţine seama de condiţiile concrete ale țării, de faptul că 
formele trebuie „adaptate“ la aceste condiţii şi că sincronizarea are efecte diferite asupra țărilor, în 
funcție de nivelul lor de dezvoltare. Teza poporanismului, privind evoluţia pe o cale agrariană, a 
fost reformulată, la alt nivel teoretic, în doctrina ţărănismului, elaborată de Virgil Madgearu. 

CR Motru, direct vizat în lotul conservatorilor, cu lucrarea Cultura română şi politicianismul, a 
„reacționat“ spunând că Lovinescu face din istoria modernă a României scena unui spectacol 
ideologic, în care se derulează un basm cu personaje pozitive şi negative, pentru a-şi masca ținta 
politică, anume apologia pe care o face partidului liberal şi „brătienilor“, văzuţi drept creatori ai 
statului român modern. 

Gândiriştii au invocat mereu structura culturală şi mentală ortodoxă a poporului român ca un 
dat care nu poate accepta formula raționalismului şi a individualismului occidental, de sorginte 
protestantistă şi catolică. Împotriva cărții lui Lovinescu, Nichifor Crainic a scris în 1926 un articol 
de răspuns, intitulat A doua neatârnare, considerând că a sosit momentul ca România, după ce şi-a 
realizat neatârnarea politică, să-şi dobândească şi „neatârnarea spirituală“ față de liberalismul 
francez şi de raționalismul dogmatic apusean. Teza lui Lovinescu era apreciată ca un atentat la 
specificitatea noastră, ca o subapreciere a factorului național şi intern, o subapreciere a originalității 
noastre culturale sau punerea acestei originalități doar sub etichete negative. 


Modernism şi antitradiționalism 


Lucrarea lui Lovinescu rămâne însă o lucrare de referință pentru cultura noastră. În contextul 
epocii, ea a îndeplinit o funcţie extrem de importantă: a demonstrat, cu instrumente sociologice, 
necesitatea modernizării României şi a integrării ei în fluxul civilizației europene. Examenul critic 
trebuie să înceapă de la recunoaşterea acestei dimensiuni şi valori a lucrării lui Lovinescu. Aspectul 
cel mai discutabil priveşte aprecierea pe care Zeletin şi Lovinescu o formulau faţă de tradiţiile 
culturale româneşti, populare şi moderne. Lovinescu, prin analiza evoluţiei politice, a destrămat 


violent mitologia tradiționalismului, dar a procedat la simplificări şi exagerări care fac vulnerabilă 
teoria sa. A subapreciat tradiţiile noastre culturale (când nu le-a negat pur şi simplu), a hiperbolizat 
ideea valoroasă a sincronismului şi a expediat cu uşurinţă în zona culturii „reacționare“ numeroase 
valori, personalități şi opere care, deşi nu au sprijinit trendul modernizării, au reprezentat totuşi 
forme relative ale conştiinţei de sine, momente ale unei deveniri spirituale contradictorii. 

Şocantă este caracterizarea culturii critice în mod global ca „reacționară“, opusă modernizării 
sociale şi politice. Este greu de acceptat că întreaga cultură critică era în eroare, că Maiorescu sau 
Eminescu nu doreau modernizarea României, desigur în felul lor, că Iorga şi Motru nu au nici o 
valoare dincolo de atitudinile lor ideologice. Din necesităţi polemice, Lovinescu a exagerat virtuțile 
liberalismului şi ale modernizării formale, trecând în planul doi, ca efecte secundare, anomaliile pe 
care le produce maladia formelor fără fond în societăţile întârziate. Dar exponenții culturii critice 
au surprins tocmai contradicţiile acestui proces de modernizare şi au contribuit la conştientizarea 
efectelor negative ale unor măsuri politice sau economice riscante. Poziţia lor poate fi rezumată 
mai corect astfel: Nu e rău că România s-a modernizat, ci că s-a modernizat doar sub aspect 
formal, nu substanțial. Aceasta era clar poziţia lui Maiorescu, autorul teoriei „formelor fără fond“, 
piesa de rezistenţă a culturii critice româneşti. 

Mulţi dintre exponenţii acestei culturi critice erau adepții integrării României în structurile 
civilizaţiei moderne, cerând o modernizare autentică, adică de fond. Concepfiile privitoare la 
strategiile, la căile şi la ritmul acestei modernizări erau evident diferite. Unii dintre ei vedeau 
această modernizare posibilă pe o „cale proprie“, diferită de „occidentalizare“, distincție ce revine 
azi în analizele cunoscutului teoretician şi politolog Samuel Huntington. El desparte procesul de 
modernizare de cel de „occidentalizare“, considerând că, la un anumit moment al evoluţiei lor, 
societățile întârziate ajung la un fenomen de „indigenizare“, exprimat prin căutarea unor căi proprii 
de evoluţie. Formula „Prin noi înşine“, care a devenit încă înainte de primul război mondial deviza 
liberalilor — acuzați în secolul al XIX-lea de exponenţii culturii critice că imită necritic idei şi 
instituţii occidentale, că nu ţin seama de structuri şi tradiţii naţionale — nu dovedeşte oare tocmai o 
astfel de evoluţie, spre „indigenizare“, spre căutarea unor căi specifice de dezvoltare? 

Ca teorie a modernizării, viziunea lui Lovinescu era prea ataşată de tezele evoluționismul 
monolinear şi ale difuzionismului cultural din secolul al XIX-lea, teze puse în discuţie încă de C. 
Stere şi respinse sistematic de noile grupări intelectuale româneşti, în frunte cu Nae Ionescu, Blaga 
şi Gusti, iar mai apoi de Mircea Eliade, Vulcănescu şi Noica. 

Promotor al literaturii moderne, interesat să disocieze esteticul de cultural şi de alte aspecte 
(etnice sau etice), Lovinescu face un rechizitoriu aspru mişcărilor tradiționaliste, cărora le 
demonstrează caducitatea şi caracterul revolut. Şi tradiționaliştii procedează tot prin imitație, 
spunea el, dar imită tradiția, ajungând la imobilism şi stagnare, tot o imitație dar una anacronică, nu 
sincronică. Dar, întrucât noi nu avem o tradiţie culturală consolidată, considera el, tradiționalismul 
se transformă în apologia folclorului, pentru că tradițiile culturii majore medievale şi moderne ar fi 
inconsistente. Agentul stimulativ ne-a venit din exterior, din lumea occidentală: ideile, instituțiile, 
tehnologiile, formele de civilizaţie etc. „Progresul nu poate deci însemna pentru noi decât 
fecundarea fondului naţional prin elementul creator al ideologiei apusene “ — sugerând că fondul 
național este pasiv, o plasmă nediferenţiată în care injecția influențelor occidentale aduce elementul 
dinamic. 

O altă afirmaţie discutabilă este şi următoarea: „În domeniul înaltei vieţi spirituale, 
colaborarea noastră a rămas încă virtuală“, în sensul că nu am contribuit cu nimic semnificativ la 
construcția civilizației occidentale. Unii exegeți aduc exemple prin care încearcă să infirme 
judecăţile atât de severe ale lui Lovinescu, reamintind afirmările culturale pe care le putea lua în 
seamă în 1925 (Brâncuşi, Coandă, Enescu, mişcarea avangardistă etc.). 

„În elaborarea civilizaţiei sale, poporul român a fost pasiv şi imitativ, ca şi celelalte 
popoare în situația sa, şi în genere, ca toate popoarele fără distincţiune, care se folosesc 
automatic de orice câştig al ştiinţei sau de orice experienţă socială făcută într-un punct al 
globului “. 

Aceste afirmații turnau efectiv apă rece peste capul înfierbântat al tradiționaliştilor şi al 

naționaliştilor, care exaltau originalitatea, contribuția naţională şi vocaţia creatoare a românilor. 
Adevărul este că şi cultura română modernă, ca şi alte culturi, s-a constituit printr-o dublă mişcare 
generativă — absorbind influenţele externe şi reinterpretând mereu tradițiile naționale. Aceste 
mişcări s-au împletit fecund şi s-au completat. Ele sunt complementare şi necesare. 

Necesitatea deschiderii spre cultura occidentală şi impunerea ideii de interdependență erau 
axiome pentru Lovinescu. El a sesizat importanța excepţională a interdependenţelor şi creşterea lor 
în lumea modernă, datorită comunicaţiilor şi răspândirii elementelor de civilizație. Fenomenul are 
azi o amploare mult mai mare decât în perioada interbelică. Toată problema este că la aceste 
interdependenţe şi integrări relative trebuie să participăm cu identitatea noastră culturală. Or, 
Lovinescu, agresat de discursurile tradiționaliştilor, susține că elementele civilizaţiei româneşti nu 
sunt o creaţie a poporului român, ci au fost preluate integral de la alte popoare. Din această 
perspectivă, poporul român este absent din istoria universală. Cioran va deplânge „golul istoric“, 
adamismul culturii române, lipsa ei de vocație mesianică, deficitul de creativitate istorică la nivel 
major. Judecăţile lui Lovinescu, enunțate în disputa sa cu tradiționaliştii din epocă, rămân deschise 
unui examen critic. 


Ecouri critice, prelungiri şi replici la teoria sincronismului 


Teoria lui Lovinescu a reprezentat un punct de referință, în perioada interbelică şi mult după 
aceea pentru dezbaterile privind destinul culturii române şi procesul de integrare a societății 
româneşti în spațiul european şi occidental. Un element central al teoriei lovinesciene este accentul 
pus pe rolul influențelor externe, occidentale în speță. Originalitatea culturii române ar fi pentru el 
un fenomen derivat, secund, o consecință a „adaptării“ acestor influenţe la „spiritul rasei“, spunea 
Lovinescu, înțelegând aici prin „rasă“ nu aspectul biologic, ci datele sufleteşti, psihologice şi 
culturale ale unui popor. În consecință, orice realizare valorică din interiorul culturii române era 
pusă în corespondență cu un model sau etalon occidental, față de care ea este doar o operă de 
„imitație“, mai mult sau mai puţin performantă. 

Împotriva acestei variante exagerate a teoriei sincronismului, în unele medii intelectuale 
româneşti s-a declanşat, în anii '70, o reacţie critică importantă, explicabilă atât prin progresul 
cercetărilor de istorie aplicate culturii române, cât şi prin faptul că noile paradigme culturale, 
afirmate în spațiul gândirii occidentale, revalorizau mentalitățile şi culturile premoderne, promovau 
o viziune relativistă şi policentrică asupra evoluţiei culturale a omenirii, la antipodul concepțiilor 
evoluționiste şi monolineare, de care era legată teoretic perspectiva lui Lovinescu. 

Această reacție este cunoscută sub numele de protocronism, teorie lansată de Edgar Papu, 
istoric şi teoretician literar, din şcoala lui Vianu. Într-un studiu din 1973, publicat în revista Secolul 
XX, Edgar Papu a lansat termenul de protocronism, cu un sens complementar față de cel de 
sincronism, amplificându-şi demonstrația apoi în lucrarea Din clasicii noştri, din 1977. Edgar Papu 
considera că, pe lângă perspectiva sincronistă, ar trebui să privim culturile şi în aspectele lor 
originale, cele care nu pot fi explicate doar prin influențe. Astfel, el afirma că şi cultura română a 
produs sinteze originale, opere literare, idei şi teorii care au „anticipat“ unele curente şi formule 
culturale occidentale. Demonstrația sa se sprijinea inițial pe exemple literare, precum romanul 
alegoric şi fantastic al lui Dimitrie Cantemir, raportându-l la mediul literar european al barocului, 
apoi poezia lui Eminescu, prin anumite coordonate, apoi mişcările de avangardă estetică şi literară 
din România etc. Ideea a fost preluată de cercetătorii literari şi de cei ai gândirii româneşti, iar 
demonstrația a fost extinsă, propunând-se reevaluări în cazuri precum Brâncuşi, Blaga, Ştefan 
Odobleja (cel care a enunțat principiile ciberneticii), Henri Coandă sau Nicolae Paulescu. 

Protocroniştii moderați au susținut faptul că orice cultură se dezvoltă simultan prin 
sincronisme externe şi prin protocronisme interne, că epoca noastră mai ales este una policentrică şi 
că fiecare cultură are un nucleu originar şi original, o matrice spirituală şi stilistică, exprimată în 
operele ei reprezentative, prin care participă la schimbul de valori şi la dialogul cultural generalizat 


de azi. Teoria protocronismului dezvăluia o dimensiune intrinsecă a oricărei culturi, ca întruchipare 
a condiției umane, indiferent de sfera ei de răspândire. Ea sublinia originalitatea şi specificitatea 
inerente oricărei culturi, împotriva ideii că am putea considera unele culturi drept culturi-prototip, 
iar altele drept culturi-satelit, aşa cum rezulta din teoria sincronismului. Problema nu este de a nega 
influenţele, transferurile culturale, masive ieri ca şi azi, ci de a recunoaşte originalitatea fiecărei 
culturi naționale în ordinea creației, de a nu o privi ca o derivație sau imitație a altor culturi; de a nu 
reduce specificitatea la un model unic de specificitate, model propulsat în ipostaza de formulă 
absolută a universalității, față de care toate culturile trebuie să se alinieze. 

Ulterior, termenul de protocronism şi-a extins semnificația şi înțelesul complementar dat de 
Papu şi a fost transformat într-o categorie culturologică amplă, cu sens preponderent critic şi 
ideologic, ajungându-se şi la o goană după „anticipări“ şi protocronisme în cultura română şi la 
unele exagerări ridicole. Dar problema ridicată de Edgar Papu era una reală şi asupra ei s-au purtat 
dispute ample, după 1977 (anul apariţiei cărţii lui Papu), divizând grupările literare şi intelectuale 
în funcție de atitudinea lor faţă de această idee. Adversarii protocronismului au interpretat această 
teorie ca o expresie a politicii de megalomanie naționalistă a regimului ceauşist, considerând că 
atitudinea de supraevaluare a unor creaţii din sfera culturii române alimentează o tendință națio- 
nalistă, de izolare a spațiului românesc față de influențele benefice occidentale. Exponenții 
sincronismului reproşau protocroniştilor absența unei perspective critice, supradimensionarea unor 
autori, exagerări în aprecierea unor opere cărora li se acordă valoare anticipativă, sprijinind astfel, 
chiar indirect, orientarea naționalistă şi autarhică a regimului dictatorial ceauşist. Ecourile acestei 
dezbateri nu s-au stins nici după 1989. Dezbaterea este complicată şi este greu să disociem 
elementele politice de cele teoretice, adică să distingem între paradigma teoretică a protocronis- 
mului şi angajările ideologice pe care ea le-a inspirat. Deşi aceste disocieri trebuie făcute. 

Poziţiile lui Zeletin şi Lovinescu au stârnit un conflict al interpretărilor în care au intervenit şi 
sociologii, aducând puncte de vedere diferite față de aceste interpretări „clasice“. Astfel, Ion 
Ungureanu consideră că trebuie să ţinem seama de faptul că, la sfârşitul secolului al XIX-lea, cu 
toată forța capitalismului occidental de a-şi extinde modelul său, avem de a face cu societăţi 
diferențiate, care îşi edificau modernitatea pe baze istorice diferite, astfel că „societățile moderne 
nu s-au constituit în jurul aceloraşi axe ale raţionalității“. Mai mult, în cazul nostru, ne întâmpină 
o situație specifică, anume „fensiunea dintre idealurile sociale (presupuse de orice model de 
raționalitate) şi realităţile istorice naţionale“ (subl.autorului). 

E vorba de tensiunea dramatică dintre sarcinile sociale — necesitatea modernizării accelerate — 
şi sarcinile naționale la fel de imperative — înfăptuirea unitătii naționale şi consolidarea indepen- 
denţei, aspecte ale unui proces istoric unitar, care se condiţionau reciproc. Această tensiune, care nu 
era specifică societăţilor occidentale, ne cere să apreciem şi curentele culturale de la noi prin criterii 
care să țină seama de complexitatea procesului de modernizare. Numai dintr-o poziție occidentalo- 
centristă, vizibilă la E. Lovinescu şi Zeletin, de care n-au scăpat nici alți teoreticieni şi interpreți ai 
fenomenului românesc, istoria noastră a putut fi judecată „ca o 'deviaţie' de la normele constituite 
ale unei raţionalităţi «standard», identificată cu raționalitatea socială (capitalistă) 
occidentală“. E. Lovinescu şi Ştefan Zeletin, de exemplu, sunt reprezentativi pentru modul în 
care supozițiile teoretice ale paradigmei clasice (ideea unui model unic de dezvoltare a 
capitalismului şi ideea că societătile „înapoiate“ trebuie să parcurgă toate episoadele din scenariul 
clasic, chiar cu „întârzieri““) le orientează, din „spatele“ discursului, strălucitele lor analize 
sociologice aplicate capitalismului românesc. Ataşamentul lor față de aceste presupozitții teoretice îi 
fac să „vadă“ în factorii interni (mai ales în cei de natură culturală, „cultura critică“) doar factori de 
„rezistență“ la progresul social, „reacții“, „forţe reacționare“ în fața unui proces ce li se părea 
inevitabil. Ideea evoluţiei monolineare, cu un caracter de „fatalitate sociologică“, se află şi în 
substratul teoriei lui Eugen Lovinescu. De aceea, Lovinescu interpreta „spiritul veacului“ doar ca o 

tendinţa de „nivelare“ şi de „uniformizare““ ” a civilizaţiei umane, ca o „solidarizare progresivă“ a 


formelor de creaţie, afirmând explicit că „procesul de unificare prin nivelare a devenit elementul 
caracteristic al civilizației moderne“. Aspectul complementar, cel de diferenţiere în ordine 
culturală, nu era învestit de el cu o semnificaţie deosebită. 

Curentele culturale pe care Zeletin le îngloba „culturii critice“ moderne au primit, în deceniile 
din urmă, şi o altă interpretare, diferită de cea lovinesciană, din perspectiva sociologiei istorice, 
care operează cu modelul „centru/periferie“. Sociologul Ilie Bădescu, într-o lucrare“! ce a stârnit 
dispute aprinse în urmă cu 20 ani, reconsideră conţinutul teoriilor lansate de cultura critică româ- 
nească. Această cultură a analizat, consideră autorul, prin Maiorescu, Eminescu, lorga şi Stere, 
tocmai seria fenomenelor negative care acompaniază „capitalismul periferial“ (spre deosebire de 
„capitalismul autocentrat“ din spaţiul occidental), capitalism periferial pe cale de a se constitui 
atunci în România. Împrejurările care au supradeterminat procesul nostru de evoluţie spre acest tip 
de capitalism ţin, printre altele, de moştenirea istorică a „interregnului“ fanariot, de faptul că ne 
aflam în zona de acţiune a celor trei imperii şi, mai ales, de tensiunile pe care le genera sistemul 
„centru-periferie“ al economiei capitaliste europene, sistem constituit deja şi el şi care ne rezervase 
un loc marginal. 

Este de remarcat, apoi, o altă caracteristică de fond pentru ţara noastră: problema internă a 
dezvoltării sociale interfera organic cu sarcini istorice naționale de prim ordin (imperativul unității 
şi al independenței naționale). Sunt „provocări“ ale istoriei la care poporul român trebuia să 
găsească răspunsuri eficiente, „arzând etapele“ evoluției. Bădescu reexaminează corelațiile în care 
au intrat evenimentele, condițiile şi conduita agenţilor sociali, arătând că tendinţa de periferializare 
era generată de o conjunctie specifică a factorilor interni şi externi. Sondajul în adâncime aplicat 
structurilor economice este revelatoriu. Autorul descoperă „tendinţele antinomice“ ale capitalis- 
mului românesc, tendinţe care, în jocul lor dinamic, au cuprins treptat toate straturile societății 
româneşti, provocând un cortegiu de fenomene negative, „anomalii“ şi „paradoxuri“. Pe măsură ce 
slăbea presiunea politică a imperiilor, creştea presiunea economică a capitalului metropolitan 
occidental. Eminescu era perfect conştient de această schimbare a „strategiilor“ de subordonare în 
epocă. Relaţia de tribut era treptat înlocuită cu pârghii economice de un caracter nou. În faţa acestei 
tendinţe nu se putea da un răspuns eficient decât tot în plan economic. Dar tocmai posibilitatea unei 
replici economice era paralizată prin mecanismul periferializării. Chiar Zeletin recunoaşte, de 
exemplu, în analizele sale, că, în jurul anului 1886, la noi opera încă hegemonic „capitalul 
comercial şi de camătăt“, cu o funcție exclusiv „distractivă“, fără a pune nimic în loc. Capitalul 
industrial, constructiv, s-ar fi afirmat abia după această perioadă, consideră Zeletin. 

Ca urmare, divergența dintre linia de evoluţie a fenomenelor economice şi cea a fenomenelor 
culturale îşi are fondul germinativ chiar în structurile contradictorii ale seriei economice capitaliste 
din această arie de „periferie“. Cultura critică, aprecia Bădescu, este un răspuns la seria 
fenomenelor negative generate de capitalul parazitar în spaţiul românesc şi nu o reacție la 
tendința istorică generală a epocii. Răspunsul la tendinţa de periferializare a fost dat în plan 
cultural. Paradigmele culturii critice sunt dominate de ideea naţională, o idee-forță în tot acest 
interval. Cultura critică urmărea consolidarea economică şi culturală a independenţei naţionale. Ea 
„a transfigurat“ starea de periferie în imperativul constituirii culturii naționale originale, ca o formă 
şi un cadru mental de protecție pentru dezvoltarea „autocentrată“. De aceea, subliniază Bădescu: 

„Cultura critică reprezintă reacția faţă de această nouă situaţie istorică, dă expresie 
tendințelor de ridicare a periferiei, de scoatere a ei din starea de aservire economică în 
care se afla. Acesta este înţelesul istoric fundamental al culturii critice şi orice încercare de 

a o asimila curentelor romantic-agrariene de tip apusean se bazează tocmai pe ignorarea 

acestui înțeles “2” 

Cu un secol şi jumătate în urmă, Bălcescu era interesat să dezvăluie temeiurile interne ale 
revoluţiei paşoptiste române, spunând că revoluţia europeană a fost „ocazia“, nu „cauza“ revoluţiei 
române; cauza ei se pierde în negura veacurilor, în cele „18 veacuri de trude, suferinţe şi de lucrare 
a poporului român asupra lui însuşi“. Era un răspuns la acuzele că paşoptiştii nu procedează 
organic şi că pierd din vedere datele interne. lată un răspuns ce poate fi adresat şi teoriei lui 
Lovinescu. Lovinescu surprinde un aspect fundamental al modernităţii: tendinţa de sincronizare a 
societăților europene sub raport politic, ideologic, mental, cultural, economic şi social. Este un fapt 
incontestabil, obiectiv. Este o față a lumii moderne. Cealaltă, la fel de puternică, este dată de 
aspectul specificității, de tendința de reafirmare a identităților naționale în chiar interiorul 
circuitelor de interdependenţă şi de integrare, nu în afara lor. °? Lumea este integrată sau pe cale de 
integrare regională, continentală sau mondială, dar sincronizările nu anulează identitățile naţionale 
şi culturale, aceasta este problema actualități, pe care teoria lui Lovinescu nu o rezolvă decât pe 
jumătate. 


4. Ortodoxismul gândirist. Nichifor Crainic (1889-1972) 


Revista „Gândirea“ şi direcţia ei tradiționalistă şi autohtonistă 


Gândirismul este un curent spiritualist-ortodoxist, afirmat în paginile revistei Gândirea, care a 
apărut la Cluj, în 1921, sub conducerea lui Cezar Petrescu. Din 1922, revista s-a mutat la Bucureşti, 
iar în primii ani, până în 1925, a avut un program deschis, fără o direcţie ideologică bine precizată. 
La ea au colaborat gânditori de diverse orientări, precum Blaga, Vianu, Ion Pillat, Vasile 
Voiculescu, Adrian Maniu şi alţii. Din 1926, revista a fost condusă de Nichifor Crainic, care îi 
imprimă o direcţie tradiționalistă şi ortodoxistă. Trebuie să facem o distincţie între numeroșii 
colaboratori ai revistei (care apare până în 1944) şi reprezentanții ca atare ai curentului. Curentul 
gândirist este legat de numele lui Nichifor Crainic (1889-1972) — pseudonim a lui Ion Dobre — care 
a exercitat o influență puternică asupra mediului spiritual romînesc. Având studii de teologie la 
Viena, Crainic s-a angajat într-o reabilitare a spiritului ortodoxist, criticând tendinţele raționaliste şi 
individualiste pe care le punea pe seama catolicismului şi a curentelor neoprotestante. Lucrările 
sale fundamentale sunt următoarele: Puncte cardinale în haos (1936), Ortodoxie şi etnocraţie 
(1940), Nostalgia paradisului (1940). A fost profesor la facultăţile de teologie din Chişinău şi 
Bucureşti. Alături de el, putem menţiona şi alți reprezentanți ai curentului, precum Vasile Băncilă, 
Petre P. Ionescu, Nicolae Roşu, Radu Dragnea şi Dimitrie Stăniloae. 

Vasile Băncilă (1897-1979) este principalul filosof şi teoretician al curentului, care a încercat 
să întemeieze ortodoxismul sub raport filosofic, să elaboreze o filosofie spiritualistă, care să 
exprime datele etnicului românesc. Studiile sale fundamentale sunt „Autohtonizarea filosofiei“ 
(1927), „Ideea de destin“ (1937), „Lucian Blaga, energie românească“ (1938). Băncilă se desparte 
de mişcarea gândiristă în 1938, neaderând la programul profascist al lui Nichifor Crainic. 

Dimitrie Stăniloae (decedat în 1993) este unul dintre cei mai mari teologi ai ortodoxismului. El 
a scris studii fundamentale de dogmatică creştină, dintre care menţionăm Ortodoxie şi românism 
(1939) şi studiul Poziţia domnului Lucian Blaga faţă de creştinism şi ortodoxie (1942), studiu în 
care critică viziunea lui Blaga cu privire la divinitate (Marele Anomim). Stăniloae a tradus şi a 
publicat opera marilor Părinţi ai Bisericii, în mai multe volume, sub titlul generic de Filocalia. 


"1! Ibidem, p. 11. 
312 . x S Ş siig : a. 
Pentru o interpretare recentă a dezbaterii despre protocronism, vezi Mircea Martin, Cultura română între 
comunism şi naționalism, în revista „22“, numerele 654-660-66 1/2002. 

Gândirismul s-a constituit ca o teorie asupra fenomenului românesc, pornind de la ideea că 
ortodoxia şi tradiția spirituală cristalizată pe acest suport reprezintă componenta fundamentală a 
spiritului românesc. În consecinţă, gândirismul a respins violent influenţele occidentale, 
considerând că acestea au deturnat spiritualitatea românească de la matca ei tradițională. În 1926, 
Nichifor Crainic publică articolul A doua neatârnare, prin care el critică perspectiva lui Eugen 
Lovinescu, afirmând că, după neatârnarea politică, România trebuie să-şi dobândească şi 
neatârnarea spirituală față de Apus. Reluând bine cunoscuta distincție dintre cultură şi civilizație, el 
consideră că, în plan cultural, România trebuie să se edifice pe suportul tradiției creştine şi al 
elementelor de cultură populară. 

Gândiriştii au susţinut superioritatea religiei față de filosofie şi ştiinţă, considerând că filosofia 
este posibilă doar ca metafizică ortodoxistă, reluând teme ale gândirii patristice şi ale filosofiei 
mistice răsăritene. Ortodoxia, spunea Vasile Băncilă, este impregnată adânc în spiritualitatea 
țărănească şi are drept elemente centrale integrarea individului în comunitate, intuiţia armoniei 
cosmice şi sentimentul participării omului la totalitatea existenţei. Această viziune este numită de 
el „cosmicism“, afirmând că „ortodoxia este un creştinism cosmicizat“. Această idee se regăseşte şi 
în lucrările lui Lucian Blaga şi va fi dezvoltată de Mircea Eliade în teza sa despre „creştinismului 
cosmic“, care ar fi specific societăţilor ortodoxe răsăritene. 


Revalorizarea tradiţiei şi a ortodoxiei 


Gândirismul a făcut o critică a filosofiilor individualiste şi subiectiviste, care îl rup pe individ 
de ansamblul existenţei, tăindu-i legăturile cu divinitatea. Nichifor Crainic consideră că depăşirea 
crizei în care a intrat lumea modernă este posibilă numai prin abandonarea raționalismului şi a 
oricărei filosofii „a conştiinţei“ individuale. Filosofule subiectiviste occidentale, prin teza 
autonomiei rațiunii, l-au izolat pe om de totalitatea existenţei şi l-au închis în conştiinţa lui 
orgolioasă. 

„Criza contemporană nu e numai economică, nu e numai financiară, nu e numai 
politică, nu e numai socială, nu e numai morală; ea este o criză ontologică ce pune din nou 
problema originii vieţii şi deci a destinului omenesc “. 

În ceea ce priveşte filosofia socială şi doctrina politică a gândirismului, este de remarcat că mai 
toți reprezentanţii săi au aderat la orientările de extremă-dreaptă. Ei au considerat că regimul 
democratic trebuie respins, întrucât dizolvă sentimentul de solidaritate socială şi ar genera crize şi 
conflicte sociale. În ce priveşte idealul de organizare politică, Crainic militează pentru un „stat 
etnocratic“, un stat edificat pe structurile autohtone şi tradiționale. De asemenea, el a militat pentru 
un „stat corporatist““, în care corporaţiile profesionale să înlocuiască clasele sociale. Crainic 
manifestă o simpatie pentru statul de tip fascist din Italia lui Mussolini, în care el vedea 
întruchiparea unei concepţii corporatiste. 

În ceea ce priveşte concepţia asupra culturii, Crainic susține necesitatea reabilitării spiritului 
religios şi a tradiției ortodoxiste, elemente fundamentale ale specificului naţional, după opinia lui. 
În studiul Sensul tradiţiei, Crainic afirmă că ortodoxismul a devenit o componentă fundamentală a 
etnicității noastre, pe care trebuie să se edifice şi structurile noastre culturale. De aici ar deriva şi 
incompatibilitatea dintre mentalitatea românească şi spiritul culturii occidentale (cultură dominată 
de raționalism, pragmatism, individualism şi democrație). De aceea, o regenerare națională este 
posibilă numai prin reîntoarcerea la elementele noastre tradiționale. Crainic are meritul de a fi 
deschis în mod radical problema rolului jucat de ortodoxie în configurarea profilului spiritual al 
poporului român. Creator al unui curent de amplă rezonanţă în mediile culturale (care a influențat 
masiv literatura unor creatori precum Radu Gyr, Vasile Voiculescu sau Adrian Maniu), Crainic are 
contribuţii majore şi în privința dezbaterilor ce se purtau asupra sensului autentic al doctrinei 
creştine (şi al ortodoxiei, în speţă). El precizează că învăţătura creştină se bazează pe „simplitatea 
gândirii“ şi pe „puritatea inimii“ 


Promotor al unui program explicit naționalist, el aspiră să declanşeze o reformă religioasă, care 
să ducă la „transformarea sufletului acestui popor în energie constructivă“ 5!” care să însufleţească 
spiritul noii generaţii de un elan creator. Ortodoxia, cu înaltul ei spiritualism şi spirit comunitar, ar 
fi un remediu al crizei sociale şi morale. Sensul creştinismului este dat de natura „teandrică“ a lui 
Hristos, de „îmbinarea de omenesc şi de dumnezeesc“ în persoana sa, oferind un model al 
desăvârşirii morale, iar în felul acesta „cea mai abstractă idee, aceea de Dumnezeu, devine putere 
vie şi comunicabilă omenirii întregi“. Crainic interpretează ortodoxia prin spiritul naturalist şi 
cvasipanteist al mentalității populare, autohtonizând într-un fel mesajul spiritual creştin. Ortodoxia 
are drept element specific o „viziune a cosmosului organizată în Biserică“, „concepția unei 
solidarități cosmice“ prin care „nu numai omul participă la taina sfințirii vieţii, ci natura întreagă 
cu viețuitoarele şi lucrurile din ea“. E aceeaşi interpretare ce o regăsim la Blaga, care vorbea de 
„categoriile organicului“, la Băncilă care vorbea de „creştinismul cosmicizat“ şi ulterior la Mircea 
Eliade de „creştinismul cosmic“ — specific mediului românesc şi răsăritean. 

Raporturile dintre ortodoxie şi naționalism sunt privite de Crainic pornind de la caracterul 
universal sub raport spiritual al ortodoxiei, întrucât urmăreşte „unitatea în spirit“, care nu distruge 
„varietatea naturală a lumii“, particularismul formelor de viaţă, nu duce la „uniformizarea“ lor. 
Spiritul uniformizator al catolicismului (care impune aceeaşi limbă, acelaşi centralism al ierarhiei 
etc.) nu acţionează în spaţiul ortodox, ortodoxia respectă „graiul şi individualitatea etnică a fiecărui 
neam“. „Națiunile sunt unităţi variate ale naturii create“ ce participă la viaţa bisericii. De aceea, 
ortodoxia îşi „modelează formele locale pe trupul naţional“. „Catolicismul, făcând din scaunul 
vicarului unicul său centru, universalizează ceea ce este local, pe când Ortodoxia localizează ceea 
ce este universal“. Nichifor Crainic vede legatura dintre specificul românesc şi ortodoxie mai 
mult ca o adaptare a ortodoxiei la specificul național, românesc, amintind de imaginea lui Hristos 
în imaginarul popular. „Nu lisus de pe Golgota, ci lisus din staulul vitelor, nu lisus din Ghetsimani, 
ci lisus din Cana Galileii, nu lisus din pustia ispititoare, ci lisus din parabola sămănătorului.“ 


Ideea statului etnocratic 


Naționalismul exclusivist şi antisemitismul îl duc pe Crainic până la teoretizarea „statului 
etnocratic““, care să garanteze supremaţia elementului autohton românesc în viaţa socială, culturală şi 
politică. Astfel, în 1937, Crainic publică Programul statului etnocratic, o sinteză a concepției sale 
politice, prin care îşi fundamentează doctrina corporatistă, propunând această formulă de stat în 
opoziție cu ceea ce se înțelege prin „stat democratic“, „stat țărănesc“ sau „stat proletar“, toate 
întemeiate pe lupta de clasă. Spre deosebire de democraţie, în care suportul statului este „demosul“ — 
adică „ceva nedefinit, fără identitate istorică, fără omogenitate de sânge, fără unitate spirituală de 
credință şi fără voinţă proprie“, „o amestecătură haotică, amorfă şi anonimă“, „fără deosebire de rasă 
şi religie“ —, suportul statului etnocratic este „ethnosul, adică neamul sau națiunea“, care se carac- 
terizează prin identitate istorică, prin „anume elemente constante şi permanente ale caracterului său 
specific“, prin „omogenitate biologică şi psihologică“, prin „unitate spirituală“ şi voinţă proprie." 

Toate aceste caracteristici trebuie să se imprime şi în forma de stat, printr-un sistem corporatist 
„rectificat“, aplicând „principiul proporționalității numerice după criteriul etnic în toate profesiile 
manuale şi intelectuale ce alcătuiesc viața naţională“. Crainic subliniază că „Nu e nimic mai drept 
şi mai rațional decât această soluţie“. Acest principiu, aplicat şi în viaţa politică, ar fi menit, în vizi- 
unea lui Crainic, să rezolve „chestiunea minorităților şi a evreilor“ şi să asigure predominanţa ele- 


383 Nichifor Crainic, Ortodoxie şi etnocraţie, Bucureşti, Editura Albatros, 1997, p. 30. 

mentului autohton în sfera socială (să ducă la „românizarea vieţii economice şi culturale“, la „româ- 
nizarea oraşelor““) şi în structurile politice, blocând astfel acapararea statului de către minoritari. 

Reprezentanţa politică va trebui să fie alcătuită din „membri aleşi din sânul categoriilor de 
muncă“, întrucât nu clasele, ci „profesiile sau categoriile de muncă sunt funcțiile organice, fireşti, 
ale vieţii naţionale“, urmând ca minoritarii să fie reprezentaţi „în proporția cuvenită“. Funcțiile 
oficiale şi demnitățile în instituţiile statului vor putea fi deţinute „numai de români neaoşi“, întrucât 
statul etnocratic nu poate fi slujit de elemente eterogene“, care, neasimilate, sunt un „element de 
disoluţie şi de ruină“ pentru viaţa naţională. Definind națiunea ca „totalitate a categoriilor de 
muncă“, statul etnocratic nu este „nici burghez, nici țărănesc, nici proletar, ci statul totalitar al 
muncii româneşti“. Statul etnocratic va fi organizat în toate aspectele sale potrivit doctrinei 
spiritualiste a Bisericii Ortodoxe, astfel că „Legea lui Hristos e legea statului“ *% 

În plan economic, Crainic preconiza „naţionalizarea bogățiilor naturale“, a principalelor ramuri 
industriale, a căilor de comunicaţie etc., pentru a fi scoase de sub „dictatura capitaliştilor fără 
patrie“, controlul preţurilor, etatizarea economiei, elaborarea unui „mare plan de reconstrucție“ etc. 
În plan cultural, Crainic porneşte de la distincţia dintre cultură şi civilizaţie. „Civilizaţia e tehnica 
vieții materiale şi are caracter internaţional, ce se poate imita. Cultura e chipul spiritual al 
neamului şi se creează de geniul lui specific“. Autorul propune acelaşi sistem de „autohtonizare“, 
sprijinirea creaţiei autenic naționale, controlul statului asupra instituțiilor de difuzare a valorilor, 
introducerea cenzurii în cazul publicaţiilor, asumarea „răspunderii“ creatorilor pentru calitatea 
morală a actului cultural, întrucât, spune Crainic, „precum poporul nu poate fi hrănit cu hoituri, tot 
astfel sufletul lui nu poate fi hrănit cu pornografie şi idei dizolvante“. 

Crainic propune aplicarea în toate ramurile creației, în învățământ, în instituţiile culturale a 
„principiului proporționalității etnice“. Combătând ideile lui Motru care dădea „românismului“ un 
înțeles mai larg, „în conformitate cu noua spiritualitate a Europei“, nu unul exclusiv religios, Crainic 
precizează că „noua spiritualitate“ pentru care militează Gândirea exprimă „modul permanent şi 
specific de a crea istorie al neamului românesc“, nu o formulă „episodică“. Spiritualitatea are un 
caracter „teandric“, fiind alcătuită prin fuziunea dintre un element divin şi un element uman. Este 
un concept central la Crainic, prin care el exprimă dubla natură a lui Hristos, divină şi umană. 

Pe această structură duală este definit şi conceptul de etnic ca fiind „natura proprie a 
neamului“, fără a avea un înţeles strict biologic, fiind alcătuit „din sânge şi suflet“, având un sens 
biologic şi etic, spiritual totodată. Direcţia spirituală pe care vrea să o impună mişcarea naționalistă 
„însemnează dominaţia etnicului în cultură, în viaţa de stat şi în viața socială. Cu un cuvânt 
rezumativ, idealul generaţiei tinere este etnocrația“ 5” 

lată modelul statului totalitar. Crainic şi-a exprimat elogiul pentru modelul statului fascist 
italian, care este apreciat ca „un stat cu o structură cu totul nouă“, întemeiat pe principii de 
natură corporatistă, nu pe „teoria artificială a claselor“, pe solidarism național şi pe viziunea 
creştină a integrării individului în comunități din ce în ce mai largi, până la cea naţională. Este 
„statul corporatist totalitar“, care are alte principii decât statul burghez democratic sau statul 
proletar al comuniştilor. 


5. Nae lonescu (1890-1940) 


Cultura românească din perioada interbelică nu poate fi înţeleasă, în tendinţele şi contradicţiile 

ei definitorii, fără a ne referi la „fenomenul cultural Nae Ionescu“, fenomen dominant al epocii, 
după cum se exprimă Mircea Eliade. Mediile universitare mai întâi, apoi cele culturale şi cele 
politice au fost influențate decisiv în deceniile trei şi patru ale secolului XX de ideile, interpretările 
şi atitudinile lui Nae Ionescu, personalitate emblematică şi enigmatică, în jurul căreia s-au grupat 
numeroşi intelectuali din noua generație. 


Personalitatea lui Nae lonescu 


Născut la Brăila, Nae Ionescu (Nicole C. Ionescu) îşi face studiile de filosofie la Universitatea 
din Bucureşti; fiind susținut de profesorii Rădulescu-Motru şi PP.Negulescu, el obţine, în 1913, o 
bursă de studii în Germania, unde îşi susține, la Munchen, în 1919, doctoratul în filosofie cu o 
lucrare de logică. Din 1919 îşi începe cariera didactică la Universitatea din Bucureşti, la catedra de 
logică şi teoria cunoștinței a lui Rădulescu-Motru. În decursul anilor, va preda cursuri de logică, de 
metafizică, de filosofia religiei, de teoria cunoaşterii, de istoria logicii etc. Colaborează câţiva ani 
cu studii de specialitate la revistele Ideea europeană şi Revista de filosofie, conduse de Motru, 
precum şi la revista Gândirea. În 1926 preia conducerea ziarului Cuvântul, unde publică editoriale 
pe teme diverse, prin care se dovedeşte unul dintre cei mai profunzi jurnalişti şi analişti politici ai 
epocii, dobândind o notorietate în cercuri tot mai largi. Duce o campanie de presă împotriva 
liberalilor, susţine venirea la putere a țărăniştilor, militează pentru revenirea pe tron a lui Carol al 
II-lea, intră în diverse jocuri politice, fiind un intim al casei regale până în 1933, când se produce o 
ruptură între Nae Ionescu şi camarila regală.” Din acest an, „profesorul“ Nae Ionescu se va afla în 
conflict cu grupările din jurul regelui şi va deveni un susţinător fervent al mişcării legionare, fără a 
fi înregimentat formal în această mişcare. Este recunoscut însă ca „ideologul din umbră“ al 
mişcării, ca „mentor spiritual“ al acestei orientări de extremă dreaptă. În mai 1938, după 
instaurarea dictaturii lui Carol al II-lea, este arestat şi închis în lagărul de la Miercurea Ciuc (alături 
de alţi legionari sau susținători ai mişcării, printre care şi Mircea Eliade, care va scăpa din lagăr — şi 
de execuție — datorită îmbolnăvirii sale). Nae Ionescu susține, în faţa deținuților, o serie de 
conferinţe pe tema destinului naţional şi a fenomenului legionar.” Este eliberat în 1939, sub 
condiția domiciliului forțat. Moare pe neaşteptate în 15 martie 1940, moarte ce va stârni suspiciuni 
şi ipoteze, toate îndreptate acuzator spre camarila regală. 

Nae lonescu a apărut şi a dobândit influenţă în cultura română într-o perioadă de criză a 
raționalismului clasic şi a valorilor liberalismului, criză ce s-a manifestat pe plan general european. 
În atmosfera confuză a unei epoci de profunde schimbări de mentalitate, Nae Ionescu a dat naştere 
unei mişcări spirituale şi ideologice cu un vector religios, ortodoxist şi antiintelectualist, în 
constelația căreia au gravitat o serie de personalități de prim rang, precum Mircea Eliade, 
Constantin Noica, Emil Cioran, Mircea Vulcănescu. Orientarea autohtonistă şi antioccidentală, pe 
care o susținea Nae loneascu, era generată de un complex de factori caracteristici societăţii 
româneşti şi vieţii noastre culturale, în contextul confruntărilor de idei legate de căile de evoluţie 
internă şi de raporturile noastre cu civilizația apuseană. Soluția pe care o avansează Nae Ionescu 
este aceea a unei „noi spiritualități“, la antipodul paradigmei raționaliste, o nouă spiritualitate ce-şi 
propunea reabilitarea ortodoxiei şi a trăirii subiective. 

Cu Nae Ionescu intră în scena culturală, în deceniul al treilea, o „nouă generație“, ce se va 
delimita treptat şi tot mai radical de „vechea generație“ (Maiorescu, Xenopol, Motru, Negulescu, 
Iorga etc.). Tema conflictului dintre generaţii va fi intens problematizată în perioada interbelică. 
Noile curente de idei s-au afirmat în publicistica timpului, mai ales prin ziarul Cuvântul — unde Nae 


325 O reconstituire amănunţită a datelor biografice despre Nae Ionescu se află în studiul semnat de Marta 
Petreu, Modelul şi oglinda: Evelyn Underhill-Nae Ionescu, în volumul coordonat de Iordan Chimet, Momentul 
adevărului, Cluj-Napoca, Editura Dacia, 1996, pp. 337- 382 

Ionescu şi-a susținut mulți ani cronica sa politică — dar şi prin reviste ca Gândirea şi Vremea. 
Articolele publicate de Nae Ionescu în Cuvântul între 1926-1933 au fost adunate de Mircea Eliade 
într-un volum, publicat în 1937, sub titlul Roza vânturilor. 

Concepţia lui Nae Ionescu era influențată de filosofia vieții din spațiul germanic, de filosofia 
mistică răsăriteană, precum şi de orientările existenţialiste, toate reprezentând orientări 
antiraționaliste care glorificau trăirile subiective, viața organică şi depreciau cunoaşterea ştiinţifică, 
rațională. Cursurile sale, care au avut un răsunet deosebit printre studenți, au fost publicate după 
moartea sa, în perioada 1941-1944. 

Cum se explică faptul că Nae Ionescu a avut o influenţă extraordinară asupra studenților săi şi 
asupra mediilor politice ale vremii? În primul rând este vorba de personalitatea sa „charismatică“, 
de capacitatea de a seduce auditoriul prin retorica discursului şi prin verva ideilor; în al doilea rând, 
el a introdus o maniera „socratică“ de abordare a problemelor, manieră inedită în învățământul 
filosofic românesc; în al treilea rând, el şi-a difuzat ideile şi analizele prin intermediul unui ziar cu 
audienţă, unde a abordat, într-un stil analitic, cele mai acute probleme ale momentului. Nu trebuie 
pierdut din vedere nici conţinutul teoretic nou al unor cursuri susţinute de Nae Ionescu. În mediul 
germanic al formației sale, el a asimilat temeinic noile orientări, teme şi metodologii ale gândirii 
filosofice (fenomenologia lui Husserl, noile abordări din psihologie, logică, filosofia ştiinţei şi a 
culturii etc.), astfel că, întors în peisajul bucureştean, el a reuşit să impună o altă viziune şi atitudine 
în abordarea unor probleme. 

Studenţii şi discipolii lui Nae Ionescu — Eliade, Vulcănescu, Noica, Vasile Băncilă, Cioran, 
Petre Ţuţea —, cei care s-au format spiritual sub fascinația personalităţii sale, vor consacra o 
evaluare superlativă a „profesorului“, transformându-l într-un mit. Astfel, Vasile Băncilă aprecia că 
avem de a face cu „una dintre cele mai originale, mai interesante şi mai patetice existenţe din 

Ionescu este „cea mai vie figură a culturii româneşti din al doilea pătrar al veacului al XX-lea“ 5% 
Nae Ionescu a fascinat în primul rând prin vocația sa didactică, de excepție, prin noul tip de discurs 
didactic, de factură socratică, care presupunea examenul liber al ideilor, abordarea sistematică, 
reducția la esențial a temelor, stimularea gândirii proprii. Editorii cursurilor sale — Mircea 
Vulcănescu şi Constantin Noica — semnalează această calitate în introducere la Cursul de istorie a 
logicii: 

„Ceea ce dă cursurilor lui Nae Ionescu fizionomia lor particulară este tocmai prezenţa 
necontenită a gândirii vii, a gândirii în curs de a se face. O lecţie a lui Nae lonescu nu e 
debitarea profesorală, ex cathedra, a unui material gata studiat, ci o convorbire autentică 
a unui om cu sine însuşi, un fel de mărturisire cu glas tare a nedumeririlor lui proprii şi a 
căilor de risipire a lor “2” 

Spectacolul unei gândiri care „se formula atunci, vie, în fața ascultătorilor“, abilităţile retorice 
ale conferenţiarului şi disponibilitatea pentru dialog, examinarea critică a ideilor şi elocvența 
exemplelor făceau din cursurile lui Nae Ionescu adevărate lecţii de tehnică spirituală pentru 
studenţi, cu un apăsat caracter formativ. El întruchipa o nouă viziune şi o nouă abordare, fiind 
perceput ca mentor al noii generaţii. Ruptura dintre generaţii, după război, este privită ca un fapt 
istoric obiectiv, ca expresie a unor schimbări sociale ce afectează modurile de gândire şi direcțiile 
spirituale. lată mărturia lui Mircea Vulcănescu: 

„Dimpotrivă, oricât ar fi cineva de inteligent şi oricât de mare ar fi plasticitatea lui 
intelectuală, nu mai poate face saltul peste generaţia din care face parte, nu poate depăşi 
condițiile formaţiei sale mintale şi sufleteşti, nu poate înţelege altă generație. Cum vom 
putea noi cere, de pildă, vreodată junimiştilor supraviețuitori să înţeleagă că pentru cei 


327 Vasile Băncilă, Nae Ionescu, cuvânt înainte la vol. Nae Ionescu, Curs de istorie a logicii, Bucureşti, 
Editura Humanitas, p. 7. 
328 Mircea Vulcănescu, Constantin Noica, Introducere la vol. citat mai sus, p. 20. 
329 yp; 
Ibidem, p. 25. 


dintr-o generaţie cu mine: «A zis Nae» înseamnă acelaşi lucru cu ceea ce însemna pentru 

ei: «Zice Maiorescu?» “2” 

Un alt aspect al acestei influenţe venea din modul nou de a formula problemele filosofice şi de 
a le pune în legătură cu datele actualităţii istorice, cu dramele de conştiinţă pe care le trăia un 
întins segment al tineretului. Prin cronicile politice pe care le publica în Cuvântul, Nae lonescu a 
impus un nou mod de interpretare a actualității, o examinare a faptelor politice din perspectiva 
unor idei generale, lărgindu-şi sfera de acţiune publică în epocă. Abordarea problemelor în datele 
lor esenţiale, raționamentele pe care le făcea şi stringenţa demonstrațiilor, precum şi curajul — cum 
remarca Mircea Eliade — de a aborda chestiuni de metafizică şi de filosofie într-o pagină de ziar, 
găsind un limbaj accesibil, fără a denatura esenţa acestor probleme, erau elemente de noutate în 
peisajul publicisticii şi ele explică în bună măsură seducţia pe care a exercitat-o Nae Ionescu asupra 
contemporanilor. 

Pe lângă modul inedit de abordare a problemelor şi noutatea discursului său didactic, Nae 
Ionescu s-a impus în mediile intelectuale şi prin viziunea nouă, antievoluționistă şi 
fenomenologică, pe care o promova în examinarea chestiunilor filosofice, astfel încât, după cum 
mărturiseşte Mircea Eliade, el anticipează „filosofiile ajunse la modă după 1945, el care-şi învăţa 
studenții să filozofeze plecând de la imediat, de la întâmplări personale, şi le amintea că un 
gânditor îşi poate îngădui orice libertate în speculaţiiile lui, în afară de libertatea de a nu ţine 
seama de viaţă“. Eliade are în vedere redescoperirea dimensiunii subiective şi axiologice a 
demersului filosofic (în contrast cu filosofiile obiectiviste şi pozitiviste), dar şi impactul pe care l-a 
avut faptul că mentorul său filosofa în articole scurte de ziar, abordând cele mai spinoase probleme 
într-un limbaj accesibil totodată. Eliade continuă, arătând caracterul socratic al modului său de 
filozofare: 

„Geniul lui era, în primul rând, de structură socratică, ne ajuta să căutăm şi să 
scoatem singuri la iveală adevărul. Nu ni-l da de-a gata; nu ni-l impunea. Ne obliga să 
judecăm noi, cu mijloacele noastre, să tragem singuri concluzia propriilor noastre 
eforturi... Ne învăța cum Să citim un text filosofic şi ne îndemna să mergem întotdeauna la 
izvoare, ne interzicea cărţile despre un filozof sau despre un sistem de filosofie “. 

Această nouă tehnică de inițiere şi formare spirituală, precum şi utilizarea publicisticii ca un 
mediu de transmitere a mesajelor cu sens cultural şi politic, „au însemnat o ruptură faţă de tradiția 
academică românească şi, într-o anumită măsură, chiar față de cea europeană“. Fără îndoială, 
personalitatea lui Nae Ionescu s-a răsfrânt puternic asupra mediului intelectual interbelic, iar 
aprecierile elogioase ale celor care s-au aflat sub influența directă a ideilor sale sunt de înțeles. Dar 
există şi o altă perspectivă de interpretare a acţiunii sale culturale şi politice, una care dezvăluie, 
cum vom vedea, fața demonică şi nocivă a personalităţii lui Nae Ionescu. 


Teme şi atitudini filosofice 


Nae lonescu a impus în cultura română o orientare spirituală cunoscută sub numele de 
„trăirism“, greu de definit prin referinţe teoretice tradiționale. Singurul reper cu valoare generală 
este principiul după care viața (concept complex şi ambiguu) primează față de schemele 
geometrizante şi raționaliste ale ştiinţei clasice. Portivit acestui principiu, care răstoarnă paradigma 
clasică a modernității ştiinţifice şi filosofice, experiența subiectivă (în plan moral, estetic, practic, 
cognitiv sau politic) este o sursă de cunoaştere şi de trăire, prioritară faţă de exerciţiul obiectiv, rece 
şi distant, al rațiunii instrumentale. 


330 Mircea Vulcănescu, Tendinţele tinerei generații în domeniul social şi economic, în lucrarea Dimensiunea 
românească a existenţei, vol 3, intitulat Către ființa spiritualității româneşti, Bucureşti , Editura Eminescu, 1996, p. 
31. 

31! Mircea Eliade, Profesorul Nae Ionescu. 30 de ani de la moarte, în Prodomos, număr dedicat lui Nae 
Ionescu, Freiburg, 1970. 

Pozitivismul şi evoluționismul erau concepțiile dominante ale secolului al XIX-lea, iar elogiul 
ştiinţei şi al cunoaşterii raționale devenise o vulgata a epocii moderne, o credință transformată în 
dogmă. Prin conţinut, prin teme şi abordări, prin opțiuni şi soluţii, concepția susținută de Nae 
Ionescu este una antipozitivistă şi antievoluționistă, în plan teoretic, dar şi una antiliberală şi 
antidemocratică în plan politic, concepție ce a alimentat curentele de extremă dreaptă, el însuşi 
având în ultimii ani de viață legături strânse cu mişcarea legionară. 

Ideile cele mai frecvente, care revin în diverse formulări, ne pot ajuta să caracterizăm 
concepţia lui Nae Ionescu prin câteva dominante: 

e superioritatea trăirii subiective şi a vieții față de abordarea rațională şi schematismul 
raționalismului; 

e filosofia este o construcție subiectivă, rezultat al unei angajări şi experienţe personale, nu o 
cunoaştere obiectivă; 

e reabilitarea formelor extra şi supraraționale de cunoaştere: trăirea, intuiţia, iubirea, 
atitudinea, sentimentul, credinţa; 

e  inadecvarea structurilor democratice de factură occidentală la fondul sufletesc şi cultural 
ortodox şi, în consecință, apologia regimurilor autoritariste. 

Nae Ionescu a fost considerat adesea ca „mistic“, „iraționalist“, „naționalist“, ca rezultat al 
unei „lecturi negative, de tip ideologic“, aşa cum observă cu îndreptăţire Ştefan Afloroaiei, unul 
dintre cei mai aplicaţi exegeţi ai gândirii sale." Aprecierea după care Nae Ionescu ar fi un „mistic“ 
sau un „iraţionalist“ intransigent nu se susține. El recunoştea valoarea de cunoaştere a rațiunii, dar 
îi arăta şi limitele. 

„Noi n-am făcut tabula rasa din rațiune. Spunem că rațiunea există, că are anumite 
funcțiuni precise şi determinăm aceste funcțiuni precise. Pentru noi rațiunea merge până la 

o limită, dar, de la acea limită, dacă privim în realitate, găsim şi altceva decăt o rațiune şi 

o punem şi pe aceasta “2” 

Deci, raţiunea este recunoscută în funcțiile ei cognitive, dar ea nu epuizează modurile de 
înțelegere şi de abordare a lumii. Câteva elemente revin frecvent în concepția lui Nae Ionescu: 
respingerea raționalismului formal, a pozitivismului şi a neopozitivismului; primatul spiritualului, 
înțeles ca totalitate a formelor de cunoaştere şi de abordare a realului; reabilitarea experienţei 
religioase şi a spiritului ortodoxist în fața „civilizației mecanice“, a dominației pe care o exercitau 
valorile instrumentale şi utilitare. 

O altă idee ce are o constanţă în opera lui este necesitatea de a depăşi abordările evoluționiste 
de tip secol XIX, în favoarea abordărilor fenomenologice, orientate acum spre căutarea 
„corelaţiilor““ dintre elementele culturale, pentru a degaja anumite „tipuri“ spirituale dominante, 
care se succedă în istoria culturii fără a putea stabili „progresul“ celor noi față de cele vechi. Este 
procedeul pe care-l aplică în „Cursul de istorie a logicii“, care devine astfel un curs de morfologie a 
culturii şi a formelor de spiritualitate subiacente formelor istorice de cultură. 

Împotriva filosofiei raţionaliste, de tip pozitivist, care ancora gândirea filosofică de 
cunoaşterea obiectivă, ştiinţifică, Nae Ionescu reabilitează vocaţia filosofiei ca metafizică şi ca 
experiență subiectivă, ca fapt de viață, ca experienţă personală şi atitudine spirituală, având menirea 
să „reducă realitatea sensibilă la necesitățile personalității umane“. Ştiinţa este doar o descriere a 
fenomenelor, o expresie a unor regularități empirice, fără a putea explica cauzal fondul realității. 
De aceea, adevărata cunoaştere aparține metafizicii, adică filosofiei, care este posibilă doar ca 
spiritualism creştin. 

Metafizica este o formă spirituală ce depăşeşte lumea sensibilă şi pătrunde în realitatea 


* Ştefan Afloroaiei, Cum este posibilă filosofia în Estul Europei“, laşi, Editura Polirom, 1997, p. 73. Studiul 


acestui autor Fenomenul Nae Ionescu. O problemă de percepţie este unul dintre cele mai profunde şi mai complete 
de până acum, dezvăluind natura complexă şi atât de contradictorie a personalităţii lui Nae Ionescu, precum şi a 
influenţei sale culturale, fapt pentru care l-am recomandat în bibliografie pentru cei care doresc să aprofundeze 
„fenomenul“ în cauză. 

333 Nae Ionescu, Curs de istorie a metafizicii, Bucureşti, Editura Anastasia, 1996, p.100. 


transcendentă prin trăire mistică. Această trăire este primordială faţă de orice formă de cunoaştere, 
întrucât ea duce la „identificarea subiectului cu obiectul, prin dizolvarea conştiinţei subiective în 
obiect“. În acest fel, trăirea topeşte dualitatea obiect-subiect într-o unitate dinamică, fapt care duce 
la o contopire a individului cu absolutul. În trăire, subiectivitatea se dizolvă în obiectul acestei 
trăiri, care este absolutul. Nae Ionescu afirmă că „cel mai însemnat instrument mistic de cunoaştere 
este iubirea“, astfel că trăirea, ca act cognitiv suprem, este în esenţa ei iubire şi aspirație spre 
Dumnezeu. Iubirea este şi un act de autocunoaştere, prin care ne identificăm cu esenţa noastră 
profundă, cu absolutul. El afirmă că „pentru ca să vezi ceea ce este (absolutul) trebuie să devii tu, 
mai întâi, una cu ceea ce este“. 

Nae Ionescu face o distincție tipologică între cunoaşterea mistică, specifică spiritualităţii 
răsăritene, şi cunoaşterea magică, specifică lumii apusene.""* Prin mistică, subiectul se contopeşte 
cu obiectul, iar prin magie subiectul asimilează obiectul la structurile sale, magia fiind o tehnică ce 
manipulează de fapt obiectul. Rezultatele cunoaşterii mistice sunt inexprimabile în limbaj logic, ele 
putând fi doar aproximate simbolic, numai imagini şi prin artă. Depreciind cunoaşterea rațională şi 
încercând să reabiliteze subiectivitatea profundă, Nae Ionescu consideră că angajarea omenirii pe 
calea cunoaşterii strict raționale, logice, ştiinţifice, reprezintă o limitare, o eroare, ce poate fi pusă 
în analogie cu mitul biblic al căderii omului în păcatul adamic. 

Gândirea lui Nae Ionescu, afirmată prin cursurile universitare şi prin articole scrise în presa 
vremii, nu poate fi rezumată, întrucât ea s-a manifestat pe un registru tematic foarte larg, iar 
semnificația ei nu rezultă atât în originalitatea (discutabilă) a ideilor, cât din aplicaţiile analitice la 
realitățile vremii. 


Nae lonescu — aspecte controversate 


„Fenomenul cultural Nae Ionescu“ (sintagma îi aparţine lui Mircea Eliade) este greu de 
dezlegat fără a reconstitui contextul politic şi socio-cultural interbelic, în care ideile şi atitudinile 
filosofice ale lui Nae Ionescu au beneficat de reverberaţii ample, în plan cultural, politic şi 
instituțional. Neîndoielnic, Nae Ionescu a fost o personalitate complexă, cu o certă vocație 
didactică, fapt care şi explică influenţa lui considerabilă în plan intelectual, dar şi în plan ideologic 
şi politic. În opera sa se regăsesc temele şi atitudinile specifice epocii, care vor fi dezvoltate de 
către unii dintre discipolii săi. 

Totuşi, influenţa pe care a exercitat-o Nae Ionescu în spaţiul interbelic (mai mult asupra 
tineretului dezorientat şi asupra unei părți restrânse a intelectualității) nu poate fi comparată, nici 
ca adâncime, nici ca suprafață, nici ca efecte culturale, cu cea a lui Maiorescu din a doua jumătate a 
secolului al XIX-lea, aşa cum procedează cu generozitate Vulcănescu. Analogiile de suprafaţă 
(amândoi au studiat în Germania, unde şi-au dat doctoratul în filosofie pe teme de logică, la o 
distanță de 60 de ani, au avut o influență modelatoare în învățământul filosofic românesc, se plasau 
pe poziţii antiliberale etc.) nu pot ascunde diferențele de structură şi de paradigmă culturală. 


* Este siptomatic faptul că Nae Ionescu şi-a început cariera didactică la Universitatea din Bucureşti, în 1919, 
cu o prelegere ce avea ca temă Funcția epistemologică a iubiri.i 

35 Marta Petreu demonstrează, în studiul citat, că Nae Ionescu a preluat - în cursul de Metafizică pe care l-a 
susținut în anii universitari 1928-1929 - numeroase idei, interpretări şi exemple referitoare la viaţa religioasă şi la 
tipologia vieţii mistice (printre care şi faimoasa tripartiţie pelerin, mire şi sfânt), fără să menţioneze sursele din care 
s-a inspirat. Marta Petreu pune „faţă în față“ numeroase pagini din cursul litografiat al lui Nae Ionescu şi paragrafe 
din lucrare lui Evelyn Underhill (Misticism. A study in the Nature and Development of Man's Spiritual 
Consciousness, lucrare apărută în 1911 şi care a cunoscut apoi numeroase alte ediţii). Comparaţia textelor este 
elocventă. „Împrumuturile pe care le-a făcut Nae Ionescu în cursul său de metafizică sunt la nivel de idei, de 
probleme, de tipologii; adesea, conferenţiarul bucureştean a împrumutat şi expemplele underhilliene, mai rar, 
expresiile autoarei“. Marta Petreu conchide că avem de a face cu un „plagiat“ şi cu o „înşelătoriei“ intelectuală. 
Vezi, Marta Petreu, Modelul şi oglinda: Evelyn Underhill-Nae Ionescu, în volumul coordonat de Iordan Chimet, 
Momentul adevărului, Cluj-Napoca, Editura Dacia, 1996, p. p.337-359. 

Maiorescu a fost un ctitor, un lider al elitei intelectuale care a construit modernitatea românească, 
pe când sensul (şi efectul) acţiunii culturale şi politice a lui Nae Ionescu s-a dovedit a fi exact opus, 
de negare şi deturnare a cursului firesc al modernizării, susținând o mişcare politică extremistă, sub 
pretextul unei regenerări „spirituale“, supralicitând clivajul religios, care ar plasa România 
oxtodoxă în opoziție cu Occidentul catolic şi protestant. 

În acest sens, linia politică preconizată de Nae Ionescu era autohtonistă, izolaționistă şi 
antieuropeană. Întrebându-se în 1932 ce „politică de stat“ ar trebui să urmeze România, el rezumă 
crezul pe care l-a susţinut în paginile ziarului Cuvântul: 

„O politică net revoluţionară. Care plecând de la faptul că lumea întreagă este în 

criză şi că interdependența mondială a scăzut în chip considerabil, recomandă: o 

decuplare a noastră de politica mondială; o închidere a noastră, cât mai departe împinsă 

(sublin. autorului), în granițele noastre; o luare în considerare a realităţilor româneşti; o 

scădere provizorie a standardului de viaţă la nivelul acestor realități; şi aşezarea 

temeiurilor unui stat românesc de structură țărănească, singura formă în care noi putem cu 
adevărat trăi după indicaţiile firii noastre şi singura care poate îngădui o adevărată şi 

completă rodire a puterilor rasei noastre “5% 

Interpretând aceste opțiuni din perspectiva istorică actuală, Adrian Marino” afirmă că Nae 
Ionescu a creat „o întreagă ideologie antieuropeană, pe care nu ezităm să o considerăm «de 
dreapta», ideologie ilustrată de „filosofi, eseişti, scriitori de mare valoare“ (precum Eliade, 
Cioran, Noica). Scrierile acestora au fost recuperate în chip firesc şi publicate masiv în perioada 
postcomunistă, astfel că această „cultură de dreapta“ a ajuns să domine „de departe, cultura 
română actuală. Cea intelectuală în primul rând“. După opinia lui Adrian Marino, sistemul de 
valori al dreptei româneşti mai include şi alte opţiuni teoretice şi politice: „cultul iraționalului, 
lichidarea spiritului critic, misticismul, spiritualismul, noua etică, «omul nou», mesiansimul“, 
„cultul violenței, experimentalismul, aventura“, „fundamentalismul ortodoxist, trăirea, autentici- 
tatea pe toate planurile“, „elogiul dictaturii“, refuzul democrației pluraliste, parlamentare etc. Se 
poate observa cu uşurinţă că toate aceste opţiuni se regăsesc, cu intensității diferite, în cursurile, 
studiile, articolele şi atitudinile lui Nae Ionescu. Orientarea tot mai apăsată a „profesorului“ spre 
mişcarea legionară, după 1933, va influenţa şi opțiunile politice ale discipolilor săi." 

Subliniind valoarea intrinsecă, teoretică şi literară, a lucrărilor semnate de exponenţii dreptei 
culturale româneşti din perioada interbelică, de unde şi „marele prestigiu“ intelectual de care se 
bucură şi azi, autorul citat reclamă o perspectivă lucidă şi critică, prin care pune în discuţie sensul 
ideologic global ce derivă din direcția culturală şi spirituală pe care Nae Ionescu a alimentat-o 
consecvent. Gânditorii, eseişti şi scriitori care gravita în constelația ideologică a lui Nae Ionescu, 
„cu toate meritele lor considerabile“, „sunt orice, numai mari profesori de democrație, pluralism 
şi liberalism n-au fost, nu sunt şi nu pot fi“ ?® 

Să revenim însă la contextul cultural interbelic. Nae Ionescu a fost o figură controversată şi 
intens contestată în epocă; printre cei care l-au dezavuat şi i-au respins ideile şi atitudinile se 
numără Lovinescu, Iorga, Ralea, Vianu, Paul Zarifopol, Camil Petrescu, Şerban Cioculescu, Mircea 
Florian, Blaga, Nichifor Crainic (care îl considera întruchiparea Diavolului), chiar Motru şi 
Negulescu, care l-au susţinut în prima faza a carierei sale universitare. În epocă, a fost intens 
vehiculată imaginea unui Nae lonescu malefic, un „geniu rău“, o figură „satanică“. Astfel, la 
porunca patriarhului Miron Cristea, pictorul Dimitrie Belizarie l-a pictat (în 1934) pe Nae Ionescu 
într-o frescă din tinda catedralei Patriarhiei sub chipul unui diavol, iar mai târziu, Eugen lonescu, 
care a trăit frământările epocii şi a cunoscut direct mediul spiritual în care „profesorul“ era 


356 Nae Ionescu, Roza vânturilor, Bucureşti, Editura Roza Vânturilor, 1990, pp. 286-287. 

37 Adrian Marino, Pentru Europa. Integrarea României. Aspecte ideologice şi culturale, laşi, Editura Polirom, 
1995, pp. 143-154. 

38 Ibidem, pp. 144-145. 

* Vezi reconstituirea interferenţelor dintre orientările spirituale şi cele politice în cartea lui Z. Ornea, Anii 
treizeci. Extrema dreaptă românească, Bucureşti, Editura Fundaţiei Culturale Române, 1995. 

* Adrian Marino, op. cit., p. 145. 


divinizat, a transfigurat aceste situaţii istorice reale în piesa Rinocerii (1959), operă în care modelul 
Logicianului fanatic pare a fi tocmai Nae Ionescu. 

În spiritul unei abordări obiective, menţionăm şi faptul că mulţi profesori de la universitatea 
bucureşteană, precum şi oamenii instruiți ai vremii şi exegeții de mai târziu, au semnalat faptul că 
Nae lonescu a preluat masiv, fără să mărturisească sursele, numeroase idei şi perspective teoretice 
din opera unor filosofi germani (Ferdinand Tonnies, Ostwald Spengler, Max Scheler, Husserl, Max 
Weber etc.), idei pe care le-a prezentat studenților ca produse originale ale gândirii sale, drept rodul 
propriilor meditații şi „frământări lăuntrice“. Etichete precum „şarlatanie“, „plagiat“ sau 
„Impostură“ au fost lansate frecvent în perioada interbelică față de „opera“ lui Nae Ionescu. Acest 
fapt ar lămuri, după unii exegeți, motivele pentru care Nae Ionescu nu şi-a publicat cursurile în 
timpul vieții, acceptând doar ca ele să fie litografiate pentru uz didactic.s*! 

În sfârşit, contemporanii, dar şi exegeţii de mai târziu, au sesizat contrastul dintre „teoriile“ pe 
care le susţinea „profesorul“ şi comportamentul său foarte „pragmatic“ şi machiavelic. În „teorie“ 
susținea ortodoxismul şi colectivismul anonim, soluţiile dictatoriale şi ascetismul spiritual, pe când 
comportamentul lui public ni-l arată amestecat în jocuri politice, un om al exceselor, un excentric, 
un individualist avid de a obţine poziţii politice de influență, un privilegiat ce beneficiază de un 
standard material peste nivelul veniturilor sale de conferenţiar univeristar. 

La fel, trebuie să consemnăm şi opinia unor exegeţi care apreciază că Nae Ionescu a pregătit — 
prin acțiunea pedagogică, stilul didactic şi direcția sa culturală — doar „gazetari şi eseişti“, nu 
cercetători, nu oameni de ştiinţă sau creatori de primă linie într-o disciplină anume.“ Studenţii săi, 
cei care au evoluat spre ştiinţă, spre erudiție (Eliade, Noica), au reuşit să depăşească modelul de 
„spiritualitate“ mistică şi foiletonistică propus de faimosul lor „profesor“. O judecată lucidă, foarte 
severă — în legătură cu direcția politică, realmente nocivă, pe care Nae Ionescu a imprimat-o unei 
bune părți a intelectualității noastre interbelice — o găsim într-o scrisoare a lui Eugen Ionescu, din 
1945, adresată lui Tudor Vianu: 

„Generaţia «Criterion», fudula «tânără generaţie» de acum cincisprezece şi zece ani 

s-a descompus, a pierit. (...). Noi am fost nişte bezmetici, nişte nenorociţi. În ceea ce mă 

priveşte, nu-mi pot reproşa că am fost fascist. Dar lucrul ăsta se poate reproşa aproape 

tuturor celorlalți: Mihail Sebastian îşi păstrase o minte lucidă şi o omenie autentică. Ce 
păcat că nu mai este. Cioran e aici, exilat. Admite că a greşit, în tinerețe. Mi-e greu să-l 
iert. A venit zilele aste şi Mircea Eliade. Pentru el, totul e pierdut, de vreme ce «a învins 
comunismul». Asta e marele vinovat. Dar şi el, şi Cioran, şi imbecilul Noica, şi grasul 

Vulcănescu, şi atâția alții (Haig Acterian! Mihail Polihroniade) sunt victimele odiosului 

defunct Nae Ionescu. Dacă nu era Nae Ionescu (sau dacă nu se certa cu regele) am fi avut 

astăzi o generaţie de conducători valoroasă, între 35-40 de ani. Din cauza lui, toți au 
devenit fascişti. A creat o stupidă, infiorătoare Românie reacționară. Al doilea vinovat este 

Eliade (...). Nae Ionescu, Mircea Eliade, au fost îngrozitor de ascultați. Ce era dacă 


AEE SE Spete E E 
oamenii ăştia ar fi fost maeştri buni “. 


*1 În acest sens, Marta Petreu scrie despre ideile preluate de Nae Ionescu din cartea Evelynei Underhill: 
„Ocultarea numelui Evelynei Underhill şi jocul de-a paternitatea asupra tipologiei ei (pelerin, mire şi sfânt — nota 
ns.) nu par a fi accidente de stenografiere, ci elemente complementare, prin care vorbitorul a acreditat ideea că tot 
ce spune îi aparține lui însuşi. Nae Ionescu a jucat, de-a lungul întregului curs, rolul celui care gândeşte pe cont 
propriu totul, pretându-se, în felul acesta, perfect conştient, la o înşelătoriei. O înşelătorie care i-a asigurat, în 
perioada interbelică, faima de profesor incomparabil, şi care, favorizată de interzicerea cursurilor în anii 
comunismului, s-a prelungit până astăzi. Înşelătoria lui a fost favorizată şi de faptul că, nepublicându-şi cursurile 
sub formă de carte, le-a ţinut oarecum în afara circuitului, a confruntării cu un public avizat; fiindcă un om ca 
Mircea Florian, de pildă, care cunoştea şi aprecia Mistica Evelynei Underhill, n-avea motive să consulte un curs 
prolix şi greoi, de uz intern, cum e Metafizica naeionesciană; căci, într-adevăr, paginile lui Nae Ionescu sunt 
confuze şi prolixe, ele limpezindu-se abia în momentul când citeşti originalul din care conferențiarful s-a inspirat. 
Marta Petreu, op. cit., p. 355. 

* Vezi studiul lui Alexandru George, Modele fictive, modele nocive, în volumul coordonat de Iordan Chimet, 
Momentul adevărului, Cluj-Napoca, Editura Dacia, 1996, p. 308. 

38 Apud, Marta Petreu, Modelul şi oglinda: Evelyn Underhill-Nae Ionescu, în volumul coordonat de Iordan 
Chimet, Momentul adevărului, Cluj-Napoca, Editura Dacia, 1996, pp. 381-382. 

Direcţia spirituală pe care a impus-o Nae Ionescu a stârnit diverse reacții de respingere în 
mediile filosofice şi culturale româneşti, mai ales din partea intelectualilor care erau ataşaţi de 
spiritul raționalist modern şi de valorile democrației liberale. Conştiinţele lucide ale vremii au 
sesizat pericolul mişcărilor extremiste şi au criticat orientările ideologice de dreapta din perioada 
interbelică. Pentru a vedea efectele produse în spiritul public, şi mai ales asupra tineretului, de 
aceste orientări de dreapta, vom cita o caracterizare foarte sugestivă a climatului interbelic făcută 
de Camil Petrescu: 

„Tineretul ideolog de după război nu mai cunoaşte nici o formă a spiritului critic. S-a 
întors spre formele primare şi eroice ale culturii. E «antiştiinţific», universal, erudit din 
comentarii de mâna a şaptea, apodictic şi definitiv în afirmare ca pe vremurile lui 
Alexandrescu Ureche. 

Preocupările acestui tineret sunt soluţiile imperiale ale metafizicei, spiritul critic a 
făcut loc veleităților cosmice ale misticismului prolific, năzuinţele de înțelegere verticală a 
monumentelor filosofice au cedat expansiunilor orizontale despre istoria culturilor. Acea 
eleganță ascetică a formei a dispărut şi ea, generaţia tânără, nu se mai exprimă decât 
apocaliptic, cuvintele sunt toate simbolurile mitice fără cuprins fenomenologic, contactul 
originar e înlocuit cu conferinţe publice, în care Husserl e transpus la o cheie convenabilă 
şi fluierat pentru înţelegerea tuturor celor care trec pe stradă şi citind afişul sunt ispitiți să 
intre. Problemele clasice ale filosofiei sunt tratate definitiv în foiletoane, iar soluţiile 
metafizice sunt oferite odată cu cel mai bun sfat pentru alegerea cremei de ghete. 
Comentatorii vulgari ai culturii, din Germania învinsă de după război, ca Spengler de 
pildă, sunt idolii acestui tineret, care ignorează însăşi esenţa autentică a filosofiei. 

Tineri de 22 de ani se declară cu gravitate (şi se comentează serios între ei) drept 
creatori de sisteme filosofice, pe care de altfel le schimbă la fiecare 2-3 ani, beţi toți de 
libertatea de a sburda în jungla metafizică şi mistică, unde, fiindcă nici un control nu mai e 


Arce 


cu putință, au iluzia că împărățesc ei cei dintâi “. 


6. Emil Cioran (1911-1993) 


Emil Cioran s-a afirmat ca un eseist de forță în publicistica din deceniul patru, iar prima sa 
lucrare de meditație filosofică, publicată în 1934, poartă titlul Pe culmile disperării. După studiile 
de filosofie de la Bucureşti (finalizate cu o teză despre Bergson), beneficiază de o bursă în 
Germania (între 1933-1935), apoi de o altă bursă de studii în Franța (după 1937). Prin teme, 
preocupări şi atitudini, Cioran se integrează firesc în atmosfera spirituală dominată de „noua 
generație“ de scriitori şi gânditori (alături de Eliade, Vulcănescu, Noica, Eugen Ionescu, Mihail 
Sebastian ş.a.). Este prezent în revistele vremii cu studii, eseuri şi articole ce impun un scriitor de o 
forță stilistică impresionantă şi un spirit nonconformist, radical în atitudini, pornit să facă o 
radiografie necruțătoare a realităților din România, din perspectiva curentă atunci a ideologiilor de 
dreapta. În unele articole publicate în Vremea, dar şi în alte reviste, Cioran face elogiul dictaturii de 
tip fascist din Germania şi al mişcării legionare din România." Cărţile sale au un ecou deosebit în 
mediile intelectuale şi stârnesc polemici aprinse: Schimbarea la față a României (1936), Cartea 
amăgirilor (1936), Lacrimi şi sfinți (1937), Amurgul gândurilor (1940). 

După 1940 se stabileşte în Franţa, unde se va impune de asemenea prin eseurile şi lucrările 
sale de filosofie a culturii (Tratat de descompunere, Silogismele amărăciunii, Ispita de a exista, 


* Camil Petrescu, Teze şi antiteze, pp.154-159. 

*% Nefericită coincidență, în ziua de 27 noiembrie 1940, zi în care Iorga şi Madgearu sunt asasinați bestial de 
către legionari, Cioran rosteşte la Radio conferința intitulată Profilul interior al Căpitanului, publicată apoi în 
Glasul strămoşesc, 25 decembrie 1940. 


Istorie şi utopie, Despre neajunsul de a te fi născut, Exerciţii de admiraţie ş.a.)."“ Scriitura 
elaborată, viguroasă şi orginală, adesea şocantă, eleganța stilului şi forța aforistică a textelor sale, 
precum şi vocaţia de a problematiza într-un mod personal cele mai acute şi mai dramatice teme ale 
condiţiei umane l-au consacrat în galeria marilor stilişti şi moralişti ai culturii franceze. 


Deconstrucția raționalismului modern 


Cioran s-a format în climatul spiritual interbelic din România, fiind sedus inițial de ideile şi 
de personalitatea lui Nae Ionescu. Încă din scrierile sale de tinereţe se dovedeşte un gânditor cu 
vocaţie contestatară, din familia spiritelor neliniştite şi problematizante, fiind influențat de 
scrierile lui Kierkegaard, Nietszche, Spengler, Bergson sau Berdiaev, de curentul de gândire 
cunoscut sub numele de filosofia vieţii. În toate scrierile sale Cioran se va raporta critic la marea 
tradiție occidentală a gândirii raționaliste şi pozitiviste. Marcat de climatul antiintelectualist al 
vremii, de complexul de atitudini spiritualiste şi mistice, de orientările existenţialiste ce dobândeau 
relief în anii '30, Cioran va exalta trăirile interioare, drama subiectivității, viața tensionată, 
neliniştea metafizică. O teză ce revine mereu în scrierile sale este incompatibilitatea dintre rațiune 
şi viaţă. El consideră că raţiunea este incapabilă să înțeleagă paradoxurile fecunde ale vieții, astfel 
încât, spunea el, „acolo unde triumfă viața, mor sistemele“. 

El se detaşează radical de orientările raționaliste pe care le acuză că au schematizat viaţa, au 
pus între paranteze experienţa subiectivă şi au anesteziat contradicţiile profunde din conştiinţa 
umană, prin formalismul logic şi prin procedeele neutre ale ştiinţei. Împotriva „omului abstract“, 
construit de raționalismele modernităţii, Cioran reabilitează „omul pasionat“, sfâşiat de drame 
lăuntrice, de îndemnuri şi trăiri contradictorii, basculând între eşecuri ontologice şi victorii 
provizorii. El mărturiseşte că a avut „puțin de învăţat de la marii filosofi “, că „niciodată n-am avut 
nevoie de Kant, de Descartes sau de Aristotel, care n-au gândit decât pentru orele noastre sigure, 
pentru îndoielile noastre permise. Dar m-am oprit la lov cu pietatea unui strănepot“. 

Paradigma raționalismului filosofic şi ştiinţific modern este cetatea pe care Cioran vrea să o 
submineze, exaltând experienţa subiectivă, trăirea, sentimentul, intuiţia, voinţa, toate facultăţile ce 
au fost subordonate rațiunii suverane şi arogante. Din perspectiva unui pesimism radical, viaţa îi 
apare ca fiind „oarbă“ şi „iraţională“, o „îndelungată agonie“, lipsită de sens, absurdă şi 
incomprehensibilă. Cioran mărturiseşte că, prin exerciţiul traumatizant al lucidității, „n-am făcut 
altceva decăt să distrug în mine mândria de a fi om. Şi rătăcesc la periferia speciei ca un monstru 
temător. fără puterea necesară pentru a-mi revendica apartenenţa la altă ceată de maimuțe“ =" 
Într-o viziune personală, articulată din introspecții şi reflecții disparate, fără dorinţa de a construi un 
sistem de gândire, Cioran abordează teme fundamentale, de natură existențială, precum ruptura 
dintre om şi transcendenţă, singurătatea, disperarea, eşecul, moartea, tristeţea şi melancolia, 
contradicţiile vieții spirituale etc. 

Ideea obsedantă ce revine în scrierile sale este aceea a iraționalității şi a lipsei de sens a vieţii, 
a zbuciumului perpetuu pe care-l trăieşte omul în încercarea sa de a dezvălui sau de a conferi un 
sens universului, istoriei, omului sau aventurii sale existenţiale. Ciroan deconstruieşte cu fervoare 
marile mituri ale modernității: credința în progres, în puterea cunoaşterii raționale de a stăpâni 
natura şi de a organiza eficient societatea, ideea utopică a unei revoluţii spirituale (pe care a 
susținut-o el însuşi în Schimbarea la față a României), convingerea că lucrurile şi acţiunile au un 
sens imanent, obsesia noului şi a originalității, autonomia subiectului cognitiv, posibilitatea unei 
ştiinţe libere de valori etc. După ce a crezut într-o clipă de elan juvenil că Istoria este terenul de 
afirmare a spiritului mesianic al popoarelor, după ce a fost ispitit în tinereţe de utopii politice 


346 Précis de décomposition (1949), Syllogismes de l'amertume (1952) La tentation d'exister (1956), Histoire 
et utopie (1960), La chute dans le temps (1964), Le mauvaise demiurge (1969), De l'inconvénient d 'etre ne (1964), 
Ecartelement (1979), Exercices d'admiration (1986), Aveux et anathemes (1987), toate publicate la Editura 
Gallimard. 

“7 Emil Cioran, Silogismele amărăciunii, Bucureşti, Editura Humanitas, 1992, p. 24. 

radicale, din convingerea că Utopia este „un principiu de regenerare a instituţiilor şi popoarelor“, 
pentru a salva lumea de la „fosilizare“,'* el ajunge să denunțe orice utopie şi ideologie 
revoluţionară ca o „ficțiune“, ca o „idolatrie a progresului“, atitudine lipsită de orice temei într-o 
epocă a dezamăgirilor, epocă în care asistăm la „căderea tuturor ficțiunilor în care am trăit până 
astăzi“ 5% 

Dezamăgit de Istorie, dar şi de Utopie, Cioran se refugiază în scrierile de maturitate în 
atitudinea înţeleptului antic, ce abdică de la orice formă de protest, conştient de inutilitatea oricărui 
act ce este subordonat unei finalități conjuncturale. Petre Ţuţea, colegul de generaţie şi prietenul lui 
Cioran din anii interbelici, l-a definit în mod emblematic pe Cioran ca „scepticul de serviciu“ al 
Occidentului. Sorin Alexandrescu, analizând modernitatea românească, face o paralelă între Eliade 
şi Cioran, între lucrările lor scrise în țară şi cele din exil, ajungând la concluzia că opera lui Eliade 
stă sub semnul unui „discurs edificator“, pe când cea a lui Cioran sub semnul unui „discurs 
deconstructiv“. „Eliade s-a înverşunat să găsească sau să atribuie sens lumii, vieții lui şi țării sale. 
Cioran a acceptat lipsa de iremediabilă de sens a acestora“. 

Autorul citat susține că Eliade şi Cioran reprezintă două modalități şi strategii de „ieşire“ din 
modernitate. La fel ca şi alți intelectuali afirmaţi în deceniul patru, amândoi refuză liberalismul 
politic şi modernismul în artă, optând pentru un alt tip de modernitate, numit de autorul citat 
„modernismul etic“. Ei vor să depăşească modernitatea politică (refuză democraţia liberală, 
sistemul parlamentar etc.), dar şi cea estetică, din convingerea lor privind primatul spiritualului 
asupra politicului şi a economicului. Dar e vorba nu de întoarcerea la spiritualitatea premodernă 
(precum la Crainic şi la ortodoxişti), ci de deschiderea spre noi experienţe spirituale şi estetice. 
Refuzând raționalismul filosofic, pozitivismul şi structurile politice democratice, ei aderă la alt tip 
de modernitate decât modernismul estetic (reprezentat de Proust sau Valery, promovat la noi de 
Lovinescu), o modernitate anunţată de Kierkegaard, Şestov, Unamuno, Papini. 

„Prin acest modernism etic, Eliade şi Cioran ies, deci, într-un fel din modernitate, dar 
numai dintr-aceea constituită de paradigmele estetice şi liberale ale epocii. Se poate şi 
afirma că ei propun o altă modernitate, un alt sistem de valori şi atitudini — corespunzător 
şi modernismului textelor lor —, în fapt mai cuprinzătoare decât modernitatea liber-estetică, 
deoarece include raționalismul acesteia din urmă într-un complex normativ dominat de 
spiritualitate (noninstituţională) şi sacru, şi care termină în acelaşi timp un anume ciclu de 
marginalitate europeană şi de dependenţă de cultura franceză “27 
Într-o poziţie asemănătoare se află şi exponenţii avangardei româneşti, care refuză discursul 

plastic şi literar al modernismului, optează pentru alte valori şi atitudini, fiind interesaţi de 
suprarealism şi constructivism, iar în plan politic se orientează fie la dreapta, fie la stânga 
liberalismului. În ceea ce-l priveşte pe Cioran, acesta s-a arătat mereu în opoziţie cu mitul 
modernităţii raționale, de care s-a despărțit în chip polemic, consacrând absurdul, fără a încerca să-l 
raționalizeze, iar în textele sale acide şi negatoare putem vedea şi o anticipare a unor atitudini tipice 
pentru postmodernism. Pesimismul său filosofic contrastează cu vigoarea expresiei, iar răsturnările 
paradoxale de perspectivă şi de apreciere, față de abordările clasice ale unor teme, devin 
seducătoare şi credibile prin jocul dialectic al supoziţiilor, prin performanţele stilului său aforistic. 
Scrierile lui Cioran sunt expresia unei conştiinţe hiperlucide, detaşate şi angajate în acelaşi timp, o 
cutie de rezonanţă a dilemelor existenţiale care sfâşie condiția umană în veacul XX. 


%48 Emil Cioran, Istorie şi utopie, Bucureşti, Editura Humanitas, 1992, pp. 16-17. 

** Emil Cioran, Ispita de a exista, Bucureşti, Editura Humanitas, 1992, p. 132. 

350 Sorin Alexandrescu, Privind înapoi, modernitatea, Bucureşti, Editura Univers, 1999, p. 355. 
31 Ibidem, p. 344. 


Radiografia culturii româneşti sau despre „inconvenientul“ de a fi român 


Lucrarea fundamentală a lui Cioran rămâne Schimbarea la față a României, publicată în 1936. 
El exprimă aici o atitudine radicală, vehement antitradiționalistă, denunțând condiția de 
inferioritate în care s-ar afla cultura română. Rechizitoriul său este unul cu accente patetice, în care 
implicarea subiectivă şi detaşarea critică se află în raporturi de o ambiguitate unică. „Dacă nu aş fi 
român decât prin defecte, şi tot aş iubi această țară împotriva căreia sunt înverşunat dintr-o 
nemărturisită iubire“ >” 

El consideră că românii s-au condamnat la o existență subistorică din lipsă de inițiativă 
creatoare, dintr-un „deficit de substanță“, care le-a marcat istoria. Lipsa de măreție a istoriei şi 
culturii noastre s-ar datora nu unor adversități externe, ci unor deficiențe imanente ale românilor, 
de ordin psihologic, spiritual, volitiv, pragmatic, organizatoric etc. El aprecia că „există un viciu 
substanțial în structura sufletească a românului, un gol inițial din care derivă seria de ratări ale 
trecutului nostru“. În consecință, având ca reper explicit istoria glorioasă a țărilor occidentale, 
Cioran va inventaria, cu un plus de dramatism, „golurile psihologice şi istorice“ ale românilor, 
carențele lor structurale în plan volitiv, spiritual şi mental, factori care explică (dar nu justifică) 
neîmplinirile, eşecurile şi ratările românilor în epoca modernă. Românii „au dormit“ în subsolurile 
istoriei când alte popoare au creat şi s-au afirmat ofensiv în istorie. Ca urmare a acestui 
comportament „vegetal“ şi defensiv, poporul român — „popor nefericit“, „o colectivitate de 
învinşi“, de „oameni atenuaţi“, lipsiţi de voinţa de a se afirma — n-a fost subiect creator al istoriei, 
ci numai obiect al istoriei făcute de alţii, iar cultura română s-ar afla şi în epoca modernă într-o 
stare „adamitică“, infantilă, fiind mereu la începuturile sale. 

Sub influența apăsată a lui Spengler,™ Cioran face apologia marilor culturi, a „destinului lor 
năvalnic““, considerând că orice mare cultură este caracterizată de un elan mesianic. De aceea, 
singura şansă a românilor ar fi o „schimbare totală la față“, o ieşire bruscă şi violentă în istorie, o 
afirmare ofensivă a unui mesianism românesc, care să dobândească simultan expresii culturale şi 
(geo)politice. 

„Culturile mici n-au o valoare decât în măsura în care încearcă să-şi înfrângă legea 
lor, să se descătuşeze dintr-o condamnare care le fixează în cămaşa de forţă a anonimatului. 
Legile vieţii sunt unele la culturile mari şi altele la cele mici “5 
Cioran resimte dramatic acest complex de inferioritate al culturii şi al istoriei româneşti şi îl 

traduce în accente patetice: 

„Nu este deloc comod să te fi născut într-o țară de a doua mână. Luciditatea devine 
tragedie. Şi dacă nu te sugrumă o furie mesianică sufletul se îneacă într-o mare de 
nemângâiere “1 
După opinia sa, situaţia geografică defavorabilă, adversitatea unor vecini puternici şi vitregia 

vremurilor „ar fi trebuit să fie motive în plus de afirmare, elemente de mărire proprie, dacă pornirea 
de a face istorie, pornirea oarbă şi primordială, ne-ar fi aruncat irezistibil în vârtejul universal. 
Astăzi la ce-am ajuns? La voinţa de a face istorie“. 

Examenul comparativ al istoriei româneşti cu istoria marilor popoare şi culturi europene îi 
prilejuieşte lui Cioran consideraţii amare, fixate în expresii laconice şi memorabile. Marcat de 
tendinţele epocii sale, de ascensiunea imperialismelor în est şi în vest, Cioran vede o implicaţie 
directă între mesianismul spiritual (germanii şi ruşii sunt exemple) şi imperialismul politic. 


* Emil Cioran, Singurătate şi destin, Bucureşti, Editura Univers, 1991, p. 231. 


353 i Z NS i : 
Vezi, Marta Petreu, Un trecut deocheat sau „Schimbarea la față a României”, Cluj-Napoca, Editura 


Apostrof, 1999, pp. 139-167. 
354 Emil Cioran, Schimbarea la față a României, Bucureşti, Editura Humanitas, 1998, pp. 9-10. Toate citatele 
care urmează sunt din această ediție, care reproduce ediția revăzută de autor din 1990, publicată la aceeaşi editură. 
355 Ibidem, p. 30. 
356 Jbidem, p. 12. 

„Nu există mesianism abstract care să se satisfacă în formule şi să nu viseze ceva 
concret, prea concret. Imperialismul este implicaţia practică a mesianismului “2” 

Să nu uităm că Cioran scria aceste rânduri în anii 1935-1936, când doctrina „spaţiului vital“, 
cultul forței şi elogiul regimurilor autoritariste dominau piața ideologică şi reprezentau chiar 
directive programatice în politica multor state europene. Pentru a ieşi din „somnul“ istoric ce ne-ar 
fi scos din competiția modernităţii, din atitudinea defensivă ce ne-a paralizat iniţiativele creatoare — 
atitudine aureolată de tradiționalişti cu virtutea compensatorie că ne-ar fi „salvat“ identitatea 
națională —, Cioran consideră că în România „Totul trebuie început, absolut totul. Noi n-avem de 
lucrat decăt cu viitorul... Cultura românească este o cultură adamitică, fiindcă tot ce se naşte în ea 
n-are precedent... Tot ce nu e profeție în România este un atentat împotriva României “8 

El denunţă trecutul „nedemn“ şi propune soluţia unei radicale „schimbări la față“, lansând 
ideea unui „profetism național“ orientat exclusiv spre viitor. Ar fi vorba de o schimbare interioară, 
profundă, de o revoluţie spirituală, prin care România să-şi învingă complexele de inferioritate, să 
iasă din condiția marginală şi să devină o mare putere, cel puţin în spațiul sud-est european. Cioran 
viza o „răsturnare“ a situaţiei, o transfigurare, un salt, prin care poporul român, alcătuit în mare 
parte din „fărani atemporali îndrăgostiți de toropeala lor“, să dobândească altă mentalitate şi 
atitudine faţă de istorie. În raport cu referenţialul occidental, supravalorizat, după cum va mărturisi 
mai târziu, România i se părea nesemnificativă valoric, sub raport cultural şi istoric, o ţară care „n- 
are nici o noimă“, mai mult, o ţară lasă impresia că este „un rezumat al neantului“. 

Pe cât de radicală era negația sa, pe atât de hiperbolică era şi proiecția pe care Cioran o lansa 
cu privire la destinul României, în mediul atât de agitat şi frământat al perioadei interbelice. 

„Limitele României le cunosc prea bine. Vrem să ştim totuşi până unde se poate 
întinde ea, atât în forma ei lăuntrică, cât şi în afară. Aş vrea o Românie cu populația 

Chinei şi destinul Franţei. Dar nu vreau să fac din viitorul ţării o utopie “2” 

Din „exces de luciditate“, românii sunt inapţi pentru utopie (viziune şi atitudine ce ar însemna 
„O dezertare teoretică din faţa realităţilor“), dar afirmaţia de mai sus, des citată, dezvăluie 
dimensiunea proiectului mesianic şi utopic al lui Cioran, proiect născut din disperarea de a vedea 
că românii, care au „vocaţia eşecului“, şi-ar putea rata destinul şi în noile condiţii geopolitce. 
Cioran susține că nu construieşte o „utopie“, ci o „viziune de reforme“, prin care România „ar 
putea depăşi cercul îngust al culturilor mici“ (ridicându-se măcar la nivelul Spaniei sau Italiei). 

„Să fie oare o utopie dacă am crede că România ar putea să se ridice vreodată peste 
nivelul şi fatalitatea culturilor mici? N-aş vrea să formulez o condamnare pentru neamul 
meu. Şi dacă ar exista în România un oracol, mi-ar fi teamă să-l întreb. Cine-mi poate 
garanta că viitorul nu ne va rezerva Surpriza unui miracol românesc? Un răspuns 
defavorabil la întrebarea sfăşietoare nu pot să dau fără să-mi tai creanga de sub picioare. 

O superstiție ascunsă a adevărului mă opreşte însă de la un entuziasm excesiv “5% 

Sentinţele lui Cioran, atât de personale, sub raport atitudinal şi stilistic, drepte sau nedrepte, fac 
parte deja din patrimoniul conştiinţei de sine a naţiunii române, din perspectiva critică şi lucidă prin 
care românii şi-au construit imaginea de sine. Oricât de mult ar vrea Cioran să se singularizeze în 
raport cu tradiția gândirii româneşti, judecățile sale — în care radicalismul negaţiei se combină cu 
profetismul vag şi cu revalorizarea utopiei —, amintesc de lamentaţiile istorice ale cronicarilor, intră 
în rezonanță cu stările de spirit şi cu atitudinile, deopotrivă autocritice şi ofensive, codificate în 
scrierile exponenţilor Şcolii Ardelene şi ai mişcării paşoptiste. Această viziune critică şi 
antiapologetică străbate mişcările de idei care au dus la construcția conştiinţei moderne a 
românilor. Cioran avea numeroase surse interne pentru a se inspira în rechizitoriul său, care poate fi 
regăsit, ca atitudine, la numeroşi intelectuali români din epoca modernă, intelectuali care, periodic, 


3 Ibidem, p. 13. 
555 Ibidem, pp 40-41 
3 Ibidem, p. 99. 

30 Tbidem, p. 101. 

culturii române, contrastul dintre starea de drept şi cea de fapt, dintre ideal şi realitate. Astfel, 
putem spune că radiografia sa necruțătoare îşi are corespondențe, peste timp, în viziunea 
hipercritică a sociologului Dimitru Drăghicescu, de la începutul secolului XX, dar şi în 
caracterizările atât de amare şi de severe ale lui Cantemir despre români. Reproducem câteva 
pasaje semnificative din cartea lui Cioran, din care cititorul de azi îşi poate forma o imagine asupra 
modului în care autorul interpretează condiția istorică şi culturală a românilor. 

Texte din lucrarea Schimbarea la față a României, Bucureşti, Editura Humanitas, 1998 

„Doamne! ce vom fi făcut o mie de ani?! Toată viaţa noastră de un secol încoace nu 
este decăt procesul prin care am ajuns să ne dăm seama că n-am făcut nimic... Comparaţia 
cu ce s-a îndeplinit în alte părți ne-a relevat neantul trecutului propriu şi inexistenţa 
culturii noastre. Dacă Ortega y Gasset găseşte că Spania, din începuturile ei, trăieşte o 
continuă decadenţă, atunci ce mai putem spune despre România, care s-a născut la viață 
istorică pe când ceilalți începeau să se stingă? O mie de ani s-a făcut istoria peste noi: o 
mie de ani de subistorie. Când s-a născut în noi conştiinţa, n-am înregistrat prin ea un 
proces inconştient de creaţie, ci sterilitatea spirituală multiseculară. Pe când culturile mari 
pun omul în fața creaţiei din nimic, culturile mici — în faţa nimicului culturii. Din punct de 
vedere istoric am pierdut o mie de ani, iar din punct de vedere biologic n-am câştigat 
nimic. Atâta vreme de vegetare, dacă n-a consumat efectiv substanţa vitală a neamului, n-a 
întărit-o şi n-a dinamizat-o în nici un fel. Trecutul României nu mă flatează deloc şi nici nu 
sunt prea mândru de strămoşii mei lipsiți de orgoliu că au putut dormi atâta timp, în 
aşteptarea libertăţii. România are un sens întrucât o începem. Trebuie s-o creăm lăuntric 
pentru a putea renaşte în ea. Plăsmuirea acestei țări să ne fie singura obsesie“ 

„Cultura românească este o cultură adamitică, fiindcă tot ce se naşte în ea n-are 
precedent (Şi în sens peiorativ). Fiecare reedităm destinul lui Adam, decât, acesta a fost 
scos din paradis, iar noi dintr-un mare somn istoric. Adamismul poate paraliza numai 
sufletele slabe, fără elan profetic, fără instinct combativ şi voință de afirmare personală. 
Nu că el n-ar fi susceptibil de a provoca crize şi îndoieli, ci faptul de a rămâne înmărmuriţi 
în fața lui este revoltător. 

Trebuie să suportăm cu avânt agresiv tragedia culturii nule, să ofensăm prin proprie 
forță vidul trecutului şi să încercăm a realiza, dintr-o inițiativă neaşteptat de mare, tot ceea 
ce a vegetat în somnul nostru istoric. Orgoliul nostru trebuie să se satisfacă în faptul că 
totul este de făcut, că fiecare putem fi dumnezeul istoriei noastre, că nu există o linie pe 
care-am fi siliți să mergem, că linia noastră este destinul ţării. Existenţa fiecăruia să 
constituie un element la temelia României. Aceasta să ne fie menirea. Tot ce nu e profeție în 
România este un atentat împotriva României “ 

„Pentru ca un neam să-şi deschidă drum în lume, toate mijloacele sunt justificate. 
Teroare, crimă, bestialitate, perfidie sunt meschine şi imorale numai în decadență, când se 
apără prin ele un vid de conţinuturi; dacă ajută însă ascensiunea, ele sunt virtuţi. Toate 
triumfurile sunt morale. 

Salvarea României sunt virtualităţile şi posibilitățile ei ascunse. Ceea ce am fost nu 
este decât un sprijin iluzoriu. Nu trebuie să fim atât de laşi încât să ne inventăm un trecut. 
Iubesc istoria României cu o ură grea...Nu înţeleg cum există oameni care dorm liniștiți 


361 În acest sens, iată o observaţie pertinentă a lui Sorin Alexandrescu: „Trebuie spus, de asemeni, că şi dacă 
acceptăm dreptatea unora dintre remarcile sale despre mentalitatea românească, lucru pe care aş fi înclinat să-l 
fac, gestul în sine de a face tabula rasa din cultura română se înscrie în cea mai bună tradiție critică a 
intelighenţiei româneşti, care, începând cu secolul XIX, nu încetează să-şi renege violent trecutul o dată la 
douăzeci de ani. Nici atitudinea lui Cioran, nici imaginea sa despre România nu sunt inedite în 1937, inedite sunt 
doar radicalismul negației, violența, refuzul oricărui compromis. Cioran îşi distruge ţara în Schimbarea la fată 
(1936) cu aceeaşi forță pe care o întrebuințase împotriva lui însuşi şi a lumii în general în Pe culmile disperării 
(1934); singura diferenţă este că în 1936 vrea şi să creeze o nouă Românie, cu aceeaşi violenţă“. În Sorin 
Alexandrescu, Privind înapoi, modernitatea, Bucureşti, Editura Univers, 1999, pp. 283-284. 

după ce se gândesc la existenţa subterană a unui popor persecutat, la secolele de întuneric, 
de groază şi de iobăgie. Când văd Ardealul, mi se desfăşoară o configuraţie plastică a unor 
dureri mute, a unei drame închise şi înăbușite, a unui timp fără istorie“. 

„N-a înţeles nimic din problema României acela pentru care ea nu este o obsesie 
dureroasă. Viziunea lucidă şi amară a trecutului ei trebuie trăită până la ultimele 
consecințe pentru ca să ne putem da seama de sensul unei mari meniri. Pierdut este acela 
pentru care retrăirea destinului nostru nu este o răspântie în viaţa sa şi un prilej de 
tragedie. Nu este naţionalist acela pe care nu-l chinuie până la halucinație faptul că noi, 
românii, n-am făcut până acum istorie, ci am aşteptat să ne facă istoria, să ne dinamizeze 
un torent transcendent ființei noastre; nu este naţionalist acel ce nu e frământat de 
limitarea fatală care închide România în cercul şi fatalitatea culturilor mici, a acelor 
culturi care n-au curajul să se învârtă în jurul propriei lor axe; nu e naţionalist acel care 
nu suferă infinit că România n-are misiunea istorică a unei culturi mari, imperialismul 
politic, megalomania inerentă şi voința nesfărşită de putere caracteristice marilor națiuni, 
precum nu e naţionalist acel ce nu doreşte fanatic saltul transfigurator “. 

„Nu e mare lucru a iubi România din instinct; nu este un merit. Dar să o iubeşti după 
ce ai disperat total de destinul ei, îmi pare totul. Și cine n-a disperat de destinul României 
niciodată, acela n-a înţeles nimic din complexitatea acestei probleme şi acela nu va fi 
angajat nicicând profetic în destinul acestei țări“. 

„Un profetism naţional, în deosebire de tradiționalism, pune centrul de greutate pe 
viitor, considerat ca o comoară de împliniri naţionale. Tradiţionalismul este o formă 
comodă, neangajantă. El exprimă o solidaritate cu neamul, dar nu o voinţă de a-i da un 
mare sens în lume. Orice tradiționalism acceptă limitele imanente ale naţiunii. Atunci nu 
mai este nimic de făcut, națiunea mergând spre viitorul ei ca boul la apă “. 

„România are nevoie de o exaltare până la fanatism. O Românie fanatică este o 
Românie schimbată la faţă. Fanatizarea României este transfigurarea României. 

Miturile unei națiuni Sunt adevărurile ei vitale. Acestea pot să nu corespundă 
adevărului; faptul n-are nici o importanță. Suprema sinceritate a unei naţiuni faţă de sine 
însăşi se manifestă în refuzul autocriticii, în vitalizarea prin propriile ei erori. Și apoi o 
naţiune caută adevărul? O naţiune caută puterea. 

Misiunea României trebuie să ne fie mai scumpă decăt toată istoria universală, deşi 
noi ştim că trecutul României este timp fără istorie. 

Oamenii în care nu arde conştiinţa unei misiuni ar trebui suprimaţi. Fără spirit 
profetic, viaţa este un joc inutil. Numai în clipa când România se va consuma în flăcările 
interioare ale menirii sale ea va înceta să fie întristătoare “. 

„Vitalitatea României va trebui să-şi găsească o dată o expresie, deoarece ne-am 
înjosit prea mult în trecutul şi prezentul nostru pentru ca, într-o explozie, să nu ne trăim o 
adevărată metamorfoză. Am fost totdeauna pesimist când am vorbit de România, dar cred 
că viața este destul de iraţională ca să înfrângă un ireparabil al istoriei şi al destinului 
nostru. În momentul în care aş fi convins că posibilitatea unei schimbări la faţă a României 
este o iluzie, din acel moment o problemă a României pentru mine n-ar mai exista. Întreaga 
noastră misiune politică şi spirituală trebuie să se reducă la voința încordată a unei 
schimbări la faţă, la trăirea exasperată şi dramatică a metamorfozei întregului nostru stil 
de viaţă. Dacă înţelepciunea seculară, care spune că istoria nu face salturi, ar avea 
dreptate, atunci ar trebui să ne sinucidem cu toții pe loc. Dar instinctul, pasiunea şi elanul 
nostru profetic de la toți pot să înveţe ceva, numai de la înţelepţi nu. Existenţa noastră nu 
poate primi un sens decăt de la un salt, de la un salt definitiv şi esențial “. 

„Deficienţele actuale ale poporului român nu sunt produsul istoriei sale; ci istoria 
aceasta este produsul unor deficienţe psihologice structurale. Particularitatea condiţiilor 
istorice şi gravitatea lor au adâncit numai dispozițiile inițiale şi au scos la lumină anistoria 
noastră. Timpurile vitrege prin care am trecut au fost astfel fiindcă n-am fost destul de tari 
şi de capabili să le înfrângem. Dacă în noi ar fi fost o pornire de a ne individualiza şi de a 


ne afirma categoric am fi învins vitregia vremurilor demult, aşa cum au făcut toate 
popoarele mari — ca destin, iar nu ca număr. Un popor contează prin număr; dar mult mai 
mult prin forta lui agresivă. (...). Singurul altar în faţa căruia s-a închinat omenirea este 
forța. Și noi ne-am închinat în faţa acestui altar, dar numai pentru a ne umili şi a preamări 
forta altora. 

Românii au fost totdeauna prea călduți. Urând extremele şi soluţiile tari, ei n-au 
prezentat în fața cursului lucrurilor reacţiunea caracterizată a unei individualități, ci au 
dat ocol evenimentelor, încât toate s-au făcut peste ei. Echilibrul nostru n-a fost expresia 
unei armonii, ci a unei deficienţe. El nu acoperea nici măcar contradicţiile lăuntrice 
latente, ci liniştea amărâtă a unui suflet nerealizat. (...). 

Va trebui să vedem care este specificul naţional al României, care a ținut-o o mie de 
ani în nemişcare, pentru a-l putea lichida împreună cu mândria ridicolă care ne ataşează 
de el“. 

„Nu vreau o Românie logică, ordonată, aşezată şi cuminte, ci una agitată, 
contradictorie, furioasă şi amenințătoare. Sunt prea mult patriot ca să doresc fericirea ţării 
mele. Spirala istorică a României se va înălța până acolo unde se pune problema 
raporturilor noastre cu lumea. Până acum am fost reptile; de aici încolo ne vom ridica în 
fața lumii pentru a se şti că nu numai România este în lume, ci şi lumea în România “. 


XIII 
Filosofia şi sociologia culturii. 
Personalități şi orientări. Simion Mehedinți, 
Tudor Vianu, Mihai Ralea, Mircea Eliade, Mircea 
Vulcănescu, Constantin Noica, G. Călinescu 


Filosofia culturii — un domeniu de vîrf al gândirii româneşti 


Dezvoltarea socială şi culturală a societății româneşti în perioada interbelică a determinat o 
creştere a interesului teoretic pentru problemele culturii. Între cele două războaie mondiale se 
afirmă o pleiadă de gânditori ce au adus contribuţii deosebite tocmai în domeniile de vârf ale 
gândirii filosofice, în filosofia valorii şi în filosofia culturii. Aceste discipline reprezintă în perioada 
interbelică discipline de avangardă, care vor influenţa întreaga gândire filosofică. Întrebările capi- 
tale ce se pun acum sunt: ce este cultura, ce sunt valorile, cum acționează ele în viaţa socială ş.a. 

Vianu consideră că aceste discipline s-au cristalizat odată ce a devenit limpede deosebirea 
dintre ştiinţele naturii şi ştiinţele spiritului, dintre natură şi cultură, dintre lumea fizică şi lumea 
morală. Aceste distincții, formulate la sfârşitul secolului al XIX-lea de orientarea neokantiană, vor 
fi considerate acum ca subînţelese şi acceptate de toți gânditorii români. Distincţiile dintre faptele 
obiective, independente de om, fapte repetabile exprimate sub formă de legi, judecăţile de 
existenţă, pe de o parte, şi fenomenele dependente de om, care fac parte din civilizația umană, 
fenomene irepetabile, individuale, care sunt rezultatul acțiunii umane şi care sunt apreciate în 
funcție de un anumit sistem de valori, aceste distincţii se regăsesc în toate abordările. Ele sunt 
importante întrucât au temperat excesul filosofiei pozitiviste de a aplica şi culturii legile naturii. 
Istoria umană, cultura şi creațiile spirituale nu pot fi cercetate de un naturalist cu procedeele sale, 
întrucât ar însemna să reducem istoria la natură. Teoreticienii au arătat că aceste realități au drept 
specific ireductibil raportarea lor la valori, punându-le în raport cu omul şi condiția umană. 

Tematica predominantă pe care o abordează gânditorii românii din perioada interbelică vizează 
dimensiunea culturală a existenței umane şi caracterul ei simbolic, identitatea culturilor şi 
comunicarea interculturală. Interesul gânditorilor români este orientat cu predilecție în două direcții 
complementare: 1) filosofia culturii, domeniu în care avansează noi perspective de analiză, ipoteze 
şi teorii asupra valorilor şi a limbajelor simbolice, a artei, a mitului şi a religiei; 2) filosofia 
cunoaşterii, domeniul în care unii gânditori români demonstrează, prin opera lor, că au asimilat 
temenic noile descoperiri ştiinţifice, pe care le interpretează dintr-o perspectivă originală, adesea în 
opoziție cu interpretările standard ale epocii, de factură neopozitivistă. Ei propun o reformă a 
raționalismului moderm, în acord cu tentativele similare din spațiul gândirii occidentale. Mai mult, 
în prelungirea acestor direcţii predominate, dar nu exclusive, trebuie menționat că Şcoala 
sociologică de la Bucureşti, sub îndrumarea lui D. Gusti, avansează şi validează prin cercetări de 
teren noi metodologii de investigare a vieții sociale. 

Temele abordate, profunzimea analizelor şi lucrările temeinice ale gânditorilor români în 
aceste domenii demonstrează nivelul ridicat al culturii române din perioada interbelică, capacitatea 
ei de a intra într-o competiţie firească cu realizările majore din cultura europeană. Studiile lor nu 

sunt simple comentarii sau eseuri în marginea unor lucrări de referință din spaţiul european, ci 
tratate, lucrări solide în care autorii au încercat să introducă elemente de originalitate, prin care să 
soluţioneze tensiunile spirituale ale epocii. Cultura română în perioada interbelică are o medie 
valorică foarte ridicată. Nu avem doar personalităţi excepţionale, ci şi o platformă culturală mai 
largă pe fundalul căreia se afirmă aceste personalități. Şansa României, spuneau exponenții 
generației lui Eliade, constă în afirmarea noastră în plan cultural, cu toate că în plan economic ne 
aflam într-o stare de dependenţă. Complexul de inferioritate, rezultat inițial al unui sever examen 
comparativ, a acţionat şi în cultura română uneori ca un factor inhibator, alteori ca un catalizator al 
creaţiei şi ca un stimulent al lucidităţii critice şi autocritice. Animatorii culturii române moderne şi 
spiritele creatoare autentice au înţeles că imitațiile şi asimilarea modelelor occidentale sunt un pas 
necesar pentru dinamizarea unei culturi înapoiate, dar au înțeles şi faptul esențial că o cultură 
națională nu se validează decât prin creații originale, care exprimă în forme ce pot fi omologate în 
plan universal fondul de sensibilitate şi de gândire al naţiunii române. 

În epoca modernă, când societăţile şi culturile europene şi-au multiplicat formele de 
comunicare şi raporturile de interdependență, forme care s-au extins treptat la scară planetară, a 
apărut o acerbă competiție a valorilor pe arena internațională. Promovarea şi recunoaşterea unei 
opere şi a unei valori naționale în acest spaţiu nu mai este legată totdeauna de valoarea intrinsecă a 
creațiilor respective; în difuzarea valorilor şi în impunerea lor pe plan internațional intervin şi alte 
mecanisme, care privesc strategiile de comunicare, interesele politice, poziția geopolitică, 
economică sau militară ale unei națiuni. Henri Coandă spunea că puține popoare au produs atâtea 
valori de excepţie precum poporul român — în raport cu numărul de locuitori. Această constatare ne 
îndreptăţeşte la „afirmațiunea că avem un înalt potenţial cultural“, cum spunea Lucian Blaga, dar 
ea nu îşi găseşte neapărat expresia şi în imaginea pe care o are cultura românească în lume. 

Alături de autorii pe care i-am analizat în capitolele anterioare, se afirmă acum o pleiadă de 
gânditorii din tânăra generație, pe care o să-i prezentăm în capitolul de față: Tudor Vianu, Mihai 
Ralea, Mircea Vulcănescu, G. Călinescu, Mircea Eliade şi Constantin Noica. Dar, înaintea acestora, 
am inserat o scrurtă prezentare a lui Simion Meghedinţi, autor din generația maioresciană, care 
fixează câteva linii majore în noua problematică a filosofiei culturii. 


1. Simion Mehedinţi (1868-1962) 


Simion Mehedinţi este întemeietorul şcolii româneşti de geografie, savant cu o viziune 
cuprinzătoare asupra existenței umane, unul dintre cei mai originali şi profunzi gânditori în sfera 
antropologiei culturală şi a geopoliticii. Mehedinţi se specializează în geografie la Paris, Berlin şi la 
Leipzig, având prilejul de a studia cu mari savanţi ai timpului precum Paul Vidal de la Blanche, 
Rudolf Virchow, Ferdinand von Richthofen, Adolf Bastian, Friedrich Ratzel. După ce în 1899 
susține la Leipzig un doctorat strălucit cu Friedrich Ratzel, întemeietorul antropogeografiei şi unul 
dintre părinții geopoliticii, Mehedinţi devine profesor la Universitatea din Bucureşti şi se dedică 
organizării învățământului geografic de toate gradele în România (elaborează manuale foarte 
apreciate), ţine conferinţe şi publică o serie de lucrări ce abordează problemele educației, lucrări de 
mare ecou în epocă (dintre care menționăm: Poporul. Cuvinte către studenţi — 1914; Altă creştere: 
şcoala muncii — 1919; Datoria generației actuale — 1933). Între 1907-1923 a condus revista 
Convorbiri literare. 

În 1920, cu ocazia alegerii sale ca membru al Academiei Române, susține un discurs cu tema 
Caracterizarea etnografică a unui popor prin munca şi uneltele sale. Într-o altă comunicare, ţinută 
tot la Academie, în 1928, cu temă: Coordonate etnografice: cultura şi civilizaţia, aprofundează 
problematica antropologică şi avansează o teorie consistentă asupra relației dintre cultură şi 
civilizaţie. În cele două conferinţe, ce vor fi publicate ca studii de sine stătătoare, se află nucleul 
concepției filosofice şi antropologice a lui Simion Mehedinţi. Civilizaţia este pentru Mehedinţi 
„suma tuturor descoperirilor tehnice care au înlesnit omului adaptarea sa la mediul fizic“, iar 
cultura „suma tuturor creaţiilor sufleteşti (intelectuale, etice şi estetice) care înlesnesc adaptarea 

individului la mediu social“. 


Mehedinţi a propus nu numai o teorie a culturii, ci şi un sistem operațional de analiză a culturii 
şi civilizaţiei, cu un nomenclator cuprinzând componentele structurale şi subcategoriile lor 
definitorii, care poate orienta cercetările istorice şi etnografice. Registrul civilizaţiei cuprinde hrana 
(de la formele cele mai simple, până la formele de preparare actuală, industrializată), 
îmbrăcămintea şi locuinţa (de la „culcuşul de o noapte“, până la „zgârie-nori), mijloacele de 
circulaţie (de la „„umblet“, deplasarea cu animale, apoi de la roată la locomotivă, de la navigaţie 
maritimă, la cea aeriană, cu avionul). Cultura include ştiinţa (de la formele primare de cunoaştere, 
la gândirea rațională şi la metodele pozitiviste ale ştiinţei moderne), arta (de la desenul paleolitic, 
la arta actuală), religia (de la magie, la religiile monoteiste universale), morala, cu normele sale 
specifice de conduită şi de conviețuire în comunitate. Munca este sursa comună a celor două tipuri 
de creaţii umane, amândouă derivă din „dublul caracter — material şi sufletesc — al muncii“. Cele 
două dimensiuni ale existenței umane se află în raporturi de simultaneitate şi de interdependență, 
formând o unitate a contrariilor. 

Dar cele două aspecte nu se află în raporturi necesare de simetrie, astfel încât „o stare de 
civilizație modestă se poate asocia cu o foarte bogată cultură“. „De aceea, polul civilizaţiei şi polul 
culturii rar coincid. Un grad mare de civilizație poate atinge orişicine dacă împrumută rezultatele 
muncii altora. O cultură înaltă e însă un fenomen cu mult mai greu de realizat. Ea presupune nu 
numai muncă bogată şi mare bogăţie de cugetare, dar şi o simțire fină, care se traduce printr-o 
atitudine etică şi estetică de un nivel superior“."“” Tehnicile de adaptare la mediul natural 
(civilizația) şi tehnicile de adaptare la mediul social (cultura) se întrepătrund într-o unitate ce 
conferă organicitate vieții unui popor. După ce a marcat distincțiile de esență (de structură, 
finalități, proceduri acționale, motivații) dintre cele două componente, Mehedinți subliniază că ele 
converg, în „unitatea vieţii“, întrucât „tehnica materială (civilizația) şi tehnica sufletească (cultura) 
sunt legate printr-o sută şi o mie de fire, iar tranziţia de la una spre cealaltă e de multe ori atât de 
fină, încât devine imperceptibilă. Unitatea vieţii le cuprinde pe amândouă“.5% 

Opera sa ştiinţifică fundamentală a fost publicată în 1931: Terra. Introducere în geografie ca 
ştiinţă, în 2 volume, o lucrare monumentală, o sinteză a cunoştinţelor în domeniu, un tratat ce 
sistematizează o vastă informaţie ştiinţifică, tratat ce a fost elogiat la apariție în revistele 
internaționale de specialitate. O altă lucrare deosebită a lui Mehedinţi este Creștinismul românesc, 
din 1941, în care reconstituie istoria spirituală a poporului român şi încearcă să determine 
trăsăturile sale specifice din perspectivă culturologică largă. 

Mehedinţi a elaborat şi o viziune geopolitică privind destinul poporului român pe termen lung, 
analizând raporturile dintre geografie, istorie şi demografie în noile contexte ale civilizației 
europene moderne. Pornind de la teza lui Herder, după care „istoria este geografie în mişcare“, 
Mehedinţi consideră că, alături de factorii geografici, în evoluția popoarelor contează tocmai 
complexul cultură/civilizație, adică aspectele care ţin de acțiunea umană. Factorii determinanţi ai 
dezvoltării se regăsesc în combinaţia dintre categoriile geografice şi cele etnografice, întrucât, 
adaugă Mehedinţi, „istoria mai este şi etnografie în mişcare, dacă ținem seama de masa etnică de o 
parte şi de personalitățile reprezentative pe de altă parte“. Din această perspectivă, Mehedinţi 
analizează mereu datele relevante pentru devenirea popoarelor, insistând asupra indicatorilor ce 
exprimă nivelul civilizaţiei, cantitatea, calitatea şi diversitatea uneltelor, intensitatea muncii, factorii 
demografici, capacitatea de adaptare şi complexul stărilor spirituale şi al înfăptuirilor culturale 
asociate acestor elemente. Astfel, Mehedinţi fixează reperele geopolitice în jurul cărora s-a 
dezvoltat poporul român, „poporul din Carpaţi“, cu vatra axială în spaţiile acestor munţi, cu 
deschiderea spre vest asigurată de Dunăre şi cu deschiderea spre „fațada“ mediterană prin Marea 
Neagră. Este un spațiu aflat „la răspântia“ unor drumuri comerciale europene (pe axa ce uneşte 


*% S. Mehedinţi, Civilizație şi cultură, Îngrijirea ediţiei, studiu introductiv şi note de Gheorghiţă Geană, 
Bucureşti, Editura Trei, 1999, p. 119. 

*% S, Mehedinţi, op. cit., p.124. 

Baltica de Marea Neagră), supus astfel unor „presiuni“ geopolitice din est şi din vest, din sud şi din 
nord, cea mai puternică presiune demografică şi geopolitică venind dinspre zona rusească şi 
asiatică, aflată în expansiune. El subliniază „rolul european al statului român“, câmpurile de 
presiune la care este expus şi liniile de orientare ale marilor puteri în perioada interbelică. 
Mehedinţi consideră că elementul caracteristic al epocii moderne constă în faptul că „istoria a 
devenit planetară“, universală, întrucât „Terra întreagă a intrat în stăpînirea omului“."% Această 
caracteristică este un rezultat al unei evoluţii îndelungate a civilizației, pe care Mehedinţi o împarte 
în trei faze, în funcţie de relaţia dintre zonele de civilizație şi cucerirea spaţiului geografic: 
e faza continentală, care se întinde pe mii de ani, fază în care societăţile trăiau „închise“ în 
orizontul lor, iar interacțiunile dintre ariile de civilizație erau accidentale; 
e faza oceanică, în epoca modernă, când „omenirea ia cunoştinţă de unitatea ei antropologică 
şi biogeografică“, prin modernizarea navigaţiei şi luarea în stăpânire a Oceanului Planetar; 
e faza atmosferică, în secolul XX, o dată cu invenția aeronauticii, fapt care a mijlocit 
circulația rapidă între societăți. 
„Istoria acum este nu numai universală, ca în faza oceanică, dar viața omenirii este în 
aşa măsură integrată încât izolarea a devenit cu neputinţă, nici o naţiune şi nici un stat nu 

2. Tudor Vianu (1897-1964) 


Tudor Vianu s-a afirmat ca filosof, estetician, teoretician şi critic literar. A fost un gânditor 
sistematic, cu vocaţia sintezelor teoretice, un mare erudit şi umanist. El a lăsat opere strălucite în 
filosofia culturii, în teoria valorilor şi în estetică. A exprimat permanent o poziție raționalistă şi 
umanistă, fiind, totodată, un profesor exemplar prin rigoare şi temeinicie. Lucrările sale sunt 
riguroase construcţii sistematice, urmărind evoluția problemelor şi ordonarea lor. Spirit clasic, 
raționalist, el se remarcă prin claritate şi profunzime, prin disciplină intelectuală severă, printr-o 
expresie concentrată şi rezumativă. Operele sale sunt lucrări de referință, fiind citite totdeauna cu 
un profit intelectual substanțial. Principalele sale lucrări: Estetica (1934-1936, în două volume); 
Introducere în teoria valorilor (1942); Filosofia culturii (1944); Tezele unei filosofii a operei (1947, 
publicată postum). 

Cultură şi valoare. Vianu a elaborat o teorie consistentă a valorilor şi a culturii. Potrivit lui, 
cultura exprimă suma valorilor create de om, mediul în care el îşi dobândeşte caracteristicile 
ireductibile. Aşadar, cultura este un patrimoniu al valorilor, un univers axiologic în care omul îşi 
dobândeşte demnitatea sa. În centrul definiţiei sale stă conceptul de valoare. Valoarea, spune Vianu, 
este “obiectul unei dorințe”, este “expresia ideală a unui acord între eu şi lume, care poate fi 
oricând realizat“ Actul cultural constă în introducerea unui obiect, prin creație umană, în sfera 
unei valori. Prin creaţie, omul investeşte un obiect cu o anumită valoare şi, deci, îl integrează 
culturii, îl înalță din natură în cultură. Astfel, lumea capătă sens, iar lucrurile, privite din 
perspectiva unor valori, dobîndesc anumite semnificaţii umane. Mai precis, valoarea este o relație 
dintre subiect şi obiect. Subiectul uman (individual sau colectiv) se raportează la lume potrivit unor 
dorințe şi nevoi ale sale, dar valorile nu se confundă cu dorințele. Celălalt pol al valorii este 
reprezentat de “obiectele corelative” ale dorinţei, de obiectele care au capacitatea de a le satisface. 

„Scurt spus, o valoare este obiectul unei dorinţe. Această dorinţă poate să fie la rândul 
ei fizică sau morală. Un lucru care întruchipează în sine o astfel de valoare, un lucru care 

prin prezenţa sau prin întrebuințarea lui poate să satisfacă această dorință se numeşte 

bun “56 

Aşadar, Vianu defineşte valoarea într-un mod relaţional, nu substanţial. Un pol al valorii se află 
în lumea subiectivităţii, celălalt în lumea obiectivităţii. Omul preţuieşte anumite obiecte (adică le 
acordă valoare) în virtutea faptului că aceste “obiecte” (fapte, comportamente, idei, creaţii etc.) 
satisfac nevoile şi dorinţele omului ca subiect. Prin această perspectivă relațională, Vianu depăşeşte 
atât concepțiile subiectiviste şi psihologiste, care reduce valoarea la datele şi trăirile subiective, cât 
şi concepțiile obiectiviste şi realist-naive, care confundă valoarea cu lucrurile, considerate în afară 
relației lor cu omul. Valoarea este o sinteză între obiectiv şi subiectiv, material şi spiritual, real şi 
ideal. Imperiu al valorilor, cultura este văzută ca o axiosferă a existenţei umane, un ansamblu 
structura de valori. „Prin lucrarea tuturor creatorilor, prin tehnică şi prin artă, prin opere ştiinţifice 
şi prin instituții, prin codificări şi prin ritualuri, ne înconjurăm cu un mediu axiologic 
condițional“ *“ Valorile reprezintă o zonă intermediară între conştiinţă şi lucruri, o zonă relativ 
autonomă, dar care se află în acelaşi timp în corelație cu cele două realități, fiind o punte între 
subiect şi obiect. Cultura delimitează în aria socialului tot ceea ce a adus omul specific în câmpul 
existenţei, creațiile şi mijloacele care alcătuiesc mediul specific al existenţei umane. 

Valori şi bunuri, cultură şi civilizație. De la Vianu ne-a rămas o distincţie clasică deja, aceea 
dintre valori şi bunuri, distincție prin care intrăm în perimetrul unei dezbateri teoretice de 
anvergură în secolul XX. Este vorba de criteriile prin care deosebim cultura de civilizație. Orice 
valoare, deşi rămâne permanent şi o proiecție ideală, se întruchipează relativ şi gradual, prin muncă 
şi creație umană, într-un suport fizic (obiect, operă, imagine, comportament, acțiune), prin care 
dobândeşte existenţa efectivă şi este încorporată în plasma vieţii practice. Pentru Vianu, cultura este 
un sistem de valori, civilizația este un sistem de bunuri în care se întruchipează valorile culturale. 
Vianu susţine că „civilizația nu este, de fapt, decât o cultură definită ...din punctul de vedere al 
unei singure valori, şi anume din punctul de vedere al valorii tehnico-economice. Civilizaţia nu 
este o entitate care s-ar opune culturii, este numai unul dintre aspectele ei“. Aşadar, între cultură 
şi civilizație ar exista doar o distincţie funcțională, nu de natură. Raportul cultură-civilizaţie este 
conceput de Vianu într-un mod raționalist şi echilibrat. Civilizaţia este realizarea valorilor culturale 
în bunuri materiale, menite să amelioreze condiția umană. El consideră că distincția dintre cultură 
şi civilizaţie este necesară, dar critică viziunile care condamnă civilizaţia şi o opun culturii. 

Autonomia valorilor. Lumea valorilor culturale este de mare complexitate. Valorile, deşi au 
temeiuri genetice asemănătoare, se diferențiază trepat şi dobândesc autonomie în cursul evoluției 
istorice, până la pragul în care devin ireductibile unele la altele. Vianu afirmă că „există deci tot 
atâtea valori câte aspirații vibrează în sufletul omenesc.“ Toate la un loc exprimă gama foarte 
bogată şi diversă a existenţei umane. Vianu operează cu o serie de criterii pentru a stabili un tablou 
al valorilor, ce poate fi proiectat ca instrumnet de analiză asupra oricărei societăți. În funcţie de 
domeniul lor de existenţă şi de manifestare, Vianu descoperă opt tipuri de valori: economice, 
vitale, juridice, politice, teoretice, estetice, morale, religioase. Primele patru categorii de valori din 
această scară sunt valori instrumentale, care îndeplinesc funcția de mijloc, iar ultimele patru 
categorii se referă la valorile care îndeplinesc funcţia de scop. Între aceste valori există relaţii de 
coordonare şi de influențare reciprocă, dar ele sunt „ireductibile“ unele la altele. 

Ierarhia valorilor e diferită de la o epocă la alta. Diferenţierea valorilor este o condiţie a 
progresului social. Epoca modernă, prin pasiunea ei discriminatorie, a exagerat autonomia 
valorilor şi le-a gândit în relație de opoziţie. Este un izvor al crizei moderne. Excesul de 
specializare poate provoca un dezechilibru în tabloul cultural. Supremaţia acordată unor valori a 
dus la fragmentarea şi unilateralizarea existenţei umane. Valorile teoretice şi cele practic utilitare au 
dobândit supremație în raport cu cele morale, estetice şi religioase. Soluţia sa este de a propune un 
ideal cultural integrator care insistă pe dezvoltarea polifonică a spiritului uman. Vianu îşi 

exprimă încrederea în capacitatea omului de a reechilibra tabloul cultural, de a atenua specializarea 
îngustă şi de a reface unitatea culturii. Aceasta ar fi sarcina epocii noastre, aceea de a reface 
întregul cultural, de a resolidariza valorile pe suportul unei viziuni umaniste. Cultura individuală, 
profesională, specializată nu se opune culturii generale. Vianu face o distincţie între cultura 
individuală şi cultura socială. Ambele pot fi parțiale sau totale. Prin cultura parțială, Vianu înţelege 
situația când un individ sau o societate cultivă numai un gen de valori. Este vorba de cultura 
profesională. Prin cultura totală, Vianu înţelege capacitatea unui om sau unui grup social de a trăi în 
câmpul tuturor valorilor umane. Ea nu se confundă cu ceea ce numim cultura generală, care se 
reduce la un ansamblu de cunoştinţe din domenii diferite, pe care individul poate să nu le trăiască 
afectiv. 

Concepţia „activistă“ a lui Vianu asupra culturii. Vianu a elaborat o concepție proprie 
asupra culturii, pe care o denumeşte „concepție activistă“, deoarece are în centrul ei ideea rolului 
activ al subiectului creator.. Vianu stabileşte trei mari tipuri în care s-ar încadra diversele 
concepţii asupra culturii. Pentru a fixa aceste tipologii, el porneşte de la o „definiţie analogică“ a 
culturii. Dezvoltând conotațiile din substratul etimologic al termenului de cultură, Vianu apreciază 
că în conținutul său figurează trei momente: un agent natural pe care cultura îl prelucrează, o 
valoare (scop, ţel, ideal) care orientează cultura şi o activitate umană care modelează agentul 
natural pentru realizarea valorii urmărite. Concepţiile despre cultură se diferențiază în funcție de 
importanţa pe care o acordă unuia dintre celor trei factori constitutivi. 

— Concepţia raţionalistă a culturii pune accentul pe rolul agentului natural. Acest agent este 
natura umană rațională, rațiunea, factor omogen şi egal repartizat tuturor fiinţelor omeneşti. Deci, 
idealul corespunzător acestei viziuni rezidă în dezvoltarea facultăților raţionale ale omului. Această 
concepție a promovat ideea progresului, a ameliorării condiției umane prin cunoaştere, a organizării 
societății pe baze raţionale şi democratice. Secolul al XVIII-lea a fixat în linii mari codul acestei 
viziuni raționaliste. 

— Concepția istorică asupra culturii pune accentul pe ideea de valoare. Concepţiile care intră 
în această variantă tipologică privesc cultura ca o „totalitate individuală“, ca un organism cu 
finalitate proprie. Omul nu mai e privit ca o ființă exclusiv rațională, ci complexă, alcătuită dintr-un 
fond psihologic divers, afectiv, volitiv, sentimental şi rațional. Valorile care orientează culturile 
diferă deci de la societate la societate şi de la epocă la epocă. Pentru aceste concepții nu există o 
singură cultură, ci cu o pluralitate de culturi diferențiate, conduse fiecare de idealuri specifice. 
Această concepție a sprijinit, în secolul XIX, lupta popoarelor pentru realizarea idealului național. 
La unii teoreticieni, această concepţie a dus la viziuni pesimiste şi fataliste (O.Spengler). 

— Concepţia activistă a culturii, pe care o fundamentează Vianu, pune accentul pe ideea de 
activitate creatoare, de efort constructiv. Ideea centrală este aceea că în cultură se exprimă forța 
demiurgică a omului, libertatea sa creatoare. Cultura este opera acțiunii şi a libertăţii omeneşti. 
Natura rațională a omului face posibilă activitatea sa orientată spre transformarea şi perfecționarea 
societății, spre eliminarea răului din lume, spre ameliorarea practică a condiției umane. Dacă 
secolul al XVIII-lea a fost dominat de concepția raționalistă, secolul al XIX-lea — de cea istorică, 
secolul al XX-lea este stăpânit de concepția „activistă“. În substratul concepţiei „activiste“ se află 
mitul prometeic. 

Concepţia raționalistă consideră că suportul culturii este umanitatea, cea istorică — națiunea, 
cea umanistă — personalitatea, cea „activistă“ — omul ca agent activ, transformator. Vianu susține că 
activismul este paradigma centrală a gândirii occidentale moderne, fiind o expresie a idealului 
occidental de a modela natura după chipul omului. Cultura modernă are ca ideal creația, pasiunea 
faustică pentru cunoaştere. Dar, valorile ştiințifico-tehnice trebuie gândite în acord cu celelalte 
valori şi scopuri umane. Vianu apreciază că sensul modernizării este exprimat tocmai de atitudinea 
activă a omului față de lume. Cultura română are nevoie de tipul omului creativ, întreprinzător, a 
omului de inițiativă practică, condus de imperative morale şi de ştiinţă, capabil să folosească noile 
achiziţii ale cunoaşterii şi ale tehnicii pentru a schimba datele realității prin acțiune. 


“Tudor Vianu, Opere, vol.8, Editura Minerva, 1979, pp..303-345 

3. Mihai Ralea (1896-1964) 


Este o personalitate complexă, afirmându-se ca filosof, psiholog, estetician, militant politic, 
eseist strălucit. Se remarcă prin mobilitatea intelectuală, reciptivitate şi spirit critic. Principalele 
lucrări: Introducere în sociologie (1926); Istoria ideilor sociale (1930); Psihologie şi viață (1938); 
Explicarea omului (1946); Sociologia succesului (1962); Introducere în psihologia socială (1966 — 
împreună cu Traian Herseni). După studii făcute la Paris, a fost profesor la Iaşi între anii 1923- 
1938, unde a predat un curs de psihologie şi unul de estetică. După 1938 a predat la Universitatea 
din Bucureşti un curs de estetică şi de psihologie, până în 1964. A făcut parte din Partidul Naţional 
Țărănesc. Între anii 1938-1940 a fost ministru al muncii. După 1948 a lucrat în diplomaţie. Din 
1920 s-a afirmat constant în publicistica vremii cu poziții raționaliste şi democratice, iar din 1933 a 
preluat conducerea revistei Viața românească. Este o personalitate foarte activă a epocii, care 
sintetizează influențe multiple. A militat pentru apărarea valorilor democratice şi a instituțiilor 
politice moderne, continuând tradiţia revistei Viaţa românească. 


O teorie antropologică bazată pe ideea de amânare 


Ideea de amânare ca temei al teoriei sale antropologice. Ralea a elaborat o concepţie 
antropologică şi sociologică originală în principala sa lucrare, Explicarea omului (tradusă în 
franceză de Eugen Ionescu). Supus unor influențe multiple, Ralea a încercat să facă o sinteză între 
concepția lui Durkheim şi cea a lui Gabriel Tarde, preluând de la primul ideea caracterului obiectiv 
al fenomenelor sociale, iar de la al doilea componenta psihologică a faptelor sociale. Antropologia 
sa filosofică porneşte de la distincția dintre om şi animal. El încearcă să explice comportamentul 
uman, precum şi creaţia de valori prin fenomenul psihologic al amânării. Intenţia sa era aceea de a 
respinge concepţiile biologice şi naturaliste, arătând că demnitatea omului constă în capacitatea sa 
de a se elibera din înlănţuirile naturale, de a înfrânge determinismul natural şi biologic, de a acţiona 
şi de a crea liber. Astfel, omul este fiinţa care se opune mediului, care spune „nu“ instinctelor 
biologice, fiind de aceea „primul animal absurd“, întrucât reuşeşte să iasă de sub tirania instinctului 
de conservare. Fenomenul amânării reprezintă mecanismul psihologic fundamental al omului. 
Psihismul animal e dominat de impulsivitate nestăpânită, psihismul uman e dominat de amânare. 
Animalul reacționează prompt la mediu, reacțiile sale fiind determinate mecanic şi instinctiv. La 
om, reacțiile sunt mijlocite de reflecţie, discernământ, gândire critică. La om, „intre percepție şi act 
(stimuli şi reacție) apare un al treilea element”. Amânarea face posibil momentul reflecției 
interioare, al deliberării, al gândirii critice. 

Pentru Ralea, întreaga creaţie culturală poate fi interpretată ca o expresie a libertăţii dobândite 
prin mecanismul amânării în primul ei moment logic şi a depăşirii obstacolelor, a răspunsului 
constructiv în al doilea moment. Amânarea e de fapt suportul unei conduite practice, active, căci 
pentru om, ca „animal constructiv“, „fenomenul inhibativ aplicat vieții nu constituie o deprimare, ci 
un stimulent”. Natura, datele biologice şi mediul social constituit istoric au adeseori semnificaţia 
unor obstacole care declanșează efortul constructiv al omului. „Întregul proces axiologic al genezei 
valorilor e bazat pe ideea de obstacok“”. Amânarea face posibilă complexitatea vieţii sufleteşti, 
acumularea energiei psihice, care va fi convertită în creaţie culturală. „Mediul nu poate da omului 
porunci directe“. Actele umane sunt acte mijlocite psihic şi deci întârziate. Actele psihice inferioare 
sunt modelate de fenomenele psihice superioare. Stările sufleteşti superioare le domină pe cele 
inferioare, le încapsulează şi le amână astfel manifestarea directă. În acest fel se comportă percepția 
față de actul reflex, memoria față de percepţie, atenția concentrată față de distracție, judecata față 
de asociaţie, voinţa faţă de impuls. Specificul omului este acela de a-şi proiecta acțiunea în viitor şi 

de a-şi amâna reacția imediată. 

Ideea de amânare i-a fost sugerată de psihologia conduitelor a lui Pierre Janet. Ralea 
generalizează însă ideea de amânare la toate comportamentele umane, care sunt mijlocite de 
judecata rațională, de inteligență, de proiecția în viitor. Instinctul dictează comportamente 
precise şi fixe, stereotipizate, la situaţii şi condiții cunoscute. Inteligența e necesară însă în fața 
unor situaţii noi. Învăţarea este o capacitate a inteligenţei. Toate fenomenele psihice superioare 
implică în chiar structura lor o tendinţă de amânare. Inteligența este o funcţie revoluţionară pe 
scara evoluţiei, opusă rutinei, soluţiilor conservatoare, automatismelor, obişnuinţei. Ea caută soluţii 
noi şi se defineşte în chip fundamental prin capacitatea ei de adaptare la conjuncturi inedited, dar şi 
prin faptul că este relativistă, refuză pozițiile dogmatice, explorează orizontul posibilului. 
Inteligența are şi o funcție discriminatorie, exprimată în capacitatea ei de a produce abstracții, de 
a izola un element din structura globală a concretului şi de a le elimina pe celelalte. Inteligența 
are, de asemenea, o funcţie critică, prin care se opune credinţei, credulităţii, sentimentului. Ea 
examinează rațional cauzele şi efectele, anulează intuiţia vagă, procedează discursiv, prin lanţul 
intermedierilor, pentru a motiva rațional acțiunea. 

Dialectica datului şi a construitului. Nota specifică a omului este opoziția faţă de ceea ce este 
dat. Astfel, toate formele culturii pot fi definite prin opoziția lor faţă de ordinea naturală. Religia 
reprezintă o temperare sau o suprimare a excesului de vitalitate, o disciplinare a impulsurilor 
biologice, o suspendare a relativului şi o afirmare a absolutului. Economia reprezintă, de asemenea, 
o suspendare a consumului imediat pentru acumulare. Morala reprezintă o „răsturnare a 
raporturilor de forțe“, o suspendare a instinctelor pentru afirmarea valorilor etice. Nobleţea fiinţei 
umane constă tocmai în capacitatea de a face acte gratuite, acte care nu se justifică prin raportare la 
nevoile imediate. Arta este „o plăcere a artificialității“, o creație ce porneşte din nevoia omului de 
a se exprima, nu din aceea de a-şi satisface o nevoie imediată. Cunoaşterea, deşi serveşte acțiunea, 
izvorăşte dintr-o aspirație care depăşeşte nevoile acțiunii imediate. Prin toate aceste idei, Ralea 
urmăreşte combaterea concepțiilor iraționaliste, vitaliste, biologiste, rasiste, pragmatice şi 
pozitiviste. 

Teoria lui Ralea se completează cu ideea confruntării permanente a două tendinţe opuse în 
istoria civilizaţiei. El vorbeşte de „o dialectică a bucolicului şi a industrialului“, a datului şi a 
construitului. Mediul construit (artificial) se opune celui natural (dat). Bucolicul are semnificația de 
întoarcere la natură, iar industrialul exprimă tendinţa de artificializare a mediului uman. Aceste 
două tendinţe contradictorii se manifestă în toate epocile istorice. Ralea preia problematica inițiată 
de J.J. Rousseau privind antinomia dintre natură şi civilizaţie, dintre individ şi societate. El arată că 
cercetările antropologice nu au găsit nicăieri individul anterior societăţii, nici popoare aflate într-o 
stare absolut naturală, preculturală. În consecință, antinomia postulată de Rousseau nu este 
specifică societăţilor arhaice, unde comunitatea era foarte puternică şi solidară, iar individul era 
integrat în colectivități, ci societăților moderne, dezvoltate, unde găsim individul egoist, în opoziţie 
cu mediul său social, interesat de libertatea sa individuală. Dar antinomia este legitimă atunci când 
privim funcţiile interne ale vieţii sociale. Individul nu reprezintă datul natural. Dimpotrivă, 
societatea e datul cel mai primitiv al vieţii omeneşti. Societatea înseamnă organizare, rânduială, 
canoane, reguli care încadrează factorii naturali şi îi îngrădesc în acțiunea lor spontană. 
Antropologia culturală a remarcat această semnificaţie, afirmând că civilizația înseamnă „gard“ şi 
nu câmp liber. Societatea presupune deci valori, criterii, reguli transmise istoric şi prin educație. 
Individul este socializat, dar rămân porțiuni din sufletul său nesocializate, care năzuiesc spre 
dezordine. Stările anterioare de civilizație nu dispar, ci sunt integrate în cele superioare, după cum 
pulsiunile naturale din individ sunt încadrate în fenomenele psihice superioare. 

În sânul societăților dezvoltate este posibilă opoziția natură/cultură şi individ/societate. Etapele 
depăşite ale civilizaţiei, cu formele lor mai simple de viață, ni se par mai aproape de starea de 
natură. „Ni se pare natural ceea ce este vechi, obişnuit, transmis ereditar pe cale de instinct. Se 
numeşte natură adeseori un stadiu de civilizaţie depăşit“. Stările simple, rustice, bucolice, depăşite 
în cursul schimbător al vieții, par mai fireşti şi mai naturale, mai ales în epocile saturate şi obosite 
de rafinamentul civilizației. Omul este însă un „animal constructiv, fabricator“, nemulțumit cu ceea 

ce îi oferă mediul de-a gata, „un animal care respinge datul şi simte nevoia construcției 
permanente“. Aşadar, avem de-a face cu o antinomie ce funcționează înlăuntrul oricărei societăţii şi 
civilizaţii, în care se confruntă două tendinţe complementare: una către spontaneitate individuală şi 
alta către coerciție socială, una către anarhie, alta către conformism. De asemenea, este vorba de 
confruntarea dintre tendințele conservatoare de a păstra formele vechi şi tendinţele novatoare de a 
introduce elemente noi. 

Societatea umană evoluează treptat tot mai independent față de mediu, îşi dezvoltă forțe 
proprii care-i asigură o existență autonomă. Societatea se bazează pe funcțiile de acumulare, de 
obiectivare şi artificializare constructivă. Ralea consideră că putem descoperi în evoluţia culturală 
un proces de artificializare progresivă a vieţii umane. În această prespectivă, “toată istoria e o 
uriaşă construcție alături sau contra naturii“. Societatea se artificializează prin construcţie şi 
convenție, prin construcția unui nou mediul fizic şi prin creația unui mediu simbolic, prin 
introducerea unor convenții care asigură comunicarea interumană. Omul creează instrumente 
tehnice prin care modifică natura, dar el creează şi valori aparent gratuite care exprimă viața sa 
spirituală. Aceste valori nu au un sens utilitar îngust. Universul fizic şi moral al omului este, aşadar, 
o „construcţie“, ce a dobândit prin convenții accepate o semnificaţie. Toate acestea sunt 
suprastructuri ridicate pe suportul natural (biologic şi geografic). Tendinţa de artificializare este 
însă ținută în frâu şi azi de tendința complementară, de întoarcere la natură. Lumea contemporană 
ne oferă numeroase exemple şi simptome că opoziția, consacrată de epoca modernă, între cultură şi 
natură tinde să fie depăşită în nouă sinteză postmodernă. Este vorba de mişcările ecologiste, cu 
preocuparea lor pentru protecţia mediului, de interesul pentru agricultura ecologică şi de revenirea 
în forță medicinei naturiste, dar şi acţiunile de recuperare şi resemantizare a unor tradiții culturale 
locale în epoca globalizării. În toate acestea putem decoperi o tendință de reabilitare a “naturii”. 


O perspectivă privind „fenomenul românesc” 


Ralea a elaborat, în studiile şi articolele publicate în paginile revistei "Viaţa românească” o 
perspesctivă de interpretare şi o teorie asupra „fenomenului românesc”. Specificul național a fost o 
temă majoră a curentului poporanist, temă pe care Ralea reluat-o şi a redefint-o în perioada 
interbelică. Pe această temă, ce implica definirea psihologiei specifice a poporului român, Ralea a 
purtat numeroase dispute cu exponenții orientării ortodoxiste şi tradiționaliste, grupați în jurul 
revistei Gândirea, condusă de Nichifor Crainic, dar şi cu liderrii noii generații de creatori şi 
intelectuali, care se aflau sub influenţa lui Nae Ionescu. Studiul cel mai important al lui Ralea pe 
această temă poartă titlul Fenomenul românesc (1927), în care întreprinde o „încercare de 
caracterizare psihologică“ a poporului român. Deosebirile semnificative dintre popoare sunt de 
natură sufletească şi psihologică, nu rasială, afirmă Ralea, astfel că specificul național trebuie 
cercetat din perspectiva nouă a sociologiei culturii şi a psihologiei popoarelor. Spre deosebire de 
„rasă“, concept înţeles ca o entitate invariabilă de defuncta antropologie biologică, „sufletul etnic e 
rezultatul unei culturi, al unei vieți sociale anumite. Schimbaţi cultura şi moravurile, se va schimba 
cu încetul şi sufletul poporului. Nu imediat, evident“. Ralea afirmă că structura psihică a 
popoarelor se schimbă în funcție de condiţiile sociale şi istorice. „Sufletul colectiv“, înţeles ca 
structură psihică foarte complexă, păstrează totuşi anumite constante şi asemănări, chiar în fluxul 
acestei schimbări. „Fără îndoială că există linii mari de evoluţie care sunt stabile, mai puţin supuse 
schimbării. Ele durează secole. Altele dispar după câteva decenii. De toate acestea psihologii 
trebuie să țină seamă“. Ralea nu uită nici diferenţele sociale, de clasă, sau cele regionale, aşa cum 
proceda şi Ibrăileanu. Psihologia colectivă cunoaşte variaţii determinate de specificul regional, de 
mediu (rural/urban), de clasă (diferenţele de formulă psihică dintre nobilime, țărănime şi burghezie 

în cadrul aceleiasi națiuni), diferențe care dobândesc relevanță adesea la fel de mare ca şi 
diferenţele etnice, de la un popor la altul. 

Specificul se consolidează, crede Ralea, în decursul unor secole de viaţă statală comună, astfel 
că, întrucât românii nu au beneficiat de această condiţie, „psihologia noastră nu e complet 
întocmită, e în devenire, nu e precizată, ci în curs de precizare“. Este o exagerare care va fi 
respinsă în epocă. Dar, Ralea consideră că studiul psihologiei etnice trebuie aplicat asupra culturii. 
„Psihologia etnică se face studiind producţiile culturale ale unui popor, în care sufletul său s-a 
exprimat obiectiv, s-a condensat ca o esenţă abstractă“. Nici această condiție nu i se pare lui Ralea 
îndeplinită, întrucât literatura noastră e şi ea în formare, nu a ajuns încă să fixeze tipologii şi 
„individualitățile eminente, rezumative“, care să sintetizeze sufletul colectiv. Poziţia lui Ralea este 
exagerat de sceptică şi în această privință. După opinia lui, psihologia poporului român intră „intr-o 
comportare echidistantă între voluntarismul activist al Apusului şi pasivitatea fatalistă a 
Orientului “. Situat la această răspântie, influențele din cele două părți „s-au topit formând o sinteză 
nouă, de echilibru, care e numită adaptabilitate“. Prin acest echilibru, românii se deosebesc atât de 
orientali, cât şi de occidentali. 

„Există în caracterul nostru excese de lene, de plictiseală, de îndurare, de răbdare 
excesivă, care ne împiedică de a fi occidentali. Pe de altă parte, găsim în noi inițiative, o 
anumită hărnicie în a pricepe ce e bun în altă parte şi în a ni-l apropia, o vioiciune în a 
pricepe imediat mecanismul unei noutăţi, o agerime în a nu fi dezorientaţi şi nici intimidaţi 
în fata neprevăzutului, care ne îndepărtează cu mult de apatia insolentă a Orientului “. 

Prin această calitate, românii au reuşit să supraviețuiască, dar adaptabilitatea are şi o serie de 
aspecte negative, cea dintâi fiind acomodarea cu suferința, cu răul, cu nedreptatea şi lipsa unui 
protest împotriva acestora. Aceeaşi adaptabilitate este responsabilă şi de capacitatea noastră de a 
prelua elemente ale civilizaţiei occidentale şi de a le asimila. Adaptabilitatea este o funcție ce 
exprimă vitalitatea poporului român, capacitatea sa de a se modela după împrejurări, dar Ralea face 
distincție între imitație şi adaptare. Adaptarea înseamnă „curiozitate şi prin aceasta e semn de 
tinerețe“, „e o prefacere, o ajustare, o localizare. Ea înseamnă trecerea printr-un temperament 
special al unui sistem de viață...adaptarea are un sens activ, presupune o voinţă de transformare“. 
Este mijlocită deci de „spiritul critic“, cum cerea Ibrăileanu. 

O altă trăsătură definitorie a românului ar fi „spiritul tranzacțional““, care se manifestă în 
conduitele practice, morale şi în plan istoric. Bun, tolerant, sceptic, românul se împacă repede cu 
adversarul şi are „memoria răutăţii scurtă“. „Răutatea, cruzimea, perfidia adâncă şi ipocrizia“, 
crede Ralea, nu sunt în „firea noastră“. Adaptabilitatea românului e confirmată, spune Ralea, şi de 
uşurinţa cu care el învaţă moravurile şi limba ţărilor în care emigrează. Subliniind defectele 
psihologiei româneşti, Ralea vorbeşte de lipsa de temeinicie în acțiuni, de faptul că importul 
civilizației occidentale a rămas adesea formal, fără a modifica în profunzime comportamentul. 
„Aducem vagoane de căi ferate lustruite de noutate; după două săptămâni, le podideşte murdăria. 
Construim şosele elveţiene, care nu se menţin decât un an într-o stare bună“. Portretul făcut de 
Ralea românului este contradictoriu. Datorită împrejurărilor, românul şi-a dezvoltat o inteligență 
vie, suplă, un spirit critic şi ironic, care exclude naivitatea, dar şi încrederea în semeni. De aceea, 
Ralea spune că românul „presupune în cel pe care îl cunoaşte mai întâi un duşman şi abia după ce 
se convinge bine îi acordă încrederea şi atunci încă niciodată complet“. În ceea ce priveşte religia, 
românul nu este mistic, ci mai degrabă superstițios şi cu un comportament formal față de biserică. 

Ralea surprinde şi modul dezorganizat de a munci, comportamentul ineficient al românului 
față de timp. „Câteodată, nu lucrează săptămâni şi luni, şi alte dăți e capabil de eforturi 
considerabile. Are obiceiul să lase totul pe ultimele zile“. Ralea îşi încheie studiul avertizând asupra 
celor două feţe ale adaptării. 

„Adaptabilitatea e o sabie cu două tăişuri. Ea poate însemna evoluţie, inteligență, 
finețe, supleţe, progres, după cum poate însemna laşitate, duplicitate, şiretenie, 
superficialitate. În ea se găsesc conţinute virtual şi posibilităţile de progres, şi cele de 
decadență. Totul va depinde de directiva culturală, socială şi morală, care va fi imprimată 

poporului nostru de conducătorii săi. Destinul care ne aşteaptă e astfel dublu. La răspântie 

se cere mai multă înțelepciune decât oriunde “2” 

Pentru a ajuta procesul de construcție a modernităţii, o ţară ca România are nevoie de spirit 
critic, de civilizație rațională, nu de „misticism“, spunea el, combătând ideile care dominau o 
bună parte a intelectualilor români. Tendinţa spre „obscurantismul religios“ ar fi un fenomen de 
imitație, după Ralea, o modă de import, întrucât la noi nu au existat războaie sau confruntări 
pasionale de natură religioasă. Misticismul poate apărea în ţările cu veche tradiție raționalistă, 
fiind o reacţie la exagerările pozitiviste şi raționaliste, dar în ţări ca România, unde raționalismul 
abia urmează să conducă opera de modernizare, nu are justificare, fiind un simplu fapt de 
imitație. Criticând imitația servilă a creaţiilor occidentale, Mihai Ralea o pune pe seama spiritului 
provincial. Sistemele de valori se schimbă rapid în epoca modernă, astfel că, „până adoptă 
provincia o noua tablă de valori, capitala a şi schimbat-o“. Dar Ralea este atent de a se disocia de 
poziţiile tradiţionaliste şi antioccidentale („Să ne ferim, totuşi, ca poziția noastră să fie interpretată 
ca tradiționalistă“), arătând că revista Viaţa românească a militat pentru o deschidere către cultura 
occidentală, de unde am primit impulsuri pentru modernizare şi progres. 

„Am cerut întotdeauna contactul cu Occidentul: în politică, ştiintă şi tehnică. În 
literatură, însă, e cu totul altceva. Artistul, pentru o mie de motive, nu poate fi decât 
naţional. Produs al unei societăţi, el scrie pentru o societate dată. Marea lui calitate e 
specificitatea. Şi aceasta nu poate fi decât naţională. O inspiraţie forțată, care ar veni de la 
un grup de senzaţii pe care viața noastră nu le cunoaşte, ca şi reacțiunile exotice în faţa 
acestor senzaţii, nu poate da decât literatură de seră sau - în cel mai bun caz - de abilitate. 
Literatură mare sau cel puţin propriu-zisă nu poate da“. 

Specificul naţional, care este o calitate intrinsecă a creaţiei artistice, este definit de Ralea prin 
alte elemente decât o făceau ortodoxiştii şi autohtoniştii. Specificul nu e văzut ca o „substanță“ 
imuabilă, ci ca un complex de trăsături care suferă schimbări în funcție de contextele istorice şi 
sociale. Ralea respinge perspectiva „substanţialistă“ întrucât ar anula posibilitatea evoluţiei 
culturale. De aceea, el spune că „tradiționalismul e una şi naționalismul e alta“. Poziţia lui Ralea 
se află în vecinătatea celei susținute de Lovinescu, subapreciind valoarea tradiției naționale şi 
condamnând tradiționalismul în termeni severi. Întrucât cultura română a fost multă vreme 
dominată de „multiple influenţe străine“ (greceşti, turceşti, slavoneşti), Ralea consideră că „noi am 
început de foarte puțină vreme istoria noastră adevărată. E mai cuminte şi mai comod să ne 
considerăm un popor mai recent, să grupăm toate forțele noastre în prezent şi viitor“. Ralea 
proiectează în viitor împlinirea națională, întrucât „trecutul nostru e impur şi înstrăinat“, iar istoria 
nu ne-a oferit încă prilejul de a trăi încă un „moment național culminant“; de aceea, trebuie „să 
aşteptăm realizarea noastră sufletească integrală de la viitor“. Subliniind mereu necesitatea 
raportării raţionale şi lucide la noi înşine, Ralea pune identitatea naţională în conexiune cu 
integrarea europeană: 

„Specific naţional fără conştiinţă şi fără rațiune nu e posibil. [...]. Specificitatea 
naţională e o operă de desprindere, de diferenţiere, iar percepția diferenţierii nu se poate 
obține decât prin rațiune. Începând a fi buni europeni, vom sfârşi prin a fi buni români. 
Concluzia? Românismul se învaţă prin europenism 


4. Mircea Vulcănescu (1904-1952) 


Personalitate complexă, filosof, sociolog şi economist, Mircea Vulcănescu este unul dintre cei 
mai profunzi gânditori din generația interbelică. Opera sa filosofică a rămas multă vreme risipită în 
publicistica timpului, de unde editorii şi comentatorii săi de astăzi au încercat să o scoată la lumină. 


376 Jbidem, p.91. 
377 Ibidem, p. 151. 

Vulcănescu s-a impus ca o personalitate de referință în generația sa, prin amplitudinea şi 
profunzimea gândirii sale, prin vocaţia sa de organizator şi mentor spiritual, printr-o conduită 
dominată mereu de sentimentul responsabilității şi prin generozitatea sa umană, devenită 
proverbială, calități care l-au definit până în clipa morții sale. Vulcănescu s-a format sub influența 
profesorilor săi Nae Ionescu şi Dimitrie Gusti. În 1925 îşi susţine licenţa în filosofie, sub 
îndrumarea lui Dimitrie Gusti. Tot în acel an participă la prima cercetare monografică inițiată de 
şcoala lui Gusti la Goicea Mare şi elaborează lucrarea Câteva observații asupra vieții spirituale a 
sătenilor din Goicea Mare. Între 1925 şi 1928 studiază la Paris şi întocmeşte o lucrare de doctorat 
în drept (fără să o mai susţină), cu tema Eseu asupra profesiunilor intelectuale în Franţa. Din 1928 
va fi asistent la catedra de sociologie şi etică a lui Gusti şi va participa la cercetările monografice, 
elaborând fundamentele teoretice şi metodologice ale sistemului sociologic al Şcolii de la 
Bucureşti. A avut o contribuție fundamentală la întocmirea lucrării Enciclopedia României (1938- 
1940), fiind totodată, mulți ani, un foarte apreciat funcționar superior la Ministerul Finanţelor. A 
murit în închisoare, în 1952. 


Asociația „Criterion“ 


De personalitatea lui Mircea Vulcănescu se leagă şi activitatea grupului „Criterion“ — numită şi 
„Asociaţia de arte, litere şi filozofie“, ce a funcţionat între 1932 şi 1934. Această grupare s-a 
întemeiat după întoarcerea lui Mircea Eliade din India şi a cuprins personalitățile proeminente ale 
noii generații: Mircea Eliade, Mircea Vulcănescu, Constantin Noica, Emil Cioran, Eugen Ionescu, 
H.H. Stahl, Petre Comarnescu. Gruparea „Criterion“ se manifestă în spațiul cultural printr-o serie 
de conferinţe ce au avut un succes deosebit. Totodată, exponenţii grupării s-au afirmat printr-o serie 
de studii în publicistica vremii, prin care şi-au exprimat noua atitudine față de problemele culturii 
române şi față de modul ei de integrare în universalitate. Ei au acordat culturii un rol fundamental 
în consolidarea unității naționale. Astfel, Vulcănescu aprecia că imperativul noii generaţii ar consta 
în „exprimarea în forme de creaţie universală a sufletului național“. Din această perspectivă, 
cultivând autonomia valorilor culturale, dar văzând creația determinată de un fundament etnic şi 
exprimată printr-un stil individual, ei s-au detaşat de viziunile anterioare şi de grupările ce erau 
angajate politic (precum Iorga, grupul de la „Viaţa Românească“ sau orientarea autohtonizantă a 
gândirismului). Grupul „Criterion“ doreşte să determine o schimbare de mentalitate şi o deschidere 
spre cultura universală. Un alt element de legătură între exponențţii grupului este reacția împotriva 
concepțiilor raționaliste, încercarea de reabilitare a metafizicii în faţa tendinţelor neopozitiviste şi 
obiectiviste ale epocii. Ei încearcă, de asemenea, să concilieze direcția autohtonă (exprimată de 
Iorga, Blaga şi “Gândirea”) cu cea universalistă (promovată de Eugen Lovinescu şi cenaclul său 
„Sburătorul“. Pe acest suport ei teoretizează „noua spiritualitate“, iar studiile cele mai solide în 
această direcție aparțin lui Eliade şi Vulcănescu. 

Strategia culturală de afirmare a grupării „Criterion“ se aseamănă cu cea a Junimii. Prin 
conferințele pe care le-au inițiat, ei au pus în discuție temele fundamentale ale timpului, abordate 
din diverse perspective. Pentru a se vedea deschiderea şi universul cultural nou al acestei generații, 
menționăm câteva dintre temele puse în discuţie în aceste conferințe între anii 1932-1933: Freud, 
Lenin, Gandhi, Ch. Chaplin, Mussolini, Marcel Proust, A. Gide, Bergson, Picasso, Stravinski, 
situaţia romanului contemporan, noile curente muzicale, jazz, Asia văzută din Occident. Gruparea a 
avut un succes impresionant prin aceste conferinţe şi s-a impus în viaţa culturală şi în mediul 
intelectual românesc. Din diverse motive, gruparea se destramă în 1934, dar, pentru a întreţine 
spiritul acestei grupări, Mircea Vulcănescu şi alții scot revista Criterion, care apare doar în 7 
numere în anii 1934-35. Afirmarea acestui curent al noii spiritualități întâmpină o replică viguroasă 
din partea revistei Ka/ende, apărută între 1928 şi 1929, în care se afirmă Şerban Cioculescu, 
Pompiliu Constantinescu şi Vladimir Streinul, exponenţi ai direcţiei critice susținute de Eugen 
Lovinescu. Ei împărtăşesc în comun teza autonomiei esteticului, spiritul raționalist şi junimist, 
opunându-se constant curentelor mistice şi spiritualiste ale vremii. La fel, revista Viața 

românească, sub direcţia lui Mihai Ralea, va combate consecvent resurecția tendinţelor „mistice“ şi 
iraționaliste, definitorii pentru „noua spiritualitate“. 


Noua generaţie şi „noua spiritualitate“ 


Viziunea impusă de gruparea „Criterion“ este cuprinsă în conceptul de nouă spiritualitate prin 
care aceşti exponenți vizează depăşirea raționalismului pozitivist şi resuscitatea unor noi forme de 
abordare a vieţii. Conceptele definitorii sunt pentru ei experiență, trăire, autenticitate, viaţă, 
atitudine, cunoaştere directă, trăire religioasă, experienţă subiectivă etc. Ei întreprind o critică 
radicală a culturii române, propunând un alt ideal cultural, o reîntemeiere culturală adecvată noului 
spirit al timpului. Faimoasa „ceartă a generațiilor“ a fost deschisă în 1927, odată cu publicarea 
Itinerariului spiritual a lui Mircea Eliade în ziarul Cuvântul şi cu replicile care au apărut din partea 
unor personalități culturale ale timpului. Vulcănescu se angajează în această dispută şi elaborează o 
amplă teorie privind orientarea spirituală a noii generaţii. În 1934 va publica un studiu de referință 
asupra acestei probleme, sub titlul “Generaţie”. Misiunea acestei noi generaţii este proiectată în 
plan spiritual, sub imperativul de a consolida sub raport cultural unitatea națională şi de a exprima 
în forme universale identitatea românească. 

„a) Cea dintâi misiune a tinerei generaţii este să asigure unitatea sufletească a 
românilor, uniți politiceşte prin sacrificiul generaţiei de foc. Să şteargă deosebirile 
regionale în măsura în care înseamnă altceva decât nuanțarea unui aceluiaşi suflet 
naţional. (...). 

b) A doua misiune a tinerei generaţii este să exprime în forme universale acest suflet 
românesc. Cu alte cuvinte, să găsească formele autentice de viaţă cele mai potrivite acestui 
popor, de la politică şi până la teologie, în filosofie, în literatură, în ştiinţă şi în artă, şi să 
le facă să strălucească în ochii lumii întregi ca exemplare ale unei specificităţi 
neasemănate. (...). 

c) A treia misiune a acestei generaţii este pregătirea pentru ceasurile grele care pot 
veni“ 

Vulcănescu aprecia că experiența primului război mondial a fost decisivă pentru noua orientare 
a tineretului şi a intelectualității. Studiind frământările din epocă, temele şi atitudinile 
predominante, Vulcănescu stabileşte două direcții importante de manifestare în cadrul noii 
generații. Prima, numită „activismul prin disperare“ aparține celor care, voind să-şi depăşească 
îndoielile, „se aruncă, fără să ştie clar în ce scop, în braţele unei credințe fanatice, la modă”, 
găsind astfel “un prim fel de absolut: sprijinul turmei“. Portretul pe care-l face Vulcănescu celor 
care cultivă acest „fanatism“ al faptei îi va nemulțumi pe mulţi, iar aluziile la cei înregimentaţi în 
mişcarea legionară („absolutişti în convingeri“, expuşi la „primejdia de a sluji de unealtă“) este 
foarte străvezie. Acestei direcții, Vulcănescu îi opune „isforismul prin resemnare“, o atitudine 
creatoare în plan cultural, „fără concesii făcute politicii“, atitudine care se opune „utilizării 
valorilor ca mijloace de parvenire politică“. E atitudinea intelectualilor care refuză să se angajeze 
în orice politică, pentru a fi disponibili pentru creaţia spirituală, în scopuri sociale. Pentru aceştia, 
creația culturală, etica muncii şi „împlinirea conştiincioasă a îndatoririlor profesionale“ sunt 
mijloace de a acţiona pentru o reformă morală. Detaşându-se treptat de „activismul prin disperare“, 
atitudine ce caracteriza o bună parte a generaţiei tinere, el propune, odată cu reactivarea ideii 
creştine, soluţia creaţiei culturale durabile, drumul unei angajări sociale şi al reconstrucției 
spirituale temeinice. Deşi Vulcănescu recomandă aceasta atitudine, adică angajarea prioritară în 
câmpul creaţiei culturale, din convingerea că “fapta” (în plan politic) “vine atunci de la sine, pe 


378 Toate citatele care urmează sunt preluate din Mirecea Vulcănescu, Dimensiunea românească a existenței, 
Bucureşti, Editura Fundaţiei Culturale Române, 1991 Vezi articolul „Generaţie”, pp.25-26. 

deasupra”, mulţi exponenţi ai tinerei generaţii nu vor reuşi să învingă ispita de a se angaja într-o 


direcție politică radicală, de dreapta, în care vedeau şansa unei revoluții spirituale, menite să 
producă o rapidă “schimbare la față a României”, după formula lui Emil Cioran. 


Viziunea românească asupra existenţei 


Studiile cele mai importante ale lui Vulcănescu sunt cele în care încearcă să determine 
configurația specifică a spiritualităţii româneşti, modul de a înţelege lumea şi atitudinile sale 
fundamentale față de existență. Aceste studii sunt: Omul românesc (1937) şi Ispita dacică (1941), 
Dimensiunea românească a existenței (1943) şi Existenţa concretă în metafizica românească 
(studiu schițat doar, neterminat, după 1943). Lucrarea sa fundamentală rămâne cea publicată în 
1943 şi intitulată Dimensiunea românească a existenței. 

În primele două studii menţionate, Vulcănescu face un excurs istoric pentru a surprinde 
caracteristicile „sufletului“ românesc. Întrucât „sufletul oricărui popor nu e decât o arhitectură de 
ispite“, Vulcănescu analizează complexitatea sufletului românesc prin „ispitele“ care l-au încercat 
şi-l încearcă mereu, delimitând componentele stratificate şi contopite în „arhitectura“ sa: ispita 
tracică, grecească, latină, bizantină, franceză, germanică, slavă etc. Aceste ispite şi dimensiuni 
latente se actualizează, în funcție de împrejurări. Noţiunea de „ispită“ trebuie înțeleasă în sens de 
dimensiune sau componentă etnică şi spirituală. Sufletul naţional este astfel văzut ca o „rezultantă a 
întâlnirilor“, ca o realitate de sinteză, în care s-au suprapus aluviuni şi tendințe diverse, aflate în 
interdependență, formând „o unitate de configurație“. Autorul foloseşte distincția din sociologia lui 
Gusti dintre manifestările constitutive (economice şi spirituale) şi manifestările regulative (juridice 
şi politice) pentru a descifra caracteristicile predominante ale poporului român. Spre deosebire de 
polonezi, care sunt slavi în categoriile lor constitutive şi latini în cele regulative (prin catolicismul 
roman), „noi suntem latino-traci în categoriile fundamentale ale sufletului nostru prin luciditate şi 
măsură, în vreme ce toate eforturile noastre organizatoare şi regulative par sterilizate într-atât de 
suprastructura slavă încât ajungem să ne pară că pentru ţara noastră nu există mai mare fericire 
decât aceea de a nu avea deloc guvernatori şi de a lăsa lucrurile să meargă de la sine. Vorba 
proverbului: «Bună țară, rea tocmeală»“.% 

În Dimensiunea românească a existenţei, lucrare de referinţă prin noutatea interpretării şi prin 
valoarea ei metodologică, Vulcănescu aplică asupra limbii o analiză fenomenologică şi 
hermeneutică, pentru a extrage din expresiile ei consacrate viziunea asupra existenței, specifică 
poporului român. Cu multă precauţie, autorul precizează faptul că studiul său este unul 
„descriptiv“, nu normativ, că are „mai mult un caracter metodic decât un caracter dogmatic, de 
sistem“, nedorind să impună creatorilor „un program“, ci să deschidă o perspectivă, o reflecţie 
asupra metodelor de cercetare a identității naționale, fără intenția de a „desprinde a priori, definitiv, 
un anume caracter al nostru“, iar rezultatul trebuie privit „mai mult un izvor de reflecţii, decât ca un 
adevăr definitiv câştigat“. El semnalează chiar riscul de a se transforma „tiparele“ de gândire 
descoperite prin analiza fenomenologică în directive şi normative de creaţie, fapt care ar încorseta 
creația de cultură, condamând-o să exprime doar „fața încremenită a trecutului“. Dar utilitatea 
acestei cercetări vine din nevoia culturii române de a se cunoaşte pe sine, de a dobândi o astfel 
conştiinţă critică asupra identității sale în raport cu lumea europeană. Ca atare, Vulcănescu este 
interesat să descopere „axa de orientare a spiritului românesc în existență şi raţiunea prin care ne 
justificăm dreptul de a fi români în fața spiritului pur“. Acest fapt nu împiedică transformarea 
sufletului naţional în funcție de încercările istoriei. 

Planul pe care-l urmează este cel sugerat de „tabela categoriilor kantiene“, deşi precizează că 


37 Mircea Vulcănescu, Tendinţele tinerei generaţii în domeniul social şi economic, în volumul menţionat mai 
sus, p. 39. 

380 Mircea Vulcănescu, Ispita dacică, în Mircea Vulcănescu, Dimensiunea românească a existenței, Bucureşti, 
Editura Fundaţiei Culturale Române, 1991, p. p.41-42. 

acest procedeu are şi unele dificultăți, întrucât mecanismele lăuntrice ale gândirii româneşti ies 
adesea din „tiparele tabelei clasice“, mai ales în privinţa categoriilor ce privesc relațiile şi 
modalitățile, precum şi ideea de existenţă şi cea de disjuncție. Pentru înţelege structura spiritului 
românesc, Vulcănescu se adresează limbii, nu gânditorilor care au construit sisteme filosofice în 
limba română. lată explicația acestei opțiuni: 

„Materialul pe care se poate sprijini o atare cercetare ne poate fi dat, fireşte, şi de 
reflecţia filosofică a gânditorilor principali ai neamului românesc. Ne poate fi dat însă mai 
ales de ceea ce preexistă, în oarecare măsură, activităţii gânditorilor, şi anume: de 
configurația limbii şi de structura simbolurilor expresive cu circulație generală în poporul 
românesc, altfel zis, de calapodele de gând pe care s-au croit cuvintele “2” 

Cercetarea limbii este înscrisă în orizontul fenomenologiei, deci al analizei care „pune în 
paranteze“ contextele istorice şi psihologice şi încearcă să descifreze sensurile şi înțelesurile 
fundamentale ale unor cuvinte şi sintagme. „Aici, vom încerca însă altă cale, mai simplă, care 
priveşte lucrurile dinăuntru, intuitiv, aşa cum sunt trăite în faptul limbajului, şi care încearcă să le 
reducă la funcțiuni şi semnificaţii. O cale apropiată de metoda fenomenologică“."” Viziunile 
diferite asupra existenţei, în funcție de datele etnice şi istorice ale popoarelor, sunt un fapt atestat de 
cercetările de tipologie a culturii. 

„Impresia de la care plecăm este următoarea: fiecare popor are, lăsată de Dumnezeu, 

o față proprie, un chip al lui de a vedea lumea şi de a o răsfrânge pentru alții. Fiecare îşi 

face o idee despre lume şi despre om, în funcţie de dimensiunea în care i se proiectează lui 

însuşi existenţa. Cine se îndoieşte oare că existenţa e clară şi logică pentru francez; adâncă 

şi nebuloasă pentru german; năvalnică şi dezechilibrată, dar plină de rezonanţe nostalgice, 

pentru slav; practică şi individuală pentru anglo-saxon; ordonată şi ierarhizată pentru 

Chinez? Mediteraneanul are o viziune uşoară şi colorată a existenţei, lipsită de tirania 

imperativelor. Nordicul, dimpotrivă, o viziune dramatică, plină de tensiune interioară. Un 

lucru care ar trece neobservat pentru mediteranean poate fi un prilej de catastrofă 

spirituală pentru nordic “2” 

Vulcănescu reia teza sa despre sufletul național ca o „combinaţie“ şi o stratificare de 
componente diverse, care dau o configuraţie irepetabilă. 

„Iată, de pildă, în paralelă, felul în care se îmbină elementele similare: slav şi latin, în 
structurile deosebite ale sufletelor polon şi românesc. De o parte, un fond ancestral slav, 
vădit prin toate caracterele categoriilor constitutive, peste care se suprapune, prin 
catolicism, lumea romană, ca spirit organizator. Deci, o lume fundamentală tulbure şi 
tulburată, în echilibru nestabil, cu năzuințele nemăsurate, supusă ordonării unui factor 
voluntar, din afară, care ţine cumpenele. De altă parte, aceleaşi elemente dau, în altă 
combinaţie, o sinteză răsturnată: un fond ancestral traco-latin măsurat şi echilibrat, un om 
care este stăpân pe el şi sociabil, chiar în afara oricărei ierarhii; un om cuviincios, cu frica 
lui Dumnezeu, cumsecade în toată puterea cuvântului; peste care se suprapun însă 
categoriile regulative slave, cu dezechilibrul lor interior şi cu lipsa lor de măsură şi ordine. 
Rezultatul? Acea „ţară bună“, peste care se va aşterne „rânduiala“ şi „tocmeala “, vai de 
ele! 

Fiecare popor reprezintă o asemenea sinteză nerepetabilă de evenimente. Şi, dacă, 
fiecare contact lasă în sufletul popular un precipitat specific, se poate spune că sufletul 
fiecărui popor nu e decât o anumită arhitectură de ispite “3% 

Problematizarea pe care autorul o aplică sensului românesc al ideii de existenţă („a fi“, 
deosebit de „a fi ceva“) atinge cele mai profunde zone ale gândirii metafizice. Concluzia sa este că 
românii au păstrat „sensul predicativ“ al lui „esse“ („a fi ceva“), deci „vechea atitudine 
esenţialistă“, şi nu au adoptat, ca apusenii, sub presiunea schimbărilor de civilizație, sensul 

relativist şi existenţial. Pentru reprezentarea românească, realitatea ca prezenţă, „hic et nunc“, are o 
„slabă însemnătate“, astfel că viziunea românească se află în dezacord cu „metafizica actualistă a 
Apusului“. Pentru români este esențială expresia „se-ntâmplă“, ceea ce înseamnă că Fiinţa se 
“arată”, se manifestă, ea nu există decât prin „arătările şi întâmplările ei“, care sunt solidare cu 
planul eternității, din care izvorăsc toate. Acest plan metafizic înseamnă „prezență continuă“ 
„veşnicie“, iar întâmplările, care sunt „aievea“, nu exprimă existenţa „actuală“, ci existenţa „din 
veacuri“, de dincolo de timp. Întâmplarea este o „schimbare de stare“, ceva care s-a petrecut cu 
tine, „adică o păţanie, ci nu o faptă pe care ai săvârşit-o“. Pasivul domină asupra activului, 
pătimirea asupra acţiunii. 

Vulcănescu distinge spiritualitatea românească de cea apuseană în primul rând prin absența 
atitudinii pragmatice din mentalitatea românească, prin modurile în care e văzută negația ființei şi 
prin reprezentarea specifică asupra morţii. În această privință, faptul cel mai caracteristic vine din 
accentul pus pe virtualitate, pe „posibilitate“, în detrimentul „actualități“, a realităţii prezente, a 
actului ca atare. „La rădăcina concepției româneşti despre ființă găsim această supremație a 
virtualului asupra actualului, ideea unui sân purtător al tuturor virtualităților“."” Existenţa 
depăşeşte realul pentru a cuprinde şi posibilul, după cum între „lumea de aici“ şi „cea de dincolo“ 
nu este o ruptură ontologică, ci doar un prag, o „vamă“, ce desparte două feluri de a fi, nicidecum 
ființa şi nefiinta. Iată cîteva dintre „urmările“ acestei prevalenţe a virtualului asupra actualului: 

„Consecințele acestei topiri a existenţei în posibilitate sunt foarte importante şi pline de 
urmări pentru lămurirea altor atitudini fundamentale ale românului în fața existenţei. Cea 
dintâi e că nu există neant, a doua că nu există imposibilitate absolută, a treia că nu există 
alternativă existenţială, a patra că nu există imperativ, a cincea că nu există iremediabil. 
[..]. Caracterul esenţial nepractic al românului e vădit de frecvenţa cu care stăruie forme 
verbale care vădesc speculații asupra posibilului ori viitorului condițional, acele: „Ce ar fi 
fost, dacă ar fi fost altfel decât cum a fost? “, pe care orientarea actualizantă a metafizicii le 
condamnă fără leac [...] Românul nu are sentimentul pierderii absolute, sentimentul 
iremediabilului. Pentru el, nimic nu se poate strica definitiv, nimic nu e condamnat fără 
apel, nimic nu e pierdut definitiv, nimic nu este nereparabil “55 
Formele negației îi apar lui Vulcănescu relevante pentru spiritualitatea românească. Negaţia nu 

e niciodată absolută, ci are totdeauna o referință la un „anumit fel de a fi“, la un caracter anumit, nu 
priveşte existența în general. Negația este pur determinativă, nu absolută. Negaţia nu atinge 
niciodată Fiinţa însăşi, ci numai „felurile determinate de a fi“, astfel că „pentru român orice 
tăgăduire absolută a existenţei, nu poate avea sens absolut, ci relativ, limitat la un anumit fel de 
existență“ "5 Din aceste atitudini faţă de existenţă rezultă că „trecerea la faptă“ este determinată nu 
de anticiparea „rezultatului“ practic, ci de „nevoia de a se pune în regulă cu rânduiala lucrurilor, 
nevoia de a-şi împlini rostul“, astfel că românul acţionează adesea chiar împotriva circumstanțelor, 
dar numai atunci „când nu mai are încotro!“. „Două lucruri decurg de aci. Unul e lipsa 
sentimentului de gravitate a existenței, uşurinţa în fața vieţii, altul — lipsa de teamă în fața 
morţii“.*%% Proiectarea actului în sfera posibilului anulează caracterul de urgență pragmatică al 
faptei, relativizând angajarea directă într-un dialog cu virtualul. 

„De aceea e românul, totdeauna, atât de bun făcător de planuri, combinator de 
ipoteze, iscoditor de posibilități şi de resurse, admirator de străini şi suspinător după 
caractere. Dar tot de aceea e el nebăgător de seamă la ce face (ce-o fi o fi!), disprețuitor al 
urmărilor faptei sale, neatent la împrejurări şi, deci, — scos din ale lui şi neiîndemnat din 
afară —, relativ puţin bun de treabă “2? 

În acest punct al studiului său, Vulcănescu introduce un lung pasaj în care explică modul în 
care românul „trece la faptă“, modul în care răspunde la somaţiile istoriei, prin sentimentul de 

„deşteptare“ şi prin ispita de a ieşi în istorie, aşa cum îi cere cântul național: „Croieşte-ți altă 
soartă“. Este o ispită ce tulbură periodic sufletul naţional. Este un sentiment născut din disperare 
colectivă, nu din proiecția unei speranţe sau a unui program cu alternative bine definite. Mircea 
Vulcănescu explică acest mecanism al mentalității româneşti prin deficitul atitudinii pragmatice şi 
prin refuzul de a valoriza prezentul față de eternitatea fiinţei. Este instructiv să reținem sensul 
profetic al acestui pasaj emblematic: 

„Este curios că ideea aceasta a deşteptării, sentimentul acesta «kariotic» de «acum ori 
niciodată», este o idee care tulbură periodic neamul românesc....Dar, să luăm bine aminte 
ce înseamnă la român acest moment dinamic, această iminentă revărsare a fiinţei lui în 
acțiune! Ea se simte numai în clipa în care unitatea ființei a ajuns imposibilă, adică s-a 
sfâşiat între realitate şi vis, în clipa în care conştiinţa omului s-a dezdoit, într-o trăire 
dureroasă a actualului, despărțită de vedenia posibilităţilor, alungate la curțile îndepărtate 
ale dorului şi poate chiar dincolo de ele, în clipa în care visul însingurat, izolat în gol şi 
lipsit de împăcarea fiinţei, a devenit tiran pentru cugetul omului; iar realitatea — lipsită de 
saţiul pe care i-l dă prezenţa bucuroasă a dorinţei şi nădejdea visului împlinit — i-a ajuns 
de nesuferit. 

Atuncea şi numai atuncea, exigenţa visului se adună majoră la hotarele voinţei, pentru 
a provoca trecerea la faptă. Românul numeşte această stare «amar» şi ea îl împinge la 
faptă. 

Nu este oare stranie însă această «trecere la faptă», nu în virtutea împrejurării că 
«poți», cum se-ntâmplă la toată omenirea Apusului, ci în virtutea stării în care «nu mai 
poţi»? “2” 

Puține texte din cultura română au tălmăcit mai profund şi mai expresiv această modalitate 
„nepractică“ de a acţiona în istorie, care ar fi specifică spiritului românesc. Românul trece la fapte 
de acest gen doar atunci când „nu mai are încotro“, dar — atenţie — doar atunci când circumstanțele 
favorabile ale acțiunii s-au risipit. Momentul acesta de „bântuire pragmatică“, moment în care 
sufletul românesc se urneşte din împăcarea cu sine şi cu lumea, are un caracter „chinuit, desperat, 
de icnet, de convulsie, de crispaţie interioară“. El este deci „nespecific“ românului, dovadă că, 
„odată pragul trecut şi preaplinul amarului revărsat peste zăgazuri, apele îşi revin în matcă“. 
Sufletul românesc nu poposeşte prea mult timp în acest mediu convulsiv şi dinamic, ce-l tulbură 
periodic, când amarul trece peste nivelul suportabil. „Ce încruntare ar putea rezista la noi unei 
dimineţi de vară ori unui cer înstelat?“ — se întreabă Vulcănescu. Încleştarea şi perseverenta în 
acțiune nu ne sunt specifice. De aceea, schimbările radicale, revoluţionare, sunt la noi mai degrabă 
o răbufnire, specifică „sufletelor statice, care nu se pot adapta treptat schimbărilor, prin mii de 
ajustări nesimţite ale indivizilor, ci numai în bloc, prin întoarcerea dintr-o dată, prin modificarea 
unui resort lăuntric, prin schimbare la faţă, prin conversiune, prin salt“, sub o puternică presiune 
interioară sau externă. Momentele noastre de schimbare sunt răbufniri, şi ele radicale, excesive, 
pustiitoare, violente (vezi aplicaţia acestui mecanism psihologic la anumite evenimente din istoria 
românească, înclusiv la revoluția anticomunistă din 1989). 

Studiul lui Vulcănescu se înscrie în câmpul problematic central al gândirii moderne româneşti, 
câmp dominat de pasiunea autodefinirii identității naționale într-un moment istoric în care forța 
creatoare autohtonă trebuie testată prin deschidere şi integrare în noile configurații ale lumii. 
Această problemă a fost receptată în chip dramatic de toţi exponenții generaţiei lui Vulcănescu şi 
Eliade. Toți au simțit nevoia să propună o soluție, o direcție de acţiune, un mod de abordare, o 
formulă de ieşire din impas. Studiul lui Vulcănescu este implicit şi o replică la cartea lui Cioran, 
Schimbarea la faţă a României, din 1936, în care autorul susţinuse că şansa Românei este de a-şi 
uita trecutul nedemn şi de a se angaja într-un „salt istoric“, ieşind din „somnul“ ei anistoric şi din 
existenţa „vegetativă“ de o mie de ani. Vulcănescu 1-a trimis lui Cioran, aflat la Paris, studiul său, 
cu următoarea dedicație: „Lui Emil Cioran, celui dornic de o Schimbare la Faţă, acest răspuns din 
perspectiva veşniciei româneşti“. La rândul lui, Cioran 1-a răspuns lui Vulcănescu printr-o scrisoare 

din 1944, în care afirmă că, dacă evenimentele i-ar permite, ar scrie „complementul negativ al 
acelei superbe Dimensiuni“, în care — spune Cioran — „mă voi sforța să întunec puţin icoana 
Mioriţei, să vorbesc şi de gălbeaza ei“. 

Indiferent de modul în care judecăm astăzi imaginea pe care Vulcănescu a construit-o asupra 
spiritualității româneşti (accentuat tradiționalistă, nonpragmatică, opusă spiritului apusean etc.), 
studiul său rămâne unul de referință. Mircea Vulcănescu este un deschizător de drumuri. Noica va 
continua opera sa hermeneutică, recunoscând că a pornit de la studiul lui Vulcănescu — „fără lecţia 
căruia, poate, n-aş fi scris niciodată „Rostirea românească“. Noica va codifica opoziţia dintre 
„Vveşnicie“ şi nevoia de a „ieşi în istorie“ prin conflictul dintre „etern“ şi „istoric“, conflict 
definitoriu pentru „conştiinţa nefericită“ (în sens hegelian) a culturii române moderne. 


5. Mircea Eliade (1907-1986) 


Personalitatea şi opera lui Mircea Eliade 


Scriitor, filosof al culturii şi istoric al religiilor, savant cu o operă prodigioasă, autor care s-a 
bucurat de recunoaştere universală, Mircea Eliade este una dintre cele mai proeminente figuri ale 
culturii române din secolul XX. Personalitate polivalentă, spirit enciclopedic şi universal, Eliade se 
integrează în linia creatorilor titanici din cultura română, de tipul lui Cantemir, Hasdeu, Iorga. 

Animat de mari proiecte încă din anii studenţiei, Mircea Eliade îşi impune un regim intens de 
muncă şi o disciplină intelectuală de o severitate deosebită.” Într-un climat de criză spirituală şi 
morală, când intelectualitatea românească era în căutarea unui nou ideal cultural, el s-a afirmat 
convingător prin soliditatea pregătirii teoretice, prin dorința de autoperfecționare şi prin 
disponibilitatea pentru experienţe spirituale diverse (filosofie, religie, istorie, studiul limbilor, 
orientalistică, literatură, eseu etc.), fiind perceput ca lider spiritual al „noii generaţii“. 

„Conflictul generațiilor “ şi „Itinerariu spiritual“ — 1927. Într-un ciclu de 12 articole publicate 
în 1927, în ziarul Cuvântul, sub titlul „Itinerariu spiritual“, Eliade formulează, într-un mod 
tranşant şi expresiv, principalele teme, concepte şi atitudini ce vor defini orientarea spirituală a noi 
generaţii. Făcând o analiză percutantă a mediului cultural românesc şi a noilor sale provocări 
istorice, Eliade trasează aici liniile unui „program“ spiritual, având drept coordonate: critica 
scientismului pozitivist şi obiectivist, revalorizarea experienţei subiective, primatul spiritualului 
față de politic şi economic, depăşirea diletantismului şi aspirația spre sinteză, creația ca mod 
autentic de afirmare umană, redescoperirea experienţei religioase şi a spiritualităţii ortodoxe. 
Studiul lui Eliade a declanşat o amplă polemică în epocă (o critică comprehensivă aparţine lui 
Şerban Cioculescu, care îi reproşează că supralicitează atitudinea mistică, marginalizează 
cunoaşterea rațională şi demersul ştiinţific). Eliade a revenit cu precizări importante, arătând că 
„noua spiritualitate“ pentru care militează el şi generația sa nu elimină tradiția raționalistă, ci o 
completează cu noi forme de abordare şi de trăire, între care şi angajarea etică şi religioasă. 

Conflictul generaţiilor este una dintre temele ce domină dezbaterile culturale în perioada 
interbelică, o perioadă de interregn spiritual, în care vechea generație (Pârvan, lorga, Motru, 
Simion Mehedinţi, PP.Negulescu etc.) este încă activă, cu valorile şi stilul ei, iar noua generaţie, 
ofensivă şi radicală în atitudinea sa critică, încearcă să impună un nou ideal spiritual şi o nouă 


31 Marin Diaconu, Un model ontologic al omului românesc, introducere la ediţia Mircea Vulcănescu, 
Dimensiunea românească a existenței, Bucureşti, Editura Fundaţiei Culturale Române, 1991, p. 8. 

52 C, Noica, Amintiri despre Mircea Vulcănescu, cuvânt înainte la vol. Mircea Vulcănescu, Dimensiunea 
românească a existenţei, vol 1, Bucureşti, Editura Eminescu, 1996, p. 9. 

5 „Continuam să dorm patru, cel mult cinci ore pe noapte, şi m-aş fi mulțumit ca să rămân aici dacă n-aş fi 
citit undeva că Alexandru von Humboldt nu avea nevoie decât de două ceasuri de somn“ — mărturiseşte Mircea 
Eliade în Amintrii, I. 

paradigmă culturală. Studiul lui Eliade este un document relevant pentru atmosfera intelectuală a 
timpului, pentru frământările noii generaţii, pentru reperele sale de evaluare critică, precum şi 
pentru modul nou de abordare a problemelor cu care se confruntă cultura română. 

În anii 1927-1928 călătoreşte în Europa, iar în Italia îl întâlneşte pe Giovanni Papini, care-l va 
influenţa considerabil pe tânărul Eliade. În 1928 îşi susţine teza de licenţă în filosofie - “Contribuții 
la filosofia Renaşterii“ — în care reabilitează gândirea magică şi doctrinele spiritualiste, în 
contrapondere cu viziunea raționalistă ce domina interpretările curente ale mişcării renascentiste. 
Această lucrare anunță deja direcția în care Eliade îşi va plasa cercetările din anii maturității. 

India — o experiență decisivă (1928-1931). Mircea Eliade a avut şansa unei experienţe 
spirituale care-l va marca toată viaţa: un stagiu de pregătire în India (între 1928-1931), unde a 
studiat filosofia, doctrinele şi practicile religioase indiene, despre care va scrie apoi numeroase 
studii de referinţă. Cu învățatul Dasgupta, studiază cu pasiune limba sanscrită şi filosofule indiene, 
apoi petrece şase luni în mănăstirile din Himalaya, iniţiindu-se în practicile Yoga, având ca mentor 
(„guru“) pe Swami Schivenanda. Experienţa din India, care formează şi materia epică a romanului 
Maitreyi, este relatată şi în scrierile sale autobiografice. 

Cunoaşterea sistemelor de gândire asiatice şi interesul pentru formele simbolice ale culturilor 
arhaice îl vor îndrepta treptat pe Eliade spre filosofia religiei şi spre cercetarea comparativă a 
fenomenului religios. Aceste sfere problematice vor fi abordate şi în cursurile pe care le va ține la 
Universitatea din Bucureşti, după întoarcerea din India. Lucrarea sa de doctorat în filosofie, 
susținută în 1933, are ca temă doctrina şi practicile Yoga. Ea va alcătui substanța volumului 
publicat în franceză în 1936, Yoga. Essai sur les origines de la mystique indienne“, lucrare 
apreciată cu superlative de mulţi savanţi europeni.” 

Operele de tinereţe. Publicistica (1932-1943). Paralel cu afirmarea sa ca prozator şi autor de 
literatură fantastică”, Eliade se impune în mediul cultural românesc ca un eseist de forță, 
abordând în publicistica vremii teme fundamentale, care privesc destinul culturii române în plan 
universal şi reconsiderarea tradiției naționale (cultura populară, folclor, mituri, simboluri etnice, 
studii despre Hasdeu, Pârvan, lorga, Eminescu), imperativul creaţiei spirituale, pentru a consacra 
valorile naţionale în plan universal. În 1937 publică o antologie din opera lui Bogdan Petriceicu 
Hasdeu, sub titlul: Scrieri literare, morale şi politice, însoțită de un studiu introductiv ce va rămâne 
de referință. În opera şi în publicistica foarte variată a celui care a scris Istoria critică a românilor; 
Eliade se regăsea pe sine în bună măsură, cu preocupările sale pentru studierea fondului arhaic şi 
mitic al culturilor, în „nostalgia originilor“, după cum se regăsea şi în viziunea organicistă, în abor- 
dările comparativiste şi universaliste ale lui Hasdeu, în setea sa de cunoaştere şi în patosul creaţiei. 

Eliade a scris enorm în publicistica vremii în intervalul 1932-1940, când pleacă la Londra ca 
ataşat cultural. Articolele de atitudine, eseurile şi studiile de orientalistică din această perioadă vor 
forma materia următoarelor lucrări: Oceanografie, Soliloquii, India, Alchimie asiatică (toate 
publicate în 1934), Şantier (1935), Cosmologie şi alchimie babiloniană (1937), Fragmentarium 
(1939), Mitul reintegrării (1942), Insula lui Euthanasius (1943), Comentarii la legenda Meşterului 


34 În această lucrare Eliade demonstrează că yoga, ca doctrină şi practică, aparţine fondului arhaic şi autohton 
al Indiei, fiind preluată în cadrul Brahmanismului şi al altor doctrine filosofice şi mistice (Samkya, Vedanta şi 
Budismul, apoi în Tantrism şi Hinduism), ca o tehnică de acces a individului spre absolut, prin autostăpânirea 
trupului şi a minţii. Universal recunoscută de diverse doctrine indiene, Yoga ar fi o componentă a substratului lor 
comun, alcătuit din elemente eterogene. Prin combinaţii operate de istorie, Yoga devine un constituent esenţial 
pentru „patrimoniul național“ al Indiei. Yoga este o tehnică individuală de purificare a sufletului şi de eliberare a 
individului din lanţurile legii karmice, o formă de „eliberare“ din spaţiul unei vieţi inautentice, pentru a dobândi o 
existență plenară şi conştientă. Eliade rescrie această lucrare şi o reorganizează analitic pentru a o republica în 1954 
la Editura Payot, din Paris, sub titlul „Yoga — immortalite et liberte “. 

35 Isabel şi apele diavolului“ (1930), „Maitreyi“ (1933), „Intoarcerea din rai“ (1934), „Lumina ce se 
stinge“ (1934), „Domnişoara Christina“ (1936), „Şarpele“ (1937), „Nuntă în cer“ (1938), „Secretul doctorului 
Honigberger şi „Nopți la Serampore “ (1940), „Iphigenia“ (piesă de teatru, 1941). După 1945 scrie în limba 
română nuvele şi romane, dintre care se remarcă: „La ţigănci“ (1959), „Pe strada Mântuleasa“ (1968) şi 
capodopera sa literară, pe care o termină în 1954 şi a cărei traducere în franceză apare în 1955 (sub titlul „Foret 
interdite“). 


336 Prof. univ. dr. Grigore Georgiu 


Manole (1943) După 1935 începe să publice în revista „Vremea“ un ciclu de eseuri pe care dorea 
să le grupeze sub titlul România în eternitate, eseuri care nu au mai apărut într-un volum separat. 
Opera de maturitate dezvoltă idei, intuiții şi abordări cuprinse în lucările de tinereţe ale lui Eliade, 
publicate în româneşte, până în 1943.5% 

Reformă spirituală şi conexiuni politice. Iniţial, Eliade a fost şi el ataşat, precum alți exponenţi 
ai generației sale, de curentul spiritualist al profesorului său Nae Ionescu, dar el convertește ideea 
de reformă spirituală într-un program temeinic de construcție culturală, desolidarizându-se de 
discursul radicalist al multor colegi de generație. Deşi a militat consecvent în articolele sale pentru 
„independenţa“ intelectualilor față de orice formațiune politică, deci pentru neangajarea politică a 
celor sortiți unei misiuni creatoare şi spirituale, în anul 1937 Eliade se apropie de mişcarea 
legionară, episod explicat de unii exegeți prin faptul că — dând dovadă de „miopie“ politică şi de 
neînțelegere a sensului politic al legionarismului””, precum alţi intelectuali de marcă ai vremii — el 
percepea mişcarea legionară ca o mişcare de reformă etică, spirituală şi religioasă, nu ca pe o 
mişcare cu obiective strict politice. Angajarea sa conjuncturală în favoarea unei mişcări de extremă 
dreapta nu era singulară printre intelectualii români, ci se înscrie într-un curent social şi cultural, 
care trebuie abordat cu instrumentele de analiză ale sociologiei politice. Acest episod i se va 
reproşa mai târziu de către unii exegeți ai operei sale, dar tocmai această operă ne interesează aici, 
anume conținutul, semnificaţia şi influenţa ei asupra culturii române. 

Operele de maturitate şi perioada de afirmarea universală. După 1940 lucrează în diplomaţie, 
ca ataşat cultural la ambasada română din Londra, iar din 1941 până în 1944 se află la Lisabona, în 
calitate de consilier cultural. După 1945, Eliade se stabileşte în Franța, unde va fi recunoscut ca 
unul dintre cei mai avizaţi specialişti în orientalistică şi în cercetarea comparată a religiilor. După 
1945 este invitat să susțină cursuri de istoria religiilor la Ecole des Hautes Etudes şi la Sorbona. 
Până în 1956 va preda la diverse universităţi occidentale, va participa la numeroase congrese 
internaționale şi va susţine conferințe pe diverse teme de istoria religiilor, în multe țări din Europa 
occidentală (Franţa, Germania, Suedia, Italia, Olanda ş.a.). Lucrările publicate în Franţa şi 
conferințele pe care le susține la universitățile occidentale îl impun treptat ca pe unul dintre cei mai 
prestigioşi savanţi ai veacului nostru. Stau mărturie aprecierile elogioase ale unor personalități ale 
vremii, precum Georges Dumezil, Carl G. Jung, Giovani Papini, Gaston Bachelard, Georges 
Bataille, Joachim Wach, ultimul invitându-l să predea istoria religiilor la Chicago. Dând curs 
acestei invitații, Eliade va ocupa, din 1956 până la moarte, catedra de istorie a religiilor de la 
Universitatea din Chicago. 

Din vasta lui operă de maturitate, în care Eliade construieşte o teorie fenomenologică asupra 
religiei şi a gândirii mitice, reținem următoarele lucrări publicate în franceză şi engleză: Tratat de 
istorie a religiilor (1949), Mitul eternei reintoarceri (1949), Şamanismul şi tehnicile arhaice ale 
extazului (1951), Yoga. Nemurire şi libertate (1954), Sacru şi profan (1957), Mituri, vise şi mistere 
(1957), Aspecte ale mitului (1963), Nostalgia originilor (1970), De la Zalmoxis la Genghis Han 
(1970), Istoria credințelor şi a ideilor religioase (în trei volume, publicate între anii 1976-1983). 

Lucrările sale se disting prin erudiție şi sistematizări conceptuale, prin abordări metodologice 
fecunde, prin profunzimea şi originalitatea interpretărilor filosofice. După 1970, operele 
fundamentale ale lui Eliade sunt traduse şi publicate în numeroase limbi (inclusiv în româneşte), iar 


* Aprecierea după care fundamentele operei lui Eliade se află în lucrările sale de tinerețe, scrise în limba 
română, are o acoperire temeinică. Gabriel Liiceanu şi Andrei Pleşu publică la Editura Univers, în 1991, o antologie 
din aceste lucrări, sub titlul „Drumul spre centru“, iar în „notă asupra ediției“ afirmă: „Autor al unei opere de 
excepție, aşa cum istoria şi analitica fenomenului religios nu au cunoascut de la Max Muller şi Frazer încoace, 
Eliade a devenit un punct de referință în umanistica zilelor noastre, pentru capacitatea sa de a recompune 
structura de adâncime a umanului pe baza întregii istorii spirituale a omului din neolitic şi până în zilele noastre. 
Rădăcinile acestei opere extraordinare ...se află în întregime în opera teoretică a lui Eliade scrisă şi publicată în 
România între anii 1929-1943“ (p. 5, op. cit.). Un punct de vedere similar este susţinut şi de Ioan Petru Culianu, în 
monografia sa asupra operei lui Mircea Eliade, publicată în 1978 (vezi, loan Petru Culianu, „Mircea Eliade“, 
Bucureşti, Editura Nemira, 1995). 

1 Vezi interpretările şi comentariile nuanţate ale lui Sorin Alexandrescu din „Paradoxul român“, Bucureşti, 
Editura Univers, 1998, pp. 193-268. 

autorul, aflat la apogeul forței sale creatoare, se bucură de o recunoaştere universală, fiind ales 
membru titular sau onorific al multor instituții ştiinţifice. Primeşte distincții şi onoruri academice, 
este celebrat prin simpozioane şi conferințe ştiinţifice, revistele de specialitate dedică numere 
întregi operei sale. Este propus pentru Premiul Nobel. Se stinge din viaţă, în plină glorie, în 1986. 


Religia ca structură de permanență a condiţiei umane 


Mircea Eliade porneşte de la ideea complexității fenomenului religios, ca o dimensiune 
constitutivă a condiției umane, prin care se exprimă nevoia permanentă a omului de a-şi raporta 
viaţa, experienţa şi actele sale la o realitate transcendentă. Toate societățile umane, în diversitatea 
istorică a organizării lor, au operat în reprezentările lor colective cu o zonă a sacralităţii, pe care au 
delimitat-o de sfera experienței imediate, învestind-o cu funcția de sursă şi sistem de referință 
pentru sensurile conferite istoriei şi vieţii umane. 

În cuvântul înainte scris la Istoria credințelor şi a ideilor religioase, Eliade reia ideea 
exprimată în alte lucrări după care religia este o structură permanentă a condiției umane, nu o fază 
tranzitorie în evoluția omului. 

„Este greu să ne imaginăm cum ar putea funcţiona spiritul uman fără a avea 
convingerea că ceva ireductibil real există în lume; şi este cu neputinţă să ne închipuim 
cum ar putea să apară conştiinţa fără a conferi o semnificație impulsurilor şi experienţelor 
omului. Conştiinţa unei lumi reale şi semnificative este strâns legată de descoperirea 
sacrului. Prin experienţa sacrului, spiritul uman a sesizat diferența între ceea ce se relevă 
ca fiind real, puternic, bogat şi semnificativ, şi ceea ce este lipsit de aceste calităţi, adică 
curgerea haotică şi periculoasă a lucrurilor, aparițiile şi dispariţiile lor fortuite şi vide de 
sens... Pe scurt, sacrul este un element în structura conştiinţei şi nu un stadiu în istoria 
acestei conştiinţe. La nivelurile cele mai arhaice ale culturii, a trăi ca ființă umană este în 
sine un act religios, căci alimentaţia, viața sexuală şi munca au o valoare sacramentală. 
Altfel spus, a fi sau mai degrabă a deveni om înseamnă a fi religios “5% 

Eliade îşi plasează cercetările de teorie şi de istorie a religiilor în orizontul fenomenologiei şi al 
hermeneuticii. El se detaşează consecvent de viziunile evoluționiste, istoriciste şi funcționaliste, 
care au dominat autoritar câmpul filosofiei culturii aproape un secol. Fără a elimina perspectiva 
istorică, Eliade consideră necesară şi posibilă degajarea unor aspecte structurale şi universale ale 
religiilor, adică elaborarea unei „morfologii a fenomenelor religioase“, care să reprezinte un ghid 
pentru a scrie „istoria“ acestora. Aşadar, a dezvălui „structura şi morfologia sacrului“ este sarcina 
teoretică prioritară pe care şi-o asumă Eliade, paralel cu studiile în care analizează diverse 
experiențe şi forme ale religiozității (Yoga, alchimia, diverse forme ale simbolismul religios, 
miturile, şamanismul, religiile australiene etc.). Îmbinând perspectiva istorică şi cea structurală, 
precum şi cea hermeneutică, prezente încă în scrierile publicate până în 1943, Eliade a ajuns la o 
teorie integrată cu privire la esența fenomenului religios şi la evoluţia istorică a formelor simbolice. 

Din această perspectivă fenomenologică şi hermeneutică, Eliade este interesat să stabilească 
structurile, funcțiile şi semnificaţiile pe care le au diversele forme şi manifestări religioase, în 
contexte, conjuncturi şi culturi oricât de îndepărtate istoric şi geografic. După examinarea unui 
număr considerabil de astfel de forme şi după reconstituirea lor de către istoria comparată a 
religiilor, este posibilă o sinteză care să integreze elementele în structuri şi să le explice prin 
mecanisme simbolice care se regăsesc în varietatea înfățişărilor istorice. Fenomenul religios se 
prezintă adeseori ca „o masă polimorfă şi uneori chiar haotică de gesturi, credințe şi teorii“*, 
astfel că Eliade subliniază necesitatea de a cerceta religia dintr-o perspectivă interdisciplinară, din 
care nu pot lipsi abordările istorice şi morfologice, sociologice, culturale şi psihologice. 


*% Istoria credințelor şi ideilor religioase, p. VIII. 
* Mircea Eliade, Tratat de istorie a religiilor, ediţia a III-a, Bucureşti, Editura Humanitas, 1999, p. 14. 

„În realitate, nu există fapt religios în stare pură. Un fapt religios este totdeauna şi 
concomitent fapt istoric, sociologic, cultural şi psihologic. Dacă istoricul religiilor nu 
insistă mereu asupra acestei multiplicități a sensurilor posibile, aceasta se datorează mai 
ales faptului că el se interesează în esență de semnificaţia religioasă a documentelor 
sale“ 

Operația decisivă a istoricului este cea de interpretare a semnificațiilor, deci de aplicare a unei 
hermeneutici care să reconstituie semnificația autentică a faptelor în cadrul sistemului religios şi 
simbolic în care au apărut, operație ce angajează contextele culturale, sociale şi istorice. Contextul 
social şi istoric al experiențelor religioase trebuie investigat cu pertinență fără a reduce religia la 
statutul de epifenomen derivat al unor structuri sociale, poziție pe care Eliade o combate mereu. 
Împotriva concepțiilor raționalist-pozitiviste şi a celor evoluționiste — care explicau religia legând-o 
doar de stadiul „culturilor primitive“ şi de o presupusă mentalitate „prelogică“, de forme ce vor fi 
inevitabil depăşite prin dezvoltarea cunoaşterii raționale —, Eliade urmăreşte să descopere structura 
permanentă şi universală a fenomenului religios, considerând că distincția dintre sacru şi profan, 
precum şi interferenţele lor, se manifestă în toate culturile şi în toate timpurile, inclusiv în epoca 
actuală, apreciată de Eliade drept „etapă ultimă a desacralizării“. 


Morfologia sacrului. Hierofaniile 


Distincția sacru/profan este fundamentală pentru toate culturile şi religiile. Dar, structura 
definitorie a vieții religioase rezidă, după Eliade, în două aspecte contrarii, dar care se manifestă 
concomitent: disocierea sacru/profan şi „manifestarea“ sacrului în profan. Dacă primul aspect 
(ruptura dintre sacru şi profan) a fost postulată şi analizată de numeroşi teoreticieni ai fenomenului 
religios (dintre care Eliade citează pe Rudolf Otto, Georges Dumezil, Roger Caillois), ultimul 
aspect (manifestarea sacrului sub înfăţişări profane) reprezintă teza dominantă a concepției lui 
Eliade, asupra căreia revine în toate lucrările sale. „Există întotdeauna, într-un fel sau altul, o 
ruptură între sacru şi profan şi o trecere de la unul la altul, ruptură şi trecere care constituie însăşi 
esenţa vieții religioase“. Înțelegerea acestei „treceri“, modalităţile variate istoric în care are loc 
transpunerea sacrului în profan reprezintă substanţa teoretică şi descriptivă a lucrărilor lui Eliade. 

Pentru a exprima această situație paradigmatică, universală, de „trecere“ de la sacru la profan, 
Eliade introduce conceptul de „hierofanie“. El desemnează, la modul general, „ceva care manifestă 
sacrul“. Hierofaniile funcţionează în calitate de semn al sacrului: „Un obiect devine sacru în 
măsura în care încorporează (adică revelează) altceva decât pe sine“.*? Obiectul hierofanic, 
generând un sentiment ambivalent, „de venerație şi de teamă“, în acelaşi timp, deşi aparține lumii 
profane şi sensibile, dobândeşte o „nouă dimensiune“, detaşându-se prin semnificațiile sale de 
„restul înconjurător“. Astfel, în ceea ce priveşte dialectica universală a sacrului, Eliade stabileşte 
cîteva principii directoare: 

„1) sacrul este calitativ diferit de profan, totuşi el poate să se manifeste acum şi 
oriunde în lumea profană, având puterea de a transforma orice obiect cosmic în paradox 
prin intermediul hierofaniei (în sensul că obiectul încetează de a fi el însuşi, ca obiect 
cosmic, rămânând totuşi în aparenţă neschimbat); 2) această dialectică a sacrului este 
valabilă pentru toate religiile nu doar pentru pretinsele forme primitive “.*5 
Hierofaniile, de o diversitate nesfârşită (obiecte, gesturi, mituri, simboluri, imagini, rituri, idei 

etc.), sunt „modalităţi ale sacrului“, forme în care se exprimă sacrul în lumea profană (experiența 


4 Mircea Eliade, „Religiile“, studiu din lucrarea „Interdisciplinaritatea şi ştiinţele umane“ (traducerea din 
franceză a lucrării cu acelaşi titlu apărută în 1983 sub egida UNESCO), Bucureşti, Editura Politcă, 1986, pp. 386- 
387. 

“01 Mircea Eliade, Tratat de istorie a religiilor, ediţia a III-a, Bucureşti, Editura Humanitas, 1999, p. 346. 

42 Mircea Eliade, Tratat de istorie a religiilor, ediţia a III-a, Bucureşti, Editura Humanitas, 1999, p. 26. 

403 Ibidem, pp. 38-39. 

curentă), forme ce revelează un plan originar sau ascuns al existenţei. Raporturile variabile dintre 
sacru şi profan, prin dialectica hierofaniilor, pot fi urmărite în istoria comparativă a religiilor, care, 
ne spune Eliade, nu este decât „istoria devalorizărilor şi a revalorizărilor procesului de 
manifestare a sacrului“ +* 

Aspectul fundamental al tuturor religiilor constă în faptul că sacrul nu există în stare pură, ci 
„se manifestă întotdeauna prin ceva; faptul că acest ceva (pe care noi l-am numit hierofanie) este un 
obiect din lumea imediată sau un obiect al imensităţii cosmice, o figură divină, un simbol o lege 
morală sau chiar o idee, este lipsit de importanţă. Actul dialectic rămâne acelaşi: manifestarea 
sacrului prin altceva decât el însuşi, el apare în obiecte, mituri sau simboluri, însă niciodată în 
întregime şi în mod imediat sau în totalitatea sa“.1%5 Aşadar, sacrul se manifestă numai prin suita de 
„întruchipări“ ale sale în lumea profană, fiind „camuflat“ în forme sensibile, profane, de o varietate 
nesfârşită în funcție de contextele culturale şi istorice. Camuflajul sacrului în profan, prezenţa „unei 
sacralități irecognoscibile în realitatea profană“ — va mărturisi Eliade în lucrarea sa L'Epreuve du 
labyrinthte — reprezintă „elementul de unitate al prozelor mele, realiste sau fantastice, şi al 
cercetărilor mele de istoria religiilor“. În consecință, putem conchide că această teză este nucleul 
teoretic al concepției lui Eliade. 

O altă teză importantă, ce revine constant în lucrările lui Eliade şi care reprezintă şi un element 
de originalitate al teoriei sale, este aceea că atât sacrul, cât şi expresiile sale profane, de o 
diversitate deconcertantă, au o structură contradictorie, ce poate fi aproximată doar prin formula 
„coincidentia oppositorum“. Sacrul inspiră concomitent aspiraţia spre contopire a individului în 
realitatea ultimă cu absolutul, dar şi teamă şi refuz. Orice hierofanie are o structură paradoxală prin 
faptul că dezvăluie „această coincidență a sacrului şi a profanului, a fiinţei şi a neființei, a 
absolutului şi a relativului, a eternului şi a devenirii“. 

Totodată, expresiile sacrului în lumea profană „arată şi ascund“ în acelaşi timp realitatea 
ultimă. Eliade susține că sacrul, indiferent de echivalenţele sale simbolice sau conceptuale, 
dependente de contexte culturale şi istorice, se „revelează“ permanent în profan (prin hierofanii, 
mituri, rituri, simboluri etc.), dar formele sale de „manifestare“ sunt în acelaşi timp şi forme în care 
sacrul se „camuflează“ şi se „ascunde“. Astfel că hermeneutica actuală a formelor religioase are şi 
menirea de a dezvălui modalitățile în care sacrul este prezent şi în expresiile sale „degradate“, atât 
de răspândite în lumea modernă desacralizată. 


Arhetipuri, mituri, simboluri, rituri 


Potrivit lui Eliade, valorile culturale de pretutindeni sunt cristalizări simbolice ale unei 
atitudini specifice în faţa lumii. Preluând direcția inițiată de Hasdeu în cultura română, el consideră 
că substanţa unei culturi se relevă mai ales în creațiile anonime, în creaţiile populare, care exprimă, 
prin simboluri şi mituri, o viziune asupra lumii. El caută limbajele secrete ale culturilor, matricea 
lor simbolică, arhetipurile care se metamorfozează în cursul evoluției istorice, putându-le regăsi în 
diverse ipostaze, mai mult sau mai puțin alterate sau degradate. 

Arhetipuri. În fondul spiritual al unei culturi se află un număr de scheme arhetipale ce 
transfigurează experiențe umane primordiale. Acestea sunt arhetipurile, care sunt apoi exprimate 
prin mituri şi simboluri. Pentru omul arhaic, „obiectele şi actele sale au valoare şi sunt reale numai 
în măsura în care participă la o realitate care le transcende“. Conceptul de arhetip, exprimând 
situaţii originare, dobândeşte la Eliade două înţelesuri: 

„a) genetic, care instituie prototipul unei experienţe sacre; b) hermeneutic, care 
predetermină şi organizează interpretarea diferiților prototipi. Într-un caz, arhetipul joacă 


44 Ibidem, pp.35. 
405 Ibidem, pp.35-36. 
46 Jbidem, p. 38. 

rol formativ, originar; în al doilea, unul euristic, de instrument hermeneutic 

paradigmatic.“ 

Arhetipurile codifică deci situaţii existențiale originare, iar obiectul hermeneuticii ar consta în 
descifrarea acestor semnificații primare. Având semnificații ontologice asemănătoare cu cele 
conferite ideilor platonice, aspect subliniat de Eliade, arhetipurile funcționează pentru comunitățile 
arhaice în calitatea lor de „modele exemplare“ pentru înțelegerea lumii şi pentru comportamentele 
umane profane. Toate arhetipurile se referă, într-un fel sau altul, la acte creatoare fundamentale, de 
aceea miturile creației, miturile cosmologice (originea lumii, a omului, a cetăților şi instituțiilor 
etc.) au un rol central în orice mitologie. Exprimând acte primordiale, în ordine cosmică sau 
umană, arhetipurile sunt imitate şi se impun prin repetiție în decursul istoriei profane. 

Riturile sunt ceremonii colective, ritualuri consacrate şi instituționalizate, un ansamblu de 
practici şi acte prin care arhetipurile, ca situaţii paradigmatice pentru condiția umană, sunt imitate, 
sunt „repetate“, reluate şi retrăite. „Orice ritual are un model divin, un arhetip“ În acest fel, 
actele umane profane capătă sens şi sunt mereu raportate, prin rituri şi simboluri, la o realitate 
sacră, paradigmatică. 

Pentru ontologia arhaică şi religioasă, realitatea se dobândeşte prin repetare şi participare la 
arhetip, prin repetarea gesturilor paradigmatice, făcând posibilă abolirea timpului, a istoriei. Omul 
arhaic nu valorizează pozitiv istoria, cu evenimentele ei, pe care, dimpotrivă, încearcă să le anuleze 
şi să le reducă semnificația la actele primordiale, descrise de mituri. În orizontul acestor societăți 
tradiționale, arhetipurile sunt actualizate prin rituri şi ceremonii religioase, care au scopul de a 
suspenda timpul profan, de a readuce istoria în timpul mitic, sacru. Astfel, are loc „eterna 
reîntoarcere“, o regenerare ciclică a timpului mitic, prin rituri şi simboluri, conferind semnificație 
actelor profane. 

Culturile şi activitățile istorice ale omului sunt modalități de reinterpretare şi retrăire a acestor 
structuri arhetipale ce au o valoare explicativă pentru întreaga serie de întruchipări istorice. 
Arhetipurile, ca imagini centrale ale inconştientului colectiv, în sensul dat de C.G. Jung, pot acţiona 
în arii culturale mai restrânse sau mai largi, unele fiind structuri subiacente tuturor culturilor. Din 
această perspectivă, Eliade a cercetat cultura populară românească şi a elaborat interpretări 
originale asupra „Mioriţei“ şi a „Meşterului Manole“, integrându-le în universul spiritual românesc 
şi sud-est european. 

Miturile sunt forme universale prin care omul încearcă să-şi exprime situația sa existențială în 
lume, forme care „totalizează“ şi codifică experienţa spirituală a comunităților umane. Miturile 
descriu şi explică în forme simbolice originea lucrurilor, a lumii şi a omului, fiind modele 
exemplare pentru actele umane ce repetă gesturile primordiale. 

Distanţându-se de tradiția pozitivistă şi evoluționistă a secolului al XIX-lea — care vedea în 
mituri o „fabulă“, o „ficțiune“ sau o „invenţia“ poetică a imaginației, Eliade restaurează sensul 
primordial al mitului, ca realitate vie, ca „istorie adevărată“, aşa cum funcţiona în comunitățile 
arhaice. Mitul intră în categoria mai largă de hierofanii, fiind forme în care se revelează sacrul. 

„Mitul povesteşte o istorie sacră; el relatează un eveniment care a avut loc în timpul 
primordial, timpul fabulos al «începuturilor». Altfel zis, mitul povesteşte cum, mulțumită 
isprăvilor fiinţelor supranaturale, o realitate s-a născut, fie că e vorba de realitatea totală, 

Cosmosul, sau numai de un fragment: o insulă, o specie vegetală, o comportare umană, o 

instituție. E aşadar întotdeauna povestea unei «faceri»: ni se povesteşte cum ceva a fost 

produs, a început să fie. Mitul nu vorbeşte decât despre ceea ce s-a întâmplat realmente, 
despre ceea ce s-a întâmplat pe deplin. Personajele miturilor sunt ființe supranaturale. Ele 
sunt cunoscute mai ales prin ceea ce au făcut în timpul prestigios al «începuturilor». 

Miturile revelează aşadar activitatea lor creatoare şi dezvăluie sacralitatea sau numai 

caracterul «supranatual» al operelor lor. În fond, miturile descriu diverse şi uneori 


47 Adrian Marino, Hermeneutica lui Mircea Eliade, Cluj-Napoca, editura Dacia, 1980, p. 161. 

dramatice izbucniri în lume ale sacrului “. 


Aşadar, şi miturile participă în chip esențial la dialectica sacralității. Ele sunt hierofanii, forme 
prin care sacrul se manifestă în realități sensibile. Mitul devine aşadar „model exemplar al tuturor 
activităților omeneşti semnificative“. Miturile au o funcție existențială, nu doar simbolică, în 
comunitățile arhaice, pentru că ele oferă o „explicaţie“ a lumii, dar şi pentru că, prin reactualizarea 
şi trăirea lor, prin rituri, omul participă la o realitate care-l transcende şi care conferă sens actelor 
sale. Preluând noile viziuni ale antropologiei şi filosofiei culturii (Brodislaw Malinovski, Marcel 
Mauss, Ernest Cassirer etc.), Eliade consideră că reactualizarea miturilor, prin diverse forme, 
implică o „experiență religioasă“, întrucât conferă omului posibilitatea de a participa la evenimente 
primordiale, întemeietoare, semnificative, ce au avut loc „in illo tempore“, evenimente ce îşi 
transmit semnificația inițială şi asupra actelor practice ale omului, deşi agentul acestor acte nu este 
conştient de semnificația mitică a gesturilor sale cotidiene. 

Eliade a elaborat una dintre cele mai profunde şi mai articulate teorii asupra mitului ca formă 
spirituală prin care omul îşi exprimă situația sa în lume. El regăseşte în diverse culturi forme 
asemănătoare ale miturilor, asupra cărora aplică o hermeneutică complexă pentru a desprinde 
fundamentele universale ale religiei şi ale omului. În decursul istoriei are loc un proces firesc de 
„demitizare“ şi de degradare a miturilor (în legende, poveşti etc.), proces prin care are loc golirea 
mitului de semnificaţiile sale metafizice, de pierdere a sensurilor sale originare, iar hermeneutica 
este necesară tocmai pentru a recupera sensurile primordiale, de a elucida un mister al existenţei. 

Simbolurile sunt implicate organic în fenomenele religioase, fiind realități omniprezente în 
culturile arhaice, realități care trebuie descifrate şi interpretate. Simbolul este un obiect care 
exprimă sacrul sau evocă puterile magice ale sale. Funcția sa este pretutindeni aceeaşi: „să 
transforme un obiect sau un act în altceva decât se dovedeşte a fi acel obiect sau act în perspectiva 
experienţei profane“. Simbolul prelungeşte dialectica hierofaniei sau i se substituie. Cele mai 
multe hierofanii devin simboluri sau „mediate“ de simboluri, fiind integrate într-un „sistem 
magico-religios care este el însuşi un sistem simbolic“. Simbolurile devin ele însele adeseori 
hierofanii care „revelează o realitate sacră sau cosmologică“, inexprimabilă în altă formă. Ca şi 
miturile, simbolurile intervin în dialectica sacrului, întrucât „tot ce nu e direct consacrat printr-o 
hierofanie devine sacru prin participare la un simbol“. Obiectele care îndeplinesc funcţii simbolice 
(pietrele preţioase, arborii, vatra, noaptea, apele, „centrul lumii“, amulete, figurile geometrice etc.) 
capătă virtuţi deosebite, exprimă sacralitatea pentru universul mental al celor care le întrebuinţează. 

Simbolurile au o coerenţă internă, ele îşi dobândesc semnificațiile autentice numai integrate în 
ansambul unei culturi. Simbolismul se prezintă ca „un limbaj“ curent între membrii unei 
comunități, dar inaccesibil străinilor, care nu îl pot înţelege dacă nu au acces la „sistemul simbolic“ 
în care se integrează diversele obiecte cu virtuți semnificative. Pentru interpretarea lor este necesară 
„O logică a simbolului“ care să ia în seamă atât unitatea simbolului, funcția sa unificatoare, cât şi 
multiplicitatea sensurilor sale, sensuri care sunt simultane şi trimit la planuri diferite ale realității 
(cosmic, uman, moral, social, psihic, acţional, religios etc.). 

Simbolurile mitice şi religioase au o natură duală, fiind în acelaşi timp obiecte concrete ale 
lumii profane, dar relevând şi realitatea ultimă, sacră, prin semnificaţiile pe care le cuprind. Ca şi în 
cazul hierofaniilor, simbolurile au aceeaşi natură paradoxală, ele arată şi ascund referentul sacru, îl 
dezvăluie dar nu-l exprimă pe de-a-ntregul. Prin simboluri, omul e în permanență solidar cu planul 
mitic al sacralității, cu întregul cosmos, în care este astfel integrat. 

Simbolurile suferă în decursul istoriei un proces de „degradare“, de raționalizare sau de trecere 
a lor în variante „populare“ (superstiții etc.), dar eficienţa lor este vizibilă în orice tip de societate, 
inclusiv în cele moderne. 

Arhetipul, mitul, simbolul şi ritul formează elementele integrate ale unui sistem de credinţe şi 
reprezentări în culturile arhaice, dar şi elementele unui sistem ontologic, existențial, cu valoare 

practică şi psihologică în existenţa profană. Arhetipul este relatat prin mit, este actualizat practic 
prin rit şi este permanentizat prin simbol. Aceste patru elemente alcătuiesc o structură solidară în 
societățile arhaice. Toate aceste elemente au suferit „degradări“ în decursul istoriei, astfel că în 
societățile moderne arhetipul a devenit un „clişeu“ al mentalități colective (uneori fiind considerat, 
totuşi, un tipar al inconştientului colectiv), mitul o „legendă“ sau o „fabulă“, ritul o practică 
formală sau un comportament ce ține de superstiție, iar simbolul a decăzut de la nivelul său 
existențial şi metafizic la cel estetic, decorativ sau al discursului aluziv. Dar, semnificaţiile 
originare nu se pierd nici în această lume complet desacralizată, ele supraviețuiesc camuflate în 
acte, obiecte şi opere ce îşi ignoră fundamentele, rădăcinile şi cadrele de referinţă arhaice şi mitice. 
Fundamente care răbufnesc adeseori în istoria cea mai profană sau îşi caută expresii disimulate. 
Pentru a-şi înţelege comportamentul, zbuciumul în care trăieşte şi semnificația vieţii sale, omul 
modern trebuie să devină un hermeneut. 


Dualitatea arhaic-modern şi „teroarea istoriei“ 


Una dintre cele mai originale lucrări ale lui Eliade este Mitul eternei reintoarceri, în care şi-a 
construit viziunea sa filosofică asupra istoriei pe baza unei ontologii şi a unei antropologii dualiste, 
în care sacrul se opune profanului, şi arhaicul se opune modernului. Dincolo de diferenţe, Eliade 
caută însă „trecerile“, manifestările prin care sacrul trece în profan şi arhaicul supravieţuieşte 
camuflat în modern. Studiind societățile arhaice, Eliade afirmă că a fost uimit de o trăsătură a 
acestora: „revolta împotriva timpului concret, istoric, nostalgia unei reîntoarceri periodice la un 
timp mitic al originilor“. Refuzul unei „istorii“ autonome, adică o „istorie fără regulă arhetipală“, 
fără „model transistoric“, presupune o „anumită valorizare metafizică a existenţei“, o valorizare 
diferită de cea consacrată de filosofiile moderne („mai ales marxismul, istoricismul şi 
existențialismul“”), care insistă pe „omul istoric“, pe omul „care este în măsura care se creează pe 
sine însuşi în sânul istoriei“ f” 

Această viziune asupra timpului este solidară cu o anumită viziune asupra fiinţei şi realității, 
viziune codificată în mituri şi simboluri. Pentru omul arhaic, „primitiv“, „presocratic“, actele sale 
sau obiectele lumii empirice au realitate şi valoare numai dacă „participă într-un fel sau altul la o 
realitate care le transcende“, adică la un plan meta-fizic. Actele sale fundamentale sunt de 
asemenea o „repetare neîntreruptă“ a unor gesturi primordiale şi paradigmatice („acte îndeplinite la 
origine de zei, eroi sau strămoşi“). Ontologia arhaică, de „structură platoniciană“, pentru care 
realitatea unui obiect sau act se dobândesc prin repetare (ritualică) sau participare (simbolică) la un 
model exemplar, tinde spre „abolirea timpului“ profan, la abolirea istoriei, pentru a pierde contactul 
cu „ființa“, cu realitatea ultimă. Această ontologie se prelungeşte în culturile populare, folclorice, 
unde se întâlneşte curent fenomenul de „reducție a evenimentelor la categorii şi a individualităților 
la arhetipuri“. Evenimentul istoric real este asimilat mitului, iar eroul istoric este redus la condiția 
de imitator al unui arhetip. 

Spre deosebire de omul arhaic, omul modern trăieşte într-un univers desacralizat şi valorizează 
pozitiv istoria, cu evenimentele, noutățile şi schimbările sale „ireversibile“. Dar, şi în cazul 
societăților moderne, semnificaţiile arhetipale supraviețuiesc „camuflate“ în realități profane, 
codificate în mituri degradate şi în simboluri, care nu sunt prin acest fapt mai puţin eficiente, deşi 
aceste societăți şi omul lor rațional nu le conştientizează. Culturile arhaice, prin mituri, simboluri şi 
comportamente specifice, sunt şi un răspuns la teroarea istoriei, concept prin care Eliade înţelege 
„catastrofele cosmice, dezastrele militare, injustiţiile sociale“, nefericirile personale, suferințele şi 
nenorocirile pe care le suportă indivizii şi popoarele în existența lor. Teroarea istoriei este o 
expresie a „suferinței“, a iraționalului sau a violenței din viața umană, dar toate acestea sunt 
suportate pentru că ele „au un sens“, nu sunt considerate arbitrare sau gratuite, ci se datoresc unor 

intervenții magice sau unei voințe care nu se află sub control uman. Suferinţa are o „cauză“ (voinţa 
divină, greşeală personală, răutatea duşmanilor etc.) şi are o „semnificație“ (mânia unui zeu, o 
pedeapsă divină pentru căderea în păcat etc.), iar omul arhaic „o suportă pentru că ea nu este 
absurdă“! ci are o funcţie soteriologică, salvatoare, purificatoare. Teroarea istoriei este învestită 
mereu cu „un sens“, precum în legea karmică a indienilor sau în profetismul şi mesianismul 
vechilor evrei. 

Societăţile arhaice şi tradiționale îşi desfăşoară viaţa în conformitate cu ciclurile cosmice, 
naturale, iar regenerarea ciclică a timpului mitic prin rituri şi alte ceremonii este o strategie tipică a 
acestor societăți de a suspenda timpul profan. Deci o strategie prin care ele răspund la teroarea 
istoriei. Societăţile arhaice supraviețuiesc aşadar prin această tehnică de abolire a timpului profan, a 
istoriei, prin participare la arhetip şi prin repetare a unui timp infinit. Dar societăţile moderne sunt 
dominate de o cu totul altă viziune asupra timpului şi a istoriei, de o viziune „istoricistă“. Întrebarea 
la care vrea să răspundă Eliade care sunt soluţiile pe care le oferă această „perspectivă istoricistă“ 
pentru a permite omului moderrn să „suporte“ istoria. În viziunile occidentale asupra timpului şi a 
istoriei se regăseşte atât concepția timpului finit şi ciclic, cât şi ideea istoriei privită ca „progres“, ca 
desfăşurare pe traiectoria unui timp monolinear. Trecerea spre cea de a doua viziune are loc în 
epoca modernă şi triumfă odată cu teoriile evoluționiste şi pozitiviste. Societăților moderne 
consideră, într-o perspectivă pozitivistă, că miturile şi simbolurile sunt faze depăşite pe care istoria 
ar trebui să le elimine. Dar, în substratul societăţilor moderne, masele ţărăneşti îşi păstrează şi azi 
vechea concepție a arhetipurilor şi a repetării, prin care răspund la teroarea istoriei. 

Potrivit lui Eliade, filosofiile posthegeliene justifică tragediile umane prin raportarea lor la un 
sens imanent al istoriei sau la o „necesitate“ istorică, obiectivă, ce ar impune un anumit scenariu 
obligatoriu, fatal, de desfăşurarea a evoluţiei. Procesele istoriei moderne pot fi valorizate din 
perspective diferite, în funcție de paradigmele interioare ale culturilor. Aventura modernității şi 
expansiunea modelului capitalist apusean pot fi privite din sisteme de referință diferite pentru a le 
descifra semnificaţiile şi consecințele. Mircea Eliade afirmă că tocmai în perioada în care se 
edificau interdependențele capitaliste moderne, viziunile istoriciste şi evoluționiste — care operau 
cu ideea unui sens unic şi universal al dezvoltării istorice, pe care-l identificau cu tipul de 
civilizaţie occidentală — au fost susţinute teoretic de „gânditorii care aparțineau națiunilor pentru 
care istoria nu a fost niciodată o teroare continuă. Aceşti gânditori ar fi adoptat probabil altă 
perspectivă dacă ar fi aparţinut naţiunilor marcate de 'fatalitatea istoriei“ ++ 

Dar şi aceste viziuni istoriciste sunt expresii camuflate ale unei viziuni mitice, apropiate de 
ideea timpului ciclic sau de ideea unui paradis terestru, pe care mitologiile îl fixau la începutul 
timpului istoric, iar ideologiile moderne, precum marxismul, îl plasează la sfârşitul timpului, prin 
imaginea unei societăți fericite, fără conflicte etc. Este tot o formă de abolire a istoriei, de reluare a 
eschatologiilor arhaice, plasând însă „„Vîrsta de aur“ la sfârşitul istoriei. Azi se vorbeşte insistent de 
epoca postistorică. Proiecţia acestui paradis la sfârşitul istoriei este o formă de consolare şi un 
remediu la teroarea istoriei. Eliade încheie această „filosofie a istoriei“ afirmând că, pentru „omul 
căzut“ în istorie, pentru omul modern „iremediabil integrat istoriei şi progresului“, credința creştină 
este forma nouă prin care poate întâmpina teroarea istoriei, întrucât această credință îl ancorează 
din nou în planul divinității. Despărțit acum de mecanismul arhetipurilor şi al repetării, omul 
creştin se salvează din mediul tragediilor istoriei conferindu-le o semnificaţie transistorică. În afara 
acestei soluţii, omul este pradă disperării şi unei terori permanente. 


Noua paradigmă a „universalului global“ 


Mircea Eliade şi-a situat deliberat cercetările în perspectiva istoriei universale“!5. Lucrările lui 

se disting printr-o documentaţie istorică extraordinară şi printr-o concepție morfologică 
totalizatoare asupra culturii. Cercetând culturile populare din spațiul răsăritean şi culturile 
extraeuropene, mai ales cele asiatice, Eliade a fost printre primii care au respins viziunea europo- 
centristă, punând în evidenţă contribuția altor culturi la patrimoniul umanităţii. Mircea Eliade 
interpretează într-o nouă manieră semnificația universală a culturilor. Toate culturile au în nucleul 
lor un fond universal, fiind forme prin care este tradusă în simboluri condiția umană. Astăzi, 
datorită cunoaşterii pe care o deținem despre toate culturile umanității, cele trecute şi cele prezente, 
putem reconstitui sensurile universale care se găsesc codificate în variate creații spirituale. Teza sa 
este că fiecare cultură „locală“ trebuie integrată în vasta panoramă a macroistoriei umanității pentru 
a-i dezvălui semnificația universală. Universalul e un concept-cheie, dar e altfel înțeles acum. El e 
solidar cu ideea de totalitate spaţio-temporală a fenomenului uman. Universalul semnifică acum 
ceea ce aparţine ontologic tuturor culturilor, indiferent de faptul că realizările lor sunt validate sau 
nu de o metropolă ce controlează la un moment dat fenomenalitatea istoriei. Eliade a gândit 
specificul naţional integrat în universal, dar nu dizolvat în el, aşa cum l-au conceput şi alte 
personalități emblematice ale culturii române, precum Eminescu, Hasdeu, Blaga, Iorga. 

Confruntarea spiritualităţii occidentale cu modelele culturale arhaice, tradiționale sau extra- 
europene a pregătit un nou mod de înţelegere a diversității culturilor şi un nou concept al 
temporalității lor. Lecţia acestei confruntări duce la ideea că nici o cultură dată nu deține o cheie 
absolută pentru descifrarea lumii şi că oricând sunt posibile alte chei şi formule de existență. 

„Cultura occidentală desfăşoară parcă un prodigios efort de anamnesis istoriografică. 

Ea se străduieşte să descopere, să „trezească “, să recupereze trecutul societăților celor 

mai exotice şi mai periferice, atât preistoria Orientului Apropiat cât şi culturile 

„primitivilor““ pe cale de a se stinge. Întreg trecutul omenirii vrea să-l învie. Asistăm la o 

lărgire vertiginoasă a orizontului istoric. Acesta e unul din rarele sindromuri 

îmbucurătoare ale lumii moderne. Provincialismul cultural occidental — care începe istoria 

cu Egiptul, literatura cu Homer şi filosofia cu Tales — e pe cale de a fi depășit“. "s 

Epoca noastră a intensificat comunicarea dintre culturi, iar prin acest fenomen culturile se 
„deschid“ unele spre altele, înţelegându-se pe ele însele mai profund. Din această deschidere, 
fiecare cultură se poate îmbogăţi pe sine, creativitatea spirituală poate fi stimulată." Eliade se 
referă în principal la întâlnirea culturilor actuale cu cele arhaice şi tradiționale, producând astfel o 
totalizare a tuturor momentelor şi liniilor de evoluție ale fenomenului cultural. Procesul este însă 
mai larg şi include firesc şi comunicarea dintre culturile actuale, cele care sunt angajate în istoria 
de azi, indiferent de nivelul lor istoric. Comunicarea intensă între culturi este un fenomen 
caracteristic al actualități şi el a generat unul dintre „proiectele cele mai viguroase şi, de asemenea, 
cele mai novatoare din a doua jumătate a secolului XX“ 1% Fiecare cultură intrată în această 
„horă“ a istoriei contemporane trebuie să se adapteze regimului ei de deschidere, dacă vrea să 
supraviețuiască. Fiecare trebuie să asimileze în structurile ei înțelesuri din celelalte culturi, să 
„traducă“ valorile celorlalte în propriul ei limbaj, exprimându-se pe sine şi exprimându-le şi pe 
celelalte. Într-o formulă mai apăsată este vorba de cerința ca fiecare cultură să le totalizeze în sine 
pe celelalte. lată una din semnificaţiile termenului de „civilizație a universalului“. 

Orice cultură e o „coincidenţă a contrariilor“, o totalizare a lor în forme originale. La nivelul 
lor de adâncime, culturile sunt întruchipări ale limbajului simbolic, moduri în care societățile 
determinate îşi codifică experienţa lor cognitivă şi practică. Găsim aici arhetipuri, mituri, simboluri, 
credinţe şi atitudini ce pot fi considerate ca „modele exemplare“ pentru o cultură dată. Pe suportul 
acestui strat originar, culturile „comunică“ între ele; fapte istorice şi creații diferite pot arăta 
cercetătorului similitudini, corespondențe semnificative, forme comune, atitudini care se înscriu în 

câmpul de variabilitate al aceleiaşi condiții umane. Matricea generativă a culturilor există numai 
prin Suita istorică a apariţiilor sale. Toate apariţiile sunt însă importante şi semnificative pentru 
refacerea universalului global. Urmărind aceste semnificaţii de adâncime, în expresiile lor 
diversificate în spaţiu şi timp, putem reface „unitatea profundă şi indivizibilă a istoriei spiritului 
uman“. Antropologia e obsedată acum de posibilitatea integrării diversității în unitate, de 
totalizarea diferențelor în favoarea semnificaţiilor universale. 

Paradoxul fecund pe care-l pun în evidenţă asemenea cercetări rezidă în faptul că ele dezvăluie 
cu intensitate unicitatea fiecărei culturi. Specificitatea devine o trăsătură recunoscută ca universală. 
Nici o cultură nu se poate substitui universalului, nu poate fi universală fără a fi profund specifică. 
Printr-un demers de „arheologie“ spirituală, de “anamnesis”, cum spune Eliade, s-a întărit 
conştiinta unității fenomenului uman, dar şi conştiinţa tot mai limpede a diversității interioare a 
acestei unități. Orice cultură are un fond autohton adânc prin care comunică „organic“, — adică 
firesc —, cu alte culturi. Structurile arhaice, în măsura în care supraviețuiesc în memoria culturală, 
sunt organizate în categorii specifice, dar asemănările sunt şi ele fireşti şi putem vorbi cu temei de o 
„consonanţa interculturală ” între diverse zone de creaţie. Metafora acordului muzical sau cea a 
prismei care descompune raza de lumină unitară în fâşii cromatice, ultima folosită de Eminescu, 
pot sugera unitatea în diversitate a culturilor. Adâncindu-te în specificitate, regăseşti universalul 
imanent, consubstanțial. Pentru noul umanism „global“, culturile, la toate nivelurile lor de 
existență, sunt universale şi specifice în acelaşi timp. 

Prin aceste idei, Eliade a propus o noua paradigmă a comunicării interculturale, în spiritul 
revaltivismului postmodern, care se poate revendică de la o teorie generalizată a relativității, cu 
aplicații relevante în sfera filosofiei culturii şi în ştiinţele umane. Dimensiunile, caracteristicile şi 
determinațiile unei culturi nu sunt valori absolute, ci funcţii ale poziției în care e fixat observatorul. 
Abia când observatorul îşi conştientizează relativitatea şi limitele reperelor cu care operează, în 
urma unei experienţe fundamentale a întâlnirii cu „altul“, el ajunge să acorde legitimitate şi culturii 
pe care o cercetează ca obiect, să o considere un univers la fel de îndreptățit ca şi universul pe care- 
| poartă cu sine şi-l reprezintă în mod inconştient. „Recunoaşterea existenței «altora» aduce cu sine 
în chip inevitabil «relativizarea» sau chiar distrugerea orizontului cultural oficial“ + Este vorba 
de relativizarea orizontului cultural occidental. În momentul în care a fost descoperită şi asimilată 
în profunzime, ideea istoricității omului, a societății şi a culturilor, precum şi a diferenţelor 
structurale dintre ele, Occidentul a intrat într-o criza profundă, întrucât aceste noi perspective 
implică „o profundă umilință pentru conştiinţa occidentală. Omul occidental s-a considerat, pe 
rând, făptură a lui Dumnezeu şi posesor al unei Revelaţii unice, stăpân al lumii, autor al singurei 
culturi universale valide, creatorul unicei ştiinţe reale şi folositoare şi aşa mai departe. Şi, deodată, 
iată, el se descoperă pe sine la acelaşi nivel cu toți ceilalți oameni, adică supus condiționărilor 
inconştientului şi istoriei; el nu mai este unicul creator al unei mari civilizaţii, nu mai este stăpânul 
lumii“.*" Drept urmare, descoperind alte culturi, omul occidental s-a descoperit pe sine ca fiind 
relativ şi diferit de alte forme ale condiției umane. Este o validare implicită a tuturor modalităților 
umane de a înțelege şi trăi experiența umană în polimorfismul ei structural. „În ultima instanţă, se 
poate spune că, în pofida riscurilor relativismului pe care le comportă, doctrina potrivit căreia omul 
este exclusiv o fiinţă istorică a deschis calea unui nou universalism“.* Un universalism care nu 
mai recunoaşte decât istoria universală, nu istoriile etnocentriste, provinciale, care ierarhizau istoria 
şi suprafaţa prezentului după criteriile lor specifice şi limitate. Este un universalism care 
desființează aroganţa marilor imperialisme culturale, cel puţin teoretic, restituind legitimitatea 
antropologică, istorică şi axiologică a culturilor ce erau considerate inferioare, primitive, 
subdezvoltate etc. Nu mai este universalismul unui model unic de cultură, ci universalismul care 
face „dreptate“ tuturor culturilor lumii, universalismul ce reconstituie şi totalizează momentele 


H3 Sergiu Al. George, Arhaic şi universal, Bucureşti, Editura Eminescu, 1981, p.21. 
#20 Mircea Eliade, Nostalgia originilor, Bucureşti, Humanitas, 1994, p. 17. 

#1 Ibidem, p. 87. 

“2 Ibidem, p. 88. 

expresive ale umanității. Avem acum de-a face cu o istorie care ia în considerare toate experienţele 
şi creațiile umane, de-a lungul timpului şi în varietatea lor morfologică, toate fiind semnificative şi 
importante. 


Discipoli şi continuatori în istoria religiei 


Mircea Eliade a înscris prin opera sa un capitol fundamental în istoria religiilor. Pe aceeaşi 
linie a studierii comparative a culturilor arhaice şi a experiențelor religioase s-au afirmat în ultimii 
40 de ani alţi doi savanți români, discipoli ai lui Eliade, amândoi dispăruți prematur. Este vorba de 
Sergiu Al-George şi loan Petru Culianu. 

Sergiu Al-George (1922-1981) a tradus în româneşte marile texte filosofice şi religioase 
indiene şi a scris studii fundamentale asupra acestora, prin care a propus interpretări originale şi 
fecunde. Dintre lucrările sale menționăm: „Limbă şi gândire în cultura indiană“ — 1976; Arhaic şi 
universal. India în conştiinţa culturală românească (Brâncuşi, Eliade, Blaga, Eminescu) — 1981. 

Ioan Petru Culianu (1950-1991) — licenţiat al Universității din Bucureşti, studiază la 
Universitatea Catolică din Milano şi la cea din Chicago cu Mircea Eliade, fiind apoi profesor de 
istoria religiilor la Universitatea din Groningen (Olanda). În 1980 obţine titlul de doctor în istoria 
religiilor la Sorbona. După moartea lui Eliade, preia catedra de istoria religiilor din Chicago. Pe 21 
mai 1991 este asasinat la Chicago. 

Cel mai înzestrat discipol al lui Eliade, Culianu elaborează într-o scurtă perioadă un număr de 
studii fundamentale care îl impun în mediile ştiinţifice occidentale ca pe un erudit şi strălucit 
savant, dar şi ca pe unul dintre cei mai profunzi şi originali gânditori al domeniului, cu vocația 
sintezei şi a ipotezelor novatoare. Lucrarea sa fundamentală este Eros şi magie în Renaştere. 1484 
(apărută în 1984, la Paris). Culianu propune o nouă interpretare asupra culturii renascentiste, 
revalorizează tradițiile gândirii magice şi mecanismele imaginarului, considerând că apariția ştiinţei 
moderne este rezultatul unei rupturi cu această tradiţie, o mutație determinată de Reforma 
protestantă, care a introdus o cenzură ideologică şi un rigorism moral, deschizând calea 
raționalismului formal şi a evoluţionismului monolinear. 

După o monografie temeinică asupra operei lui Mircea Eliade (1978), Culianu scrie numeroase 
studii în reviste de specialitate, ține conferințe la universitățile occidentale şi publică lucrări de 
referință: Religie şi putere (în colaborare cu doi savanţi italieni — 1981); Psihanodia (1983); 
Experiențele extazului (1984); Gnozele dualiste ale Occidentului (1988); Dicţionar al religiilor 
(1990); Arborele Gnozei. Mitologia gnostică de la creştinismul timpuriu la nihilismul modern 
(apărută postum, 1992). Culianu este şi autorul unor scrieri literare, dintre care menţionăm: 
Hesperus, Jocul de smaragd (romane publicate postum, după 1998). 


6. Constantin Noica (1909-1987) 


Personalitate proeminentă a culturii române, Noica este considerat cel mai profund şi mai 
influent filosof român din a doua jumătate a veacului XX. Această apreciere are în vedere nu numai 
substanța operei sale, noutatea perspectivelor şi a viziunilor pe care le-a avansat, ci şi influenţa 
puternică şi modelatoare a personalităţii sale asupra culturii române în ansamblul ei tocmai în anii 
regimului comunist. După susținerea licenţei în filosofie la Universitatea din Bucureşti (1931), 
Noica a lucrat ca bibliotecar la Seminarul de istorie a filosofiei, a participat la activitatea Asociaţiei 
„Criterion“ (1932-1934), frecventând un an şi Facultatea de Matematici. Publică în presă o serie de 
eseuri, comentarii, reflecții asupra filosofiei şi a noilor orientări. După un stagiu petrecut în Franţa, 
îşi susține în 1940 doctoratul în filosofie la Universitatea din Bucureşti. Între 1940-1941 lucrează la 

Institutul Româno-German din Berlin. Între 1949-1958 are domiciliu forțat la Câmpulung Muscel, 
iar între 1958-1964 este închis. Din 1965 a lucrat la Centrul de logică al Academiei Române, până 
în 1975, când se retrage la Păltiniş, unde îşi definitivează opera teoretică, dar şi opera înalt 
pedagogică, spre care a aspirat toată viaţa, aceea de a întemeia o şcoală de gândire, prin care să 
„antreneze“ o echipă de performanţă culturală. 

Înconjurat de un grup de intelectuali de elită, Noica pune în operă „un scenariu de iniţiere 
culturală“, de iniţiere a unor discipoli în „marea cultură“, cea care durează şi depăşeşte 
conjuncturile. Lecţia majoră a lui Noica vine din convingerea sa adâncă, exprimată încă din 
primele lucrări, după care spiritul are menirea de a pune ordine în lucruri, de a le conferi un sens 
prin creaţie. Dar, pentru aceasta, el trebuie să îmbrace forma „universalului concret“, întrucât, 
pentru a acţiona, „spiritul trebuie să se întrupeze“.*% Reconstituind în forme expresive această 
experiență unică în cultura română, lucrarea lui Gabriel Liiceanu, Jurnalul de la Păltiniş (1983), a 
devenit, prin fondul de idei şi prin relevanța problemelor abordate, una de referință pentru 
frământările, căutările şi dilemele intelectualității române, dar şi pentru fervoarea cu care Noica 
afirma „primatul culturii“ ca o modalitate de răspuns la o anume formă de „teroare a istoriei“. 

Retragerea în cultură, în creația spirituală, de performanță, este răspunsul paradigmatic pe 
care-l propune Noica față de o istorie negativă, considerând că numai cultura poate produce 
cristalul care să „învingă timpul“ damnat, să asigure depăşirea lui într-un alt plan. Acţiunea sa 
spirituală, ce a reverberat în medii culturale diverse, cu sens „paideic“ şi formativ, a reactivat 
mesajul generaţiei moderne şi a celei interbelice, anume acela de a exprima în forme universale şi 
competitive sufletul național, potențialul creator al naţiunii române, după cum îl rezuma Mircea 
Vulcănescu. Noica a ales această formă de implicare spirituală din convingerea sa că logosul 
culturii poate înfrânge, pe termen lung, dezordinea istoriei şi aberațiile ei. Influenţa formativă pe 
care a exercitat-o asupra unui grup restrâns de discipoli şi apoi asupra unui public alcătuit din 
cititori din cele mai variate domenii a reprezentat o formă prin care mesajul lui Noica şi-a găsit 
drum şi afirmare în spaţiul culturii române. Întreaga sa operă şi acţiune face parte astfel din 
conştiinţa de sine a culturii române. 


Opera lui Noica şi temele sale 


Noica se afirmă, încă de la primele studii, ca un strălucit gânditor, fiind influenţat la început de 
interpretările şi metodele de abordare ale lui Nae Ionescu. Debutează în 1934 cu lucrarea Marhesis 
sau bucuriile simple, alte lucrări importante din perioada interbelică fiind Concepte deschise în 
istoria filozofiei la Descartes, Leibnitz şi Kant (1936), De caelo. Încercare în jurul cunoaşterii şi 
individului (1937), Schiţă pentru istoria lui Cum e cu putință ceva nou (1940), Jurnal filosofic 
(1944). O lucrare însemnată este Pagini despre sufletul românesc (1944), ce cuprinde o serie de 
conferinţe asupra culturii române, ținute de Noica în Germania. 

Mai sistematic şi mai ordonat decât unii colegi de generație, fără manifestări zgomotoase, 
Noica se îndreaptă spre o concepție raționalistă şi constructivistă, fiind preocupat în general de 
teoria cunoaşterii şi de filosofia culturii, de modul în care culturile se exprimă prin anumite forme 
de gândire. În istoria filosofiei s-ar manifesta unitatea spiritului uman, un spirit creator de forme, de 
modalităţi diferite de înţelegere a lumii şi de soluţii istorice. Aceste sisteme filosofice devin, în 
realizările lor de performanţă, structuri perene ale gândirii umane. Din poziţiile umaniste ale unei 
filosofii a spiritului, Noica vrea să reabiliteze individul, ca spirit orientat spre interioritate, în fața 
unei „filosofii a existenţei“ care îl ancorează în date exterioare, fizice sau în structuri colective ale 
istoriei, ce anulează autonomia gândirii critice." 

Poziţia teoretică a lui Noica şi atitudinile sale caracteristice sunt definite, în linii mari, încă din 


43 Gabriel Liiceanu, Jurnalul de la Păltiniş, Bucureşti, Editura Cartea Românească, 1983, p. 8. 
424 Dintre lucrările mai recente de exegeză asupra lui Noica, menționez: Ion lanoşi, Constantin Noica, 
Bucureşti, Editura Academiei Române, 2006; Sorin Lavric, Ontologia lui Noica, Bucureşti, Humanitas, 2005. 

prima sa lucrare, Mathesis sau bucuriile simple. Fiind interesat să descopere structurile tipologice 
ale spiritualității unei epoci, Noica examinează atitudinile dominante ce se exprimă în plan cultural 
şi soluţiile pe care le propun. El consideră că putem descoperi în culturile lumii două orientări 
majore. Una este cultura de tip geometric, ce aspiră spre ordonarea sistematică, logică şi rațională a 
lumii, încrezătoare în forța constructivă şi unificatoare a spiritului; alta este cultura de tip istoric, 
hrănită din sensibilitate şi interes pentru eveniment, o cultură orientată spre înţelegerea diversității 
lumii şi a concretului istoric. Opţiunea sa înclină de acum în favorarea culturii de tip geometric, ce 
aspiră la cuprinderea lucrurilor în formele pure ale spiritului, care pot da sens unor lumi virtuale, 
singurele reale. La antipod se află cultura de tip istoric, dominată de „accident“, de „biografie“ şi 
de „întâmplare“, de curgerea haotică a vieţii. 

Consecvent în convingerea sa că spiritul are puterea de a pune ordine în lucruri, de a domina 
realul exterior şi dezordonat, afirmând cu obstinație „primatul culturii“ şi al creației spirituale față 
de orice formă de „angajare“ în realul istoric, Noica aprecia că nici „biografia sa nu are conţinut, 
notând, spre sfârşitul vieţii, într-o notă testamentară: „Mi-am trăit viața în idee, fără rest, spre 
deosebire de alții care şi-o sfârşesc cu un rest şi care astfel merită să fie regretaţi. Sunt în ceea ce 
am publicat“. (Viaţa românească, martie 1988, p. 10). 

După perioada de marginalizare şi de detenţie, el va publica lucrările sale de referință: Rostirea 
filosofică românească (1970), Creaţie şi frumos în rostirea românească (1973), Despărțirea de 
Goethe (1976), Sentimentul românesc al ființei (1978), Şase maladii ale spiritului contemporan 
(1978), Povestiri despre om (1980), Devenirea întru fiinţă (1981), Scrisori despre logica lui Hermes 
(1986). 

Totodată, se angajează într-un proiect cultural ambițios de traduceri sistematice, coordonând 
echipa ce a tradus opera integrală a lui Platon în româneşte, elaborând şi numeroase studii 
introductive la volumele respective, studii de referință pentru interpretarea platonismului. După 
moartea sa au fost editate o serie de articole şi de studii pe care le-a publicat în perioada interbelică, 
dar şi o lucrare pe care a elaborat-o în ultimii ani ai vieţii, sub titlul Modelul cultural european 
(publicată integral în 1993, după ce apăruse în limba germană în 1988), lucrare ce cuprinde studii 
pe care le-a publicat pe această temă în câteva reviste româneşti în anii '80. 

Noica s-a afirmat în toate registrele gândirii filosofice şi umaniste, fiind preocupat de 
reinterpretarea marilor sisteme filosofice, de la cele antice. la cele contemporane, precum şi de 
analiza spiritualităţii româneşti, în expresiile sale populare şi moderne. Pe suportul şi în 
prelungirea acestor interpretări, el a elaborat un sistem de gândire original, cu centrul de greutate 
în ontologie şi logică. Concepţia sa este organizată în jurul conceptului de fiinţă, tema 
dintotdeauna a filosofiei. Sinteza viziunii sale se află în lucrările Devenirea întru fiinţă şi Scrisori 
despre Logica lui Hermes. 

O dimensiune importantă a operei sale priveşte filosofia culturii şi a istoriei, domenii pe care 
le-a redimensionat prin abordări metodologice, concepte şi perspective noi, avansând astfel 
interpretări dintre cele mai originale asupra culturii române şi europene. La toate acestea trebuie 
adăugată acțiunea sa culturală, de care am amintit, precum şi opera de traducător, de editor şi de 
„comentator“ al unor texte fundamentale, aparținând culturii române şi universale. Opera 
monumentală a lui Noica trebuie cunoscută şi asimilată de cultura română, în substanţa ei, şi în 
mod special de tânăra generaţie, pentru a înţelege mesajul unui mare spirit al veacului XX. În 
paginile de față am selectat câteva aspecte ale acestei opere, încercând să le prezint într-o formă 
sistematică şi descriptivă, în speranţa de a oferi un ghid pentru lectura textelor lui Noica de către 
studenţi, operaţie de neînlocuit. 


Limba ca expresie a unei viziuni asupra lumii 


Constantin Noica s-a preocupat constant de studierea culturii române pentru a dezvălui 
elementele ei caracteristice, viziunile şi semnificaţiile filosofice codificate în expresiile culturii 

populare şi în operele de vârf ale stratului ei modern. Continuând analiza fenomenologică şi 
hermeneutică a lui Mircea Vulcănescu (din lucrarea Dimensiunea românească a existenţei), 
Constantin Noica dezvoltă (în lucrările Rostirea filosofică românească, Sentimentul românesc al 
fiinţei ş.a.) o hermeneutică a formelor spirituale româneşti, pentru a caracteriza modul specific în 
care e privită lumea în mentalitatea românească. Examenul acesta porneşte de la limbă, pentru că 
„vorbirea omului este şi fiinţa lui“, în sens antropologic: 

„Numai în cuvintele limbii tale se întâmplă să-ţi aminteşti de lucruri pe care nu le-ai 
învățat niciodată. Căci orice cuvânt este o uitare şi în aproape oricare s-au îngropat 
înţelesuri de care nu mai ştii f” 

După cum se ştie, gândirea românească a acordat limbii un rol capital în configurația identității 
naționale. Eminescu aprecia că limba este „măsurariul civilizației unui popor“, indicatorul cel mai 
profund al spiritualității şi al identităţii sale. O altă idee a lui Eminescu, pe care o regăsim în teoriile 
moderne asupra limbii, este cuprinsă în următoarea afirmaţie a sa: „Nu noi suntem stăpânii limbii, 
ci limba e stăpâna noastră“. Limba, vor spune mereu teoreticienii secolului XX, formează un 
organism, un „sistem“, fiind o realitate socială transindividuală, în care suntem scufundaţi ca 
indivizi, o creaţie colectivă şi un fenomen de acumulare istorică; utilizăm curent numai o secţiune 
foarte restrânsă din registrul ei larg. În limbă sunt „încifrate“ şi depozitate înţelesuri legate de viața 
comunităţii, unele sensuri cad în uitare, altele sunt active, iar peste sensurile vechi ale unui cuvânt 
se adaugă straturi istorice noi, sensuri dobândite, care şi ele vor deveni componente solidare cu 
ființa unei limbi. 

Din aceeaşi perspectivă, Hasdeu va analiza limba ca „document“ din care se poate „descifra“ 
istoria şi „traiul întreg“ al unui popor, întrucât limba, spunea el, este un „adevărat nod“ al vieţii 
sociale, iar lingvistica este „algebra “ ştiinţelor istorice şi umane. „Două-trei cuvinte dintr-o limbă 
— spunea Hasdeu — pot restaura o lungă (şi) obscură fază dintr-o istorie natională“; sau: „Ajunge 
câteodată o literă pentru a caracteriza o natiune“ (cazul literei I — eu — din limba engleză, 
sugerând caracterul insular şi înclinația spre individualizare a englezilor). Aceeaşi concepție 
organică privind legătura dintre limbă şi viaţa socială o întâlnim şi la alți istorici, lingvişti şi 
etnologi români, precum Ovid Densuşeanu, Sextil Puşcariu, Simion Mehedinţi. 

Analiza lui Noica se înscrie în acest orizont teoretic al culturii române moderne, având drept 
pivot ideea că în cuvintele şi în sintagmele specifice ale unei limbi, precum şi în creaţiile culturii 
populare se află încorporată o viziune specifică asupra existenţei în ansamblul ei, deci o „filosofie“ 
în înţelesul ei primar de atitudine şi viziune asupra lumii. Această perspectivă de abordare, ce are 
antecedente în concepțiile lui Herder şi Humboldt, se va impune în antropologia culturală 
occidentală în perioada interbelică şi după această perioadă, fiind cunoscută sub denumirea de 
„relativism cultural şi lingvistic“. Antropologii E.Sapir şi B.Lee Whorf sunt consideraţi 
întemeietorii acestei orientări, cei care au formulat în mod explicit teoria relativismului lingvistic şi 
mental. Teza lor este că limba are o funcție existențială de prim ordin, iar configuratia ei determină 
mecanismele gândirii colective şi sensurile conferite existenţei. În consens cu această orientare, 
opusă raționalismului formal şi abstract, se află şi afirmaţia lui Lucian Blaga: „În orice limbă există 
o metafizică implicită“ Concepţia lui Noica poate fi pusă în legătură cu ceea ce s-a numit 
„ipoteza Sapir-Whorf‘, care apreciază că schemele perceptive şi reprezentările ce asigură 
înțelegerea lumii diferă în funcţie de formele lingvistice ale comunităților. 

Ca şi alți gânditori români, Noica preia şi dezvoltă această perspectivă, încercând să descifreze 
viziunea românească asupra lumii din analiza unor expresii şi categorii ale limbii. El va conferi în 
„Logica lui Hermes“ şi un fundament teoretic acestei orientări, prin ideea că întregul se regăseşte 
transfigurat simbolic în fiecare din părțile sale constitutive. Deci, identitatea naţională, ca întreg, se 
regăseşte codificată în orice manifestare expresivă a culturii naționale (folclor, artă, gândire 


#5 Constantin Noica, Rostirea filosofică românească, Bucureşti, Editura Ştiinţifică, 1970, p. 5. 

426 Bogdan Petriceicu Hasdeu, Istoria critică a românilor, Bucureşti, Editura Minerva, 1984, p.604 şi, 
respectiv, 436. 

47 Lucian Blaga, Elanul insulei, Cluj-Napoca, Editura Dacia, 1977, p.180. 

filosofică, atitudini religioase şi morale, preferința pentru anumite abordări şi viziuni ştiinţifice 
etc.), dar toate acestea îşi au o expresie şi o rădăcină primară în configuraţia limbii. Pornind tocmai 
de la opera lui Noica, am analizat în altă parte această virtute a limbii de a fi „partea“ care răsfrânge 
„întregul“, partea care poate „da seama de întreg“, abordare pe care am subsumat-o paradigmei 
„holografice“,** paradigmă spre care se îndreaptă spiritul contemporan, trecând de la paradigma 
disjunctivă a modernităţii la cea postmodernă, fundamental conjunctivă. 

Pe lângă formele de gândire conceptuală, cristalizate în filosofia teoretică, există un strat 
primar al viziunilor despre lume, strat ce poate fi reconstituit din analiza limbilor. În consecință, 
Noica încearcă să „dezgroape“ această viziune, făcând o operă de arheologie a sensurilor, 
considerând că înțelesurile filosofice trebuie dezvăluite din expresiile ce aparțin fondului arhaic şi 
popular al limbii. Pentru aceasta, el aplică asupra unor cuvinte specifice limbii române, cuvinte 
intraductibile în totalitate în altă limbă — precum întru, sinele şi sinea, rost, rostire, cumpăt, lucrare, 
făptură, înfăptuire, petrecere, fire, ființă ş.a. — o analiză lingvistică, semantică şi filozofică, pentru a 
descifra din ele viziunea filosofică latentă, înțelesurile particulare ce sunt active în fondul nostru 
mental. În aceste expresii este codificată o viziune latentă, neteoretizată şi neformulată conceptual, 
o viziune bazată pe reprezentări şi intuiţii, pe atitudini axiologice caracteristice față de viaţă şi 
moarte, atitudini sedimentate istoric în limbă. 

Pentru a ilustra virtuțile hermeneutice ale unei astfel de analize este oportun să urmărim modul 
în care Noica reconstituie sensurile filosofice latente unor termeni ce ţin de structura de adâncime a 
limbii române, precum este perechea „Sinele şi Sinea“." Spre deosebire de Logos şi Eros, din 
limba greacă, „abstracte şi indiferente unul de altul“, de Animus şi Anima, din latină, care sunt 
ancorate prea mult în uman şi spun prea puţin despre lume, în limba română sinele şi sinea 
„exprimă, în adânc, cununia omului cu lucrurile“. Sinele trebuie disociat în primul rând de eu, în 
înțelesul său psihologic curent. 

„Într-adevăr sinele nu este eul şi conştiinţa de sine nu e conştiinţa de mine. Sinele 
reprezintă desprinderea de eu, sau mai degrabă prinderea acestuia în ceva mai vast. Într- 
un sens, sinele înseamnă tocmai că «eu nu sunt eu», că sunt altceva, iar de aici poate 
începe filozofarea [...] Mirarea care generează filosofia este că tu nu eşti tu, că există în 
noi ceva mai adânc decât noi înşine. Nu cine eşti interesează, ci care-ţi este sinele. Căci 
sinele tău este mai vast decât tine şi adevărul tău devine, într-un sens, dezminţirea ta. lar 
sinele care a rupt cercul eului, este întotdeauna susceptibil de lărgire, ca fiind orizontul 
mişcător în care te adevereşti în adânc “. 

Sinele este orizontul mai adânc al existenţei umane, dincolo de cadrul strict psihologic, un 
orizont în care eul psihologic se integrează pentru a se împlini pe sine. 

„Eul rămâne mut când îşi descoperă sinele său mai adânc. El îşi simte dezintegrarea, 
în sinele care vine tocmai să-i aducă integrarea; el contrazice sinele, care în schimb nu-l 
contrazice pe el, de vreme ce-l face cu putinţă. Eul ar voi să poată spune: eu sunt cel ce 
sunt; dar trebuie să spună: eu sunt ceea ce este odată cu mine. lar tot zbuciumul omului 
este, poate, pe plan formal, ca eul să ţină laolaltă cu sinele. Căci întreaga cultură a omului 
ar putea fi înțeleasă ca ridicarea eului la sine “. 

Trecerea de la eu la sine este opera educației şi a culturii, opera istoriei în care omul, sub 
îndemnul „Cunoaşte-te pe tine însuţi“, ajunge să se recunoască în sinele său profund, trecând de la 
sinele elementar, al speciei, la sinele superior, al creaţiei spirituale. 

„Tot ce se mişcă în lumea omului se mişcă de la eu la sine. Restul rămâne ca şi pe loc, 
în devenirea întru devenire a firii şi a vieţii de rând. De aceea sinele, ca termen, nu poate 
lipsi în nici o limbă care s-a ridicat până la treapta gândirii filosofice. “ 

În alte limbi şi reprezentări filosofice, sinele, devenit „conştient de sine“, rămâne singur în faţa 
vastităţii lumii. În limba română, însă, sinele stă în cumpănă cu sinea. Spre deosebire de sine, care 


#8 Vezi, Grigore Georgiu, Națiune, cultură, identitate, Bucureşti, Editura Diogene, 1997, p. 99. 
“9 Constantin Noica, Rostirea filosofică românească, Bucureşti, Editura Ştiinţifică, 1970, pp. 11-20. 

exprimă o „matrice pentru persoana umană“, sinea poate denumi „ceva întru totul dincolo de 
uman“, anume „intimitatea ultimă a oricărui lucru din sânul firii“. 

Astfel, „sinele este în expansiune, pe când sinea e în concentrare. Fiecare cucerire a 
omului este asupra sinei — fie cea proprie, fie cea a lucrurilor — iar sinele solicită statornic 
sinea să i se dăruie. Aceasta însă se trage îndărăt, se concentrează în ea însăşi, de fiecare 
dată. Când sinele cunoscător al omului a găsit atomul în sinea materiei, aceasta s-a retras 
şi mai mult în particulele ei, în sinea ei mai adâncă. 

Și totuşi «lucrul în sinea lui» nu e tot una cu «lucrul în sine». Sinea e altceva şi decăt 
esenţa, altceva chiar decât natura intimă a realităţii. Lucrul în sine, în înțelesul lui Kant, e 
de necunoscut, sinea însă este ceea ce se dezvăluie. Esenţa sau conceptul, chiar dacă sunt 
de cunoscut, rămân abstracte; sinea în schimb este vie. Natura intimă, la rândul ei, poate fi 
oricât de vie, ea rămâne dată, ca o natură naturată totuşi; pe când sinea este ceea ce se dă 
neîncetat, ca o natură naturans “. 

Comentând versul lui Eminescu „7u eşti o noapte, eu sunt o stea“, Noica spune că „sinele, ca 
expresie a conştiinţei umane adâncite, vine să proiecteze lumină în întunericul sinei“. Pe măsură ce 
sinea este dezvăluită, „ea se retrage şi se învăluie mai departe“, sporind parcă „a lumii taină“, 
precum în versul blagian. Unind gândirea cu o problemă, care este totdeauna deschisă, „sinele şi 
sinea alcătuiesc perechea absolută. Este acea pereche, în vorbirea noastră, ce se poate desprinde 
de tot şi poate cuprinde tot ce e realitate, născută sau făcută. Lumea este ca şi un dialog al sinelui 
cu sinea, adică al unui cuget uman tot mai pătrunzător cu o problemă neîncetat adâncită“. 

Datorită experienţei lor istorice diferite, precum şi complexului spiritual în care s-au dezvoltat, 
popoarele au o receptivitate deosebită faţă de unele aspecte ale lumii, valorizează în mod diferit 
anumite dimensiuni ale existenţei. Astfel, potrivit lui Noica, sufletul germanic ar avea un sentiment 
deosebit al devenirii, sufletul rus un sentiment deosebit al spaţiului, sufletul american un sentiment 
deosebit al eficienţei, iar sufletul românesc ar fi caracterizat de un sentiment al fiinţei ca „închidere 
ce se deschide“. 


Modelul ontologic al fiinţei 


În toată opera lui Noica funcționează o solidaritate între planul lingvistic, semantic, ontologic 
şi logic. În Tratatul de ontologie şi în Logica lui Hermes el edifică o viziune filosofică amplă „în 
prelungirea“ interpretărilor aplicate limbii române. Nucleul viziunii româneşti asupra fiinţei este 
identificat de Noica în prepoziția „întru“, care ar avea virtutea de a reprezenta concomitent ființa şi 
devenirea în unitatea lor, două concepte pe care adesea gândirea filosofică le-a pus în opoziţie. 
„intru“ deschide fiinţa din încremenirea ei şi dă totodată un sens devenirii. Orice existenţă autentică 
este „întru“ ceva, astfel că fiinţa este „o închidere ce se deschide“ sau „o limitaţie ce nu limitează“. 
Prin sensurile sale complexe, spune Noica, prepoziţia întru „a venit să exprime ființa dinăuntru 
parcă, sugerând că a fi înseamnă «a fi întru ceva», adică a fi în şi nu pe deplin în ceva, a se odihni, 
dar a şi năzui, a se închide, dar şi a se deschide. Fiinţa a fost astfel scoasă din încremenire şi s-a 
clătinat“.* Iată un pasaj mai extins în care Noica explică semnificaţia filosofică a prepoziţiei 
„întru“ şi sensul ideii că fiinţa este , o închidere ce se deschide“. 

„Nu oricui ființa i se arată în acelaşi chip; nu oricine o resimte ca un fel de «a fi 
întru». Există conştiinţe pentru care fiinţa este un fel de «a fi în», respectiv a fi în ceva 
absolut, gata dat, de neclintit. De aici, în parte, şi prăbuşirile posibile ale omului. Dar 
fiinţa este limpede un fel de «a fi întru». E de-ajuns să ne gândim la ființa omului. Fiecare 
dintre noi este determinat, ca om, de o natură individuală, în care se simte îngrădit, dar 
prin care, tocmai, este dator să se deschidă către omenesc; fiecare ține de o fiinţă 
naţională şi de una socială, prin care poate şi trebuie să se deschidă spre universal. La fel, 


40 Constantin Noica, Sentimentul românesc al ființei, Bucureşti, Editura Eminescu, 1978, p. 5. 


352 Prof. univ. dr. Grigore Georgiu 


orice făptură este în limitaţie, dar spre a fi cu adevărat trebuie să treacă, dintr-o limitaţie 

ce limitează, într-una ce nu limitează“. 

Prepoziţia «întru» devine astfel, la Noica, „operatorul ontologic“ fundamental, ce exprimă o 
tensiune între a fi în ceva şi a tinde spre el în acelaşi timp. A fi întru este un fel de interogaţie 
asupra ființei, care se menţine în devenire. O caracteristică a limbii române constă în faptul că 
modalitățile ființei sunt exprimate prin variațiile verbului a fi, „compus cu el însuşi“: „fiinţa, în 
formularea ei ca verb (a fi), se poate dedubla, se întoarce asupra ei, şi se combină cu ea însăşi“; în 
felul acesta, ideea de ființă se diversifică şi se îmbogăţeşte cu înţelesuri noi. Din aceste combinaţii 
deosebite, rezultă mai multe feluri de a fi şi de a nu fi. Deşi unele dintre acestea nu exprimă chiar 
pe „a nu fi“, „vorbesc totuşi despre altceva decât este“ („n-a fost să fie“, „era să fie“, de-ar fi să 
fie“, „va fi fiind“ etc.).“” Aceste expresii pot fi asociate cu situaţiile din logica modală (referindu- 
se la posibilitate, necesitate, contingență, imposibilitate etc.). Fiinţa îşi pierde rigiditatea în această 
reprezentare, cunoscând diverse „modulaţii““, moduri de a fi, câmpuri, situații, „feluri de a fi“, 
amintind, spune Noica, de expresia „fragedă fire“, utilizată de Cantemir în textele sale. 

Analizând situațiile în care se prezintă fiinţa, în reprezentarea românească, Noica găseşte șase 
modulaţii ontologice ale fiinţei, „denumind tot atâtea regiuni din jurul ființei prezente“, ființă 
exprimată prin „este“: 

e „N-a fost să fie“, exprimă ființa neîmplinită (dar nu „absenţa fiinţei“, ci ființa care „a încercat 
să fie, a bătut la poarta realității”); 

„Era să fie“, exprimă fiinţa suspendată; 

„Va fi fiind“, exprimă fiinţa eventuală, prezumtivă; 

„Are să fie“, exprimă ființa posibilă; 

„Este să fie“, exprimă ființa reală; 

„A fost să fie“, exprimă ființa împlinită. 
Fiecare expresie descrie o situație posibilă a fiinţei, o ipostază a ei, exprimată şi în anumite 
stări ale condiţiei umane. În viziunea românească, există mai multe moduri de a fi şi de a nu fi, 
fiind o viziune foarte bogată şi nuanțată față de ontologiile tradiționale, care reduc ființa la o 
ipostază sau la o anumită modalitate privilegiată a ei. Modulaţiile ființei exprimă gradul în care 
anumite ipostaze ale ființei se apropie de real. Astfel, aplicând o „lectură rațională“ asupra 
situațiilor descrise înainte, Noica găseşte că ființa are „elemente, termeni constitutivi şi o 
structură“. Elementele sunt individualul, care se „cuplează“ cu un general şi care îşi dă sau 
primeşte determinații. Determinațiile țin locul „particularului“ din structura gândirii clasice: 
general-particular-individual. „Determinaţiile alcătuiesc un câmp în jurul individualului“, care se 
deschid, se „prind“ se convertesc în ceva general, în generalitatea unor structuri sau legi. 

Modelul ontologic este structurat astfel pe raportul Individual — Determinaţii — General (|-D- 
G). Acest model ar fi aplicabil la toate nivelurile realităţii. Întrucât numai conversiunea către 
general dă ființă individualului şi determinaţiilor lui libere, dacă această conversiune nu se 
înfăptuieşte, atunci avem „un rebut de ființă“, o neîmplinire sau un eşec. Astfel, consideră Noica, 
nu tot ceea ce există este, ci doar realitățile care cuprind împlinite cele trei niveluri. „Fiinţa 
împlinită“ este fiinţa care „înfăşoară“ cele trei niveluri, I-D-G. Celelalte ipostaze doar există, nu 
sunt împlinite, dar au o năzuință spre ființa deplină. Am avea astfel o pluralitate a formelor de 
existență, iar ființa ar putea fi definită şi prin anumite „precarități“ ale sale, prin „maladii“ 
ontologice, în funcție de anumite „carențe“ sau suspendări ale celor trei planuri ale ființei. Aceste 
„precarități“ pot afecta generalul, determinațiile sau individualul. Aceste maladii sunt descrise în 
lucrarea Șase maladii ale spiritului contemporan. 

Pentru a înțelege concepția lui Noica trebuie să amintim şi alte concepte fundamentale cu care 
operează. Ontologia tradițională a considerat ființa ca o instanţă absolută, supremă, omogenă, fără 
modulaţii, postulând ruptura dintre fiinţa în sine şi lume, dintre Unul şi Multiplu, dintre ființă şi 

devenire. În reprezentarea românească, „firea“ ar exprima „universalitatea concretă“, „fiinţa în 
actul ei de ființare“, stările de fapt, „felul de a fi“, lucrurile, „făpturile“ şi caracterul lor („în firea 
lucrurilor“ sau „firea omului“, „şi-a ieşit din fire“ etc.). Firea exprimă „natura naturans“, natura în 
ipostaza ei creatoare de lucruri concrete, aflate în devenire; când vorbim de „natura“ unui lucru sau 
a unui fel de a fi ne referim doar la esenţa lui, pe când „firea vorbeşte despre esența şi existenţa lor 
laolaltă“. Astfel, firea este planul ființării, al trecerii de la ființă spre concret, anulând opoziția 
dintre ființă şi devenire. 

Ontologiile tradiționale au operat mereu cu opoziţia dintre ființa „stabilă“ şi devenirea care 
dizolvă elementele durabile. Noica încearcă să depăşească această dualitate, introducând o nouă 
distincție, care opune „devenirea întru devenire“ şi „devenirea întru fiinţi 1.154 Prima ar exprima 
ipostaza devenirii „oarbe“ sau a risipirii omului în lumea lucrurilor fără sens, în curgerea goală fără 
un rost supraordonator. „Devenirea întru ființă“ este devenirea orientată spre un sens superior, ce 
transcende individualul şi concretul într-un plan al generalului. În modelul „trinitar“ al fiinţei, orice 
realitate, naturală sau umană, există „întru ceva“, se deschide spre altceva, individualul se deschide 
prin determinaţii spre general, după cum generalul se deschide spre individualizare. „Întru este 
astfel paradigma închiderii care se deschide““*, paradigma fiinţei văzute ca o „închidere care se 
deschide“, deci ca „devenire întru fiinţă“. 


Modelul ontologic şi „basmul fiinţei“ în viziunea românească 


Pe baza acestor concepte filosofice, Noica dezvoltă o serie de interpretări interesante asupra 
operei lui Eminescu şi Brâncuşi, precum şi asupra viziunilor sedimentate în folclor şi în limbă. Cele 
mai expresive ilustrări ale acestei viziuni se regăsesc în interpretările atât de originale pe care 
Noica le propune pentru Luceafărul lui Eminescu şi pentru basmul Tinerețe fără bătrâneţe şi viaţă 
fără de moarte. Astfel, „Luceafărul“ ar exprima situaţia în care generalul îşi caută concretizarea 
fără a reuşi să o împlinească, iar o natură individuală îşi caută legea sau generalitatea, fără a putea 
ieşi din condiția ei. Generalul se întrupează în diferite realități sensibile, dar nici el nu-şi poate 
depăşi condiția, nici după ce solicită Demiurgului dezlegarea pentru a se întrupa într-o condiţie care 
nu-i aparține. Individualul, care aspira să-şi găsească rostul superior, rămas fără lege, cade în 
imediat, în lumea empirică, dominată de contingență, de întâmplare şi noroc. Generalul şi 
individualul se caută dar rămân naturi separate. Este modul fiinţei neîmplinite. 

O situaţie diferită o găseşte Noica în basmul Tinerețe fără bătrânețe şi viață fără de moarte. În 
acest „basm al fiinţei“, Făt-Frumos nu vrea să se nască atâta timp cât i se promit doar lucruri ce 
aparțin devenirii întru devenire: avere, glorie, împărăție etc. El se naşte abia atunci când i se spune 
„întru“ ce se va naşte, când i se promite că existenţa sa va fi împlinită într-un sens superior, când i 
se promite că va atinge plenitudinea fiinţei înseşi. Născut „întru“ ceva deosebit, cu promisiunea că 
va ieşi din „devenirea întru devenire“ şi se va împlini în „devenirea întru ființă“, el pleacă din 
planul realității comune (devenirea întru devenire) într-o călătorie inițiatică pentru a căuta Fiinţa, 
pentru a-şi căuta rostul şi sensul existenţei sale. 

Eroul iese din împărăție, traversează anumite încercări prin care depăşeşte condiția normală, se 
smulge din condiţia umană, trece din lumea firii în cea a fiinţei, în nucleul ei. El ajunge, astfel, la 
arhetipul ființei, unde petrece „vreme uitată“, un loc unde „vremea uită de ea însăşi“, situându-se 
dincolo de vreme, dincolo de timp. Dar întâmplarea îl duce în Valea Plângerii, care este şi Valea 
Vieţii, moment în care se actualizează în el „unda cugetului“, gândul, amintirea, dorul de lume (de 
părinţi). Începând de aici, basmul descrie ieşirea din „fiinţă“ şi întoarcerea în omenesc, ieşirea din 
eternitate şi întoarcerea în „vreme“. Pe drumul de întoarcere, Făt-Frumos întâlneşte deja realități 
„istorice“, cu elemente de civilizație, intră într-o altă temporalitate, iar timpul, de care era ferit în 
planul fiinţei, începe să lucreze mai profund şi mai aprig asupra lui, astfel încât el îmbătrâneşte 

brusc, îi creşte barba, iar părul îi devine alb pe măsură ce se apropie de casă. Ajungând la locul 
naşterii sale, pe pământul morţii şi al vieții, găseşte ruine şi întâlneşte în sala tronului moartea care 
îl aştepta de mult. Basmul pune în gura morţii replica: „Bine că ai venit, că de mai întârziai şi eu 
mă prăpădeam“. 

În felul acesta, ciclul fiinţei este complet, personajul străbătând toate ipostazele existenţei, iar 
moartea este privită ca un atribut individual, nu generic. Este moartea fiecăruia, nu a totului. 
Basmul exprimă astfel unitatea dintre general şi individual, solidaritatea umanului cu planul 
eternității, aspirația umană a devenirii întru ființă, adică întru ceva durabil, statornic, o valoare 
situată dincolo de caracterul trecător al umanului. 


Cultura română între „etern“ şi „istoric“ 


Noica a analizat evoluţia gândirii româneşti spre expresiile ei moderne, considerând că această 
evoluție este marcată de diverse dualităţi şi tensiuni: sat/oraş, trecut/prezent, înţelepciune/filosofie, 
creație anonimă/creaţie personală, tradiție/modernitate. Toate aceste dualități pot fi subsumate în 
tensiunea dintre „România eternă“ şi „România actuală“. În fapt, în toate aceste tensiuni avem de- 
a face cu opoziţia dintre „cultura minoră“ şi „cultura majoră“, concepte mult dezbătute de Lucian 
Blaga în epoca interbelică. 

Constantin Noica consideră că tensiunea dintre cele două portative ale culturii, minor şi major, 
este una constitutivă spiritului românesc şi ea se exprimă prin conflictul dintre „etern şi istoric“, 
doi poli între care pendulează cultura română de la 1500 încoace. Noica ia ca sisteme de referință 
trei personalități emblematice, între fiecare fiind o distanță de 200 de ani: Neagoe Basarab, 
Dimitrie Cantemir şi Lucian Blaga. 

Neagoe Basarab se arată, în „Învățăturile“ sale, o conştiinţă românească „împăcată“ cu sine şi 
cu lumea, solidară cu „planul eternității ființei“ şi al lucrurilor. El exprimă un moment relativ fericit 
al culturii române. El simte o mişcare nouă în lume (suflul renascentist), dar contradicţia dintre 
etern şi istoric nu era încă dezvoltată. 

Cantemir întruchipează deja conştiinţa de sine critică a culturii române, o conştiinţă intrată în 
stare de alarmă, în momentul în care societatea românească se afla în fața unor noi provocări 
istorice: trecerea de la cultura tradițională şi cea religioasă la cultura de factură modernă. 
Cantemir exprimă conflictul acut dintre etern şi istoric, după Noica, dintre lumea veche şi cea 
modernă. În el conviețuiesc în tensiune cele două lumi şi cele două blocuri de civilizaţie, occidental 
şi oriental. El doreşte să facă „istorie“, să iasă în istoria mare. Fiinţa românească vrea „să iasă în 
istorie“, să se afirme pe plan major, fiind nemulțumită de vieţuirea ei în planul „anistoric“. 
Cantemir este occidental ca formaţie spirituală, deşi este specialist în probleme orientale. Face o 
critică aspră a poporului român, din perspectiva unor categorii etice şi istorice occidentale, care nu 
erau proprii lumii răsăritene. Ceea ce critică el este chiar „firea“ neamului, fatalismul oriental, 
complicitatea cu răul, lipsa activismului perseverent şi competent, metodic, constant. Cere o 
reformă interioară a neamului. Deci, Cantemir este punctul critic al conştiinţei româneşti în zorii 
epocii moderne. El şi alții rezumă ce nu avem: cunoaşterea temeinică a istoriei, limbă consolidată 
în scrieri, ştiinţă, învățătură, instituţii moderne şi stabile, psihologie ofensivă, literatură, filosofie, 
teatru, presă etc. Sunt „goluri istorice“, va spune Cioran, deficiențe majore, lipsuri care ne întârzie 
intrarea în modernitate. 

Peste alte două veacuri, Blaga — „personalitatea noastră filosofică cea mai bogată“ — reuşeşte o 
performanță filosofică pe plan major, prin creaţia sa „personalizată“ şi „conceptuală“, la nivelul 
culturii de tip modern, dar, paradoxal, şi el încearcă să prelungească în planul culturii majore 
elemente ale celei minore, „face elogiul a tot ce e impersonal, anonim, anistoric“, laudă satul, 
țăranul, orizontul mitic al culturii minore, cultură care se deosebeşte ca structură de cea modernă, 
majoră, dar nu sub aspect calitativ. Mai mult, am putea continua sugestia lui Noica, amintind faptul 
că autorul FEonului dogmatic interpretează filosofic descoperirile fizicii cuantice (dualitatea 

corpuscular-ondulatorie a luminii, principiul complementarității a lui Niels Bohr, principiul 
incertitudinii a lui Heisenberg etc.) prin intermediul unor categorii extrase din tradiția gândirii 
patristice bizantine. Astfel, Blaga ar fi expresia unei reîntoarceri a culturii române spre sine, după 
aventura în lumea modernităţii. Generația de creatori din perioada interbelică va reproblematiza 
identitatea românească, raportând-o la noile exigenţe ale modernităţii. 

Aceasta este problema dramatică a României în epoca modernă: ieşirea din „somnul“ care „ne- 
a mântuit“, ne-a asigurat supraviețuirea, dar ne-a şi „paralizat“ inițiativele. Detaşându-se de 
antitradiționalismul radical al lui Cioran, Noica redeschide aceeaşi problemă. Cultura populară, 
minoră, de o extraordinară vitalitate, cu realizări care au asigurat continuitatea poporului român în 
decursul veacurilor, e în fapt o cultură sătească, de spiritualitate rurală. Ea trebuie însă depăşită: 

„Dar tocmai asta ne nemulțumeşte azi: că am fost şi suntem — prin ce avem mai bun în 
noi — săteni. Noi nu vrem să fim eternii săteni ai istoriei“ (sublinierea autorului).**% 

Trecerea spre major presupune confruntare valorică şi dialog cu noile culturi moderne 
consolidate. Pericolul este de a crea o cultură majoră care să fie subordonată faţă de modelele de 
aiurea, situaţie în care „tensiunea interioară a culturii româneşti devine: să te pierzi în creaţia 
anonimă care nu dă cultură majoră? sau să râvneşti către creaţia personală, care e în umbra 
culturilor mari din afară“ Reconstrucţia identităţii pe plan major este tocmai opera 
modernizării, cu tot riscul de a cădea „în umbra marilor culturi“, de a deveni o cultură imitativă, 
subjugată modelelor externe. Pericolul este real, iar cultura română modernă l-a conştientizat masiv 
şi a fost obsedată de teoretizarea lui. Frământarea multor spirite lucide ale culturii româneşti a fost 
generată tocmai de conştientizarea acestei probleme. Afirmând că „nu ne mai mulţumeşte o 
Românie eternă: vrem o Românie actuală“, autorul sintetiza drama unei societăţi care îşi percepe 
cu mare acuitate modernitatea întârziată, handicapul şi decalajele față de țările dezvoltate, având în 
acelaşi timp conştiinţa faptului că dispune de posibilităţi şi resurse nevalorificate pentru a se afirma 
competitiv în plan universal. 


Modelul cultural european 


Cultura este, potrivit lui Noica, factorul care înalță un popor la conştiinţa de sine şi îl 
transformă în naţiune modernă. În cultură se manifestă o tensiune caracteristică vieţii spirituale, 
anume tensiunea dintre unitate şi diversitate. Cum pot fi înțelese cele două aspecte? Cultura este o 
totalizare a unor contrarii, fiind o unitate care „se distribuie fără să se împartă“. A recunoaşte 
concomitent unitatea şi diversitatea culturilor, fără a încerca să reduci un termen la altul, 
conservând deci polaritatea lor ontologică fecundă, înseamnă a regândi împreună cu Platon 
variațiile posibile ale temei dezvoltate în dialogul Parmenide: raportul dintre Unu şi Multiplu. 

Constantin Noica afirmă că în acest raport se regăseşte structura însăşi a culturii şi toate 
variațiile ei posibile. Cum poate fi o realitate unitară şi diversă în acelaşi timp şi sub acelaşi raport? 
Această problemă (insolubilă!) s-a impus gândirii umane din momentul în care omul a devenit 
conştient de sine, întrucât lumea omului, cultura, se caracterizează tocmai printr-o astfel de 
înfăţişare paradoxală. Noica analizează cinci tipuri de raporturi între cei doi termeni, fiecare 
definind un tip posibil de cultură: 

„1) Unul şi repetiţia sa; 2) Unul şi variația sa; 3) Unul în Multiplu; 4) Unul şi 

Multiplu; 5) Unul multiplu“. ° 

În toate culturile apar, cu intensităţi diferite, aspecte şi trăsături ale celor cinci raporturi. 
Accentele, notele predominante hotărăsc însă caracterul specific al culturilor. Ultimul raport, 
specific culturii europene, ar exprima o unitate sintetică în care „nici Unul nu primează, nici 


86 Constantin Noica, Pagini despre sufletul românesc, Colecţia „Luceafărul“, Bucureşti, 1944, p. 8. 
47 Ibidem, p. 9. 
%33 ©, Noica, Modelul cultural european Bucureşti, Editura Humanitas, 1993, p. 44. 

Multiplul, ci Unul este de la început multiplu, distribuindu-se fără să se împartă“. Este unitatea 
ce se desface în câmpuri, unități autonome, izotopi, unitatea ce se diversifică şi se multiplică pe 
sine. E o unitate sintetică în expansiune, nu o unitate de sinteză care unifică a posteriori o 
diversitate dată. În cazul acestei culturi europene am avea de-a face nu cu unificarea unui divers 
(operație specifică procesului de cunoaştere), ci cu diversificarea Unului, desfacerea unității de 
fundal în alte unități specifice, individualizate, într-o „lume de valori autonome“. Noica afirmă că 
numai în cultura europeană modernă s-a realizat acest model în chip plenar, deşi începuturile sale 
se regăsesc în fixarea dogmei creştine a trinității odată cu Conciliul de la Niceea din 325 şi până la 
Conciliul din 787. Aceste concilii au statornicit „contradicția vie“, prin care se postulează că „trei 
sunt efectiv una“, astfel, cultura europeană devine una „a întrupării legii în caz“ şi toate 
manifestările ei urmează acest principiu. 

„În termeni filosofici, ființa este şi ea trinitară, neînsemnând numai legea, nici 
realitatea individuală numai, ci laolaltă legea, realitatea individuală şi determinaţiile sau 
procesele lor“ 1” 

Pornind de la această idee, Noica găseşte o similitudine între principalele categorii 
morfologice ale limbii şi caracteristicile unor epoci culturale. Din morfologica gramaticală s-ar 
putea deriva astfel o „gramatică a culturii“! Substantiv, adjectiv, adverb, pronume, conjuncție, 
prepoziție devin forme ale logosului care „pot da socoteală de întregul unei epoci sau comunități 
ridicate la cultură“. Fiecare epocă din evoluţia culturii europene poate fi aşezată sub semnul unei 
categorii gramaticale. Evul Mediu stă sub semnul substantivului, al entităților substanţiale, 
Renaşterea sub semnul adjectivului, al diversului şi eterogenului, epoca Reformei, a 
Contrareformei şi a barocului stau sub semnul adverbului, cu excesele şi rafinamentele sale, cu 
înclinația spre metodă şi criticism, epoca modernă e dominată de pronumele personal „eu“ şi „noi“, 
epocă a individualismului, dar şi a democrației, iar secolul al XIX-lea şi cel ce urmează vor fi 
dominate de numeral şi de conjuncţie, cu „era maselor“, cu omul statisticii, izolat şi numărat, 
dominat de sentimentul absurdului şi de nihilism. Epoca ce urmează ar fi cea a prepoziției, în care 
ar trebui să domine „întru“, revelat deja în spiritul românesc. 

Noica va face însă o critică aspră culturii occidentale din a doua jumătate a secolului XX 
pentru că a abandonat tradiţiile şi valorile marii culturi europene, pentru că arată chipul unei 
„Europe bolnave, aproape isterice“, pentru că, deşi dispune de o tehnologie superioară, promovează 
„absurdul, nonsensul şi cinismul“, prelungeşte „era conjuncţiei“, ca liant exterior între oameni, 
lăsându-i „pe oameni să trăiască unul lângă altul ca şi când ar fi unul fără altul“ ** 

Forţa culturii europene vine însă din modul nou şi fecund în care a ştiut să articuleze unitatea 
şi diversitatea, să integreze toate experienţele şi să depăşească momentele critice. 

„Nu e semnificativ, pentru spiritul european, faptul că nu se sperie de eşecuri? Ca în 
Biblie, unde cu înțelepciune a fost integrat Ecleziastul, care părea să zădărnicească totul, 
dar lăsa intact totul, aşa au venit acum un Nietzsche şi după el alții, care să-şi închipuie că 
dinamitează lumea cu adevărurile tunate de ei. lar lumea le-a răspuns liniştit: che bella 
voce! 

În spiritul european sfârşeau prin a precumpăni două modalităţi: logul matematic şi 
cel istoric. Acesta din urmă nu şi-a găsit căile şi a dus la nihilism. Cel matematic a reuşit 
din plin, totuşi riscă să ducă, sub chipul formalismelor, tot la un fel de nihilism. Dar ce 
importă? Modelul european ştie să explice şi valorifice nihilismele, aşa cum jubiliează în 


«443 
veac cu formalismele sale“. 


“9 Ibidem, p. 51. 
4 Ibidem, p. 71. 
441 Ibidem, p. 91. 
4 Ibidem, p. 10. 
48 Ibidem, p. 166. 

Logica lui Hermes şi metafora şenilei 


Istoria obiectivă a unei culturi este interiorizată într-o serie de strategii cognitive şi proiecții 
atitudinale, pe care paradigmele le sudează într-o structură distinctă. Ele aparțin fondului mental al 
unei culturi, fond care interiorizează istoria subiectului colectiv care a produs respectiva cultură, 
conform acelui miraculos procedeu al spiritului numit de Noica „trecerea mediului extern în mediul 
intern“.* Structura unitară a gândirii umane se întruchipează într-o varietate istorică şi tipologică 
de pattern-uri cognitive, corespunzătoare varietăţii istorice, sociale şi etnice a modurilor de viaţa 
umană. Există o solidaritate firească între planul existențial şi cel ideal. Ordinea logică 
interiorizează ordinea istorică, dar o şi transfigurează şi o disimulează până în punctul în care 
„reconstrucţia“ ei în planul ideilor solicită o hermeneutică complexă pentru a descifra medierile pe 
care le parcurge acest traseu. 

Dar pot să existe mai multe tipuri de „logică“, presupunând că gândirea umană este unitară şi 
presupunând că vorbim de o ființă rațională? Noica şi-a încununat sistemul filosofic tocmai prin 
încercarea de a construi raţional o altfel de logică, diferită de cea aristotelică. Aceasta pornea de la 
general pentru a subsuma diferenţele specifice, întruchipate în varietatea realităților individuale, 
unui gen proxim, desprinzându-se de lucrurile individuale pentru a le fixa în formula rezumativă a 
unei definiții. Individualul este sacrificat în acest tip de logică, pentru că el este considerat doar un 
„caz“ al unei entităţi generale, stabile şi unitare. Aceasta este, spune Noica, „logica lui Ares“, 
logica unui „mecanism de subsumare“ pentru care partea este în întreg, însumată mecanic 
întregului, cu care n-are nici o „intimitate“, o logică pentru care „individualul nu mai înseamnă 
nimic“, fiind „un element, un caz statistic, un individ numărat şi un fel de soldat într-o oaste“. 
Henri Poincare ironiza acest tip de logică, spunând că el se reduce la următoarea formulă: „Dacă 
doi soldati fac parte dintr-un regiment şi regimentul dintr-o divizie, soldații fac parte din 
divizie“ +5 

Dar aceasta este „însăşi logica de până acum, atât cea clasică a lui Aristotel, cât şi modernă“, 
afirmă Noica. Această logică este solidară cu glorioasa moştenire a raționalismului occidental care 
face „dreptate“ universalului, iar individualitățile diverse sunt considerate „un de exemplu“, doar 
„întruchipări“ tranzitorii sau momente inconsistente ale unui universal suveran. Operând cu 
„forme“ desprinse de lucruri individuale, logica lui Ares ajunge să pună „uni-forme“ pe lucruri. 
„Logica lui Hermes“ vrea „să facă dreptate individualului“, condiderând că situaţiile autentic logice 
sunt acelea „în care întregul este în parte, iar nu numai partea în întreg“. Logica lui Hermes 
operează cu o „realitate sintetică“ numită de autor „holomer*, adică nu cu generalul şi cu 
individualul separate, sau cu întregul şi partea indiferente, ci cu „individual-general “, cu „partea- 
tot“, cu partea care „interiorizează“ întregul (conform mecanismului esențial al vieţii şi al spiritului 
care este cel al „trecerii mediului extern în cel intern“), cu individualul care este un „loc de 
intersecţie“ şi de întâlnire a generalurilor, cu individualul purtător de semnificaţii generale etc. 
Partea nu este în întreg, ci întru întreg, ceea ce înseamnă că ea poartă în sine toată încărcătura şi 
semnificația întregului, iar întregul poate fi reconstituit pornind de la partea care poate „da seama“ 
de el. 

Drept urmare, „lucrurile se răstoarnă“, spune Noica, deoarece, spre deosebire de logica lui „a 
fi în“, logica lui „a fi întru“ nu unifică o diversitate anarhică de entități, ci urmăreşte disocierea şi 
diversificarea unei unități fundamentale — holomerul — care se desface în determinaţii individuale şi 
generale. Operând cu oglindirea „holografică“ a întregului în părți şi cu reconstituirea întregului 
din holomeri, noua logică este mai aptă să preia şi să conceptualizeze natura specifică a realităților 
umane şi „devenirea întru ființă“. Aplicată la lumea culturii, vom putea spune că orice cultură 


+4 Constantin Noica, Scrisori despre logica lui Hermes, Bucureşti, Editura Cartea Românească, 1986, 
pp. 69-74. 

“5 Ibidem, p.24. 

16 Ibidem, p.23. 

447 Ibidem, p.20. 

naţională se află în condiţia de „holomer“. În orice creaţie performantă se oglindeşte demersul 
simbolic esențial al culturii şi al existenței umane. Rămânând în condiţia de parte, de unitate 
individualizată, specifică, originală, o cultură anumită poartă în ea semnificațiile întregului uman, 
întrucât defineşte umanul în trăsăturile sale esențiale. „Logica lui Hermes“ este adecvată şi croită 
parcă anume pentru a exprima raporturile dintre culturi şi raporturile dintre ele şi „universalul“ care 
le este imanent tuturora. Vom întâlni în lumea culturii nu o unitate şi o diversitate decalate 
ontologic, structural, temporal sau spaţial, ci o coincidență a lor, o unitate a culturii mereu 
contemporană cu diversitatea ei, o unitate întru diversitate şi invers. În locul unei unităţi formale şi 
apriorice a culturii sau a unei unități care adună exterior diversitatea în conglomeratul unor 
întreguri sumative, găsim unitatea care se păstrează şi se manifestă în expansiunea diversității, 
unitatea „diferind întru sine“, unitatea care e totuna cu diversitatea. 

Cultura unui popor e o varietate a umanului, o întruchipare concretă a lui, dar una care poartă 
în sine semnificaţiile întregului, pe care le interiorizează şi le exprimă. E partea care oglindeşte şi 
întruchipează întregul. Folosindu-ne de excepționala „metaforă epistemologică“ propusă de Noica, 
putem spune că toată creația umană, viaţa spirituală şi fiecare cultură determinată se aseamănă cu 
„şenila tancului“ — care este în ordine tehnică cea mai „filosofică“ realizare umană, pentru că 
sugerează „conversiunea mediului extern în mediul intern“. Şenila preia în mişcarea sa internă şi 
circulară drumul ca mediu extern orizontal, „devenind vehicul cu drum cu tot“, refăcând unitatea 
modelului ontologic, anume unitatea dintre generalitatea drumului, individualitatea (ea este ca „un 
vierme ce are drumul în el însuşi“) şi determinaţiile —“libere şi necesare“ — ce asigură legătura 
dintre general şi individual, pentru că se poate deplasa „oriunde“, dar deplasarea ei stă sub legea 
drumului“. Şenila „traduce“ aşadar universalitatea nedeterminată a drumului în mişcarea ei 
interioară determinată, „devenind vehicol cu drum cu tot, aşa cum a vroit Hegel să aibă drept 
«adevăr» rezultatul cu drum cu tot sau aşa cum a năzuit întotdeauna filosofia să aibă Unul cu 


: 448 
multiplu sau cu divers cu tot“. 


7. George Călinescu (1899-1965) 


Istoric şi critic literar, poet şi dramaturg, romancier de primă mărime, G. Călinescu este un 
creator polivalent, un spirit enciclopedic, o personalitate prodigioasă, care şi-a marcat epoca prin 
forţa neobişnuită a geniului său critic şi prin vocaţia sintezei culturale. În ipostaza sa de critic şi 
istoric literar, dotat cu o forță de caracterizare unică, personal în analize şi original acolo unde alții 
sunt monotoni şi neinteresanţi, Călinescu ne-a lăsat o lucrare monumentală, Istoria literaturii 
române de la origini până în prezent, publicată în 1941. Prin monografiile şi studiile despre marii 
scriitori români, dar mai ales prin capodopera sa, Călinescu „realiza marea sinteză literară a 
epocii, între trecut şi prezent, descoperea şi formula în chipul cel mai cuprinzător specificul 
naţional, punea valorile spirituale ale poporului nostru alături de cele ale lumii întregi, cu o 
competenţă de nimeni atinsă până acum“ 

Personalitatea lui Călinescu se singularizează prin intuiţia critică fără greş şi prin mobilitatea 
spiritului, prin mecanismul asociativ şi prin simţul pentru nuanţe, prin capacitatea imaginativă de a 
recrea în mod expresiv universul operelor analizate, de a găsi în aspectele singulare expresii ale 
generalului, prin procedeul de a reduce lucrurile la esențial şi de a selecta citatul revelatoriu dintr- 
un autor, prin darul formulărilor sintetice şi al expresiilor rezumative. 


448 Ibidem, p.72. 
* Ton Rotaru, O istorie a literaturii române, vol. IV (Epoca dintre cele două războaie), Galaţi, Editura Porto- 
Franco, 1997, p. 631. 

Vocatia critică 


După licenţa în litere şi filozofie la Bucureşti şi după ce îi apare traducerea cărții lui Giovanni 
Papini, Un om sfârşit, în 1924, Călinescu a beneficiat de o specializare în Italia, unde a studiat 
literaturile europene şi noile teorii estetice şi metode critice. Întors în țară se afirmă ca un strălucit 
şi prodigios publicist, ca poet şi prozator,*! precum şi ca unul dintre cei mai înzestrați critici 
literari. Călinescu s-a ilustrat în diverse sfere ale creaţiei, fiind şi un profesor de excepţie, dar el 
rămâne în conştiinţa românească drept marele critic, supranumit de unii apologeţi ai săi „divinul 
critic“. Vocaţia critică este dominantă în personalitatea sa. Pe lângă opera sa de căpătâi, Călinescu 
s-a impus în conştiinţa epocii prin lucrările sale monografice şi analitice: 

e Viața lui Mihai Eminescu (1932) este lucrarea ce îl consacră în epocă, model neegalat de 
biografie literară, uimitoare prin îmbinarea erudiției documentare, a invenției epice şi a forței 
de evocare artistică, prin care autorul a reconstituit viața poetului, mediile prin care a trecut şi 
atmosfera intelectuală a epocii. 

e Opera lui Eminescu, în 5 volume (1934-1936) — prima cercetare sistematică, analitică şi 
critică, aplicată întregii opere a lui Eminescu (poezie, proză, publicistică, manuscrise etc.); 
Călinescu cartografiază şi descrie universul eminescian, de la elementele cosmice, naturale, 
pshice şi sociale, până la filosofia teoretică şi practică, analizând principalele idei, teme, 
viziuni, obsesii şi motive din opera lui Eminescu, tehnica versificației, procedeele şi strategiile 
limbajului. Este o lucrare capitală pentru exegeza eminesciană. 

e Viața lui Ion Creangă (1938) — altă lucrare de referință, care îl proiectează pe autorul 
Amintirilor din copilărie în mediul civilizaţiei populare româneşti, dezvăluind totodată şi 
semnificația universală a operei sale. 

Aceste studii fundamentale l-au impus pe Călinescu în conştiinţa epocii şi i-au consolidat 
autoritatea de cel mai profund şi mai erudit critic şi istoric literar, calități pe care le va ilustra cu 
brio în Istoria... publicată în 1941. Profesor la Universitatea din Iaşi, apoi la cea din Bucureşti, 
Călinescu este recunoscut ca unul dintre cei mai originali şi străluciți dascăli, cu un stil personal şi 
inimitabil. Paralel cu activitatea didactică, elaborează şi o serie de studii importante de teorie 
literară, de estetică şi analiză a stilurilor, studii în care îşi exprimă poziția în chestiuni de ordin 
teoretic cu privire la artă şi la istoria fenomenului cultural. 

e Principii de estetică — 1938 (cuprinde lucrările Curs de poezie — 1937 şi Tehnica criticii şi a 
istoriei literare — 1938) 

e Impresii asupra literaturii spaniole — 1946, care include şi faimosul studiu din 1944 Clasicism, 
romantism, baroc. 

e Tstoria ca ştiinţă inefabilă şi sinteză epică- 1947 

e Universul poeziei — 1944-1948. 

Călinescu a îmbogăţit şi modificat fundamental statutul criticii literare, făcând din critică o 
operă de creaţie, prin noutatea punctelor de vedere, prin virtuozitate asociativă şi amplă viziune 
filosofică. Stau mărturie pentru această virtuozitate analitică studiul Domina bona (1947) — o 
analiză cu totul inedită a personajelor şi a lumii din opera lui Caragiale, şi studiul Poezia 
„realelor“, din 1948 — o perspectivă originală de interpretare a personalităţii lui Maiorescu şi a 
unor trăsături dominante din poezia românească. 


450 A colaborat la publicaţii culturale importante ale timpului: Viața literară, Sburătorul, Gândirea, Viaţa 
românească, Vremea, Adevărul literar şi artistic, Revista Fundațiilor Regale. Dintre revistele pe care le-a editat şi 
condus, cele mai semnificative sunt Jurnalul literar (laşi, 1938; Bucureşti, 1946-1948) şi Națiunea (1946-1949). 
După scoaterea lui din învăţământ, în 1949, a condus Institutul de istorie literară, care îi poartă acum numele, şi a 
editat revista Studii de istorie literară şi folclor (1953-1963), transformată în 1964 în Revista de istorie şi teorie 
literară. Din 1949 a susținut constant în revista Contemporanul o rubrică intitulată Cronica optimistului (în revistele 
din perioada interbelică a susținut o rubrică intitulată Cronica mizantropului). 

*1 Volume de versuri: Poesii (1937), Lauda lucrurilor (1963). Ca prozator, Călinescu s-a impus prin romanele 
Cartea nunţii (1933), Enigma Otiliei (1938), Bietul Ioanide (1953), Scrinul negru (1960). 

După instaurarea regimului comunist, față de care marele critic a avut o atitudine ambiguă 
(mulți exegeţi reproşându-i unele atitudini de acceptare sau chiar de „colaborare“), Călinescu este 
scos totuşi într-un mod agresiv din învăţământul universitar,” în 1949, fiind marginalizat timp de 
zece ani, deşi va conduce în acest interval Institutul de istorie literară. Este perioada în care el scrie 
ultimele două romane, câteva monografii literare (despre Nicolae Filimon, Gr. Alexandrescu, Vasile 
Alecsandri), precum şi o amplă şi erudită lucrare, Estetica basmului (apărută în 1965). 


Arta — imaginaţie creatoare şi construcţie simbolică 


Călinescu şi-a format un sistem propriu de interpretare teoretică şi critică asupra fenomenului 
artistic, sistem pe care l-a edificat în urma experienţei sale de poet şi prozator, precum şi în 
exercițiul de critic şi istoric literar. Rezumăm câteva dintre ideile pe care le-a promovat şi pe care 
se sprijină opera sa de istoric literar. Estetica nu are un caracter de ştiinţă, întrucât nu are un obiect 
propriu, nu poate oferi norme general valabile şi, paradoxal, s-a născut, ca disciplină, din 
frigiditatea unor intelectuali incapabili de emoții artistice autentice. Poziţia sa este una 
antipozitivistă şi antinormativistă, astfel că tot ceea ce poate să facă estetica este să descrie 
fenomenul artistic, să analizeze operele artistice, dar nu să definească arta prin atribute generale 
sau prin norme universale, întrucât în creaţia artistică operează talentul, imaginaţia creatoare de 
forme veşnic noi. Respingând teoriile pretins „ştiinţifice“ care căutau să fixeze a priori canoane şi 
norme în artă, Călinescu acceptă doar o analiză critică aposteriori. Dacă arta ar putea fi prinsă într-o 
formulă universal valabilă, atunci am putea elabora norme care, prin respectarea şi aplicarea lor, să 
ducă la producerea în serie a capodoperelor, ceea ce nu este posibil şi, dacă ar fi posibil, ar fi 
aberant. Considerând că arta este o continuă tensiune dintre atitudine şi tehnică, dintre formă şi 
fond, Călinescu respinge atât experimentul gratuit, cât şi tradiționalismul, care repetă „la nesfârşit 
forme învechite, transformă un echilibru realizat, deci epuizat în manieră“. Artistul autentic 
depăşeşte formulele şi programele estetice şi ideologice care vor să îndrume creația pe anumite 
făgaşe: 

„În realitate singurul agent al echilibrului (dintre formă şi fond — n.ns.) este talentul. 

Când răsare geniul mor şcolile. Căci în capodoperă atitudinea şi maniera se distrug în 

actualitatea echilibrului, ca proces spontan al spiritului creator. Un scriitor mare e 

întotdeauna tradiționalist şi întotdeauna modernist. Creând o operă individuală, el şi-a 

exprimat actualitatea sufletească ce conţine însă în chip implicit toate momentele istorice 
din evoluţia literară a limbii în care scrie.“ 

Analizând diversele teorii filosofice asupra artei (teoria mimesis-ului la Platon şi Aristotel, 
teoria artei ca eliberare de sub dictatura voinţei oarbe, la Schopenhauer, teoria hegeliană a artei ca 
expresie sensibilă a Ideii etc.), Călinescu conchide că arta, în speţă „poezia nu se poate defini, ci 
numai descrie“, folosind procedeul analogiei, având în vedere varietatea istorică şi individuală a 
formelor artistice şi a întruchipărilor sale concrete. Istoricul şi criticul trebuie să dea judecăţi de 
valoare individuale, folosind într-un mod personal criteriul estetic. Observațiile sale sunt capitale şi 
intră în rezonanță cu esteticile moderne. Călinescu a sublinat mereu autonomia artei, capacitatea ei 
de a crea lumi ideale, de a exprima stările fundamentale ale condiției umane, depăşind finalitățile 
practice şi contingenţele sociale. El disociază între „eul psihologic“, practic, angajat „într-o reţea de 
contingente“, şi „eul contemplativ, simbolic şi în acest înţeles universal“. Creaţia artistică nu e 
posibilă fără depăşirea planului psihologic, empiric, care nu permite descătuşarea emoției artistice: 

„Când însă, ridicându-mă deasupra propriei mele activități psihice, îmi fac un obiect 
din însuşi eul meu practic, prin chiar aceasta spiritul meu capătă o accepţie universală, iar 


452 Împrejurările acestei excluderi din învățământ sunt relatate în cartea citată a lui Ion Rotaru: vezi, pp. 661- 
667. 

483 G. Călinescu, Echilibrul între antiteze, studiu publicat în 1927, în revista Viața literară, reprodus în vol. 
George Călinescu, Principii de estetică, Bucureşti, Editura pentru Literatură, 1968, p. 194. 

stările mele de conştiinţă devin reprezentative, simbolice pentru umanitatea în genere. Arta 

e inutilă şi arbitrară. De unde-i vine această libertate, dacă nu din depăşirea eului activ 

într-o contemplare în care spiritul, închizând în sine şi natura, devine fantasmă pură, 

obiect al eului universal “.** 

Arta e subiectivă, dar în ea operează o subectivitate bogată, ce depăşeşte subiectivitatea 
îngustă; avem de-a face cu o subiectivitate ce a încorporat semnificații şi stări care exprimă 
„permanenţa“ sufletului uman. Trăind intens existenţa, cu dramele ei, artistul o transfigurează în 
creaţie. 

„Lupta în stradă şi şederea în turnul de fildeş sunt momente succesive şi obligatorii, 
nicidecum antinomice. Dante, V. Hugo, Tolstoi, Eminescu au fost nişte partizani plini de 
pasiuni politice. Şi cu toate acestea opera lor este abstractă şi eternă. Creatorul stă ziua, 
ca om, în țipetele cetăţii, în soare, iar noaptea se suie în turn, sub lună. Ziua priveşte lumea 
în contingenţa ei, noaptea în absolut. Momentul prim e necesar, închiderea în turn, aceea 
reprezintă faza artistică “. 

La fel şi criticul autentic, este marcat de subiectivitate, dar în acest înţeles larg, o subiectivitate 
ce a încorporat elemente şi repere ale obiectivităţii sociale şi culturale. Dar, ceea ce refuză categoric 
Călinescu este condiționarea politică a judecăților sale, întrucât ipostaza de critic e incompatibilă 
cu cea de om politic angajat. 

„Ca om politic nu poți fi critic, ca critic nu poți fi om politic. Aceste două ipostaze se 
separă. Desigur, acelaşi om poate fi şi una şi alta, pe rând, poate fi prieten de idei politice 
cu un autor şi un nemulțumit de literatura acestui autor; ori adversar politic al autorului şi 
admirator al artei lui literare. Planurile se separă. Simt repulsie să spun unui poet de alte 
convingeri politice «fost poet». Ca critic, mă imbrac în haine somptuoase cum făcea 
Machiavel când intra în odaia lui de lucru, şi socotindu-l pe scriitorul antipatic decedat 
sub raportul vieţii, mă delectez numai cu opera lui, ca şi când ar fi anonimă. De aceea nu 
sunt admisibile în profesia critică unele excese. Un mare scriitor, chiar vinovat sub raport 
civic, rămâne mereu mare scriitor. Rebreanu este Rebreanu oricum şi oricând. Arta este o 
expresie a libertăţii, prin definiţie, căci ea nu acceptă limitele istoriei. Ea ne învaţă a privi 
lucrurile de sus, ca pe nişte fenomenalităţi, în perspectiva uriaşă a morții. Arta garantează 
cea mai nobilă dintre libertăţi: libertatea de a fi, o oră pe zi, singuri şi inactuali “. 

Interesat să sublinieze autonomia artei, pentru a nu o aservi unor direcţii ideologice şi practice, 
Călinescu insistă asupra rolului predominant pe care-l are criteriul estetic în aprecierea operelor. 
Dar el nu ajunge în extrema concepțiilor estetizante şi autonomiste; dimpotrivă, el pune operele 
literare într-o legătură relevantă cu întregul orizont al culturii, cu viața socială, cu mentalitățile şi 
structurile epocii, astfel că opera trebuie analizată din perspective multiple. 

Indiferent de raporturile sale cu zona referențială pe care o evocă, opera de artă are totdeauna 
un mesaj, ce derivă din structura ei formală, din organizarea semnelor într-o anumită configuraţie 
simbolică. Această organizare internă a operei, a elementelor de conţinut şi a celor formale, 
deopotrivă, este responsabilă de semnificaţia pe care o transmite opera de artă. Spirit clasicizant, 
adept al romanului de tip balzacian, Călinescu are o atitudine reticentă față de noile formule 
estetice aduse de mişcările avangardiste, care dezorganizează voit forma şi limbajul, cultivă 
experimentul şi caută cu obstinație noutatea şocantă, doar pentru a epata şi a contrazice orizontul 
de aşteptare al publicului şi a lua în răspăr convențiile artistice tradiționale. 

Călinescu este un spirit deschis şi receptiv la inovațiile artei moderne, dar va sublinia mereu că 
arta presupune organizare, adecvare a expresiei la conţinut, mesaj ce se construieşte prin mijloace 
simbolice; de aceea, el pune sub semnul întrebării cultivarea de către experimentalişti şi 
avangardişti a arbitrariului ca sistem: „Hazardul pur fără intervenția spiritului nostru nu dă nimic“. 
Nici avangardiştii cei mai radicali, precum Tristan Tzara, nu şi-au urmat în operele lor indicaţiile 
programatice de a cultiva hazardul pur, de a „scoate cuvintele din pălărie“ ci au integrat replicile lor 
împotriva academismului şi asociaţiile surprinzătoare pe care le practicau într-o structură dătătoare 


44 Valoare şi ideal estetic, studiu din 1927, reprodus în vol. cit., p. 196. 

de sens. Pentru că efectul estetic se poate naşte şi din aceste asocieri surprinzătoare — recomandate 
ca procedeu sistematic de suprarealism —, asocieri care generează un sens sau exprimă chiar 
incoerența vieţii. Călinescu citează astfel cunoscuta afirmaţie a lui Lautreamont, autor intens 
cultivat de suprarealişti, care vorbeşte de frumuseţea stranie ce rezultă din „întâlnirea 
întâmplătoare pe o masă de disecție a unei maşini de cusut şi a unei umbrele“. Analizând diferite 
stiluri şi formule literare — clasicism, romantism, realism, parnasianism, simbolism, surprarealism 
sau dadaism — Călinescu găseşte că amestecul dintre hazard şi organizare logică e prezent în toate 
aceste curente, în dozaje diferite. 

Arta este, în sensul ei universal, un mod de a încifra simbolic experienţa umană şi de a 
transmite un mesaj care să producă în subiectivitatea receptorilor o emoție „nepractică“. Deşi 
refuză definițiile de manual date artei, Călinescu a formulat una dintre cele mai expresive şi mai 
profunde definiţii ale artei, pornind de la specificul poeziei, model paradigmatic al artei: 

„Poezia este un mod ceremonial, ineficient de a comunica iraţionalul, este forma 


us... 


gestul comunicării fără să comunice în fond nimic decât nevoia fundamentală a sufletului 


ie 455 
omenesc de a prinde sensul lumii “. 


Tipologii umane, culturale şi artistice 


În studiul Clasicism, romantism, baroc, scris în 1944, Călinescu încearcă să taie în experienţa 
estetică atât de polimorfă şi derutantă a omenirii câteva linii tipologice şi stilistice, înțelese ca 
viziuni specifice asupra lumii şi a omului. Călinescu porneşte de la deosebirile frapante dintre arta 
asiatică (şi cea de tip gotic în lumea europeană) şi arta din zona mediteraneană. În arta asiatică şi în 
goticul nordic construcțiile arhitectonice amintesc geologia, iar omul, lipsit de individualitate, e 
tratat ca un element decorativ, fiind strivit sub „formele iraționale mineralogice, botanice şi 
zoologice“. Cu totul alte caracteristici ne întâmpină în arta mediteraneană, de esenţă clasică, unde 
„omul este obiectul aproape exclusiv al sculpturii, un om liniştit, ridicat la proporţiile divinității, 
perfect inteligibil. Animalul e înlăturat sau, când e admis, e un animal umanizat, cu ochi logici. 
Aici omul striveşte haosul enigmatic al formelor dezordonate, în locul cărora pune viața sa 
morală“. 

Pe suportul acestei distincții, Călinescu construieşte opoziția clasic-romantic, ca două tipuri 
universale şi ideale, care nu există niciodată în stare pură, ci numai în întruchipări istorice variabile, 
cu amestecuri de forme şi teme, în dozaje diferite. Barocul este văzut ca un model intermediar, o 
pendulaţie între clasic şi romantic, ca o artă „de atelier“, obsedată de „tehnică“, de meşteşug, de 
forme debordante, ce dezvoltă excesiv fie tendința clasică, fie cea romantică. 

„Îndividul clasic este utopia unui om perfect sănătos trupeşte şi sufletește, «normal» 
(slujind drept normă altora), deci «canonic». 

Individul romantic este utopia unui om complet «anormal» (înțelege excepțional), 
dezechilibrat şi bolnav, adică cu sensibilitatea şi intelectul exacerbate la maxim, rezumând 
toate aspectele spirituale de la brută la geniu “. 

Făcând aplicații, Călinescu dezvoltă opoziția sub toate registrele umane (anatomic, biologic, 
psihologic, sociologic, moral, intelectual, religios, politic, cultural, artistic etc.). Distincțiile 
tipologice sunt foarte expresive şi condensate, fapt care le face de nerezumat. Este un studiu 
concentrat de morfologie a stilurilor şi a tipurilor umane. Dincolo de sistematizările teoretice, 
studiul este fascinant prin forța autorului de a face caracterizări succinte, în formulările 
memorabile. Câteva exemple: eroul clasic e calm, cugetat, cu o „insuficiență a antenelor nervoase“, 
pe când romanticul e „maladiv“, „impulsiv, sentimental, plângăreţ“, cu o „complicaţie senzorială şi 
sufletească mai mare“; clasicul e de o „sensibilitate maioresciană prudentă, purificată prin logică“, 


455 Ibidem, P. 12-73. 

impasibil, placid („consecinţă a temperaturii sale normale“), romanticul e „un febricitant, un agitat, 
un delirant, un precipitat“, dar poate fi şi de o „falsă rigiditate“, prevestitoare de „crunte reacțiuni“, 
cu o „paloare“ septentrională, caracterizat de un „sânge rece britanic“, „un hieratic“. 

„Starea clasicului e somnolenţa pastorală, «siesta» la umbră, sub regimul soarelui. 
Starea romanticului e visarea, coşmarul. Ținuta clasicului e decentă, calmă, zeiască, a 
romanticului e vehementă. Romanticul e sau un grande de Espana arogant sau un plebeu 
amar şi pamfletar. În adaptarea la existenţă, clasicul arată bun-simţ şi este inteligibil în 
actele lui; romanticul e bizar, incomprehensibil “.[...]. 

„Clasicul face apoteoza omului, romanticul descrie martiriul, drama omului. Viaţa 
clasicului este inteligibilă, geometrică; a romanticului e «fără sens» sau cu sens abscons “$; 
clasicul se orientează spre teme unice, doar uşor variate, pe când romanticul caută 
„ineditul “.[...] 

„Clasicul arătând interes pentru tipurile eterne, are despre lume o viziune 
caracterologică. Romanticul vine cu interes pentru istorie. Romanticii toți sunt nişte 
istorici, în vreme ce clasicii sunt moralişti. Din interes pentru omul abstract, exemplar, 
clasicul cultivă portretul moral; din interes pentru omul concret, romanticul cultivă 
biografia“. 

Clasicul receptează existenţa prin categorii generale, romanticul descrie „insolitul, pitorescul“; 
primul e „formalist“, al doilea „fuge de constrângeri“; primul se complace în jocuri de inteligență, 
are „esprit“, al doilea face „jocuri de imagini, metafore“. Clasicul e sociabil, cultivă dialogul, 
romanticul e „singuratic, eremit, solilogic“, rebel; primul e interesat de universal, al doilea de 
accidental. Acest tipuri sunt proiecţii ideale, utopice, în realitate întâlnim numai compromisuri, 
mixturi, la indivizi, momente la istorice popoare“. 

„Antichitatea elină e clasică, cu umbre romantice. Evul Mediu e romantic cu 
persistența formelor clasice. Renaşterea e neoclasică, cu mari tulburări romantice. Epoca 
modernă e romantică cu înclinații spre baroc. Dar ţările? Spania posedă educație clasică şi 
temperament romantic, în parte de origine gotică. Germania are suflet romantic şi aspirații 
clasice. Franța are temperament clasic, oroare teoretică de romantism şi e profund 
calofilică (,, gustul“ francez); totuşi e capabilă de a exprima şi romanticul, poate din cauza 
factorului rasial gotic. Italia e clasică, antiromantică, cu propensiuni spre baroc “. 

La fel, India e preponderent „romantică“ prin viziunea ei panteistă, China e „clasică,“ prin 
„supunere la reguli“, interes pentru „fondul etern“ etc. Studiul lui Călinescu este un tur de forță, o 
demonstraţie a capacităţii de sinteză a autorului, pe baza unei întinse culturi. Preferinţa autorului 
merge spre arta de tip clasic, considerând că „marea literatură este în fond aceea de stil clasic“. 
Călinescu vede în clasicism „un mod de a crea durabil şi esențial“, o artă ce cultivă umanismul 
structural, permanențele, monumentalul, expresia „apoftegmatică“, rezumativă a experienţei. Deşi 
îi repugnă programele şi direcțiile, Călinescu nu ezită, în studiul Sensul clasicismului, din 1946, să 
recomande formula clasică şi pentru literatura română, pe care o vede prea atrasă de spiritul 
romantic, interesată de „eveniment“, de „biografic“, de „pitoresc“ şi lirism, de „experienţe“ exotice 
şi insolite, fără preocupări pentru spiritul clasic, pentru „literatura de cunoaştere“, care înseamnă 
„reprezentare rațională a vieţii“, care „introduce faptul în categorii“, caută „tipicul“, valorile 
durabile. De aceea, depăşind sfera locală şi descriptivismul natural şi sociologic, el speră că 
literatura română se va îndrepta spre „psihologia caracterologică şi spre umanitatea canonică“, 
tendinţă care i-ar asigura un acces mai lesne în plan universal. 


Istoria ca ştiinţă inefabilă şi sinteză epică 


Studiul cel mai elaborat şi mai ambițios sub raport teoretic al lui Călinescu este Istoria ca 
ştiinţă inefabilă şi sinteză epică, publicat în 1947. Interesat să dea un fundament teoretic istoriei 
literare, care este un capitol al istoriei generale, autorul examinează cu atenție filosofiile şi teoriile 

recente asupra istoriei, pentru a extrage din ele indicaţii şi metodologii aplicabile sferei culturale. 
Călinescu îşi construieşte o metodă proprie de analiză a faptelor culturale şi literare, delimitându-se 
concomitent de scientism şi de istorism, de estetism şi impresionism, dar folosindu-le pe toate, în 
funcție de necesităţile istoricului literar, care trebuie să facă atât rezumatul epocilor, biografia 
autorilor, analiza psihologică şi sociologică a „lumii“ operelor, cât şi analiza formală, a limbajului 
şi a tehnicilor literare etc. Problema cu care se confrunta era aceea că operele literare au caracter 
„unic“, sunt irepetabile, dar istoricul trebuie să găsească o legătură, o înlănțuire organică între ele 
de-a lungul timpului. 

Astfel, în studiul amintit, problema cardinală pe care o abordează Călinescu este raportul 
dintre universal şi singular, dintre subiectivitate şi obiectivitate în ştiinţele sociale, umane şi 
istorice. Călinescu, structură clasică şi raționalistă, respinge distincția lui Xenopol dintre faptele de 
repetiție şi cele de succesiune, precum şi ideea că istoria s-ar ocupa de seriile care leagă 
fenomenele particulare pe linia cauzalităţii de la un fapt la altul. Călinescu reaminteşte principiul că 
nu există relație cauzală care să nu fie mijlocită de un element comun, universal. „Singularitatea“ 
unui fenomen, dacă am accepta-o, ar duce la anularea cunoaşterii: „Cine s-a gândit să scrie 
vreodată o istorie a valurilor, sub cuvânt că fiecare vine cu ineditul său?“. 

„Variabilitatea absolută anulează inteligibilitatea necesară funcționării intelectului, 
care în imposibilitate de a reține, oboseşte şi uită. Remediul împotriva uitării este analogia, 
deci abstragerea, şi un fapt istoric memorabil înseamnă propriu-zis un fapt devenit 
inteligibil. Nu are nici un rost să faci «istorie», adică descripția mişcătorului, dacă n-ai 
sentimentul intim că în miezul lucrurilor e ceva nemişcător “ 

Încă o dată, în faţa valului de relativism şi a atitudinilor de respingere programatică a tradiției, 
Călinescu reabilitează spiritul raționalist şi clasic, căutând aspectele durabile şi inteligibile sub 
empiria dezordonată, susținând că orice raport cauzal este „eo ipso necesar“. În istorie, precum 
spune Hegel, se relevă logica, iar „istoria fără inteligibilitate, adunare de momente eterogene, este 
iraționalul, neantul însuşi“. Diferența dintre ştiinţele istorice şi cele naturale constă doar în 
„modalitatea exprimării logicului“. Deşi fenomenul descris de istoric e singular, mai ales în cazul 
istoricului literar, care are de-a face cu opere individuale, Călinescu apreciază că singularul e 
compus din note universale, iar orice descriere a lui se face prin „raportări continui la universale“. 
„Singulară este aşadar numai interferența universalelor“, pentru că, „scriind istoria firului de 
iarbă evoci nu mai puţin un număr inevitabil de legi“. Premisa majoră este şi în istorie expresia 
unei judecăţi generale. „Raporturile seriale de la cauză la efect se pot proclama numai în măsura 
în care sunt sprijinite, discret, pe raporturi necesare. Ideea aceasta de discreţie logică formează de 
altminteri esenţa istoriei“. 

De la ideea necesității ascunse în istorie, Călinescu afirmă că mulți teoreticieni au ajuns la 
ideea istoriei concepute „sistematic“, ca „o demonstraţie de legi“, precum cei care se bazează pe 
analogia dintre fenomenele istorice şi cele biologice, ori cei care susțin teoria că istoria se 
desfăşoară în spirală, că „unele trepte refac cu variante trepte mai vechi“. 

Trecând prin teoriile lui H.Rickert, Max Weber şi Ernst Troeltsch, care vorbeau de individualul 
ca „întreg, ca totalitate“, sau de elementul tipic, reprezentativ, sub categoria valorii, Călinescu 
ajunge la ideea că trebuie să găsim în spatele faptelor singulare un fundal transcendent (un substrat 
metafizic, o valoare sau un raport universal) pentru a le face inteligibile. Farmecul istoriei ca 
disciplină constă tocmai în amestecul de previzibil şi imprevizibil, de clar şi obscur; în istorie, mai 
ales în cea culturală, unde „geniul“, personalitatea excepțională rezumă o tendinţă generală, vom 
întâlni mereu un raport variabil între „banalitate conceptuală“ şi „surpriză fenomenală“. „Fără 
absurditate istoria e proverb, fără concepte e un coșmar“. Sinteza kantiană e evocată prin 
această formulă. 

Aşadar, istoria „nu este posibilă fără concepte“, dar ea nu trebuie să se epuizeze în căutarea 


15% G. Călinescu, Istoria ca ştiinţă inefabilă şi sinteză epică, în vol. Principii de estetică, Bucureşti, Editura 
pentru Literatură, 1968, p. 158. 

universalului şi a legilor, nici în cantonarea în singular, fiindcă istoria este o ştiinţă „ocultă“, o 
„transcriere hieroglifică a universalului“.*% Călinescu basculează între cele două poziţii, dorind să 
mențină echilibrul. 
„ Tactul istoricului stă în a fugi şi de ineditul sistematic care ar fi haosul şi de tipologia 
prezumţioasă care simplifică complexităţile şi desfiinţează istoria “° 

Istoricul veritabil „afirmă legea tăcând“, căci „tăcerea logică este eleganța istoricului“, precum 
romancierul care ocultează genericul, dar îl sugerează sub chipul unor întâmplări şi situații, uneori 
ficționale. Fără acest sentiment al universalului intuit şi fără sugestia că lucrurile au un „sens“, nici 
o istorie nu e posibilă, întrucât ea este „un sistem patetic cu legi inefabile“. 

Influențat de perspectiva neokantiană, Călinescu pune valorile în dependență de orizontul 
trăirii şi al interpretării lor contextuale. Istoria literară nu se poate întemeia decât pe o ierarhie a 
valorilor. Ideologia exterioară operei nu interesează, iar în creație decisivă este „fantezia artistică“, 
forţa autorului de a organiza elementele sensibile în aşa fel încât să creeze o lume secundă, plină de 
semnificații. El se opune viziunilor care apreciază „conținutul“ operei separat de formă şi invers, 
opera fiind tocmai o contopire a lor într-un întreg semnificant. De aceea, criticul trebuie să aplice 
criterii complexe, aşa cum procedează în Istoria sa. Examenul critic este presupus de orice istorie a 
culturii. Poziţia lui Călinescu este că istoria literară nu poate fi despărțită de critica literară. 
Istoria literară, mai ales, fiind o istorie a „valorilor“, acestea trebuie mai întâi stabilite. „O istorie 
literară fără scară de valori este un nonsens“. 

Problema obiectivităţii în istorie este legată de stabilirea faptelor, dar interpretarea este fatal 
„subiectivă“, într-un înţeles superior, anume că eul empiric presupune eul transcendental, teoretizat 
de Kant, ca bază a consensului, după cum orice percepţie presupune o apercepţie, o anticipare care 
să cristalizeze datele sensibile. Factorul aprioric joacă un rol funcțional în cunoaşterera istorică. 
Istoricul desfăşoară o activitate spirituală asemănătoare artistului pentru a reconstrui o epocă, prin 
structură şi stil. 

Componenta subiectivă îl apropie pe istoric de artist, care şi el dă un sens organizărilor sale 
expresive. Reluând formula lui Dilthey după care subiectul se raportează la obiectul său corelativ 
ca subiect integral, teoretic şi practic, Călinescu reabilitează subiectivitatea istoricului şi a criticului 
literar, în acest înțeles antropologic, anume că el participă astfel la construirea imaginii lumii, prin 
toate determinările sale psihologice, istorice şi culturale. Această relaţie presupune înțelegerea 
obiectului, trăirea lui ca semnificaţie şi valoare. Lumea e trăită în „orizontul“ unei epoci, al unui 
timp definit prin valori, angajări şi idealuri. Istoria e „retrăire“, aducere în orizontul de azi al 
istoricului, ca subiect axiologic integrat în istoria sa, prin comprehensiune, prin perspectiva sa. 

Istoria e o disciplină în care legile nu ajung la formulări explicite, ci „se insinuează discret“. 
Faptele individuale, reconstruite în nişte tablouri statice, nu dobândesc viaţă decât integrate într-o 
„sinteză epică“, într-o desfăşurare narativă, pentru a capăta sens şi coerenţă. Aşa cum „filmul făcut 
din fotografii statice trebuie pus în aparatul de proiecţie“ pentru ca episoadele, înlănţuite narativ, 
să devină inteligibile, prin înscrierea lor într-un „nex dramatic“, tot astfel evenimentele istorice 
trebuie integrate într-un „scenariu epic posibil“, pentru a dobândi un sens uman, oricât de „discret“, 
abia sugerat. 

Prelucrarea epică a faptelor presupune inevitabil integrarea lor în mediul istoric, social şi 
cultural în care au apărut şi în care au îndeplinit anumite funcții. Călinescu conchide: „Aşadar, cine 
nu ştie să nareze nu-i istoric“. Fiecare istoric îşi construieşte un „scenariu“ în care integrează 
faptele şi documentele, lăsând şi „locuri goale“, pentru a da prilej cititorului să „colaboreze“ şi el la 
sinteza epică. Istoria literară nu poate fi construită decât de „un critic formulator de valori“, care va 
insera valorile, personalitățile, şcolile, curentele într-un sistem epic, organic, astfel că scriitorii, ca 
individualități creatoare, devin „pretexte“, nişte personaje ale unui „roman“. Aşadar, conchide 
Călinescu, „istoria este o ştiinţă cu legi inefabile şi o sinteză epică“. 


48 Ibidem, p. 170. 
4 Ibidem, p. 171. 

Traditie şi cultură naţională modernă 


În lucrarea sa fundamentală, Călinescu reconstituie etapele majore ale evoluţiei Literaturii 
române în paralel cu transformarea mentalităților şi cu procesul de modernizare a culturii române. 
Disociind esteticul de cultural, el examinează literatura română în procesul ei de desprindere 
treptată din complexul activităţilor culturale, arătând modul în care — sub influenţa firească a 
modelelor occidentale, odată cu „alunecarea înceată a moravurilor“ prin contactul cu lumea 
apuseană — scrisul literar s-a profesionalizat, iar literatura a acumulat caracteristici tot mai 
originale, fiind o dezvoltare de expresie modernă a fondului spiritual popular. 

Respingând viziunea lovinesciană care subaprecia tradiția premodernă, separând literatura 
modernă de fondul cultural tradițional, Călinescu îşi va concepe istoria sa ca o demonstrație a 
evoluţiei organice şi a „puterii de creaţie“ a românilor, dorind să infirme scepticismul şi atitudinile 
celor care au cultivat „o prea lungă desconsiderare de noi înşine“. El este interesat să demonstreze 
că literatura a avut o evoluţie organică, recuperând rapid handicapul întârzierii, odată cu procesul 
de modernizare generală a societății româneşti, pe suportul unei tradiții naționale incontestabile. 

„În definitiv, tradiţie nu înseamnă altceva decât înaintare organică după legi proprii şi 
nu este îndoială că organicul există în literatura romină. Se cade doar să-l descoperim, fără 
prejudecăţi, şi mijlocul nimerit este a scrie o istorie literară bine informată, însă de 
substanţă, nu de nume proprii şi de cifre. Oricât ar ţine seama de univers, o adevărată 
critică îşi stabileşte scara de valori în cuprinsul literaturii sale (asta înseamnă tradiţie) “*% 
Aspectul fundamental al demonstrației sale privea însă consistenţa tradițiilor pe care se edifică 

această literatură, vechimea şi caracterul elaborat al civilizaţiei noastre rurale, fondul autohton de 
sensibilitate, prelucrat şi exprimat în forme diverse şi savante ale literaturii populare. Astfel, în 
capitolul dedicat lui Creangă, dar şi în lucrarea de sine stătătoare pe care o dedică marelui 
povestitor, Călinescu admiră „reprezentarea vieții ţărăneşti“, expresivitatea limbii, forța artistică a 
evocării, caracterul exponențial al valorilor codificate în universul rural, astfel că autorul 
Amintirilor din copilărie devine un artist puternic individualizat, dar „unul exprimând pe toţi“. În 
spatele unui asemenea creator stă o îndelungată tradiție orală şi un exercițiu artistic anonim, fără de 
care nu putem înțelege performanţa sa. 

„Scriitori ca lon Creangă nu pot apărea decât acolo unde cuvântul e bătrân, greu de 
subințelesuri, aproape echivoc şi unde experienţa s-a condensat în formule nemişcătoare, 
tuturor cunoscute, aşa încât opera literară să fie aproape numai reaprinderea unor 
elemente tocite de uz“. 

Creangă confirmă aşadar retrospectiv disponibilitatea literară a limbii, erudiția orală, tradiția 
artistică de fundal, rafinată prin colaborarea secolelor. Călinescu evocă lumea satului ancestral ca 
argument al unei baze culturale elaborate, complexe şi de înalt umanism, unde experienţa a ajuns să 
fie exprimată „impersonal şi aforistic“, exact la antipodul reprezentărilor ce vedeau în lumea rurală 
un mod de viață primitiv, instinctual, elementar, barbar, anticultural. Dimpotrivă, la Călinescu 
lumea rurală, baza civilizaţiei româneşti, cuprinde o umanitate filtrată şi mijlocită de un tip specific 
de cultură, care a atins un înalt grad de elaborare „canonică“, de rafinament estetic şi moral. Aşa se 
explică sentinţele lui Călinescu: 


TEET EE 


. X X . sa iat 5 ex, cc 461 
noastre trebuie să cadă. Noi nu suntem primitivi, ci bătrâni “. 


„Suntem nişte adevăraţi autohtoni de o impresionantă vechime“, afirmă Călinescu în ultimul 
capitol al Istoriei sale. Această vechime explică şi anumite atitudini caracteristice ale românilor față 
de natură, notele dominante la unii scriitori, la care e vizibilă regresiunea spre civilizaţia de tip 
arhaic, „fatalismul energetic“, sociabilitatea, modestia şi discreția, gravitatea şi simțul măsurii. El 
surprinde în clasicismul arhetipal, canonic al culturii populare şi al folclorului (basmul, experiența 


*% G, Călinescu, Istoria literaturii române de la origini până în prezent, Bucureşti, Editura Minerva, 1985, pp. 
3-4. 

transcrisă în proverbe), atitudinea de retragere din planul efemerului şi devalorizarea mişcării, 
accentul pus pe comportament ritualic. Folclorul, prin teme, motive, mituri şi formule stilistice atât 
de variate, a alimentat permanent literatura de factură modernă, dovedind astfel legăturile de 
adâncime ale spiritualităţii autohtone. Călinescu identifică în masa temelor folclorice patru mituri 
fundamentale, care tind a deveni „pilonii unei tradiţiei autohtone“: Traian şi Dochia, Mioriţa, 
Meşterul Manole şi Zburătorul. Ele înfăţişează patru teme fundamentale pentru viziunea 
românească asupra existenţei: „naşterea poporului român, situația cosmică a omului, problema 
creaţiei şi sexualitatea“. Avem, deci, un mit etnologic, unul metafizic, „mitul creației“ şi „mitul 
erotic“. 

Dar iată textul, aproape în întregime, al capitolului introductiv la Istoria literaturii române. 
Compendiu, scris de Călinescu în 1945, text mult comentat, în care, cu ecouri din Pârvan, criticul 
formulează o viziune personală privind vechimea, continuitatea şi potenţialul culturii române. 

„Cea mai curentă prejudecată întreținută de noi înşine şi de străini este că suntem o 
națiune tânără, bineînțeles în stare de un frumos viitor. Asta dă un anume optimism, însă nu 
e mai puţin prilejul unui aer protector din partea popoarelor vechi, ba chiar a unor pretenții 
de superioritate a cutărei naţiuni foarte de curând imigrate. Nici datele istoriei, nici 
examenul etnologic nu confirmă tinereţea noastră. Noi suntem în fond geți, şi geții 
reprezintă unul dintre cele mai vechi popoare autohtone ale Europei, contemporane cu 
grecii, cu celții, cu grupurile italice anterioare imperiului roman. Acest imperiu roman 
găsea aici un stat vechi, se lupta cu el şi-l răpunea cu greu. Ca întotdeauna în îndelungul 
zbuciumatei noastre istorii, prin aşezare geografică, noi am suportat izbirile, absorbind 
elementul alogen. O revărsare celtică acum vreo două milenii a lăsat urme evidente în 
fizionomia şi purtarea noastră. Cu grecii am fost totdeauna în strânse legături, fie prin 
mijlocirea tracilor, fie prin expansiunea statornică a insularilor spre coasta Pontului Euxin. 
De altfel, mitologia noastră religioasă întemeiată pe cultul lui Zamolxe, care, aşa nebuloasă 
cum este, stă alături de marile religii străvechi ale Olimpului şi al Valhallei, atestă înrudirea 
oficială cu lumea elină prin elementul dionisiac şi pitagoreic. Toate rasele mari se 
caracterizează printr-o adâncă noțiune a eternității şi prin punerea vieţii terestre în 
dependenţă de absolut. În vreme ce popoarele barbare sunt superstițioase şi tranzacţionează 
cu demonii, geții, înfigându-se în suliţi, consultau divinitatea de-a dreptul în cer. Sentimentul 
adânc al providenţei îl au românii în cel mai înalt grad şi ceea ce s-a socotit scepticism, 
fatalism nu e decăt credința că Zeul nu ajută în faptele necuvenite. [...]. Invazia romană, 
căci invazie a fost oricât am colora-o, ne-a lăsat o limbă nouă şi mult sânge din acele părți 
ale imperiului care nu ne erau propriu-zis străine. Traian însuşi era iberic. Prin penetrația 
romană nu s-a născut un popor nou, ci un popor foarte vechi s-a modificat prin înrâurirea 
altuia mai nou. Imperiul roman, formaţie mozaicată, ca multe state cuceritoare, cu o 
civilizaţie de împrumut, înfățişa pentru Dacia un fenomen politic recent. Creştinismul adus 
de romani găsi aici un teren prielnic şi în vreme ce multe popoare din centrul Europei se 
creştinară în timpuri cu totul apropiate, dacii imperiali fură creştini foarte de curând. Cultul 
morții şi setea vieţii eterne îi îndreptau numaidecăt spre noua religie. 

Ceea ce îndreptățeşte pe mulți să susțină tinereţea noastră (ocolind documentaţia 
istorică) este forma ţărănească a civilizaţiei române. Unii conaţionali deplâng această 
stare şi speră că în mod vitejesc ne vom arunca, asemeni popoarelor de culoare de pe alte 
continente, în cea mai violentă viaţă de oraş tehnic. Străinii răuvoitori numesc asta deficit 
de civilizație şi exaltă comparativ civilizaţia lor. Dar tocmai ruralismul nostru constituie 
dovada suplimentară a marii noastre vechimi. Într-adevăr, rasele străvechi sunt 
conservative, regresive şi defensive. [...]. În munţii occidentali, ca şi în Carpaţi, oamenii au 
fizionomia tipică străvechilor civilizații pastorale: fața brăzdată de vânturile alpine, ochi 
pătrunzător şi neclintit de vultur, ținuta rigidă, muţenie. Tăranca română îşi acoperă gura 
cu basmaua, ca pe un organ nefolositor. Frugalitatea e aceea a popoarelor agrare 
statornice. Dimpotrivă, imigranții sunt gălăgioşi, gesticulanţi, zgomotoşi, carnivori, 
ofensivi, cu o mare aptitudine la o «civilizație» ce nu e decât o ignorare totală a 

geologicului. Tabăra de corturi se preface în oraş. Satele ungurilor sunt nişte minuscule 

oraşe, oraşele românilor sunt nişte mari sate. Alături de celții moderni, noi avem ca şi 

Chinezii o puternică expresie ritualică şi stereotipă. [...]. 

Când, prin urmare, studiem literatura română, e greşit să măsurăm cu dimensiuni 
superficiale. Civilizaţia şi cultura poporului român sunt străvechi şi literatura nu-i decât o 
formă secundară şi deloc obligatorie. Condiţiile politice au lipsit pentru o cultură de salon 
şi azi încă sforțările constructive sunt culcate la pământ. Poporul român a avut ca mijloc 
de perfecțiune sufletească limba superioară, riturile, tradiţiile orale, cărțile bisericeşti. 
Când întâile cronici se iviră, ele atestau o expresie rafinată, efect al unei înaintări culturale 
neîntrerupte. Nouă este numai literatura de tip occidental (poezia profană, proza analitică, 
drama). Când o adoptam, aduceam un suflet experimentat şi două sute de ani ne-au fost de 
ajuns să producem o literatură superioară, de mulți invidiabilă. Câteva secole de întârziere 
relativă nu pot anula folosul unei existenţe imemoriale '“* 

Călinescu a susținut idei asemănătoare şi în Istoria mare, din 1941, fiind interesat să 
fundamenteze istoric specificul național, insistând asupra autohtoniei românilor, asupra fondului 
getic şi chiar celtic al unor dimensiuni ale caracterului nostru. Împotriva teoriilor despre „tinereţea“ 
şi despre caracterul „recent“ al culturii noastre, el vrea să reabiliteze civilizaţia străveche, populară, 
baza şi aisbergul invizibil pe care se înalță edificiul culturii române, factorul care explică dăinuirea 
noastră. 

„Tipul nostru fizic este total deosebit de al popoarelor vecine şi din centrul Europei. 
Dacă avem afinități cu grupurile meridionale (neotracice sau insulare) nu numai prin 
împerechere apropiată, ci prin înrudire atavică, noi nu regăsim similități pentru fizionomia 
noastră decât în Occidentul extrem al Europei până în pensinsula iberică şi în insulele 
britanice chiar. S-a vorbit de francizarea păturii noastre culte, însă acela e un fenomen de 
suprafaţă. Se poate oricând controla (şi evenimentele au ajutat această experiență) că 
țărănimea română are o simpatie organică pentru lumea vestică. Asta se explică rasial. 
Celţii s-au revărsat acum două milenii şi ceva în aceste părți aducând o civilizaţie nu total 
străină. Teoria că geții ar fi goți e dezminţită de feţele noastre. Celtismul nostru e 
dimpotrivă confirmat, iar în voluptatea de sălbăticie abruptă a lui Sadoveanu e mult 
element ossianesc“.** 

Afirmațiile lui Călinescu sunt uneori şocante, dar ele aveau o adresă critică internă, fiind 
menite să contracareze teoriile care subliniau prea apăsat caracterul nostru „răsăritean“, oriental; în 
consecință, autorul ține să aducă, dimpotrivă, argumente suplimentare privind afinitatea noastră de 
substrat etnic cu popoarele occidentale. Astfel, tocmai cultura populară, desconsiderată de curentele 
moderniste, cultură de un clasicism interior şi cu rădăcini multimilenare, dovedeşte caracterul 
nostru structural european, explicând astfel uşurinţa cu care au fost asimilate modelele occidentale 
în epoca modernă. A demonstra că există o solidă tradiție culturală românească înainte de 
declanşarea procesului de occidentalizare, pe care Lovinescu îl fixa în secolul al XIX-lea, era o 
miză importantă pentru teoria lui Călinescu, întrucât el dorea să justifice astfel integrarea noastră 
firească, nu mimetică, în lumea europeană. 

De aceea, Călinescu plasează discuţia despre cultura română mereu în context european, nu 
oriental, iar când afirmă că românii se caracterizează printr-un „fatalism energetic“ (formulă 
paradoxală!), el ţine să precizeze că această caracteristică „nu-i deloc un aspect oriental“. 
Apartenența la Europa este un dat subînțeles la Călinescu şi adeseori ţine să o afirme răspicat: 
„Tările române n-au fost niciodată în afara Europei şi începuturile lor dezvăluie o puternică ținută 

feudală“ * Ideea pe care vrea să o demonstreze Călinescu este rezumată astfel de unul dintre cei 
mai profunzi exegeţi ai operei sale, anume că absenţa literaturii scrise, de factură modernă, „nu 


“2 G, Călinescu, Istoria literaturii române. Compendiu, Bucureşti, Editura pentru Literatură, 1968, pp. 13-15. 
463 G, Călinescu, Istoria literaturii române de la origini până în prezent, Bucureşti, Editura Minerva, 1985, p. 
974. 


464 G, Călinescu, Istoria literaturii române. Compendiu, ed.cit., p. 38. 

înseamnă absenţa culturii şi, dacă pentru cea dintâi occidentalizarea înseamnă începutul, pentru 
cea de a doua nu reprezintă decât o etapă“. Mircea Martin, autorul afirmației de mai sus, „traduce“ 
în continuare astfel gândul lui Călinescu: 

„Literatura în sens modern, complex, al termenului este o achiziţie recentă, ea se 
aşază însă pe mult mai vechi sedimente. Rădăcinile ei se prelungesc în vechea cultură 
țărănească şi se pierd în imemorial, adică în folclor. Relativa ei întârziere nu trebuie să 
anuleze o continuitate şi să provoace impresia falsă de gol spiritual şi istoric. Saltul 
calitativ pe care apariția literatuirii îl reprezintă este de neconceput fără acumulări 
îndelungate, fără o tradiţie culturală viabilă“ 1" 

Atitudinea diferită față de tradiția culturală românească este punctul în care teoria lui 
Lovinescu şi cea a lui Călinescu se despart radical, observă acelaşi exeget. Cei doi mari critici şi 
teoreticieni ai fenomenului românesc operează cu paradigme diferite. Pentru Lovinescu, 
dezvoltarea noastră modernă, de tip „revoluționar“, care a debutat prin importul integral al formelor 
occidentale, al „formelor fără fond“, a fost posibilă tocmai pentru că nu aveam o „tradiție“ 
anterioară, constituită în „multiple forme ale culturii“. Pentru Călinescu, dimpotrivă, dezvoltarea 
atât de rapidă a culturii române, adoptarea eficentă a aceloraşi forme occidentale şi constituirea 
unei literaturi originale, de factură modernă, ca semn distinctiv al identităţii noastre spirituale, nu 
erau posibile fără existenţa unei tradiţii culturale îndelungate şi a unui efort spiritual premergător. 
Dialogul critic şi controversele teoretice dintre cele două poziții antinomice continuă şi astăzi, în 
forme manifeste sau disimulate. 


Naţional şi universal 


Cu toate că lucrarea lui Călinescu a stârnit la apariție, şi multă vreme după aceea, ostilități şi 
de la stânga şi de la dreapta spectrului politic şi literar, ea s-a impus ca un monument al culturii 
române moderne, ca un „roman“ al literaturii noastre, inegalabil prin forța de creație a autorului, 
expresivitatea portretelor făcute scriitorilor, viziunea internă şi seducția expresiei. Afirmând că 
literatura română este o „strălucită literatură“, ce poate servi drept „cea mai clară hartă“ a sufletului 
național, Călinescu utilizează criteriul specificului naţional în unitate cu cel axiologic, scoțând în 
relief scriitorii emblematici, cei care exprimă mesajul românesc în universalitate. Criteriul estetic 
nu poate lipsi din perspectiva istoricului literar, întrucât el face o „istorie de valori“, ce urmează a fi 
determinate prin mijloacele criticului. 

„Critică şi istorie literară sunt două momente din acelaşi proces. Nu poți fi critic fără 
perspectivă istorică, nu poţi face istorie literară fără criteriul estetic, deci fără a fi 
critic“ 
Caracterul național este un rezultat firesc al creației, nu o consecință a unui program ideologic 

normativ, care ar impune o direcție estetică anumită, care ar îndruma pictura, literatura sau muzica 
pe coordonate naționale. Această idee este reluată frecvent de Călinescu, împotriva orientărilor 
tradiționaliste care se temeau că ne-am pierde specificitatea datorită influențelor externe. Portretul 
interior al românilor e dedus din caracteristicele operelor literare de vârf (Maiorescu, Creangă, 
Eminescu, Coşbuc, Goga, Rebreanu, Blaga, Sadoveanu etc.). După alte precizări necesare, dintre 
care amintim pe aceea că specificul nu e dat de o notă unică, ci de anumite dominante înscrise într- 
o configurație, G.Călinescu afirmă: 

„Specificul nu e un dat care se capătă cu vremea, ca să se poată afirma că abia 
suntem «pe calea de determinare», el e un cadru congenital. Și, fiindcă nu se capătă, nici 
nu se pierde [...]. O cultură conține în sine toate notele posibile, precum un individ toate 
aspectele caracterologice. Francezii sunt cartezieni, dar unii sunt mistici, englezii sunt 
pragmatici, dar mulți sunt nişte visători, germanii sunt romantici şi sistematici, dar printre 


465 Mircea Martin, G.Călinescu şi „complexele“ literaturii române, Bucureşti, Editura Albatros, 1981, p. 101. 
466 G, Călinescu, Istoria literaturii române de la origini până în prezent, ed. cit., p. 4. 

ei sunt sceptici şi dezordonaţi. Specificitatea nu e o notă unică, ci o notă cu precădere. 

Românii fiind oameni întâi de toate, deci generici, sunt naționaliști, mistici, raționalişti, 

fatalişti şi toate celelalte. Nu de la Mauras avea să înveţe România sentimentul primordial 

de nație pe care îl avea explicit Miron Costin. Întrebarea e numai care e nota sa mai 
subliniată, fiind ştiut că un organism nu imită niciodată nimic, având toate virtualitățile în 

el. Ceea ce pare imitație este doar o sugestie primită la timp oportun. Spaima că ne-am 

putea falsifica trebuie să dispară. Garanţia originalității noastre fundamentală stă în 

factorul etnic “I 

Cu toată viziunea relativ organicistă, pentru Călinescu specificul național al operelor artistice 
nu este un factor predeterminat, ci este o consecință a valorii lor estetice intrinseci, nu rezultatul 
unui program ideologic. „Cine creează cu adevărat creează întotdeauna specific, după cum apa 
pusă într-un vas ia forma vasului. Cuvântul «trebuie» nu are ce căuta într-o cercetare obiectivă 
asupra culturii“. Aşadar, specificul este un element structural pentru orice cultură şi pentru oricare 
fază istorică a ei. Cultura modernă se edifică pe un fundament etnic care-i asigură specificitatea, 
fără însă a i-o furniza direct. „Factorul etnic“ înseamnă şi la Călinescu structura interioară a 
culturii, istorie specifică acumulată în tradiții şi sisteme de atitudini față de lume, limbă şi 
monumentele ei literare, matricea stilistică etc. Culturile au în mod intrinsec o vocaţie universală, 
vocaţia de a exprima condiția umană, sondând formele ei concrete dintr-un anumit timp şi loc. 
„Fiecare nație de pe lume e îndreptățită să spere că va fi sortită să exprime de la locul ei terestru 
adevărurile universale“ 8 

Călinescu a înţeles faptul esenţial că funcția exponențiala națională a unei opere este direct 
legată de înălțimea ei axiologică. Operele situate pe trepte valorice joase nu reuşesc să se 
constituie în modele durabile ale unei spiritualități, rămânând strict ilustrative şi interes 
documentar, fatal epigonice şi imitative față de un model intern sau extern. În schimb, operele 
repreprezentative, cele care rezumă simbolic identitatea unei culturi şi care lărgesc totodată câmpul 
ei de expresie, impunând modele de specificitate, sunt tocmai cele mai împlinite sub raport valoric. 
De exemplu, o creaţie artistică minoră sub raport estetic va avea o valoare reprezentativă la fel de 
modestă, de scurtă durată, deşi în anumite contexte elementele ei de specificitate pot fi 
hiperbolizate fața de valoarea ei estetică reală. Asimetria e posibilă şi în situatia inversă, când o 
operă exceptională sub raport artistic nu e validată social sau e contestată din perspectiva unui 
model preconceput şi canonizat de specificitate. 

Poziția lui Călinescu este aceea că fiecare creator de marcă are un mod ireductibil de a fi 
specific. Specificitatea naţională nu întunecă şi nu anulează originalitatea individuală a creatorilor, 
căci specificul nu se obţine, spune G.Călinescu, prin conformarea la o „finuta canonică“, impusă de 
un stil, de un curent artistic sau de o directivă ideologică. Mai mult, căutarea obsesivă şi 
programatică a specificitătii se soldează cu efecte estetice neconvingătoare, adesea degradate. 
Acelaşi Călinescu afirma: „Specificiştii adesea nu sunt cei mai specifici, ascunzând sub o teorie 
complexul lor de inferioritate etnică“. Aşadar, pe plan axiologic, termenii ecuaţiei 
universal/specific se identifică. 

„Universalitatea fiind un punct cosmic al unei verticale pe pământ, iar nu o abstracție, 
orice poet universal este ipso facto un poet naţional“. 

Călinescu ne oferă aici o formulare axiomatică a raportului pe care-l abordăm. Nu orice poet 
considerat „naţional“ e universal, ci invers, universalitatea, care este echivalentă cu valoarea, 
confirmă şi semnificația națională a operei. Creatorii şi gânditorii români au subapreciat adesea 
însemnătatea procesului real de universalizare. E cunoscută astfel poziţia lui Călinescu față de cei 
care deplângeau cioranian lipsa de răspândire şi de audienţă a creațiilor româneşti: 


467 Ibidem,p. 973. 

468 G, Călinescu, Sensul clasicismului, în vol. Principii de estetică, Bucureşti, Editura pentru Literatură, 1968, 
p. 367. 

4 G, Călinescu, Istoria literaturii ....ed. cit., p. 974. 

410 G.Călinescu, Studii şi comunicări, Bucureşti, Editura Tineretului, p.147. 

„Universalul e absolutul. Chestiunea răspândirii e de un ordin cu totul secundar şi 
exterior şi depinde numai de legile difuziunii. Dante exista în Trecento şi continentele nu-l 
cunoşteau, Racine era în secolul al XVII-lea şi boierii români nu-l cunoşteau “. 

Drept este că problema decisivă rezidă în existenţa acestor valori universale în cuprinsul unei 
culturi naționale, dar, fără înscrierea lor în orbita comunicaţională, cultura respectivă nu se poate 
afirma, nu-şi poate proba această existență originală. Sensul comunicațional nu trebuie absolutizat, 
dar a-l ignora astăzi ar fi o eroare capitală. Înscrierea unei opere în circuitul comunicaţional este o 
premisă a recunoaşterii şi a validării ei pe plan mondial. 

Reevaluarea importanţei pe care o are aspectul comunicațional e în strânsă legătură cu 
insatisfacția pe care o trăieşte conştiinţa de sine a culturii române în privinţa acestei „chestiuni“ pe 
care G. Călinescu o proclama de ordin secundar şi exterior. Problema e mult prea complexă pentru 
a o putea aborda aici în toate implicațiile sale. De altfel, Călinescu însuşi revine, într-o conferința 
din 1947, asupra universalizării, operând perfect conştient cu disocierea dintre universalitatea 
potenţială şi cea comunicaţională, fără a mai devaloriza tranşant „chestiunea difuziunii“: 

„Criza de universalitate este de fapt o criză optică, o criză de difuziune. Literatura 
noastră nu e în atenţia universului. De unde vine aceasta? Din lipsa de valoare? Nu, căci 
tocmai autorii noştri cei mai puţin valoroşi sunt traduşi în nenumărate limbi. Intrarea unei 
literaturi în conştiinţa universală se supune unor legi misterioase şi socotesc că orice-am 
face nu (se) poate suplini procesul natural. Cred însă că mecanismul e acesta. Prin atenţia 
îndreptată asupra unui popor dintr-o cauză oarecare, se naşte deodată interesul pentru 
soarta culturii acestui popor. Astfel curiozitatea pentru fenomenul slav a introdus literatura 
rusă în reflectorul atenţiei cosmice, de care acum beneficiază şi cele mai mărunte 
produceri. Catolicismul a răspândit literatura şi arta italiană, filosofia probabil cultura 
germană. Un prilej accidental duce la descoperirea unei culturi. E necesar însă ca, în 
momentul descoperirii, respectiva cultură să pară a fi produs o formă de creaţie nouă. Aci 
unii fac obiecția: dar tocmai asta ne lipseşte, noutatea. lată un lucru pe care nu-l putem şti. 
Noutatea e o chestiune de orizont, cum zic diltheyenii; surpriza poate veni oricând. [...]. 
Cine îmi spune mie că peste un mileniu Iorga nu va apare (ca) un Confucius, iar Blaga un 
soi de Platon? Contaminările culturale pe care le constatăm azi devin fără însemnătate 
mâine când patina timpului descoperă o culoare nouă. Aşa cum pictura profită de patină, 
este o patină şi a literaturii. Neculce nu ştia că e scriitor. Limba noastră de azi va face 
deliciile secolelor de mâine şi vulgarităţile noastre vor deveni suave. Nu vreau să spun că 
proasta literatură se va face bună prin distanță, însă literatura bună pentru noi azi, 
căpătând adâncime, va avea fără discuţie o altă suprafaţă de percepție. O literatură, o artă 
în general, nu cade în interesul cosmic decât când are un lung proces de dezvoltare. [...]. 
Aşa se întâmplă şi cu culturile în general. Atenţia stârnită de un moment matur descoperă 
în intregime şi valorifică tot restul culturii şi totul pare nou. Aşadar, cultura noastră va 
deveni universală la timpul său, iar tânguirea că nu e universală pentru anume lipsuri 
iluzorii e fără temei “f” 

Din acest lung citat se poate vedea frămâtarea şi căutarea lui Călinescu de a împăca 
universalitatea axiologică, potenţială (indiferentă la oscilațiile receptării) şi universalizarea 
efectivă, cea din urmă aflată în suferință pentru cultura română. Călinescu amestecă aici 
„chestiunea difuziunii“ cu variabilitatea istorică a receptării şi a orizontului de aşteptare, proiectând 
universalizarea operelor româneşti în viitor, pentru a linişti conştiinţa nefericită a acestei culturi, 
frustrată azi de faptul că beneficiază de o „suprafața de percepție“ limitată, sub potenţialul ei 
spiritual, dacă ne-am conduce numai după considerente strict axiologice. 


+1 G. Călinescu, Istoria literaturii...ed. cit., p. 955. 
+2 G., Călinescu, Aproape de Elada, Selecţie şi comentarii de Geo Şerban, Revista de istorie şi teorie literară, 
Supliment anual, nr. 2, Colecţia „Capricorn“, 1985, pp. 87-89. 

9. Alte personalități 


În perioada interbelică, ştiinţa românească a obţinut în multe domenii rezultate deosebite, care 
au fost recunoscute pe plan mondial. Aceste rezultate au fost obținute prin strădania multor savanţi 
din generația mai veche, care au publicat acum opere fundamentale, dar şi prin contribuţia a 
numeroşi savanţi mai tineri care se consacră în această perioadă. Şcolile ştiinţifice tradiționale se 
dezvoltă, iau ființă noi instituții ştiinţifice universitare şi ale Academiei, laboratoare, stațiuni 
experimentale, societăți ştiinţifice, publicații de specialitate etc. Şcoala românească de matematică 
se afirmă prin Ştefan Țiţeica, Dumitru Pompeiu, Traian Lalescu, Dan Barbilian. 

În ştiinţele pozitive se afirmă o pleiadă de gânditori, precum Henri Coandă (mare inventator şi 
teoretician în fizică şi astronautică), Emil Racoviţă (biolog şi speolog), Grigore Antipa (naturalist), 
Gheorghe Marinescu (neurolog), Nicolae Paulescu (biolog, descoperitorul insulinei). Rezultate de 
prim rang obțin în fizică T. Procopiu, Horia Hulubei, în chimie G. G. Longinescu, Gh. Spacu 
(creatorul combinațiilor complexe), Petre Bogdan (chimia organică), în biologie Traian Săvulescu, 
Gh. lonescu-Sişeşti (întemeietorul Institutului de cercetări agronomice), în medicină Francisc I. 
Rainer (anatomie şi antropologie), Dimitrie Bagdasar (neurochirurgie). E. Carafoli face cercetări 
importante în domeniul aerodinamicii şi al mecanicii fluidelor. 

Grigore Moisil, matematician recunoscut pe plan internaţional, având contribuţii majore în 
logica simbolică şi în cercetarea care va duce la apariţia calculatoarelor. Îşi continuă cercetările şi 
după război. Octav Onicescu (matematician şi fizician) este creatorul unei teorii de notorietate 
mondială. El a opus mecanicii relativiste o altă mecanică, numită Mecanica invariantivă, bazată pe 
alte principii. Este singura teorie solidă care propune o alternativă la mecanica relativistă. 

Ștefan Odobleja este creatorul principiilor fundamentale ale ciberneticii într-o lucrare intitulată 
Psihologia consonantistă, publicată în limba franceză în 1938, cu 10 ani înainte ca Norbert Wiener 
să enunțe legile acestei ştiiințe. Principiul consonanţei este de fapt principiul acţiunii inverse, 
principiul fundamental al ciberneticii, formulat de Odobleja în lucrarea amintită. 

În estetică şi în teoria artei trebuie menţionate contribuţiile Mihail Dragomirescu (a elaborat 
un sistem estetic structuralist), Liviu Rusu (cu o lucrare despre logica frumosului), Petru 
Comarnescu (teoretician al artei, cu studii valoroase asupra artelor plastice). 

Alexandru Claudian şi Eugeniu Speranţia sunt sociologi şi filosofi de prim rang, care au 
elaborat concepții inedite pentru perioada lor, ultimul fiind un precursor al sociologiei 
fenomenologice şi al interacționsului simbolic. Trebuie menţionaţi, de asemenea: Petre Pandrea, 
gânditor complex, eseist strălucit, a scris printre primii o lucrare de sociologie a fascismului, în 
1933, Germania hitleristă, în care a dezvăluit şi analizat cu profunzime orientarea rasistă şi 
expansionistă a politicii lui Hitler; Jon Petrovici, filosof şi profesor, având contribuţii fundamentale 
în logică; Nicolae Bagdasar, teoretican al cunoaşterii şi istoric al filosofiei (lucrări: Filozofia 
contemporană a istoriei — 1930, Istoria filozofiei româneşti — 1940); Onisifor Ghibu, un mare 
pedagog, reformator al şcolii româneşti, luptător pentru unitatea naţională; Dan Bădărău, logician 
şi istoric al filosofiei; Jon Biberi, eseist, psiholog şi teoretician al artei; Traian Brăileanu (1882- 
1949), filosof şi sociolog, autor al lucrării Teoria comunității omeneşti — 1940; Edgar Papu, 
teoretician al artei, cu studii fundamentale privind stilurile artistice — cu lucrarea de sinteză Despre 
stiluri (1986), cel care a enunțat şi teoria protocronismului, complementară față de teoria 
sincronismului, elaborată de Eugen Lovinescu. 

Camil Petrescu este autorul unei ample lucrări filosofice intitulate Doctrina substanței, 
elaborată între 1939-1941, pe care a depus-o în 1942 la Biblioteca Vaticanului. Lucrarea a fost 
refăcută parţial în 1954 şi a fost publicată integral abia în anul 1988. Influențat de orientarea 
fenomenologică, autorul propune o reformă a raționalismului abstract, care s-ar ocupa doar de 
„esențe abstracte“. Poziția sa antiintelectualistă îl conduce spre o „ontologie a concretului“, adică 
spre o filosofie care să se refere al substanţa reală a lucrurilor. El are în vedere, deci, reabilitarea 
individualului şi a concretului, împotriva intelectualismului formalist. Într-un sens antikantian, el 
afirmă că raţiunea nu dă legea realului, ci are doar menirea de a recunoaşte realul. Influențat de 

Bergson şi Husserl, el conferă substanțialismului sensul de filosofie a concretului. Scriitor reflexiv 
şi cu vocația gândirii teoretice, el abordează o serie de chestiuni filosofice în lucrările Teze şi 
antiteze (1936), Modalitatea estetică a teatrului (1937) — care reprezintă una dintre primele 
teoretizări ale teatrului ca formă de expresie artistică. Subliniind forța de semnificație a teatrului, 
autorul consideră că esenţa acestei arte e dată tocmai de asimilarea unor convenții, la distanță față 
de naturalismul modern, imitativ. 

Lucrețiu Pătrășcanu (1900-1954) a fost un reprezentant al gândirii marxiste din România, 
afirmându-se prin lucrări de analiză asupra proceselor sociale din perioada modernă şi asupra 
gândirii româneşti: Probleme de bază ale României (1944), Curente şi tendinţe în filosofia 
românească(1946). A fost ministru al justiției în Guvernul Petru Groza. Poziţiile sale 
antidogmatice, mai ales în problema națională, i-au atras ostilitatea cercurilor comuniste 
prosovietice. A fost arestat în 1948 şi, după un proces înscenat, a fost executat în închisoare. 

Anton Dumitriu (1905-1992), profesor la Universitatea din Bucureşti, gânditor profund, cu 
numeroase contribuții în istoria gândirii, teoria cunoaşterii, teoria ştiinţei, în logică şi în logica 
matematică. Lucrările importante: Logica nouă, Logica polivalenntă, Philosophia mirabilis, 
Soluția paradoxelor logico-matematice (1966), Teoria logicii (1973). Lucrarea sa monumentală 
este Istoria Logicii, publicată în 1969. În perioada interbelică a publicat o lucrare intitulată Între 
Orient şi Occident, pe care o va republica, refăcută, în 1980, sub titlul Culturi eleate şi culturi 
heracleitice. Autorul repune în discuţie diferențele tipologice dintre culturi şi refundamentează 
opoziția dintre Orient şi Occident, entitaţi văzute aici ca două tipuri fundamentale de culturi, ce au 
în nucleul lor moduri de gândire şi mentalităti distincte. Culturile orientale (chineză şi indiană, în 
special) ar fi „culturi eleate“, pentru care curgerea şi devenirea sunt iluzorii, iar adevărul absolut 
este plasat în realitătile stabile şi transcendente. Prin contrast, culturile de formulă occidentală sunt 
„culturi heracleitice“, preocupate de natura schimbătoare a lucrurilor, pe care vor să o îndiguiască 
în raporturi generale şi necesare, formulate de ştiinţă. Culturile de tip eleat încremenesc într-un 
sistem static de principii, organizate în mod necontradictoriu, pe câtă vreme culturile de tip 
heracleitic, animate de spiritul știintific, eminamente relativist şi critic, construiesc o multitudine de 
sisteme de idei deschise la experienţă, valabile relativ şi oricând susceptibile de fi corectate sau 
întregite cu sisteme complementare de descriere. Pentru aceste culturi „nu există adevăr ştiintific 
absolut, ci numai adevăruri în cadrul unei teorii, față de axiomele necontradictorii alese“ ca bază de 
pornire, ca presupoziţii ultime. Aceptând relativitatea, complementaritatea şi diversitatea modurilor 
de descriere şi înțelegere a lumii, ele s-au salvat mereu de riscul de a îngheţa într-un sistem 
dogmatic de idei, trăind cu pasiune experienţe alternative. Dar diferențele morfologice nu trebuie 
transformate în ierarhizări valorice. Avem în față două moduri de raportare la lume. Fiecare cu 
avantajele şi dezavantajele sale. Orientul, devalorizând lumea exterioară şi istoria, le-a opus 
stabilitatea formelor de cunoaştere şi de expresie, precum şi tiparele conservative ale unor moduri 
de organizare socială. Occidentul, dimpotrivă, a interiorizat istoria şi s-a confruntat cu ea în chip 
faustic, printr-un asalt permanent — practic şi cognitiv — asupra naturii, experimentând variate 
moduri de cunoaştere şi de organizare socială. lată, aşadar, două moduri de a valoriza omul şi 
lumea, două paradigme globale ale culturii şi civilizaţiei umane. 

XIV 
Cultura română în perioada regimului comunist. 
Tranziția postcomunistă şi reconstrucţia culturii 
române. Poziţii actuale privind identitatea națională 
şi procesul integrării europene 


1. Instaurarea regimului comunist 
şi suprimarea elitelor culturii naționale 


Represiunea şi instituționalizarea controlului ideologic: cenzura 


Regimul comunist a fost instaurat în România sub presiunea directă a forțelor sovietice de 
ocupaţie, împotriva voinţei poporului român, în conjunctura geopolitică apărută după terminarea 
celui de al doilea război mondial. Acest proces a parcurs, între anii 1945-1947, o perioadă de 
tranziție tulbure, care s-a încheiat prin actul de abdicare forţată a regelui Mihai, la 30 decembrie 
1947, şi prin adoptarea noii Constituţii din aprilie 1948, care a anulat pluralismul politic, a 
consacrat acapararea completă a puterii de către forțele comuniste şi instaurarea regimului de 
„democraţie populară“. După cum se ştie, regimurile comuniste din țările central şi est europene, în 
momentul când au preluat complet puterea, au distrus elita intelectuală, procedând cu violenţă la 
reprimarea şi exterminarea fizică, în închisori şi lagăre, a unui mare număr de membri ai vechii 
clase politice. Totodată, au desfigurat cultura națională a ţărilor respective şi au impus, printr-o 
directivă ideologică dogmatică, o „nouă cultură“, sub deviza „internaţionalismului proletar“. 

În România, anul 1948 este unul de răscruce, întrucât atunci s-a trecut la o politică sistematică 
de comunizare a societăţii, sub aparenta legitimitate a noului for legislativ şi a legilor de esență 
comunistă. Din acest moment, regimul comunist a declanşat acţiunea de naţionalizare a 
întreprinderilor economice şi de colectivizare a agriculturii, iar în plan politic şi cultural a început o 
represiune sălbatică faţă de reprezentanții elitei politice şi intelectuale, în paralel cu un program de 
sovietizare a culturii. Noua lege a învățământului, din 1948, a modificat radical structura, 
conținutul şi sensul educației. Marxism-leninismul a devenit ideologia oficială a statului şi, deci, 
toate disciplinele trebuiau adaptate la noua „concepţie revoluționară“ despre lume. De asemenea, în 
1948 a fost înființată securitatea, sub directa supraveghere a agenţilor sovietici, principal 
instrument de represiune al regimului. Ea a fost direcționată spre controlul total al populaţiei şi al 
potenţialilor adversari, mai ales din rândurile intelectualilor. Sub deviza „ascuţirii luptei de clasă“, 
acest climat de teroare a continuat până spre sfârşitul deceniului şase, când trupele sovietice 
staționate pe teritoriul României au fost retrase (1958). 

In acelaşi an 1948, cenzura ideologică s-a instituţionalizat, cu efecte asupra tuturor domeniilor 
de creație sau de activitate culturală. Au fost stabilite liste cu publicaţii, opere sau autori care pot 
vedea lumina tiparului, şi liste cu publicaţii şi opere care trebuiau interzise, cu autori care trebuiau 
scoşi din circuitul public. Bibliotecile publice au fost epurate de lucrările interzise, dar au fost 

invadate de traduceri din literatura rusă, editurile şi ziarele au fost trecute sub un sever control 
ideologic, filmele ruseşti au invadat ecranele. Operele lui Marx, Engels, Lenin şi Stalin au fost 
traduse şi difuzate până la saturație. 


Suprimarea elitelor culturale 


Este o perioadă de dislocare treptată a culturii române, sub aspect instituțional şi ideologic, şi 
de înlocuire a valorilor naţionale cu lucrări, manuale, idei, teme şi structuri transplantate de la 
Moscova, cu modele sovietice. În 1947 apare o lucrare de istorie a lui Mihai Roler, în care 
formarea poporului român şi alte momente istorice semnificative sunt deformate grosolan în 
spiritul istoriografiei sovietice. După 1946 încep atacurile agresive împotriva scriitorilor care 
reprezentau reperele de vârf ale literaturii române: Arghezi, Blaga, Călinescu, Voiculescu; un 
moment semnificativ pentru noua orientare este articolul lui Sorin Toma, publicat în „Scânteia“, 
îndreptat împotriva lui Arghezi, cu titlul Poezia putrefacției sau putrefacția poeziei, din 1948. 

Elita intelectuală şi politică românească, pentru a nu putea opune rezistență, a fost efectiv 
decapitată; scriitori, artişti, preoți, savanţi, intelectuali care nu au aderat la regim sau care erau 
bănuiţi ca potențiali adversari ai regimului au fost închişi sub diverse pretexte, ținuți ani de zile în 
închisori sau trimişi să lucreze la Canalul Dunărea-Marea Neagră, unii fără să fie judecaţi, ații 
condamnaţi la ani grei (15-20 de ani) de închisoare. Lucrețiu Pătrăşcanu, lider comunist, a fost şi el 
arestat în 1948, sub acuzaţia de complot şi că „a renunţat la politica luptei de clasă“, datorită 
afirmației făcute de acesta: „în primul rând sunt român, apoi comunist“, cu prilejul unui discurs 
ținut la Cluj. A fost ucis în închisoare în 1954. 

Alături de fruntaşii partidelor tradiționale şi demnitarii politici din perioada anterioară care au 
pierit în închisori (Iuliu Maniu, C-tin C.I. Brătianu, Ion Mihalache ş. a.), o serie de intelectuali de 
primă valoare au avut aceeaşi tragică soartă (menţionăm doar filosoful Mircea Vulcănescu, 
economistul Mihail Manoilescu, istoricul Gh. Brătianu). Unii dintre intelectualii care au fost închişi 
(Nichifor Crainic, Petre Ţuţea, Vasile Băncilă, Vasile Voiculescu, Ernest Bernea, Radu Gyr, C-tin 
Noica, Edgar Papu, Anton Dumitriu, Ion Petrovici, Vladimir Streinu) au reuşit să supravieţuiască 
acestei dramatice experienţe (în 1964 au fost eliberaţi deținuții politici). Alţi scriitori şi gânditori au 
fost marginalizați, scoşi din universităţi, urmăriți de securitate, având domiciliul forțat, cu 
interdicţia de a publica. În astfel de condiţii de marginalizare s-au aflat Lucian Blaga, Tudor 
Arghezi, Liviu Rusu, Mircea Florian, C.R.-Motru şi G. Călinescu (scos de la universitate în 1949, 
deşi a condus o vreme Institutul de istorie şi teorie literară şi a fost prezent în publicistică). Intuind 
represiunea ce avea să urmeze, mulți scriitori şi intelectuali s-au stabilit în Occident după al doilea 
război mondial. Ei au continuat să scrie şi să creeze, în româneşte sau în alte limbi, afirmându-se în 
exil ca exponenţi ai spiritului românesc. Alături de figurile proeminente ale lui Mircea Eliade, Emil 
Cioran şi Eugen Ionescu, trebuie amintiţi Aron Cotruş, Ştefan Baciu, Vintilă Horia (care obţine 
Premiul Goncourt în 1960 pentru romanul Dumnezeu s-a născut în exil), Horia Stamatu, Alexandru 
Busuioceanu, George Uscătescu, Al. Ciorănescu. 

O persecuție la fel de puternică a fost instrumentată de regimul comunist, mai ales în primul 
deceniu de la instaurare, şi împotriva bisericilor şi instituțiilor religioase (preoți şi înalții prelați 
ortodocşi au fost întemnițați, au fost interzise şcolile organizate de biserici, activitățile de caritate, 
toate activităţile care depăşeau lăcaşurile de cult). Tot sub presiunea Moscovei, în 1948 a fost 
desființată Biserica greco-catolică, iar conducătorii ei au fost întemnițați, printre care Iuliu Hossu şi 
Alexandru Todea. Propaganda ateist-ştiințifică avea sarcina de a „emancipa“ oamenii de credința 
religioasă. În consecință, la începutul anilor ‘50, regimul comunist reuşise prin teroare suprimarea 
opoziţiei (cu excepţia rezistenţei armate a unor grupuri retrase în munți), intelectualii de referință 
fiind întemnițați sau marginalizați. Învăţământul, editurile, publicaţiile, radioul (mai târziu şi 
televiziunea) erau controlat riguros, iar întreaga cultură era subordonată ideologic directivelor 
comuniste. 

2. Perioade, teme şi atitudini 


În linii mari, sub raport cultural, putem deosebi trei perioade relativ distincte ale regimului 
comunist: dogmatismul stalinist din anii '50, perioada de relativă liberalizare între 1964-1971 şi 
perioada de restalinizare până în 1989. 


Perioada proletcultismului şi a dogmatismului stalinist 


Este perioada care acoperă, cu unele nuanțe puţin semnificative, intervalul 1948-1964. Este 
intervalul în care s-a consumat, după epoca fanariotă, cea mai teribilă tragedie naţională, este 
perioada unui „holocaust“ al culturii naționale, în care elita culturală anterioară a fost decapitată 
fizic sau marginalizată, perioada în care România a trăit sub agresiunea unui model cultural de 
ocupaţie, vizând distrugerea memoriei istorice şi rusificarea instituţiilor, a învăţământului şi a 
culturii în ansamblul ei. Spaţiul gândirii sociale şi filosofice a fost acaparat complet de ideologia 
marxistă, în varianta ei stalinistă, iar gândirea românească modernă, în expresiile ei de vîrf, a fost 
considerată „idealistă“, conservatoare şi reacționară. În creația artistică s-a impus canonul 
„realismului socialist“, prin care se înțelegea „redarea“ cât mai directă a „realităţii“, potrivit 
„viziunii partidului“, într-un limbaj „pe înţelesul maselor“, o artă aservită total propagandei. 

Este perioada numită şi „proletcultistă“, pornind de la teza lui Lenin după care, odată cu 
instaurarea regimului comunist, noua „cultură proletară“ ar trebui să elimine „cultura burgheză“, 
reacționară, pentru a asigura omogenitatea spirituală a noii societăți. Sub această deviză, marii 
scriitori români au fost eliminați din programele de învățământ, cei mai semnificativi gânditori 
români au fost calificaţi „reacționari““; unele discipline ştiinţifice, precum cibernetica, sociologia şi 
geopolitica, au fost considerate „ştiinţe burgheze“, întrucât s-au dezvoltat în afara marxismului. 
Filosofia occidentală modernă, cu toate curentele şi şcolile ei de gândire, era etichetată „filosofie 
burgheză“, incapabilă să acceadă la cunoaşterea „adevărului“, datorită faptului că această filosofie 
era limitată de „interesele de clasă“ pe care le exprima, astfel că „adevărul“ rămânea monopolul 
gândirii marxiste. Istoria națională a fost desfigurată prin interpretări marxiste aberante. 

În acest climat sufocant, de ideologizare abuzivă, au fost eliminate marile valori şi repere ale 
conştiintei naționale din circuitul public, pe motiv că ar fi creații „burgheze“, retrograde. Au fost 
înlocuite cu o ideologie schematică şi cu o cultură de ocupaţie, o cultură de substituție, 
internaționalistă, „proletară“, în fapt cu elemente ale culturii ruse, de mâna a doua. În acest context, 
apar însă şi traduceri din marii clasici ai literaturii ruse (Gogol, Turgheniev, Tolstoi, Cehov, mai 
târziu şi Dostoievski). 

Scriitorii români moderni nu sunt publicaţi însă decât fragmentar, după o severă triere şi cu 
amputări ale unor capitole, paragrafe sau versuri. Eminescu era redus la poezia de protest social, 
Împărat şi proletar, Coşbuc la Noi vrem pământ; interpretarea operelor se făcea exclusiv prin 
prisma ideologiei „luptei de clasă“. Lucrările care ilustrează aşa-zisul „realism socialist“ sunt 
penibile sub raport artistic, prin schematism şi didacticism, prin ideologizarea abuzivă a oricărei 
teme, prin caracterul rudimentar al limbajului. Mulţi autori fără nici o vocaţie artistică, la care se 
adaugă şi unii cu înzestrări notabile, precum şi scriitori cu o operă remarcabilă înainte de 
instaurarea regimului comunist, au practicat în epocă o literatură scrisă în acest cod ideologizant; 
lucrările de acest fel nu pot fi incluse decât la capitolul propagandă stalinistă şi comunistă. Au 
excelat în această nefericită direcţie Dan Deşliu, A. Toma, Nina Cassian, I. Ludo, Veronica 
Porumbacu, Victor Tulbure, Maria Banuş, Eugen Jebeleanu, Mihai Beniuc ş.a. În sectorul noii 
„teorii literare“, al criticii culturale, ideologice şi de „direcție“ (domeniu foarte important pentru că 
avea menirea de a traduce indicaţiile partidului în norme de creație, de a „îndruma“ creaţia şi de a 
stabili criteriile de apreciere), numele de referinţă erau atunci — pe lângă ideologii partidului, Iosif 
Chişinevski şi Leonte Răutu — Mihai Novicov, Ion Vitner, Nestor Ignat, Silviu Brucan, N. Doreanu, 

Vicu Mândra, Pavel Apostol, C.I.Gulian, Z. Ornea, Ov.S. Crohmălniceanu, Ileana Vrancea, Paul 
Georgescu, Savin Bratu.*5 

Evident, după ce valul sovietizării şi al dogmatismului stalinist a trecut, mulți scriitori şi 
ideologi menţionaţi mai sus s-au „convertit“ estetic şi politic, devenind, după 1965, critici fervenţi 
ai dogmatismului pe care l-au susținut înainte. Unii au ajuns chiar opozanți şi disidenți în regimul 
ceauşist (Dan Deşliu, Silviu Brucan). Perioada „proletcultismului“ şi a stalinismului oferă mărturii 
dramatice — şi caricaturale totodată — ale deculturalizării mediului social şi ale impunerii acestui tip 
de „cultură oficială“, total subordonată criteriilor ideologice şi politice. Față de acest tip de 
înregimentare ideologică, mediile intelectuale autohtone au adoptat diverse strategii de opoziție, de 
adaptare sau de disimulare, refugiindu-se în zone neutre sub raport ideologic sau mai puțin atinse 
de „comandamentele“ partidului unic. 

În consecință, prin tot ceea ce s-a întâmplat în decursul „obsedantului deceniu“, a fost întrerupt 
firul continuității istorice în plan cultural, printr-o acţiune politică violentă. În cultură este 
important să clădeşti temeinic prin continuitate. România a trăit o epocă de „demolare“ efectivă a 
culturii naţionale, sub deviza internaţionalismului proletar. Pornirea demolatoare a epocii este 
ilustrată şi de intenţia unor „culturnici“, activişti zeloşi ai partidului comunist, de a demola fizic 
Coloana fără sfârşit, ridicată de Brâncuşi la Târgu Jiu. Este epoca în care marii autori erau puşi la 
„index“, interzişi pentru lectură, astfel că unii studenți de la facultățile umaniste au fost condamnaţi 
la închisoare pentru că l-au citit pe Kant sau pe alți autori „idealişti“. 


Perioada de deschidere culturală şi politică 


Este perioada de relativă „liberalizare“ a regimului, care a avut efecte benefice asupra 
mediului cultural, dintre anii 1964-1974. Este perioada în care sunt redescoperite şi revalorificate 
filoanele naţionale ale culturii, în care se reiau contactele intelectuale cu lumea occidentală; arta şi 
activitățile culturale îşi revendică şi obțin o relativă autonomie faţă de directivele politicii oficiale, 
directive ce cunosc şi ele o fază de relaxare, iar cenzura ideologică devine mai permisivă. Artele 
plastice, teatrul, cinematografia, literatura şi presa culturală cunosc o înnoire de substanță, o 
diversificare stilistică şi realizări de performanță. 

Punctul maxim al acestei perioade este atins în 1968, când România refuză să participe la 
invadarea Cehoslovaciei de către trupele Tratatului de la Varşovia. Poziția liderului Nicolae 
Ceauşescu stârneşte adeziunea populaţiei şi a intelectualilor. Mai ales că regimul încurajează o 
critică deschisă a dogmatismului stalinist şi a practicilor represive din „obsedantul deceniu“ (anii 
'50). A fost reabilitat Lucrețiu Pătrăşcanu, precum şi o serie de scriitori şi gânditori care înainte 
fuseseră interzişi sau marginalizați (Arghezi, Blaga, Goga, Noica, Voiculescu, ş.a.). 

Distanţarea ideologică de canoanele proletcultismului şi ale „realismului socialist“ favorizează 
apariția unei noi generații artistice, care se va impune cu realizări de performanță, în toate 
domeniile, de la poezie, roman, critică şi dramaturgie, la muzică, film, teatru, pictură şi sculptură. 
Este perioada în care, alături de Zaharia Stancu, Geo Bogza, Marin Preda şi Eugen Barbu, se 
afirmă, după momentul Nicolae Labiş (mort în 1956), generația lui Nichita Stănescu, Marin 
Sorescu, Ion Alexandru, Nicolae Breban, D.R.Popescu, George Bălăiță, Augustin Buzura, Adrian 
Păunescu, Ana Blandiana, Theodor Mazilu, iar în critică şi teorie literară Nicolae Manolescu, 
Eugen Simion, Adrian Marino, Matei Călinescu, Sorin Alexandrescu, ş.a. În artele plastice şi în 
mişcarea teatrală, în muzică şi cinematografie apar opere de valoare, sunt asimilate noile formule 
literare occidentale, critica literară dobândeşte un fundament teoretic solid, îşi înnoieşte radical 
limbajul, abordările, stilul, scara de valori este refăcută după criterii estetice, sunt eliminate erorile 
şi aprecierile aberante din anii proletcultismului. În general, are loc o diversificare a câmpului 
cultural, apar grupări care promovează anumite stiluri, reviste care se individualizează prin 

promovarea unor direcții şi programe estetice, unii intelectuali, scăpați din puşcării, încep să 
publice în reviste, unii sunt treptat integrați în învăţământ sau cercetare. În principalele centre de 
judeţ apar reviste culturale de ţinută, în care se exprimă o nouă generație de intelectuali, detaşaţi de 
dogmatismul marxist, cu referințe la modelele teoretice contemporane. 

Această nouă orientare politică a avut un efect benefic şi asupra procesului de restituire a 
moştenirii culturale. Un reviriment deosebit este vizibil în disciplinele istorice, care rectifică erorile 
anterioare şi reabilitează abordările ştiinţifice, cu un plus de documentaţie. Au fost reabilitați 
scriitorii clasici şi cei moderni, s-a inițiat o amplă acțiune de „valorificare critică a moştenirii 
culturale““, care, cu toate limitele ei, a reprezentat un început pentru tipărirea unor opere 
fundamentale ale gânditorilor români. Deşi limitată şi supravegheată ideologic, această acțiune a 
permis totuşi aducerea în actualitate şi în circuitul public a unor personalități ale culturii naţionale, 
a marilor sisteme de gândire şi a substanţei lor problematice. 

Totodată, are loc o deschidere spre cultura occidentală, totuşi limitată şi selectivă, dar mediile 
universitare încep să aibă acces la revistele şi cărțile de specialitate din Occident, intelectualii 
reintră astfel în circuitul informaţional şi ştiinţific. Se fac traduceri masive din scriitorii 
contemporani, se traduc autori de referință din gândirea filosofică (Kant, Hegel, Platon, Aristotel, 
Leibniz, Croce, Sartre, Camus). Programele din învățământul umanist sunt refăcute, apar manuale 
noi, sub raportul conţinutului şi al modului de abordare, pentru discipline ca istorie, filosofie, 
istoria literaturii române; disciplinele sociale se eliberează treptat de marxismul dogmatic, se 
reînființează Facultatea de sociologie etc. Toate aceste achiziții au favorizat punerea în discuţie a 
dogmelor marxiste, au dus la o lărgire a cadrelor intelectuale de referinţă şi la manifestarea criticii 
sociale în forme culturale şi disimulate, care se va extinde ulterior în alte modalități. S-a format 
astfel un câmp consolidat al culturii, în care s-au dezvoltat curente de opinie, s-au inițiat dezbateri 
de idei, iar mediile culturale au reuşit să creeze o presiune specifică inclusiv asupra vieții politice. 
Se reiau timid şi legăturile cu intelectualii din diaspora. Putem consemna şi un interes mai viu 
pentru afirmarea culturii române în lume. 


Perioada de reideologizare şi de disidență culturală 


După 1971, regimul comunist manifestă o tendință tot mai accentuată de reideologizare a 
mediului cultural şi de înăsprire a cenzurii. Regimul politic evoluează treptat spre o restalinizare, 
prin impunerea unei „linii ideologice“ în cultură şi prin cultul personalității dictatorului Ceauşescu. 
Efectul acestei cotituri ideologice este contradictoriu în plan cultural. Acum se naşte şi o reacție, 
difuză la început, de opoziţie la politica regimului. Apar tot mai frecvent forme de protest social şi 
intelectual. Mediile culturale aveau acum structuri consolidate, relativ autonome față de cele 
politice, iar pozițiile dobândite de o serie de personalități şi de unele publicații în perioada 
anterioară încurajează unele acte de disidență individuală, care se vor amplifica în anii "80. Dar 
mediile culturale sunt divizate de angajări teoretice şi ideologice diferite, inclusiv de atitudini 
diferite față de tradiția culturală. 

O serie de teme şi dispute din perioada interbelică sunt reluate şi reproblematizate în noul 
context (tradiție/modernitate, sincronism/protocronism). Literatura dezvăluie aberaţiile sistemului 
comunist, dar într-un limbaj simbolic, aluziv şi „esopic“, pentru a putea trece de cenzură. În mediile 
sociale şi intelectuale se dezvoltă un limbaj codificat prin care oamenii îşi exprimă aversiunea față 
de regim; este epoca limbajului dublu, a unor conduite duplicitare, ca strategii de supraviețuire şi 
de opoziţie simbolică. 

Este perioada în care cenzura se înăspreşte, revistele şi editurile sunt din nou controlate strict, 
circuitul informaţiei este supravegheat, iar în anii '80 cetăţenii care aveau maşini de scris sunt 
obligaţi periodic să le înregistreze la miliție; televiziunea îşi reduce programul la două ore pe zi, în 
care se difuzau doar programe în care se făcea un cult deşănţat al dictatorului. Deşi propaganda s-a 
intensificat, ea nu mai avea eficiență, regimul nu mai era crezut, iar lumea culturală a opus diverse 

forme de rezistență, pasive sau manifeste. În aceste condiţii s-au dezvoltat limbajul dublu, literatura 
cu „cheie“, dar şi conduite duplicitare în spațiul culturii. Pentru a-şi legitima dictatura, regimul 
Ceauşescu a recurs la o amplă acțiune de exaltare a ideii naționale, încercând să anexeze la această 
politică naționalistă şi sectoare ale creaţiei artistice. De fapt, sub aceste practici, care desfigurau 
istoria şi transformau ideea naţională într-o temă de propagandă, se promova un cult al 
personalităţii dictatorului, cult ce devenise sufocant şi luase forme caricaturale. 

Deşi cei care nu scriau pe placul propagandei oficiale aveau dificultăți în a publica, o serie de 
intelectuali şi creatori, fără a se opune în forme directe regimului, au refuzat, prin strategii diverse, 
să facă compromisuri şi să abdice de la ţinuta estetică şi morală. Ei s-au retras din spaţiul public în 
cel strict cultural, clădind în tăcere opere de valoare. Această atitudine a fost numită ulterior 
„rezistență prin cultură“. Unele grupuri şi-au urmat programul estetic cu discreţie, precum „Cercul 
de la Sibiu“ (Radu Stanca, Doinaş, Negoiţescu, I.D.Sârbu) sau „Şcoala de la Târgovişte“ (Costache 
Olăreanu, Mircea Horia Simionescu), iar tânăra generație de scriitori, critici şi teoreticieni şi-a găsit 
adăpost şi s-a grupat în spațiul unor cenacluri literare sau în jurul unor reviste (precum 
„Luceafărul“ şi „Amfiteatrul“, apoi „Echinox“ sau „România literară“), nuclee din care au iradiat şi 
s-au afirmat programe estetice novatoare, cu deschidere spre universul culturii contemporane. Un 
rol deosebit, în această privinţă, au avut revistele literare şi publicaţiile de factură culturală (precum 
„Secolul XX“), care au asigurat sincronizarea culturii române cu ideile, tendințele şi formulele 
stilistice ale epocii, au pus în discuţie teme majore ale culturii contemprane, au intreţinut circuitul 
informaţional şi metabolismul firesc al culturii naţionale. 

Alte grupări intelectuale s-au izolat efectiv şi au lucrat temeinic în sfera unor discipline şi 
preocupări culturale majore, precum a fost grupul coagulat în jurul lui Constantin Noica, de la 
Păltiniş." Un caz emblematic este cel al lui Nicolae Steinhardt (1912-1989), intelectual din 
generația interbelică a lui Eliade şi Noica, evreu convertit în anii detenției la ortodoxie, care s-a 
retras după 1980 în chilia sa de călugăr la Mănăstirea Rohia, din Maramureş. „Jurnalul fericirii“, 
publicat postum, este un document revelatoriu pentru înțelegerea unei epocii, jurnalul unei 
experiențe existențiale şi morale pe care au parcurs-o mulți intelectuali români în perioada 
regimului comunist. 

În acelaşi timp, în mediile culturale, atitudinile de dizidenţă şi acţiunile de opoziţie deschisă 
față de regim (precum mişcarea iniţiată de Paul Goma în 1977) s-au multiplicat şi intensificat. Unii 
scriitori şi intelectuali au denunțat public încălcarea drepturilor omului şi a libertăţii de exprimare, 
având atitudini curajoase (Mihai Botez, Dorin Tudoran, Doina Cornea etc.), în timp ce mulți 
savanţi, scriitori, artişti plastici, regizori, interpreţi şi actori au ales calea exilului, ca formă de 
protest şi ca soluţie ultimă de a-şi salva cariera profesională. 

Totuşi, operaţia de restituire a culturii naționale a continuat şi în anii '80. Datorită unor 
inițiative editoriale apar lucrări monumentale, precum „Istoria“ lui G. Călinescu, „Getica“ lui Vasile 
Pârvan, ediția integrală din scrierile lui Eminescu, începută de Perpessicius, opera completă a unor 
autori precum Gusti, Blaga, Vianu, Ralea, Lovinescu. Sunt publicate lucrări ale lui Cantemir, 
Bălcescu, Xenopol, Hasdeu, Iorga, Goga, Rebreanu, Sadoveanu, Arghezi, Motru, Negulescu, D.D. 
Roşca, Mircea Eliade, C.Noica, Eugen Ionescu şi E.Cioran. 


3. Evoluţii culturale şi efecte sociale 


Alfabetizare, instrucţie şi formarea unui nou fond cultural 


Pe lângă aceste evoluții sinuoase ale creației culturale, în funcţie de atitudinile diferite ale 
regimului faţă de spaţiul cultural, este necesar să aruncăm o privire şi în planul de adâncime al 


+1 Vezi Gabriel Liiceanu, Jurnalul de la Păltiniş, Bucureşti, Editura Cartea Românească, 1984. 

proceselor culturale din anii regimului comunist. În primul rând trebuie analizat ce s-a întâmplat cu 
sistemul de învățământ, căruia regimul i-a acordat o atenție specială (declanşând chiar un program 
de alfabetizare a populaţiei). Învăţământul era în anii ‘50 total subordonat directivelor ideologice 
(cu scopul de a modela un tip de „om nou“), dar, treptat, acest sistem s-a profesionalizat, atât la 
nivel mediu, cât şi universitar, şi a devenit, în perioada de deschidere din anii '60, un mediu de 
formare culturală a unor noi generaţii. Odată cu industrializarea forțată şi cu urbanizarea, 
regimurile comuniste au declanşat un amplu proces de şcolarizare şi educaţie, care, deşi a fost 
parțial afectat de programe ideologice, a produs, prin firea lucrurilor, o creştere substanțială a 
nivelului de instrucţie şi de educație culturală a cetăţenilor. 

Un important drum al modernizării sociale şi culturale are loc acum în interiorul cadrului 
politic dat, astfel că modernizarea învățământului şi diversificarea specialităților, succesele creației 
artistice şi mai ales ale celei din sfera literaturii, expansiunea revistelor culturale, recuperarea 
parțială şi treptată a gândirii filosofice şi sociale româneşti, reluarea unor circuite spirituale cu 
lumea occidentală au dus la creşterea gradului de cultură generală. Această acumulare treptată a 
unui fond cultural nou la nivel social a făcut ca manipularea şi îndoctrinarea populaţiei să nu mai 
fie posibile în forme simpliste şi rudimentare. Aşa se explică şi eşecurile propagandei oficiale şi 
cristalizarea atitudinilor alternative şi de opoziţie surdă la dictatură. 

Noile generaţii aveau un alt orizont intelectual, alte aspirații culturale şi motivații de realizare 
profesională. În felul acesta, lent, s-au format premise de ordin cultural şi intelectual favorabile 
schimbării sociale, schimbări care erau însă blocate de factorul politic. Este un traseu prin care 
putem explica divorțul total dintre regim şi societate în deceniul "80. Cultura interioară a grupurilor 
şi a indivizilor era alta decât cea pe care o solicita propaganda; la nivel social se formase şi se 
consolidase o contracultură puternică faţă de cea oficială, dar care nu dobândea decât o expresie 
disimulată sau care trăia paralel cu cea oficială. Astfel, evoluțiile regimului politic, spre dictatură 
personală, şi evoluţiile culturale de adâncime se bifurcă. Refuzul regimului îmbrăca acum forma 
unui sentiment social, care a izbucnit în 1989. 


Autonomizarea câmpului artistic 


Politica oficială şi cultura (cea autentică) s-au aflat inevitabil în relații de opoziție (latentă sau 
manifestă) în anii regimului comunist. O strategie firească de a obţine o slăbire a presiunii politice 
asupra câmpului artistic a fost aceea de a revendica „autonomia esteticului“, mai ales după ce s-a 
văzut că producția proletcultistă, care urmase întocmai indicațiile ideologice, nu avea nici o 
valoare. Astfel, arta şi-a câştigat treptat specificitatea, a fost la început tolerată, apoi acceptată ca un 
domeniu în care operează criterii particulare de validare şi evaluare a valorilor. Această idee 
elementară, odată acceptată, devenea o stavilă în calea transformării artei în propagandă, o strategie 
de scoatere a artei de sub tutela directivelor politice şi de legitimare a ei ca un domeniu specific. 
Este semnificativ că acest proces s-a petrecut simultan cu reabilitarea lui Maiorescu, după studiul 
curajos al lui Liviu Rusu din 1963 (vezi bibliografia). Era o reabilitare a unui principiu fundamental 
al artei şi, sub acoperământul lui, creaţia artistică a început să fie apreciată după criterii prioritar 
estetice. În acest context, scriitorii, dramaturgii şi cercetătorii din disciplinele sociale au început să 
abordeze subiecte sensibile, care puneau în discuţie, de cele mai multe ori în mod implicit, 
fenomenele de alienare spirituală, reprimarea libertăţii de gândire şi de expresie, efectele 
traumatizante ale practicilor de violență simbolică şi fizică pe care le aplica regimul. 

În felul acesta, regimul s-a trezit în faţa unui câmp cultural în expansiune, cu un potenţial 
subversiv redutabil, pe care nu-l mai putea controla. Departe de a mai ilustra „tezele“ partidului, 
literatura, de exemplu, în latura ei valabilă, evolua pe o linie independentă (beneficiind uneori şi de 
complicitatea cenzurii şi a unor factori de decizie), iar operele ei de substanţă codificau versiuni 
interpretative diferite asupra realităților sociale. Literatura s-a orientat spre modalități stilistice 
moderne, având o audienţă socială în creştere, a practicat o critică socială difuză în forme 
parabolice şi aluzive, a modificat treptat imaginea oamenilor asupra propriei lor experienţe 

cotidiene, a lărgit cadrele percepției şi ale reprezentării sociale. Astfel, câmpul literar a preluat şi 
funcţia de critică socială, formând noi aşteptări şi idealuri la cele mai diverse categorii. Domeniul 
creației era acum ilustrat de opere de performanță, de personalităţi care se bucurau de prestigiu 
social şi de influenţă, multe dintre ele consacrate în plan internaţional (Liviu Ciulei, Marin Preda, 
Nichita Stănescu, Marin Sorescu, Augustin Buzura, Nicolae Breban, Corneliu Baba, George 
Apostu, Ovidiu Maitec etc). 

În diverse medii intelectuale, institute de cercetări ştiinţifice şi unităţi de învăţământ, în jurul 
revistelor culturale, s-a conturat treptat un curent contestatar, din care s-au desprins grupuri de 
disidenţi şi oponenți frontali ai dictaturii. În absenţa unei mişcări sistematice de disidenţă, precum a 
fost „Carta '77“ din Cehoslovacia, sau a unor mişcări sociale de tipul „Solidarităţii“ din Polonia, 
intelectualii români au adoptat această formă de opoziție, care a fost ulterior numită „rezistenţă prin 
cultură“. Astfel, constată Eugen Simion, cultura în ansamblu, dar mai ales segmentul ei literar şi 
critic, a purtat „o luptă dură pentru a-şi câştiga relativa independenţă şi, mai ales, pentru a impune 
o scară de valori cât mai exactă“, nedistorsionată de considerente ideologice. În felul acesta, 
„literatura română şi-a revenit din somnul proletcultismului şi s-a constituit ca instituţie spirituală 
naţională“ + 

În planul culturii ştiinţifice şi tehnice, orientarea tehnocratică a câştigat treptat poziţii în fața 
directivelor politice. Dezvoltarea industrială şi conducerea proceselor sociale, tot mai complexe, 
solicitau o raționalitate ştiinţifică şi o viziune pragmatică. O asemenea deschidere a avut loc spre 
sfârşitul decenilui şapte, dar a fost curmată apoi, după 1971, când Ceauşescu a revenit la prioritatea 
criteriilor politice. Contestaţia regimului s-a critalizat, potrivit unui analist politic, într-o ideologie 
difuză, ce a sădit convingerea că schimbarea conducătorilor politici, lipsiți de competență 
managerială, ar fi o soluţie la criza economică şi de sistem: 

„Noua ideologie cotidiană a avut un succes rapid şi spectaculos. Deşi şi-a menținut tot 
timpul caracterul oral, ea a fost totuşi masiv sprijinită de publicaţii care aveau funcția 
indirectă de a argumenta, pe de o parte, caracterul tehnic al problemelor societăţii, iar pe 
de alta de a glorifica tehnicianul. Către sfârşitul anilor optzeci, această nouă ideologie 
eliminase deja ideologia oficială care era şi prost propovăduită şi tot mai mult înlocuită de 
simpla glorificare, dusă până la absurd, a lui Ceauşescu." 


Personalități ale exilului românesc 


În perioada comunistă, mulţi intelectuali români au trăit în exil, unde au creat opere valoroase, 
unele intrate în patrimoniul universal. Alături de Constantin Brâncuşi, George Enescu, Mircea 
Eliade, Eugen Ionescu şi Emil Cioran, care au devenit repere ale culturii contemporane, o serie de 
personalități ale culturii române s-au afirmat după 1945 peste hotare în diverse domenii: Ștefan 
Lupaşcu (logician care s-a impus prin lucrarea Logica dinamică a contradictoriului, în care a 
formulat noi principii metodologice aplicabile fizicii contemporane), George Uscătescu (profesor 
la Universitatea din Madrid, estetician şi filosof al culturii), Alexandru Ciorănescu (istoric al artei, 
teoretician al teatrului), Alexandru Busuioceanu (istoric şi teoretician al artei). În cultura franceză 
s-au afirmat, încă din perioada interbelică, Matila Ghyka (teoretician al artei, cu un studiu 
fundamental asupra „numărului de aur“ în istoria artei) şi Pius Servien (pseudonim al lui Şerban 
Coculescu, un precursor al esteticii semiotice, teoretician al limbajului artistic), amândoi elogiați de 
Paul Valery pentru studiile lor. Trebuie menționați, de asemenea, marele lingvist Eugen Coșeriu, 
savantul Henri Coandă, biologul Emil Palade, istoricul Neagu Djuvara, precum şi loan Petru 
Culianu, urmaşul lui Mircea Eliade la catedra de istoria religiilor, de la Chicago, autor al unor 
studii originale despre fenomenul religios. 


+5 Eugen Simion, Am optat pentru incitarea la toleranță, interviu (decembrie 1992), în C. Stănescu, Interviuri 
din tranziție, Bucureşti, Editura Fundaţiei Culturale Române, 1996, p. 128. 
476 Vladimir Pasti, România în tranziție. Căderea în viitor, Bucureşti, Editura Nemira, 1995, p. 75. 

Exilul românesc cuprinde istorici şi eseişti, precum Pamfil Șeicaru sau I.C.Drăgan, care au 
militat pentru cunoaşterea şi recunoaşterea culturii române în spaţiul european, o serie de scriitori şi 
critici, precum Petru Dumitriu, Vintilă Horia, Basil Munteanu, Virgil Gheorghiu, Petru Popescu, 
Virgil Tănase, Dumitru Țepeneag, Paul Goma, Virgil Nemoianu, Matei Călinescu, Sorin 
Alexandrescu. Lista personalităilor ce s-au afirmat în exil este departe de a fi completă. O menţiune 
specială se cuvine postului de radio „Europa Liberă“, unde s-au exprimat critic şi combativ, în 
cadrul unor emisiuni culturale, numeroase voci ale exilului românesc (Monica Lovinescu, Virgil 
Ierunca, Vlad Georgescu, Emil Hurezeanu). Multe personalități necunoscute pentru tânăra 
generaţie trebuie recuperate şi reînscrise în tabloul culturii româneşti. 


Realizări în domeniul ştiinţific 


Întrucât despre evoluţiile fenomenului artistic în a doua perioadă a secolului XX am vorbit în 
linii mari la capitolul dedicat perioadei interbelice, să menționăm cîteva realizări din plan ştiinţific. 
După cel de-al doilea război mondial, mulți savanți din vechea generaţie îşi continuă activitatea, 
cum ar fi cei din domeniul matematicii, în frunte cu S. Stoilov. Obţin rezultate însemnate Dan 
Barbilian (teoria idealelor), Gh. Mihoc (statistica matematică), Grigore Moisil (ecuaţii cu derivate 
parțiale, teoria algebrică a mecanismelor automate, logica matematică), care s-au afirmat prin 
lucrări valoroase încă din perioada interbelică, şi N. Ciorănescu, Al. Fronda, Caius Iacob ş. a. 
Pentru o vreme, Henri Coandă se stabileşte în ţară, spre sfârşitul vieții. 

În fizică, colectivul condus de H. Hulubei a făcut cercetări valoroase în domeniul izotopilor 
radioactivi şi al aplicaţiilor lor în prospecţiuni geologice, medicină etc. Îşi continuă activitatea 
Octav Onicescu, autor al unor teorii originale în logică şi matematică, Stefan Odobleja, cel care va 
elabora o „Logică a rezonanței“. În chimie, C. D. Neniţescu şi colaboratorii săi dezvoltă şcoala de 
chimie organică, rezolvând numeroase probleme ale industriei chimice şi abordând probleme 
teoretice de însemnătate. În biologie se realizează monografiile florei şi faunei ţării; Traian 
Săvulescu a publicat lucrări valoroase de fitopatologie. În medicină îşi încununează activitatea C. I. 
Parhon, D. Danielopol, N. Gh. Lupu ş.a.; merite ştiinţifice şi organizatorice deosebite au Şt. M 
Milcu, A. Moga, I. Enescu, Th. Burghele ş.a. Cercetări în domeniul ştiinţelor tehnice s-au dezvoltat 
în cadrul institutelor Academiei, instituțiilor din învăţământul superior şi al institutelor de cercetare 
departamentale. 

Pornind din domeniul informaticii, Mihai Drăgănescu elaborează o teorie originală cu privire 
la structura informațională a universului, iar Eugen Macovschi lansează ipoteza că gândirea umană 
are ca substrat „materia noesică“, o formă biostructurală a materiei, diferită calitativ de alte forme 
de existență. În istorie şi arheologie, lucrări importante au elaborat Constantin C.Giurescu, 
PP.Panaitescu, A. Oțetea, David Prodan, Radu Vulpe, Constantin Daicoviciu, E. Condurachi, 
Alexandru Zub. În lingvistică şi filologie, contribuţii valoroase au avut Emil Petrovici, Al. Rosetti, 
Alexandru Graur, I.I.Rusu, Al. Ivănescu, Marius Sala. 


4. Cultura în perioada tranziţiei postcomuniste 


Politică şi cultură în perioada de tranziţie 


În urma revoluţiei din 1989, societatea românească s-a angajat pe calea unor reforme de 
sistem, care au generat o tensiune extrem de semnificativă nu numai în plan politic, ci şi în sistemul 
economic şi în cel cultural. Câteva aspecte devin caracteristice pentru fenomenul cultural. După 
constrângerile de durată pe care le-a suportat, cultura română a aspirat în mod firesc la restaurarea 

valorilor sale autentice odată cu redobândirea libertăţii de creaţie. Dar, schimbările din spaţiul 
cultural se intersectează cu cele din spaţiul politic. În mediul intelectual şi cultural al tranziţiei, 
intens politizat, raportarea la trecutul comunist a prevalat față de proiectele de reconstrucție 
culturală. 

Unele interpretări critice asupra culturii din perioada comunistă au generat un val de 
culpabilizări şi acuze reciproce, fapt care s-a răsfrânt negativ şi asupra modului defectuos în care au 
funcționat şi instituţiile culturale. În perioada tranziţiei, în mediile intelectuale de la noi a avut loc o 
dezbatere aprinsă în legătură cu semnificaţiile termenului de „rezistență culturală“. Ca răspuns la 
diverse acuze de „colaboraţionism“ difuz şi de sprijinire a vechiului regim comunist, unii 
intelectuali au invocat faptul că au reprezentat, prin opera lor ca atare şi prin refuzul de a scrie la 
comandă, o formă de rezistență pasivă. Dar, în felul acesta, afirmă Adrian Marino, sensurile 
noţiunii se dilată şi „se ajunge adesea până acolo încât se poate pretinde că orice act de cultură, 
sub vechiul regim, a constituit un act de rezistență“, iar sub această formulă se pot adăposti, fără 
nici o demarcaţie, „și cei care au beneficiat de grațiile regimului, şi cei ce au suferit din cauza 
luit” 

În această situație, tendința unor intelectuali de a-şi fabrica certificate de „contestatari“ şi de 
„disidenți“ a trezit o reacție de respingere a termenului, care s-a asociat cu reproşul adus 
intelectualilor de a fi profesat doar o „dizidență de tip intelectualist“, fiind dezinteresați de 
problemele sociale grave. Unii analişti au procedat, deci, la demitizarea acestei formule de 
„rezistență culturală“. Alina Mungiu consideră că această formulă este o „sintagmă inventată 
pentru a desemna activitățile fireşti, deci nepolitizate, ale elitei culturale, dar de care s-au servit 
mulți criptocolaboratori pentru a-şi scuza laşitatea în timpul regimului comunist“. 

Schimbările precipitate au produs inițial o bulversare profundă a instituţiilor culturale, supuse 
şi ele unor noi solicitări ce veneau din nevoia profundă de a reforma întregul sistem cultural. În 
acest proces de reorientare a culturii potrivit unor noi finalități sociale şi umane s-au întâlnit două 
tendinţe conjugate: unul vizând depolitizarea instituțiilor culturale şi a instituțiilor de învățământ, 
eliminând conținuturi şi suporturi ale ideologiei comuniste; altul de repolitizare a structurilor 
respective cu idei, orientări şi programe declarat şi ostentativ anticomuniste. Deşi cerința 
proclamată de toată lumea era aceea de a depolitiza instituţiile de cultură, efectul concret a fost, în 
multe cazuri, exact invers. lată o mărturie în acest sens. 

„La începutul anului '90 studenţii au cerut ca în Universitate să se predea adevărul, nu 

să se facă politică. N-a fost aşa şi nu-i nici acum aşa. Ce-i curios este faptul că studenţii s- 

au întors în amfiteatre şi s-au pus serios, am impresia, cu burta pe carte, în timp ce 

profesorii din Universitatea bucureşteană fac, cu fervoare, politică. Ei votează în consiliile 
universitare în funcție de opțiunile lor politice“. 

Anumite cercuri radicale şi intransigent anticomuniste au cerut insistent în primii ani 
postrevoluţionari un „proces al comunismului“ ca ideologie, ca sistem totalitar şi inuman, proces 
care avea însă, în reprezentările unor Justiţiari, un spectru mai amplu, ce privea şi compromisurile 
scriitorilor şi ale oamenilor de cultură cu regimul comunist. Aceste tendinţe de reexaminare critică 
s-au extins astfel asupra unor scriitori, care au fost contestaţi pentru atitudinea lor față de regimul 
comunist. Dar, utilizarea unor criterii strict politice riscă să treacă iarăşi pe planul al doilea valoarea 
operelor. 

„Atrag atenţia că asistăm la o mistificare, la o nouă mistificare în cultură. lată câteva 
aspecte: ]. contestarea este concentrată asupra lui Arghezi, Sadoveanu, Călinescu, Preda... 

(pe când) ceilalți, cei care au tras sforile realismului socialist şi au fost torționarii culturii 

sunt lăsați, bine mersi, deoparte; 2. tendința este ca epoca stalinistă să fie scoasă din 

discuţie, deşi pușcăriile ei au fost pline de intelectuali; unii dintre ei n-au mai ieşit de 

acolo...3. discuţia se rezumă la epoca lui Ceauşescu şi, chiar şi aici, se face o 


+7 Adrian Marino, Politică şi cultură, Pentru o nouă cultură română, laşi, Editura Polirom, 1996, p. 29. 
*% Alina Mungiu, Românii după '89. Istoria unei neînţelegeri, Bucureşti, Editura Humanitas, 1995, p. 64. 
* Eugen Simion, interviul cit., p. 134. 

selecţie...partinică. Cine e cu noi şi combate bine la gazete e bun, cine are altă opinie... (se 

alege cu eticheta de 'oameni ai puterii”) + 

Ideea unui „proces al comunismului“ a divizat multă vreme lumea intelectuală şi politică, 
generând un climat confuz de suspiciune şi acuzaţii reciproce. lată câteva precizări târzii, din partea 
unui intelectual care a militat pentru iniţierea acestui proces: 

„Nu distincția dintre 'puri' şi 'impuri' ar trebui să ne intereseze, ci aceea dintre călăi şi 
victime (...) dar nu-i mai puţin adevărat că revendicarea lui (a «procesului comunismului») 

a debutat prost. Trebuia spus limpede, de la început, că nu avem nevoie de răfuieli, ci de 

pedepsirea, conform legii, a celor ce au săvârşit crime. Dincolo de asta, cearta pe tema 

vinovăţiilor şi a penalizărilor, dacă exceptăm nevoia clarificărilor morale, mi se pare 
pierdere de vreme, bună numai pentru a întreține un procent ridicat de toxicitate în 
atmosferă. Din păcate, multe lucruri le înţelegem mai bine cu întârziere “%! 

Cultura română s-a confruntat acum cu o serie de probleme care au rămas confuze, 
neclarificate înainte, şi care au fost deschise şi reinterpretate. Ca exemplu, un articol-program, 
Temele recuperării, din primul număr al publicației Noua Revistă Română, stabileşte o listă cu cele 
mai semnificative subiecte asupra cărora lumea culturală românească este chemată să se pronunţe 
pentru a stabili adevărul şi a reconstitui imaginea corectă a trecutului: 

„Antonescu, legionarii, evreii, Kominternul, regele Mihai I, Basarabia, opresiunea 
moscovită, chestiunea româno-ungară sau a  'revizionismului”, 'holocaustul culturii 
române", 'rezistența culturală! şi două teme la fel de presante: 'Ceauşescu' şi 'revoluţia 
română! din 1989“. 

Cultura trece acum printr-un proces de clarificări şi de redefiniri. În mod firesc, s-a declanşat şi 
acțiunea de recuperare a valorilor puse sub interdicţie sau desfigurate de criteriile ideologice 
anterioare. Acest fenomen a dus treptat la revizuirea tablei de valori şi la o nouă configuraţie a 
structurii sale interne. Dar, constată Adrian Marino, s-a început cu restituirea masivă şi cu apologia 
„culturii de dreapta“ din perioada interbelică, fapt care l-a determinat pe autor să se întrebe: 
„Schimbăm cultura de stânga pentru cea de dreapta? Aşa s-ar părea după unele indicii “+5 
Republicarea unor autori din perioada interbelică ar avea efecte contradictorii, întrucât, constată 
Marino, valorile dominante în cultura de dreapta sunt: refuzul pluralismului politic şi al 
democrației parlamentare, mesianismul, respingerea raționalismului şi a spiritului critic, atitudinea 
antioccidentală şi antieuropeană, organicismul şi ortodoxismul fundamentalist, elogiul „statului 
național închis, etnicist, tradiționalist“, accente xenofobe etc. Această viziune de dreapta „domină — 
de departe — cultura română actuală. Cea intelectuală în primul rând. Ea a găsit, la centru, un 
spațiu gol. Exponenţii săi sunt filosofi, eseişti, scriitori de mare valoare“. 

Marino afirmă că aceşti autori (se referă la Nae Ionescu, Nichifor Cranic, Eliade, Noica, 
Cioran, Vulcănescu) „sunt orice, numai mari profesori de democrație, pluralism şi liberalism n-au 
fost, nu sunt şi nu pot fi. Sub acest aspect, ei nu pot constitui reperele noastre culturale democratice, 
de centru“."%* Autorul susţine că o democraţie autentică se bazează pe o „cultură de centru“, avînd 
ca repere „echilibrul axiologic între valori, liberalismul, pluralismul (cu toate urmările sale), 
umanismul, europenismul, convergenţa şi chiar sinteza dintre valorile naţionale şi cele universale, 
raționalismul şi spiritul critic, un anumit 'bun simţ, pe care extremiştii îl disprețuiesc ca 'mic 
burghez, adeziunea militantă la drepturile omului şi cetăţeanului“."% Numai un astfel de model 
cultural poate neutraliza extremele şi ne poate călăuzi spre integrarea reală în Europa, „aducând 
Europa acasă“ la noi, integrând astfel normele ei de cultură şi civilizație în structurile noastre 


480 Ibidem, p. 138. 

“1 Octavian Paler, Pericolul mare este acum să facem de bunăvoie ceea ce altădată am făcut de frică“, 
interviu (ianuarie 1993), în C. Stănescu, op. cit., p. 165. 

482 Noua Revistă Română, serie nouă, Temele recuperării, studiu nesemnat, nr. 1, aprilie 1996, p. 2. 

483 Adrian Marino, Pentru Europa. Integrarea României. Aspecte ideologice şi culturale, laşi, Editura Polirom, 
1995, p. 144. 

484 Ibidem, p. 145. 

485 Ibidem, p. 146. 

sociale şi mentale. 


Poziţii rivind identitatea națională şi procesul integrării europene 


O temă intens dezbătută în mediile intelectuale şi culturale este aceea cu privire la raportul 
dintre identitatea națională şi integrarea europeană. Ideea naţională, compromisă de regimul 
ceauşist, a fost recuperată cu mare dificultate, în înţelesul ei rațional, fiind supusă şi în perioada 
tranziției la interpretări unilaterale, la distorsiuni şi excese. Mediul cultural s-a divizat în funcție de 
atitudinile față de ideea națională şi în funcție de reprezentările diferite asupra integrării europene. 
Unii analişti şi publicişti, susținători ai integrării, au culpabilizat sentimentul național şi ideea 
națională, considerând că ele au fost compromise de regimul dictatorial şi nici nu mai au o 
semnificație majoră în lumea interdependenţelor şi a integrărilor regionale şi mondiale. Intelectualii 
atașați în mod raţional şi critic de ideea naţională, dar şi cei seduşi de retorica patriotardă şi chiar de 
cea xenofobă, au fost calificaţi, de-a valma, cu epitete infamante în mass-media, consolidându-se 
astfel imaginea lor de „antireformişti“, „conservatori“, „criptocomunişti“, exponenţi ai „naţional- 
comunismului“. În felul acesta s-a redeschis dosarul vechilor opoziții europenişti şi autohtoniști, 
dintre elita intelectuală „democratică“ şi pro-occidentală şi intelectualitatea ataşată de idealurile 
naționale, de fondul specific al culturii (polarizare prezentă în toate țările aflate în tranziție 
postcomunistă). 

Dezbaterile prilejuite de această temă au readus în actualitate o problematică centrală a culturii 
române moderne, tensiunea dintre universalitate şi identitate națională, dintre metropolă şi periferie 
în evoluția europeană, dintre realitățile naționale şi noile contexte geopolitice. Problema integrării 
europene are un autentic fond dramatic pentru români, pe care teoreticienii de azi nu-l poate ignora. 
Atitudinea față de procesul de integrare şi problematizarea politică a acestei teme s-au aflat în 
centrul confruntărilor de idei din perioada postcomunistă. Lărgind cadrul discuţiei, putem spune că 
raportul dintre identitate şi integrare a fost, în fapt, tema centrală a gândirii noastre moderne, de la 
Cantemir la Noica, pentru a lua două repere de vârf. După cum am văzut, fondul problematic al 
culturii române moderne are în articulația sa profundă tensiunea caracteristică a raportului dintre 
identitatea naţională şi integrarea europeană. Este tocmai „nucleul dur“ al dezbaterilor de astăzi. 

În proiectele lor lucide, care au dus la construcţia modernităţii lor, românii nu şi-au conceput 
niciodată afirmarea lor istorică în afara Europei, de care sunt legaţi prin datele lor structurale, ci 
numai în cadrele ei de civilizație. Şcoala Ardeleană, generația paşoptistă şi unionistă, apoi cea a 
Junimii, a lui Maiorescu şi Eminescu, urmate de constelația de personalități şi grupări culturale din 
primele decenii ale secolului XX, avându-i ca directori de conştiinţă pe Spiru Haret, Iorga, Pârvan 
şi Stere, pentru a culmina cu elita culturală şi politică din perioada interbelică — atât de divizată în 
privința opțiunilor spirituale şi politice, dar şi a strategiilor culturale —, toate aceste mişcări şi 
doctrine culturale au militat pentru modernizarea societăţii româneşti şi pentru intregarea ei în 
spațiul european. Evident, ele au propus şi au instrumentat strategii diferite de modernizare politică 
şi economică, dar, dincolo de varietatea soluţiilor propuse şi de schimbările imprevizibile ale 
contextului istoric şi geopolitic, putem descoperi anumite opțiuni şi orientări constante: în epoca 
modernă, românii şi-au conceput şansele de afirmare istorică şi destinul naţional în strânsă legătură 
cu integrarea lor, ca națiune, stat şi cultură, în spațiul european, sub toate aspectele, politic şi 
geopolitic, economic şi cultural. 

După revoluția anticomunistă, problema „intrării în Europa“ a fost inevitabil contaminată şi de 
angajări politice şi, în consecință, interpretată într-o manieră disjunctivă, considerându-se că 
integrarea europeană ar fi incompatibilă cu ideea naţională şi cu promovarea valorilor naționale. 
Operația de recuperare a identităţii, după desfigurarea ei în perioada comunistă, a fost şi ea 
interpretată, în mod eronat, ca atitudine antieuropeană. Conştiinţa acestei desfigurări a identității şi 
eforturile de a-i recupera sensul autentic au fost adeseori incriminate acum din noua perspectivă a 
reconstrucției democratice şi a sincronizării cu instituţiile europene şi cu exigenţele integrării. 

Astfel, s-a ajuns la situaţia în care relaţia de disjuncţie funcționează ca o reprezentare de fundal atât 
în opinia celor care militează pentru integrare, considerând că aderarea la UE implică punerea în 
surdină a valorilor naţionale, cât şi în opinia celor care resping integrarea tocmai pe motiv că ea ar 
însemna abandonul tradițiilor şi al specificului național. Această paradigmă disjunctivă a fost 
preluată din patrimoniul raționalismului clasic şi redimensionată sociologic de ideologiile 
globalizării. Mulţi au înţeles că integrarea presupune să ne uităm tradiţiile şi valorile naționale, să 
nu ne mai amintim nici de nedreptăţile istorice flagrante pe care le-a suferit poporul român după al 
doilea război mondial. 

În această viziune antinomică este greu de înţeles că o conştiinţă raţională şi critică a identității 
naţionale nu este un obstacol, ci o condiţie a integrării europene. În mod inevitabil, s-au redeschis 
disputele dintre cei care apreciază că integrarea este posibilă numai prin diminuarea sau uitarea 
identității noastre, odată cu armonizarea legislativă, instituțională şi cu remodelarea sistemului 
economic după cerințele UE, şi cei care susţin că nu ne putem integra în concertul european decât 
cu valorile culturale specifice, cele care ne legitimează existenţa şi identitatea. 

O dezbatere pe această temă a avut loc în presă, între anii 1995-1996, la care au participat, cu 
poziții mai bine individualizate, Gabriel Andreescu, exponent al Grupului de Dialog Social şi al 
revistei „22“, Alexandru Paleologu şi Octavian Paler.“5 Poziția celor doi intelectuali din urmă, 
calificată de adversari drept „naționalism moderat“ sau „decent“, porneşte de la ideea că nu există 
„europeni de nicăieri“, cum spune Octavian Paler, întrucât calitatea de european nu anulează 
apartenența națională. Adesea, în reprezentările simpliste, integrarea este opusă deliberat ideii 
naționale — ca şi când acest proces ne-ar impune să renunțăm la apartenențele naționale şi să 
devenim „europeni de nicăieri“ —, procedeu care se foloseşte „aluziv şi insidios de termenul de 
naționalism" pentru a da curs unei alergii mai greu de recunoscut, şi anume faţă de 'naţional, 
identitate naţională, stat naţional etc“ 

Poziţiile extreme şi-au găsit şi ele expresii, fie în retorica noului cosmopolitism, care, mizând 
excesiv pe virtuțile globalizării, subapreciază valorile naționale, fie în atitudinile naționalist înguste 
şi antioccidentale, ce apreciază că identitatea ar putea fi protejată prin rezistenţă la procesul de 
integrare europeană. Asupra intregrării planează o serie de neînțelegeri şi prejudecăți. Integrarea 
actuală nu-şi propune să anuleze diversitatea culturală interioară a Europei; ea nu va însemna 
dizolvarea tradiţiilor culturale diferenţiate şi topirea lor într-un „bulion“ cultural fără marca 
identităților componente. Şansa Europei este de a se unifica la nivel instituțional, economic şi 
politic, păstrându-şi însă identitățile în plan cultural, identități înrădăcinate în moduri de viaţă şi de 
gândire, în istorii particulare, deşi intedependenţele şi influenţele reciproce dintre acestea au fost în 
acest spațiu, veacuri de-a rândul, regula, nu excepția. România s-a construit prin eforturi îndreptate 
spre modernizarea structurilor sale politice, economice şi culturale, concomitent cu regăsirea 
filoanelor sale occidentale, cu încercarea de a ieşi din mediul oriental stagnant şi de a se racorda la 
dinamismul spațiului occidental de civilizație. Acesta este sensul global în care se înscriu toate 
eforturile şi aspirațiile românilor în ultimele două secole. 

O clarificare utilă a adus în această dezbatere regretatul critic Laurenţiu Ulici: 

„În definirea europenismului, naţionalul joacă rolul diferenţei specifice, ceea ce vrea 
să spună că nu te poţi erija în european fără să te cunoşti ca naţional. Din acest simplu 
motiv interesul pentru consolidarea traiectului nostru european nu mi se pare deloc 
contrar grijii pentru limpezirea traiectului naţional. Nu-i mai puțin adevărat însă că vreme 
de un veac şi jumătate de istorie modernă noi am făcut deseori din «europenism» şi din 
«naționalism» fie un complex, fie o prejudecată, efectul fiind, între altele, şi percepția celor 
doi termeni, la scară destul de largă pentru a nu fi neglijată, ca incompatibili unul cu 


486 Vezi dezbaterea dintre aceste poziţii în cartea lui Gabriel Andreescu, Naţionalişti, antinaţionalişti...O 
polemică în publicistica românească, laşi, Editura Polirom, 1996. 

487 Octavian Paler, Scrisoare de răspuns către domnul Silviu Lupescu, la solicitarea acestuia de a accepta ca 
articolele polemice ale autorului față de poziţiile domnului Gabriel Andreescu (pe tema naţionalismului) să fie 
publicate în aceeaşi carte, în vol: Gabriel Andreescu, Naţionalişti, antinaționalişti... O polemică în publicistica 
românească, laşi, Editura Polirom , 1996, p. 7. 

celălalt. Asta nu schimbă, se înţelege, sensul esențial de complementaritate al relației 

dintre «european» şi «național» “.%58 

Acest text lămureşte destul de precis termenii dezbaterii. Autorul face o necesară delimitare a 
planurilor. În plan ideologic, avem de-a face cu o disjuncţie între „europenism şi naționalism“, ca 
poziţii unilaterale, pe când, în plan antropologic şi istoric, este vorba de „complementaritatea“ 
dintre „european şi naţional“. În plan ideologic avem un „antagonism al suprafeţelor“, după 
expresia lui Camil Petrescu, iar în planul de adâncime avem o conjunctie a termenilor. Disjuncția 
este nutrimentul cotidian al ideologiilor, al confruntărilor politice şi al spectacolului mediatic 
curent; conjuncţia se dezvăluie numai unei priviri şi analize aplicate istoriei de durată lungă. 

Deplasarea discuţiei din planul ideologiilor în planul istoric şi antropologic este de natură să 
atenueze tensiunile conjuncturale şi să impună o nouă viziune asupra procesului de integrare, o 
viziune ce nu exclude cei doi termeni, național şi european. Întegrarea în Europa „instituţională“ şi 
afirmarea identității nu mai sunt acum aspecte disjunctive, ci conjunctive. Prin valorile sale 
definitorii şi prin întreaga sa evoluție spre modernitate, România aparține structural spațiului de 
civilizație al Europei, iar sentimentul național este astăzi solidar cu sentimentul apartenenței 
noastre fireşti la acest spaţiu. Recuperarea identităţii naționale şi reinterpretarea ei ca suport al 
integrării sunt compatibile cu viziunea prin care apreciem că evoluția pozitivă a României în 
deceniile următoare va fi legată vital de procesul integrării sale în structurile europeane. 

Reprezentările ccare vedeau în UE o construcție ce va duce la dizolvarea națiunilor şi a 
identităților sunt astăzi depăşite. Unificarea monetară, coordonarea programelor economice, 
politicile externe comune şi existența unor instituții politice comunitare nu au dus la atenuarea 
identităților naţionale. Dovadă că țările care fac parte din UE nu şi-au pierdut identitatea culturală, 
ci şi-au redefinit-o în acest context nou. Globalizările, departe de a şterge diferenţele şi identitățile 
naționale, impun o redefinire a lor în noul mediu policentric, o înrădăcinare a lor în datele interne, 
dar şi o deschidere a lor spre dialog şi schimb de valori, spre comunicare cu alte culturi, proces mai 
intens ca niciodată. Această atitudine spirituală ambivalentă se manifestă cu vigoare astăzi şi în 
societăţile democratice dezvoltate. 


Tranzitia postcomunistă şi criza culturii 


În climatul democratic actual, condiţia politică a culturii s-a schimbat radical, dar ea se 
confruntă cu obstacole de natură economică. În urmă cu un deceniu, în 1997, cu prilejul unei 
dezbateri (“Forumul pentru starea culturii”) s-au exprimat diverse puncte de vedere asupra 
evoluţiei culturale din perioada postcomunistă. Un punct de vedere a fost acela că „nu există o 
criză a culturii“ sub aspectul creației, ci o criză a administrării culturii: 

„Ceea ce am trăit până acum este o proastă administrare a gestului cultural. Nu 
suntem într-o criză a culturii. Este o aserțiune care a fost folosită în mod greşit, dacă luăm 
în calcul apariţiile editoriale, turneele internaţionale... “1? 

Replica acestui punct de vedere a venit din partea lui Octavian Paler: 

„Șapte ani, în România, indiferența politicienilor a desăvârşit ceea ce a stricat 
ideologia (fostului regim)...Eu cred că există o criză a culturii — şi nu numai la noi, ci în 
lume... Noi, ca popor, suntem într-o situaţie cu atât mai gravă cu cât avem povara unei 
jumătăți de secol în care cultura română a fost mutilată, în care psihologia noastră a fost 
stricată, în care logica noastră a fost stâlcită. Or, iertați-mă, şi psihologia noastră şi logica 


y ; > e 490 
noastră fac parte din cultură “. 


488 Laurenţiu Ulici, Naţional şi european, în volumul citat mai sus, p. 75. 

489 Ton Caramitru, intervenţia la «Forumul pentru starea culturii», în Plus, supliment al revistei 22, nr. 45, 11 
martie 1997, p. II. 

*0 Octavian Paler, intervenţie la «Forumul pentru starea culturii», în Plus, supliment al revistei «22», nr. 45, 
11 martie 1997, p. III. 

Cultura nu poate fi abordată doar în plan administrativ, contabil, ci şi sub aspectul tendinţelor 
lăuntrice şi al orientărilor spirituale, al răspunsurilor pe care ea le dă la provocările actuale. Cu 
acelaşi prilej, Octavian Paler a arătat că trebuie să privim cultura ca pe un element fundamental al 
identităţii naționale, mai ales în această fază istorică a omenirii, când are loc un amplu proces de 
globalizare şi de integrare. 

„O fară îşi poate pierde identitatea în două feluri: dezintegrându-se teritorial şi 
dezintegrându-se spiritual. Dezintegrarea spirituală, din nefericire, nu se vede, în timp ce 
dezintegrarea teritorială se vede când se întâmplă. S-a făcut la noi multă demagogie în 
ultimii ani pe riscul dezmembrării României, în timp ce dezintegrarea noastră spirituală a 
continuat şi continuă din nefericire zilnic... Există în momentul de faţă o mitologie a 
economicului în România. La nivelul clasei politice, nu se discută decât despre economie, 
nu se discută, fie la guvern, fie în Parlament, decât de spectrul mizeriei. E important să se 
discute despre asta, dar gândiți-vă şi la mizeria intelectuală, la mizeria morală, la mizeria 
spirituală, care pot distruge, în ultima instanță, celula acestui popor, şi ne-am asuma astfel, 
după părerea mea, riscul foarte grav de a ne deznaţionaliza, de fapt, în timp ce se practică 
atâta demagogie naționalistă“. 

Relevând semnificația deosebită a culturii pentru identitatea unui popor, acelaşi autor afirmă că 
„apărarea culturii e la fel de importantă ca apărarea teritoriului național“. Transformările sociale, 
procesele de globalizare şi noile mijloace de comunicare au modificat şi universul cultural, 
caracterizat acum prin relativism valoric, prin viziuni şi formule stilistice puse sub semnul 
postmodernismului."”? În ultimul deceniu s-au purtat dezbateri aprinse privind schimbarea de 
paradigmă culturală, schimbarea canonului estetic şi necesitatea de a promova noi forme expresive, 
diferite de cele moderniste, cultivate şi în anii regimului comunist. Cultura română parcurge aşadar 
un proces intern de reînnoire şi un proces de revizuire şi reaşezare a tablei sale de valori, vizibil în 
orientarea stilistică a creatorilor, dar şi în schimbarea gusturilor estetice ale publicului. În acest 
context, nu poate fi neglijat fenomenul alarmant al extinderii culturii de consum şi al deplasării 
preferințelor culturale spre produsele de slabă calitate, înscrise în registrul divertismentului 
industrializat, oferit acum efectiv pe scară de masă, odată cu diversificarea televiziunilor 
comerciale. Sub presiunea unor factori comerciali, interesat de audiență, sistemul mediatic a ajuns 
să „dopeze“ consumatorii cu un „meniu“ standard, alcătuit din emisiuni de divertisment, filme din 
seria „neagră“ a violenţei ori „telenovele“ etc. Iată un punct de vedere exprimat de criticul Nicolae 
Manolescu asupra acestui fenomen de criză, considerată „cea mai gravă boală a tranziției“: 

„O dată cu dispariția Festivalului «Cântarea României», după căderea ceauşismului, 
ne-am făcut iluzia că prostul gust nu va mai fi încurajat de oficialitate şi nici nu va mai 
avea caracter de masă. Ne-am înşelat. După 1989, libertatea s-a transformat repede în 
haos. Valoarea fiind peste tot înlocuită de succes, nu mai există nici o demarcaţie între 
cultura populară, de consum, şi aceea adevărată, de elită. O subcultură fără frontiere — 
iată ce ne oferă perioada de tranziție. 

Diferenţa dintre cultură şi subcultură o face spiritul critic. Dar spiritul critic 
presupune o idee de autoritate şi de ierarhie. Paradoxal, în comunism, cel puţin de la o 
vreme încoace, a existat spirit critic. Are mai puțină importanţă faptul că el se năştea din 
opoziţie, din reacție la un sistem de valori. De la venirea lui Ceauşescu la putere şi pînă la 
înlăturarea lui, un sfert de veac mai tirziu, oficialitatea a încercat zadarnic să distrugă 
opozitia aceasta critică şi să-şi impună propria ierarhie. Cel mult, putem spune că în tot 
acest timp S-au confruntat două ierarhii complet diferite, deşi nu era nimeni care să nu ştie 
care este aceea validă şi care este aceea falsă. 

Spiritul critic este victima principală a schimbării de regim. Nici un alt concept sau 
noţiune, nici o altă categorie socială sau morală n-a suferit, într-o atit de mare măsură, de 

pe urma revoluţiei din 1989. Societatea de tranziţie este o societate lipsită de spirit critic. 
La fel şi cultura. 

Rezultatele se văd cu ochiul liber. O mizgă subculturală acoperă literatura, muzica 
(uşoară), artele, arhitectura, spectacolul de teatru, filmul. Mass-media si presa cotidiană n- 
au nici cea mai vagă idee de ce înseamnă cultură adevărată. Festivaluri ca acela recent de 
la Mamaia (amestec de muzică imbecilă şi de afaceri necurate) umplu sălile şi stadioanele 
de un public tînăr de care nu se ocupă nimeni, nici măcar şcoala, la vremea ei. Ceea ce se 
întîmplă este un holocaust cultural, o crimă împotriva umanităţii. Emisiunile culturale au 
dispărut practic de pe fața ecranelor de televiziune. Videoclipurile muzicale sînt 
neprofesioniste şi vulgare. Telenovelele «educăy generația virstnică la fel ca muzica 
uşoară generaţia tînără. De cite ori vine vorba de cultură, aflăm că nu sînt bani. Dar 
pentru înfloritoarele reviste pornografice (nu le-am numărat, sînt citeva zeci, probabil) se 
găsesc. Nu se găsesc pentru publicaţiile ştiinţifice ale Academiei, pentru reviste literare, 
pentru reviste de şah. O dată pe săptămînă, pe toate canalele T.V., ore întregi sînt analizate 
meciurile de fotbal ale etapei. Foarte bine! Dar de ce nu s-ar acorda citeva minute în care 
să fie analizate cărţi, tablouri, spectacole, concerte? În cotidiane, pagina culturală e 
rarissimă şi de obicei prost făcută. Redactorii nu sînt în Stare să deosebească un poet de un 
cantautor (1), deseori nu cunosc numele scriitorilor sau confundă opere pe care ar fi trebuit 
să le învețe în liceu. 

Multă lume e speriată, în acest debut de toamnă, de epidemii ca acelea de meningită 
sau de conjunctivită, de inflaţie, de violenţă sau de corupție. Nu neg că toate acestea sînt 
boli ale societăţii de tranziţie. Dar o boală pe termen lung, mult mai gravă, este dispariția 
spiritului critic. O epidemie şi o boală endemică deopotrivă. Cu urmări comparabile în 
timp cu ale radiaţiilor. O conjunctivită se vindecă. Se va găsi leac şi pentru inflaţie. 
Absența spiritului critic însă poate afecta irevocabil sănătatea culturală a unei națiuni. Şi, 

